text
stringlengths 500
8.49k
| text_adlam
stringlengths 516
8.68k
|
|---|---|
1 Korintiyanko'en 10
Haɓanki Dow Mawninki Gunkiiji
Bandiraaɓe, e mi yiɗi andon ko heɓi maama'en meeɗen.
Ɓe ngaɗii yaadu ley nduula njuutunga portiinga dow, ɓe fuu ɓe kultii Maayo Woɗewo.
Yaadu ndu ɓe ngaɗi ley nduula e huuluki ki ɓe kuuli Maayo Woɗewo bo ɓe ngaɗana baptisma, ɓe ngarti tokkuɓe Muusa.
Ɓe fuu ɓe nyaamii nyamndu go'o ƴiwoyndu to Allah, nden ɓe njarii ndiyam ngo'otam ƴiwoyɗam to Allah.
Ngam ɓe njarii ndiyam daga Hayre ƴiwoynde to Allah yaadaynde e maɓɓe.
Hayre nden boo woni Almasiihu.
Fuu e non Allah nanaayi belɗum ɗuɗɓe maɓɓe haa ɓe mbaraa, ɓalli maɓɓe cankitaa nder ladde.
Fuu fii ɗu'um ɗum waɗu ngam ɗum warta misaalu to meeɗen, ngam to' ngaɗen suuno waɗuki fii kalluɗum non no ɓe ngaɗi.
To' on ngartu mawninooɓe gunkiiji no woɓɓe maɓɓe ngaɗi.
Non no ɗum windiraa, “Yimɓe njooɗake nyaamii, njarii, ɓe ummii, ɓe ngami gamol kallungol.”
To' en ngaɗu njeenu no woɓɓe maɓɓe ngaɗi haa yimɓe 23,000 maayi nyalnde go'o.
To' en poondu Joomiraawo no woɓɓe maɓɓe ngaɗi, haa boole kalkiɓe.
Nden to' on metito no woɓɓe maɓɓe ngaɗi haa Malaa'ikaajo Mayde wariɓe.
Ɗu'um fuu heɓuɓe ngam ɗum warta misaalu to meeɗen, nden ɗum windaa ngam ɗum waggina'en, enen gonɓe re'irde jaamanu.
Ngam non, taa nyuma a darii boɗɗum, waɗu hakkiilo to' njanaa.
Walaa poondol ngol ɗum foondata'on ngol ɗum meeɗaayi foonduki neɗɗo.
Allah boo o kebbinoowo alkawal, o alataa ɗum foonda'on poondol ɓurngol sembe mooɗon.
Ammaa nder poondol ngol, o waɗanay'on laawol no mburtortooɗon ngam mbaawon munyon nder maggol.
Ngam non, onon ɓe ngiɗumi, ngoɗɗitee mawninki gunkiiji.
E mi metana'on onon yimɓe ɓe hakkiilo.
Ndaaranee ko'e mooɗon ngi'on koo ko mbi'aymi ɗum goonga.
Jardugel ndiyam inabojam ɗam njareten nder kirtaari Joomiraawo ɗam ngetteten Allah ngam maajam, to en njariiɗam, naa' en keɓay barka gonɗum nder ƴiiƴam Almasiihu?
Nden Buroodi ɗum cendeten, to en nyaamiiɗum, naa' en keɓay barka gonɗum nder ɓandu Almasiihu?
Nde buroodi ɗum ɗum go'otum, enen ɗuɗɓe en ngartii bo ɓandu go'o, ngam en fuu buroodi go'o nyaameten.
Ndaaree ɓiɓɓe Israa'iila; nyaamooɓe ko ɗum sakki, naa' ɓe ngartii go'o nder mawninki Allah?
Ɗume ngiɗumi wiiki?
Ko ɗum sakkani ngunkiwa ɗum goɗɗum?
Koo ngunkiwa ɗum goɗɗum?
Naa' non!
Ammaa ko heeferɓe cakkata, ginni ɓe cakkanta, naa' Allah.
Mi boo yiɗaa ngarton go'o e ginni.
Ɗum waɗataako njaron ko woni nder jardugel Joomiraawo, nden fuɗɗiton njaron ko woni nder jardugel ginni.
Ɗum waɗataako nyaamon kirtaari Joomiraawo, nden nyaamon nyamndu ginni.
En ngiɗi njukkiten Joomiraawo umminanenmo lawliiru?
En nyuma en ɓuriimo sembe?
Waɗu Koo Ɗume Ngam Mawninki Allah
Woɓɓe mooɗon e mbi'a, “Ɗum jaɓii ngaɗen koo ɗume.”
Ɗum non, ammaa naa' koo ɗume nafanta'en.
Kadin e ɓe mbi'a, “Ɗum jaɓii ngaɗen koo ɗume.”
Ɗum non, ammaa naa' koo ɗume sembiɗinta'en.
To' goɗɗo mooɗon ɗaɓɓita ko nafantamo tan, ammaa o ɗaɓɓita ko nafanta woɓɓe.
Nyaamee koo ngele kusel cooreteengel to luumo.
To' on ƴamu koo ɗum sakkaniingel gunkiiji.
Ngam aayaare wi'ii, “Duuniyaaru e koo ɗume ko woni nder mayru, Joomiraawo jeyiɗum.”
To goɗɗo mo tokkaayi Yeesu noddii'on nyaamuki nyamndu, to on njaɓii on njahii, nyaamee koo ɗume ko ɗum hokki'on, naa' naa on ƴamii koo gunkiiji ɗum sakkani nyamndu ndun.
Ammaa to goɗɗo wi'ii'on, “Gunkiiji ɗum sakkani nyamndu ndun,” too, to' on nyaamundu ngam on ɗon biiɗo'onka, kadin ngam nyumo ɓernde.
Naa' dow nyumo mooɗon metaymi, ammaa e mi meta dow nyumo biiɗo'onka.
Ngam ɗume nyumo goɗɗo haɗatayam nyaamuki koo ɗume?
To e mi yetta Allah dow nyamndu am, ngam ɗume ɗum huɗatayam dow ko ngettumi Allah nyaamumi?
Too, koo on nyaama koo on njara, koo nder koo ɗume ɗum ngaɗoton, ngaɗeeɗum ngam teddinki Allah.
To' on ngaɗu goɗɗum ko wonnata nyumo goɗɗo, koo o Yahuudankeejo, koo ɗum wongol lenyol, koo kawtal yimɓe Allah, non no ngiɗumi mi welnana koo moye ɓernde.
Mi ɗaɓɓitataa ko nafantayam, ammaa e mi ɗaɓɓita ko nafanta yimɓe ɗuɗɓe, ngam ɓe keɓa ɓe kisa.
|
𞥑 𞤑𞤮𞤪𞤭𞤲𞤼𞤭𞤴𞤢𞤲𞤳𞤮'𞤫𞤲 𞥑𞥐
𞤖𞤢𞤩𞤢𞤲𞤳𞤭 𞤁𞤮𞤱 𞤃𞤢𞤱𞤲𞤭𞤲𞤳𞤭 𞤘𞤵𞤲𞤳𞤭𞥅𞤶𞤭
𞤄𞤢𞤲'𞤣𞤭𞤪𞤢𞥄𞤩𞤫⹁ 𞤫 𞤥𞤭 𞤴𞤭𞤯𞤭 𞤢𞤲'𞤣𞤮𞤲 𞤳𞤮 𞤸𞤫𞤩𞤭 𞤥𞤢𞥄𞤥𞤢'𞤫𞤲 𞤥𞤫𞥅𞤯𞤫𞤲.
𞤇𞤫 𞤲'𞤺𞤢𞤯𞤭𞥅 𞤴𞤢𞥄𞤣𞤵 𞤤𞤫𞤴 𞤲'𞤣𞤵𞥅𞤤𞤢 𞤲'𞤶𞤵𞥅𞤼𞤵𞤲'𞤺𞤢 𞤨𞤮𞤪𞤼𞤭𞥅𞤲'𞤺𞤢 𞤣𞤮𞤱⹁ 𞤩𞤫 𞤬𞤵𞥅 𞤩𞤫 𞤳𞤵𞤤𞤼𞤭𞥅 𞤃𞤢𞥄𞤴𞤮 𞤏𞤮𞤯𞤫𞤱𞤮.
𞤒𞤢𞥄𞤣𞤵 𞤲'𞤣𞤵 𞤩𞤫 𞤲'𞤺𞤢𞤯𞤭 𞤤𞤫𞤴 𞤲'𞤣𞤵𞥅𞤤𞤢 𞤫 𞤸𞤵𞥅𞤤𞤵𞤳𞤭 𞤳𞤭 𞤩𞤫 𞤳𞤵𞥅𞤤𞤭 𞤃𞤢𞥄𞤴𞤮 𞤏𞤮𞤯𞤫𞤱𞤮 𞤦𞤮 𞤩𞤫 𞤲'𞤺𞤢𞤯𞤢𞤲𞤢 𞤦𞤢𞤨𞤼𞤭𞤧𞤥𞤢⹁ 𞤩𞤫 𞤲'𞤺𞤢𞤪𞤼𞤭 𞤼𞤮𞤳𞥆𞤵𞤩𞤫 𞤃𞤵𞥅𞤧𞤢.
𞤇𞤫 𞤬𞤵𞥅 𞤩𞤫 𞤻𞤢𞥄𞤥𞤭𞥅 𞤻𞤢𞤥𞤲'𞤣𞤵 𞤺𞤮'𞤮 𞤰𞤭𞤱𞤮𞤴𞤲'𞤣𞤵 𞤼𞤮 𞤀𞤤𞥆𞤢𞤸⹁ 𞤲'𞤣𞤫𞤲 𞤩𞤫 𞤲'𞤶𞤢𞤪𞤭𞥅 𞤲'𞤣𞤭𞤴𞤢𞤥 𞤲'𞤺𞤮'𞤮𞤼𞤢𞤥 𞤰𞤭𞤱𞤮𞤴𞤯𞤢𞤥 𞤼𞤮 𞤀𞤤𞥆𞤢𞤸.
𞤐'𞤘𞤢𞤥 𞤩𞤫 𞤲'𞤶𞤢𞤪𞤭𞥅 𞤲'𞤣𞤭𞤴𞤢𞤥 𞤣𞤢𞤺𞤢 𞤖𞤢𞤴𞤪𞤫 𞤰𞤭𞤱𞤮𞤴𞤲'𞤣𞤫 𞤼𞤮 𞤀𞤤𞥆𞤢𞤸 𞤴𞤢𞥄𞤣𞤢𞤴𞤲'𞤣𞤫 𞤫 𞤥𞤢𞤩𞥆𞤫.
𞤖𞤢𞤴𞤪𞤫 𞤲'𞤣𞤫𞤲 𞤦𞤮𞥅 𞤱𞤮𞤲𞤭 𞤀𞤤𞤥𞤢𞤧𞤭𞥅𞤸𞤵.
𞤊𞤵𞥅 𞤫 𞤲𞤮𞤲 𞤀𞤤𞥆𞤢𞤸 𞤲𞤢𞤲𞤢𞥄𞤴𞤭 𞤦𞤫𞤤𞤯𞤵𞤥 𞤯𞤵𞤯𞤩𞤫 𞤥𞤢𞤩𞥆𞤫 𞤸𞤢𞥄 𞤩𞤫 𞤲'𞤦𞤢𞤪𞤢𞥄⹁ 𞤩𞤢𞤤𞥆𞤭 𞤥𞤢𞤩𞥆𞤫 𞤷𞤢𞤲𞤳𞤭𞤼𞤢𞥄 𞤲'𞤣𞤫𞤪 𞤤𞤢𞤣𞥆𞤫.
𞤊𞤵𞥅 𞤬𞤭𞥅 𞤯𞤵'𞤵𞤥 𞤯𞤵𞤥 𞤱𞤢𞤯𞤵 𞤲'𞤺𞤢𞤥 𞤯𞤵𞤥 𞤱𞤢𞤪𞤼𞤢 𞤥𞤭𞤧𞤢𞥄𞤤𞤵 𞤼𞤮 𞤥𞤫𞥅𞤯𞤫𞤲⹁ 𞤲'𞤺𞤢𞤥 𞤼𞤮' 𞤲'𞤺𞤢𞤯𞤫𞤲 𞤧𞤵𞥅𞤲𞤮 𞤱𞤢𞤯𞤵𞤳𞤭 𞤬𞤭𞥅 𞤳𞤢𞤤𞥆𞤵𞤯𞤵𞤥 𞤲𞤮𞤲 𞤲𞤮 𞤩𞤫 𞤲'𞤺𞤢𞤯𞤭.
𞤚𞤮' 𞤮𞤲 𞤲'𞤺𞤢𞤪𞤼𞤵 𞤥𞤢𞤱𞤲𞤭𞤲𞤮𞥅𞤩𞤫 𞤺𞤵𞤲𞤳𞤭𞥅𞤶𞤭 𞤲𞤮 𞤱𞤮𞤩𞥆𞤫 𞤥𞤢𞤩𞥆𞤫 𞤲'𞤺𞤢𞤯𞤭.
𞤐𞤮𞤲 𞤲𞤮 𞤯𞤵𞤥 𞤱𞤭𞤲'𞤣𞤭𞤪𞤢𞥄⹁ “𞤒𞤭𞤥𞤩𞤫 𞤲'𞤶𞤮𞥅𞤯𞤢𞤳𞤫 𞤻𞤢𞥄𞤥𞤭𞥅⹁ 𞤲'𞤶𞤢𞤪𞤭𞥅⹁ 𞤩𞤫 𞤵𞤥𞥆𞤭𞥅⹁ 𞤩𞤫 𞤲'𞤺𞤢𞤥𞤭 𞤺𞤢𞤥𞤮𞤤 𞤳𞤢𞤤𞥆𞤵𞤲'𞤺𞤮𞤤.”
𞤚𞤮' 𞤫𞤲 𞤲'𞤺𞤢𞤯𞤵 𞤲'𞤶𞤫𞥅𞤲𞤵 𞤲𞤮 𞤱𞤮𞤩𞥆𞤫 𞤥𞤢𞤩𞥆𞤫 𞤲'𞤺𞤢𞤯𞤭 𞤸𞤢𞥄 𞤴𞤭𞤥𞤩𞤫 𞥒𞥓⹁𞥐𞥐𞥐 𞤥𞤢𞥄𞤴𞤭 𞤻𞤢𞤤𞤲'𞤣𞤫 𞤺𞤮'𞤮.
𞤚𞤮' 𞤫𞤲 𞤨𞤮𞥅𞤲'𞤣𞤵 𞤔𞤮𞥅𞤥𞤭𞤪𞤢𞥄𞤱𞤮 𞤲𞤮 𞤱𞤮𞤩𞥆𞤫 𞤥𞤢𞤩𞥆𞤫 𞤲'𞤺𞤢𞤯𞤭⹁ 𞤸𞤢𞥄 𞤦𞤮𞥅𞤤𞤫 𞤳𞤢𞤤𞤳𞤭𞤩𞤫.
𞤐'𞤁𞤫𞤲 𞤼𞤮' 𞤮𞤲 𞤥𞤫𞤼𞤭𞤼𞤮 𞤲𞤮 𞤱𞤮𞤩𞥆𞤫 𞤥𞤢𞤩𞥆𞤫 𞤲'𞤺𞤢𞤯𞤭 𞤸𞤢𞥄 𞤃𞤢𞤤𞤢𞥄'𞤭𞤳𞤢𞥄𞤶𞤮 𞤃𞤢𞤴𞤣𞤫 𞤱𞤢𞤪𞤭𞤩𞤫.
𞤍𞤵'𞤵𞤥 𞤬𞤵𞥅 𞤸𞤫𞤩𞤵𞤩𞤫 𞤲'𞤺𞤢𞤥 𞤯𞤵𞤥 𞤱𞤢𞤪𞤼𞤢 𞤥𞤭𞤧𞤢𞥄𞤤𞤵 𞤼𞤮 𞤥𞤫𞥅𞤯𞤫𞤲⹁ 𞤲'𞤣𞤫𞤲 𞤯𞤵𞤥 𞤱𞤭𞤲'𞤣𞤢𞥄 𞤲'𞤺𞤢𞤥 𞤯𞤵𞤥 𞤱𞤢𞤺𞥆𞤭𞤲𞤢'𞤫𞤲⹁ 𞤫𞤲𞤫𞤲 𞤺𞤮𞤲𞤩𞤫 𞤪𞤫'𞤭𞤪𞤣𞤫 𞤶𞤢𞥄𞤥𞤢𞤲𞤵.
𞤐'𞤘𞤢𞤥 𞤲𞤮𞤲⹁ 𞤼𞤢𞥄 𞤻𞤵𞤥𞤢 𞤢 𞤣𞤢𞤪𞤭𞥅 𞤦𞤮𞤯𞥆𞤵𞤥⹁ 𞤱𞤢𞤯𞤵 𞤸𞤢𞤳𞥆𞤭𞥅𞤤𞤮 𞤼𞤮' 𞤲'𞤶𞤢𞤲𞤢𞥄.
𞤏𞤢𞤤𞤢𞥄 𞤨𞤮𞥅𞤲'𞤣𞤮𞤤 𞤲'𞤺𞤮𞤤 𞤯𞤵𞤥 𞤬𞤮𞥅𞤲'𞤣𞤢𞤼𞤢'𞤮𞤲 𞤲'𞤺𞤮𞤤 𞤯𞤵𞤥 𞤥𞤫𞥅𞤯𞤢𞥄𞤴𞤭 𞤬𞤮𞥅𞤲'𞤣𞤵𞤳𞤭 𞤲𞤫𞤯𞥆𞤮.
𞤀𞤤𞥆𞤢𞤸 𞤦𞤮𞥅 𞤮 𞤳𞤫𞤦𞥆𞤭𞤲𞤮𞥅𞤱𞤮 𞤢𞤤𞤳𞤢𞤱𞤢𞤤⹁ 𞤮 𞤢𞤤𞤢𞤼𞤢𞥄 𞤯𞤵𞤥 𞤬𞤮𞥅𞤲'𞤣𞤢'𞤮𞤲 𞤨𞤮𞥅𞤲'𞤣𞤮𞤤 𞤩𞤵𞤪𞤲'𞤺𞤮𞤤 𞤧𞤫𞤲'𞤦𞤫 𞤥𞤮𞥅𞤯𞤮𞤲.
𞤀𞤥𞥆𞤢𞥄 𞤲'𞤣𞤫𞤪 𞤨𞤮𞥅𞤲'𞤣𞤮𞤤 𞤲'𞤺𞤮𞤤⹁ 𞤮 𞤱𞤢𞤯𞤢𞤲𞤢𞤴'𞤮𞤲 𞤤𞤢𞥄𞤱𞤮𞤤 𞤲𞤮 𞤲'𞤦𞤵𞤪𞤼𞤮𞤪𞤼𞤮𞥅𞤯𞤮𞤲 𞤲'𞤺𞤢𞤥 𞤲'𞤦𞤢𞥄𞤱𞤮𞤲 𞤥𞤵𞤻𞤮𞤲 𞤲'𞤣𞤫𞤪 𞤥𞤢𞤺𞥆𞤮𞤤.
𞤐'𞤘𞤢𞤥 𞤲𞤮𞤲⹁ 𞤮𞤲𞤮𞤲 𞤩𞤫 𞤲'𞤺𞤭𞤯𞤵𞤥𞤭⹁ 𞤲'𞤺𞤮𞤯𞥆𞤭𞤼𞤫𞥅 𞤥𞤢𞤱𞤲𞤭𞤲𞤳𞤭 𞤺𞤵𞤲𞤳𞤭𞥅𞤶𞤭.
𞤉 𞤥𞤭 𞤥𞤫𞤼𞤢𞤲𞤢'𞤮𞤲 𞤮𞤲𞤮𞤲 𞤴𞤭𞤥𞤩𞤫 𞤩𞤫 𞤸𞤢𞤳𞥆𞤭𞥅𞤤𞤮.
𞤐'𞤁𞤢𞥄𞤪𞤢𞤲𞤫𞥅 𞤳𞤮'𞤫 𞤥𞤮𞥅𞤯𞤮𞤲 𞤲'𞤺𞤭'𞤮𞤲 𞤳𞤮𞥅 𞤳𞤮 𞤲'𞤦𞤭'𞤢𞤴𞤥𞤭 𞤯𞤵𞤥 𞤺𞤮𞥅𞤲'𞤺𞤢.
𞤔𞤢𞤪𞤣𞤵𞤺𞤫𞤤 𞤲'𞤣𞤭𞤴𞤢𞤥 𞤭𞤲𞤢𞤦𞤮𞤶𞤢𞤥 𞤯𞤢𞤥 𞤲'𞤶𞤢𞤪𞤫𞤼𞤫𞤲 𞤲'𞤣𞤫𞤪 𞤳𞤭𞤪𞤼𞤢𞥄𞤪𞤭 𞤔𞤮𞥅𞤥𞤭𞤪𞤢𞥄𞤱𞤮 𞤯𞤢𞤥 𞤲'𞤺𞤫𞤼𞥆𞤫𞤼𞤫𞤲 𞤀𞤤𞥆𞤢𞤸 𞤲'𞤺𞤢𞤥 𞤥𞤢𞥄𞤶𞤢𞤥⹁ 𞤼𞤮 𞤫𞤲 𞤲'𞤶𞤢𞤪𞤭𞥅𞤯𞤢𞤥⹁ 𞤲𞤢𞥄' 𞤫𞤲 𞤳𞤫𞤩𞤢𞤴 𞤦𞤢𞤪𞤳𞤢 𞤺𞤮𞤲𞤯𞤵𞤥 𞤲'𞤣𞤫𞤪 𞤰𞤭𞥅𞤰𞤢𞤥 𞤀𞤤𞤥𞤢𞤧𞤭𞥅𞤸𞤵؟
𞤐'𞤁𞤫𞤲 𞤄𞤵𞤪𞤮𞥅𞤣𞤭 𞤯𞤵𞤥 𞤷𞤫𞤲'𞤣𞤫𞤼𞤫𞤲⹁ 𞤼𞤮 𞤫𞤲 𞤻𞤢𞥄𞤥𞤭𞥅𞤯𞤵𞤥⹁ 𞤲𞤢𞥄' 𞤫𞤲 𞤳𞤫𞤩𞤢𞤴 𞤦𞤢𞤪𞤳𞤢 𞤺𞤮𞤲𞤯𞤵𞤥 𞤲'𞤣𞤫𞤪 𞤩𞤢𞤲'𞤣𞤵 𞤀𞤤𞤥𞤢𞤧𞤭𞥅𞤸𞤵؟
𞤐'𞤁𞤫 𞤦𞤵𞤪𞤮𞥅𞤣𞤭 𞤯𞤵𞤥 𞤯𞤵𞤥 𞤺𞤮'𞤮𞤼𞤵𞤥⹁ 𞤫𞤲𞤫𞤲 𞤯𞤵𞤯𞤩𞤫 𞤫𞤲 𞤲'𞤺𞤢𞤪𞤼𞤭𞥅 𞤦𞤮 𞤩𞤢𞤲'𞤣𞤵 𞤺𞤮'𞤮⹁ 𞤲'𞤺𞤢𞤥 𞤫𞤲 𞤬𞤵𞥅 𞤦𞤵𞤪𞤮𞥅𞤣𞤭 𞤺𞤮'𞤮 𞤻𞤢𞥄𞤥𞤫𞤼𞤫𞤲.
𞤐'𞤁𞤢𞥄𞤪𞤫𞥅 𞤩𞤭𞤩𞥆𞤫 𞤋𞤧𞤪𞤢𞥄'𞤭𞥅𞤤𞤢⁏ 𞤻𞤢𞥄𞤥𞤮𞥅𞤩𞤫 𞤳𞤮 𞤯𞤵𞤥 𞤧𞤢𞤳𞥆𞤭⹁ 𞤲𞤢𞥄' 𞤩𞤫 𞤲'𞤺𞤢𞤪𞤼𞤭𞥅 𞤺𞤮'𞤮 𞤲'𞤣𞤫𞤪 𞤥𞤢𞤱𞤲𞤭𞤲𞤳𞤭 𞤀𞤤𞥆𞤢𞤸؟
𞤍𞤵𞤥𞤫 𞤲'𞤺𞤭𞤯𞤵𞤥𞤭 𞤱𞤭𞥅𞤳𞤭؟
𞤑𞤮 𞤯𞤵𞤥 𞤧𞤢𞤳𞥆𞤢𞤲𞤭 𞤲'𞤺𞤵𞤲𞤳𞤭𞤱𞤢 𞤯𞤵𞤥 𞤺𞤮𞤯𞥆𞤵𞤥؟
𞤑𞤮𞥅 𞤲'𞤺𞤵𞤲𞤳𞤭𞤱𞤢 𞤯𞤵𞤥 𞤺𞤮𞤯𞥆𞤵𞤥؟
𞤐𞤢𞥄' 𞤲𞤮𞤲!
𞤀𞤥𞥆𞤢𞥄 𞤳𞤮 𞤸𞤫𞥅𞤬𞤫𞤪𞤩𞤫 𞤷𞤢𞤳𞥆𞤢𞤼𞤢⹁ 𞤺𞤭𞤲𞥆𞤭 𞤩𞤫 𞤷𞤢𞤳𞥆𞤢𞤲𞤼𞤢⹁ 𞤲𞤢𞥄' 𞤀𞤤𞥆𞤢𞤸.
𞤃𞤭 𞤦𞤮𞥅 𞤴𞤭𞤯𞤢𞥄 𞤲'𞤺𞤢𞤪𞤼𞤮𞤲 𞤺𞤮'𞤮 𞤫 𞤺𞤭𞤲𞥆𞤭.
𞤍𞤵𞤥 𞤱𞤢𞤯𞤢𞤼𞤢𞥄𞤳𞤮 𞤲'𞤶𞤢𞤪𞤮𞤲 𞤳𞤮 𞤱𞤮𞤲𞤭 𞤲'𞤣𞤫𞤪 𞤶𞤢𞤪𞤣𞤵𞤺𞤫𞤤 𞤔𞤮𞥅𞤥𞤭𞤪𞤢𞥄𞤱𞤮⹁ 𞤲'𞤣𞤫𞤲 𞤬𞤵𞤯𞥆𞤭𞤼𞤮𞤲 𞤲'𞤶𞤢𞤪𞤮𞤲 𞤳𞤮 𞤱𞤮𞤲𞤭 𞤲'𞤣𞤫𞤪 𞤶𞤢𞤪𞤣𞤵𞤺𞤫𞤤 𞤺𞤭𞤲𞥆𞤭.
𞤍𞤵𞤥 𞤱𞤢𞤯𞤢𞤼𞤢𞥄𞤳𞤮 𞤻𞤢𞥄𞤥𞤮𞤲 𞤳𞤭𞤪𞤼𞤢𞥄𞤪𞤭 𞤔𞤮𞥅𞤥𞤭𞤪𞤢𞥄𞤱𞤮⹁ 𞤲'𞤣𞤫𞤲 𞤻𞤢𞥄𞤥𞤮𞤲 𞤻𞤢𞤥𞤲'𞤣𞤵 𞤺𞤭𞤲𞥆𞤭.
𞤉𞤲 𞤲'𞤺𞤭𞤯𞤭 𞤲'𞤶𞤵𞤳𞥆𞤭𞤼𞤫𞤲 𞤔𞤮𞥅𞤥𞤭𞤪𞤢𞥄𞤱𞤮 𞤵𞤥𞥆𞤭𞤲𞤢𞤲𞤫𞤲𞤥𞤮 𞤤𞤢𞤱𞤤𞤭𞥅𞤪𞤵؟
𞤉𞤲 𞤻𞤵𞤥𞤢 𞤫𞤲 𞤩𞤵𞤪𞤭𞥅𞤥𞤮 𞤧𞤫𞤲'𞤦𞤫؟
𞤏𞤢𞤯𞤵 𞤑𞤮𞥅 𞤍𞤵𞤥𞤫 𞤐'𞤘𞤢𞤥 𞤃𞤢𞤱𞤲𞤭𞤲𞤳𞤭 𞤀𞤤𞥆𞤢𞤸
𞤏𞤮𞤩𞥆𞤫 𞤥𞤮𞥅𞤯𞤮𞤲 𞤫 𞤲'𞤦𞤭'𞤢⹁ “𞤍𞤵𞤥 𞤶𞤢𞤩𞤭𞥅 𞤲'𞤺𞤢𞤯𞤫𞤲 𞤳𞤮𞥅 𞤯𞤵𞤥𞤫.”
𞤍𞤵𞤥 𞤲𞤮𞤲⹁ 𞤢𞤥𞥆𞤢𞥄 𞤲𞤢𞥄' 𞤳𞤮𞥅 𞤯𞤵𞤥𞤫 𞤲𞤢𞤬𞤢𞤲𞤼𞤢'𞤫𞤲.
𞤑𞤢𞤣𞤭𞤲 𞤫 𞤩𞤫 𞤲'𞤦𞤭'𞤢⹁ “𞤍𞤵𞤥 𞤶𞤢𞤩𞤭𞥅 𞤲'𞤺𞤢𞤯𞤫𞤲 𞤳𞤮𞥅 𞤯𞤵𞤥𞤫.”
𞤍𞤵𞤥 𞤲𞤮𞤲⹁ 𞤢𞤥𞥆𞤢𞥄 𞤲𞤢𞥄' 𞤳𞤮𞥅 𞤯𞤵𞤥𞤫 𞤧𞤫𞤲'𞤦𞤭𞤯𞤭𞤲𞤼𞤢'𞤫𞤲.
𞤚𞤮' 𞤺𞤮𞤯𞥆𞤮 𞤥𞤮𞥅𞤯𞤮𞤲 𞤯𞤢𞤩𞥆𞤭𞤼𞤢 𞤳𞤮 𞤲𞤢𞤬𞤢𞤲𞤼𞤢𞤥𞤮 𞤼𞤢𞤲⹁ 𞤢𞤥𞥆𞤢𞥄 𞤮 𞤯𞤢𞤩𞥆𞤭𞤼𞤢 𞤳𞤮 𞤲𞤢𞤬𞤢𞤲𞤼𞤢 𞤱𞤮𞤩𞥆𞤫.
𞤐𞤴𞤢𞥄𞤥𞤫𞥅 𞤳𞤮𞥅 𞤲'𞤺𞤫𞤤𞤫 𞤳𞤵𞤧𞤫𞤤 𞤷𞤮𞥅𞤪𞤫𞤼𞤫𞥅𞤲'𞤺𞤫𞤤 𞤼𞤮 𞤤𞤵𞥅𞤥𞤮.
𞤚𞤮' 𞤮𞤲 𞤰𞤢𞤥𞤵 𞤳𞤮𞥅 𞤯𞤵𞤥 𞤧𞤢𞤳𞥆𞤢𞤲𞤭𞥅𞤲'𞤺𞤫𞤤 𞤺𞤵𞤲𞤳𞤭𞥅𞤶𞤭.
𞤐'𞤘𞤢𞤥 𞤢𞥄𞤴𞤢𞥄𞤪𞤫 𞤱𞤭'𞤭𞥅⹁ “𞤁𞤵𞥅𞤲𞤭𞤴𞤢𞥄𞤪𞤵 𞤫 𞤳𞤮𞥅 𞤯𞤵𞤥𞤫 𞤳𞤮 𞤱𞤮𞤲𞤭 𞤲'𞤣𞤫𞤪 𞤥𞤢𞤴𞤪𞤵⹁ 𞤔𞤮𞥅𞤥𞤭𞤪𞤢𞥄𞤱𞤮 𞤶𞤫𞤴𞤭𞤯𞤵𞤥.”
𞤚𞤮 𞤺𞤮𞤯𞥆𞤮 𞤥𞤮 𞤼𞤮𞤳𞥆𞤢𞥄𞤴𞤭 𞤒𞤫𞥅𞤧𞤵 𞤲𞤮𞤣𞥆𞤭𞥅'𞤮𞤲 𞤻𞤢𞥄𞤥𞤵𞤳𞤭 𞤻𞤢𞤥𞤲'𞤣𞤵⹁ 𞤼𞤮 𞤮𞤲 𞤲'𞤶𞤢𞤩𞤭𞥅 𞤮𞤲 𞤲'𞤶𞤢𞤸𞤭𞥅⹁ 𞤻𞤢𞥄𞤥𞤫𞥅 𞤳𞤮𞥅 𞤯𞤵𞤥𞤫 𞤳𞤮 𞤯𞤵𞤥 𞤸𞤮𞤳𞥆𞤭'𞤮𞤲⹁ 𞤲𞤢𞥄' 𞤲𞤢𞥄 𞤮𞤲 𞤰𞤢𞤥𞤭𞥅 𞤳𞤮𞥅 𞤺𞤵𞤲𞤳𞤭𞥅𞤶𞤭 𞤯𞤵𞤥 𞤧𞤢𞤳𞥆𞤢𞤲𞤭 𞤻𞤢𞤥𞤲'𞤣𞤵 𞤲'𞤣𞤵𞤲.
𞤀𞤥𞥆𞤢𞥄 𞤼𞤮 𞤺𞤮𞤯𞥆𞤮 𞤱𞤭'𞤭𞥅'𞤮𞤲⹁ “𞤘𞤵𞤲𞤳𞤭𞥅𞤶𞤭 𞤯𞤵𞤥 𞤧𞤢𞤳𞥆𞤢𞤲𞤭 𞤻𞤢𞤥𞤲'𞤣𞤵 𞤲'𞤣𞤵𞤲⹁” 𞤼𞤮𞥅⹁ 𞤼𞤮' 𞤮𞤲 𞤻𞤢𞥄𞤥𞤵𞤲'𞤣𞤵 𞤲'𞤺𞤢𞤥 𞤮𞤲 𞤯𞤮𞤲 𞤦𞤭𞥅𞤯𞤮'𞤮𞤲𞤳𞤢⹁ 𞤳𞤢𞤣𞤭𞤲 𞤲'𞤺𞤢𞤥 𞤻𞤵𞤥𞤮 𞤩𞤫𞤪𞤲'𞤣𞤫.
𞤐𞤢𞥄' 𞤣𞤮𞤱 𞤻𞤵𞤥𞤮 𞤥𞤮𞥅𞤯𞤮𞤲 𞤥𞤫𞤼𞤢𞤴𞤥𞤭⹁ 𞤢𞤥𞥆𞤢𞥄 𞤫 𞤥𞤭 𞤥𞤫𞤼𞤢 𞤣𞤮𞤱 𞤻𞤵𞤥𞤮 𞤦𞤭𞥅𞤯𞤮'𞤮𞤲𞤳𞤢.
𞤐'𞤘𞤢𞤥 𞤯𞤵𞤥𞤫 𞤻𞤵𞤥𞤮 𞤺𞤮𞤯𞥆𞤮 𞤸𞤢𞤯𞤢𞤼𞤢𞤴𞤢𞤥 𞤻𞤢𞥄𞤥𞤵𞤳𞤭 𞤳𞤮𞥅 𞤯𞤵𞤥𞤫؟
𞤚𞤮 𞤫 𞤥𞤭 𞤴𞤫𞤼𞥆𞤢 𞤀𞤤𞥆𞤢𞤸 𞤣𞤮𞤱 𞤻𞤢𞤥𞤲'𞤣𞤵 𞤢𞤥⹁ 𞤲'𞤺𞤢𞤥 𞤯𞤵𞤥𞤫 𞤯𞤵𞤥 𞤸𞤵𞤯𞤢𞤼𞤢𞤴𞤢𞤥 𞤣𞤮𞤱 𞤳𞤮 𞤲'𞤺𞤫𞤼𞥆𞤵𞤥𞤭 𞤀𞤤𞥆𞤢𞤸 𞤻𞤢𞥄𞤥𞤵𞤥𞤭؟
𞤚𞤮𞥅⹁ 𞤳𞤮𞥅 𞤮𞤲 𞤻𞤢𞥄𞤥𞤢 𞤳𞤮𞥅 𞤮𞤲 𞤲'𞤶𞤢𞤪𞤢⹁ 𞤳𞤮𞥅 𞤲'𞤣𞤫𞤪 𞤳𞤮𞥅 𞤯𞤵𞤥𞤫 𞤯𞤵𞤥 𞤲'𞤺𞤢𞤯𞤮𞤼𞤮𞤲⹁ 𞤲'𞤺𞤢𞤯𞤫𞥅𞤯𞤵𞤥 𞤲'𞤺𞤢𞤥 𞤼𞤫𞤣𞥆𞤭𞤲𞤳𞤭 𞤀𞤤𞥆𞤢𞤸.
𞤚𞤮' 𞤮𞤲 𞤲'𞤺𞤢𞤯𞤵 𞤺𞤮𞤯𞥆𞤵𞤥 𞤳𞤮 𞤱𞤮𞤲𞥆𞤢𞤼𞤢 𞤻𞤵𞤥𞤮 𞤺𞤮𞤯𞥆𞤮⹁ 𞤳𞤮𞥅 𞤮 𞤒𞤢𞤸𞤵𞥅𞤣𞤢𞤲𞤳𞤫𞥅𞤶𞤮⹁ 𞤳𞤮𞥅 𞤯𞤵𞤥 𞤱𞤮𞤲'𞤺𞤮𞤤 𞤤𞤫𞤻𞤮𞤤⹁ 𞤳𞤮𞥅 𞤳𞤢𞤱𞤼𞤢𞤤 𞤴𞤭𞤥𞤩𞤫 𞤀𞤤𞥆𞤢𞤸⹁ 𞤲𞤮𞤲 𞤲𞤮 𞤲'𞤺𞤭𞤯𞤵𞤥𞤭 𞤥𞤭 𞤱𞤫𞤤𞤲𞤢𞤲𞤢 𞤳𞤮𞥅 𞤥𞤮𞤴𞤫 𞤩𞤫𞤪𞤲'𞤣𞤫.
𞤃𞤭 𞤯𞤢𞤩𞥆𞤭𞤼𞤢𞤼𞤢𞥄 𞤳𞤮 𞤲𞤢𞤬𞤢𞤲𞤼𞤢𞤴𞤢𞤥⹁ 𞤢𞤥𞥆𞤢𞥄 𞤫 𞤥𞤭 𞤯𞤢𞤩𞥆𞤭𞤼𞤢 𞤳𞤮 𞤲𞤢𞤬𞤢𞤲𞤼𞤢 𞤴𞤭𞤥𞤩𞤫 𞤯𞤵𞤯𞤩𞤫⹁ 𞤲'𞤺𞤢𞤥 𞤩𞤫 𞤳𞤫𞤩𞤢 𞤩𞤫 𞤳𞤭𞤧𞤢.
|
1 Korintiyanko'en 11
Ekkitee to am no ekkitoriimi to Almasiihu.
Hurnaaki Nder Mawninki Allah
E mi mana'on ngam on ngejjitaayiyam nder koo ɗume, nden on tokka ekkitinol ngol ekkitinmi'on.
Ammaa e mi yiɗi andon, Almasiihu woni ardiiɗo koo moye gorko, nden gorko woni ardiiɗo debbo muuɗum, Allah woni ardiiɗo Almasiihu.
Fuu gorko gaɗuɗo do'aare koo annabaaku e hurnii, o semtinii ardiiɗomo.
Ammaa fuu debbo gaɗuɗo do'aare koo annabaaku hurnaaki o semtinii ardiiɗomo, o wartii bo o pembuɗo hoore maako.
To debbo wanyii hurna hoore muuɗum, sey o taƴa gaasa maako.
Ammaa to e ɗum semtinii debbo taƴa gaasa muuɗum koo femboo, too, sey o hurnoo.
Gorko haanaayi hurna hoore muuɗum ngam o tagaa nder nandi Allah nden e mo holla mangu Allah, ammaa debbo e holla mangu gorko.
Ngam gorko naa' daga ɓandu debbo tagaa, ammaa debbo tagaa daga ɓandu gorko.
Non maa ɗum tagaayi gorko ngam debbo, ammaa debbo tagaa ngam gorko.
Ngam ɗu'um e ngam malaa'ika'en, e haani debbo hurnoo.
Fuu e non, nder yimɓe Joomiraawo debbo e yiɗi ballal gorko, non maa gorko e yiɗi ballal debbo.
Debbo arandeejo o tagaa daga ɓandu gorko, nden worɓe fuu debbo danyiɓe, ammaa koo ɗume daga to Allah ɗum ƴiwoyi.
Nyumee e ko'e mooɗon, e ɗum haani debbo waɗa do'aare hurnaaki?
Naa' e yiiki yimɓe, to gorko alii gaasa hoore muuɗum juutii, ɗum cemtiniiɗum?
Ammaa to debbo e woodi gaasa njuutuka, ɗum wartii ko o mantortoo.
Allah hokkiimo gaasa kan ngam ka suddanamo hoore.
To boo goɗɗo e yiɗi yedda haala ka'a, sey o anda min ngalaa goɗɗum ndonu feere, non maa koo ngale kawtal yimɓe Allah.
Kirtaari Joomiraawo
Too, e woodi ko ngiɗumi wiiki'on, mi mantataa'on dow maajum, ngam fuu carel ko kawrutuɗon ngam mawninki Allah, hawrutuki kin nafantaa'on, sey ni e ki ɓeyda so''uki'on gaɗa.
Arande, mi nanii onon tokkuɓe Yeesu to on kawritii, e woodi feerootirol hakkunde mooɗon.
E mi nyuma e woodi goonga nder haala kan.
Walaa seko doole ɗum heɓa feerootirol hakkunde mooɗon, ngam ɗum waawa heɓtuki ɓeye ngoni dariiɓe e goonga nder mooɗon.
To on kawritii, goonga naa' ngam nyaamuki kirtaari Joomiraawo kawritoton.
Ngam to carel hirtaaki waɗii, koo moye e nyamra yeeso e nyaamuki nyamndu muuɗum, walaa keɗotooɗo goɗɗo.
Goɗɗo aldee e weelo, goɗɗo boo yara naa yiltake.
Too, on ngalaa gure to nyaamoton njaron?
Koo on njawana kawtal yimɓe Allah, nden on cemtina ɓe ngalanaa?
Too, ko mbi'aymi'on?
Mi mana'on dow non?
Mi waawataa mi mana'on dow maajum koo seɗɗa.
Ngam ko nanmi to Joomiraawo, kanjum ekkitinmi'on.
Nder jemmaare nde ɗum hokkitiri Joomiraawo meeɗen Yeesu, o hocci buroodi, o yetti Allah, o sendiɗum, o wi'i, “Ɗu'um ɗum ɓandu am kokkaandu ngam mooɗon.
Ngaɗee ka waɗuki non ngam siftorkiyam.”
Non maa, gaɗa ɓe kirtake, o hocci jardugel ndiyam inabojam, o wi'i, “Ɗa'am inabojam ngonɗam nder jardugel nge'el kanjam woni alkawal kesal tabbitayngal e ƴiiƴam am.
Ngaɗee non fuu carel ngel njarotonɗam ngam siftorkiyam.”
Fuu carel ngel nyaamoton buroodi ɗum nden on njara inabojam ɗam, ngaɗee non on kokka habaru mayde Yeesu Joomiraawo.
Ngaɗee ka waɗuki non haa carel ngel o wartoyta.
Ngam non, fuu nyaamuɗo buroodi ɗum, koo yarii inabojam ɗam Joomiraawo no haanaa, o waɗii hakke wartirki ɓandu Joomiraawo e ƴiiƴam Joomiraawo meere.
E haani neɗɗo foonda hoore muuɗum ko o nyaama buroodi ɗum o yara inabojam ɗam.
Fuu nyaamuɗo buroodi ɗum yari inabojam ɗam, to o nyumaayi dow ɓandu Joomiraawo, o fooɗanii hoore maako kiita laawol nyaamuki e yarki ki o waɗi.
Kanjum waɗi ɗuɗɓe nder mooɗon ɓalli maɓɓe cembiɗaa on ngoodi ciya njamu, nden woɓɓe mooɗon boo maayii.
Ammaa to en poondii ko'e meeɗen, Allah waɗantaa'en kiita.
To Joomiraawo nattinii'en torra, e mo yiɗi o elta'en, ngam to' ɗum taƴana'en kiita hawti e duuniyaaru.
Ngam non, bandiraaɓe am, to on kawritii ngam nyaamuki kirtaari ndin, keɗootiree.
To e woodi nanoowo weelo nder mooɗon, sey o nyaama nyamndu to wuro, ngam to' hawrutuki mooɗon fooɗana'on kiita.
Dow fii koriiɗum boo, to mi warii, mi ekkitinay'on dow maajum.
|
𞥑 𞤑𞤮𞤪𞤭𞤲𞤼𞤭𞤴𞤢𞤲𞤳𞤮'𞤫𞤲 𞥑𞥑
𞤉𞤳𞥆𞤭𞤼𞤫𞥅 𞤼𞤮 𞤢𞤥 𞤲𞤮 𞤫𞤳𞥆𞤭𞤼𞤮𞤪𞤭𞥅𞤥𞤭 𞤼𞤮 𞤀𞤤𞤥𞤢𞤧𞤭𞥅𞤸𞤵.
𞤖𞤵𞤪𞤲𞤢𞥄𞤳𞤭 𞤐'𞤁𞤫𞤪 𞤃𞤢𞤱𞤲𞤭𞤲𞤳𞤭 𞤀𞤤𞥆𞤢𞤸
𞤉 𞤥𞤭 𞤥𞤢𞤲𞤢'𞤮𞤲 𞤲'𞤺𞤢𞤥 𞤮𞤲 𞤲'𞤺𞤫𞤶𞥆𞤭𞤼𞤢𞥄𞤴𞤭𞤴𞤢𞤥 𞤲'𞤣𞤫𞤪 𞤳𞤮𞥅 𞤯𞤵𞤥𞤫⹁ 𞤲'𞤣𞤫𞤲 𞤮𞤲 𞤼𞤮𞤳𞥆𞤢 𞤫𞤳𞥆𞤭𞤼𞤭𞤲𞤮𞤤 𞤲'𞤺𞤮𞤤 𞤫𞤳𞥆𞤭𞤼𞤭𞤲𞤥𞤭'𞤮𞤲.
𞤀𞤥𞥆𞤢𞥄 𞤫 𞤥𞤭 𞤴𞤭𞤯𞤭 𞤢𞤲'𞤣𞤮𞤲⹁ 𞤀𞤤𞤥𞤢𞤧𞤭𞥅𞤸𞤵 𞤱𞤮𞤲𞤭 𞤢𞤪𞤣𞤭𞥅𞤯𞤮 𞤳𞤮𞥅 𞤥𞤮𞤴𞤫 𞤺𞤮𞤪𞤳𞤮⹁ 𞤲'𞤣𞤫𞤲 𞤺𞤮𞤪𞤳𞤮 𞤱𞤮𞤲𞤭 𞤢𞤪𞤣𞤭𞥅𞤯𞤮 𞤣𞤫𞤦𞥆𞤮 𞤥𞤵𞥅𞤯𞤵𞤥⹁ 𞤀𞤤𞥆𞤢𞤸 𞤱𞤮𞤲𞤭 𞤢𞤪𞤣𞤭𞥅𞤯𞤮 𞤀𞤤𞤥𞤢𞤧𞤭𞥅𞤸𞤵.
𞤊𞤵𞥅 𞤺𞤮𞤪𞤳𞤮 𞤺𞤢𞤯𞤵𞤯𞤮 𞤣𞤮'𞤢𞥄𞤪𞤫 𞤳𞤮𞥅 𞤢𞤲𞥆𞤢𞤦𞤢𞥄𞤳𞤵 𞤫 𞤸𞤵𞤪𞤲𞤭𞥅⹁ 𞤮 𞤧𞤫𞤥𞤼𞤭𞤲𞤭𞥅 𞤢𞤪𞤣𞤭𞥅𞤯𞤮𞤥𞤮.
𞤀𞤥𞥆𞤢𞥄 𞤬𞤵𞥅 𞤣𞤫𞤦𞥆𞤮 𞤺𞤢𞤯𞤵𞤯𞤮 𞤣𞤮'𞤢𞥄𞤪𞤫 𞤳𞤮𞥅 𞤢𞤲𞥆𞤢𞤦𞤢𞥄𞤳𞤵 𞤸𞤵𞤪𞤲𞤢𞥄𞤳𞤭 𞤮 𞤧𞤫𞤥𞤼𞤭𞤲𞤭𞥅 𞤢𞤪𞤣𞤭𞥅𞤯𞤮𞤥𞤮⹁ 𞤮 𞤱𞤢𞤪𞤼𞤭𞥅 𞤦𞤮 𞤮 𞤨𞤫𞤲'𞤦𞤵𞤯𞤮 𞤸𞤮𞥅𞤪𞤫 𞤥𞤢𞥄𞤳𞤮.
𞤚𞤮 𞤣𞤫𞤦𞥆𞤮 𞤱𞤢𞤻𞤭𞥅 𞤸𞤵𞤪𞤲𞤢 𞤸𞤮𞥅𞤪𞤫 𞤥𞤵𞥅𞤯𞤵𞤥⹁ 𞤧𞤫𞤴 𞤮 𞤼𞤢𞤰𞤢 𞤺𞤢𞥄𞤧𞤢 𞤥𞤢𞥄𞤳𞤮.
𞤀𞤥𞥆𞤢𞥄 𞤼𞤮 𞤫 𞤯𞤵𞤥 𞤧𞤫𞤥𞤼𞤭𞤲𞤭𞥅 𞤣𞤫𞤦𞥆𞤮 𞤼𞤢𞤰𞤢 𞤺𞤢𞥄𞤧𞤢 𞤥𞤵𞥅𞤯𞤵𞤥 𞤳𞤮𞥅 𞤬𞤫𞤲'𞤦𞤮𞥅⹁ 𞤼𞤮𞥅⹁ 𞤧𞤫𞤴 𞤮 𞤸𞤵𞤪𞤲𞤮𞥅.
𞤘𞤮𞤪𞤳𞤮 𞤸𞤢𞥄𞤲𞤢𞥄𞤴𞤭 𞤸𞤵𞤪𞤲𞤢 𞤸𞤮𞥅𞤪𞤫 𞤥𞤵𞥅𞤯𞤵𞤥 𞤲'𞤺𞤢𞤥 𞤮 𞤼𞤢𞤺𞤢𞥄 𞤲'𞤣𞤫𞤪 𞤲𞤢𞤲'𞤣𞤭 𞤀𞤤𞥆𞤢𞤸 𞤲'𞤣𞤫𞤲 𞤫 𞤥𞤮 𞤸𞤮𞤤𞥆𞤢 𞤥𞤢𞤲'𞤺𞤵 𞤀𞤤𞥆𞤢𞤸⹁ 𞤢𞤥𞥆𞤢𞥄 𞤣𞤫𞤦𞥆𞤮 𞤫 𞤸𞤮𞤤𞥆𞤢 𞤥𞤢𞤲'𞤺𞤵 𞤺𞤮𞤪𞤳𞤮.
𞤐'𞤘𞤢𞤥 𞤺𞤮𞤪𞤳𞤮 𞤲𞤢𞥄' 𞤣𞤢𞤺𞤢 𞤩𞤢𞤲'𞤣𞤵 𞤣𞤫𞤦𞥆𞤮 𞤼𞤢𞤺𞤢𞥄⹁ 𞤢𞤥𞥆𞤢𞥄 𞤣𞤫𞤦𞥆𞤮 𞤼𞤢𞤺𞤢𞥄 𞤣𞤢𞤺𞤢 𞤩𞤢𞤲'𞤣𞤵 𞤺𞤮𞤪𞤳𞤮.
𞤐𞤮𞤲 𞤥𞤢𞥄 𞤯𞤵𞤥 𞤼𞤢𞤺𞤢𞥄𞤴𞤭 𞤺𞤮𞤪𞤳𞤮 𞤲'𞤺𞤢𞤥 𞤣𞤫𞤦𞥆𞤮⹁ 𞤢𞤥𞥆𞤢𞥄 𞤣𞤫𞤦𞥆𞤮 𞤼𞤢𞤺𞤢𞥄 𞤲'𞤺𞤢𞤥 𞤺𞤮𞤪𞤳𞤮.
𞤐'𞤘𞤢𞤥 𞤯𞤵'𞤵𞤥 𞤫 𞤲'𞤺𞤢𞤥 𞤥𞤢𞤤𞤢𞥄'𞤭𞤳𞤢'𞤫𞤲⹁ 𞤫 𞤸𞤢𞥄𞤲𞤭 𞤣𞤫𞤦𞥆𞤮 𞤸𞤵𞤪𞤲𞤮𞥅.
𞤊𞤵𞥅 𞤫 𞤲𞤮𞤲⹁ 𞤲'𞤣𞤫𞤪 𞤴𞤭𞤥𞤩𞤫 𞤔𞤮𞥅𞤥𞤭𞤪𞤢𞥄𞤱𞤮 𞤣𞤫𞤦𞥆𞤮 𞤫 𞤴𞤭𞤯𞤭 𞤦𞤢𞤤𞥆𞤢𞤤 𞤺𞤮𞤪𞤳𞤮⹁ 𞤲𞤮𞤲 𞤥𞤢𞥄 𞤺𞤮𞤪𞤳𞤮 𞤫 𞤴𞤭𞤯𞤭 𞤦𞤢𞤤𞥆𞤢𞤤 𞤣𞤫𞤦𞥆𞤮.
𞤁𞤫𞤦𞥆𞤮 𞤢𞤪𞤢𞤲'𞤣𞤫𞥅𞤶𞤮 𞤮 𞤼𞤢𞤺𞤢𞥄 𞤣𞤢𞤺𞤢 𞤩𞤢𞤲'𞤣𞤵 𞤺𞤮𞤪𞤳𞤮⹁ 𞤲'𞤣𞤫𞤲 𞤱𞤮𞤪𞤩𞤫 𞤬𞤵𞥅 𞤣𞤫𞤦𞥆𞤮 𞤣𞤢𞤻𞤭𞤩𞤫⹁ 𞤢𞤥𞥆𞤢𞥄 𞤳𞤮𞥅 𞤯𞤵𞤥𞤫 𞤣𞤢𞤺𞤢 𞤼𞤮 𞤀𞤤𞥆𞤢𞤸 𞤯𞤵𞤥 𞤰𞤭𞤱𞤮𞤴𞤭.
𞤐𞤴𞤵𞤥𞤫𞥅 𞤫 𞤳𞤮'𞤫 𞤥𞤮𞥅𞤯𞤮𞤲⹁ 𞤫 𞤯𞤵𞤥 𞤸𞤢𞥄𞤲𞤭 𞤣𞤫𞤦𞥆𞤮 𞤱𞤢𞤯𞤢 𞤣𞤮'𞤢𞥄𞤪𞤫 𞤸𞤵𞤪𞤲𞤢𞥄𞤳𞤭؟
𞤐𞤢𞥄' 𞤫 𞤴𞤭𞥅𞤳𞤭 𞤴𞤭𞤥𞤩𞤫⹁ 𞤼𞤮 𞤺𞤮𞤪𞤳𞤮 𞤢𞤤𞤭𞥅 𞤺𞤢𞥄𞤧𞤢 𞤸𞤮𞥅𞤪𞤫 𞤥𞤵𞥅𞤯𞤵𞤥 𞤶𞤵𞥅𞤼𞤭𞥅⹁ 𞤯𞤵𞤥 𞤷𞤫𞤥𞤼𞤭𞤲𞤭𞥅𞤯𞤵𞤥؟
𞤀𞤥𞥆𞤢𞥄 𞤼𞤮 𞤣𞤫𞤦𞥆𞤮 𞤫 𞤱𞤮𞥅𞤣𞤭 𞤺𞤢𞥄𞤧𞤢 𞤲'𞤶𞤵𞥅𞤼𞤵𞤳𞤢⹁ 𞤯𞤵𞤥 𞤱𞤢𞤪𞤼𞤭𞥅 𞤳𞤮 𞤮 𞤥𞤢𞤲𞤼𞤮𞤪𞤼𞤮𞥅.
𞤀𞤤𞥆𞤢𞤸 𞤸𞤮𞤳𞥆𞤭𞥅𞤥𞤮 𞤺𞤢𞥄𞤧𞤢 𞤳𞤢𞤲 𞤲'𞤺𞤢𞤥 𞤳𞤢 𞤧𞤵𞤣𞥆𞤢𞤲𞤢𞤥𞤮 𞤸𞤮𞥅𞤪𞤫.
𞤚𞤮 𞤦𞤮𞥅 𞤺𞤮𞤯𞥆𞤮 𞤫 𞤴𞤭𞤯𞤭 𞤴𞤫𞤣𞥆𞤢 𞤸𞤢𞥄𞤤𞤢 𞤳𞤢'𞤢⹁ 𞤧𞤫𞤴 𞤮 𞤢𞤲'𞤣𞤢 𞤥𞤭𞤲 𞤲'𞤺𞤢𞤤𞤢𞥄 𞤺𞤮𞤯𞥆𞤵𞤥 𞤲'𞤣𞤮𞤲𞤵 𞤬𞤫𞥅𞤪𞤫⹁ 𞤲𞤮𞤲 𞤥𞤢𞥄 𞤳𞤮𞥅 𞤲'𞤺𞤢𞤤𞤫 𞤳𞤢𞤱𞤼𞤢𞤤 𞤴𞤭𞤥𞤩𞤫 𞤀𞤤𞥆𞤢𞤸.
𞤑𞤭𞤪𞤼𞤢𞥄𞤪𞤭 𞤔𞤮𞥅𞤥𞤭𞤪𞤢𞥄𞤱𞤮
𞤚𞤮𞥅⹁ 𞤫 𞤱𞤮𞥅𞤣𞤭 𞤳𞤮 𞤲'𞤺𞤭𞤯𞤵𞤥𞤭 𞤱𞤭𞥅𞤳𞤭'𞤮𞤲⹁ 𞤥𞤭 𞤥𞤢𞤲𞤼𞤢𞤼𞤢𞥄'𞤮𞤲 𞤣𞤮𞤱 𞤥𞤢𞥄𞤶𞤵𞤥⹁ 𞤲'𞤺𞤢𞤥 𞤬𞤵𞥅 𞤷𞤢𞤪𞤫𞤤 𞤳𞤮 𞤳𞤢𞤱𞤪𞤵𞤼𞤵𞤯𞤮𞤲 𞤲'𞤺𞤢𞤥 𞤥𞤢𞤱𞤲𞤭𞤲𞤳𞤭 𞤀𞤤𞥆𞤢𞤸⹁ 𞤸𞤢𞤱𞤪𞤵𞤼𞤵𞤳𞤭 𞤳𞤭𞤲 𞤲𞤢𞤬𞤢𞤲𞤼𞤢𞥄'𞤮𞤲⹁ 𞤧𞤫𞤴 𞤲𞤭 𞤫 𞤳𞤭 𞤩𞤫𞤴𞤣𞤢 𞤧𞤮''𞤵𞤳𞤭'𞤮𞤲 𞤺𞤢𞤯𞤢.
𞤀𞤪𞤢𞤲'𞤣𞤫⹁ 𞤥𞤭 𞤲𞤢𞤲𞤭𞥅 𞤮𞤲𞤮𞤲 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤼𞤮 𞤮𞤲 𞤳𞤢𞤱𞤪𞤭𞤼𞤭𞥅⹁ 𞤫 𞤱𞤮𞥅𞤣𞤭 𞤬𞤫𞥅𞤪𞤮𞥅𞤼𞤭𞤪𞤮𞤤 𞤸𞤢𞤳𞥆𞤵𞤲'𞤣𞤫 𞤥𞤮𞥅𞤯𞤮𞤲.
𞤉 𞤥𞤭 𞤻𞤵𞤥𞤢 𞤫 𞤱𞤮𞥅𞤣𞤭 𞤺𞤮𞥅𞤲'𞤺𞤢 𞤲'𞤣𞤫𞤪 𞤸𞤢𞥄𞤤𞤢 𞤳𞤢𞤲.
𞤏𞤢𞤤𞤢𞥄 𞤧𞤫𞤳𞤮 𞤣𞤮𞥅𞤤𞤫 𞤯𞤵𞤥 𞤸𞤫𞤩𞤢 𞤬𞤫𞥅𞤪𞤮𞥅𞤼𞤭𞤪𞤮𞤤 𞤸𞤢𞤳𞥆𞤵𞤲'𞤣𞤫 𞤥𞤮𞥅𞤯𞤮𞤲⹁ 𞤲'𞤺𞤢𞤥 𞤯𞤵𞤥 𞤱𞤢𞥄𞤱𞤢 𞤸𞤫𞤩𞤼𞤵𞤳𞤭 𞤩𞤫𞤴𞤫 𞤲'𞤺𞤮𞤲𞤭 𞤣𞤢𞤪𞤭𞥅𞤩𞤫 𞤫 𞤺𞤮𞥅𞤲'𞤺𞤢 𞤲'𞤣𞤫𞤪 𞤥𞤮𞥅𞤯𞤮𞤲.
𞤚𞤮 𞤮𞤲 𞤳𞤢𞤱𞤪𞤭𞤼𞤭𞥅⹁ 𞤺𞤮𞥅𞤲'𞤺𞤢 𞤲𞤢𞥄' 𞤲'𞤺𞤢𞤥 𞤻𞤢𞥄𞤥𞤵𞤳𞤭 𞤳𞤭𞤪𞤼𞤢𞥄𞤪𞤭 𞤔𞤮𞥅𞤥𞤭𞤪𞤢𞥄𞤱𞤮 𞤳𞤢𞤱𞤪𞤭𞤼𞤮𞤼𞤮𞤲.
𞤐'𞤘𞤢𞤥 𞤼𞤮 𞤷𞤢𞤪𞤫𞤤 𞤸𞤭𞤪𞤼𞤢𞥄𞤳𞤭 𞤱𞤢𞤯𞤭𞥅⹁ 𞤳𞤮𞥅 𞤥𞤮𞤴𞤫 𞤫 𞤻𞤢𞤥𞤪𞤢 𞤴𞤫𞥅𞤧𞤮 𞤫 𞤻𞤢𞥄𞤥𞤵𞤳𞤭 𞤻𞤢𞤥𞤲'𞤣𞤵 𞤥𞤵𞥅𞤯𞤵𞤥⹁ 𞤱𞤢𞤤𞤢𞥄 𞤳𞤫𞤯𞤮𞤼𞤮𞥅𞤯𞤮 𞤺𞤮𞤯𞥆𞤮.
𞤘𞤮𞤯𞥆𞤮 𞤢𞤤𞤣𞤫𞥅 𞤫 𞤱𞤫𞥅𞤤𞤮⹁ 𞤺𞤮𞤯𞥆𞤮 𞤦𞤮𞥅 𞤴𞤢𞤪𞤢 𞤲𞤢𞥄 𞤴𞤭𞤤𞤼𞤢𞤳𞤫.
𞤚𞤮𞥅⹁ 𞤮𞤲 𞤲'𞤺𞤢𞤤𞤢𞥄 𞤺𞤵𞤪𞤫 𞤼𞤮 𞤻𞤢𞥄𞤥𞤮𞤼𞤮𞤲 𞤲'𞤶𞤢𞤪𞤮𞤲؟
𞤑𞤮𞥅 𞤮𞤲 𞤲'𞤶𞤢𞤱𞤢𞤲𞤢 𞤳𞤢𞤱𞤼𞤢𞤤 𞤴𞤭𞤥𞤩𞤫 𞤀𞤤𞥆𞤢𞤸⹁ 𞤲'𞤣𞤫𞤲 𞤮𞤲 𞤷𞤫𞤥𞤼𞤭𞤲𞤢 𞤩𞤫 𞤲'𞤺𞤢𞤤𞤢𞤲𞤢𞥄؟
𞤚𞤮𞥅⹁ 𞤳𞤮 𞤲'𞤦𞤭'𞤢𞤴𞤥𞤭'𞤮𞤲؟
𞤃𞤭 𞤥𞤢𞤲𞤢'𞤮𞤲 𞤣𞤮𞤱 𞤲𞤮𞤲؟
𞤃𞤭 𞤱𞤢𞥄𞤱𞤢𞤼𞤢𞥄 𞤥𞤭 𞤥𞤢𞤲𞤢'𞤮𞤲 𞤣𞤮𞤱 𞤥𞤢𞥄𞤶𞤵𞤥 𞤳𞤮𞥅 𞤧𞤫𞤯𞥆𞤢.
𞤐'𞤘𞤢𞤥 𞤳𞤮 𞤲𞤢𞤲𞤥𞤭 𞤼𞤮 𞤔𞤮𞥅𞤥𞤭𞤪𞤢𞥄𞤱𞤮⹁ 𞤳𞤢𞤲'𞤶𞤵𞤥 𞤫𞤳𞥆𞤭𞤼𞤭𞤲𞤥𞤭'𞤮𞤲.
𞤐'𞤁𞤫𞤪 𞤶𞤫𞤥𞥆𞤢𞥄𞤪𞤫 𞤲'𞤣𞤫 𞤯𞤵𞤥 𞤸𞤮𞤳𞥆𞤭𞤼𞤭𞤪𞤭 𞤔𞤮𞥅𞤥𞤭𞤪𞤢𞥄𞤱𞤮 𞤥𞤫𞥅𞤯𞤫𞤲 𞤒𞤫𞥅𞤧𞤵⹁ 𞤮 𞤸𞤮𞤷𞥆𞤭 𞤦𞤵𞤪𞤮𞥅𞤣𞤭⹁ 𞤮 𞤴𞤫𞤼𞥆𞤭 𞤀𞤤𞥆𞤢𞤸⹁ 𞤮 𞤧𞤫𞤲'𞤣𞤭𞤯𞤵𞤥⹁ 𞤮 𞤱𞤭'𞤭⹁ “𞤍𞤵'𞤵𞤥 𞤯𞤵𞤥 𞤩𞤢𞤲'𞤣𞤵 𞤢𞤥 𞤳𞤮𞤳𞥆𞤢𞥄𞤲'𞤣𞤵 𞤲'𞤺𞤢𞤥 𞤥𞤮𞥅𞤯𞤮𞤲.
𞤐'𞤘𞤢𞤯𞤫𞥅 𞤳𞤢 𞤱𞤢𞤯𞤵𞤳𞤭 𞤲𞤮𞤲 𞤲'𞤺𞤢𞤥 𞤧𞤭𞤬𞤼𞤮𞤪𞤳𞤭𞤴𞤢𞤥.”
𞤐𞤮𞤲 𞤥𞤢𞥄⹁ 𞤺𞤢𞤯𞤢 𞤩𞤫 𞤳𞤭𞤪𞤼𞤢𞤳𞤫⹁ 𞤮 𞤸𞤮𞤷𞥆𞤭 𞤶𞤢𞤪𞤣𞤵𞤺𞤫𞤤 𞤲'𞤣𞤭𞤴𞤢𞤥 𞤭𞤲𞤢𞤦𞤮𞤶𞤢𞤥⹁ 𞤮 𞤱𞤭'𞤭⹁ “𞤍𞤢'𞤢𞤥 𞤭𞤲𞤢𞤦𞤮𞤶𞤢𞤥 𞤲'𞤺𞤮𞤲𞤯𞤢𞤥 𞤲'𞤣𞤫𞤪 𞤶𞤢𞤪𞤣𞤵𞤺𞤫𞤤 𞤲'𞤺𞤫'𞤫𞤤 𞤳𞤢𞤲'𞤶𞤢𞤥 𞤱𞤮𞤲𞤭 𞤢𞤤𞤳𞤢𞤱𞤢𞤤 𞤳𞤫𞤧𞤢𞤤 𞤼𞤢𞤦𞥆𞤭𞤼𞤢𞤴𞤲'𞤺𞤢𞤤 𞤫 𞤰𞤭𞥅𞤰𞤢𞤥 𞤢𞤥.
𞤐'𞤘𞤢𞤯𞤫𞥅 𞤲𞤮𞤲 𞤬𞤵𞥅 𞤷𞤢𞤪𞤫𞤤 𞤲'𞤺𞤫𞤤 𞤲'𞤶𞤢𞤪𞤮𞤼𞤮𞤲𞤯𞤢𞤥 𞤲'𞤺𞤢𞤥 𞤧𞤭𞤬𞤼𞤮𞤪𞤳𞤭𞤴𞤢𞤥.”
𞤊𞤵𞥅 𞤷𞤢𞤪𞤫𞤤 𞤲'𞤺𞤫𞤤 𞤻𞤢𞥄𞤥𞤮𞤼𞤮𞤲 𞤦𞤵𞤪𞤮𞥅𞤣𞤭 𞤯𞤵𞤥 𞤲'𞤣𞤫𞤲 𞤮𞤲 𞤲'𞤶𞤢𞤪𞤢 𞤭𞤲𞤢𞤦𞤮𞤶𞤢𞤥 𞤯𞤢𞤥⹁ 𞤲'𞤺𞤢𞤯𞤫𞥅 𞤲𞤮𞤲 𞤮𞤲 𞤳𞤮𞤳𞥆𞤢 𞤸𞤢𞤦𞤢𞤪𞤵 𞤥𞤢𞤴𞤣𞤫 𞤒𞤫𞥅𞤧𞤵 𞤔𞤮𞥅𞤥𞤭𞤪𞤢𞥄𞤱𞤮.
𞤐'𞤘𞤢𞤯𞤫𞥅 𞤳𞤢 𞤱𞤢𞤯𞤵𞤳𞤭 𞤲𞤮𞤲 𞤸𞤢𞥄 𞤷𞤢𞤪𞤫𞤤 𞤲'𞤺𞤫𞤤 𞤮 𞤱𞤢𞤪𞤼𞤮𞤴𞤼𞤢.
𞤐'𞤘𞤢𞤥 𞤲𞤮𞤲⹁ 𞤬𞤵𞥅 𞤻𞤢𞥄𞤥𞤵𞤯𞤮 𞤦𞤵𞤪𞤮𞥅𞤣𞤭 𞤯𞤵𞤥⹁ 𞤳𞤮𞥅 𞤴𞤢𞤪𞤭𞥅 𞤭𞤲𞤢𞤦𞤮𞤶𞤢𞤥 𞤯𞤢𞤥 𞤔𞤮𞥅𞤥𞤭𞤪𞤢𞥄𞤱𞤮 𞤲𞤮 𞤸𞤢𞥄𞤲𞤢𞥄⹁ 𞤮 𞤱𞤢𞤯𞤭𞥅 𞤸𞤢𞤳𞥆𞤫 𞤱𞤢𞤪𞤼𞤭𞤪𞤳𞤭 𞤩𞤢𞤲'𞤣𞤵 𞤔𞤮𞥅𞤥𞤭𞤪𞤢𞥄𞤱𞤮 𞤫 𞤰𞤭𞥅𞤰𞤢𞤥 𞤔𞤮𞥅𞤥𞤭𞤪𞤢𞥄𞤱𞤮 𞤥𞤫𞥅𞤪𞤫.
𞤉 𞤸𞤢𞥄𞤲𞤭 𞤲𞤫𞤯𞥆𞤮 𞤬𞤮𞥅𞤲'𞤣𞤢 𞤸𞤮𞥅𞤪𞤫 𞤥𞤵𞥅𞤯𞤵𞤥 𞤳𞤮 𞤮 𞤻𞤢𞥄𞤥𞤢 𞤦𞤵𞤪𞤮𞥅𞤣𞤭 𞤯𞤵𞤥 𞤮 𞤴𞤢𞤪𞤢 𞤭𞤲𞤢𞤦𞤮𞤶𞤢𞤥 𞤯𞤢𞤥.
𞤊𞤵𞥅 𞤻𞤢𞥄𞤥𞤵𞤯𞤮 𞤦𞤵𞤪𞤮𞥅𞤣𞤭 𞤯𞤵𞤥 𞤴𞤢𞤪𞤭 𞤭𞤲𞤢𞤦𞤮𞤶𞤢𞤥 𞤯𞤢𞤥⹁ 𞤼𞤮 𞤮 𞤻𞤵𞤥𞤢𞥄𞤴𞤭 𞤣𞤮𞤱 𞤩𞤢𞤲'𞤣𞤵 𞤔𞤮𞥅𞤥𞤭𞤪𞤢𞥄𞤱𞤮⹁ 𞤮 𞤬𞤮𞥅𞤯𞤢𞤲𞤭𞥅 𞤸𞤮𞥅𞤪𞤫 𞤥𞤢𞥄𞤳𞤮 𞤳𞤭𞥅𞤼𞤢 𞤤𞤢𞥄𞤱𞤮𞤤 𞤻𞤢𞥄𞤥𞤵𞤳𞤭 𞤫 𞤴𞤢𞤪𞤳𞤭 𞤳𞤭 𞤮 𞤱𞤢𞤯𞤭.
𞤑𞤢𞤲'𞤶𞤵𞤥 𞤱𞤢𞤯𞤭 𞤯𞤵𞤯𞤩𞤫 𞤲'𞤣𞤫𞤪 𞤥𞤮𞥅𞤯𞤮𞤲 𞤩𞤢𞤤𞥆𞤭 𞤥𞤢𞤩𞥆𞤫 𞤷𞤫𞤲'𞤦𞤭𞤯𞤢𞥄 𞤮𞤲 𞤲'𞤺𞤮𞥅𞤣𞤭 𞤷𞤭𞤴𞤢 𞤲'𞤶𞤢𞤥𞤵⹁ 𞤲'𞤣𞤫𞤲 𞤱𞤮𞤩𞥆𞤫 𞤥𞤮𞥅𞤯𞤮𞤲 𞤦𞤮𞥅 𞤥𞤢𞥄𞤴𞤭𞥅.
𞤀𞤥𞥆𞤢𞥄 𞤼𞤮 𞤫𞤲 𞤨𞤮𞥅𞤲'𞤣𞤭𞥅 𞤳𞤮'𞤫 𞤥𞤫𞥅𞤯𞤫𞤲⹁ 𞤀𞤤𞥆𞤢𞤸 𞤱𞤢𞤯𞤢𞤲𞤼𞤢𞥄'𞤫𞤲 𞤳𞤭𞥅𞤼𞤢.
𞤚𞤮 𞤔𞤮𞥅𞤥𞤭𞤪𞤢𞥄𞤱𞤮 𞤲𞤢𞤼𞥆𞤭𞤲𞤭𞥅'𞤫𞤲 𞤼𞤮𞤪𞥆𞤢⹁ 𞤫 𞤥𞤮 𞤴𞤭𞤯𞤭 𞤮 𞤫𞤤𞤼𞤢'𞤫𞤲⹁ 𞤲'𞤺𞤢𞤥 𞤼𞤮' 𞤯𞤵𞤥 𞤼𞤢𞤰𞤢𞤲𞤢'𞤫𞤲 𞤳𞤭𞥅𞤼𞤢 𞤸𞤢𞤱𞤼𞤭 𞤫 𞤣𞤵𞥅𞤲𞤭𞤴𞤢𞥄𞤪𞤵.
𞤐'𞤘𞤢𞤥 𞤲𞤮𞤲⹁ 𞤦𞤢𞤲'𞤣𞤭𞤪𞤢𞥄𞤩𞤫 𞤢𞤥⹁ 𞤼𞤮 𞤮𞤲 𞤳𞤢𞤱𞤪𞤭𞤼𞤭𞥅 𞤲'𞤺𞤢𞤥 𞤻𞤢𞥄𞤥𞤵𞤳𞤭 𞤳𞤭𞤪𞤼𞤢𞥄𞤪𞤭 𞤲'𞤣𞤭𞤲⹁ 𞤳𞤫𞤯𞤮𞥅𞤼𞤭𞤪𞤫𞥅.
𞤚𞤮 𞤫 𞤱𞤮𞥅𞤣𞤭 𞤲𞤢𞤲𞤮𞥅𞤱𞤮 𞤱𞤫𞥅𞤤𞤮 𞤲'𞤣𞤫𞤪 𞤥𞤮𞥅𞤯𞤮𞤲⹁ 𞤧𞤫𞤴 𞤮 𞤻𞤢𞥄𞤥𞤢 𞤻𞤢𞤥𞤲'𞤣𞤵 𞤼𞤮 𞤱𞤵𞤪𞤮⹁ 𞤲'𞤺𞤢𞤥 𞤼𞤮' 𞤸𞤢𞤱𞤪𞤵𞤼𞤵𞤳𞤭 𞤥𞤮𞥅𞤯𞤮𞤲 𞤬𞤮𞥅𞤯𞤢𞤲𞤢'𞤮𞤲 𞤳𞤭𞥅𞤼𞤢.
𞤁𞤮𞤱 𞤬𞤭𞥅 𞤳𞤮𞤪𞤭𞥅𞤯𞤵𞤥 𞤦𞤮𞥅⹁ 𞤼𞤮 𞤥𞤭 𞤱𞤢𞤪𞤭𞥅⹁ 𞤥𞤭 𞤫𞤳𞥆𞤭𞤼𞤭𞤲𞤢𞤴'𞤮𞤲 𞤣𞤮𞤱 𞤥𞤢𞥄𞤶𞤵𞤥.
|
1 Korintiyanko'en 12
Dokke Ɗe Ruuhu Allah Hokkata
Jooni bandiraaɓe am, dow dokke ɗe Ruuhu Allah hokkata, e mi yiɗi paamon.
On andi carel ngel ngonnooɗon heeferɓe ɗum fooɗii hakkiilo mooɗon ɗum majjinii'on, on mawnina gunkiiji ɗi metataa.
Ngam non, e mi yiɗi andon walaa neɗɗo mo Ruuhu Allah tokkinta wi'a, “Yeesu o laanaaɗo!”
Non maa walaa baawayɗo wi'a, “Yeesu o Joomiraawo,” sey ni to Ruuhu Allah tokkiniimo.
Too, e woodi dokke feere‑feere, ammaa Ruuhu go'otum hokkataɗe.
E woodi kuuɗe feere‑feere, ammaa Joomiraawo go'oto huwanteeɗe.
E woodi laawi huwanki Allah feere‑feere, ammaa Allah go'oto hokkata koo moye bawɗe huutirkiɗi.
Allah e hokka koo moye neɗɗo alaama kolloojum e mo woodi Ruuhu Allah ngam ɓeydaari koo moye.
Ruuhu ɗum, kanjum hokkata goɗɗo dokkal wolde faamu, goɗɗo boo dokkal wolde andal.
Kanjum hokkata goɗɗo dokkal hoolaaki Allah, nden goɗɗo boo dokkal yamɗitinki nyawɓe, goɗɗo kadin dokkal waɗuki fii kayɗiniiɗum, goɗɗo waɗuki annabaaku, goɗɗo boo mbawka feerootirki hakkunde Ruuhu Allah e ginni, goɗɗo boo mbawka waɗirki do'aare ɗemɗe ɗe ɓe andaa, goɗɗo boo mbawka hokkuki ma'ana ɗemɗe ɗen.
Fuu fii ɗu'um ɗum kuugal Ruuhu go'otum, kanjum hokkata koo moye dokkal non no ɗum suɓiri.
Ɓandu Go'o, Jokkooɗe Ɗuɗɗe
Ɓandu go'o e woodi jokkooɗe ɗuɗɗe.
Fuu jokkooɗe ɓandu ndun koo nde e ɗe ɗuuɗi, kanje kawti ngarti ɓandu go'o.
Too, non maa tokkuɓe Almasiihu ngontindiri.
Yahuudanko'en, e leƴƴi feere, e maccuɓe, e naa' maccuɓe, en fuu en ngaɗanaama baptisma nder Ruuhu go'otum ngam ngarten bo ɓandu go'o, nden en fuu Allah hokkii'en Ruuhu ɗum.
Ngam ɓandu naa' jokkoode wo'oyre tan woodi, ammaa jokkooɗe ɗuɗɗe ndu woodi.
To koyngal wi'ii, “Nde naa' mi jungo, ɓandu jeyaayiyam,” wi'uki non sendataangal e ɓandu ndun.
Non maa to nowru wi'ii, “Nde naa' mi hitere, ɓandu jeyaayiyam,” wi'uki non sendataandu e ɓandu ndun.
To ɓandu fuu wartii gite, too, ko ɗum nanirta?
To ɓandu fuu wartii noppi, ko ɗum nanirta lumngol?
Ammaa no ɗum wontindiri, Allah siryake jokkooɗe nder ɓandu, o siryake koo ndeye jokkoode non no o yiɗiri.
To ɓandu e woodi jokkoode go'o tan, nden naa' ɗum ɓandu.
No ɗum wontindiri, ɓandu ndu wo'oyru, ammaa e ndu woodi jokkooɗe ɗuɗɗe.
Hitere fotaayi wi'a jungo, “A nafantaayam.”
Ɗonmaa hoore fotaayi wi'a koyɗe, “On nafantaayam.”
Naa' non ɗum woni.
Jokkooɗe ɗe ɗum yi'ata bo ɗe cembiɗaa, kanje ɓuri nafuki.
Jokkule ɓandu ɗe ngi'eten bo seɗɗa tan ɗe nafi, kanje ɓurɗen faamanki boɗɗum, nden jokkooɗe ɗe cemteten yiiki, kanje ɓurɗen faamanki.
Jokkule meeɗen ɓurɗe wooɗuki, naa' naa en paamaniiɗe.
Ammaa Allah hawtii jokkooɗe ɓandu fuu.
Jokkule ɗe ngi'eten bo seɗɗa tan ɗe nafi, o hokkiiɗe mangu ɓurɗum, ngam to' ɗum heɓa feerootirol nder ɓandu, ammaa jokkooɗe ɗen fuu ɗe ngiɗindira yidde go'o.
To wonde jokkoode nawnake, sey koriiɗe fuu nanida nawɗum e jokkoode nden.
To jokkoode wo'oyre mawninaama, sey koriiɗe fuu kawta mbelmbelta hawti e jokkoode nden.
Too, onon ngoni ɓandu Almasiihu, koo moye mooɗon bo ɗum jokkoode maako.
Nder kawtal tokkuɓe Yeesu, arande Allah wartirii woɓɓe lilaaɓe, woɓɓe boo o wartiriiɓe annabo'en, nden woɓɓe ekkitinooɓe, woɓɓe boo gaɗooɓe kuuɗe kayɗiniiɗe, woɓɓe boo yamɗitinooɓe nyawɓe, woɓɓe boo wallooɓe, woɓɓe ardiiɓe, woɓɓe boo gaɗirooɓe do'aare ɗemɗe ɗe ɓe andaa.
Ɓe fuu ngoni lilaaɓe?
Ɓe fuu ngoni annabo'en?
Ɓe fuu ngoni ekkitinooɓe?
Ɓe fuu ngoni gaɗooɓe kuuɗe kayɗiniiɗe?
Ɓe fuu ngoni yamɗitinooɓe nyawɓe?
Ɓe fuu ngoni gaɗirooɓe do'aare ɗemɗe ɗe ɓe andaa?
Ɓe fuu mbaawi hokkuki ma'ana ɗemɗe ɗen?
Naa' non!
Ammaa onon ɗaɓɓitee heɓuki dokke ɓurɗe mangu.
Jooni mi hollay'on laawol ɓurngol wooɗuki.
|
𞥑 𞤑𞤮𞤪𞤭𞤲𞤼𞤭𞤴𞤢𞤲𞤳𞤮'𞤫𞤲 𞥑𞥒
𞤁𞤮𞤳𞥆𞤫 𞤍𞤫 𞤈𞤵𞥅𞤸𞤵 𞤀𞤤𞥆𞤢𞤸 𞤖𞤮𞤳𞥆𞤢𞤼𞤢
𞤔𞤮𞥅𞤲𞤭 𞤦𞤢𞤲'𞤣𞤭𞤪𞤢𞥄𞤩𞤫 𞤢𞤥⹁ 𞤣𞤮𞤱 𞤣𞤮𞤳𞥆𞤫 𞤯𞤫 𞤈𞤵𞥅𞤸𞤵 𞤀𞤤𞥆𞤢𞤸 𞤸𞤮𞤳𞥆𞤢𞤼𞤢⹁ 𞤫 𞤥𞤭 𞤴𞤭𞤯𞤭 𞤨𞤢𞥄𞤥𞤮𞤲.
𞤌𞤲 𞤢𞤲'𞤣𞤭 𞤷𞤢𞤪𞤫𞤤 𞤲'𞤺𞤫𞤤 𞤲'𞤺𞤮𞤲𞥆𞤮𞥅𞤯𞤮𞤲 𞤸𞤫𞥅𞤬𞤫𞤪𞤩𞤫 𞤯𞤵𞤥 𞤬𞤮𞥅𞤯𞤭𞥅 𞤸𞤢𞤳𞥆𞤭𞥅𞤤𞤮 𞤥𞤮𞥅𞤯𞤮𞤲 𞤯𞤵𞤥 𞤥𞤢𞤶𞥆𞤭𞤲𞤭𞥅'𞤮𞤲⹁ 𞤮𞤲 𞤥𞤢𞤱𞤲𞤭𞤲𞤢 𞤺𞤵𞤲𞤳𞤭𞥅𞤶𞤭 𞤯𞤭 𞤥𞤫𞤼𞤢𞤼𞤢𞥄.
𞤐'𞤘𞤢𞤥 𞤲𞤮𞤲⹁ 𞤫 𞤥𞤭 𞤴𞤭𞤯𞤭 𞤢𞤲'𞤣𞤮𞤲 𞤱𞤢𞤤𞤢𞥄 𞤲𞤫𞤯𞥆𞤮 𞤥𞤮 𞤈𞤵𞥅𞤸𞤵 𞤀𞤤𞥆𞤢𞤸 𞤼𞤮𞤳𞥆𞤭𞤲𞤼𞤢 𞤱𞤭'𞤢⹁ “𞤒𞤫𞥅𞤧𞤵 𞤮 𞤤𞤢𞥄𞤲𞤢𞥄𞤯𞤮!”
𞤐𞤮𞤲 𞤥𞤢𞥄 𞤱𞤢𞤤𞤢𞥄 𞤦𞤢𞥄𞤱𞤢𞤴𞤯𞤮 𞤱𞤭'𞤢⹁ “𞤒𞤫𞥅𞤧𞤵 𞤮 𞤔𞤮𞥅𞤥𞤭𞤪𞤢𞥄𞤱𞤮⹁” 𞤧𞤫𞤴 𞤲𞤭 𞤼𞤮 𞤈𞤵𞥅𞤸𞤵 𞤀𞤤𞥆𞤢𞤸 𞤼𞤮𞤳𞥆𞤭𞤲𞤭𞥅𞤥𞤮.
𞤚𞤮𞥅⹁ 𞤫 𞤱𞤮𞥅𞤣𞤭 𞤣𞤮𞤳𞥆𞤫 𞤬𞤫𞥅𞤪𞤫‑𞤬𞤫𞥅𞤪𞤫⹁ 𞤢𞤥𞥆𞤢𞥄 𞤈𞤵𞥅𞤸𞤵 𞤺𞤮'𞤮𞤼𞤵𞤥 𞤸𞤮𞤳𞥆𞤢𞤼𞤢𞤯𞤫.
𞤉 𞤱𞤮𞥅𞤣𞤭 𞤳𞤵𞥅𞤯𞤫 𞤬𞤫𞥅𞤪𞤫‑𞤬𞤫𞥅𞤪𞤫⹁ 𞤢𞤥𞥆𞤢𞥄 𞤔𞤮𞥅𞤥𞤭𞤪𞤢𞥄𞤱𞤮 𞤺𞤮'𞤮𞤼𞤮 𞤸𞤵𞤱𞤢𞤲𞤼𞤫𞥅𞤯𞤫.
𞤉 𞤱𞤮𞥅𞤣𞤭 𞤤𞤢𞥄𞤱𞤭 𞤸𞤵𞤱𞤢𞤲𞤳𞤭 𞤀𞤤𞥆𞤢𞤸 𞤬𞤫𞥅𞤪𞤫‑𞤬𞤫𞥅𞤪𞤫⹁ 𞤢𞤥𞥆𞤢𞥄 𞤀𞤤𞥆𞤢𞤸 𞤺𞤮'𞤮𞤼𞤮 𞤸𞤮𞤳𞥆𞤢𞤼𞤢 𞤳𞤮𞥅 𞤥𞤮𞤴𞤫 𞤦𞤢𞤱𞤯𞤫 𞤸𞤵𞥅𞤼𞤭𞤪𞤳𞤭𞤯𞤭.
𞤀𞤤𞥆𞤢𞤸 𞤫 𞤸𞤮𞤳𞥆𞤢 𞤳𞤮𞥅 𞤥𞤮𞤴𞤫 𞤲𞤫𞤯𞥆𞤮 𞤢𞤤𞤢𞥄𞤥𞤢 𞤳𞤮𞤤𞥆𞤮𞥅𞤶𞤵𞤥 𞤫 𞤥𞤮 𞤱𞤮𞥅𞤣𞤭 𞤈𞤵𞥅𞤸𞤵 𞤀𞤤𞥆𞤢𞤸 𞤲'𞤺𞤢𞤥 𞤩𞤫𞤴𞤣𞤢𞥄𞤪𞤭 𞤳𞤮𞥅 𞤥𞤮𞤴𞤫.
𞤈𞤵𞥅𞤸𞤵 𞤯𞤵𞤥⹁ 𞤳𞤢𞤲'𞤶𞤵𞤥 𞤸𞤮𞤳𞥆𞤢𞤼𞤢 𞤺𞤮𞤯𞥆𞤮 𞤣𞤮𞤳𞥆𞤢𞤤 𞤱𞤮𞤤𞤣𞤫 𞤬𞤢𞥄𞤥𞤵⹁ 𞤺𞤮𞤯𞥆𞤮 𞤦𞤮𞥅 𞤣𞤮𞤳𞥆𞤢𞤤 𞤱𞤮𞤤𞤣𞤫 𞤢𞤲'𞤣𞤢𞤤.
𞤑𞤢𞤲'𞤶𞤵𞤥 𞤸𞤮𞤳𞥆𞤢𞤼𞤢 𞤺𞤮𞤯𞥆𞤮 𞤣𞤮𞤳𞥆𞤢𞤤 𞤸𞤮𞥅𞤤𞤢𞥄𞤳𞤭 𞤀𞤤𞥆𞤢𞤸⹁ 𞤲'𞤣𞤫𞤲 𞤺𞤮𞤯𞥆𞤮 𞤦𞤮𞥅 𞤣𞤮𞤳𞥆𞤢𞤤 𞤴𞤢𞤥𞤯𞤭𞤼𞤭𞤲𞤳𞤭 𞤻𞤢𞤱𞤩𞤫⹁ 𞤺𞤮𞤯𞥆𞤮 𞤳𞤢𞤣𞤭𞤲 𞤣𞤮𞤳𞥆𞤢𞤤 𞤱𞤢𞤯𞤵𞤳𞤭 𞤬𞤭𞥅 𞤳𞤢𞤴𞤯𞤭𞤲𞤭𞥅𞤯𞤵𞤥⹁ 𞤺𞤮𞤯𞥆𞤮 𞤱𞤢𞤯𞤵𞤳𞤭 𞤢𞤲𞥆𞤢𞤦𞤢𞥄𞤳𞤵⹁ 𞤺𞤮𞤯𞥆𞤮 𞤦𞤮𞥅 𞤲'𞤦𞤢𞤱𞤳𞤢 𞤬𞤫𞥅𞤪𞤮𞥅𞤼𞤭𞤪𞤳𞤭 𞤸𞤢𞤳𞥆𞤵𞤲'𞤣𞤫 𞤈𞤵𞥅𞤸𞤵 𞤀𞤤𞥆𞤢𞤸 𞤫 𞤺𞤭𞤲𞥆𞤭⹁ 𞤺𞤮𞤯𞥆𞤮 𞤦𞤮𞥅 𞤲'𞤦𞤢𞤱𞤳𞤢 𞤱𞤢𞤯𞤭𞤪𞤳𞤭 𞤣𞤮'𞤢𞥄𞤪𞤫 𞤯𞤫𞤥𞤯𞤫 𞤯𞤫 𞤩𞤫 𞤢𞤲'𞤣𞤢𞥄⹁ 𞤺𞤮𞤯𞥆𞤮 𞤦𞤮𞥅 𞤲'𞤦𞤢𞤱𞤳𞤢 𞤸𞤮𞤳𞥆𞤵𞤳𞤭 𞤥𞤢'𞤢𞤲𞤢 𞤯𞤫𞤥𞤯𞤫 𞤯𞤫𞤲.
𞤊𞤵𞥅 𞤬𞤭𞥅 𞤯𞤵'𞤵𞤥 𞤯𞤵𞤥 𞤳𞤵𞥅𞤺𞤢𞤤 𞤈𞤵𞥅𞤸𞤵 𞤺𞤮'𞤮𞤼𞤵𞤥⹁ 𞤳𞤢𞤲'𞤶𞤵𞤥 𞤸𞤮𞤳𞥆𞤢𞤼𞤢 𞤳𞤮𞥅 𞤥𞤮𞤴𞤫 𞤣𞤮𞤳𞥆𞤢𞤤 𞤲𞤮𞤲 𞤲𞤮 𞤯𞤵𞤥 𞤧𞤵𞤩𞤭𞤪𞤭.
𞤇𞤢𞤲'𞤣𞤵 𞤘𞤮'𞤮⹁ 𞤔𞤮𞤳𞥆𞤮𞥅𞤯𞤫 𞤍𞤵𞤯𞥆𞤫
𞤇𞤢𞤲'𞤣𞤵 𞤺𞤮'𞤮 𞤫 𞤱𞤮𞥅𞤣𞤭 𞤶𞤮𞤳𞥆𞤮𞥅𞤯𞤫 𞤯𞤵𞤯𞥆𞤫.
𞤊𞤵𞥅 𞤶𞤮𞤳𞥆𞤮𞥅𞤯𞤫 𞤩𞤢𞤲'𞤣𞤵 𞤲'𞤣𞤵𞤲 𞤳𞤮𞥅 𞤲'𞤣𞤫 𞤫 𞤯𞤫 𞤯𞤵𞥅𞤯𞤭⹁ 𞤳𞤢𞤲'𞤶𞤫 𞤳𞤢𞤱𞤼𞤭 𞤲'𞤺𞤢𞤪𞤼𞤭 𞤩𞤢𞤲'𞤣𞤵 𞤺𞤮'𞤮.
𞤚𞤮𞥅⹁ 𞤲𞤮𞤲 𞤥𞤢𞥄 𞤼𞤮𞤳𞥆𞤵𞤩𞤫 𞤀𞤤𞤥𞤢𞤧𞤭𞥅𞤸𞤵 𞤲'𞤺𞤮𞤲𞤼𞤭𞤲'𞤣𞤭𞤪𞤭.
𞤒𞤢𞤸𞤵𞥅𞤣𞤢𞤲𞤳𞤮'𞤫𞤲⹁ 𞤫 𞤤𞤫𞤰𞥆𞤭 𞤬𞤫𞥅𞤪𞤫⹁ 𞤫 𞤥𞤢𞤷𞥆𞤵𞤩𞤫⹁ 𞤫 𞤲𞤢𞥄' 𞤥𞤢𞤷𞥆𞤵𞤩𞤫⹁ 𞤫𞤲 𞤬𞤵𞥅 𞤫𞤲 𞤲'𞤺𞤢𞤯𞤢𞤲𞤢𞥄𞤥𞤢 𞤦𞤢𞤨𞤼𞤭𞤧𞤥𞤢 𞤲'𞤣𞤫𞤪 𞤈𞤵𞥅𞤸𞤵 𞤺𞤮'𞤮𞤼𞤵𞤥 𞤲'𞤺𞤢𞤥 𞤲'𞤺𞤢𞤪𞤼𞤫𞤲 𞤦𞤮 𞤩𞤢𞤲'𞤣𞤵 𞤺𞤮'𞤮⹁ 𞤲'𞤣𞤫𞤲 𞤫𞤲 𞤬𞤵𞥅 𞤀𞤤𞥆𞤢𞤸 𞤸𞤮𞤳𞥆𞤭𞥅'𞤫𞤲 𞤈𞤵𞥅𞤸𞤵 𞤯𞤵𞤥.
𞤐'𞤘𞤢𞤥 𞤩𞤢𞤲'𞤣𞤵 𞤲𞤢𞥄' 𞤶𞤮𞤳𞥆𞤮𞥅𞤣𞤫 𞤱𞤮'𞤮𞤴𞤪𞤫 𞤼𞤢𞤲 𞤱𞤮𞥅𞤣𞤭⹁ 𞤢𞤥𞥆𞤢𞥄 𞤶𞤮𞤳𞥆𞤮𞥅𞤯𞤫 𞤯𞤵𞤯𞥆𞤫 𞤲'𞤣𞤵 𞤱𞤮𞥅𞤣𞤭.
𞤚𞤮 𞤳𞤮𞤴𞤲'𞤺𞤢𞤤 𞤱𞤭'𞤭𞥅⹁ “𞤐'𞤁𞤫 𞤲𞤢𞥄' 𞤥𞤭 𞤶𞤵𞤲'𞤺𞤮⹁ 𞤩𞤢𞤲'𞤣𞤵 𞤶𞤫𞤴𞤢𞥄𞤴𞤭𞤴𞤢𞤥⹁” 𞤱𞤭'𞤵𞤳𞤭 𞤲𞤮𞤲 𞤧𞤫𞤲'𞤣𞤢𞤼𞤢𞥄𞤲'𞤺𞤢𞤤 𞤫 𞤩𞤢𞤲'𞤣𞤵 𞤲'𞤣𞤵𞤲.
𞤐𞤮𞤲 𞤥𞤢𞥄 𞤼𞤮 𞤲𞤮𞤱𞤪𞤵 𞤱𞤭'𞤭𞥅⹁ “𞤐'𞤁𞤫 𞤲𞤢𞥄' 𞤥𞤭 𞤸𞤭𞤼𞤫𞤪𞤫⹁ 𞤩𞤢𞤲'𞤣𞤵 𞤶𞤫𞤴𞤢𞥄𞤴𞤭𞤴𞤢𞤥⹁” 𞤱𞤭'𞤵𞤳𞤭 𞤲𞤮𞤲 𞤧𞤫𞤲'𞤣𞤢𞤼𞤢𞥄𞤲'𞤣𞤵 𞤫 𞤩𞤢𞤲'𞤣𞤵 𞤲'𞤣𞤵𞤲.
𞤚𞤮 𞤩𞤢𞤲'𞤣𞤵 𞤬𞤵𞥅 𞤱𞤢𞤪𞤼𞤭𞥅 𞤺𞤭𞤼𞤫⹁ 𞤼𞤮𞥅⹁ 𞤳𞤮 𞤯𞤵𞤥 𞤲𞤢𞤲𞤭𞤪𞤼𞤢؟
𞤚𞤮 𞤩𞤢𞤲'𞤣𞤵 𞤬𞤵𞥅 𞤱𞤢𞤪𞤼𞤭𞥅 𞤲𞤮𞤨𞥆𞤭⹁ 𞤳𞤮 𞤯𞤵𞤥 𞤲𞤢𞤲𞤭𞤪𞤼𞤢 𞤤𞤵𞤥𞤲'𞤺𞤮𞤤؟
𞤀𞤥𞥆𞤢𞥄 𞤲𞤮 𞤯𞤵𞤥 𞤱𞤮𞤲𞤼𞤭𞤲'𞤣𞤭𞤪𞤭⹁ 𞤀𞤤𞥆𞤢𞤸 𞤧𞤭𞤪𞤴𞤢𞤳𞤫 𞤶𞤮𞤳𞥆𞤮𞥅𞤯𞤫 𞤲'𞤣𞤫𞤪 𞤩𞤢𞤲'𞤣𞤵⹁ 𞤮 𞤧𞤭𞤪𞤴𞤢𞤳𞤫 𞤳𞤮𞥅 𞤲'𞤣𞤫𞤴𞤫 𞤶𞤮𞤳𞥆𞤮𞥅𞤣𞤫 𞤲𞤮𞤲 𞤲𞤮 𞤮 𞤴𞤭𞤯𞤭𞤪𞤭.
𞤚𞤮 𞤩𞤢𞤲'𞤣𞤵 𞤫 𞤱𞤮𞥅𞤣𞤭 𞤶𞤮𞤳𞥆𞤮𞥅𞤣𞤫 𞤺𞤮'𞤮 𞤼𞤢𞤲⹁ 𞤲'𞤣𞤫𞤲 𞤲𞤢𞥄' 𞤯𞤵𞤥 𞤩𞤢𞤲'𞤣𞤵.
𞤐𞤮 𞤯𞤵𞤥 𞤱𞤮𞤲𞤼𞤭𞤲'𞤣𞤭𞤪𞤭⹁ 𞤩𞤢𞤲'𞤣𞤵 𞤲'𞤣𞤵 𞤱𞤮'𞤮𞤴𞤪𞤵⹁ 𞤢𞤥𞥆𞤢𞥄 𞤫 𞤲'𞤣𞤵 𞤱𞤮𞥅𞤣𞤭 𞤶𞤮𞤳𞥆𞤮𞥅𞤯𞤫 𞤯𞤵𞤯𞥆𞤫.
𞤖𞤭𞤼𞤫𞤪𞤫 𞤬𞤮𞤼𞤢𞥄𞤴𞤭 𞤱𞤭'𞤢 𞤶𞤵𞤲'𞤺𞤮⹁ “𞤀 𞤲𞤢𞤬𞤢𞤲𞤼𞤢𞥄𞤴𞤢𞤥.”
𞤍𞤮𞤲𞤥𞤢𞥄 𞤸𞤮𞥅𞤪𞤫 𞤬𞤮𞤼𞤢𞥄𞤴𞤭 𞤱𞤭'𞤢 𞤳𞤮𞤴𞤯𞤫⹁ “𞤌𞤲 𞤲𞤢𞤬𞤢𞤲𞤼𞤢𞥄𞤴𞤢𞤥.”
𞤐𞤢𞥄' 𞤲𞤮𞤲 𞤯𞤵𞤥 𞤱𞤮𞤲𞤭.
𞤔𞤮𞤳𞥆𞤮𞥅𞤯𞤫 𞤯𞤫 𞤯𞤵𞤥 𞤴𞤭'𞤢𞤼𞤢 𞤦𞤮 𞤯𞤫 𞤷𞤫𞤲'𞤦𞤭𞤯𞤢𞥄⹁ 𞤳𞤢𞤲'𞤶𞤫 𞤩𞤵𞤪𞤭 𞤲𞤢𞤬𞤵𞤳𞤭.
𞤔𞤮𞤳𞥆𞤵𞤤𞤫 𞤩𞤢𞤲'𞤣𞤵 𞤯𞤫 𞤲'𞤺𞤭'𞤫𞤼𞤫𞤲 𞤦𞤮 𞤧𞤫𞤯𞥆𞤢 𞤼𞤢𞤲 𞤯𞤫 𞤲𞤢𞤬𞤭⹁ 𞤳𞤢𞤲'𞤶𞤫 𞤩𞤵𞤪𞤯𞤫𞤲 𞤬𞤢𞥄𞤥𞤢𞤲𞤳𞤭 𞤦𞤮𞤯𞥆𞤵𞤥⹁ 𞤲'𞤣𞤫𞤲 𞤶𞤮𞤳𞥆𞤮𞥅𞤯𞤫 𞤯𞤫 𞤷𞤫𞤥𞤼𞤫𞤼𞤫𞤲 𞤴𞤭𞥅𞤳𞤭⹁ 𞤳𞤢𞤲'𞤶𞤫 𞤩𞤵𞤪𞤯𞤫𞤲 𞤬𞤢𞥄𞤥𞤢𞤲𞤳𞤭.
𞤔𞤮𞤳𞥆𞤵𞤤𞤫 𞤥𞤫𞥅𞤯𞤫𞤲 𞤩𞤵𞤪𞤯𞤫 𞤱𞤮𞥅𞤯𞤵𞤳𞤭⹁ 𞤲𞤢𞥄' 𞤲𞤢𞥄 𞤫𞤲 𞤨𞤢𞥄𞤥𞤢𞤲𞤭𞥅𞤯𞤫.
𞤀𞤥𞥆𞤢𞥄 𞤀𞤤𞥆𞤢𞤸 𞤸𞤢𞤱𞤼𞤭𞥅 𞤶𞤮𞤳𞥆𞤮𞥅𞤯𞤫 𞤩𞤢𞤲'𞤣𞤵 𞤬𞤵𞥅.
𞤔𞤮𞤳𞥆𞤵𞤤𞤫 𞤯𞤫 𞤲'𞤺𞤭'𞤫𞤼𞤫𞤲 𞤦𞤮 𞤧𞤫𞤯𞥆𞤢 𞤼𞤢𞤲 𞤯𞤫 𞤲𞤢𞤬𞤭⹁ 𞤮 𞤸𞤮𞤳𞥆𞤭𞥅𞤯𞤫 𞤥𞤢𞤲'𞤺𞤵 𞤩𞤵𞤪𞤯𞤵𞤥⹁ 𞤲'𞤺𞤢𞤥 𞤼𞤮' 𞤯𞤵𞤥 𞤸𞤫𞤩𞤢 𞤬𞤫𞥅𞤪𞤮𞥅𞤼𞤭𞤪𞤮𞤤 𞤲'𞤣𞤫𞤪 𞤩𞤢𞤲'𞤣𞤵⹁ 𞤢𞤥𞥆𞤢𞥄 𞤶𞤮𞤳𞥆𞤮𞥅𞤯𞤫 𞤯𞤫𞤲 𞤬𞤵𞥅 𞤯𞤫 𞤲'𞤺𞤭𞤯𞤭𞤲'𞤣𞤭𞤪𞤢 𞤴𞤭𞤣𞥆𞤫 𞤺𞤮'𞤮.
𞤚𞤮 𞤱𞤮𞤲'𞤣𞤫 𞤶𞤮𞤳𞥆𞤮𞥅𞤣𞤫 𞤲𞤢𞤱𞤲𞤢𞤳𞤫⹁ 𞤧𞤫𞤴 𞤳𞤮𞤪𞤭𞥅𞤯𞤫 𞤬𞤵𞥅 𞤲𞤢𞤲𞤭𞤣𞤢 𞤲𞤢𞤱𞤯𞤵𞤥 𞤫 𞤶𞤮𞤳𞥆𞤮𞥅𞤣𞤫 𞤲'𞤣𞤫𞤲.
𞤚𞤮 𞤶𞤮𞤳𞥆𞤮𞥅𞤣𞤫 𞤱𞤮'𞤮𞤴𞤪𞤫 𞤥𞤢𞤱𞤲𞤭𞤲𞤢𞥄𞤥𞤢⹁ 𞤧𞤫𞤴 𞤳𞤮𞤪𞤭𞥅𞤯𞤫 𞤬𞤵𞥅 𞤳𞤢𞤱𞤼𞤢 𞤲'𞤦𞤫𞤤𞤲'𞤦𞤫𞤤𞤼𞤢 𞤸𞤢𞤱𞤼𞤭 𞤫 𞤶𞤮𞤳𞥆𞤮𞥅𞤣𞤫 𞤲'𞤣𞤫𞤲.
𞤚𞤮𞥅⹁ 𞤮𞤲𞤮𞤲 𞤲'𞤺𞤮𞤲𞤭 𞤩𞤢𞤲'𞤣𞤵 𞤀𞤤𞤥𞤢𞤧𞤭𞥅𞤸𞤵⹁ 𞤳𞤮𞥅 𞤥𞤮𞤴𞤫 𞤥𞤮𞥅𞤯𞤮𞤲 𞤦𞤮 𞤯𞤵𞤥 𞤶𞤮𞤳𞥆𞤮𞥅𞤣𞤫 𞤥𞤢𞥄𞤳𞤮.
𞤐'𞤁𞤫𞤪 𞤳𞤢𞤱𞤼𞤢𞤤 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵⹁ 𞤢𞤪𞤢𞤲'𞤣𞤫 𞤀𞤤𞥆𞤢𞤸 𞤱𞤢𞤪𞤼𞤭𞤪𞤭𞥅 𞤱𞤮𞤩𞥆𞤫 𞤤𞤭𞤤𞤢𞥄𞤩𞤫⹁ 𞤱𞤮𞤩𞥆𞤫 𞤦𞤮𞥅 𞤮 𞤱𞤢𞤪𞤼𞤭𞤪𞤭𞥅𞤩𞤫 𞤢𞤲𞥆𞤢𞤦𞤮'𞤫𞤲⹁ 𞤲'𞤣𞤫𞤲 𞤱𞤮𞤩𞥆𞤫 𞤫𞤳𞥆𞤭𞤼𞤭𞤲𞤮𞥅𞤩𞤫⹁ 𞤱𞤮𞤩𞥆𞤫 𞤦𞤮𞥅 𞤺𞤢𞤯𞤮𞥅𞤩𞤫 𞤳𞤵𞥅𞤯𞤫 𞤳𞤢𞤴𞤯𞤭𞤲𞤭𞥅𞤯𞤫⹁ 𞤱𞤮𞤩𞥆𞤫 𞤦𞤮𞥅 𞤴𞤢𞤥𞤯𞤭𞤼𞤭𞤲𞤮𞥅𞤩𞤫 𞤻𞤢𞤱𞤩𞤫⹁ 𞤱𞤮𞤩𞥆𞤫 𞤦𞤮𞥅 𞤱𞤢𞤤𞥆𞤮𞥅𞤩𞤫⹁ 𞤱𞤮𞤩𞥆𞤫 𞤢𞤪𞤣𞤭𞥅𞤩𞤫⹁ 𞤱𞤮𞤩𞥆𞤫 𞤦𞤮𞥅 𞤺𞤢𞤯𞤭𞤪𞤮𞥅𞤩𞤫 𞤣𞤮'𞤢𞥄𞤪𞤫 𞤯𞤫𞤥𞤯𞤫 𞤯𞤫 𞤩𞤫 𞤢𞤲'𞤣𞤢𞥄.
𞤇𞤫 𞤬𞤵𞥅 𞤲'𞤺𞤮𞤲𞤭 𞤤𞤭𞤤𞤢𞥄𞤩𞤫؟
𞤇𞤫 𞤬𞤵𞥅 𞤲'𞤺𞤮𞤲𞤭 𞤢𞤲𞥆𞤢𞤦𞤮'𞤫𞤲؟
𞤇𞤫 𞤬𞤵𞥅 𞤲'𞤺𞤮𞤲𞤭 𞤫𞤳𞥆𞤭𞤼𞤭𞤲𞤮𞥅𞤩𞤫؟
𞤇𞤫 𞤬𞤵𞥅 𞤲'𞤺𞤮𞤲𞤭 𞤺𞤢𞤯𞤮𞥅𞤩𞤫 𞤳𞤵𞥅𞤯𞤫 𞤳𞤢𞤴𞤯𞤭𞤲𞤭𞥅𞤯𞤫؟
𞤇𞤫 𞤬𞤵𞥅 𞤲'𞤺𞤮𞤲𞤭 𞤴𞤢𞤥𞤯𞤭𞤼𞤭𞤲𞤮𞥅𞤩𞤫 𞤻𞤢𞤱𞤩𞤫؟
𞤇𞤫 𞤬𞤵𞥅 𞤲'𞤺𞤮𞤲𞤭 𞤺𞤢𞤯𞤭𞤪𞤮𞥅𞤩𞤫 𞤣𞤮'𞤢𞥄𞤪𞤫 𞤯𞤫𞤥𞤯𞤫 𞤯𞤫 𞤩𞤫 𞤢𞤲'𞤣𞤢𞥄؟
𞤇𞤫 𞤬𞤵𞥅 𞤲'𞤦𞤢𞥄𞤱𞤭 𞤸𞤮𞤳𞥆𞤵𞤳𞤭 𞤥𞤢'𞤢𞤲𞤢 𞤯𞤫𞤥𞤯𞤫 𞤯𞤫𞤲؟
𞤐𞤢𞥄' 𞤲𞤮𞤲!
𞤀𞤥𞥆𞤢𞥄 𞤮𞤲𞤮𞤲 𞤯𞤢𞤩𞥆𞤭𞤼𞤫𞥅 𞤸𞤫𞤩𞤵𞤳𞤭 𞤣𞤮𞤳𞥆𞤫 𞤩𞤵𞤪𞤯𞤫 𞤥𞤢𞤲'𞤺𞤵.
𞤔𞤮𞥅𞤲𞤭 𞤥𞤭 𞤸𞤮𞤤𞥆𞤢𞤴'𞤮𞤲 𞤤𞤢𞥄𞤱𞤮𞤤 𞤩𞤵𞤪𞤲'𞤺𞤮𞤤 𞤱𞤮𞥅𞤯𞤵𞤳𞤭.
|
1 Korintiyanko'en 13
Yidde
To mi metirii ɗemɗe yimɓe e ɗe malaa'ika'en, ammaa mi walaa yidde, too, mi wartii bo lenguru conyooru tan, koo mbaggu iidoowu e meere.
To e mi waɗa annabaaku, nden to e mi faama sirruuji Allah, to e mi woodi andal kewngal, koo to e mi woodi hoolaare cembinde haa e mi sottina kocceeje, ammaa mi walaa yidde, too, walaa ko nafumi.
To mi hokkii ɓe ngalanaa fuu ko ngoodumi, koo mi jaɓii ɓandu am wulee, to mi walaa yidde, walaa ko ɓeydoriimi.
Gooduɗo yidde e woodi munyal, e ngikku boɗɗum.
O walaa lawliiru, o mantitataako, o walaa mangu hoore.
Gooduɗo yidde waɗataa ko semtinii, o ɗaɓɓitataa ko wallatamo kanko tan.
O yaawaa monnuki, o jogitataako fii kalluɗum ɗum goɗɗo waɗanimo.
Gooduɗo yidde nanataa belɗum halleende, ammaa e mo nana belɗum goonga.
E mo munya nder koo ɗume.
Hoolaare maako, e kammunde maako, e munyal maako re'ataa.
Annabaaku re'ay, waɗirki do'aare ɗemɗe ɗe ɗum andaa ƴaɓɓoto, andal re'ay, ammaa yidde re'ataa haa abadaa.
Ngam andal meeɗen e annabaaku meeɗen naa' ɗum kewɗum, ammaa to kewɗum warii, ko heewaayi re'ay.
Carel ko ngonmi sukayel, mi metii no sukayel metirta, mi nyumii no sukayel nyumirta.
Ammaa nde mawnumi, mi alii ngikku sukaaku.
Ko ngi'eten jooni, en ngi'ataaɗum boɗɗum bo daaroowo daaroggal nyiɓɓungal, ammaa carel e wara ngel ngi'etenɗum boɗɗum.
Jooni seɗɗa tan andumi, ammaa carel e wara ngel andaymi andal kewngal, non no ɗum andiriyam.
Too, jooni e woodi fii tatum, waato hoolaare, e kammunde, e yidde, ammaa yidde woni ko ɓurii mangu.
|
𞥑 𞤑𞤮𞤪𞤭𞤲𞤼𞤭𞤴𞤢𞤲𞤳𞤮'𞤫𞤲 𞥑𞥓
𞤒𞤭𞤣𞥆𞤫
𞤚𞤮 𞤥𞤭 𞤥𞤫𞤼𞤭𞤪𞤭𞥅 𞤯𞤫𞤥𞤯𞤫 𞤴𞤭𞤥𞤩𞤫 𞤫 𞤯𞤫 𞤥𞤢𞤤𞤢𞥄'𞤭𞤳𞤢'𞤫𞤲⹁ 𞤢𞤥𞥆𞤢𞥄 𞤥𞤭 𞤱𞤢𞤤𞤢𞥄 𞤴𞤭𞤣𞥆𞤫⹁ 𞤼𞤮𞥅⹁ 𞤥𞤭 𞤱𞤢𞤪𞤼𞤭𞥅 𞤦𞤮 𞤤𞤫𞤲'𞤺𞤵𞤪𞤵 𞤷𞤮𞤻𞤮𞥅𞤪𞤵 𞤼𞤢𞤲⹁ 𞤳𞤮𞥅 𞤲'𞤦𞤢𞤺𞥆𞤵 𞤭𞥅𞤣𞤮𞥅𞤱𞤵 𞤫 𞤥𞤫𞥅𞤪𞤫.
𞤚𞤮 𞤫 𞤥𞤭 𞤱𞤢𞤯𞤢 𞤢𞤲𞥆𞤢𞤦𞤢𞥄𞤳𞤵⹁ 𞤲'𞤣𞤫𞤲 𞤼𞤮 𞤫 𞤥𞤭 𞤬𞤢𞥄𞤥𞤢 𞤧𞤭𞤪𞥆𞤵𞥅𞤶𞤭 𞤀𞤤𞥆𞤢𞤸⹁ 𞤼𞤮 𞤫 𞤥𞤭 𞤱𞤮𞥅𞤣𞤭 𞤢𞤲'𞤣𞤢𞤤 𞤳𞤫𞤱𞤲'𞤺𞤢𞤤⹁ 𞤳𞤮𞥅 𞤼𞤮 𞤫 𞤥𞤭 𞤱𞤮𞥅𞤣𞤭 𞤸𞤮𞥅𞤤𞤢𞥄𞤪𞤫 𞤷𞤫𞤲'𞤦𞤭𞤲'𞤣𞤫 𞤸𞤢𞥄 𞤫 𞤥𞤭 𞤧𞤮𞤼𞥆𞤭𞤲𞤢 𞤳𞤮𞤷𞥆𞤫𞥅𞤶𞤫⹁ 𞤢𞤥𞥆𞤢𞥄 𞤥𞤭 𞤱𞤢𞤤𞤢𞥄 𞤴𞤭𞤣𞥆𞤫⹁ 𞤼𞤮𞥅⹁ 𞤱𞤢𞤤𞤢𞥄 𞤳𞤮 𞤲𞤢𞤬𞤵𞤥𞤭.
𞤚𞤮 𞤥𞤭 𞤸𞤮𞤳𞥆𞤭𞥅 𞤩𞤫 𞤲'𞤺𞤢𞤤𞤢𞤲𞤢𞥄 𞤬𞤵𞥅 𞤳𞤮 𞤲'𞤺𞤮𞥅𞤣𞤵𞤥𞤭⹁ 𞤳𞤮𞥅 𞤥𞤭 𞤶𞤢𞤩𞤭𞥅 𞤩𞤢𞤲'𞤣𞤵 𞤢𞤥 𞤱𞤵𞤤𞤫𞥅⹁ 𞤼𞤮 𞤥𞤭 𞤱𞤢𞤤𞤢𞥄 𞤴𞤭𞤣𞥆𞤫⹁ 𞤱𞤢𞤤𞤢𞥄 𞤳𞤮 𞤩𞤫𞤴𞤣𞤮𞤪𞤭𞥅𞤥𞤭.
𞤘𞤮𞥅𞤣𞤵𞤯𞤮 𞤴𞤭𞤣𞥆𞤫 𞤫 𞤱𞤮𞥅𞤣𞤭 𞤥𞤵𞤻𞤢𞤤⹁ 𞤫 𞤲'𞤺𞤭𞤳𞥆𞤵 𞤦𞤮𞤯𞥆𞤵𞤥.
𞤌 𞤱𞤢𞤤𞤢𞥄 𞤤𞤢𞤱𞤤𞤭𞥅𞤪𞤵⹁ 𞤮 𞤥𞤢𞤲𞤼𞤭𞤼𞤢𞤼𞤢𞥄𞤳𞤮⹁ 𞤮 𞤱𞤢𞤤𞤢𞥄 𞤥𞤢𞤲'𞤺𞤵 𞤸𞤮𞥅𞤪𞤫.
𞤘𞤮𞥅𞤣𞤵𞤯𞤮 𞤴𞤭𞤣𞥆𞤫 𞤱𞤢𞤯𞤢𞤼𞤢𞥄 𞤳𞤮 𞤧𞤫𞤥𞤼𞤭𞤲𞤭𞥅⹁ 𞤮 𞤯𞤢𞤩𞥆𞤭𞤼𞤢𞤼𞤢𞥄 𞤳𞤮 𞤱𞤢𞤤𞥆𞤢𞤼𞤢𞤥𞤮 𞤳𞤢𞤲𞤳𞤮 𞤼𞤢𞤲.
𞤌 𞤴𞤢𞥄𞤱𞤢𞥄 𞤥𞤮𞤲𞥆𞤵𞤳𞤭⹁ 𞤮 𞤶𞤮𞤺𞤭𞤼𞤢𞤼𞤢𞥄𞤳𞤮 𞤬𞤭𞥅 𞤳𞤢𞤤𞥆𞤵𞤯𞤵𞤥 𞤯𞤵𞤥 𞤺𞤮𞤯𞥆𞤮 𞤱𞤢𞤯𞤢𞤲𞤭𞤥𞤮.
𞤘𞤮𞥅𞤣𞤵𞤯𞤮 𞤴𞤭𞤣𞥆𞤫 𞤲𞤢𞤲𞤢𞤼𞤢𞥄 𞤦𞤫𞤤𞤯𞤵𞤥 𞤸𞤢𞤤𞥆𞤫𞥅𞤲'𞤣𞤫⹁ 𞤢𞤥𞥆𞤢𞥄 𞤫 𞤥𞤮 𞤲𞤢𞤲𞤢 𞤦𞤫𞤤𞤯𞤵𞤥 𞤺𞤮𞥅𞤲'𞤺𞤢.
𞤉 𞤥𞤮 𞤥𞤵𞤻𞤢 𞤲'𞤣𞤫𞤪 𞤳𞤮𞥅 𞤯𞤵𞤥𞤫.
𞤖𞤮𞥅𞤤𞤢𞥄𞤪𞤫 𞤥𞤢𞥄𞤳𞤮⹁ 𞤫 𞤳𞤢𞤥𞥆𞤵𞤲'𞤣𞤫 𞤥𞤢𞥄𞤳𞤮⹁ 𞤫 𞤥𞤵𞤻𞤢𞤤 𞤥𞤢𞥄𞤳𞤮 𞤪𞤫'𞤢𞤼𞤢𞥄.
𞤀𞤲𞥆𞤢𞤦𞤢𞥄𞤳𞤵 𞤪𞤫'𞤢𞤴⹁ 𞤱𞤢𞤯𞤭𞤪𞤳𞤭 𞤣𞤮'𞤢𞥄𞤪𞤫 𞤯𞤫𞤥𞤯𞤫 𞤯𞤫 𞤯𞤵𞤥 𞤢𞤲'𞤣𞤢𞥄 𞤰𞤢𞤩𞥆𞤮𞤼𞤮⹁ 𞤢𞤲'𞤣𞤢𞤤 𞤪𞤫'𞤢𞤴⹁ 𞤢𞤥𞥆𞤢𞥄 𞤴𞤭𞤣𞥆𞤫 𞤪𞤫'𞤢𞤼𞤢𞥄 𞤸𞤢𞥄 𞤢𞤦𞤢𞤣𞤢𞥄.
𞤐'𞤘𞤢𞤥 𞤢𞤲'𞤣𞤢𞤤 𞤥𞤫𞥅𞤯𞤫𞤲 𞤫 𞤢𞤲𞥆𞤢𞤦𞤢𞥄𞤳𞤵 𞤥𞤫𞥅𞤯𞤫𞤲 𞤲𞤢𞥄' 𞤯𞤵𞤥 𞤳𞤫𞤱𞤯𞤵𞤥⹁ 𞤢𞤥𞥆𞤢𞥄 𞤼𞤮 𞤳𞤫𞤱𞤯𞤵𞤥 𞤱𞤢𞤪𞤭𞥅⹁ 𞤳𞤮 𞤸𞤫𞥅𞤱𞤢𞥄𞤴𞤭 𞤪𞤫'𞤢𞤴.
𞤕𞤢𞤪𞤫𞤤 𞤳𞤮 𞤲'𞤺𞤮𞤲𞤥𞤭 𞤧𞤵𞤳𞤢𞤴𞤫𞤤⹁ 𞤥𞤭 𞤥𞤫𞤼𞤭𞥅 𞤲𞤮 𞤧𞤵𞤳𞤢𞤴𞤫𞤤 𞤥𞤫𞤼𞤭𞤪𞤼𞤢⹁ 𞤥𞤭 𞤻𞤵𞤥𞤭𞥅 𞤲𞤮 𞤧𞤵𞤳𞤢𞤴𞤫𞤤 𞤻𞤵𞤥𞤭𞤪𞤼𞤢.
𞤀𞤥𞥆𞤢𞥄 𞤲'𞤣𞤫 𞤥𞤢𞤱𞤲𞤵𞤥𞤭⹁ 𞤥𞤭 𞤢𞤤𞤭𞥅 𞤲'𞤺𞤭𞤳𞥆𞤵 𞤧𞤵𞤳𞤢𞥄𞤳𞤵.
𞤑𞤮 𞤲'𞤺𞤭'𞤫𞤼𞤫𞤲 𞤶𞤮𞥅𞤲𞤭⹁ 𞤫𞤲 𞤲'𞤺𞤭'𞤢𞤼𞤢𞥄𞤯𞤵𞤥 𞤦𞤮𞤯𞥆𞤵𞤥 𞤦𞤮 𞤣𞤢𞥄𞤪𞤮𞥅𞤱𞤮 𞤣𞤢𞥄𞤪𞤮𞤺𞥆𞤢𞤤 𞤻𞤭𞤩𞥆𞤵𞤲'𞤺𞤢𞤤⹁ 𞤢𞤥𞥆𞤢𞥄 𞤷𞤢𞤪𞤫𞤤 𞤫 𞤱𞤢𞤪𞤢 𞤲'𞤺𞤫𞤤 𞤲'𞤺𞤭'𞤫𞤼𞤫𞤲𞤯𞤵𞤥 𞤦𞤮𞤯𞥆𞤵𞤥.
𞤔𞤮𞥅𞤲𞤭 𞤧𞤫𞤯𞥆𞤢 𞤼𞤢𞤲 𞤢𞤲'𞤣𞤵𞤥𞤭⹁ 𞤢𞤥𞥆𞤢𞥄 𞤷𞤢𞤪𞤫𞤤 𞤫 𞤱𞤢𞤪𞤢 𞤲'𞤺𞤫𞤤 𞤢𞤲'𞤣𞤢𞤴𞤥𞤭 𞤢𞤲'𞤣𞤢𞤤 𞤳𞤫𞤱𞤲'𞤺𞤢𞤤⹁ 𞤲𞤮𞤲 𞤲𞤮 𞤯𞤵𞤥 𞤢𞤲'𞤣𞤭𞤪𞤭𞤴𞤢𞤥.
𞤚𞤮𞥅⹁ 𞤶𞤮𞥅𞤲𞤭 𞤫 𞤱𞤮𞥅𞤣𞤭 𞤬𞤭𞥅 𞤼𞤢𞤼𞤵𞤥⹁ 𞤱𞤢𞥄𞤼𞤮 𞤸𞤮𞥅𞤤𞤢𞥄𞤪𞤫⹁ 𞤫 𞤳𞤢𞤥𞥆𞤵𞤲'𞤣𞤫⹁ 𞤫 𞤴𞤭𞤣𞥆𞤫⹁ 𞤢𞤥𞥆𞤢𞥄 𞤴𞤭𞤣𞥆𞤫 𞤱𞤮𞤲𞤭 𞤳𞤮 𞤩𞤵𞤪𞤭𞥅 𞤥𞤢𞤲'𞤺𞤵.
|
1 Korintiyanko'en 14
Bulus Fuɗɗitii Metii Dow Dokke Ruuhu
Ngaɗee ko mbaawoton waɗuki ngarton gooduɓe yidde, nden ɗaɓɓitee dokke Ruuhu Allah, ko ɓuri woni dokkal waɗuki annabaaku.
Ngam gaɗiroowo do'aare ɗemngal ngal ɗum andaa naa' yimɓe o metanta, Allah o metanta.
Walaa paamayɗo ko o wi'ata, ngam sirruuji o metata laawol Ruuhu Allah.
Ammaa fuu gaɗuɗo annabaaku, yimɓe o metanta, ngam o ɓeydanaɓe hoolaare, o sembiɗinaɓe, o waltina ɓerɗe maɓɓe.
Gaɗiroowo do'aare ɗemngal ngal ɗum andaa hoore maako o sembiɗinta, ammaa gaɗoowo annabaaku, tokkuɓe Yeesu o sembiɗinta.
E mi yiɗi on fuu ngaɗiron do'aare ɗemɗe ɗe ɗum andaa, ammaa mi ɓurii yiɗuki ngaɗon annabaaku.
Ngam gaɗoowo annabaaku ɓurii gaɗiroowo do'aare ɗemɗe ɗe ɗum andaa, sey ni to e mo hokka ma'ana maaje, ngam o sembiɗina tokkuɓe Yeesu.
Too, jooni bandiraaɓe am, to mi warii to mooɗon mi waɗirii do'aare ɗemɗe ɗe ɗum andaa, ɗume ɗum ɓeydanta'on?
Walaa!
Sey ni to mi wi'ii'on ko Allah wanginaniyam, koo mi ekkitinii'on ko andumi dow Allah, koo mi waɗanii'on annabaaku, koo mi ekkitinii'on Wolde Allah.
Raa misaalu dow fii ɗum walaa yonki, waato duudaandu e garaayaaru.
To duudaandu duudaaka boɗɗum koo to garaayaaru piyaaka boɗɗum, no ɗum andirta duuduki kin koo piyol ngol?
Ɗonmaa, to duudoowo luwal konu duudaayingal boɗɗum, moye siryotoo yaaki konu?
Non ɗum woni to mooɗon, to naa' on ngaɗir do'aare ɗemngal ngal yimɓe nanata, no waɗata ɓe paama ko mbi'oton?
Ɗum wartay bo on meta e meere.
Goonga, e woodi ɗemɗe feere‑feere e duuniyaaru, ammaa nder ɗemɗe ɗen walaa ɗemngal ngal walaa ma'ana.
To mi faamaayi ɗemngal ngal goɗɗo meti, mi wartii koɗo to maako, kanko maa o wartii koɗo to am.
Onon maa, non ɗum woni to mooɗon.
Nde on kaaɓii keɓon dokke Ruuhu Allah, ngaɗee ko mbaawoton waɗuki ɓuron huutirki dokke cembiɗinayɗe tokkuɓe Yeesu.
Ngam non, fuu gaɗirɗo do'aare ɗemngal ngal o andaa, sey o toroo Allah wallamo o waawa hokkuki ma'ana ɗemngal ngal.
Ngam to mi waɗirii do'aare ɗemngal ngal mi andaa, ɓernde am waɗii do'aare, ammaa mi heɓtataa ko mbiimi.
Too, ko haani mi waɗa?
Mi waɗay do'aare nder ɓernde am, ɗonmaa mi waɗay do'aare nder nyumol am.
Mi yimay gimol mantuki Allah nder ɓernde am, ɗonmaa mi yimay nder nyumo am.
To naa' non, taa yettii Allah nder ɗemngal ngal a andaa, no goɗɗo mo nanataangal wiirata “Aamin” dow yettoore maaɗa?
O faamaayi ko mbiiɗaa.
Ɗum goonga a yetta Allah boɗɗum, ammaa ɗum sembiɗintaa nanayɗoma.
Mi yettii Allah ngam mi ɓurii'on on fuu waɗirki do'aare ɗemɗe ɗe mi andaa.
Ammaa nder kawtal tokkuɓe Yeesu ɗum ɓurii mi meta boliiɗe jowi paameteeɗe ngam mi ekkitina woɓɓe e dow mi meta boliiɗe 10,000 nder ɗemngal ngal ɗum andaa.
Bandiraaɓe, alee nyumuki bo sukahoy.
Ngartee ɓe ngalaa halleende bo ɓikkoy keccoy, ammaa ngartee bo mawɓe nder nyumo mooɗon.
Attawra wi'ii Joomiraawo wi'ii,
“Mi metanay yimɓe am
laawol metooɓe ɗemɗe ɗe andaaka.
Mi metanayɓe e honduko yimɓe goɗɗe leyɗe,
ammaa fuu e non ɓe kettindantaakoyam.”
Ngam non, waɗirki do'aare ɗemɗe ɗe ɗum andaa naa' ɗum alaama ngam tokkuɓe Yeesu, ammaa ɗum alaama ngam yimɓe ɓe tokkaayi Yeesu.
Annabaaku boo ɗum ngam tokkuɓe Yeesu, naa' ngam yimɓe ɓe tokkaayi Yeesu.
Ngam non, to on fuu on kawritii koo moye e waɗira do'aare ɗemɗe ɗe ɗum andaa, to woɓɓe ɓe paamaayi koo yimɓe ɓe tokkaayi Yeesu nattii nder mooɗon, naa' ɓe mbi'ay on haaŋaaɓe?
Ammaa to goɗɗo mo tokkaayi Yeesu koo goɗɗo mo andaa ko ngaɗoton nattii nder mooɗon tawii koo moye e waɗa annabaaku, o faamay o waɗii hakke, non waɗay o ɗaɓɓita o tuuba.
Ko woni nder ɓernde maako cuuɗiiɗum ɗum wurtoto e njayri, o diccoto, o mawnina Allah, e mo wi'a, “Goonga, Allah e ɗon nder mooɗon.”
Mawninki Allah No Haani
Too, bandiraaɓe, ɗume ngaɗoton?
To on kawritii ngam mawninki Allah, goɗɗo e woodi gimol, goɗɗo e woodi ekkitinol, nden goɗɗo e waɗiray do'aare ɗemngal ngal ɗum andaa, goɗɗo hokkay ma'ana ɗemngal ngal.
Ɗum fuu ɗum waɗee ngam sembiɗinki kawtal tokkuɓe Yeesu.
To woɓɓe e ngaɗira do'aare ɗemngal ngal ɗum andaa, to' ɓe ɓura ɗiɗo koo tato.
E haani ɓe meta go'o‑go'o, ɗonmaa doole goɗɗo hokka ma'ana ko ɓe mbi'ata.
Ammaa to walaa kokkoowo ma'ana ko ɓe mbi'ata, e haani ɓe nde''ita nder kawtal tokkuɓe Yeesu, ɓe metana Allah nder ɓernde maɓɓe.
Gaɗooɓe annabaaku maa, to' ɓe ɓura ɗiɗo koo tato.
E haani ɓe meta go'o‑go'o, nden kettindaniiɓeɓe poonda ko ɓe mbi'ata e hakkiilo.
To e woodi ko Allah wanginani goɗɗo nder kettindantooɓe ɓen, sey metoowo arandeejo on de''ita.
On fuu on mbaaway ngaɗon annabaaku go'oto‑go'oto ngam koo moye ekkitoo heɓa ko sembiɗintamo.
Gaɗooɓe annabaaku e haani ɓe mbaawana ko'e maɓɓe.
Ngam Allah naa' o Allah gaddoowo jiiɓaare, ammaa o gaddoowo jam.
To tokkuɓe Yeesu kawritii nder kawtal maɓɓe, e haani rewɓe nde''ita.
Ɗum jaɓaayi ɓe meta, ammaa ɓe njooɗoo ley laamu worɓe no Attawra wi'i.
To e woodi goɗɗum ɗum ɓe ngiɗi ɓe anda, ɓe ƴama worɓe maɓɓe to wuro.
Ngam ɗum cemtiniiɗum debbo meta nder tokkuɓe Yeesu carel ko ɓe kawriti ngam mawninki Allah.
Too, to mooɗon Wolde Allah fuɗɗiri, koo to mooɗon tan nde yahi?
To goɗɗo e kammii o annabiijo, koo o keɓuɗo dokkal Ruuhu Allah, e haani o anda ɗu'um ɗum mbindanaymi'on to Joomiraawo ɗum ƴiwoyi.
Ammaa to o wanyii ɗum non, kanko maa sey o wanyee.
Ngam non, bandiraaɓe am, ngiɗee waɗuki annabaaku, to' on karmin waɗirki do'aare ɗemɗe ɗe ɗum andaa.
Sey koo ɗume waɗee no haani e laawol bongol.
|
𞥑 𞤑𞤮𞤪𞤭𞤲𞤼𞤭𞤴𞤢𞤲𞤳𞤮'𞤫𞤲 𞥑𞥔
𞤄𞤵𞤤𞤵𞤧 𞤊𞤵𞤯𞥆𞤭𞤼𞤭𞥅 𞤃𞤫𞤼𞤭𞥅 𞤁𞤮𞤱 𞤁𞤮𞤳𞥆𞤫 𞤈𞤵𞥅𞤸𞤵
𞤐'𞤘𞤢𞤯𞤫𞥅 𞤳𞤮 𞤲'𞤦𞤢𞥄𞤱𞤮𞤼𞤮𞤲 𞤱𞤢𞤯𞤵𞤳𞤭 𞤲'𞤺𞤢𞤪𞤼𞤮𞤲 𞤺𞤮𞥅𞤣𞤵𞤩𞤫 𞤴𞤭𞤣𞥆𞤫⹁ 𞤲'𞤣𞤫𞤲 𞤯𞤢𞤩𞥆𞤭𞤼𞤫𞥅 𞤣𞤮𞤳𞥆𞤫 𞤈𞤵𞥅𞤸𞤵 𞤀𞤤𞥆𞤢𞤸⹁ 𞤳𞤮 𞤩𞤵𞤪𞤭 𞤱𞤮𞤲𞤭 𞤣𞤮𞤳𞥆𞤢𞤤 𞤱𞤢𞤯𞤵𞤳𞤭 𞤢𞤲𞥆𞤢𞤦𞤢𞥄𞤳𞤵.
𞤐'𞤘𞤢𞤥 𞤺𞤢𞤯𞤭𞤪𞤮𞥅𞤱𞤮 𞤣𞤮'𞤢𞥄𞤪𞤫 𞤯𞤫𞤥𞤲'𞤺𞤢𞤤 𞤲'𞤺𞤢𞤤 𞤯𞤵𞤥 𞤢𞤲'𞤣𞤢𞥄 𞤲𞤢𞥄' 𞤴𞤭𞤥𞤩𞤫 𞤮 𞤥𞤫𞤼𞤢𞤲𞤼𞤢⹁ 𞤀𞤤𞥆𞤢𞤸 𞤮 𞤥𞤫𞤼𞤢𞤲𞤼𞤢.
𞤏𞤢𞤤𞤢𞥄 𞤨𞤢𞥄𞤥𞤢𞤴𞤯𞤮 𞤳𞤮 𞤮 𞤱𞤭'𞤢𞤼𞤢⹁ 𞤲'𞤺𞤢𞤥 𞤧𞤭𞤪𞥆𞤵𞥅𞤶𞤭 𞤮 𞤥𞤫𞤼𞤢𞤼𞤢 𞤤𞤢𞥄𞤱𞤮𞤤 𞤈𞤵𞥅𞤸𞤵 𞤀𞤤𞥆𞤢𞤸.
𞤀𞤥𞥆𞤢𞥄 𞤬𞤵𞥅 𞤺𞤢𞤯𞤵𞤯𞤮 𞤢𞤲𞥆𞤢𞤦𞤢𞥄𞤳𞤵⹁ 𞤴𞤭𞤥𞤩𞤫 𞤮 𞤥𞤫𞤼𞤢𞤲𞤼𞤢⹁ 𞤲'𞤺𞤢𞤥 𞤮 𞤩𞤫𞤴𞤣𞤢𞤲𞤢𞤩𞤫 𞤸𞤮𞥅𞤤𞤢𞥄𞤪𞤫⹁ 𞤮 𞤧𞤫𞤲'𞤦𞤭𞤯𞤭𞤲𞤢𞤩𞤫⹁ 𞤮 𞤱𞤢𞤤𞤼𞤭𞤲𞤢 𞤩𞤫𞤪𞤯𞤫 𞤥𞤢𞤩𞥆𞤫.
𞤘𞤢𞤯𞤭𞤪𞤮𞥅𞤱𞤮 𞤣𞤮'𞤢𞥄𞤪𞤫 𞤯𞤫𞤥𞤲'𞤺𞤢𞤤 𞤲'𞤺𞤢𞤤 𞤯𞤵𞤥 𞤢𞤲'𞤣𞤢𞥄 𞤸𞤮𞥅𞤪𞤫 𞤥𞤢𞥄𞤳𞤮 𞤮 𞤧𞤫𞤲'𞤦𞤭𞤯𞤭𞤲𞤼𞤢⹁ 𞤢𞤥𞥆𞤢𞥄 𞤺𞤢𞤯𞤮𞥅𞤱𞤮 𞤢𞤲𞥆𞤢𞤦𞤢𞥄𞤳𞤵⹁ 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤮 𞤧𞤫𞤲'𞤦𞤭𞤯𞤭𞤲𞤼𞤢.
𞤉 𞤥𞤭 𞤴𞤭𞤯𞤭 𞤮𞤲 𞤬𞤵𞥅 𞤲'𞤺𞤢𞤯𞤭𞤪𞤮𞤲 𞤣𞤮'𞤢𞥄𞤪𞤫 𞤯𞤫𞤥𞤯𞤫 𞤯𞤫 𞤯𞤵𞤥 𞤢𞤲'𞤣𞤢𞥄⹁ 𞤢𞤥𞥆𞤢𞥄 𞤥𞤭 𞤩𞤵𞤪𞤭𞥅 𞤴𞤭𞤯𞤵𞤳𞤭 𞤲'𞤺𞤢𞤯𞤮𞤲 𞤢𞤲𞥆𞤢𞤦𞤢𞥄𞤳𞤵.
𞤐'𞤘𞤢𞤥 𞤺𞤢𞤯𞤮𞥅𞤱𞤮 𞤢𞤲𞥆𞤢𞤦𞤢𞥄𞤳𞤵 𞤩𞤵𞤪𞤭𞥅 𞤺𞤢𞤯𞤭𞤪𞤮𞥅𞤱𞤮 𞤣𞤮'𞤢𞥄𞤪𞤫 𞤯𞤫𞤥𞤯𞤫 𞤯𞤫 𞤯𞤵𞤥 𞤢𞤲'𞤣𞤢𞥄⹁ 𞤧𞤫𞤴 𞤲𞤭 𞤼𞤮 𞤫 𞤥𞤮 𞤸𞤮𞤳𞥆𞤢 𞤥𞤢'𞤢𞤲𞤢 𞤥𞤢𞥄𞤶𞤫⹁ 𞤲'𞤺𞤢𞤥 𞤮 𞤧𞤫𞤲'𞤦𞤭𞤯𞤭𞤲𞤢 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵.
𞤚𞤮𞥅⹁ 𞤶𞤮𞥅𞤲𞤭 𞤦𞤢𞤲'𞤣𞤭𞤪𞤢𞥄𞤩𞤫 𞤢𞤥⹁ 𞤼𞤮 𞤥𞤭 𞤱𞤢𞤪𞤭𞥅 𞤼𞤮 𞤥𞤮𞥅𞤯𞤮𞤲 𞤥𞤭 𞤱𞤢𞤯𞤭𞤪𞤭𞥅 𞤣𞤮'𞤢𞥄𞤪𞤫 𞤯𞤫𞤥𞤯𞤫 𞤯𞤫 𞤯𞤵𞤥 𞤢𞤲'𞤣𞤢𞥄⹁ 𞤯𞤵𞤥𞤫 𞤯𞤵𞤥 𞤩𞤫𞤴𞤣𞤢𞤲𞤼𞤢'𞤮𞤲؟
𞤏𞤢𞤤𞤢𞥄!
𞤅𞤫𞤴 𞤲𞤭 𞤼𞤮 𞤥𞤭 𞤱𞤭'𞤭𞥅'𞤮𞤲 𞤳𞤮 𞤀𞤤𞥆𞤢𞤸 𞤱𞤢𞤲'𞤺𞤭𞤲𞤢𞤲𞤭𞤴𞤢𞤥⹁ 𞤳𞤮𞥅 𞤥𞤭 𞤫𞤳𞥆𞤭𞤼𞤭𞤲𞤭𞥅'𞤮𞤲 𞤳𞤮 𞤢𞤲'𞤣𞤵𞤥𞤭 𞤣𞤮𞤱 𞤀𞤤𞥆𞤢𞤸⹁ 𞤳𞤮𞥅 𞤥𞤭 𞤱𞤢𞤯𞤢𞤲𞤭𞥅'𞤮𞤲 𞤢𞤲𞥆𞤢𞤦𞤢𞥄𞤳𞤵⹁ 𞤳𞤮𞥅 𞤥𞤭 𞤫𞤳𞥆𞤭𞤼𞤭𞤲𞤭𞥅'𞤮𞤲 𞤏𞤮𞤤𞤣𞤫 𞤀𞤤𞥆𞤢𞤸.
𞤈𞤢𞥄 𞤥𞤭𞤧𞤢𞥄𞤤𞤵 𞤣𞤮𞤱 𞤬𞤭𞥅 𞤯𞤵𞤥 𞤱𞤢𞤤𞤢𞥄 𞤴𞤮𞤲𞤳𞤭⹁ 𞤱𞤢𞥄𞤼𞤮 𞤣𞤵𞥅𞤣𞤢𞥄𞤲'𞤣𞤵 𞤫 𞤺𞤢𞤪𞤢𞥄𞤴𞤢𞥄𞤪𞤵.
𞤚𞤮 𞤣𞤵𞥅𞤣𞤢𞥄𞤲'𞤣𞤵 𞤣𞤵𞥅𞤣𞤢𞥄𞤳𞤢 𞤦𞤮𞤯𞥆𞤵𞤥 𞤳𞤮𞥅 𞤼𞤮 𞤺𞤢𞤪𞤢𞥄𞤴𞤢𞥄𞤪𞤵 𞤨𞤭𞤴𞤢𞥄𞤳𞤢 𞤦𞤮𞤯𞥆𞤵𞤥⹁ 𞤲𞤮 𞤯𞤵𞤥 𞤢𞤲'𞤣𞤭𞤪𞤼𞤢 𞤣𞤵𞥅𞤣𞤵𞤳𞤭 𞤳𞤭𞤲 𞤳𞤮𞥅 𞤨𞤭𞤴𞤮𞤤 𞤲'𞤺𞤮𞤤؟
𞤍𞤮𞤲𞤥𞤢𞥄⹁ 𞤼𞤮 𞤣𞤵𞥅𞤣𞤮𞥅𞤱𞤮 𞤤𞤵𞤱𞤢𞤤 𞤳𞤮𞤲𞤵 𞤣𞤵𞥅𞤣𞤢𞥄𞤴𞤭𞤲'𞤺𞤢𞤤 𞤦𞤮𞤯𞥆𞤵𞤥⹁ 𞤥𞤮𞤴𞤫 𞤧𞤭𞤪𞤴𞤮𞤼𞤮𞥅 𞤴𞤢𞥄𞤳𞤭 𞤳𞤮𞤲𞤵؟
𞤐𞤮𞤲 𞤯𞤵𞤥 𞤱𞤮𞤲𞤭 𞤼𞤮 𞤥𞤮𞥅𞤯𞤮𞤲⹁ 𞤼𞤮 𞤲𞤢𞥄' 𞤮𞤲 𞤲'𞤺𞤢𞤯𞤭𞤪 𞤣𞤮'𞤢𞥄𞤪𞤫 𞤯𞤫𞤥𞤲'𞤺𞤢𞤤 𞤲'𞤺𞤢𞤤 𞤴𞤭𞤥𞤩𞤫 𞤲𞤢𞤲𞤢𞤼𞤢⹁ 𞤲𞤮 𞤱𞤢𞤯𞤢𞤼𞤢 𞤩𞤫 𞤨𞤢𞥄𞤥𞤢 𞤳𞤮 𞤲'𞤦𞤭'𞤮𞤼𞤮𞤲؟
𞤍𞤵𞤥 𞤱𞤢𞤪𞤼𞤢𞤴 𞤦𞤮 𞤮𞤲 𞤥𞤫𞤼𞤢 𞤫 𞤥𞤫𞥅𞤪𞤫.
𞤘𞤮𞥅𞤲'𞤺𞤢⹁ 𞤫 𞤱𞤮𞥅𞤣𞤭 𞤯𞤫𞤥𞤯𞤫 𞤬𞤫𞥅𞤪𞤫‑𞤬𞤫𞥅𞤪𞤫 𞤫 𞤣𞤵𞥅𞤲𞤭𞤴𞤢𞥄𞤪𞤵⹁ 𞤢𞤥𞥆𞤢𞥄 𞤲'𞤣𞤫𞤪 𞤯𞤫𞤥𞤯𞤫 𞤯𞤫𞤲 𞤱𞤢𞤤𞤢𞥄 𞤯𞤫𞤥𞤲'𞤺𞤢𞤤 𞤲'𞤺𞤢𞤤 𞤱𞤢𞤤𞤢𞥄 𞤥𞤢'𞤢𞤲𞤢.
𞤚𞤮 𞤥𞤭 𞤬𞤢𞥄𞤥𞤢𞥄𞤴𞤭 𞤯𞤫𞤥𞤲'𞤺𞤢𞤤 𞤲'𞤺𞤢𞤤 𞤺𞤮𞤯𞥆𞤮 𞤥𞤫𞤼𞤭⹁ 𞤥𞤭 𞤱𞤢𞤪𞤼𞤭𞥅 𞤳𞤮𞤯𞤮 𞤼𞤮 𞤥𞤢𞥄𞤳𞤮⹁ 𞤳𞤢𞤲𞤳𞤮 𞤥𞤢𞥄 𞤮 𞤱𞤢𞤪𞤼𞤭𞥅 𞤳𞤮𞤯𞤮 𞤼𞤮 𞤢𞤥.
𞤌𞤲𞤮𞤲 𞤥𞤢𞥄⹁ 𞤲𞤮𞤲 𞤯𞤵𞤥 𞤱𞤮𞤲𞤭 𞤼𞤮 𞤥𞤮𞥅𞤯𞤮𞤲.
𞤐'𞤁𞤫 𞤮𞤲 𞤳𞤢𞥄𞤩𞤭𞥅 𞤳𞤫𞤩𞤮𞤲 𞤣𞤮𞤳𞥆𞤫 𞤈𞤵𞥅𞤸𞤵 𞤀𞤤𞥆𞤢𞤸⹁ 𞤲'𞤺𞤢𞤯𞤫𞥅 𞤳𞤮 𞤲'𞤦𞤢𞥄𞤱𞤮𞤼𞤮𞤲 𞤱𞤢𞤯𞤵𞤳𞤭 𞤩𞤵𞤪𞤮𞤲 𞤸𞤵𞥅𞤼𞤭𞤪𞤳𞤭 𞤣𞤮𞤳𞥆𞤫 𞤷𞤫𞤲'𞤦𞤭𞤯𞤭𞤲𞤢𞤴𞤯𞤫 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵.
𞤐'𞤘𞤢𞤥 𞤲𞤮𞤲⹁ 𞤬𞤵𞥅 𞤺𞤢𞤯𞤭𞤪𞤯𞤮 𞤣𞤮'𞤢𞥄𞤪𞤫 𞤯𞤫𞤥𞤲'𞤺𞤢𞤤 𞤲'𞤺𞤢𞤤 𞤮 𞤢𞤲'𞤣𞤢𞥄⹁ 𞤧𞤫𞤴 𞤮 𞤼𞤮𞤪𞤮𞥅 𞤀𞤤𞥆𞤢𞤸 𞤱𞤢𞤤𞥆𞤢𞤥𞤮 𞤮 𞤱𞤢𞥄𞤱𞤢 𞤸𞤮𞤳𞥆𞤵𞤳𞤭 𞤥𞤢'𞤢𞤲𞤢 𞤯𞤫𞤥𞤲'𞤺𞤢𞤤 𞤲'𞤺𞤢𞤤.
𞤐'𞤘𞤢𞤥 𞤼𞤮 𞤥𞤭 𞤱𞤢𞤯𞤭𞤪𞤭𞥅 𞤣𞤮'𞤢𞥄𞤪𞤫 𞤯𞤫𞤥𞤲'𞤺𞤢𞤤 𞤲'𞤺𞤢𞤤 𞤥𞤭 𞤢𞤲'𞤣𞤢𞥄⹁ 𞤩𞤫𞤪𞤲'𞤣𞤫 𞤢𞤥 𞤱𞤢𞤯𞤭𞥅 𞤣𞤮'𞤢𞥄𞤪𞤫⹁ 𞤢𞤥𞥆𞤢𞥄 𞤥𞤭 𞤸𞤫𞤩𞤼𞤢𞤼𞤢𞥄 𞤳𞤮 𞤲'𞤦𞤭𞥅𞤥𞤭.
𞤚𞤮𞥅⹁ 𞤳𞤮 𞤸𞤢𞥄𞤲𞤭 𞤥𞤭 𞤱𞤢𞤯𞤢؟
𞤃𞤭 𞤱𞤢𞤯𞤢𞤴 𞤣𞤮'𞤢𞥄𞤪𞤫 𞤲'𞤣𞤫𞤪 𞤩𞤫𞤪𞤲'𞤣𞤫 𞤢𞤥⹁ 𞤯𞤮𞤲𞤥𞤢𞥄 𞤥𞤭 𞤱𞤢𞤯𞤢𞤴 𞤣𞤮'𞤢𞥄𞤪𞤫 𞤲'𞤣𞤫𞤪 𞤻𞤵𞤥𞤮𞤤 𞤢𞤥.
𞤃𞤭 𞤴𞤭𞤥𞤢𞤴 𞤺𞤭𞤥𞤮𞤤 𞤥𞤢𞤲𞤼𞤵𞤳𞤭 𞤀𞤤𞥆𞤢𞤸 𞤲'𞤣𞤫𞤪 𞤩𞤫𞤪𞤲'𞤣𞤫 𞤢𞤥⹁ 𞤯𞤮𞤲𞤥𞤢𞥄 𞤥𞤭 𞤴𞤭𞤥𞤢𞤴 𞤲'𞤣𞤫𞤪 𞤻𞤵𞤥𞤮 𞤢𞤥.
𞤚𞤮 𞤲𞤢𞥄' 𞤲𞤮𞤲⹁ 𞤼𞤢𞥄 𞤴𞤫𞤼𞥆𞤭𞥅 𞤀𞤤𞥆𞤢𞤸 𞤲'𞤣𞤫𞤪 𞤯𞤫𞤥𞤲'𞤺𞤢𞤤 𞤲'𞤺𞤢𞤤 𞤢 𞤢𞤲'𞤣𞤢𞥄⹁ 𞤲𞤮 𞤺𞤮𞤯𞥆𞤮 𞤥𞤮 𞤲𞤢𞤲𞤢𞤼𞤢𞥄𞤲'𞤺𞤢𞤤 𞤱𞤭𞥅𞤪𞤢𞤼𞤢 “𞤀𞥄𞤥𞤭𞤲” 𞤣𞤮𞤱 𞤴𞤫𞤼𞥆𞤮𞥅𞤪𞤫 𞤥𞤢𞥄𞤯𞤢؟
𞤌 𞤬𞤢𞥄𞤥𞤢𞥄𞤴𞤭 𞤳𞤮 𞤲'𞤦𞤭𞥅𞤯𞤢𞥄.
𞤍𞤵𞤥 𞤺𞤮𞥅𞤲'𞤺𞤢 𞤢 𞤴𞤫𞤼𞥆𞤢 𞤀𞤤𞥆𞤢𞤸 𞤦𞤮𞤯𞥆𞤵𞤥⹁ 𞤢𞤥𞥆𞤢𞥄 𞤯𞤵𞤥 𞤧𞤫𞤲'𞤦𞤭𞤯𞤭𞤲𞤼𞤢𞥄 𞤲𞤢𞤲𞤢𞤴𞤯𞤮𞤥𞤢.
𞤃𞤭 𞤴𞤫𞤼𞥆𞤭𞥅 𞤀𞤤𞥆𞤢𞤸 𞤲'𞤺𞤢𞤥 𞤥𞤭 𞤩𞤵𞤪𞤭𞥅'𞤮𞤲 𞤮𞤲 𞤬𞤵𞥅 𞤱𞤢𞤯𞤭𞤪𞤳𞤭 𞤣𞤮'𞤢𞥄𞤪𞤫 𞤯𞤫𞤥𞤯𞤫 𞤯𞤫 𞤥𞤭 𞤢𞤲'𞤣𞤢𞥄.
𞤀𞤥𞥆𞤢𞥄 𞤲'𞤣𞤫𞤪 𞤳𞤢𞤱𞤼𞤢𞤤 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤯𞤵𞤥 𞤩𞤵𞤪𞤭𞥅 𞤥𞤭 𞤥𞤫𞤼𞤢 𞤦𞤮𞤤𞤭𞥅𞤯𞤫 𞤶𞤮𞤱𞤭 𞤨𞤢𞥄𞤥𞤫𞤼𞤫𞥅𞤯𞤫 𞤲'𞤺𞤢𞤥 𞤥𞤭 𞤫𞤳𞥆𞤭𞤼𞤭𞤲𞤢 𞤱𞤮𞤩𞥆𞤫 𞤫 𞤣𞤮𞤱 𞤥𞤭 𞤥𞤫𞤼𞤢 𞤦𞤮𞤤𞤭𞥅𞤯𞤫 𞥑𞥐⹁𞥐𞥐𞥐 𞤲'𞤣𞤫𞤪 𞤯𞤫𞤥𞤲'𞤺𞤢𞤤 𞤲'𞤺𞤢𞤤 𞤯𞤵𞤥 𞤢𞤲'𞤣𞤢𞥄.
𞤄𞤢𞤲'𞤣𞤭𞤪𞤢𞥄𞤩𞤫⹁ 𞤢𞤤𞤫𞥅 𞤻𞤵𞤥𞤵𞤳𞤭 𞤦𞤮 𞤧𞤵𞤳𞤢𞤸𞤮𞤴.
𞤐'𞤘𞤢𞤪𞤼𞤫𞥅 𞤩𞤫 𞤲'𞤺𞤢𞤤𞤢𞥄 𞤸𞤢𞤤𞥆𞤫𞥅𞤲'𞤣𞤫 𞤦𞤮 𞤩𞤭𞤳𞥆𞤮𞤴 𞤳𞤫𞤷𞥆𞤮𞤴⹁ 𞤢𞤥𞥆𞤢𞥄 𞤲'𞤺𞤢𞤪𞤼𞤫𞥅 𞤦𞤮 𞤥𞤢𞤱𞤩𞤫 𞤲'𞤣𞤫𞤪 𞤻𞤵𞤥𞤮 𞤥𞤮𞥅𞤯𞤮𞤲.
𞤀𞤼𞥆𞤢𞤱𞤪𞤢 𞤱𞤭'𞤭𞥅 𞤔𞤮𞥅𞤥𞤭𞤪𞤢𞥄𞤱𞤮 𞤱𞤭'𞤭𞥅⹁
“𞤃𞤭 𞤥𞤫𞤼𞤢𞤲𞤢𞤴 𞤴𞤭𞤥𞤩𞤫 𞤢𞤥
𞤤𞤢𞥄𞤱𞤮𞤤 𞤥𞤫𞤼𞤮𞥅𞤩𞤫 𞤯𞤫𞤥𞤯𞤫 𞤯𞤫 𞤢𞤲'𞤣𞤢𞥄𞤳𞤢.
𞤃𞤭 𞤥𞤫𞤼𞤢𞤲𞤢𞤴𞤩𞤫 𞤫 𞤸𞤮𞤲'𞤣𞤵𞤳𞤮 𞤴𞤭𞤥𞤩𞤫 𞤺𞤮𞤯𞥆𞤫 𞤤𞤫𞤴𞤯𞤫⹁
𞤢𞤥𞥆𞤢𞥄 𞤬𞤵𞥅 𞤫 𞤲𞤮𞤲 𞤩𞤫 𞤳𞤫𞤼𞥆𞤭𞤲'𞤣𞤢𞤲𞤼𞤢𞥄𞤳𞤮𞤴𞤢𞤥.”
𞤐'𞤘𞤢𞤥 𞤲𞤮𞤲⹁ 𞤱𞤢𞤯𞤭𞤪𞤳𞤭 𞤣𞤮'𞤢𞥄𞤪𞤫 𞤯𞤫𞤥𞤯𞤫 𞤯𞤫 𞤯𞤵𞤥 𞤢𞤲'𞤣𞤢𞥄 𞤲𞤢𞥄' 𞤯𞤵𞤥 𞤢𞤤𞤢𞥄𞤥𞤢 𞤲'𞤺𞤢𞤥 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵⹁ 𞤢𞤥𞥆𞤢𞥄 𞤯𞤵𞤥 𞤢𞤤𞤢𞥄𞤥𞤢 𞤲'𞤺𞤢𞤥 𞤴𞤭𞤥𞤩𞤫 𞤩𞤫 𞤼𞤮𞤳𞥆𞤢𞥄𞤴𞤭 𞤒𞤫𞥅𞤧𞤵.
𞤀𞤲𞥆𞤢𞤦𞤢𞥄𞤳𞤵 𞤦𞤮𞥅 𞤯𞤵𞤥 𞤲'𞤺𞤢𞤥 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵⹁ 𞤲𞤢𞥄' 𞤲'𞤺𞤢𞤥 𞤴𞤭𞤥𞤩𞤫 𞤩𞤫 𞤼𞤮𞤳𞥆𞤢𞥄𞤴𞤭 𞤒𞤫𞥅𞤧𞤵.
𞤐'𞤘𞤢𞤥 𞤲𞤮𞤲⹁ 𞤼𞤮 𞤮𞤲 𞤬𞤵𞥅 𞤮𞤲 𞤳𞤢𞤱𞤪𞤭𞤼𞤭𞥅 𞤳𞤮𞥅 𞤥𞤮𞤴𞤫 𞤫 𞤱𞤢𞤯𞤭𞤪𞤢 𞤣𞤮'𞤢𞥄𞤪𞤫 𞤯𞤫𞤥𞤯𞤫 𞤯𞤫 𞤯𞤵𞤥 𞤢𞤲'𞤣𞤢𞥄⹁ 𞤼𞤮 𞤱𞤮𞤩𞥆𞤫 𞤩𞤫 𞤨𞤢𞥄𞤥𞤢𞥄𞤴𞤭 𞤳𞤮𞥅 𞤴𞤭𞤥𞤩𞤫 𞤩𞤫 𞤼𞤮𞤳𞥆𞤢𞥄𞤴𞤭 𞤒𞤫𞥅𞤧𞤵 𞤲𞤢𞤼𞥆𞤭𞥅 𞤲'𞤣𞤫𞤪 𞤥𞤮𞥅𞤯𞤮𞤲⹁ 𞤲𞤢𞥄' 𞤩𞤫 𞤲'𞤦𞤭'𞤢𞤴 𞤮𞤲 𞤸𞤢𞥄𞤽𞤢𞥄𞤩𞤫؟
𞤀𞤥𞥆𞤢𞥄 𞤼𞤮 𞤺𞤮𞤯𞥆𞤮 𞤥𞤮 𞤼𞤮𞤳𞥆𞤢𞥄𞤴𞤭 𞤒𞤫𞥅𞤧𞤵 𞤳𞤮𞥅 𞤺𞤮𞤯𞥆𞤮 𞤥𞤮 𞤢𞤲'𞤣𞤢𞥄 𞤳𞤮 𞤲'𞤺𞤢𞤯𞤮𞤼𞤮𞤲 𞤲𞤢𞤼𞥆𞤭𞥅 𞤲'𞤣𞤫𞤪 𞤥𞤮𞥅𞤯𞤮𞤲 𞤼𞤢𞤱𞤭𞥅 𞤳𞤮𞥅 𞤥𞤮𞤴𞤫 𞤫 𞤱𞤢𞤯𞤢 𞤢𞤲𞥆𞤢𞤦𞤢𞥄𞤳𞤵⹁ 𞤮 𞤬𞤢𞥄𞤥𞤢𞤴 𞤮 𞤱𞤢𞤯𞤭𞥅 𞤸𞤢𞤳𞥆𞤫⹁ 𞤲𞤮𞤲 𞤱𞤢𞤯𞤢𞤴 𞤮 𞤯𞤢𞤩𞥆𞤭𞤼𞤢 𞤮 𞤼𞤵𞥅𞤦𞤢.
𞤑𞤮 𞤱𞤮𞤲𞤭 𞤲'𞤣𞤫𞤪 𞤩𞤫𞤪𞤲'𞤣𞤫 𞤥𞤢𞥄𞤳𞤮 𞤷𞤵𞥅𞤯𞤭𞥅𞤯𞤵𞤥 𞤯𞤵𞤥 𞤱𞤵𞤪𞤼𞤮𞤼𞤮 𞤫 𞤲'𞤶𞤢𞤴𞤪𞤭⹁ 𞤮 𞤣𞤭𞤷𞥆𞤮𞤼𞤮⹁ 𞤮 𞤥𞤢𞤱𞤲𞤭𞤲𞤢 𞤀𞤤𞥆𞤢𞤸⹁ 𞤫 𞤥𞤮 𞤱𞤭'𞤢⹁ “𞤘𞤮𞥅𞤲'𞤺𞤢⹁ 𞤀𞤤𞥆𞤢𞤸 𞤫 𞤯𞤮𞤲 𞤲'𞤣𞤫𞤪 𞤥𞤮𞥅𞤯𞤮𞤲.”
𞤃𞤢𞤱𞤲𞤭𞤲𞤳𞤭 𞤀𞤤𞥆𞤢𞤸 𞤐𞤮 𞤖𞤢𞥄𞤲𞤭
𞤚𞤮𞥅⹁ 𞤦𞤢𞤲'𞤣𞤭𞤪𞤢𞥄𞤩𞤫⹁ 𞤯𞤵𞤥𞤫 𞤲'𞤺𞤢𞤯𞤮𞤼𞤮𞤲؟
𞤚𞤮 𞤮𞤲 𞤳𞤢𞤱𞤪𞤭𞤼𞤭𞥅 𞤲'𞤺𞤢𞤥 𞤥𞤢𞤱𞤲𞤭𞤲𞤳𞤭 𞤀𞤤𞥆𞤢𞤸⹁ 𞤺𞤮𞤯𞥆𞤮 𞤫 𞤱𞤮𞥅𞤣𞤭 𞤺𞤭𞤥𞤮𞤤⹁ 𞤺𞤮𞤯𞥆𞤮 𞤫 𞤱𞤮𞥅𞤣𞤭 𞤫𞤳𞥆𞤭𞤼𞤭𞤲𞤮𞤤⹁ 𞤲'𞤣𞤫𞤲 𞤺𞤮𞤯𞥆𞤮 𞤫 𞤱𞤢𞤯𞤭𞤪𞤢𞤴 𞤣𞤮'𞤢𞥄𞤪𞤫 𞤯𞤫𞤥𞤲'𞤺𞤢𞤤 𞤲'𞤺𞤢𞤤 𞤯𞤵𞤥 𞤢𞤲'𞤣𞤢𞥄⹁ 𞤺𞤮𞤯𞥆𞤮 𞤸𞤮𞤳𞥆𞤢𞤴 𞤥𞤢'𞤢𞤲𞤢 𞤯𞤫𞤥𞤲'𞤺𞤢𞤤 𞤲'𞤺𞤢𞤤.
𞤍𞤵𞤥 𞤬𞤵𞥅 𞤯𞤵𞤥 𞤱𞤢𞤯𞤫𞥅 𞤲'𞤺𞤢𞤥 𞤧𞤫𞤲'𞤦𞤭𞤯𞤭𞤲𞤳𞤭 𞤳𞤢𞤱𞤼𞤢𞤤 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵.
𞤚𞤮 𞤱𞤮𞤩𞥆𞤫 𞤫 𞤲'𞤺𞤢𞤯𞤭𞤪𞤢 𞤣𞤮'𞤢𞥄𞤪𞤫 𞤯𞤫𞤥𞤲'𞤺𞤢𞤤 𞤲'𞤺𞤢𞤤 𞤯𞤵𞤥 𞤢𞤲'𞤣𞤢𞥄⹁ 𞤼𞤮' 𞤩𞤫 𞤩𞤵𞤪𞤢 𞤯𞤭𞤯𞤮 𞤳𞤮𞥅 𞤼𞤢𞤼𞤮.
𞤉 𞤸𞤢𞥄𞤲𞤭 𞤩𞤫 𞤥𞤫𞤼𞤢 𞤺𞤮'𞤮‑𞤺𞤮'𞤮⹁ 𞤯𞤮𞤲𞤥𞤢𞥄 𞤣𞤮𞥅𞤤𞤫 𞤺𞤮𞤯𞥆𞤮 𞤸𞤮𞤳𞥆𞤢 𞤥𞤢'𞤢𞤲𞤢 𞤳𞤮 𞤩𞤫 𞤲'𞤦𞤭'𞤢𞤼𞤢.
𞤀𞤥𞥆𞤢𞥄 𞤼𞤮 𞤱𞤢𞤤𞤢𞥄 𞤳𞤮𞤳𞥆𞤮𞥅𞤱𞤮 𞤥𞤢'𞤢𞤲𞤢 𞤳𞤮 𞤩𞤫 𞤲'𞤦𞤭'𞤢𞤼𞤢⹁ 𞤫 𞤸𞤢𞥄𞤲𞤭 𞤩𞤫 𞤲'𞤣𞤫''𞤭𞤼𞤢 𞤲'𞤣𞤫𞤪 𞤳𞤢𞤱𞤼𞤢𞤤 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵⹁ 𞤩𞤫 𞤥𞤫𞤼𞤢𞤲𞤢 𞤀𞤤𞥆𞤢𞤸 𞤲'𞤣𞤫𞤪 𞤩𞤫𞤪𞤲'𞤣𞤫 𞤥𞤢𞤩𞥆𞤫.
𞤘𞤢𞤯𞤮𞥅𞤩𞤫 𞤢𞤲𞥆𞤢𞤦𞤢𞥄𞤳𞤵 𞤥𞤢𞥄⹁ 𞤼𞤮' 𞤩𞤫 𞤩𞤵𞤪𞤢 𞤯𞤭𞤯𞤮 𞤳𞤮𞥅 𞤼𞤢𞤼𞤮.
𞤉 𞤸𞤢𞥄𞤲𞤭 𞤩𞤫 𞤥𞤫𞤼𞤢 𞤺𞤮'𞤮‑𞤺𞤮'𞤮⹁ 𞤲'𞤣𞤫𞤲 𞤳𞤫𞤼𞥆𞤭𞤲'𞤣𞤢𞤲𞤭𞥅𞤩𞤫𞤩𞤫 𞤨𞤮𞥅𞤲'𞤣𞤢 𞤳𞤮 𞤩𞤫 𞤲'𞤦𞤭'𞤢𞤼𞤢 𞤫 𞤸𞤢𞤳𞥆𞤭𞥅𞤤𞤮.
𞤚𞤮 𞤫 𞤱𞤮𞥅𞤣𞤭 𞤳𞤮 𞤀𞤤𞥆𞤢𞤸 𞤱𞤢𞤲'𞤺𞤭𞤲𞤢𞤲𞤭 𞤺𞤮𞤯𞥆𞤮 𞤲'𞤣𞤫𞤪 𞤳𞤫𞤼𞥆𞤭𞤲'𞤣𞤢𞤲𞤼𞤮𞥅𞤩𞤫 𞤩𞤫𞤲⹁ 𞤧𞤫𞤴 𞤥𞤫𞤼𞤮𞥅𞤱𞤮 𞤢𞤪𞤢𞤲'𞤣𞤫𞥅𞤶𞤮 𞤮𞤲 𞤣𞤫''𞤭𞤼𞤢.
𞤌𞤲 𞤬𞤵𞥅 𞤮𞤲 𞤲'𞤦𞤢𞥄𞤱𞤢𞤴 𞤲'𞤺𞤢𞤯𞤮𞤲 𞤢𞤲𞥆𞤢𞤦𞤢𞥄𞤳𞤵 𞤺𞤮'𞤮𞤼𞤮‑𞤺𞤮'𞤮𞤼𞤮 𞤲'𞤺𞤢𞤥 𞤳𞤮𞥅 𞤥𞤮𞤴𞤫 𞤫𞤳𞥆𞤭𞤼𞤮𞥅 𞤸𞤫𞤩𞤢 𞤳𞤮 𞤧𞤫𞤲'𞤦𞤭𞤯𞤭𞤲𞤼𞤢𞤥𞤮.
𞤘𞤢𞤯𞤮𞥅𞤩𞤫 𞤢𞤲𞥆𞤢𞤦𞤢𞥄𞤳𞤵 𞤫 𞤸𞤢𞥄𞤲𞤭 𞤩𞤫 𞤲'𞤦𞤢𞥄𞤱𞤢𞤲𞤢 𞤳𞤮'𞤫 𞤥𞤢𞤩𞥆𞤫.
𞤐'𞤘𞤢𞤥 𞤀𞤤𞥆𞤢𞤸 𞤲𞤢𞥄' 𞤮 𞤀𞤤𞥆𞤢𞤸 𞤺𞤢𞤣𞥆𞤮𞥅𞤱𞤮 𞤶𞤭𞥅𞤩𞤢𞥄𞤪𞤫⹁ 𞤢𞤥𞥆𞤢𞥄 𞤮 𞤺𞤢𞤣𞥆𞤮𞥅𞤱𞤮 𞤶𞤢𞤥.
𞤚𞤮 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤳𞤢𞤱𞤪𞤭𞤼𞤭𞥅 𞤲'𞤣𞤫𞤪 𞤳𞤢𞤱𞤼𞤢𞤤 𞤥𞤢𞤩𞥆𞤫⹁ 𞤫 𞤸𞤢𞥄𞤲𞤭 𞤪𞤫𞤱𞤩𞤫 𞤲'𞤣𞤫''𞤭𞤼𞤢.
𞤍𞤵𞤥 𞤶𞤢𞤩𞤢𞥄𞤴𞤭 𞤩𞤫 𞤥𞤫𞤼𞤢⹁ 𞤢𞤥𞥆𞤢𞥄 𞤩𞤫 𞤲'𞤶𞤮𞥅𞤯𞤮𞥅 𞤤𞤫𞤴 𞤤𞤢𞥄𞤥𞤵 𞤱𞤮𞤪𞤩𞤫 𞤲𞤮 𞤀𞤼𞥆𞤢𞤱𞤪𞤢 𞤱𞤭'𞤭.
𞤚𞤮 𞤫 𞤱𞤮𞥅𞤣𞤭 𞤺𞤮𞤯𞥆𞤵𞤥 𞤯𞤵𞤥 𞤩𞤫 𞤲'𞤺𞤭𞤯𞤭 𞤩𞤫 𞤢𞤲'𞤣𞤢⹁ 𞤩𞤫 𞤰𞤢𞤥𞤢 𞤱𞤮𞤪𞤩𞤫 𞤥𞤢𞤩𞥆𞤫 𞤼𞤮 𞤱𞤵𞤪𞤮.
𞤐'𞤘𞤢𞤥 𞤯𞤵𞤥 𞤷𞤫𞤥𞤼𞤭𞤲𞤭𞥅𞤯𞤵𞤥 𞤣𞤫𞤦𞥆𞤮 𞤥𞤫𞤼𞤢 𞤲'𞤣𞤫𞤪 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤷𞤢𞤪𞤫𞤤 𞤳𞤮 𞤩𞤫 𞤳𞤢𞤱𞤪𞤭𞤼𞤭 𞤲'𞤺𞤢𞤥 𞤥𞤢𞤱𞤲𞤭𞤲𞤳𞤭 𞤀𞤤𞥆𞤢𞤸.
𞤚𞤮𞥅⹁ 𞤼𞤮 𞤥𞤮𞥅𞤯𞤮𞤲 𞤏𞤮𞤤𞤣𞤫 𞤀𞤤𞥆𞤢𞤸 𞤬𞤵𞤯𞥆𞤭𞤪𞤭⹁ 𞤳𞤮𞥅 𞤼𞤮 𞤥𞤮𞥅𞤯𞤮𞤲 𞤼𞤢𞤲 𞤲'𞤣𞤫 𞤴𞤢𞤸𞤭؟
𞤚𞤮 𞤺𞤮𞤯𞥆𞤮 𞤫 𞤳𞤢𞤥𞥆𞤭𞥅 𞤮 𞤢𞤲𞥆𞤢𞤦𞤭𞥅𞤶𞤮⹁ 𞤳𞤮𞥅 𞤮 𞤳𞤫𞤩𞤵𞤯𞤮 𞤣𞤮𞤳𞥆𞤢𞤤 𞤈𞤵𞥅𞤸𞤵 𞤀𞤤𞥆𞤢𞤸⹁ 𞤫 𞤸𞤢𞥄𞤲𞤭 𞤮 𞤢𞤲'𞤣𞤢 𞤯𞤵'𞤵𞤥 𞤯𞤵𞤥 𞤲'𞤦𞤭𞤲'𞤣𞤢𞤲𞤢𞤴𞤥𞤭'𞤮𞤲 𞤼𞤮 𞤔𞤮𞥅𞤥𞤭𞤪𞤢𞥄𞤱𞤮 𞤯𞤵𞤥 𞤰𞤭𞤱𞤮𞤴𞤭.
𞤀𞤥𞥆𞤢𞥄 𞤼𞤮 𞤮 𞤱𞤢𞤻𞤭𞥅 𞤯𞤵𞤥 𞤲𞤮𞤲⹁ 𞤳𞤢𞤲𞤳𞤮 𞤥𞤢𞥄 𞤧𞤫𞤴 𞤮 𞤱𞤢𞤻𞤫𞥅.
𞤐'𞤘𞤢𞤥 𞤲𞤮𞤲⹁ 𞤦𞤢𞤲'𞤣𞤭𞤪𞤢𞥄𞤩𞤫 𞤢𞤥⹁ 𞤲'𞤺𞤭𞤯𞤫𞥅 𞤱𞤢𞤯𞤵𞤳𞤭 𞤢𞤲𞥆𞤢𞤦𞤢𞥄𞤳𞤵⹁ 𞤼𞤮' 𞤮𞤲 𞤳𞤢𞤪𞤥𞤭𞤲 𞤱𞤢𞤯𞤭𞤪𞤳𞤭 𞤣𞤮'𞤢𞥄𞤪𞤫 𞤯𞤫𞤥𞤯𞤫 𞤯𞤫 𞤯𞤵𞤥 𞤢𞤲'𞤣𞤢𞥄.
𞤅𞤫𞤴 𞤳𞤮𞥅 𞤯𞤵𞤥𞤫 𞤱𞤢𞤯𞤫𞥅 𞤲𞤮 𞤸𞤢𞥄𞤲𞤭 𞤫 𞤤𞤢𞥄𞤱𞤮𞤤 𞤦𞤮𞤲'𞤺𞤮𞤤.
|
1 Korintiyanko'en 15
Ummaaki Almasiihu Daga Mayde
Jooni bandiraaɓe am, e mi yiɗi mi siftorana'on Habaru Belɗum ɗum nga'ajinanmi'on, ɗum njaɓuɗon, ɗum tokkoton boɗɗum.
Barka maajum on kisii, to on njogake boɗɗum wa'aju ɗum nga'ajinanmi'on.
To naa' non, on koolii Yeesu e meere.
Mi waddanii'on fii ɓurɗum daraja ɗum keɓumi.
Kanjum woni Almasiihu maayii ngam hakke meeɗen non no goɗɗe aayaaje mbi'i, o uwaama, o umminaama daga mayde nyalnde tatawre non no goɗɗe aayaaje mbi'i, o wangani Biiturus , nden o wanganii lilaaɓe maako sappo e ɗiɗo.
Gaɗa ɗon o wanganii tokkuɓemo ɓurɓe 500 e carel go'o.
Ɗuɗɓe maɓɓe haa jooni e ɓe foofa, ammaa woɓɓe maayii.
Ɗonmaa o wanganii Yaakubu, nden fuu lilaaɓe maako.
Gaɗa maajum fuu, min maa, o wanganiiyam, koo nde e mi nandi e ɓingel danyaangel ko carel danyukingel waɗa.
Ngam min woni ɓurɗo famɗuki nder lilaaɓe maako.
Mi hewtaayi maa mi noddee lilaaɗo maako, ngam mi torrii kawtal yimɓe Allah.
Ammaa ngam yidde nde Allah holliyam mi wartii ko ngonmi hande, nden yidde nde o holliyam wartaayi meere.
Mi ɓurii koo moye lilaaɗo huwuki, koo nde naa' ɗum min huwata, ɗum yidde Allah gondunde e am huwata.
Too, walaa feerootirol koo to min wa'ajinani'on, koo to lilaaɓe horiiɓe nga'ajinani'on.
Ko min nga'ajinta ɗum go'o; kanjum boo njaɓuɗon.
Ummaaki Mayɓe
Too, to e ɗum wa'ajina wiiki Almasiihu umminaama daga mayde, no waɗata woɓɓe mooɗon e mbi'a mayɓe ummataako?
Daa mayɓe ummataako daga mayde, too, daa Almasiihu umminaaka daga mayde won ɗon.
To boo Almasiihu ummaaki daga mayde, too, wa'ajinki amin wartii meere, nden hoolaare mooɗon wartii meere.
Ko ɓuri non woni, min ngartii ceydu'en fewooɓe dow Allah.
Ngam min mbi'ii Allah umminii Almasiihu daga mayde.
Ammaa daa ɗum goonga mayɓe ummintaake, daa Allah umminaayimo.
Ngam daa ɗum ummintaa mayɓe, too, daa Almasiihu maa umminaaka daga mayde won ɗon.
Daa Almasiihu umminaaka, too, hoolaare mooɗon wartii meere, nden haa jooni on ngondi e hakke mooɗon, nden mayɓe e koolii Almasiihu kalkii won ɗon.
To ni ngam jonde duuniyaaru ndu'u tan ngaɗeten kammunde dow Almasiihu, en ɓurii koo moye wartuki ɓe ɗum yurminanta.
Ammaa goonga Almasiihu umminaama daga mayde.
Kanko woni artuɗo ummaaki daga nder ɓe ɗum umminta daga mayde.
Nde mayde warii laawol neɗɗo go'oto, non maa ummaaki mayɓe daga mayde warii laawol neɗɗo go'oto.
No yimɓe fuu mayrata ngam sumpo e Aadamu, non maa fuu gooduɓe sumpo e Almasiihu keɓay yonki ki re'ataa.
Ammaa raa no ummaaki mayɓe wa'ata.
Arande Almasiihu umminaama daga mayde, nden nyalnde nde o wartoyi ɗum umminay fuu yimɓe maako daga mayde.
Nden gaɗa o heɓii jaalorgal dow koo moye laamiiɗo, e koo ɗume laamu ginni, e koo ɗeye bawɗe, re'irde duuniyaaru waray, nden o hokkita Allah Nyaako Mo Dow laamu.
Ngam doole Almasiihu laamoo naa Allah yowiimo dow wanywanyɓe maako fuu.
Ganyo kalketeeɗo gaɗa koo ɗume, kanko woni mayde.
Ngam aayaare wi'ii, “Allah wartirii koo ɗume ley laamu Almasiihu.”
Ammaa nde ɗum wi'i, “Koo ɗume wartiraama ley laamu Almasiihu,” too, e njayri ɗum woni ɗu'um hawtaayi e on ɗon gartirɗo koo ɗume ley laamu Almasiihu.
Gaɗa Allah waɗii koo ɗume ley laamu Ɓiɗɗo maako, sey Ɓiɗɗo on warta ley Laamu Allah gartirɗo koo ɗume ley laamu Ɓiɗɗo on, ngam Allah tan warta laamiiɗo koo ɗume koo toye.
Too, to mayɓe ummataako daga mayde, ɗume gaɗanaaɓe baptisma ngam mayɓe ngaɗata?
To ɗum umminaayi mayɓe koo seɗɗa, ngam ɗume ɗum waɗanta yimɓe baptisma ngam maɓɓe?
Nden ngam ɗume min coorata yonki amin koo ndeye?
Goonga bandiraaɓe, mantoraaki ki mantortoomi'on nder sumpootirki e Yeesu Almasiihu Joomiraawo meeɗen waɗi koo ndeye nyalnde e mi haade mayde.
To mi haɓdii e yimɓe gooduɓe ngikku bo ɗum marle ladde nder gariiri Aafisa ngam heɓuki fii duuniyaaru ndu'u tan, ɗume ɓeydoriimi?
To mayɓe ummintaake daga mayde, sey ngaɗen ko ɗum wi'unoo, “En nyaamu, en njaru, ngam jaango en maayay.”
To' on njaɓu ɗum majjina'on.
“Jooɗodaaki e gooduɓe ngikku kalluɗum wonnay ngikku boɗɗum.”
Ngartee nder hakkiilo mooɗon no haani, alee waɗuki hakke, ngam e woodi woɓɓe mooɗon ɓe ngalaa andal dow Allah.
Mi wi'u non ngam cemton.
Ɓandu Umminteendu
Goɗɗo ƴamay wi'a, “No mayɓe umminirtee daga mayde?
E iri nduye ɓandu ɓe ummodortoo?”
An kaaŋaaɗo!
Taa aawii gabbel, ngel fuɗataa naa ngel waatii.
Ko aawuɗaa fuu, koo gabbel alkamaari, koo wongel gabbel feere, ko fuɗi nandataa e ko aawuɗaa.
Ammaa Allah e hokka ko fuɗi nandi feere non no o suɓiri.
Koo iri ngele gabbel e iri nandi ɗum ngel fuɗirta.
Naa' fuu ɓalli ngoni nanduɗi.
Ɓalli yimɓe feere, ɓalli marle feere, ɓalli colli feere, ɓalli liƴƴi feere.
Koo ɗume gonɗum e dow e woodi no ɗum wa'i.
Non maa koo ɗume gonɗum nder duuniyaaru e woodi no ɗum wa'i.
Gonɗum e dow wooɗuki maajum e feerootiri e wooɗuki fii gonɗum nder duuniyaaru.
Naange no ɗelkitirta feere, lewru no ɗelkitirta feere, koode no ɗelkitirta feere, nden koode e feerootiri koo ndeye hoodere e no nde ɗelkitortoo.
Non ummaaki mayɓe wa'i.
Ɓandu uwaandu ndu nyolayndu, to ndu umminaama ndu nyolataa.
Ɓandu uwaandu wooɗaa yiiki, ndu walaa sembe, to ndu umminaama, ndu wartay wooɗundu yiiki, goodundu bawɗe.
Ɓandu uwaandu kayru huutirtee nder duuniyaaru ndu'u, ammaa ɓandu umminteendu, kayru huutinirtee e ton dow.
Nde e woodi ɓandu kuutirteendu nder duuniyaaru, non maa e woodi ɓandu kuutirteendu ton dow.
Ngam, non no ɗum windiraa, “Neɗɗo arandeejo, waato Aadamu, o wartii gooduɗo yonki.”
Ammaa Aadamu cakitiiɗo, waato Almasiihu, o heɓii ɓandu kuutirteendu ton dow, o wartii kokkoowo yonki ki re'ataa.
Naa' ɓandu kuutirteendu ton dow ɗum artata heɓuki, ammaa kuutirteendu nder duuniyaaru ɗum artata heɓuki, nden ɗum heɓa kuutirteendu ton dow.
Neɗɗo arandeejo mbulmbuldi o tagiraa, nden neɗɗo ɗiɗaɓo boo, daga dow o ƴiwoyi.
Yimɓe duuniyaaru e ngoodi ɓandu iri ndu Aadamu tagiraaɗo mbulmbuldi.
Jahayɓe ton dow boo, ɓe keɓay ɓandu iri ndu on ɗon ƴiwoyɗo daga ton dow, waato Almasiihu.
Non no ngoodirɗen nandi on ɗon tagiraaɗo mbulmbuldi, non maa en keɓay nandi on ɗon ƴiwoyɗo daga dow.
Bandiraaɓe, e mi wi'a'on, ɓandu goodundu kusel e ƴiiƴam nattataa nder wuro Allah ton dow.
Ɓandu nyolayndu nattataa wuro Allah tabitayngo.
Ndaree mi wi'a'on goɗɗum sirru: Naa' en fuu maayata, ammaa en fuu ɗum waylitanay'en ɓalli ɗon e ɗon, bo maƴƴuki hitere, to ɗum duudii luwal cakitiingal.
Ngam to luwal ngal duudaama, mayɓe ummodoto e ɓalli ɗi nyolataa, nden enen foofooɓe ɗum waylitay ɓalli meeɗen.
Ngam doole ndu'u ɓandu maayayndu nyolayndu wartiree ɓandu ndu maayataa ndu nyolataa.
Carel ngel ɓandu maayayndu nyolayndu wartiraa ɓandu ndu maayataa ndu nyolataa, ko aayaare wi'i ɗum heeway, waato, “Ɗum heɓii jaalorgal dow mayde!”
“Mayde, to jaalorgal maaɗa?
Mayde, to tooke maaɗa?”
Ngam hakke woni tooke pooɗayɗe mayde, nden bawɗe hakke to Attawra ƴiwi.
Ammaa yettoore tabbita to Allah kokkuɗo'en jaalorgal barka Yeesu Almasiihu Joomiraawo meeɗen.
Ngam non, bandiraaɓe am ɓe ngiɗumi, ndaree boɗɗum, to' goɗɗum dimba'on.
Koo ndeye ngaɗee ko mbaawoton waɗuki kuwon kuugal Joomiraawo, ngam on andi kuugal ngal kuwantonmo naa' e meere ngal woni.
|
𞥑 𞤑𞤮𞤪𞤭𞤲𞤼𞤭𞤴𞤢𞤲𞤳𞤮'𞤫𞤲 𞥑𞥕
𞤓𞤥𞥆𞤢𞥄𞤳𞤭 𞤀𞤤𞤥𞤢𞤧𞤭𞥅𞤸𞤵 𞤁𞤢𞤺𞤢 𞤃𞤢𞤴𞤣𞤫
𞤔𞤮𞥅𞤲𞤭 𞤦𞤢𞤲'𞤣𞤭𞤪𞤢𞥄𞤩𞤫 𞤢𞤥⹁ 𞤫 𞤥𞤭 𞤴𞤭𞤯𞤭 𞤥𞤭 𞤧𞤭𞤬𞤼𞤮𞤪𞤢𞤲𞤢'𞤮𞤲 𞤖𞤢𞤦𞤢𞤪𞤵 𞤄𞤫𞤤𞤯𞤵𞤥 𞤯𞤵𞤥 𞤲'𞤺𞤢'𞤢𞤶𞤭𞤲𞤢𞤲𞤥𞤭'𞤮𞤲⹁ 𞤯𞤵𞤥 𞤲'𞤶𞤢𞤩𞤵𞤯𞤮𞤲⹁ 𞤯𞤵𞤥 𞤼𞤮𞤳𞥆𞤮𞤼𞤮𞤲 𞤦𞤮𞤯𞥆𞤵𞤥.
𞤄𞤢𞤪𞤳𞤢 𞤥𞤢𞥄𞤶𞤵𞤥 𞤮𞤲 𞤳𞤭𞤧𞤭𞥅⹁ 𞤼𞤮 𞤮𞤲 𞤲'𞤶𞤮𞤺𞤢𞤳𞤫 𞤦𞤮𞤯𞥆𞤵𞤥 𞤱𞤢'𞤢𞤶𞤵 𞤯𞤵𞤥 𞤲'𞤺𞤢'𞤢𞤶𞤭𞤲𞤢𞤲𞤥𞤭'𞤮𞤲.
𞤚𞤮 𞤲𞤢𞥄' 𞤲𞤮𞤲⹁ 𞤮𞤲 𞤳𞤮𞥅𞤤𞤭𞥅 𞤒𞤫𞥅𞤧𞤵 𞤫 𞤥𞤫𞥅𞤪𞤫.
𞤃𞤭 𞤱𞤢𞤣𞥆𞤢𞤲𞤭𞥅'𞤮𞤲 𞤬𞤭𞥅 𞤩𞤵𞤪𞤯𞤵𞤥 𞤣𞤢𞤪𞤢𞤶𞤢 𞤯𞤵𞤥 𞤳𞤫𞤩𞤵𞤥𞤭.
𞤑𞤢𞤲'𞤶𞤵𞤥 𞤱𞤮𞤲𞤭 𞤀𞤤𞤥𞤢𞤧𞤭𞥅𞤸𞤵 𞤥𞤢𞥄𞤴𞤭𞥅 𞤲'𞤺𞤢𞤥 𞤸𞤢𞤳𞥆𞤫 𞤥𞤫𞥅𞤯𞤫𞤲 𞤲𞤮𞤲 𞤲𞤮 𞤺𞤮𞤯𞥆𞤫 𞤢𞥄𞤴𞤢𞥄𞤶𞤫 𞤲'𞤦𞤭'𞤭⹁ 𞤮 𞤵𞤱𞤢𞥄𞤥𞤢⹁ 𞤮 𞤵𞤥𞥆𞤭𞤲𞤢𞥄𞤥𞤢 𞤣𞤢𞤺𞤢 𞤥𞤢𞤴𞤣𞤫 𞤻𞤢𞤤𞤲'𞤣𞤫 𞤼𞤢𞤼𞤢𞤱𞤪𞤫 𞤲𞤮𞤲 𞤲𞤮 𞤺𞤮𞤯𞥆𞤫 𞤢𞥄𞤴𞤢𞥄𞤶𞤫 𞤲'𞤦𞤭'𞤭⹁ 𞤮 𞤱𞤢𞤲'𞤺𞤢𞤲𞤭 𞤄𞤭𞥅𞤼𞤵𞤪𞤵𞤧 ⹁ 𞤲'𞤣𞤫𞤲 𞤮 𞤱𞤢𞤲'𞤺𞤢𞤲𞤭𞥅 𞤤𞤭𞤤𞤢𞥄𞤩𞤫 𞤥𞤢𞥄𞤳𞤮 𞤧𞤢𞤨𞥆𞤮 𞤫 𞤯𞤭𞤯𞤮.
𞤘𞤢𞤯𞤢 𞤯𞤮𞤲 𞤮 𞤱𞤢𞤲'𞤺𞤢𞤲𞤭𞥅 𞤼𞤮𞤳𞥆𞤵𞤩𞤫𞤥𞤮 𞤩𞤵𞤪𞤩𞤫 𞥕𞥐𞥐 𞤫 𞤷𞤢𞤪𞤫𞤤 𞤺𞤮'𞤮.
𞤍𞤵𞤯𞤩𞤫 𞤥𞤢𞤩𞥆𞤫 𞤸𞤢𞥄 𞤶𞤮𞥅𞤲𞤭 𞤫 𞤩𞤫 𞤬𞤮𞥅𞤬𞤢⹁ 𞤢𞤥𞥆𞤢𞥄 𞤱𞤮𞤩𞥆𞤫 𞤥𞤢𞥄𞤴𞤭𞥅.
𞤍𞤮𞤲𞤥𞤢𞥄 𞤮 𞤱𞤢𞤲'𞤺𞤢𞤲𞤭𞥅 𞤒𞤢𞥄𞤳𞤵𞤦𞤵⹁ 𞤲'𞤣𞤫𞤲 𞤬𞤵𞥅 𞤤𞤭𞤤𞤢𞥄𞤩𞤫 𞤥𞤢𞥄𞤳𞤮.
𞤘𞤢𞤯𞤢 𞤥𞤢𞥄𞤶𞤵𞤥 𞤬𞤵𞥅⹁ 𞤥𞤭𞤲 𞤥𞤢𞥄⹁ 𞤮 𞤱𞤢𞤲'𞤺𞤢𞤲𞤭𞥅𞤴𞤢𞤥⹁ 𞤳𞤮𞥅 𞤲'𞤣𞤫 𞤫 𞤥𞤭 𞤲𞤢𞤲'𞤣𞤭 𞤫 𞤩𞤭𞤲'𞤺𞤫𞤤 𞤣𞤢𞤻𞤢𞥄𞤲'𞤺𞤫𞤤 𞤳𞤮 𞤷𞤢𞤪𞤫𞤤 𞤣𞤢𞤻𞤵𞤳𞤭𞤲'𞤺𞤫𞤤 𞤱𞤢𞤯𞤢.
𞤐'𞤘𞤢𞤥 𞤥𞤭𞤲 𞤱𞤮𞤲𞤭 𞤩𞤵𞤪𞤯𞤮 𞤬𞤢𞤥𞤯𞤵𞤳𞤭 𞤲'𞤣𞤫𞤪 𞤤𞤭𞤤𞤢𞥄𞤩𞤫 𞤥𞤢𞥄𞤳𞤮.
𞤃𞤭 𞤸𞤫𞤱𞤼𞤢𞥄𞤴𞤭 𞤥𞤢𞥄 𞤥𞤭 𞤲𞤮𞤣𞥆𞤫𞥅 𞤤𞤭𞤤𞤢𞥄𞤯𞤮 𞤥𞤢𞥄𞤳𞤮⹁ 𞤲'𞤺𞤢𞤥 𞤥𞤭 𞤼𞤮𞤪𞥆𞤭𞥅 𞤳𞤢𞤱𞤼𞤢𞤤 𞤴𞤭𞤥𞤩𞤫 𞤀𞤤𞥆𞤢𞤸.
𞤀𞤥𞥆𞤢𞥄 𞤲'𞤺𞤢𞤥 𞤴𞤭𞤣𞥆𞤫 𞤲'𞤣𞤫 𞤀𞤤𞥆𞤢𞤸 𞤸𞤮𞤤𞥆𞤭𞤴𞤢𞤥 𞤥𞤭 𞤱𞤢𞤪𞤼𞤭𞥅 𞤳𞤮 𞤲'𞤺𞤮𞤲𞤥𞤭 𞤸𞤢𞤲'𞤣𞤫⹁ 𞤲'𞤣𞤫𞤲 𞤴𞤭𞤣𞥆𞤫 𞤲'𞤣𞤫 𞤮 𞤸𞤮𞤤𞥆𞤭𞤴𞤢𞤥 𞤱𞤢𞤪𞤼𞤢𞥄𞤴𞤭 𞤥𞤫𞥅𞤪𞤫.
𞤃𞤭 𞤩𞤵𞤪𞤭𞥅 𞤳𞤮𞥅 𞤥𞤮𞤴𞤫 𞤤𞤭𞤤𞤢𞥄𞤯𞤮 𞤸𞤵𞤱𞤵𞤳𞤭⹁ 𞤳𞤮𞥅 𞤲'𞤣𞤫 𞤲𞤢𞥄' 𞤯𞤵𞤥 𞤥𞤭𞤲 𞤸𞤵𞤱𞤢𞤼𞤢⹁ 𞤯𞤵𞤥 𞤴𞤭𞤣𞥆𞤫 𞤀𞤤𞥆𞤢𞤸 𞤺𞤮𞤲'𞤣𞤵𞤲'𞤣𞤫 𞤫 𞤢𞤥 𞤸𞤵𞤱𞤢𞤼𞤢.
𞤚𞤮𞥅⹁ 𞤱𞤢𞤤𞤢𞥄 𞤬𞤫𞥅𞤪𞤮𞥅𞤼𞤭𞤪𞤮𞤤 𞤳𞤮𞥅 𞤼𞤮 𞤥𞤭𞤲 𞤱𞤢'𞤢𞤶𞤭𞤲𞤢𞤲𞤭'𞤮𞤲⹁ 𞤳𞤮𞥅 𞤼𞤮 𞤤𞤭𞤤𞤢𞥄𞤩𞤫 𞤸𞤮𞤪𞤭𞥅𞤩𞤫 𞤲'𞤺𞤢'𞤢𞤶𞤭𞤲𞤢𞤲𞤭'𞤮𞤲.
𞤑𞤮 𞤥𞤭𞤲 𞤲'𞤺𞤢'𞤢𞤶𞤭𞤲𞤼𞤢 𞤯𞤵𞤥 𞤺𞤮'𞤮⁏ 𞤳𞤢𞤲'𞤶𞤵𞤥 𞤦𞤮𞥅 𞤲'𞤶𞤢𞤩𞤵𞤯𞤮𞤲.
𞤓𞤥𞥆𞤢𞥄𞤳𞤭 𞤃𞤢𞤴𞤩𞤫
𞤚𞤮𞥅⹁ 𞤼𞤮 𞤫 𞤯𞤵𞤥 𞤱𞤢'𞤢𞤶𞤭𞤲𞤢 𞤱𞤭𞥅𞤳𞤭 𞤀𞤤𞤥𞤢𞤧𞤭𞥅𞤸𞤵 𞤵𞤥𞥆𞤭𞤲𞤢𞥄𞤥𞤢 𞤣𞤢𞤺𞤢 𞤥𞤢𞤴𞤣𞤫⹁ 𞤲𞤮 𞤱𞤢𞤯𞤢𞤼𞤢 𞤱𞤮𞤩𞥆𞤫 𞤥𞤮𞥅𞤯𞤮𞤲 𞤫 𞤲'𞤦𞤭'𞤢 𞤥𞤢𞤴𞤩𞤫 𞤵𞤥𞥆𞤢𞤼𞤢𞥄𞤳𞤮؟
𞤁𞤢𞥄 𞤥𞤢𞤴𞤩𞤫 𞤵𞤥𞥆𞤢𞤼𞤢𞥄𞤳𞤮 𞤣𞤢𞤺𞤢 𞤥𞤢𞤴𞤣𞤫⹁ 𞤼𞤮𞥅⹁ 𞤣𞤢𞥄 𞤀𞤤𞤥𞤢𞤧𞤭𞥅𞤸𞤵 𞤵𞤥𞥆𞤭𞤲𞤢𞥄𞤳𞤢 𞤣𞤢𞤺𞤢 𞤥𞤢𞤴𞤣𞤫 𞤱𞤮𞤲 𞤯𞤮𞤲.
𞤚𞤮 𞤦𞤮𞥅 𞤀𞤤𞤥𞤢𞤧𞤭𞥅𞤸𞤵 𞤵𞤥𞥆𞤢𞥄𞤳𞤭 𞤣𞤢𞤺𞤢 𞤥𞤢𞤴𞤣𞤫⹁ 𞤼𞤮𞥅⹁ 𞤱𞤢'𞤢𞤶𞤭𞤲𞤳𞤭 𞤢𞤥𞤭𞤲 𞤱𞤢𞤪𞤼𞤭𞥅 𞤥𞤫𞥅𞤪𞤫⹁ 𞤲'𞤣𞤫𞤲 𞤸𞤮𞥅𞤤𞤢𞥄𞤪𞤫 𞤥𞤮𞥅𞤯𞤮𞤲 𞤱𞤢𞤪𞤼𞤭𞥅 𞤥𞤫𞥅𞤪𞤫.
𞤑𞤮 𞤩𞤵𞤪𞤭 𞤲𞤮𞤲 𞤱𞤮𞤲𞤭⹁ 𞤥𞤭𞤲 𞤲'𞤺𞤢𞤪𞤼𞤭𞥅 𞤷𞤫𞤴𞤣𞤵'𞤫𞤲 𞤬𞤫𞤱𞤮𞥅𞤩𞤫 𞤣𞤮𞤱 𞤀𞤤𞥆𞤢𞤸.
𞤐'𞤘𞤢𞤥 𞤥𞤭𞤲 𞤲'𞤦𞤭'𞤭𞥅 𞤀𞤤𞥆𞤢𞤸 𞤵𞤥𞥆𞤭𞤲𞤭𞥅 𞤀𞤤𞤥𞤢𞤧𞤭𞥅𞤸𞤵 𞤣𞤢𞤺𞤢 𞤥𞤢𞤴𞤣𞤫.
𞤀𞤥𞥆𞤢𞥄 𞤣𞤢𞥄 𞤯𞤵𞤥 𞤺𞤮𞥅𞤲'𞤺𞤢 𞤥𞤢𞤴𞤩𞤫 𞤵𞤥𞥆𞤭𞤲𞤼𞤢𞥄𞤳𞤫⹁ 𞤣𞤢𞥄 𞤀𞤤𞥆𞤢𞤸 𞤵𞤥𞥆𞤭𞤲𞤢𞥄𞤴𞤭𞤥𞤮.
𞤐'𞤘𞤢𞤥 𞤣𞤢𞥄 𞤯𞤵𞤥 𞤵𞤥𞥆𞤭𞤲𞤼𞤢𞥄 𞤥𞤢𞤴𞤩𞤫⹁ 𞤼𞤮𞥅⹁ 𞤣𞤢𞥄 𞤀𞤤𞤥𞤢𞤧𞤭𞥅𞤸𞤵 𞤥𞤢𞥄 𞤵𞤥𞥆𞤭𞤲𞤢𞥄𞤳𞤢 𞤣𞤢𞤺𞤢 𞤥𞤢𞤴𞤣𞤫 𞤱𞤮𞤲 𞤯𞤮𞤲.
𞤁𞤢𞥄 𞤀𞤤𞤥𞤢𞤧𞤭𞥅𞤸𞤵 𞤵𞤥𞥆𞤭𞤲𞤢𞥄𞤳𞤢⹁ 𞤼𞤮𞥅⹁ 𞤸𞤮𞥅𞤤𞤢𞥄𞤪𞤫 𞤥𞤮𞥅𞤯𞤮𞤲 𞤱𞤢𞤪𞤼𞤭𞥅 𞤥𞤫𞥅𞤪𞤫⹁ 𞤲'𞤣𞤫𞤲 𞤸𞤢𞥄 𞤶𞤮𞥅𞤲𞤭 𞤮𞤲 𞤲'𞤺𞤮𞤲'𞤣𞤭 𞤫 𞤸𞤢𞤳𞥆𞤫 𞤥𞤮𞥅𞤯𞤮𞤲⹁ 𞤲'𞤣𞤫𞤲 𞤥𞤢𞤴𞤩𞤫 𞤫 𞤳𞤮𞥅𞤤𞤭𞥅 𞤀𞤤𞤥𞤢𞤧𞤭𞥅𞤸𞤵 𞤳𞤢𞤤𞤳𞤭𞥅 𞤱𞤮𞤲 𞤯𞤮𞤲.
𞤚𞤮 𞤲𞤭 𞤲'𞤺𞤢𞤥 𞤶𞤮𞤲'𞤣𞤫 𞤣𞤵𞥅𞤲𞤭𞤴𞤢𞥄𞤪𞤵 𞤲'𞤣𞤵'𞤵 𞤼𞤢𞤲 𞤲'𞤺𞤢𞤯𞤫𞤼𞤫𞤲 𞤳𞤢𞤥𞥆𞤵𞤲'𞤣𞤫 𞤣𞤮𞤱 𞤀𞤤𞤥𞤢𞤧𞤭𞥅𞤸𞤵⹁ 𞤫𞤲 𞤩𞤵𞤪𞤭𞥅 𞤳𞤮𞥅 𞤥𞤮𞤴𞤫 𞤱𞤢𞤪𞤼𞤵𞤳𞤭 𞤩𞤫 𞤯𞤵𞤥 𞤴𞤵𞤪𞤥𞤭𞤲𞤢𞤲𞤼𞤢.
𞤀𞤥𞥆𞤢𞥄 𞤺𞤮𞥅𞤲'𞤺𞤢 𞤀𞤤𞤥𞤢𞤧𞤭𞥅𞤸𞤵 𞤵𞤥𞥆𞤭𞤲𞤢𞥄𞤥𞤢 𞤣𞤢𞤺𞤢 𞤥𞤢𞤴𞤣𞤫.
𞤑𞤢𞤲𞤳𞤮 𞤱𞤮𞤲𞤭 𞤢𞤪𞤼𞤵𞤯𞤮 𞤵𞤥𞥆𞤢𞥄𞤳𞤭 𞤣𞤢𞤺𞤢 𞤲'𞤣𞤫𞤪 𞤩𞤫 𞤯𞤵𞤥 𞤵𞤥𞥆𞤭𞤲𞤼𞤢 𞤣𞤢𞤺𞤢 𞤥𞤢𞤴𞤣𞤫.
𞤐'𞤁𞤫 𞤥𞤢𞤴𞤣𞤫 𞤱𞤢𞤪𞤭𞥅 𞤤𞤢𞥄𞤱𞤮𞤤 𞤲𞤫𞤯𞥆𞤮 𞤺𞤮'𞤮𞤼𞤮⹁ 𞤲𞤮𞤲 𞤥𞤢𞥄 𞤵𞤥𞥆𞤢𞥄𞤳𞤭 𞤥𞤢𞤴𞤩𞤫 𞤣𞤢𞤺𞤢 𞤥𞤢𞤴𞤣𞤫 𞤱𞤢𞤪𞤭𞥅 𞤤𞤢𞥄𞤱𞤮𞤤 𞤲𞤫𞤯𞥆𞤮 𞤺𞤮'𞤮𞤼𞤮.
𞤐𞤮 𞤴𞤭𞤥𞤩𞤫 𞤬𞤵𞥅 𞤥𞤢𞤴𞤪𞤢𞤼𞤢 𞤲'𞤺𞤢𞤥 𞤧𞤵𞤥𞤨𞤮 𞤫 𞤀𞥄𞤣𞤢𞤥𞤵⹁ 𞤲𞤮𞤲 𞤥𞤢𞥄 𞤬𞤵𞥅 𞤺𞤮𞥅𞤣𞤵𞤩𞤫 𞤧𞤵𞤥𞤨𞤮 𞤫 𞤀𞤤𞤥𞤢𞤧𞤭𞥅𞤸𞤵 𞤳𞤫𞤩𞤢𞤴 𞤴𞤮𞤲𞤳𞤭 𞤳𞤭 𞤪𞤫'𞤢𞤼𞤢𞥄.
𞤀𞤥𞥆𞤢𞥄 𞤪𞤢𞥄 𞤲𞤮 𞤵𞤥𞥆𞤢𞥄𞤳𞤭 𞤥𞤢𞤴𞤩𞤫 𞤱𞤢'𞤢𞤼𞤢.
𞤀𞤪𞤢𞤲'𞤣𞤫 𞤀𞤤𞤥𞤢𞤧𞤭𞥅𞤸𞤵 𞤵𞤥𞥆𞤭𞤲𞤢𞥄𞤥𞤢 𞤣𞤢𞤺𞤢 𞤥𞤢𞤴𞤣𞤫⹁ 𞤲'𞤣𞤫𞤲 𞤻𞤢𞤤𞤲'𞤣𞤫 𞤲'𞤣𞤫 𞤮 𞤱𞤢𞤪𞤼𞤮𞤴𞤭 𞤯𞤵𞤥 𞤵𞤥𞥆𞤭𞤲𞤢𞤴 𞤬𞤵𞥅 𞤴𞤭𞤥𞤩𞤫 𞤥𞤢𞥄𞤳𞤮 𞤣𞤢𞤺𞤢 𞤥𞤢𞤴𞤣𞤫.
𞤐'𞤁𞤫𞤲 𞤺𞤢𞤯𞤢 𞤮 𞤸𞤫𞤩𞤭𞥅 𞤶𞤢𞥄𞤤𞤮𞤪𞤺𞤢𞤤 𞤣𞤮𞤱 𞤳𞤮𞥅 𞤥𞤮𞤴𞤫 𞤤𞤢𞥄𞤥𞤭𞥅𞤯𞤮⹁ 𞤫 𞤳𞤮𞥅 𞤯𞤵𞤥𞤫 𞤤𞤢𞥄𞤥𞤵 𞤺𞤭𞤲𞥆𞤭⹁ 𞤫 𞤳𞤮𞥅 𞤯𞤫𞤴𞤫 𞤦𞤢𞤱𞤯𞤫⹁ 𞤪𞤫'𞤭𞤪𞤣𞤫 𞤣𞤵𞥅𞤲𞤭𞤴𞤢𞥄𞤪𞤵 𞤱𞤢𞤪𞤢𞤴⹁ 𞤲'𞤣𞤫𞤲 𞤮 𞤸𞤮𞤳𞥆𞤭𞤼𞤢 𞤀𞤤𞥆𞤢𞤸 𞤐𞤴𞤢𞥄𞤳𞤮 𞤃𞤮 𞤁𞤮𞤱 𞤤𞤢𞥄𞤥𞤵.
𞤐'𞤘𞤢𞤥 𞤣𞤮𞥅𞤤𞤫 𞤀𞤤𞤥𞤢𞤧𞤭𞥅𞤸𞤵 𞤤𞤢𞥄𞤥𞤮𞥅 𞤲𞤢𞥄 𞤀𞤤𞥆𞤢𞤸 𞤴𞤮𞤱𞤭𞥅𞤥𞤮 𞤣𞤮𞤱 𞤱𞤢𞤻𞤱𞤢𞤻𞤩𞤫 𞤥𞤢𞥄𞤳𞤮 𞤬𞤵𞥅.
𞤘𞤢𞤻𞤮 𞤳𞤢𞤤𞤳𞤫𞤼𞤫𞥅𞤯𞤮 𞤺𞤢𞤯𞤢 𞤳𞤮𞥅 𞤯𞤵𞤥𞤫⹁ 𞤳𞤢𞤲𞤳𞤮 𞤱𞤮𞤲𞤭 𞤥𞤢𞤴𞤣𞤫.
𞤐'𞤘𞤢𞤥 𞤢𞥄𞤴𞤢𞥄𞤪𞤫 𞤱𞤭'𞤭𞥅⹁ “𞤀𞤤𞥆𞤢𞤸 𞤱𞤢𞤪𞤼𞤭𞤪𞤭𞥅 𞤳𞤮𞥅 𞤯𞤵𞤥𞤫 𞤤𞤫𞤴 𞤤𞤢𞥄𞤥𞤵 𞤀𞤤𞤥𞤢𞤧𞤭𞥅𞤸𞤵.”
𞤀𞤥𞥆𞤢𞥄 𞤲'𞤣𞤫 𞤯𞤵𞤥 𞤱𞤭'𞤭⹁ “𞤑𞤮𞥅 𞤯𞤵𞤥𞤫 𞤱𞤢𞤪𞤼𞤭𞤪𞤢𞥄𞤥𞤢 𞤤𞤫𞤴 𞤤𞤢𞥄𞤥𞤵 𞤀𞤤𞤥𞤢𞤧𞤭𞥅𞤸𞤵⹁” 𞤼𞤮𞥅⹁ 𞤫 𞤲'𞤶𞤢𞤴𞤪𞤭 𞤯𞤵𞤥 𞤱𞤮𞤲𞤭 𞤯𞤵'𞤵𞤥 𞤸𞤢𞤱𞤼𞤢𞥄𞤴𞤭 𞤫 𞤮𞤲 𞤯𞤮𞤲 𞤺𞤢𞤪𞤼𞤭𞤪𞤯𞤮 𞤳𞤮𞥅 𞤯𞤵𞤥𞤫 𞤤𞤫𞤴 𞤤𞤢𞥄𞤥𞤵 𞤀𞤤𞤥𞤢𞤧𞤭𞥅𞤸𞤵.
𞤘𞤢𞤯𞤢 𞤀𞤤𞥆𞤢𞤸 𞤱𞤢𞤯𞤭𞥅 𞤳𞤮𞥅 𞤯𞤵𞤥𞤫 𞤤𞤫𞤴 𞤤𞤢𞥄𞤥𞤵 𞤇𞤭𞤯𞥆𞤮 𞤥𞤢𞥄𞤳𞤮⹁ 𞤧𞤫𞤴 𞤇𞤭𞤯𞥆𞤮 𞤮𞤲 𞤱𞤢𞤪𞤼𞤢 𞤤𞤫𞤴 𞤂𞤢𞥄𞤥𞤵 𞤀𞤤𞥆𞤢𞤸 𞤺𞤢𞤪𞤼𞤭𞤪𞤯𞤮 𞤳𞤮𞥅 𞤯𞤵𞤥𞤫 𞤤𞤫𞤴 𞤤𞤢𞥄𞤥𞤵 𞤇𞤭𞤯𞥆𞤮 𞤮𞤲⹁ 𞤲'𞤺𞤢𞤥 𞤀𞤤𞥆𞤢𞤸 𞤼𞤢𞤲 𞤱𞤢𞤪𞤼𞤢 𞤤𞤢𞥄𞤥𞤭𞥅𞤯𞤮 𞤳𞤮𞥅 𞤯𞤵𞤥𞤫 𞤳𞤮𞥅 𞤼𞤮𞤴𞤫.
𞤚𞤮𞥅⹁ 𞤼𞤮 𞤥𞤢𞤴𞤩𞤫 𞤵𞤥𞥆𞤢𞤼𞤢𞥄𞤳𞤮 𞤣𞤢𞤺𞤢 𞤥𞤢𞤴𞤣𞤫⹁ 𞤯𞤵𞤥𞤫 𞤺𞤢𞤯𞤢𞤲𞤢𞥄𞤩𞤫 𞤦𞤢𞤨𞤼𞤭𞤧𞤥𞤢 𞤲'𞤺𞤢𞤥 𞤥𞤢𞤴𞤩𞤫 𞤲'𞤺𞤢𞤯𞤢𞤼𞤢؟
𞤚𞤮 𞤯𞤵𞤥 𞤵𞤥𞥆𞤭𞤲𞤢𞥄𞤴𞤭 𞤥𞤢𞤴𞤩𞤫 𞤳𞤮𞥅 𞤧𞤫𞤯𞥆𞤢⹁ 𞤲'𞤺𞤢𞤥 𞤯𞤵𞤥𞤫 𞤯𞤵𞤥 𞤱𞤢𞤯𞤢𞤲𞤼𞤢 𞤴𞤭𞤥𞤩𞤫 𞤦𞤢𞤨𞤼𞤭𞤧𞤥𞤢 𞤲'𞤺𞤢𞤥 𞤥𞤢𞤩𞥆𞤫؟
𞤐'𞤁𞤫𞤲 𞤲'𞤺𞤢𞤥 𞤯𞤵𞤥𞤫 𞤥𞤭𞤲 𞤷𞤮𞥅𞤪𞤢𞤼𞤢 𞤴𞤮𞤲𞤳𞤭 𞤢𞤥𞤭𞤲 𞤳𞤮𞥅 𞤲'𞤣𞤫𞤴𞤫؟
𞤘𞤮𞥅𞤲'𞤺𞤢 𞤦𞤢𞤲'𞤣𞤭𞤪𞤢𞥄𞤩𞤫⹁ 𞤥𞤢𞤲𞤼𞤮𞤪𞤢𞥄𞤳𞤭 𞤳𞤭 𞤥𞤢𞤲𞤼𞤮𞤪𞤼𞤮𞥅𞤥𞤭'𞤮𞤲 𞤲'𞤣𞤫𞤪 𞤧𞤵𞤥𞤨𞤮𞥅𞤼𞤭𞤪𞤳𞤭 𞤫 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤔𞤮𞥅𞤥𞤭𞤪𞤢𞥄𞤱𞤮 𞤥𞤫𞥅𞤯𞤫𞤲 𞤱𞤢𞤯𞤭 𞤳𞤮𞥅 𞤲'𞤣𞤫𞤴𞤫 𞤻𞤢𞤤𞤲'𞤣𞤫 𞤫 𞤥𞤭 𞤸𞤢𞥄𞤣𞤫 𞤥𞤢𞤴𞤣𞤫.
𞤚𞤮 𞤥𞤭 𞤸𞤢𞤩𞤣𞤭𞥅 𞤫 𞤴𞤭𞤥𞤩𞤫 𞤺𞤮𞥅𞤣𞤵𞤩𞤫 𞤲'𞤺𞤭𞤳𞥆𞤵 𞤦𞤮 𞤯𞤵𞤥 𞤥𞤢𞤪𞤤𞤫 𞤤𞤢𞤣𞥆𞤫 𞤲'𞤣𞤫𞤪 𞤺𞤢𞤪𞤭𞥅𞤪𞤭 𞤀𞥄𞤬𞤭𞤧𞤢 𞤲'𞤺𞤢𞤥 𞤸𞤫𞤩𞤵𞤳𞤭 𞤬𞤭𞥅 𞤣𞤵𞥅𞤲𞤭𞤴𞤢𞥄𞤪𞤵 𞤲'𞤣𞤵'𞤵 𞤼𞤢𞤲⹁ 𞤯𞤵𞤥𞤫 𞤩𞤫𞤴𞤣𞤮𞤪𞤭𞥅𞤥𞤭؟
𞤚𞤮 𞤥𞤢𞤴𞤩𞤫 𞤵𞤥𞥆𞤭𞤲𞤼𞤢𞥄𞤳𞤫 𞤣𞤢𞤺𞤢 𞤥𞤢𞤴𞤣𞤫⹁ 𞤧𞤫𞤴 𞤲'𞤺𞤢𞤯𞤫𞤲 𞤳𞤮 𞤯𞤵𞤥 𞤱𞤭'𞤵𞤲𞤮𞥅⹁ “𞤉𞤲 𞤻𞤢𞥄𞤥𞤵⹁ 𞤫𞤲 𞤲'𞤶𞤢𞤪𞤵⹁ 𞤲'𞤺𞤢𞤥 𞤶𞤢𞥄𞤲'𞤺𞤮 𞤫𞤲 𞤥𞤢𞥄𞤴𞤢𞤴.”
𞤚𞤮' 𞤮𞤲 𞤲'𞤶𞤢𞤩𞤵 𞤯𞤵𞤥 𞤥𞤢𞤶𞥆𞤭𞤲𞤢'𞤮𞤲.
“𞤔𞤮𞥅𞤯𞤮𞤣𞤢𞥄𞤳𞤭 𞤫 𞤺𞤮𞥅𞤣𞤵𞤩𞤫 𞤲'𞤺𞤭𞤳𞥆𞤵 𞤳𞤢𞤤𞥆𞤵𞤯𞤵𞤥 𞤱𞤮𞤲𞥆𞤢𞤴 𞤲'𞤺𞤭𞤳𞥆𞤵 𞤦𞤮𞤯𞥆𞤵𞤥.”
𞤐'𞤘𞤢𞤪𞤼𞤫𞥅 𞤲'𞤣𞤫𞤪 𞤸𞤢𞤳𞥆𞤭𞥅𞤤𞤮 𞤥𞤮𞥅𞤯𞤮𞤲 𞤲𞤮 𞤸𞤢𞥄𞤲𞤭⹁ 𞤢𞤤𞤫𞥅 𞤱𞤢𞤯𞤵𞤳𞤭 𞤸𞤢𞤳𞥆𞤫⹁ 𞤲'𞤺𞤢𞤥 𞤫 𞤱𞤮𞥅𞤣𞤭 𞤱𞤮𞤩𞥆𞤫 𞤥𞤮𞥅𞤯𞤮𞤲 𞤩𞤫 𞤲'𞤺𞤢𞤤𞤢𞥄 𞤢𞤲'𞤣𞤢𞤤 𞤣𞤮𞤱 𞤀𞤤𞥆𞤢𞤸.
𞤃𞤭 𞤱𞤭'𞤵 𞤲𞤮𞤲 𞤲'𞤺𞤢𞤥 𞤷𞤫𞤥𞤼𞤮𞤲.
𞤇𞤢𞤲'𞤣𞤵 𞤓𞤥𞥆𞤭𞤲𞤼𞤫𞥅𞤲'𞤣𞤵
𞤘𞤮𞤯𞥆𞤮 𞤰𞤢𞤥𞤢𞤴 𞤱𞤭'𞤢⹁ “𞤐𞤮 𞤥𞤢𞤴𞤩𞤫 𞤵𞤥𞥆𞤭𞤲𞤭𞤪𞤼𞤫𞥅 𞤣𞤢𞤺𞤢 𞤥𞤢𞤴𞤣𞤫؟
𞤉 𞤭𞤪𞤭 𞤲'𞤣𞤵𞤴𞤫 𞤩𞤢𞤲'𞤣𞤵 𞤩𞤫 𞤵𞤥𞥆𞤮𞤣𞤮𞤪𞤼𞤮𞥅؟”
𞤀𞤲 𞤳𞤢𞥄𞤽𞤢𞥄𞤯𞤮!
𞤚𞤢𞥄 𞤢𞥄𞤱𞤭𞥅 𞤺𞤢𞤦𞥆𞤫𞤤⹁ 𞤲'𞤺𞤫𞤤 𞤬𞤵𞤯𞤢𞤼𞤢𞥄 𞤲𞤢𞥄 𞤲'𞤺𞤫𞤤 𞤱𞤢𞥄𞤼𞤭𞥅.
𞤑𞤮 𞤢𞥄𞤱𞤵𞤯𞤢𞥄 𞤬𞤵𞥅⹁ 𞤳𞤮𞥅 𞤺𞤢𞤦𞥆𞤫𞤤 𞤢𞤤𞤳𞤢𞤥𞤢𞥄𞤪𞤭⹁ 𞤳𞤮𞥅 𞤱𞤮𞤲'𞤺𞤫𞤤 𞤺𞤢𞤦𞥆𞤫𞤤 𞤬𞤫𞥅𞤪𞤫⹁ 𞤳𞤮 𞤬𞤵𞤯𞤭 𞤲𞤢𞤲'𞤣𞤢𞤼𞤢𞥄 𞤫 𞤳𞤮 𞤢𞥄𞤱𞤵𞤯𞤢𞥄.
𞤀𞤥𞥆𞤢𞥄 𞤀𞤤𞥆𞤢𞤸 𞤫 𞤸𞤮𞤳𞥆𞤢 𞤳𞤮 𞤬𞤵𞤯𞤭 𞤲𞤢𞤲'𞤣𞤭 𞤬𞤫𞥅𞤪𞤫 𞤲𞤮𞤲 𞤲𞤮 𞤮 𞤧𞤵𞤩𞤭𞤪𞤭.
𞤑𞤮𞥅 𞤭𞤪𞤭 𞤲'𞤺𞤫𞤤𞤫 𞤺𞤢𞤦𞥆𞤫𞤤 𞤫 𞤭𞤪𞤭 𞤲𞤢𞤲'𞤣𞤭 𞤯𞤵𞤥 𞤲'𞤺𞤫𞤤 𞤬𞤵𞤯𞤭𞤪𞤼𞤢.
𞤐𞤢𞥄' 𞤬𞤵𞥅 𞤩𞤢𞤤𞥆𞤭 𞤲'𞤺𞤮𞤲𞤭 𞤲𞤢𞤲'𞤣𞤵𞤯𞤭.
𞤇𞤢𞤤𞥆𞤭 𞤴𞤭𞤥𞤩𞤫 𞤬𞤫𞥅𞤪𞤫⹁ 𞤩𞤢𞤤𞥆𞤭 𞤥𞤢𞤪𞤤𞤫 𞤬𞤫𞥅𞤪𞤫⹁ 𞤩𞤢𞤤𞥆𞤭 𞤷𞤮𞤤𞥆𞤭 𞤬𞤫𞥅𞤪𞤫⹁ 𞤩𞤢𞤤𞥆𞤭 𞤤𞤭𞤰𞥆𞤭 𞤬𞤫𞥅𞤪𞤫.
𞤑𞤮𞥅 𞤯𞤵𞤥𞤫 𞤺𞤮𞤲𞤯𞤵𞤥 𞤫 𞤣𞤮𞤱 𞤫 𞤱𞤮𞥅𞤣𞤭 𞤲𞤮 𞤯𞤵𞤥 𞤱𞤢'𞤭.
𞤐𞤮𞤲 𞤥𞤢𞥄 𞤳𞤮𞥅 𞤯𞤵𞤥𞤫 𞤺𞤮𞤲𞤯𞤵𞤥 𞤲'𞤣𞤫𞤪 𞤣𞤵𞥅𞤲𞤭𞤴𞤢𞥄𞤪𞤵 𞤫 𞤱𞤮𞥅𞤣𞤭 𞤲𞤮 𞤯𞤵𞤥 𞤱𞤢'𞤭.
𞤘𞤮𞤲𞤯𞤵𞤥 𞤫 𞤣𞤮𞤱 𞤱𞤮𞥅𞤯𞤵𞤳𞤭 𞤥𞤢𞥄𞤶𞤵𞤥 𞤫 𞤬𞤫𞥅𞤪𞤮𞥅𞤼𞤭𞤪𞤭 𞤫 𞤱𞤮𞥅𞤯𞤵𞤳𞤭 𞤬𞤭𞥅 𞤺𞤮𞤲𞤯𞤵𞤥 𞤲'𞤣𞤫𞤪 𞤣𞤵𞥅𞤲𞤭𞤴𞤢𞥄𞤪𞤵.
𞤐𞤢𞥄𞤲'𞤺𞤫 𞤲𞤮 𞤯𞤫𞤤𞤳𞤭𞤼𞤭𞤪𞤼𞤢 𞤬𞤫𞥅𞤪𞤫⹁ 𞤤𞤫𞤱𞤪𞤵 𞤲𞤮 𞤯𞤫𞤤𞤳𞤭𞤼𞤭𞤪𞤼𞤢 𞤬𞤫𞥅𞤪𞤫⹁ 𞤳𞤮𞥅𞤣𞤫 𞤲𞤮 𞤯𞤫𞤤𞤳𞤭𞤼𞤭𞤪𞤼𞤢 𞤬𞤫𞥅𞤪𞤫⹁ 𞤲'𞤣𞤫𞤲 𞤳𞤮𞥅𞤣𞤫 𞤫 𞤬𞤫𞥅𞤪𞤮𞥅𞤼𞤭𞤪𞤭 𞤳𞤮𞥅 𞤲'𞤣𞤫𞤴𞤫 𞤸𞤮𞥅𞤣𞤫𞤪𞤫 𞤫 𞤲𞤮 𞤲'𞤣𞤫 𞤯𞤫𞤤𞤳𞤭𞤼𞤮𞤪𞤼𞤮𞥅.
𞤐𞤮𞤲 𞤵𞤥𞥆𞤢𞥄𞤳𞤭 𞤥𞤢𞤴𞤩𞤫 𞤱𞤢'𞤭.
𞤇𞤢𞤲'𞤣𞤵 𞤵𞤱𞤢𞥄𞤲'𞤣𞤵 𞤲'𞤣𞤵 𞤻𞤮𞤤𞤢𞤴𞤲'𞤣𞤵⹁ 𞤼𞤮 𞤲'𞤣𞤵 𞤵𞤥𞥆𞤭𞤲𞤢𞥄𞤥𞤢 𞤲'𞤣𞤵 𞤻𞤮𞤤𞤢𞤼𞤢𞥄.
𞤇𞤢𞤲'𞤣𞤵 𞤵𞤱𞤢𞥄𞤲'𞤣𞤵 𞤱𞤮𞥅𞤯𞤢𞥄 𞤴𞤭𞥅𞤳𞤭⹁ 𞤲'𞤣𞤵 𞤱𞤢𞤤𞤢𞥄 𞤧𞤫𞤲'𞤦𞤫⹁ 𞤼𞤮 𞤲'𞤣𞤵 𞤵𞤥𞥆𞤭𞤲𞤢𞥄𞤥𞤢⹁ 𞤲'𞤣𞤵 𞤱𞤢𞤪𞤼𞤢𞤴 𞤱𞤮𞥅𞤯𞤵𞤲'𞤣𞤵 𞤴𞤭𞥅𞤳𞤭⹁ 𞤺𞤮𞥅𞤣𞤵𞤲'𞤣𞤵 𞤦𞤢𞤱𞤯𞤫.
𞤇𞤢𞤲'𞤣𞤵 𞤵𞤱𞤢𞥄𞤲'𞤣𞤵 𞤳𞤢𞤴𞤪𞤵 𞤸𞤵𞥅𞤼𞤭𞤪𞤼𞤫𞥅 𞤲'𞤣𞤫𞤪 𞤣𞤵𞥅𞤲𞤭𞤴𞤢𞥄𞤪𞤵 𞤲'𞤣𞤵'𞤵⹁ 𞤢𞤥𞥆𞤢𞥄 𞤩𞤢𞤲'𞤣𞤵 𞤵𞤥𞥆𞤭𞤲𞤼𞤫𞥅𞤲'𞤣𞤵⹁ 𞤳𞤢𞤴𞤪𞤵 𞤸𞤵𞥅𞤼𞤭𞤲𞤭𞤪𞤼𞤫𞥅 𞤫 𞤼𞤮𞤲 𞤣𞤮𞤱.
𞤐'𞤁𞤫 𞤫 𞤱𞤮𞥅𞤣𞤭 𞤩𞤢𞤲'𞤣𞤵 𞤳𞤵𞥅𞤼𞤭𞤪𞤼𞤫𞥅𞤲'𞤣𞤵 𞤲'𞤣𞤫𞤪 𞤣𞤵𞥅𞤲𞤭𞤴𞤢𞥄𞤪𞤵⹁ 𞤲𞤮𞤲 𞤥𞤢𞥄 𞤫 𞤱𞤮𞥅𞤣𞤭 𞤩𞤢𞤲'𞤣𞤵 𞤳𞤵𞥅𞤼𞤭𞤪𞤼𞤫𞥅𞤲'𞤣𞤵 𞤼𞤮𞤲 𞤣𞤮𞤱.
𞤐'𞤘𞤢𞤥⹁ 𞤲𞤮𞤲 𞤲𞤮 𞤯𞤵𞤥 𞤱𞤭𞤲'𞤣𞤭𞤪𞤢𞥄⹁ “𞤐𞤫𞤯𞥆𞤮 𞤢𞤪𞤢𞤲'𞤣𞤫𞥅𞤶𞤮⹁ 𞤱𞤢𞥄𞤼𞤮 𞤀𞥄𞤣𞤢𞤥𞤵⹁ 𞤮 𞤱𞤢𞤪𞤼𞤭𞥅 𞤺𞤮𞥅𞤣𞤵𞤯𞤮 𞤴𞤮𞤲𞤳𞤭.”
𞤀𞤥𞥆𞤢𞥄 𞤀𞥄𞤣𞤢𞤥𞤵 𞤷𞤢𞤳𞤭𞤼𞤭𞥅𞤯𞤮⹁ 𞤱𞤢𞥄𞤼𞤮 𞤀𞤤𞤥𞤢𞤧𞤭𞥅𞤸𞤵⹁ 𞤮 𞤸𞤫𞤩𞤭𞥅 𞤩𞤢𞤲'𞤣𞤵 𞤳𞤵𞥅𞤼𞤭𞤪𞤼𞤫𞥅𞤲'𞤣𞤵 𞤼𞤮𞤲 𞤣𞤮𞤱⹁ 𞤮 𞤱𞤢𞤪𞤼𞤭𞥅 𞤳𞤮𞤳𞥆𞤮𞥅𞤱𞤮 𞤴𞤮𞤲𞤳𞤭 𞤳𞤭 𞤪𞤫'𞤢𞤼𞤢𞥄.
𞤐𞤢𞥄' 𞤩𞤢𞤲'𞤣𞤵 𞤳𞤵𞥅𞤼𞤭𞤪𞤼𞤫𞥅𞤲'𞤣𞤵 𞤼𞤮𞤲 𞤣𞤮𞤱 𞤯𞤵𞤥 𞤢𞤪𞤼𞤢𞤼𞤢 𞤸𞤫𞤩𞤵𞤳𞤭⹁ 𞤢𞤥𞥆𞤢𞥄 𞤳𞤵𞥅𞤼𞤭𞤪𞤼𞤫𞥅𞤲'𞤣𞤵 𞤲'𞤣𞤫𞤪 𞤣𞤵𞥅𞤲𞤭𞤴𞤢𞥄𞤪𞤵 𞤯𞤵𞤥 𞤢𞤪𞤼𞤢𞤼𞤢 𞤸𞤫𞤩𞤵𞤳𞤭⹁ 𞤲'𞤣𞤫𞤲 𞤯𞤵𞤥 𞤸𞤫𞤩𞤢 𞤳𞤵𞥅𞤼𞤭𞤪𞤼𞤫𞥅𞤲'𞤣𞤵 𞤼𞤮𞤲 𞤣𞤮𞤱.
𞤐𞤫𞤯𞥆𞤮 𞤢𞤪𞤢𞤲'𞤣𞤫𞥅𞤶𞤮 𞤲'𞤦𞤵𞤤𞤲'𞤦𞤵𞤤𞤣𞤭 𞤮 𞤼𞤢𞤺𞤭𞤪𞤢𞥄⹁ 𞤲'𞤣𞤫𞤲 𞤲𞤫𞤯𞥆𞤮 𞤯𞤭𞤯𞤢𞤩𞤮 𞤦𞤮𞥅⹁ 𞤣𞤢𞤺𞤢 𞤣𞤮𞤱 𞤮 𞤰𞤭𞤱𞤮𞤴𞤭.
𞤒𞤭𞤥𞤩𞤫 𞤣𞤵𞥅𞤲𞤭𞤴𞤢𞥄𞤪𞤵 𞤫 𞤲'𞤺𞤮𞥅𞤣𞤭 𞤩𞤢𞤲'𞤣𞤵 𞤭𞤪𞤭 𞤲'𞤣𞤵 𞤀𞥄𞤣𞤢𞤥𞤵 𞤼𞤢𞤺𞤭𞤪𞤢𞥄𞤯𞤮 𞤲'𞤦𞤵𞤤𞤲'𞤦𞤵𞤤𞤣𞤭.
𞤔𞤢𞤸𞤢𞤴𞤩𞤫 𞤼𞤮𞤲 𞤣𞤮𞤱 𞤦𞤮𞥅⹁ 𞤩𞤫 𞤳𞤫𞤩𞤢𞤴 𞤩𞤢𞤲'𞤣𞤵 𞤭𞤪𞤭 𞤲'𞤣𞤵 𞤮𞤲 𞤯𞤮𞤲 𞤰𞤭𞤱𞤮𞤴𞤯𞤮 𞤣𞤢𞤺𞤢 𞤼𞤮𞤲 𞤣𞤮𞤱⹁ 𞤱𞤢𞥄𞤼𞤮 𞤀𞤤𞤥𞤢𞤧𞤭𞥅𞤸𞤵.
𞤐𞤮𞤲 𞤲𞤮 𞤲'𞤺𞤮𞥅𞤣𞤭𞤪𞤯𞤫𞤲 𞤲𞤢𞤲'𞤣𞤭 𞤮𞤲 𞤯𞤮𞤲 𞤼𞤢𞤺𞤭𞤪𞤢𞥄𞤯𞤮 𞤲'𞤦𞤵𞤤𞤲'𞤦𞤵𞤤𞤣𞤭⹁ 𞤲𞤮𞤲 𞤥𞤢𞥄 𞤫𞤲 𞤳𞤫𞤩𞤢𞤴 𞤲𞤢𞤲'𞤣𞤭 𞤮𞤲 𞤯𞤮𞤲 𞤰𞤭𞤱𞤮𞤴𞤯𞤮 𞤣𞤢𞤺𞤢 𞤣𞤮𞤱.
𞤄𞤢𞤲'𞤣𞤭𞤪𞤢𞥄𞤩𞤫⹁ 𞤫 𞤥𞤭 𞤱𞤭'𞤢'𞤮𞤲⹁ 𞤩𞤢𞤲'𞤣𞤵 𞤺𞤮𞥅𞤣𞤵𞤲'𞤣𞤵 𞤳𞤵𞤧𞤫𞤤 𞤫 𞤰𞤭𞥅𞤰𞤢𞤥 𞤲𞤢𞤼𞥆𞤢𞤼𞤢𞥄 𞤲'𞤣𞤫𞤪 𞤱𞤵𞤪𞤮 𞤀𞤤𞥆𞤢𞤸 𞤼𞤮𞤲 𞤣𞤮𞤱.
𞤇𞤢𞤲'𞤣𞤵 𞤻𞤮𞤤𞤢𞤴𞤲'𞤣𞤵 𞤲𞤢𞤼𞥆𞤢𞤼𞤢𞥄 𞤱𞤵𞤪𞤮 𞤀𞤤𞥆𞤢𞤸 𞤼𞤢𞤦𞤭𞤼𞤢𞤴𞤲'𞤺𞤮.
𞤐'𞤁𞤢𞤪𞤫𞥅 𞤥𞤭 𞤱𞤭'𞤢'𞤮𞤲 𞤺𞤮𞤯𞥆𞤵𞤥 𞤧𞤭𞤪𞥆𞤵: 𞤐𞤢𞥄' 𞤫𞤲 𞤬𞤵𞥅 𞤥𞤢𞥄𞤴𞤢𞤼𞤢⹁ 𞤢𞤥𞥆𞤢𞥄 𞤫𞤲 𞤬𞤵𞥅 𞤯𞤵𞤥 𞤱𞤢𞤴𞤤𞤭𞤼𞤢𞤲𞤢𞤴'𞤫𞤲 𞤩𞤢𞤤𞥆𞤭 𞤯𞤮𞤲 𞤫 𞤯𞤮𞤲⹁ 𞤦𞤮 𞤥𞤢𞤰𞥆𞤵𞤳𞤭 𞤸𞤭𞤼𞤫𞤪𞤫⹁ 𞤼𞤮 𞤯𞤵𞤥 𞤣𞤵𞥅𞤣𞤭𞥅 𞤤𞤵𞤱𞤢𞤤 𞤷𞤢𞤳𞤭𞤼𞤭𞥅𞤲'𞤺𞤢𞤤.
𞤐'𞤘𞤢𞤥 𞤼𞤮 𞤤𞤵𞤱𞤢𞤤 𞤲'𞤺𞤢𞤤 𞤣𞤵𞥅𞤣𞤢𞥄𞤥𞤢⹁ 𞤥𞤢𞤴𞤩𞤫 𞤵𞤥𞥆𞤮𞤣𞤮𞤼𞤮 𞤫 𞤩𞤢𞤤𞥆𞤭 𞤯𞤭 𞤻𞤮𞤤𞤢𞤼𞤢𞥄⹁ 𞤲'𞤣𞤫𞤲 𞤫𞤲𞤫𞤲 𞤬𞤮𞥅𞤬𞤮𞥅𞤩𞤫 𞤯𞤵𞤥 𞤱𞤢𞤴𞤤𞤭𞤼𞤢𞤴 𞤩𞤢𞤤𞥆𞤭 𞤥𞤫𞥅𞤯𞤫𞤲.
𞤐'𞤘𞤢𞤥 𞤣𞤮𞥅𞤤𞤫 𞤲'𞤣𞤵'𞤵 𞤩𞤢𞤲'𞤣𞤵 𞤥𞤢𞥄𞤴𞤢𞤴𞤲'𞤣𞤵 𞤻𞤮𞤤𞤢𞤴𞤲'𞤣𞤵 𞤱𞤢𞤪𞤼𞤭𞤪𞤫𞥅 𞤩𞤢𞤲'𞤣𞤵 𞤲'𞤣𞤵 𞤥𞤢𞥄𞤴𞤢𞤼𞤢𞥄 𞤲'𞤣𞤵 𞤻𞤮𞤤𞤢𞤼𞤢𞥄.
𞤕𞤢𞤪𞤫𞤤 𞤲'𞤺𞤫𞤤 𞤩𞤢𞤲'𞤣𞤵 𞤥𞤢𞥄𞤴𞤢𞤴𞤲'𞤣𞤵 𞤻𞤮𞤤𞤢𞤴𞤲'𞤣𞤵 𞤱𞤢𞤪𞤼𞤭𞤪𞤢𞥄 𞤩𞤢𞤲'𞤣𞤵 𞤲'𞤣𞤵 𞤥𞤢𞥄𞤴𞤢𞤼𞤢𞥄 𞤲'𞤣𞤵 𞤻𞤮𞤤𞤢𞤼𞤢𞥄⹁ 𞤳𞤮 𞤢𞥄𞤴𞤢𞥄𞤪𞤫 𞤱𞤭'𞤭 𞤯𞤵𞤥 𞤸𞤫𞥅𞤱𞤢𞤴⹁ 𞤱𞤢𞥄𞤼𞤮⹁ “𞤍𞤵𞤥 𞤸𞤫𞤩𞤭𞥅 𞤶𞤢𞥄𞤤𞤮𞤪𞤺𞤢𞤤 𞤣𞤮𞤱 𞤥𞤢𞤴𞤣𞤫!”
“𞤃𞤢𞤴𞤣𞤫⹁ 𞤼𞤮 𞤶𞤢𞥄𞤤𞤮𞤪𞤺𞤢𞤤 𞤥𞤢𞥄𞤯𞤢؟
𞤃𞤢𞤴𞤣𞤫⹁ 𞤼𞤮 𞤼𞤮𞥅𞤳𞤫 𞤥𞤢𞥄𞤯𞤢؟”
𞤐'𞤘𞤢𞤥 𞤸𞤢𞤳𞥆𞤫 𞤱𞤮𞤲𞤭 𞤼𞤮𞥅𞤳𞤫 𞤨𞤮𞥅𞤯𞤢𞤴𞤯𞤫 𞤥𞤢𞤴𞤣𞤫⹁ 𞤲'𞤣𞤫𞤲 𞤦𞤢𞤱𞤯𞤫 𞤸𞤢𞤳𞥆𞤫 𞤼𞤮 𞤀𞤼𞥆𞤢𞤱𞤪𞤢 𞤰𞤭𞤱𞤭.
𞤀𞤥𞥆𞤢𞥄 𞤴𞤫𞤼𞥆𞤮𞥅𞤪𞤫 𞤼𞤢𞤦𞥆𞤭𞤼𞤢 𞤼𞤮 𞤀𞤤𞥆𞤢𞤸 𞤳𞤮𞤳𞥆𞤵𞤯𞤮'𞤫𞤲 𞤶𞤢𞥄𞤤𞤮𞤪𞤺𞤢𞤤 𞤦𞤢𞤪𞤳𞤢 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤔𞤮𞥅𞤥𞤭𞤪𞤢𞥄𞤱𞤮 𞤥𞤫𞥅𞤯𞤫𞤲.
𞤐'𞤘𞤢𞤥 𞤲𞤮𞤲⹁ 𞤦𞤢𞤲'𞤣𞤭𞤪𞤢𞥄𞤩𞤫 𞤢𞤥 𞤩𞤫 𞤲'𞤺𞤭𞤯𞤵𞤥𞤭⹁ 𞤲'𞤣𞤢𞤪𞤫𞥅 𞤦𞤮𞤯𞥆𞤵𞤥⹁ 𞤼𞤮' 𞤺𞤮𞤯𞥆𞤵𞤥 𞤣𞤭𞤲'𞤦𞤢'𞤮𞤲.
𞤑𞤮𞥅 𞤲'𞤣𞤫𞤴𞤫 𞤲'𞤺𞤢𞤯𞤫𞥅 𞤳𞤮 𞤲'𞤦𞤢𞥄𞤱𞤮𞤼𞤮𞤲 𞤱𞤢𞤯𞤵𞤳𞤭 𞤳𞤵𞤱𞤮𞤲 𞤳𞤵𞥅𞤺𞤢𞤤 𞤔𞤮𞥅𞤥𞤭𞤪𞤢𞥄𞤱𞤮⹁ 𞤲'𞤺𞤢𞤥 𞤮𞤲 𞤢𞤲'𞤣𞤭 𞤳𞤵𞥅𞤺𞤢𞤤 𞤲'𞤺𞤢𞤤 𞤳𞤵𞤱𞤢𞤲𞤼𞤮𞤲𞤥𞤮 𞤲𞤢𞥄' 𞤫 𞤥𞤫𞥅𞤪𞤫 𞤲'𞤺𞤢𞤤 𞤱𞤮𞤲𞤭.
|
1 Korintiyanko'en 16
Walluki Bandiraaɓe Gonɓe Urucaliima
Too, jooni dow hawrutuki ceede ngam walluki yimɓe Allah gonɓe Urucaliima, ngaɗee ko mbiimi tokkuɓe Yeesu ɓe Galaatiya ngaɗa.
Koo ndeye nyalnde arandeere nde yontoore, koo moye mooɗon resa goɗɗum nder ko heɓii keerol no waawata.
Nden to' on alu naa mi warii puɗɗon hawrutuki ceede ɗen.
To mi yottake to mooɗon, mi hokkay yimɓe ɓe cuɓuɗon ɗereeji kollayɗi on cuɓiiɓe ɓe njaara ballal mooɗon Urucaliima.
To e haani min maa mi yaha, sey ɓe njaada e am.
Ko Bulus Yiɗi Waɗuki
Mi waray to mooɗon gaɗa mi yahii leydi Makidooniya, ngam mi suɓii yaaki Makidooniya.
Ɗum gaɗotooɗum mi jooɗoo to mooɗon carel seɗɗa, koo maa mi ruuma, ngam mballonyam mi yaha fuu to njahaymi.
Mi yiɗaa mi yaala to mooɗon tan mi ƴaɓɓoo, ngam e mi yiɗi mi neeɓida e mooɗon to Joomiraawo jaɓii.
Ammaa mi jooɗoto to gariiri Aafisa naa Humto Ɓendol Alkamaari , ngam mi heɓii laawol huwuki kuugal mangal, nden e woodi ɗuɗɓe ganyuɓeyam.
To Timooti warii to mooɗon, tabbitinon o wedditake nder mooɗon, ngam kanko maa o kuwanoowo Joomiraawo bo am.
Ngam non, to' goɗɗo yawanamo.
Mballeemo nder yaadu maako, njaɓɓootiron jam e jam, o wartoya to am.
Min e woɓɓe bandiraaɓe e min ndenti gartol maako.
Jooni dow bandiraawo meeɗen Afoolos, mi torakemo naa' seɗɗa o wara to mooɗon kanko e woɓɓe bandiraaɓe, ammaa o yiɗaa yaadu ndun jooni.
O waray to mooɗon to o heɓii laawol.
Wagginki E Kownol Cakitiingol
Njooɗee on paama, ndaree boɗɗum dow hoolaare mooɗon, ngaɗon ngorgu, cembiɗee.
Fuu ko ngaɗoton, ngaɗeeɗum nder yidde.
Bandiraaɓe, on andi nder leydi Akaaya yimɓe wuro Istifaanus arti wartuki tokkuɓe Yeesu, nden ɓe kokkii ko'e maɓɓe ngam walluki yimɓe Allah.
E mi toroo'on kokkee iri ɓen ɗon yimɓe mangu hawti e fuu yimɓe ɓe min kuwidi min piidi nder kuugal.
Mi nanii belɗum waroyki Istifaanus, e Fartunaatus, e Akaykus, ngam ɗum wartaniiyam bo onon ngari to am, ngam ɓe mbaltinii ɓernde am e ɓerɗe mooɗon onon maa.
Ngam non, kokkee iri ɓen ɗon yimɓe mangu.
Tokkuɓe Yeesu wonɓe leydi Aasiya e kowna'on.
Akiila, e Biriskila, e tokkuɓe Yeesu kawritooɓe e wuro maɓɓe e ɓe kowna'on boɗɗum nder inde Joomiraawo.
Fuu bandiraaɓe gonɓe ɗo'o e kowna'on.
Kownindiree hownirki higaaku ceniiki.
Min Bulus windi kownol ngo'ol e jungo am.
Fuu mo yiɗaa Joomiraawo, Allah laanamo.
Yaa Joomiraawo amin, waroy!
Yeesu Joomiraawo barkiɗina'on.
E mi yiɗi'on on fuu ngam sumpootirki meeɗen e Yeesu Almasiihu.
|
𞥑 𞤑𞤮𞤪𞤭𞤲𞤼𞤭𞤴𞤢𞤲𞤳𞤮'𞤫𞤲 𞥑𞥖
𞤏𞤢𞤤𞥆𞤵𞤳𞤭 𞤄𞤢𞤲'𞤣𞤭𞤪𞤢𞥄𞤩𞤫 𞤘𞤮𞤲𞤩𞤫 𞤓𞤪𞤵𞤷𞤢𞤤𞤭𞥅𞤥𞤢
𞤚𞤮𞥅⹁ 𞤶𞤮𞥅𞤲𞤭 𞤣𞤮𞤱 𞤸𞤢𞤱𞤪𞤵𞤼𞤵𞤳𞤭 𞤷𞤫𞥅𞤣𞤫 𞤲'𞤺𞤢𞤥 𞤱𞤢𞤤𞥆𞤵𞤳𞤭 𞤴𞤭𞤥𞤩𞤫 𞤀𞤤𞥆𞤢𞤸 𞤺𞤮𞤲𞤩𞤫 𞤓𞤪𞤵𞤷𞤢𞤤𞤭𞥅𞤥𞤢⹁ 𞤲'𞤺𞤢𞤯𞤫𞥅 𞤳𞤮 𞤲'𞤦𞤭𞥅𞤥𞤭 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤩𞤫 𞤘𞤢𞤤𞤢𞥄𞤼𞤭𞤴𞤢 𞤲'𞤺𞤢𞤯𞤢.
𞤑𞤮𞥅 𞤲'𞤣𞤫𞤴𞤫 𞤻𞤢𞤤𞤲'𞤣𞤫 𞤢𞤪𞤢𞤲'𞤣𞤫𞥅𞤪𞤫 𞤲'𞤣𞤫 𞤴𞤮𞤲𞤼𞤮𞥅𞤪𞤫⹁ 𞤳𞤮𞥅 𞤥𞤮𞤴𞤫 𞤥𞤮𞥅𞤯𞤮𞤲 𞤪𞤫𞤧𞤢 𞤺𞤮𞤯𞥆𞤵𞤥 𞤲'𞤣𞤫𞤪 𞤳𞤮 𞤸𞤫𞤩𞤭𞥅 𞤳𞤫𞥅𞤪𞤮𞤤 𞤲𞤮 𞤱𞤢𞥄𞤱𞤢𞤼𞤢.
𞤐'𞤁𞤫𞤲 𞤼𞤮' 𞤮𞤲 𞤢𞤤𞤵 𞤲𞤢𞥄 𞤥𞤭 𞤱𞤢𞤪𞤭𞥅 𞤨𞤵𞤯𞥆𞤮𞤲 𞤸𞤢𞤱𞤪𞤵𞤼𞤵𞤳𞤭 𞤷𞤫𞥅𞤣𞤫 𞤯𞤫𞤲.
𞤚𞤮 𞤥𞤭 𞤴𞤮𞤼𞥆𞤢𞤳𞤫 𞤼𞤮 𞤥𞤮𞥅𞤯𞤮𞤲⹁ 𞤥𞤭 𞤸𞤮𞤳𞥆𞤢𞤴 𞤴𞤭𞤥𞤩𞤫 𞤩𞤫 𞤷𞤵𞤩𞤵𞤯𞤮𞤲 𞤯𞤫𞤪𞤫𞥅𞤶𞤭 𞤳𞤮𞤤𞥆𞤢𞤴𞤯𞤭 𞤮𞤲 𞤷𞤵𞤩𞤭𞥅𞤩𞤫 𞤩𞤫 𞤲'𞤶𞤢𞥄𞤪𞤢 𞤦𞤢𞤤𞥆𞤢𞤤 𞤥𞤮𞥅𞤯𞤮𞤲 𞤓𞤪𞤵𞤷𞤢𞤤𞤭𞥅𞤥𞤢.
𞤚𞤮 𞤫 𞤸𞤢𞥄𞤲𞤭 𞤥𞤭𞤲 𞤥𞤢𞥄 𞤥𞤭 𞤴𞤢𞤸𞤢⹁ 𞤧𞤫𞤴 𞤩𞤫 𞤲'𞤶𞤢𞥄𞤣𞤢 𞤫 𞤢𞤥.
𞤑𞤮 𞤄𞤵𞤤𞤵𞤧 𞤒𞤭𞤯𞤭 𞤏𞤢𞤯𞤵𞤳𞤭
𞤃𞤭 𞤱𞤢𞤪𞤢𞤴 𞤼𞤮 𞤥𞤮𞥅𞤯𞤮𞤲 𞤺𞤢𞤯𞤢 𞤥𞤭 𞤴𞤢𞤸𞤭𞥅 𞤤𞤫𞤴𞤣𞤭 𞤃𞤢𞤳𞤭𞤣𞤮𞥅𞤲𞤭𞤴𞤢⹁ 𞤲'𞤺𞤢𞤥 𞤥𞤭 𞤧𞤵𞤩𞤭𞥅 𞤴𞤢𞥄𞤳𞤭 𞤃𞤢𞤳𞤭𞤣𞤮𞥅𞤲𞤭𞤴𞤢.
𞤍𞤵𞤥 𞤺𞤢𞤯𞤮𞤼𞤮𞥅𞤯𞤵𞤥 𞤥𞤭 𞤶𞤮𞥅𞤯𞤮𞥅 𞤼𞤮 𞤥𞤮𞥅𞤯𞤮𞤲 𞤷𞤢𞤪𞤫𞤤 𞤧𞤫𞤯𞥆𞤢⹁ 𞤳𞤮𞥅 𞤥𞤢𞥄 𞤥𞤭 𞤪𞤵𞥅𞤥𞤢⹁ 𞤲'𞤺𞤢𞤥 𞤲'𞤦𞤢𞤤𞥆𞤮𞤻𞤢𞤥 𞤥𞤭 𞤴𞤢𞤸𞤢 𞤬𞤵𞥅 𞤼𞤮 𞤲'𞤶𞤢𞤸𞤢𞤴𞤥𞤭.
𞤃𞤭 𞤴𞤭𞤯𞤢𞥄 𞤥𞤭 𞤴𞤢𞥄𞤤𞤢 𞤼𞤮 𞤥𞤮𞥅𞤯𞤮𞤲 𞤼𞤢𞤲 𞤥𞤭 𞤰𞤢𞤩𞥆𞤮𞥅⹁ 𞤲'𞤺𞤢𞤥 𞤫 𞤥𞤭 𞤴𞤭𞤯𞤭 𞤥𞤭 𞤲𞤫𞥅𞤩𞤭𞤣𞤢 𞤫 𞤥𞤮𞥅𞤯𞤮𞤲 𞤼𞤮 𞤔𞤮𞥅𞤥𞤭𞤪𞤢𞥄𞤱𞤮 𞤶𞤢𞤩𞤭𞥅.
𞤀𞤥𞥆𞤢𞥄 𞤥𞤭 𞤶𞤮𞥅𞤯𞤮𞤼𞤮 𞤼𞤮 𞤺𞤢𞤪𞤭𞥅𞤪𞤭 𞤀𞥄𞤬𞤭𞤧𞤢 𞤲𞤢𞥄 𞤖𞤵𞤥𞤼𞤮 𞤇𞤫𞤲'𞤣𞤮𞤤 𞤀𞤤𞤳𞤢𞤥𞤢𞥄𞤪𞤭 ⹁ 𞤲'𞤺𞤢𞤥 𞤥𞤭 𞤸𞤫𞤩𞤭𞥅 𞤤𞤢𞥄𞤱𞤮𞤤 𞤸𞤵𞤱𞤵𞤳𞤭 𞤳𞤵𞥅𞤺𞤢𞤤 𞤥𞤢𞤲'𞤺𞤢𞤤⹁ 𞤲'𞤣𞤫𞤲 𞤫 𞤱𞤮𞥅𞤣𞤭 𞤯𞤵𞤯𞤩𞤫 𞤺𞤢𞤻𞤵𞤩𞤫𞤴𞤢𞤥.
𞤚𞤮 𞤚𞤭𞤥𞤮𞥅𞤼𞤭 𞤱𞤢𞤪𞤭𞥅 𞤼𞤮 𞤥𞤮𞥅𞤯𞤮𞤲⹁ 𞤼𞤢𞤦𞥆𞤭𞤼𞤭𞤲𞤮𞤲 𞤮 𞤱𞤫𞤣𞥆𞤭𞤼𞤢𞤳𞤫 𞤲'𞤣𞤫𞤪 𞤥𞤮𞥅𞤯𞤮𞤲⹁ 𞤲'𞤺𞤢𞤥 𞤳𞤢𞤲𞤳𞤮 𞤥𞤢𞥄 𞤮 𞤳𞤵𞤱𞤢𞤲𞤮𞥅𞤱𞤮 𞤔𞤮𞥅𞤥𞤭𞤪𞤢𞥄𞤱𞤮 𞤦𞤮 𞤢𞤥.
𞤐'𞤘𞤢𞤥 𞤲𞤮𞤲⹁ 𞤼𞤮' 𞤺𞤮𞤯𞥆𞤮 𞤴𞤢𞤱𞤢𞤲𞤢𞤥𞤮.
𞤐'𞤄𞤢𞤤𞥆𞤫𞥅𞤥𞤮 𞤲'𞤣𞤫𞤪 𞤴𞤢𞥄𞤣𞤵 𞤥𞤢𞥄𞤳𞤮⹁ 𞤲'𞤶𞤢𞤩𞥆𞤮𞥅𞤼𞤭𞤪𞤮𞤲 𞤶𞤢𞤥 𞤫 𞤶𞤢𞤥⹁ 𞤮 𞤱𞤢𞤪𞤼𞤮𞤴𞤢 𞤼𞤮 𞤢𞤥.
𞤃𞤭𞤲 𞤫 𞤱𞤮𞤩𞥆𞤫 𞤦𞤢𞤲'𞤣𞤭𞤪𞤢𞥄𞤩𞤫 𞤫 𞤥𞤭𞤲 𞤲'𞤣𞤫𞤲𞤼𞤭 𞤺𞤢𞤪𞤼𞤮𞤤 𞤥𞤢𞥄𞤳𞤮.
𞤔𞤮𞥅𞤲𞤭 𞤣𞤮𞤱 𞤦𞤢𞤲'𞤣𞤭𞤪𞤢𞥄𞤱𞤮 𞤥𞤫𞥅𞤯𞤫𞤲 𞤀𞤬𞤮𞥅𞤤𞤮𞤧⹁ 𞤥𞤭 𞤼𞤮𞤪𞤢𞤳𞤫𞤥𞤮 𞤲𞤢𞥄' 𞤧𞤫𞤯𞥆𞤢 𞤮 𞤱𞤢𞤪𞤢 𞤼𞤮 𞤥𞤮𞥅𞤯𞤮𞤲 𞤳𞤢𞤲𞤳𞤮 𞤫 𞤱𞤮𞤩𞥆𞤫 𞤦𞤢𞤲'𞤣𞤭𞤪𞤢𞥄𞤩𞤫⹁ 𞤢𞤥𞥆𞤢𞥄 𞤮 𞤴𞤭𞤯𞤢𞥄 𞤴𞤢𞥄𞤣𞤵 𞤲'𞤣𞤵𞤲 𞤶𞤮𞥅𞤲𞤭.
𞤌 𞤱𞤢𞤪𞤢𞤴 𞤼𞤮 𞤥𞤮𞥅𞤯𞤮𞤲 𞤼𞤮 𞤮 𞤸𞤫𞤩𞤭𞥅 𞤤𞤢𞥄𞤱𞤮𞤤.
𞤏𞤢𞤺𞥆𞤭𞤲𞤳𞤭 𞤉 𞤑𞤮𞤱𞤲𞤮𞤤 𞤕𞤢𞤳𞤭𞤼𞤭𞥅𞤲'𞤺𞤮𞤤
𞤐'𞤔𞤮𞥅𞤯𞤫𞥅 𞤮𞤲 𞤨𞤢𞥄𞤥𞤢⹁ 𞤲'𞤣𞤢𞤪𞤫𞥅 𞤦𞤮𞤯𞥆𞤵𞤥 𞤣𞤮𞤱 𞤸𞤮𞥅𞤤𞤢𞥄𞤪𞤫 𞤥𞤮𞥅𞤯𞤮𞤲⹁ 𞤲'𞤺𞤢𞤯𞤮𞤲 𞤲'𞤺𞤮𞤪𞤺𞤵⹁ 𞤷𞤫𞤲'𞤦𞤭𞤯𞤫𞥅.
𞤊𞤵𞥅 𞤳𞤮 𞤲'𞤺𞤢𞤯𞤮𞤼𞤮𞤲⹁ 𞤲'𞤺𞤢𞤯𞤫𞥅𞤯𞤵𞤥 𞤲'𞤣𞤫𞤪 𞤴𞤭𞤣𞥆𞤫.
𞤄𞤢𞤲'𞤣𞤭𞤪𞤢𞥄𞤩𞤫⹁ 𞤮𞤲 𞤢𞤲'𞤣𞤭 𞤲'𞤣𞤫𞤪 𞤤𞤫𞤴𞤣𞤭 𞤀𞤳𞤢𞥄𞤴𞤢 𞤴𞤭𞤥𞤩𞤫 𞤱𞤵𞤪𞤮 𞤋𞤧𞤼𞤭𞤬𞤢𞥄𞤲𞤵𞤧 𞤢𞤪𞤼𞤭 𞤱𞤢𞤪𞤼𞤵𞤳𞤭 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵⹁ 𞤲'𞤣𞤫𞤲 𞤩𞤫 𞤳𞤮𞤳𞥆𞤭𞥅 𞤳𞤮'𞤫 𞤥𞤢𞤩𞥆𞤫 𞤲'𞤺𞤢𞤥 𞤱𞤢𞤤𞥆𞤵𞤳𞤭 𞤴𞤭𞤥𞤩𞤫 𞤀𞤤𞥆𞤢𞤸.
𞤉 𞤥𞤭 𞤼𞤮𞤪𞤮𞥅'𞤮𞤲 𞤳𞤮𞤳𞥆𞤫𞥅 𞤭𞤪𞤭 𞤩𞤫𞤲 𞤯𞤮𞤲 𞤴𞤭𞤥𞤩𞤫 𞤥𞤢𞤲'𞤺𞤵 𞤸𞤢𞤱𞤼𞤭 𞤫 𞤬𞤵𞥅 𞤴𞤭𞤥𞤩𞤫 𞤩𞤫 𞤥𞤭𞤲 𞤳𞤵𞤱𞤭𞤣𞤭 𞤥𞤭𞤲 𞤨𞤭𞥅𞤣𞤭 𞤲'𞤣𞤫𞤪 𞤳𞤵𞥅𞤺𞤢𞤤.
𞤃𞤭 𞤲𞤢𞤲𞤭𞥅 𞤦𞤫𞤤𞤯𞤵𞤥 𞤱𞤢𞤪𞤮𞤴𞤳𞤭 𞤋𞤧𞤼𞤭𞤬𞤢𞥄𞤲𞤵𞤧⹁ 𞤫 𞤊𞤢𞤪𞤼𞤵𞤲𞤢𞥄𞤼𞤵𞤧⹁ 𞤫 𞤀𞤳𞤢𞤴𞤳𞤵𞤧⹁ 𞤲'𞤺𞤢𞤥 𞤯𞤵𞤥 𞤱𞤢𞤪𞤼𞤢𞤲𞤭𞥅𞤴𞤢𞤥 𞤦𞤮 𞤮𞤲𞤮𞤲 𞤲'𞤺𞤢𞤪𞤭 𞤼𞤮 𞤢𞤥⹁ 𞤲'𞤺𞤢𞤥 𞤩𞤫 𞤲'𞤦𞤢𞤤𞤼𞤭𞤲𞤭𞥅 𞤩𞤫𞤪𞤲'𞤣𞤫 𞤢𞤥 𞤫 𞤩𞤫𞤪𞤯𞤫 𞤥𞤮𞥅𞤯𞤮𞤲 𞤮𞤲𞤮𞤲 𞤥𞤢𞥄.
𞤐'𞤘𞤢𞤥 𞤲𞤮𞤲⹁ 𞤳𞤮𞤳𞥆𞤫𞥅 𞤭𞤪𞤭 𞤩𞤫𞤲 𞤯𞤮𞤲 𞤴𞤭𞤥𞤩𞤫 𞤥𞤢𞤲'𞤺𞤵.
𞤚𞤮𞤳𞥆𞤵𞤩𞤫 𞤒𞤫𞥅𞤧𞤵 𞤱𞤮𞤲𞤩𞤫 𞤤𞤫𞤴𞤣𞤭 𞤀𞥄𞤧𞤭𞤴𞤢 𞤫 𞤳𞤮𞤱𞤲𞤢'𞤮𞤲.
𞤀𞤳𞤭𞥅𞤤𞤢⹁ 𞤫 𞤄𞤭𞤪𞤭𞤧𞤳𞤭𞤤𞤢⹁ 𞤫 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤳𞤢𞤱𞤪𞤭𞤼𞤮𞥅𞤩𞤫 𞤫 𞤱𞤵𞤪𞤮 𞤥𞤢𞤩𞥆𞤫 𞤫 𞤩𞤫 𞤳𞤮𞤱𞤲𞤢'𞤮𞤲 𞤦𞤮𞤯𞥆𞤵𞤥 𞤲'𞤣𞤫𞤪 𞤭𞤲'𞤣𞤫 𞤔𞤮𞥅𞤥𞤭𞤪𞤢𞥄𞤱𞤮.
𞤊𞤵𞥅 𞤦𞤢𞤲'𞤣𞤭𞤪𞤢𞥄𞤩𞤫 𞤺𞤮𞤲𞤩𞤫 𞤯𞤮'𞤮 𞤫 𞤳𞤮𞤱𞤲𞤢'𞤮𞤲.
𞤑𞤮𞤱𞤲𞤭𞤲'𞤣𞤭𞤪𞤫𞥅 𞤸𞤮𞤱𞤲𞤭𞤪𞤳𞤭 𞤸𞤭𞤺𞤢𞥄𞤳𞤵 𞤷𞤫𞤲𞤭𞥅𞤳𞤭.
𞤃𞤭𞤲 𞤄𞤵𞤤𞤵𞤧 𞤱𞤭𞤲'𞤣𞤭 𞤳𞤮𞤱𞤲𞤮𞤤 𞤲'𞤺𞤮'𞤮𞤤 𞤫 𞤶𞤵𞤲'𞤺𞤮 𞤢𞤥.
𞤊𞤵𞥅 𞤥𞤮 𞤴𞤭𞤯𞤢𞥄 𞤔𞤮𞥅𞤥𞤭𞤪𞤢𞥄𞤱𞤮⹁ 𞤀𞤤𞥆𞤢𞤸 𞤤𞤢𞥄𞤲𞤢𞤥𞤮.
𞤒𞤢𞥄 𞤔𞤮𞥅𞤥𞤭𞤪𞤢𞥄𞤱𞤮 𞤢𞤥𞤭𞤲⹁ 𞤱𞤢𞤪𞤮𞤴!
𞤒𞤫𞥅𞤧𞤵 𞤔𞤮𞥅𞤥𞤭𞤪𞤢𞥄𞤱𞤮 𞤦𞤢𞤪𞤳𞤭𞤯𞤭𞤲𞤢'𞤮𞤲.
𞤉 𞤥𞤭 𞤴𞤭𞤯𞤭'𞤮𞤲 𞤮𞤲 𞤬𞤵𞥅 𞤲'𞤺𞤢𞤥 𞤧𞤵𞤥𞤨𞤮𞥅𞤼𞤭𞤪𞤳𞤭 𞤥𞤫𞥅𞤯𞤫𞤲 𞤫 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵.
|
1 Korintiyanko'en 1
Min, Bulus mo Allah suɓi warta lilaaɗo Yeesu Almasiihu e bandiraawo meeɗen Sastaanis mbindi ɗerewol ngo'ol.
Min mbindanngol kawtal yimɓe Allah wonɓe Korinti, ɓe Allah noddi ngarta yimɓe muuɗum.
Min mbindanngol yimɓe fuu gonɓe koo toye gaɗooɓe do'aare nder inde Yeesu Almasiihu Joomiraawo meeɗen.
Kanko woni Joomiraawo meeɗen e maɓɓe fuu.
Allah Nyaako meeɗen Mo Dow e Yeesu Almasiihu Joomiraawo barkiɗina'on hokka'on jam.
Bulus Yettii Allah
Koo ndeye e mi yetta Allah ngam mooɗon ngam barka e yidde ɗum o hokki'on ngam sumpootirki mooɗon e Yeesu Almasiihu.
Sumpootirki mooɗon e maako ɗum barkiɗinii'on e koo ngole laawol, waato nder meto fuu e andal fuu, ngam ɗum tabbitinanii'on wa'aju ɗum min nga'ajinani'on dow Almasiihu ɗum goonga.
Ngam non, on ndullaayi koo ngale dokkal ngal Ruuhu Allah hokkata, on keɗii on kaaɓii gartol Yeesu Almasiihu Joomiraawo meeɗen.
O waɗay ka sembiɗinki'on haa yaaki re'irde, ngam ngarton ɓe ngalaa ko ɗum huɗirta'on nyalnde nde o wartoyta.
Allah o gaɗoowo ko o wi'i.
Kanko noddi'on ngam cumpootiron e Ɓiɗɗo maako Yeesu Almasiihu Joomiraawo meeɗen.
Feerootirki Nder Kawtal Tokkuɓe Yeesu
E mi toroo'on bandiraaɓe ngam inde Joomiraawo meeɗen Yeesu Almasiihu, on fuu njaɓee ko mbi'oton warta go'o ngam to' ɗum heɓa feerootirol hakkunde mooɗon, ammaa nyumo mooɗon e ɓerɗe mooɗon warta go'o.
Bandiraaɓe am, yimɓe wuro Kuluuwi kokkiiyam habaru e woodi ciya famfamtirki hakkunde mooɗon.
Ko ngiɗumi mi wi'a woni, goɗɗo mooɗon e wi'a, “Min Bulus tokkumi.”
Goɗɗo e wi'a, “Min Afoolos tokkumi,” on ni e wi'a, “Min Biiturus tokkumi.”
On ɗaa'e boo e wi'a, “Min Almasiihu tokkumi.”
Too, Almasiihu e sendii won ɗon?
Koo Bulus waraa dow gaafaangal ngam mooɗon?
Koo e inde Bulus ɗum waɗirani'on baptisma?
Mi yettii Allah nde mi waɗanaayi koo moye mooɗon baptisma sey ni Kiribus e Gaayus.
Ngam non, walaa baawayɗo wi'a ɗum waɗanii'on baptisma nder inde am.
Too, ɗonmaa mi waɗanii yimɓe wuro Istifaanus baptisma.
Gaɗa ɓen ɗon mi yejjitii to mi waɗanii goɗɗo baptisma.
Ngam Almasiihu lilaayiyam ngam mi waɗa baptisma, ammaa ngam mi wa'ajina Habaru Belɗum.
Naa' e faamu neɗɗo nga'ajiniraymiɗum, ngam to' bawɗe mayde Almasiihu dow gaafaangal wartiree meere.
Almasiihu Woni Faamu Allah e Bawɗe Allah
Habaru mayde Almasiihu dow gaafaangal, ɗum haaŋoore to yimɓe gonɓe dow laawol halkere.
Ammaa to meeɗen enen kisnaaɓe ɗum bawɗe Allah.
Ngam aayaare wi'ii,
“Mi lallinay faamu nyumooɓe e ngoodi faamu;
Mi wonnay ƴoyre nyumooɓe e ngoodi ƴoyre.”
Too, to gooduɗo faamu woni?
To moodibbo Attawra woni?
To bawɗo geddi woni?
Naa' Allah wartirii faamu duuniyaaru ndu'u haaŋoore?
Ngam Allah nder faamu muuɗum suɓii to' yimɓe andamo laawol faamu maɓɓe.
O nanii belɗum hisnuki kooliiɓe Almasiihu laawol wa'ajinki Habaru Belɗum ɗum woɓɓe ngi'ata ɗum haaŋoore.
Yahuudanko'en e ngiɗi ngaɗanee ko hayɗinii ko ɓe njaɓa habaru ɗu'um.
Yimɓe naa' Yahuudanko'en boo e ngiɗi metiraneeki andal ko ɓe njaɓaɗum.
Minon boo, e min nga'ajina Almasiihu baraaɗo dow gaafaangal.
To Yahuudanko'en ɗum haala kalluka, to yimɓe naa' Yahuudanko'en boo ɗum haaŋoore.
Ammaa to yimɓe ɓe Allah noddi, Yahuudanko'en e naa' Yahuudanko'en, Almasiihu o bawɗe Allah e faamu Allah.
Ko ɗum yi'ata bo haaŋoore Allah waɗii ɗum ɓurii ƴoyre neɗɗo.
Nden ko ɗum yi'ata bo Allah tampii, ɗum ɓurii sembe neɗɗo sembe.
Bandiraaɓe, nyumee no mbaanooɗon carel ko Allah noddi'on.
Seɗɗa nder mooɗon ngoodi faamu e yiiki yimɓe duuniyaaru.
Seɗɗa nder mooɗon ngoni andanɓe koo ɗume, nden seɗɗa nder mooɗon ngoodi danyooɓe laamiiɓe.
Ammaa Allah suɓii ko yimɓe duuniyaaru ndu'u ngi'ata ɗum haaŋoore, ngam o semtina gooduɓe faamu iri ɗum duuniyaaru ndu'u.
Allah suɓii ko yimɓe ngi'ata bo ɗum tampuɗum nder duuniyaaru ndu'u ngam o semtina gooduɓe laamu.
Ko yimɓe njawanta, e ko ɓe kocci walaa ko ɗum waɗetee nder duuniyaaru, e ko ɓe kocci naa' ɗum goɗɗum, kanjum Allah suɓi huutira ngam lallina ko yimɓe ngi'ata e ɗum woodi daraja.
Allah waɗii non ngam to' goɗɗo neɗɗo mawnina hoore muuɗum yeeso maako.
O wartirii'on ɓe Yeesu Almasiihu.
Allah wartiriimo faamu meeɗen.
Laawol maako ɗum wartiri'en aadili'en, ceniiɓe, rimɗinaaɓe.
Ngam non, non no ɗum windiraa, “Fuu mantitotooɗo, o mantitoroo Joomiraawo.”
|
𞥑 𞤑𞤮𞤪𞤭𞤲𞤼𞤭𞤴𞤢𞤲𞤳𞤮'𞤫𞤲 𞥑
𞤃𞤭𞤲⹁ 𞤄𞤵𞤤𞤵𞤧 𞤥𞤮 𞤀𞤤𞥆𞤢𞤸 𞤧𞤵𞤩𞤭 𞤱𞤢𞤪𞤼𞤢 𞤤𞤭𞤤𞤢𞥄𞤯𞤮 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤫 𞤦𞤢𞤲'𞤣𞤭𞤪𞤢𞥄𞤱𞤮 𞤥𞤫𞥅𞤯𞤫𞤲 𞤅𞤢𞤧𞤼𞤢𞥄𞤲𞤭𞤧 𞤲'𞤦𞤭𞤲'𞤣𞤭 𞤯𞤫𞤪𞤫𞤱𞤮𞤤 𞤲'𞤺𞤮'𞤮𞤤.
𞤃𞤭𞤲 𞤲'𞤦𞤭𞤲'𞤣𞤢𞤲𞤺𞤮𞤤 𞤳𞤢𞤱𞤼𞤢𞤤 𞤴𞤭𞤥𞤩𞤫 𞤀𞤤𞥆𞤢𞤸 𞤱𞤮𞤲𞤩𞤫 𞤑𞤮𞤪𞤭𞤲𞤼𞤭⹁ 𞤩𞤫 𞤀𞤤𞥆𞤢𞤸 𞤲𞤮𞤣𞥆𞤭 𞤲'𞤺𞤢𞤪𞤼𞤢 𞤴𞤭𞤥𞤩𞤫 𞤥𞤵𞥅𞤯𞤵𞤥.
𞤃𞤭𞤲 𞤲'𞤦𞤭𞤲'𞤣𞤢𞤲𞤺𞤮𞤤 𞤴𞤭𞤥𞤩𞤫 𞤬𞤵𞥅 𞤺𞤮𞤲𞤩𞤫 𞤳𞤮𞥅 𞤼𞤮𞤴𞤫 𞤺𞤢𞤯𞤮𞥅𞤩𞤫 𞤣𞤮'𞤢𞥄𞤪𞤫 𞤲'𞤣𞤫𞤪 𞤭𞤲'𞤣𞤫 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤔𞤮𞥅𞤥𞤭𞤪𞤢𞥄𞤱𞤮 𞤥𞤫𞥅𞤯𞤫𞤲.
𞤑𞤢𞤲𞤳𞤮 𞤱𞤮𞤲𞤭 𞤔𞤮𞥅𞤥𞤭𞤪𞤢𞥄𞤱𞤮 𞤥𞤫𞥅𞤯𞤫𞤲 𞤫 𞤥𞤢𞤩𞥆𞤫 𞤬𞤵𞥅.
𞤀𞤤𞥆𞤢𞤸 𞤐𞤴𞤢𞥄𞤳𞤮 𞤥𞤫𞥅𞤯𞤫𞤲 𞤃𞤮 𞤁𞤮𞤱 𞤫 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤔𞤮𞥅𞤥𞤭𞤪𞤢𞥄𞤱𞤮 𞤦𞤢𞤪𞤳𞤭𞤯𞤭𞤲𞤢'𞤮𞤲 𞤸𞤮𞤳𞥆𞤢'𞤮𞤲 𞤶𞤢𞤥.
𞤄𞤵𞤤𞤵𞤧 𞤒𞤫𞤼𞥆𞤭𞥅 𞤀𞤤𞥆𞤢𞤸
𞤑𞤮𞥅 𞤲'𞤣𞤫𞤴𞤫 𞤫 𞤥𞤭 𞤴𞤫𞤼𞥆𞤢 𞤀𞤤𞥆𞤢𞤸 𞤲'𞤺𞤢𞤥 𞤥𞤮𞥅𞤯𞤮𞤲 𞤲'𞤺𞤢𞤥 𞤦𞤢𞤪𞤳𞤢 𞤫 𞤴𞤭𞤣𞥆𞤫 𞤯𞤵𞤥 𞤮 𞤸𞤮𞤳𞥆𞤭'𞤮𞤲 𞤲'𞤺𞤢𞤥 𞤧𞤵𞤥𞤨𞤮𞥅𞤼𞤭𞤪𞤳𞤭 𞤥𞤮𞥅𞤯𞤮𞤲 𞤫 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵.
𞤅𞤵𞤥𞤨𞤮𞥅𞤼𞤭𞤪𞤳𞤭 𞤥𞤮𞥅𞤯𞤮𞤲 𞤫 𞤥𞤢𞥄𞤳𞤮 𞤯𞤵𞤥 𞤦𞤢𞤪𞤳𞤭𞤯𞤭𞤲𞤭𞥅'𞤮𞤲 𞤫 𞤳𞤮𞥅 𞤲'𞤺𞤮𞤤𞤫 𞤤𞤢𞥄𞤱𞤮𞤤⹁ 𞤱𞤢𞥄𞤼𞤮 𞤲'𞤣𞤫𞤪 𞤥𞤫𞤼𞤮 𞤬𞤵𞥅 𞤫 𞤢𞤲'𞤣𞤢𞤤 𞤬𞤵𞥅⹁ 𞤲'𞤺𞤢𞤥 𞤯𞤵𞤥 𞤼𞤢𞤦𞥆𞤭𞤼𞤭𞤲𞤢𞤲𞤭𞥅'𞤮𞤲 𞤱𞤢'𞤢𞤶𞤵 𞤯𞤵𞤥 𞤥𞤭𞤲 𞤲'𞤺𞤢'𞤢𞤶𞤭𞤲𞤢𞤲𞤭'𞤮𞤲 𞤣𞤮𞤱 𞤀𞤤𞤥𞤢𞤧𞤭𞥅𞤸𞤵 𞤯𞤵𞤥 𞤺𞤮𞥅𞤲'𞤺𞤢.
𞤐'𞤘𞤢𞤥 𞤲𞤮𞤲⹁ 𞤮𞤲 𞤲'𞤣𞤵𞤤𞥆𞤢𞥄𞤴𞤭 𞤳𞤮𞥅 𞤲'𞤺𞤢𞤤𞤫 𞤣𞤮𞤳𞥆𞤢𞤤 𞤲'𞤺𞤢𞤤 𞤈𞤵𞥅𞤸𞤵 𞤀𞤤𞥆𞤢𞤸 𞤸𞤮𞤳𞥆𞤢𞤼𞤢⹁ 𞤮𞤲 𞤳𞤫𞤯𞤭𞥅 𞤮𞤲 𞤳𞤢𞥄𞤩𞤭𞥅 𞤺𞤢𞤪𞤼𞤮𞤤 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤔𞤮𞥅𞤥𞤭𞤪𞤢𞥄𞤱𞤮 𞤥𞤫𞥅𞤯𞤫𞤲.
𞤌 𞤱𞤢𞤯𞤢𞤴 𞤳𞤢 𞤧𞤫𞤲'𞤦𞤭𞤯𞤭𞤲𞤳𞤭'𞤮𞤲 𞤸𞤢𞥄 𞤴𞤢𞥄𞤳𞤭 𞤪𞤫'𞤭𞤪𞤣𞤫⹁ 𞤲'𞤺𞤢𞤥 𞤲'𞤺𞤢𞤪𞤼𞤮𞤲 𞤩𞤫 𞤲'𞤺𞤢𞤤𞤢𞥄 𞤳𞤮 𞤯𞤵𞤥 𞤸𞤵𞤯𞤭𞤪𞤼𞤢'𞤮𞤲 𞤻𞤢𞤤𞤲'𞤣𞤫 𞤲'𞤣𞤫 𞤮 𞤱𞤢𞤪𞤼𞤮𞤴𞤼𞤢.
𞤀𞤤𞥆𞤢𞤸 𞤮 𞤺𞤢𞤯𞤮𞥅𞤱𞤮 𞤳𞤮 𞤮 𞤱𞤭'𞤭.
𞤑𞤢𞤲𞤳𞤮 𞤲𞤮𞤣𞥆𞤭'𞤮𞤲 𞤲'𞤺𞤢𞤥 𞤷𞤵𞤥𞤨𞤮𞥅𞤼𞤭𞤪𞤮𞤲 𞤫 𞤇𞤭𞤯𞥆𞤮 𞤥𞤢𞥄𞤳𞤮 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤔𞤮𞥅𞤥𞤭𞤪𞤢𞥄𞤱𞤮 𞤥𞤫𞥅𞤯𞤫𞤲.
𞤊𞤫𞥅𞤪𞤮𞥅𞤼𞤭𞤪𞤳𞤭 𞤐'𞤁𞤫𞤪 𞤑𞤢𞤱𞤼𞤢𞤤 𞤚𞤮𞤳𞥆𞤵𞤩𞤫 𞤒𞤫𞥅𞤧𞤵
𞤉 𞤥𞤭 𞤼𞤮𞤪𞤮𞥅'𞤮𞤲 𞤦𞤢𞤲'𞤣𞤭𞤪𞤢𞥄𞤩𞤫 𞤲'𞤺𞤢𞤥 𞤭𞤲'𞤣𞤫 𞤔𞤮𞥅𞤥𞤭𞤪𞤢𞥄𞤱𞤮 𞤥𞤫𞥅𞤯𞤫𞤲 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵⹁ 𞤮𞤲 𞤬𞤵𞥅 𞤲'𞤶𞤢𞤩𞤫𞥅 𞤳𞤮 𞤲'𞤦𞤭'𞤮𞤼𞤮𞤲 𞤱𞤢𞤪𞤼𞤢 𞤺𞤮'𞤮 𞤲'𞤺𞤢𞤥 𞤼𞤮' 𞤯𞤵𞤥 𞤸𞤫𞤩𞤢 𞤬𞤫𞥅𞤪𞤮𞥅𞤼𞤭𞤪𞤮𞤤 𞤸𞤢𞤳𞥆𞤵𞤲'𞤣𞤫 𞤥𞤮𞥅𞤯𞤮𞤲⹁ 𞤢𞤥𞥆𞤢𞥄 𞤻𞤵𞤥𞤮 𞤥𞤮𞥅𞤯𞤮𞤲 𞤫 𞤩𞤫𞤪𞤯𞤫 𞤥𞤮𞥅𞤯𞤮𞤲 𞤱𞤢𞤪𞤼𞤢 𞤺𞤮'𞤮.
𞤄𞤢𞤲'𞤣𞤭𞤪𞤢𞥄𞤩𞤫 𞤢𞤥⹁ 𞤴𞤭𞤥𞤩𞤫 𞤱𞤵𞤪𞤮 𞤑𞤵𞤤𞤵𞥅𞤱𞤭 𞤳𞤮𞤳𞥆𞤭𞥅𞤴𞤢𞤥 𞤸𞤢𞤦𞤢𞤪𞤵 𞤫 𞤱𞤮𞥅𞤣𞤭 𞤷𞤭𞤴𞤢 𞤬𞤢𞤥𞤬𞤢𞤥𞤼𞤭𞤪𞤳𞤭 𞤸𞤢𞤳𞥆𞤵𞤲'𞤣𞤫 𞤥𞤮𞥅𞤯𞤮𞤲.
𞤑𞤮 𞤲'𞤺𞤭𞤯𞤵𞤥𞤭 𞤥𞤭 𞤱𞤭'𞤢 𞤱𞤮𞤲𞤭⹁ 𞤺𞤮𞤯𞥆𞤮 𞤥𞤮𞥅𞤯𞤮𞤲 𞤫 𞤱𞤭'𞤢⹁ “𞤃𞤭𞤲 𞤄𞤵𞤤𞤵𞤧 𞤼𞤮𞤳𞥆𞤵𞤥𞤭.”
𞤘𞤮𞤯𞥆𞤮 𞤫 𞤱𞤭'𞤢⹁ “𞤃𞤭𞤲 𞤀𞤬𞤮𞥅𞤤𞤮𞤧 𞤼𞤮𞤳𞥆𞤵𞤥𞤭⹁” 𞤮𞤲 𞤲𞤭 𞤫 𞤱𞤭'𞤢⹁ “𞤃𞤭𞤲 𞤄𞤭𞥅𞤼𞤵𞤪𞤵𞤧 𞤼𞤮𞤳𞥆𞤵𞤥𞤭.”
𞤌𞤲 𞤯𞤢𞥄'𞤫 𞤦𞤮𞥅 𞤫 𞤱𞤭'𞤢⹁ “𞤃𞤭𞤲 𞤀𞤤𞤥𞤢𞤧𞤭𞥅𞤸𞤵 𞤼𞤮𞤳𞥆𞤵𞤥𞤭.”
𞤚𞤮𞥅⹁ 𞤀𞤤𞤥𞤢𞤧𞤭𞥅𞤸𞤵 𞤫 𞤧𞤫𞤲'𞤣𞤭𞥅 𞤱𞤮𞤲 𞤯𞤮𞤲؟
𞤑𞤮𞥅 𞤄𞤵𞤤𞤵𞤧 𞤱𞤢𞤪𞤢𞥄 𞤣𞤮𞤱 𞤺𞤢𞥄𞤬𞤢𞥄𞤲'𞤺𞤢𞤤 𞤲'𞤺𞤢𞤥 𞤥𞤮𞥅𞤯𞤮𞤲؟
𞤑𞤮𞥅 𞤫 𞤭𞤲'𞤣𞤫 𞤄𞤵𞤤𞤵𞤧 𞤯𞤵𞤥 𞤱𞤢𞤯𞤭𞤪𞤢𞤲𞤭'𞤮𞤲 𞤦𞤢𞤨𞤼𞤭𞤧𞤥𞤢؟
𞤃𞤭 𞤴𞤫𞤼𞥆𞤭𞥅 𞤀𞤤𞥆𞤢𞤸 𞤲'𞤣𞤫 𞤥𞤭 𞤱𞤢𞤯𞤢𞤲𞤢𞥄𞤴𞤭 𞤳𞤮𞥅 𞤥𞤮𞤴𞤫 𞤥𞤮𞥅𞤯𞤮𞤲 𞤦𞤢𞤨𞤼𞤭𞤧𞤥𞤢 𞤧𞤫𞤴 𞤲𞤭 𞤑𞤭𞤪𞤭𞤦𞤵𞤧 𞤫 𞤘𞤢𞥄𞤴𞤵𞤧.
𞤐'𞤘𞤢𞤥 𞤲𞤮𞤲⹁ 𞤱𞤢𞤤𞤢𞥄 𞤦𞤢𞥄𞤱𞤢𞤴𞤯𞤮 𞤱𞤭'𞤢 𞤯𞤵𞤥 𞤱𞤢𞤯𞤢𞤲𞤭𞥅'𞤮𞤲 𞤦𞤢𞤨𞤼𞤭𞤧𞤥𞤢 𞤲'𞤣𞤫𞤪 𞤭𞤲'𞤣𞤫 𞤢𞤥.
𞤚𞤮𞥅⹁ 𞤯𞤮𞤲𞤥𞤢𞥄 𞤥𞤭 𞤱𞤢𞤯𞤢𞤲𞤭𞥅 𞤴𞤭𞤥𞤩𞤫 𞤱𞤵𞤪𞤮 𞤋𞤧𞤼𞤭𞤬𞤢𞥄𞤲𞤵𞤧 𞤦𞤢𞤨𞤼𞤭𞤧𞤥𞤢.
𞤘𞤢𞤯𞤢 𞤩𞤫𞤲 𞤯𞤮𞤲 𞤥𞤭 𞤴𞤫𞤶𞥆𞤭𞤼𞤭𞥅 𞤼𞤮 𞤥𞤭 𞤱𞤢𞤯𞤢𞤲𞤭𞥅 𞤺𞤮𞤯𞥆𞤮 𞤦𞤢𞤨𞤼𞤭𞤧𞤥𞤢.
𞤐'𞤘𞤢𞤥 𞤀𞤤𞤥𞤢𞤧𞤭𞥅𞤸𞤵 𞤤𞤭𞤤𞤢𞥄𞤴𞤭𞤴𞤢𞤥 𞤲'𞤺𞤢𞤥 𞤥𞤭 𞤱𞤢𞤯𞤢 𞤦𞤢𞤨𞤼𞤭𞤧𞤥𞤢⹁ 𞤢𞤥𞥆𞤢𞥄 𞤲'𞤺𞤢𞤥 𞤥𞤭 𞤱𞤢'𞤢𞤶𞤭𞤲𞤢 𞤖𞤢𞤦𞤢𞤪𞤵 𞤄𞤫𞤤𞤯𞤵𞤥.
𞤐𞤢𞥄' 𞤫 𞤬𞤢𞥄𞤥𞤵 𞤲𞤫𞤯𞥆𞤮 𞤲'𞤺𞤢'𞤢𞤶𞤭𞤲𞤭𞤪𞤢𞤴𞤥𞤭𞤯𞤵𞤥⹁ 𞤲'𞤺𞤢𞤥 𞤼𞤮' 𞤦𞤢𞤱𞤯𞤫 𞤥𞤢𞤴𞤣𞤫 𞤀𞤤𞤥𞤢𞤧𞤭𞥅𞤸𞤵 𞤣𞤮𞤱 𞤺𞤢𞥄𞤬𞤢𞥄𞤲'𞤺𞤢𞤤 𞤱𞤢𞤪𞤼𞤭𞤪𞤫𞥅 𞤥𞤫𞥅𞤪𞤫.
𞤀𞤤𞤥𞤢𞤧𞤭𞥅𞤸𞤵 𞤏𞤮𞤲𞤭 𞤊𞤢𞥄𞤥𞤵 𞤀𞤤𞥆𞤢𞤸 𞤫 𞤄𞤢𞤱𞤯𞤫 𞤀𞤤𞥆𞤢𞤸
𞤖𞤢𞤦𞤢𞤪𞤵 𞤥𞤢𞤴𞤣𞤫 𞤀𞤤𞤥𞤢𞤧𞤭𞥅𞤸𞤵 𞤣𞤮𞤱 𞤺𞤢𞥄𞤬𞤢𞥄𞤲'𞤺𞤢𞤤⹁ 𞤯𞤵𞤥 𞤸𞤢𞥄𞤽𞤮𞥅𞤪𞤫 𞤼𞤮 𞤴𞤭𞤥𞤩𞤫 𞤺𞤮𞤲𞤩𞤫 𞤣𞤮𞤱 𞤤𞤢𞥄𞤱𞤮𞤤 𞤸𞤢𞤤𞤳𞤫𞤪𞤫.
𞤀𞤥𞥆𞤢𞥄 𞤼𞤮 𞤥𞤫𞥅𞤯𞤫𞤲 𞤫𞤲𞤫𞤲 𞤳𞤭𞤧𞤲𞤢𞥄𞤩𞤫 𞤯𞤵𞤥 𞤦𞤢𞤱𞤯𞤫 𞤀𞤤𞥆𞤢𞤸.
𞤐'𞤘𞤢𞤥 𞤢𞥄𞤴𞤢𞥄𞤪𞤫 𞤱𞤭'𞤭𞥅⹁
“𞤃𞤭 𞤤𞤢𞤤𞥆𞤭𞤲𞤢𞤴 𞤬𞤢𞥄𞤥𞤵 𞤻𞤵𞤥𞤮𞥅𞤩𞤫 𞤫 𞤲'𞤺𞤮𞥅𞤣𞤭 𞤬𞤢𞥄𞤥𞤵⁏
𞤃𞤭 𞤱𞤮𞤲𞥆𞤢𞤴 𞤰𞤮𞤴𞤪𞤫 𞤻𞤵𞤥𞤮𞥅𞤩𞤫 𞤫 𞤲'𞤺𞤮𞥅𞤣𞤭 𞤰𞤮𞤴𞤪𞤫.”
𞤚𞤮𞥅⹁ 𞤼𞤮 𞤺𞤮𞥅𞤣𞤵𞤯𞤮 𞤬𞤢𞥄𞤥𞤵 𞤱𞤮𞤲𞤭؟
𞤚𞤮 𞤥𞤮𞥅𞤣𞤭𞤦𞥆𞤮 𞤀𞤼𞥆𞤢𞤱𞤪𞤢 𞤱𞤮𞤲𞤭؟
𞤚𞤮 𞤦𞤢𞤱𞤯𞤮 𞤺𞤫𞤣𞥆𞤭 𞤱𞤮𞤲𞤭؟
𞤐𞤢𞥄' 𞤀𞤤𞥆𞤢𞤸 𞤱𞤢𞤪𞤼𞤭𞤪𞤭𞥅 𞤬𞤢𞥄𞤥𞤵 𞤣𞤵𞥅𞤲𞤭𞤴𞤢𞥄𞤪𞤵 𞤲'𞤣𞤵'𞤵 𞤸𞤢𞥄𞤽𞤮𞥅𞤪𞤫؟
𞤐'𞤘𞤢𞤥 𞤀𞤤𞥆𞤢𞤸 𞤲'𞤣𞤫𞤪 𞤬𞤢𞥄𞤥𞤵 𞤥𞤵𞥅𞤯𞤵𞤥 𞤧𞤵𞤩𞤭𞥅 𞤼𞤮' 𞤴𞤭𞤥𞤩𞤫 𞤢𞤲'𞤣𞤢𞤥𞤮 𞤤𞤢𞥄𞤱𞤮𞤤 𞤬𞤢𞥄𞤥𞤵 𞤥𞤢𞤩𞥆𞤫.
𞤌 𞤲𞤢𞤲𞤭𞥅 𞤦𞤫𞤤𞤯𞤵𞤥 𞤸𞤭𞤧𞤲𞤵𞤳𞤭 𞤳𞤮𞥅𞤤𞤭𞥅𞤩𞤫 𞤀𞤤𞤥𞤢𞤧𞤭𞥅𞤸𞤵 𞤤𞤢𞥄𞤱𞤮𞤤 𞤱𞤢'𞤢𞤶𞤭𞤲𞤳𞤭 𞤖𞤢𞤦𞤢𞤪𞤵 𞤄𞤫𞤤𞤯𞤵𞤥 𞤯𞤵𞤥 𞤱𞤮𞤩𞥆𞤫 𞤲'𞤺𞤭'𞤢𞤼𞤢 𞤯𞤵𞤥 𞤸𞤢𞥄𞤽𞤮𞥅𞤪𞤫.
𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤫 𞤲'𞤺𞤭𞤯𞤭 𞤲'𞤺𞤢𞤯𞤢𞤲𞤫𞥅 𞤳𞤮 𞤸𞤢𞤴𞤯𞤭𞤲𞤭𞥅 𞤳𞤮 𞤩𞤫 𞤲'𞤶𞤢𞤩𞤢 𞤸𞤢𞤦𞤢𞤪𞤵 𞤯𞤵'𞤵𞤥.
𞤒𞤭𞤥𞤩𞤫 𞤲𞤢𞥄' 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤦𞤮𞥅 𞤫 𞤲'𞤺𞤭𞤯𞤭 𞤥𞤫𞤼𞤭𞤪𞤢𞤲𞤫𞥅𞤳𞤭 𞤢𞤲'𞤣𞤢𞤤 𞤳𞤮 𞤩𞤫 𞤲'𞤶𞤢𞤩𞤢𞤯𞤵𞤥.
𞤃𞤭𞤲𞤮𞤲 𞤦𞤮𞥅⹁ 𞤫 𞤥𞤭𞤲 𞤲'𞤺𞤢'𞤢𞤶𞤭𞤲𞤢 𞤀𞤤𞤥𞤢𞤧𞤭𞥅𞤸𞤵 𞤦𞤢𞤪𞤢𞥄𞤯𞤮 𞤣𞤮𞤱 𞤺𞤢𞥄𞤬𞤢𞥄𞤲'𞤺𞤢𞤤.
𞤚𞤮 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤯𞤵𞤥 𞤸𞤢𞥄𞤤𞤢 𞤳𞤢𞤤𞥆𞤵𞤳𞤢⹁ 𞤼𞤮 𞤴𞤭𞤥𞤩𞤫 𞤲𞤢𞥄' 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤦𞤮𞥅 𞤯𞤵𞤥 𞤸𞤢𞥄𞤽𞤮𞥅𞤪𞤫.
𞤀𞤥𞥆𞤢𞥄 𞤼𞤮 𞤴𞤭𞤥𞤩𞤫 𞤩𞤫 𞤀𞤤𞥆𞤢𞤸 𞤲𞤮𞤣𞥆𞤭⹁ 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤫 𞤲𞤢𞥄' 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲⹁ 𞤀𞤤𞤥𞤢𞤧𞤭𞥅𞤸𞤵 𞤮 𞤦𞤢𞤱𞤯𞤫 𞤀𞤤𞥆𞤢𞤸 𞤫 𞤬𞤢𞥄𞤥𞤵 𞤀𞤤𞥆𞤢𞤸.
𞤑𞤮 𞤯𞤵𞤥 𞤴𞤭'𞤢𞤼𞤢 𞤦𞤮 𞤸𞤢𞥄𞤽𞤮𞥅𞤪𞤫 𞤀𞤤𞥆𞤢𞤸 𞤱𞤢𞤯𞤭𞥅 𞤯𞤵𞤥 𞤩𞤵𞤪𞤭𞥅 𞤰𞤮𞤴𞤪𞤫 𞤲𞤫𞤯𞥆𞤮.
𞤐'𞤁𞤫𞤲 𞤳𞤮 𞤯𞤵𞤥 𞤴𞤭'𞤢𞤼𞤢 𞤦𞤮 𞤀𞤤𞥆𞤢𞤸 𞤼𞤢𞤥𞤨𞤭𞥅⹁ 𞤯𞤵𞤥 𞤩𞤵𞤪𞤭𞥅 𞤧𞤫𞤲'𞤦𞤫 𞤲𞤫𞤯𞥆𞤮 𞤧𞤫𞤲'𞤦𞤫.
𞤄𞤢𞤲'𞤣𞤭𞤪𞤢𞥄𞤩𞤫⹁ 𞤻𞤵𞤥𞤫𞥅 𞤲𞤮 𞤲'𞤦𞤢𞥄𞤲𞤮𞥅𞤯𞤮𞤲 𞤷𞤢𞤪𞤫𞤤 𞤳𞤮 𞤀𞤤𞥆𞤢𞤸 𞤲𞤮𞤣𞥆𞤭'𞤮𞤲.
𞤅𞤫𞤯𞥆𞤢 𞤲'𞤣𞤫𞤪 𞤥𞤮𞥅𞤯𞤮𞤲 𞤲'𞤺𞤮𞥅𞤣𞤭 𞤬𞤢𞥄𞤥𞤵 𞤫 𞤴𞤭𞥅𞤳𞤭 𞤴𞤭𞤥𞤩𞤫 𞤣𞤵𞥅𞤲𞤭𞤴𞤢𞥄𞤪𞤵.
𞤅𞤫𞤯𞥆𞤢 𞤲'𞤣𞤫𞤪 𞤥𞤮𞥅𞤯𞤮𞤲 𞤲'𞤺𞤮𞤲𞤭 𞤢𞤲'𞤣𞤢𞤲𞤩𞤫 𞤳𞤮𞥅 𞤯𞤵𞤥𞤫⹁ 𞤲'𞤣𞤫𞤲 𞤧𞤫𞤯𞥆𞤢 𞤲'𞤣𞤫𞤪 𞤥𞤮𞥅𞤯𞤮𞤲 𞤲'𞤺𞤮𞥅𞤣𞤭 𞤣𞤢𞤻𞤮𞥅𞤩𞤫 𞤤𞤢𞥄𞤥𞤭𞥅𞤩𞤫.
𞤀𞤥𞥆𞤢𞥄 𞤀𞤤𞥆𞤢𞤸 𞤧𞤵𞤩𞤭𞥅 𞤳𞤮 𞤴𞤭𞤥𞤩𞤫 𞤣𞤵𞥅𞤲𞤭𞤴𞤢𞥄𞤪𞤵 𞤲'𞤣𞤵'𞤵 𞤲'𞤺𞤭'𞤢𞤼𞤢 𞤯𞤵𞤥 𞤸𞤢𞥄𞤽𞤮𞥅𞤪𞤫⹁ 𞤲'𞤺𞤢𞤥 𞤮 𞤧𞤫𞤥𞤼𞤭𞤲𞤢 𞤺𞤮𞥅𞤣𞤵𞤩𞤫 𞤬𞤢𞥄𞤥𞤵 𞤭𞤪𞤭 𞤯𞤵𞤥 𞤣𞤵𞥅𞤲𞤭𞤴𞤢𞥄𞤪𞤵 𞤲'𞤣𞤵'𞤵.
𞤀𞤤𞥆𞤢𞤸 𞤧𞤵𞤩𞤭𞥅 𞤳𞤮 𞤴𞤭𞤥𞤩𞤫 𞤲'𞤺𞤭'𞤢𞤼𞤢 𞤦𞤮 𞤯𞤵𞤥 𞤼𞤢𞤥𞤨𞤵𞤯𞤵𞤥 𞤲'𞤣𞤫𞤪 𞤣𞤵𞥅𞤲𞤭𞤴𞤢𞥄𞤪𞤵 𞤲'𞤣𞤵'𞤵 𞤲'𞤺𞤢𞤥 𞤮 𞤧𞤫𞤥𞤼𞤭𞤲𞤢 𞤺𞤮𞥅𞤣𞤵𞤩𞤫 𞤤𞤢𞥄𞤥𞤵.
𞤑𞤮 𞤴𞤭𞤥𞤩𞤫 𞤲'𞤶𞤢𞤱𞤢𞤲𞤼𞤢⹁ 𞤫 𞤳𞤮 𞤩𞤫 𞤳𞤮𞤷𞥆𞤭 𞤱𞤢𞤤𞤢𞥄 𞤳𞤮 𞤯𞤵𞤥 𞤱𞤢𞤯𞤫𞤼𞤫𞥅 𞤲'𞤣𞤫𞤪 𞤣𞤵𞥅𞤲𞤭𞤴𞤢𞥄𞤪𞤵⹁ 𞤫 𞤳𞤮 𞤩𞤫 𞤳𞤮𞤷𞥆𞤭 𞤲𞤢𞥄' 𞤯𞤵𞤥 𞤺𞤮𞤯𞥆𞤵𞤥⹁ 𞤳𞤢𞤲'𞤶𞤵𞤥 𞤀𞤤𞥆𞤢𞤸 𞤧𞤵𞤩𞤭 𞤸𞤵𞥅𞤼𞤭𞤪𞤢 𞤲'𞤺𞤢𞤥 𞤤𞤢𞤤𞥆𞤭𞤲𞤢 𞤳𞤮 𞤴𞤭𞤥𞤩𞤫 𞤲'𞤺𞤭'𞤢𞤼𞤢 𞤫 𞤯𞤵𞤥 𞤱𞤮𞥅𞤣𞤭 𞤣𞤢𞤪𞤢𞤶𞤢.
𞤀𞤤𞥆𞤢𞤸 𞤱𞤢𞤯𞤭𞥅 𞤲𞤮𞤲 𞤲'𞤺𞤢𞤥 𞤼𞤮' 𞤺𞤮𞤯𞥆𞤮 𞤲𞤫𞤯𞥆𞤮 𞤥𞤢𞤱𞤲𞤭𞤲𞤢 𞤸𞤮𞥅𞤪𞤫 𞤥𞤵𞥅𞤯𞤵𞤥 𞤴𞤫𞥅𞤧𞤮 𞤥𞤢𞥄𞤳𞤮.
𞤌 𞤱𞤢𞤪𞤼𞤭𞤪𞤭𞥅'𞤮𞤲 𞤩𞤫 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵.
𞤀𞤤𞥆𞤢𞤸 𞤱𞤢𞤪𞤼𞤭𞤪𞤭𞥅𞤥𞤮 𞤬𞤢𞥄𞤥𞤵 𞤥𞤫𞥅𞤯𞤫𞤲.
𞤂𞤢𞥄𞤱𞤮𞤤 𞤥𞤢𞥄𞤳𞤮 𞤯𞤵𞤥 𞤱𞤢𞤪𞤼𞤭𞤪𞤭'𞤫𞤲 𞤢𞥄𞤣𞤭𞤤𞤭'𞤫𞤲⹁ 𞤷𞤫𞤲𞤭𞥅𞤩𞤫⹁ 𞤪𞤭𞤥𞤯𞤭𞤲𞤢𞥄𞤩𞤫.
𞤐'𞤘𞤢𞤥 𞤲𞤮𞤲⹁ 𞤲𞤮𞤲 𞤲𞤮 𞤯𞤵𞤥 𞤱𞤭𞤲'𞤣𞤭𞤪𞤢𞥄⹁ “𞤊𞤵𞥅 𞤥𞤢𞤲𞤼𞤭𞤼𞤮𞤼𞤮𞥅𞤯𞤮⹁ 𞤮 𞤥𞤢𞤲𞤼𞤭𞤼𞤮𞤪𞤮𞥅 𞤔𞤮𞥅𞤥𞤭𞤪𞤢𞥄𞤱𞤮.”
|
1 Korintiyanko'en 2
Habaru Almasiihu Baraaɗo Dow Gaafaangal
Bandiraaɓe, carel ko ngarmi to mooɗon e mi wa'ajina sirru Allah, mi huutiraayi boliiɗe lugguɗe koo holluki andal.
Carel ko ngondunoomi e mooɗon, mi suɓii nder ɓernde am mi metataa dow koo ɗume, sey dow habaru Yeesu Almasiihu mo ɗum wari dow gaafaangal.
Mi warii to mooɗon mi sembiɗaa, e mi diwna ngam kulol.
Nder ko mbiimi e ko nga'ajinmi mi huutiraayi faamu lugguɗum koo belɗum haala ngam njaɓon ko mbiimi, ammaa bawɗe Ruuhu Allah tabbitinanii'on ɗum goonga.
Mi waɗu non ngam to' hoolaaki ki kooliiɗon Yeesu daroo dow faamu yimɓe, sey ni dow bawɗe Allah.
Faamu Ƴiwoyɗum To Allah
Fuu e non, to e min metana keewuɓe nder hoolaaki Yeesu, e min metira faamu, ammaa naa' iri faamu ɗum jaamanu ɗu'um, koo faamu laamotooɓe jaamanu ɗu'um ɓe laamu de'oojum.
Ammaa e min meta dow faamu Allah ɗum sirru cuuɗiiɗum ndenno, ɗum Allah siryanii'en ko duuniyaaru tagee ngam teddinki'en.
Nder laamotooɓe jaamanu ɗu'um walaa paamuɗo ɗu'um.
Ngam daa ɓe paamiinoɗum, daa ɓe mbaraayi Joomiraawo joomu mangu dow gaafaangal.
Ammaa non no ɗum windiraa,
“Ko hitere meeɗaayi yiiki, ko nowru meeɗaayi nanki,
ko neɗɗo meeɗaayi nyumuki,
kanjum Allah siryanii yiɗuɓemo.”
Ammaa Allah hollii'enɗum laawol Ruuhu maako.
Ngam Ruuhu maako e andi koo ɗume haa e sirru maako lugguɗum.
Moye nder yimɓe andata ko woni nder ɓernde neɗɗo to naa' neɗɗo on?
Non maa, walaa anduɗo nyumo Allah sey ni Ruuhu Allah.
Ruuhu ɗum keɓuɗen, naa' to duuniyaaru ɗum ƴiwoyi; to Allah ɗum ƴiwoyi, ngam anden caahu ɗum o hokki'en.
E min meta dow ɗu'um naa' nder haala ka faamu neɗɗo ekkitata, sey ni nder haala ka Ruuhu Allah ekkitinimin.
E min ekkitina gooduɓe Ruuhu Allah dow goonga Allah.
Neɗɗo mo walaa Ruuhu Allah, o jaɓataa ko ƴiwoyi to Ruuhu Allah, ngam to maako ɗum haaŋoore.
O waawataa o faamaɗum ngam o walaa Ruuhu Allah.
Gooduɗo Ruuhu Allah boo waaway faamuki koo ɗume ko Ruuhu Allah ekkitata.
Ammaa mo walaa Ruuhu Allah faamataa nyumo gooduɗo Ruuhu Allah.
No aayaare wi'i,
“Moye meeɗi anduki nyumo Joomiraawo
ngam ekkitinamo?”
Ammaa enen en paamay fii ɗu'um ngam en nyuma no Almasiihu nyumirta.
|
𞥑 𞤑𞤮𞤪𞤭𞤲𞤼𞤭𞤴𞤢𞤲𞤳𞤮'𞤫𞤲 𞥒
𞤖𞤢𞤦𞤢𞤪𞤵 𞤀𞤤𞤥𞤢𞤧𞤭𞥅𞤸𞤵 𞤄𞤢𞤪𞤢𞥄𞤯𞤮 𞤁𞤮𞤱 𞤘𞤢𞥄𞤬𞤢𞥄𞤲'𞤺𞤢𞤤
𞤄𞤢𞤲'𞤣𞤭𞤪𞤢𞥄𞤩𞤫⹁ 𞤷𞤢𞤪𞤫𞤤 𞤳𞤮 𞤲'𞤺𞤢𞤪𞤥𞤭 𞤼𞤮 𞤥𞤮𞥅𞤯𞤮𞤲 𞤫 𞤥𞤭 𞤱𞤢'𞤢𞤶𞤭𞤲𞤢 𞤧𞤭𞤪𞥆𞤵 𞤀𞤤𞥆𞤢𞤸⹁ 𞤥𞤭 𞤸𞤵𞥅𞤼𞤭𞤪𞤢𞥄𞤴𞤭 𞤦𞤮𞤤𞤭𞥅𞤯𞤫 𞤤𞤵𞤺𞥆𞤵𞤯𞤫 𞤳𞤮𞥅 𞤸𞤮𞤤𞥆𞤵𞤳𞤭 𞤢𞤲'𞤣𞤢𞤤.
𞤕𞤢𞤪𞤫𞤤 𞤳𞤮 𞤲'𞤺𞤮𞤲'𞤣𞤵𞤲𞤮𞥅𞤥𞤭 𞤫 𞤥𞤮𞥅𞤯𞤮𞤲⹁ 𞤥𞤭 𞤧𞤵𞤩𞤭𞥅 𞤲'𞤣𞤫𞤪 𞤩𞤫𞤪𞤲'𞤣𞤫 𞤢𞤥 𞤥𞤭 𞤥𞤫𞤼𞤢𞤼𞤢𞥄 𞤣𞤮𞤱 𞤳𞤮𞥅 𞤯𞤵𞤥𞤫⹁ 𞤧𞤫𞤴 𞤣𞤮𞤱 𞤸𞤢𞤦𞤢𞤪𞤵 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤥𞤮 𞤯𞤵𞤥 𞤱𞤢𞤪𞤭 𞤣𞤮𞤱 𞤺𞤢𞥄𞤬𞤢𞥄𞤲'𞤺𞤢𞤤.
𞤃𞤭 𞤱𞤢𞤪𞤭𞥅 𞤼𞤮 𞤥𞤮𞥅𞤯𞤮𞤲 𞤥𞤭 𞤧𞤫𞤲'𞤦𞤭𞤯𞤢𞥄⹁ 𞤫 𞤥𞤭 𞤣𞤭𞤱𞤲𞤢 𞤲'𞤺𞤢𞤥 𞤳𞤵𞤤𞤮𞤤.
𞤐'𞤁𞤫𞤪 𞤳𞤮 𞤲'𞤦𞤭𞥅𞤥𞤭 𞤫 𞤳𞤮 𞤲'𞤺𞤢'𞤢𞤶𞤭𞤲𞤥𞤭 𞤥𞤭 𞤸𞤵𞥅𞤼𞤭𞤪𞤢𞥄𞤴𞤭 𞤬𞤢𞥄𞤥𞤵 𞤤𞤵𞤺𞥆𞤵𞤯𞤵𞤥 𞤳𞤮𞥅 𞤦𞤫𞤤𞤯𞤵𞤥 𞤸𞤢𞥄𞤤𞤢 𞤲'𞤺𞤢𞤥 𞤲'𞤶𞤢𞤩𞤮𞤲 𞤳𞤮 𞤲'𞤦𞤭𞥅𞤥𞤭⹁ 𞤢𞤥𞥆𞤢𞥄 𞤦𞤢𞤱𞤯𞤫 𞤈𞤵𞥅𞤸𞤵 𞤀𞤤𞥆𞤢𞤸 𞤼𞤢𞤦𞥆𞤭𞤼𞤭𞤲𞤢𞤲𞤭𞥅'𞤮𞤲 𞤯𞤵𞤥 𞤺𞤮𞥅𞤲'𞤺𞤢.
𞤃𞤭 𞤱𞤢𞤯𞤵 𞤲𞤮𞤲 𞤲'𞤺𞤢𞤥 𞤼𞤮' 𞤸𞤮𞥅𞤤𞤢𞥄𞤳𞤭 𞤳𞤭 𞤳𞤮𞥅𞤤𞤭𞥅𞤯𞤮𞤲 𞤒𞤫𞥅𞤧𞤵 𞤣𞤢𞤪𞤮𞥅 𞤣𞤮𞤱 𞤬𞤢𞥄𞤥𞤵 𞤴𞤭𞤥𞤩𞤫⹁ 𞤧𞤫𞤴 𞤲𞤭 𞤣𞤮𞤱 𞤦𞤢𞤱𞤯𞤫 𞤀𞤤𞥆𞤢𞤸.
𞤊𞤢𞥄𞤥𞤵 𞤎𞤭𞤱𞤮𞤴𞤯𞤵𞤥 𞤚𞤮 𞤀𞤤𞥆𞤢𞤸
𞤊𞤵𞥅 𞤫 𞤲𞤮𞤲⹁ 𞤼𞤮 𞤫 𞤥𞤭𞤲 𞤥𞤫𞤼𞤢𞤲𞤢 𞤳𞤫𞥅𞤱𞤵𞤩𞤫 𞤲'𞤣𞤫𞤪 𞤸𞤮𞥅𞤤𞤢𞥄𞤳𞤭 𞤒𞤫𞥅𞤧𞤵⹁ 𞤫 𞤥𞤭𞤲 𞤥𞤫𞤼𞤭𞤪𞤢 𞤬𞤢𞥄𞤥𞤵⹁ 𞤢𞤥𞥆𞤢𞥄 𞤲𞤢𞥄' 𞤭𞤪𞤭 𞤬𞤢𞥄𞤥𞤵 𞤯𞤵𞤥 𞤶𞤢𞥄𞤥𞤢𞤲𞤵 𞤯𞤵'𞤵𞤥⹁ 𞤳𞤮𞥅 𞤬𞤢𞥄𞤥𞤵 𞤤𞤢𞥄𞤥𞤮𞤼𞤮𞥅𞤩𞤫 𞤶𞤢𞥄𞤥𞤢𞤲𞤵 𞤯𞤵'𞤵𞤥 𞤩𞤫 𞤤𞤢𞥄𞤥𞤵 𞤣𞤫'𞤮𞥅𞤶𞤵𞤥.
𞤀𞤥𞥆𞤢𞥄 𞤫 𞤥𞤭𞤲 𞤥𞤫𞤼𞤢 𞤣𞤮𞤱 𞤬𞤢𞥄𞤥𞤵 𞤀𞤤𞥆𞤢𞤸 𞤯𞤵𞤥 𞤧𞤭𞤪𞥆𞤵 𞤷𞤵𞥅𞤯𞤭𞥅𞤯𞤵𞤥 𞤲'𞤣𞤫𞤲𞥆𞤮⹁ 𞤯𞤵𞤥 𞤀𞤤𞥆𞤢𞤸 𞤧𞤭𞤪𞤴𞤢𞤲𞤭𞥅'𞤫𞤲 𞤳𞤮 𞤣𞤵𞥅𞤲𞤭𞤴𞤢𞥄𞤪𞤵 𞤼𞤢𞤺𞤫𞥅 𞤲'𞤺𞤢𞤥 𞤼𞤫𞤣𞥆𞤭𞤲𞤳𞤭'𞤫𞤲.
𞤐'𞤁𞤫𞤪 𞤤𞤢𞥄𞤥𞤮𞤼𞤮𞥅𞤩𞤫 𞤶𞤢𞥄𞤥𞤢𞤲𞤵 𞤯𞤵'𞤵𞤥 𞤱𞤢𞤤𞤢𞥄 𞤨𞤢𞥄𞤥𞤵𞤯𞤮 𞤯𞤵'𞤵𞤥.
𞤐'𞤘𞤢𞤥 𞤣𞤢𞥄 𞤩𞤫 𞤨𞤢𞥄𞤥𞤭𞥅𞤲𞤮𞤯𞤵𞤥⹁ 𞤣𞤢𞥄 𞤩𞤫 𞤲'𞤦𞤢𞤪𞤢𞥄𞤴𞤭 𞤔𞤮𞥅𞤥𞤭𞤪𞤢𞥄𞤱𞤮 𞤶𞤮𞥅𞤥𞤵 𞤥𞤢𞤲'𞤺𞤵 𞤣𞤮𞤱 𞤺𞤢𞥄𞤬𞤢𞥄𞤲'𞤺𞤢𞤤.
𞤀𞤥𞥆𞤢𞥄 𞤲𞤮𞤲 𞤲𞤮 𞤯𞤵𞤥 𞤱𞤭𞤲'𞤣𞤭𞤪𞤢𞥄⹁
“𞤑𞤮 𞤸𞤭𞤼𞤫𞤪𞤫 𞤥𞤫𞥅𞤯𞤢𞥄𞤴𞤭 𞤴𞤭𞥅𞤳𞤭⹁ 𞤳𞤮 𞤲𞤮𞤱𞤪𞤵 𞤥𞤫𞥅𞤯𞤢𞥄𞤴𞤭 𞤲𞤢𞤲𞤳𞤭⹁
𞤳𞤮 𞤲𞤫𞤯𞥆𞤮 𞤥𞤫𞥅𞤯𞤢𞥄𞤴𞤭 𞤻𞤵𞤥𞤵𞤳𞤭⹁
𞤳𞤢𞤲'𞤶𞤵𞤥 𞤀𞤤𞥆𞤢𞤸 𞤧𞤭𞤪𞤴𞤢𞤲𞤭𞥅 𞤴𞤭𞤯𞤵𞤩𞤫𞤥𞤮.”
𞤀𞤥𞥆𞤢𞥄 𞤀𞤤𞥆𞤢𞤸 𞤸𞤮𞤤𞥆𞤭𞥅'𞤫𞤲𞤯𞤵𞤥 𞤤𞤢𞥄𞤱𞤮𞤤 𞤈𞤵𞥅𞤸𞤵 𞤥𞤢𞥄𞤳𞤮.
𞤐'𞤘𞤢𞤥 𞤈𞤵𞥅𞤸𞤵 𞤥𞤢𞥄𞤳𞤮 𞤫 𞤢𞤲'𞤣𞤭 𞤳𞤮𞥅 𞤯𞤵𞤥𞤫 𞤸𞤢𞥄 𞤫 𞤧𞤭𞤪𞥆𞤵 𞤥𞤢𞥄𞤳𞤮 𞤤𞤵𞤺𞥆𞤵𞤯𞤵𞤥.
𞤃𞤮𞤴𞤫 𞤲'𞤣𞤫𞤪 𞤴𞤭𞤥𞤩𞤫 𞤢𞤲'𞤣𞤢𞤼𞤢 𞤳𞤮 𞤱𞤮𞤲𞤭 𞤲'𞤣𞤫𞤪 𞤩𞤫𞤪𞤲'𞤣𞤫 𞤲𞤫𞤯𞥆𞤮 𞤼𞤮 𞤲𞤢𞥄' 𞤲𞤫𞤯𞥆𞤮 𞤮𞤲؟
𞤐𞤮𞤲 𞤥𞤢𞥄⹁ 𞤱𞤢𞤤𞤢𞥄 𞤢𞤲'𞤣𞤵𞤯𞤮 𞤻𞤵𞤥𞤮 𞤀𞤤𞥆𞤢𞤸 𞤧𞤫𞤴 𞤲𞤭 𞤈𞤵𞥅𞤸𞤵 𞤀𞤤𞥆𞤢𞤸.
𞤈𞤵𞥅𞤸𞤵 𞤯𞤵𞤥 𞤳𞤫𞤩𞤵𞤯𞤫𞤲⹁ 𞤲𞤢𞥄' 𞤼𞤮 𞤣𞤵𞥅𞤲𞤭𞤴𞤢𞥄𞤪𞤵 𞤯𞤵𞤥 𞤰𞤭𞤱𞤮𞤴𞤭⁏ 𞤼𞤮 𞤀𞤤𞥆𞤢𞤸 𞤯𞤵𞤥 𞤰𞤭𞤱𞤮𞤴𞤭⹁ 𞤲'𞤺𞤢𞤥 𞤢𞤲'𞤣𞤫𞤲 𞤷𞤢𞥄𞤸𞤵 𞤯𞤵𞤥 𞤮 𞤸𞤮𞤳𞥆𞤭'𞤫𞤲.
𞤉 𞤥𞤭𞤲 𞤥𞤫𞤼𞤢 𞤣𞤮𞤱 𞤯𞤵'𞤵𞤥 𞤲𞤢𞥄' 𞤲'𞤣𞤫𞤪 𞤸𞤢𞥄𞤤𞤢 𞤳𞤢 𞤬𞤢𞥄𞤥𞤵 𞤲𞤫𞤯𞥆𞤮 𞤫𞤳𞥆𞤭𞤼𞤢𞤼𞤢⹁ 𞤧𞤫𞤴 𞤲𞤭 𞤲'𞤣𞤫𞤪 𞤸𞤢𞥄𞤤𞤢 𞤳𞤢 𞤈𞤵𞥅𞤸𞤵 𞤀𞤤𞥆𞤢𞤸 𞤫𞤳𞥆𞤭𞤼𞤭𞤲𞤭𞤥𞤭𞤲.
𞤉 𞤥𞤭𞤲 𞤫𞤳𞥆𞤭𞤼𞤭𞤲𞤢 𞤺𞤮𞥅𞤣𞤵𞤩𞤫 𞤈𞤵𞥅𞤸𞤵 𞤀𞤤𞥆𞤢𞤸 𞤣𞤮𞤱 𞤺𞤮𞥅𞤲'𞤺𞤢 𞤀𞤤𞥆𞤢𞤸.
𞤐𞤫𞤯𞥆𞤮 𞤥𞤮 𞤱𞤢𞤤𞤢𞥄 𞤈𞤵𞥅𞤸𞤵 𞤀𞤤𞥆𞤢𞤸⹁ 𞤮 𞤶𞤢𞤩𞤢𞤼𞤢𞥄 𞤳𞤮 𞤰𞤭𞤱𞤮𞤴𞤭 𞤼𞤮 𞤈𞤵𞥅𞤸𞤵 𞤀𞤤𞥆𞤢𞤸⹁ 𞤲'𞤺𞤢𞤥 𞤼𞤮 𞤥𞤢𞥄𞤳𞤮 𞤯𞤵𞤥 𞤸𞤢𞥄𞤽𞤮𞥅𞤪𞤫.
𞤌 𞤱𞤢𞥄𞤱𞤢𞤼𞤢𞥄 𞤮 𞤬𞤢𞥄𞤥𞤢𞤯𞤵𞤥 𞤲'𞤺𞤢𞤥 𞤮 𞤱𞤢𞤤𞤢𞥄 𞤈𞤵𞥅𞤸𞤵 𞤀𞤤𞥆𞤢𞤸.
𞤘𞤮𞥅𞤣𞤵𞤯𞤮 𞤈𞤵𞥅𞤸𞤵 𞤀𞤤𞥆𞤢𞤸 𞤦𞤮𞥅 𞤱𞤢𞥄𞤱𞤢𞤴 𞤬𞤢𞥄𞤥𞤵𞤳𞤭 𞤳𞤮𞥅 𞤯𞤵𞤥𞤫 𞤳𞤮 𞤈𞤵𞥅𞤸𞤵 𞤀𞤤𞥆𞤢𞤸 𞤫𞤳𞥆𞤭𞤼𞤢𞤼𞤢.
𞤀𞤥𞥆𞤢𞥄 𞤥𞤮 𞤱𞤢𞤤𞤢𞥄 𞤈𞤵𞥅𞤸𞤵 𞤀𞤤𞥆𞤢𞤸 𞤬𞤢𞥄𞤥𞤢𞤼𞤢𞥄 𞤻𞤵𞤥𞤮 𞤺𞤮𞥅𞤣𞤵𞤯𞤮 𞤈𞤵𞥅𞤸𞤵 𞤀𞤤𞥆𞤢𞤸.
𞤐𞤮 𞤢𞥄𞤴𞤢𞥄𞤪𞤫 𞤱𞤭'𞤭⹁
“𞤃𞤮𞤴𞤫 𞤥𞤫𞥅𞤯𞤭 𞤢𞤲'𞤣𞤵𞤳𞤭 𞤻𞤵𞤥𞤮 𞤔𞤮𞥅𞤥𞤭𞤪𞤢𞥄𞤱𞤮
𞤲'𞤺𞤢𞤥 𞤫𞤳𞥆𞤭𞤼𞤭𞤲𞤢𞤥𞤮؟”
𞤀𞤥𞥆𞤢𞥄 𞤫𞤲𞤫𞤲 𞤫𞤲 𞤨𞤢𞥄𞤥𞤢𞤴 𞤬𞤭𞥅 𞤯𞤵'𞤵𞤥 𞤲'𞤺𞤢𞤥 𞤫𞤲 𞤻𞤵𞤥𞤢 𞤲𞤮 𞤀𞤤𞤥𞤢𞤧𞤭𞥅𞤸𞤵 𞤻𞤵𞤥𞤭𞤪𞤼𞤢.
|
1 Korintiyanko'en 3
Maccuɓe Allah
Bandiraaɓe, min mi waawaayi metanki'on no metiranaymi keewuɓe nder hoolaaki Yeesu.
Sey ni mi metiranii'on no metiranaymi yimɓe duuniyaaru ndu'u, koo boo no metiranaymi ɓikkoy pamaroy, waato tokkuɓe Yeesu hesɓe.
Ɗum hokkataa ɓingel keccel nyamndu cembindu.
Non min maa mi hokkaayi'on nyamndu cembindu, waato ekkitinol luggungol.
Ammaa mi hokkii'on enɗam, waato ekkitinol ngol luggaa ngam on kewtaayi nyaamuki nyamndu cembindu.
Goonga, haa jooni on kewtaayi nyaamukindu.
Ngam haa jooni on ngaɗa jonde iri nde yimɓe duuniyaaru.
To ni e woodi lawliiru e geddi hakkunde mooɗon, too, haa jooni duuniyaaru jeyi'on, on kuwa kuuɗe iri ɗe duuniyaaru ndu'u.
Ngam to goɗɗo wi'ii, “Bulus tokkumi,” on nii boo wi'ii, “Afoolos tokkumi,” too, naa' on ngaɗa jonde iri nde yimɓe duuniyaaru ndu'u won ɗon?
Too, moye woni Afoolos?
Moye woni Bulus?
Min maccuɓe Allah tan.
Laawol amin kooliiɗon Yeesu Almasiihu.
Koo moye amin e huwa kuugal ngal Joomiraawo hokkimo o huwa.
Min mi aawii, Afoolos boo yarnii awre nden, ammaa Allah woni mawninɗonde.
Ngam non, e aawuɗo on e jarnuɗo on naa' ɓe goɗɗum, ammaa Allah tan woni mawɗo, ngam kanko woni mawninɗo awre nden.
E aawuɗo e jarnuɗo ɓe kuudooɓe.
Koo moye heɓay mbarjaari ko fottidi e kuugal muuɗum.
Ngam minon, min kuudooɓe e Allah.
Onon boo on ngesa maako, maadi maako.
Barka dokkal ngal Allah hokkiyam, mi fuɗɗii maadi bo mahoowo bawɗo maadi naa' seɗɗa.
Mi fuɗɗi maadii, nden goɗɗo e maha dow fuɗɗoode nden.
Ammaa koo moye mahoowo dow fuɗɗoode nden o faama iri mahuki ki o mahata.
Ngam walaa goɗɗo baawayɗo fuɗɗa wonde fuɗɗoode maadi feere ɓurnde nde ɗum fuɗɗi, waato Yeesu Almasiihu.
To goɗɗo mahii dow fuɗɗoode nden, to o huutirii jiinaari, koo ajurfaari, koo kaaƴe gooduɗe ceede, koo leɗɗe, koo geene, koo ƴombe, wooɗuki kuugal maako wurtoto e njayri Nyalnde Jaango.
E nden ɗon nyalnde hiite wanginay kuugal koo moye, nge foonday kuugal ngal nge holla no ngal wontindiri.
To boo maadi ndi o mahi wulaayi, o heɓay mbarjaari mbondi.
To maadi ndin wulii, o dullay mbarjaari maako, koo nde o heɓay kisndam, ammaa bo nder hiite o ƴiwi.
On andaa ɓalli mooɗon ɗum wuro to Allah jooɗotoo, nden Ruuhu Allah e jooɗoo nder ɓerɗe mooɗon?
Fuu bonnuɗo wuro Allah, Allah halkaymo.
Ngam wuro Allah ngo ceniingo; onon boo ngoni wuro maako ngon.
To' goɗɗo ƴoyra hoore muuɗum.
To goɗɗo mooɗon e nyuma e woodi faamu no jaamanu ɗu'um hocciri faamu, sey o wartira hoore maako bo kaaŋaaɗo, ngam o warta gooduɗo faamu ɗum goonga.
Ngam faamu iri ɗum duuniyaaru ndu'u, yeeso Allah ɗum haaŋoore.
Non no ɗum windiraa, “Allah e nanga gooduɓe faamu nder dabare maɓɓe.”
Ɗonmaa wonde aayaare wi'ii, “Joomiraawo e andi nyumo gooduɓe faamu walaa ko nafi.”
Ngam non, to' neɗɗo mantoroo neɗɗo!
Ngam koo ɗume onon njeyiɗum.
Koo Bulus, koo Afoolos, koo Biiturus , koo duuniyaaru, koo yonki, koo mayde, koo ko woni jooni, koo ko woni yeeso ɗo'o, ɗum fuu um ɗum mooɗon.
Onon boo ɗum ɓe Almasiihu.
Almasiihu boo ɗum mo Allah.
|
𞥑 𞤑𞤮𞤪𞤭𞤲𞤼𞤭𞤴𞤢𞤲𞤳𞤮'𞤫𞤲 𞥓
𞤃𞤢𞤷𞥆𞤵𞤩𞤫 𞤀𞤤𞥆𞤢𞤸
𞤄𞤢𞤲'𞤣𞤭𞤪𞤢𞥄𞤩𞤫⹁ 𞤥𞤭𞤲 𞤥𞤭 𞤱𞤢𞥄𞤱𞤢𞥄𞤴𞤭 𞤥𞤫𞤼𞤢𞤲𞤳𞤭'𞤮𞤲 𞤲𞤮 𞤥𞤫𞤼𞤭𞤪𞤢𞤲𞤢𞤴𞤥𞤭 𞤳𞤫𞥅𞤱𞤵𞤩𞤫 𞤲'𞤣𞤫𞤪 𞤸𞤮𞥅𞤤𞤢𞥄𞤳𞤭 𞤒𞤫𞥅𞤧𞤵.
𞤅𞤫𞤴 𞤲𞤭 𞤥𞤭 𞤥𞤫𞤼𞤭𞤪𞤢𞤲𞤭𞥅'𞤮𞤲 𞤲𞤮 𞤥𞤫𞤼𞤭𞤪𞤢𞤲𞤢𞤴𞤥𞤭 𞤴𞤭𞤥𞤩𞤫 𞤣𞤵𞥅𞤲𞤭𞤴𞤢𞥄𞤪𞤵 𞤲'𞤣𞤵'𞤵⹁ 𞤳𞤮𞥅 𞤦𞤮𞥅 𞤲𞤮 𞤥𞤫𞤼𞤭𞤪𞤢𞤲𞤢𞤴𞤥𞤭 𞤩𞤭𞤳𞥆𞤮𞤴 𞤨𞤢𞤥𞤢𞤪𞤮𞤴⹁ 𞤱𞤢𞥄𞤼𞤮 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤸𞤫𞤧𞤩𞤫.
𞤍𞤵𞤥 𞤸𞤮𞤳𞥆𞤢𞤼𞤢𞥄 𞤩𞤭𞤲'𞤺𞤫𞤤 𞤳𞤫𞤷𞥆𞤫𞤤 𞤻𞤢𞤥𞤲'𞤣𞤵 𞤷𞤫𞤲'𞤦𞤭𞤲'𞤣𞤵.
𞤐𞤮𞤲 𞤥𞤭𞤲 𞤥𞤢𞥄 𞤥𞤭 𞤸𞤮𞤳𞥆𞤢𞥄𞤴𞤭'𞤮𞤲 𞤻𞤢𞤥𞤲'𞤣𞤵 𞤷𞤫𞤲'𞤦𞤭𞤲'𞤣𞤵⹁ 𞤱𞤢𞥄𞤼𞤮 𞤫𞤳𞥆𞤭𞤼𞤭𞤲𞤮𞤤 𞤤𞤵𞤺𞥆𞤵𞤲'𞤺𞤮𞤤.
𞤀𞤥𞥆𞤢𞥄 𞤥𞤭 𞤸𞤮𞤳𞥆𞤭𞥅'𞤮𞤲 𞤫𞤲𞤯𞤢𞤥⹁ 𞤱𞤢𞥄𞤼𞤮 𞤫𞤳𞥆𞤭𞤼𞤭𞤲𞤮𞤤 𞤲'𞤺𞤮𞤤 𞤤𞤵𞤺𞥆𞤢𞥄 𞤲'𞤺𞤢𞤥 𞤮𞤲 𞤳𞤫𞤱𞤼𞤢𞥄𞤴𞤭 𞤻𞤢𞥄𞤥𞤵𞤳𞤭 𞤻𞤢𞤥𞤲'𞤣𞤵 𞤷𞤫𞤲'𞤦𞤭𞤲'𞤣𞤵.
𞤘𞤮𞥅𞤲'𞤺𞤢⹁ 𞤸𞤢𞥄 𞤶𞤮𞥅𞤲𞤭 𞤮𞤲 𞤳𞤫𞤱𞤼𞤢𞥄𞤴𞤭 𞤻𞤢𞥄𞤥𞤵𞤳𞤭𞤲'𞤣𞤵.
𞤐'𞤘𞤢𞤥 𞤸𞤢𞥄 𞤶𞤮𞥅𞤲𞤭 𞤮𞤲 𞤲'𞤺𞤢𞤯𞤢 𞤶𞤮𞤲'𞤣𞤫 𞤭𞤪𞤭 𞤲'𞤣𞤫 𞤴𞤭𞤥𞤩𞤫 𞤣𞤵𞥅𞤲𞤭𞤴𞤢𞥄𞤪𞤵.
𞤚𞤮 𞤲𞤭 𞤫 𞤱𞤮𞥅𞤣𞤭 𞤤𞤢𞤱𞤤𞤭𞥅𞤪𞤵 𞤫 𞤺𞤫𞤣𞥆𞤭 𞤸𞤢𞤳𞥆𞤵𞤲'𞤣𞤫 𞤥𞤮𞥅𞤯𞤮𞤲⹁ 𞤼𞤮𞥅⹁ 𞤸𞤢𞥄 𞤶𞤮𞥅𞤲𞤭 𞤣𞤵𞥅𞤲𞤭𞤴𞤢𞥄𞤪𞤵 𞤶𞤫𞤴𞤭'𞤮𞤲⹁ 𞤮𞤲 𞤳𞤵𞤱𞤢 𞤳𞤵𞥅𞤯𞤫 𞤭𞤪𞤭 𞤯𞤫 𞤣𞤵𞥅𞤲𞤭𞤴𞤢𞥄𞤪𞤵 𞤲'𞤣𞤵'𞤵.
𞤐'𞤘𞤢𞤥 𞤼𞤮 𞤺𞤮𞤯𞥆𞤮 𞤱𞤭'𞤭𞥅⹁ “𞤄𞤵𞤤𞤵𞤧 𞤼𞤮𞤳𞥆𞤵𞤥𞤭⹁” 𞤮𞤲 𞤲𞤭𞥅 𞤦𞤮𞥅 𞤱𞤭'𞤭𞥅⹁ “𞤀𞤬𞤮𞥅𞤤𞤮𞤧 𞤼𞤮𞤳𞥆𞤵𞤥𞤭⹁” 𞤼𞤮𞥅⹁ 𞤲𞤢𞥄' 𞤮𞤲 𞤲'𞤺𞤢𞤯𞤢 𞤶𞤮𞤲'𞤣𞤫 𞤭𞤪𞤭 𞤲'𞤣𞤫 𞤴𞤭𞤥𞤩𞤫 𞤣𞤵𞥅𞤲𞤭𞤴𞤢𞥄𞤪𞤵 𞤲'𞤣𞤵'𞤵 𞤱𞤮𞤲 𞤯𞤮𞤲؟
𞤚𞤮𞥅⹁ 𞤥𞤮𞤴𞤫 𞤱𞤮𞤲𞤭 𞤀𞤬𞤮𞥅𞤤𞤮𞤧؟
𞤃𞤮𞤴𞤫 𞤱𞤮𞤲𞤭 𞤄𞤵𞤤𞤵𞤧؟
𞤃𞤭𞤲 𞤥𞤢𞤷𞥆𞤵𞤩𞤫 𞤀𞤤𞥆𞤢𞤸 𞤼𞤢𞤲.
𞤂𞤢𞥄𞤱𞤮𞤤 𞤢𞤥𞤭𞤲 𞤳𞤮𞥅𞤤𞤭𞥅𞤯𞤮𞤲 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵.
𞤑𞤮𞥅 𞤥𞤮𞤴𞤫 𞤢𞤥𞤭𞤲 𞤫 𞤸𞤵𞤱𞤢 𞤳𞤵𞥅𞤺𞤢𞤤 𞤲'𞤺𞤢𞤤 𞤔𞤮𞥅𞤥𞤭𞤪𞤢𞥄𞤱𞤮 𞤸𞤮𞤳𞥆𞤭𞤥𞤮 𞤮 𞤸𞤵𞤱𞤢.
𞤃𞤭𞤲 𞤥𞤭 𞤢𞥄𞤱𞤭𞥅⹁ 𞤀𞤬𞤮𞥅𞤤𞤮𞤧 𞤦𞤮𞥅 𞤴𞤢𞤪𞤲𞤭𞥅 𞤢𞤱𞤪𞤫 𞤲'𞤣𞤫𞤲⹁ 𞤢𞤥𞥆𞤢𞥄 𞤀𞤤𞥆𞤢𞤸 𞤱𞤮𞤲𞤭 𞤥𞤢𞤱𞤲𞤭𞤲𞤯𞤮𞤲'𞤣𞤫.
𞤐'𞤘𞤢𞤥 𞤲𞤮𞤲⹁ 𞤫 𞤢𞥄𞤱𞤵𞤯𞤮 𞤮𞤲 𞤫 𞤶𞤢𞤪𞤲𞤵𞤯𞤮 𞤮𞤲 𞤲𞤢𞥄' 𞤩𞤫 𞤺𞤮𞤯𞥆𞤵𞤥⹁ 𞤢𞤥𞥆𞤢𞥄 𞤀𞤤𞥆𞤢𞤸 𞤼𞤢𞤲 𞤱𞤮𞤲𞤭 𞤥𞤢𞤱𞤯𞤮⹁ 𞤲'𞤺𞤢𞤥 𞤳𞤢𞤲𞤳𞤮 𞤱𞤮𞤲𞤭 𞤥𞤢𞤱𞤲𞤭𞤲𞤯𞤮 𞤢𞤱𞤪𞤫 𞤲'𞤣𞤫𞤲.
𞤉 𞤢𞥄𞤱𞤵𞤯𞤮 𞤫 𞤶𞤢𞤪𞤲𞤵𞤯𞤮 𞤩𞤫 𞤳𞤵𞥅𞤣𞤮𞥅𞤩𞤫.
𞤑𞤮𞥅 𞤥𞤮𞤴𞤫 𞤸𞤫𞤩𞤢𞤴 𞤲'𞤦𞤢𞤪𞤶𞤢𞥄𞤪𞤭 𞤳𞤮 𞤬𞤮𞤼𞥆𞤭𞤣𞤭 𞤫 𞤳𞤵𞥅𞤺𞤢𞤤 𞤥𞤵𞥅𞤯𞤵𞤥.
𞤐'𞤘𞤢𞤥 𞤥𞤭𞤲𞤮𞤲⹁ 𞤥𞤭𞤲 𞤳𞤵𞥅𞤣𞤮𞥅𞤩𞤫 𞤫 𞤀𞤤𞥆𞤢𞤸.
𞤌𞤲𞤮𞤲 𞤦𞤮𞥅 𞤮𞤲 𞤲'𞤺𞤫𞤧𞤢 𞤥𞤢𞥄𞤳𞤮⹁ 𞤥𞤢𞥄𞤣𞤭 𞤥𞤢𞥄𞤳𞤮.
𞤄𞤢𞤪𞤳𞤢 𞤣𞤮𞤳𞥆𞤢𞤤 𞤲'𞤺𞤢𞤤 𞤀𞤤𞥆𞤢𞤸 𞤸𞤮𞤳𞥆𞤭𞤴𞤢𞤥⹁ 𞤥𞤭 𞤬𞤵𞤯𞥆𞤭𞥅 𞤥𞤢𞥄𞤣𞤭 𞤦𞤮 𞤥𞤢𞤸𞤮𞥅𞤱𞤮 𞤦𞤢𞤱𞤯𞤮 𞤥𞤢𞥄𞤣𞤭 𞤲𞤢𞥄' 𞤧𞤫𞤯𞥆𞤢.
𞤃𞤭 𞤬𞤵𞤯𞥆𞤭 𞤥𞤢𞥄𞤣𞤭𞥅⹁ 𞤲'𞤣𞤫𞤲 𞤺𞤮𞤯𞥆𞤮 𞤫 𞤥𞤢𞤸𞤢 𞤣𞤮𞤱 𞤬𞤵𞤯𞥆𞤮𞥅𞤣𞤫 𞤲'𞤣𞤫𞤲.
𞤀𞤥𞥆𞤢𞥄 𞤳𞤮𞥅 𞤥𞤮𞤴𞤫 𞤥𞤢𞤸𞤮𞥅𞤱𞤮 𞤣𞤮𞤱 𞤬𞤵𞤯𞥆𞤮𞥅𞤣𞤫 𞤲'𞤣𞤫𞤲 𞤮 𞤬𞤢𞥄𞤥𞤢 𞤭𞤪𞤭 𞤥𞤢𞤸𞤵𞤳𞤭 𞤳𞤭 𞤮 𞤥𞤢𞤸𞤢𞤼𞤢.
𞤐'𞤘𞤢𞤥 𞤱𞤢𞤤𞤢𞥄 𞤺𞤮𞤯𞥆𞤮 𞤦𞤢𞥄𞤱𞤢𞤴𞤯𞤮 𞤬𞤵𞤯𞥆𞤢 𞤱𞤮𞤲'𞤣𞤫 𞤬𞤵𞤯𞥆𞤮𞥅𞤣𞤫 𞤥𞤢𞥄𞤣𞤭 𞤬𞤫𞥅𞤪𞤫 𞤩𞤵𞤪𞤲'𞤣𞤫 𞤲'𞤣𞤫 𞤯𞤵𞤥 𞤬𞤵𞤯𞥆𞤭⹁ 𞤱𞤢𞥄𞤼𞤮 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵.
𞤚𞤮 𞤺𞤮𞤯𞥆𞤮 𞤥𞤢𞤸𞤭𞥅 𞤣𞤮𞤱 𞤬𞤵𞤯𞥆𞤮𞥅𞤣𞤫 𞤲'𞤣𞤫𞤲⹁ 𞤼𞤮 𞤮 𞤸𞤵𞥅𞤼𞤭𞤪𞤭𞥅 𞤶𞤭𞥅𞤲𞤢𞥄𞤪𞤭⹁ 𞤳𞤮𞥅 𞤢𞤶𞤵𞤪𞤬𞤢𞥄𞤪𞤭⹁ 𞤳𞤮𞥅 𞤳𞤢𞥄𞤰𞤫 𞤺𞤮𞥅𞤣𞤵𞤯𞤫 𞤷𞤫𞥅𞤣𞤫⹁ 𞤳𞤮𞥅 𞤤𞤫𞤯𞥆𞤫⹁ 𞤳𞤮𞥅 𞤺𞤫𞥅𞤲𞤫⹁ 𞤳𞤮𞥅 𞤰𞤮𞤲'𞤦𞤫⹁ 𞤱𞤮𞥅𞤯𞤵𞤳𞤭 𞤳𞤵𞥅𞤺𞤢𞤤 𞤥𞤢𞥄𞤳𞤮 𞤱𞤵𞤪𞤼𞤮𞤼𞤮 𞤫 𞤲'𞤶𞤢𞤴𞤪𞤭 𞤐𞤴𞤢𞤤𞤲'𞤣𞤫 𞤔𞤢𞥄𞤲'𞤺𞤮.
𞤉 𞤲'𞤣𞤫𞤲 𞤯𞤮𞤲 𞤻𞤢𞤤𞤲'𞤣𞤫 𞤸𞤭𞥅𞤼𞤫 𞤱𞤢𞤲'𞤺𞤭𞤲𞤢𞤴 𞤳𞤵𞥅𞤺𞤢𞤤 𞤳𞤮𞥅 𞤥𞤮𞤴𞤫⹁ 𞤲'𞤺𞤫 𞤬𞤮𞥅𞤲'𞤣𞤢𞤴 𞤳𞤵𞥅𞤺𞤢𞤤 𞤲'𞤺𞤢𞤤 𞤲'𞤺𞤫 𞤸𞤮𞤤𞥆𞤢 𞤲𞤮 𞤲'𞤺𞤢𞤤 𞤱𞤮𞤲𞤼𞤭𞤲'𞤣𞤭𞤪𞤭.
𞤚𞤮 𞤦𞤮𞥅 𞤥𞤢𞥄𞤣𞤭 𞤲'𞤣𞤭 𞤮 𞤥𞤢𞤸𞤭 𞤱𞤵𞤤𞤢𞥄𞤴𞤭⹁ 𞤮 𞤸𞤫𞤩𞤢𞤴 𞤲'𞤦𞤢𞤪𞤶𞤢𞥄𞤪𞤭 𞤲'𞤦𞤮𞤲'𞤣𞤭.
𞤚𞤮 𞤥𞤢𞥄𞤣𞤭 𞤲'𞤣𞤭𞤲 𞤱𞤵𞤤𞤭𞥅⹁ 𞤮 𞤣𞤵𞤤𞥆𞤢𞤴 𞤲'𞤦𞤢𞤪𞤶𞤢𞥄𞤪𞤭 𞤥𞤢𞥄𞤳𞤮⹁ 𞤳𞤮𞥅 𞤲'𞤣𞤫 𞤮 𞤸𞤫𞤩𞤢𞤴 𞤳𞤭𞤧𞤲'𞤣𞤢𞤥⹁ 𞤢𞤥𞥆𞤢𞥄 𞤦𞤮 𞤲'𞤣𞤫𞤪 𞤸𞤭𞥅𞤼𞤫 𞤮 𞤰𞤭𞤱𞤭.
𞤌𞤲 𞤢𞤲'𞤣𞤢𞥄 𞤩𞤢𞤤𞥆𞤭 𞤥𞤮𞥅𞤯𞤮𞤲 𞤯𞤵𞤥 𞤱𞤵𞤪𞤮 𞤼𞤮 𞤀𞤤𞥆𞤢𞤸 𞤶𞤮𞥅𞤯𞤮𞤼𞤮𞥅⹁ 𞤲'𞤣𞤫𞤲 𞤈𞤵𞥅𞤸𞤵 𞤀𞤤𞥆𞤢𞤸 𞤫 𞤶𞤮𞥅𞤯𞤮𞥅 𞤲'𞤣𞤫𞤪 𞤩𞤫𞤪𞤯𞤫 𞤥𞤮𞥅𞤯𞤮𞤲؟
𞤊𞤵𞥅 𞤦𞤮𞤲𞥆𞤵𞤯𞤮 𞤱𞤵𞤪𞤮 𞤀𞤤𞥆𞤢𞤸⹁ 𞤀𞤤𞥆𞤢𞤸 𞤸𞤢𞤤𞤳𞤢𞤴𞤥𞤮.
𞤐'𞤘𞤢𞤥 𞤱𞤵𞤪𞤮 𞤀𞤤𞥆𞤢𞤸 𞤲'𞤺𞤮 𞤷𞤫𞤲𞤭𞥅𞤲'𞤺𞤮⁏ 𞤮𞤲𞤮𞤲 𞤦𞤮𞥅 𞤲'𞤺𞤮𞤲𞤭 𞤱𞤵𞤪𞤮 𞤥𞤢𞥄𞤳𞤮 𞤲'𞤺𞤮𞤲.
𞤚𞤮' 𞤺𞤮𞤯𞥆𞤮 𞤰𞤮𞤴𞤪𞤢 𞤸𞤮𞥅𞤪𞤫 𞤥𞤵𞥅𞤯𞤵𞤥.
𞤚𞤮 𞤺𞤮𞤯𞥆𞤮 𞤥𞤮𞥅𞤯𞤮𞤲 𞤫 𞤻𞤵𞤥𞤢 𞤫 𞤱𞤮𞥅𞤣𞤭 𞤬𞤢𞥄𞤥𞤵 𞤲𞤮 𞤶𞤢𞥄𞤥𞤢𞤲𞤵 𞤯𞤵'𞤵𞤥 𞤸𞤮𞤷𞥆𞤭𞤪𞤭 𞤬𞤢𞥄𞤥𞤵⹁ 𞤧𞤫𞤴 𞤮 𞤱𞤢𞤪𞤼𞤭𞤪𞤢 𞤸𞤮𞥅𞤪𞤫 𞤥𞤢𞥄𞤳𞤮 𞤦𞤮 𞤳𞤢𞥄𞤽𞤢𞥄𞤯𞤮⹁ 𞤲'𞤺𞤢𞤥 𞤮 𞤱𞤢𞤪𞤼𞤢 𞤺𞤮𞥅𞤣𞤵𞤯𞤮 𞤬𞤢𞥄𞤥𞤵 𞤯𞤵𞤥 𞤺𞤮𞥅𞤲'𞤺𞤢.
𞤐'𞤘𞤢𞤥 𞤬𞤢𞥄𞤥𞤵 𞤭𞤪𞤭 𞤯𞤵𞤥 𞤣𞤵𞥅𞤲𞤭𞤴𞤢𞥄𞤪𞤵 𞤲'𞤣𞤵'𞤵⹁ 𞤴𞤫𞥅𞤧𞤮 𞤀𞤤𞥆𞤢𞤸 𞤯𞤵𞤥 𞤸𞤢𞥄𞤽𞤮𞥅𞤪𞤫.
𞤐𞤮𞤲 𞤲𞤮 𞤯𞤵𞤥 𞤱𞤭𞤲'𞤣𞤭𞤪𞤢𞥄⹁ “𞤀𞤤𞥆𞤢𞤸 𞤫 𞤲𞤢𞤲'𞤺𞤢 𞤺𞤮𞥅𞤣𞤵𞤩𞤫 𞤬𞤢𞥄𞤥𞤵 𞤲'𞤣𞤫𞤪 𞤣𞤢𞤦𞤢𞤪𞤫 𞤥𞤢𞤩𞥆𞤫.”
𞤍𞤮𞤲𞤥𞤢𞥄 𞤱𞤮𞤲'𞤣𞤫 𞤢𞥄𞤴𞤢𞥄𞤪𞤫 𞤱𞤭'𞤭𞥅⹁ “𞤔𞤮𞥅𞤥𞤭𞤪𞤢𞥄𞤱𞤮 𞤫 𞤢𞤲'𞤣𞤭 𞤻𞤵𞤥𞤮 𞤺𞤮𞥅𞤣𞤵𞤩𞤫 𞤬𞤢𞥄𞤥𞤵 𞤱𞤢𞤤𞤢𞥄 𞤳𞤮 𞤲𞤢𞤬𞤭.”
𞤐'𞤘𞤢𞤥 𞤲𞤮𞤲⹁ 𞤼𞤮' 𞤲𞤫𞤯𞥆𞤮 𞤥𞤢𞤲𞤼𞤮𞤪𞤮𞥅 𞤲𞤫𞤯𞥆𞤮!
𞤐'𞤘𞤢𞤥 𞤳𞤮𞥅 𞤯𞤵𞤥𞤫 𞤮𞤲𞤮𞤲 𞤲'𞤶𞤫𞤴𞤭𞤯𞤵𞤥.
𞤑𞤮𞥅 𞤄𞤵𞤤𞤵𞤧⹁ 𞤳𞤮𞥅 𞤀𞤬𞤮𞥅𞤤𞤮𞤧⹁ 𞤳𞤮𞥅 𞤄𞤭𞥅𞤼𞤵𞤪𞤵𞤧 ⹁ 𞤳𞤮𞥅 𞤣𞤵𞥅𞤲𞤭𞤴𞤢𞥄𞤪𞤵⹁ 𞤳𞤮𞥅 𞤴𞤮𞤲𞤳𞤭⹁ 𞤳𞤮𞥅 𞤥𞤢𞤴𞤣𞤫⹁ 𞤳𞤮𞥅 𞤳𞤮 𞤱𞤮𞤲𞤭 𞤶𞤮𞥅𞤲𞤭⹁ 𞤳𞤮𞥅 𞤳𞤮 𞤱𞤮𞤲𞤭 𞤴𞤫𞥅𞤧𞤮 𞤯𞤮'𞤮⹁ 𞤯𞤵𞤥 𞤬𞤵𞥅 𞤵𞤥 𞤯𞤵𞤥 𞤥𞤮𞥅𞤯𞤮𞤲.
𞤌𞤲𞤮𞤲 𞤦𞤮𞥅 𞤯𞤵𞤥 𞤩𞤫 𞤀𞤤𞤥𞤢𞤧𞤭𞥅𞤸𞤵.
𞤀𞤤𞤥𞤢𞤧𞤭𞥅𞤸𞤵 𞤦𞤮𞥅 𞤯𞤵𞤥 𞤥𞤮 𞤀𞤤𞥆𞤢𞤸.
|
1 Korintiyanko'en 4
Lilaaɓe Almasiihu
Kocceemin min maccuɓe Almasiihu ɓe Allah hokki kuugal wa'ajinki sirru maako.
Fii go'o ko ɗum yiɗi to iri ɓen ɗon maccuɓe ɓe ngaɗa koo ɗume ko jeyɗoɓe wi'i.
Ammaa mi wannaayi dow no ngiiroton kuugal am, koo boo no woɓɓe ngiiratangal.
Min e hoore am mi foondataa hoore am.
Ɓernde am e ranni tar, ammaa non hollaayi mi waɗaayi goɗɗum ko wooɗaa.
Joomiraawo woni daarayɗo kuugal am wi'a koo ko ngaɗumi e wooɗi koo ɗum wooɗaa.
Ngam non, to' on mbi'u goɗɗo waɗii kuugal ngal Allah hokkimo boɗɗum, koo o waɗaayingal boɗɗum.
Keɗee naa nyalnde nde Joomiraawo warti.
Koo ɗume cuuɗiiɗum nder nyiwre o wurtinayɗum e njayri, nden o wurtinay nyumooji gonɗi nder ɓerɗe yimɓe e njayri.
E carel ngel Allah wi'ay koo neɗɗo waɗii kuugal ngal o hokkimo boɗɗum koo waɗaayingal boɗɗum.
Too, bandiraaɓe, mi hokku misaalu ɗu'um dow am e dow Afoolos ngam e mi yiɗi ekkitooɗon to amin: to' ƴaɓɓooɗon ko windaa, ngam to' piyon gabaare mbi'on goɗɗo ardiiɗo ɓurii goɗɗo.
Moye wartirmaa mawɗo dow horiiɓe?
Koo ɗume ɗum ngooduɗaa naa' Allah hokkumaaɗum?
To ɗum non, ngam ɗume a fiya gabaare maaɗa bo ko ngooduɗaa naa' caahu keɓuɗaaɗum?
On ngi'a bo on njaadake on keɓii ko ngiɗɗon!
On ngi'a bo on njaadake on ngartii diskuɓe!
On ngi'a bo on ngartii laamiiɓe, koo nde minon naa' min laamiiɓe.
Daa on ngartii laamiiɓe daa wooɗii, sey laamodooɗen!
Ngam e yiiki am minon lilaaɓe, Allah wartiriimin yimɓe koccaaɓe naa' ɓe goɗɗum, bo yimɓe ɓe ɗum taƴani kiita mayde bareteeɓe yeeso koo moye.
Mi wi'u non ngam min ngartii ko malaa'ika'en e yimɓe fuu ngaɗani gite.
Too, minon min haaŋaaɓe ngam e min tokki Almasiihu, ammaa onon on tokkuɓe Almasiihu gooduɓe faamu.
Minon min ngalaa bawɗe Allah, ammaa onon on ngi'a bo on ngoodi bawɗe Allah naa' seɗɗa!
Yimɓe e kokka'on mangu, ammaa minon yimɓe e njawanamin.
Haa jooni e min piida e weelo e ɗonka.
Min ngalaa kolte boɗɗe.
Yimɓe e kallanamin, nden min ngalaa wuro.
E min kuwa e juuɗe amin naa' seɗɗa.
To yimɓe kuɗiimin, sey min mbarkiɗinaɓe.
To ɓe torriimin, sey min munya.
To yimɓe metii haala kalluka dow amin, sey min metanaɓe haala mbelka.
Min ngartii mbuuri duuniyaaru, min ngartii ko nefnii.
Haa jooni non ɗum woni.
Mi windan'on ɗerewol ngo'ol naa' ngam mi semtina'on, sey ni ngam mi waggina'on ngam on ɓiɓɓe am ɓe ngiɗumi.
Koo daa on ngoodi moodiɓɓe 10,000 nder tokkuki Almasiihu, on ngalaa danyooɓe ɗuɗɓe.
Goonga, mi wartii nyaako mooɗon nder tokkuki Yeesu Almasiihu nde nga'ajinanmi'on Habaru Belɗum.
Ngam non, e mi toroo'on, ekkitee iri ngikku am.
Kanjum waɗi lilonoymi'on Timooti, ɓiɗɗo am mo ngiɗumi, tokkuɗo Joomiraawo e goonga.
O siftoranay'on iri jonde nde ngaɗumi nder tokkuki Yeesu Almasiihu.
E mi ekkitina iri jonde nden koo toye nder tokkuɓe Yeesu.
Woɓɓe nder mooɗon e ƴefta ko'e ngam e ɓe kammoo mi warataa to mooɗon.
Ammaa to Joomiraawo jaɓii mi waroyay to mooɗon naa' ko neeɓi, mi ɗaɓɓitay mi yi'a iri bawɗe ɗe ɓen ɗon ƴeftooɓe ko'e ngoodi, naa' mete‑mete maɓɓe tan.
Ngam ko hollata neɗɗo e waɗa ko Allah Laamiiɗo wi'i, naa' ɗum boliiɗe maako, ammaa ɗum bawɗe Ruuhu Allah gonɗe nder maako.
Too, ɗume ɓurɗon yiɗuki?
Mi wardana'on e sawru, koo mi warana'on nder yidde e munyal?
|
𞥑 𞤑𞤮𞤪𞤭𞤲𞤼𞤭𞤴𞤢𞤲𞤳𞤮'𞤫𞤲 𞥔
𞤂𞤭𞤤𞤢𞥄𞤩𞤫 𞤀𞤤𞤥𞤢𞤧𞤭𞥅𞤸𞤵
𞤑𞤮𞤷𞥆𞤫𞥅𞤥𞤭𞤲 𞤥𞤭𞤲 𞤥𞤢𞤷𞥆𞤵𞤩𞤫 𞤀𞤤𞤥𞤢𞤧𞤭𞥅𞤸𞤵 𞤩𞤫 𞤀𞤤𞥆𞤢𞤸 𞤸𞤮𞤳𞥆𞤭 𞤳𞤵𞥅𞤺𞤢𞤤 𞤱𞤢'𞤢𞤶𞤭𞤲𞤳𞤭 𞤧𞤭𞤪𞥆𞤵 𞤥𞤢𞥄𞤳𞤮.
𞤊𞤭𞥅 𞤺𞤮'𞤮 𞤳𞤮 𞤯𞤵𞤥 𞤴𞤭𞤯𞤭 𞤼𞤮 𞤭𞤪𞤭 𞤩𞤫𞤲 𞤯𞤮𞤲 𞤥𞤢𞤷𞥆𞤵𞤩𞤫 𞤩𞤫 𞤲'𞤺𞤢𞤯𞤢 𞤳𞤮𞥅 𞤯𞤵𞤥𞤫 𞤳𞤮 𞤶𞤫𞤴𞤯𞤮𞤩𞤫 𞤱𞤭'𞤭.
𞤀𞤥𞥆𞤢𞥄 𞤥𞤭 𞤱𞤢𞤲𞥆𞤢𞥄𞤴𞤭 𞤣𞤮𞤱 𞤲𞤮 𞤲'𞤺𞤭𞥅𞤪𞤮𞤼𞤮𞤲 𞤳𞤵𞥅𞤺𞤢𞤤 𞤢𞤥⹁ 𞤳𞤮𞥅 𞤦𞤮𞥅 𞤲𞤮 𞤱𞤮𞤩𞥆𞤫 𞤲'𞤺𞤭𞥅𞤪𞤢𞤼𞤢𞤲'𞤺𞤢𞤤.
𞤃𞤭𞤲 𞤫 𞤸𞤮𞥅𞤪𞤫 𞤢𞤥 𞤥𞤭 𞤬𞤮𞥅𞤲'𞤣𞤢𞤼𞤢𞥄 𞤸𞤮𞥅𞤪𞤫 𞤢𞤥.
𞤇𞤫𞤪𞤲'𞤣𞤫 𞤢𞤥 𞤫 𞤪𞤢𞤲𞥆𞤭 𞤼𞤢𞤪⹁ 𞤢𞤥𞥆𞤢𞥄 𞤲𞤮𞤲 𞤸𞤮𞤤𞥆𞤢𞥄𞤴𞤭 𞤥𞤭 𞤱𞤢𞤯𞤢𞥄𞤴𞤭 𞤺𞤮𞤯𞥆𞤵𞤥 𞤳𞤮 𞤱𞤮𞥅𞤯𞤢𞥄.
𞤔𞤮𞥅𞤥𞤭𞤪𞤢𞥄𞤱𞤮 𞤱𞤮𞤲𞤭 𞤣𞤢𞥄𞤪𞤢𞤴𞤯𞤮 𞤳𞤵𞥅𞤺𞤢𞤤 𞤢𞤥 𞤱𞤭'𞤢 𞤳𞤮𞥅 𞤳𞤮 𞤲'𞤺𞤢𞤯𞤵𞤥𞤭 𞤫 𞤱𞤮𞥅𞤯𞤭 𞤳𞤮𞥅 𞤯𞤵𞤥 𞤱𞤮𞥅𞤯𞤢𞥄.
𞤐'𞤘𞤢𞤥 𞤲𞤮𞤲⹁ 𞤼𞤮' 𞤮𞤲 𞤲'𞤦𞤭'𞤵 𞤺𞤮𞤯𞥆𞤮 𞤱𞤢𞤯𞤭𞥅 𞤳𞤵𞥅𞤺𞤢𞤤 𞤲'𞤺𞤢𞤤 𞤀𞤤𞥆𞤢𞤸 𞤸𞤮𞤳𞥆𞤭𞤥𞤮 𞤦𞤮𞤯𞥆𞤵𞤥⹁ 𞤳𞤮𞥅 𞤮 𞤱𞤢𞤯𞤢𞥄𞤴𞤭𞤲'𞤺𞤢𞤤 𞤦𞤮𞤯𞥆𞤵𞤥.
𞤑𞤫𞤯𞤫𞥅 𞤲𞤢𞥄 𞤻𞤢𞤤𞤲'𞤣𞤫 𞤲'𞤣𞤫 𞤔𞤮𞥅𞤥𞤭𞤪𞤢𞥄𞤱𞤮 𞤱𞤢𞤪𞤼𞤭.
𞤑𞤮𞥅 𞤯𞤵𞤥𞤫 𞤷𞤵𞥅𞤯𞤭𞥅𞤯𞤵𞤥 𞤲'𞤣𞤫𞤪 𞤻𞤭𞤱𞤪𞤫 𞤮 𞤱𞤵𞤪𞤼𞤭𞤲𞤢𞤴𞤯𞤵𞤥 𞤫 𞤲'𞤶𞤢𞤴𞤪𞤭⹁ 𞤲'𞤣𞤫𞤲 𞤮 𞤱𞤵𞤪𞤼𞤭𞤲𞤢𞤴 𞤻𞤵𞤥𞤮𞥅𞤶𞤭 𞤺𞤮𞤲𞤯𞤭 𞤲'𞤣𞤫𞤪 𞤩𞤫𞤪𞤯𞤫 𞤴𞤭𞤥𞤩𞤫 𞤫 𞤲'𞤶𞤢𞤴𞤪𞤭.
𞤉 𞤷𞤢𞤪𞤫𞤤 𞤲'𞤺𞤫𞤤 𞤀𞤤𞥆𞤢𞤸 𞤱𞤭'𞤢𞤴 𞤳𞤮𞥅 𞤲𞤫𞤯𞥆𞤮 𞤱𞤢𞤯𞤭𞥅 𞤳𞤵𞥅𞤺𞤢𞤤 𞤲'𞤺𞤢𞤤 𞤮 𞤸𞤮𞤳𞥆𞤭𞤥𞤮 𞤦𞤮𞤯𞥆𞤵𞤥 𞤳𞤮𞥅 𞤱𞤢𞤯𞤢𞥄𞤴𞤭𞤲'𞤺𞤢𞤤 𞤦𞤮𞤯𞥆𞤵𞤥.
𞤚𞤮𞥅⹁ 𞤦𞤢𞤲'𞤣𞤭𞤪𞤢𞥄𞤩𞤫⹁ 𞤥𞤭 𞤸𞤮𞤳𞥆𞤵 𞤥𞤭𞤧𞤢𞥄𞤤𞤵 𞤯𞤵'𞤵𞤥 𞤣𞤮𞤱 𞤢𞤥 𞤫 𞤣𞤮𞤱 𞤀𞤬𞤮𞥅𞤤𞤮𞤧 𞤲'𞤺𞤢𞤥 𞤫 𞤥𞤭 𞤴𞤭𞤯𞤭 𞤫𞤳𞥆𞤭𞤼𞤮𞥅𞤯𞤮𞤲 𞤼𞤮 𞤢𞤥𞤭𞤲: 𞤼𞤮' 𞤰𞤢𞤩𞥆𞤮𞥅𞤯𞤮𞤲 𞤳𞤮 𞤱𞤭𞤲'𞤣𞤢𞥄⹁ 𞤲'𞤺𞤢𞤥 𞤼𞤮' 𞤨𞤭𞤴𞤮𞤲 𞤺𞤢𞤦𞤢𞥄𞤪𞤫 𞤲'𞤦𞤭'𞤮𞤲 𞤺𞤮𞤯𞥆𞤮 𞤢𞤪𞤣𞤭𞥅𞤯𞤮 𞤩𞤵𞤪𞤭𞥅 𞤺𞤮𞤯𞥆𞤮.
𞤃𞤮𞤴𞤫 𞤱𞤢𞤪𞤼𞤭𞤪𞤥𞤢𞥄 𞤥𞤢𞤱𞤯𞤮 𞤣𞤮𞤱 𞤸𞤮𞤪𞤭𞥅𞤩𞤫؟
𞤑𞤮𞥅 𞤯𞤵𞤥𞤫 𞤯𞤵𞤥 𞤲'𞤺𞤮𞥅𞤣𞤵𞤯𞤢𞥄 𞤲𞤢𞥄' 𞤀𞤤𞥆𞤢𞤸 𞤸𞤮𞤳𞥆𞤵𞤥𞤢𞥄𞤯𞤵𞤥؟
𞤚𞤮 𞤯𞤵𞤥 𞤲𞤮𞤲⹁ 𞤲'𞤺𞤢𞤥 𞤯𞤵𞤥𞤫 𞤢 𞤬𞤭𞤴𞤢 𞤺𞤢𞤦𞤢𞥄𞤪𞤫 𞤥𞤢𞥄𞤯𞤢 𞤦𞤮 𞤳𞤮 𞤲'𞤺𞤮𞥅𞤣𞤵𞤯𞤢𞥄 𞤲𞤢𞥄' 𞤷𞤢𞥄𞤸𞤵 𞤳𞤫𞤩𞤵𞤯𞤢𞥄𞤯𞤵𞤥؟
𞤌𞤲 𞤲'𞤺𞤭'𞤢 𞤦𞤮 𞤮𞤲 𞤲'𞤶𞤢𞥄𞤣𞤢𞤳𞤫 𞤮𞤲 𞤳𞤫𞤩𞤭𞥅 𞤳𞤮 𞤲'𞤺𞤭𞤯𞥆𞤮𞤲!
𞤌𞤲 𞤲'𞤺𞤭'𞤢 𞤦𞤮 𞤮𞤲 𞤲'𞤶𞤢𞥄𞤣𞤢𞤳𞤫 𞤮𞤲 𞤲'𞤺𞤢𞤪𞤼𞤭𞥅 𞤣𞤭𞤧𞤳𞤵𞤩𞤫!
𞤌𞤲 𞤲'𞤺𞤭'𞤢 𞤦𞤮 𞤮𞤲 𞤲'𞤺𞤢𞤪𞤼𞤭𞥅 𞤤𞤢𞥄𞤥𞤭𞥅𞤩𞤫⹁ 𞤳𞤮𞥅 𞤲'𞤣𞤫 𞤥𞤭𞤲𞤮𞤲 𞤲𞤢𞥄' 𞤥𞤭𞤲 𞤤𞤢𞥄𞤥𞤭𞥅𞤩𞤫.
𞤁𞤢𞥄 𞤮𞤲 𞤲'𞤺𞤢𞤪𞤼𞤭𞥅 𞤤𞤢𞥄𞤥𞤭𞥅𞤩𞤫 𞤣𞤢𞥄 𞤱𞤮𞥅𞤯𞤭𞥅⹁ 𞤧𞤫𞤴 𞤤𞤢𞥄𞤥𞤮𞤣𞤮𞥅𞤯𞤫𞤲!
𞤐'𞤘𞤢𞤥 𞤫 𞤴𞤭𞥅𞤳𞤭 𞤢𞤥 𞤥𞤭𞤲𞤮𞤲 𞤤𞤭𞤤𞤢𞥄𞤩𞤫⹁ 𞤀𞤤𞥆𞤢𞤸 𞤱𞤢𞤪𞤼𞤭𞤪𞤭𞥅𞤥𞤭𞤲 𞤴𞤭𞤥𞤩𞤫 𞤳𞤮𞤷𞥆𞤢𞥄𞤩𞤫 𞤲𞤢𞥄' 𞤩𞤫 𞤺𞤮𞤯𞥆𞤵𞤥⹁ 𞤦𞤮 𞤴𞤭𞤥𞤩𞤫 𞤩𞤫 𞤯𞤵𞤥 𞤼𞤢𞤰𞤢𞤲𞤭 𞤳𞤭𞥅𞤼𞤢 𞤥𞤢𞤴𞤣𞤫 𞤦𞤢𞤪𞤫𞤼𞤫𞥅𞤩𞤫 𞤴𞤫𞥅𞤧𞤮 𞤳𞤮𞥅 𞤥𞤮𞤴𞤫.
𞤃𞤭 𞤱𞤭'𞤵 𞤲𞤮𞤲 𞤲'𞤺𞤢𞤥 𞤥𞤭𞤲 𞤲'𞤺𞤢𞤪𞤼𞤭𞥅 𞤳𞤮 𞤥𞤢𞤤𞤢𞥄'𞤭𞤳𞤢'𞤫𞤲 𞤫 𞤴𞤭𞤥𞤩𞤫 𞤬𞤵𞥅 𞤲'𞤺𞤢𞤯𞤢𞤲𞤭 𞤺𞤭𞤼𞤫.
𞤚𞤮𞥅⹁ 𞤥𞤭𞤲𞤮𞤲 𞤥𞤭𞤲 𞤸𞤢𞥄𞤽𞤢𞥄𞤩𞤫 𞤲'𞤺𞤢𞤥 𞤫 𞤥𞤭𞤲 𞤼𞤮𞤳𞥆𞤭 𞤀𞤤𞤥𞤢𞤧𞤭𞥅𞤸𞤵⹁ 𞤢𞤥𞥆𞤢𞥄 𞤮𞤲𞤮𞤲 𞤮𞤲 𞤼𞤮𞤳𞥆𞤵𞤩𞤫 𞤀𞤤𞤥𞤢𞤧𞤭𞥅𞤸𞤵 𞤺𞤮𞥅𞤣𞤵𞤩𞤫 𞤬𞤢𞥄𞤥𞤵.
𞤃𞤭𞤲𞤮𞤲 𞤥𞤭𞤲 𞤲'𞤺𞤢𞤤𞤢𞥄 𞤦𞤢𞤱𞤯𞤫 𞤀𞤤𞥆𞤢𞤸⹁ 𞤢𞤥𞥆𞤢𞥄 𞤮𞤲𞤮𞤲 𞤮𞤲 𞤲'𞤺𞤭'𞤢 𞤦𞤮 𞤮𞤲 𞤲'𞤺𞤮𞥅𞤣𞤭 𞤦𞤢𞤱𞤯𞤫 𞤀𞤤𞥆𞤢𞤸 𞤲𞤢𞥄' 𞤧𞤫𞤯𞥆𞤢!
𞤒𞤭𞤥𞤩𞤫 𞤫 𞤳𞤮𞤳𞥆𞤢'𞤮𞤲 𞤥𞤢𞤲'𞤺𞤵⹁ 𞤢𞤥𞥆𞤢𞥄 𞤥𞤭𞤲𞤮𞤲 𞤴𞤭𞤥𞤩𞤫 𞤫 𞤲'𞤶𞤢𞤱𞤢𞤲𞤢𞤥𞤭𞤲.
𞤖𞤢𞥄 𞤶𞤮𞥅𞤲𞤭 𞤫 𞤥𞤭𞤲 𞤨𞤭𞥅𞤣𞤢 𞤫 𞤱𞤫𞥅𞤤𞤮 𞤫 𞤯𞤮𞤲𞤳𞤢.
𞤃𞤭𞤲 𞤲'𞤺𞤢𞤤𞤢𞥄 𞤳𞤮𞤤𞤼𞤫 𞤦𞤮𞤯𞥆𞤫.
𞤒𞤭𞤥𞤩𞤫 𞤫 𞤳𞤢𞤤𞥆𞤢𞤲𞤢𞤥𞤭𞤲⹁ 𞤲'𞤣𞤫𞤲 𞤥𞤭𞤲 𞤲'𞤺𞤢𞤤𞤢𞥄 𞤱𞤵𞤪𞤮.
𞤉 𞤥𞤭𞤲 𞤳𞤵𞤱𞤢 𞤫 𞤶𞤵𞥅𞤯𞤫 𞤢𞤥𞤭𞤲 𞤲𞤢𞥄' 𞤧𞤫𞤯𞥆𞤢.
𞤚𞤮 𞤴𞤭𞤥𞤩𞤫 𞤳𞤵𞤯𞤭𞥅𞤥𞤭𞤲⹁ 𞤧𞤫𞤴 𞤥𞤭𞤲 𞤲'𞤦𞤢𞤪𞤳𞤭𞤯𞤭𞤲𞤢𞤩𞤫.
𞤚𞤮 𞤩𞤫 𞤼𞤮𞤪𞥆𞤭𞥅𞤥𞤭𞤲⹁ 𞤧𞤫𞤴 𞤥𞤭𞤲 𞤥𞤵𞤻𞤢.
𞤚𞤮 𞤴𞤭𞤥𞤩𞤫 𞤥𞤫𞤼𞤭𞥅 𞤸𞤢𞥄𞤤𞤢 𞤳𞤢𞤤𞥆𞤵𞤳𞤢 𞤣𞤮𞤱 𞤢𞤥𞤭𞤲⹁ 𞤧𞤫𞤴 𞤥𞤭𞤲 𞤥𞤫𞤼𞤢𞤲𞤢𞤩𞤫 𞤸𞤢𞥄𞤤𞤢 𞤲'𞤦𞤫𞤤𞤳𞤢.
𞤃𞤭𞤲 𞤲'𞤺𞤢𞤪𞤼𞤭𞥅 𞤲'𞤦𞤵𞥅𞤪𞤭 𞤣𞤵𞥅𞤲𞤭𞤴𞤢𞥄𞤪𞤵⹁ 𞤥𞤭𞤲 𞤲'𞤺𞤢𞤪𞤼𞤭𞥅 𞤳𞤮 𞤲𞤫𞤬𞤲𞤭𞥅.
𞤖𞤢𞥄 𞤶𞤮𞥅𞤲𞤭 𞤲𞤮𞤲 𞤯𞤵𞤥 𞤱𞤮𞤲𞤭.
𞤃𞤭 𞤱𞤭𞤲'𞤣𞤢𞤲'𞤮𞤲 𞤯𞤫𞤪𞤫𞤱𞤮𞤤 𞤲'𞤺𞤮'𞤮𞤤 𞤲𞤢𞥄' 𞤲'𞤺𞤢𞤥 𞤥𞤭 𞤧𞤫𞤥𞤼𞤭𞤲𞤢'𞤮𞤲⹁ 𞤧𞤫𞤴 𞤲𞤭 𞤲'𞤺𞤢𞤥 𞤥𞤭 𞤱𞤢𞤺𞥆𞤭𞤲𞤢'𞤮𞤲 𞤲'𞤺𞤢𞤥 𞤮𞤲 𞤩𞤭𞤩𞥆𞤫 𞤢𞤥 𞤩𞤫 𞤲'𞤺𞤭𞤯𞤵𞤥𞤭.
𞤑𞤮𞥅 𞤣𞤢𞥄 𞤮𞤲 𞤲'𞤺𞤮𞥅𞤣𞤭 𞤥𞤮𞥅𞤣𞤭𞤩𞥆𞤫 𞥑𞥐⹁𞥐𞥐𞥐 𞤲'𞤣𞤫𞤪 𞤼𞤮𞤳𞥆𞤵𞤳𞤭 𞤀𞤤𞤥𞤢𞤧𞤭𞥅𞤸𞤵⹁ 𞤮𞤲 𞤲'𞤺𞤢𞤤𞤢𞥄 𞤣𞤢𞤻𞤮𞥅𞤩𞤫 𞤯𞤵𞤯𞤩𞤫.
𞤘𞤮𞥅𞤲'𞤺𞤢⹁ 𞤥𞤭 𞤱𞤢𞤪𞤼𞤭𞥅 𞤻𞤢𞥄𞤳𞤮 𞤥𞤮𞥅𞤯𞤮𞤲 𞤲'𞤣𞤫𞤪 𞤼𞤮𞤳𞥆𞤵𞤳𞤭 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤲'𞤣𞤫 𞤲'𞤺𞤢'𞤢𞤶𞤭𞤲𞤢𞤲𞤥𞤭'𞤮𞤲 𞤖𞤢𞤦𞤢𞤪𞤵 𞤄𞤫𞤤𞤯𞤵𞤥.
𞤐'𞤘𞤢𞤥 𞤲𞤮𞤲⹁ 𞤫 𞤥𞤭 𞤼𞤮𞤪𞤮𞥅'𞤮𞤲⹁ 𞤫𞤳𞥆𞤭𞤼𞤫𞥅 𞤭𞤪𞤭 𞤲'𞤺𞤭𞤳𞥆𞤵 𞤢𞤥.
𞤑𞤢𞤲'𞤶𞤵𞤥 𞤱𞤢𞤯𞤭 𞤤𞤭𞤤𞤮𞤲𞤮𞤴𞤥𞤭'𞤮𞤲 𞤚𞤭𞤥𞤮𞥅𞤼𞤭⹁ 𞤩𞤭𞤯𞥆𞤮 𞤢𞤥 𞤥𞤮 𞤲'𞤺𞤭𞤯𞤵𞤥𞤭⹁ 𞤼𞤮𞤳𞥆𞤵𞤯𞤮 𞤔𞤮𞥅𞤥𞤭𞤪𞤢𞥄𞤱𞤮 𞤫 𞤺𞤮𞥅𞤲'𞤺𞤢.
𞤌 𞤧𞤭𞤬𞤼𞤮𞤪𞤢𞤲𞤢𞤴'𞤮𞤲 𞤭𞤪𞤭 𞤶𞤮𞤲'𞤣𞤫 𞤲'𞤣𞤫 𞤲'𞤺𞤢𞤯𞤵𞤥𞤭 𞤲'𞤣𞤫𞤪 𞤼𞤮𞤳𞥆𞤵𞤳𞤭 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵.
𞤉 𞤥𞤭 𞤫𞤳𞥆𞤭𞤼𞤭𞤲𞤢 𞤭𞤪𞤭 𞤶𞤮𞤲'𞤣𞤫 𞤲'𞤣𞤫𞤲 𞤳𞤮𞥅 𞤼𞤮𞤴𞤫 𞤲'𞤣𞤫𞤪 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵.
𞤏𞤮𞤩𞥆𞤫 𞤲'𞤣𞤫𞤪 𞤥𞤮𞥅𞤯𞤮𞤲 𞤫 𞤰𞤫𞤬𞤼𞤢 𞤳𞤮'𞤫 𞤲'𞤺𞤢𞤥 𞤫 𞤩𞤫 𞤳𞤢𞤥𞥆𞤮𞥅 𞤥𞤭 𞤱𞤢𞤪𞤢𞤼𞤢𞥄 𞤼𞤮 𞤥𞤮𞥅𞤯𞤮𞤲.
𞤀𞤥𞥆𞤢𞥄 𞤼𞤮 𞤔𞤮𞥅𞤥𞤭𞤪𞤢𞥄𞤱𞤮 𞤶𞤢𞤩𞤭𞥅 𞤥𞤭 𞤱𞤢𞤪𞤮𞤴𞤢𞤴 𞤼𞤮 𞤥𞤮𞥅𞤯𞤮𞤲 𞤲𞤢𞥄' 𞤳𞤮 𞤲𞤫𞥅𞤩𞤭⹁ 𞤥𞤭 𞤯𞤢𞤩𞥆𞤭𞤼𞤢𞤴 𞤥𞤭 𞤴𞤭'𞤢 𞤭𞤪𞤭 𞤦𞤢𞤱𞤯𞤫 𞤯𞤫 𞤩𞤫𞤲 𞤯𞤮𞤲 𞤰𞤫𞤬𞤼𞤮𞥅𞤩𞤫 𞤳𞤮'𞤫 𞤲'𞤺𞤮𞥅𞤣𞤭⹁ 𞤲𞤢𞥄' 𞤥𞤫𞤼𞤫‑𞤥𞤫𞤼𞤫 𞤥𞤢𞤩𞥆𞤫 𞤼𞤢𞤲.
𞤐'𞤘𞤢𞤥 𞤳𞤮 𞤸𞤮𞤤𞥆𞤢𞤼𞤢 𞤲𞤫𞤯𞥆𞤮 𞤫 𞤱𞤢𞤯𞤢 𞤳𞤮 𞤀𞤤𞥆𞤢𞤸 𞤂𞤢𞥄𞤥𞤭𞥅𞤯𞤮 𞤱𞤭'𞤭⹁ 𞤲𞤢𞥄' 𞤯𞤵𞤥 𞤦𞤮𞤤𞤭𞥅𞤯𞤫 𞤥𞤢𞥄𞤳𞤮⹁ 𞤢𞤥𞥆𞤢𞥄 𞤯𞤵𞤥 𞤦𞤢𞤱𞤯𞤫 𞤈𞤵𞥅𞤸𞤵 𞤀𞤤𞥆𞤢𞤸 𞤺𞤮𞤲𞤯𞤫 𞤲'𞤣𞤫𞤪 𞤥𞤢𞥄𞤳𞤮.
𞤚𞤮𞥅⹁ 𞤯𞤵𞤥𞤫 𞤩𞤵𞤪𞤯𞤮𞤲 𞤴𞤭𞤯𞤵𞤳𞤭؟
𞤃𞤭 𞤱𞤢𞤪𞤣𞤢𞤲𞤢'𞤮𞤲 𞤫 𞤧𞤢𞤱𞤪𞤵⹁ 𞤳𞤮𞥅 𞤥𞤭 𞤱𞤢𞤪𞤢𞤲𞤢'𞤮𞤲 𞤲'𞤣𞤫𞤪 𞤴𞤭𞤣𞥆𞤫 𞤫 𞤥𞤵𞤻𞤢𞤤؟
|
1 Korintiyanko'en 5
Cendiree e Hakke
Mi nanii habaru e woodi njeenu kalluɗum hakkunde mooɗon iri njeenu ɗum waɗataake koo nder heeferɓe, haa neɗɗo e walda e debbo nyaako muuɗum!
Fuu e non on mantoroo kawtal mooɗon!
Naa' e haani ngannon haa mburtinon gaɗuɗo kuugal nga'al daga nder kawtal mooɗon?
Koo nde mi wondaa e mooɗon nder ɓandu, e mi nyuma dow mooɗon nder ɓernde am.
Barka laamu ɗum Yeesu Joomiraawo meeɗen hokkiyam, mi yaadake mi taƴanii neɗɗo gaɗuɗo non kiita bo e mi wondi e mooɗon.
To on kawritii, bawɗe Yeesu Joomiraawo meeɗen e wondi e mooɗon, min maa, bo e mi wondi e mooɗon.
Sey ngaɗon neɗɗo gaɗuɗo non nder jungo Ceyɗan, ngam Ceyɗan torra ɓandu maako, ngam ɗum hisna yonki maako nyalnde wartoyki Yeesu Joomiraawo.
Mantitaaki mooɗon wooɗaa.
On andaa no ƴuufinirɗum seɗɗa ɓuutinirta condi buroodi ɗundi?
Non to on alii hakke seɗɗa nder mooɗon, ɗum sankitoto koo toye nder mooɗon.
Cendiree e ƴuufinirɗum kiiɗum gonɗum nder mooɗon, waato hakke, ngam ngarton bo condi buroodi ndi walaa ƴuufinirɗum, waato kawtal tokkuɓe Yeesu ɓe ngalaa yimɓe nganyuɓe tuuba daga hakke maɓɓe, non no ngontindirɗon.
Ngam ɗum yaadake ɗum hirsii karoori meeɗen ndi Humto Sakkinki.
Kayri woni Almasiihu.
Ngam non, en ngaɗu Humto Sakkinki meeɗen naa' e buroodi gooduɗum ƴuufinirɗum kiiɗum ɗum halleende e kuuɗe kalluɗe, sey ni e buroodi ɗum walaa ƴuufinirɗum, waato en ngaɗu jonde lamnde nde goonga.
Nder ɗerewol am mi windanii'on wiiki, to' on kawtu ko'e mooɗon e gaɗooɓe njeenu.
Naa' e mi meta dow yimɓe ɓe duuniyaaru ndu'u gaɗooɓe njeenu, koo gooduɓe suuno ceede, koo wuyɓe, koo mawninooɓe gunkiiji.
Ngam to ni mi wi'ii'on, to' kawton ko'e e iri yimɓe ɓe'e, too, sey ni alon duuniyaaru.
Ammaa jooni e mi windana'on wiiki, to' on kawtu ko'e e koo moye noddeteeɗo tokkuɗo Yeesu, nyamruɗo yeeso e waɗuki njeenu, koo gooduɗo suuno ceede, koo mawninoowo gunkiiji, koo metoowo kalluka dow goɗɗo, koo jaroowo, koo gujjo.
To' maa on nyamdu e iri maɓɓe.
Naa' ɗum kuugal meeɗen ngaɗanen yimɓe ɓe tokkaayi Yeesu kiita.
Kuugal mooɗon woni ngaɗanon gonɓe nder kawtal mooɗon ngal tokkuɓe Yeesu kiita.
Allah woni gaɗanayɗo yimɓe ɓe tokkaayi Yeesu kiita.
No aayaare wi'i, “Onon, ndiiwee gaɗoowo ko halli daga nder mooɗon.”
|
𞥑 𞤑𞤮𞤪𞤭𞤲𞤼𞤭𞤴𞤢𞤲𞤳𞤮'𞤫𞤲 𞥕
𞤕𞤫𞤲'𞤣𞤭𞤪𞤫𞥅 𞤫 𞤖𞤢𞤳𞥆𞤫
𞤃𞤭 𞤲𞤢𞤲𞤭𞥅 𞤸𞤢𞤦𞤢𞤪𞤵 𞤫 𞤱𞤮𞥅𞤣𞤭 𞤲'𞤶𞤫𞥅𞤲𞤵 𞤳𞤢𞤤𞥆𞤵𞤯𞤵𞤥 𞤸𞤢𞤳𞥆𞤵𞤲'𞤣𞤫 𞤥𞤮𞥅𞤯𞤮𞤲 𞤭𞤪𞤭 𞤲'𞤶𞤫𞥅𞤲𞤵 𞤯𞤵𞤥 𞤱𞤢𞤯𞤢𞤼𞤢𞥄𞤳𞤫 𞤳𞤮𞥅 𞤲'𞤣𞤫𞤪 𞤸𞤫𞥅𞤬𞤫𞤪𞤩𞤫⹁ 𞤸𞤢𞥄 𞤲𞤫𞤯𞥆𞤮 𞤫 𞤱𞤢𞤤𞤣𞤢 𞤫 𞤣𞤫𞤦𞥆𞤮 𞤻𞤢𞥄𞤳𞤮 𞤥𞤵𞥅𞤯𞤵𞤥!
𞤊𞤵𞥅 𞤫 𞤲𞤮𞤲 𞤮𞤲 𞤥𞤢𞤲𞤼𞤮𞤪𞤮𞥅 𞤳𞤢𞤱𞤼𞤢𞤤 𞤥𞤮𞥅𞤯𞤮𞤲!
𞤐𞤢𞥄' 𞤫 𞤸𞤢𞥄𞤲𞤭 𞤲'𞤺𞤢𞤲𞥆𞤮𞤲 𞤸𞤢𞥄 𞤲'𞤦𞤵𞤪𞤼𞤭𞤲𞤮𞤲 𞤺𞤢𞤯𞤵𞤯𞤮 𞤳𞤵𞥅𞤺𞤢𞤤 𞤲'𞤺𞤢'𞤢𞤤 𞤣𞤢𞤺𞤢 𞤲'𞤣𞤫𞤪 𞤳𞤢𞤱𞤼𞤢𞤤 𞤥𞤮𞥅𞤯𞤮𞤲؟
𞤑𞤮𞥅 𞤲'𞤣𞤫 𞤥𞤭 𞤱𞤮𞤲'𞤣𞤢𞥄 𞤫 𞤥𞤮𞥅𞤯𞤮𞤲 𞤲'𞤣𞤫𞤪 𞤩𞤢𞤲'𞤣𞤵⹁ 𞤫 𞤥𞤭 𞤻𞤵𞤥𞤢 𞤣𞤮𞤱 𞤥𞤮𞥅𞤯𞤮𞤲 𞤲'𞤣𞤫𞤪 𞤩𞤫𞤪𞤲'𞤣𞤫 𞤢𞤥.
𞤄𞤢𞤪𞤳𞤢 𞤤𞤢𞥄𞤥𞤵 𞤯𞤵𞤥 𞤒𞤫𞥅𞤧𞤵 𞤔𞤮𞥅𞤥𞤭𞤪𞤢𞥄𞤱𞤮 𞤥𞤫𞥅𞤯𞤫𞤲 𞤸𞤮𞤳𞥆𞤭𞤴𞤢𞤥⹁ 𞤥𞤭 𞤴𞤢𞥄𞤣𞤢𞤳𞤫 𞤥𞤭 𞤼𞤢𞤰𞤢𞤲𞤭𞥅 𞤲𞤫𞤯𞥆𞤮 𞤺𞤢𞤯𞤵𞤯𞤮 𞤲𞤮𞤲 𞤳𞤭𞥅𞤼𞤢 𞤦𞤮 𞤫 𞤥𞤭 𞤱𞤮𞤲'𞤣𞤭 𞤫 𞤥𞤮𞥅𞤯𞤮𞤲.
𞤚𞤮 𞤮𞤲 𞤳𞤢𞤱𞤪𞤭𞤼𞤭𞥅⹁ 𞤦𞤢𞤱𞤯𞤫 𞤒𞤫𞥅𞤧𞤵 𞤔𞤮𞥅𞤥𞤭𞤪𞤢𞥄𞤱𞤮 𞤥𞤫𞥅𞤯𞤫𞤲 𞤫 𞤱𞤮𞤲'𞤣𞤭 𞤫 𞤥𞤮𞥅𞤯𞤮𞤲⹁ 𞤥𞤭𞤲 𞤥𞤢𞥄⹁ 𞤦𞤮 𞤫 𞤥𞤭 𞤱𞤮𞤲'𞤣𞤭 𞤫 𞤥𞤮𞥅𞤯𞤮𞤲.
𞤅𞤫𞤴 𞤲'𞤺𞤢𞤯𞤮𞤲 𞤲𞤫𞤯𞥆𞤮 𞤺𞤢𞤯𞤵𞤯𞤮 𞤲𞤮𞤲 𞤲'𞤣𞤫𞤪 𞤶𞤵𞤲'𞤺𞤮 𞤕𞤫𞤴𞤯𞤢𞤲⹁ 𞤲'𞤺𞤢𞤥 𞤕𞤫𞤴𞤯𞤢𞤲 𞤼𞤮𞤪𞥆𞤢 𞤩𞤢𞤲'𞤣𞤵 𞤥𞤢𞥄𞤳𞤮⹁ 𞤲'𞤺𞤢𞤥 𞤯𞤵𞤥 𞤸𞤭𞤧𞤲𞤢 𞤴𞤮𞤲𞤳𞤭 𞤥𞤢𞥄𞤳𞤮 𞤻𞤢𞤤𞤲'𞤣𞤫 𞤱𞤢𞤪𞤼𞤮𞤴𞤳𞤭 𞤒𞤫𞥅𞤧𞤵 𞤔𞤮𞥅𞤥𞤭𞤪𞤢𞥄𞤱𞤮.
𞤃𞤢𞤲𞤼𞤭𞤼𞤢𞥄𞤳𞤭 𞤥𞤮𞥅𞤯𞤮𞤲 𞤱𞤮𞥅𞤯𞤢𞥄.
𞤌𞤲 𞤢𞤲'𞤣𞤢𞥄 𞤲𞤮 𞤰𞤵𞥅𞤬𞤭𞤲𞤭𞤪𞤯𞤵𞤥 𞤧𞤫𞤯𞥆𞤢 𞤩𞤵𞥅𞤼𞤭𞤲𞤭𞤪𞤼𞤢 𞤷𞤮𞤲'𞤣𞤭 𞤦𞤵𞤪𞤮𞥅𞤣𞤭 𞤯𞤵𞤲'𞤣𞤭؟
𞤐𞤮𞤲 𞤼𞤮 𞤮𞤲 𞤢𞤤𞤭𞥅 𞤸𞤢𞤳𞥆𞤫 𞤧𞤫𞤯𞥆𞤢 𞤲'𞤣𞤫𞤪 𞤥𞤮𞥅𞤯𞤮𞤲⹁ 𞤯𞤵𞤥 𞤧𞤢𞤲𞤳𞤭𞤼𞤮𞤼𞤮 𞤳𞤮𞥅 𞤼𞤮𞤴𞤫 𞤲'𞤣𞤫𞤪 𞤥𞤮𞥅𞤯𞤮𞤲.
𞤕𞤫𞤲'𞤣𞤭𞤪𞤫𞥅 𞤫 𞤰𞤵𞥅𞤬𞤭𞤲𞤭𞤪𞤯𞤵𞤥 𞤳𞤭𞥅𞤯𞤵𞤥 𞤺𞤮𞤲𞤯𞤵𞤥 𞤲'𞤣𞤫𞤪 𞤥𞤮𞥅𞤯𞤮𞤲⹁ 𞤱𞤢𞥄𞤼𞤮 𞤸𞤢𞤳𞥆𞤫⹁ 𞤲'𞤺𞤢𞤥 𞤲'𞤺𞤢𞤪𞤼𞤮𞤲 𞤦𞤮 𞤷𞤮𞤲'𞤣𞤭 𞤦𞤵𞤪𞤮𞥅𞤣𞤭 𞤲'𞤣𞤭 𞤱𞤢𞤤𞤢𞥄 𞤰𞤵𞥅𞤬𞤭𞤲𞤭𞤪𞤯𞤵𞤥⹁ 𞤱𞤢𞥄𞤼𞤮 𞤳𞤢𞤱𞤼𞤢𞤤 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤩𞤫 𞤲'𞤺𞤢𞤤𞤢𞥄 𞤴𞤭𞤥𞤩𞤫 𞤲'𞤺𞤢𞤻𞤵𞤩𞤫 𞤼𞤵𞥅𞤦𞤢 𞤣𞤢𞤺𞤢 𞤸𞤢𞤳𞥆𞤫 𞤥𞤢𞤩𞥆𞤫⹁ 𞤲𞤮𞤲 𞤲𞤮 𞤲'𞤺𞤮𞤲𞤼𞤭𞤲'𞤣𞤭𞤪𞤯𞤮𞤲.
𞤐'𞤘𞤢𞤥 𞤯𞤵𞤥 𞤴𞤢𞥄𞤣𞤢𞤳𞤫 𞤯𞤵𞤥 𞤸𞤭𞤪𞤧𞤭𞥅 𞤳𞤢𞤪𞤮𞥅𞤪𞤭 𞤥𞤫𞥅𞤯𞤫𞤲 𞤲'𞤣𞤭 𞤖𞤵𞤥𞤼𞤮 𞤅𞤢𞤳𞥆𞤭𞤲𞤳𞤭.
𞤑𞤢𞤴𞤪𞤭 𞤱𞤮𞤲𞤭 𞤀𞤤𞤥𞤢𞤧𞤭𞥅𞤸𞤵.
𞤐'𞤘𞤢𞤥 𞤲𞤮𞤲⹁ 𞤫𞤲 𞤲'𞤺𞤢𞤯𞤵 𞤖𞤵𞤥𞤼𞤮 𞤅𞤢𞤳𞥆𞤭𞤲𞤳𞤭 𞤥𞤫𞥅𞤯𞤫𞤲 𞤲𞤢𞥄' 𞤫 𞤦𞤵𞤪𞤮𞥅𞤣𞤭 𞤺𞤮𞥅𞤣𞤵𞤯𞤵𞤥 𞤰𞤵𞥅𞤬𞤭𞤲𞤭𞤪𞤯𞤵𞤥 𞤳𞤭𞥅𞤯𞤵𞤥 𞤯𞤵𞤥 𞤸𞤢𞤤𞥆𞤫𞥅𞤲'𞤣𞤫 𞤫 𞤳𞤵𞥅𞤯𞤫 𞤳𞤢𞤤𞥆𞤵𞤯𞤫⹁ 𞤧𞤫𞤴 𞤲𞤭 𞤫 𞤦𞤵𞤪𞤮𞥅𞤣𞤭 𞤯𞤵𞤥 𞤱𞤢𞤤𞤢𞥄 𞤰𞤵𞥅𞤬𞤭𞤲𞤭𞤪𞤯𞤵𞤥⹁ 𞤱𞤢𞥄𞤼𞤮 𞤫𞤲 𞤲'𞤺𞤢𞤯𞤵 𞤶𞤮𞤲'𞤣𞤫 𞤤𞤢𞤥𞤲'𞤣𞤫 𞤲'𞤣𞤫 𞤺𞤮𞥅𞤲'𞤺𞤢.
𞤐'𞤁𞤫𞤪 𞤯𞤫𞤪𞤫𞤱𞤮𞤤 𞤢𞤥 𞤥𞤭 𞤱𞤭𞤲'𞤣𞤢𞤲𞤭𞥅'𞤮𞤲 𞤱𞤭𞥅𞤳𞤭⹁ 𞤼𞤮' 𞤮𞤲 𞤳𞤢𞤱𞤼𞤵 𞤳𞤮'𞤫 𞤥𞤮𞥅𞤯𞤮𞤲 𞤫 𞤺𞤢𞤯𞤮𞥅𞤩𞤫 𞤲'𞤶𞤫𞥅𞤲𞤵.
𞤐𞤢𞥄' 𞤫 𞤥𞤭 𞤥𞤫𞤼𞤢 𞤣𞤮𞤱 𞤴𞤭𞤥𞤩𞤫 𞤩𞤫 𞤣𞤵𞥅𞤲𞤭𞤴𞤢𞥄𞤪𞤵 𞤲'𞤣𞤵'𞤵 𞤺𞤢𞤯𞤮𞥅𞤩𞤫 𞤲'𞤶𞤫𞥅𞤲𞤵⹁ 𞤳𞤮𞥅 𞤺𞤮𞥅𞤣𞤵𞤩𞤫 𞤧𞤵𞥅𞤲𞤮 𞤷𞤫𞥅𞤣𞤫⹁ 𞤳𞤮𞥅 𞤱𞤵𞤴𞤩𞤫⹁ 𞤳𞤮𞥅 𞤥𞤢𞤱𞤲𞤭𞤲𞤮𞥅𞤩𞤫 𞤺𞤵𞤲𞤳𞤭𞥅𞤶𞤭.
𞤐'𞤘𞤢𞤥 𞤼𞤮 𞤲𞤭 𞤥𞤭 𞤱𞤭'𞤭𞥅'𞤮𞤲⹁ 𞤼𞤮' 𞤳𞤢𞤱𞤼𞤮𞤲 𞤳𞤮'𞤫 𞤫 𞤭𞤪𞤭 𞤴𞤭𞤥𞤩𞤫 𞤩𞤫'𞤫⹁ 𞤼𞤮𞥅⹁ 𞤧𞤫𞤴 𞤲𞤭 𞤢𞤤𞤮𞤲 𞤣𞤵𞥅𞤲𞤭𞤴𞤢𞥄𞤪𞤵.
𞤀𞤥𞥆𞤢𞥄 𞤶𞤮𞥅𞤲𞤭 𞤫 𞤥𞤭 𞤱𞤭𞤲'𞤣𞤢𞤲𞤢'𞤮𞤲 𞤱𞤭𞥅𞤳𞤭⹁ 𞤼𞤮' 𞤮𞤲 𞤳𞤢𞤱𞤼𞤵 𞤳𞤮'𞤫 𞤫 𞤳𞤮𞥅 𞤥𞤮𞤴𞤫 𞤲𞤮𞤣𞥆𞤫𞤼𞤫𞥅𞤯𞤮 𞤼𞤮𞤳𞥆𞤵𞤯𞤮 𞤒𞤫𞥅𞤧𞤵⹁ 𞤻𞤢𞤥𞤪𞤵𞤯𞤮 𞤴𞤫𞥅𞤧𞤮 𞤫 𞤱𞤢𞤯𞤵𞤳𞤭 𞤲'𞤶𞤫𞥅𞤲𞤵⹁ 𞤳𞤮𞥅 𞤺𞤮𞥅𞤣𞤵𞤯𞤮 𞤧𞤵𞥅𞤲𞤮 𞤷𞤫𞥅𞤣𞤫⹁ 𞤳𞤮𞥅 𞤥𞤢𞤱𞤲𞤭𞤲𞤮𞥅𞤱𞤮 𞤺𞤵𞤲𞤳𞤭𞥅𞤶𞤭⹁ 𞤳𞤮𞥅 𞤥𞤫𞤼𞤮𞥅𞤱𞤮 𞤳𞤢𞤤𞥆𞤵𞤳𞤢 𞤣𞤮𞤱 𞤺𞤮𞤯𞥆𞤮⹁ 𞤳𞤮𞥅 𞤶𞤢𞤪𞤮𞥅𞤱𞤮⹁ 𞤳𞤮𞥅 𞤺𞤵𞤶𞥆𞤮.
𞤚𞤮' 𞤥𞤢𞥄 𞤮𞤲 𞤻𞤢𞤥𞤣𞤵 𞤫 𞤭𞤪𞤭 𞤥𞤢𞤩𞥆𞤫.
𞤐𞤢𞥄' 𞤯𞤵𞤥 𞤳𞤵𞥅𞤺𞤢𞤤 𞤥𞤫𞥅𞤯𞤫𞤲 𞤲'𞤺𞤢𞤯𞤢𞤲𞤫𞤲 𞤴𞤭𞤥𞤩𞤫 𞤩𞤫 𞤼𞤮𞤳𞥆𞤢𞥄𞤴𞤭 𞤒𞤫𞥅𞤧𞤵 𞤳𞤭𞥅𞤼𞤢.
𞤑𞤵𞥅𞤺𞤢𞤤 𞤥𞤮𞥅𞤯𞤮𞤲 𞤱𞤮𞤲𞤭 𞤲'𞤺𞤢𞤯𞤢𞤲𞤮𞤲 𞤺𞤮𞤲𞤩𞤫 𞤲'𞤣𞤫𞤪 𞤳𞤢𞤱𞤼𞤢𞤤 𞤥𞤮𞥅𞤯𞤮𞤲 𞤲'𞤺𞤢𞤤 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤳𞤭𞥅𞤼𞤢.
𞤀𞤤𞥆𞤢𞤸 𞤱𞤮𞤲𞤭 𞤺𞤢𞤯𞤢𞤲𞤢𞤴𞤯𞤮 𞤴𞤭𞤥𞤩𞤫 𞤩𞤫 𞤼𞤮𞤳𞥆𞤢𞥄𞤴𞤭 𞤒𞤫𞥅𞤧𞤵 𞤳𞤭𞥅𞤼𞤢.
𞤐𞤮 𞤢𞥄𞤴𞤢𞥄𞤪𞤫 𞤱𞤭'𞤭⹁ “𞤌𞤲𞤮𞤲⹁ 𞤲'𞤣𞤭𞥅𞤱𞤫𞥅 𞤺𞤢𞤯𞤮𞥅𞤱𞤮 𞤳𞤮 𞤸𞤢𞤤𞥆𞤭 𞤣𞤢𞤺𞤢 𞤲'𞤣𞤫𞤪 𞤥𞤮𞥅𞤯𞤮𞤲.”
|
1 Korintiyanko'en 6
To' Kooliiɓe Yeesu Ngullootira
To goɗɗo mooɗon wulloyto goɗɗo tokkuɗo Yeesu, naa' ɗum cemtiniiɗum o wulloyoomo to ɓe tokkaayi Yeesu?
Naa' e haani o wulloyoomo to tokkuɓe Yeesu?
On andaa nyalnde go'o yimɓe Allah ngaɗanay duuniyaaru kiita?
To ɗum onon ngaɗanta duuniyaaru kiita, ngam ɗume on mbaawataa ngaɗanon yimɓe kiita dow caɗɗum pamarum?
On andaa en ngaɗanay malaa'ika'en kiita?
To ɗum non, on mbaaway ciryootiron ciya famfamtirki hakkunde yimɓe!
Ngam non, to on ngoodi ciya famfamtirki, ngam ɗume njaarotonɗum to yimɓe ɓe tokkuɓe Yeesu kocci naa' ɓe goɗɗum?
Mi wi'u non ngam mi semtina'on.
Jooni, walaa koo go'oto nder mooɗon gooduɗo faamu baawayɗo siryootira kooliiɓe Yeesu?
Ammaa kooliiɗo Yeesu wulloyoo kooliiɗo Yeesu, haa yeeso ɓe koolaaki Yeesu!
Wullootirki hakkunde mooɗon ɗum cemtiniiɗum.
Naa' ɗum ɓurii munyon to yimɓe ngaɗanii'on ko wooɗaa?
Naa' ɗum ɓurii munyon to ɗum ƴoyrii'on ɗum jaɓanii'on ko ngooduɗon?
Ammaa onon e ko'e mooɗon haa on ngaɗana woɓɓe tokkuɓe Yeesu ko wooɗaa on ƴoyraɓe on njaɓanaɓe ko ɓe ngoodi!
On andaa gaɗooɓe ko wooɗaa nattataa Laamu Allah?
To' on njaɓu ɗum majjina'on.
Gaɗooɓe njeenu, koo e ɓe ngoodi teegal koo ɓe ngalaa teegal, e mawninooɓe gunkiiji, e gaɗooɓe luuɗu, e wuyɓe, e gooduɓe suuno ceede, e jarooɓe, e metooɓe kalluka dow woɓɓe, e wuyɓe teetooɓe, ɓe fuu ɓe nattataa Laamu Allah.
Ndenno non woɓɓe mooɗon mba'i.
Ammaa jooni ɗum lootii hakke mooɗon, on ngartiraama yimɓe Allah, on ngartiraama aadili'en barka Yeesu Almasiihu Joomiraawo meeɗen e Ruuhu Allah.
Mawninee Allah e Ɓalli Mooɗon
Woɓɓe mooɗon mbi'ay, “Ɗum jaɓii mi waɗa koo ɗume,” ammaa e mi wi'a'on naa' koo ɗume nafanta'en.
Ɗum jaɓii mi waɗa koo ɗume, ammaa mi wartataa maccuɗo koo ɗume.
Ɗonmaa woɓɓe mooɗon mbi'ay, “Ɗum waɗii nyamndu ngam reedu, non maa ɗum waɗii reedu ngam nyamndu,” ammaa carel e wara ngel Allah wartirta fuu ɗiɗum koo ko nafi.
Ɓandu waɗaaka ngam njeenu, ammaa ndu waɗaa ngam Joomiraawo, nden Joomiraawo jeyindu.
Allah umminii Yeesu Joomiraawo meeɗen daga mayde, enen maa o umminay'en daga mayde barka bawɗe maako.
On andaa ɓalli mooɗon ɗum jokkooɗe ɓandu Almasiihu?
Too, mi hoccay ɓandu Almasiihu mi hawtandu e ɓandu kaaruwaajo?
Sam, mi waɗataa non!
On andaa fuu kawtuɗo ɓandu e kaaruwaajo ɓe ngartii ɓandu go'o won ɗon?
Ngam no aayaare wi'i, “Kamɓe ɗiɗo ɓe ngarta ɓandu go'o.”
Ammaa fuu cumpootiroowo e Joomiraawo, kanko e Joomiraawo ɓe ngartii go'o.
Ngoɗɗitee waɗuki njeenu!
Koo ɗume hakke ɗum neɗɗo waɗata, ɗum meemataa ɓandu maako, ammaa gaɗoowo njeenu e wonna ɓandu muuɗum.
On andaa ɓalli mooɗon ɗum wuro to Ruuhu Allah jooɗotoo?
Allah hokkii'onɗum ɗum jooɗoo nder mooɗon.
Naa' onon njeyi ko'e mooɗon.
Allah hokkii Ɓiɗɗo muuɗum ngam o wartira'on ɓe maako.
Ngam non, mawniniree Allah e ɓalli mooɗon.
|
𞥑 𞤑𞤮𞤪𞤭𞤲𞤼𞤭𞤴𞤢𞤲𞤳𞤮'𞤫𞤲 𞥖
𞤚𞤮' 𞤑𞤮𞥅𞤤𞤭𞥅𞤩𞤫 𞤒𞤫𞥅𞤧𞤵 𞤐'𞤘𞤵𞤤𞥆𞤮𞥅𞤼𞤭𞤪𞤢
𞤚𞤮 𞤺𞤮𞤯𞥆𞤮 𞤥𞤮𞥅𞤯𞤮𞤲 𞤱𞤵𞤤𞥆𞤮𞤴𞤼𞤮 𞤺𞤮𞤯𞥆𞤮 𞤼𞤮𞤳𞥆𞤵𞤯𞤮 𞤒𞤫𞥅𞤧𞤵⹁ 𞤲𞤢𞥄' 𞤯𞤵𞤥 𞤷𞤫𞤥𞤼𞤭𞤲𞤭𞥅𞤯𞤵𞤥 𞤮 𞤱𞤵𞤤𞥆𞤮𞤴𞤮𞥅𞤥𞤮 𞤼𞤮 𞤩𞤫 𞤼𞤮𞤳𞥆𞤢𞥄𞤴𞤭 𞤒𞤫𞥅𞤧𞤵؟
𞤐𞤢𞥄' 𞤫 𞤸𞤢𞥄𞤲𞤭 𞤮 𞤱𞤵𞤤𞥆𞤮𞤴𞤮𞥅𞤥𞤮 𞤼𞤮 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵؟
𞤌𞤲 𞤢𞤲'𞤣𞤢𞥄 𞤻𞤢𞤤𞤲'𞤣𞤫 𞤺𞤮'𞤮 𞤴𞤭𞤥𞤩𞤫 𞤀𞤤𞥆𞤢𞤸 𞤲'𞤺𞤢𞤯𞤢𞤲𞤢𞤴 𞤣𞤵𞥅𞤲𞤭𞤴𞤢𞥄𞤪𞤵 𞤳𞤭𞥅𞤼𞤢؟
𞤚𞤮 𞤯𞤵𞤥 𞤮𞤲𞤮𞤲 𞤲'𞤺𞤢𞤯𞤢𞤲𞤼𞤢 𞤣𞤵𞥅𞤲𞤭𞤴𞤢𞥄𞤪𞤵 𞤳𞤭𞥅𞤼𞤢⹁ 𞤲'𞤺𞤢𞤥 𞤯𞤵𞤥𞤫 𞤮𞤲 𞤲'𞤦𞤢𞥄𞤱𞤢𞤼𞤢𞥄 𞤲'𞤺𞤢𞤯𞤢𞤲𞤮𞤲 𞤴𞤭𞤥𞤩𞤫 𞤳𞤭𞥅𞤼𞤢 𞤣𞤮𞤱 𞤷𞤢𞤯𞥆𞤵𞤥 𞤨𞤢𞤥𞤢𞤪𞤵𞤥؟
𞤌𞤲 𞤢𞤲'𞤣𞤢𞥄 𞤫𞤲 𞤲'𞤺𞤢𞤯𞤢𞤲𞤢𞤴 𞤥𞤢𞤤𞤢𞥄'𞤭𞤳𞤢'𞤫𞤲 𞤳𞤭𞥅𞤼𞤢؟
𞤚𞤮 𞤯𞤵𞤥 𞤲𞤮𞤲⹁ 𞤮𞤲 𞤲'𞤦𞤢𞥄𞤱𞤢𞤴 𞤷𞤭𞤪𞤴𞤮𞥅𞤼𞤭𞤪𞤮𞤲 𞤷𞤭𞤴𞤢 𞤬𞤢𞤥𞤬𞤢𞤥𞤼𞤭𞤪𞤳𞤭 𞤸𞤢𞤳𞥆𞤵𞤲'𞤣𞤫 𞤴𞤭𞤥𞤩𞤫!
𞤐'𞤘𞤢𞤥 𞤲𞤮𞤲⹁ 𞤼𞤮 𞤮𞤲 𞤲'𞤺𞤮𞥅𞤣𞤭 𞤷𞤭𞤴𞤢 𞤬𞤢𞤥𞤬𞤢𞤥𞤼𞤭𞤪𞤳𞤭⹁ 𞤲'𞤺𞤢𞤥 𞤯𞤵𞤥𞤫 𞤲'𞤶𞤢𞥄𞤪𞤮𞤼𞤮𞤲𞤯𞤵𞤥 𞤼𞤮 𞤴𞤭𞤥𞤩𞤫 𞤩𞤫 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤳𞤮𞤷𞥆𞤭 𞤲𞤢𞥄' 𞤩𞤫 𞤺𞤮𞤯𞥆𞤵𞤥؟
𞤃𞤭 𞤱𞤭'𞤵 𞤲𞤮𞤲 𞤲'𞤺𞤢𞤥 𞤥𞤭 𞤧𞤫𞤥𞤼𞤭𞤲𞤢'𞤮𞤲.
𞤔𞤮𞥅𞤲𞤭⹁ 𞤱𞤢𞤤𞤢𞥄 𞤳𞤮𞥅 𞤺𞤮'𞤮𞤼𞤮 𞤲'𞤣𞤫𞤪 𞤥𞤮𞥅𞤯𞤮𞤲 𞤺𞤮𞥅𞤣𞤵𞤯𞤮 𞤬𞤢𞥄𞤥𞤵 𞤦𞤢𞥄𞤱𞤢𞤴𞤯𞤮 𞤧𞤭𞤪𞤴𞤮𞥅𞤼𞤭𞤪𞤢 𞤳𞤮𞥅𞤤𞤭𞥅𞤩𞤫 𞤒𞤫𞥅𞤧𞤵؟
𞤀𞤥𞥆𞤢𞥄 𞤳𞤮𞥅𞤤𞤭𞥅𞤯𞤮 𞤒𞤫𞥅𞤧𞤵 𞤱𞤵𞤤𞥆𞤮𞤴𞤮𞥅 𞤳𞤮𞥅𞤤𞤭𞥅𞤯𞤮 𞤒𞤫𞥅𞤧𞤵⹁ 𞤸𞤢𞥄 𞤴𞤫𞥅𞤧𞤮 𞤩𞤫 𞤳𞤮𞥅𞤤𞤢𞥄𞤳𞤭 𞤒𞤫𞥅𞤧𞤵!
𞤏𞤵𞤤𞥆𞤮𞥅𞤼𞤭𞤪𞤳𞤭 𞤸𞤢𞤳𞥆𞤵𞤲'𞤣𞤫 𞤥𞤮𞥅𞤯𞤮𞤲 𞤯𞤵𞤥 𞤷𞤫𞤥𞤼𞤭𞤲𞤭𞥅𞤯𞤵𞤥.
𞤐𞤢𞥄' 𞤯𞤵𞤥 𞤩𞤵𞤪𞤭𞥅 𞤥𞤵𞤻𞤮𞤲 𞤼𞤮 𞤴𞤭𞤥𞤩𞤫 𞤲'𞤺𞤢𞤯𞤢𞤲𞤭𞥅'𞤮𞤲 𞤳𞤮 𞤱𞤮𞥅𞤯𞤢𞥄؟
𞤐𞤢𞥄' 𞤯𞤵𞤥 𞤩𞤵𞤪𞤭𞥅 𞤥𞤵𞤻𞤮𞤲 𞤼𞤮 𞤯𞤵𞤥 𞤰𞤮𞤴𞤪𞤭𞥅'𞤮𞤲 𞤯𞤵𞤥 𞤶𞤢𞤩𞤢𞤲𞤭𞥅'𞤮𞤲 𞤳𞤮 𞤲'𞤺𞤮𞥅𞤣𞤵𞤯𞤮𞤲؟
𞤀𞤥𞥆𞤢𞥄 𞤮𞤲𞤮𞤲 𞤫 𞤳𞤮'𞤫 𞤥𞤮𞥅𞤯𞤮𞤲 𞤸𞤢𞥄 𞤮𞤲 𞤲'𞤺𞤢𞤯𞤢𞤲𞤢 𞤱𞤮𞤩𞥆𞤫 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤳𞤮 𞤱𞤮𞥅𞤯𞤢𞥄 𞤮𞤲 𞤰𞤮𞤴𞤪𞤢𞤩𞤫 𞤮𞤲 𞤲'𞤶𞤢𞤩𞤢𞤲𞤢𞤩𞤫 𞤳𞤮 𞤩𞤫 𞤲'𞤺𞤮𞥅𞤣𞤭!
𞤌𞤲 𞤢𞤲'𞤣𞤢𞥄 𞤺𞤢𞤯𞤮𞥅𞤩𞤫 𞤳𞤮 𞤱𞤮𞥅𞤯𞤢𞥄 𞤲𞤢𞤼𞥆𞤢𞤼𞤢𞥄 𞤂𞤢𞥄𞤥𞤵 𞤀𞤤𞥆𞤢𞤸؟
𞤚𞤮' 𞤮𞤲 𞤲'𞤶𞤢𞤩𞤵 𞤯𞤵𞤥 𞤥𞤢𞤶𞥆𞤭𞤲𞤢'𞤮𞤲.
𞤘𞤢𞤯𞤮𞥅𞤩𞤫 𞤲'𞤶𞤫𞥅𞤲𞤵⹁ 𞤳𞤮𞥅 𞤫 𞤩𞤫 𞤲'𞤺𞤮𞥅𞤣𞤭 𞤼𞤫𞥅𞤺𞤢𞤤 𞤳𞤮𞥅 𞤩𞤫 𞤲'𞤺𞤢𞤤𞤢𞥄 𞤼𞤫𞥅𞤺𞤢𞤤⹁ 𞤫 𞤥𞤢𞤱𞤲𞤭𞤲𞤮𞥅𞤩𞤫 𞤺𞤵𞤲𞤳𞤭𞥅𞤶𞤭⹁ 𞤫 𞤺𞤢𞤯𞤮𞥅𞤩𞤫 𞤤𞤵𞥅𞤯𞤵⹁ 𞤫 𞤱𞤵𞤴𞤩𞤫⹁ 𞤫 𞤺𞤮𞥅𞤣𞤵𞤩𞤫 𞤧𞤵𞥅𞤲𞤮 𞤷𞤫𞥅𞤣𞤫⹁ 𞤫 𞤶𞤢𞤪𞤮𞥅𞤩𞤫⹁ 𞤫 𞤥𞤫𞤼𞤮𞥅𞤩𞤫 𞤳𞤢𞤤𞥆𞤵𞤳𞤢 𞤣𞤮𞤱 𞤱𞤮𞤩𞥆𞤫⹁ 𞤫 𞤱𞤵𞤴𞤩𞤫 𞤼𞤫𞥅𞤼𞤮𞥅𞤩𞤫⹁ 𞤩𞤫 𞤬𞤵𞥅 𞤩𞤫 𞤲𞤢𞤼𞥆𞤢𞤼𞤢𞥄 𞤂𞤢𞥄𞤥𞤵 𞤀𞤤𞥆𞤢𞤸.
𞤐'𞤁𞤫𞤲𞥆𞤮 𞤲𞤮𞤲 𞤱𞤮𞤩𞥆𞤫 𞤥𞤮𞥅𞤯𞤮𞤲 𞤲'𞤦𞤢'𞤭.
𞤀𞤥𞥆𞤢𞥄 𞤶𞤮𞥅𞤲𞤭 𞤯𞤵𞤥 𞤤𞤮𞥅𞤼𞤭𞥅 𞤸𞤢𞤳𞥆𞤫 𞤥𞤮𞥅𞤯𞤮𞤲⹁ 𞤮𞤲 𞤲'𞤺𞤢𞤪𞤼𞤭𞤪𞤢𞥄𞤥𞤢 𞤴𞤭𞤥𞤩𞤫 𞤀𞤤𞥆𞤢𞤸⹁ 𞤮𞤲 𞤲'𞤺𞤢𞤪𞤼𞤭𞤪𞤢𞥄𞤥𞤢 𞤢𞥄𞤣𞤭𞤤𞤭'𞤫𞤲 𞤦𞤢𞤪𞤳𞤢 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤔𞤮𞥅𞤥𞤭𞤪𞤢𞥄𞤱𞤮 𞤥𞤫𞥅𞤯𞤫𞤲 𞤫 𞤈𞤵𞥅𞤸𞤵 𞤀𞤤𞥆𞤢𞤸.
𞤃𞤢𞤱𞤲𞤭𞤲𞤫𞥅 𞤀𞤤𞥆𞤢𞤸 𞤫 𞤇𞤢𞤤𞥆𞤭 𞤃𞤮𞥅𞤯𞤮𞤲
𞤏𞤮𞤩𞥆𞤫 𞤥𞤮𞥅𞤯𞤮𞤲 𞤲'𞤦𞤭'𞤢𞤴⹁ “𞤍𞤵𞤥 𞤶𞤢𞤩𞤭𞥅 𞤥𞤭 𞤱𞤢𞤯𞤢 𞤳𞤮𞥅 𞤯𞤵𞤥𞤫⹁” 𞤢𞤥𞥆𞤢𞥄 𞤫 𞤥𞤭 𞤱𞤭'𞤢'𞤮𞤲 𞤲𞤢𞥄' 𞤳𞤮𞥅 𞤯𞤵𞤥𞤫 𞤲𞤢𞤬𞤢𞤲𞤼𞤢'𞤫𞤲.
𞤍𞤵𞤥 𞤶𞤢𞤩𞤭𞥅 𞤥𞤭 𞤱𞤢𞤯𞤢 𞤳𞤮𞥅 𞤯𞤵𞤥𞤫⹁ 𞤢𞤥𞥆𞤢𞥄 𞤥𞤭 𞤱𞤢𞤪𞤼𞤢𞤼𞤢𞥄 𞤥𞤢𞤷𞥆𞤵𞤯𞤮 𞤳𞤮𞥅 𞤯𞤵𞤥𞤫.
𞤍𞤮𞤲𞤥𞤢𞥄 𞤱𞤮𞤩𞥆𞤫 𞤥𞤮𞥅𞤯𞤮𞤲 𞤲'𞤦𞤭'𞤢𞤴⹁ “𞤍𞤵𞤥 𞤱𞤢𞤯𞤭𞥅 𞤻𞤢𞤥𞤲'𞤣𞤵 𞤲'𞤺𞤢𞤥 𞤪𞤫𞥅𞤣𞤵⹁ 𞤲𞤮𞤲 𞤥𞤢𞥄 𞤯𞤵𞤥 𞤱𞤢𞤯𞤭𞥅 𞤪𞤫𞥅𞤣𞤵 𞤲'𞤺𞤢𞤥 𞤻𞤢𞤥𞤲'𞤣𞤵⹁” 𞤢𞤥𞥆𞤢𞥄 𞤷𞤢𞤪𞤫𞤤 𞤫 𞤱𞤢𞤪𞤢 𞤲'𞤺𞤫𞤤 𞤀𞤤𞥆𞤢𞤸 𞤱𞤢𞤪𞤼𞤭𞤪𞤼𞤢 𞤬𞤵𞥅 𞤯𞤭𞤯𞤵𞤥 𞤳𞤮𞥅 𞤳𞤮 𞤲𞤢𞤬𞤭.
𞤇𞤢𞤲'𞤣𞤵 𞤱𞤢𞤯𞤢𞥄𞤳𞤢 𞤲'𞤺𞤢𞤥 𞤲'𞤶𞤫𞥅𞤲𞤵⹁ 𞤢𞤥𞥆𞤢𞥄 𞤲'𞤣𞤵 𞤱𞤢𞤯𞤢𞥄 𞤲'𞤺𞤢𞤥 𞤔𞤮𞥅𞤥𞤭𞤪𞤢𞥄𞤱𞤮⹁ 𞤲'𞤣𞤫𞤲 𞤔𞤮𞥅𞤥𞤭𞤪𞤢𞥄𞤱𞤮 𞤶𞤫𞤴𞤭𞤲'𞤣𞤵.
𞤀𞤤𞥆𞤢𞤸 𞤵𞤥𞥆𞤭𞤲𞤭𞥅 𞤒𞤫𞥅𞤧𞤵 𞤔𞤮𞥅𞤥𞤭𞤪𞤢𞥄𞤱𞤮 𞤥𞤫𞥅𞤯𞤫𞤲 𞤣𞤢𞤺𞤢 𞤥𞤢𞤴𞤣𞤫⹁ 𞤫𞤲𞤫𞤲 𞤥𞤢𞥄 𞤮 𞤵𞤥𞥆𞤭𞤲𞤢𞤴'𞤫𞤲 𞤣𞤢𞤺𞤢 𞤥𞤢𞤴𞤣𞤫 𞤦𞤢𞤪𞤳𞤢 𞤦𞤢𞤱𞤯𞤫 𞤥𞤢𞥄𞤳𞤮.
𞤌𞤲 𞤢𞤲'𞤣𞤢𞥄 𞤩𞤢𞤤𞥆𞤭 𞤥𞤮𞥅𞤯𞤮𞤲 𞤯𞤵𞤥 𞤶𞤮𞤳𞥆𞤮𞥅𞤯𞤫 𞤩𞤢𞤲'𞤣𞤵 𞤀𞤤𞤥𞤢𞤧𞤭𞥅𞤸𞤵؟
𞤚𞤮𞥅⹁ 𞤥𞤭 𞤸𞤮𞤷𞥆𞤢𞤴 𞤩𞤢𞤲'𞤣𞤵 𞤀𞤤𞤥𞤢𞤧𞤭𞥅𞤸𞤵 𞤥𞤭 𞤸𞤢𞤱𞤼𞤢𞤲'𞤣𞤵 𞤫 𞤩𞤢𞤲'𞤣𞤵 𞤳𞤢𞥄𞤪𞤵𞤱𞤢𞥄𞤶𞤮؟
𞤅𞤢𞤥⹁ 𞤥𞤭 𞤱𞤢𞤯𞤢𞤼𞤢𞥄 𞤲𞤮𞤲!
𞤌𞤲 𞤢𞤲'𞤣𞤢𞥄 𞤬𞤵𞥅 𞤳𞤢𞤱𞤼𞤵𞤯𞤮 𞤩𞤢𞤲'𞤣𞤵 𞤫 𞤳𞤢𞥄𞤪𞤵𞤱𞤢𞥄𞤶𞤮 𞤩𞤫 𞤲'𞤺𞤢𞤪𞤼𞤭𞥅 𞤩𞤢𞤲'𞤣𞤵 𞤺𞤮'𞤮 𞤱𞤮𞤲 𞤯𞤮𞤲؟
𞤐'𞤘𞤢𞤥 𞤲𞤮 𞤢𞥄𞤴𞤢𞥄𞤪𞤫 𞤱𞤭'𞤭⹁ “𞤑𞤢𞤥𞤩𞤫 𞤯𞤭𞤯𞤮 𞤩𞤫 𞤲'𞤺𞤢𞤪𞤼𞤢 𞤩𞤢𞤲'𞤣𞤵 𞤺𞤮'𞤮.”
𞤀𞤥𞥆𞤢𞥄 𞤬𞤵𞥅 𞤷𞤵𞤥𞤨𞤮𞥅𞤼𞤭𞤪𞤮𞥅𞤱𞤮 𞤫 𞤔𞤮𞥅𞤥𞤭𞤪𞤢𞥄𞤱𞤮⹁ 𞤳𞤢𞤲𞤳𞤮 𞤫 𞤔𞤮𞥅𞤥𞤭𞤪𞤢𞥄𞤱𞤮 𞤩𞤫 𞤲'𞤺𞤢𞤪𞤼𞤭𞥅 𞤺𞤮'𞤮.
𞤐'𞤘𞤮𞤯𞥆𞤭𞤼𞤫𞥅 𞤱𞤢𞤯𞤵𞤳𞤭 𞤲'𞤶𞤫𞥅𞤲𞤵!
𞤑𞤮𞥅 𞤯𞤵𞤥𞤫 𞤸𞤢𞤳𞥆𞤫 𞤯𞤵𞤥 𞤲𞤫𞤯𞥆𞤮 𞤱𞤢𞤯𞤢𞤼𞤢⹁ 𞤯𞤵𞤥 𞤥𞤫𞥅𞤥𞤢𞤼𞤢𞥄 𞤩𞤢𞤲'𞤣𞤵 𞤥𞤢𞥄𞤳𞤮⹁ 𞤢𞤥𞥆𞤢𞥄 𞤺𞤢𞤯𞤮𞥅𞤱𞤮 𞤲'𞤶𞤫𞥅𞤲𞤵 𞤫 𞤱𞤮𞤲𞥆𞤢 𞤩𞤢𞤲'𞤣𞤵 𞤥𞤵𞥅𞤯𞤵𞤥.
𞤌𞤲 𞤢𞤲'𞤣𞤢𞥄 𞤩𞤢𞤤𞥆𞤭 𞤥𞤮𞥅𞤯𞤮𞤲 𞤯𞤵𞤥 𞤱𞤵𞤪𞤮 𞤼𞤮 𞤈𞤵𞥅𞤸𞤵 𞤀𞤤𞥆𞤢𞤸 𞤶𞤮𞥅𞤯𞤮𞤼𞤮𞥅؟
𞤀𞤤𞥆𞤢𞤸 𞤸𞤮𞤳𞥆𞤭𞥅'𞤮𞤲𞤯𞤵𞤥 𞤯𞤵𞤥 𞤶𞤮𞥅𞤯𞤮𞥅 𞤲'𞤣𞤫𞤪 𞤥𞤮𞥅𞤯𞤮𞤲.
𞤐𞤢𞥄' 𞤮𞤲𞤮𞤲 𞤲'𞤶𞤫𞤴𞤭 𞤳𞤮'𞤫 𞤥𞤮𞥅𞤯𞤮𞤲.
𞤀𞤤𞥆𞤢𞤸 𞤸𞤮𞤳𞥆𞤭𞥅 𞤇𞤭𞤯𞥆𞤮 𞤥𞤵𞥅𞤯𞤵𞤥 𞤲'𞤺𞤢𞤥 𞤮 𞤱𞤢𞤪𞤼𞤭𞤪𞤢'𞤮𞤲 𞤩𞤫 𞤥𞤢𞥄𞤳𞤮.
𞤐'𞤘𞤢𞤥 𞤲𞤮𞤲⹁ 𞤥𞤢𞤱𞤲𞤭𞤲𞤭𞤪𞤫𞥅 𞤀𞤤𞥆𞤢𞤸 𞤫 𞤩𞤢𞤤𞥆𞤭 𞤥𞤮𞥅𞤯𞤮𞤲.
|
1 Korintiyanko'en 7
Ƴamol Dow Teegal
Too, jooni mi noototo ƴamol ngol ƴamɗonyam nder ɗerewol ngol mbindonoyɗonyam: E ɗum wooɗi to' neɗɗo te'a.
Ammaa nde e woodi njeenu naa' seɗɗa hakkunde yimɓe, e haani koo moye neɗɗo te'a, nden koo moye debbo waɗa teegal.
Gorko hokka debbo muuɗum ɓandu muuɗum no dooka teegal wi'i.
Non maa debbo on hokka gorko muuɗum ɓandu muuɗum no dooka teegal wi'i.
Ngam debbo jeyaayi ɓandu muuɗum; gorko maako jeyindu.
Non maa gorko jeyaayi ɓandu muuɗum, debbo maako jeyindu.
To' on nganyu walduki to naa' non ciryiiɗon hakkunde mooɗon ngam carel seɗɗa, ngam ngaɗon hakkiilo mooɗon dow do'aare.
Gaɗa maajum nyamron yeeso e walduki ngam to' Ceyɗan fooɗa'on ngaɗon ko wooɗaa ngam ciya suruki ko'e mooɗon.
Ko mbiimi'on, ɗum caawori, naa' ɗum dooka.
Min mi ɓurii yiɗuki daa koo moye walaa teegal bo am!
Ammaa koo moye e iri dokkal ngal Allah hokkimo, o'o e ngal muuɗum, on ɗaa'e e ngal muuɗum.
Jooni dow yimɓe ɓe ngalaa teegal e rewɓe ɓe worɓe maɓɓe maayi, e mi wi'a ɗum ɓurii to' ɓe ngaɗa teegal bo am.
Ammaa to ɓe mbaawataa suruki ko'e maɓɓe, e haani ɓe ngaɗa teegal.
Ngam ɗum ɓurii neɗɗo waɗa teegal dow suuno njeenu nangamo.
Gooduɓe teegal boo e mi hokkaɓe dooka ɗu'um.
Naa' ɗum min hokkiɗum, Joomiraawo hokkiɗum: To' debbo yoofa gorko muuɗum.
To boo o yoofii gorko maako, doole o waɗataa wongal teegal, koo boo o siryootira e gorko maako.
Non maa to' gorko yoofa debbo muuɗum.
Dow horiiɓe boo e mi wi'a ɗu'um, naa' Joomiraawo wi'ika, min e hoore am wi'ika.
To goɗɗo kooliiɗo Yeesu e woodi debbo mo hoolaaki Yeesu, to debbo on jaɓii njooɗodoo e maako, too, to' o yoofamo.
Non maa to debbo kooliiɗo Yeesu e woodi gorko mo hoolaaki Yeesu, to gorko on jaɓii jooɗodoo e maako, to' debbo on yoofamo.
Ngam gorko mo hoolaaki Yeesu e laaɓinee barka teegal maako e debbo kooliiɗo Yeesu.
Non maa debbo mo hoolaaki Yeesu e laaɓinee barka teegal maako e gorko kooliiɗo Yeesu.
Daa naa' ɗum non, daa ɓiɓɓe mooɗon ngartii ɓe laaɓaa, ammaa no ɗum wontindiri jooni ɓe ngartii laɓɓe.
Ammaa to neɗɗo mo hoolaaki Yeesu e yiɗi yoofa debbo muuɗum kooliiɗo Yeesu, too, sey o yoofamo.
To iri non waɗii, kooliiɗo Yeesu gorko koo debbo naa' ɗum doole o jooɗodoo e mo hoolaaki Yeesu, ngam Allah suɓii'en ngam njooɗodooɗen jam.
An debbo kooliiɗo Yeesu, a andaa ɗum gaɗotooɗum ngartaa laawol hisnuki gorko maaɗa?
An gorko kooliiɗo Yeesu, a andaa ɗum gaɗotooɗum ngartaa laawol hisnuki debbo maaɗa?
Iri Jonde Nde Allah Yiɗi Ɗum Waɗa
E haani koo moye nyamra yeeso e waɗuki jonde non no Joomiraawo suɓiri o jooɗoroo non no o wontindirnoo ko Allah noddamo.
Kanjum woni ko ekkitinaymi koo toye nder tokkuɓe Yeesu.
Neɗɗo naadaaɗo ko Allah noddamo, to' o ɗaɓɓita wartuki mo naadaaka.
Non maa neɗɗo mo naadaaka ko Allah noddamo, to' o ɗaɓɓita wartuki naadaaɗo.
Naadeeki naa' ɗum goɗɗum, non maa ciya naadeeki naa' ɗum goɗɗum.
Ammaa waɗuki ko Allah wi'i ɓurii koo ɗume.
E haani koo moye nyamra yeeso e waɗuki jonde non no Allah suɓiri o jooɗoroo.
Taa maccuɗo carel ko Allah noddumaa, taa' wannu dow maajum.
Ammaa taa heɓii laawol rimɗineeki, waɗuɗum.
To neɗɗo o maccuɗo carel ko Joomiraawo noddimo, o wartii rimɗinaaɗo Joomiraawo.
Non maa to neɗɗo naa' o maccuɗo carel ko Allah noddimo, o wartii maccuɗo Almasiihu.
Allah hokkii Ɓiɗɗo muuɗum ngam o wartira'on ɓe maako.
Ngam non, to' on ngartu maccuɓe yimɓe.
Too, bandiraaɓe am, e haani koo moye nyamra yeeso e waɗuki jonde non no Allah suɓiri o jooɗoroo yeeso maako.
Ɓe Ngalaa Teegal E Ɓe Worɓe Mu''en Maayi
Jooni mi noototo ƴamol ngol ƴamɗonyam nder ɗerewol ngol mbindonoyɗonyam dow yimɓe ɓe ngalaa teegal.
Joomiraawo wi'aayiyam goɗɗum dow maɓɓe, ammaa mi hokkay caawori.
Mi tabbitinii on njaɓay ko mbiimi ngam Joomiraawo wartiriiyam koolaaɗo barka yurmeende maako.
Ngam torraaji ɗi ngonɗen nder hande, e yiiki am ɗum ɓurii koo moye nyamra yeeso e waɗuki jonde non no wontindiri.
Taa woodi debbo, taa' ɗaɓɓutu yoofukimo.
Taa walaa debbo boo, taa' ɗaɓɓutu te'uki.
Ammaa taa waɗii teegal, naa' hakke ngaɗɗaa.
Ɗonmaa to surbaajo waɗii teegal, naa' hakke o waɗi.
Fuu e non, fuu gaɗuɓe teegal njaray torra nder jonde maɓɓe.
Min boo, mi yiɗaa njaron kan ɗon torra.
Bandiraaɓe am, ko ngiɗumi wiiki woni naa' ko neeɓi Yeesu Almasiihu wartoyay duuniyaaru.
Daga jooni gooduɓe teegal to' ɓe ngaɗa hakkiilo maɓɓe dow maagal tan.
Woyooɓe ngam mayde, e welweltooɓe, e luumotooɓe, e kuutirooɓe ko woni nder duuniyaaru ndu'u, to' ɓe ngaɗa hakkiilo maɓɓe dow maajum tan, ngam duuniyaaru ndu'u e ko woni nder mayru ɗum ƴaɓɓotooɗum.
E mi yiɗi ngaɗon jonde nde walaa wannaare.
Gorko mo walaa debbo e mo waɗa ɓernde maako fuu dow waɗuki kuugal Joomiraawo, ngam e mo yiɗi o welnana Joomiraawo ɓernde.
Ammaa gooduɗo debbo boo e wanni e fii duuniyaaru, ngam e mo yiɗi o welnana debbo maako ɓernde.
Hakkiilo maako sendake ɗiɗi won ɗon.
Ɗonmaa surbaajo koo debbo mo waɗaayi teegal e mo waɗa ɓernde maako fuu dow waɗuki kuugal Joomiraawo, ngam o warta laaɓuɗo nder fuu ko o waɗata e ko o nyumata.
Debbo gooduɗo teegal boo e mo wanni e fii duuniyaaru, ngam e mo yiɗi o welnana gorko maako ɓernde.
Mi wi'u non ngam ɓeydaari mooɗon, naa' ngam mi ɓiɗɗa'on, ammaa ngam ngaɗon jonde mooɗon no haani, tokkon Joomiraawo e ɓernde go'o.
To neɗɗo waɗidii alkawal teegal e surbaajo, to e mo nyuma e mo waɗana surbaajo on ko haanaa, to o waawataa suruki suuno maako, e mo nyuma e haani o te'amo, too, sey o te'amo, naa' ɗum hakke.
Ammaa to o suɓii nder ɓernde maako to' o te'a surbaajo on, kadin to walaa dooluɗomo o te'amo, ammaa e mo suri suuno maako, o waɗii ko haani.
Ngam non, fuu te'uɗo surbaajo mo o waadi alkawal teegal waɗii ko wooɗi, ammaa neɗɗo mo waɗaayi teegal waɗii ko ɓuri wooɗuki.
Teegal haɓɓii debbo e gorko muuɗum, to ni gorko on e foofa.
To boo gorko on maayii, o waaway o teera e mo o yiɗi fuu, ammaa sey ni o teera e tokkuɗo Yeesu.
Ammaa e mi nyuma o ɓuray nanki belɗum to o waɗaayi teegal, nden e yiiki am e mi woodi Ruuhu Allah.
|
𞥑 𞤑𞤮𞤪𞤭𞤲𞤼𞤭𞤴𞤢𞤲𞤳𞤮'𞤫𞤲 𞥗
𞤎𞤢𞤥𞤮𞤤 𞤁𞤮𞤱 𞤚𞤫𞥅𞤺𞤢𞤤
𞤚𞤮𞥅⹁ 𞤶𞤮𞥅𞤲𞤭 𞤥𞤭 𞤲𞤮𞥅𞤼𞤮𞤼𞤮 𞤰𞤢𞤥𞤮𞤤 𞤲'𞤺𞤮𞤤 𞤰𞤢𞤥𞤯𞤮𞤻𞤢𞤥 𞤲'𞤣𞤫𞤪 𞤯𞤫𞤪𞤫𞤱𞤮𞤤 𞤲'𞤺𞤮𞤤 𞤲'𞤦𞤭𞤲'𞤣𞤮𞤲𞤮𞤴𞤯𞤮𞤻𞤢𞤥: 𞤉 𞤯𞤵𞤥 𞤱𞤮𞥅𞤯𞤭 𞤼𞤮' 𞤲𞤫𞤯𞥆𞤮 𞤼𞤫'𞤢.
𞤀𞤥𞥆𞤢𞥄 𞤲'𞤣𞤫 𞤫 𞤱𞤮𞥅𞤣𞤭 𞤲'𞤶𞤫𞥅𞤲𞤵 𞤲𞤢𞥄' 𞤧𞤫𞤯𞥆𞤢 𞤸𞤢𞤳𞥆𞤵𞤲'𞤣𞤫 𞤴𞤭𞤥𞤩𞤫⹁ 𞤫 𞤸𞤢𞥄𞤲𞤭 𞤳𞤮𞥅 𞤥𞤮𞤴𞤫 𞤲𞤫𞤯𞥆𞤮 𞤼𞤫'𞤢⹁ 𞤲'𞤣𞤫𞤲 𞤳𞤮𞥅 𞤥𞤮𞤴𞤫 𞤣𞤫𞤦𞥆𞤮 𞤱𞤢𞤯𞤢 𞤼𞤫𞥅𞤺𞤢𞤤.
𞤘𞤮𞤪𞤳𞤮 𞤸𞤮𞤳𞥆𞤢 𞤣𞤫𞤦𞥆𞤮 𞤥𞤵𞥅𞤯𞤵𞤥 𞤩𞤢𞤲'𞤣𞤵 𞤥𞤵𞥅𞤯𞤵𞤥 𞤲𞤮 𞤣𞤮𞥅𞤳𞤢 𞤼𞤫𞥅𞤺𞤢𞤤 𞤱𞤭'𞤭.
𞤐𞤮𞤲 𞤥𞤢𞥄 𞤣𞤫𞤦𞥆𞤮 𞤮𞤲 𞤸𞤮𞤳𞥆𞤢 𞤺𞤮𞤪𞤳𞤮 𞤥𞤵𞥅𞤯𞤵𞤥 𞤩𞤢𞤲'𞤣𞤵 𞤥𞤵𞥅𞤯𞤵𞤥 𞤲𞤮 𞤣𞤮𞥅𞤳𞤢 𞤼𞤫𞥅𞤺𞤢𞤤 𞤱𞤭'𞤭.
𞤐'𞤘𞤢𞤥 𞤣𞤫𞤦𞥆𞤮 𞤶𞤫𞤴𞤢𞥄𞤴𞤭 𞤩𞤢𞤲'𞤣𞤵 𞤥𞤵𞥅𞤯𞤵𞤥⁏ 𞤺𞤮𞤪𞤳𞤮 𞤥𞤢𞥄𞤳𞤮 𞤶𞤫𞤴𞤭𞤲'𞤣𞤵.
𞤐𞤮𞤲 𞤥𞤢𞥄 𞤺𞤮𞤪𞤳𞤮 𞤶𞤫𞤴𞤢𞥄𞤴𞤭 𞤩𞤢𞤲'𞤣𞤵 𞤥𞤵𞥅𞤯𞤵𞤥⹁ 𞤣𞤫𞤦𞥆𞤮 𞤥𞤢𞥄𞤳𞤮 𞤶𞤫𞤴𞤭𞤲'𞤣𞤵.
𞤚𞤮' 𞤮𞤲 𞤲'𞤺𞤢𞤻𞤵 𞤱𞤢𞤤𞤣𞤵𞤳𞤭 𞤼𞤮 𞤲𞤢𞥄' 𞤲𞤮𞤲 𞤷𞤭𞤪𞤴𞤭𞥅𞤯𞤮𞤲 𞤸𞤢𞤳𞥆𞤵𞤲'𞤣𞤫 𞤥𞤮𞥅𞤯𞤮𞤲 𞤲'𞤺𞤢𞤥 𞤷𞤢𞤪𞤫𞤤 𞤧𞤫𞤯𞥆𞤢⹁ 𞤲'𞤺𞤢𞤥 𞤲'𞤺𞤢𞤯𞤮𞤲 𞤸𞤢𞤳𞥆𞤭𞥅𞤤𞤮 𞤥𞤮𞥅𞤯𞤮𞤲 𞤣𞤮𞤱 𞤣𞤮'𞤢𞥄𞤪𞤫.
𞤘𞤢𞤯𞤢 𞤥𞤢𞥄𞤶𞤵𞤥 𞤻𞤢𞤥𞤪𞤮𞤲 𞤴𞤫𞥅𞤧𞤮 𞤫 𞤱𞤢𞤤𞤣𞤵𞤳𞤭 𞤲'𞤺𞤢𞤥 𞤼𞤮' 𞤕𞤫𞤴𞤯𞤢𞤲 𞤬𞤮𞥅𞤯𞤢'𞤮𞤲 𞤲'𞤺𞤢𞤯𞤮𞤲 𞤳𞤮 𞤱𞤮𞥅𞤯𞤢𞥄 𞤲'𞤺𞤢𞤥 𞤷𞤭𞤴𞤢 𞤧𞤵𞤪𞤵𞤳𞤭 𞤳𞤮'𞤫 𞤥𞤮𞥅𞤯𞤮𞤲.
𞤑𞤮 𞤲'𞤦𞤭𞥅𞤥𞤭'𞤮𞤲⹁ 𞤯𞤵𞤥 𞤷𞤢𞥄𞤱𞤮𞤪𞤭⹁ 𞤲𞤢𞥄' 𞤯𞤵𞤥 𞤣𞤮𞥅𞤳𞤢.
𞤃𞤭𞤲 𞤥𞤭 𞤩𞤵𞤪𞤭𞥅 𞤴𞤭𞤯𞤵𞤳𞤭 𞤣𞤢𞥄 𞤳𞤮𞥅 𞤥𞤮𞤴𞤫 𞤱𞤢𞤤𞤢𞥄 𞤼𞤫𞥅𞤺𞤢𞤤 𞤦𞤮 𞤢𞤥!
𞤀𞤥𞥆𞤢𞥄 𞤳𞤮𞥅 𞤥𞤮𞤴𞤫 𞤫 𞤭𞤪𞤭 𞤣𞤮𞤳𞥆𞤢𞤤 𞤲'𞤺𞤢𞤤 𞤀𞤤𞥆𞤢𞤸 𞤸𞤮𞤳𞥆𞤭𞤥𞤮⹁ 𞤮'𞤮 𞤫 𞤲'𞤺𞤢𞤤 𞤥𞤵𞥅𞤯𞤵𞤥⹁ 𞤮𞤲 𞤯𞤢𞥄'𞤫 𞤫 𞤲'𞤺𞤢𞤤 𞤥𞤵𞥅𞤯𞤵𞤥.
𞤔𞤮𞥅𞤲𞤭 𞤣𞤮𞤱 𞤴𞤭𞤥𞤩𞤫 𞤩𞤫 𞤲'𞤺𞤢𞤤𞤢𞥄 𞤼𞤫𞥅𞤺𞤢𞤤 𞤫 𞤪𞤫𞤱𞤩𞤫 𞤩𞤫 𞤱𞤮𞤪𞤩𞤫 𞤥𞤢𞤩𞥆𞤫 𞤥𞤢𞥄𞤴𞤭⹁ 𞤫 𞤥𞤭 𞤱𞤭'𞤢 𞤯𞤵𞤥 𞤩𞤵𞤪𞤭𞥅 𞤼𞤮' 𞤩𞤫 𞤲'𞤺𞤢𞤯𞤢 𞤼𞤫𞥅𞤺𞤢𞤤 𞤦𞤮 𞤢𞤥.
𞤀𞤥𞥆𞤢𞥄 𞤼𞤮 𞤩𞤫 𞤲'𞤦𞤢𞥄𞤱𞤢𞤼𞤢𞥄 𞤧𞤵𞤪𞤵𞤳𞤭 𞤳𞤮'𞤫 𞤥𞤢𞤩𞥆𞤫⹁ 𞤫 𞤸𞤢𞥄𞤲𞤭 𞤩𞤫 𞤲'𞤺𞤢𞤯𞤢 𞤼𞤫𞥅𞤺𞤢𞤤.
𞤐'𞤘𞤢𞤥 𞤯𞤵𞤥 𞤩𞤵𞤪𞤭𞥅 𞤲𞤫𞤯𞥆𞤮 𞤱𞤢𞤯𞤢 𞤼𞤫𞥅𞤺𞤢𞤤 𞤣𞤮𞤱 𞤧𞤵𞥅𞤲𞤮 𞤲'𞤶𞤫𞥅𞤲𞤵 𞤲𞤢𞤲'𞤺𞤢𞤥𞤮.
𞤘𞤮𞥅𞤣𞤵𞤩𞤫 𞤼𞤫𞥅𞤺𞤢𞤤 𞤦𞤮𞥅 𞤫 𞤥𞤭 𞤸𞤮𞤳𞥆𞤢𞤩𞤫 𞤣𞤮𞥅𞤳𞤢 𞤯𞤵'𞤵𞤥.
𞤐𞤢𞥄' 𞤯𞤵𞤥 𞤥𞤭𞤲 𞤸𞤮𞤳𞥆𞤭𞤯𞤵𞤥⹁ 𞤔𞤮𞥅𞤥𞤭𞤪𞤢𞥄𞤱𞤮 𞤸𞤮𞤳𞥆𞤭𞤯𞤵𞤥: 𞤚𞤮' 𞤣𞤫𞤦𞥆𞤮 𞤴𞤮𞥅𞤬𞤢 𞤺𞤮𞤪𞤳𞤮 𞤥𞤵𞥅𞤯𞤵𞤥.
𞤚𞤮 𞤦𞤮𞥅 𞤮 𞤴𞤮𞥅𞤬𞤭𞥅 𞤺𞤮𞤪𞤳𞤮 𞤥𞤢𞥄𞤳𞤮⹁ 𞤣𞤮𞥅𞤤𞤫 𞤮 𞤱𞤢𞤯𞤢𞤼𞤢𞥄 𞤱𞤮𞤲'𞤺𞤢𞤤 𞤼𞤫𞥅𞤺𞤢𞤤⹁ 𞤳𞤮𞥅 𞤦𞤮𞥅 𞤮 𞤧𞤭𞤪𞤴𞤮𞥅𞤼𞤭𞤪𞤢 𞤫 𞤺𞤮𞤪𞤳𞤮 𞤥𞤢𞥄𞤳𞤮.
𞤐𞤮𞤲 𞤥𞤢𞥄 𞤼𞤮' 𞤺𞤮𞤪𞤳𞤮 𞤴𞤮𞥅𞤬𞤢 𞤣𞤫𞤦𞥆𞤮 𞤥𞤵𞥅𞤯𞤵𞤥.
𞤁𞤮𞤱 𞤸𞤮𞤪𞤭𞥅𞤩𞤫 𞤦𞤮𞥅 𞤫 𞤥𞤭 𞤱𞤭'𞤢 𞤯𞤵'𞤵𞤥⹁ 𞤲𞤢𞥄' 𞤔𞤮𞥅𞤥𞤭𞤪𞤢𞥄𞤱𞤮 𞤱𞤭'𞤭𞤳𞤢⹁ 𞤥𞤭𞤲 𞤫 𞤸𞤮𞥅𞤪𞤫 𞤢𞤥 𞤱𞤭'𞤭𞤳𞤢.
𞤚𞤮 𞤺𞤮𞤯𞥆𞤮 𞤳𞤮𞥅𞤤𞤭𞥅𞤯𞤮 𞤒𞤫𞥅𞤧𞤵 𞤫 𞤱𞤮𞥅𞤣𞤭 𞤣𞤫𞤦𞥆𞤮 𞤥𞤮 𞤸𞤮𞥅𞤤𞤢𞥄𞤳𞤭 𞤒𞤫𞥅𞤧𞤵⹁ 𞤼𞤮 𞤣𞤫𞤦𞥆𞤮 𞤮𞤲 𞤶𞤢𞤩𞤭𞥅 𞤲'𞤶𞤮𞥅𞤯𞤮𞤣𞤮𞥅 𞤫 𞤥𞤢𞥄𞤳𞤮⹁ 𞤼𞤮𞥅⹁ 𞤼𞤮' 𞤮 𞤴𞤮𞥅𞤬𞤢𞤥𞤮.
𞤐𞤮𞤲 𞤥𞤢𞥄 𞤼𞤮 𞤣𞤫𞤦𞥆𞤮 𞤳𞤮𞥅𞤤𞤭𞥅𞤯𞤮 𞤒𞤫𞥅𞤧𞤵 𞤫 𞤱𞤮𞥅𞤣𞤭 𞤺𞤮𞤪𞤳𞤮 𞤥𞤮 𞤸𞤮𞥅𞤤𞤢𞥄𞤳𞤭 𞤒𞤫𞥅𞤧𞤵⹁ 𞤼𞤮 𞤺𞤮𞤪𞤳𞤮 𞤮𞤲 𞤶𞤢𞤩𞤭𞥅 𞤶𞤮𞥅𞤯𞤮𞤣𞤮𞥅 𞤫 𞤥𞤢𞥄𞤳𞤮⹁ 𞤼𞤮' 𞤣𞤫𞤦𞥆𞤮 𞤮𞤲 𞤴𞤮𞥅𞤬𞤢𞤥𞤮.
𞤐'𞤘𞤢𞤥 𞤺𞤮𞤪𞤳𞤮 𞤥𞤮 𞤸𞤮𞥅𞤤𞤢𞥄𞤳𞤭 𞤒𞤫𞥅𞤧𞤵 𞤫 𞤤𞤢𞥄𞤩𞤭𞤲𞤫𞥅 𞤦𞤢𞤪𞤳𞤢 𞤼𞤫𞥅𞤺𞤢𞤤 𞤥𞤢𞥄𞤳𞤮 𞤫 𞤣𞤫𞤦𞥆𞤮 𞤳𞤮𞥅𞤤𞤭𞥅𞤯𞤮 𞤒𞤫𞥅𞤧𞤵.
𞤐𞤮𞤲 𞤥𞤢𞥄 𞤣𞤫𞤦𞥆𞤮 𞤥𞤮 𞤸𞤮𞥅𞤤𞤢𞥄𞤳𞤭 𞤒𞤫𞥅𞤧𞤵 𞤫 𞤤𞤢𞥄𞤩𞤭𞤲𞤫𞥅 𞤦𞤢𞤪𞤳𞤢 𞤼𞤫𞥅𞤺𞤢𞤤 𞤥𞤢𞥄𞤳𞤮 𞤫 𞤺𞤮𞤪𞤳𞤮 𞤳𞤮𞥅𞤤𞤭𞥅𞤯𞤮 𞤒𞤫𞥅𞤧𞤵.
𞤁𞤢𞥄 𞤲𞤢𞥄' 𞤯𞤵𞤥 𞤲𞤮𞤲⹁ 𞤣𞤢𞥄 𞤩𞤭𞤩𞥆𞤫 𞤥𞤮𞥅𞤯𞤮𞤲 𞤲'𞤺𞤢𞤪𞤼𞤭𞥅 𞤩𞤫 𞤤𞤢𞥄𞤩𞤢𞥄⹁ 𞤢𞤥𞥆𞤢𞥄 𞤲𞤮 𞤯𞤵𞤥 𞤱𞤮𞤲𞤼𞤭𞤲'𞤣𞤭𞤪𞤭 𞤶𞤮𞥅𞤲𞤭 𞤩𞤫 𞤲'𞤺𞤢𞤪𞤼𞤭𞥅 𞤤𞤢𞤩𞥆𞤫.
𞤀𞤥𞥆𞤢𞥄 𞤼𞤮 𞤲𞤫𞤯𞥆𞤮 𞤥𞤮 𞤸𞤮𞥅𞤤𞤢𞥄𞤳𞤭 𞤒𞤫𞥅𞤧𞤵 𞤫 𞤴𞤭𞤯𞤭 𞤴𞤮𞥅𞤬𞤢 𞤣𞤫𞤦𞥆𞤮 𞤥𞤵𞥅𞤯𞤵𞤥 𞤳𞤮𞥅𞤤𞤭𞥅𞤯𞤮 𞤒𞤫𞥅𞤧𞤵⹁ 𞤼𞤮𞥅⹁ 𞤧𞤫𞤴 𞤮 𞤴𞤮𞥅𞤬𞤢𞤥𞤮.
𞤚𞤮 𞤭𞤪𞤭 𞤲𞤮𞤲 𞤱𞤢𞤯𞤭𞥅⹁ 𞤳𞤮𞥅𞤤𞤭𞥅𞤯𞤮 𞤒𞤫𞥅𞤧𞤵 𞤺𞤮𞤪𞤳𞤮 𞤳𞤮𞥅 𞤣𞤫𞤦𞥆𞤮 𞤲𞤢𞥄' 𞤯𞤵𞤥 𞤣𞤮𞥅𞤤𞤫 𞤮 𞤶𞤮𞥅𞤯𞤮𞤣𞤮𞥅 𞤫 𞤥𞤮 𞤸𞤮𞥅𞤤𞤢𞥄𞤳𞤭 𞤒𞤫𞥅𞤧𞤵⹁ 𞤲'𞤺𞤢𞤥 𞤀𞤤𞥆𞤢𞤸 𞤧𞤵𞤩𞤭𞥅'𞤫𞤲 𞤲'𞤺𞤢𞤥 𞤲'𞤶𞤮𞥅𞤯𞤮𞤣𞤮𞥅𞤯𞤫𞤲 𞤶𞤢𞤥.
𞤀𞤲 𞤣𞤫𞤦𞥆𞤮 𞤳𞤮𞥅𞤤𞤭𞥅𞤯𞤮 𞤒𞤫𞥅𞤧𞤵⹁ 𞤢 𞤢𞤲'𞤣𞤢𞥄 𞤯𞤵𞤥 𞤺𞤢𞤯𞤮𞤼𞤮𞥅𞤯𞤵𞤥 𞤲'𞤺𞤢𞤪𞤼𞤢𞥄 𞤤𞤢𞥄𞤱𞤮𞤤 𞤸𞤭𞤧𞤲𞤵𞤳𞤭 𞤺𞤮𞤪𞤳𞤮 𞤥𞤢𞥄𞤯𞤢؟
𞤀𞤲 𞤺𞤮𞤪𞤳𞤮 𞤳𞤮𞥅𞤤𞤭𞥅𞤯𞤮 𞤒𞤫𞥅𞤧𞤵⹁ 𞤢 𞤢𞤲'𞤣𞤢𞥄 𞤯𞤵𞤥 𞤺𞤢𞤯𞤮𞤼𞤮𞥅𞤯𞤵𞤥 𞤲'𞤺𞤢𞤪𞤼𞤢𞥄 𞤤𞤢𞥄𞤱𞤮𞤤 𞤸𞤭𞤧𞤲𞤵𞤳𞤭 𞤣𞤫𞤦𞥆𞤮 𞤥𞤢𞥄𞤯𞤢؟
𞤋𞤪𞤭 𞤔𞤮𞤲'𞤣𞤫 𞤐'𞤁𞤫 𞤀𞤤𞥆𞤢𞤸 𞤒𞤭𞤯𞤭 𞤍𞤵𞤥 𞤏𞤢𞤯𞤢
𞤉 𞤸𞤢𞥄𞤲𞤭 𞤳𞤮𞥅 𞤥𞤮𞤴𞤫 𞤻𞤢𞤥𞤪𞤢 𞤴𞤫𞥅𞤧𞤮 𞤫 𞤱𞤢𞤯𞤵𞤳𞤭 𞤶𞤮𞤲'𞤣𞤫 𞤲𞤮𞤲 𞤲𞤮 𞤔𞤮𞥅𞤥𞤭𞤪𞤢𞥄𞤱𞤮 𞤧𞤵𞤩𞤭𞤪𞤭 𞤮 𞤶𞤮𞥅𞤯𞤮𞤪𞤮𞥅 𞤲𞤮𞤲 𞤲𞤮 𞤮 𞤱𞤮𞤲𞤼𞤭𞤲'𞤣𞤭𞤪𞤲𞤮𞥅 𞤳𞤮 𞤀𞤤𞥆𞤢𞤸 𞤲𞤮𞤣𞥆𞤢𞤥𞤮.
𞤑𞤢𞤲'𞤶𞤵𞤥 𞤱𞤮𞤲𞤭 𞤳𞤮 𞤫𞤳𞥆𞤭𞤼𞤭𞤲𞤢𞤴𞤥𞤭 𞤳𞤮𞥅 𞤼𞤮𞤴𞤫 𞤲'𞤣𞤫𞤪 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵.
𞤐𞤫𞤯𞥆𞤮 𞤲𞤢𞥄𞤣𞤢𞥄𞤯𞤮 𞤳𞤮 𞤀𞤤𞥆𞤢𞤸 𞤲𞤮𞤣𞥆𞤢𞤥𞤮⹁ 𞤼𞤮' 𞤮 𞤯𞤢𞤩𞥆𞤭𞤼𞤢 𞤱𞤢𞤪𞤼𞤵𞤳𞤭 𞤥𞤮 𞤲𞤢𞥄𞤣𞤢𞥄𞤳𞤢.
𞤐𞤮𞤲 𞤥𞤢𞥄 𞤲𞤫𞤯𞥆𞤮 𞤥𞤮 𞤲𞤢𞥄𞤣𞤢𞥄𞤳𞤢 𞤳𞤮 𞤀𞤤𞥆𞤢𞤸 𞤲𞤮𞤣𞥆𞤢𞤥𞤮⹁ 𞤼𞤮' 𞤮 𞤯𞤢𞤩𞥆𞤭𞤼𞤢 𞤱𞤢𞤪𞤼𞤵𞤳𞤭 𞤲𞤢𞥄𞤣𞤢𞥄𞤯𞤮.
𞤐𞤢𞥄𞤣𞤫𞥅𞤳𞤭 𞤲𞤢𞥄' 𞤯𞤵𞤥 𞤺𞤮𞤯𞥆𞤵𞤥⹁ 𞤲𞤮𞤲 𞤥𞤢𞥄 𞤷𞤭𞤴𞤢 𞤲𞤢𞥄𞤣𞤫𞥅𞤳𞤭 𞤲𞤢𞥄' 𞤯𞤵𞤥 𞤺𞤮𞤯𞥆𞤵𞤥.
𞤀𞤥𞥆𞤢𞥄 𞤱𞤢𞤯𞤵𞤳𞤭 𞤳𞤮 𞤀𞤤𞥆𞤢𞤸 𞤱𞤭'𞤭 𞤩𞤵𞤪𞤭𞥅 𞤳𞤮𞥅 𞤯𞤵𞤥𞤫.
𞤉 𞤸𞤢𞥄𞤲𞤭 𞤳𞤮𞥅 𞤥𞤮𞤴𞤫 𞤻𞤢𞤥𞤪𞤢 𞤴𞤫𞥅𞤧𞤮 𞤫 𞤱𞤢𞤯𞤵𞤳𞤭 𞤶𞤮𞤲'𞤣𞤫 𞤲𞤮𞤲 𞤲𞤮 𞤀𞤤𞥆𞤢𞤸 𞤧𞤵𞤩𞤭𞤪𞤭 𞤮 𞤶𞤮𞥅𞤯𞤮𞤪𞤮𞥅.
𞤚𞤢𞥄 𞤥𞤢𞤷𞥆𞤵𞤯𞤮 𞤷𞤢𞤪𞤫𞤤 𞤳𞤮 𞤀𞤤𞥆𞤢𞤸 𞤲𞤮𞤣𞥆𞤵𞤥𞤢𞥄⹁ 𞤼𞤢𞥄' 𞤱𞤢𞤲𞥆𞤵 𞤣𞤮𞤱 𞤥𞤢𞥄𞤶𞤵𞤥.
𞤀𞤥𞥆𞤢𞥄 𞤼𞤢𞥄 𞤸𞤫𞤩𞤭𞥅 𞤤𞤢𞥄𞤱𞤮𞤤 𞤪𞤭𞤥𞤯𞤭𞤲𞤫𞥅𞤳𞤭⹁ 𞤱𞤢𞤯𞤵𞤯𞤵𞤥.
𞤚𞤮 𞤲𞤫𞤯𞥆𞤮 𞤮 𞤥𞤢𞤷𞥆𞤵𞤯𞤮 𞤷𞤢𞤪𞤫𞤤 𞤳𞤮 𞤔𞤮𞥅𞤥𞤭𞤪𞤢𞥄𞤱𞤮 𞤲𞤮𞤣𞥆𞤭𞤥𞤮⹁ 𞤮 𞤱𞤢𞤪𞤼𞤭𞥅 𞤪𞤭𞤥𞤯𞤭𞤲𞤢𞥄𞤯𞤮 𞤔𞤮𞥅𞤥𞤭𞤪𞤢𞥄𞤱𞤮.
𞤐𞤮𞤲 𞤥𞤢𞥄 𞤼𞤮 𞤲𞤫𞤯𞥆𞤮 𞤲𞤢𞥄' 𞤮 𞤥𞤢𞤷𞥆𞤵𞤯𞤮 𞤷𞤢𞤪𞤫𞤤 𞤳𞤮 𞤀𞤤𞥆𞤢𞤸 𞤲𞤮𞤣𞥆𞤭𞤥𞤮⹁ 𞤮 𞤱𞤢𞤪𞤼𞤭𞥅 𞤥𞤢𞤷𞥆𞤵𞤯𞤮 𞤀𞤤𞤥𞤢𞤧𞤭𞥅𞤸𞤵.
𞤀𞤤𞥆𞤢𞤸 𞤸𞤮𞤳𞥆𞤭𞥅 𞤇𞤭𞤯𞥆𞤮 𞤥𞤵𞥅𞤯𞤵𞤥 𞤲'𞤺𞤢𞤥 𞤮 𞤱𞤢𞤪𞤼𞤭𞤪𞤢'𞤮𞤲 𞤩𞤫 𞤥𞤢𞥄𞤳𞤮.
𞤐'𞤘𞤢𞤥 𞤲𞤮𞤲⹁ 𞤼𞤮' 𞤮𞤲 𞤲'𞤺𞤢𞤪𞤼𞤵 𞤥𞤢𞤷𞥆𞤵𞤩𞤫 𞤴𞤭𞤥𞤩𞤫.
𞤚𞤮𞥅⹁ 𞤦𞤢𞤲'𞤣𞤭𞤪𞤢𞥄𞤩𞤫 𞤢𞤥⹁ 𞤫 𞤸𞤢𞥄𞤲𞤭 𞤳𞤮𞥅 𞤥𞤮𞤴𞤫 𞤻𞤢𞤥𞤪𞤢 𞤴𞤫𞥅𞤧𞤮 𞤫 𞤱𞤢𞤯𞤵𞤳𞤭 𞤶𞤮𞤲'𞤣𞤫 𞤲𞤮𞤲 𞤲𞤮 𞤀𞤤𞥆𞤢𞤸 𞤧𞤵𞤩𞤭𞤪𞤭 𞤮 𞤶𞤮𞥅𞤯𞤮𞤪𞤮𞥅 𞤴𞤫𞥅𞤧𞤮 𞤥𞤢𞥄𞤳𞤮.
𞤇𞤫 𞤐'𞤘𞤢𞤤𞤢𞥄 𞤚𞤫𞥅𞤺𞤢𞤤 𞤉 𞤇𞤫 𞤏𞤮𞤪𞤩𞤫 𞤃𞤵''𞤫𞤲 𞤃𞤢𞥄𞤴𞤭
𞤔𞤮𞥅𞤲𞤭 𞤥𞤭 𞤲𞤮𞥅𞤼𞤮𞤼𞤮 𞤰𞤢𞤥𞤮𞤤 𞤲'𞤺𞤮𞤤 𞤰𞤢𞤥𞤯𞤮𞤻𞤢𞤥 𞤲'𞤣𞤫𞤪 𞤯𞤫𞤪𞤫𞤱𞤮𞤤 𞤲'𞤺𞤮𞤤 𞤲'𞤦𞤭𞤲'𞤣𞤮𞤲𞤮𞤴𞤯𞤮𞤻𞤢𞤥 𞤣𞤮𞤱 𞤴𞤭𞤥𞤩𞤫 𞤩𞤫 𞤲'𞤺𞤢𞤤𞤢𞥄 𞤼𞤫𞥅𞤺𞤢𞤤.
𞤔𞤮𞥅𞤥𞤭𞤪𞤢𞥄𞤱𞤮 𞤱𞤭'𞤢𞥄𞤴𞤭𞤴𞤢𞤥 𞤺𞤮𞤯𞥆𞤵𞤥 𞤣𞤮𞤱 𞤥𞤢𞤩𞥆𞤫⹁ 𞤢𞤥𞥆𞤢𞥄 𞤥𞤭 𞤸𞤮𞤳𞥆𞤢𞤴 𞤷𞤢𞥄𞤱𞤮𞤪𞤭.
𞤃𞤭 𞤼𞤢𞤦𞥆𞤭𞤼𞤭𞤲𞤭𞥅 𞤮𞤲 𞤲'𞤶𞤢𞤩𞤢𞤴 𞤳𞤮 𞤲'𞤦𞤭𞥅𞤥𞤭 𞤲'𞤺𞤢𞤥 𞤔𞤮𞥅𞤥𞤭𞤪𞤢𞥄𞤱𞤮 𞤱𞤢𞤪𞤼𞤭𞤪𞤭𞥅𞤴𞤢𞤥 𞤳𞤮𞥅𞤤𞤢𞥄𞤯𞤮 𞤦𞤢𞤪𞤳𞤢 𞤴𞤵𞤪𞤥𞤫𞥅𞤲'𞤣𞤫 𞤥𞤢𞥄𞤳𞤮.
𞤐'𞤘𞤢𞤥 𞤼𞤮𞤪𞥆𞤢𞥄𞤶𞤭 𞤯𞤭 𞤲'𞤺𞤮𞤲𞤯𞤫𞤲 𞤲'𞤣𞤫𞤪 𞤸𞤢𞤲'𞤣𞤫⹁ 𞤫 𞤴𞤭𞥅𞤳𞤭 𞤢𞤥 𞤯𞤵𞤥 𞤩𞤵𞤪𞤭𞥅 𞤳𞤮𞥅 𞤥𞤮𞤴𞤫 𞤻𞤢𞤥𞤪𞤢 𞤴𞤫𞥅𞤧𞤮 𞤫 𞤱𞤢𞤯𞤵𞤳𞤭 𞤶𞤮𞤲'𞤣𞤫 𞤲𞤮𞤲 𞤲𞤮 𞤱𞤮𞤲𞤼𞤭𞤲'𞤣𞤭𞤪𞤭.
𞤚𞤢𞥄 𞤱𞤮𞥅𞤣𞤭 𞤣𞤫𞤦𞥆𞤮⹁ 𞤼𞤢𞥄' 𞤯𞤢𞤩𞥆𞤵𞤼𞤵 𞤴𞤮𞥅𞤬𞤵𞤳𞤭𞤥𞤮.
𞤚𞤢𞥄 𞤱𞤢𞤤𞤢𞥄 𞤣𞤫𞤦𞥆𞤮 𞤦𞤮𞥅⹁ 𞤼𞤢𞥄' 𞤯𞤢𞤩𞥆𞤵𞤼𞤵 𞤼𞤫'𞤵𞤳𞤭.
𞤀𞤥𞥆𞤢𞥄 𞤼𞤢𞥄 𞤱𞤢𞤯𞤭𞥅 𞤼𞤫𞥅𞤺𞤢𞤤⹁ 𞤲𞤢𞥄' 𞤸𞤢𞤳𞥆𞤫 𞤲'𞤺𞤢𞤯𞥆𞤢𞥄.
𞤍𞤮𞤲𞤥𞤢𞥄 𞤼𞤮 𞤧𞤵𞤪𞤦𞤢𞥄𞤶𞤮 𞤱𞤢𞤯𞤭𞥅 𞤼𞤫𞥅𞤺𞤢𞤤⹁ 𞤲𞤢𞥄' 𞤸𞤢𞤳𞥆𞤫 𞤮 𞤱𞤢𞤯𞤭.
𞤊𞤵𞥅 𞤫 𞤲𞤮𞤲⹁ 𞤬𞤵𞥅 𞤺𞤢𞤯𞤵𞤩𞤫 𞤼𞤫𞥅𞤺𞤢𞤤 𞤲'𞤶𞤢𞤪𞤢𞤴 𞤼𞤮𞤪𞥆𞤢 𞤲'𞤣𞤫𞤪 𞤶𞤮𞤲'𞤣𞤫 𞤥𞤢𞤩𞥆𞤫.
𞤃𞤭𞤲 𞤦𞤮𞥅⹁ 𞤥𞤭 𞤴𞤭𞤯𞤢𞥄 𞤲'𞤶𞤢𞤪𞤮𞤲 𞤳𞤢𞤲 𞤯𞤮𞤲 𞤼𞤮𞤪𞥆𞤢.
𞤄𞤢𞤲'𞤣𞤭𞤪𞤢𞥄𞤩𞤫 𞤢𞤥⹁ 𞤳𞤮 𞤲'𞤺𞤭𞤯𞤵𞤥𞤭 𞤱𞤭𞥅𞤳𞤭 𞤱𞤮𞤲𞤭 𞤲𞤢𞥄' 𞤳𞤮 𞤲𞤫𞥅𞤩𞤭 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤱𞤢𞤪𞤼𞤮𞤴𞤢𞤴 𞤣𞤵𞥅𞤲𞤭𞤴𞤢𞥄𞤪𞤵.
𞤁𞤢𞤺𞤢 𞤶𞤮𞥅𞤲𞤭 𞤺𞤮𞥅𞤣𞤵𞤩𞤫 𞤼𞤫𞥅𞤺𞤢𞤤 𞤼𞤮' 𞤩𞤫 𞤲'𞤺𞤢𞤯𞤢 𞤸𞤢𞤳𞥆𞤭𞥅𞤤𞤮 𞤥𞤢𞤩𞥆𞤫 𞤣𞤮𞤱 𞤥𞤢𞥄𞤺𞤢𞤤 𞤼𞤢𞤲.
𞤏𞤮𞤴𞤮𞥅𞤩𞤫 𞤲'𞤺𞤢𞤥 𞤥𞤢𞤴𞤣𞤫⹁ 𞤫 𞤱𞤫𞤤𞤱𞤫𞤤𞤼𞤮𞥅𞤩𞤫⹁ 𞤫 𞤤𞤵𞥅𞤥𞤮𞤼𞤮𞥅𞤩𞤫⹁ 𞤫 𞤳𞤵𞥅𞤼𞤭𞤪𞤮𞥅𞤩𞤫 𞤳𞤮 𞤱𞤮𞤲𞤭 𞤲'𞤣𞤫𞤪 𞤣𞤵𞥅𞤲𞤭𞤴𞤢𞥄𞤪𞤵 𞤲'𞤣𞤵'𞤵⹁ 𞤼𞤮' 𞤩𞤫 𞤲'𞤺𞤢𞤯𞤢 𞤸𞤢𞤳𞥆𞤭𞥅𞤤𞤮 𞤥𞤢𞤩𞥆𞤫 𞤣𞤮𞤱 𞤥𞤢𞥄𞤶𞤵𞤥 𞤼𞤢𞤲⹁ 𞤲'𞤺𞤢𞤥 𞤣𞤵𞥅𞤲𞤭𞤴𞤢𞥄𞤪𞤵 𞤲'𞤣𞤵'𞤵 𞤫 𞤳𞤮 𞤱𞤮𞤲𞤭 𞤲'𞤣𞤫𞤪 𞤥𞤢𞤴𞤪𞤵 𞤯𞤵𞤥 𞤰𞤢𞤩𞥆𞤮𞤼𞤮𞥅𞤯𞤵𞤥.
𞤉 𞤥𞤭 𞤴𞤭𞤯𞤭 𞤲'𞤺𞤢𞤯𞤮𞤲 𞤶𞤮𞤲'𞤣𞤫 𞤲'𞤣𞤫 𞤱𞤢𞤤𞤢𞥄 𞤱𞤢𞤲𞥆𞤢𞥄𞤪𞤫.
𞤘𞤮𞤪𞤳𞤮 𞤥𞤮 𞤱𞤢𞤤𞤢𞥄 𞤣𞤫𞤦𞥆𞤮 𞤫 𞤥𞤮 𞤱𞤢𞤯𞤢 𞤩𞤫𞤪𞤲'𞤣𞤫 𞤥𞤢𞥄𞤳𞤮 𞤬𞤵𞥅 𞤣𞤮𞤱 𞤱𞤢𞤯𞤵𞤳𞤭 𞤳𞤵𞥅𞤺𞤢𞤤 𞤔𞤮𞥅𞤥𞤭𞤪𞤢𞥄𞤱𞤮⹁ 𞤲'𞤺𞤢𞤥 𞤫 𞤥𞤮 𞤴𞤭𞤯𞤭 𞤮 𞤱𞤫𞤤𞤲𞤢𞤲𞤢 𞤔𞤮𞥅𞤥𞤭𞤪𞤢𞥄𞤱𞤮 𞤩𞤫𞤪𞤲'𞤣𞤫.
𞤀𞤥𞥆𞤢𞥄 𞤺𞤮𞥅𞤣𞤵𞤯𞤮 𞤣𞤫𞤦𞥆𞤮 𞤦𞤮𞥅 𞤫 𞤱𞤢𞤲𞥆𞤭 𞤫 𞤬𞤭𞥅 𞤣𞤵𞥅𞤲𞤭𞤴𞤢𞥄𞤪𞤵⹁ 𞤲'𞤺𞤢𞤥 𞤫 𞤥𞤮 𞤴𞤭𞤯𞤭 𞤮 𞤱𞤫𞤤𞤲𞤢𞤲𞤢 𞤣𞤫𞤦𞥆𞤮 𞤥𞤢𞥄𞤳𞤮 𞤩𞤫𞤪𞤲'𞤣𞤫.
𞤖𞤢𞤳𞥆𞤭𞥅𞤤𞤮 𞤥𞤢𞥄𞤳𞤮 𞤧𞤫𞤲'𞤣𞤢𞤳𞤫 𞤯𞤭𞤯𞤭 𞤱𞤮𞤲 𞤯𞤮𞤲.
𞤍𞤮𞤲𞤥𞤢𞥄 𞤧𞤵𞤪𞤦𞤢𞥄𞤶𞤮 𞤳𞤮𞥅 𞤣𞤫𞤦𞥆𞤮 𞤥𞤮 𞤱𞤢𞤯𞤢𞥄𞤴𞤭 𞤼𞤫𞥅𞤺𞤢𞤤 𞤫 𞤥𞤮 𞤱𞤢𞤯𞤢 𞤩𞤫𞤪𞤲'𞤣𞤫 𞤥𞤢𞥄𞤳𞤮 𞤬𞤵𞥅 𞤣𞤮𞤱 𞤱𞤢𞤯𞤵𞤳𞤭 𞤳𞤵𞥅𞤺𞤢𞤤 𞤔𞤮𞥅𞤥𞤭𞤪𞤢𞥄𞤱𞤮⹁ 𞤲'𞤺𞤢𞤥 𞤮 𞤱𞤢𞤪𞤼𞤢 𞤤𞤢𞥄𞤩𞤵𞤯𞤮 𞤲'𞤣𞤫𞤪 𞤬𞤵𞥅 𞤳𞤮 𞤮 𞤱𞤢𞤯𞤢𞤼𞤢 𞤫 𞤳𞤮 𞤮 𞤻𞤵𞤥𞤢𞤼𞤢.
𞤁𞤫𞤦𞥆𞤮 𞤺𞤮𞥅𞤣𞤵𞤯𞤮 𞤼𞤫𞥅𞤺𞤢𞤤 𞤦𞤮𞥅 𞤫 𞤥𞤮 𞤱𞤢𞤲𞥆𞤭 𞤫 𞤬𞤭𞥅 𞤣𞤵𞥅𞤲𞤭𞤴𞤢𞥄𞤪𞤵⹁ 𞤲'𞤺𞤢𞤥 𞤫 𞤥𞤮 𞤴𞤭𞤯𞤭 𞤮 𞤱𞤫𞤤𞤲𞤢𞤲𞤢 𞤺𞤮𞤪𞤳𞤮 𞤥𞤢𞥄𞤳𞤮 𞤩𞤫𞤪𞤲'𞤣𞤫.
𞤃𞤭 𞤱𞤭'𞤵 𞤲𞤮𞤲 𞤲'𞤺𞤢𞤥 𞤩𞤫𞤴𞤣𞤢𞥄𞤪𞤭 𞤥𞤮𞥅𞤯𞤮𞤲⹁ 𞤲𞤢𞥄' 𞤲'𞤺𞤢𞤥 𞤥𞤭 𞤩𞤭𞤯𞥆𞤢'𞤮𞤲⹁ 𞤢𞤥𞥆𞤢𞥄 𞤲'𞤺𞤢𞤥 𞤲'𞤺𞤢𞤯𞤮𞤲 𞤶𞤮𞤲'𞤣𞤫 𞤥𞤮𞥅𞤯𞤮𞤲 𞤲𞤮 𞤸𞤢𞥄𞤲𞤭⹁ 𞤼𞤮𞤳𞥆𞤮𞤲 𞤔𞤮𞥅𞤥𞤭𞤪𞤢𞥄𞤱𞤮 𞤫 𞤩𞤫𞤪𞤲'𞤣𞤫 𞤺𞤮'𞤮.
𞤚𞤮 𞤲𞤫𞤯𞥆𞤮 𞤱𞤢𞤯𞤭𞤣𞤭𞥅 𞤢𞤤𞤳𞤢𞤱𞤢𞤤 𞤼𞤫𞥅𞤺𞤢𞤤 𞤫 𞤧𞤵𞤪𞤦𞤢𞥄𞤶𞤮⹁ 𞤼𞤮 𞤫 𞤥𞤮 𞤻𞤵𞤥𞤢 𞤫 𞤥𞤮 𞤱𞤢𞤯𞤢𞤲𞤢 𞤧𞤵𞤪𞤦𞤢𞥄𞤶𞤮 𞤮𞤲 𞤳𞤮 𞤸𞤢𞥄𞤲𞤢𞥄⹁ 𞤼𞤮 𞤮 𞤱𞤢𞥄𞤱𞤢𞤼𞤢𞥄 𞤧𞤵𞤪𞤵𞤳𞤭 𞤧𞤵𞥅𞤲𞤮 𞤥𞤢𞥄𞤳𞤮⹁ 𞤫 𞤥𞤮 𞤻𞤵𞤥𞤢 𞤫 𞤸𞤢𞥄𞤲𞤭 𞤮 𞤼𞤫'𞤢𞤥𞤮⹁ 𞤼𞤮𞥅⹁ 𞤧𞤫𞤴 𞤮 𞤼𞤫'𞤢𞤥𞤮⹁ 𞤲𞤢𞥄' 𞤯𞤵𞤥 𞤸𞤢𞤳𞥆𞤫.
𞤀𞤥𞥆𞤢𞥄 𞤼𞤮 𞤮 𞤧𞤵𞤩𞤭𞥅 𞤲'𞤣𞤫𞤪 𞤩𞤫𞤪𞤲'𞤣𞤫 𞤥𞤢𞥄𞤳𞤮 𞤼𞤮' 𞤮 𞤼𞤫'𞤢 𞤧𞤵𞤪𞤦𞤢𞥄𞤶𞤮 𞤮𞤲⹁ 𞤳𞤢𞤣𞤭𞤲 𞤼𞤮 𞤱𞤢𞤤𞤢𞥄 𞤣𞤮𞥅𞤤𞤵𞤯𞤮𞤥𞤮 𞤮 𞤼𞤫'𞤢𞤥𞤮⹁ 𞤢𞤥𞥆𞤢𞥄 𞤫 𞤥𞤮 𞤧𞤵𞤪𞤭 𞤧𞤵𞥅𞤲𞤮 𞤥𞤢𞥄𞤳𞤮⹁ 𞤮 𞤱𞤢𞤯𞤭𞥅 𞤳𞤮 𞤸𞤢𞥄𞤲𞤭.
𞤐'𞤘𞤢𞤥 𞤲𞤮𞤲⹁ 𞤬𞤵𞥅 𞤼𞤫'𞤵𞤯𞤮 𞤧𞤵𞤪𞤦𞤢𞥄𞤶𞤮 𞤥𞤮 𞤮 𞤱𞤢𞥄𞤣𞤭 𞤢𞤤𞤳𞤢𞤱𞤢𞤤 𞤼𞤫𞥅𞤺𞤢𞤤 𞤱𞤢𞤯𞤭𞥅 𞤳𞤮 𞤱𞤮𞥅𞤯𞤭⹁ 𞤢𞤥𞥆𞤢𞥄 𞤲𞤫𞤯𞥆𞤮 𞤥𞤮 𞤱𞤢𞤯𞤢𞥄𞤴𞤭 𞤼𞤫𞥅𞤺𞤢𞤤 𞤱𞤢𞤯𞤭𞥅 𞤳𞤮 𞤩𞤵𞤪𞤭 𞤱𞤮𞥅𞤯𞤵𞤳𞤭.
𞤚𞤫𞥅𞤺𞤢𞤤 𞤸𞤢𞤩𞥆𞤭𞥅 𞤣𞤫𞤦𞥆𞤮 𞤫 𞤺𞤮𞤪𞤳𞤮 𞤥𞤵𞥅𞤯𞤵𞤥⹁ 𞤼𞤮 𞤲𞤭 𞤺𞤮𞤪𞤳𞤮 𞤮𞤲 𞤫 𞤬𞤮𞥅𞤬𞤢.
𞤚𞤮 𞤦𞤮𞥅 𞤺𞤮𞤪𞤳𞤮 𞤮𞤲 𞤥𞤢𞥄𞤴𞤭𞥅⹁ 𞤮 𞤱𞤢𞥄𞤱𞤢𞤴 𞤮 𞤼𞤫𞥅𞤪𞤢 𞤫 𞤥𞤮 𞤮 𞤴𞤭𞤯𞤭 𞤬𞤵𞥅⹁ 𞤢𞤥𞥆𞤢𞥄 𞤧𞤫𞤴 𞤲𞤭 𞤮 𞤼𞤫𞥅𞤪𞤢 𞤫 𞤼𞤮𞤳𞥆𞤵𞤯𞤮 𞤒𞤫𞥅𞤧𞤵.
𞤀𞤥𞥆𞤢𞥄 𞤫 𞤥𞤭 𞤻𞤵𞤥𞤢 𞤮 𞤩𞤵𞤪𞤢𞤴 𞤲𞤢𞤲𞤳𞤭 𞤦𞤫𞤤𞤯𞤵𞤥 𞤼𞤮 𞤮 𞤱𞤢𞤯𞤢𞥄𞤴𞤭 𞤼𞤫𞥅𞤺𞤢𞤤⹁ 𞤲'𞤣𞤫𞤲 𞤫 𞤴𞤭𞥅𞤳𞤭 𞤢𞤥 𞤫 𞤥𞤭 𞤱𞤮𞥅𞤣𞤭 𞤈𞤵𞥅𞤸𞤵 𞤀𞤤𞥆𞤢𞤸.
|
1 Korintiyanko'en 8
Ko Ɗum Sakkani Gunkiiji
Too, jooni dow ko ɗum sakkani gunkiiji, en andi en fuu en ngoodi andal.
Andal boo e wadda mangu hoore, ammaa yidde e sembiɗina yimɓe.
Fuu nyumoowo e andi goɗɗum, too, haa jooni o walaa andal no haani.
Ammaa neɗɗo giɗɗo Allah, Allah e andimo.
Ngam non, dow nyaamuki ko ɗum sakkani gunkiiji, en andi ngunkiwa naa' ɗum goɗɗum nder duuniyaaru ndu'u, nden en andi Allah o go'oto, walaa goɗɗo sey kanko tan.
Koo nde ɗum gaɗotooɗum e woodi ko yimɓe noddata “allaaji” ton dow koo nder duuniyaaru, goonga boo e woodi bi'eteeɓe “allaaji” ɗuɗɗi e “joomiraaɓe” ɗuɗɓe.
Fuu e non, to meeɗen Allah o go'oto, Nyaako Mo Dow, taguɗo koo ɗume, nden en ngaɗa jonde ngam maako.
Ɗonmaa e woodi Joomiraawo go'oto, waato Yeesu Almasiihu.
Barka maako koo ɗume tagaa, nden barka maako keɓuɗen yonki.
Ammaa naa' koo moye woodi andal nga'al.
E woodi yimɓe mawnuduɓe e nyumo wiiki gunkiiji e ngoodi yonki.
Haa jooni boo to ɓe nyaamii nyamndu ndu ɗum sakkani gunkiiji, e ɗum wannaɓe ngam e ɓe nyuma ko ɓe ngaɗi ɗum hakke.
Ammaa naa' nyamndu ɓaddintaa'en haade Allah.
To en nyaamaayi, ɗum ustantaa'en goɗɗum.
To boo en nyaamii, ɗum ɓeydantaa'en goɗɗum.
On kokkaama laawol nyaamon koo iri nduye nyamndu.
Ammaa paamee to' non warta ko majjinta mo sembiɗaa nder tokkuki Yeesu.
An gooduɗo andal dow ɗu'um, to neɗɗo mo sembiɗaa nder tokkuki Yeesu yi'ii a nyaama nyamndu nder suudu gunkiiji, e yiiki maaɗa ɗum sembiɗintaamo o nyaama nyamndu ndu ɗum sakkani gunkiiji?
Non, andal maaɗa majjinay neɗɗo on mo Almasiihu maayi ngam muuɗum.
Taa waɗii non, a majjinii tokkuɗo Yeesu mo sembiɗaa, a waɗanii Almasiihu hakke.
Ngam maajum, to ko nyaamaymi waɗii bandiraawo am waɗii hakke, too, mi fuɗɗitataa mi nyaama kusel, ngam to' mi waɗa bandiraawo am waɗa hakke.
|
𞥑 𞤑𞤮𞤪𞤭𞤲𞤼𞤭𞤴𞤢𞤲𞤳𞤮'𞤫𞤲 𞥘
𞤑𞤮 𞤍𞤵𞤥 𞤅𞤢𞤳𞥆𞤢𞤲𞤭 𞤘𞤵𞤲𞤳𞤭𞥅𞤶𞤭
𞤚𞤮𞥅⹁ 𞤶𞤮𞥅𞤲𞤭 𞤣𞤮𞤱 𞤳𞤮 𞤯𞤵𞤥 𞤧𞤢𞤳𞥆𞤢𞤲𞤭 𞤺𞤵𞤲𞤳𞤭𞥅𞤶𞤭⹁ 𞤫𞤲 𞤢𞤲'𞤣𞤭 𞤫𞤲 𞤬𞤵𞥅 𞤫𞤲 𞤲'𞤺𞤮𞥅𞤣𞤭 𞤢𞤲'𞤣𞤢𞤤.
𞤀𞤲'𞤣𞤢𞤤 𞤦𞤮𞥅 𞤫 𞤱𞤢𞤣𞥆𞤢 𞤥𞤢𞤲'𞤺𞤵 𞤸𞤮𞥅𞤪𞤫⹁ 𞤢𞤥𞥆𞤢𞥄 𞤴𞤭𞤣𞥆𞤫 𞤫 𞤧𞤫𞤲'𞤦𞤭𞤯𞤭𞤲𞤢 𞤴𞤭𞤥𞤩𞤫.
𞤊𞤵𞥅 𞤻𞤵𞤥𞤮𞥅𞤱𞤮 𞤫 𞤢𞤲'𞤣𞤭 𞤺𞤮𞤯𞥆𞤵𞤥⹁ 𞤼𞤮𞥅⹁ 𞤸𞤢𞥄 𞤶𞤮𞥅𞤲𞤭 𞤮 𞤱𞤢𞤤𞤢𞥄 𞤢𞤲'𞤣𞤢𞤤 𞤲𞤮 𞤸𞤢𞥄𞤲𞤭.
𞤀𞤥𞥆𞤢𞥄 𞤲𞤫𞤯𞥆𞤮 𞤺𞤭𞤯𞥆𞤮 𞤀𞤤𞥆𞤢𞤸⹁ 𞤀𞤤𞥆𞤢𞤸 𞤫 𞤢𞤲'𞤣𞤭𞤥𞤮.
𞤐'𞤘𞤢𞤥 𞤲𞤮𞤲⹁ 𞤣𞤮𞤱 𞤻𞤢𞥄𞤥𞤵𞤳𞤭 𞤳𞤮 𞤯𞤵𞤥 𞤧𞤢𞤳𞥆𞤢𞤲𞤭 𞤺𞤵𞤲𞤳𞤭𞥅𞤶𞤭⹁ 𞤫𞤲 𞤢𞤲'𞤣𞤭 𞤲'𞤺𞤵𞤲𞤳𞤭𞤱𞤢 𞤲𞤢𞥄' 𞤯𞤵𞤥 𞤺𞤮𞤯𞥆𞤵𞤥 𞤲'𞤣𞤫𞤪 𞤣𞤵𞥅𞤲𞤭𞤴𞤢𞥄𞤪𞤵 𞤲'𞤣𞤵'𞤵⹁ 𞤲'𞤣𞤫𞤲 𞤫𞤲 𞤢𞤲'𞤣𞤭 𞤀𞤤𞥆𞤢𞤸 𞤮 𞤺𞤮'𞤮𞤼𞤮⹁ 𞤱𞤢𞤤𞤢𞥄 𞤺𞤮𞤯𞥆𞤮 𞤧𞤫𞤴 𞤳𞤢𞤲𞤳𞤮 𞤼𞤢𞤲.
𞤑𞤮𞥅 𞤲'𞤣𞤫 𞤯𞤵𞤥 𞤺𞤢𞤯𞤮𞤼𞤮𞥅𞤯𞤵𞤥 𞤫 𞤱𞤮𞥅𞤣𞤭 𞤳𞤮 𞤴𞤭𞤥𞤩𞤫 𞤲𞤮𞤣𞥆𞤢𞤼𞤢 “𞤢𞤤𞥆𞤢𞥄𞤶𞤭” 𞤼𞤮𞤲 𞤣𞤮𞤱 𞤳𞤮𞥅 𞤲'𞤣𞤫𞤪 𞤣𞤵𞥅𞤲𞤭𞤴𞤢𞥄𞤪𞤵⹁ 𞤺𞤮𞥅𞤲'𞤺𞤢 𞤦𞤮𞥅 𞤫 𞤱𞤮𞥅𞤣𞤭 𞤦𞤭'𞤫𞤼𞤫𞥅𞤩𞤫 “𞤢𞤤𞥆𞤢𞥄𞤶𞤭” 𞤯𞤵𞤯𞥆𞤭 𞤫 “𞤶𞤮𞥅𞤥𞤭𞤪𞤢𞥄𞤩𞤫” 𞤯𞤵𞤯𞤩𞤫.
𞤊𞤵𞥅 𞤫 𞤲𞤮𞤲⹁ 𞤼𞤮 𞤥𞤫𞥅𞤯𞤫𞤲 𞤀𞤤𞥆𞤢𞤸 𞤮 𞤺𞤮'𞤮𞤼𞤮⹁ 𞤐𞤴𞤢𞥄𞤳𞤮 𞤃𞤮 𞤁𞤮𞤱⹁ 𞤼𞤢𞤺𞤵𞤯𞤮 𞤳𞤮𞥅 𞤯𞤵𞤥𞤫⹁ 𞤲'𞤣𞤫𞤲 𞤫𞤲 𞤲'𞤺𞤢𞤯𞤢 𞤶𞤮𞤲'𞤣𞤫 𞤲'𞤺𞤢𞤥 𞤥𞤢𞥄𞤳𞤮.
𞤍𞤮𞤲𞤥𞤢𞥄 𞤫 𞤱𞤮𞥅𞤣𞤭 𞤔𞤮𞥅𞤥𞤭𞤪𞤢𞥄𞤱𞤮 𞤺𞤮'𞤮𞤼𞤮⹁ 𞤱𞤢𞥄𞤼𞤮 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵.
𞤄𞤢𞤪𞤳𞤢 𞤥𞤢𞥄𞤳𞤮 𞤳𞤮𞥅 𞤯𞤵𞤥𞤫 𞤼𞤢𞤺𞤢𞥄⹁ 𞤲'𞤣𞤫𞤲 𞤦𞤢𞤪𞤳𞤢 𞤥𞤢𞥄𞤳𞤮 𞤳𞤫𞤩𞤵𞤯𞤫𞤲 𞤴𞤮𞤲𞤳𞤭.
𞤀𞤥𞥆𞤢𞥄 𞤲𞤢𞥄' 𞤳𞤮𞥅 𞤥𞤮𞤴𞤫 𞤱𞤮𞥅𞤣𞤭 𞤢𞤲'𞤣𞤢𞤤 𞤲'𞤺𞤢'𞤢𞤤.
𞤉 𞤱𞤮𞥅𞤣𞤭 𞤴𞤭𞤥𞤩𞤫 𞤥𞤢𞤱𞤲𞤵𞤣𞤵𞤩𞤫 𞤫 𞤻𞤵𞤥𞤮 𞤱𞤭𞥅𞤳𞤭 𞤺𞤵𞤲𞤳𞤭𞥅𞤶𞤭 𞤫 𞤲'𞤺𞤮𞥅𞤣𞤭 𞤴𞤮𞤲𞤳𞤭.
𞤖𞤢𞥄 𞤶𞤮𞥅𞤲𞤭 𞤦𞤮𞥅 𞤼𞤮 𞤩𞤫 𞤻𞤢𞥄𞤥𞤭𞥅 𞤻𞤢𞤥𞤲'𞤣𞤵 𞤲'𞤣𞤵 𞤯𞤵𞤥 𞤧𞤢𞤳𞥆𞤢𞤲𞤭 𞤺𞤵𞤲𞤳𞤭𞥅𞤶𞤭⹁ 𞤫 𞤯𞤵𞤥 𞤱𞤢𞤲𞥆𞤢𞤩𞤫 𞤲'𞤺𞤢𞤥 𞤫 𞤩𞤫 𞤻𞤵𞤥𞤢 𞤳𞤮 𞤩𞤫 𞤲'𞤺𞤢𞤯𞤭 𞤯𞤵𞤥 𞤸𞤢𞤳𞥆𞤫.
𞤀𞤥𞥆𞤢𞥄 𞤲𞤢𞥄' 𞤻𞤢𞤥𞤲'𞤣𞤵 𞤩𞤢𞤣𞥆𞤭𞤲𞤼𞤢𞥄'𞤫𞤲 𞤸𞤢𞥄𞤣𞤫 𞤀𞤤𞥆𞤢𞤸.
𞤚𞤮 𞤫𞤲 𞤻𞤢𞥄𞤥𞤢𞥄𞤴𞤭⹁ 𞤯𞤵𞤥 𞤵𞤧𞤼𞤢𞤲𞤼𞤢𞥄'𞤫𞤲 𞤺𞤮𞤯𞥆𞤵𞤥.
𞤚𞤮 𞤦𞤮𞥅 𞤫𞤲 𞤻𞤢𞥄𞤥𞤭𞥅⹁ 𞤯𞤵𞤥 𞤩𞤫𞤴𞤣𞤢𞤲𞤼𞤢𞥄'𞤫𞤲 𞤺𞤮𞤯𞥆𞤵𞤥.
𞤌𞤲 𞤳𞤮𞤳𞥆𞤢𞥄𞤥𞤢 𞤤𞤢𞥄𞤱𞤮𞤤 𞤻𞤢𞥄𞤥𞤮𞤲 𞤳𞤮𞥅 𞤭𞤪𞤭 𞤲'𞤣𞤵𞤴𞤫 𞤻𞤢𞤥𞤲'𞤣𞤵.
𞤀𞤥𞥆𞤢𞥄 𞤨𞤢𞥄𞤥𞤫𞥅 𞤼𞤮' 𞤲𞤮𞤲 𞤱𞤢𞤪𞤼𞤢 𞤳𞤮 𞤥𞤢𞤶𞥆𞤭𞤲𞤼𞤢 𞤥𞤮 𞤧𞤫𞤲'𞤦𞤭𞤯𞤢𞥄 𞤲'𞤣𞤫𞤪 𞤼𞤮𞤳𞥆𞤵𞤳𞤭 𞤒𞤫𞥅𞤧𞤵.
𞤀𞤲 𞤺𞤮𞥅𞤣𞤵𞤯𞤮 𞤢𞤲'𞤣𞤢𞤤 𞤣𞤮𞤱 𞤯𞤵'𞤵𞤥⹁ 𞤼𞤮 𞤲𞤫𞤯𞥆𞤮 𞤥𞤮 𞤧𞤫𞤲'𞤦𞤭𞤯𞤢𞥄 𞤲'𞤣𞤫𞤪 𞤼𞤮𞤳𞥆𞤵𞤳𞤭 𞤒𞤫𞥅𞤧𞤵 𞤴𞤭'𞤭𞥅 𞤢 𞤻𞤢𞥄𞤥𞤢 𞤻𞤢𞤥𞤲'𞤣𞤵 𞤲'𞤣𞤫𞤪 𞤧𞤵𞥅𞤣𞤵 𞤺𞤵𞤲𞤳𞤭𞥅𞤶𞤭⹁ 𞤫 𞤴𞤭𞥅𞤳𞤭 𞤥𞤢𞥄𞤯𞤢 𞤯𞤵𞤥 𞤧𞤫𞤲'𞤦𞤭𞤯𞤭𞤲𞤼𞤢𞥄𞤥𞤮 𞤮 𞤻𞤢𞥄𞤥𞤢 𞤻𞤢𞤥𞤲'𞤣𞤵 𞤲'𞤣𞤵 𞤯𞤵𞤥 𞤧𞤢𞤳𞥆𞤢𞤲𞤭 𞤺𞤵𞤲𞤳𞤭𞥅𞤶𞤭؟
𞤐𞤮𞤲⹁ 𞤢𞤲'𞤣𞤢𞤤 𞤥𞤢𞥄𞤯𞤢 𞤥𞤢𞤶𞥆𞤭𞤲𞤢𞤴 𞤲𞤫𞤯𞥆𞤮 𞤮𞤲 𞤥𞤮 𞤀𞤤𞤥𞤢𞤧𞤭𞥅𞤸𞤵 𞤥𞤢𞥄𞤴𞤭 𞤲'𞤺𞤢𞤥 𞤥𞤵𞥅𞤯𞤵𞤥.
𞤚𞤢𞥄 𞤱𞤢𞤯𞤭𞥅 𞤲𞤮𞤲⹁ 𞤢 𞤥𞤢𞤶𞥆𞤭𞤲𞤭𞥅 𞤼𞤮𞤳𞥆𞤵𞤯𞤮 𞤒𞤫𞥅𞤧𞤵 𞤥𞤮 𞤧𞤫𞤲'𞤦𞤭𞤯𞤢𞥄⹁ 𞤢 𞤱𞤢𞤯𞤢𞤲𞤭𞥅 𞤀𞤤𞤥𞤢𞤧𞤭𞥅𞤸𞤵 𞤸𞤢𞤳𞥆𞤫.
𞤐'𞤘𞤢𞤥 𞤥𞤢𞥄𞤶𞤵𞤥⹁ 𞤼𞤮 𞤳𞤮 𞤻𞤢𞥄𞤥𞤢𞤴𞤥𞤭 𞤱𞤢𞤯𞤭𞥅 𞤦𞤢𞤲'𞤣𞤭𞤪𞤢𞥄𞤱𞤮 𞤢𞤥 𞤱𞤢𞤯𞤭𞥅 𞤸𞤢𞤳𞥆𞤫⹁ 𞤼𞤮𞥅⹁ 𞤥𞤭 𞤬𞤵𞤯𞥆𞤭𞤼𞤢𞤼𞤢𞥄 𞤥𞤭 𞤻𞤢𞥄𞤥𞤢 𞤳𞤵𞤧𞤫𞤤⹁ 𞤲'𞤺𞤢𞤥 𞤼𞤮' 𞤥𞤭 𞤱𞤢𞤯𞤢 𞤦𞤢𞤲'𞤣𞤭𞤪𞤢𞥄𞤱𞤮 𞤢𞤥 𞤱𞤢𞤯𞤢 𞤸𞤢𞤳𞥆𞤫.
|
1 Korintiyanko'en 9
Njoɓaari Bulus
Min, naa' mi dimo?
Naa' mi lilaaɗo?
Naa' mi yi'ii Yeesu Joomiraawo meeɗen?
Naa' on ngartii tokkuɓe Yeesu barka kuugal am ngal Joomiraawo?
Koo to naa' mi lilaaɗo to woɓɓe, mi tabbitinii mi lilaaɗo to mooɗon!
Ngam onon ngoni ko tabbitini mi lilaaɗo Joomiraawo.
Raa ko mbi'aymi gooduɓe ƴamol dow laamu am ɗum lilaaɗo.
Naa' e haani min nyaama min njara?
Naa' min mbaaway min te'a tokkuɗo Yeesu min njaada e maako koo toye to min njahata no lilaaɓe horiiɓe, e minyiraaɓe Yeesu Joomiraawo, e Biiturus ngaɗata?
Koo min e Barnaba tan ngoni lilaaɓe kaanuɓe kuwa ngam keɓa ko nyaami?
Moye soojiijo yoɓata hoore muuɗum njoɓaari?
Moye remata ngesa inabooje ɗum haɗamo nyaamuki ɓikkoy koy?
Moye durata ornde nden ɗum haɗamo yarki kosam maaji?
Ko mbiimi naa' ɗum nyumo neɗɗo.
Naa' Attawra maa metii dow maajum?
Ɗum windaama nder Attawra Muusa wiiki, “Taa' maɓɓan ngaari honduko carel ko ndi sorɓata.”
Nde Allah wi'i non, ga'i tan o wanni?
Naa' ngam meeɗen o wi'ika?
Goonga ngam meeɗen ɗum windaa.
Ngam e haani koo moye demoowo e corɓoowo ɓe ngaɗa kuugal maɓɓe nder kammunde heɓuki geɗal maɓɓe daga ngesa kan.
Nde min aawi Wolde Allah nder ɓerɗe mooɗon, too, ɗum fii mawɗum to min nyaamii bote mooɗon iri ɗum duuniyaaru?
To woɓɓe mbaaway keɓa iri ballal nga'al to mooɗon, naa' min ɓurayɓe?
Fuu e non min kuutiraayi ngol ɗon laawol, ammaa min munyii nder koo kaye torra, ngam to' min kaɗa Habaru Belɗum dow Almasiihu nyamruki yeeso.
On andaa kuwooɓe nder Wuro Ceniingo e keɓa nyamndu maɓɓe daga nder maggo?
Non maa kuwooɓe to sakkirde e ɓe keɓa geɗal maɓɓe daga nder ko ɗum sakki dow mayre?
Nden non maa Joomiraawo wi'ii wa'ajinooɓe Habaru Belɗum e haani ɓe keɓa ko ɓe nyaamata daga nder kuugal ngal.
Ammaa mi huutiraayi ɗin ɗon laawi.
Ɗonmaa naa' e mi windonoya'on ɗerewol ngo'ol ngam kokkoyyam goɗɗum.
Ɗum ɓurii mi maaya dow goɗɗo haɗayam ko mantortoomi.
Ammaa to mi wa'ajinii Habaru Belɗum, mi mantortaakoɗum, ngam ɗum doole mi wa'ajina.
To mi wa'ajinaayi Habaru Belɗum mi woni!
Daa min e hoore am suɓi mi wa'ajina, daa mi heɓay njoɓaari.
Ammaa to naa' min suɓi mi wa'ajina, ko ngaɗaymi woni e mi huwa kuugal ngal ɗum tambiniyam.
To ɗum non, ko woni njoɓaari am?
Njoɓaari am woni wa'ajinki Habaru Belɗum caahu, naa' mi ɗaɓɓita ko haani mi heɓa nder wa'ajinkiɗum.
Koo nde naa' mi maccuɗo koo moye, mi wartirii hoore am maccuɗo koo moye ngam mi waddoya yimɓe ɗuɗɓe to Almasiihu.
Nder Yahuudanko'en mi wartirii hoore am bo Yahuudankeejo, ngam mi waddaɓe to Almasiihu.
Koo nde naa' ley laamu Attawra ngonmi, nder yimɓe gonɓe ley laamu Attawra, mi wartirii hoore am bo gonɗo ley laamu Attawra ngam mi waddaɓe to Almasiihu.
Nder yimɓe ɓe ngalaa ley laamu Attawra boo, mi wartirii hoore am bo mo walaa ley laamu Attawra ngam mi waddaɓe to Almasiihu kamɓe maa.
Non hollaayi mi tokkaayi dooka Allah, ammaa e mi tokka dooka Almasiihu.
Nder yimɓe ɓe cembiɗaa nder tokkuki Yeesu, mi wartirii hoore am bo mo sembiɗaa, ngam mi waddaɓe to Almasiihu.
Mi wartirii hoore am bo koo iri moye neɗɗo ngam e koo ngole laawol mi hisna woɓɓe.
Mi waɗu ɗu'um fuu ngam Habaru Belɗum, ngam mi heɓa geɗal am nder barka gonɗum nder maajum.
On andaa nder fijo doggudu yimɓe ɗuɗɓe ndoggata nder fijo ngon, ammaa neɗɗo go'oto tan heɓata dokkal heɓuki jaalorgal?
Ngam non, ndoggiree no keɓirton jaalorgal.
Fuu giɗɓe keɓa jaalorgal nder fijo e ɓe elta ɓalli maɓɓe.
E ɓe ngaɗa non ngam ɓe keɓa giifol koo nde giifol ngol ngol de'oowol.
Ammaa enen giifol tabbitayngol keɓeten.
Ngam non, mi doggataa bo neɗɗo gaɗoowo doggudu meere.
Non maa mi haɓataa bo neɗɗo piyoowo hendu.
Ammaa e mi torra ɓandu am, e mi wartirandu maccuɗo am, ngam to' gaɗa mi wa'ajinanii woɓɓe, min e hoore am mi dulla heɓuki dokkal ngal.
|
𞥑 𞤑𞤮𞤪𞤭𞤲𞤼𞤭𞤴𞤢𞤲𞤳𞤮'𞤫𞤲 𞥙
𞤐'𞤔𞤮𞤩𞤢𞥄𞤪𞤭 𞤄𞤵𞤤𞤵𞤧
𞤃𞤭𞤲⹁ 𞤲𞤢𞥄' 𞤥𞤭 𞤣𞤭𞤥𞤮؟
𞤐𞤢𞥄' 𞤥𞤭 𞤤𞤭𞤤𞤢𞥄𞤯𞤮؟
𞤐𞤢𞥄' 𞤥𞤭 𞤴𞤭'𞤭𞥅 𞤒𞤫𞥅𞤧𞤵 𞤔𞤮𞥅𞤥𞤭𞤪𞤢𞥄𞤱𞤮 𞤥𞤫𞥅𞤯𞤫𞤲؟
𞤐𞤢𞥄' 𞤮𞤲 𞤲'𞤺𞤢𞤪𞤼𞤭𞥅 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤦𞤢𞤪𞤳𞤢 𞤳𞤵𞥅𞤺𞤢𞤤 𞤢𞤥 𞤲'𞤺𞤢𞤤 𞤔𞤮𞥅𞤥𞤭𞤪𞤢𞥄𞤱𞤮؟
𞤑𞤮𞥅 𞤼𞤮 𞤲𞤢𞥄' 𞤥𞤭 𞤤𞤭𞤤𞤢𞥄𞤯𞤮 𞤼𞤮 𞤱𞤮𞤩𞥆𞤫⹁ 𞤥𞤭 𞤼𞤢𞤦𞥆𞤭𞤼𞤭𞤲𞤭𞥅 𞤥𞤭 𞤤𞤭𞤤𞤢𞥄𞤯𞤮 𞤼𞤮 𞤥𞤮𞥅𞤯𞤮𞤲!
𞤐'𞤘𞤢𞤥 𞤮𞤲𞤮𞤲 𞤲'𞤺𞤮𞤲𞤭 𞤳𞤮 𞤼𞤢𞤦𞥆𞤭𞤼𞤭𞤲𞤭 𞤥𞤭 𞤤𞤭𞤤𞤢𞥄𞤯𞤮 𞤔𞤮𞥅𞤥𞤭𞤪𞤢𞥄𞤱𞤮.
𞤈𞤢𞥄 𞤳𞤮 𞤲'𞤦𞤭'𞤢𞤴𞤥𞤭 𞤺𞤮𞥅𞤣𞤵𞤩𞤫 𞤰𞤢𞤥𞤮𞤤 𞤣𞤮𞤱 𞤤𞤢𞥄𞤥𞤵 𞤢𞤥 𞤯𞤵𞤥 𞤤𞤭𞤤𞤢𞥄𞤯𞤮.
𞤐𞤢𞥄' 𞤫 𞤸𞤢𞥄𞤲𞤭 𞤥𞤭𞤲 𞤻𞤢𞥄𞤥𞤢 𞤥𞤭𞤲 𞤲'𞤶𞤢𞤪𞤢؟
𞤐𞤢𞥄' 𞤥𞤭𞤲 𞤲'𞤦𞤢𞥄𞤱𞤢𞤴 𞤥𞤭𞤲 𞤼𞤫'𞤢 𞤼𞤮𞤳𞥆𞤵𞤯𞤮 𞤒𞤫𞥅𞤧𞤵 𞤥𞤭𞤲 𞤲'𞤶𞤢𞥄𞤣𞤢 𞤫 𞤥𞤢𞥄𞤳𞤮 𞤳𞤮𞥅 𞤼𞤮𞤴𞤫 𞤼𞤮 𞤥𞤭𞤲 𞤲'𞤶𞤢𞤸𞤢𞤼𞤢 𞤲𞤮 𞤤𞤭𞤤𞤢𞥄𞤩𞤫 𞤸𞤮𞤪𞤭𞥅𞤩𞤫⹁ 𞤫 𞤥𞤭𞤻𞤭𞤪𞤢𞥄𞤩𞤫 𞤒𞤫𞥅𞤧𞤵 𞤔𞤮𞥅𞤥𞤭𞤪𞤢𞥄𞤱𞤮⹁ 𞤫 𞤄𞤭𞥅𞤼𞤵𞤪𞤵𞤧 𞤲'𞤺𞤢𞤯𞤢𞤼𞤢؟
𞤑𞤮𞥅 𞤥𞤭𞤲 𞤫 𞤄𞤢𞤪𞤲𞤢𞤦𞤢 𞤼𞤢𞤲 𞤲'𞤺𞤮𞤲𞤭 𞤤𞤭𞤤𞤢𞥄𞤩𞤫 𞤳𞤢𞥄𞤲𞤵𞤩𞤫 𞤳𞤵𞤱𞤢 𞤲'𞤺𞤢𞤥 𞤳𞤫𞤩𞤢 𞤳𞤮 𞤻𞤢𞥄𞤥𞤭؟
𞤃𞤮𞤴𞤫 𞤧𞤮𞥅𞤶𞤭𞥅𞤶𞤮 𞤴𞤮𞤩𞤢𞤼𞤢 𞤸𞤮𞥅𞤪𞤫 𞤥𞤵𞥅𞤯𞤵𞤥 𞤲'𞤶𞤮𞤩𞤢𞥄𞤪𞤭؟
𞤃𞤮𞤴𞤫 𞤪𞤫𞤥𞤢𞤼𞤢 𞤲'𞤺𞤫𞤧𞤢 𞤭𞤲𞤢𞤦𞤮𞥅𞤶𞤫 𞤯𞤵𞤥 𞤸𞤢𞤯𞤢𞤥𞤮 𞤻𞤢𞥄𞤥𞤵𞤳𞤭 𞤩𞤭𞤳𞥆𞤮𞤴 𞤳𞤮𞤴؟
𞤃𞤮𞤴𞤫 𞤣𞤵𞤪𞤢𞤼𞤢 𞤮𞤪𞤲'𞤣𞤫 𞤲'𞤣𞤫𞤲 𞤯𞤵𞤥 𞤸𞤢𞤯𞤢𞤥𞤮 𞤴𞤢𞤪𞤳𞤭 𞤳𞤮𞤧𞤢𞤥 𞤥𞤢𞥄𞤶𞤭؟
𞤑𞤮 𞤲'𞤦𞤭𞥅𞤥𞤭 𞤲𞤢𞥄' 𞤯𞤵𞤥 𞤻𞤵𞤥𞤮 𞤲𞤫𞤯𞥆𞤮.
𞤐𞤢𞥄' 𞤀𞤼𞥆𞤢𞤱𞤪𞤢 𞤥𞤢𞥄 𞤥𞤫𞤼𞤭𞥅 𞤣𞤮𞤱 𞤥𞤢𞥄𞤶𞤵𞤥؟
𞤍𞤵𞤥 𞤱𞤭𞤲'𞤣𞤢𞥄𞤥𞤢 𞤲'𞤣𞤫𞤪 𞤀𞤼𞥆𞤢𞤱𞤪𞤢 𞤃𞤵𞥅𞤧𞤢 𞤱𞤭𞥅𞤳𞤭⹁ “𞤚𞤢𞥄' 𞤥𞤢𞤩𞥆𞤢𞤲 𞤲'𞤺𞤢𞥄𞤪𞤭 𞤸𞤮𞤲'𞤣𞤵𞤳𞤮 𞤷𞤢𞤪𞤫𞤤 𞤳𞤮 𞤲'𞤣𞤭 𞤧𞤮𞤪𞤩𞤢𞤼𞤢.”
𞤐'𞤁𞤫 𞤀𞤤𞥆𞤢𞤸 𞤱𞤭'𞤭 𞤲𞤮𞤲⹁ 𞤺𞤢'𞤭 𞤼𞤢𞤲 𞤮 𞤱𞤢𞤲𞥆𞤭؟
𞤐𞤢𞥄' 𞤲'𞤺𞤢𞤥 𞤥𞤫𞥅𞤯𞤫𞤲 𞤮 𞤱𞤭'𞤭𞤳𞤢؟
𞤘𞤮𞥅𞤲'𞤺𞤢 𞤲'𞤺𞤢𞤥 𞤥𞤫𞥅𞤯𞤫𞤲 𞤯𞤵𞤥 𞤱𞤭𞤲'𞤣𞤢𞥄.
𞤐'𞤘𞤢𞤥 𞤫 𞤸𞤢𞥄𞤲𞤭 𞤳𞤮𞥅 𞤥𞤮𞤴𞤫 𞤣𞤫𞤥𞤮𞥅𞤱𞤮 𞤫 𞤷𞤮𞤪𞤩𞤮𞥅𞤱𞤮 𞤩𞤫 𞤲'𞤺𞤢𞤯𞤢 𞤳𞤵𞥅𞤺𞤢𞤤 𞤥𞤢𞤩𞥆𞤫 𞤲'𞤣𞤫𞤪 𞤳𞤢𞤥𞥆𞤵𞤲'𞤣𞤫 𞤸𞤫𞤩𞤵𞤳𞤭 𞤺𞤫𞤯𞤢𞤤 𞤥𞤢𞤩𞥆𞤫 𞤣𞤢𞤺𞤢 𞤲'𞤺𞤫𞤧𞤢 𞤳𞤢𞤲.
𞤐'𞤁𞤫 𞤥𞤭𞤲 𞤢𞥄𞤱𞤭 𞤏𞤮𞤤𞤣𞤫 𞤀𞤤𞥆𞤢𞤸 𞤲'𞤣𞤫𞤪 𞤩𞤫𞤪𞤯𞤫 𞤥𞤮𞥅𞤯𞤮𞤲⹁ 𞤼𞤮𞥅⹁ 𞤯𞤵𞤥 𞤬𞤭𞥅 𞤥𞤢𞤱𞤯𞤵𞤥 𞤼𞤮 𞤥𞤭𞤲 𞤻𞤢𞥄𞤥𞤭𞥅 𞤦𞤮𞤼𞤫 𞤥𞤮𞥅𞤯𞤮𞤲 𞤭𞤪𞤭 𞤯𞤵𞤥 𞤣𞤵𞥅𞤲𞤭𞤴𞤢𞥄𞤪𞤵؟
𞤚𞤮 𞤱𞤮𞤩𞥆𞤫 𞤲'𞤦𞤢𞥄𞤱𞤢𞤴 𞤳𞤫𞤩𞤢 𞤭𞤪𞤭 𞤦𞤢𞤤𞥆𞤢𞤤 𞤲'𞤺𞤢'𞤢𞤤 𞤼𞤮 𞤥𞤮𞥅𞤯𞤮𞤲⹁ 𞤲𞤢𞥄' 𞤥𞤭𞤲 𞤩𞤵𞤪𞤢𞤴𞤩𞤫؟
𞤊𞤵𞥅 𞤫 𞤲𞤮𞤲 𞤥𞤭𞤲 𞤳𞤵𞥅𞤼𞤭𞤪𞤢𞥄𞤴𞤭 𞤲'𞤺𞤮𞤤 𞤯𞤮𞤲 𞤤𞤢𞥄𞤱𞤮𞤤⹁ 𞤢𞤥𞥆𞤢𞥄 𞤥𞤭𞤲 𞤥𞤵𞤻𞤭𞥅 𞤲'𞤣𞤫𞤪 𞤳𞤮𞥅 𞤳𞤢𞤴𞤫 𞤼𞤮𞤪𞥆𞤢⹁ 𞤲'𞤺𞤢𞤥 𞤼𞤮' 𞤥𞤭𞤲 𞤳𞤢𞤯𞤢 𞤖𞤢𞤦𞤢𞤪𞤵 𞤄𞤫𞤤𞤯𞤵𞤥 𞤣𞤮𞤱 𞤀𞤤𞤥𞤢𞤧𞤭𞥅𞤸𞤵 𞤻𞤢𞤥𞤪𞤵𞤳𞤭 𞤴𞤫𞥅𞤧𞤮.
𞤌𞤲 𞤢𞤲'𞤣𞤢𞥄 𞤳𞤵𞤱𞤮𞥅𞤩𞤫 𞤲'𞤣𞤫𞤪 𞤏𞤵𞤪𞤮 𞤕𞤫𞤲𞤭𞥅𞤲'𞤺𞤮 𞤫 𞤳𞤫𞤩𞤢 𞤻𞤢𞤥𞤲'𞤣𞤵 𞤥𞤢𞤩𞥆𞤫 𞤣𞤢𞤺𞤢 𞤲'𞤣𞤫𞤪 𞤥𞤢𞤺𞥆𞤮؟
𞤐𞤮𞤲 𞤥𞤢𞥄 𞤳𞤵𞤱𞤮𞥅𞤩𞤫 𞤼𞤮 𞤧𞤢𞤳𞥆𞤭𞤪𞤣𞤫 𞤫 𞤩𞤫 𞤳𞤫𞤩𞤢 𞤺𞤫𞤯𞤢𞤤 𞤥𞤢𞤩𞥆𞤫 𞤣𞤢𞤺𞤢 𞤲'𞤣𞤫𞤪 𞤳𞤮 𞤯𞤵𞤥 𞤧𞤢𞤳𞥆𞤭 𞤣𞤮𞤱 𞤥𞤢𞤴𞤪𞤫؟
𞤐'𞤁𞤫𞤲 𞤲𞤮𞤲 𞤥𞤢𞥄 𞤔𞤮𞥅𞤥𞤭𞤪𞤢𞥄𞤱𞤮 𞤱𞤭'𞤭𞥅 𞤱𞤢'𞤢𞤶𞤭𞤲𞤮𞥅𞤩𞤫 𞤖𞤢𞤦𞤢𞤪𞤵 𞤄𞤫𞤤𞤯𞤵𞤥 𞤫 𞤸𞤢𞥄𞤲𞤭 𞤩𞤫 𞤳𞤫𞤩𞤢 𞤳𞤮 𞤩𞤫 𞤻𞤢𞥄𞤥𞤢𞤼𞤢 𞤣𞤢𞤺𞤢 𞤲'𞤣𞤫𞤪 𞤳𞤵𞥅𞤺𞤢𞤤 𞤲'𞤺𞤢𞤤.
𞤀𞤥𞥆𞤢𞥄 𞤥𞤭 𞤸𞤵𞥅𞤼𞤭𞤪𞤢𞥄𞤴𞤭 𞤯𞤭𞤲 𞤯𞤮𞤲 𞤤𞤢𞥄𞤱𞤭.
𞤍𞤮𞤲𞤥𞤢𞥄 𞤲𞤢𞥄' 𞤫 𞤥𞤭 𞤱𞤭𞤲'𞤣𞤮𞤲𞤮𞤴𞤢'𞤮𞤲 𞤯𞤫𞤪𞤫𞤱𞤮𞤤 𞤲'𞤺𞤮'𞤮𞤤 𞤲'𞤺𞤢𞤥 𞤳𞤮𞤳𞥆𞤮𞤴𞥆𞤢𞤥 𞤺𞤮𞤯𞥆𞤵𞤥.
𞤍𞤵𞤥 𞤩𞤵𞤪𞤭𞥅 𞤥𞤭 𞤥𞤢𞥄𞤴𞤢 𞤣𞤮𞤱 𞤺𞤮𞤯𞥆𞤮 𞤸𞤢𞤯𞤢𞤴𞤢𞤥 𞤳𞤮 𞤥𞤢𞤲𞤼𞤮𞤪𞤼𞤮𞥅𞤥𞤭.
𞤀𞤥𞥆𞤢𞥄 𞤼𞤮 𞤥𞤭 𞤱𞤢'𞤢𞤶𞤭𞤲𞤭𞥅 𞤖𞤢𞤦𞤢𞤪𞤵 𞤄𞤫𞤤𞤯𞤵𞤥⹁ 𞤥𞤭 𞤥𞤢𞤲𞤼𞤮𞤪𞤼𞤢𞥄𞤳𞤮𞤯𞤵𞤥⹁ 𞤲'𞤺𞤢𞤥 𞤯𞤵𞤥 𞤣𞤮𞥅𞤤𞤫 𞤥𞤭 𞤱𞤢'𞤢𞤶𞤭𞤲𞤢.
𞤚𞤮 𞤥𞤭 𞤱𞤢'𞤢𞤶𞤭𞤲𞤢𞥄𞤴𞤭 𞤖𞤢𞤦𞤢𞤪𞤵 𞤄𞤫𞤤𞤯𞤵𞤥 𞤥𞤭 𞤱𞤮𞤲𞤭!
𞤁𞤢𞥄 𞤥𞤭𞤲 𞤫 𞤸𞤮𞥅𞤪𞤫 𞤢𞤥 𞤧𞤵𞤩𞤭 𞤥𞤭 𞤱𞤢'𞤢𞤶𞤭𞤲𞤢⹁ 𞤣𞤢𞥄 𞤥𞤭 𞤸𞤫𞤩𞤢𞤴 𞤲'𞤶𞤮𞤩𞤢𞥄𞤪𞤭.
𞤀𞤥𞥆𞤢𞥄 𞤼𞤮 𞤲𞤢𞥄' 𞤥𞤭𞤲 𞤧𞤵𞤩𞤭 𞤥𞤭 𞤱𞤢'𞤢𞤶𞤭𞤲𞤢⹁ 𞤳𞤮 𞤲'𞤺𞤢𞤯𞤢𞤴𞤥𞤭 𞤱𞤮𞤲𞤭 𞤫 𞤥𞤭 𞤸𞤵𞤱𞤢 𞤳𞤵𞥅𞤺𞤢𞤤 𞤲'𞤺𞤢𞤤 𞤯𞤵𞤥 𞤼𞤢𞤲'𞤦𞤭𞤲𞤭𞤴𞤢𞤥.
𞤚𞤮 𞤯𞤵𞤥 𞤲𞤮𞤲⹁ 𞤳𞤮 𞤱𞤮𞤲𞤭 𞤲'𞤶𞤮𞤩𞤢𞥄𞤪𞤭 𞤢𞤥؟
𞤐'𞤔𞤮𞤩𞤢𞥄𞤪𞤭 𞤢𞤥 𞤱𞤮𞤲𞤭 𞤱𞤢'𞤢𞤶𞤭𞤲𞤳𞤭 𞤖𞤢𞤦𞤢𞤪𞤵 𞤄𞤫𞤤𞤯𞤵𞤥 𞤷𞤢𞥄𞤸𞤵⹁ 𞤲𞤢𞥄' 𞤥𞤭 𞤯𞤢𞤩𞥆𞤭𞤼𞤢 𞤳𞤮 𞤸𞤢𞥄𞤲𞤭 𞤥𞤭 𞤸𞤫𞤩𞤢 𞤲'𞤣𞤫𞤪 𞤱𞤢'𞤢𞤶𞤭𞤲𞤳𞤭𞤯𞤵𞤥.
𞤑𞤮𞥅 𞤲'𞤣𞤫 𞤲𞤢𞥄' 𞤥𞤭 𞤥𞤢𞤷𞥆𞤵𞤯𞤮 𞤳𞤮𞥅 𞤥𞤮𞤴𞤫⹁ 𞤥𞤭 𞤱𞤢𞤪𞤼𞤭𞤪𞤭𞥅 𞤸𞤮𞥅𞤪𞤫 𞤢𞤥 𞤥𞤢𞤷𞥆𞤵𞤯𞤮 𞤳𞤮𞥅 𞤥𞤮𞤴𞤫 𞤲'𞤺𞤢𞤥 𞤥𞤭 𞤱𞤢𞤣𞥆𞤮𞤴𞤢 𞤴𞤭𞤥𞤩𞤫 𞤯𞤵𞤯𞤩𞤫 𞤼𞤮 𞤀𞤤𞤥𞤢𞤧𞤭𞥅𞤸𞤵.
𞤐'𞤁𞤫𞤪 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤥𞤭 𞤱𞤢𞤪𞤼𞤭𞤪𞤭𞥅 𞤸𞤮𞥅𞤪𞤫 𞤢𞤥 𞤦𞤮 𞤒𞤢𞤸𞤵𞥅𞤣𞤢𞤲𞤳𞤫𞥅𞤶𞤮⹁ 𞤲'𞤺𞤢𞤥 𞤥𞤭 𞤱𞤢𞤣𞥆𞤢𞤩𞤫 𞤼𞤮 𞤀𞤤𞤥𞤢𞤧𞤭𞥅𞤸𞤵.
𞤑𞤮𞥅 𞤲'𞤣𞤫 𞤲𞤢𞥄' 𞤤𞤫𞤴 𞤤𞤢𞥄𞤥𞤵 𞤀𞤼𞥆𞤢𞤱𞤪𞤢 𞤲'𞤺𞤮𞤲𞤥𞤭⹁ 𞤲'𞤣𞤫𞤪 𞤴𞤭𞤥𞤩𞤫 𞤺𞤮𞤲𞤩𞤫 𞤤𞤫𞤴 𞤤𞤢𞥄𞤥𞤵 𞤀𞤼𞥆𞤢𞤱𞤪𞤢⹁ 𞤥𞤭 𞤱𞤢𞤪𞤼𞤭𞤪𞤭𞥅 𞤸𞤮𞥅𞤪𞤫 𞤢𞤥 𞤦𞤮 𞤺𞤮𞤲𞤯𞤮 𞤤𞤫𞤴 𞤤𞤢𞥄𞤥𞤵 𞤀𞤼𞥆𞤢𞤱𞤪𞤢 𞤲'𞤺𞤢𞤥 𞤥𞤭 𞤱𞤢𞤣𞥆𞤢𞤩𞤫 𞤼𞤮 𞤀𞤤𞤥𞤢𞤧𞤭𞥅𞤸𞤵.
𞤐'𞤁𞤫𞤪 𞤴𞤭𞤥𞤩𞤫 𞤩𞤫 𞤲'𞤺𞤢𞤤𞤢𞥄 𞤤𞤫𞤴 𞤤𞤢𞥄𞤥𞤵 𞤀𞤼𞥆𞤢𞤱𞤪𞤢 𞤦𞤮𞥅⹁ 𞤥𞤭 𞤱𞤢𞤪𞤼𞤭𞤪𞤭𞥅 𞤸𞤮𞥅𞤪𞤫 𞤢𞤥 𞤦𞤮 𞤥𞤮 𞤱𞤢𞤤𞤢𞥄 𞤤𞤫𞤴 𞤤𞤢𞥄𞤥𞤵 𞤀𞤼𞥆𞤢𞤱𞤪𞤢 𞤲'𞤺𞤢𞤥 𞤥𞤭 𞤱𞤢𞤣𞥆𞤢𞤩𞤫 𞤼𞤮 𞤀𞤤𞤥𞤢𞤧𞤭𞥅𞤸𞤵 𞤳𞤢𞤥𞤩𞤫 𞤥𞤢𞥄.
𞤐𞤮𞤲 𞤸𞤮𞤤𞥆𞤢𞥄𞤴𞤭 𞤥𞤭 𞤼𞤮𞤳𞥆𞤢𞥄𞤴𞤭 𞤣𞤮𞥅𞤳𞤢 𞤀𞤤𞥆𞤢𞤸⹁ 𞤢𞤥𞥆𞤢𞥄 𞤫 𞤥𞤭 𞤼𞤮𞤳𞥆𞤢 𞤣𞤮𞥅𞤳𞤢 𞤀𞤤𞤥𞤢𞤧𞤭𞥅𞤸𞤵.
𞤐'𞤁𞤫𞤪 𞤴𞤭𞤥𞤩𞤫 𞤩𞤫 𞤷𞤫𞤲'𞤦𞤭𞤯𞤢𞥄 𞤲'𞤣𞤫𞤪 𞤼𞤮𞤳𞥆𞤵𞤳𞤭 𞤒𞤫𞥅𞤧𞤵⹁ 𞤥𞤭 𞤱𞤢𞤪𞤼𞤭𞤪𞤭𞥅 𞤸𞤮𞥅𞤪𞤫 𞤢𞤥 𞤦𞤮 𞤥𞤮 𞤧𞤫𞤲'𞤦𞤭𞤯𞤢𞥄⹁ 𞤲'𞤺𞤢𞤥 𞤥𞤭 𞤱𞤢𞤣𞥆𞤢𞤩𞤫 𞤼𞤮 𞤀𞤤𞤥𞤢𞤧𞤭𞥅𞤸𞤵.
𞤃𞤭 𞤱𞤢𞤪𞤼𞤭𞤪𞤭𞥅 𞤸𞤮𞥅𞤪𞤫 𞤢𞤥 𞤦𞤮 𞤳𞤮𞥅 𞤭𞤪𞤭 𞤥𞤮𞤴𞤫 𞤲𞤫𞤯𞥆𞤮 𞤲'𞤺𞤢𞤥 𞤫 𞤳𞤮𞥅 𞤲'𞤺𞤮𞤤𞤫 𞤤𞤢𞥄𞤱𞤮𞤤 𞤥𞤭 𞤸𞤭𞤧𞤲𞤢 𞤱𞤮𞤩𞥆𞤫.
𞤃𞤭 𞤱𞤢𞤯𞤵 𞤯𞤵'𞤵𞤥 𞤬𞤵𞥅 𞤲'𞤺𞤢𞤥 𞤖𞤢𞤦𞤢𞤪𞤵 𞤄𞤫𞤤𞤯𞤵𞤥⹁ 𞤲'𞤺𞤢𞤥 𞤥𞤭 𞤸𞤫𞤩𞤢 𞤺𞤫𞤯𞤢𞤤 𞤢𞤥 𞤲'𞤣𞤫𞤪 𞤦𞤢𞤪𞤳𞤢 𞤺𞤮𞤲𞤯𞤵𞤥 𞤲'𞤣𞤫𞤪 𞤥𞤢𞥄𞤶𞤵𞤥.
𞤌𞤲 𞤢𞤲'𞤣𞤢𞥄 𞤲'𞤣𞤫𞤪 𞤬𞤭𞤶𞤮 𞤣𞤮𞤺𞥆𞤵𞤣𞤵 𞤴𞤭𞤥𞤩𞤫 𞤯𞤵𞤯𞤩𞤫 𞤲'𞤣𞤮𞤺𞥆𞤢𞤼𞤢 𞤲'𞤣𞤫𞤪 𞤬𞤭𞤶𞤮 𞤲'𞤺𞤮𞤲⹁ 𞤢𞤥𞥆𞤢𞥄 𞤲𞤫𞤯𞥆𞤮 𞤺𞤮'𞤮𞤼𞤮 𞤼𞤢𞤲 𞤸𞤫𞤩𞤢𞤼𞤢 𞤣𞤮𞤳𞥆𞤢𞤤 𞤸𞤫𞤩𞤵𞤳𞤭 𞤶𞤢𞥄𞤤𞤮𞤪𞤺𞤢𞤤؟
𞤐'𞤘𞤢𞤥 𞤲𞤮𞤲⹁ 𞤲'𞤣𞤮𞤺𞥆𞤭𞤪𞤫𞥅 𞤲𞤮 𞤳𞤫𞤩𞤭𞤪𞤼𞤮𞤲 𞤶𞤢𞥄𞤤𞤮𞤪𞤺𞤢𞤤.
𞤊𞤵𞥅 𞤺𞤭𞤯𞤩𞤫 𞤳𞤫𞤩𞤢 𞤶𞤢𞥄𞤤𞤮𞤪𞤺𞤢𞤤 𞤲'𞤣𞤫𞤪 𞤬𞤭𞤶𞤮 𞤫 𞤩𞤫 𞤫𞤤𞤼𞤢 𞤩𞤢𞤤𞥆𞤭 𞤥𞤢𞤩𞥆𞤫.
𞤉 𞤩𞤫 𞤲'𞤺𞤢𞤯𞤢 𞤲𞤮𞤲 𞤲'𞤺𞤢𞤥 𞤩𞤫 𞤳𞤫𞤩𞤢 𞤺𞤭𞥅𞤬𞤮𞤤 𞤳𞤮𞥅 𞤲'𞤣𞤫 𞤺𞤭𞥅𞤬𞤮𞤤 𞤲'𞤺𞤮𞤤 𞤲'𞤺𞤮𞤤 𞤣𞤫'𞤮𞥅𞤱𞤮𞤤.
𞤀𞤥𞥆𞤢𞥄 𞤫𞤲𞤫𞤲 𞤺𞤭𞥅𞤬𞤮𞤤 𞤼𞤢𞤦𞥆𞤭𞤼𞤢𞤴𞤲'𞤺𞤮𞤤 𞤳𞤫𞤩𞤫𞤼𞤫𞤲.
𞤐'𞤘𞤢𞤥 𞤲𞤮𞤲⹁ 𞤥𞤭 𞤣𞤮𞤺𞥆𞤢𞤼𞤢𞥄 𞤦𞤮 𞤲𞤫𞤯𞥆𞤮 𞤺𞤢𞤯𞤮𞥅𞤱𞤮 𞤣𞤮𞤺𞥆𞤵𞤣𞤵 𞤥𞤫𞥅𞤪𞤫.
𞤐𞤮𞤲 𞤥𞤢𞥄 𞤥𞤭 𞤸𞤢𞤩𞤢𞤼𞤢𞥄 𞤦𞤮 𞤲𞤫𞤯𞥆𞤮 𞤨𞤭𞤴𞤮𞥅𞤱𞤮 𞤸𞤫𞤲'𞤣𞤵.
𞤀𞤥𞥆𞤢𞥄 𞤫 𞤥𞤭 𞤼𞤮𞤪𞥆𞤢 𞤩𞤢𞤲'𞤣𞤵 𞤢𞤥⹁ 𞤫 𞤥𞤭 𞤱𞤢𞤪𞤼𞤭𞤪𞤢𞤲'𞤣𞤵 𞤥𞤢𞤷𞥆𞤵𞤯𞤮 𞤢𞤥⹁ 𞤲'𞤺𞤢𞤥 𞤼𞤮' 𞤺𞤢𞤯𞤢 𞤥𞤭 𞤱𞤢'𞤢𞤶𞤭𞤲𞤢𞤲𞤭𞥅 𞤱𞤮𞤩𞥆𞤫⹁ 𞤥𞤭𞤲 𞤫 𞤸𞤮𞥅𞤪𞤫 𞤢𞤥 𞤥𞤭 𞤣𞤵𞤤𞥆𞤢 𞤸𞤫𞤩𞤵𞤳𞤭 𞤣𞤮𞤳𞥆𞤢𞤤 𞤲'𞤺𞤢𞤤.
|
1 Korintiyanko'en Habaru dow ɗerewol ngo'ol
Habaru dow ɗerewol ngo'ol
Bulus lilaaɗo Yeesu windi ɗerewol ngo'ol.
O windiingol hitaande 55 A.D., waato duuɓi 55 gaɗa danyngol Yeesu carel ko o woni e gariiri Aafisa.
E jaamanu Bulus gariiri Korinti ndi mawndi e ndi andiraa kuuɗe feere‑feere bo sooduki e sooritaaki, e coggu, e ɗaɓɓutuki andal e faamu, e tokkuki diina feere‑feere, e waɗuki njeenu.
O windu ɗerewol ngo'ol ngam o hollita tokkuɓe Yeesu gooduɓe ngikku ɗum haanaa.
Ɗerewol ngol hollii wiiki doole ɓe kolla ngikku boɗɗum, ɗonmaa ɓe ala holluki feerootirol hakkunde maɓɓe, ɓe ala wullootirki to yimɓe ɓe tokkaayi Yeesu.
Nden o mo''inii nyumo maɓɓe dow ummaaki mayɓe.
Ɗonmaa o metii dow njeenu, e teegal, e dokke Ruuhu Allah.
Nder suurawol 13 Bulus metii dow tokkuɓe Yeesu kolla yidde iri nde Joomiraawo hokkiɓe hakkunde maɓɓe.
Ko Woni Nder:
Kownol Bulus e do'aare maako (1.1‑9)
Feerootirki nder kawtal tokkuɓe Yeesu (1.10—4.21)
No haani tokkuɗo Yeesu jooɗoroo (5.1—7.40)
Tokkuɓe Yeesu e mawninooɓe gunkiiji (8.1—11.1)
No ɗum mawninirta Allah (11.2—14.40)
Ummaaki Yeesu daga mayde (15.1‑58)
Walluki tokkuɓe Yeesu gonɓe Urucaliima (16.1‑4)
Wagginki e kownol cakitiingol (16.5‑24)
|
𞥑 𞤑𞤮𞤪𞤭𞤲𞤼𞤭𞤴𞤢𞤲𞤳𞤮'𞤫𞤲 𞤖𞤢𞤦𞤢𞤪𞤵 𞤣𞤮𞤱 𞤯𞤫𞤪𞤫𞤱𞤮𞤤 𞤲'𞤺𞤮'𞤮𞤤
𞤖𞤢𞤦𞤢𞤪𞤵 𞤣𞤮𞤱 𞤯𞤫𞤪𞤫𞤱𞤮𞤤 𞤲'𞤺𞤮'𞤮𞤤
𞤄𞤵𞤤𞤵𞤧 𞤤𞤭𞤤𞤢𞥄𞤯𞤮 𞤒𞤫𞥅𞤧𞤵 𞤱𞤭𞤲'𞤣𞤭 𞤯𞤫𞤪𞤫𞤱𞤮𞤤 𞤲'𞤺𞤮'𞤮𞤤.
𞤌 𞤱𞤭𞤲'𞤣𞤭𞥅𞤲'𞤺𞤮𞤤 𞤸𞤭𞤼𞤢𞥄𞤲'𞤣𞤫 𞥕𞥕 𞤀.𞤁.⹁ 𞤱𞤢𞥄𞤼𞤮 𞤣𞤵𞥅𞤩𞤭 𞥕𞥕 𞤺𞤢𞤯𞤢 𞤣𞤢𞤻𞤲'𞤺𞤮𞤤 𞤒𞤫𞥅𞤧𞤵 𞤷𞤢𞤪𞤫𞤤 𞤳𞤮 𞤮 𞤱𞤮𞤲𞤭 𞤫 𞤺𞤢𞤪𞤭𞥅𞤪𞤭 𞤀𞥄𞤬𞤭𞤧𞤢.
𞤉 𞤶𞤢𞥄𞤥𞤢𞤲𞤵 𞤄𞤵𞤤𞤵𞤧 𞤺𞤢𞤪𞤭𞥅𞤪𞤭 𞤑𞤮𞤪𞤭𞤲𞤼𞤭 𞤲'𞤣𞤭 𞤥𞤢𞤱𞤲'𞤣𞤭 𞤫 𞤲'𞤣𞤭 𞤢𞤲'𞤣𞤭𞤪𞤢𞥄 𞤳𞤵𞥅𞤯𞤫 𞤬𞤫𞥅𞤪𞤫‑𞤬𞤫𞥅𞤪𞤫 𞤦𞤮 𞤧𞤮𞥅𞤣𞤵𞤳𞤭 𞤫 𞤧𞤮𞥅𞤪𞤭𞤼𞤢𞥄𞤳𞤭⹁ 𞤫 𞤷𞤮𞤺𞥆𞤵⹁ 𞤫 𞤯𞤢𞤩𞥆𞤵𞤼𞤵𞤳𞤭 𞤢𞤲'𞤣𞤢𞤤 𞤫 𞤬𞤢𞥄𞤥𞤵⹁ 𞤫 𞤼𞤮𞤳𞥆𞤵𞤳𞤭 𞤣𞤭𞥅𞤲𞤢 𞤬𞤫𞥅𞤪𞤫‑𞤬𞤫𞥅𞤪𞤫⹁ 𞤫 𞤱𞤢𞤯𞤵𞤳𞤭 𞤲'𞤶𞤫𞥅𞤲𞤵.
𞤌 𞤱𞤭𞤲'𞤣𞤵 𞤯𞤫𞤪𞤫𞤱𞤮𞤤 𞤲'𞤺𞤮'𞤮𞤤 𞤲'𞤺𞤢𞤥 𞤮 𞤸𞤮𞤤𞥆𞤭𞤼𞤢 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤺𞤮𞥅𞤣𞤵𞤩𞤫 𞤲'𞤺𞤭𞤳𞥆𞤵 𞤯𞤵𞤥 𞤸𞤢𞥄𞤲𞤢𞥄.
𞤍𞤫𞤪𞤫𞤱𞤮𞤤 𞤲'𞤺𞤮𞤤 𞤸𞤮𞤤𞥆𞤭𞥅 𞤱𞤭𞥅𞤳𞤭 𞤣𞤮𞥅𞤤𞤫 𞤩𞤫 𞤳𞤮𞤤𞥆𞤢 𞤲'𞤺𞤭𞤳𞥆𞤵 𞤦𞤮𞤯𞥆𞤵𞤥⹁ 𞤯𞤮𞤲𞤥𞤢𞥄 𞤩𞤫 𞤢𞤤𞤢 𞤸𞤮𞤤𞥆𞤵𞤳𞤭 𞤬𞤫𞥅𞤪𞤮𞥅𞤼𞤭𞤪𞤮𞤤 𞤸𞤢𞤳𞥆𞤵𞤲'𞤣𞤫 𞤥𞤢𞤩𞥆𞤫⹁ 𞤩𞤫 𞤢𞤤𞤢 𞤱𞤵𞤤𞥆𞤮𞥅𞤼𞤭𞤪𞤳𞤭 𞤼𞤮 𞤴𞤭𞤥𞤩𞤫 𞤩𞤫 𞤼𞤮𞤳𞥆𞤢𞥄𞤴𞤭 𞤒𞤫𞥅𞤧𞤵.
𞤐'𞤁𞤫𞤲 𞤮 𞤥𞤮''𞤭𞤲𞤭𞥅 𞤻𞤵𞤥𞤮 𞤥𞤢𞤩𞥆𞤫 𞤣𞤮𞤱 𞤵𞤥𞥆𞤢𞥄𞤳𞤭 𞤥𞤢𞤴𞤩𞤫.
𞤍𞤮𞤲𞤥𞤢𞥄 𞤮 𞤥𞤫𞤼𞤭𞥅 𞤣𞤮𞤱 𞤲'𞤶𞤫𞥅𞤲𞤵⹁ 𞤫 𞤼𞤫𞥅𞤺𞤢𞤤⹁ 𞤫 𞤣𞤮𞤳𞥆𞤫 𞤈𞤵𞥅𞤸𞤵 𞤀𞤤𞥆𞤢𞤸.
𞤐'𞤁𞤫𞤪 𞤧𞤵𞥅𞤪𞤢𞤱𞤮𞤤 𞥑𞥓 𞤄𞤵𞤤𞤵𞤧 𞤥𞤫𞤼𞤭𞥅 𞤣𞤮𞤱 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤳𞤮𞤤𞥆𞤢 𞤴𞤭𞤣𞥆𞤫 𞤭𞤪𞤭 𞤲'𞤣𞤫 𞤔𞤮𞥅𞤥𞤭𞤪𞤢𞥄𞤱𞤮 𞤸𞤮𞤳𞥆𞤭𞤩𞤫 𞤸𞤢𞤳𞥆𞤵𞤲'𞤣𞤫 𞤥𞤢𞤩𞥆𞤫.
𞤑𞤮 𞤏𞤮𞤲𞤭 𞤐'𞤁𞤫𞤪:
𞤑𞤮𞤱𞤲𞤮𞤤 𞤄𞤵𞤤𞤵𞤧 𞤫 𞤣𞤮'𞤢𞥄𞤪𞤫 𞤥𞤢𞥄𞤳𞤮 (𞥑.𞥑‑𞥙)
𞤊𞤫𞥅𞤪𞤮𞥅𞤼𞤭𞤪𞤳𞤭 𞤲'𞤣𞤫𞤪 𞤳𞤢𞤱𞤼𞤢𞤤 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 (𞥑.𞥑𞥐—𞥔.𞥒𞥑)
𞤐𞤮 𞤸𞤢𞥄𞤲𞤭 𞤼𞤮𞤳𞥆𞤵𞤯𞤮 𞤒𞤫𞥅𞤧𞤵 𞤶𞤮𞥅𞤯𞤮𞤪𞤮𞥅 (𞥕.𞥑—𞥗.𞥔𞥐)
𞤚𞤮𞤳𞥆𞤵𞤩𞤫 𞤒𞤫𞥅𞤧𞤵 𞤫 𞤥𞤢𞤱𞤲𞤭𞤲𞤮𞥅𞤩𞤫 𞤺𞤵𞤲𞤳𞤭𞥅𞤶𞤭 (𞥘.𞥑—𞥑𞥑.𞥑)
𞤐𞤮 𞤯𞤵𞤥 𞤥𞤢𞤱𞤲𞤭𞤲𞤭𞤪𞤼𞤢 𞤀𞤤𞥆𞤢𞤸 (𞥑𞥑.𞥒—𞥑𞥔.𞥔𞥐)
𞤓𞤥𞥆𞤢𞥄𞤳𞤭 𞤒𞤫𞥅𞤧𞤵 𞤣𞤢𞤺𞤢 𞤥𞤢𞤴𞤣𞤫 (𞥑𞥕.𞥑‑𞥕𞥘)
𞤏𞤢𞤤𞥆𞤵𞤳𞤭 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤺𞤮𞤲𞤩𞤫 𞤓𞤪𞤵𞤷𞤢𞤤𞤭𞥅𞤥𞤢 (𞥑𞥖.𞥑‑𞥔)
𞤏𞤢𞤺𞥆𞤭𞤲𞤳𞤭 𞤫 𞤳𞤮𞤱𞤲𞤮𞤤 𞤷𞤢𞤳𞤭𞤼𞤭𞥅𞤲'𞤺𞤮𞤤 (𞥑𞥖.𞥕‑𞥒𞥔)
|
1 Yahaya 1
Wolde Kokkaynde Yonki
E min mbindana'on habaru goɗɗo bi'eteeɗo Wolde kokkaynde yonki.
Ko duuniyaaru tagee e mo ɗon.
Min naniimo, min ngi'iimo e gite amin.
Min ndaariimo, min meemiimo e juuɗe amin.
On ɗon kokkoowo yonki on, ɗum wanginaniiminmo, min ngi'imo.
Dow maako min kokkata ceyda, ɗonmaa e min nga'ajinana'on wiiki kanko woni mo yonki ki re'ataa.
Daga ndenno e mo wondi e Nyaako Mo Dow, nden ɗum wanginaniiminmo.
E min nga'ajinana'on ko min nani e ko min ngi'i ngam kawten sumpo.
Sumpo meeɗen woni sumpootirki e Nyaako meeɗen Mo Dow e Ɓiɗɗo maako Yeesu Almasiihu.
E min mbindonoya'on ɗu'um ngam nanen belɗum naa' seɗɗa.
Jooɗaaki Nder Jayngol
Ɗu'um habaru woni ɗum min nani to Yeesu Almasiihu min nga'ajinani'onɗum wiiki, Allah o Jayngol, nyiwre walaa to maako koo seɗɗa.
To en mbi'ii en cumpootira e Allah, ammaa en njooɗii nder nyiwre, too, en pewii, en tokkataa goonga.
Ammaa to en njooɗake nder jayngol non no Allah jooɗorii nder jayngol, en cumpootira hakkunde meeɗen won ɗon.
Ɗonmaa ƴiiƴam Yeesu Ɓiɗɗo maako e lootana'en hakkeeji fuu.
To en mbi'ii en ngalaa hakke, en ƴoyra ko'e meeɗen won ɗon, nden goonga walaa nder ɓerɗe meeɗen.
Ammaa to en mbi'ii Allah hakke ɗum ngaɗuɗen, o yaafanto'en hakke meeɗen, o loota'en daga ko wooɗaa ɗum ngaɗuɗen, ngam kanko o kebbinoowo alkawal, e mo woodi aadilaaku.
To en mbi'ii en ngaɗaayi hakke, en ngartiriimo pewoowo won ɗon, nden wolde maako walaa nder ɓerɗe meeɗen.
|
𞥑 𞤒𞤢𞤸𞤢𞤴𞤢 𞥑
𞤏𞤮𞤤𞤣𞤫 𞤑𞤮𞤳𞥆𞤢𞤴𞤲'𞤣𞤫 𞤒𞤮𞤲𞤳𞤭
𞤉 𞤥𞤭𞤲 𞤲'𞤦𞤭𞤲'𞤣𞤢𞤲𞤢'𞤮𞤲 𞤸𞤢𞤦𞤢𞤪𞤵 𞤺𞤮𞤯𞥆𞤮 𞤦𞤭'𞤫𞤼𞤫𞥅𞤯𞤮 𞤏𞤮𞤤𞤣𞤫 𞤳𞤮𞤳𞥆𞤢𞤴𞤲'𞤣𞤫 𞤴𞤮𞤲𞤳𞤭.
𞤑𞤮 𞤣𞤵𞥅𞤲𞤭𞤴𞤢𞥄𞤪𞤵 𞤼𞤢𞤺𞤫𞥅 𞤫 𞤥𞤮 𞤯𞤮𞤲.
𞤃𞤭𞤲 𞤲𞤢𞤲𞤭𞥅𞤥𞤮⹁ 𞤥𞤭𞤲 𞤲'𞤺𞤭'𞤭𞥅𞤥𞤮 𞤫 𞤺𞤭𞤼𞤫 𞤢𞤥𞤭𞤲.
𞤃𞤭𞤲 𞤲'𞤣𞤢𞥄𞤪𞤭𞥅𞤥𞤮⹁ 𞤥𞤭𞤲 𞤥𞤫𞥅𞤥𞤭𞥅𞤥𞤮 𞤫 𞤶𞤵𞥅𞤯𞤫 𞤢𞤥𞤭𞤲.
𞤌𞤲 𞤯𞤮𞤲 𞤳𞤮𞤳𞥆𞤮𞥅𞤱𞤮 𞤴𞤮𞤲𞤳𞤭 𞤮𞤲⹁ 𞤯𞤵𞤥 𞤱𞤢𞤲'𞤺𞤭𞤲𞤢𞤲𞤭𞥅𞤥𞤭𞤲𞤥𞤮⹁ 𞤥𞤭𞤲 𞤲'𞤺𞤭'𞤭𞤥𞤮.
𞤁𞤮𞤱 𞤥𞤢𞥄𞤳𞤮 𞤥𞤭𞤲 𞤳𞤮𞤳𞥆𞤢𞤼𞤢 𞤷𞤫𞤴𞤣𞤢⹁ 𞤯𞤮𞤲𞤥𞤢𞥄 𞤫 𞤥𞤭𞤲 𞤲'𞤺𞤢'𞤢𞤶𞤭𞤲𞤢𞤲𞤢'𞤮𞤲 𞤱𞤭𞥅𞤳𞤭 𞤳𞤢𞤲𞤳𞤮 𞤱𞤮𞤲𞤭 𞤥𞤮 𞤴𞤮𞤲𞤳𞤭 𞤳𞤭 𞤪𞤫'𞤢𞤼𞤢𞥄.
𞤁𞤢𞤺𞤢 𞤲'𞤣𞤫𞤲𞥆𞤮 𞤫 𞤥𞤮 𞤱𞤮𞤲'𞤣𞤭 𞤫 𞤐𞤴𞤢𞥄𞤳𞤮 𞤃𞤮 𞤁𞤮𞤱⹁ 𞤲'𞤣𞤫𞤲 𞤯𞤵𞤥 𞤱𞤢𞤲'𞤺𞤭𞤲𞤢𞤲𞤭𞥅𞤥𞤭𞤲𞤥𞤮.
𞤉 𞤥𞤭𞤲 𞤲'𞤺𞤢'𞤢𞤶𞤭𞤲𞤢𞤲𞤢'𞤮𞤲 𞤳𞤮 𞤥𞤭𞤲 𞤲𞤢𞤲𞤭 𞤫 𞤳𞤮 𞤥𞤭𞤲 𞤲'𞤺𞤭'𞤭 𞤲'𞤺𞤢𞤥 𞤳𞤢𞤱𞤼𞤫𞤲 𞤧𞤵𞤥𞤨𞤮.
𞤅𞤵𞤥𞤨𞤮 𞤥𞤫𞥅𞤯𞤫𞤲 𞤱𞤮𞤲𞤭 𞤧𞤵𞤥𞤨𞤮𞥅𞤼𞤭𞤪𞤳𞤭 𞤫 𞤐𞤴𞤢𞥄𞤳𞤮 𞤥𞤫𞥅𞤯𞤫𞤲 𞤃𞤮 𞤁𞤮𞤱 𞤫 𞤇𞤭𞤯𞥆𞤮 𞤥𞤢𞥄𞤳𞤮 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵.
𞤉 𞤥𞤭𞤲 𞤲'𞤦𞤭𞤲'𞤣𞤮𞤲𞤮𞤴𞤢'𞤮𞤲 𞤯𞤵'𞤵𞤥 𞤲'𞤺𞤢𞤥 𞤲𞤢𞤲𞤫𞤲 𞤦𞤫𞤤𞤯𞤵𞤥 𞤲𞤢𞥄' 𞤧𞤫𞤯𞥆𞤢.
𞤔𞤮𞥅𞤯𞤢𞥄𞤳𞤭 𞤐'𞤁𞤫𞤪 𞤔𞤢𞤴𞤲'𞤺𞤮𞤤
𞤍𞤵'𞤵𞤥 𞤸𞤢𞤦𞤢𞤪𞤵 𞤱𞤮𞤲𞤭 𞤯𞤵𞤥 𞤥𞤭𞤲 𞤲𞤢𞤲𞤭 𞤼𞤮 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤥𞤭𞤲 𞤲'𞤺𞤢'𞤢𞤶𞤭𞤲𞤢𞤲𞤭'𞤮𞤲𞤯𞤵𞤥 𞤱𞤭𞥅𞤳𞤭⹁ 𞤀𞤤𞥆𞤢𞤸 𞤮 𞤔𞤢𞤴𞤲'𞤺𞤮𞤤⹁ 𞤻𞤭𞤱𞤪𞤫 𞤱𞤢𞤤𞤢𞥄 𞤼𞤮 𞤥𞤢𞥄𞤳𞤮 𞤳𞤮𞥅 𞤧𞤫𞤯𞥆𞤢.
𞤚𞤮 𞤫𞤲 𞤲'𞤦𞤭'𞤭𞥅 𞤫𞤲 𞤷𞤵𞤥𞤨𞤮𞥅𞤼𞤭𞤪𞤢 𞤫 𞤀𞤤𞥆𞤢𞤸⹁ 𞤢𞤥𞥆𞤢𞥄 𞤫𞤲 𞤲'𞤶𞤮𞥅𞤯𞤭𞥅 𞤲'𞤣𞤫𞤪 𞤻𞤭𞤱𞤪𞤫⹁ 𞤼𞤮𞥅⹁ 𞤫𞤲 𞤨𞤫𞤱𞤭𞥅⹁ 𞤫𞤲 𞤼𞤮𞤳𞥆𞤢𞤼𞤢𞥄 𞤺𞤮𞥅𞤲'𞤺𞤢.
𞤀𞤥𞥆𞤢𞥄 𞤼𞤮 𞤫𞤲 𞤲'𞤶𞤮𞥅𞤯𞤢𞤳𞤫 𞤲'𞤣𞤫𞤪 𞤶𞤢𞤴𞤲'𞤺𞤮𞤤 𞤲𞤮𞤲 𞤲𞤮 𞤀𞤤𞥆𞤢𞤸 𞤶𞤮𞥅𞤯𞤮𞤪𞤭𞥅 𞤲'𞤣𞤫𞤪 𞤶𞤢𞤴𞤲'𞤺𞤮𞤤⹁ 𞤫𞤲 𞤷𞤵𞤥𞤨𞤮𞥅𞤼𞤭𞤪𞤢 𞤸𞤢𞤳𞥆𞤵𞤲'𞤣𞤫 𞤥𞤫𞥅𞤯𞤫𞤲 𞤱𞤮𞤲 𞤯𞤮𞤲.
𞤍𞤮𞤲𞤥𞤢𞥄 𞤰𞤭𞥅𞤰𞤢𞤥 𞤒𞤫𞥅𞤧𞤵 𞤇𞤭𞤯𞥆𞤮 𞤥𞤢𞥄𞤳𞤮 𞤫 𞤤𞤮𞥅𞤼𞤢𞤲𞤢'𞤫𞤲 𞤸𞤢𞤳𞥆𞤫𞥅𞤶𞤭 𞤬𞤵𞥅.
𞤚𞤮 𞤫𞤲 𞤲'𞤦𞤭'𞤭𞥅 𞤫𞤲 𞤲'𞤺𞤢𞤤𞤢𞥄 𞤸𞤢𞤳𞥆𞤫⹁ 𞤫𞤲 𞤰𞤮𞤴𞤪𞤢 𞤳𞤮'𞤫 𞤥𞤫𞥅𞤯𞤫𞤲 𞤱𞤮𞤲 𞤯𞤮𞤲⹁ 𞤲'𞤣𞤫𞤲 𞤺𞤮𞥅𞤲'𞤺𞤢 𞤱𞤢𞤤𞤢𞥄 𞤲'𞤣𞤫𞤪 𞤩𞤫𞤪𞤯𞤫 𞤥𞤫𞥅𞤯𞤫𞤲.
𞤀𞤥𞥆𞤢𞥄 𞤼𞤮 𞤫𞤲 𞤲'𞤦𞤭'𞤭𞥅 𞤀𞤤𞥆𞤢𞤸 𞤸𞤢𞤳𞥆𞤫 𞤯𞤵𞤥 𞤲'𞤺𞤢𞤯𞤵𞤯𞤫𞤲⹁ 𞤮 𞤴𞤢𞥄𞤬𞤢𞤲𞤼𞤮'𞤫𞤲 𞤸𞤢𞤳𞥆𞤫 𞤥𞤫𞥅𞤯𞤫𞤲⹁ 𞤮 𞤤𞤮𞥅𞤼𞤢'𞤫𞤲 𞤣𞤢𞤺𞤢 𞤳𞤮 𞤱𞤮𞥅𞤯𞤢𞥄 𞤯𞤵𞤥 𞤲'𞤺𞤢𞤯𞤵𞤯𞤫𞤲⹁ 𞤲'𞤺𞤢𞤥 𞤳𞤢𞤲𞤳𞤮 𞤮 𞤳𞤫𞤦𞥆𞤭𞤲𞤮𞥅𞤱𞤮 𞤢𞤤𞤳𞤢𞤱𞤢𞤤⹁ 𞤫 𞤥𞤮 𞤱𞤮𞥅𞤣𞤭 𞤢𞥄𞤣𞤭𞤤𞤢𞥄𞤳𞤵.
𞤚𞤮 𞤫𞤲 𞤲'𞤦𞤭'𞤭𞥅 𞤫𞤲 𞤲'𞤺𞤢𞤯𞤢𞥄𞤴𞤭 𞤸𞤢𞤳𞥆𞤫⹁ 𞤫𞤲 𞤲'𞤺𞤢𞤪𞤼𞤭𞤪𞤭𞥅𞤥𞤮 𞤨𞤫𞤱𞤮𞥅𞤱𞤮 𞤱𞤮𞤲 𞤯𞤮𞤲⹁ 𞤲'𞤣𞤫𞤲 𞤱𞤮𞤤𞤣𞤫 𞤥𞤢𞥄𞤳𞤮 𞤱𞤢𞤤𞤢𞥄 𞤲'𞤣𞤫𞤪 𞤩𞤫𞤪𞤯𞤫 𞤥𞤫𞥅𞤯𞤫𞤲.
|
1 Yahaya 2
Almasiihu Woni Ballayɗo'en
Onon ɓiɓɓe am, e mi windana'on ɗu'um ngam to' ngaɗon hakke.
Ammaa to goɗɗo waɗii hakke, en ngoodi torotooɗo Nyaako Mo Dow ngam meeɗen.
Kanko woni Yeesu Almasiihu aadiliijo.
Kanko woni mo ɗum sakki ngam yaafaaki hakke meeɗen.
Naa' hakke meeɗen tan, ammaa haa e hakke yimɓe duuniyaaru fuu.
To en ngaɗa ko Allah wi'i ngaɗen, e holla en tabbitinii en andimo won ɗon.
Fuu biiɗo e andi Allah, ammaa o tokkaayi ko Allah wi'i, too, o pewoowo, goonga walaa nder ɓernde maako.
Ammaa fuu tokkuɗo Wolde Allah, too, e mo yiɗi Allah e goonga.
Non tabbitinanta'en en cumpootira e Allah.
Fuu biiɗo e sumpootira e Allah, haanii o jooɗoroo no Yeesu Almasiihu jooɗorii.
Dooka Kesum
Higooɓe am giɗaaɓe, naa' ɗum goɗɗum dooka kesum mbindanaymi'on, ammaa ɗum dooka kiiɗum ɗum ngoodunooɗon daga arande.
Dooka kiiɗum ɗum ɗon woni wolde nde nanunooɗon.
Fuu e non, e mi windana'on dooka kesum, jonde Almasiihu e jonde mooɗon hollii ɗum goonga, ngam nyiwre e dilla, jayngol goongawol yaadake yeynake.
Fuu biiɗo nder jayngol woni, ammaa e mo wanya bandiraawo maako, too, haa jooni nder nyiwre o woni.
Ammaa fuu giɗɗo bandiraawo muuɗum, nder jayngol jooɗii, o walaa goɗɗum gaɗayɗum o waɗa hakke.
Fuu mo yiɗaa bandiraawo muuɗum, nder nyiwre jooɗii, e mo yaha nder nyiwre.
O andaa to o fa'i, ngam nyiwre wumniimo.
Onon ɓiɓɓe am, mi windan'on ngam on njaafanaama hakke mooɗon barka Yeesu.
Mi windan'on, onon ndotti'en, ngam on andi on ɗon gonɗo daga arande.
Mi windan'on, onon kaye'en, ngam on keɓii jaalorgal dow Kalluɗo.
Mi windan'on, onon ɓiɓɓe am, ngam on andi Nyaako Mo Dow.
Mi windan'on, onon ndotti'en, ngam on andimo, kanko gonɗo daga arande.
Mi windan'on, onon kaye'en, ngam on ngoodi sembe ɓernde, nden Wolde Allah e jooɗii nder ɓerɗe mooɗon.
Ɗonmaa on keɓii jaalorgal dow Kalluɗo.
To' on ngiɗu duuniyaaru, koo boo ko woni nder mayru.
Fuu giɗɗo duuniyaaru, yiɗaa Nyaako Mo Dow.
Ngam koo ɗume ko woni nder duuniyaaru, bo suuno ɓandu, e suuno gite, e mawninki hoore ngam jawdi, naa' daga to Allah ɗum ƴiwoyi.
Daga to duuniyaaru ɗum ƴiwoyi.
Duuniyaaru e koo ɗume ɗum yimɓe ngiɗi nder mayru ɗum ƴaɓɓotooɗum, ammaa gaɗoowo ko Allah yiɗi jooɗoto haa abadaa.
Ganyoowo Almasiihu
Onon ɓiɓɓe am, timmoode duuniyaaru ɓadake, non no nanɗon Ganyo Almasiihu e wara.
Nden jooni wanywanyɓe Almasiihu njaadake mbangii.
Ngam maajum en andi timmoode duuniyaaru ɓadake.
Wanywanyɓe Almasiihu ɓen ndenno nder meeɗen ɓe ngonnoo, ammaa ɓe cendirii e meeɗen ngam daga ndenno maa naa' ɗum ɓe meeɗen.
Daa ɗum ɓe meeɗen, daa haa jooni e ɓe ngondi e meeɗen.
Ammaa ɓe alii'en, ngam ɗum holla nden maa ɓe fuu naa' ɗum ɓe meeɗen.
Ammaa Almasiihu hokkii'on Ruuhu Allah.
Kanjum waɗi anduɗon goonga.
Mi windan'on, naa' ngam on andaa goonga, ammaa ngam on andika, nden on andi goonga rimataa fewre.
Ɗum moye woni pewoowo?
Kanko woni ganyuɗo Yeesu woni Almasiihu.
Ganyuɗo Nyaako Mo Dow e Ɓiɗɗo maako kanko woni ganyo Almasiihu.
Ngam koo moye wanyi Ɓiɗɗo on, wanyii Nyaako on maa.
Fuu biiɗo e njayri Yeesu o Ɓiɗɗo Allah, e sumpootira e Allah Nyaako Mo Dow won ɗon.
Ngaɗee ka jogaaki ko nanɗon daga arande nder ɓerɗe mooɗon.
To on njogake ko nanɗon daga arande nder ɓerɗe mooɗon, on cumpootira e Ɓiɗɗo on e Nyaako on.
Nga'al kangal woni alkawal ngal Almasiihu waɗani'en, waato yonki ki re'ataa.
Mi windan'on ɗu'um dow ɓen ɗon giɗɓe majjina'on.
Ammaa onon, Almasiihu hokkii'on Ruuhu Allah, jooɗiiɗum nder ɓerɗe mooɗon.
Naa' naa goɗɗo ekkitinoowo feere ekkitinii'on, ngam Ruuhu ɗum e ekkitina'on koo ɗume.
Nden ko ɗum ekkitinta ɗum goonga, naa' ɗum fewre.
Ngaɗee ka sumpootirki e Yeesu non no Ruuhu Allah ekkitiniri'on.
Jooni, onon ɓiɓɓe am, ngaɗee ka sumpootirki e Almasiihu, ngam nyalnde nde o wartata ndarooɗen yeeso maako ɓernde go'o, to' cemten yeeso maako.
To on andi Almasiihu o aadiliijo, on tabbitinii wiiki koo moye gaɗoowo aadilaaku o ɓiɗɗo Allah.
|
𞥑 𞤒𞤢𞤸𞤢𞤴𞤢 𞥒
𞤀𞤤𞤥𞤢𞤧𞤭𞥅𞤸𞤵 𞤏𞤮𞤲𞤭 𞤄𞤢𞤤𞥆𞤢𞤴𞤯𞤮'𞤫𞤲
𞤌𞤲𞤮𞤲 𞤩𞤭𞤩𞥆𞤫 𞤢𞤥⹁ 𞤫 𞤥𞤭 𞤱𞤭𞤲'𞤣𞤢𞤲𞤢'𞤮𞤲 𞤯𞤵'𞤵𞤥 𞤲'𞤺𞤢𞤥 𞤼𞤮' 𞤲'𞤺𞤢𞤯𞤮𞤲 𞤸𞤢𞤳𞥆𞤫.
𞤀𞤥𞥆𞤢𞥄 𞤼𞤮 𞤺𞤮𞤯𞥆𞤮 𞤱𞤢𞤯𞤭𞥅 𞤸𞤢𞤳𞥆𞤫⹁ 𞤫𞤲 𞤲'𞤺𞤮𞥅𞤣𞤭 𞤼𞤮𞤪𞤮𞤼𞤮𞥅𞤯𞤮 𞤐𞤴𞤢𞥄𞤳𞤮 𞤃𞤮 𞤁𞤮𞤱 𞤲'𞤺𞤢𞤥 𞤥𞤫𞥅𞤯𞤫𞤲.
𞤑𞤢𞤲𞤳𞤮 𞤱𞤮𞤲𞤭 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤢𞥄𞤣𞤭𞤤𞤭𞥅𞤶𞤮.
𞤑𞤢𞤲𞤳𞤮 𞤱𞤮𞤲𞤭 𞤥𞤮 𞤯𞤵𞤥 𞤧𞤢𞤳𞥆𞤭 𞤲'𞤺𞤢𞤥 𞤴𞤢𞥄𞤬𞤢𞥄𞤳𞤭 𞤸𞤢𞤳𞥆𞤫 𞤥𞤫𞥅𞤯𞤫𞤲.
𞤐𞤢𞥄' 𞤸𞤢𞤳𞥆𞤫 𞤥𞤫𞥅𞤯𞤫𞤲 𞤼𞤢𞤲⹁ 𞤢𞤥𞥆𞤢𞥄 𞤸𞤢𞥄 𞤫 𞤸𞤢𞤳𞥆𞤫 𞤴𞤭𞤥𞤩𞤫 𞤣𞤵𞥅𞤲𞤭𞤴𞤢𞥄𞤪𞤵 𞤬𞤵𞥅.
𞤚𞤮 𞤫𞤲 𞤲'𞤺𞤢𞤯𞤢 𞤳𞤮 𞤀𞤤𞥆𞤢𞤸 𞤱𞤭'𞤭 𞤲'𞤺𞤢𞤯𞤫𞤲⹁ 𞤫 𞤸𞤮𞤤𞥆𞤢 𞤫𞤲 𞤼𞤢𞤦𞥆𞤭𞤼𞤭𞤲𞤭𞥅 𞤫𞤲 𞤢𞤲'𞤣𞤭𞤥𞤮 𞤱𞤮𞤲 𞤯𞤮𞤲.
𞤊𞤵𞥅 𞤦𞤭𞥅𞤯𞤮 𞤫 𞤢𞤲'𞤣𞤭 𞤀𞤤𞥆𞤢𞤸⹁ 𞤢𞤥𞥆𞤢𞥄 𞤮 𞤼𞤮𞤳𞥆𞤢𞥄𞤴𞤭 𞤳𞤮 𞤀𞤤𞥆𞤢𞤸 𞤱𞤭'𞤭⹁ 𞤼𞤮𞥅⹁ 𞤮 𞤨𞤫𞤱𞤮𞥅𞤱𞤮⹁ 𞤺𞤮𞥅𞤲'𞤺𞤢 𞤱𞤢𞤤𞤢𞥄 𞤲'𞤣𞤫𞤪 𞤩𞤫𞤪𞤲'𞤣𞤫 𞤥𞤢𞥄𞤳𞤮.
𞤀𞤥𞥆𞤢𞥄 𞤬𞤵𞥅 𞤼𞤮𞤳𞥆𞤵𞤯𞤮 𞤏𞤮𞤤𞤣𞤫 𞤀𞤤𞥆𞤢𞤸⹁ 𞤼𞤮𞥅⹁ 𞤫 𞤥𞤮 𞤴𞤭𞤯𞤭 𞤀𞤤𞥆𞤢𞤸 𞤫 𞤺𞤮𞥅𞤲'𞤺𞤢.
𞤐𞤮𞤲 𞤼𞤢𞤦𞥆𞤭𞤼𞤭𞤲𞤢𞤲𞤼𞤢'𞤫𞤲 𞤫𞤲 𞤷𞤵𞤥𞤨𞤮𞥅𞤼𞤭𞤪𞤢 𞤫 𞤀𞤤𞥆𞤢𞤸.
𞤊𞤵𞥅 𞤦𞤭𞥅𞤯𞤮 𞤫 𞤧𞤵𞤥𞤨𞤮𞥅𞤼𞤭𞤪𞤢 𞤫 𞤀𞤤𞥆𞤢𞤸⹁ 𞤸𞤢𞥄𞤲𞤭𞥅 𞤮 𞤶𞤮𞥅𞤯𞤮𞤪𞤮𞥅 𞤲𞤮 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤶𞤮𞥅𞤯𞤮𞤪𞤭𞥅.
𞤁𞤮𞥅𞤳𞤢 𞤑𞤫𞤧𞤵𞤥
𞤖𞤭𞤺𞤮𞥅𞤩𞤫 𞤢𞤥 𞤺𞤭𞤯𞤢𞥄𞤩𞤫⹁ 𞤲𞤢𞥄' 𞤯𞤵𞤥 𞤺𞤮𞤯𞥆𞤵𞤥 𞤣𞤮𞥅𞤳𞤢 𞤳𞤫𞤧𞤵𞤥 𞤲'𞤦𞤭𞤲'𞤣𞤢𞤲𞤢𞤴𞤥𞤭'𞤮𞤲⹁ 𞤢𞤥𞥆𞤢𞥄 𞤯𞤵𞤥 𞤣𞤮𞥅𞤳𞤢 𞤳𞤭𞥅𞤯𞤵𞤥 𞤯𞤵𞤥 𞤲'𞤺𞤮𞥅𞤣𞤵𞤲𞤮𞥅𞤯𞤮𞤲 𞤣𞤢𞤺𞤢 𞤢𞤪𞤢𞤲'𞤣𞤫.
𞤁𞤮𞥅𞤳𞤢 𞤳𞤭𞥅𞤯𞤵𞤥 𞤯𞤵𞤥 𞤯𞤮𞤲 𞤱𞤮𞤲𞤭 𞤱𞤮𞤤𞤣𞤫 𞤲'𞤣𞤫 𞤲𞤢𞤲𞤵𞤲𞤮𞥅𞤯𞤮𞤲.
𞤊𞤵𞥅 𞤫 𞤲𞤮𞤲⹁ 𞤫 𞤥𞤭 𞤱𞤭𞤲'𞤣𞤢𞤲𞤢'𞤮𞤲 𞤣𞤮𞥅𞤳𞤢 𞤳𞤫𞤧𞤵𞤥⹁ 𞤶𞤮𞤲'𞤣𞤫 𞤀𞤤𞤥𞤢𞤧𞤭𞥅𞤸𞤵 𞤫 𞤶𞤮𞤲'𞤣𞤫 𞤥𞤮𞥅𞤯𞤮𞤲 𞤸𞤮𞤤𞥆𞤭𞥅 𞤯𞤵𞤥 𞤺𞤮𞥅𞤲'𞤺𞤢⹁ 𞤲'𞤺𞤢𞤥 𞤻𞤭𞤱𞤪𞤫 𞤫 𞤣𞤭𞤤𞥆𞤢⹁ 𞤶𞤢𞤴𞤲'𞤺𞤮𞤤 𞤺𞤮𞥅𞤲'𞤺𞤢𞤱𞤮𞤤 𞤴𞤢𞥄𞤣𞤢𞤳𞤫 𞤴𞤫𞤴𞤲𞤢𞤳𞤫.
𞤊𞤵𞥅 𞤦𞤭𞥅𞤯𞤮 𞤲'𞤣𞤫𞤪 𞤶𞤢𞤴𞤲'𞤺𞤮𞤤 𞤱𞤮𞤲𞤭⹁ 𞤢𞤥𞥆𞤢𞥄 𞤫 𞤥𞤮 𞤱𞤢𞤻𞤢 𞤦𞤢𞤲'𞤣𞤭𞤪𞤢𞥄𞤱𞤮 𞤥𞤢𞥄𞤳𞤮⹁ 𞤼𞤮𞥅⹁ 𞤸𞤢𞥄 𞤶𞤮𞥅𞤲𞤭 𞤲'𞤣𞤫𞤪 𞤻𞤭𞤱𞤪𞤫 𞤮 𞤱𞤮𞤲𞤭.
𞤀𞤥𞥆𞤢𞥄 𞤬𞤵𞥅 𞤺𞤭𞤯𞥆𞤮 𞤦𞤢𞤲'𞤣𞤭𞤪𞤢𞥄𞤱𞤮 𞤥𞤵𞥅𞤯𞤵𞤥⹁ 𞤲'𞤣𞤫𞤪 𞤶𞤢𞤴𞤲'𞤺𞤮𞤤 𞤶𞤮𞥅𞤯𞤭𞥅⹁ 𞤮 𞤱𞤢𞤤𞤢𞥄 𞤺𞤮𞤯𞥆𞤵𞤥 𞤺𞤢𞤯𞤢𞤴𞤯𞤵𞤥 𞤮 𞤱𞤢𞤯𞤢 𞤸𞤢𞤳𞥆𞤫.
𞤊𞤵𞥅 𞤥𞤮 𞤴𞤭𞤯𞤢𞥄 𞤦𞤢𞤲'𞤣𞤭𞤪𞤢𞥄𞤱𞤮 𞤥𞤵𞥅𞤯𞤵𞤥⹁ 𞤲'𞤣𞤫𞤪 𞤻𞤭𞤱𞤪𞤫 𞤶𞤮𞥅𞤯𞤭𞥅⹁ 𞤫 𞤥𞤮 𞤴𞤢𞤸𞤢 𞤲'𞤣𞤫𞤪 𞤻𞤭𞤱𞤪𞤫.
𞤌 𞤢𞤲'𞤣𞤢𞥄 𞤼𞤮 𞤮 𞤬𞤢'𞤭⹁ 𞤲'𞤺𞤢𞤥 𞤻𞤭𞤱𞤪𞤫 𞤱𞤵𞤥𞤲𞤭𞥅𞤥𞤮.
𞤌𞤲𞤮𞤲 𞤩𞤭𞤩𞥆𞤫 𞤢𞤥⹁ 𞤥𞤭 𞤱𞤭𞤲'𞤣𞤢𞤲'𞤮𞤲 𞤲'𞤺𞤢𞤥 𞤮𞤲 𞤲'𞤶𞤢𞥄𞤬𞤢𞤲𞤢𞥄𞤥𞤢 𞤸𞤢𞤳𞥆𞤫 𞤥𞤮𞥅𞤯𞤮𞤲 𞤦𞤢𞤪𞤳𞤢 𞤒𞤫𞥅𞤧𞤵.
𞤃𞤭 𞤱𞤭𞤲'𞤣𞤢𞤲'𞤮𞤲⹁ 𞤮𞤲𞤮𞤲 𞤲'𞤣𞤮𞤼𞥆𞤭'𞤫𞤲⹁ 𞤲'𞤺𞤢𞤥 𞤮𞤲 𞤢𞤲'𞤣𞤭 𞤮𞤲 𞤯𞤮𞤲 𞤺𞤮𞤲𞤯𞤮 𞤣𞤢𞤺𞤢 𞤢𞤪𞤢𞤲'𞤣𞤫.
𞤃𞤭 𞤱𞤭𞤲'𞤣𞤢𞤲'𞤮𞤲⹁ 𞤮𞤲𞤮𞤲 𞤳𞤢𞤴𞤫'𞤫𞤲⹁ 𞤲'𞤺𞤢𞤥 𞤮𞤲 𞤳𞤫𞤩𞤭𞥅 𞤶𞤢𞥄𞤤𞤮𞤪𞤺𞤢𞤤 𞤣𞤮𞤱 𞤑𞤢𞤤𞥆𞤵𞤯𞤮.
𞤃𞤭 𞤱𞤭𞤲'𞤣𞤢𞤲'𞤮𞤲⹁ 𞤮𞤲𞤮𞤲 𞤩𞤭𞤩𞥆𞤫 𞤢𞤥⹁ 𞤲'𞤺𞤢𞤥 𞤮𞤲 𞤢𞤲'𞤣𞤭 𞤐𞤴𞤢𞥄𞤳𞤮 𞤃𞤮 𞤁𞤮𞤱.
𞤃𞤭 𞤱𞤭𞤲'𞤣𞤢𞤲'𞤮𞤲⹁ 𞤮𞤲𞤮𞤲 𞤲'𞤣𞤮𞤼𞥆𞤭'𞤫𞤲⹁ 𞤲'𞤺𞤢𞤥 𞤮𞤲 𞤢𞤲'𞤣𞤭𞤥𞤮⹁ 𞤳𞤢𞤲𞤳𞤮 𞤺𞤮𞤲𞤯𞤮 𞤣𞤢𞤺𞤢 𞤢𞤪𞤢𞤲'𞤣𞤫.
𞤃𞤭 𞤱𞤭𞤲'𞤣𞤢𞤲'𞤮𞤲⹁ 𞤮𞤲𞤮𞤲 𞤳𞤢𞤴𞤫'𞤫𞤲⹁ 𞤲'𞤺𞤢𞤥 𞤮𞤲 𞤲'𞤺𞤮𞥅𞤣𞤭 𞤧𞤫𞤲'𞤦𞤫 𞤩𞤫𞤪𞤲'𞤣𞤫⹁ 𞤲'𞤣𞤫𞤲 𞤏𞤮𞤤𞤣𞤫 𞤀𞤤𞥆𞤢𞤸 𞤫 𞤶𞤮𞥅𞤯𞤭𞥅 𞤲'𞤣𞤫𞤪 𞤩𞤫𞤪𞤯𞤫 𞤥𞤮𞥅𞤯𞤮𞤲.
𞤍𞤮𞤲𞤥𞤢𞥄 𞤮𞤲 𞤳𞤫𞤩𞤭𞥅 𞤶𞤢𞥄𞤤𞤮𞤪𞤺𞤢𞤤 𞤣𞤮𞤱 𞤑𞤢𞤤𞥆𞤵𞤯𞤮.
𞤚𞤮' 𞤮𞤲 𞤲'𞤺𞤭𞤯𞤵 𞤣𞤵𞥅𞤲𞤭𞤴𞤢𞥄𞤪𞤵⹁ 𞤳𞤮𞥅 𞤦𞤮𞥅 𞤳𞤮 𞤱𞤮𞤲𞤭 𞤲'𞤣𞤫𞤪 𞤥𞤢𞤴𞤪𞤵.
𞤊𞤵𞥅 𞤺𞤭𞤯𞥆𞤮 𞤣𞤵𞥅𞤲𞤭𞤴𞤢𞥄𞤪𞤵⹁ 𞤴𞤭𞤯𞤢𞥄 𞤐𞤴𞤢𞥄𞤳𞤮 𞤃𞤮 𞤁𞤮𞤱.
𞤐'𞤘𞤢𞤥 𞤳𞤮𞥅 𞤯𞤵𞤥𞤫 𞤳𞤮 𞤱𞤮𞤲𞤭 𞤲'𞤣𞤫𞤪 𞤣𞤵𞥅𞤲𞤭𞤴𞤢𞥄𞤪𞤵⹁ 𞤦𞤮 𞤧𞤵𞥅𞤲𞤮 𞤩𞤢𞤲'𞤣𞤵⹁ 𞤫 𞤧𞤵𞥅𞤲𞤮 𞤺𞤭𞤼𞤫⹁ 𞤫 𞤥𞤢𞤱𞤲𞤭𞤲𞤳𞤭 𞤸𞤮𞥅𞤪𞤫 𞤲'𞤺𞤢𞤥 𞤶𞤢𞤱𞤣𞤭⹁ 𞤲𞤢𞥄' 𞤣𞤢𞤺𞤢 𞤼𞤮 𞤀𞤤𞥆𞤢𞤸 𞤯𞤵𞤥 𞤰𞤭𞤱𞤮𞤴𞤭.
𞤁𞤢𞤺𞤢 𞤼𞤮 𞤣𞤵𞥅𞤲𞤭𞤴𞤢𞥄𞤪𞤵 𞤯𞤵𞤥 𞤰𞤭𞤱𞤮𞤴𞤭.
𞤁𞤵𞥅𞤲𞤭𞤴𞤢𞥄𞤪𞤵 𞤫 𞤳𞤮𞥅 𞤯𞤵𞤥𞤫 𞤯𞤵𞤥 𞤴𞤭𞤥𞤩𞤫 𞤲'𞤺𞤭𞤯𞤭 𞤲'𞤣𞤫𞤪 𞤥𞤢𞤴𞤪𞤵 𞤯𞤵𞤥 𞤰𞤢𞤩𞥆𞤮𞤼𞤮𞥅𞤯𞤵𞤥⹁ 𞤢𞤥𞥆𞤢𞥄 𞤺𞤢𞤯𞤮𞥅𞤱𞤮 𞤳𞤮 𞤀𞤤𞥆𞤢𞤸 𞤴𞤭𞤯𞤭 𞤶𞤮𞥅𞤯𞤮𞤼𞤮 𞤸𞤢𞥄 𞤢𞤦𞤢𞤣𞤢𞥄.
𞤘𞤢𞤻𞤮𞥅𞤱𞤮 𞤀𞤤𞤥𞤢𞤧𞤭𞥅𞤸𞤵
𞤌𞤲𞤮𞤲 𞤩𞤭𞤩𞥆𞤫 𞤢𞤥⹁ 𞤼𞤭𞤥𞥆𞤮𞥅𞤣𞤫 𞤣𞤵𞥅𞤲𞤭𞤴𞤢𞥄𞤪𞤵 𞤩𞤢𞤣𞤢𞤳𞤫⹁ 𞤲𞤮𞤲 𞤲𞤮 𞤲𞤢𞤲𞤯𞤮𞤲 𞤘𞤢𞤻𞤮 𞤀𞤤𞤥𞤢𞤧𞤭𞥅𞤸𞤵 𞤫 𞤱𞤢𞤪𞤢.
𞤐'𞤁𞤫𞤲 𞤶𞤮𞥅𞤲𞤭 𞤱𞤢𞤻𞤱𞤢𞤻𞤩𞤫 𞤀𞤤𞤥𞤢𞤧𞤭𞥅𞤸𞤵 𞤲'𞤶𞤢𞥄𞤣𞤢𞤳𞤫 𞤲'𞤦𞤢𞤲'𞤺𞤭𞥅.
𞤐'𞤘𞤢𞤥 𞤥𞤢𞥄𞤶𞤵𞤥 𞤫𞤲 𞤢𞤲'𞤣𞤭 𞤼𞤭𞤥𞥆𞤮𞥅𞤣𞤫 𞤣𞤵𞥅𞤲𞤭𞤴𞤢𞥄𞤪𞤵 𞤩𞤢𞤣𞤢𞤳𞤫.
𞤏𞤢𞤻𞤱𞤢𞤻𞤩𞤫 𞤀𞤤𞤥𞤢𞤧𞤭𞥅𞤸𞤵 𞤩𞤫𞤲 𞤲'𞤣𞤫𞤲𞥆𞤮 𞤲'𞤣𞤫𞤪 𞤥𞤫𞥅𞤯𞤫𞤲 𞤩𞤫 𞤲'𞤺𞤮𞤲𞥆𞤮𞥅⹁ 𞤢𞤥𞥆𞤢𞥄 𞤩𞤫 𞤷𞤫𞤲'𞤣𞤭𞤪𞤭𞥅 𞤫 𞤥𞤫𞥅𞤯𞤫𞤲 𞤲'𞤺𞤢𞤥 𞤣𞤢𞤺𞤢 𞤲'𞤣𞤫𞤲𞥆𞤮 𞤥𞤢𞥄 𞤲𞤢𞥄' 𞤯𞤵𞤥 𞤩𞤫 𞤥𞤫𞥅𞤯𞤫𞤲.
𞤁𞤢𞥄 𞤯𞤵𞤥 𞤩𞤫 𞤥𞤫𞥅𞤯𞤫𞤲⹁ 𞤣𞤢𞥄 𞤸𞤢𞥄 𞤶𞤮𞥅𞤲𞤭 𞤫 𞤩𞤫 𞤲'𞤺𞤮𞤲'𞤣𞤭 𞤫 𞤥𞤫𞥅𞤯𞤫𞤲.
𞤀𞤥𞥆𞤢𞥄 𞤩𞤫 𞤢𞤤𞤭𞥅'𞤫𞤲⹁ 𞤲'𞤺𞤢𞤥 𞤯𞤵𞤥 𞤸𞤮𞤤𞥆𞤢 𞤲'𞤣𞤫𞤲 𞤥𞤢𞥄 𞤩𞤫 𞤬𞤵𞥅 𞤲𞤢𞥄' 𞤯𞤵𞤥 𞤩𞤫 𞤥𞤫𞥅𞤯𞤫𞤲.
𞤀𞤥𞥆𞤢𞥄 𞤀𞤤𞤥𞤢𞤧𞤭𞥅𞤸𞤵 𞤸𞤮𞤳𞥆𞤭𞥅'𞤮𞤲 𞤈𞤵𞥅𞤸𞤵 𞤀𞤤𞥆𞤢𞤸.
𞤑𞤢𞤲'𞤶𞤵𞤥 𞤱𞤢𞤯𞤭 𞤢𞤲'𞤣𞤵𞤯𞤮𞤲 𞤺𞤮𞥅𞤲'𞤺𞤢.
𞤃𞤭 𞤱𞤭𞤲'𞤣𞤢𞤲'𞤮𞤲⹁ 𞤲𞤢𞥄' 𞤲'𞤺𞤢𞤥 𞤮𞤲 𞤢𞤲'𞤣𞤢𞥄 𞤺𞤮𞥅𞤲'𞤺𞤢⹁ 𞤢𞤥𞥆𞤢𞥄 𞤲'𞤺𞤢𞤥 𞤮𞤲 𞤢𞤲'𞤣𞤭𞤳𞤢⹁ 𞤲'𞤣𞤫𞤲 𞤮𞤲 𞤢𞤲'𞤣𞤭 𞤺𞤮𞥅𞤲'𞤺𞤢 𞤪𞤭𞤥𞤢𞤼𞤢𞥄 𞤬𞤫𞤱𞤪𞤫.
𞤍𞤵𞤥 𞤥𞤮𞤴𞤫 𞤱𞤮𞤲𞤭 𞤨𞤫𞤱𞤮𞥅𞤱𞤮؟
𞤑𞤢𞤲𞤳𞤮 𞤱𞤮𞤲𞤭 𞤺𞤢𞤻𞤵𞤯𞤮 𞤒𞤫𞥅𞤧𞤵 𞤱𞤮𞤲𞤭 𞤀𞤤𞤥𞤢𞤧𞤭𞥅𞤸𞤵.
𞤘𞤢𞤻𞤵𞤯𞤮 𞤐𞤴𞤢𞥄𞤳𞤮 𞤃𞤮 𞤁𞤮𞤱 𞤫 𞤇𞤭𞤯𞥆𞤮 𞤥𞤢𞥄𞤳𞤮 𞤳𞤢𞤲𞤳𞤮 𞤱𞤮𞤲𞤭 𞤺𞤢𞤻𞤮 𞤀𞤤𞤥𞤢𞤧𞤭𞥅𞤸𞤵.
𞤐'𞤘𞤢𞤥 𞤳𞤮𞥅 𞤥𞤮𞤴𞤫 𞤱𞤢𞤻𞤭 𞤇𞤭𞤯𞥆𞤮 𞤮𞤲⹁ 𞤱𞤢𞤻𞤭𞥅 𞤐𞤴𞤢𞥄𞤳𞤮 𞤮𞤲 𞤥𞤢𞥄.
𞤊𞤵𞥅 𞤦𞤭𞥅𞤯𞤮 𞤫 𞤲'𞤶𞤢𞤴𞤪𞤭 𞤒𞤫𞥅𞤧𞤵 𞤮 𞤇𞤭𞤯𞥆𞤮 𞤀𞤤𞥆𞤢𞤸⹁ 𞤫 𞤧𞤵𞤥𞤨𞤮𞥅𞤼𞤭𞤪𞤢 𞤫 𞤀𞤤𞥆𞤢𞤸 𞤐𞤴𞤢𞥄𞤳𞤮 𞤃𞤮 𞤁𞤮𞤱 𞤱𞤮𞤲 𞤯𞤮𞤲.
𞤐'𞤘𞤢𞤯𞤫𞥅 𞤳𞤢 𞤶𞤮𞤺𞤢𞥄𞤳𞤭 𞤳𞤮 𞤲𞤢𞤲𞤯𞤮𞤲 𞤣𞤢𞤺𞤢 𞤢𞤪𞤢𞤲'𞤣𞤫 𞤲'𞤣𞤫𞤪 𞤩𞤫𞤪𞤯𞤫 𞤥𞤮𞥅𞤯𞤮𞤲.
𞤚𞤮 𞤮𞤲 𞤲'𞤶𞤮𞤺𞤢𞤳𞤫 𞤳𞤮 𞤲𞤢𞤲𞤯𞤮𞤲 𞤣𞤢𞤺𞤢 𞤢𞤪𞤢𞤲'𞤣𞤫 𞤲'𞤣𞤫𞤪 𞤩𞤫𞤪𞤯𞤫 𞤥𞤮𞥅𞤯𞤮𞤲⹁ 𞤮𞤲 𞤷𞤵𞤥𞤨𞤮𞥅𞤼𞤭𞤪𞤢 𞤫 𞤇𞤭𞤯𞥆𞤮 𞤮𞤲 𞤫 𞤐𞤴𞤢𞥄𞤳𞤮 𞤮𞤲.
𞤐'𞤘𞤢'𞤢𞤤 𞤳𞤢𞤲'𞤺𞤢𞤤 𞤱𞤮𞤲𞤭 𞤢𞤤𞤳𞤢𞤱𞤢𞤤 𞤲'𞤺𞤢𞤤 𞤀𞤤𞤥𞤢𞤧𞤭𞥅𞤸𞤵 𞤱𞤢𞤯𞤢𞤲𞤭'𞤫𞤲⹁ 𞤱𞤢𞥄𞤼𞤮 𞤴𞤮𞤲𞤳𞤭 𞤳𞤭 𞤪𞤫'𞤢𞤼𞤢𞥄.
𞤃𞤭 𞤱𞤭𞤲'𞤣𞤢𞤲'𞤮𞤲 𞤯𞤵'𞤵𞤥 𞤣𞤮𞤱 𞤩𞤫𞤲 𞤯𞤮𞤲 𞤺𞤭𞤯𞤩𞤫 𞤥𞤢𞤶𞥆𞤭𞤲𞤢'𞤮𞤲.
𞤀𞤥𞥆𞤢𞥄 𞤮𞤲𞤮𞤲⹁ 𞤀𞤤𞤥𞤢𞤧𞤭𞥅𞤸𞤵 𞤸𞤮𞤳𞥆𞤭𞥅'𞤮𞤲 𞤈𞤵𞥅𞤸𞤵 𞤀𞤤𞥆𞤢𞤸⹁ 𞤶𞤮𞥅𞤯𞤭𞥅𞤯𞤵𞤥 𞤲'𞤣𞤫𞤪 𞤩𞤫𞤪𞤯𞤫 𞤥𞤮𞥅𞤯𞤮𞤲.
𞤐𞤢𞥄' 𞤲𞤢𞥄 𞤺𞤮𞤯𞥆𞤮 𞤫𞤳𞥆𞤭𞤼𞤭𞤲𞤮𞥅𞤱𞤮 𞤬𞤫𞥅𞤪𞤫 𞤫𞤳𞥆𞤭𞤼𞤭𞤲𞤭𞥅'𞤮𞤲⹁ 𞤲'𞤺𞤢𞤥 𞤈𞤵𞥅𞤸𞤵 𞤯𞤵𞤥 𞤫 𞤫𞤳𞥆𞤭𞤼𞤭𞤲𞤢'𞤮𞤲 𞤳𞤮𞥅 𞤯𞤵𞤥𞤫.
𞤐'𞤁𞤫𞤲 𞤳𞤮 𞤯𞤵𞤥 𞤫𞤳𞥆𞤭𞤼𞤭𞤲𞤼𞤢 𞤯𞤵𞤥 𞤺𞤮𞥅𞤲'𞤺𞤢⹁ 𞤲𞤢𞥄' 𞤯𞤵𞤥 𞤬𞤫𞤱𞤪𞤫.
𞤐'𞤘𞤢𞤯𞤫𞥅 𞤳𞤢 𞤧𞤵𞤥𞤨𞤮𞥅𞤼𞤭𞤪𞤳𞤭 𞤫 𞤒𞤫𞥅𞤧𞤵 𞤲𞤮𞤲 𞤲𞤮 𞤈𞤵𞥅𞤸𞤵 𞤀𞤤𞥆𞤢𞤸 𞤫𞤳𞥆𞤭𞤼𞤭𞤲𞤭𞤪𞤭'𞤮𞤲.
𞤔𞤮𞥅𞤲𞤭⹁ 𞤮𞤲𞤮𞤲 𞤩𞤭𞤩𞥆𞤫 𞤢𞤥⹁ 𞤲'𞤺𞤢𞤯𞤫𞥅 𞤳𞤢 𞤧𞤵𞤥𞤨𞤮𞥅𞤼𞤭𞤪𞤳𞤭 𞤫 𞤀𞤤𞤥𞤢𞤧𞤭𞥅𞤸𞤵⹁ 𞤲'𞤺𞤢𞤥 𞤻𞤢𞤤𞤲'𞤣𞤫 𞤲'𞤣𞤫 𞤮 𞤱𞤢𞤪𞤼𞤢𞤼𞤢 𞤲'𞤣𞤢𞤪𞤮𞥅𞤯𞤫𞤲 𞤴𞤫𞥅𞤧𞤮 𞤥𞤢𞥄𞤳𞤮 𞤩𞤫𞤪𞤲'𞤣𞤫 𞤺𞤮'𞤮⹁ 𞤼𞤮' 𞤷𞤫𞤥𞤼𞤫𞤲 𞤴𞤫𞥅𞤧𞤮 𞤥𞤢𞥄𞤳𞤮.
𞤚𞤮 𞤮𞤲 𞤢𞤲'𞤣𞤭 𞤀𞤤𞤥𞤢𞤧𞤭𞥅𞤸𞤵 𞤮 𞤢𞥄𞤣𞤭𞤤𞤭𞥅𞤶𞤮⹁ 𞤮𞤲 𞤼𞤢𞤦𞥆𞤭𞤼𞤭𞤲𞤭𞥅 𞤱𞤭𞥅𞤳𞤭 𞤳𞤮𞥅 𞤥𞤮𞤴𞤫 𞤺𞤢𞤯𞤮𞥅𞤱𞤮 𞤢𞥄𞤣𞤭𞤤𞤢𞥄𞤳𞤵 𞤮 𞤩𞤭𞤯𞥆𞤮 𞤀𞤤𞥆𞤢𞤸.
|
1 Yahaya 3
Yimɓe Allah
Ndaaree no Nyaako Mo Dow yiɗiri'en, haa e ɗum noddira'en ɓiɓɓe Allah, non boo ngontindirɗen.
Ko waɗi yimɓe duuniyaaru ndu'u andaa'en ngam ɓe andaamo.
Onon higooɓe am ɓe ngiɗumi, jooni en ɓiɓɓe Allah.
Ɗum hollaayi'en ko ngarteten ɗo'o yeeso taw.
Ammaa en andi to Almasiihu wartii, en ngartay bo maako, ngam en ngi'aymo non no o woni.
Fuu gaɗuɗo ɓernde dow Almasiihu non, o laaɓina hoore maako no Almasiihu laaɓiri.
Fuu gaɗoowo hakke yewii dooka Allah, ngam waɗuki hakke woni yewuki dooka Allah.
On andi Yeesu Almasiihu warii ngam itta hakke.
Kanko o walaa hakke.
Koo moye wondi e maako waɗataa ka waɗuki hakke.
Fuu gaɗɗo ka waɗuki hakke meeɗaayi yiikimo koo andukimo.
Onon ɓiɓɓe am, to' on alu goɗɗo majjina'on.
Koo moye gaɗoowo aadilaaku, kanko woni aadiliijo non no Almasiihu woni Aadiliijo.
Fuu gaɗɗo ka waɗuki hakke, Ceyɗan jeyimo, ngam daga arande Ceyɗan o gaɗoowo hakke.
Ko waɗi Ɓiɗɗo Allah wari duuniyaaru woni ngam o halka kuuɗe Ceyɗan.
Fuu ɓiɗɗo Allah waɗataa ka waɗuki hakke, ngam ngikku Allah e nder maako.
Nden nde Allah woni Nyaako maako, o waɗataa ka waɗuki hakke.
Raa no ɗum feerootirta ɓiɓɓe Allah e ɓiɓɓe Ceyɗan.
Fuu mo waɗataa ko wooɗi koo yiɗaa bandiraaɓe muuɗum, kanko naa' o ɓiɗɗo Allah.
Ngiɗindiren
Ɗu'um woni ko nanɗon daga arande wiiki ngiɗindiren.
To' en ngartu bo Kayinu gartuɗo mo Ceyɗan, o wari minyiraawo maako.
Ngam ɗume o warimo?
O waru minyiraawo maako ngam ko minyiraawo maako waɗi e wooɗi, ammaa kanko, ko o waɗi ɗum wooɗaa.
Bandiraaɓe, to' on kayɗin to yimɓe duuniyaaru e nganya'on.
Ndenno en nandi e mayɓe, ammaa jooni en ngoodi yonki, ngam en ngiɗi bandiraaɓe meeɗen.
Fuu mo yiɗaa bandiraawo muuɗum e jooɗii nder mayde.
Koo moye wanyi bandiraawo muuɗum o gaɗoowo warhoore.
On andi gaɗoowo warhoore walaa yonki ki re'ataa nder maako.
Ɗu'um woni no andirɗen ko woni yidde: Yeesu hokkii yonki muuɗum ngam meeɗen.
E haani enen maa kokken yonki meeɗen ngam bandiraaɓe meeɗen.
To gooduɗo risku yi'ii bandiraawo muuɗum nder dullere o wanyii o wallamo, too, no waɗata o wi'a e mo woodi yidde Allah nder ɓernde maako?
Onon ɓiɓɓe am, to' en kollu yidde meeɗen e honduko tan, ammaa en kollu yidde meeɗen e goonga nder kuuɗe.
To en ngiɗindirii non, en andi en ngoodi goonga won ɗon.
Nden en mbaaway daraaki yeeso Allah e ɓernde go'o, koo to ɓerɗe meeɗen kollii'en en ngaɗii ko wooɗaa.
Ngam Allah ɓurii ɓerɗe meeɗen, e mo andi koo ɗume.
Onon ɓe ngiɗumi, to ɓerɗe meeɗen kollaayi'en en ngaɗii ko wooɗaa, en ngoodi sembe ɓerɗe daraaki yeeso Allah.
En keɓa koo ɗume ko toriiɗenmo ngam en tokkii ko o wi'i ngaɗen, en ngaɗa ko welnantamo ɓernde.
Ko Allah wi'i ngaɗen, kanjum woni koolooɗen inde Ɓiɗɗo maako Yeesu Almasiihu, nden ngiɗindiren non no Almasiihu wi'i ngaɗen.
Fuu tokkuɓe ko Allah wi'i ɗum waɗa e ɓe ngondi e maako, kanko maa e mo wondi e maɓɓe.
Raa no tabbitinirɗen e mo wondi e meeɗen: en tabbitinii non ngam Ruuhu maako ɗum o hokki'en.
|
𞥑 𞤒𞤢𞤸𞤢𞤴𞤢 𞥓
𞤒𞤭𞤥𞤩𞤫 𞤀𞤤𞥆𞤢𞤸
𞤐'𞤁𞤢𞥄𞤪𞤫𞥅 𞤲𞤮 𞤐𞤴𞤢𞥄𞤳𞤮 𞤃𞤮 𞤁𞤮𞤱 𞤴𞤭𞤯𞤭𞤪𞤭'𞤫𞤲⹁ 𞤸𞤢𞥄 𞤫 𞤯𞤵𞤥 𞤲𞤮𞤣𞥆𞤭𞤪𞤢'𞤫𞤲 𞤩𞤭𞤩𞥆𞤫 𞤀𞤤𞥆𞤢𞤸⹁ 𞤲𞤮𞤲 𞤦𞤮𞥅 𞤲'𞤺𞤮𞤲𞤼𞤭𞤲'𞤣𞤭𞤪𞤯𞤫𞤲.
𞤑𞤮 𞤱𞤢𞤯𞤭 𞤴𞤭𞤥𞤩𞤫 𞤣𞤵𞥅𞤲𞤭𞤴𞤢𞥄𞤪𞤵 𞤲'𞤣𞤵'𞤵 𞤢𞤲'𞤣𞤢𞥄'𞤫𞤲 𞤲'𞤺𞤢𞤥 𞤩𞤫 𞤢𞤲'𞤣𞤢𞥄𞤥𞤮.
𞤌𞤲𞤮𞤲 𞤸𞤭𞤺𞤮𞥅𞤩𞤫 𞤢𞤥 𞤩𞤫 𞤲'𞤺𞤭𞤯𞤵𞤥𞤭⹁ 𞤶𞤮𞥅𞤲𞤭 𞤫𞤲 𞤩𞤭𞤩𞥆𞤫 𞤀𞤤𞥆𞤢𞤸.
𞤍𞤵𞤥 𞤸𞤮𞤤𞥆𞤢𞥄𞤴𞤭'𞤫𞤲 𞤳𞤮 𞤲'𞤺𞤢𞤪𞤼𞤫𞤼𞤫𞤲 𞤯𞤮'𞤮 𞤴𞤫𞥅𞤧𞤮 𞤼𞤢𞤱.
𞤀𞤥𞥆𞤢𞥄 𞤫𞤲 𞤢𞤲'𞤣𞤭 𞤼𞤮 𞤀𞤤𞤥𞤢𞤧𞤭𞥅𞤸𞤵 𞤱𞤢𞤪𞤼𞤭𞥅⹁ 𞤫𞤲 𞤲'𞤺𞤢𞤪𞤼𞤢𞤴 𞤦𞤮 𞤥𞤢𞥄𞤳𞤮⹁ 𞤲'𞤺𞤢𞤥 𞤫𞤲 𞤲'𞤺𞤭'𞤢𞤴𞤥𞤮 𞤲𞤮𞤲 𞤲𞤮 𞤮 𞤱𞤮𞤲𞤭.
𞤊𞤵𞥅 𞤺𞤢𞤯𞤵𞤯𞤮 𞤩𞤫𞤪𞤲'𞤣𞤫 𞤣𞤮𞤱 𞤀𞤤𞤥𞤢𞤧𞤭𞥅𞤸𞤵 𞤲𞤮𞤲⹁ 𞤮 𞤤𞤢𞥄𞤩𞤭𞤲𞤢 𞤸𞤮𞥅𞤪𞤫 𞤥𞤢𞥄𞤳𞤮 𞤲𞤮 𞤀𞤤𞤥𞤢𞤧𞤭𞥅𞤸𞤵 𞤤𞤢𞥄𞤩𞤭𞤪𞤭.
𞤊𞤵𞥅 𞤺𞤢𞤯𞤮𞥅𞤱𞤮 𞤸𞤢𞤳𞥆𞤫 𞤴𞤫𞤱𞤭𞥅 𞤣𞤮𞥅𞤳𞤢 𞤀𞤤𞥆𞤢𞤸⹁ 𞤲'𞤺𞤢𞤥 𞤱𞤢𞤯𞤵𞤳𞤭 𞤸𞤢𞤳𞥆𞤫 𞤱𞤮𞤲𞤭 𞤴𞤫𞤱𞤵𞤳𞤭 𞤣𞤮𞥅𞤳𞤢 𞤀𞤤𞥆𞤢𞤸.
𞤌𞤲 𞤢𞤲'𞤣𞤭 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤱𞤢𞤪𞤭𞥅 𞤲'𞤺𞤢𞤥 𞤭𞤼𞥆𞤢 𞤸𞤢𞤳𞥆𞤫.
𞤑𞤢𞤲𞤳𞤮 𞤮 𞤱𞤢𞤤𞤢𞥄 𞤸𞤢𞤳𞥆𞤫.
𞤑𞤮𞥅 𞤥𞤮𞤴𞤫 𞤱𞤮𞤲'𞤣𞤭 𞤫 𞤥𞤢𞥄𞤳𞤮 𞤱𞤢𞤯𞤢𞤼𞤢𞥄 𞤳𞤢 𞤱𞤢𞤯𞤵𞤳𞤭 𞤸𞤢𞤳𞥆𞤫.
𞤊𞤵𞥅 𞤺𞤢𞤯𞥆𞤮 𞤳𞤢 𞤱𞤢𞤯𞤵𞤳𞤭 𞤸𞤢𞤳𞥆𞤫 𞤥𞤫𞥅𞤯𞤢𞥄𞤴𞤭 𞤴𞤭𞥅𞤳𞤭𞤥𞤮 𞤳𞤮𞥅 𞤢𞤲'𞤣𞤵𞤳𞤭𞤥𞤮.
𞤌𞤲𞤮𞤲 𞤩𞤭𞤩𞥆𞤫 𞤢𞤥⹁ 𞤼𞤮' 𞤮𞤲 𞤢𞤤𞤵 𞤺𞤮𞤯𞥆𞤮 𞤥𞤢𞤶𞥆𞤭𞤲𞤢'𞤮𞤲.
𞤑𞤮𞥅 𞤥𞤮𞤴𞤫 𞤺𞤢𞤯𞤮𞥅𞤱𞤮 𞤢𞥄𞤣𞤭𞤤𞤢𞥄𞤳𞤵⹁ 𞤳𞤢𞤲𞤳𞤮 𞤱𞤮𞤲𞤭 𞤢𞥄𞤣𞤭𞤤𞤭𞥅𞤶𞤮 𞤲𞤮𞤲 𞤲𞤮 𞤀𞤤𞤥𞤢𞤧𞤭𞥅𞤸𞤵 𞤱𞤮𞤲𞤭 𞤀𞥄𞤣𞤭𞤤𞤭𞥅𞤶𞤮.
𞤊𞤵𞥅 𞤺𞤢𞤯𞥆𞤮 𞤳𞤢 𞤱𞤢𞤯𞤵𞤳𞤭 𞤸𞤢𞤳𞥆𞤫⹁ 𞤕𞤫𞤴𞤯𞤢𞤲 𞤶𞤫𞤴𞤭𞤥𞤮⹁ 𞤲'𞤺𞤢𞤥 𞤣𞤢𞤺𞤢 𞤢𞤪𞤢𞤲'𞤣𞤫 𞤕𞤫𞤴𞤯𞤢𞤲 𞤮 𞤺𞤢𞤯𞤮𞥅𞤱𞤮 𞤸𞤢𞤳𞥆𞤫.
𞤑𞤮 𞤱𞤢𞤯𞤭 𞤇𞤭𞤯𞥆𞤮 𞤀𞤤𞥆𞤢𞤸 𞤱𞤢𞤪𞤭 𞤣𞤵𞥅𞤲𞤭𞤴𞤢𞥄𞤪𞤵 𞤱𞤮𞤲𞤭 𞤲'𞤺𞤢𞤥 𞤮 𞤸𞤢𞤤𞤳𞤢 𞤳𞤵𞥅𞤯𞤫 𞤕𞤫𞤴𞤯𞤢𞤲.
𞤊𞤵𞥅 𞤩𞤭𞤯𞥆𞤮 𞤀𞤤𞥆𞤢𞤸 𞤱𞤢𞤯𞤢𞤼𞤢𞥄 𞤳𞤢 𞤱𞤢𞤯𞤵𞤳𞤭 𞤸𞤢𞤳𞥆𞤫⹁ 𞤲'𞤺𞤢𞤥 𞤲'𞤺𞤭𞤳𞥆𞤵 𞤀𞤤𞥆𞤢𞤸 𞤫 𞤲'𞤣𞤫𞤪 𞤥𞤢𞥄𞤳𞤮.
𞤐'𞤁𞤫𞤲 𞤲'𞤣𞤫 𞤀𞤤𞥆𞤢𞤸 𞤱𞤮𞤲𞤭 𞤐𞤴𞤢𞥄𞤳𞤮 𞤥𞤢𞥄𞤳𞤮⹁ 𞤮 𞤱𞤢𞤯𞤢𞤼𞤢𞥄 𞤳𞤢 𞤱𞤢𞤯𞤵𞤳𞤭 𞤸𞤢𞤳𞥆𞤫.
𞤈𞤢𞥄 𞤲𞤮 𞤯𞤵𞤥 𞤬𞤫𞥅𞤪𞤮𞥅𞤼𞤭𞤪𞤼𞤢 𞤩𞤭𞤩𞥆𞤫 𞤀𞤤𞥆𞤢𞤸 𞤫 𞤩𞤭𞤩𞥆𞤫 𞤕𞤫𞤴𞤯𞤢𞤲.
𞤊𞤵𞥅 𞤥𞤮 𞤱𞤢𞤯𞤢𞤼𞤢𞥄 𞤳𞤮 𞤱𞤮𞥅𞤯𞤭 𞤳𞤮𞥅 𞤴𞤭𞤯𞤢𞥄 𞤦𞤢𞤲'𞤣𞤭𞤪𞤢𞥄𞤩𞤫 𞤥𞤵𞥅𞤯𞤵𞤥⹁ 𞤳𞤢𞤲𞤳𞤮 𞤲𞤢𞥄' 𞤮 𞤩𞤭𞤯𞥆𞤮 𞤀𞤤𞥆𞤢𞤸.
𞤐'𞤘𞤭𞤯𞤭𞤲'𞤣𞤭𞤪𞤫𞤲
𞤍𞤵'𞤵𞤥 𞤱𞤮𞤲𞤭 𞤳𞤮 𞤲𞤢𞤲𞤯𞤮𞤲 𞤣𞤢𞤺𞤢 𞤢𞤪𞤢𞤲'𞤣𞤫 𞤱𞤭𞥅𞤳𞤭 𞤲'𞤺𞤭𞤯𞤭𞤲'𞤣𞤭𞤪𞤫𞤲.
𞤚𞤮' 𞤫𞤲 𞤲'𞤺𞤢𞤪𞤼𞤵 𞤦𞤮 𞤑𞤢𞤴𞤭𞤲𞤵 𞤺𞤢𞤪𞤼𞤵𞤯𞤮 𞤥𞤮 𞤕𞤫𞤴𞤯𞤢𞤲⹁ 𞤮 𞤱𞤢𞤪𞤭 𞤥𞤭𞤻𞤭𞤪𞤢𞥄𞤱𞤮 𞤥𞤢𞥄𞤳𞤮.
𞤐'𞤘𞤢𞤥 𞤯𞤵𞤥𞤫 𞤮 𞤱𞤢𞤪𞤭𞤥𞤮؟
𞤌 𞤱𞤢𞤪𞤵 𞤥𞤭𞤻𞤭𞤪𞤢𞥄𞤱𞤮 𞤥𞤢𞥄𞤳𞤮 𞤲'𞤺𞤢𞤥 𞤳𞤮 𞤥𞤭𞤻𞤭𞤪𞤢𞥄𞤱𞤮 𞤥𞤢𞥄𞤳𞤮 𞤱𞤢𞤯𞤭 𞤫 𞤱𞤮𞥅𞤯𞤭⹁ 𞤢𞤥𞥆𞤢𞥄 𞤳𞤢𞤲𞤳𞤮⹁ 𞤳𞤮 𞤮 𞤱𞤢𞤯𞤭 𞤯𞤵𞤥 𞤱𞤮𞥅𞤯𞤢𞥄.
𞤄𞤢𞤲'𞤣𞤭𞤪𞤢𞥄𞤩𞤫⹁ 𞤼𞤮' 𞤮𞤲 𞤳𞤢𞤴𞤯𞤭𞤲 𞤼𞤮 𞤴𞤭𞤥𞤩𞤫 𞤣𞤵𞥅𞤲𞤭𞤴𞤢𞥄𞤪𞤵 𞤫 𞤲'𞤺𞤢𞤻𞤢'𞤮𞤲.
𞤐'𞤁𞤫𞤲𞥆𞤮 𞤫𞤲 𞤲𞤢𞤲'𞤣𞤭 𞤫 𞤥𞤢𞤴𞤩𞤫⹁ 𞤢𞤥𞥆𞤢𞥄 𞤶𞤮𞥅𞤲𞤭 𞤫𞤲 𞤲'𞤺𞤮𞥅𞤣𞤭 𞤴𞤮𞤲𞤳𞤭⹁ 𞤲'𞤺𞤢𞤥 𞤫𞤲 𞤲'𞤺𞤭𞤯𞤭 𞤦𞤢𞤲'𞤣𞤭𞤪𞤢𞥄𞤩𞤫 𞤥𞤫𞥅𞤯𞤫𞤲.
𞤊𞤵𞥅 𞤥𞤮 𞤴𞤭𞤯𞤢𞥄 𞤦𞤢𞤲'𞤣𞤭𞤪𞤢𞥄𞤱𞤮 𞤥𞤵𞥅𞤯𞤵𞤥 𞤫 𞤶𞤮𞥅𞤯𞤭𞥅 𞤲'𞤣𞤫𞤪 𞤥𞤢𞤴𞤣𞤫.
𞤑𞤮𞥅 𞤥𞤮𞤴𞤫 𞤱𞤢𞤻𞤭 𞤦𞤢𞤲'𞤣𞤭𞤪𞤢𞥄𞤱𞤮 𞤥𞤵𞥅𞤯𞤵𞤥 𞤮 𞤺𞤢𞤯𞤮𞥅𞤱𞤮 𞤱𞤢𞤪𞤸𞤮𞥅𞤪𞤫.
𞤌𞤲 𞤢𞤲'𞤣𞤭 𞤺𞤢𞤯𞤮𞥅𞤱𞤮 𞤱𞤢𞤪𞤸𞤮𞥅𞤪𞤫 𞤱𞤢𞤤𞤢𞥄 𞤴𞤮𞤲𞤳𞤭 𞤳𞤭 𞤪𞤫'𞤢𞤼𞤢𞥄 𞤲'𞤣𞤫𞤪 𞤥𞤢𞥄𞤳𞤮.
𞤍𞤵'𞤵𞤥 𞤱𞤮𞤲𞤭 𞤲𞤮 𞤢𞤲'𞤣𞤭𞤪𞤯𞤫𞤲 𞤳𞤮 𞤱𞤮𞤲𞤭 𞤴𞤭𞤣𞥆𞤫: 𞤒𞤫𞥅𞤧𞤵 𞤸𞤮𞤳𞥆𞤭𞥅 𞤴𞤮𞤲𞤳𞤭 𞤥𞤵𞥅𞤯𞤵𞤥 𞤲'𞤺𞤢𞤥 𞤥𞤫𞥅𞤯𞤫𞤲.
𞤉 𞤸𞤢𞥄𞤲𞤭 𞤫𞤲𞤫𞤲 𞤥𞤢𞥄 𞤳𞤮𞤳𞥆𞤫𞤲 𞤴𞤮𞤲𞤳𞤭 𞤥𞤫𞥅𞤯𞤫𞤲 𞤲'𞤺𞤢𞤥 𞤦𞤢𞤲'𞤣𞤭𞤪𞤢𞥄𞤩𞤫 𞤥𞤫𞥅𞤯𞤫𞤲.
𞤚𞤮 𞤺𞤮𞥅𞤣𞤵𞤯𞤮 𞤪𞤭𞤧𞤳𞤵 𞤴𞤭'𞤭𞥅 𞤦𞤢𞤲'𞤣𞤭𞤪𞤢𞥄𞤱𞤮 𞤥𞤵𞥅𞤯𞤵𞤥 𞤲'𞤣𞤫𞤪 𞤣𞤵𞤤𞥆𞤫𞤪𞤫 𞤮 𞤱𞤢𞤻𞤭𞥅 𞤮 𞤱𞤢𞤤𞥆𞤢𞤥𞤮⹁ 𞤼𞤮𞥅⹁ 𞤲𞤮 𞤱𞤢𞤯𞤢𞤼𞤢 𞤮 𞤱𞤭'𞤢 𞤫 𞤥𞤮 𞤱𞤮𞥅𞤣𞤭 𞤴𞤭𞤣𞥆𞤫 𞤀𞤤𞥆𞤢𞤸 𞤲'𞤣𞤫𞤪 𞤩𞤫𞤪𞤲'𞤣𞤫 𞤥𞤢𞥄𞤳𞤮؟
𞤌𞤲𞤮𞤲 𞤩𞤭𞤩𞥆𞤫 𞤢𞤥⹁ 𞤼𞤮' 𞤫𞤲 𞤳𞤮𞤤𞥆𞤵 𞤴𞤭𞤣𞥆𞤫 𞤥𞤫𞥅𞤯𞤫𞤲 𞤫 𞤸𞤮𞤲'𞤣𞤵𞤳𞤮 𞤼𞤢𞤲⹁ 𞤢𞤥𞥆𞤢𞥄 𞤫𞤲 𞤳𞤮𞤤𞥆𞤵 𞤴𞤭𞤣𞥆𞤫 𞤥𞤫𞥅𞤯𞤫𞤲 𞤫 𞤺𞤮𞥅𞤲'𞤺𞤢 𞤲'𞤣𞤫𞤪 𞤳𞤵𞥅𞤯𞤫.
𞤚𞤮 𞤫𞤲 𞤲'𞤺𞤭𞤯𞤭𞤲'𞤣𞤭𞤪𞤭𞥅 𞤲𞤮𞤲⹁ 𞤫𞤲 𞤢𞤲'𞤣𞤭 𞤫𞤲 𞤲'𞤺𞤮𞥅𞤣𞤭 𞤺𞤮𞥅𞤲'𞤺𞤢 𞤱𞤮𞤲 𞤯𞤮𞤲.
𞤐'𞤁𞤫𞤲 𞤫𞤲 𞤲'𞤦𞤢𞥄𞤱𞤢𞤴 𞤣𞤢𞤪𞤢𞥄𞤳𞤭 𞤴𞤫𞥅𞤧𞤮 𞤀𞤤𞥆𞤢𞤸 𞤫 𞤩𞤫𞤪𞤲'𞤣𞤫 𞤺𞤮'𞤮⹁ 𞤳𞤮𞥅 𞤼𞤮 𞤩𞤫𞤪𞤯𞤫 𞤥𞤫𞥅𞤯𞤫𞤲 𞤳𞤮𞤤𞥆𞤭𞥅'𞤫𞤲 𞤫𞤲 𞤲'𞤺𞤢𞤯𞤭𞥅 𞤳𞤮 𞤱𞤮𞥅𞤯𞤢𞥄.
𞤐'𞤘𞤢𞤥 𞤀𞤤𞥆𞤢𞤸 𞤩𞤵𞤪𞤭𞥅 𞤩𞤫𞤪𞤯𞤫 𞤥𞤫𞥅𞤯𞤫𞤲⹁ 𞤫 𞤥𞤮 𞤢𞤲'𞤣𞤭 𞤳𞤮𞥅 𞤯𞤵𞤥𞤫.
𞤌𞤲𞤮𞤲 𞤩𞤫 𞤲'𞤺𞤭𞤯𞤵𞤥𞤭⹁ 𞤼𞤮 𞤩𞤫𞤪𞤯𞤫 𞤥𞤫𞥅𞤯𞤫𞤲 𞤳𞤮𞤤𞥆𞤢𞥄𞤴𞤭'𞤫𞤲 𞤫𞤲 𞤲'𞤺𞤢𞤯𞤭𞥅 𞤳𞤮 𞤱𞤮𞥅𞤯𞤢𞥄⹁ 𞤫𞤲 𞤲'𞤺𞤮𞥅𞤣𞤭 𞤧𞤫𞤲'𞤦𞤫 𞤩𞤫𞤪𞤯𞤫 𞤣𞤢𞤪𞤢𞥄𞤳𞤭 𞤴𞤫𞥅𞤧𞤮 𞤀𞤤𞥆𞤢𞤸.
𞤉𞤲 𞤳𞤫𞤩𞤢 𞤳𞤮𞥅 𞤯𞤵𞤥𞤫 𞤳𞤮 𞤼𞤮𞤪𞤭𞥅𞤯𞤫𞤲𞤥𞤮 𞤲'𞤺𞤢𞤥 𞤫𞤲 𞤼𞤮𞤳𞥆𞤭𞥅 𞤳𞤮 𞤮 𞤱𞤭'𞤭 𞤲'𞤺𞤢𞤯𞤫𞤲⹁ 𞤫𞤲 𞤲'𞤺𞤢𞤯𞤢 𞤳𞤮 𞤱𞤫𞤤𞤲𞤢𞤲𞤼𞤢𞤥𞤮 𞤩𞤫𞤪𞤲'𞤣𞤫.
𞤑𞤮 𞤀𞤤𞥆𞤢𞤸 𞤱𞤭'𞤭 𞤲'𞤺𞤢𞤯𞤫𞤲⹁ 𞤳𞤢𞤲'𞤶𞤵𞤥 𞤱𞤮𞤲𞤭 𞤳𞤮𞥅𞤤𞤮𞥅𞤯𞤫𞤲 𞤭𞤲'𞤣𞤫 𞤇𞤭𞤯𞥆𞤮 𞤥𞤢𞥄𞤳𞤮 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵⹁ 𞤲'𞤣𞤫𞤲 𞤲'𞤺𞤭𞤯𞤭𞤲'𞤣𞤭𞤪𞤫𞤲 𞤲𞤮𞤲 𞤲𞤮 𞤀𞤤𞤥𞤢𞤧𞤭𞥅𞤸𞤵 𞤱𞤭'𞤭 𞤲'𞤺𞤢𞤯𞤫𞤲.
𞤊𞤵𞥅 𞤼𞤮𞤳𞥆𞤵𞤩𞤫 𞤳𞤮 𞤀𞤤𞥆𞤢𞤸 𞤱𞤭'𞤭 𞤯𞤵𞤥 𞤱𞤢𞤯𞤢 𞤫 𞤩𞤫 𞤲'𞤺𞤮𞤲'𞤣𞤭 𞤫 𞤥𞤢𞥄𞤳𞤮⹁ 𞤳𞤢𞤲𞤳𞤮 𞤥𞤢𞥄 𞤫 𞤥𞤮 𞤱𞤮𞤲'𞤣𞤭 𞤫 𞤥𞤢𞤩𞥆𞤫.
𞤈𞤢𞥄 𞤲𞤮 𞤼𞤢𞤦𞥆𞤭𞤼𞤭𞤲𞤭𞤪𞤯𞤫𞤲 𞤫 𞤥𞤮 𞤱𞤮𞤲'𞤣𞤭 𞤫 𞤥𞤫𞥅𞤯𞤫𞤲: 𞤫𞤲 𞤼𞤢𞤦𞥆𞤭𞤼𞤭𞤲𞤭𞥅 𞤲𞤮𞤲 𞤲'𞤺𞤢𞤥 𞤈𞤵𞥅𞤸𞤵 𞤥𞤢𞥄𞤳𞤮 𞤯𞤵𞤥 𞤮 𞤸𞤮𞤳𞥆𞤭'𞤫𞤲.
|
1 Yahaya 4
No Andirten Ruuhu Goonga e Ruuhu Fewre
Onon ɓe ngiɗumi, naa' koo moye biiɗo e woodi Ruuhu Allah koolotooɗon.
Ammaa poondeeɓe ngi'on koo Ruuhu Allah e nder maɓɓe koo walaa nder maɓɓe, ngam annabo'en fewre ɗuɗɓe cankitake koo toye nder duuniyaaru.
Raa no andirton to neɗɗo e woodi Ruuhu Allah: fuu biiɗo Yeesu Almasiihu warii nder ɓandu e woodi Ruuhu Allah.
Ammaa fuu mo wi'aayi Yeesu Almasiihu warii nder ɓandu, o walaa Ruuhu Allah.
Ko o wi'ata to Ganyo Almasiihu ɗum ƴiwoyi.
Ganyo mo nanɗon e wara, o yaadake o warii nder duuniyaaru.
Onon ɓiɓɓe am, onon ɗum ɓe Allah, nden on keɓii jaalorgal dow annabo'en fewre ɓen ɗon.
Ngam bawɗe Ruuhu Allah gonɗum nder mooɗon ɓurii bawɗe Ceyɗan laamotooɗo yimɓe duuniyaaru sembe.
Kamɓe ɗum ɓe duuniyaaru, ngam non ko ɓe mbi'ata um ɗum duuniyaaru, nden duuniyaaru boo e jaɓa ko ɓe mbi'ata.
Enen en yimɓe Allah.
Fuu anduɓe Allah e njaɓa ko mbi'eten.
Ɓe andaa Allah boo njaɓataa ko mbi'eten.
Non andirten neɗɗo gooduɗo Ruuhu Allah wanginoojum goonga e gooduɗo bawɗe Ceyɗan majjinooje yimɓe.
Allah O Yidde
Onon ɓe ngiɗumi, sey ngiɗindiren ngam yidde ƴiwoyi daga to Allah.
Fuu gooduɗo yidde o ɓiɗɗo Allah, nden e mo andi Allah.
Fuu mo walaa yidde, o andaa Allah, ngam Allah o yidde.
Allah hollii'en yidde muuɗum nde o liloyi Ɓiɗɗo maako go'oto tan mo o woodi nder duuniyaaru, ngam keɓen yonki ki re'ataa barka Ɓiɗɗo on.
Raa no yidde nde goonga wa'i, naa' enen ngiɗi Allah, ammaa Allah yiɗi'en o liloyi Ɓiɗɗo maako ngam warta cakkiri yaafaaki hakke meeɗen.
Onon ɓe ngiɗumi, nde Allah yiɗirii'en non, enen maa e haani ngiɗindiren.
Walaa neɗɗo meeɗuɗo yiiki Allah koo seɗɗa.
Ammaa to en ngiɗindirii, Allah e wondi e meeɗen won ɗon.
Ɗonmaa yidde iri nde'e e jooɗii nder ɓerɗe meeɗen e goonga.
Allah hokkii'en Ruuhu muuɗum.
Kanjum waɗi anduɗen e mo wondi e meeɗen, enen maa en ngondi e maako.
Min ngi'ii, min boo ceydake wiiki, Nyaako Mo Dow liloyii Ɓiɗɗo muuɗum o warta kisnoowo duuniyaaru.
Fuu jaɓuɗo e ɓernde muuɗum e honduko muuɗum wiiki Yeesu o Ɓiɗɗo Allah, Allah e wondi e maako.
Kanko maa e mo wondi e Allah.
Ngam non enen en andi yidde nde Allah waɗani'en en njaɓiinde.
Allah o yidde, fuu kolloowo yidde e mo jooɗodii e Allah won ɗon, nden Allah maa e jooɗodii e maako.
To en ngiɗi yimɓe e goonga, en ngaɗa jonde no Yeesu jooɗorii nder duuniyaaru, en kulataa Nyalnde Jaango.
To neɗɗo e andi Allah e yiɗimo, o daroto yeeso Allah ɓernde go'o, ngam yidde nde Allah holli'en e riiwa kulol.
Ngam to neɗɗo e hula kiita Allah hollii o faamaayi yidde nde Allah yiɗimo.
Non hollii yidde nde Allah waɗantamo nde huwataa kuuɗe ɗe o yiɗi huutirkimo.
En ngiɗindiri, ngam Allah artii yiɗuki'en.
To goɗɗo wi'ii e yiɗi Allah, ammaa e mo wanya bandiraawo maako, too, o pewoowo.
Ngam fuu mo yiɗaa bandiraawo muuɗum mo o yi'ata, no waɗata o yiɗa Allah mo o meeɗaayi yiiki?
Ɗu'um woni ko o wi'i'en ngaɗen: o wi'ii, fuu giɗɗo Allah doole yiɗa bandiraawo muuɗum maa.
|
𞥑 𞤒𞤢𞤸𞤢𞤴𞤢 𞥔
𞤐𞤮 𞤀𞤲'𞤣𞤭𞤪𞤼𞤫𞤲 𞤈𞤵𞥅𞤸𞤵 𞤘𞤮𞥅𞤲'𞤺𞤢 𞤫 𞤈𞤵𞥅𞤸𞤵 𞤊𞤫𞤱𞤪𞤫
𞤌𞤲𞤮𞤲 𞤩𞤫 𞤲'𞤺𞤭𞤯𞤵𞤥𞤭⹁ 𞤲𞤢𞥄' 𞤳𞤮𞥅 𞤥𞤮𞤴𞤫 𞤦𞤭𞥅𞤯𞤮 𞤫 𞤱𞤮𞥅𞤣𞤭 𞤈𞤵𞥅𞤸𞤵 𞤀𞤤𞥆𞤢𞤸 𞤳𞤮𞥅𞤤𞤮𞤼𞤮𞥅𞤯𞤮𞤲.
𞤀𞤥𞥆𞤢𞥄 𞤨𞤮𞥅𞤲'𞤣𞤫𞥅𞤩𞤫 𞤲'𞤺𞤭'𞤮𞤲 𞤳𞤮𞥅 𞤈𞤵𞥅𞤸𞤵 𞤀𞤤𞥆𞤢𞤸 𞤫 𞤲'𞤣𞤫𞤪 𞤥𞤢𞤩𞥆𞤫 𞤳𞤮𞥅 𞤱𞤢𞤤𞤢𞥄 𞤲'𞤣𞤫𞤪 𞤥𞤢𞤩𞥆𞤫⹁ 𞤲'𞤺𞤢𞤥 𞤢𞤲𞥆𞤢𞤦𞤮'𞤫𞤲 𞤬𞤫𞤱𞤪𞤫 𞤯𞤵𞤯𞤩𞤫 𞤷𞤢𞤲𞤳𞤭𞤼𞤢𞤳𞤫 𞤳𞤮𞥅 𞤼𞤮𞤴𞤫 𞤲'𞤣𞤫𞤪 𞤣𞤵𞥅𞤲𞤭𞤴𞤢𞥄𞤪𞤵.
𞤈𞤢𞥄 𞤲𞤮 𞤢𞤲'𞤣𞤭𞤪𞤼𞤮𞤲 𞤼𞤮 𞤲𞤫𞤯𞥆𞤮 𞤫 𞤱𞤮𞥅𞤣𞤭 𞤈𞤵𞥅𞤸𞤵 𞤀𞤤𞥆𞤢𞤸: 𞤬𞤵𞥅 𞤦𞤭𞥅𞤯𞤮 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤱𞤢𞤪𞤭𞥅 𞤲'𞤣𞤫𞤪 𞤩𞤢𞤲'𞤣𞤵 𞤫 𞤱𞤮𞥅𞤣𞤭 𞤈𞤵𞥅𞤸𞤵 𞤀𞤤𞥆𞤢𞤸.
𞤀𞤥𞥆𞤢𞥄 𞤬𞤵𞥅 𞤥𞤮 𞤱𞤭'𞤢𞥄𞤴𞤭 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤱𞤢𞤪𞤭𞥅 𞤲'𞤣𞤫𞤪 𞤩𞤢𞤲'𞤣𞤵⹁ 𞤮 𞤱𞤢𞤤𞤢𞥄 𞤈𞤵𞥅𞤸𞤵 𞤀𞤤𞥆𞤢𞤸.
𞤑𞤮 𞤮 𞤱𞤭'𞤢𞤼𞤢 𞤼𞤮 𞤘𞤢𞤻𞤮 𞤀𞤤𞤥𞤢𞤧𞤭𞥅𞤸𞤵 𞤯𞤵𞤥 𞤰𞤭𞤱𞤮𞤴𞤭.
𞤘𞤢𞤻𞤮 𞤥𞤮 𞤲𞤢𞤲𞤯𞤮𞤲 𞤫 𞤱𞤢𞤪𞤢⹁ 𞤮 𞤴𞤢𞥄𞤣𞤢𞤳𞤫 𞤮 𞤱𞤢𞤪𞤭𞥅 𞤲'𞤣𞤫𞤪 𞤣𞤵𞥅𞤲𞤭𞤴𞤢𞥄𞤪𞤵.
𞤌𞤲𞤮𞤲 𞤩𞤭𞤩𞥆𞤫 𞤢𞤥⹁ 𞤮𞤲𞤮𞤲 𞤯𞤵𞤥 𞤩𞤫 𞤀𞤤𞥆𞤢𞤸⹁ 𞤲'𞤣𞤫𞤲 𞤮𞤲 𞤳𞤫𞤩𞤭𞥅 𞤶𞤢𞥄𞤤𞤮𞤪𞤺𞤢𞤤 𞤣𞤮𞤱 𞤢𞤲𞥆𞤢𞤦𞤮'𞤫𞤲 𞤬𞤫𞤱𞤪𞤫 𞤩𞤫𞤲 𞤯𞤮𞤲.
𞤐'𞤘𞤢𞤥 𞤦𞤢𞤱𞤯𞤫 𞤈𞤵𞥅𞤸𞤵 𞤀𞤤𞥆𞤢𞤸 𞤺𞤮𞤲𞤯𞤵𞤥 𞤲'𞤣𞤫𞤪 𞤥𞤮𞥅𞤯𞤮𞤲 𞤩𞤵𞤪𞤭𞥅 𞤦𞤢𞤱𞤯𞤫 𞤕𞤫𞤴𞤯𞤢𞤲 𞤤𞤢𞥄𞤥𞤮𞤼𞤮𞥅𞤯𞤮 𞤴𞤭𞤥𞤩𞤫 𞤣𞤵𞥅𞤲𞤭𞤴𞤢𞥄𞤪𞤵 𞤧𞤫𞤲'𞤦𞤫.
𞤑𞤢𞤥𞤩𞤫 𞤯𞤵𞤥 𞤩𞤫 𞤣𞤵𞥅𞤲𞤭𞤴𞤢𞥄𞤪𞤵⹁ 𞤲'𞤺𞤢𞤥 𞤲𞤮𞤲 𞤳𞤮 𞤩𞤫 𞤲'𞤦𞤭'𞤢𞤼𞤢 𞤵𞤥 𞤯𞤵𞤥 𞤣𞤵𞥅𞤲𞤭𞤴𞤢𞥄𞤪𞤵⹁ 𞤲'𞤣𞤫𞤲 𞤣𞤵𞥅𞤲𞤭𞤴𞤢𞥄𞤪𞤵 𞤦𞤮𞥅 𞤫 𞤶𞤢𞤩𞤢 𞤳𞤮 𞤩𞤫 𞤲'𞤦𞤭'𞤢𞤼𞤢.
𞤉𞤲𞤫𞤲 𞤫𞤲 𞤴𞤭𞤥𞤩𞤫 𞤀𞤤𞥆𞤢𞤸.
𞤊𞤵𞥅 𞤢𞤲'𞤣𞤵𞤩𞤫 𞤀𞤤𞥆𞤢𞤸 𞤫 𞤲'𞤶𞤢𞤩𞤢 𞤳𞤮 𞤲'𞤦𞤭'𞤫𞤼𞤫𞤲.
𞤇𞤫 𞤢𞤲'𞤣𞤢𞥄 𞤀𞤤𞥆𞤢𞤸 𞤦𞤮𞥅 𞤲'𞤶𞤢𞤩𞤢𞤼𞤢𞥄 𞤳𞤮 𞤲'𞤦𞤭'𞤫𞤼𞤫𞤲.
𞤐𞤮𞤲 𞤢𞤲'𞤣𞤭𞤪𞤼𞤫𞤲 𞤲𞤫𞤯𞥆𞤮 𞤺𞤮𞥅𞤣𞤵𞤯𞤮 𞤈𞤵𞥅𞤸𞤵 𞤀𞤤𞥆𞤢𞤸 𞤱𞤢𞤲'𞤺𞤭𞤲𞤮𞥅𞤶𞤵𞤥 𞤺𞤮𞥅𞤲'𞤺𞤢 𞤫 𞤺𞤮𞥅𞤣𞤵𞤯𞤮 𞤦𞤢𞤱𞤯𞤫 𞤕𞤫𞤴𞤯𞤢𞤲 𞤥𞤢𞤶𞥆𞤭𞤲𞤮𞥅𞤶𞤫 𞤴𞤭𞤥𞤩𞤫.
𞤀𞤤𞥆𞤢𞤸 𞤌 𞤒𞤭𞤣𞥆𞤫
𞤌𞤲𞤮𞤲 𞤩𞤫 𞤲'𞤺𞤭𞤯𞤵𞤥𞤭⹁ 𞤧𞤫𞤴 𞤲'𞤺𞤭𞤯𞤭𞤲'𞤣𞤭𞤪𞤫𞤲 𞤲'𞤺𞤢𞤥 𞤴𞤭𞤣𞥆𞤫 𞤰𞤭𞤱𞤮𞤴𞤭 𞤣𞤢𞤺𞤢 𞤼𞤮 𞤀𞤤𞥆𞤢𞤸.
𞤊𞤵𞥅 𞤺𞤮𞥅𞤣𞤵𞤯𞤮 𞤴𞤭𞤣𞥆𞤫 𞤮 𞤩𞤭𞤯𞥆𞤮 𞤀𞤤𞥆𞤢𞤸⹁ 𞤲'𞤣𞤫𞤲 𞤫 𞤥𞤮 𞤢𞤲'𞤣𞤭 𞤀𞤤𞥆𞤢𞤸.
𞤊𞤵𞥅 𞤥𞤮 𞤱𞤢𞤤𞤢𞥄 𞤴𞤭𞤣𞥆𞤫⹁ 𞤮 𞤢𞤲'𞤣𞤢𞥄 𞤀𞤤𞥆𞤢𞤸⹁ 𞤲'𞤺𞤢𞤥 𞤀𞤤𞥆𞤢𞤸 𞤮 𞤴𞤭𞤣𞥆𞤫.
𞤀𞤤𞥆𞤢𞤸 𞤸𞤮𞤤𞥆𞤭𞥅'𞤫𞤲 𞤴𞤭𞤣𞥆𞤫 𞤥𞤵𞥅𞤯𞤵𞤥 𞤲'𞤣𞤫 𞤮 𞤤𞤭𞤤𞤮𞤴𞤭 𞤇𞤭𞤯𞥆𞤮 𞤥𞤢𞥄𞤳𞤮 𞤺𞤮'𞤮𞤼𞤮 𞤼𞤢𞤲 𞤥𞤮 𞤮 𞤱𞤮𞥅𞤣𞤭 𞤲'𞤣𞤫𞤪 𞤣𞤵𞥅𞤲𞤭𞤴𞤢𞥄𞤪𞤵⹁ 𞤲'𞤺𞤢𞤥 𞤳𞤫𞤩𞤫𞤲 𞤴𞤮𞤲𞤳𞤭 𞤳𞤭 𞤪𞤫'𞤢𞤼𞤢𞥄 𞤦𞤢𞤪𞤳𞤢 𞤇𞤭𞤯𞥆𞤮 𞤮𞤲.
𞤈𞤢𞥄 𞤲𞤮 𞤴𞤭𞤣𞥆𞤫 𞤲'𞤣𞤫 𞤺𞤮𞥅𞤲'𞤺𞤢 𞤱𞤢'𞤭⹁ 𞤲𞤢𞥄' 𞤫𞤲𞤫𞤲 𞤲'𞤺𞤭𞤯𞤭 𞤀𞤤𞥆𞤢𞤸⹁ 𞤢𞤥𞥆𞤢𞥄 𞤀𞤤𞥆𞤢𞤸 𞤴𞤭𞤯𞤭'𞤫𞤲 𞤮 𞤤𞤭𞤤𞤮𞤴𞤭 𞤇𞤭𞤯𞥆𞤮 𞤥𞤢𞥄𞤳𞤮 𞤲'𞤺𞤢𞤥 𞤱𞤢𞤪𞤼𞤢 𞤷𞤢𞤳𞥆𞤭𞤪𞤭 𞤴𞤢𞥄𞤬𞤢𞥄𞤳𞤭 𞤸𞤢𞤳𞥆𞤫 𞤥𞤫𞥅𞤯𞤫𞤲.
𞤌𞤲𞤮𞤲 𞤩𞤫 𞤲'𞤺𞤭𞤯𞤵𞤥𞤭⹁ 𞤲'𞤣𞤫 𞤀𞤤𞥆𞤢𞤸 𞤴𞤭𞤯𞤭𞤪𞤭𞥅'𞤫𞤲 𞤲𞤮𞤲⹁ 𞤫𞤲𞤫𞤲 𞤥𞤢𞥄 𞤫 𞤸𞤢𞥄𞤲𞤭 𞤲'𞤺𞤭𞤯𞤭𞤲'𞤣𞤭𞤪𞤫𞤲.
𞤏𞤢𞤤𞤢𞥄 𞤲𞤫𞤯𞥆𞤮 𞤥𞤫𞥅𞤯𞤵𞤯𞤮 𞤴𞤭𞥅𞤳𞤭 𞤀𞤤𞥆𞤢𞤸 𞤳𞤮𞥅 𞤧𞤫𞤯𞥆𞤢.
𞤀𞤥𞥆𞤢𞥄 𞤼𞤮 𞤫𞤲 𞤲'𞤺𞤭𞤯𞤭𞤲'𞤣𞤭𞤪𞤭𞥅⹁ 𞤀𞤤𞥆𞤢𞤸 𞤫 𞤱𞤮𞤲'𞤣𞤭 𞤫 𞤥𞤫𞥅𞤯𞤫𞤲 𞤱𞤮𞤲 𞤯𞤮𞤲.
𞤍𞤮𞤲𞤥𞤢𞥄 𞤴𞤭𞤣𞥆𞤫 𞤭𞤪𞤭 𞤲'𞤣𞤫'𞤫 𞤫 𞤶𞤮𞥅𞤯𞤭𞥅 𞤲'𞤣𞤫𞤪 𞤩𞤫𞤪𞤯𞤫 𞤥𞤫𞥅𞤯𞤫𞤲 𞤫 𞤺𞤮𞥅𞤲'𞤺𞤢.
𞤀𞤤𞥆𞤢𞤸 𞤸𞤮𞤳𞥆𞤭𞥅'𞤫𞤲 𞤈𞤵𞥅𞤸𞤵 𞤥𞤵𞥅𞤯𞤵𞤥.
𞤑𞤢𞤲'𞤶𞤵𞤥 𞤱𞤢𞤯𞤭 𞤢𞤲'𞤣𞤵𞤯𞤫𞤲 𞤫 𞤥𞤮 𞤱𞤮𞤲'𞤣𞤭 𞤫 𞤥𞤫𞥅𞤯𞤫𞤲⹁ 𞤫𞤲𞤫𞤲 𞤥𞤢𞥄 𞤫𞤲 𞤲'𞤺𞤮𞤲'𞤣𞤭 𞤫 𞤥𞤢𞥄𞤳𞤮.
𞤃𞤭𞤲 𞤲'𞤺𞤭'𞤭𞥅⹁ 𞤥𞤭𞤲 𞤦𞤮𞥅 𞤷𞤫𞤴𞤣𞤢𞤳𞤫 𞤱𞤭𞥅𞤳𞤭⹁ 𞤐𞤴𞤢𞥄𞤳𞤮 𞤃𞤮 𞤁𞤮𞤱 𞤤𞤭𞤤𞤮𞤴𞤭𞥅 𞤇𞤭𞤯𞥆𞤮 𞤥𞤵𞥅𞤯𞤵𞤥 𞤮 𞤱𞤢𞤪𞤼𞤢 𞤳𞤭𞤧𞤲𞤮𞥅𞤱𞤮 𞤣𞤵𞥅𞤲𞤭𞤴𞤢𞥄𞤪𞤵.
𞤊𞤵𞥅 𞤶𞤢𞤩𞤵𞤯𞤮 𞤫 𞤩𞤫𞤪𞤲'𞤣𞤫 𞤥𞤵𞥅𞤯𞤵𞤥 𞤫 𞤸𞤮𞤲'𞤣𞤵𞤳𞤮 𞤥𞤵𞥅𞤯𞤵𞤥 𞤱𞤭𞥅𞤳𞤭 𞤒𞤫𞥅𞤧𞤵 𞤮 𞤇𞤭𞤯𞥆𞤮 𞤀𞤤𞥆𞤢𞤸⹁ 𞤀𞤤𞥆𞤢𞤸 𞤫 𞤱𞤮𞤲'𞤣𞤭 𞤫 𞤥𞤢𞥄𞤳𞤮.
𞤑𞤢𞤲𞤳𞤮 𞤥𞤢𞥄 𞤫 𞤥𞤮 𞤱𞤮𞤲'𞤣𞤭 𞤫 𞤀𞤤𞥆𞤢𞤸.
𞤐'𞤘𞤢𞤥 𞤲𞤮𞤲 𞤫𞤲𞤫𞤲 𞤫𞤲 𞤢𞤲'𞤣𞤭 𞤴𞤭𞤣𞥆𞤫 𞤲'𞤣𞤫 𞤀𞤤𞥆𞤢𞤸 𞤱𞤢𞤯𞤢𞤲𞤭'𞤫𞤲 𞤫𞤲 𞤲'𞤶𞤢𞤩𞤭𞥅𞤲'𞤣𞤫.
𞤀𞤤𞥆𞤢𞤸 𞤮 𞤴𞤭𞤣𞥆𞤫⹁ 𞤬𞤵𞥅 𞤳𞤮𞤤𞥆𞤮𞥅𞤱𞤮 𞤴𞤭𞤣𞥆𞤫 𞤫 𞤥𞤮 𞤶𞤮𞥅𞤯𞤮𞤣𞤭𞥅 𞤫 𞤀𞤤𞥆𞤢𞤸 𞤱𞤮𞤲 𞤯𞤮𞤲⹁ 𞤲'𞤣𞤫𞤲 𞤀𞤤𞥆𞤢𞤸 𞤥𞤢𞥄 𞤫 𞤶𞤮𞥅𞤯𞤮𞤣𞤭𞥅 𞤫 𞤥𞤢𞥄𞤳𞤮.
𞤚𞤮 𞤫𞤲 𞤲'𞤺𞤭𞤯𞤭 𞤴𞤭𞤥𞤩𞤫 𞤫 𞤺𞤮𞥅𞤲'𞤺𞤢⹁ 𞤫𞤲 𞤲'𞤺𞤢𞤯𞤢 𞤶𞤮𞤲'𞤣𞤫 𞤲𞤮 𞤒𞤫𞥅𞤧𞤵 𞤶𞤮𞥅𞤯𞤮𞤪𞤭𞥅 𞤲'𞤣𞤫𞤪 𞤣𞤵𞥅𞤲𞤭𞤴𞤢𞥄𞤪𞤵⹁ 𞤫𞤲 𞤳𞤵𞤤𞤢𞤼𞤢𞥄 𞤐𞤴𞤢𞤤𞤲'𞤣𞤫 𞤔𞤢𞥄𞤲'𞤺𞤮.
𞤚𞤮 𞤲𞤫𞤯𞥆𞤮 𞤫 𞤢𞤲'𞤣𞤭 𞤀𞤤𞥆𞤢𞤸 𞤫 𞤴𞤭𞤯𞤭𞤥𞤮⹁ 𞤮 𞤣𞤢𞤪𞤮𞤼𞤮 𞤴𞤫𞥅𞤧𞤮 𞤀𞤤𞥆𞤢𞤸 𞤩𞤫𞤪𞤲'𞤣𞤫 𞤺𞤮'𞤮⹁ 𞤲'𞤺𞤢𞤥 𞤴𞤭𞤣𞥆𞤫 𞤲'𞤣𞤫 𞤀𞤤𞥆𞤢𞤸 𞤸𞤮𞤤𞥆𞤭'𞤫𞤲 𞤫 𞤪𞤭𞥅𞤱𞤢 𞤳𞤵𞤤𞤮𞤤.
𞤐'𞤘𞤢𞤥 𞤼𞤮 𞤲𞤫𞤯𞥆𞤮 𞤫 𞤸𞤵𞤤𞤢 𞤳𞤭𞥅𞤼𞤢 𞤀𞤤𞥆𞤢𞤸 𞤸𞤮𞤤𞥆𞤭𞥅 𞤮 𞤬𞤢𞥄𞤥𞤢𞥄𞤴𞤭 𞤴𞤭𞤣𞥆𞤫 𞤲'𞤣𞤫 𞤀𞤤𞥆𞤢𞤸 𞤴𞤭𞤯𞤭𞤥𞤮.
𞤐𞤮𞤲 𞤸𞤮𞤤𞥆𞤭𞥅 𞤴𞤭𞤣𞥆𞤫 𞤲'𞤣𞤫 𞤀𞤤𞥆𞤢𞤸 𞤱𞤢𞤯𞤢𞤲𞤼𞤢𞤥𞤮 𞤲'𞤣𞤫 𞤸𞤵𞤱𞤢𞤼𞤢𞥄 𞤳𞤵𞥅𞤯𞤫 𞤯𞤫 𞤮 𞤴𞤭𞤯𞤭 𞤸𞤵𞥅𞤼𞤭𞤪𞤳𞤭𞤥𞤮.
𞤉𞤲 𞤲'𞤺𞤭𞤯𞤭𞤲'𞤣𞤭𞤪𞤭⹁ 𞤲'𞤺𞤢𞤥 𞤀𞤤𞥆𞤢𞤸 𞤢𞤪𞤼𞤭𞥅 𞤴𞤭𞤯𞤵𞤳𞤭'𞤫𞤲.
𞤚𞤮 𞤺𞤮𞤯𞥆𞤮 𞤱𞤭'𞤭𞥅 𞤫 𞤴𞤭𞤯𞤭 𞤀𞤤𞥆𞤢𞤸⹁ 𞤢𞤥𞥆𞤢𞥄 𞤫 𞤥𞤮 𞤱𞤢𞤻𞤢 𞤦𞤢𞤲'𞤣𞤭𞤪𞤢𞥄𞤱𞤮 𞤥𞤢𞥄𞤳𞤮⹁ 𞤼𞤮𞥅⹁ 𞤮 𞤨𞤫𞤱𞤮𞥅𞤱𞤮.
𞤐'𞤘𞤢𞤥 𞤬𞤵𞥅 𞤥𞤮 𞤴𞤭𞤯𞤢𞥄 𞤦𞤢𞤲'𞤣𞤭𞤪𞤢𞥄𞤱𞤮 𞤥𞤵𞥅𞤯𞤵𞤥 𞤥𞤮 𞤮 𞤴𞤭'𞤢𞤼𞤢⹁ 𞤲𞤮 𞤱𞤢𞤯𞤢𞤼𞤢 𞤮 𞤴𞤭𞤯𞤢 𞤀𞤤𞥆𞤢𞤸 𞤥𞤮 𞤮 𞤥𞤫𞥅𞤯𞤢𞥄𞤴𞤭 𞤴𞤭𞥅𞤳𞤭؟
𞤍𞤵'𞤵𞤥 𞤱𞤮𞤲𞤭 𞤳𞤮 𞤮 𞤱𞤭'𞤭'𞤫𞤲 𞤲'𞤺𞤢𞤯𞤫𞤲: 𞤮 𞤱𞤭'𞤭𞥅⹁ 𞤬𞤵𞥅 𞤺𞤭𞤯𞥆𞤮 𞤀𞤤𞥆𞤢𞤸 𞤣𞤮𞥅𞤤𞤫 𞤴𞤭𞤯𞤢 𞤦𞤢𞤲'𞤣𞤭𞤪𞤢𞥄𞤱𞤮 𞤥𞤵𞥅𞤯𞤵𞤥 𞤥𞤢𞥄.
|
1 Yahaya 5
Hoolaare Heɓii Jaalorgal Dow Duuniyaaru
Fuu kooliiɗo Yeesu woni Almasiihu o ɓiɗɗo Allah.
Fuu giɗɗo nyaako suka, e mo yiɗi suka on maa.
No andirten en ngiɗi ɓiɓɓe Allah woni, to en ngiɗi Allah en ngaɗa ko o wi'i ngaɗen.
Ngam yidde Allah woni ngaɗen ko o wi'i ngaɗen.
Ko o wi'i ngaɗen boo salortaa'en waɗuki.
Ngam fuu ɓiɗɗo Allah waaway heɓuki jaalorgal dow duuniyaaru.
Hoolaare meeɗen dow Almasiihu, kayre waɗi keɓuɗen jaalorgal dow duuniyaaru.
Moye waawata heɓuki jaalorgal dow duuniyaaru?
Sey kooliiɗo Yeesu o Ɓiɗɗo Allah.
Ceydaaki Yeesu
Yeesu Almasiihu woni garɗo nder duuniyaaru.
O wardii e alaama ndiyam e ƴiiƴam.
Naa' e ndiyam tan o wardi, ammaa ndiyam e ƴiiƴam.
Ruuhu Allah wi'ii'en non, ngam Ruuhu e wi'a goonga.
E woodi fii tatum tabbitinanɗum'en goonga dow Yeesu.
Kanjum woni Ruuhu Allah, e ndiyam, e ƴiiƴam, ɗum fuu e ɗum holla ceyda go'o.
To en njaɓii ko yimɓe tabbitini, ko Allah tabbitini ɓurii goonga.
Ngam ɗu'um woni ko Allah tabbitini dow Ɓiɗɗo muuɗum.
Fuu kooliiɗo Ɓiɗɗo Allah tabbitinii ɗu'um nder ɓernde muuɗum.
Ammaa fuu mo hoolaaki Allah, o wartirii Allah pewoowo won ɗon, ngam o wanyii o hooloo ko Allah tabbitini dow Ɓiɗɗo muuɗum.
Ɗu'um woni ko tabbitinani'en Allah hokkii'en yonki ki re'ataa, nden yonki kin to Ɓiɗɗo maako keɓetenki.
Fuu jaɓuɗo Ɓiɗɗo Allah e woodi yonki.
Mo jaɓaayi Ɓiɗɗo on, walaa yonki.
Yonki Ki Re'ataa
Mi windan'on ɗu'um, onon kooliiɓe inde Ɓiɗɗo Allah, ngam andon on ngoodi yonki ki re'ataa.
En ngoodi sembe ɓerɗe daraaki yeeso maako, ngam en tabbitinii e mo nana'en to en torakemo koo ɗume non no o yiɗiri.
Nde en andi e mo nana'en koo ndeye to en torakemo goɗɗum, en andi en keɓii ko toriiɗenmo won ɗon.
To on ngi'ii tokkuɗo Yeesu e waɗa hakke ɗum yaarataamo mayde, sey ngaɗanonmo do'aare, nden Allah hokkaymo yonki.
Ammaa e woodi hakke jaarayɗum neɗɗo mayde, waato sendukimo e Allah haa abadaa.
Mi wi'aayi ɗum waɗa do'aare dow maajum.
Fuu waɗuki ko Allah yiɗaa ɗum hakke, ammaa e woodi hakke ɗum yaarataa neɗɗo mayde.
En andi fuu ɓiɗɗo Allah nyamrataa yeeso e waɗuki hakke, ammaa Ɓiɗɗo Allah suranaymo.
Ceyɗan meemataamo.
En andi enen ɗum ɓe Allah, koo nde duuniyaaru fuu e ley laamu Ceyɗan.
En andi Ɓiɗɗo Allah warii duuniyaaru hokki'en andal, ngam anden Allah mo goonga.
Barka Yeesu Almasiihu, jooni Allah mo goonga jeyi'en.
Kanko woni Allah mo goonga, kokkoowo yonki ki re'ataa.
Onon ɓiɓɓe am, ngoɗɗitee allaaji fewre.
|
𞥑 𞤒𞤢𞤸𞤢𞤴𞤢 𞥕
𞤖𞤮𞥅𞤤𞤢𞥄𞤪𞤫 𞤖𞤫𞤩𞤭𞥅 𞤔𞤢𞥄𞤤𞤮𞤪𞤺𞤢𞤤 𞤁𞤮𞤱 𞤁𞤵𞥅𞤲𞤭𞤴𞤢𞥄𞤪𞤵
𞤊𞤵𞥅 𞤳𞤮𞥅𞤤𞤭𞥅𞤯𞤮 𞤒𞤫𞥅𞤧𞤵 𞤱𞤮𞤲𞤭 𞤀𞤤𞤥𞤢𞤧𞤭𞥅𞤸𞤵 𞤮 𞤩𞤭𞤯𞥆𞤮 𞤀𞤤𞥆𞤢𞤸.
𞤊𞤵𞥅 𞤺𞤭𞤯𞥆𞤮 𞤻𞤢𞥄𞤳𞤮 𞤧𞤵𞤳𞤢⹁ 𞤫 𞤥𞤮 𞤴𞤭𞤯𞤭 𞤧𞤵𞤳𞤢 𞤮𞤲 𞤥𞤢𞥄.
𞤐𞤮 𞤢𞤲'𞤣𞤭𞤪𞤼𞤫𞤲 𞤫𞤲 𞤲'𞤺𞤭𞤯𞤭 𞤩𞤭𞤩𞥆𞤫 𞤀𞤤𞥆𞤢𞤸 𞤱𞤮𞤲𞤭⹁ 𞤼𞤮 𞤫𞤲 𞤲'𞤺𞤭𞤯𞤭 𞤀𞤤𞥆𞤢𞤸 𞤫𞤲 𞤲'𞤺𞤢𞤯𞤢 𞤳𞤮 𞤮 𞤱𞤭'𞤭 𞤲'𞤺𞤢𞤯𞤫𞤲.
𞤐'𞤘𞤢𞤥 𞤴𞤭𞤣𞥆𞤫 𞤀𞤤𞥆𞤢𞤸 𞤱𞤮𞤲𞤭 𞤲'𞤺𞤢𞤯𞤫𞤲 𞤳𞤮 𞤮 𞤱𞤭'𞤭 𞤲'𞤺𞤢𞤯𞤫𞤲.
𞤑𞤮 𞤮 𞤱𞤭'𞤭 𞤲'𞤺𞤢𞤯𞤫𞤲 𞤦𞤮𞥅 𞤧𞤢𞤤𞤮𞤪𞤼𞤢𞥄'𞤫𞤲 𞤱𞤢𞤯𞤵𞤳𞤭.
𞤐'𞤘𞤢𞤥 𞤬𞤵𞥅 𞤩𞤭𞤯𞥆𞤮 𞤀𞤤𞥆𞤢𞤸 𞤱𞤢𞥄𞤱𞤢𞤴 𞤸𞤫𞤩𞤵𞤳𞤭 𞤶𞤢𞥄𞤤𞤮𞤪𞤺𞤢𞤤 𞤣𞤮𞤱 𞤣𞤵𞥅𞤲𞤭𞤴𞤢𞥄𞤪𞤵.
𞤖𞤮𞥅𞤤𞤢𞥄𞤪𞤫 𞤥𞤫𞥅𞤯𞤫𞤲 𞤣𞤮𞤱 𞤀𞤤𞤥𞤢𞤧𞤭𞥅𞤸𞤵⹁ 𞤳𞤢𞤴𞤪𞤫 𞤱𞤢𞤯𞤭 𞤳𞤫𞤩𞤵𞤯𞤫𞤲 𞤶𞤢𞥄𞤤𞤮𞤪𞤺𞤢𞤤 𞤣𞤮𞤱 𞤣𞤵𞥅𞤲𞤭𞤴𞤢𞥄𞤪𞤵.
𞤃𞤮𞤴𞤫 𞤱𞤢𞥄𞤱𞤢𞤼𞤢 𞤸𞤫𞤩𞤵𞤳𞤭 𞤶𞤢𞥄𞤤𞤮𞤪𞤺𞤢𞤤 𞤣𞤮𞤱 𞤣𞤵𞥅𞤲𞤭𞤴𞤢𞥄𞤪𞤵؟
𞤅𞤫𞤴 𞤳𞤮𞥅𞤤𞤭𞥅𞤯𞤮 𞤒𞤫𞥅𞤧𞤵 𞤮 𞤇𞤭𞤯𞥆𞤮 𞤀𞤤𞥆𞤢𞤸.
𞤕𞤫𞤴𞤣𞤢𞥄𞤳𞤭 𞤒𞤫𞥅𞤧𞤵
𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤱𞤮𞤲𞤭 𞤺𞤢𞤪𞤯𞤮 𞤲'𞤣𞤫𞤪 𞤣𞤵𞥅𞤲𞤭𞤴𞤢𞥄𞤪𞤵.
𞤌 𞤱𞤢𞤪𞤣𞤭𞥅 𞤫 𞤢𞤤𞤢𞥄𞤥𞤢 𞤲'𞤣𞤭𞤴𞤢𞤥 𞤫 𞤰𞤭𞥅𞤰𞤢𞤥.
𞤐𞤢𞥄' 𞤫 𞤲'𞤣𞤭𞤴𞤢𞤥 𞤼𞤢𞤲 𞤮 𞤱𞤢𞤪𞤣𞤭⹁ 𞤢𞤥𞥆𞤢𞥄 𞤲'𞤣𞤭𞤴𞤢𞤥 𞤫 𞤰𞤭𞥅𞤰𞤢𞤥.
𞤈𞤵𞥅𞤸𞤵 𞤀𞤤𞥆𞤢𞤸 𞤱𞤭'𞤭𞥅'𞤫𞤲 𞤲𞤮𞤲⹁ 𞤲'𞤺𞤢𞤥 𞤈𞤵𞥅𞤸𞤵 𞤫 𞤱𞤭'𞤢 𞤺𞤮𞥅𞤲'𞤺𞤢.
𞤉 𞤱𞤮𞥅𞤣𞤭 𞤬𞤭𞥅 𞤼𞤢𞤼𞤵𞤥 𞤼𞤢𞤦𞥆𞤭𞤼𞤭𞤲𞤢𞤲𞤯𞤵𞤥'𞤫𞤲 𞤺𞤮𞥅𞤲'𞤺𞤢 𞤣𞤮𞤱 𞤒𞤫𞥅𞤧𞤵.
𞤑𞤢𞤲'𞤶𞤵𞤥 𞤱𞤮𞤲𞤭 𞤈𞤵𞥅𞤸𞤵 𞤀𞤤𞥆𞤢𞤸⹁ 𞤫 𞤲'𞤣𞤭𞤴𞤢𞤥⹁ 𞤫 𞤰𞤭𞥅𞤰𞤢𞤥⹁ 𞤯𞤵𞤥 𞤬𞤵𞥅 𞤫 𞤯𞤵𞤥 𞤸𞤮𞤤𞥆𞤢 𞤷𞤫𞤴𞤣𞤢 𞤺𞤮'𞤮.
𞤚𞤮 𞤫𞤲 𞤲'𞤶𞤢𞤩𞤭𞥅 𞤳𞤮 𞤴𞤭𞤥𞤩𞤫 𞤼𞤢𞤦𞥆𞤭𞤼𞤭𞤲𞤭⹁ 𞤳𞤮 𞤀𞤤𞥆𞤢𞤸 𞤼𞤢𞤦𞥆𞤭𞤼𞤭𞤲𞤭 𞤩𞤵𞤪𞤭𞥅 𞤺𞤮𞥅𞤲'𞤺𞤢.
𞤐'𞤘𞤢𞤥 𞤯𞤵'𞤵𞤥 𞤱𞤮𞤲𞤭 𞤳𞤮 𞤀𞤤𞥆𞤢𞤸 𞤼𞤢𞤦𞥆𞤭𞤼𞤭𞤲𞤭 𞤣𞤮𞤱 𞤇𞤭𞤯𞥆𞤮 𞤥𞤵𞥅𞤯𞤵𞤥.
𞤊𞤵𞥅 𞤳𞤮𞥅𞤤𞤭𞥅𞤯𞤮 𞤇𞤭𞤯𞥆𞤮 𞤀𞤤𞥆𞤢𞤸 𞤼𞤢𞤦𞥆𞤭𞤼𞤭𞤲𞤭𞥅 𞤯𞤵'𞤵𞤥 𞤲'𞤣𞤫𞤪 𞤩𞤫𞤪𞤲'𞤣𞤫 𞤥𞤵𞥅𞤯𞤵𞤥.
𞤀𞤥𞥆𞤢𞥄 𞤬𞤵𞥅 𞤥𞤮 𞤸𞤮𞥅𞤤𞤢𞥄𞤳𞤭 𞤀𞤤𞥆𞤢𞤸⹁ 𞤮 𞤱𞤢𞤪𞤼𞤭𞤪𞤭𞥅 𞤀𞤤𞥆𞤢𞤸 𞤨𞤫𞤱𞤮𞥅𞤱𞤮 𞤱𞤮𞤲 𞤯𞤮𞤲⹁ 𞤲'𞤺𞤢𞤥 𞤮 𞤱𞤢𞤻𞤭𞥅 𞤮 𞤸𞤮𞥅𞤤𞤮𞥅 𞤳𞤮 𞤀𞤤𞥆𞤢𞤸 𞤼𞤢𞤦𞥆𞤭𞤼𞤭𞤲𞤭 𞤣𞤮𞤱 𞤇𞤭𞤯𞥆𞤮 𞤥𞤵𞥅𞤯𞤵𞤥.
𞤍𞤵'𞤵𞤥 𞤱𞤮𞤲𞤭 𞤳𞤮 𞤼𞤢𞤦𞥆𞤭𞤼𞤭𞤲𞤢𞤲𞤭'𞤫𞤲 𞤀𞤤𞥆𞤢𞤸 𞤸𞤮𞤳𞥆𞤭𞥅'𞤫𞤲 𞤴𞤮𞤲𞤳𞤭 𞤳𞤭 𞤪𞤫'𞤢𞤼𞤢𞥄⹁ 𞤲'𞤣𞤫𞤲 𞤴𞤮𞤲𞤳𞤭 𞤳𞤭𞤲 𞤼𞤮 𞤇𞤭𞤯𞥆𞤮 𞤥𞤢𞥄𞤳𞤮 𞤳𞤫𞤩𞤫𞤼𞤫𞤲𞤳𞤭.
𞤊𞤵𞥅 𞤶𞤢𞤩𞤵𞤯𞤮 𞤇𞤭𞤯𞥆𞤮 𞤀𞤤𞥆𞤢𞤸 𞤫 𞤱𞤮𞥅𞤣𞤭 𞤴𞤮𞤲𞤳𞤭.
𞤃𞤮 𞤶𞤢𞤩𞤢𞥄𞤴𞤭 𞤇𞤭𞤯𞥆𞤮 𞤮𞤲⹁ 𞤱𞤢𞤤𞤢𞥄 𞤴𞤮𞤲𞤳𞤭.
𞤒𞤮𞤲𞤳𞤭 𞤑𞤭 𞤈𞤫'𞤢𞤼𞤢𞥄
𞤃𞤭 𞤱𞤭𞤲'𞤣𞤢𞤲'𞤮𞤲 𞤯𞤵'𞤵𞤥⹁ 𞤮𞤲𞤮𞤲 𞤳𞤮𞥅𞤤𞤭𞥅𞤩𞤫 𞤭𞤲'𞤣𞤫 𞤇𞤭𞤯𞥆𞤮 𞤀𞤤𞥆𞤢𞤸⹁ 𞤲'𞤺𞤢𞤥 𞤢𞤲'𞤣𞤮𞤲 𞤮𞤲 𞤲'𞤺𞤮𞥅𞤣𞤭 𞤴𞤮𞤲𞤳𞤭 𞤳𞤭 𞤪𞤫'𞤢𞤼𞤢𞥄.
𞤉𞤲 𞤲'𞤺𞤮𞥅𞤣𞤭 𞤧𞤫𞤲'𞤦𞤫 𞤩𞤫𞤪𞤯𞤫 𞤣𞤢𞤪𞤢𞥄𞤳𞤭 𞤴𞤫𞥅𞤧𞤮 𞤥𞤢𞥄𞤳𞤮⹁ 𞤲'𞤺𞤢𞤥 𞤫𞤲 𞤼𞤢𞤦𞥆𞤭𞤼𞤭𞤲𞤭𞥅 𞤫 𞤥𞤮 𞤲𞤢𞤲𞤢'𞤫𞤲 𞤼𞤮 𞤫𞤲 𞤼𞤮𞤪𞤢𞤳𞤫𞤥𞤮 𞤳𞤮𞥅 𞤯𞤵𞤥𞤫 𞤲𞤮𞤲 𞤲𞤮 𞤮 𞤴𞤭𞤯𞤭𞤪𞤭.
𞤐'𞤁𞤫 𞤫𞤲 𞤢𞤲'𞤣𞤭 𞤫 𞤥𞤮 𞤲𞤢𞤲𞤢'𞤫𞤲 𞤳𞤮𞥅 𞤲'𞤣𞤫𞤴𞤫 𞤼𞤮 𞤫𞤲 𞤼𞤮𞤪𞤢𞤳𞤫𞤥𞤮 𞤺𞤮𞤯𞥆𞤵𞤥⹁ 𞤫𞤲 𞤢𞤲'𞤣𞤭 𞤫𞤲 𞤳𞤫𞤩𞤭𞥅 𞤳𞤮 𞤼𞤮𞤪𞤭𞥅𞤯𞤫𞤲𞤥𞤮 𞤱𞤮𞤲 𞤯𞤮𞤲.
𞤚𞤮 𞤮𞤲 𞤲'𞤺𞤭'𞤭𞥅 𞤼𞤮𞤳𞥆𞤵𞤯𞤮 𞤒𞤫𞥅𞤧𞤵 𞤫 𞤱𞤢𞤯𞤢 𞤸𞤢𞤳𞥆𞤫 𞤯𞤵𞤥 𞤴𞤢𞥄𞤪𞤢𞤼𞤢𞥄𞤥𞤮 𞤥𞤢𞤴𞤣𞤫⹁ 𞤧𞤫𞤴 𞤲'𞤺𞤢𞤯𞤢𞤲𞤮𞤲𞤥𞤮 𞤣𞤮'𞤢𞥄𞤪𞤫⹁ 𞤲'𞤣𞤫𞤲 𞤀𞤤𞥆𞤢𞤸 𞤸𞤮𞤳𞥆𞤢𞤴𞤥𞤮 𞤴𞤮𞤲𞤳𞤭.
𞤀𞤥𞥆𞤢𞥄 𞤫 𞤱𞤮𞥅𞤣𞤭 𞤸𞤢𞤳𞥆𞤫 𞤶𞤢𞥄𞤪𞤢𞤴𞤯𞤵𞤥 𞤲𞤫𞤯𞥆𞤮 𞤥𞤢𞤴𞤣𞤫⹁ 𞤱𞤢𞥄𞤼𞤮 𞤧𞤫𞤲'𞤣𞤵𞤳𞤭𞤥𞤮 𞤫 𞤀𞤤𞥆𞤢𞤸 𞤸𞤢𞥄 𞤢𞤦𞤢𞤣𞤢𞥄.
𞤃𞤭 𞤱𞤭'𞤢𞥄𞤴𞤭 𞤯𞤵𞤥 𞤱𞤢𞤯𞤢 𞤣𞤮'𞤢𞥄𞤪𞤫 𞤣𞤮𞤱 𞤥𞤢𞥄𞤶𞤵𞤥.
𞤊𞤵𞥅 𞤱𞤢𞤯𞤵𞤳𞤭 𞤳𞤮 𞤀𞤤𞥆𞤢𞤸 𞤴𞤭𞤯𞤢𞥄 𞤯𞤵𞤥 𞤸𞤢𞤳𞥆𞤫⹁ 𞤢𞤥𞥆𞤢𞥄 𞤫 𞤱𞤮𞥅𞤣𞤭 𞤸𞤢𞤳𞥆𞤫 𞤯𞤵𞤥 𞤴𞤢𞥄𞤪𞤢𞤼𞤢𞥄 𞤲𞤫𞤯𞥆𞤮 𞤥𞤢𞤴𞤣𞤫.
𞤉𞤲 𞤢𞤲'𞤣𞤭 𞤬𞤵𞥅 𞤩𞤭𞤯𞥆𞤮 𞤀𞤤𞥆𞤢𞤸 𞤻𞤢𞤥𞤪𞤢𞤼𞤢𞥄 𞤴𞤫𞥅𞤧𞤮 𞤫 𞤱𞤢𞤯𞤵𞤳𞤭 𞤸𞤢𞤳𞥆𞤫⹁ 𞤢𞤥𞥆𞤢𞥄 𞤇𞤭𞤯𞥆𞤮 𞤀𞤤𞥆𞤢𞤸 𞤧𞤵𞤪𞤢𞤲𞤢𞤴𞤥𞤮.
𞤕𞤫𞤴𞤯𞤢𞤲 𞤥𞤫𞥅𞤥𞤢𞤼𞤢𞥄𞤥𞤮.
𞤉𞤲 𞤢𞤲'𞤣𞤭 𞤫𞤲𞤫𞤲 𞤯𞤵𞤥 𞤩𞤫 𞤀𞤤𞥆𞤢𞤸⹁ 𞤳𞤮𞥅 𞤲'𞤣𞤫 𞤣𞤵𞥅𞤲𞤭𞤴𞤢𞥄𞤪𞤵 𞤬𞤵𞥅 𞤫 𞤤𞤫𞤴 𞤤𞤢𞥄𞤥𞤵 𞤕𞤫𞤴𞤯𞤢𞤲.
𞤉𞤲 𞤢𞤲'𞤣𞤭 𞤇𞤭𞤯𞥆𞤮 𞤀𞤤𞥆𞤢𞤸 𞤱𞤢𞤪𞤭𞥅 𞤣𞤵𞥅𞤲𞤭𞤴𞤢𞥄𞤪𞤵 𞤸𞤮𞤳𞥆𞤭'𞤫𞤲 𞤢𞤲'𞤣𞤢𞤤⹁ 𞤲'𞤺𞤢𞤥 𞤢𞤲'𞤣𞤫𞤲 𞤀𞤤𞥆𞤢𞤸 𞤥𞤮 𞤺𞤮𞥅𞤲'𞤺𞤢.
𞤄𞤢𞤪𞤳𞤢 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵⹁ 𞤶𞤮𞥅𞤲𞤭 𞤀𞤤𞥆𞤢𞤸 𞤥𞤮 𞤺𞤮𞥅𞤲'𞤺𞤢 𞤶𞤫𞤴𞤭'𞤫𞤲.
𞤑𞤢𞤲𞤳𞤮 𞤱𞤮𞤲𞤭 𞤀𞤤𞥆𞤢𞤸 𞤥𞤮 𞤺𞤮𞥅𞤲'𞤺𞤢⹁ 𞤳𞤮𞤳𞥆𞤮𞥅𞤱𞤮 𞤴𞤮𞤲𞤳𞤭 𞤳𞤭 𞤪𞤫'𞤢𞤼𞤢𞥄.
𞤌𞤲𞤮𞤲 𞤩𞤭𞤩𞥆𞤫 𞤢𞤥⹁ 𞤲'𞤺𞤮𞤯𞥆𞤭𞤼𞤫𞥅 𞤢𞤤𞥆𞤢𞥄𞤶𞤭 𞤬𞤫𞤱𞤪𞤫.
|
1 Yahaya Habaru dow ɗerewol ngo'ol
Habaru dow ɗerewol ngo'ol
Go'oto nder tokkuɓe Yeesu bi'eteeɗo Yahaya windi ɗerewol ngo'ol.
O windiingol hakkunde duuɓi 85‑95 A.D., waato duuɓi 85‑95 gaɗa danyngol Yeesu.
O windiingol e gariiri Aafisa.
O windungol ngam ɗum yaarana tokkuɓe Yeesu ɓe torra sankiti gonɓe bigeeje feere‑feere.
Ɗonmaa o windungol ngam o sembiɗina tokkuɓe Yeesu ɓe cumpootira e Allah laawol Yeesu Almasiihu.
O ekkitiniiɓe no ɓe andirta ekkitinol kallungol bonnayngol sumpo tokkuɓe Yeesu.
Ngam ekkitinol ngol e ekkitina wiiki Yeesu wardaayi duuniyaaru e ɓandu bo ndu neɗɗo, waato Yeesu naa' ɗum neɗɗo.
O windanɓe ngam ɓe tabbitina hoolaare maɓɓe, nden ɓe ngiɗindira hakkunde maɓɓe, non no Allah yiɗiriɓe.
Ko woni Nder:
Kownol Yahaya (1.1‑4)
Nyiwre e jayngol (1.5—2.29)
Biɓɓe Allah e ɓiɓɓe Ceyɗan (3.1‑24)
Goonga e fewre (4.1‑6)
Allah o yidde (4.7‑21)
Hoolaare gaddaynde heɓuki jaalorgal dow duuniyaaru (5.1‑21)
|
𞥑 𞤒𞤢𞤸𞤢𞤴𞤢 𞤖𞤢𞤦𞤢𞤪𞤵 𞤣𞤮𞤱 𞤯𞤫𞤪𞤫𞤱𞤮𞤤 𞤲'𞤺𞤮'𞤮𞤤
𞤖𞤢𞤦𞤢𞤪𞤵 𞤣𞤮𞤱 𞤯𞤫𞤪𞤫𞤱𞤮𞤤 𞤲'𞤺𞤮'𞤮𞤤
𞤘𞤮'𞤮𞤼𞤮 𞤲'𞤣𞤫𞤪 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤦𞤭'𞤫𞤼𞤫𞥅𞤯𞤮 𞤒𞤢𞤸𞤢𞤴𞤢 𞤱𞤭𞤲'𞤣𞤭 𞤯𞤫𞤪𞤫𞤱𞤮𞤤 𞤲'𞤺𞤮'𞤮𞤤.
𞤌 𞤱𞤭𞤲'𞤣𞤭𞥅𞤲'𞤺𞤮𞤤 𞤸𞤢𞤳𞥆𞤵𞤲'𞤣𞤫 𞤣𞤵𞥅𞤩𞤭 𞥘𞥕‑𞥙𞥕 𞤀.𞤁.⹁ 𞤱𞤢𞥄𞤼𞤮 𞤣𞤵𞥅𞤩𞤭 𞥘𞥕‑𞥙𞥕 𞤺𞤢𞤯𞤢 𞤣𞤢𞤻𞤲'𞤺𞤮𞤤 𞤒𞤫𞥅𞤧𞤵.
𞤌 𞤱𞤭𞤲'𞤣𞤭𞥅𞤲'𞤺𞤮𞤤 𞤫 𞤺𞤢𞤪𞤭𞥅𞤪𞤭 𞤀𞥄𞤬𞤭𞤧𞤢.
𞤌 𞤱𞤭𞤲'𞤣𞤵𞤲'𞤺𞤮𞤤 𞤲'𞤺𞤢𞤥 𞤯𞤵𞤥 𞤴𞤢𞥄𞤪𞤢𞤲𞤢 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤩𞤫 𞤼𞤮𞤪𞥆𞤢 𞤧𞤢𞤲𞤳𞤭𞤼𞤭 𞤺𞤮𞤲𞤩𞤫 𞤦𞤭𞤺𞤫𞥅𞤶𞤫 𞤬𞤫𞥅𞤪𞤫‑𞤬𞤫𞥅𞤪𞤫.
𞤍𞤮𞤲𞤥𞤢𞥄 𞤮 𞤱𞤭𞤲'𞤣𞤵𞤲'𞤺𞤮𞤤 𞤲'𞤺𞤢𞤥 𞤮 𞤧𞤫𞤲'𞤦𞤭𞤯𞤭𞤲𞤢 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤩𞤫 𞤷𞤵𞤥𞤨𞤮𞥅𞤼𞤭𞤪𞤢 𞤫 𞤀𞤤𞥆𞤢𞤸 𞤤𞤢𞥄𞤱𞤮𞤤 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵.
𞤌 𞤫𞤳𞥆𞤭𞤼𞤭𞤲𞤭𞥅𞤩𞤫 𞤲𞤮 𞤩𞤫 𞤢𞤲'𞤣𞤭𞤪𞤼𞤢 𞤫𞤳𞥆𞤭𞤼𞤭𞤲𞤮𞤤 𞤳𞤢𞤤𞥆𞤵𞤲'𞤺𞤮𞤤 𞤦𞤮𞤲𞥆𞤢𞤴𞤲'𞤺𞤮𞤤 𞤧𞤵𞤥𞤨𞤮 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵.
𞤐'𞤘𞤢𞤥 𞤫𞤳𞥆𞤭𞤼𞤭𞤲𞤮𞤤 𞤲'𞤺𞤮𞤤 𞤫 𞤫𞤳𞥆𞤭𞤼𞤭𞤲𞤢 𞤱𞤭𞥅𞤳𞤭 𞤒𞤫𞥅𞤧𞤵 𞤱𞤢𞤪𞤣𞤢𞥄𞤴𞤭 𞤣𞤵𞥅𞤲𞤭𞤴𞤢𞥄𞤪𞤵 𞤫 𞤩𞤢𞤲'𞤣𞤵 𞤦𞤮 𞤲'𞤣𞤵 𞤲𞤫𞤯𞥆𞤮⹁ 𞤱𞤢𞥄𞤼𞤮 𞤒𞤫𞥅𞤧𞤵 𞤲𞤢𞥄' 𞤯𞤵𞤥 𞤲𞤫𞤯𞥆𞤮.
𞤌 𞤱𞤭𞤲'𞤣𞤢𞤲𞤩𞤫 𞤲'𞤺𞤢𞤥 𞤩𞤫 𞤼𞤢𞤦𞥆𞤭𞤼𞤭𞤲𞤢 𞤸𞤮𞥅𞤤𞤢𞥄𞤪𞤫 𞤥𞤢𞤩𞥆𞤫⹁ 𞤲'𞤣𞤫𞤲 𞤩𞤫 𞤲'𞤺𞤭𞤯𞤭𞤲'𞤣𞤭𞤪𞤢 𞤸𞤢𞤳𞥆𞤵𞤲'𞤣𞤫 𞤥𞤢𞤩𞥆𞤫⹁ 𞤲𞤮𞤲 𞤲𞤮 𞤀𞤤𞥆𞤢𞤸 𞤴𞤭𞤯𞤭𞤪𞤭𞤩𞤫.
𞤑𞤮 𞤱𞤮𞤲𞤭 𞤐'𞤁𞤫𞤪:
𞤑𞤮𞤱𞤲𞤮𞤤 𞤒𞤢𞤸𞤢𞤴𞤢 (𞥑.𞥑‑𞥔)
𞤐𞤴𞤭𞤱𞤪𞤫 𞤫 𞤶𞤢𞤴𞤲'𞤺𞤮𞤤 (𞥑.𞥕—𞥒.𞥒𞥙)
𞤄𞤭𞤩𞥆𞤫 𞤀𞤤𞥆𞤢𞤸 𞤫 𞤩𞤭𞤩𞥆𞤫 𞤕𞤫𞤴𞤯𞤢𞤲 (𞥓.𞥑‑𞥒𞥔)
𞤘𞤮𞥅𞤲'𞤺𞤢 𞤫 𞤬𞤫𞤱𞤪𞤫 (𞥔.𞥑‑𞥖)
𞤀𞤤𞥆𞤢𞤸 𞤮 𞤴𞤭𞤣𞥆𞤫 (𞥔.𞥗‑𞥒𞥑)
𞤖𞤮𞥅𞤤𞤢𞥄𞤪𞤫 𞤺𞤢𞤣𞥆𞤢𞤴𞤲'𞤣𞤫 𞤸𞤫𞤩𞤵𞤳𞤭 𞤶𞤢𞥄𞤤𞤮𞤪𞤺𞤢𞤤 𞤣𞤮𞤱 𞤣𞤵𞥅𞤲𞤭𞤴𞤢𞥄𞤪𞤵 (𞥕.𞥑‑𞥒𞥑)
|
1 Biiturus 1
Min Biiturus lilaaɗo Yeesu Almasiihu windi ɗerewol ngo'ol.
Mi windanngol yimɓe ɓe Allah suɓi, cankitiiɓe, gaɗooɓe jonde koɗaaku e leydi Fantus, e leydi Galaatiya, e leydi Kafadookiya, e leydi Aasiya, e leydi Bitiiniya.
Allah Nyaako Mo Dow suɓii'on nder yidde maako.
Ruuhu maako wartirii'on ceniiɓe, ngam tokkon ko Yeesu Almasiihu wi'i, laaɓon barka ƴiiƴam maako.
Allah ɓeyda barkiɗinki'on, ɓeyda hokkuki'on jam.
Kammunde Bonde
Yettoore tabbita to Allah, Nyaako Joomiraawo meeɗen Yeesu Almasiihu.
Ngam yurmeende maako mawnde o hokkii'en yonki kesum barka ummaaki Yeesu daga mayde.
Ngam maajum en ngoodi kammunde tabbutunde, en keɓay ndonu ngu lallataa, ngu wonnataako, nden ngu re'ataa, ngu ɗum resani'on ton dow.
Onon bawɗe Allah e surana'on barka hoolaaki Yeesu, ngam keɓon kisndam ɗam o siryii wanginki nyalnde re'uki duuniyaaru.
Ngam non, nanee belɗum ɗuɗɗum, koo nde jooni ɗum waɗoto on nattay torraaji feere‑feere carel seɗɗa ngam tabbitinki hoolaare mooɗon.
Hoolaare nden nde ɓuri jiinaari.
Koo nde jiinaari nyalnde go'o ɗum re'ay, e ɗum foondiree hiite.
Non maa ɗum foonday hoolaare mooɗon ɗum tabbitinande ngam keɓon manteeki, e teddineeki, e mawnineeki nyalnde nde Yeesu Almasiihu wartata.
Koo nde on meeɗaayi yiikimo, on ngiɗimo.
Koo nde naa' on ngi'amo jooni, on koolakemo, on nana belɗum mawɗum nder ɓerɗe mooɗon ƴaɓɓiiɗum meteeki.
Ngam on koolake Yeesu Almasiihu waɗi on keɓa kisndam.
Annabo'en gaɗuɓe annabaaku dow caahu ɗum keɓoton, waato kisndam, ɓe ngaɗii ka ɗaɓɓutuki laawol kisndam ɗam ɗon naa' seɗɗa.
Ruuhu Allah gonɗum nder ɓerɗe maɓɓe wi'iiɓe no Almasiihu torrortoo, nden gaɗa ɗon o mawninee.
Ngam non, ɓe ɗaɓɓitii naa' seɗɗa ngam ɓe anda moye woni Almasiihu, nden ndeye fii ɗu'um waɗata.
Ɗum wi'iiɓe onon ɓe kuwanta naa' ko'e maɓɓe, nde ɓe meti dow fuu fii ɗum ɗon ɗum nanɗon jooni.
On naniiɗum daga to ga'ajinanɓe'on Habaru Belɗum barka Ruuhu Allah liloyaaɗum daga dow.
Koo malaa'ika'en e ngiɗi faamukiɗum.
Jonde Lamnde
Ngam non, ciryee ɓerɗe mooɗon, curee ko'e mooɗon, ngaɗee kammunde mooɗon fuu dow barka ɗum um hokkata'on nyalnde wartoyki Yeesu Almasiihu.
Ngaɗee jonde bo ɓiɓɓe gaɗooɓe ko ɗum wi'iɓe.
To' on tokkiran suuno mooɗon ngo ndenno, ngo ngoodunooɗon carel ko on andaa koo ɗume.
Ammaa non no Allah nodduɗo'on o ceniiɗo, onon maa, ngartee ceniiɓe nder ko ngaɗoton fuu.
Ngam aayaare wi'ii, “Ngartee ceniiɓe, ngam min mi ceniiɗo.”
On nodda Allah Nyaako Mo Dow nder do'aare mooɗon.
Nde e mo waɗana koo moye kiita dow kuuɗe ɗe waɗi, o hollataa feerootirol, ngaɗee jonde mooɗon nde koɗaaku e duuniyaaru ndu'u nder kulol Allah.
On andi ɗum rimɗinii'on daga ngikkuuji meereeji ɗi ndonuɗon to maama'en mooɗon.
Ɗum rimɗiniraayi'on fii re'oojum bo ajurfaari e jiinaari.
Ɗum rimɗinirii'on ƴiiƴam Almasiihu gooduɗam daraja.
Kanko woni bo karoori ndi walaa goɗɗum ko haanaa.
Kanko Allah suɓi daga ko ɗum taga duuniyaaru, ammaa ɗum wanginimo ngam mooɗon e balɗe ɗe'e ɗe re'uki duuniyaaru.
Barka maako kooliiɗon Allah, umminɗomo daga mayde, hokkimo mangu.
Ngam non, e hoolaare mooɗon e kammunde mooɗon dow Allah ɗum woni.
Tokkuki goonga laaɓinanii'on ɓerɗe on ngiɗindiri yidde nde goonga.
Ngam maajum, ngiɗindiree e ɓernde go'o.
Ngaɗee non ngam Allah hokkii'on yonki kesum barka wolde maako goodunde yonki tabbutunde haa abadaa.
No aayaare wi'i,
“Fuu yimɓe bo geene mba'i,
fuu laɓki maɓɓe bo piindi ladde wa'i.
Geene e njoora, piindi e saama,
ammaa Wolde Joomiraawo e nde ɗon haa abadaa.”
Nde'e wolde kayre woni Habaru Belɗum dow Yeesu Almasiihu ɗum um wa'ajinani'on.
|
𞥑 𞤄𞤭𞥅𞤼𞤵𞤪𞤵𞤧 𞥑
𞤃𞤭𞤲 𞤄𞤭𞥅𞤼𞤵𞤪𞤵𞤧 𞤤𞤭𞤤𞤢𞥄𞤯𞤮 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤱𞤭𞤲'𞤣𞤭 𞤯𞤫𞤪𞤫𞤱𞤮𞤤 𞤲'𞤺𞤮'𞤮𞤤.
𞤃𞤭 𞤱𞤭𞤲'𞤣𞤢𞤲𞤺𞤮𞤤 𞤴𞤭𞤥𞤩𞤫 𞤩𞤫 𞤀𞤤𞥆𞤢𞤸 𞤧𞤵𞤩𞤭⹁ 𞤷𞤢𞤲𞤳𞤭𞤼𞤭𞥅𞤩𞤫⹁ 𞤺𞤢𞤯𞤮𞥅𞤩𞤫 𞤶𞤮𞤲'𞤣𞤫 𞤳𞤮𞤯𞤢𞥄𞤳𞤵 𞤫 𞤤𞤫𞤴𞤣𞤭 𞤊𞤢𞤲𞤼𞤵𞤧⹁ 𞤫 𞤤𞤫𞤴𞤣𞤭 𞤘𞤢𞤤𞤢𞥄𞤼𞤭𞤴𞤢⹁ 𞤫 𞤤𞤫𞤴𞤣𞤭 𞤑𞤢𞤬𞤢𞤣𞤮𞥅𞤳𞤭𞤴𞤢⹁ 𞤫 𞤤𞤫𞤴𞤣𞤭 𞤀𞥄𞤧𞤭𞤴𞤢⹁ 𞤫 𞤤𞤫𞤴𞤣𞤭 𞤄𞤭𞤼𞤭𞥅𞤲𞤭𞤴𞤢.
𞤀𞤤𞥆𞤢𞤸 𞤐𞤴𞤢𞥄𞤳𞤮 𞤃𞤮 𞤁𞤮𞤱 𞤧𞤵𞤩𞤭𞥅'𞤮𞤲 𞤲'𞤣𞤫𞤪 𞤴𞤭𞤣𞥆𞤫 𞤥𞤢𞥄𞤳𞤮.
𞤈𞤵𞥅𞤸𞤵 𞤥𞤢𞥄𞤳𞤮 𞤱𞤢𞤪𞤼𞤭𞤪𞤭𞥅'𞤮𞤲 𞤷𞤫𞤲𞤭𞥅𞤩𞤫⹁ 𞤲'𞤺𞤢𞤥 𞤼𞤮𞤳𞥆𞤮𞤲 𞤳𞤮 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤱𞤭'𞤭⹁ 𞤤𞤢𞥄𞤩𞤮𞤲 𞤦𞤢𞤪𞤳𞤢 𞤰𞤭𞥅𞤰𞤢𞤥 𞤥𞤢𞥄𞤳𞤮.
𞤀𞤤𞥆𞤢𞤸 𞤩𞤫𞤴𞤣𞤢 𞤦𞤢𞤪𞤳𞤭𞤯𞤭𞤲𞤳𞤭'𞤮𞤲⹁ 𞤩𞤫𞤴𞤣𞤢 𞤸𞤮𞤳𞥆𞤵𞤳𞤭'𞤮𞤲 𞤶𞤢𞤥.
𞤑𞤢𞤥𞥆𞤵𞤲'𞤣𞤫 𞤄𞤮𞤲'𞤣𞤫
𞤒𞤫𞤼𞥆𞤮𞥅𞤪𞤫 𞤼𞤢𞤦𞥆𞤭𞤼𞤢 𞤼𞤮 𞤀𞤤𞥆𞤢𞤸⹁ 𞤐𞤴𞤢𞥄𞤳𞤮 𞤔𞤮𞥅𞤥𞤭𞤪𞤢𞥄𞤱𞤮 𞤥𞤫𞥅𞤯𞤫𞤲 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵.
𞤐'𞤘𞤢𞤥 𞤴𞤵𞤪𞤥𞤫𞥅𞤲'𞤣𞤫 𞤥𞤢𞥄𞤳𞤮 𞤥𞤢𞤱𞤲'𞤣𞤫 𞤮 𞤸𞤮𞤳𞥆𞤭𞥅'𞤫𞤲 𞤴𞤮𞤲𞤳𞤭 𞤳𞤫𞤧𞤵𞤥 𞤦𞤢𞤪𞤳𞤢 𞤵𞤥𞥆𞤢𞥄𞤳𞤭 𞤒𞤫𞥅𞤧𞤵 𞤣𞤢𞤺𞤢 𞤥𞤢𞤴𞤣𞤫.
𞤐'𞤘𞤢𞤥 𞤥𞤢𞥄𞤶𞤵𞤥 𞤫𞤲 𞤲'𞤺𞤮𞥅𞤣𞤭 𞤳𞤢𞤥𞥆𞤵𞤲'𞤣𞤫 𞤼𞤢𞤦𞥆𞤵𞤼𞤵𞤲'𞤣𞤫⹁ 𞤫𞤲 𞤳𞤫𞤩𞤢𞤴 𞤲'𞤣𞤮𞤲𞤵 𞤲'𞤺𞤵 𞤤𞤢𞤤𞥆𞤢𞤼𞤢𞥄⹁ 𞤲'𞤺𞤵 𞤱𞤮𞤲𞥆𞤢𞤼𞤢𞥄𞤳𞤮⹁ 𞤲'𞤣𞤫𞤲 𞤲'𞤺𞤵 𞤪𞤫'𞤢𞤼𞤢𞥄⹁ 𞤲'𞤺𞤵 𞤯𞤵𞤥 𞤪𞤫𞤧𞤢𞤲𞤭'𞤮𞤲 𞤼𞤮𞤲 𞤣𞤮𞤱.
𞤌𞤲𞤮𞤲 𞤦𞤢𞤱𞤯𞤫 𞤀𞤤𞥆𞤢𞤸 𞤫 𞤧𞤵𞤪𞤢𞤲𞤢'𞤮𞤲 𞤦𞤢𞤪𞤳𞤢 𞤸𞤮𞥅𞤤𞤢𞥄𞤳𞤭 𞤒𞤫𞥅𞤧𞤵⹁ 𞤲'𞤺𞤢𞤥 𞤳𞤫𞤩𞤮𞤲 𞤳𞤭𞤧𞤲'𞤣𞤢𞤥 𞤯𞤢𞤥 𞤮 𞤧𞤭𞤪𞤴𞤭𞥅 𞤱𞤢𞤲'𞤺𞤭𞤲𞤳𞤭 𞤻𞤢𞤤𞤲'𞤣𞤫 𞤪𞤫'𞤵𞤳𞤭 𞤣𞤵𞥅𞤲𞤭𞤴𞤢𞥄𞤪𞤵.
𞤐'𞤘𞤢𞤥 𞤲𞤮𞤲⹁ 𞤲𞤢𞤲𞤫𞥅 𞤦𞤫𞤤𞤯𞤵𞤥 𞤯𞤵𞤯𞥆𞤵𞤥⹁ 𞤳𞤮𞥅 𞤲'𞤣𞤫 𞤶𞤮𞥅𞤲𞤭 𞤯𞤵𞤥 𞤱𞤢𞤯𞤮𞤼𞤮 𞤮𞤲 𞤲𞤢𞤼𞥆𞤢𞤴 𞤼𞤮𞤪𞥆𞤢𞥄𞤶𞤭 𞤬𞤫𞥅𞤪𞤫‑𞤬𞤫𞥅𞤪𞤫 𞤷𞤢𞤪𞤫𞤤 𞤧𞤫𞤯𞥆𞤢 𞤲'𞤺𞤢𞤥 𞤼𞤢𞤦𞥆𞤭𞤼𞤭𞤲𞤳𞤭 𞤸𞤮𞥅𞤤𞤢𞥄𞤪𞤫 𞤥𞤮𞥅𞤯𞤮𞤲.
𞤖𞤮𞥅𞤤𞤢𞥄𞤪𞤫 𞤲'𞤣𞤫𞤲 𞤲'𞤣𞤫 𞤩𞤵𞤪𞤭 𞤶𞤭𞥅𞤲𞤢𞥄𞤪𞤭.
𞤑𞤮𞥅 𞤲'𞤣𞤫 𞤶𞤭𞥅𞤲𞤢𞥄𞤪𞤭 𞤻𞤢𞤤𞤲'𞤣𞤫 𞤺𞤮'𞤮 𞤯𞤵𞤥 𞤪𞤫'𞤢𞤴⹁ 𞤫 𞤯𞤵𞤥 𞤬𞤮𞥅𞤲'𞤣𞤭𞤪𞤫𞥅 𞤸𞤭𞥅𞤼𞤫.
𞤐𞤮𞤲 𞤥𞤢𞥄 𞤯𞤵𞤥 𞤬𞤮𞥅𞤲'𞤣𞤢𞤴 𞤸𞤮𞥅𞤤𞤢𞥄𞤪𞤫 𞤥𞤮𞥅𞤯𞤮𞤲 𞤯𞤵𞤥 𞤼𞤢𞤦𞥆𞤭𞤼𞤭𞤲𞤢𞤲'𞤣𞤫 𞤲'𞤺𞤢𞤥 𞤳𞤫𞤩𞤮𞤲 𞤥𞤢𞤲𞤼𞤫𞥅𞤳𞤭⹁ 𞤫 𞤼𞤫𞤣𞥆𞤭𞤲𞤫𞥅𞤳𞤭⹁ 𞤫 𞤥𞤢𞤱𞤲𞤭𞤲𞤫𞥅𞤳𞤭 𞤻𞤢𞤤𞤲'𞤣𞤫 𞤲'𞤣𞤫 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤱𞤢𞤪𞤼𞤢𞤼𞤢.
𞤑𞤮𞥅 𞤲'𞤣𞤫 𞤮𞤲 𞤥𞤫𞥅𞤯𞤢𞥄𞤴𞤭 𞤴𞤭𞥅𞤳𞤭𞤥𞤮⹁ 𞤮𞤲 𞤲'𞤺𞤭𞤯𞤭𞤥𞤮.
𞤑𞤮𞥅 𞤲'𞤣𞤫 𞤲𞤢𞥄' 𞤮𞤲 𞤲'𞤺𞤭'𞤢𞤥𞤮 𞤶𞤮𞥅𞤲𞤭⹁ 𞤮𞤲 𞤳𞤮𞥅𞤤𞤢𞤳𞤫𞤥𞤮⹁ 𞤮𞤲 𞤲𞤢𞤲𞤢 𞤦𞤫𞤤𞤯𞤵𞤥 𞤥𞤢𞤱𞤯𞤵𞤥 𞤲'𞤣𞤫𞤪 𞤩𞤫𞤪𞤯𞤫 𞤥𞤮𞥅𞤯𞤮𞤲 𞤰𞤢𞤩𞥆𞤭𞥅𞤯𞤵𞤥 𞤥𞤫𞤼𞤫𞥅𞤳𞤭.
𞤐'𞤘𞤢𞤥 𞤮𞤲 𞤳𞤮𞥅𞤤𞤢𞤳𞤫 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤱𞤢𞤯𞤭 𞤮𞤲 𞤳𞤫𞤩𞤢 𞤳𞤭𞤧𞤲'𞤣𞤢𞤥.
𞤀𞤲𞥆𞤢𞤦𞤮'𞤫𞤲 𞤺𞤢𞤯𞤵𞤩𞤫 𞤢𞤲𞥆𞤢𞤦𞤢𞥄𞤳𞤵 𞤣𞤮𞤱 𞤷𞤢𞥄𞤸𞤵 𞤯𞤵𞤥 𞤳𞤫𞤩𞤮𞤼𞤮𞤲⹁ 𞤱𞤢𞥄𞤼𞤮 𞤳𞤭𞤧𞤲'𞤣𞤢𞤥⹁ 𞤩𞤫 𞤲'𞤺𞤢𞤯𞤭𞥅 𞤳𞤢 𞤯𞤢𞤩𞥆𞤵𞤼𞤵𞤳𞤭 𞤤𞤢𞥄𞤱𞤮𞤤 𞤳𞤭𞤧𞤲'𞤣𞤢𞤥 𞤯𞤢𞤥 𞤯𞤮𞤲 𞤲𞤢𞥄' 𞤧𞤫𞤯𞥆𞤢.
𞤈𞤵𞥅𞤸𞤵 𞤀𞤤𞥆𞤢𞤸 𞤺𞤮𞤲𞤯𞤵𞤥 𞤲'𞤣𞤫𞤪 𞤩𞤫𞤪𞤯𞤫 𞤥𞤢𞤩𞥆𞤫 𞤱𞤭'𞤭𞥅𞤩𞤫 𞤲𞤮 𞤀𞤤𞤥𞤢𞤧𞤭𞥅𞤸𞤵 𞤼𞤮𞤪𞥆𞤮𞤪𞤼𞤮𞥅⹁ 𞤲'𞤣𞤫𞤲 𞤺𞤢𞤯𞤢 𞤯𞤮𞤲 𞤮 𞤥𞤢𞤱𞤲𞤭𞤲𞤫𞥅.
𞤐'𞤘𞤢𞤥 𞤲𞤮𞤲⹁ 𞤩𞤫 𞤯𞤢𞤩𞥆𞤭𞤼𞤭𞥅 𞤲𞤢𞥄' 𞤧𞤫𞤯𞥆𞤢 𞤲'𞤺𞤢𞤥 𞤩𞤫 𞤢𞤲'𞤣𞤢 𞤥𞤮𞤴𞤫 𞤱𞤮𞤲𞤭 𞤀𞤤𞤥𞤢𞤧𞤭𞥅𞤸𞤵⹁ 𞤲'𞤣𞤫𞤲 𞤲'𞤣𞤫𞤴𞤫 𞤬𞤭𞥅 𞤯𞤵'𞤵𞤥 𞤱𞤢𞤯𞤢𞤼𞤢.
𞤍𞤵𞤥 𞤱𞤭'𞤭𞥅𞤩𞤫 𞤮𞤲𞤮𞤲 𞤩𞤫 𞤳𞤵𞤱𞤢𞤲𞤼𞤢 𞤲𞤢𞥄' 𞤳𞤮'𞤫 𞤥𞤢𞤩𞥆𞤫⹁ 𞤲'𞤣𞤫 𞤩𞤫 𞤥𞤫𞤼𞤭 𞤣𞤮𞤱 𞤬𞤵𞥅 𞤬𞤭𞥅 𞤯𞤵𞤥 𞤯𞤮𞤲 𞤯𞤵𞤥 𞤲𞤢𞤲𞤯𞤮𞤲 𞤶𞤮𞥅𞤲𞤭.
𞤌𞤲 𞤲𞤢𞤲𞤭𞥅𞤯𞤵𞤥 𞤣𞤢𞤺𞤢 𞤼𞤮 𞤺𞤢'𞤢𞤶𞤭𞤲𞤢𞤲𞤩𞤫'𞤮𞤲 𞤖𞤢𞤦𞤢𞤪𞤵 𞤄𞤫𞤤𞤯𞤵𞤥 𞤦𞤢𞤪𞤳𞤢 𞤈𞤵𞥅𞤸𞤵 𞤀𞤤𞥆𞤢𞤸 𞤤𞤭𞤤𞤮𞤴𞤢𞥄𞤯𞤵𞤥 𞤣𞤢𞤺𞤢 𞤣𞤮𞤱.
𞤑𞤮𞥅 𞤥𞤢𞤤𞤢𞥄'𞤭𞤳𞤢'𞤫𞤲 𞤫 𞤲'𞤺𞤭𞤯𞤭 𞤬𞤢𞥄𞤥𞤵𞤳𞤭𞤯𞤵𞤥.
𞤔𞤮𞤲'𞤣𞤫 𞤂𞤢𞤥𞤲'𞤣𞤫
𞤐'𞤘𞤢𞤥 𞤲𞤮𞤲⹁ 𞤷𞤭𞤪𞤴𞤫𞥅 𞤩𞤫𞤪𞤯𞤫 𞤥𞤮𞥅𞤯𞤮𞤲⹁ 𞤷𞤵𞤪𞤫𞥅 𞤳𞤮'𞤫 𞤥𞤮𞥅𞤯𞤮𞤲⹁ 𞤲'𞤺𞤢𞤯𞤫𞥅 𞤳𞤢𞤥𞥆𞤵𞤲'𞤣𞤫 𞤥𞤮𞥅𞤯𞤮𞤲 𞤬𞤵𞥅 𞤣𞤮𞤱 𞤦𞤢𞤪𞤳𞤢 𞤯𞤵𞤥 𞤵𞤥 𞤸𞤮𞤳𞥆𞤢𞤼𞤢'𞤮𞤲 𞤻𞤢𞤤𞤲'𞤣𞤫 𞤱𞤢𞤪𞤼𞤮𞤴𞤳𞤭 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵.
𞤐'𞤘𞤢𞤯𞤫𞥅 𞤶𞤮𞤲'𞤣𞤫 𞤦𞤮 𞤩𞤭𞤩𞥆𞤫 𞤺𞤢𞤯𞤮𞥅𞤩𞤫 𞤳𞤮 𞤯𞤵𞤥 𞤱𞤭'𞤭𞤩𞤫.
𞤚𞤮' 𞤮𞤲 𞤼𞤮𞤳𞥆𞤭𞤪𞤢𞤲 𞤧𞤵𞥅𞤲𞤮 𞤥𞤮𞥅𞤯𞤮𞤲 𞤲'𞤺𞤮 𞤲'𞤣𞤫𞤲𞥆𞤮⹁ 𞤲'𞤺𞤮 𞤲'𞤺𞤮𞥅𞤣𞤵𞤲𞤮𞥅𞤯𞤮𞤲 𞤷𞤢𞤪𞤫𞤤 𞤳𞤮 𞤮𞤲 𞤢𞤲'𞤣𞤢𞥄 𞤳𞤮𞥅 𞤯𞤵𞤥𞤫.
𞤀𞤥𞥆𞤢𞥄 𞤲𞤮𞤲 𞤲𞤮 𞤀𞤤𞥆𞤢𞤸 𞤲𞤮𞤣𞥆𞤵𞤯𞤮'𞤮𞤲 𞤮 𞤷𞤫𞤲𞤭𞥅𞤯𞤮⹁ 𞤮𞤲𞤮𞤲 𞤥𞤢𞥄⹁ 𞤲'𞤺𞤢𞤪𞤼𞤫𞥅 𞤷𞤫𞤲𞤭𞥅𞤩𞤫 𞤲'𞤣𞤫𞤪 𞤳𞤮 𞤲'𞤺𞤢𞤯𞤮𞤼𞤮𞤲 𞤬𞤵𞥅.
𞤐'𞤘𞤢𞤥 𞤢𞥄𞤴𞤢𞥄𞤪𞤫 𞤱𞤭'𞤭𞥅⹁ “𞤐'𞤘𞤢𞤪𞤼𞤫𞥅 𞤷𞤫𞤲𞤭𞥅𞤩𞤫⹁ 𞤲'𞤺𞤢𞤥 𞤥𞤭𞤲 𞤥𞤭 𞤷𞤫𞤲𞤭𞥅𞤯𞤮.”
𞤌𞤲 𞤲𞤮𞤣𞥆𞤢 𞤀𞤤𞥆𞤢𞤸 𞤐𞤴𞤢𞥄𞤳𞤮 𞤃𞤮 𞤁𞤮𞤱 𞤲'𞤣𞤫𞤪 𞤣𞤮'𞤢𞥄𞤪𞤫 𞤥𞤮𞥅𞤯𞤮𞤲.
𞤐'𞤁𞤫 𞤫 𞤥𞤮 𞤱𞤢𞤯𞤢𞤲𞤢 𞤳𞤮𞥅 𞤥𞤮𞤴𞤫 𞤳𞤭𞥅𞤼𞤢 𞤣𞤮𞤱 𞤳𞤵𞥅𞤯𞤫 𞤯𞤫 𞤱𞤢𞤯𞤭⹁ 𞤮 𞤸𞤮𞤤𞥆𞤢𞤼𞤢𞥄 𞤬𞤫𞥅𞤪𞤮𞥅𞤼𞤭𞤪𞤮𞤤⹁ 𞤲'𞤺𞤢𞤯𞤫𞥅 𞤶𞤮𞤲'𞤣𞤫 𞤥𞤮𞥅𞤯𞤮𞤲 𞤲'𞤣𞤫 𞤳𞤮𞤯𞤢𞥄𞤳𞤵 𞤫 𞤣𞤵𞥅𞤲𞤭𞤴𞤢𞥄𞤪𞤵 𞤲'𞤣𞤵'𞤵 𞤲'𞤣𞤫𞤪 𞤳𞤵𞤤𞤮𞤤 𞤀𞤤𞥆𞤢𞤸.
𞤌𞤲 𞤢𞤲'𞤣𞤭 𞤯𞤵𞤥 𞤪𞤭𞤥𞤯𞤭𞤲𞤭𞥅'𞤮𞤲 𞤣𞤢𞤺𞤢 𞤲'𞤺𞤭𞤳𞥆𞤵𞥅𞤶𞤭 𞤥𞤫𞥅𞤪𞤫𞥅𞤶𞤭 𞤯𞤭 𞤲'𞤣𞤮𞤲𞤵𞤯𞤮𞤲 𞤼𞤮 𞤥𞤢𞥄𞤥𞤢'𞤫𞤲 𞤥𞤮𞥅𞤯𞤮𞤲.
𞤍𞤵𞤥 𞤪𞤭𞤥𞤯𞤭𞤲𞤭𞤪𞤢𞥄𞤴𞤭'𞤮𞤲 𞤬𞤭𞥅 𞤪𞤫'𞤮𞥅𞤶𞤵𞤥 𞤦𞤮 𞤢𞤶𞤵𞤪𞤬𞤢𞥄𞤪𞤭 𞤫 𞤶𞤭𞥅𞤲𞤢𞥄𞤪𞤭.
𞤍𞤵𞤥 𞤪𞤭𞤥𞤯𞤭𞤲𞤭𞤪𞤭𞥅'𞤮𞤲 𞤰𞤭𞥅𞤰𞤢𞤥 𞤀𞤤𞤥𞤢𞤧𞤭𞥅𞤸𞤵 𞤺𞤮𞥅𞤣𞤵𞤯𞤢𞤥 𞤣𞤢𞤪𞤢𞤶𞤢.
𞤑𞤢𞤲𞤳𞤮 𞤱𞤮𞤲𞤭 𞤦𞤮 𞤳𞤢𞤪𞤮𞥅𞤪𞤭 𞤲'𞤣𞤭 𞤱𞤢𞤤𞤢𞥄 𞤺𞤮𞤯𞥆𞤵𞤥 𞤳𞤮 𞤸𞤢𞥄𞤲𞤢𞥄.
𞤑𞤢𞤲𞤳𞤮 𞤀𞤤𞥆𞤢𞤸 𞤧𞤵𞤩𞤭 𞤣𞤢𞤺𞤢 𞤳𞤮 𞤯𞤵𞤥 𞤼𞤢𞤺𞤢 𞤣𞤵𞥅𞤲𞤭𞤴𞤢𞥄𞤪𞤵⹁ 𞤢𞤥𞥆𞤢𞥄 𞤯𞤵𞤥 𞤱𞤢𞤲'𞤺𞤭𞤲𞤭𞤥𞤮 𞤲'𞤺𞤢𞤥 𞤥𞤮𞥅𞤯𞤮𞤲 𞤫 𞤦𞤢𞤤𞤯𞤫 𞤯𞤫'𞤫 𞤯𞤫 𞤪𞤫'𞤵𞤳𞤭 𞤣𞤵𞥅𞤲𞤭𞤴𞤢𞥄𞤪𞤵.
𞤄𞤢𞤪𞤳𞤢 𞤥𞤢𞥄𞤳𞤮 𞤳𞤮𞥅𞤤𞤭𞥅𞤯𞤮𞤲 𞤀𞤤𞥆𞤢𞤸⹁ 𞤵𞤥𞥆𞤭𞤲𞤯𞤮𞤥𞤮 𞤣𞤢𞤺𞤢 𞤥𞤢𞤴𞤣𞤫⹁ 𞤸𞤮𞤳𞥆𞤭𞤥𞤮 𞤥𞤢𞤲'𞤺𞤵.
𞤐'𞤘𞤢𞤥 𞤲𞤮𞤲⹁ 𞤫 𞤸𞤮𞥅𞤤𞤢𞥄𞤪𞤫 𞤥𞤮𞥅𞤯𞤮𞤲 𞤫 𞤳𞤢𞤥𞥆𞤵𞤲'𞤣𞤫 𞤥𞤮𞥅𞤯𞤮𞤲 𞤣𞤮𞤱 𞤀𞤤𞥆𞤢𞤸 𞤯𞤵𞤥 𞤱𞤮𞤲𞤭.
𞤚𞤮𞤳𞥆𞤵𞤳𞤭 𞤺𞤮𞥅𞤲'𞤺𞤢 𞤤𞤢𞥄𞤩𞤭𞤲𞤢𞤲𞤭𞥅'𞤮𞤲 𞤩𞤫𞤪𞤯𞤫 𞤮𞤲 𞤲'𞤺𞤭𞤯𞤭𞤲'𞤣𞤭𞤪𞤭 𞤴𞤭𞤣𞥆𞤫 𞤲'𞤣𞤫 𞤺𞤮𞥅𞤲'𞤺𞤢.
𞤐'𞤘𞤢𞤥 𞤥𞤢𞥄𞤶𞤵𞤥⹁ 𞤲'𞤺𞤭𞤯𞤭𞤲'𞤣𞤭𞤪𞤫𞥅 𞤫 𞤩𞤫𞤪𞤲'𞤣𞤫 𞤺𞤮'𞤮.
𞤐'𞤘𞤢𞤯𞤫𞥅 𞤲𞤮𞤲 𞤲'𞤺𞤢𞤥 𞤀𞤤𞥆𞤢𞤸 𞤸𞤮𞤳𞥆𞤭𞥅'𞤮𞤲 𞤴𞤮𞤲𞤳𞤭 𞤳𞤫𞤧𞤵𞤥 𞤦𞤢𞤪𞤳𞤢 𞤱𞤮𞤤𞤣𞤫 𞤥𞤢𞥄𞤳𞤮 𞤺𞤮𞥅𞤣𞤵𞤲'𞤣𞤫 𞤴𞤮𞤲𞤳𞤭 𞤼𞤢𞤦𞥆𞤵𞤼𞤵𞤲'𞤣𞤫 𞤸𞤢𞥄 𞤢𞤦𞤢𞤣𞤢𞥄.
𞤐𞤮 𞤢𞥄𞤴𞤢𞥄𞤪𞤫 𞤱𞤭'𞤭⹁
“𞤊𞤵𞥅 𞤴𞤭𞤥𞤩𞤫 𞤦𞤮 𞤺𞤫𞥅𞤲𞤫 𞤲'𞤦𞤢'𞤭⹁
𞤬𞤵𞥅 𞤤𞤢𞤩𞤳𞤭 𞤥𞤢𞤩𞥆𞤫 𞤦𞤮 𞤨𞤭𞥅𞤲'𞤣𞤭 𞤤𞤢𞤣𞥆𞤫 𞤱𞤢'𞤭.
𞤘𞤫𞥅𞤲𞤫 𞤫 𞤲'𞤶𞤮𞥅𞤪𞤢⹁ 𞤨𞤭𞥅𞤲'𞤣𞤭 𞤫 𞤧𞤢𞥄𞤥𞤢⹁
𞤢𞤥𞥆𞤢𞥄 𞤏𞤮𞤤𞤣𞤫 𞤔𞤮𞥅𞤥𞤭𞤪𞤢𞥄𞤱𞤮 𞤫 𞤲'𞤣𞤫 𞤯𞤮𞤲 𞤸𞤢𞥄 𞤢𞤦𞤢𞤣𞤢𞥄.”
𞤐'𞤁𞤫'𞤫 𞤱𞤮𞤤𞤣𞤫 𞤳𞤢𞤴𞤪𞤫 𞤱𞤮𞤲𞤭 𞤖𞤢𞤦𞤢𞤪𞤵 𞤄𞤫𞤤𞤯𞤵𞤥 𞤣𞤮𞤱 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤯𞤵𞤥 𞤵𞤥 𞤱𞤢'𞤢𞤶𞤭𞤲𞤢𞤲𞤭'𞤮𞤲.
|
1 Biiturus 2
Onon Ngoni Yimɓe Ceniiɓe Ɓe Allah
Ngam non, alee koo iri ɗume ngikku kalluɗum.
Alee fewre, e ngikku munaafukiijo, e lawliiru, e huɗuki woɓɓe koo iri kiye.
No ɓikkoy keccoy ngiɗiri enɗam, onon maa ngiɗiree Wolde Allah non ngam nde waɗa'on cembiɗon nder kisndam ɗam keɓuɗon, nde on meeɗii nanki belɗum yurmeende Joomiraawo.
Ngaree to maako.
Kanko woni hayre goodunde yonki.
Yimɓe nganyiimo, ammaa Allah suɓiimo mawniniimo.
Onon boo, bo kaaƴe gooduɗe yonki, alee ɗum huutira'on ɗum maha wuro ceniingo ngam Ruuhu Allah.
Onon ngoni kawtal ardiiɓe diina, on kokka Allah cakkiri ndi Ruuhu maako wallata'on kokkon.
E mo jaɓandi laawol Yeesu Almasiihu.
Ngam aayaare wi'ii,
“Raɗɗum, mi suɓii hayre ɓurnde koo ndeye darnuki maadi,
mi tiggiinde nde joɗɗina maadi gariiri Sihiyoona;
fuu kooliiɗomo o semtintaake koo seɗɗa.”
Hayre nden ɗon e nde woodi mangu to mooɗon onon kooliiɓe Yeesu.
Ammaa to ganyuɓe kooloomo ɓe ngi'ay no,
“Hayre nde mahooɓe nganyi,
kayre woni hayre ɓurnde koo ndeye darnuki maadi.”
Ɗonmaa wonde aayaare wi'ii,
“Ɗum hayre gaɗoore yimɓe feggoo,
gaɗoore yimɓe njana.”
E ɓe peggoo ngam ɓe nganyii waɗuki ko Wolde Allah wi'i.
Non ɗum siryaniiɓe.
Ammaa onon ɗum lenyol ngol Allah suɓi, on kawtal ardiiɓe diina kuwanooɓe laamiiɗo mawɗo, yimɓe ceniiɓe, ɓe Allah jeyi.
O suɓu'on ngam nga'ajinon habaru kuuɗe maako kayɗiniiɗe.
O wurtinoy'on nder nyiwre ngam natton jayngol maako kayɗiniingol.
Ndenno naa' on yimɓe Allah, ammaa jooni on yimɓe maako.
Ndenno on keɓaayi yurmeende maako, ammaa jooni on keɓii.
Maccuɓe Allah
Onon ɓe ngiɗumi, on hoɓɓe nder duuniyaaru ndu'u, onon naa' ɗum ɓe ɗo'o.
Ngam non e mi toroo'on, cendiree e suunooji ɓandu giɗɗi halkuki'on.
Kollee ngikku boɗɗum nder yimɓe ɓe andaa Allah, ngam to ɓe mbi'ay on kalluɓe, sey ɓe ngi'a kuuɗe mooɗon ɗe boɗɗe, ɓe mawnina Allah nyalnde wartuki maako.
Koo ɗume laamu laamotooɗum yimɓe, tokkee ko ɗum wi'i, ngam non Joomiraawo yiɗi.
Tokkee mawɗo laamiiɓe, ardiiɗo dow koo moye, haa e gomna'en, ngam laamiiɗo on liliɓe ɓe kokka gaɗooɓe ko wooɗaa bone, ɓe manta gaɗooɓe ko wooɗi.
Ngam Allah e yiɗi ngaɗon ko wooɗi yeeso yimɓe ɓe ngalaa andal, ngam ngaɗon ɓe ala metemeteeji ɗi ngalaa faamu.
Naa' on maccuɓe, on rimɗinaaɓe, ammaa to' on ngartir rimɗinki mooɗon warta laawol waɗuki ko halli, ammaa ngaɗee jonde bo maccuɓe Allah.
Kokkee koo moye mangu, ngiɗee tokkuɓe Yeesu.
Kulee Allah, mawninee laamiiɗo.
Yarki Torra Iri Ka Almasiihu Yari
Onon maccuɓe, ngaɗee ko jeyɓe'on mbi'i'on kokkonɓe mangu koo ndeye.
Naa' gooduɓe ngikku boɗɗum tan e ɓe caɗaa ngaɗanton non, haa maa e gooduɓe ɓerɗe kaɓooje.
To neɗɗo munyii nder torra ngam e nyuma dow ko Allah yiɗi, Allah barkiɗinaymo, to e mo yara torra kan naa' ngam waɗuki ko wooɗaa.
To on ngaɗii ko wooɗaa on piyaama on munyii, moye mantata munyal mooɗon?
Ammaa to on ngaɗii ko wooɗi on torraama on munyii, Allah barkiɗinay'on.
Dow iri kan ɗon torra Allah noddi'on, ngam Almasiihu maa yarii torra ngam mooɗon.
O alanii'on ko tokkoton ngam njooɗorooɗon no o jooɗorii.
O meeɗaayi waɗuki hakke koo seɗɗa, ɗum meeɗaayi nanki fewre wurtake daga honduko maako.
Nde o huɗaa, o waataaki.
Nde o yari torra, o wi'aayi o waatoto, ammaa o alanii Allah gaɗoowo kiita goonga.
Kanko e hoore maako jaɓi o yowanee hakke ɗum ngaɗuɗen o ɓilee dow gaafaangal.
O waɗu non ngam laawol mayde maako alen waɗuki hakke, njooɗooɗen jonde aadilaaku.
No aayaare wi'i, “Barka nawnooɗe maako on njamɗitii.”
Ndenno on nandii e baali majjuɗi laawol, ammaa jooni ɗum so''oyii'on ngam tokkon Gaynaako Paamanayɗo yonkiiji mooɗon.
|
𞥑 𞤄𞤭𞥅𞤼𞤵𞤪𞤵𞤧 𞥒
𞤌𞤲𞤮𞤲 𞤐'𞤘𞤮𞤲𞤭 𞤒𞤭𞤥𞤩𞤫 𞤕𞤫𞤲𞤭𞥅𞤩𞤫 𞤇𞤫 𞤀𞤤𞥆𞤢𞤸
𞤐'𞤘𞤢𞤥 𞤲𞤮𞤲⹁ 𞤢𞤤𞤫𞥅 𞤳𞤮𞥅 𞤭𞤪𞤭 𞤯𞤵𞤥𞤫 𞤲'𞤺𞤭𞤳𞥆𞤵 𞤳𞤢𞤤𞥆𞤵𞤯𞤵𞤥.
𞤀𞤤𞤫𞥅 𞤬𞤫𞤱𞤪𞤫⹁ 𞤫 𞤲'𞤺𞤭𞤳𞥆𞤵 𞤥𞤵𞤲𞤢𞥄𞤬𞤵𞤳𞤭𞥅𞤶𞤮⹁ 𞤫 𞤤𞤢𞤱𞤤𞤭𞥅𞤪𞤵⹁ 𞤫 𞤸𞤵𞤯𞤵𞤳𞤭 𞤱𞤮𞤩𞥆𞤫 𞤳𞤮𞥅 𞤭𞤪𞤭 𞤳𞤭𞤴𞤫.
𞤐𞤮 𞤩𞤭𞤳𞥆𞤮𞤴 𞤳𞤫𞤷𞥆𞤮𞤴 𞤲'𞤺𞤭𞤯𞤭𞤪𞤭 𞤫𞤲𞤯𞤢𞤥⹁ 𞤮𞤲𞤮𞤲 𞤥𞤢𞥄 𞤲'𞤺𞤭𞤯𞤭𞤪𞤫𞥅 𞤏𞤮𞤤𞤣𞤫 𞤀𞤤𞥆𞤢𞤸 𞤲𞤮𞤲 𞤲'𞤺𞤢𞤥 𞤲'𞤣𞤫 𞤱𞤢𞤯𞤢'𞤮𞤲 𞤷𞤫𞤲'𞤦𞤭𞤯𞤮𞤲 𞤲'𞤣𞤫𞤪 𞤳𞤭𞤧𞤲'𞤣𞤢𞤥 𞤯𞤢𞤥 𞤳𞤫𞤩𞤵𞤯𞤮𞤲⹁ 𞤲'𞤣𞤫 𞤮𞤲 𞤥𞤫𞥅𞤯𞤭𞥅 𞤲𞤢𞤲𞤳𞤭 𞤦𞤫𞤤𞤯𞤵𞤥 𞤴𞤵𞤪𞤥𞤫𞥅𞤲'𞤣𞤫 𞤔𞤮𞥅𞤥𞤭𞤪𞤢𞥄𞤱𞤮.
𞤐'𞤘𞤢𞤪𞤫𞥅 𞤼𞤮 𞤥𞤢𞥄𞤳𞤮.
𞤑𞤢𞤲𞤳𞤮 𞤱𞤮𞤲𞤭 𞤸𞤢𞤴𞤪𞤫 𞤺𞤮𞥅𞤣𞤵𞤲'𞤣𞤫 𞤴𞤮𞤲𞤳𞤭.
𞤒𞤭𞤥𞤩𞤫 𞤲'𞤺𞤢𞤻𞤭𞥅𞤥𞤮⹁ 𞤢𞤥𞥆𞤢𞥄 𞤀𞤤𞥆𞤢𞤸 𞤧𞤵𞤩𞤭𞥅𞤥𞤮 𞤥𞤢𞤱𞤲𞤭𞤲𞤭𞥅𞤥𞤮.
𞤌𞤲𞤮𞤲 𞤦𞤮𞥅⹁ 𞤦𞤮 𞤳𞤢𞥄𞤰𞤫 𞤺𞤮𞥅𞤣𞤵𞤯𞤫 𞤴𞤮𞤲𞤳𞤭⹁ 𞤢𞤤𞤫𞥅 𞤯𞤵𞤥 𞤸𞤵𞥅𞤼𞤭𞤪𞤢'𞤮𞤲 𞤯𞤵𞤥 𞤥𞤢𞤸𞤢 𞤱𞤵𞤪𞤮 𞤷𞤫𞤲𞤭𞥅𞤲'𞤺𞤮 𞤲'𞤺𞤢𞤥 𞤈𞤵𞥅𞤸𞤵 𞤀𞤤𞥆𞤢𞤸.
𞤌𞤲𞤮𞤲 𞤲'𞤺𞤮𞤲𞤭 𞤳𞤢𞤱𞤼𞤢𞤤 𞤢𞤪𞤣𞤭𞥅𞤩𞤫 𞤣𞤭𞥅𞤲𞤢⹁ 𞤮𞤲 𞤳𞤮𞤳𞥆𞤢 𞤀𞤤𞥆𞤢𞤸 𞤷𞤢𞤳𞥆𞤭𞤪𞤭 𞤲'𞤣𞤭 𞤈𞤵𞥅𞤸𞤵 𞤥𞤢𞥄𞤳𞤮 𞤱𞤢𞤤𞥆𞤢𞤼𞤢'𞤮𞤲 𞤳𞤮𞤳𞥆𞤮𞤲.
𞤉 𞤥𞤮 𞤶𞤢𞤩𞤢𞤲'𞤣𞤭 𞤤𞤢𞥄𞤱𞤮𞤤 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵.
𞤐'𞤘𞤢𞤥 𞤢𞥄𞤴𞤢𞥄𞤪𞤫 𞤱𞤭'𞤭𞥅⹁
“𞤈𞤢𞤯𞥆𞤵𞤥⹁ 𞤥𞤭 𞤧𞤵𞤩𞤭𞥅 𞤸𞤢𞤴𞤪𞤫 𞤩𞤵𞤪𞤲'𞤣𞤫 𞤳𞤮𞥅 𞤲'𞤣𞤫𞤴𞤫 𞤣𞤢𞤪𞤲𞤵𞤳𞤭 𞤥𞤢𞥄𞤣𞤭⹁
𞤥𞤭 𞤼𞤭𞤺𞥆𞤭𞥅𞤲'𞤣𞤫 𞤲'𞤣𞤫 𞤶𞤮𞤯𞥆𞤭𞤲𞤢 𞤥𞤢𞥄𞤣𞤭 𞤺𞤢𞤪𞤭𞥅𞤪𞤭 𞤅𞤭𞤸𞤭𞤴𞤮𞥅𞤲𞤢⁏
𞤬𞤵𞥅 𞤳𞤮𞥅𞤤𞤭𞥅𞤯𞤮𞤥𞤮 𞤮 𞤧𞤫𞤥𞤼𞤭𞤲𞤼𞤢𞥄𞤳𞤫 𞤳𞤮𞥅 𞤧𞤫𞤯𞥆𞤢.”
𞤖𞤢𞤴𞤪𞤫 𞤲'𞤣𞤫𞤲 𞤯𞤮𞤲 𞤫 𞤲'𞤣𞤫 𞤱𞤮𞥅𞤣𞤭 𞤥𞤢𞤲'𞤺𞤵 𞤼𞤮 𞤥𞤮𞥅𞤯𞤮𞤲 𞤮𞤲𞤮𞤲 𞤳𞤮𞥅𞤤𞤭𞥅𞤩𞤫 𞤒𞤫𞥅𞤧𞤵.
𞤀𞤥𞥆𞤢𞥄 𞤼𞤮 𞤺𞤢𞤻𞤵𞤩𞤫 𞤳𞤮𞥅𞤤𞤮𞥅𞤥𞤮 𞤩𞤫 𞤲'𞤺𞤭'𞤢𞤴 𞤲𞤮⹁
“𞤖𞤢𞤴𞤪𞤫 𞤲'𞤣𞤫 𞤥𞤢𞤸𞤮𞥅𞤩𞤫 𞤲'𞤺𞤢𞤻𞤭⹁
𞤳𞤢𞤴𞤪𞤫 𞤱𞤮𞤲𞤭 𞤸𞤢𞤴𞤪𞤫 𞤩𞤵𞤪𞤲'𞤣𞤫 𞤳𞤮𞥅 𞤲'𞤣𞤫𞤴𞤫 𞤣𞤢𞤪𞤲𞤵𞤳𞤭 𞤥𞤢𞥄𞤣𞤭.”
𞤍𞤮𞤲𞤥𞤢𞥄 𞤱𞤮𞤲'𞤣𞤫 𞤢𞥄𞤴𞤢𞥄𞤪𞤫 𞤱𞤭'𞤭𞥅⹁
“𞤍𞤵𞤥 𞤸𞤢𞤴𞤪𞤫 𞤺𞤢𞤯𞤮𞥅𞤪𞤫 𞤴𞤭𞤥𞤩𞤫 𞤬𞤫𞤺𞥆𞤮𞥅⹁
𞤺𞤢𞤯𞤮𞥅𞤪𞤫 𞤴𞤭𞤥𞤩𞤫 𞤲'𞤶𞤢𞤲𞤢.”
𞤉 𞤩𞤫 𞤨𞤫𞤺𞥆𞤮𞥅 𞤲'𞤺𞤢𞤥 𞤩𞤫 𞤲'𞤺𞤢𞤻𞤭𞥅 𞤱𞤢𞤯𞤵𞤳𞤭 𞤳𞤮 𞤏𞤮𞤤𞤣𞤫 𞤀𞤤𞥆𞤢𞤸 𞤱𞤭'𞤭.
𞤐𞤮𞤲 𞤯𞤵𞤥 𞤧𞤭𞤪𞤴𞤢𞤲𞤭𞥅𞤩𞤫.
𞤀𞤥𞥆𞤢𞥄 𞤮𞤲𞤮𞤲 𞤯𞤵𞤥 𞤤𞤫𞤻𞤮𞤤 𞤲'𞤺𞤮𞤤 𞤀𞤤𞥆𞤢𞤸 𞤧𞤵𞤩𞤭⹁ 𞤮𞤲 𞤳𞤢𞤱𞤼𞤢𞤤 𞤢𞤪𞤣𞤭𞥅𞤩𞤫 𞤣𞤭𞥅𞤲𞤢 𞤳𞤵𞤱𞤢𞤲𞤮𞥅𞤩𞤫 𞤤𞤢𞥄𞤥𞤭𞥅𞤯𞤮 𞤥𞤢𞤱𞤯𞤮⹁ 𞤴𞤭𞤥𞤩𞤫 𞤷𞤫𞤲𞤭𞥅𞤩𞤫⹁ 𞤩𞤫 𞤀𞤤𞥆𞤢𞤸 𞤶𞤫𞤴𞤭.
𞤌 𞤧𞤵𞤩𞤵'𞤮𞤲 𞤲'𞤺𞤢𞤥 𞤲'𞤺𞤢'𞤢𞤶𞤭𞤲𞤮𞤲 𞤸𞤢𞤦𞤢𞤪𞤵 𞤳𞤵𞥅𞤯𞤫 𞤥𞤢𞥄𞤳𞤮 𞤳𞤢𞤴𞤯𞤭𞤲𞤭𞥅𞤯𞤫.
𞤌 𞤱𞤵𞤪𞤼𞤭𞤲𞤮𞤴'𞤮𞤲 𞤲'𞤣𞤫𞤪 𞤻𞤭𞤱𞤪𞤫 𞤲'𞤺𞤢𞤥 𞤲𞤢𞤼𞥆𞤮𞤲 𞤶𞤢𞤴𞤲'𞤺𞤮𞤤 𞤥𞤢𞥄𞤳𞤮 𞤳𞤢𞤴𞤯𞤭𞤲𞤭𞥅𞤲'𞤺𞤮𞤤.
𞤐'𞤁𞤫𞤲𞥆𞤮 𞤲𞤢𞥄' 𞤮𞤲 𞤴𞤭𞤥𞤩𞤫 𞤀𞤤𞥆𞤢𞤸⹁ 𞤢𞤥𞥆𞤢𞥄 𞤶𞤮𞥅𞤲𞤭 𞤮𞤲 𞤴𞤭𞤥𞤩𞤫 𞤥𞤢𞥄𞤳𞤮.
𞤐'𞤁𞤫𞤲𞥆𞤮 𞤮𞤲 𞤳𞤫𞤩𞤢𞥄𞤴𞤭 𞤴𞤵𞤪𞤥𞤫𞥅𞤲'𞤣𞤫 𞤥𞤢𞥄𞤳𞤮⹁ 𞤢𞤥𞥆𞤢𞥄 𞤶𞤮𞥅𞤲𞤭 𞤮𞤲 𞤳𞤫𞤩𞤭𞥅.
𞤃𞤢𞤷𞥆𞤵𞤩𞤫 𞤀𞤤𞥆𞤢𞤸
𞤌𞤲𞤮𞤲 𞤩𞤫 𞤲'𞤺𞤭𞤯𞤵𞤥𞤭⹁ 𞤮𞤲 𞤸𞤮𞤩𞥆𞤫 𞤲'𞤣𞤫𞤪 𞤣𞤵𞥅𞤲𞤭𞤴𞤢𞥄𞤪𞤵 𞤲'𞤣𞤵'𞤵⹁ 𞤮𞤲𞤮𞤲 𞤲𞤢𞥄' 𞤯𞤵𞤥 𞤩𞤫 𞤯𞤮'𞤮.
𞤐'𞤘𞤢𞤥 𞤲𞤮𞤲 𞤫 𞤥𞤭 𞤼𞤮𞤪𞤮𞥅'𞤮𞤲⹁ 𞤷𞤫𞤲'𞤣𞤭𞤪𞤫𞥅 𞤫 𞤧𞤵𞥅𞤲𞤮𞥅𞤶𞤭 𞤩𞤢𞤲'𞤣𞤵 𞤺𞤭𞤯𞥆𞤭 𞤸𞤢𞤤𞤳𞤵𞤳𞤭'𞤮𞤲.
𞤑𞤮𞤤𞥆𞤫𞥅 𞤲'𞤺𞤭𞤳𞥆𞤵 𞤦𞤮𞤯𞥆𞤵𞤥 𞤲'𞤣𞤫𞤪 𞤴𞤭𞤥𞤩𞤫 𞤩𞤫 𞤢𞤲'𞤣𞤢𞥄 𞤀𞤤𞥆𞤢𞤸⹁ 𞤲'𞤺𞤢𞤥 𞤼𞤮 𞤩𞤫 𞤲'𞤦𞤭'𞤢𞤴 𞤮𞤲 𞤳𞤢𞤤𞥆𞤵𞤩𞤫⹁ 𞤧𞤫𞤴 𞤩𞤫 𞤲'𞤺𞤭'𞤢 𞤳𞤵𞥅𞤯𞤫 𞤥𞤮𞥅𞤯𞤮𞤲 𞤯𞤫 𞤦𞤮𞤯𞥆𞤫⹁ 𞤩𞤫 𞤥𞤢𞤱𞤲𞤭𞤲𞤢 𞤀𞤤𞥆𞤢𞤸 𞤻𞤢𞤤𞤲'𞤣𞤫 𞤱𞤢𞤪𞤼𞤵𞤳𞤭 𞤥𞤢𞥄𞤳𞤮.
𞤑𞤮𞥅 𞤯𞤵𞤥𞤫 𞤤𞤢𞥄𞤥𞤵 𞤤𞤢𞥄𞤥𞤮𞤼𞤮𞥅𞤯𞤵𞤥 𞤴𞤭𞤥𞤩𞤫⹁ 𞤼𞤮𞤳𞥆𞤫𞥅 𞤳𞤮 𞤯𞤵𞤥 𞤱𞤭'𞤭⹁ 𞤲'𞤺𞤢𞤥 𞤲𞤮𞤲 𞤔𞤮𞥅𞤥𞤭𞤪𞤢𞥄𞤱𞤮 𞤴𞤭𞤯𞤭.
𞤚𞤮𞤳𞥆𞤫𞥅 𞤥𞤢𞤱𞤯𞤮 𞤤𞤢𞥄𞤥𞤭𞥅𞤩𞤫⹁ 𞤢𞤪𞤣𞤭𞥅𞤯𞤮 𞤣𞤮𞤱 𞤳𞤮𞥅 𞤥𞤮𞤴𞤫⹁ 𞤸𞤢𞥄 𞤫 𞤺𞤮𞤥𞤲𞤢'𞤫𞤲⹁ 𞤲'𞤺𞤢𞤥 𞤤𞤢𞥄𞤥𞤭𞥅𞤯𞤮 𞤮𞤲 𞤤𞤭𞤤𞤭𞤩𞤫 𞤩𞤫 𞤳𞤮𞤳𞥆𞤢 𞤺𞤢𞤯𞤮𞥅𞤩𞤫 𞤳𞤮 𞤱𞤮𞥅𞤯𞤢𞥄 𞤦𞤮𞤲𞤫⹁ 𞤩𞤫 𞤥𞤢𞤲𞤼𞤢 𞤺𞤢𞤯𞤮𞥅𞤩𞤫 𞤳𞤮 𞤱𞤮𞥅𞤯𞤭.
𞤐'𞤘𞤢𞤥 𞤀𞤤𞥆𞤢𞤸 𞤫 𞤴𞤭𞤯𞤭 𞤲'𞤺𞤢𞤯𞤮𞤲 𞤳𞤮 𞤱𞤮𞥅𞤯𞤭 𞤴𞤫𞥅𞤧𞤮 𞤴𞤭𞤥𞤩𞤫 𞤩𞤫 𞤲'𞤺𞤢𞤤𞤢𞥄 𞤢𞤲'𞤣𞤢𞤤⹁ 𞤲'𞤺𞤢𞤥 𞤲'𞤺𞤢𞤯𞤮𞤲 𞤩𞤫 𞤢𞤤𞤢 𞤥𞤫𞤼𞤫𞤥𞤫𞤼𞤫𞥅𞤶𞤭 𞤯𞤭 𞤲'𞤺𞤢𞤤𞤢𞥄 𞤬𞤢𞥄𞤥𞤵.
𞤐𞤢𞥄' 𞤮𞤲 𞤥𞤢𞤷𞥆𞤵𞤩𞤫⹁ 𞤮𞤲 𞤪𞤭𞤥𞤯𞤭𞤲𞤢𞥄𞤩𞤫⹁ 𞤢𞤥𞥆𞤢𞥄 𞤼𞤮' 𞤮𞤲 𞤲'𞤺𞤢𞤪𞤼𞤭𞤪 𞤪𞤭𞤥𞤯𞤭𞤲𞤳𞤭 𞤥𞤮𞥅𞤯𞤮𞤲 𞤱𞤢𞤪𞤼𞤢 𞤤𞤢𞥄𞤱𞤮𞤤 𞤱𞤢𞤯𞤵𞤳𞤭 𞤳𞤮 𞤸𞤢𞤤𞥆𞤭⹁ 𞤢𞤥𞥆𞤢𞥄 𞤲'𞤺𞤢𞤯𞤫𞥅 𞤶𞤮𞤲'𞤣𞤫 𞤦𞤮 𞤥𞤢𞤷𞥆𞤵𞤩𞤫 𞤀𞤤𞥆𞤢𞤸.
𞤑𞤮𞤳𞥆𞤫𞥅 𞤳𞤮𞥅 𞤥𞤮𞤴𞤫 𞤥𞤢𞤲'𞤺𞤵⹁ 𞤲'𞤺𞤭𞤯𞤫𞥅 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵.
𞤑𞤵𞤤𞤫𞥅 𞤀𞤤𞥆𞤢𞤸⹁ 𞤥𞤢𞤱𞤲𞤭𞤲𞤫𞥅 𞤤𞤢𞥄𞤥𞤭𞥅𞤯𞤮.
𞤒𞤢𞤪𞤳𞤭 𞤚𞤮𞤪𞥆𞤢 𞤋𞤪𞤭 𞤑𞤢 𞤀𞤤𞤥𞤢𞤧𞤭𞥅𞤸𞤵 𞤒𞤢𞤪𞤭
𞤌𞤲𞤮𞤲 𞤥𞤢𞤷𞥆𞤵𞤩𞤫⹁ 𞤲'𞤺𞤢𞤯𞤫𞥅 𞤳𞤮 𞤶𞤫𞤴𞤩𞤫'𞤮𞤲 𞤲'𞤦𞤭'𞤭'𞤮𞤲 𞤳𞤮𞤳𞥆𞤮𞤲𞤩𞤫 𞤥𞤢𞤲'𞤺𞤵 𞤳𞤮𞥅 𞤲'𞤣𞤫𞤴𞤫.
𞤐𞤢𞥄' 𞤺𞤮𞥅𞤣𞤵𞤩𞤫 𞤲'𞤺𞤭𞤳𞥆𞤵 𞤦𞤮𞤯𞥆𞤵𞤥 𞤼𞤢𞤲 𞤫 𞤩𞤫 𞤷𞤢𞤯𞤢𞥄 𞤲'𞤺𞤢𞤯𞤢𞤲𞤼𞤮𞤲 𞤲𞤮𞤲⹁ 𞤸𞤢𞥄 𞤥𞤢𞥄 𞤫 𞤺𞤮𞥅𞤣𞤵𞤩𞤫 𞤩𞤫𞤪𞤯𞤫 𞤳𞤢𞤩𞤮𞥅𞤶𞤫.
𞤚𞤮 𞤲𞤫𞤯𞥆𞤮 𞤥𞤵𞤻𞤭𞥅 𞤲'𞤣𞤫𞤪 𞤼𞤮𞤪𞥆𞤢 𞤲'𞤺𞤢𞤥 𞤫 𞤻𞤵𞤥𞤢 𞤣𞤮𞤱 𞤳𞤮 𞤀𞤤𞥆𞤢𞤸 𞤴𞤭𞤯𞤭⹁ 𞤀𞤤𞥆𞤢𞤸 𞤦𞤢𞤪𞤳𞤭𞤯𞤭𞤲𞤢𞤴𞤥𞤮⹁ 𞤼𞤮 𞤫 𞤥𞤮 𞤴𞤢𞤪𞤢 𞤼𞤮𞤪𞥆𞤢 𞤳𞤢𞤲 𞤲𞤢𞥄' 𞤲'𞤺𞤢𞤥 𞤱𞤢𞤯𞤵𞤳𞤭 𞤳𞤮 𞤱𞤮𞥅𞤯𞤢𞥄.
𞤚𞤮 𞤮𞤲 𞤲'𞤺𞤢𞤯𞤭𞥅 𞤳𞤮 𞤱𞤮𞥅𞤯𞤢𞥄 𞤮𞤲 𞤨𞤭𞤴𞤢𞥄𞤥𞤢 𞤮𞤲 𞤥𞤵𞤻𞤭𞥅⹁ 𞤥𞤮𞤴𞤫 𞤥𞤢𞤲𞤼𞤢𞤼𞤢 𞤥𞤵𞤻𞤢𞤤 𞤥𞤮𞥅𞤯𞤮𞤲؟
𞤀𞤥𞥆𞤢𞥄 𞤼𞤮 𞤮𞤲 𞤲'𞤺𞤢𞤯𞤭𞥅 𞤳𞤮 𞤱𞤮𞥅𞤯𞤭 𞤮𞤲 𞤼𞤮𞤪𞥆𞤢𞥄𞤥𞤢 𞤮𞤲 𞤥𞤵𞤻𞤭𞥅⹁ 𞤀𞤤𞥆𞤢𞤸 𞤦𞤢𞤪𞤳𞤭𞤯𞤭𞤲𞤢𞤴'𞤮𞤲.
𞤁𞤮𞤱 𞤭𞤪𞤭 𞤳𞤢𞤲 𞤯𞤮𞤲 𞤼𞤮𞤪𞥆𞤢 𞤀𞤤𞥆𞤢𞤸 𞤲𞤮𞤣𞥆𞤭'𞤮𞤲⹁ 𞤲'𞤺𞤢𞤥 𞤀𞤤𞤥𞤢𞤧𞤭𞥅𞤸𞤵 𞤥𞤢𞥄 𞤴𞤢𞤪𞤭𞥅 𞤼𞤮𞤪𞥆𞤢 𞤲'𞤺𞤢𞤥 𞤥𞤮𞥅𞤯𞤮𞤲.
𞤌 𞤢𞤤𞤢𞤲𞤭𞥅'𞤮𞤲 𞤳𞤮 𞤼𞤮𞤳𞥆𞤮𞤼𞤮𞤲 𞤲'𞤺𞤢𞤥 𞤲'𞤶𞤮𞥅𞤯𞤮𞤪𞤮𞥅𞤯𞤮𞤲 𞤲𞤮 𞤮 𞤶𞤮𞥅𞤯𞤮𞤪𞤭𞥅.
𞤌 𞤥𞤫𞥅𞤯𞤢𞥄𞤴𞤭 𞤱𞤢𞤯𞤵𞤳𞤭 𞤸𞤢𞤳𞥆𞤫 𞤳𞤮𞥅 𞤧𞤫𞤯𞥆𞤢⹁ 𞤯𞤵𞤥 𞤥𞤫𞥅𞤯𞤢𞥄𞤴𞤭 𞤲𞤢𞤲𞤳𞤭 𞤬𞤫𞤱𞤪𞤫 𞤱𞤵𞤪𞤼𞤢𞤳𞤫 𞤣𞤢𞤺𞤢 𞤸𞤮𞤲'𞤣𞤵𞤳𞤮 𞤥𞤢𞥄𞤳𞤮.
𞤐'𞤁𞤫 𞤮 𞤸𞤵𞤯𞤢𞥄⹁ 𞤮 𞤱𞤢𞥄𞤼𞤢𞥄𞤳𞤭.
𞤐'𞤁𞤫 𞤮 𞤴𞤢𞤪𞤭 𞤼𞤮𞤪𞥆𞤢⹁ 𞤮 𞤱𞤭'𞤢𞥄𞤴𞤭 𞤮 𞤱𞤢𞥄𞤼𞤮𞤼𞤮⹁ 𞤢𞤥𞥆𞤢𞥄 𞤮 𞤢𞤤𞤢𞤲𞤭𞥅 𞤀𞤤𞥆𞤢𞤸 𞤺𞤢𞤯𞤮𞥅𞤱𞤮 𞤳𞤭𞥅𞤼𞤢 𞤺𞤮𞥅𞤲'𞤺𞤢.
𞤑𞤢𞤲𞤳𞤮 𞤫 𞤸𞤮𞥅𞤪𞤫 𞤥𞤢𞥄𞤳𞤮 𞤶𞤢𞤩𞤭 𞤮 𞤴𞤮𞤱𞤢𞤲𞤫𞥅 𞤸𞤢𞤳𞥆𞤫 𞤯𞤵𞤥 𞤲'𞤺𞤢𞤯𞤵𞤯𞤫𞤲 𞤮 𞤩𞤭𞤤𞤫𞥅 𞤣𞤮𞤱 𞤺𞤢𞥄𞤬𞤢𞥄𞤲'𞤺𞤢𞤤.
𞤌 𞤱𞤢𞤯𞤵 𞤲𞤮𞤲 𞤲'𞤺𞤢𞤥 𞤤𞤢𞥄𞤱𞤮𞤤 𞤥𞤢𞤴𞤣𞤫 𞤥𞤢𞥄𞤳𞤮 𞤢𞤤𞤫𞤲 𞤱𞤢𞤯𞤵𞤳𞤭 𞤸𞤢𞤳𞥆𞤫⹁ 𞤲'𞤶𞤮𞥅𞤯𞤮𞥅𞤯𞤫𞤲 𞤶𞤮𞤲'𞤣𞤫 𞤢𞥄𞤣𞤭𞤤𞤢𞥄𞤳𞤵.
𞤐𞤮 𞤢𞥄𞤴𞤢𞥄𞤪𞤫 𞤱𞤭'𞤭⹁ “𞤄𞤢𞤪𞤳𞤢 𞤲𞤢𞤱𞤲𞤮𞥅𞤯𞤫 𞤥𞤢𞥄𞤳𞤮 𞤮𞤲 𞤲'𞤶𞤢𞤥𞤯𞤭𞤼𞤭𞥅.”
𞤐'𞤁𞤫𞤲𞥆𞤮 𞤮𞤲 𞤲𞤢𞤲'𞤣𞤭𞥅 𞤫 𞤦𞤢𞥄𞤤𞤭 𞤥𞤢𞤶𞥆𞤵𞤯𞤭 𞤤𞤢𞥄𞤱𞤮𞤤⹁ 𞤢𞤥𞥆𞤢𞥄 𞤶𞤮𞥅𞤲𞤭 𞤯𞤵𞤥 𞤧𞤮''𞤮𞤴𞤭𞥅'𞤮𞤲 𞤲'𞤺𞤢𞤥 𞤼𞤮𞤳𞥆𞤮𞤲 𞤘𞤢𞤴𞤲𞤢𞥄𞤳𞤮 𞤆𞤢𞥄𞤥𞤢𞤲𞤢𞤴𞤯𞤮 𞤴𞤮𞤲𞤳𞤭𞥅𞤶𞤭 𞤥𞤮𞥅𞤯𞤮𞤲.
|
1 Biiturus 3
Jonde Teegal
Non maa onon rewɓe teegal, tokkee ko worɓe mooɗon mbi'i.
Ngam to e woodi woɓɓe worɓe ɓe tokkaayi Wolde Allah, ɗum gaɗotooɗum ngikku rewɓe maɓɓe waɗa ɓe tokka Allah, naa' sey to ɓe metanaama, to ɓe ngi'ii ngikku mooɗon boɗɗum nden ɓe ngi'i on ngaɗa ko ɓe mbi'i.
To' mo''itinaaki ki mo''itintooɗon warta ki ɓandu tan, bo morɗi, e ko waɗiraa e jiinaari, e kolte gooduɗe ceede.
Sey ni mo''itinaaki mooɗon warta mo''inki ɓerɗe mooɗon e waɗuki ko lallataa waato lestinki hoore, e suruki hoore.
Iri kin ɗon mo''itinaaki ki lallataa; kanki woni ɓurki wooɗuki yeeso Allah.
Ngam ndenno non rewɓe ceniiɓe gaɗuɓe ɓerɗe maɓɓe dow Allah mo''itinorii nde ɓe tokki worɓe maɓɓe.
Misaalu, Saaratu waɗii ko gorko muuɗum Ibraahim wi'i, e mo noddiramo joomu maako.
Jooni, onon ngoni ɓiɓɓe Saaratu to on ngaɗii ko wooɗi, on njaɓaayi goɗɗum hulni'on.
Non maa, onon worɓe, njooɗodee e rewɓe mooɗon no haani.
Kokkeeɓe mangu ngam kamɓe ɓe ngalaa sembe bo mooɗon, ɗonmaa onon e rewɓe mooɗon on fuu on keɓay caahu Joomiraawo, waato yonki ki re'ataa.
Ngaɗee non ngam to' goɗɗum haɗa'on waɗuki do'aare.
Yarki Torra Ngam Waɗuki Aadilaaku
Jooni e mi yiɗi yottinki ko mbi'aymi e wiiki, on fuu nyumo mooɗon warta go'o.
Njurmindiree, ngiɗindiree no haani tokkuɓe Yeesu ngaɗa, mballindiree, lestinee ko'e mooɗon.
To' on ngaato halleende e halleende, koo huɗuki e huɗuki, ammaa ngaatoree barkiɗinki, ngam Allah noddii'on ngaɗon non ngam o barkiɗina'on.
Aayaare wi'ii,
“Fuu giɗɗo nana belɗum jonde muuɗum,
neeɓa e duuniyaaru,
sey o ala meto kallungo,
o ala fewre.
O ala waɗuki ko halli, o waɗa aadilaaku;
o ɗaɓɓita jam e ɓernde go'o.
Ngam Joomiraawo e faamana gooduɓe aadilaaku,
e mo nana do'aaje maɓɓe,
ammaa e mo wanya kuwooɓe ko halli.”
To on ngaɗa ko mbaawoton waɗuki ngam ngaɗon ko wooɗi, moye hallanta'on?
Ammaa koo to on njarii torra ngam waɗuki ko wooɗi, Allah barkiɗinay'on.
Ngam non, to' on kulu torrayɓe'on, to' on ngannu.
Ammaa mawninee Almasiihu nder ɓerɗe mooɗon ngam kanko woni Joomiraawo.
Koo ndeye njooɗee on ciryii nootaaki koo moye ƴamuɗo'on dow waɗuki ɓernde ki ngaɗɗon dow Almasiihu.
Ngaɗee non nder lesnuki hoore e mawninki.
Koo ndeye ɗum tawra'on e ɓernde lamnde, ngam to ɗum huɗii'on, ɓen ɗon kuɗooɓe ngikku mooɗon boɗɗum ngam on tokkuɓe Yeesu ɓe cemta.
Ngam ɗum ɓurii neɗɗo yara torra ngam waɗuki fii boɗɗum, to ɗum cuɓol Allah, e dow yara torra ngam waɗuki ko halli.
Ngam Almasiihu maayii nde go'o ngam ittuki hakkeeji meeɗen.
Kanko o gooduɗo aadilaaku, ammaa o maayii ngam ɓe ngalaa aadilaaku ngam o yaara'en to Allah.
Ɗum wariimo, ammaa Ruuhu Allah hokkiimo yonki.
Nder bawɗe Ruuhu ɗum o yahi o wa'ajinani ruuhuuji maɓɓaaɗi.
Ruuhuuji ɗin ɗon kanji ngoni ɗi tokkaayi Allah ndenno e jaamanu Annabi Nuhu.
Allah heɗake e munya carel ko Annabi Nuhu waɗata komiwal.
Yimɓe seɗɗa tan nattingal kisi ndiyam tufaana, kamɓe njoweetato.
Ndiyam ɗam boo ɗum misaalu baptisma.
Jooni baptisma hisnii'on barka bawɗe ummaaki Yeesu Almasiihu daga mayde.
Baptisma naa' ɗum ittuki tuundi daga ɓalli meeɗen, ɗum alkawal ngal neɗɗo waɗani Allah e ɓernde lamnde.
Yeesu yahi dow, e mo jooɗii to jungo Allah nyaamo, e mo laamoo malaa'ika'en, e gooduɓe laamu, e gooduɓe bawɗe.
|
𞥑 𞤄𞤭𞥅𞤼𞤵𞤪𞤵𞤧 𞥓
𞤔𞤮𞤲'𞤣𞤫 𞤚𞤫𞥅𞤺𞤢𞤤
𞤐𞤮𞤲 𞤥𞤢𞥄 𞤮𞤲𞤮𞤲 𞤪𞤫𞤱𞤩𞤫 𞤼𞤫𞥅𞤺𞤢𞤤⹁ 𞤼𞤮𞤳𞥆𞤫𞥅 𞤳𞤮 𞤱𞤮𞤪𞤩𞤫 𞤥𞤮𞥅𞤯𞤮𞤲 𞤲'𞤦𞤭'𞤭.
𞤐'𞤘𞤢𞤥 𞤼𞤮 𞤫 𞤱𞤮𞥅𞤣𞤭 𞤱𞤮𞤩𞥆𞤫 𞤱𞤮𞤪𞤩𞤫 𞤩𞤫 𞤼𞤮𞤳𞥆𞤢𞥄𞤴𞤭 𞤏𞤮𞤤𞤣𞤫 𞤀𞤤𞥆𞤢𞤸⹁ 𞤯𞤵𞤥 𞤺𞤢𞤯𞤮𞤼𞤮𞥅𞤯𞤵𞤥 𞤲'𞤺𞤭𞤳𞥆𞤵 𞤪𞤫𞤱𞤩𞤫 𞤥𞤢𞤩𞥆𞤫 𞤱𞤢𞤯𞤢 𞤩𞤫 𞤼𞤮𞤳𞥆𞤢 𞤀𞤤𞥆𞤢𞤸⹁ 𞤲𞤢𞥄' 𞤧𞤫𞤴 𞤼𞤮 𞤩𞤫 𞤥𞤫𞤼𞤢𞤲𞤢𞥄𞤥𞤢⹁ 𞤼𞤮 𞤩𞤫 𞤲'𞤺𞤭'𞤭𞥅 𞤲'𞤺𞤭𞤳𞥆𞤵 𞤥𞤮𞥅𞤯𞤮𞤲 𞤦𞤮𞤯𞥆𞤵𞤥 𞤲'𞤣𞤫𞤲 𞤩𞤫 𞤲'𞤺𞤭'𞤭 𞤮𞤲 𞤲'𞤺𞤢𞤯𞤢 𞤳𞤮 𞤩𞤫 𞤲'𞤦𞤭'𞤭.
𞤚𞤮' 𞤥𞤮''𞤭𞤼𞤭𞤲𞤢𞥄𞤳𞤭 𞤳𞤭 𞤥𞤮''𞤭𞤼𞤭𞤲𞤼𞤮𞥅𞤯𞤮𞤲 𞤱𞤢𞤪𞤼𞤢 𞤳𞤭 𞤩𞤢𞤲'𞤣𞤵 𞤼𞤢𞤲⹁ 𞤦𞤮 𞤥𞤮𞤪𞤯𞤭⹁ 𞤫 𞤳𞤮 𞤱𞤢𞤯𞤭𞤪𞤢𞥄 𞤫 𞤶𞤭𞥅𞤲𞤢𞥄𞤪𞤭⹁ 𞤫 𞤳𞤮𞤤𞤼𞤫 𞤺𞤮𞥅𞤣𞤵𞤯𞤫 𞤷𞤫𞥅𞤣𞤫.
𞤅𞤫𞤴 𞤲𞤭 𞤥𞤮''𞤭𞤼𞤭𞤲𞤢𞥄𞤳𞤭 𞤥𞤮𞥅𞤯𞤮𞤲 𞤱𞤢𞤪𞤼𞤢 𞤥𞤮''𞤭𞤲𞤳𞤭 𞤩𞤫𞤪𞤯𞤫 𞤥𞤮𞥅𞤯𞤮𞤲 𞤫 𞤱𞤢𞤯𞤵𞤳𞤭 𞤳𞤮 𞤤𞤢𞤤𞥆𞤢𞤼𞤢𞥄 𞤱𞤢𞥄𞤼𞤮 𞤤𞤫𞤧𞤼𞤭𞤲𞤳𞤭 𞤸𞤮𞥅𞤪𞤫⹁ 𞤫 𞤧𞤵𞤪𞤵𞤳𞤭 𞤸𞤮𞥅𞤪𞤫.
𞤋𞤪𞤭 𞤳𞤭𞤲 𞤯𞤮𞤲 𞤥𞤮''𞤭𞤼𞤭𞤲𞤢𞥄𞤳𞤭 𞤳𞤭 𞤤𞤢𞤤𞥆𞤢𞤼𞤢𞥄⁏ 𞤳𞤢𞤲𞤳𞤭 𞤱𞤮𞤲𞤭 𞤩𞤵𞤪𞤳𞤭 𞤱𞤮𞥅𞤯𞤵𞤳𞤭 𞤴𞤫𞥅𞤧𞤮 𞤀𞤤𞥆𞤢𞤸.
𞤐'𞤘𞤢𞤥 𞤲'𞤣𞤫𞤲𞥆𞤮 𞤲𞤮𞤲 𞤪𞤫𞤱𞤩𞤫 𞤷𞤫𞤲𞤭𞥅𞤩𞤫 𞤺𞤢𞤯𞤵𞤩𞤫 𞤩𞤫𞤪𞤯𞤫 𞤥𞤢𞤩𞥆𞤫 𞤣𞤮𞤱 𞤀𞤤𞥆𞤢𞤸 𞤥𞤮''𞤭𞤼𞤭𞤲𞤮𞤪𞤭𞥅 𞤲'𞤣𞤫 𞤩𞤫 𞤼𞤮𞤳𞥆𞤭 𞤱𞤮𞤪𞤩𞤫 𞤥𞤢𞤩𞥆𞤫.
𞤃𞤭𞤧𞤢𞥄𞤤𞤵⹁ 𞤅𞤢𞥄𞤪𞤢𞤼𞤵 𞤱𞤢𞤯𞤭𞥅 𞤳𞤮 𞤺𞤮𞤪𞤳𞤮 𞤥𞤵𞥅𞤯𞤵𞤥 𞤋𞤦𞤪𞤢𞥄𞤸𞤭𞤥 𞤱𞤭'𞤭⹁ 𞤫 𞤥𞤮 𞤲𞤮𞤣𞥆𞤭𞤪𞤢𞤥𞤮 𞤶𞤮𞥅𞤥𞤵 𞤥𞤢𞥄𞤳𞤮.
𞤔𞤮𞥅𞤲𞤭⹁ 𞤮𞤲𞤮𞤲 𞤲'𞤺𞤮𞤲𞤭 𞤩𞤭𞤩𞥆𞤫 𞤅𞤢𞥄𞤪𞤢𞤼𞤵 𞤼𞤮 𞤮𞤲 𞤲'𞤺𞤢𞤯𞤭𞥅 𞤳𞤮 𞤱𞤮𞥅𞤯𞤭⹁ 𞤮𞤲 𞤲'𞤶𞤢𞤩𞤢𞥄𞤴𞤭 𞤺𞤮𞤯𞥆𞤵𞤥 𞤸𞤵𞤤𞤲𞤭'𞤮𞤲.
𞤐𞤮𞤲 𞤥𞤢𞥄⹁ 𞤮𞤲𞤮𞤲 𞤱𞤮𞤪𞤩𞤫⹁ 𞤲'𞤶𞤮𞥅𞤯𞤮𞤣𞤫𞥅 𞤫 𞤪𞤫𞤱𞤩𞤫 𞤥𞤮𞥅𞤯𞤮𞤲 𞤲𞤮 𞤸𞤢𞥄𞤲𞤭.
𞤑𞤮𞤳𞥆𞤫𞥅𞤩𞤫 𞤥𞤢𞤲'𞤺𞤵 𞤲'𞤺𞤢𞤥 𞤳𞤢𞤥𞤩𞤫 𞤩𞤫 𞤲'𞤺𞤢𞤤𞤢𞥄 𞤧𞤫𞤲'𞤦𞤫 𞤦𞤮 𞤥𞤮𞥅𞤯𞤮𞤲⹁ 𞤯𞤮𞤲𞤥𞤢𞥄 𞤮𞤲𞤮𞤲 𞤫 𞤪𞤫𞤱𞤩𞤫 𞤥𞤮𞥅𞤯𞤮𞤲 𞤮𞤲 𞤬𞤵𞥅 𞤮𞤲 𞤳𞤫𞤩𞤢𞤴 𞤷𞤢𞥄𞤸𞤵 𞤔𞤮𞥅𞤥𞤭𞤪𞤢𞥄𞤱𞤮⹁ 𞤱𞤢𞥄𞤼𞤮 𞤴𞤮𞤲𞤳𞤭 𞤳𞤭 𞤪𞤫'𞤢𞤼𞤢𞥄.
𞤐'𞤘𞤢𞤯𞤫𞥅 𞤲𞤮𞤲 𞤲'𞤺𞤢𞤥 𞤼𞤮' 𞤺𞤮𞤯𞥆𞤵𞤥 𞤸𞤢𞤯𞤢'𞤮𞤲 𞤱𞤢𞤯𞤵𞤳𞤭 𞤣𞤮'𞤢𞥄𞤪𞤫.
𞤒𞤢𞤪𞤳𞤭 𞤚𞤮𞤪𞥆𞤢 𞤐'𞤘𞤢𞤥 𞤏𞤢𞤯𞤵𞤳𞤭 𞤀𞥄𞤣𞤭𞤤𞤢𞥄𞤳𞤵
𞤔𞤮𞥅𞤲𞤭 𞤫 𞤥𞤭 𞤴𞤭𞤯𞤭 𞤴𞤮𞤼𞥆𞤭𞤲𞤳𞤭 𞤳𞤮 𞤲'𞤦𞤭'𞤢𞤴𞤥𞤭 𞤫 𞤱𞤭𞥅𞤳𞤭⹁ 𞤮𞤲 𞤬𞤵𞥅 𞤻𞤵𞤥𞤮 𞤥𞤮𞥅𞤯𞤮𞤲 𞤱𞤢𞤪𞤼𞤢 𞤺𞤮'𞤮.
𞤐'𞤔𞤵𞤪𞤥𞤭𞤲'𞤣𞤭𞤪𞤫𞥅⹁ 𞤲'𞤺𞤭𞤯𞤭𞤲'𞤣𞤭𞤪𞤫𞥅 𞤲𞤮 𞤸𞤢𞥄𞤲𞤭 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤲'𞤺𞤢𞤯𞤢⹁ 𞤲'𞤦𞤢𞤤𞥆𞤭𞤲'𞤣𞤭𞤪𞤫𞥅⹁ 𞤤𞤫𞤧𞤼𞤭𞤲𞤫𞥅 𞤳𞤮'𞤫 𞤥𞤮𞥅𞤯𞤮𞤲.
𞤚𞤮' 𞤮𞤲 𞤲'𞤺𞤢𞥄𞤼𞤮 𞤸𞤢𞤤𞥆𞤫𞥅𞤲'𞤣𞤫 𞤫 𞤸𞤢𞤤𞥆𞤫𞥅𞤲'𞤣𞤫⹁ 𞤳𞤮𞥅 𞤸𞤵𞤯𞤵𞤳𞤭 𞤫 𞤸𞤵𞤯𞤵𞤳𞤭⹁ 𞤢𞤥𞥆𞤢𞥄 𞤲'𞤺𞤢𞥄𞤼𞤮𞤪𞤫𞥅 𞤦𞤢𞤪𞤳𞤭𞤯𞤭𞤲𞤳𞤭⹁ 𞤲'𞤺𞤢𞤥 𞤀𞤤𞥆𞤢𞤸 𞤲𞤮𞤣𞥆𞤭𞥅'𞤮𞤲 𞤲'𞤺𞤢𞤯𞤮𞤲 𞤲𞤮𞤲 𞤲'𞤺𞤢𞤥 𞤮 𞤦𞤢𞤪𞤳𞤭𞤯𞤭𞤲𞤢'𞤮𞤲.
𞤀𞥄𞤴𞤢𞥄𞤪𞤫 𞤱𞤭'𞤭𞥅⹁
“𞤊𞤵𞥅 𞤺𞤭𞤯𞥆𞤮 𞤲𞤢𞤲𞤢 𞤦𞤫𞤤𞤯𞤵𞤥 𞤶𞤮𞤲'𞤣𞤫 𞤥𞤵𞥅𞤯𞤵𞤥⹁
𞤲𞤫𞥅𞤩𞤢 𞤫 𞤣𞤵𞥅𞤲𞤭𞤴𞤢𞥄𞤪𞤵⹁
𞤧𞤫𞤴 𞤮 𞤢𞤤𞤢 𞤥𞤫𞤼𞤮 𞤳𞤢𞤤𞥆𞤵𞤲'𞤺𞤮⹁
𞤮 𞤢𞤤𞤢 𞤬𞤫𞤱𞤪𞤫.
𞤌 𞤢𞤤𞤢 𞤱𞤢𞤯𞤵𞤳𞤭 𞤳𞤮 𞤸𞤢𞤤𞥆𞤭⹁ 𞤮 𞤱𞤢𞤯𞤢 𞤢𞥄𞤣𞤭𞤤𞤢𞥄𞤳𞤵⁏
𞤮 𞤯𞤢𞤩𞥆𞤭𞤼𞤢 𞤶𞤢𞤥 𞤫 𞤩𞤫𞤪𞤲'𞤣𞤫 𞤺𞤮'𞤮.
𞤐'𞤘𞤢𞤥 𞤔𞤮𞥅𞤥𞤭𞤪𞤢𞥄𞤱𞤮 𞤫 𞤬𞤢𞥄𞤥𞤢𞤲𞤢 𞤺𞤮𞥅𞤣𞤵𞤩𞤫 𞤢𞥄𞤣𞤭𞤤𞤢𞥄𞤳𞤵⹁
𞤫 𞤥𞤮 𞤲𞤢𞤲𞤢 𞤣𞤮'𞤢𞥄𞤶𞤫 𞤥𞤢𞤩𞥆𞤫⹁
𞤢𞤥𞥆𞤢𞥄 𞤫 𞤥𞤮 𞤱𞤢𞤻𞤢 𞤳𞤵𞤱𞤮𞥅𞤩𞤫 𞤳𞤮 𞤸𞤢𞤤𞥆𞤭.”
𞤚𞤮 𞤮𞤲 𞤲'𞤺𞤢𞤯𞤢 𞤳𞤮 𞤲'𞤦𞤢𞥄𞤱𞤮𞤼𞤮𞤲 𞤱𞤢𞤯𞤵𞤳𞤭 𞤲'𞤺𞤢𞤥 𞤲'𞤺𞤢𞤯𞤮𞤲 𞤳𞤮 𞤱𞤮𞥅𞤯𞤭⹁ 𞤥𞤮𞤴𞤫 𞤸𞤢𞤤𞥆𞤢𞤲𞤼𞤢'𞤮𞤲؟
𞤀𞤥𞥆𞤢𞥄 𞤳𞤮𞥅 𞤼𞤮 𞤮𞤲 𞤲'𞤶𞤢𞤪𞤭𞥅 𞤼𞤮𞤪𞥆𞤢 𞤲'𞤺𞤢𞤥 𞤱𞤢𞤯𞤵𞤳𞤭 𞤳𞤮 𞤱𞤮𞥅𞤯𞤭⹁ 𞤀𞤤𞥆𞤢𞤸 𞤦𞤢𞤪𞤳𞤭𞤯𞤭𞤲𞤢𞤴'𞤮𞤲.
𞤐'𞤘𞤢𞤥 𞤲𞤮𞤲⹁ 𞤼𞤮' 𞤮𞤲 𞤳𞤵𞤤𞤵 𞤼𞤮𞤪𞥆𞤢𞤴𞤩𞤫'𞤮𞤲⹁ 𞤼𞤮' 𞤮𞤲 𞤲'𞤺𞤢𞤲𞥆𞤵.
𞤀𞤥𞥆𞤢𞥄 𞤥𞤢𞤱𞤲𞤭𞤲𞤫𞥅 𞤀𞤤𞤥𞤢𞤧𞤭𞥅𞤸𞤵 𞤲'𞤣𞤫𞤪 𞤩𞤫𞤪𞤯𞤫 𞤥𞤮𞥅𞤯𞤮𞤲 𞤲'𞤺𞤢𞤥 𞤳𞤢𞤲𞤳𞤮 𞤱𞤮𞤲𞤭 𞤔𞤮𞥅𞤥𞤭𞤪𞤢𞥄𞤱𞤮.
𞤑𞤮𞥅 𞤲'𞤣𞤫𞤴𞤫 𞤲'𞤶𞤮𞥅𞤯𞤫𞥅 𞤮𞤲 𞤷𞤭𞤪𞤴𞤭𞥅 𞤲𞤮𞥅𞤼𞤢𞥄𞤳𞤭 𞤳𞤮𞥅 𞤥𞤮𞤴𞤫 𞤰𞤢𞤥𞤵𞤯𞤮'𞤮𞤲 𞤣𞤮𞤱 𞤱𞤢𞤯𞤵𞤳𞤭 𞤩𞤫𞤪𞤲'𞤣𞤫 𞤳𞤭 𞤲'𞤺𞤢𞤯𞥆𞤮𞤲 𞤣𞤮𞤱 𞤀𞤤𞤥𞤢𞤧𞤭𞥅𞤸𞤵.
𞤐'𞤘𞤢𞤯𞤫𞥅 𞤲𞤮𞤲 𞤲'𞤣𞤫𞤪 𞤤𞤫𞤧𞤲𞤵𞤳𞤭 𞤸𞤮𞥅𞤪𞤫 𞤫 𞤥𞤢𞤱𞤲𞤭𞤲𞤳𞤭.
𞤑𞤮𞥅 𞤲'𞤣𞤫𞤴𞤫 𞤯𞤵𞤥 𞤼𞤢𞤱𞤪𞤢'𞤮𞤲 𞤫 𞤩𞤫𞤪𞤲'𞤣𞤫 𞤤𞤢𞤥𞤲'𞤣𞤫⹁ 𞤲'𞤺𞤢𞤥 𞤼𞤮 𞤯𞤵𞤥 𞤸𞤵𞤯𞤭𞥅'𞤮𞤲⹁ 𞤩𞤫𞤲 𞤯𞤮𞤲 𞤳𞤵𞤯𞤮𞥅𞤩𞤫 𞤲'𞤺𞤭𞤳𞥆𞤵 𞤥𞤮𞥅𞤯𞤮𞤲 𞤦𞤮𞤯𞥆𞤵𞤥 𞤲'𞤺𞤢𞤥 𞤮𞤲 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤩𞤫 𞤷𞤫𞤥𞤼𞤢.
𞤐'𞤘𞤢𞤥 𞤯𞤵𞤥 𞤩𞤵𞤪𞤭𞥅 𞤲𞤫𞤯𞥆𞤮 𞤴𞤢𞤪𞤢 𞤼𞤮𞤪𞥆𞤢 𞤲'𞤺𞤢𞤥 𞤱𞤢𞤯𞤵𞤳𞤭 𞤬𞤭𞥅 𞤦𞤮𞤯𞥆𞤵𞤥⹁ 𞤼𞤮 𞤯𞤵𞤥 𞤷𞤵𞤩𞤮𞤤 𞤀𞤤𞥆𞤢𞤸⹁ 𞤫 𞤣𞤮𞤱 𞤴𞤢𞤪𞤢 𞤼𞤮𞤪𞥆𞤢 𞤲'𞤺𞤢𞤥 𞤱𞤢𞤯𞤵𞤳𞤭 𞤳𞤮 𞤸𞤢𞤤𞥆𞤭.
𞤐'𞤘𞤢𞤥 𞤀𞤤𞤥𞤢𞤧𞤭𞥅𞤸𞤵 𞤥𞤢𞥄𞤴𞤭𞥅 𞤲'𞤣𞤫 𞤺𞤮'𞤮 𞤲'𞤺𞤢𞤥 𞤭𞤼𞥆𞤵𞤳𞤭 𞤸𞤢𞤳𞥆𞤫𞥅𞤶𞤭 𞤥𞤫𞥅𞤯𞤫𞤲.
𞤑𞤢𞤲𞤳𞤮 𞤮 𞤺𞤮𞥅𞤣𞤵𞤯𞤮 𞤢𞥄𞤣𞤭𞤤𞤢𞥄𞤳𞤵⹁ 𞤢𞤥𞥆𞤢𞥄 𞤮 𞤥𞤢𞥄𞤴𞤭𞥅 𞤲'𞤺𞤢𞤥 𞤩𞤫 𞤲'𞤺𞤢𞤤𞤢𞥄 𞤢𞥄𞤣𞤭𞤤𞤢𞥄𞤳𞤵 𞤲'𞤺𞤢𞤥 𞤮 𞤴𞤢𞥄𞤪𞤢'𞤫𞤲 𞤼𞤮 𞤀𞤤𞥆𞤢𞤸.
𞤍𞤵𞤥 𞤱𞤢𞤪𞤭𞥅𞤥𞤮⹁ 𞤢𞤥𞥆𞤢𞥄 𞤈𞤵𞥅𞤸𞤵 𞤀𞤤𞥆𞤢𞤸 𞤸𞤮𞤳𞥆𞤭𞥅𞤥𞤮 𞤴𞤮𞤲𞤳𞤭.
𞤐'𞤁𞤫𞤪 𞤦𞤢𞤱𞤯𞤫 𞤈𞤵𞥅𞤸𞤵 𞤯𞤵𞤥 𞤮 𞤴𞤢𞤸𞤭 𞤮 𞤱𞤢'𞤢𞤶𞤭𞤲𞤢𞤲𞤭 𞤪𞤵𞥅𞤸𞤵𞥅𞤶𞤭 𞤥𞤢𞤩𞥆𞤢𞥄𞤯𞤭.
𞤈𞤵𞥅𞤸𞤵𞥅𞤶𞤭 𞤯𞤭𞤲 𞤯𞤮𞤲 𞤳𞤢𞤲'𞤶𞤭 𞤲'𞤺𞤮𞤲𞤭 𞤯𞤭 𞤼𞤮𞤳𞥆𞤢𞥄𞤴𞤭 𞤀𞤤𞥆𞤢𞤸 𞤲'𞤣𞤫𞤲𞥆𞤮 𞤫 𞤶𞤢𞥄𞤥𞤢𞤲𞤵 𞤀𞤲𞥆𞤢𞤦𞤭 𞤐𞤵𞤸𞤵.
𞤀𞤤𞥆𞤢𞤸 𞤸𞤫𞤯𞤢𞤳𞤫 𞤫 𞤥𞤵𞤻𞤢 𞤷𞤢𞤪𞤫𞤤 𞤳𞤮 𞤀𞤲𞥆𞤢𞤦𞤭 𞤐𞤵𞤸𞤵 𞤱𞤢𞤯𞤢𞤼𞤢 𞤳𞤮𞤥𞤭𞤱𞤢𞤤.
𞤒𞤭𞤥𞤩𞤫 𞤧𞤫𞤯𞥆𞤢 𞤼𞤢𞤲 𞤲𞤢𞤼𞥆𞤭𞤲'𞤺𞤢𞤤 𞤳𞤭𞤧𞤭 𞤲'𞤣𞤭𞤴𞤢𞤥 𞤼𞤵𞤬𞤢𞥄𞤲𞤢⹁ 𞤳𞤢𞤥𞤩𞤫 𞤲'𞤶𞤮𞤱𞤫𞥅𞤼𞤢𞤼𞤮.
𞤐'𞤁𞤭𞤴𞤢𞤥 𞤯𞤢𞤥 𞤦𞤮𞥅 𞤯𞤵𞤥 𞤥𞤭𞤧𞤢𞥄𞤤𞤵 𞤦𞤢𞤨𞤼𞤭𞤧𞤥𞤢.
𞤔𞤮𞥅𞤲𞤭 𞤦𞤢𞤨𞤼𞤭𞤧𞤥𞤢 𞤸𞤭𞤧𞤲𞤭𞥅'𞤮𞤲 𞤦𞤢𞤪𞤳𞤢 𞤦𞤢𞤱𞤯𞤫 𞤵𞤥𞥆𞤢𞥄𞤳𞤭 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤣𞤢𞤺𞤢 𞤥𞤢𞤴𞤣𞤫.
𞤄𞤢𞤨𞤼𞤭𞤧𞤥𞤢 𞤲𞤢𞥄' 𞤯𞤵𞤥 𞤭𞤼𞥆𞤵𞤳𞤭 𞤼𞤵𞥅𞤲'𞤣𞤭 𞤣𞤢𞤺𞤢 𞤩𞤢𞤤𞥆𞤭 𞤥𞤫𞥅𞤯𞤫𞤲⹁ 𞤯𞤵𞤥 𞤢𞤤𞤳𞤢𞤱𞤢𞤤 𞤲'𞤺𞤢𞤤 𞤲𞤫𞤯𞥆𞤮 𞤱𞤢𞤯𞤢𞤲𞤭 𞤀𞤤𞥆𞤢𞤸 𞤫 𞤩𞤫𞤪𞤲'𞤣𞤫 𞤤𞤢𞤥𞤲'𞤣𞤫.
𞤒𞤫𞥅𞤧𞤵 𞤴𞤢𞤸𞤭 𞤣𞤮𞤱⹁ 𞤫 𞤥𞤮 𞤶𞤮𞥅𞤯𞤭𞥅 𞤼𞤮 𞤶𞤵𞤲'𞤺𞤮 𞤀𞤤𞥆𞤢𞤸 𞤻𞤢𞥄𞤥𞤮⹁ 𞤫 𞤥𞤮 𞤤𞤢𞥄𞤥𞤮𞥅 𞤥𞤢𞤤𞤢𞥄'𞤭𞤳𞤢'𞤫𞤲⹁ 𞤫 𞤺𞤮𞥅𞤣𞤵𞤩𞤫 𞤤𞤢𞥄𞤥𞤵⹁ 𞤫 𞤺𞤮𞥅𞤣𞤵𞤩𞤫 𞤦𞤢𞤱𞤯𞤫.
|
1 Biiturus 4
Jonde Tokkuɗo Almasiihu
Nde Almasiihu yarii torra nder ɓandu, onon maa ciryee ɓerɗe mooɗon ngam yarki torra.
Ngam fuu jarɗo torra nder ɓandu, alii waɗuki hakke.
Ngam non, nder balɗe mooɗon koriiɗe e duuniyaaru, to' on ɓeydu tokkuki suuno ɓandu, ammaa tokkee ko Allah yiɗi.
Jonde nde ngaɗɗon ndenno iri nde yimɓe ɓe andaa Allah ngiɗi, nde heƴii non.
Ndenno on ngaɗi ka halleende, e suunooji kalluɗi, e yareyareeji pooɗooji jonde meere, e mawninki gunkiiji fii koo wooɗaa.
E ɓe kayɗina ngam on kawtataa ko'e e maɓɓe jooni nder waɗuki kuuɗe ɗuɗɗe ɗe mbooɗaa.
Ngam non e ɓe kuɗa'on.
Ammaa ɓe mbi'ay Allah ko ɓe ngaɗi, kanko kiitotooɗo ɓe yonki e mayɓe.
Kanjum waɗi haa mayɓe maa nga'ajinanaa Habaru Belɗum dow Yeesu Almasiihu.
Ngam koo nde Allah torririiɓe mayde nder ɓandu bo koo moye, yonkiiji maɓɓe njooɗodoto e Allah.
Jogiiɓe Dokke Allah Boɗɗum
Re'uki koo ɗume ɓadake.
Ngam non paamee, curee ko'e mooɗon ngam mbaawon waɗuki do'aare.
Ko ɓuri koo ɗume woni, ngiɗindiree naa' seɗɗa, ngam yidde e waɗa ɗum yaafoo hakkeeji ɗuɗɗi.
Ngaɗee ka jaɓɓootirki nder gureeje mooɗon naa' e metemeteeji.
Nde Allah hokki koo moye tokkuɗo Yeesu dokkal, kuutiree dokkal ngal hakkunde mooɗon no paamanoowo dokkal Allah boɗɗum waɗata.
Fuu ga'ajinoowo, sey wa'ajina Wolde Allah.
Fuu balloowo sey wallira sembe ɗum Allah hokkimo, ngam nder koo ɗume ɗum mawnina Allah barka Yeesu Almasiihu.
Mangu e laamu tabbita to maako haa abadaa abadin.
Aamin.
Torra Ngam Tokkuki Yeesu
Onon ɓe ngiɗumi, to' on kayɗin dow torra kalluka keɓuka'on.
Ka heɓu'on ngam ɗum foonda'on.
To' on nyumu goɗɗum fii kesum heɓii'on.
Ammaa nanee belɗum to on njara torra iri ka Almasiihu yari, ngam to o wartii nder mangu maako nanon belɗum naa' seɗɗa.
On barkiɗinaaɓe, to e ɗum huɗa'on ngam inde Almasiihu, ngam Ruuhu Allah gooduɗum teddungal e wondi e mooɗon.
Ammaa to' goɗɗo nder mooɗon yara torra ngam waɗuki warhoore, koo nguyka, koo waɗuki ko halli, koo waɗuki ko waɗaaka.
Ammaa to goɗɗo yarii torra ngam o tokkuɗo Yeesu, too, to' o nana cemtuɗum, sey ni o yetta Allah ngam o noddiraama inde Almasiihu.
Ngam carel waɗii ngel ɗum waɗanta yimɓe kiita.
Ɓe ɗum fuɗɗanta waɗanki kiita boo woni yimɓe Allah.
To dow meeɗen enen yimɓe Allah ɗum fuɗɗirta kiita, too, no ɗum wartanta ganyuɓe tokka Habaru Belɗum ɗum Allah?
Aayaare wi'ii,
“To e ɗum saɗi aadili'en kisa,
too, ko heɓata ɓe kulataa Allah e gooduɓe hakke?”
Ngam non, fuu jarooɓe torra dow ko Allah yiɗi, ɓe ngaɗa ko haani.
Ɓe ngaɗa yonkiiji maɓɓe nder jungo Allah Taguɗo koo ɗume.
Kanko o kebbinoowo alkawal maako.
|
𞥑 𞤄𞤭𞥅𞤼𞤵𞤪𞤵𞤧 𞥔
𞤔𞤮𞤲'𞤣𞤫 𞤚𞤮𞤳𞥆𞤵𞤯𞤮 𞤀𞤤𞤥𞤢𞤧𞤭𞥅𞤸𞤵
𞤐'𞤁𞤫 𞤀𞤤𞤥𞤢𞤧𞤭𞥅𞤸𞤵 𞤴𞤢𞤪𞤭𞥅 𞤼𞤮𞤪𞥆𞤢 𞤲'𞤣𞤫𞤪 𞤩𞤢𞤲'𞤣𞤵⹁ 𞤮𞤲𞤮𞤲 𞤥𞤢𞥄 𞤷𞤭𞤪𞤴𞤫𞥅 𞤩𞤫𞤪𞤯𞤫 𞤥𞤮𞥅𞤯𞤮𞤲 𞤲'𞤺𞤢𞤥 𞤴𞤢𞤪𞤳𞤭 𞤼𞤮𞤪𞥆𞤢.
𞤐'𞤘𞤢𞤥 𞤬𞤵𞥅 𞤶𞤢𞤪𞤯𞤮 𞤼𞤮𞤪𞥆𞤢 𞤲'𞤣𞤫𞤪 𞤩𞤢𞤲'𞤣𞤵⹁ 𞤢𞤤𞤭𞥅 𞤱𞤢𞤯𞤵𞤳𞤭 𞤸𞤢𞤳𞥆𞤫.
𞤐'𞤘𞤢𞤥 𞤲𞤮𞤲⹁ 𞤲'𞤣𞤫𞤪 𞤦𞤢𞤤𞤯𞤫 𞤥𞤮𞥅𞤯𞤮𞤲 𞤳𞤮𞤪𞤭𞥅𞤯𞤫 𞤫 𞤣𞤵𞥅𞤲𞤭𞤴𞤢𞥄𞤪𞤵⹁ 𞤼𞤮' 𞤮𞤲 𞤩𞤫𞤴𞤣𞤵 𞤼𞤮𞤳𞥆𞤵𞤳𞤭 𞤧𞤵𞥅𞤲𞤮 𞤩𞤢𞤲'𞤣𞤵⹁ 𞤢𞤥𞥆𞤢𞥄 𞤼𞤮𞤳𞥆𞤫𞥅 𞤳𞤮 𞤀𞤤𞥆𞤢𞤸 𞤴𞤭𞤯𞤭.
𞤔𞤮𞤲'𞤣𞤫 𞤲'𞤣𞤫 𞤲'𞤺𞤢𞤯𞥆𞤮𞤲 𞤲'𞤣𞤫𞤲𞥆𞤮 𞤭𞤪𞤭 𞤲'𞤣𞤫 𞤴𞤭𞤥𞤩𞤫 𞤩𞤫 𞤢𞤲'𞤣𞤢𞥄 𞤀𞤤𞥆𞤢𞤸 𞤲'𞤺𞤭𞤯𞤭⹁ 𞤲'𞤣𞤫 𞤸𞤫𞤰𞤭𞥅 𞤲𞤮𞤲.
𞤐'𞤁𞤫𞤲𞥆𞤮 𞤮𞤲 𞤲'𞤺𞤢𞤯𞤭 𞤳𞤢 𞤸𞤢𞤤𞥆𞤫𞥅𞤲'𞤣𞤫⹁ 𞤫 𞤧𞤵𞥅𞤲𞤮𞥅𞤶𞤭 𞤳𞤢𞤤𞥆𞤵𞤯𞤭⹁ 𞤫 𞤴𞤢𞤪𞤫𞤴𞤢𞤪𞤫𞥅𞤶𞤭 𞤨𞤮𞥅𞤯𞤮𞥅𞤶𞤭 𞤶𞤮𞤲'𞤣𞤫 𞤥𞤫𞥅𞤪𞤫⹁ 𞤫 𞤥𞤢𞤱𞤲𞤭𞤲𞤳𞤭 𞤺𞤵𞤲𞤳𞤭𞥅𞤶𞤭 𞤬𞤭𞥅 𞤳𞤮𞥅 𞤱𞤮𞥅𞤯𞤢𞥄.
𞤉 𞤩𞤫 𞤳𞤢𞤴𞤯𞤭𞤲𞤢 𞤲'𞤺𞤢𞤥 𞤮𞤲 𞤳𞤢𞤱𞤼𞤢𞤼𞤢𞥄 𞤳𞤮'𞤫 𞤫 𞤥𞤢𞤩𞥆𞤫 𞤶𞤮𞥅𞤲𞤭 𞤲'𞤣𞤫𞤪 𞤱𞤢𞤯𞤵𞤳𞤭 𞤳𞤵𞥅𞤯𞤫 𞤯𞤵𞤯𞥆𞤫 𞤯𞤫 𞤲'𞤦𞤮𞥅𞤯𞤢𞥄.
𞤐'𞤘𞤢𞤥 𞤲𞤮𞤲 𞤫 𞤩𞤫 𞤳𞤵𞤯𞤢'𞤮𞤲.
𞤀𞤥𞥆𞤢𞥄 𞤩𞤫 𞤲'𞤦𞤭'𞤢𞤴 𞤀𞤤𞥆𞤢𞤸 𞤳𞤮 𞤩𞤫 𞤲'𞤺𞤢𞤯𞤭⹁ 𞤳𞤢𞤲𞤳𞤮 𞤳𞤭𞥅𞤼𞤮𞤼𞤮𞥅𞤯𞤮 𞤩𞤫 𞤴𞤮𞤲𞤳𞤭 𞤫 𞤥𞤢𞤴𞤩𞤫.
𞤑𞤢𞤲'𞤶𞤵𞤥 𞤱𞤢𞤯𞤭 𞤸𞤢𞥄 𞤥𞤢𞤴𞤩𞤫 𞤥𞤢𞥄 𞤲'𞤺𞤢'𞤢𞤶𞤭𞤲𞤢𞤲𞤢𞥄 𞤖𞤢𞤦𞤢𞤪𞤵 𞤄𞤫𞤤𞤯𞤵𞤥 𞤣𞤮𞤱 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵.
𞤐'𞤘𞤢𞤥 𞤳𞤮𞥅 𞤲'𞤣𞤫 𞤀𞤤𞥆𞤢𞤸 𞤼𞤮𞤪𞥆𞤭𞤪𞤭𞥅𞤩𞤫 𞤥𞤢𞤴𞤣𞤫 𞤲'𞤣𞤫𞤪 𞤩𞤢𞤲'𞤣𞤵 𞤦𞤮 𞤳𞤮𞥅 𞤥𞤮𞤴𞤫⹁ 𞤴𞤮𞤲𞤳𞤭𞥅𞤶𞤭 𞤥𞤢𞤩𞥆𞤫 𞤲'𞤶𞤮𞥅𞤯𞤮𞤣𞤮𞤼𞤮 𞤫 𞤀𞤤𞥆𞤢𞤸.
𞤔𞤮𞤺𞤭𞥅𞤩𞤫 𞤁𞤮𞤳𞥆𞤫 𞤀𞤤𞥆𞤢𞤸 𞤄𞤮𞤯𞥆𞤵𞤥
𞤈𞤫'𞤵𞤳𞤭 𞤳𞤮𞥅 𞤯𞤵𞤥𞤫 𞤩𞤢𞤣𞤢𞤳𞤫.
𞤐'𞤘𞤢𞤥 𞤲𞤮𞤲 𞤨𞤢𞥄𞤥𞤫𞥅⹁ 𞤷𞤵𞤪𞤫𞥅 𞤳𞤮'𞤫 𞤥𞤮𞥅𞤯𞤮𞤲 𞤲'𞤺𞤢𞤥 𞤲'𞤦𞤢𞥄𞤱𞤮𞤲 𞤱𞤢𞤯𞤵𞤳𞤭 𞤣𞤮'𞤢𞥄𞤪𞤫.
𞤑𞤮 𞤩𞤵𞤪𞤭 𞤳𞤮𞥅 𞤯𞤵𞤥𞤫 𞤱𞤮𞤲𞤭⹁ 𞤲'𞤺𞤭𞤯𞤭𞤲'𞤣𞤭𞤪𞤫𞥅 𞤲𞤢𞥄' 𞤧𞤫𞤯𞥆𞤢⹁ 𞤲'𞤺𞤢𞤥 𞤴𞤭𞤣𞥆𞤫 𞤫 𞤱𞤢𞤯𞤢 𞤯𞤵𞤥 𞤴𞤢𞥄𞤬𞤮𞥅 𞤸𞤢𞤳𞥆𞤫𞥅𞤶𞤭 𞤯𞤵𞤯𞥆𞤭.
𞤐'𞤘𞤢𞤯𞤫𞥅 𞤳𞤢 𞤶𞤢𞤩𞥆𞤮𞥅𞤼𞤭𞤪𞤳𞤭 𞤲'𞤣𞤫𞤪 𞤺𞤵𞤪𞤫𞥅𞤶𞤫 𞤥𞤮𞥅𞤯𞤮𞤲 𞤲𞤢𞥄' 𞤫 𞤥𞤫𞤼𞤫𞤥𞤫𞤼𞤫𞥅𞤶𞤭.
𞤐'𞤁𞤫 𞤀𞤤𞥆𞤢𞤸 𞤸𞤮𞤳𞥆𞤭 𞤳𞤮𞥅 𞤥𞤮𞤴𞤫 𞤼𞤮𞤳𞥆𞤵𞤯𞤮 𞤒𞤫𞥅𞤧𞤵 𞤣𞤮𞤳𞥆𞤢𞤤⹁ 𞤳𞤵𞥅𞤼𞤭𞤪𞤫𞥅 𞤣𞤮𞤳𞥆𞤢𞤤 𞤲'𞤺𞤢𞤤 𞤸𞤢𞤳𞥆𞤵𞤲'𞤣𞤫 𞤥𞤮𞥅𞤯𞤮𞤲 𞤲𞤮 𞤨𞤢𞥄𞤥𞤢𞤲𞤮𞥅𞤱𞤮 𞤣𞤮𞤳𞥆𞤢𞤤 𞤀𞤤𞥆𞤢𞤸 𞤦𞤮𞤯𞥆𞤵𞤥 𞤱𞤢𞤯𞤢𞤼𞤢.
𞤊𞤵𞥅 𞤺𞤢'𞤢𞤶𞤭𞤲𞤮𞥅𞤱𞤮⹁ 𞤧𞤫𞤴 𞤱𞤢'𞤢𞤶𞤭𞤲𞤢 𞤏𞤮𞤤𞤣𞤫 𞤀𞤤𞥆𞤢𞤸.
𞤊𞤵𞥅 𞤦𞤢𞤤𞥆𞤮𞥅𞤱𞤮 𞤧𞤫𞤴 𞤱𞤢𞤤𞥆𞤭𞤪𞤢 𞤧𞤫𞤲'𞤦𞤫 𞤯𞤵𞤥 𞤀𞤤𞥆𞤢𞤸 𞤸𞤮𞤳𞥆𞤭𞤥𞤮⹁ 𞤲'𞤺𞤢𞤥 𞤲'𞤣𞤫𞤪 𞤳𞤮𞥅 𞤯𞤵𞤥𞤫 𞤯𞤵𞤥 𞤥𞤢𞤱𞤲𞤭𞤲𞤢 𞤀𞤤𞥆𞤢𞤸 𞤦𞤢𞤪𞤳𞤢 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵.
𞤃𞤢𞤲'𞤺𞤵 𞤫 𞤤𞤢𞥄𞤥𞤵 𞤼𞤢𞤦𞥆𞤭𞤼𞤢 𞤼𞤮 𞤥𞤢𞥄𞤳𞤮 𞤸𞤢𞥄 𞤢𞤦𞤢𞤣𞤢𞥄 𞤢𞤦𞤢𞤣𞤭𞤲.
𞤀𞥄𞤥𞤭𞤲.
𞤚𞤮𞤪𞥆𞤢 𞤐'𞤘𞤢𞤥 𞤚𞤮𞤳𞥆𞤵𞤳𞤭 𞤒𞤫𞥅𞤧𞤵
𞤌𞤲𞤮𞤲 𞤩𞤫 𞤲'𞤺𞤭𞤯𞤵𞤥𞤭⹁ 𞤼𞤮' 𞤮𞤲 𞤳𞤢𞤴𞤯𞤭𞤲 𞤣𞤮𞤱 𞤼𞤮𞤪𞥆𞤢 𞤳𞤢𞤤𞥆𞤵𞤳𞤢 𞤳𞤫𞤩𞤵𞤳𞤢'𞤮𞤲.
𞤑𞤢 𞤸𞤫𞤩𞤵'𞤮𞤲 𞤲'𞤺𞤢𞤥 𞤯𞤵𞤥 𞤬𞤮𞥅𞤲'𞤣𞤢'𞤮𞤲.
𞤚𞤮' 𞤮𞤲 𞤻𞤵𞤥𞤵 𞤺𞤮𞤯𞥆𞤵𞤥 𞤬𞤭𞥅 𞤳𞤫𞤧𞤵𞤥 𞤸𞤫𞤩𞤭𞥅'𞤮𞤲.
𞤀𞤥𞥆𞤢𞥄 𞤲𞤢𞤲𞤫𞥅 𞤦𞤫𞤤𞤯𞤵𞤥 𞤼𞤮 𞤮𞤲 𞤲'𞤶𞤢𞤪𞤢 𞤼𞤮𞤪𞥆𞤢 𞤭𞤪𞤭 𞤳𞤢 𞤀𞤤𞤥𞤢𞤧𞤭𞥅𞤸𞤵 𞤴𞤢𞤪𞤭⹁ 𞤲'𞤺𞤢𞤥 𞤼𞤮 𞤮 𞤱𞤢𞤪𞤼𞤭𞥅 𞤲'𞤣𞤫𞤪 𞤥𞤢𞤲'𞤺𞤵 𞤥𞤢𞥄𞤳𞤮 𞤲𞤢𞤲𞤮𞤲 𞤦𞤫𞤤𞤯𞤵𞤥 𞤲𞤢𞥄' 𞤧𞤫𞤯𞥆𞤢.
𞤌𞤲 𞤦𞤢𞤪𞤳𞤭𞤯𞤭𞤲𞤢𞥄𞤩𞤫⹁ 𞤼𞤮 𞤫 𞤯𞤵𞤥 𞤸𞤵𞤯𞤢'𞤮𞤲 𞤲'𞤺𞤢𞤥 𞤭𞤲'𞤣𞤫 𞤀𞤤𞤥𞤢𞤧𞤭𞥅𞤸𞤵⹁ 𞤲'𞤺𞤢𞤥 𞤈𞤵𞥅𞤸𞤵 𞤀𞤤𞥆𞤢𞤸 𞤺𞤮𞥅𞤣𞤵𞤯𞤵𞤥 𞤼𞤫𞤣𞥆𞤵𞤲'𞤺𞤢𞤤 𞤫 𞤱𞤮𞤲'𞤣𞤭 𞤫 𞤥𞤮𞥅𞤯𞤮𞤲.
𞤀𞤥𞥆𞤢𞥄 𞤼𞤮' 𞤺𞤮𞤯𞥆𞤮 𞤲'𞤣𞤫𞤪 𞤥𞤮𞥅𞤯𞤮𞤲 𞤴𞤢𞤪𞤢 𞤼𞤮𞤪𞥆𞤢 𞤲'𞤺𞤢𞤥 𞤱𞤢𞤯𞤵𞤳𞤭 𞤱𞤢𞤪𞤸𞤮𞥅𞤪𞤫⹁ 𞤳𞤮𞥅 𞤲'𞤺𞤵𞤴𞤳𞤢⹁ 𞤳𞤮𞥅 𞤱𞤢𞤯𞤵𞤳𞤭 𞤳𞤮 𞤸𞤢𞤤𞥆𞤭⹁ 𞤳𞤮𞥅 𞤱𞤢𞤯𞤵𞤳𞤭 𞤳𞤮 𞤱𞤢𞤯𞤢𞥄𞤳𞤢.
𞤀𞤥𞥆𞤢𞥄 𞤼𞤮 𞤺𞤮𞤯𞥆𞤮 𞤴𞤢𞤪𞤭𞥅 𞤼𞤮𞤪𞥆𞤢 𞤲'𞤺𞤢𞤥 𞤮 𞤼𞤮𞤳𞥆𞤵𞤯𞤮 𞤒𞤫𞥅𞤧𞤵⹁ 𞤼𞤮𞥅⹁ 𞤼𞤮' 𞤮 𞤲𞤢𞤲𞤢 𞤷𞤫𞤥𞤼𞤵𞤯𞤵𞤥⹁ 𞤧𞤫𞤴 𞤲𞤭 𞤮 𞤴𞤫𞤼𞥆𞤢 𞤀𞤤𞥆𞤢𞤸 𞤲'𞤺𞤢𞤥 𞤮 𞤲𞤮𞤣𞥆𞤭𞤪𞤢𞥄𞤥𞤢 𞤭𞤲'𞤣𞤫 𞤀𞤤𞤥𞤢𞤧𞤭𞥅𞤸𞤵.
𞤐'𞤘𞤢𞤥 𞤷𞤢𞤪𞤫𞤤 𞤱𞤢𞤯𞤭𞥅 𞤲'𞤺𞤫𞤤 𞤯𞤵𞤥 𞤱𞤢𞤯𞤢𞤲𞤼𞤢 𞤴𞤭𞤥𞤩𞤫 𞤳𞤭𞥅𞤼𞤢.
𞤇𞤫 𞤯𞤵𞤥 𞤬𞤵𞤯𞥆𞤢𞤲𞤼𞤢 𞤱𞤢𞤯𞤢𞤲𞤳𞤭 𞤳𞤭𞥅𞤼𞤢 𞤦𞤮𞥅 𞤱𞤮𞤲𞤭 𞤴𞤭𞤥𞤩𞤫 𞤀𞤤𞥆𞤢𞤸.
𞤚𞤮 𞤣𞤮𞤱 𞤥𞤫𞥅𞤯𞤫𞤲 𞤫𞤲𞤫𞤲 𞤴𞤭𞤥𞤩𞤫 𞤀𞤤𞥆𞤢𞤸 𞤯𞤵𞤥 𞤬𞤵𞤯𞥆𞤭𞤪𞤼𞤢 𞤳𞤭𞥅𞤼𞤢⹁ 𞤼𞤮𞥅⹁ 𞤲𞤮 𞤯𞤵𞤥 𞤱𞤢𞤪𞤼𞤢𞤲𞤼𞤢 𞤺𞤢𞤻𞤵𞤩𞤫 𞤼𞤮𞤳𞥆𞤢 𞤖𞤢𞤦𞤢𞤪𞤵 𞤄𞤫𞤤𞤯𞤵𞤥 𞤯𞤵𞤥 𞤀𞤤𞥆𞤢𞤸؟
𞤀𞥄𞤴𞤢𞥄𞤪𞤫 𞤱𞤭'𞤭𞥅⹁
“𞤚𞤮 𞤫 𞤯𞤵𞤥 𞤧𞤢𞤯𞤭 𞤢𞥄𞤣𞤭𞤤𞤭'𞤫𞤲 𞤳𞤭𞤧𞤢⹁
𞤼𞤮𞥅⹁ 𞤳𞤮 𞤸𞤫𞤩𞤢𞤼𞤢 𞤩𞤫 𞤳𞤵𞤤𞤢𞤼𞤢𞥄 𞤀𞤤𞥆𞤢𞤸 𞤫 𞤺𞤮𞥅𞤣𞤵𞤩𞤫 𞤸𞤢𞤳𞥆𞤫؟”
𞤐'𞤘𞤢𞤥 𞤲𞤮𞤲⹁ 𞤬𞤵𞥅 𞤶𞤢𞤪𞤮𞥅𞤩𞤫 𞤼𞤮𞤪𞥆𞤢 𞤣𞤮𞤱 𞤳𞤮 𞤀𞤤𞥆𞤢𞤸 𞤴𞤭𞤯𞤭⹁ 𞤩𞤫 𞤲'𞤺𞤢𞤯𞤢 𞤳𞤮 𞤸𞤢𞥄𞤲𞤭.
𞤇𞤫 𞤲'𞤺𞤢𞤯𞤢 𞤴𞤮𞤲𞤳𞤭𞥅𞤶𞤭 𞤥𞤢𞤩𞥆𞤫 𞤲'𞤣𞤫𞤪 𞤶𞤵𞤲'𞤺𞤮 𞤀𞤤𞥆𞤢𞤸 𞤚𞤢𞤺𞤵𞤯𞤮 𞤳𞤮𞥅 𞤯𞤵𞤥𞤫.
𞤑𞤢𞤲𞤳𞤮 𞤮 𞤳𞤫𞤦𞥆𞤭𞤲𞤮𞥅𞤱𞤮 𞤢𞤤𞤳𞤢𞤱𞤢𞤤 𞤥𞤢𞥄𞤳𞤮.
|
1 Biiturus 5
Faamanki Ornde Joomiraawo
E mi toroo mawɓe kawtal tokkuɓe Yeesu gonɓe nder mooɗon.
Min maa mi mawɗo nder tokkuɓe Yeesu, bandiraawo mooɗon, ceydiiɗo torra ka Almasiihu yari, keɓayɗo geɗal muuɗum nder mangu maako to o wartoyii.
E mi toroo'on, paamanee ornde Allah nde ɗum tambini'on.
Paamaneende nder belɗum ɓernde, naa' bo doole ɗum waɗata'on, ɗonmaa naa' ngam heɓuki ceede, ammaa ngam on ngoodi yidde kuugal ngal nder ɓerɗe mooɗon.
To' on kollu yimɓe ɓe Allah tambini'on laamu sembe, ammaa ngartee ko ɓe ekkitotoo to mooɗon.
Ngam to Almasiihu laamiiɗo woynaaɓe wartoyii, on keɓay giifol mangu ngol haa abadaa.
Onon sukaaɓe, ngaɗee ko mawɓe kawtal tokkuɓe Yeesu gonɓe nder mooɗon mbi'i.
On fuu ngartee leynooɓe ko'e, mballindiree hakkunde mooɗon.
Ngam aayaare wi'ii, “Allah wanyii gooduɓe mangu hoore, ammaa e mo walla lesnuɓe ko'e.”
Ngam non, lestinee ko'e mooɗon yeeso Allah mo bawɗe, ngam o waɗa keɓon mangu e carel ngel o yiɗi.
Tambinaneemo fuu ko wannata'on, ngam e mo faamana'on.
Curee ko'e mooɗon, njooɗooɗon on ciryii.
Ganyo mooɗon Ceyɗan e mo woosoo bo sembindu ɓernundu e mo ɗaɓɓita mo o halkata.
Nganyeemo, ndarooɗon dow hoolaaki Yeesu e sembe.
On andi bandiraaɓe mooɗon fuu nder duuniyaaru e njara iri kan ɗon torra.
Nden gaɗa on njarii torra carel seɗɗa, Allah gooduɗo yidde fuu, nodduɗo'on ngam keɓon geɗal nder teddungal maako tabotoongal barka Almasiihu, kanko e hoore maako o wartiray'on keewuɓe, o joɗɗina'on, o sembiɗina'on bo tafaare.
Laamu tabbita to maako haa abadaa abadin.
Aamin.
Kownol Cakitiingol
Silbaanus walliyam mbindanmi'on ɗerewol ngo'ol pamarol.
E yiiki am o tokkuɗo Yeesu kooleteeɗo.
E mi yiɗi mi sembiɗina'on mi wi'a'on ɗu'um woni caahu Allah ɗum goonga.
Ndaree dow maajum e goonga.
Kawtal tokkuɓe Yeesu wonɓe ɗo'o Baabiila, ɓe Allah suɓi no o suɓiri'on, e ɓe kowna'on.
Markus maa, ɓiɗɗo am nder tokkuki Yeesu, e howna'on.
Kowniree hakkunde mooɗon kownol yidde.
Allah hokka'on jam onon tokkuɓe Almasiihu fuu.
|
𞥑 𞤄𞤭𞥅𞤼𞤵𞤪𞤵𞤧 𞥕
𞤊𞤢𞥄𞤥𞤢𞤲𞤳𞤭 𞤌𞤪𞤲'𞤣𞤫 𞤔𞤮𞥅𞤥𞤭𞤪𞤢𞥄𞤱𞤮
𞤉 𞤥𞤭 𞤼𞤮𞤪𞤮𞥅 𞤥𞤢𞤱𞤩𞤫 𞤳𞤢𞤱𞤼𞤢𞤤 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤺𞤮𞤲𞤩𞤫 𞤲'𞤣𞤫𞤪 𞤥𞤮𞥅𞤯𞤮𞤲.
𞤃𞤭𞤲 𞤥𞤢𞥄 𞤥𞤭 𞤥𞤢𞤱𞤯𞤮 𞤲'𞤣𞤫𞤪 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵⹁ 𞤦𞤢𞤲'𞤣𞤭𞤪𞤢𞥄𞤱𞤮 𞤥𞤮𞥅𞤯𞤮𞤲⹁ 𞤷𞤫𞤴𞤣𞤭𞥅𞤯𞤮 𞤼𞤮𞤪𞥆𞤢 𞤳𞤢 𞤀𞤤𞤥𞤢𞤧𞤭𞥅𞤸𞤵 𞤴𞤢𞤪𞤭⹁ 𞤳𞤫𞤩𞤢𞤴𞤯𞤮 𞤺𞤫𞤯𞤢𞤤 𞤥𞤵𞥅𞤯𞤵𞤥 𞤲'𞤣𞤫𞤪 𞤥𞤢𞤲'𞤺𞤵 𞤥𞤢𞥄𞤳𞤮 𞤼𞤮 𞤮 𞤱𞤢𞤪𞤼𞤮𞤴𞤭𞥅.
𞤉 𞤥𞤭 𞤼𞤮𞤪𞤮𞥅'𞤮𞤲⹁ 𞤨𞤢𞥄𞤥𞤢𞤲𞤫𞥅 𞤮𞤪𞤲'𞤣𞤫 𞤀𞤤𞥆𞤢𞤸 𞤲'𞤣𞤫 𞤯𞤵𞤥 𞤼𞤢𞤲'𞤦𞤭𞤲𞤭'𞤮𞤲.
𞤆𞤢𞥄𞤥𞤢𞤲𞤫𞥅𞤲'𞤣𞤫 𞤲'𞤣𞤫𞤪 𞤦𞤫𞤤𞤯𞤵𞤥 𞤩𞤫𞤪𞤲'𞤣𞤫⹁ 𞤲𞤢𞥄' 𞤦𞤮 𞤣𞤮𞥅𞤤𞤫 𞤯𞤵𞤥 𞤱𞤢𞤯𞤢𞤼𞤢'𞤮𞤲⹁ 𞤯𞤮𞤲𞤥𞤢𞥄 𞤲𞤢𞥄' 𞤲'𞤺𞤢𞤥 𞤸𞤫𞤩𞤵𞤳𞤭 𞤷𞤫𞥅𞤣𞤫⹁ 𞤢𞤥𞥆𞤢𞥄 𞤲'𞤺𞤢𞤥 𞤮𞤲 𞤲'𞤺𞤮𞥅𞤣𞤭 𞤴𞤭𞤣𞥆𞤫 𞤳𞤵𞥅𞤺𞤢𞤤 𞤲'𞤺𞤢𞤤 𞤲'𞤣𞤫𞤪 𞤩𞤫𞤪𞤯𞤫 𞤥𞤮𞥅𞤯𞤮𞤲.
𞤚𞤮' 𞤮𞤲 𞤳𞤮𞤤𞥆𞤵 𞤴𞤭𞤥𞤩𞤫 𞤩𞤫 𞤀𞤤𞥆𞤢𞤸 𞤼𞤢𞤲'𞤦𞤭𞤲𞤭'𞤮𞤲 𞤤𞤢𞥄𞤥𞤵 𞤧𞤫𞤲'𞤦𞤫⹁ 𞤢𞤥𞥆𞤢𞥄 𞤲'𞤺𞤢𞤪𞤼𞤫𞥅 𞤳𞤮 𞤩𞤫 𞤫𞤳𞥆𞤭𞤼𞤮𞤼𞤮𞥅 𞤼𞤮 𞤥𞤮𞥅𞤯𞤮𞤲.
𞤐'𞤘𞤢𞤥 𞤼𞤮 𞤀𞤤𞤥𞤢𞤧𞤭𞥅𞤸𞤵 𞤤𞤢𞥄𞤥𞤭𞥅𞤯𞤮 𞤱𞤮𞤴𞤲𞤢𞥄𞤩𞤫 𞤱𞤢𞤪𞤼𞤮𞤴𞤭𞥅⹁ 𞤮𞤲 𞤳𞤫𞤩𞤢𞤴 𞤺𞤭𞥅𞤬𞤮𞤤 𞤥𞤢𞤲'𞤺𞤵 𞤲'𞤺𞤮𞤤 𞤸𞤢𞥄 𞤢𞤦𞤢𞤣𞤢𞥄.
𞤌𞤲𞤮𞤲 𞤧𞤵𞤳𞤢𞥄𞤩𞤫⹁ 𞤲'𞤺𞤢𞤯𞤫𞥅 𞤳𞤮 𞤥𞤢𞤱𞤩𞤫 𞤳𞤢𞤱𞤼𞤢𞤤 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤺𞤮𞤲𞤩𞤫 𞤲'𞤣𞤫𞤪 𞤥𞤮𞥅𞤯𞤮𞤲 𞤲'𞤦𞤭'𞤭.
𞤌𞤲 𞤬𞤵𞥅 𞤲'𞤺𞤢𞤪𞤼𞤫𞥅 𞤤𞤫𞤴𞤲𞤮𞥅𞤩𞤫 𞤳𞤮'𞤫⹁ 𞤲'𞤦𞤢𞤤𞥆𞤭𞤲'𞤣𞤭𞤪𞤫𞥅 𞤸𞤢𞤳𞥆𞤵𞤲'𞤣𞤫 𞤥𞤮𞥅𞤯𞤮𞤲.
𞤐'𞤘𞤢𞤥 𞤢𞥄𞤴𞤢𞥄𞤪𞤫 𞤱𞤭'𞤭𞥅⹁ “𞤀𞤤𞥆𞤢𞤸 𞤱𞤢𞤻𞤭𞥅 𞤺𞤮𞥅𞤣𞤵𞤩𞤫 𞤥𞤢𞤲'𞤺𞤵 𞤸𞤮𞥅𞤪𞤫⹁ 𞤢𞤥𞥆𞤢𞥄 𞤫 𞤥𞤮 𞤱𞤢𞤤𞥆𞤢 𞤤𞤫𞤧𞤲𞤵𞤩𞤫 𞤳𞤮'𞤫.”
𞤐'𞤘𞤢𞤥 𞤲𞤮𞤲⹁ 𞤤𞤫𞤧𞤼𞤭𞤲𞤫𞥅 𞤳𞤮'𞤫 𞤥𞤮𞥅𞤯𞤮𞤲 𞤴𞤫𞥅𞤧𞤮 𞤀𞤤𞥆𞤢𞤸 𞤥𞤮 𞤦𞤢𞤱𞤯𞤫⹁ 𞤲'𞤺𞤢𞤥 𞤮 𞤱𞤢𞤯𞤢 𞤳𞤫𞤩𞤮𞤲 𞤥𞤢𞤲'𞤺𞤵 𞤫 𞤷𞤢𞤪𞤫𞤤 𞤲'𞤺𞤫𞤤 𞤮 𞤴𞤭𞤯𞤭.
𞤚𞤢𞤲'𞤦𞤭𞤲𞤢𞤲𞤫𞥅𞤥𞤮 𞤬𞤵𞥅 𞤳𞤮 𞤱𞤢𞤲𞥆𞤢𞤼𞤢'𞤮𞤲⹁ 𞤲'𞤺𞤢𞤥 𞤫 𞤥𞤮 𞤬𞤢𞥄𞤥𞤢𞤲𞤢'𞤮𞤲.
𞤕𞤵𞤪𞤫𞥅 𞤳𞤮'𞤫 𞤥𞤮𞥅𞤯𞤮𞤲⹁ 𞤲'𞤶𞤮𞥅𞤯𞤮𞥅𞤯𞤮𞤲 𞤮𞤲 𞤷𞤭𞤪𞤴𞤭𞥅.
𞤘𞤢𞤻𞤮 𞤥𞤮𞥅𞤯𞤮𞤲 𞤕𞤫𞤴𞤯𞤢𞤲 𞤫 𞤥𞤮 𞤱𞤮𞥅𞤧𞤮𞥅 𞤦𞤮 𞤧𞤫𞤲'𞤦𞤭𞤲'𞤣𞤵 𞤩𞤫𞤪𞤲𞤵𞤲'𞤣𞤵 𞤫 𞤥𞤮 𞤯𞤢𞤩𞥆𞤭𞤼𞤢 𞤥𞤮 𞤮 𞤸𞤢𞤤𞤳𞤢𞤼𞤢.
𞤐'𞤘𞤢𞤻𞤫𞥅𞤥𞤮⹁ 𞤲'𞤣𞤢𞤪𞤮𞥅𞤯𞤮𞤲 𞤣𞤮𞤱 𞤸𞤮𞥅𞤤𞤢𞥄𞤳𞤭 𞤒𞤫𞥅𞤧𞤵 𞤫 𞤧𞤫𞤲'𞤦𞤫.
𞤌𞤲 𞤢𞤲'𞤣𞤭 𞤦𞤢𞤲'𞤣𞤭𞤪𞤢𞥄𞤩𞤫 𞤥𞤮𞥅𞤯𞤮𞤲 𞤬𞤵𞥅 𞤲'𞤣𞤫𞤪 𞤣𞤵𞥅𞤲𞤭𞤴𞤢𞥄𞤪𞤵 𞤫 𞤲'𞤶𞤢𞤪𞤢 𞤭𞤪𞤭 𞤳𞤢𞤲 𞤯𞤮𞤲 𞤼𞤮𞤪𞥆𞤢.
𞤐'𞤁𞤫𞤲 𞤺𞤢𞤯𞤢 𞤮𞤲 𞤲'𞤶𞤢𞤪𞤭𞥅 𞤼𞤮𞤪𞥆𞤢 𞤷𞤢𞤪𞤫𞤤 𞤧𞤫𞤯𞥆𞤢⹁ 𞤀𞤤𞥆𞤢𞤸 𞤺𞤮𞥅𞤣𞤵𞤯𞤮 𞤴𞤭𞤣𞥆𞤫 𞤬𞤵𞥅⹁ 𞤲𞤮𞤣𞥆𞤵𞤯𞤮'𞤮𞤲 𞤲'𞤺𞤢𞤥 𞤳𞤫𞤩𞤮𞤲 𞤺𞤫𞤯𞤢𞤤 𞤲'𞤣𞤫𞤪 𞤼𞤫𞤣𞥆𞤵𞤲'𞤺𞤢𞤤 𞤥𞤢𞥄𞤳𞤮 𞤼𞤢𞤦𞤮𞤼𞤮𞥅𞤲'𞤺𞤢𞤤 𞤦𞤢𞤪𞤳𞤢 𞤀𞤤𞤥𞤢𞤧𞤭𞥅𞤸𞤵⹁ 𞤳𞤢𞤲𞤳𞤮 𞤫 𞤸𞤮𞥅𞤪𞤫 𞤥𞤢𞥄𞤳𞤮 𞤮 𞤱𞤢𞤪𞤼𞤭𞤪𞤢𞤴'𞤮𞤲 𞤳𞤫𞥅𞤱𞤵𞤩𞤫⹁ 𞤮 𞤶𞤮𞤯𞥆𞤭𞤲𞤢'𞤮𞤲⹁ 𞤮 𞤧𞤫𞤲'𞤦𞤭𞤯𞤭𞤲𞤢'𞤮𞤲 𞤦𞤮 𞤼𞤢𞤬𞤢𞥄𞤪𞤫.
𞤂𞤢𞥄𞤥𞤵 𞤼𞤢𞤦𞥆𞤭𞤼𞤢 𞤼𞤮 𞤥𞤢𞥄𞤳𞤮 𞤸𞤢𞥄 𞤢𞤦𞤢𞤣𞤢𞥄 𞤢𞤦𞤢𞤣𞤭𞤲.
𞤀𞥄𞤥𞤭𞤲.
𞤑𞤮𞤱𞤲𞤮𞤤 𞤕𞤢𞤳𞤭𞤼𞤭𞥅𞤲'𞤺𞤮𞤤
𞤅𞤭𞤤𞤦𞤢𞥄𞤲𞤵𞤧 𞤱𞤢𞤤𞥆𞤭𞤴𞤢𞤥 𞤲'𞤦𞤭𞤲'𞤣𞤢𞤲𞤥𞤭'𞤮𞤲 𞤯𞤫𞤪𞤫𞤱𞤮𞤤 𞤲'𞤺𞤮'𞤮𞤤 𞤨𞤢𞤥𞤢𞤪𞤮𞤤.
𞤉 𞤴𞤭𞥅𞤳𞤭 𞤢𞤥 𞤮 𞤼𞤮𞤳𞥆𞤵𞤯𞤮 𞤒𞤫𞥅𞤧𞤵 𞤳𞤮𞥅𞤤𞤫𞤼𞤫𞥅𞤯𞤮.
𞤉 𞤥𞤭 𞤴𞤭𞤯𞤭 𞤥𞤭 𞤧𞤫𞤲'𞤦𞤭𞤯𞤭𞤲𞤢'𞤮𞤲 𞤥𞤭 𞤱𞤭'𞤢'𞤮𞤲 𞤯𞤵'𞤵𞤥 𞤱𞤮𞤲𞤭 𞤷𞤢𞥄𞤸𞤵 𞤀𞤤𞥆𞤢𞤸 𞤯𞤵𞤥 𞤺𞤮𞥅𞤲'𞤺𞤢.
𞤐'𞤁𞤢𞤪𞤫𞥅 𞤣𞤮𞤱 𞤥𞤢𞥄𞤶𞤵𞤥 𞤫 𞤺𞤮𞥅𞤲'𞤺𞤢.
𞤑𞤢𞤱𞤼𞤢𞤤 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤱𞤮𞤲𞤩𞤫 𞤯𞤮'𞤮 𞤄𞤢𞥄𞤦𞤭𞥅𞤤𞤢⹁ 𞤩𞤫 𞤀𞤤𞥆𞤢𞤸 𞤧𞤵𞤩𞤭 𞤲𞤮 𞤮 𞤧𞤵𞤩𞤭𞤪𞤭'𞤮𞤲⹁ 𞤫 𞤩𞤫 𞤳𞤮𞤱𞤲𞤢'𞤮𞤲.
𞤃𞤢𞤪𞤳𞤵𞤧 𞤥𞤢𞥄⹁ 𞤩𞤭𞤯𞥆𞤮 𞤢𞤥 𞤲'𞤣𞤫𞤪 𞤼𞤮𞤳𞥆𞤵𞤳𞤭 𞤒𞤫𞥅𞤧𞤵⹁ 𞤫 𞤸𞤮𞤱𞤲𞤢'𞤮𞤲.
𞤑𞤮𞤱𞤲𞤭𞤪𞤫𞥅 𞤸𞤢𞤳𞥆𞤵𞤲'𞤣𞤫 𞤥𞤮𞥅𞤯𞤮𞤲 𞤳𞤮𞤱𞤲𞤮𞤤 𞤴𞤭𞤣𞥆𞤫.
𞤀𞤤𞥆𞤢𞤸 𞤸𞤮𞤳𞥆𞤢'𞤮𞤲 𞤶𞤢𞤥 𞤮𞤲𞤮𞤲 𞤼𞤮𞤳𞥆𞤵𞤩𞤫 𞤀𞤤𞤥𞤢𞤧𞤭𞥅𞤸𞤵 𞤬𞤵𞥅.
|
1 Biiturus Habaru dow ɗerewol ngo'ol
Habaru dow ɗerewol ngo'ol
Biiturus lilaaɗo Yeesu Almasiihu windi ɗerewol ngo'ol.
O windiingol hakkunde duuɓi 60‑69 A.D., waato duuɓi 60‑69 gaɗa danyngol Yeesu.
O windanngol tokkuɓe Yeesu jooɗiiɓe bigeeje feere‑feere.
Ko waɗi ɓe njooɗii nder bigeeje feere‑feere woni goɗɗo laamiiɗo bi'eteeɗo Kaysar Neero torriiɓe sankitiɓe.
Biiturus windaniiɓe wiiki ɓe munya nder torra ka ɓe njarata.
O wi'iiɓe ɓe ngaɗa jonde aadilaaku, ɓe ngaɗa ɓerɗe maɓɓe dow Yeesu tan, ɓe ngarta ceniiɓe, ɓe ngaɗa ka hoolaaki Yeesu.
O holliiɓe no haani tokkuɓe Yeesu njooɗoroo nder waɗuki ko wooɗi, e tokkuki Allah e ɓernde go'o, e yiɗindirki hakkunde maɓɓe.
Ko Woni Nder:
Kownol Biiturus (1.1‑2)
Kammunde bonde (1.3‑12)
Jonde lamnde (1.13‑2.10)
Jonde tokkuɓe Yeesu carel torra (2.11‑4.19)
Paamanee ornde Joomiraawo (5.1‑11)
Kownol cakitiingol (5.12‑14)
|
𞥑 𞤄𞤭𞥅𞤼𞤵𞤪𞤵𞤧 𞤖𞤢𞤦𞤢𞤪𞤵 𞤣𞤮𞤱 𞤯𞤫𞤪𞤫𞤱𞤮𞤤 𞤲'𞤺𞤮'𞤮𞤤
𞤖𞤢𞤦𞤢𞤪𞤵 𞤣𞤮𞤱 𞤯𞤫𞤪𞤫𞤱𞤮𞤤 𞤲'𞤺𞤮'𞤮𞤤
𞤄𞤭𞥅𞤼𞤵𞤪𞤵𞤧 𞤤𞤭𞤤𞤢𞥄𞤯𞤮 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤱𞤭𞤲'𞤣𞤭 𞤯𞤫𞤪𞤫𞤱𞤮𞤤 𞤲'𞤺𞤮'𞤮𞤤.
𞤌 𞤱𞤭𞤲'𞤣𞤭𞥅𞤲'𞤺𞤮𞤤 𞤸𞤢𞤳𞥆𞤵𞤲'𞤣𞤫 𞤣𞤵𞥅𞤩𞤭 𞥖𞥐‑𞥖𞥙 𞤀.𞤁.⹁ 𞤱𞤢𞥄𞤼𞤮 𞤣𞤵𞥅𞤩𞤭 𞥖𞥐‑𞥖𞥙 𞤺𞤢𞤯𞤢 𞤣𞤢𞤻𞤲'𞤺𞤮𞤤 𞤒𞤫𞥅𞤧𞤵.
𞤌 𞤱𞤭𞤲'𞤣𞤢𞤲𞤺𞤮𞤤 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤶𞤮𞥅𞤯𞤭𞥅𞤩𞤫 𞤦𞤭𞤺𞤫𞥅𞤶𞤫 𞤬𞤫𞥅𞤪𞤫‑𞤬𞤫𞥅𞤪𞤫.
𞤑𞤮 𞤱𞤢𞤯𞤭 𞤩𞤫 𞤲'𞤶𞤮𞥅𞤯𞤭𞥅 𞤲'𞤣𞤫𞤪 𞤦𞤭𞤺𞤫𞥅𞤶𞤫 𞤬𞤫𞥅𞤪𞤫‑𞤬𞤫𞥅𞤪𞤫 𞤱𞤮𞤲𞤭 𞤺𞤮𞤯𞥆𞤮 𞤤𞤢𞥄𞤥𞤭𞥅𞤯𞤮 𞤦𞤭'𞤫𞤼𞤫𞥅𞤯𞤮 𞤑𞤢𞤴𞤧𞤢𞤪 𞤐𞤫𞥅𞤪𞤮 𞤼𞤮𞤪𞥆𞤭𞥅𞤩𞤫 𞤧𞤢𞤲𞤳𞤭𞤼𞤭𞤩𞤫.
𞤄𞤭𞥅𞤼𞤵𞤪𞤵𞤧 𞤱𞤭𞤲'𞤣𞤢𞤲𞤭𞥅𞤩𞤫 𞤱𞤭𞥅𞤳𞤭 𞤩𞤫 𞤥𞤵𞤻𞤢 𞤲'𞤣𞤫𞤪 𞤼𞤮𞤪𞥆𞤢 𞤳𞤢 𞤩𞤫 𞤲'𞤶𞤢𞤪𞤢𞤼𞤢.
𞤌 𞤱𞤭'𞤭𞥅𞤩𞤫 𞤩𞤫 𞤲'𞤺𞤢𞤯𞤢 𞤶𞤮𞤲'𞤣𞤫 𞤢𞥄𞤣𞤭𞤤𞤢𞥄𞤳𞤵⹁ 𞤩𞤫 𞤲'𞤺𞤢𞤯𞤢 𞤩𞤫𞤪𞤯𞤫 𞤥𞤢𞤩𞥆𞤫 𞤣𞤮𞤱 𞤒𞤫𞥅𞤧𞤵 𞤼𞤢𞤲⹁ 𞤩𞤫 𞤲'𞤺𞤢𞤪𞤼𞤢 𞤷𞤫𞤲𞤭𞥅𞤩𞤫⹁ 𞤩𞤫 𞤲'𞤺𞤢𞤯𞤢 𞤳𞤢 𞤸𞤮𞥅𞤤𞤢𞥄𞤳𞤭 𞤒𞤫𞥅𞤧𞤵.
𞤌 𞤸𞤮𞤤𞥆𞤭𞥅𞤩𞤫 𞤲𞤮 𞤸𞤢𞥄𞤲𞤭 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤲'𞤶𞤮𞥅𞤯𞤮𞤪𞤮𞥅 𞤲'𞤣𞤫𞤪 𞤱𞤢𞤯𞤵𞤳𞤭 𞤳𞤮 𞤱𞤮𞥅𞤯𞤭⹁ 𞤫 𞤼𞤮𞤳𞥆𞤵𞤳𞤭 𞤀𞤤𞥆𞤢𞤸 𞤫 𞤩𞤫𞤪𞤲'𞤣𞤫 𞤺𞤮'𞤮⹁ 𞤫 𞤴𞤭𞤯𞤭𞤲'𞤣𞤭𞤪𞤳𞤭 𞤸𞤢𞤳𞥆𞤵𞤲'𞤣𞤫 𞤥𞤢𞤩𞥆𞤫.
𞤑𞤮 𞤏𞤮𞤲𞤭 𞤐'𞤁𞤫𞤪:
𞤑𞤮𞤱𞤲𞤮𞤤 𞤄𞤭𞥅𞤼𞤵𞤪𞤵𞤧 (𞥑.𞥑‑𞥒)
𞤑𞤢𞤥𞥆𞤵𞤲'𞤣𞤫 𞤦𞤮𞤲'𞤣𞤫 (𞥑.𞥓‑𞥑𞥒)
𞤔𞤮𞤲'𞤣𞤫 𞤤𞤢𞤥𞤲'𞤣𞤫 (𞥑.𞥑𞥓‑𞥒.𞥑𞥐)
𞤔𞤮𞤲'𞤣𞤫 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤷𞤢𞤪𞤫𞤤 𞤼𞤮𞤪𞥆𞤢 (𞥒.𞥑𞥑‑𞥔.𞥑𞥙)
𞤆𞤢𞥄𞤥𞤢𞤲𞤫𞥅 𞤮𞤪𞤲'𞤣𞤫 𞤔𞤮𞥅𞤥𞤭𞤪𞤢𞥄𞤱𞤮 (𞥕.𞥑‑𞥑𞥑)
𞤑𞤮𞤱𞤲𞤮𞤤 𞤷𞤢𞤳𞤭𞤼𞤭𞥅𞤲'𞤺𞤮𞤤 (𞥕.𞥑𞥒‑𞥑𞥔)
|
1 Tasaloonikanko'en 1
Min Bulus e Siila e Timooti windi ɗerewol ngo'ol.
Min mbindanngol tokkuɓe Yeesu wonɓe gariiri Tasaloonika ɓe Allah Nyaako Mo Dow e Yeesu Almasiihu Joomiraawo jeyi.
Allah barkiɗina'on hokka'on jam.
Jonde Tasaloonikanko'en e Hoolaare Maɓɓe
Koo ndeye e min ngetta Allah ngam mooɗon on fuu, e min ngaɗana'on do'aare.
Yeeso Allah meeɗen Nyaako meeɗen Mo Dow, e min nyuma dow kuuɗe mooɗon ɗe hoolaare, e no yidde nde ngooduɗon waɗata'on on kuwa naa' seɗɗa, e no munyirton nder torra ngam kammunde mooɗon dow Joomiraawo meeɗen Yeesu Almasiihu.
Bandiraaɓe ɓe Allah yiɗi, e min andi Allah suɓii'on.
Ngam Habaru Belɗum ɗum min ngaddani'on naa' ɗum boliiɗe tan, ammaa e ɗum woodi bawɗe, e Ruuhu Allah, e tabbitinki goonga maajum.
On andi iri jonde nde min ngaɗi hakkunde mooɗon ngam ɗum nafana'on.
On ngartii ekkitotooɓe to amin e to Joomiraawo, ngam on njaɓii Wolde Allah nder welwelo ngo Ruuhu Allah hokkata, koo nde on njarii torra naa' seɗɗa.
Non ngartirɗon ko fuu tokkuɓe Yeesu wonɓe leydi Makidooniya e Akaaya ekkitotoo.
Ngam daga to mooɗon wolde Joomiraawo heɓi sankitaaki naa' e leydi Makidooniya e Akaaya tan, ammaa koo toye ɗum andii hoolaare mooɗon dow Allah.
Ngam non naa' sey to min mbi'ii goɗɗum dow maajum.
Ngam kamɓe e ko'e maɓɓe kokkata habaru no njaɓɓoriiɗonmin ko min ngari to mooɗon.
Ɓe kokkiimin habaru no alirɗon tokkuki gunkiiji ngartuɗon to Allah, ngam kuwanon Allah mo yonki mo goonga, nden keɗooɗon wartoyki Ɓiɗɗo maako daga dow, mo o ummini daga mayde, waato Yeesu kisnayɗo'en daga monnere Allah garaynde.
|
𞥑 𞤚𞤢𞤧𞤢𞤤𞤮𞥅𞤲𞤭𞤳𞤢𞤲𞤳𞤮'𞤫𞤲 𞥑
𞤃𞤭𞤲 𞤄𞤵𞤤𞤵𞤧 𞤫 𞤅𞤭𞥅𞤤𞤢 𞤫 𞤚𞤭𞤥𞤮𞥅𞤼𞤭 𞤱𞤭𞤲'𞤣𞤭 𞤯𞤫𞤪𞤫𞤱𞤮𞤤 𞤲'𞤺𞤮'𞤮𞤤.
𞤃𞤭𞤲 𞤲'𞤦𞤭𞤲'𞤣𞤢𞤲𞤺𞤮𞤤 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤱𞤮𞤲𞤩𞤫 𞤺𞤢𞤪𞤭𞥅𞤪𞤭 𞤚𞤢𞤧𞤢𞤤𞤮𞥅𞤲𞤭𞤳𞤢 𞤩𞤫 𞤀𞤤𞥆𞤢𞤸 𞤐𞤴𞤢𞥄𞤳𞤮 𞤃𞤮 𞤁𞤮𞤱 𞤫 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤔𞤮𞥅𞤥𞤭𞤪𞤢𞥄𞤱𞤮 𞤶𞤫𞤴𞤭.
𞤀𞤤𞥆𞤢𞤸 𞤦𞤢𞤪𞤳𞤭𞤯𞤭𞤲𞤢'𞤮𞤲 𞤸𞤮𞤳𞥆𞤢'𞤮𞤲 𞤶𞤢𞤥.
𞤔𞤮𞤲'𞤣𞤫 𞤚𞤢𞤧𞤢𞤤𞤮𞥅𞤲𞤭𞤳𞤢𞤲𞤳𞤮'𞤫𞤲 𞤫 𞤖𞤮𞥅𞤤𞤢𞥄𞤪𞤫 𞤃𞤢𞤩𞥆𞤫
𞤑𞤮𞥅 𞤲'𞤣𞤫𞤴𞤫 𞤫 𞤥𞤭𞤲 𞤲'𞤺𞤫𞤼𞥆𞤢 𞤀𞤤𞥆𞤢𞤸 𞤲'𞤺𞤢𞤥 𞤥𞤮𞥅𞤯𞤮𞤲 𞤮𞤲 𞤬𞤵𞥅⹁ 𞤫 𞤥𞤭𞤲 𞤲'𞤺𞤢𞤯𞤢𞤲𞤢'𞤮𞤲 𞤣𞤮'𞤢𞥄𞤪𞤫.
𞤒𞤫𞥅𞤧𞤮 𞤀𞤤𞥆𞤢𞤸 𞤥𞤫𞥅𞤯𞤫𞤲 𞤐𞤴𞤢𞥄𞤳𞤮 𞤥𞤫𞥅𞤯𞤫𞤲 𞤃𞤮 𞤁𞤮𞤱⹁ 𞤫 𞤥𞤭𞤲 𞤻𞤵𞤥𞤢 𞤣𞤮𞤱 𞤳𞤵𞥅𞤯𞤫 𞤥𞤮𞥅𞤯𞤮𞤲 𞤯𞤫 𞤸𞤮𞥅𞤤𞤢𞥄𞤪𞤫⹁ 𞤫 𞤲𞤮 𞤴𞤭𞤣𞥆𞤫 𞤲'𞤣𞤫 𞤲'𞤺𞤮𞥅𞤣𞤵𞤯𞤮𞤲 𞤱𞤢𞤯𞤢𞤼𞤢'𞤮𞤲 𞤮𞤲 𞤳𞤵𞤱𞤢 𞤲𞤢𞥄' 𞤧𞤫𞤯𞥆𞤢⹁ 𞤫 𞤲𞤮 𞤥𞤵𞤻𞤭𞤪𞤼𞤮𞤲 𞤲'𞤣𞤫𞤪 𞤼𞤮𞤪𞥆𞤢 𞤲'𞤺𞤢𞤥 𞤳𞤢𞤥𞥆𞤵𞤲'𞤣𞤫 𞤥𞤮𞥅𞤯𞤮𞤲 𞤣𞤮𞤱 𞤔𞤮𞥅𞤥𞤭𞤪𞤢𞥄𞤱𞤮 𞤥𞤫𞥅𞤯𞤫𞤲 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵.
𞤄𞤢𞤲'𞤣𞤭𞤪𞤢𞥄𞤩𞤫 𞤩𞤫 𞤀𞤤𞥆𞤢𞤸 𞤴𞤭𞤯𞤭⹁ 𞤫 𞤥𞤭𞤲 𞤢𞤲'𞤣𞤭 𞤀𞤤𞥆𞤢𞤸 𞤧𞤵𞤩𞤭𞥅'𞤮𞤲.
𞤐'𞤘𞤢𞤥 𞤖𞤢𞤦𞤢𞤪𞤵 𞤄𞤫𞤤𞤯𞤵𞤥 𞤯𞤵𞤥 𞤥𞤭𞤲 𞤲'𞤺𞤢𞤣𞥆𞤢𞤲𞤭'𞤮𞤲 𞤲𞤢𞥄' 𞤯𞤵𞤥 𞤦𞤮𞤤𞤭𞥅𞤯𞤫 𞤼𞤢𞤲⹁ 𞤢𞤥𞥆𞤢𞥄 𞤫 𞤯𞤵𞤥 𞤱𞤮𞥅𞤣𞤭 𞤦𞤢𞤱𞤯𞤫⹁ 𞤫 𞤈𞤵𞥅𞤸𞤵 𞤀𞤤𞥆𞤢𞤸⹁ 𞤫 𞤼𞤢𞤦𞥆𞤭𞤼𞤭𞤲𞤳𞤭 𞤺𞤮𞥅𞤲'𞤺𞤢 𞤥𞤢𞥄𞤶𞤵𞤥.
𞤌𞤲 𞤢𞤲'𞤣𞤭 𞤭𞤪𞤭 𞤶𞤮𞤲'𞤣𞤫 𞤲'𞤣𞤫 𞤥𞤭𞤲 𞤲'𞤺𞤢𞤯𞤭 𞤸𞤢𞤳𞥆𞤵𞤲'𞤣𞤫 𞤥𞤮𞥅𞤯𞤮𞤲 𞤲'𞤺𞤢𞤥 𞤯𞤵𞤥 𞤲𞤢𞤬𞤢𞤲𞤢'𞤮𞤲.
𞤌𞤲 𞤲'𞤺𞤢𞤪𞤼𞤭𞥅 𞤫𞤳𞥆𞤭𞤼𞤮𞤼𞤮𞥅𞤩𞤫 𞤼𞤮 𞤢𞤥𞤭𞤲 𞤫 𞤼𞤮 𞤔𞤮𞥅𞤥𞤭𞤪𞤢𞥄𞤱𞤮⹁ 𞤲'𞤺𞤢𞤥 𞤮𞤲 𞤲'𞤶𞤢𞤩𞤭𞥅 𞤏𞤮𞤤𞤣𞤫 𞤀𞤤𞥆𞤢𞤸 𞤲'𞤣𞤫𞤪 𞤱𞤫𞤤𞤱𞤫𞤤𞤮 𞤲'𞤺𞤮 𞤈𞤵𞥅𞤸𞤵 𞤀𞤤𞥆𞤢𞤸 𞤸𞤮𞤳𞥆𞤢𞤼𞤢⹁ 𞤳𞤮𞥅 𞤲'𞤣𞤫 𞤮𞤲 𞤲'𞤶𞤢𞤪𞤭𞥅 𞤼𞤮𞤪𞥆𞤢 𞤲𞤢𞥄' 𞤧𞤫𞤯𞥆𞤢.
𞤐𞤮𞤲 𞤲'𞤺𞤢𞤪𞤼𞤭𞤪𞤯𞤮𞤲 𞤳𞤮 𞤬𞤵𞥅 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤱𞤮𞤲𞤩𞤫 𞤤𞤫𞤴𞤣𞤭 𞤃𞤢𞤳𞤭𞤣𞤮𞥅𞤲𞤭𞤴𞤢 𞤫 𞤀𞤳𞤢𞥄𞤴𞤢 𞤫𞤳𞥆𞤭𞤼𞤮𞤼𞤮𞥅.
𞤐'𞤘𞤢𞤥 𞤣𞤢𞤺𞤢 𞤼𞤮 𞤥𞤮𞥅𞤯𞤮𞤲 𞤱𞤮𞤤𞤣𞤫 𞤔𞤮𞥅𞤥𞤭𞤪𞤢𞥄𞤱𞤮 𞤸𞤫𞤩𞤭 𞤧𞤢𞤲𞤳𞤭𞤼𞤢𞥄𞤳𞤭 𞤲𞤢𞥄' 𞤫 𞤤𞤫𞤴𞤣𞤭 𞤃𞤢𞤳𞤭𞤣𞤮𞥅𞤲𞤭𞤴𞤢 𞤫 𞤀𞤳𞤢𞥄𞤴𞤢 𞤼𞤢𞤲⹁ 𞤢𞤥𞥆𞤢𞥄 𞤳𞤮𞥅 𞤼𞤮𞤴𞤫 𞤯𞤵𞤥 𞤢𞤲'𞤣𞤭𞥅 𞤸𞤮𞥅𞤤𞤢𞥄𞤪𞤫 𞤥𞤮𞥅𞤯𞤮𞤲 𞤣𞤮𞤱 𞤀𞤤𞥆𞤢𞤸.
𞤐'𞤘𞤢𞤥 𞤲𞤮𞤲 𞤲𞤢𞥄' 𞤧𞤫𞤴 𞤼𞤮 𞤥𞤭𞤲 𞤲'𞤦𞤭'𞤭𞥅 𞤺𞤮𞤯𞥆𞤵𞤥 𞤣𞤮𞤱 𞤥𞤢𞥄𞤶𞤵𞤥.
𞤐'𞤘𞤢𞤥 𞤳𞤢𞤥𞤩𞤫 𞤫 𞤳𞤮'𞤫 𞤥𞤢𞤩𞥆𞤫 𞤳𞤮𞤳𞥆𞤢𞤼𞤢 𞤸𞤢𞤦𞤢𞤪𞤵 𞤲𞤮 𞤲'𞤶𞤢𞤩𞥆𞤮𞤪𞤭𞥅𞤯𞤮𞤲𞤥𞤭𞤲 𞤳𞤮 𞤥𞤭𞤲 𞤲'𞤺𞤢𞤪𞤭 𞤼𞤮 𞤥𞤮𞥅𞤯𞤮𞤲.
𞤇𞤫 𞤳𞤮𞤳𞥆𞤭𞥅𞤥𞤭𞤲 𞤸𞤢𞤦𞤢𞤪𞤵 𞤲𞤮 𞤢𞤤𞤭𞤪𞤯𞤮𞤲 𞤼𞤮𞤳𞥆𞤵𞤳𞤭 𞤺𞤵𞤲𞤳𞤭𞥅𞤶𞤭 𞤲'𞤺𞤢𞤪𞤼𞤵𞤯𞤮𞤲 𞤼𞤮 𞤀𞤤𞥆𞤢𞤸⹁ 𞤲'𞤺𞤢𞤥 𞤳𞤵𞤱𞤢𞤲𞤮𞤲 𞤀𞤤𞥆𞤢𞤸 𞤥𞤮 𞤴𞤮𞤲𞤳𞤭 𞤥𞤮 𞤺𞤮𞥅𞤲'𞤺𞤢⹁ 𞤲'𞤣𞤫𞤲 𞤳𞤫𞤯𞤮𞥅𞤯𞤮𞤲 𞤱𞤢𞤪𞤼𞤮𞤴𞤳𞤭 𞤇𞤭𞤯𞥆𞤮 𞤥𞤢𞥄𞤳𞤮 𞤣𞤢𞤺𞤢 𞤣𞤮𞤱⹁ 𞤥𞤮 𞤮 𞤵𞤥𞥆𞤭𞤲𞤭 𞤣𞤢𞤺𞤢 𞤥𞤢𞤴𞤣𞤫⹁ 𞤱𞤢𞥄𞤼𞤮 𞤒𞤫𞥅𞤧𞤵 𞤳𞤭𞤧𞤲𞤢𞤴𞤯𞤮'𞤫𞤲 𞤣𞤢𞤺𞤢 𞤥𞤮𞤲𞥆𞤫𞤪𞤫 𞤀𞤤𞥆𞤢𞤸 𞤺𞤢𞤪𞤢𞤴𞤲'𞤣𞤫.
|
1 Tasaloonikanko'en 2
Kuuɗe Bulus Nder Tasaloonika
Bandiraaɓe, onon e ko'e mooɗon on andi garol amin to mooɗon naa' e meere ngol woni.
Ammaa koo nde ndenno min njarii torra e semtineeki e Filibi, non no anduɗon, e ballal Allah meeɗen min kokkii'on Habaru Belɗum ƴiwoyɗum to maako kulol walaa, koo nde yimɓe nganyiimin naa' seɗɗa.
Carel ngel min torii'on njaɓon Habaru Belɗum, min kuutiraayi fewre, walaa halleende nder ɓerɗe amin, min ƴoyraayi'on.
Ammaa non no Allah hooloriimin hokkimin kuugal wa'ajinki Habaru Belɗum, non min nga'ajinirtaɗum, naa' ngam min mbelnana yimɓe ɓerɗe, ammaa ngam min mbelnana Allah ɓernde kanko poondoowo ɓerɗe amin.
On andi min meeɗaayi metanki'on meto belɗum honduko, non maa min ngalaa suuno goɗɗum ngo boliiɗe amin suuɗata, Allah woni ceyduujo amin.
Min ɗaɓɓitaayi mangu to yimɓe, koo to mooɗon, koo to woɓɓe, koo nde min mbaaway min mbi'a'on doole ngaɗanonmin goɗɗum ngam min lilaaɓe Almasiihu.
Ammaa e min jogorii'on seese‑seese no maduujo jogortoo ɓingel muuɗum.
Ngam yidde nde min ngiɗi'on haa e min ciryii naa' min kokka'on Habaru Belɗum ɗum Allah tan, ammaa fuu e yonkiiji amin, ngam on ngartii ɓe min ngiɗi naa' seɗɗa.
Bandiraaɓe, on ngejjitaayi kuuɗe ɗe min kuwi naa' seɗɗa.
Min kuwii jemma e nyalawma ngam to' min njowana goɗɗo nder mooɗon wongal teddoral carel ko min nga'ajinanta'on Habaru Belɗum ƴiwoyɗum to Allah.
Onon on ceydu'en, Allah maa o ceyduujo dow no min njooɗorinoo jonde ceniinde e aadilaaku e jonde nde walaa goɗɗum ko wooɗaa nder mooɗon, onon kooliiɓe Yeesu.
Ngam on andi no nyaako jogorii ɓiɓɓe muuɗum, non min jogorii'on.
Min mbagginii'on, min cembiɗinii'on, min mbi'ii'on doole ngaɗon jonde belnanaynde Allah ɓernde nodduɗo'on nder Laamu maako e teddungal maako.
Non maa koo ndeye e min ngetta Allah, ngam carel ngel njaɓuɗon Wolde Allah nde nanɗon to amin, on njaɓaayinde bo wolde neɗɗo, ammaa on njaɓiinde nde Wolde Allah, non no nde wontindiri.
E nde huwa nder ɓerɗe mooɗon, onon kooliiɓe Allah.
Bandiraaɓe, on ngartii ekkitotooɓe jonde tokkuɓe Allah wonɓe leydi Yahuudiya ɓe Yeesu Almasiihu.
On njarii torra to yimɓe leydi mooɗon non no kamɓe maa ɓe njariri torra to juuɗe Yahuudanko'en.
Yahuudanko'en ɓen mbari Yeesu Joomiraawo e annabo'en, nden ɓe ndiiwimin.
E ɓe ngaɗa ko Allah yiɗaa, e ɓe nganya koo moye!
E ɓe kaɗamin wa'ajinanki yimɓe naa' Yahuudanko'en ngam to' yimɓe ɓen keɓa kisndam.
Non e waɗa koo ndeye e ɓe kebbina poondirɗum hakke maɓɓe.
Ammaa monnere Allah yaadake jipponoyakeɓe.
Bulus Yiɗii So''aaki Tasaloonika
Bandiraaɓe, ɗum sendii'en ngam carel seɗɗa nder ɓandu, ammaa min alaayi nyumuki dow mooɗon.
Min kaaɓii yiiki'on; ngam non min ngaɗii ko min mbaawata waɗuki min ngi'a'on gite e gite.
Min ngiɗii warki to mooɗon.
Goonga, min Bulus, mi yiɗii mi wara naa' nde go'o naa' nde ɗiɗi, ammaa Ceyɗan haɗiimin.
Dow ɓeye min ngaɗi ɓerɗe amin?
Ɓeye mbelnantamin ɓerɗe?
Ɓeye ngoni ɓe min mantortoo yeeso Joomiraawo meeɗen Yeesu nyalnde wartoyki maako?
Naa' ɗum onon?
Goonga, ɗum onon min mantortoo.
Onon ngoni belɗum ɓerɗe amin.
|
𞥑 𞤚𞤢𞤧𞤢𞤤𞤮𞥅𞤲𞤭𞤳𞤢𞤲𞤳𞤮'𞤫𞤲 𞥒
𞤑𞤵𞥅𞤯𞤫 𞤄𞤵𞤤𞤵𞤧 𞤐'𞤁𞤫𞤪 𞤚𞤢𞤧𞤢𞤤𞤮𞥅𞤲𞤭𞤳𞤢
𞤄𞤢𞤲'𞤣𞤭𞤪𞤢𞥄𞤩𞤫⹁ 𞤮𞤲𞤮𞤲 𞤫 𞤳𞤮'𞤫 𞤥𞤮𞥅𞤯𞤮𞤲 𞤮𞤲 𞤢𞤲'𞤣𞤭 𞤺𞤢𞤪𞤮𞤤 𞤢𞤥𞤭𞤲 𞤼𞤮 𞤥𞤮𞥅𞤯𞤮𞤲 𞤲𞤢𞥄' 𞤫 𞤥𞤫𞥅𞤪𞤫 𞤲'𞤺𞤮𞤤 𞤱𞤮𞤲𞤭.
𞤀𞤥𞥆𞤢𞥄 𞤳𞤮𞥅 𞤲'𞤣𞤫 𞤲'𞤣𞤫𞤲𞥆𞤮 𞤥𞤭𞤲 𞤲'𞤶𞤢𞤪𞤭𞥅 𞤼𞤮𞤪𞥆𞤢 𞤫 𞤧𞤫𞤥𞤼𞤭𞤲𞤫𞥅𞤳𞤭 𞤫 𞤊𞤭𞤤𞤭𞤦𞤭⹁ 𞤲𞤮𞤲 𞤲𞤮 𞤢𞤲'𞤣𞤵𞤯𞤮𞤲⹁ 𞤫 𞤦𞤢𞤤𞥆𞤢𞤤 𞤀𞤤𞥆𞤢𞤸 𞤥𞤫𞥅𞤯𞤫𞤲 𞤥𞤭𞤲 𞤳𞤮𞤳𞥆𞤭𞥅'𞤮𞤲 𞤖𞤢𞤦𞤢𞤪𞤵 𞤄𞤫𞤤𞤯𞤵𞤥 𞤰𞤭𞤱𞤮𞤴𞤯𞤵𞤥 𞤼𞤮 𞤥𞤢𞥄𞤳𞤮 𞤳𞤵𞤤𞤮𞤤 𞤱𞤢𞤤𞤢𞥄⹁ 𞤳𞤮𞥅 𞤲'𞤣𞤫 𞤴𞤭𞤥𞤩𞤫 𞤲'𞤺𞤢𞤻𞤭𞥅𞤥𞤭𞤲 𞤲𞤢𞥄' 𞤧𞤫𞤯𞥆𞤢.
𞤕𞤢𞤪𞤫𞤤 𞤲'𞤺𞤫𞤤 𞤥𞤭𞤲 𞤼𞤮𞤪𞤭𞥅'𞤮𞤲 𞤲'𞤶𞤢𞤩𞤮𞤲 𞤖𞤢𞤦𞤢𞤪𞤵 𞤄𞤫𞤤𞤯𞤵𞤥⹁ 𞤥𞤭𞤲 𞤳𞤵𞥅𞤼𞤭𞤪𞤢𞥄𞤴𞤭 𞤬𞤫𞤱𞤪𞤫⹁ 𞤱𞤢𞤤𞤢𞥄 𞤸𞤢𞤤𞥆𞤫𞥅𞤲'𞤣𞤫 𞤲'𞤣𞤫𞤪 𞤩𞤫𞤪𞤯𞤫 𞤢𞤥𞤭𞤲⹁ 𞤥𞤭𞤲 𞤰𞤮𞤴𞤪𞤢𞥄𞤴𞤭'𞤮𞤲.
𞤀𞤥𞥆𞤢𞥄 𞤲𞤮𞤲 𞤲𞤮 𞤀𞤤𞥆𞤢𞤸 𞤸𞤮𞥅𞤤𞤮𞤪𞤭𞥅𞤥𞤭𞤲 𞤸𞤮𞤳𞥆𞤭𞤥𞤭𞤲 𞤳𞤵𞥅𞤺𞤢𞤤 𞤱𞤢'𞤢𞤶𞤭𞤲𞤳𞤭 𞤖𞤢𞤦𞤢𞤪𞤵 𞤄𞤫𞤤𞤯𞤵𞤥⹁ 𞤲𞤮𞤲 𞤥𞤭𞤲 𞤲'𞤺𞤢'𞤢𞤶𞤭𞤲𞤭𞤪𞤼𞤢𞤯𞤵𞤥⹁ 𞤲𞤢𞥄' 𞤲'𞤺𞤢𞤥 𞤥𞤭𞤲 𞤲'𞤦𞤫𞤤𞤲𞤢𞤲𞤢 𞤴𞤭𞤥𞤩𞤫 𞤩𞤫𞤪𞤯𞤫⹁ 𞤢𞤥𞥆𞤢𞥄 𞤲'𞤺𞤢𞤥 𞤥𞤭𞤲 𞤲'𞤦𞤫𞤤𞤲𞤢𞤲𞤢 𞤀𞤤𞥆𞤢𞤸 𞤩𞤫𞤪𞤲'𞤣𞤫 𞤳𞤢𞤲𞤳𞤮 𞤨𞤮𞥅𞤲'𞤣𞤮𞥅𞤱𞤮 𞤩𞤫𞤪𞤯𞤫 𞤢𞤥𞤭𞤲.
𞤌𞤲 𞤢𞤲'𞤣𞤭 𞤥𞤭𞤲 𞤥𞤫𞥅𞤯𞤢𞥄𞤴𞤭 𞤥𞤫𞤼𞤢𞤲𞤳𞤭'𞤮𞤲 𞤥𞤫𞤼𞤮 𞤦𞤫𞤤𞤯𞤵𞤥 𞤸𞤮𞤲'𞤣𞤵𞤳𞤮⹁ 𞤲𞤮𞤲 𞤥𞤢𞥄 𞤥𞤭𞤲 𞤲'𞤺𞤢𞤤𞤢𞥄 𞤧𞤵𞥅𞤲𞤮 𞤺𞤮𞤯𞥆𞤵𞤥 𞤲'𞤺𞤮 𞤦𞤮𞤤𞤭𞥅𞤯𞤫 𞤢𞤥𞤭𞤲 𞤧𞤵𞥅𞤯𞤢𞤼𞤢⹁ 𞤀𞤤𞥆𞤢𞤸 𞤱𞤮𞤲𞤭 𞤷𞤫𞤴𞤣𞤵𞥅𞤶𞤮 𞤢𞤥𞤭𞤲.
𞤃𞤭𞤲 𞤯𞤢𞤩𞥆𞤭𞤼𞤢𞥄𞤴𞤭 𞤥𞤢𞤲'𞤺𞤵 𞤼𞤮 𞤴𞤭𞤥𞤩𞤫⹁ 𞤳𞤮𞥅 𞤼𞤮 𞤥𞤮𞥅𞤯𞤮𞤲⹁ 𞤳𞤮𞥅 𞤼𞤮 𞤱𞤮𞤩𞥆𞤫⹁ 𞤳𞤮𞥅 𞤲'𞤣𞤫 𞤥𞤭𞤲 𞤲'𞤦𞤢𞥄𞤱𞤢𞤴 𞤥𞤭𞤲 𞤲'𞤦𞤭'𞤢'𞤮𞤲 𞤣𞤮𞥅𞤤𞤫 𞤲'𞤺𞤢𞤯𞤢𞤲𞤮𞤲𞤥𞤭𞤲 𞤺𞤮𞤯𞥆𞤵𞤥 𞤲'𞤺𞤢𞤥 𞤥𞤭𞤲 𞤤𞤭𞤤𞤢𞥄𞤩𞤫 𞤀𞤤𞤥𞤢𞤧𞤭𞥅𞤸𞤵.
𞤀𞤥𞥆𞤢𞥄 𞤫 𞤥𞤭𞤲 𞤶𞤮𞤺𞤮𞤪𞤭𞥅'𞤮𞤲 𞤧𞤫𞥅𞤧𞤫‑𞤧𞤫𞥅𞤧𞤫 𞤲𞤮 𞤥𞤢𞤣𞤵𞥅𞤶𞤮 𞤶𞤮𞤺𞤮𞤪𞤼𞤮𞥅 𞤩𞤭𞤲'𞤺𞤫𞤤 𞤥𞤵𞥅𞤯𞤵𞤥.
𞤐'𞤘𞤢𞤥 𞤴𞤭𞤣𞥆𞤫 𞤲'𞤣𞤫 𞤥𞤭𞤲 𞤲'𞤺𞤭𞤯𞤭'𞤮𞤲 𞤸𞤢𞥄 𞤫 𞤥𞤭𞤲 𞤷𞤭𞤪𞤴𞤭𞥅 𞤲𞤢𞥄' 𞤥𞤭𞤲 𞤳𞤮𞤳𞥆𞤢'𞤮𞤲 𞤖𞤢𞤦𞤢𞤪𞤵 𞤄𞤫𞤤𞤯𞤵𞤥 𞤯𞤵𞤥 𞤀𞤤𞥆𞤢𞤸 𞤼𞤢𞤲⹁ 𞤢𞤥𞥆𞤢𞥄 𞤬𞤵𞥅 𞤫 𞤴𞤮𞤲𞤳𞤭𞥅𞤶𞤭 𞤢𞤥𞤭𞤲⹁ 𞤲'𞤺𞤢𞤥 𞤮𞤲 𞤲'𞤺𞤢𞤪𞤼𞤭𞥅 𞤩𞤫 𞤥𞤭𞤲 𞤲'𞤺𞤭𞤯𞤭 𞤲𞤢𞥄' 𞤧𞤫𞤯𞥆𞤢.
𞤄𞤢𞤲'𞤣𞤭𞤪𞤢𞥄𞤩𞤫⹁ 𞤮𞤲 𞤲'𞤺𞤫𞤶𞥆𞤭𞤼𞤢𞥄𞤴𞤭 𞤳𞤵𞥅𞤯𞤫 𞤯𞤫 𞤥𞤭𞤲 𞤳𞤵𞤱𞤭 𞤲𞤢𞥄' 𞤧𞤫𞤯𞥆𞤢.
𞤃𞤭𞤲 𞤳𞤵𞤱𞤭𞥅 𞤶𞤫𞤥𞥆𞤢 𞤫 𞤻𞤢𞤤𞤢𞤱𞤥𞤢 𞤲'𞤺𞤢𞤥 𞤼𞤮' 𞤥𞤭𞤲 𞤲'𞤶𞤮𞤱𞤢𞤲𞤢 𞤺𞤮𞤯𞥆𞤮 𞤲'𞤣𞤫𞤪 𞤥𞤮𞥅𞤯𞤮𞤲 𞤱𞤮𞤲'𞤺𞤢𞤤 𞤼𞤫𞤣𞥆𞤮𞤪𞤢𞤤 𞤷𞤢𞤪𞤫𞤤 𞤳𞤮 𞤥𞤭𞤲 𞤲'𞤺𞤢'𞤢𞤶𞤭𞤲𞤢𞤲𞤼𞤢'𞤮𞤲 𞤖𞤢𞤦𞤢𞤪𞤵 𞤄𞤫𞤤𞤯𞤵𞤥 𞤰𞤭𞤱𞤮𞤴𞤯𞤵𞤥 𞤼𞤮 𞤀𞤤𞥆𞤢𞤸.
𞤌𞤲𞤮𞤲 𞤮𞤲 𞤷𞤫𞤴𞤣𞤵'𞤫𞤲⹁ 𞤀𞤤𞥆𞤢𞤸 𞤥𞤢𞥄 𞤮 𞤷𞤫𞤴𞤣𞤵𞥅𞤶𞤮 𞤣𞤮𞤱 𞤲𞤮 𞤥𞤭𞤲 𞤲'𞤶𞤮𞥅𞤯𞤮𞤪𞤭𞤲𞤮𞥅 𞤶𞤮𞤲'𞤣𞤫 𞤷𞤫𞤲𞤭𞥅𞤲'𞤣𞤫 𞤫 𞤢𞥄𞤣𞤭𞤤𞤢𞥄𞤳𞤵 𞤫 𞤶𞤮𞤲'𞤣𞤫 𞤲'𞤣𞤫 𞤱𞤢𞤤𞤢𞥄 𞤺𞤮𞤯𞥆𞤵𞤥 𞤳𞤮 𞤱𞤮𞥅𞤯𞤢𞥄 𞤲'𞤣𞤫𞤪 𞤥𞤮𞥅𞤯𞤮𞤲⹁ 𞤮𞤲𞤮𞤲 𞤳𞤮𞥅𞤤𞤭𞥅𞤩𞤫 𞤒𞤫𞥅𞤧𞤵.
𞤐'𞤘𞤢𞤥 𞤮𞤲 𞤢𞤲'𞤣𞤭 𞤲𞤮 𞤻𞤢𞥄𞤳𞤮 𞤶𞤮𞤺𞤮𞤪𞤭𞥅 𞤩𞤭𞤩𞥆𞤫 𞤥𞤵𞥅𞤯𞤵𞤥⹁ 𞤲𞤮𞤲 𞤥𞤭𞤲 𞤶𞤮𞤺𞤮𞤪𞤭𞥅'𞤮𞤲.
𞤃𞤭𞤲 𞤲'𞤦𞤢𞤺𞥆𞤭𞤲𞤭𞥅'𞤮𞤲⹁ 𞤥𞤭𞤲 𞤷𞤫𞤲'𞤦𞤭𞤯𞤭𞤲𞤭𞥅'𞤮𞤲⹁ 𞤥𞤭𞤲 𞤲'𞤦𞤭'𞤭𞥅'𞤮𞤲 𞤣𞤮𞥅𞤤𞤫 𞤲'𞤺𞤢𞤯𞤮𞤲 𞤶𞤮𞤲'𞤣𞤫 𞤦𞤫𞤤𞤲𞤢𞤲𞤢𞤴𞤲'𞤣𞤫 𞤀𞤤𞥆𞤢𞤸 𞤩𞤫𞤪𞤲'𞤣𞤫 𞤲𞤮𞤣𞥆𞤵𞤯𞤮'𞤮𞤲 𞤲'𞤣𞤫𞤪 𞤂𞤢𞥄𞤥𞤵 𞤥𞤢𞥄𞤳𞤮 𞤫 𞤼𞤫𞤣𞥆𞤵𞤲'𞤺𞤢𞤤 𞤥𞤢𞥄𞤳𞤮.
𞤐𞤮𞤲 𞤥𞤢𞥄 𞤳𞤮𞥅 𞤲'𞤣𞤫𞤴𞤫 𞤫 𞤥𞤭𞤲 𞤲'𞤺𞤫𞤼𞥆𞤢 𞤀𞤤𞥆𞤢𞤸⹁ 𞤲'𞤺𞤢𞤥 𞤷𞤢𞤪𞤫𞤤 𞤲'𞤺𞤫𞤤 𞤲'𞤶𞤢𞤩𞤵𞤯𞤮𞤲 𞤏𞤮𞤤𞤣𞤫 𞤀𞤤𞥆𞤢𞤸 𞤲'𞤣𞤫 𞤲𞤢𞤲𞤯𞤮𞤲 𞤼𞤮 𞤢𞤥𞤭𞤲⹁ 𞤮𞤲 𞤲'𞤶𞤢𞤩𞤢𞥄𞤴𞤭𞤲'𞤣𞤫 𞤦𞤮 𞤱𞤮𞤤𞤣𞤫 𞤲𞤫𞤯𞥆𞤮⹁ 𞤢𞤥𞥆𞤢𞥄 𞤮𞤲 𞤲'𞤶𞤢𞤩𞤭𞥅𞤲'𞤣𞤫 𞤲'𞤣𞤫 𞤏𞤮𞤤𞤣𞤫 𞤀𞤤𞥆𞤢𞤸⹁ 𞤲𞤮𞤲 𞤲𞤮 𞤲'𞤣𞤫 𞤱𞤮𞤲𞤼𞤭𞤲'𞤣𞤭𞤪𞤭.
𞤉 𞤲'𞤣𞤫 𞤸𞤵𞤱𞤢 𞤲'𞤣𞤫𞤪 𞤩𞤫𞤪𞤯𞤫 𞤥𞤮𞥅𞤯𞤮𞤲⹁ 𞤮𞤲𞤮𞤲 𞤳𞤮𞥅𞤤𞤭𞥅𞤩𞤫 𞤀𞤤𞥆𞤢𞤸.
𞤄𞤢𞤲'𞤣𞤭𞤪𞤢𞥄𞤩𞤫⹁ 𞤮𞤲 𞤲'𞤺𞤢𞤪𞤼𞤭𞥅 𞤫𞤳𞥆𞤭𞤼𞤮𞤼𞤮𞥅𞤩𞤫 𞤶𞤮𞤲'𞤣𞤫 𞤼𞤮𞤳𞥆𞤵𞤩𞤫 𞤀𞤤𞥆𞤢𞤸 𞤱𞤮𞤲𞤩𞤫 𞤤𞤫𞤴𞤣𞤭 𞤒𞤢𞤸𞤵𞥅𞤣𞤭𞤴𞤢 𞤩𞤫 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵.
𞤌𞤲 𞤲'𞤶𞤢𞤪𞤭𞥅 𞤼𞤮𞤪𞥆𞤢 𞤼𞤮 𞤴𞤭𞤥𞤩𞤫 𞤤𞤫𞤴𞤣𞤭 𞤥𞤮𞥅𞤯𞤮𞤲 𞤲𞤮𞤲 𞤲𞤮 𞤳𞤢𞤥𞤩𞤫 𞤥𞤢𞥄 𞤩𞤫 𞤲'𞤶𞤢𞤪𞤭𞤪𞤭 𞤼𞤮𞤪𞥆𞤢 𞤼𞤮 𞤶𞤵𞥅𞤯𞤫 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲.
𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤩𞤫𞤲 𞤲'𞤦𞤢𞤪𞤭 𞤒𞤫𞥅𞤧𞤵 𞤔𞤮𞥅𞤥𞤭𞤪𞤢𞥄𞤱𞤮 𞤫 𞤢𞤲𞥆𞤢𞤦𞤮'𞤫𞤲⹁ 𞤲'𞤣𞤫𞤲 𞤩𞤫 𞤲'𞤣𞤭𞥅𞤱𞤭𞤥𞤭𞤲.
𞤉 𞤩𞤫 𞤲'𞤺𞤢𞤯𞤢 𞤳𞤮 𞤀𞤤𞥆𞤢𞤸 𞤴𞤭𞤯𞤢𞥄⹁ 𞤫 𞤩𞤫 𞤲'𞤺𞤢𞤻𞤢 𞤳𞤮𞥅 𞤥𞤮𞤴𞤫!
𞤉 𞤩𞤫 𞤳𞤢𞤯𞤢𞤥𞤭𞤲 𞤱𞤢'𞤢𞤶𞤭𞤲𞤢𞤲𞤳𞤭 𞤴𞤭𞤥𞤩𞤫 𞤲𞤢𞥄' 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤲'𞤺𞤢𞤥 𞤼𞤮' 𞤴𞤭𞤥𞤩𞤫 𞤩𞤫𞤲 𞤳𞤫𞤩𞤢 𞤳𞤭𞤧𞤲'𞤣𞤢𞤥.
𞤐𞤮𞤲 𞤫 𞤱𞤢𞤯𞤢 𞤳𞤮𞥅 𞤲'𞤣𞤫𞤴𞤫 𞤫 𞤩𞤫 𞤳𞤫𞤦𞥆𞤭𞤲𞤢 𞤨𞤮𞥅𞤲'𞤣𞤭𞤪𞤯𞤵𞤥 𞤸𞤢𞤳𞥆𞤫 𞤥𞤢𞤩𞥆𞤫.
𞤀𞤥𞥆𞤢𞥄 𞤥𞤮𞤲𞥆𞤫𞤪𞤫 𞤀𞤤𞥆𞤢𞤸 𞤴𞤢𞥄𞤣𞤢𞤳𞤫 𞤶𞤭𞤨𞥆𞤮𞤲𞤮𞤴𞤢𞤳𞤫𞤩𞤫.
𞤄𞤵𞤤𞤵𞤧 𞤒𞤭𞤯𞤭𞥅 𞤅𞤮''𞤢𞥄𞤳𞤭 𞤚𞤢𞤧𞤢𞤤𞤮𞥅𞤲𞤭𞤳𞤢
𞤄𞤢𞤲'𞤣𞤭𞤪𞤢𞥄𞤩𞤫⹁ 𞤯𞤵𞤥 𞤧𞤫𞤲'𞤣𞤭𞥅'𞤫𞤲 𞤲'𞤺𞤢𞤥 𞤷𞤢𞤪𞤫𞤤 𞤧𞤫𞤯𞥆𞤢 𞤲'𞤣𞤫𞤪 𞤩𞤢𞤲'𞤣𞤵⹁ 𞤢𞤥𞥆𞤢𞥄 𞤥𞤭𞤲 𞤢𞤤𞤢𞥄𞤴𞤭 𞤻𞤵𞤥𞤵𞤳𞤭 𞤣𞤮𞤱 𞤥𞤮𞥅𞤯𞤮𞤲.
𞤃𞤭𞤲 𞤳𞤢𞥄𞤩𞤭𞥅 𞤴𞤭𞥅𞤳𞤭'𞤮𞤲⁏ 𞤲'𞤺𞤢𞤥 𞤲𞤮𞤲 𞤥𞤭𞤲 𞤲'𞤺𞤢𞤯𞤭𞥅 𞤳𞤮 𞤥𞤭𞤲 𞤲'𞤦𞤢𞥄𞤱𞤢𞤼𞤢 𞤱𞤢𞤯𞤵𞤳𞤭 𞤥𞤭𞤲 𞤲'𞤺𞤭'𞤢'𞤮𞤲 𞤺𞤭𞤼𞤫 𞤫 𞤺𞤭𞤼𞤫.
𞤃𞤭𞤲 𞤲'𞤺𞤭𞤯𞤭𞥅 𞤱𞤢𞤪𞤳𞤭 𞤼𞤮 𞤥𞤮𞥅𞤯𞤮𞤲.
𞤘𞤮𞥅𞤲'𞤺𞤢⹁ 𞤥𞤭𞤲 𞤄𞤵𞤤𞤵𞤧⹁ 𞤥𞤭 𞤴𞤭𞤯𞤭𞥅 𞤥𞤭 𞤱𞤢𞤪𞤢 𞤲𞤢𞥄' 𞤲'𞤣𞤫 𞤺𞤮'𞤮 𞤲𞤢𞥄' 𞤲'𞤣𞤫 𞤯𞤭𞤯𞤭⹁ 𞤢𞤥𞥆𞤢𞥄 𞤕𞤫𞤴𞤯𞤢𞤲 𞤸𞤢𞤯𞤭𞥅𞤥𞤭𞤲.
𞤁𞤮𞤱 𞤩𞤫𞤴𞤫 𞤥𞤭𞤲 𞤲'𞤺𞤢𞤯𞤭 𞤩𞤫𞤪𞤯𞤫 𞤢𞤥𞤭𞤲؟
𞤇𞤫𞤴𞤫 𞤲'𞤦𞤫𞤤𞤲𞤢𞤲𞤼𞤢𞤥𞤭𞤲 𞤩𞤫𞤪𞤯𞤫؟
𞤇𞤫𞤴𞤫 𞤲'𞤺𞤮𞤲𞤭 𞤩𞤫 𞤥𞤭𞤲 𞤥𞤢𞤲𞤼𞤮𞤪𞤼𞤮𞥅 𞤴𞤫𞥅𞤧𞤮 𞤔𞤮𞥅𞤥𞤭𞤪𞤢𞥄𞤱𞤮 𞤥𞤫𞥅𞤯𞤫𞤲 𞤒𞤫𞥅𞤧𞤵 𞤻𞤢𞤤𞤲'𞤣𞤫 𞤱𞤢𞤪𞤼𞤮𞤴𞤳𞤭 𞤥𞤢𞥄𞤳𞤮؟
𞤐𞤢𞥄' 𞤯𞤵𞤥 𞤮𞤲𞤮𞤲؟
𞤘𞤮𞥅𞤲'𞤺𞤢⹁ 𞤯𞤵𞤥 𞤮𞤲𞤮𞤲 𞤥𞤭𞤲 𞤥𞤢𞤲𞤼𞤮𞤪𞤼𞤮𞥅.
𞤌𞤲𞤮𞤲 𞤲'𞤺𞤮𞤲𞤭 𞤦𞤫𞤤𞤯𞤵𞤥 𞤩𞤫𞤪𞤯𞤫 𞤢𞤥𞤭𞤲.
|
1 Tasaloonikanko'en 3
Ngam non nde min mbaawaayi munyuki, sey min ngi'i ɗum ɓurii wooɗuki ɗum alamin e Atina, minon tan.
Min liloyi bandiraawo amin Timooti to mooɗon, mo min kuudata, e mo huwana Allah nder hokkuki Habaru Belɗum ɗum Almasiihu.
Min lilumo ngam o tabbitina hoolaare mooɗon o sembiɗina'on, ngam to' torra ka njarɗon waɗa goɗɗo mooɗon yewra ala hoolaaki Yeesu.
Onon e ko'e mooɗon on andi doole njaren torra iri ka'a.
Ngam carel ko min ngondunoo e mooɗon, min ngaɗii ka wiiki'on daga ilaa en njaray torra.
Ɗum boo waɗii non, no anduɗon.
Ngam non, nde tampumi munyuki, mi liloyii ngam mi nana habaru hoolaare mooɗon.
E mi hula koo Ceyɗan majjinii'on, kuugal amin wartii meere.
Ammaa jooni Timooti wartii daga to mooɗon, o hokkiimin habaru boɗɗum dow hoolaare mooɗon e yidde nde ngooduɗon.
O wi'iimin koo ndeye on nyuma nyumol bongol dow amin, nden on ngiɗi yiikimin non no min ngiɗiri yiiki'on.
Ngam non, bandiraaɓe, nder fuu wannaare e torra ɗum min njari, on pewnaniimin ɓerɗe ngam hoolaare mooɗon.
Jooni e min ngoodi yonki goonga, to on ndarake e sembe nder tokkuki Joomiraawo.
Iri ndeye yettoore min ngettata Allah ngam mooɗon?
E min ngettamo ngam belɗum ɓernde ɗum min nanata yeeso maako ngam mooɗon.
Jemma e nyalawma e min ngaɗa do'aare naa' seɗɗa ngam min puɗɗita min ngi'a'on gite e gite, min kebbitina ko ndulluɗon nder hoolaare mooɗon.
Allah Nyaako meeɗen e hoore muuɗum e Joomiraawo meeɗen Yeesu siryanoomin laawol no min ngarirta to mooɗon.
Joomiraawo ɓeyda yidde nde ngiɗindirɗon naa' seɗɗa e yidde nde ngiɗɗon woɓɓe maa, non no yidde amin ɓeydorii dow mooɗon.
O sembiɗina ɓerɗe mooɗon ngam ngarton ɓe ngalaa goɗɗum ko wooɗaa, ngarton ceniiɓe yeeso Allah Nyaako meeɗen nyalnde wartuki Joomiraawo meeɗen Yeesu e fuu ceniiɓe maako.
|
𞥑 𞤚𞤢𞤧𞤢𞤤𞤮𞥅𞤲𞤭𞤳𞤢𞤲𞤳𞤮'𞤫𞤲 𞥓
𞤐'𞤘𞤢𞤥 𞤲𞤮𞤲 𞤲'𞤣𞤫 𞤥𞤭𞤲 𞤲'𞤦𞤢𞥄𞤱𞤢𞥄𞤴𞤭 𞤥𞤵𞤻𞤵𞤳𞤭⹁ 𞤧𞤫𞤴 𞤥𞤭𞤲 𞤲'𞤺𞤭'𞤭 𞤯𞤵𞤥 𞤩𞤵𞤪𞤭𞥅 𞤱𞤮𞥅𞤯𞤵𞤳𞤭 𞤯𞤵𞤥 𞤢𞤤𞤢𞤥𞤭𞤲 𞤫 𞤀𞤼𞤭𞤲𞤢⹁ 𞤥𞤭𞤲𞤮𞤲 𞤼𞤢𞤲.
𞤃𞤭𞤲 𞤤𞤭𞤤𞤮𞤴𞤭 𞤦𞤢𞤲'𞤣𞤭𞤪𞤢𞥄𞤱𞤮 𞤢𞤥𞤭𞤲 𞤚𞤭𞤥𞤮𞥅𞤼𞤭 𞤼𞤮 𞤥𞤮𞥅𞤯𞤮𞤲⹁ 𞤥𞤮 𞤥𞤭𞤲 𞤳𞤵𞥅𞤣𞤢𞤼𞤢⹁ 𞤫 𞤥𞤮 𞤸𞤵𞤱𞤢𞤲𞤢 𞤀𞤤𞥆𞤢𞤸 𞤲'𞤣𞤫𞤪 𞤸𞤮𞤳𞥆𞤵𞤳𞤭 𞤖𞤢𞤦𞤢𞤪𞤵 𞤄𞤫𞤤𞤯𞤵𞤥 𞤯𞤵𞤥 𞤀𞤤𞤥𞤢𞤧𞤭𞥅𞤸𞤵.
𞤃𞤭𞤲 𞤤𞤭𞤤𞤵𞤥𞤮 𞤲'𞤺𞤢𞤥 𞤮 𞤼𞤢𞤦𞥆𞤭𞤼𞤭𞤲𞤢 𞤸𞤮𞥅𞤤𞤢𞥄𞤪𞤫 𞤥𞤮𞥅𞤯𞤮𞤲 𞤮 𞤧𞤫𞤲'𞤦𞤭𞤯𞤭𞤲𞤢'𞤮𞤲⹁ 𞤲'𞤺𞤢𞤥 𞤼𞤮' 𞤼𞤮𞤪𞥆𞤢 𞤳𞤢 𞤲'𞤶𞤢𞤪𞤯𞤮𞤲 𞤱𞤢𞤯𞤢 𞤺𞤮𞤯𞥆𞤮 𞤥𞤮𞥅𞤯𞤮𞤲 𞤴𞤫𞤱𞤪𞤢 𞤢𞤤𞤢 𞤸𞤮𞥅𞤤𞤢𞥄𞤳𞤭 𞤒𞤫𞥅𞤧𞤵.
𞤌𞤲𞤮𞤲 𞤫 𞤳𞤮'𞤫 𞤥𞤮𞥅𞤯𞤮𞤲 𞤮𞤲 𞤢𞤲'𞤣𞤭 𞤣𞤮𞥅𞤤𞤫 𞤲'𞤶𞤢𞤪𞤫𞤲 𞤼𞤮𞤪𞥆𞤢 𞤭𞤪𞤭 𞤳𞤢'𞤢.
𞤐'𞤘𞤢𞤥 𞤷𞤢𞤪𞤫𞤤 𞤳𞤮 𞤥𞤭𞤲 𞤲'𞤺𞤮𞤲'𞤣𞤵𞤲𞤮𞥅 𞤫 𞤥𞤮𞥅𞤯𞤮𞤲⹁ 𞤥𞤭𞤲 𞤲'𞤺𞤢𞤯𞤭𞥅 𞤳𞤢 𞤱𞤭𞥅𞤳𞤭'𞤮𞤲 𞤣𞤢𞤺𞤢 𞤭𞤤𞤢𞥄 𞤫𞤲 𞤲'𞤶𞤢𞤪𞤢𞤴 𞤼𞤮𞤪𞥆𞤢.
𞤍𞤵𞤥 𞤦𞤮𞥅 𞤱𞤢𞤯𞤭𞥅 𞤲𞤮𞤲⹁ 𞤲𞤮 𞤢𞤲'𞤣𞤵𞤯𞤮𞤲.
𞤐'𞤘𞤢𞤥 𞤲𞤮𞤲⹁ 𞤲'𞤣𞤫 𞤼𞤢𞤥𞤨𞤵𞤥𞤭 𞤥𞤵𞤻𞤵𞤳𞤭⹁ 𞤥𞤭 𞤤𞤭𞤤𞤮𞤴𞤭𞥅 𞤲'𞤺𞤢𞤥 𞤥𞤭 𞤲𞤢𞤲𞤢 𞤸𞤢𞤦𞤢𞤪𞤵 𞤸𞤮𞥅𞤤𞤢𞥄𞤪𞤫 𞤥𞤮𞥅𞤯𞤮𞤲.
𞤉 𞤥𞤭 𞤸𞤵𞤤𞤢 𞤳𞤮𞥅 𞤕𞤫𞤴𞤯𞤢𞤲 𞤥𞤢𞤶𞥆𞤭𞤲𞤭𞥅'𞤮𞤲⹁ 𞤳𞤵𞥅𞤺𞤢𞤤 𞤢𞤥𞤭𞤲 𞤱𞤢𞤪𞤼𞤭𞥅 𞤥𞤫𞥅𞤪𞤫.
𞤀𞤥𞥆𞤢𞥄 𞤶𞤮𞥅𞤲𞤭 𞤚𞤭𞤥𞤮𞥅𞤼𞤭 𞤱𞤢𞤪𞤼𞤭𞥅 𞤣𞤢𞤺𞤢 𞤼𞤮 𞤥𞤮𞥅𞤯𞤮𞤲⹁ 𞤮 𞤸𞤮𞤳𞥆𞤭𞥅𞤥𞤭𞤲 𞤸𞤢𞤦𞤢𞤪𞤵 𞤦𞤮𞤯𞥆𞤵𞤥 𞤣𞤮𞤱 𞤸𞤮𞥅𞤤𞤢𞥄𞤪𞤫 𞤥𞤮𞥅𞤯𞤮𞤲 𞤫 𞤴𞤭𞤣𞥆𞤫 𞤲'𞤣𞤫 𞤲'𞤺𞤮𞥅𞤣𞤵𞤯𞤮𞤲.
𞤌 𞤱𞤭'𞤭𞥅𞤥𞤭𞤲 𞤳𞤮𞥅 𞤲'𞤣𞤫𞤴𞤫 𞤮𞤲 𞤻𞤵𞤥𞤢 𞤻𞤵𞤥𞤮𞤤 𞤦𞤮𞤲'𞤺𞤮𞤤 𞤣𞤮𞤱 𞤢𞤥𞤭𞤲⹁ 𞤲'𞤣𞤫𞤲 𞤮𞤲 𞤲'𞤺𞤭𞤯𞤭 𞤴𞤭𞥅𞤳𞤭𞤥𞤭𞤲 𞤲𞤮𞤲 𞤲𞤮 𞤥𞤭𞤲 𞤲'𞤺𞤭𞤯𞤭𞤪𞤭 𞤴𞤭𞥅𞤳𞤭'𞤮𞤲.
𞤐'𞤘𞤢𞤥 𞤲𞤮𞤲⹁ 𞤦𞤢𞤲'𞤣𞤭𞤪𞤢𞥄𞤩𞤫⹁ 𞤲'𞤣𞤫𞤪 𞤬𞤵𞥅 𞤱𞤢𞤲𞥆𞤢𞥄𞤪𞤫 𞤫 𞤼𞤮𞤪𞥆𞤢 𞤯𞤵𞤥 𞤥𞤭𞤲 𞤲'𞤶𞤢𞤪𞤭⹁ 𞤮𞤲 𞤨𞤫𞤱𞤲𞤢𞤲𞤭𞥅𞤥𞤭𞤲 𞤩𞤫𞤪𞤯𞤫 𞤲'𞤺𞤢𞤥 𞤸𞤮𞥅𞤤𞤢𞥄𞤪𞤫 𞤥𞤮𞥅𞤯𞤮𞤲.
𞤔𞤮𞥅𞤲𞤭 𞤫 𞤥𞤭𞤲 𞤲'𞤺𞤮𞥅𞤣𞤭 𞤴𞤮𞤲𞤳𞤭 𞤺𞤮𞥅𞤲'𞤺𞤢⹁ 𞤼𞤮 𞤮𞤲 𞤲'𞤣𞤢𞤪𞤢𞤳𞤫 𞤫 𞤧𞤫𞤲'𞤦𞤫 𞤲'𞤣𞤫𞤪 𞤼𞤮𞤳𞥆𞤵𞤳𞤭 𞤔𞤮𞥅𞤥𞤭𞤪𞤢𞥄𞤱𞤮.
𞤋𞤪𞤭 𞤲'𞤣𞤫𞤴𞤫 𞤴𞤫𞤼𞥆𞤮𞥅𞤪𞤫 𞤥𞤭𞤲 𞤲'𞤺𞤫𞤼𞥆𞤢𞤼𞤢 𞤀𞤤𞥆𞤢𞤸 𞤲'𞤺𞤢𞤥 𞤥𞤮𞥅𞤯𞤮𞤲؟
𞤉 𞤥𞤭𞤲 𞤲'𞤺𞤫𞤼𞥆𞤢𞤥𞤮 𞤲'𞤺𞤢𞤥 𞤦𞤫𞤤𞤯𞤵𞤥 𞤩𞤫𞤪𞤲'𞤣𞤫 𞤯𞤵𞤥 𞤥𞤭𞤲 𞤲𞤢𞤲𞤢𞤼𞤢 𞤴𞤫𞥅𞤧𞤮 𞤥𞤢𞥄𞤳𞤮 𞤲'𞤺𞤢𞤥 𞤥𞤮𞥅𞤯𞤮𞤲.
𞤔𞤫𞤥𞥆𞤢 𞤫 𞤻𞤢𞤤𞤢𞤱𞤥𞤢 𞤫 𞤥𞤭𞤲 𞤲'𞤺𞤢𞤯𞤢 𞤣𞤮'𞤢𞥄𞤪𞤫 𞤲𞤢𞥄' 𞤧𞤫𞤯𞥆𞤢 𞤲'𞤺𞤢𞤥 𞤥𞤭𞤲 𞤨𞤵𞤯𞥆𞤭𞤼𞤢 𞤥𞤭𞤲 𞤲'𞤺𞤭'𞤢'𞤮𞤲 𞤺𞤭𞤼𞤫 𞤫 𞤺𞤭𞤼𞤫⹁ 𞤥𞤭𞤲 𞤳𞤫𞤦𞥆𞤭𞤼𞤭𞤲𞤢 𞤳𞤮 𞤲'𞤣𞤵𞤤𞥆𞤵𞤯𞤮𞤲 𞤲'𞤣𞤫𞤪 𞤸𞤮𞥅𞤤𞤢𞥄𞤪𞤫 𞤥𞤮𞥅𞤯𞤮𞤲.
𞤀𞤤𞥆𞤢𞤸 𞤐𞤴𞤢𞥄𞤳𞤮 𞤥𞤫𞥅𞤯𞤫𞤲 𞤫 𞤸𞤮𞥅𞤪𞤫 𞤥𞤵𞥅𞤯𞤵𞤥 𞤫 𞤔𞤮𞥅𞤥𞤭𞤪𞤢𞥄𞤱𞤮 𞤥𞤫𞥅𞤯𞤫𞤲 𞤒𞤫𞥅𞤧𞤵 𞤧𞤭𞤪𞤴𞤢𞤲𞤮𞥅𞤥𞤭𞤲 𞤤𞤢𞥄𞤱𞤮𞤤 𞤲𞤮 𞤥𞤭𞤲 𞤲'𞤺𞤢𞤪𞤭𞤪𞤼𞤢 𞤼𞤮 𞤥𞤮𞥅𞤯𞤮𞤲.
𞤔𞤮𞥅𞤥𞤭𞤪𞤢𞥄𞤱𞤮 𞤩𞤫𞤴𞤣𞤢 𞤴𞤭𞤣𞥆𞤫 𞤲'𞤣𞤫 𞤲'𞤺𞤭𞤯𞤭𞤲'𞤣𞤭𞤪𞤯𞤮𞤲 𞤲𞤢𞥄' 𞤧𞤫𞤯𞥆𞤢 𞤫 𞤴𞤭𞤣𞥆𞤫 𞤲'𞤣𞤫 𞤲'𞤺𞤭𞤯𞥆𞤮𞤲 𞤱𞤮𞤩𞥆𞤫 𞤥𞤢𞥄⹁ 𞤲𞤮𞤲 𞤲𞤮 𞤴𞤭𞤣𞥆𞤫 𞤢𞤥𞤭𞤲 𞤩𞤫𞤴𞤣𞤮𞤪𞤭𞥅 𞤣𞤮𞤱 𞤥𞤮𞥅𞤯𞤮𞤲.
𞤌 𞤧𞤫𞤲'𞤦𞤭𞤯𞤭𞤲𞤢 𞤩𞤫𞤪𞤯𞤫 𞤥𞤮𞥅𞤯𞤮𞤲 𞤲'𞤺𞤢𞤥 𞤲'𞤺𞤢𞤪𞤼𞤮𞤲 𞤩𞤫 𞤲'𞤺𞤢𞤤𞤢𞥄 𞤺𞤮𞤯𞥆𞤵𞤥 𞤳𞤮 𞤱𞤮𞥅𞤯𞤢𞥄⹁ 𞤲'𞤺𞤢𞤪𞤼𞤮𞤲 𞤷𞤫𞤲𞤭𞥅𞤩𞤫 𞤴𞤫𞥅𞤧𞤮 𞤀𞤤𞥆𞤢𞤸 𞤐𞤴𞤢𞥄𞤳𞤮 𞤥𞤫𞥅𞤯𞤫𞤲 𞤻𞤢𞤤𞤲'𞤣𞤫 𞤱𞤢𞤪𞤼𞤵𞤳𞤭 𞤔𞤮𞥅𞤥𞤭𞤪𞤢𞥄𞤱𞤮 𞤥𞤫𞥅𞤯𞤫𞤲 𞤒𞤫𞥅𞤧𞤵 𞤫 𞤬𞤵𞥅 𞤷𞤫𞤲𞤭𞥅𞤩𞤫 𞤥𞤢𞥄𞤳𞤮.
|
1 Tasaloonikanko'en 4
Iri Jonde Nde Allah Yiɗi
E re'irde bandiraaɓe, e min toroo'on, ngam Yeesu Joomiraawo, ngaɗee jonde kaanunde nde Allah nanata belɗum mayre, non no ekkitiiɗon to amin, non no njooɗoriiɗon jooni.
Ɓeydee jooɗoraaki non.
Ngam on andi min mbi'ii'on ko Yeesu Joomiraawo wi'i ngaɗon.
Ngam Allah e yiɗi ngarton ceniiɓe, ngoɗɗitooɗon waɗuki njeenu.
Koo moye mooɗon ekkitoo no surirta ɓandu muuɗum nder senaaki e mangu, naa' nder suuno ngo wooɗaa non no heeferɓe ɓe andaa Allah ngaɗata.
Dow fii ɗu'um, to' goɗɗo hallana bandiraawo muuɗum koo waɗanamo ko wooɗaa.
Min mbi'ii'on ka daga arande, min mbagginii'on wiiki, Joomiraawo waatanay gaɗoowo non e bone.
Allah noddaayi'en ngam ngarten ɓe cenaaki, ammaa o noddu'en ngaɗen jonde ceniinde.
Ngam non, fuu ganyuɗo ekkitinol ngo'ol, naa' neɗɗo o wanyi, Allah o wanyi, kokkoowo'on Ruuhu maako.
Dow no haani ngiɗindiron boo, naa' sey to goɗɗo windanii'on, ngam onon e ko'e mooɗon Allah ekkitinii'on ngiɗindiron.
Min tabbitinii on ngiɗi fuu bandiraaɓe meeɗen wonɓe leydi Makidooniya.
Fuu e non bandiraaɓe, e min ɓeyda wiiki'on, ɓeydee waɗuki non.
Ngaɗee ko mbaawoton waɗuki ngaɗon jonde jam, paamanee ko woni yeeso mooɗon tan, on kuutira juuɗe mooɗon non no min mbi'i'on ngaɗon.
Non waɗay ɓe tokkaayi Yeesu ndarda'on e mangu, nden on njowataa kammunde mooɗon dow koo moye ngam ko ngiɗɗon.
Wartoyki Joomiraawo
Bandiraaɓe, e min ngiɗi andon goonga dow ɓen ɗon tokkuɓe Yeesu mayɓe ngam to' ngaɗon ka wannuki bo yimɓe horiiɓe ɓe ngalaa kammunde.
Nde en njaɓii Yeesu maayii ummake, non maa en njaɓii Allah wadday tokkuɓe Yeesu mayɓe hawti e Yeesu.
E min mbi'a'on dow ko wolde Joomiraawo wi'i, carel ngel Joomiraawo wartata, goonga enen gooduɓe yonki en artataa tokkuɓe Yeesu mayɓe yaaki dow.
Ngam Joomiraawo e hoore muuɗum jippoyto daga dow e noddol cembingol, e hononde malaa'ikaajo mawɗo, e duudol luwal Allah.
Mayɓe e tokki Almasiihu kamɓe artata ummaaki.
Nden enen tokkuɓe Yeesu gooduɓe yonki e carel ngel ɗum hoccay'en hawti e maɓɓe nder duule ngam kawren e Joomiraawo e njayri dow.
Gaɗa ɗon en njooɗodoto e maako haa abadaa.
Ngam non, cembiɗinee bandiraaɓe mooɗon e haala ka'a.
|
𞥑 𞤚𞤢𞤧𞤢𞤤𞤮𞥅𞤲𞤭𞤳𞤢𞤲𞤳𞤮'𞤫𞤲 𞥔
𞤋𞤪𞤭 𞤔𞤮𞤲'𞤣𞤫 𞤐'𞤁𞤫 𞤀𞤤𞥆𞤢𞤸 𞤒𞤭𞤯𞤭
𞤉 𞤪𞤫'𞤭𞤪𞤣𞤫 𞤦𞤢𞤲'𞤣𞤭𞤪𞤢𞥄𞤩𞤫⹁ 𞤫 𞤥𞤭𞤲 𞤼𞤮𞤪𞤮𞥅'𞤮𞤲⹁ 𞤲'𞤺𞤢𞤥 𞤒𞤫𞥅𞤧𞤵 𞤔𞤮𞥅𞤥𞤭𞤪𞤢𞥄𞤱𞤮⹁ 𞤲'𞤺𞤢𞤯𞤫𞥅 𞤶𞤮𞤲'𞤣𞤫 𞤳𞤢𞥄𞤲𞤵𞤲'𞤣𞤫 𞤲'𞤣𞤫 𞤀𞤤𞥆𞤢𞤸 𞤲𞤢𞤲𞤢𞤼𞤢 𞤦𞤫𞤤𞤯𞤵𞤥 𞤥𞤢𞤴𞤪𞤫⹁ 𞤲𞤮𞤲 𞤲𞤮 𞤫𞤳𞥆𞤭𞤼𞤭𞥅𞤯𞤮𞤲 𞤼𞤮 𞤢𞤥𞤭𞤲⹁ 𞤲𞤮𞤲 𞤲𞤮 𞤲'𞤶𞤮𞥅𞤯𞤮𞤪𞤭𞥅𞤯𞤮𞤲 𞤶𞤮𞥅𞤲𞤭.
𞤇𞤫𞤴𞤣𞤫𞥅 𞤶𞤮𞥅𞤯𞤮𞤪𞤢𞥄𞤳𞤭 𞤲𞤮𞤲.
𞤐'𞤘𞤢𞤥 𞤮𞤲 𞤢𞤲'𞤣𞤭 𞤥𞤭𞤲 𞤲'𞤦𞤭'𞤭𞥅'𞤮𞤲 𞤳𞤮 𞤒𞤫𞥅𞤧𞤵 𞤔𞤮𞥅𞤥𞤭𞤪𞤢𞥄𞤱𞤮 𞤱𞤭'𞤭 𞤲'𞤺𞤢𞤯𞤮𞤲.
𞤐'𞤘𞤢𞤥 𞤀𞤤𞥆𞤢𞤸 𞤫 𞤴𞤭𞤯𞤭 𞤲'𞤺𞤢𞤪𞤼𞤮𞤲 𞤷𞤫𞤲𞤭𞥅𞤩𞤫⹁ 𞤲'𞤺𞤮𞤯𞥆𞤭𞤼𞤮𞥅𞤯𞤮𞤲 𞤱𞤢𞤯𞤵𞤳𞤭 𞤲'𞤶𞤫𞥅𞤲𞤵.
𞤑𞤮𞥅 𞤥𞤮𞤴𞤫 𞤥𞤮𞥅𞤯𞤮𞤲 𞤫𞤳𞥆𞤭𞤼𞤮𞥅 𞤲𞤮 𞤧𞤵𞤪𞤭𞤪𞤼𞤢 𞤩𞤢𞤲'𞤣𞤵 𞤥𞤵𞥅𞤯𞤵𞤥 𞤲'𞤣𞤫𞤪 𞤧𞤫𞤲𞤢𞥄𞤳𞤭 𞤫 𞤥𞤢𞤲'𞤺𞤵⹁ 𞤲𞤢𞥄' 𞤲'𞤣𞤫𞤪 𞤧𞤵𞥅𞤲𞤮 𞤲'𞤺𞤮 𞤱𞤮𞥅𞤯𞤢𞥄 𞤲𞤮𞤲 𞤲𞤮 𞤸𞤫𞥅𞤬𞤫𞤪𞤩𞤫 𞤩𞤫 𞤢𞤲'𞤣𞤢𞥄 𞤀𞤤𞥆𞤢𞤸 𞤲'𞤺𞤢𞤯𞤢𞤼𞤢.
𞤁𞤮𞤱 𞤬𞤭𞥅 𞤯𞤵'𞤵𞤥⹁ 𞤼𞤮' 𞤺𞤮𞤯𞥆𞤮 𞤸𞤢𞤤𞥆𞤢𞤲𞤢 𞤦𞤢𞤲'𞤣𞤭𞤪𞤢𞥄𞤱𞤮 𞤥𞤵𞥅𞤯𞤵𞤥 𞤳𞤮𞥅 𞤱𞤢𞤯𞤢𞤲𞤢𞤥𞤮 𞤳𞤮 𞤱𞤮𞥅𞤯𞤢𞥄.
𞤃𞤭𞤲 𞤲'𞤦𞤭'𞤭𞥅'𞤮𞤲 𞤳𞤢 𞤣𞤢𞤺𞤢 𞤢𞤪𞤢𞤲'𞤣𞤫⹁ 𞤥𞤭𞤲 𞤲'𞤦𞤢𞤺𞥆𞤭𞤲𞤭𞥅'𞤮𞤲 𞤱𞤭𞥅𞤳𞤭⹁ 𞤔𞤮𞥅𞤥𞤭𞤪𞤢𞥄𞤱𞤮 𞤱𞤢𞥄𞤼𞤢𞤲𞤢𞤴 𞤺𞤢𞤯𞤮𞥅𞤱𞤮 𞤲𞤮𞤲 𞤫 𞤦𞤮𞤲𞤫.
𞤀𞤤𞥆𞤢𞤸 𞤲𞤮𞤣𞥆𞤢𞥄𞤴𞤭'𞤫𞤲 𞤲'𞤺𞤢𞤥 𞤲'𞤺𞤢𞤪𞤼𞤫𞤲 𞤩𞤫 𞤷𞤫𞤲𞤢𞥄𞤳𞤭⹁ 𞤢𞤥𞥆𞤢𞥄 𞤮 𞤲𞤮𞤣𞥆𞤵'𞤫𞤲 𞤲'𞤺𞤢𞤯𞤫𞤲 𞤶𞤮𞤲'𞤣𞤫 𞤷𞤫𞤲𞤭𞥅𞤲'𞤣𞤫.
𞤐'𞤘𞤢𞤥 𞤲𞤮𞤲⹁ 𞤬𞤵𞥅 𞤺𞤢𞤻𞤵𞤯𞤮 𞤫𞤳𞥆𞤭𞤼𞤭𞤲𞤮𞤤 𞤲'𞤺𞤮'𞤮𞤤⹁ 𞤲𞤢𞥄' 𞤲𞤫𞤯𞥆𞤮 𞤮 𞤱𞤢𞤻𞤭⹁ 𞤀𞤤𞥆𞤢𞤸 𞤮 𞤱𞤢𞤻𞤭⹁ 𞤳𞤮𞤳𞥆𞤮𞥅𞤱𞤮'𞤮𞤲 𞤈𞤵𞥅𞤸𞤵 𞤥𞤢𞥄𞤳𞤮.
𞤁𞤮𞤱 𞤲𞤮 𞤸𞤢𞥄𞤲𞤭 𞤲'𞤺𞤭𞤯𞤭𞤲'𞤣𞤭𞤪𞤮𞤲 𞤦𞤮𞥅⹁ 𞤲𞤢𞥄' 𞤧𞤫𞤴 𞤼𞤮 𞤺𞤮𞤯𞥆𞤮 𞤱𞤭𞤲'𞤣𞤢𞤲𞤭𞥅'𞤮𞤲⹁ 𞤲'𞤺𞤢𞤥 𞤮𞤲𞤮𞤲 𞤫 𞤳𞤮'𞤫 𞤥𞤮𞥅𞤯𞤮𞤲 𞤀𞤤𞥆𞤢𞤸 𞤫𞤳𞥆𞤭𞤼𞤭𞤲𞤭𞥅'𞤮𞤲 𞤲'𞤺𞤭𞤯𞤭𞤲'𞤣𞤭𞤪𞤮𞤲.
𞤃𞤭𞤲 𞤼𞤢𞤦𞥆𞤭𞤼𞤭𞤲𞤭𞥅 𞤮𞤲 𞤲'𞤺𞤭𞤯𞤭 𞤬𞤵𞥅 𞤦𞤢𞤲'𞤣𞤭𞤪𞤢𞥄𞤩𞤫 𞤥𞤫𞥅𞤯𞤫𞤲 𞤱𞤮𞤲𞤩𞤫 𞤤𞤫𞤴𞤣𞤭 𞤃𞤢𞤳𞤭𞤣𞤮𞥅𞤲𞤭𞤴𞤢.
𞤊𞤵𞥅 𞤫 𞤲𞤮𞤲 𞤦𞤢𞤲'𞤣𞤭𞤪𞤢𞥄𞤩𞤫⹁ 𞤫 𞤥𞤭𞤲 𞤩𞤫𞤴𞤣𞤢 𞤱𞤭𞥅𞤳𞤭'𞤮𞤲⹁ 𞤩𞤫𞤴𞤣𞤫𞥅 𞤱𞤢𞤯𞤵𞤳𞤭 𞤲𞤮𞤲.
𞤐'𞤘𞤢𞤯𞤫𞥅 𞤳𞤮 𞤲'𞤦𞤢𞥄𞤱𞤮𞤼𞤮𞤲 𞤱𞤢𞤯𞤵𞤳𞤭 𞤲'𞤺𞤢𞤯𞤮𞤲 𞤶𞤮𞤲'𞤣𞤫 𞤶𞤢𞤥⹁ 𞤨𞤢𞥄𞤥𞤢𞤲𞤫𞥅 𞤳𞤮 𞤱𞤮𞤲𞤭 𞤴𞤫𞥅𞤧𞤮 𞤥𞤮𞥅𞤯𞤮𞤲 𞤼𞤢𞤲⹁ 𞤮𞤲 𞤳𞤵𞥅𞤼𞤭𞤪𞤢 𞤶𞤵𞥅𞤯𞤫 𞤥𞤮𞥅𞤯𞤮𞤲 𞤲𞤮𞤲 𞤲𞤮 𞤥𞤭𞤲 𞤲'𞤦𞤭'𞤭'𞤮𞤲 𞤲'𞤺𞤢𞤯𞤮𞤲.
𞤐𞤮𞤲 𞤱𞤢𞤯𞤢𞤴 𞤩𞤫 𞤼𞤮𞤳𞥆𞤢𞥄𞤴𞤭 𞤒𞤫𞥅𞤧𞤵 𞤲'𞤣𞤢𞤪𞤣𞤢'𞤮𞤲 𞤫 𞤥𞤢𞤲'𞤺𞤵⹁ 𞤲'𞤣𞤫𞤲 𞤮𞤲 𞤲'𞤶𞤮𞤱𞤢𞤼𞤢𞥄 𞤳𞤢𞤥𞥆𞤵𞤲'𞤣𞤫 𞤥𞤮𞥅𞤯𞤮𞤲 𞤣𞤮𞤱 𞤳𞤮𞥅 𞤥𞤮𞤴𞤫 𞤲'𞤺𞤢𞤥 𞤳𞤮 𞤲'𞤺𞤭𞤯𞥆𞤮𞤲.
𞤏𞤢𞤪𞤼𞤮𞤴𞤳𞤭 𞤔𞤮𞥅𞤥𞤭𞤪𞤢𞥄𞤱𞤮
𞤄𞤢𞤲'𞤣𞤭𞤪𞤢𞥄𞤩𞤫⹁ 𞤫 𞤥𞤭𞤲 𞤲'𞤺𞤭𞤯𞤭 𞤢𞤲'𞤣𞤮𞤲 𞤺𞤮𞥅𞤲'𞤺𞤢 𞤣𞤮𞤱 𞤩𞤫𞤲 𞤯𞤮𞤲 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤥𞤢𞤴𞤩𞤫 𞤲'𞤺𞤢𞤥 𞤼𞤮' 𞤲'𞤺𞤢𞤯𞤮𞤲 𞤳𞤢 𞤱𞤢𞤲𞥆𞤵𞤳𞤭 𞤦𞤮 𞤴𞤭𞤥𞤩𞤫 𞤸𞤮𞤪𞤭𞥅𞤩𞤫 𞤩𞤫 𞤲'𞤺𞤢𞤤𞤢𞥄 𞤳𞤢𞤥𞥆𞤵𞤲'𞤣𞤫.
𞤐'𞤁𞤫 𞤫𞤲 𞤲'𞤶𞤢𞤩𞤭𞥅 𞤒𞤫𞥅𞤧𞤵 𞤥𞤢𞥄𞤴𞤭𞥅 𞤵𞤥𞥆𞤢𞤳𞤫⹁ 𞤲𞤮𞤲 𞤥𞤢𞥄 𞤫𞤲 𞤲'𞤶𞤢𞤩𞤭𞥅 𞤀𞤤𞥆𞤢𞤸 𞤱𞤢𞤣𞥆𞤢𞤴 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤥𞤢𞤴𞤩𞤫 𞤸𞤢𞤱𞤼𞤭 𞤫 𞤒𞤫𞥅𞤧𞤵.
𞤉 𞤥𞤭𞤲 𞤲'𞤦𞤭'𞤢'𞤮𞤲 𞤣𞤮𞤱 𞤳𞤮 𞤱𞤮𞤤𞤣𞤫 𞤔𞤮𞥅𞤥𞤭𞤪𞤢𞥄𞤱𞤮 𞤱𞤭'𞤭⹁ 𞤷𞤢𞤪𞤫𞤤 𞤲'𞤺𞤫𞤤 𞤔𞤮𞥅𞤥𞤭𞤪𞤢𞥄𞤱𞤮 𞤱𞤢𞤪𞤼𞤢𞤼𞤢⹁ 𞤺𞤮𞥅𞤲'𞤺𞤢 𞤫𞤲𞤫𞤲 𞤺𞤮𞥅𞤣𞤵𞤩𞤫 𞤴𞤮𞤲𞤳𞤭 𞤫𞤲 𞤢𞤪𞤼𞤢𞤼𞤢𞥄 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤥𞤢𞤴𞤩𞤫 𞤴𞤢𞥄𞤳𞤭 𞤣𞤮𞤱.
𞤐'𞤘𞤢𞤥 𞤔𞤮𞥅𞤥𞤭𞤪𞤢𞥄𞤱𞤮 𞤫 𞤸𞤮𞥅𞤪𞤫 𞤥𞤵𞥅𞤯𞤵𞤥 𞤶𞤭𞤨𞥆𞤮𞤴𞤼𞤮 𞤣𞤢𞤺𞤢 𞤣𞤮𞤱 𞤫 𞤲𞤮𞤣𞥆𞤮𞤤 𞤷𞤫𞤲'𞤦𞤭𞤲'𞤺𞤮𞤤⹁ 𞤫 𞤸𞤮𞤲𞤮𞤲'𞤣𞤫 𞤥𞤢𞤤𞤢𞥄'𞤭𞤳𞤢𞥄𞤶𞤮 𞤥𞤢𞤱𞤯𞤮⹁ 𞤫 𞤣𞤵𞥅𞤣𞤮𞤤 𞤤𞤵𞤱𞤢𞤤 𞤀𞤤𞥆𞤢𞤸.
𞤃𞤢𞤴𞤩𞤫 𞤫 𞤼𞤮𞤳𞥆𞤭 𞤀𞤤𞤥𞤢𞤧𞤭𞥅𞤸𞤵 𞤳𞤢𞤥𞤩𞤫 𞤢𞤪𞤼𞤢𞤼𞤢 𞤵𞤥𞥆𞤢𞥄𞤳𞤭.
𞤐'𞤁𞤫𞤲 𞤫𞤲𞤫𞤲 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤺𞤮𞥅𞤣𞤵𞤩𞤫 𞤴𞤮𞤲𞤳𞤭 𞤫 𞤷𞤢𞤪𞤫𞤤 𞤲'𞤺𞤫𞤤 𞤯𞤵𞤥 𞤸𞤮𞤷𞥆𞤢𞤴'𞤫𞤲 𞤸𞤢𞤱𞤼𞤭 𞤫 𞤥𞤢𞤩𞥆𞤫 𞤲'𞤣𞤫𞤪 𞤣𞤵𞥅𞤤𞤫 𞤲'𞤺𞤢𞤥 𞤳𞤢𞤱𞤪𞤫𞤲 𞤫 𞤔𞤮𞥅𞤥𞤭𞤪𞤢𞥄𞤱𞤮 𞤫 𞤲'𞤶𞤢𞤴𞤪𞤭 𞤣𞤮𞤱.
𞤘𞤢𞤯𞤢 𞤯𞤮𞤲 𞤫𞤲 𞤲'𞤶𞤮𞥅𞤯𞤮𞤣𞤮𞤼𞤮 𞤫 𞤥𞤢𞥄𞤳𞤮 𞤸𞤢𞥄 𞤢𞤦𞤢𞤣𞤢𞥄.
𞤐'𞤘𞤢𞤥 𞤲𞤮𞤲⹁ 𞤷𞤫𞤲'𞤦𞤭𞤯𞤭𞤲𞤫𞥅 𞤦𞤢𞤲'𞤣𞤭𞤪𞤢𞥄𞤩𞤫 𞤥𞤮𞥅𞤯𞤮𞤲 𞤫 𞤸𞤢𞥄𞤤𞤢 𞤳𞤢'𞤢.
|
1 Tasaloonikanko'en 5
Njooɗee On Ciryii Ngam Wartoyki Joomiraawo
Onon bandiraaɓe, dow carel e nyalnde nde fuu fii ɗu'um waɗata, naa' sey to ɗum windanii'on.
Ngam onon e ko'e mooɗon on andi boɗɗum Nyalnde Joomiraawo waray no gujjo wardata jemma.
Carel ngel yimɓe mbi'ata, “E woodi jonde jam, nden ɓernde e waltii,” nden ɗon e ɗon sey halkere yanonoyaɓe.
Nde waranayɓe no danyngol waranta debbo gooduɗo reedu, ɓe keɓataa laawol hisuki.
Ammaa onon bandiraaɓe, naa' nder nyiwre ngonɗon, hakko nyalnde nden ɗon uddoo'on bo gujjo.
Ngam onon on fuu on ɓiɓɓe jayngol, on ɓiɓɓe nyalawma.
Enen naa' en yimɓe jemma koo yimɓe nyiwre.
Ngam non, to' en ɗaano no woɓɓe ngaɗata, ammaa en njooɗo en ciryii, en curi ko'e meeɗen.
Ngam ɗaanotooɓe, jemma ɓe ɗaanotoo, nden jarooɓe njaru ngiltoo maa, jemma ɓe njarata ɓe ngiltoo.
Ammaa enen, nde en yimɓe nyalawma, sey paamanen ko'e meeɗen.
En ɓorno hoolaare e yidde nde warta bo toggoore njamndi meeɗen nde konu, waɗuki ɓerɗe meeɗen dow heɓuki kisndam warta bo humneere njamndi nde konu meeɗen.
Allah suɓaayi njaren monnere muuɗum, ammaa o suɓanii'en heɓuki kisndam barka Joomiraawo meeɗen Yeesu Almasiihu.
Kanko maayi ngam meeɗen, ngam koo en ngoodi yonki koo en maayii, en njooɗodoto e maako.
Ngam non, cembiɗindiree mballindiree non no ngaɗoton.
Wagginki e Kownol
Ammaa e mi toroo'on bandiraaɓe, kokkee kuwooɓe nder mooɗon mangu, waato ardiiɓe'on nder kuugal Joomiraawo wagginooɓe'on.
Kokkeeɓe mangu naa' seɗɗa nder yidde ngam kuugal maɓɓe.
Njooɗee jam hakkunde mooɗon.
Ɗonmaa e min toroo'on bandiraaɓe, kaɓanee ɓe ngiɗaa kuugal, cembiɗinee gewruɓe, mballee ɓe cembiɗaa, ngaadee munyal e koo moye.
Tabbitinee to' goɗɗo waato halleende e halleende.
Ammaa koo ndeye ɗaɓɓitee waɗuki ko wooɗi hakkunde mooɗon.
Ngaɗanee koo moye non.
Nanee welwelo nder ɓerɗe mooɗon koo ndeye.
Ngaɗee ka waɗuki do'aare.
Nder fuu ko heɓi'on ngettee Allah, ngam kanjum woni ko Allah yiɗi ngaɗon nder tokkuki Yeesu Almasiihu.
To' on kaɗu kuugal Ruuhu Allah.
To' on njawan annabaaku, ammaa poondee koo ɗume, njogooɗon ko wooɗi.
Ngoɗɗitee koo iri ndeye halleende.
Allah Joomu Jam e hoore muuɗum wartira'on laaɓuɓe gaɗa e yeeso.
O sura yonkiiji mooɗon e ɓerɗe mooɗon e ɓalli mooɗon boɗɗum, ngarton ɓe ngalaa goɗɗum ko wooɗaa nyalnde wartuki Joomiraawo meeɗen Yeesu Almasiihu.
On ɗon nodduɗo'on, o waɗayɗum ngam o gaɗoowo ko o wi'i.
Bandiraaɓe, ngaɗaneemin do'aare.
Kownon fuu bandiraaɓe e hownirki higaaku.
E mi wi'a'on ngam Joomiraawo ɗum jangana fuu bandiraaɓe ɗerewol ngo'ol.
Joomiraawo meeɗen Yeesu Almasiihu barkiɗina'on.
|
𞥑 𞤚𞤢𞤧𞤢𞤤𞤮𞥅𞤲𞤭𞤳𞤢𞤲𞤳𞤮'𞤫𞤲 𞥕
𞤐'𞤔𞤮𞥅𞤯𞤫𞥅 𞤌𞤲 𞤕𞤭𞤪𞤴𞤭𞥅 𞤐'𞤘𞤢𞤥 𞤏𞤢𞤪𞤼𞤮𞤴𞤳𞤭 𞤔𞤮𞥅𞤥𞤭𞤪𞤢𞥄𞤱𞤮
𞤌𞤲𞤮𞤲 𞤦𞤢𞤲'𞤣𞤭𞤪𞤢𞥄𞤩𞤫⹁ 𞤣𞤮𞤱 𞤷𞤢𞤪𞤫𞤤 𞤫 𞤻𞤢𞤤𞤲'𞤣𞤫 𞤲'𞤣𞤫 𞤬𞤵𞥅 𞤬𞤭𞥅 𞤯𞤵'𞤵𞤥 𞤱𞤢𞤯𞤢𞤼𞤢⹁ 𞤲𞤢𞥄' 𞤧𞤫𞤴 𞤼𞤮 𞤯𞤵𞤥 𞤱𞤭𞤲'𞤣𞤢𞤲𞤭𞥅'𞤮𞤲.
𞤐'𞤘𞤢𞤥 𞤮𞤲𞤮𞤲 𞤫 𞤳𞤮'𞤫 𞤥𞤮𞥅𞤯𞤮𞤲 𞤮𞤲 𞤢𞤲'𞤣𞤭 𞤦𞤮𞤯𞥆𞤵𞤥 𞤐𞤴𞤢𞤤𞤲'𞤣𞤫 𞤔𞤮𞥅𞤥𞤭𞤪𞤢𞥄𞤱𞤮 𞤱𞤢𞤪𞤢𞤴 𞤲𞤮 𞤺𞤵𞤶𞥆𞤮 𞤱𞤢𞤪𞤣𞤢𞤼𞤢 𞤶𞤫𞤥𞥆𞤢.
𞤕𞤢𞤪𞤫𞤤 𞤲'𞤺𞤫𞤤 𞤴𞤭𞤥𞤩𞤫 𞤲'𞤦𞤭'𞤢𞤼𞤢⹁ “𞤉 𞤱𞤮𞥅𞤣𞤭 𞤶𞤮𞤲'𞤣𞤫 𞤶𞤢𞤥⹁ 𞤲'𞤣𞤫𞤲 𞤩𞤫𞤪𞤲'𞤣𞤫 𞤫 𞤱𞤢𞤤𞤼𞤭𞥅⹁” 𞤲'𞤣𞤫𞤲 𞤯𞤮𞤲 𞤫 𞤯𞤮𞤲 𞤧𞤫𞤴 𞤸𞤢𞤤𞤳𞤫𞤪𞤫 𞤴𞤢𞤲𞤮𞤲𞤮𞤴𞤢𞤩𞤫.
𞤐'𞤁𞤫 𞤱𞤢𞤪𞤢𞤲𞤢𞤴𞤩𞤫 𞤲𞤮 𞤣𞤢𞤻𞤲'𞤺𞤮𞤤 𞤱𞤢𞤪𞤢𞤲𞤼𞤢 𞤣𞤫𞤦𞥆𞤮 𞤺𞤮𞥅𞤣𞤵𞤯𞤮 𞤪𞤫𞥅𞤣𞤵⹁ 𞤩𞤫 𞤳𞤫𞤩𞤢𞤼𞤢𞥄 𞤤𞤢𞥄𞤱𞤮𞤤 𞤸𞤭𞤧𞤵𞤳𞤭.
𞤀𞤥𞥆𞤢𞥄 𞤮𞤲𞤮𞤲 𞤦𞤢𞤲'𞤣𞤭𞤪𞤢𞥄𞤩𞤫⹁ 𞤲𞤢𞥄' 𞤲'𞤣𞤫𞤪 𞤻𞤭𞤱𞤪𞤫 𞤲'𞤺𞤮𞤲𞤯𞤮𞤲⹁ 𞤸𞤢𞤳𞥆𞤮 𞤻𞤢𞤤𞤲'𞤣𞤫 𞤲'𞤣𞤫𞤲 𞤯𞤮𞤲 𞤵𞤣𞥆𞤮𞥅'𞤮𞤲 𞤦𞤮 𞤺𞤵𞤶𞥆𞤮.
𞤐'𞤘𞤢𞤥 𞤮𞤲𞤮𞤲 𞤮𞤲 𞤬𞤵𞥅 𞤮𞤲 𞤩𞤭𞤩𞥆𞤫 𞤶𞤢𞤴𞤲'𞤺𞤮𞤤⹁ 𞤮𞤲 𞤩𞤭𞤩𞥆𞤫 𞤻𞤢𞤤𞤢𞤱𞤥𞤢.
𞤉𞤲𞤫𞤲 𞤲𞤢𞥄' 𞤫𞤲 𞤴𞤭𞤥𞤩𞤫 𞤶𞤫𞤥𞥆𞤢 𞤳𞤮𞥅 𞤴𞤭𞤥𞤩𞤫 𞤻𞤭𞤱𞤪𞤫.
𞤐'𞤘𞤢𞤥 𞤲𞤮𞤲⹁ 𞤼𞤮' 𞤫𞤲 𞤯𞤢𞥄𞤲𞤮 𞤲𞤮 𞤱𞤮𞤩𞥆𞤫 𞤲'𞤺𞤢𞤯𞤢𞤼𞤢⹁ 𞤢𞤥𞥆𞤢𞥄 𞤫𞤲 𞤲'𞤶𞤮𞥅𞤯𞤮 𞤫𞤲 𞤷𞤭𞤪𞤴𞤭𞥅⹁ 𞤫𞤲 𞤷𞤵𞤪𞤭 𞤳𞤮'𞤫 𞤥𞤫𞥅𞤯𞤫𞤲.
𞤐'𞤘𞤢𞤥 𞤯𞤢𞥄𞤲𞤮𞤼𞤮𞥅𞤩𞤫⹁ 𞤶𞤫𞤥𞥆𞤢 𞤩𞤫 𞤯𞤢𞥄𞤲𞤮𞤼𞤮𞥅⹁ 𞤲'𞤣𞤫𞤲 𞤶𞤢𞤪𞤮𞥅𞤩𞤫 𞤲'𞤶𞤢𞤪𞤵 𞤲'𞤺𞤭𞤤𞤼𞤮𞥅 𞤥𞤢𞥄⹁ 𞤶𞤫𞤥𞥆𞤢 𞤩𞤫 𞤲'𞤶𞤢𞤪𞤢𞤼𞤢 𞤩𞤫 𞤲'𞤺𞤭𞤤𞤼𞤮𞥅.
𞤀𞤥𞥆𞤢𞥄 𞤫𞤲𞤫𞤲⹁ 𞤲'𞤣𞤫 𞤫𞤲 𞤴𞤭𞤥𞤩𞤫 𞤻𞤢𞤤𞤢𞤱𞤥𞤢⹁ 𞤧𞤫𞤴 𞤨𞤢𞥄𞤥𞤢𞤲𞤫𞤲 𞤳𞤮'𞤫 𞤥𞤫𞥅𞤯𞤫𞤲.
𞤉𞤲 𞤩𞤮𞤪𞤲𞤮 𞤸𞤮𞥅𞤤𞤢𞥄𞤪𞤫 𞤫 𞤴𞤭𞤣𞥆𞤫 𞤲'𞤣𞤫 𞤱𞤢𞤪𞤼𞤢 𞤦𞤮 𞤼𞤮𞤺𞥆𞤮𞥅𞤪𞤫 𞤲'𞤶𞤢𞤥𞤲'𞤣𞤭 𞤥𞤫𞥅𞤯𞤫𞤲 𞤲'𞤣𞤫 𞤳𞤮𞤲𞤵⹁ 𞤱𞤢𞤯𞤵𞤳𞤭 𞤩𞤫𞤪𞤯𞤫 𞤥𞤫𞥅𞤯𞤫𞤲 𞤣𞤮𞤱 𞤸𞤫𞤩𞤵𞤳𞤭 𞤳𞤭𞤧𞤲'𞤣𞤢𞤥 𞤱𞤢𞤪𞤼𞤢 𞤦𞤮 𞤸𞤵𞤥𞤲𞤫𞥅𞤪𞤫 𞤲'𞤶𞤢𞤥𞤲'𞤣𞤭 𞤲'𞤣𞤫 𞤳𞤮𞤲𞤵 𞤥𞤫𞥅𞤯𞤫𞤲.
𞤀𞤤𞥆𞤢𞤸 𞤧𞤵𞤩𞤢𞥄𞤴𞤭 𞤲'𞤶𞤢𞤪𞤫𞤲 𞤥𞤮𞤲𞥆𞤫𞤪𞤫 𞤥𞤵𞥅𞤯𞤵𞤥⹁ 𞤢𞤥𞥆𞤢𞥄 𞤮 𞤧𞤵𞤩𞤢𞤲𞤭𞥅'𞤫𞤲 𞤸𞤫𞤩𞤵𞤳𞤭 𞤳𞤭𞤧𞤲'𞤣𞤢𞤥 𞤦𞤢𞤪𞤳𞤢 𞤔𞤮𞥅𞤥𞤭𞤪𞤢𞥄𞤱𞤮 𞤥𞤫𞥅𞤯𞤫𞤲 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵.
𞤑𞤢𞤲𞤳𞤮 𞤥𞤢𞥄𞤴𞤭 𞤲'𞤺𞤢𞤥 𞤥𞤫𞥅𞤯𞤫𞤲⹁ 𞤲'𞤺𞤢𞤥 𞤳𞤮𞥅 𞤫𞤲 𞤲'𞤺𞤮𞥅𞤣𞤭 𞤴𞤮𞤲𞤳𞤭 𞤳𞤮𞥅 𞤫𞤲 𞤥𞤢𞥄𞤴𞤭𞥅⹁ 𞤫𞤲 𞤲'𞤶𞤮𞥅𞤯𞤮𞤣𞤮𞤼𞤮 𞤫 𞤥𞤢𞥄𞤳𞤮.
𞤐'𞤘𞤢𞤥 𞤲𞤮𞤲⹁ 𞤷𞤫𞤲'𞤦𞤭𞤯𞤭𞤲'𞤣𞤭𞤪𞤫𞥅 𞤲'𞤦𞤢𞤤𞥆𞤭𞤲'𞤣𞤭𞤪𞤫𞥅 𞤲𞤮𞤲 𞤲𞤮 𞤲'𞤺𞤢𞤯𞤮𞤼𞤮𞤲.
𞤏𞤢𞤺𞥆𞤭𞤲𞤳𞤭 𞤫 𞤑𞤮𞤱𞤲𞤮𞤤
𞤀𞤥𞥆𞤢𞥄 𞤫 𞤥𞤭 𞤼𞤮𞤪𞤮𞥅'𞤮𞤲 𞤦𞤢𞤲'𞤣𞤭𞤪𞤢𞥄𞤩𞤫⹁ 𞤳𞤮𞤳𞥆𞤫𞥅 𞤳𞤵𞤱𞤮𞥅𞤩𞤫 𞤲'𞤣𞤫𞤪 𞤥𞤮𞥅𞤯𞤮𞤲 𞤥𞤢𞤲'𞤺𞤵⹁ 𞤱𞤢𞥄𞤼𞤮 𞤢𞤪𞤣𞤭𞥅𞤩𞤫'𞤮𞤲 𞤲'𞤣𞤫𞤪 𞤳𞤵𞥅𞤺𞤢𞤤 𞤔𞤮𞥅𞤥𞤭𞤪𞤢𞥄𞤱𞤮 𞤱𞤢𞤺𞥆𞤭𞤲𞤮𞥅𞤩𞤫'𞤮𞤲.
𞤑𞤮𞤳𞥆𞤫𞥅𞤩𞤫 𞤥𞤢𞤲'𞤺𞤵 𞤲𞤢𞥄' 𞤧𞤫𞤯𞥆𞤢 𞤲'𞤣𞤫𞤪 𞤴𞤭𞤣𞥆𞤫 𞤲'𞤺𞤢𞤥 𞤳𞤵𞥅𞤺𞤢𞤤 𞤥𞤢𞤩𞥆𞤫.
𞤐'𞤔𞤮𞥅𞤯𞤫𞥅 𞤶𞤢𞤥 𞤸𞤢𞤳𞥆𞤵𞤲'𞤣𞤫 𞤥𞤮𞥅𞤯𞤮𞤲.
𞤍𞤮𞤲𞤥𞤢𞥄 𞤫 𞤥𞤭𞤲 𞤼𞤮𞤪𞤮𞥅'𞤮𞤲 𞤦𞤢𞤲'𞤣𞤭𞤪𞤢𞥄𞤩𞤫⹁ 𞤳𞤢𞤩𞤢𞤲𞤫𞥅 𞤩𞤫 𞤲'𞤺𞤭𞤯𞤢𞥄 𞤳𞤵𞥅𞤺𞤢𞤤⹁ 𞤷𞤫𞤲'𞤦𞤭𞤯𞤭𞤲𞤫𞥅 𞤺𞤫𞤱𞤪𞤵𞤩𞤫⹁ 𞤲'𞤦𞤢𞤤𞥆𞤫𞥅 𞤩𞤫 𞤷𞤫𞤲'𞤦𞤭𞤯𞤢𞥄⹁ 𞤲'𞤺𞤢𞥄𞤣𞤫𞥅 𞤥𞤵𞤻𞤢𞤤 𞤫 𞤳𞤮𞥅 𞤥𞤮𞤴𞤫.
𞤚𞤢𞤦𞥆𞤭𞤼𞤭𞤲𞤫𞥅 𞤼𞤮' 𞤺𞤮𞤯𞥆𞤮 𞤱𞤢𞥄𞤼𞤮 𞤸𞤢𞤤𞥆𞤫𞥅𞤲'𞤣𞤫 𞤫 𞤸𞤢𞤤𞥆𞤫𞥅𞤲'𞤣𞤫.
𞤀𞤥𞥆𞤢𞥄 𞤳𞤮𞥅 𞤲'𞤣𞤫𞤴𞤫 𞤯𞤢𞤩𞥆𞤭𞤼𞤫𞥅 𞤱𞤢𞤯𞤵𞤳𞤭 𞤳𞤮 𞤱𞤮𞥅𞤯𞤭 𞤸𞤢𞤳𞥆𞤵𞤲'𞤣𞤫 𞤥𞤮𞥅𞤯𞤮𞤲.
𞤐'𞤘𞤢𞤯𞤢𞤲𞤫𞥅 𞤳𞤮𞥅 𞤥𞤮𞤴𞤫 𞤲𞤮𞤲.
𞤐𞤢𞤲𞤫𞥅 𞤱𞤫𞤤𞤱𞤫𞤤𞤮 𞤲'𞤣𞤫𞤪 𞤩𞤫𞤪𞤯𞤫 𞤥𞤮𞥅𞤯𞤮𞤲 𞤳𞤮𞥅 𞤲'𞤣𞤫𞤴𞤫.
𞤐'𞤘𞤢𞤯𞤫𞥅 𞤳𞤢 𞤱𞤢𞤯𞤵𞤳𞤭 𞤣𞤮'𞤢𞥄𞤪𞤫.
𞤐'𞤁𞤫𞤪 𞤬𞤵𞥅 𞤳𞤮 𞤸𞤫𞤩𞤭'𞤮𞤲 𞤲'𞤺𞤫𞤼𞥆𞤫𞥅 𞤀𞤤𞥆𞤢𞤸⹁ 𞤲'𞤺𞤢𞤥 𞤳𞤢𞤲'𞤶𞤵𞤥 𞤱𞤮𞤲𞤭 𞤳𞤮 𞤀𞤤𞥆𞤢𞤸 𞤴𞤭𞤯𞤭 𞤲'𞤺𞤢𞤯𞤮𞤲 𞤲'𞤣𞤫𞤪 𞤼𞤮𞤳𞥆𞤵𞤳𞤭 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵.
𞤚𞤮' 𞤮𞤲 𞤳𞤢𞤯𞤵 𞤳𞤵𞥅𞤺𞤢𞤤 𞤈𞤵𞥅𞤸𞤵 𞤀𞤤𞥆𞤢𞤸.
𞤚𞤮' 𞤮𞤲 𞤲'𞤶𞤢𞤱𞤢𞤲 𞤢𞤲𞥆𞤢𞤦𞤢𞥄𞤳𞤵⹁ 𞤢𞤥𞥆𞤢𞥄 𞤨𞤮𞥅𞤲'𞤣𞤫𞥅 𞤳𞤮𞥅 𞤯𞤵𞤥𞤫⹁ 𞤲'𞤶𞤮𞤺𞤮𞥅𞤯𞤮𞤲 𞤳𞤮 𞤱𞤮𞥅𞤯𞤭.
𞤐'𞤘𞤮𞤯𞥆𞤭𞤼𞤫𞥅 𞤳𞤮𞥅 𞤭𞤪𞤭 𞤲'𞤣𞤫𞤴𞤫 𞤸𞤢𞤤𞥆𞤫𞥅𞤲'𞤣𞤫.
𞤀𞤤𞥆𞤢𞤸 𞤔𞤮𞥅𞤥𞤵 𞤔𞤢𞤥 𞤫 𞤸𞤮𞥅𞤪𞤫 𞤥𞤵𞥅𞤯𞤵𞤥 𞤱𞤢𞤪𞤼𞤭𞤪𞤢'𞤮𞤲 𞤤𞤢𞥄𞤩𞤵𞤩𞤫 𞤺𞤢𞤯𞤢 𞤫 𞤴𞤫𞥅𞤧𞤮.
𞤌 𞤧𞤵𞤪𞤢 𞤴𞤮𞤲𞤳𞤭𞥅𞤶𞤭 𞤥𞤮𞥅𞤯𞤮𞤲 𞤫 𞤩𞤫𞤪𞤯𞤫 𞤥𞤮𞥅𞤯𞤮𞤲 𞤫 𞤩𞤢𞤤𞥆𞤭 𞤥𞤮𞥅𞤯𞤮𞤲 𞤦𞤮𞤯𞥆𞤵𞤥⹁ 𞤲'𞤺𞤢𞤪𞤼𞤮𞤲 𞤩𞤫 𞤲'𞤺𞤢𞤤𞤢𞥄 𞤺𞤮𞤯𞥆𞤵𞤥 𞤳𞤮 𞤱𞤮𞥅𞤯𞤢𞥄 𞤻𞤢𞤤𞤲'𞤣𞤫 𞤱𞤢𞤪𞤼𞤵𞤳𞤭 𞤔𞤮𞥅𞤥𞤭𞤪𞤢𞥄𞤱𞤮 𞤥𞤫𞥅𞤯𞤫𞤲 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵.
𞤌𞤲 𞤯𞤮𞤲 𞤲𞤮𞤣𞥆𞤵𞤯𞤮'𞤮𞤲⹁ 𞤮 𞤱𞤢𞤯𞤢𞤴𞤯𞤵𞤥 𞤲'𞤺𞤢𞤥 𞤮 𞤺𞤢𞤯𞤮𞥅𞤱𞤮 𞤳𞤮 𞤮 𞤱𞤭'𞤭.
𞤄𞤢𞤲'𞤣𞤭𞤪𞤢𞥄𞤩𞤫⹁ 𞤲'𞤺𞤢𞤯𞤢𞤲𞤫𞥅𞤥𞤭𞤲 𞤣𞤮'𞤢𞥄𞤪𞤫.
𞤑𞤮𞤱𞤲𞤮𞤲 𞤬𞤵𞥅 𞤦𞤢𞤲'𞤣𞤭𞤪𞤢𞥄𞤩𞤫 𞤫 𞤸𞤮𞤱𞤲𞤭𞤪𞤳𞤭 𞤸𞤭𞤺𞤢𞥄𞤳𞤵.
𞤉 𞤥𞤭 𞤱𞤭'𞤢'𞤮𞤲 𞤲'𞤺𞤢𞤥 𞤔𞤮𞥅𞤥𞤭𞤪𞤢𞥄𞤱𞤮 𞤯𞤵𞤥 𞤶𞤢𞤲'𞤺𞤢𞤲𞤢 𞤬𞤵𞥅 𞤦𞤢𞤲'𞤣𞤭𞤪𞤢𞥄𞤩𞤫 𞤯𞤫𞤪𞤫𞤱𞤮𞤤 𞤲'𞤺𞤮'𞤮𞤤.
𞤔𞤮𞥅𞤥𞤭𞤪𞤢𞥄𞤱𞤮 𞤥𞤫𞥅𞤯𞤫𞤲 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤦𞤢𞤪𞤳𞤭𞤯𞤭𞤲𞤢'𞤮𞤲.
|
1 Tasaloonikanko'en Habaru dow ɗerewol ngo'ol
Habaru dow ɗerewol ngo'ol
Bulus lilaaɗo Yeesu windi ɗerewol ngo'ol.
O windangol tokkuɓe Yeesu wonɓe gariiri Tasaloonika ngondi nder leydi Makidooniya.
E ɗum kammoo Bulus windii ɗerewol ngo'ol hakkunde duuɓi 50-51 A.D., waato hakkunde duuɓi 50 e 51 gaɗa danyngol Yeesu.
O windungol carel ko o woni e gariiri Korinti gaɗa o riiwaama daga gariiri Tasaloonika.
O windungol ngam o sembiɗina tokkuɓe Yeesu dow hoolaare maɓɓe.
O yettii Allah ngam hoolaare maɓɓe, e holluki yidde hakkunde maɓɓe, e waɗuki ɓernde maɓɓe dow Almasiihu.
O sembiɗini tokkuɓe Yeesu dow nyalnde wartoyki Almasiihu.
O ekkitiniiɓe no ɓe njooɗortoo e no ɓe ngaɗirta ka kuugal haa Yeesu wartoya.
Ko Woni Nder:
Kownol Bulus (1.1)
Hoolaare Tasaloonikanko'en (1.2—3.13)
Jonde yimɓe nde Allah yiɗi (4.1‑12)
Ko hollata wartoyki Yeesu (4.13—5.11)
Sembiɗinki cakitiiki (5.12‑22)
Kownol cakitiingol (5.23‑28)
|
𞥑 𞤚𞤢𞤧𞤢𞤤𞤮𞥅𞤲𞤭𞤳𞤢𞤲𞤳𞤮'𞤫𞤲 𞤖𞤢𞤦𞤢𞤪𞤵 𞤣𞤮𞤱 𞤯𞤫𞤪𞤫𞤱𞤮𞤤 𞤲'𞤺𞤮'𞤮𞤤
𞤖𞤢𞤦𞤢𞤪𞤵 𞤣𞤮𞤱 𞤯𞤫𞤪𞤫𞤱𞤮𞤤 𞤲'𞤺𞤮'𞤮𞤤
𞤄𞤵𞤤𞤵𞤧 𞤤𞤭𞤤𞤢𞥄𞤯𞤮 𞤒𞤫𞥅𞤧𞤵 𞤱𞤭𞤲'𞤣𞤭 𞤯𞤫𞤪𞤫𞤱𞤮𞤤 𞤲'𞤺𞤮'𞤮𞤤.
𞤌 𞤱𞤭𞤲'𞤣𞤢𞤲'𞤺𞤮𞤤 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤱𞤮𞤲𞤩𞤫 𞤺𞤢𞤪𞤭𞥅𞤪𞤭 𞤚𞤢𞤧𞤢𞤤𞤮𞥅𞤲𞤭𞤳𞤢 𞤲'𞤺𞤮𞤲'𞤣𞤭 𞤲'𞤣𞤫𞤪 𞤤𞤫𞤴𞤣𞤭 𞤃𞤢𞤳𞤭𞤣𞤮𞥅𞤲𞤭𞤴𞤢.
𞤉 𞤯𞤵𞤥 𞤳𞤢𞤥𞥆𞤮𞥅 𞤄𞤵𞤤𞤵𞤧 𞤱𞤭𞤲'𞤣𞤭𞥅 𞤯𞤫𞤪𞤫𞤱𞤮𞤤 𞤲'𞤺𞤮'𞤮𞤤 𞤸𞤢𞤳𞥆𞤵𞤲'𞤣𞤫 𞤣𞤵𞥅𞤩𞤭 𞥕𞥐-𞥕𞥑 𞤀.𞤁.⹁ 𞤱𞤢𞥄𞤼𞤮 𞤸𞤢𞤳𞥆𞤵𞤲'𞤣𞤫 𞤣𞤵𞥅𞤩𞤭 𞥕𞥐 𞤫 𞥕𞥑 𞤺𞤢𞤯𞤢 𞤣𞤢𞤻𞤲'𞤺𞤮𞤤 𞤒𞤫𞥅𞤧𞤵.
𞤌 𞤱𞤭𞤲'𞤣𞤵𞤲'𞤺𞤮𞤤 𞤷𞤢𞤪𞤫𞤤 𞤳𞤮 𞤮 𞤱𞤮𞤲𞤭 𞤫 𞤺𞤢𞤪𞤭𞥅𞤪𞤭 𞤑𞤮𞤪𞤭𞤲𞤼𞤭 𞤺𞤢𞤯𞤢 𞤮 𞤪𞤭𞥅𞤱𞤢𞥄𞤥𞤢 𞤣𞤢𞤺𞤢 𞤺𞤢𞤪𞤭𞥅𞤪𞤭 𞤚𞤢𞤧𞤢𞤤𞤮𞥅𞤲𞤭𞤳𞤢.
𞤌 𞤱𞤭𞤲'𞤣𞤵𞤲'𞤺𞤮𞤤 𞤲'𞤺𞤢𞤥 𞤮 𞤧𞤫𞤲'𞤦𞤭𞤯𞤭𞤲𞤢 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤣𞤮𞤱 𞤸𞤮𞥅𞤤𞤢𞥄𞤪𞤫 𞤥𞤢𞤩𞥆𞤫.
𞤌 𞤴𞤫𞤼𞥆𞤭𞥅 𞤀𞤤𞥆𞤢𞤸 𞤲'𞤺𞤢𞤥 𞤸𞤮𞥅𞤤𞤢𞥄𞤪𞤫 𞤥𞤢𞤩𞥆𞤫⹁ 𞤫 𞤸𞤮𞤤𞥆𞤵𞤳𞤭 𞤴𞤭𞤣𞥆𞤫 𞤸𞤢𞤳𞥆𞤵𞤲'𞤣𞤫 𞤥𞤢𞤩𞥆𞤫⹁ 𞤫 𞤱𞤢𞤯𞤵𞤳𞤭 𞤩𞤫𞤪𞤲'𞤣𞤫 𞤥𞤢𞤩𞥆𞤫 𞤣𞤮𞤱 𞤀𞤤𞤥𞤢𞤧𞤭𞥅𞤸𞤵.
𞤌 𞤧𞤫𞤲'𞤦𞤭𞤯𞤭𞤲𞤭 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤣𞤮𞤱 𞤻𞤢𞤤𞤲'𞤣𞤫 𞤱𞤢𞤪𞤼𞤮𞤴𞤳𞤭 𞤀𞤤𞤥𞤢𞤧𞤭𞥅𞤸𞤵.
𞤌 𞤫𞤳𞥆𞤭𞤼𞤭𞤲𞤭𞥅𞤩𞤫 𞤲𞤮 𞤩𞤫 𞤲'𞤶𞤮𞥅𞤯𞤮𞤪𞤼𞤮𞥅 𞤫 𞤲𞤮 𞤩𞤫 𞤲'𞤺𞤢𞤯𞤭𞤪𞤼𞤢 𞤳𞤢 𞤳𞤵𞥅𞤺𞤢𞤤 𞤸𞤢𞥄 𞤒𞤫𞥅𞤧𞤵 𞤱𞤢𞤪𞤼𞤮𞤴𞤢.
𞤑𞤮 𞤏𞤮𞤲𞤭 𞤐'𞤁𞤫𞤪:
𞤑𞤮𞤱𞤲𞤮𞤤 𞤄𞤵𞤤𞤵𞤧 (𞥑.𞥑)
𞤖𞤮𞥅𞤤𞤢𞥄𞤪𞤫 𞤚𞤢𞤧𞤢𞤤𞤮𞥅𞤲𞤭𞤳𞤢𞤲𞤳𞤮'𞤫𞤲 (𞥑.𞥒—𞥓.𞥑𞥓)
𞤔𞤮𞤲'𞤣𞤫 𞤴𞤭𞤥𞤩𞤫 𞤲'𞤣𞤫 𞤀𞤤𞥆𞤢𞤸 𞤴𞤭𞤯𞤭 (𞥔.𞥑‑𞥑𞥒)
𞤑𞤮 𞤸𞤮𞤤𞥆𞤢𞤼𞤢 𞤱𞤢𞤪𞤼𞤮𞤴𞤳𞤭 𞤒𞤫𞥅𞤧𞤵 (𞥔.𞥑𞥓—𞥕.𞥑𞥑)
𞤅𞤫𞤲'𞤦𞤭𞤯𞤭𞤲𞤳𞤭 𞤷𞤢𞤳𞤭𞤼𞤭𞥅𞤳𞤭 (𞥕.𞥑𞥒‑𞥒𞥒)
𞤑𞤮𞤱𞤲𞤮𞤤 𞤷𞤢𞤳𞤭𞤼𞤭𞥅𞤲'𞤺𞤮𞤤 (𞥕.𞥒𞥓‑𞥒𞥘)
|
1 Timooti 1
Ɗerewol ngo'ol ƴiwoyii daga jungo am, min Bulus.
Allah Kisnoowo meeɗen e Yeesu Almasiihu mo ngaɗɗen ɓernde dow muuɗum wi'ii mi warta lilaaɗo maako.
E mi windanmaa ɗerewol ngo'ol, Timooti, ɓiɗɗo am mo goonga nder tokkuki Yeesu.
Allah Nyaako meeɗen Mo Dow e Yeesu Almasiihu Joomiraawo meeɗen barkiɗinmaa, yurminanmaa, hokkumaa jam.
Wagginol Dow Ekkitinol Fewre
E mi yiɗi njooɗoɗaa e Aafisa, non no tororimaami carel ko njahaynoomi Makidooniya, ngam mbagginaa woɓɓe yimɓe ekkitinooɓe ekkitinol fewre ɓe ala.
Wi'uɓe ɓe cendira e habaruuji fewre ɗin ɗon e feerootirki lenyol ki walaa keerol, ngam iri non hollataa no ɗum hoolortoo Allah, sey ni ɗum ummina geddi tan.
Ko waɗi mbiimi ngaɗaa non woni ngam ɗum waɗa'en ngiɗindiren yidde ƴiwoynde nder ɓernde lamnde e ɓernde kollaynde en ngaɗa ko wooɗi, e ɓernde kooliinde Yeesu e goonga.
Woɓɓe yimɓe nde ali waɗuki non, ɓe majjii laawol goonga, ɓe puɗɗi metuki haalaaji meereeji.
E ɓe ngiɗi ɗum anda ɓe moodiɓɓe Attawra, ammaa ɓe paamataa ko ɓe mbi'ata, koo dow ko ɓe ekkitinta ɓernde go'o.
En andi dooka e wooɗi to ɗum huutiraama no haani ɗum huutiree.
Kadimaa en andi dooka waɗaaka ngam aadili'en, ammaa ngam gewooɓe dooka, e yimɓe ɓe ngaɗataa ko ɗum wi'iɓe, e ɓe kulataa Allah, e gaɗooɓe ko wooɗaa, e yimɓe ɓe cenaaki, e kuɗooɓe Allah, e yimɓe barooɓe danyooɓe mu''en, e gaɗooɓe warhoore, e gaɗooɓe njeenu, e gaɗooɓe luuɗu, e coorooɓe maccuɓe, e pewooɓe, e ceydotooɓe fewre, e koo ɗume ɗum tokkaayi ekkitinol goonga, gongol nder Habaru Belɗum ɗum Allah joomu mangu barkiɗinaaɗo wi'iyam mi wa'ajina.
Bulus Yettii Allah
Mi yettii Yeesu Almasiihu Joomiraawo meeɗen kokkuɗoyam sembe kuugal am.
Mi yettiimo ngam o yiiriiyam goonga o suɓiiyam mi huwanamo.
Koo nde ndenno mi metii haalaaji kalluɗi dow maako, mi torrii tokkuɓemo, mi huɗiimo, ammaa Allah yurminaniiyam, ngam e carel ngel, mi andaa ko ngaɗaymi, mi hoolaaki Yeesu Almasiihu.
Joomiraawo meeɗen yaafanakeyam hakke caahu, nden o hokkiiyam hoolaare e yidde gonde nder Yeesu Almasiihu.
Yeesu Almasiihu warii nder duuniyaaru ngam hisna gaɗooɓe hakke.
Haala ka'a ka tabbutuka ka hewtii ɗum jaɓaka.
Min boo, mi ɓurii koo moye waɗuki hakke.
Ammaa Allah yurminaniiyam ngam Yeesu Almasiihu holliiyam munyal ngal walaa keerol, min ɓurɗo koo moye hakke, ngam ɗum warta misaalu to koo moye tokkayɗomo yeeso ɗo'o ngam heɓa yonki ki re'ataa.
O Laamiiɗo haa abadaa, o walaa keerol, o yi'ataako, kanko tan woni Allah.
Mangu e teddungal tabbita to maako haa abadaa abadin.
Ɓiɗɗo am, Timooti, e mi wagginmaa dow ko annabo'en mbiinoo dow maaɗa.
Tokku ko ɓe mbi'i ngam mbaawaa waɗuki kuugal ngal Allah hokkumaa, a hooloomo e ɓernde lamnde.
Woɓɓe yimɓe nde nganyi waɗuki non, ɓe lallinii hoolaare maɓɓe.
Nder maɓɓe e woodi Himeeniyus e Alijanda.
Mi aldiiɓe e Ceyɗan ngam ɓe ekkitoo aluki metuki haalaaji kalluɗi dow Allah.
|
𞥑 𞤚𞤭𞤥𞤮𞥅𞤼𞤭 𞥑
𞤍𞤫𞤪𞤫𞤱𞤮𞤤 𞤲'𞤺𞤮'𞤮𞤤 𞤰𞤭𞤱𞤮𞤴𞤭𞥅 𞤣𞤢𞤺𞤢 𞤶𞤵𞤲'𞤺𞤮 𞤢𞤥⹁ 𞤥𞤭𞤲 𞤄𞤵𞤤𞤵𞤧.
𞤀𞤤𞥆𞤢𞤸 𞤑𞤭𞤧𞤲𞤮𞥅𞤱𞤮 𞤥𞤫𞥅𞤯𞤫𞤲 𞤫 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤥𞤮 𞤲'𞤺𞤢𞤯𞥆𞤫𞤲 𞤩𞤫𞤪𞤲'𞤣𞤫 𞤣𞤮𞤱 𞤥𞤵𞥅𞤯𞤵𞤥 𞤱𞤭'𞤭𞥅 𞤥𞤭 𞤱𞤢𞤪𞤼𞤢 𞤤𞤭𞤤𞤢𞥄𞤯𞤮 𞤥𞤢𞥄𞤳𞤮.
𞤉 𞤥𞤭 𞤱𞤭𞤲'𞤣𞤢𞤲𞤥𞤢𞥄 𞤯𞤫𞤪𞤫𞤱𞤮𞤤 𞤲'𞤺𞤮'𞤮𞤤⹁ 𞤚𞤭𞤥𞤮𞥅𞤼𞤭⹁ 𞤩𞤭𞤯𞥆𞤮 𞤢𞤥 𞤥𞤮 𞤺𞤮𞥅𞤲'𞤺𞤢 𞤲'𞤣𞤫𞤪 𞤼𞤮𞤳𞥆𞤵𞤳𞤭 𞤒𞤫𞥅𞤧𞤵.
𞤀𞤤𞥆𞤢𞤸 𞤐𞤴𞤢𞥄𞤳𞤮 𞤥𞤫𞥅𞤯𞤫𞤲 𞤃𞤮 𞤁𞤮𞤱 𞤫 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤔𞤮𞥅𞤥𞤭𞤪𞤢𞥄𞤱𞤮 𞤥𞤫𞥅𞤯𞤫𞤲 𞤦𞤢𞤪𞤳𞤭𞤯𞤭𞤲𞤥𞤢𞥄⹁ 𞤴𞤵𞤪𞤥𞤭𞤲𞤢𞤲𞤥𞤢𞥄⹁ 𞤸𞤮𞤳𞥆𞤵𞤥𞤢𞥄 𞤶𞤢𞤥.
𞤏𞤢𞤺𞥆𞤭𞤲𞤮𞤤 𞤁𞤮𞤱 𞤉𞤳𞥆𞤭𞤼𞤭𞤲𞤮𞤤 𞤊𞤫𞤱𞤪𞤫
𞤉 𞤥𞤭 𞤴𞤭𞤯𞤭 𞤲'𞤶𞤮𞥅𞤯𞤮𞤯𞤢𞥄 𞤫 𞤀𞥄𞤬𞤭𞤧𞤢⹁ 𞤲𞤮𞤲 𞤲𞤮 𞤼𞤮𞤪𞤮𞤪𞤭𞤥𞤢𞥄𞤥𞤭 𞤷𞤢𞤪𞤫𞤤 𞤳𞤮 𞤲'𞤶𞤢𞤸𞤢𞤴𞤲𞤮𞥅𞤥𞤭 𞤃𞤢𞤳𞤭𞤣𞤮𞥅𞤲𞤭𞤴𞤢⹁ 𞤲'𞤺𞤢𞤥 𞤲'𞤦𞤢𞤺𞥆𞤭𞤲𞤢𞥄 𞤱𞤮𞤩𞥆𞤫 𞤴𞤭𞤥𞤩𞤫 𞤫𞤳𞥆𞤭𞤼𞤭𞤲𞤮𞥅𞤩𞤫 𞤫𞤳𞥆𞤭𞤼𞤭𞤲𞤮𞤤 𞤬𞤫𞤱𞤪𞤫 𞤩𞤫 𞤢𞤤𞤢.
𞤏𞤭'𞤵𞤩𞤫 𞤩𞤫 𞤷𞤫𞤲'𞤣𞤭𞤪𞤢 𞤫 𞤸𞤢𞤦𞤢𞤪𞤵𞥅𞤶𞤭 𞤬𞤫𞤱𞤪𞤫 𞤯𞤭𞤲 𞤯𞤮𞤲 𞤫 𞤬𞤫𞥅𞤪𞤮𞥅𞤼𞤭𞤪𞤳𞤭 𞤤𞤫𞤻𞤮𞤤 𞤳𞤭 𞤱𞤢𞤤𞤢𞥄 𞤳𞤫𞥅𞤪𞤮𞤤⹁ 𞤲'𞤺𞤢𞤥 𞤭𞤪𞤭 𞤲𞤮𞤲 𞤸𞤮𞤤𞥆𞤢𞤼𞤢𞥄 𞤲𞤮 𞤯𞤵𞤥 𞤸𞤮𞥅𞤤𞤮𞤪𞤼𞤮𞥅 𞤀𞤤𞥆𞤢𞤸⹁ 𞤧𞤫𞤴 𞤲𞤭 𞤯𞤵𞤥 𞤵𞤥𞥆𞤭𞤲𞤢 𞤺𞤫𞤣𞥆𞤭 𞤼𞤢𞤲.
𞤑𞤮 𞤱𞤢𞤯𞤭 𞤲'𞤦𞤭𞥅𞤥𞤭 𞤲'𞤺𞤢𞤯𞤢𞥄 𞤲𞤮𞤲 𞤱𞤮𞤲𞤭 𞤲'𞤺𞤢𞤥 𞤯𞤵𞤥 𞤱𞤢𞤯𞤢'𞤫𞤲 𞤲'𞤺𞤭𞤯𞤭𞤲'𞤣𞤭𞤪𞤫𞤲 𞤴𞤭𞤣𞥆𞤫 𞤰𞤭𞤱𞤮𞤴𞤲'𞤣𞤫 𞤲'𞤣𞤫𞤪 𞤩𞤫𞤪𞤲'𞤣𞤫 𞤤𞤢𞤥𞤲'𞤣𞤫 𞤫 𞤩𞤫𞤪𞤲'𞤣𞤫 𞤳𞤮𞤤𞥆𞤢𞤴𞤲'𞤣𞤫 𞤫𞤲 𞤲'𞤺𞤢𞤯𞤢 𞤳𞤮 𞤱𞤮𞥅𞤯𞤭⹁ 𞤫 𞤩𞤫𞤪𞤲'𞤣𞤫 𞤳𞤮𞥅𞤤𞤭𞥅𞤲'𞤣𞤫 𞤒𞤫𞥅𞤧𞤵 𞤫 𞤺𞤮𞥅𞤲'𞤺𞤢.
𞤏𞤮𞤩𞥆𞤫 𞤴𞤭𞤥𞤩𞤫 𞤲'𞤣𞤫 𞤢𞤤𞤭 𞤱𞤢𞤯𞤵𞤳𞤭 𞤲𞤮𞤲⹁ 𞤩𞤫 𞤥𞤢𞤶𞥆𞤭𞥅 𞤤𞤢𞥄𞤱𞤮𞤤 𞤺𞤮𞥅𞤲'𞤺𞤢⹁ 𞤩𞤫 𞤨𞤵𞤯𞥆𞤭 𞤥𞤫𞤼𞤵𞤳𞤭 𞤸𞤢𞥄𞤤𞤢𞥄𞤶𞤭 𞤥𞤫𞥅𞤪𞤫𞥅𞤶𞤭.
𞤉 𞤩𞤫 𞤲'𞤺𞤭𞤯𞤭 𞤯𞤵𞤥 𞤢𞤲'𞤣𞤢 𞤩𞤫 𞤥𞤮𞥅𞤣𞤭𞤩𞥆𞤫 𞤀𞤼𞥆𞤢𞤱𞤪𞤢⹁ 𞤢𞤥𞥆𞤢𞥄 𞤩𞤫 𞤨𞤢𞥄𞤥𞤢𞤼𞤢𞥄 𞤳𞤮 𞤩𞤫 𞤲'𞤦𞤭'𞤢𞤼𞤢⹁ 𞤳𞤮𞥅 𞤣𞤮𞤱 𞤳𞤮 𞤩𞤫 𞤫𞤳𞥆𞤭𞤼𞤭𞤲𞤼𞤢 𞤩𞤫𞤪𞤲'𞤣𞤫 𞤺𞤮'𞤮.
𞤉𞤲 𞤢𞤲'𞤣𞤭 𞤣𞤮𞥅𞤳𞤢 𞤫 𞤱𞤮𞥅𞤯𞤭 𞤼𞤮 𞤯𞤵𞤥 𞤸𞤵𞥅𞤼𞤭𞤪𞤢𞥄𞤥𞤢 𞤲𞤮 𞤸𞤢𞥄𞤲𞤭 𞤯𞤵𞤥 𞤸𞤵𞥅𞤼𞤭𞤪𞤫𞥅.
𞤑𞤢𞤣𞤭𞤥𞤢𞥄 𞤫𞤲 𞤢𞤲'𞤣𞤭 𞤣𞤮𞥅𞤳𞤢 𞤱𞤢𞤯𞤢𞥄𞤳𞤢 𞤲'𞤺𞤢𞤥 𞤢𞥄𞤣𞤭𞤤𞤭'𞤫𞤲⹁ 𞤢𞤥𞥆𞤢𞥄 𞤲'𞤺𞤢𞤥 𞤺𞤫𞤱𞤮𞥅𞤩𞤫 𞤣𞤮𞥅𞤳𞤢⹁ 𞤫 𞤴𞤭𞤥𞤩𞤫 𞤩𞤫 𞤲'𞤺𞤢𞤯𞤢𞤼𞤢𞥄 𞤳𞤮 𞤯𞤵𞤥 𞤱𞤭'𞤭𞤩𞤫⹁ 𞤫 𞤩𞤫 𞤳𞤵𞤤𞤢𞤼𞤢𞥄 𞤀𞤤𞥆𞤢𞤸⹁ 𞤫 𞤺𞤢𞤯𞤮𞥅𞤩𞤫 𞤳𞤮 𞤱𞤮𞥅𞤯𞤢𞥄⹁ 𞤫 𞤴𞤭𞤥𞤩𞤫 𞤩𞤫 𞤷𞤫𞤲𞤢𞥄𞤳𞤭⹁ 𞤫 𞤳𞤵𞤯𞤮𞥅𞤩𞤫 𞤀𞤤𞥆𞤢𞤸⹁ 𞤫 𞤴𞤭𞤥𞤩𞤫 𞤦𞤢𞤪𞤮𞥅𞤩𞤫 𞤣𞤢𞤻𞤮𞥅𞤩𞤫 𞤥𞤵''𞤫𞤲⹁ 𞤫 𞤺𞤢𞤯𞤮𞥅𞤩𞤫 𞤱𞤢𞤪𞤸𞤮𞥅𞤪𞤫⹁ 𞤫 𞤺𞤢𞤯𞤮𞥅𞤩𞤫 𞤲'𞤶𞤫𞥅𞤲𞤵⹁ 𞤫 𞤺𞤢𞤯𞤮𞥅𞤩𞤫 𞤤𞤵𞥅𞤯𞤵⹁ 𞤫 𞤷𞤮𞥅𞤪𞤮𞥅𞤩𞤫 𞤥𞤢𞤷𞥆𞤵𞤩𞤫⹁ 𞤫 𞤨𞤫𞤱𞤮𞥅𞤩𞤫⹁ 𞤫 𞤷𞤫𞤴𞤣𞤮𞤼𞤮𞥅𞤩𞤫 𞤬𞤫𞤱𞤪𞤫⹁ 𞤫 𞤳𞤮𞥅 𞤯𞤵𞤥𞤫 𞤯𞤵𞤥 𞤼𞤮𞤳𞥆𞤢𞥄𞤴𞤭 𞤫𞤳𞥆𞤭𞤼𞤭𞤲𞤮𞤤 𞤺𞤮𞥅𞤲'𞤺𞤢⹁ 𞤺𞤮𞤲'𞤺𞤮𞤤 𞤲'𞤣𞤫𞤪 𞤖𞤢𞤦𞤢𞤪𞤵 𞤄𞤫𞤤𞤯𞤵𞤥 𞤯𞤵𞤥 𞤀𞤤𞥆𞤢𞤸 𞤶𞤮𞥅𞤥𞤵 𞤥𞤢𞤲'𞤺𞤵 𞤦𞤢𞤪𞤳𞤭𞤯𞤭𞤲𞤢𞥄𞤯𞤮 𞤱𞤭'𞤭𞤴𞤢𞤥 𞤥𞤭 𞤱𞤢'𞤢𞤶𞤭𞤲𞤢.
𞤄𞤵𞤤𞤵𞤧 𞤒𞤫𞤼𞥆𞤭𞥅 𞤀𞤤𞥆𞤢𞤸
𞤃𞤭 𞤴𞤫𞤼𞥆𞤭𞥅 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤔𞤮𞥅𞤥𞤭𞤪𞤢𞥄𞤱𞤮 𞤥𞤫𞥅𞤯𞤫𞤲 𞤳𞤮𞤳𞥆𞤵𞤯𞤮𞤴𞤢𞤥 𞤧𞤫𞤲'𞤦𞤫 𞤳𞤵𞥅𞤺𞤢𞤤 𞤢𞤥.
𞤃𞤭 𞤴𞤫𞤼𞥆𞤭𞥅𞤥𞤮 𞤲'𞤺𞤢𞤥 𞤮 𞤴𞤭𞥅𞤪𞤭𞥅𞤴𞤢𞤥 𞤺𞤮𞥅𞤲'𞤺𞤢 𞤮 𞤧𞤵𞤩𞤭𞥅𞤴𞤢𞤥 𞤥𞤭 𞤸𞤵𞤱𞤢𞤲𞤢𞤥𞤮.
𞤑𞤮𞥅 𞤲'𞤣𞤫 𞤲'𞤣𞤫𞤲𞥆𞤮 𞤥𞤭 𞤥𞤫𞤼𞤭𞥅 𞤸𞤢𞥄𞤤𞤢𞥄𞤶𞤭 𞤳𞤢𞤤𞥆𞤵𞤯𞤭 𞤣𞤮𞤱 𞤥𞤢𞥄𞤳𞤮⹁ 𞤥𞤭 𞤼𞤮𞤪𞥆𞤭𞥅 𞤼𞤮𞤳𞥆𞤵𞤩𞤫𞤥𞤮⹁ 𞤥𞤭 𞤸𞤵𞤯𞤭𞥅𞤥𞤮⹁ 𞤢𞤥𞥆𞤢𞥄 𞤀𞤤𞥆𞤢𞤸 𞤴𞤵𞤪𞤥𞤭𞤲𞤢𞤲𞤭𞥅𞤴𞤢𞤥⹁ 𞤲'𞤺𞤢𞤥 𞤫 𞤷𞤢𞤪𞤫𞤤 𞤲'𞤺𞤫𞤤⹁ 𞤥𞤭 𞤢𞤲'𞤣𞤢𞥄 𞤳𞤮 𞤲'𞤺𞤢𞤯𞤢𞤴𞤥𞤭⹁ 𞤥𞤭 𞤸𞤮𞥅𞤤𞤢𞥄𞤳𞤭 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵.
𞤔𞤮𞥅𞤥𞤭𞤪𞤢𞥄𞤱𞤮 𞤥𞤫𞥅𞤯𞤫𞤲 𞤴𞤢𞥄𞤬𞤢𞤲𞤢𞤳𞤫𞤴𞤢𞤥 𞤸𞤢𞤳𞥆𞤫 𞤷𞤢𞥄𞤸𞤵⹁ 𞤲'𞤣𞤫𞤲 𞤮 𞤸𞤮𞤳𞥆𞤭𞥅𞤴𞤢𞤥 𞤸𞤮𞥅𞤤𞤢𞥄𞤪𞤫 𞤫 𞤴𞤭𞤣𞥆𞤫 𞤺𞤮𞤲'𞤣𞤫 𞤲'𞤣𞤫𞤪 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵.
𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤱𞤢𞤪𞤭𞥅 𞤲'𞤣𞤫𞤪 𞤣𞤵𞥅𞤲𞤭𞤴𞤢𞥄𞤪𞤵 𞤲'𞤺𞤢𞤥 𞤸𞤭𞤧𞤲𞤢 𞤺𞤢𞤯𞤮𞥅𞤩𞤫 𞤸𞤢𞤳𞥆𞤫.
𞤖𞤢𞥄𞤤𞤢 𞤳𞤢'𞤢 𞤳𞤢 𞤼𞤢𞤦𞥆𞤵𞤼𞤵𞤳𞤢 𞤳𞤢 𞤸𞤫𞤱𞤼𞤭𞥅 𞤯𞤵𞤥 𞤶𞤢𞤩𞤢𞤳𞤢.
𞤃𞤭𞤲 𞤦𞤮𞥅⹁ 𞤥𞤭 𞤩𞤵𞤪𞤭𞥅 𞤳𞤮𞥅 𞤥𞤮𞤴𞤫 𞤱𞤢𞤯𞤵𞤳𞤭 𞤸𞤢𞤳𞥆𞤫.
𞤀𞤥𞥆𞤢𞥄 𞤀𞤤𞥆𞤢𞤸 𞤴𞤵𞤪𞤥𞤭𞤲𞤢𞤲𞤭𞥅𞤴𞤢𞤥 𞤲'𞤺𞤢𞤥 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤸𞤮𞤤𞥆𞤭𞥅𞤴𞤢𞤥 𞤥𞤵𞤻𞤢𞤤 𞤲'𞤺𞤢𞤤 𞤱𞤢𞤤𞤢𞥄 𞤳𞤫𞥅𞤪𞤮𞤤⹁ 𞤥𞤭𞤲 𞤩𞤵𞤪𞤯𞤮 𞤳𞤮𞥅 𞤥𞤮𞤴𞤫 𞤸𞤢𞤳𞥆𞤫⹁ 𞤲'𞤺𞤢𞤥 𞤯𞤵𞤥 𞤱𞤢𞤪𞤼𞤢 𞤥𞤭𞤧𞤢𞥄𞤤𞤵 𞤼𞤮 𞤳𞤮𞥅 𞤥𞤮𞤴𞤫 𞤼𞤮𞤳𞥆𞤢𞤴𞤯𞤮𞤥𞤮 𞤴𞤫𞥅𞤧𞤮 𞤯𞤮'𞤮 𞤲'𞤺𞤢𞤥 𞤸𞤫𞤩𞤢 𞤴𞤮𞤲𞤳𞤭 𞤳𞤭 𞤪𞤫'𞤢𞤼𞤢𞥄.
𞤌 𞤂𞤢𞥄𞤥𞤭𞥅𞤯𞤮 𞤸𞤢𞥄 𞤢𞤦𞤢𞤣𞤢𞥄⹁ 𞤮 𞤱𞤢𞤤𞤢𞥄 𞤳𞤫𞥅𞤪𞤮𞤤⹁ 𞤮 𞤴𞤭'𞤢𞤼𞤢𞥄𞤳𞤮⹁ 𞤳𞤢𞤲𞤳𞤮 𞤼𞤢𞤲 𞤱𞤮𞤲𞤭 𞤀𞤤𞥆𞤢𞤸.
𞤃𞤢𞤲'𞤺𞤵 𞤫 𞤼𞤫𞤣𞥆𞤵𞤲'𞤺𞤢𞤤 𞤼𞤢𞤦𞥆𞤭𞤼𞤢 𞤼𞤮 𞤥𞤢𞥄𞤳𞤮 𞤸𞤢𞥄 𞤢𞤦𞤢𞤣𞤢𞥄 𞤢𞤦𞤢𞤣𞤭𞤲.
𞤇𞤭𞤯𞥆𞤮 𞤢𞤥⹁ 𞤚𞤭𞤥𞤮𞥅𞤼𞤭⹁ 𞤫 𞤥𞤭 𞤱𞤢𞤺𞥆𞤭𞤲𞤥𞤢𞥄 𞤣𞤮𞤱 𞤳𞤮 𞤢𞤲𞥆𞤢𞤦𞤮'𞤫𞤲 𞤲'𞤦𞤭𞥅𞤲𞤮𞥅 𞤣𞤮𞤱 𞤥𞤢𞥄𞤯𞤢.
𞤚𞤮𞤳𞥆𞤵 𞤳𞤮 𞤩𞤫 𞤲'𞤦𞤭'𞤭 𞤲'𞤺𞤢𞤥 𞤲'𞤦𞤢𞥄𞤱𞤢𞥄 𞤱𞤢𞤯𞤵𞤳𞤭 𞤳𞤵𞥅𞤺𞤢𞤤 𞤲'𞤺𞤢𞤤 𞤀𞤤𞥆𞤢𞤸 𞤸𞤮𞤳𞥆𞤵𞤥𞤢𞥄⹁ 𞤢 𞤸𞤮𞥅𞤤𞤮𞥅𞤥𞤮 𞤫 𞤩𞤫𞤪𞤲'𞤣𞤫 𞤤𞤢𞤥𞤲'𞤣𞤫.
𞤏𞤮𞤩𞥆𞤫 𞤴𞤭𞤥𞤩𞤫 𞤲'𞤣𞤫 𞤲'𞤺𞤢𞤻𞤭 𞤱𞤢𞤯𞤵𞤳𞤭 𞤲𞤮𞤲⹁ 𞤩𞤫 𞤤𞤢𞤤𞥆𞤭𞤲𞤭𞥅 𞤸𞤮𞥅𞤤𞤢𞥄𞤪𞤫 𞤥𞤢𞤩𞥆𞤫.
𞤐'𞤁𞤫𞤪 𞤥𞤢𞤩𞥆𞤫 𞤫 𞤱𞤮𞥅𞤣𞤭 𞤖𞤭𞤥𞤫𞥅𞤲𞤭𞤴𞤵𞤧 𞤫 𞤀𞤤𞤭𞤶𞤢𞤲'𞤣𞤢.
𞤃𞤭 𞤢𞤤𞤣𞤭𞥅𞤩𞤫 𞤫 𞤕𞤫𞤴𞤯𞤢𞤲 𞤲'𞤺𞤢𞤥 𞤩𞤫 𞤫𞤳𞥆𞤭𞤼𞤮𞥅 𞤢𞤤𞤵𞤳𞤭 𞤥𞤫𞤼𞤵𞤳𞤭 𞤸𞤢𞥄𞤤𞤢𞥄𞤶𞤭 𞤳𞤢𞤤𞥆𞤵𞤯𞤭 𞤣𞤮𞤱 𞤀𞤤𞥆𞤢𞤸.
|
1 Timooti 2
Ekkitinki Dow Do'aare
Ngam non, arande e mi wi'a ɗum waɗa ka toraaki Allah, ɗum waɗa do'aare, ɗum toroomo, ɗum yettamo ngam koo moye.
Ɗum waɗana laamiiɓe do'aare, e koo moye ardiiɗo ngam njooɗooɗen jam hakkiilo meeɗen e fukkii, en mawnina Allah, en ngaɗa ko o wi'i.
Non e wooɗi.
Allah Kisnoowo meeɗen e nana belɗum maajum, ngam e mo yiɗi koo moye anda goonga hisa.
Ngam Allah o go'oto, nden ciryootirɗo hakkunde Allah e yimɓe o go'oto.
Kanko woni Yeesu Almasiihu, kokkuɗo hoore maako ngam o rimɗina yimɓe.
Kanjum woni ceyda ɗum um hokki nde carel waɗi.
Ngam maajum ɗum suɓiiyam mi warta ga'ajinoowo e lilaaɗo e ekkitinoowo yimɓe naa' Yahuudanko'en dow hoolaaki goongahi.
Goonga mbi'aymi, naa' mi feway!
Ngam non e mi yiɗi to tokkuɓe Yeesu kawriti fuu, worɓe ngaɗa do'aare e ɓe ƴefta juuɗe ceniiɗe naa' nder monnere koo geddi.
Non maa, e mi yiɗi rewɓe ɓornoo kolte no haani ngam semteende e faamanki hoore.
Mi yiɗaa ɓe ɓornoo kolte ɗe ceede e mo''itinaaki koccayki hakkiilo yimɓe bo mo''inki gaasa, koo waɗuki coddi, koo jiinaari, sey ni ɓe kuwa kuuɗe boɗɗe no rewɓe kulooɓe Allah haani ngaɗa.
Rewɓe ekkitoo ekkitinol nder de''utuki e lesnuki hoore.
Mi jaɓaayi goɗɗo debbo ekkitina gorko koo laamoo dow maako; doole ɓe nde''ita.
Ngam Aadamu Allah arti taguki, nden Hawwaa'u.
Nden naa' Aadamu ɗum ƴoyri, ɗum debbo on ɗum ƴoyri, o yewi dooka Allah.
Fuu e non, rewɓe nder danyngol ɓiɓɓe ɓe kisay to ɓe ngaɗii ka hoolaaki Yeesu e ɓe kolla yidde e ɓe ngaɗa jonde lamnde e semteende.
|
𞥑 𞤚𞤭𞤥𞤮𞥅𞤼𞤭 𞥒
𞤉𞤳𞥆𞤭𞤼𞤭𞤲𞤳𞤭 𞤁𞤮𞤱 𞤁𞤮'𞤢𞥄𞤪𞤫
𞤐'𞤘𞤢𞤥 𞤲𞤮𞤲⹁ 𞤢𞤪𞤢𞤲'𞤣𞤫 𞤫 𞤥𞤭 𞤱𞤭'𞤢 𞤯𞤵𞤥 𞤱𞤢𞤯𞤢 𞤳𞤢 𞤼𞤮𞤪𞤢𞥄𞤳𞤭 𞤀𞤤𞥆𞤢𞤸⹁ 𞤯𞤵𞤥 𞤱𞤢𞤯𞤢 𞤣𞤮'𞤢𞥄𞤪𞤫⹁ 𞤯𞤵𞤥 𞤼𞤮𞤪𞤮𞥅𞤥𞤮⹁ 𞤯𞤵𞤥 𞤴𞤫𞤼𞥆𞤢𞤥𞤮 𞤲'𞤺𞤢𞤥 𞤳𞤮𞥅 𞤥𞤮𞤴𞤫.
𞤍𞤵𞤥 𞤱𞤢𞤯𞤢𞤲𞤢 𞤤𞤢𞥄𞤥𞤭𞥅𞤩𞤫 𞤣𞤮'𞤢𞥄𞤪𞤫⹁ 𞤫 𞤳𞤮𞥅 𞤥𞤮𞤴𞤫 𞤢𞤪𞤣𞤭𞥅𞤯𞤮 𞤲'𞤺𞤢𞤥 𞤲'𞤶𞤮𞥅𞤯𞤮𞥅𞤯𞤫𞤲 𞤶𞤢𞤥 𞤸𞤢𞤳𞥆𞤭𞥅𞤤𞤮 𞤥𞤫𞥅𞤯𞤫𞤲 𞤫 𞤬𞤵𞤳𞥆𞤭𞥅⹁ 𞤫𞤲 𞤥𞤢𞤱𞤲𞤭𞤲𞤢 𞤀𞤤𞥆𞤢𞤸⹁ 𞤫𞤲 𞤲'𞤺𞤢𞤯𞤢 𞤳𞤮 𞤮 𞤱𞤭'𞤭.
𞤐𞤮𞤲 𞤫 𞤱𞤮𞥅𞤯𞤭.
𞤀𞤤𞥆𞤢𞤸 𞤑𞤭𞤧𞤲𞤮𞥅𞤱𞤮 𞤥𞤫𞥅𞤯𞤫𞤲 𞤫 𞤲𞤢𞤲𞤢 𞤦𞤫𞤤𞤯𞤵𞤥 𞤥𞤢𞥄𞤶𞤵𞤥⹁ 𞤲'𞤺𞤢𞤥 𞤫 𞤥𞤮 𞤴𞤭𞤯𞤭 𞤳𞤮𞥅 𞤥𞤮𞤴𞤫 𞤢𞤲'𞤣𞤢 𞤺𞤮𞥅𞤲'𞤺𞤢 𞤸𞤭𞤧𞤢.
𞤐'𞤘𞤢𞤥 𞤀𞤤𞥆𞤢𞤸 𞤮 𞤺𞤮'𞤮𞤼𞤮⹁ 𞤲'𞤣𞤫𞤲 𞤷𞤭𞤪𞤴𞤮𞥅𞤼𞤭𞤪𞤯𞤮 𞤸𞤢𞤳𞥆𞤵𞤲'𞤣𞤫 𞤀𞤤𞥆𞤢𞤸 𞤫 𞤴𞤭𞤥𞤩𞤫 𞤮 𞤺𞤮'𞤮𞤼𞤮.
𞤑𞤢𞤲𞤳𞤮 𞤱𞤮𞤲𞤭 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵⹁ 𞤳𞤮𞤳𞥆𞤵𞤯𞤮 𞤸𞤮𞥅𞤪𞤫 𞤥𞤢𞥄𞤳𞤮 𞤲'𞤺𞤢𞤥 𞤮 𞤪𞤭𞤥𞤯𞤭𞤲𞤢 𞤴𞤭𞤥𞤩𞤫.
𞤑𞤢𞤲'𞤶𞤵𞤥 𞤱𞤮𞤲𞤭 𞤷𞤫𞤴𞤣𞤢 𞤯𞤵𞤥 𞤵𞤥 𞤸𞤮𞤳𞥆𞤭 𞤲'𞤣𞤫 𞤷𞤢𞤪𞤫𞤤 𞤱𞤢𞤯𞤭.
𞤐'𞤘𞤢𞤥 𞤥𞤢𞥄𞤶𞤵𞤥 𞤯𞤵𞤥 𞤧𞤵𞤩𞤭𞥅𞤴𞤢𞤥 𞤥𞤭 𞤱𞤢𞤪𞤼𞤢 𞤺𞤢'𞤢𞤶𞤭𞤲𞤮𞥅𞤱𞤮 𞤫 𞤤𞤭𞤤𞤢𞥄𞤯𞤮 𞤫 𞤫𞤳𞥆𞤭𞤼𞤭𞤲𞤮𞥅𞤱𞤮 𞤴𞤭𞤥𞤩𞤫 𞤲𞤢𞥄' 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤣𞤮𞤱 𞤸𞤮𞥅𞤤𞤢𞥄𞤳𞤭 𞤺𞤮𞥅𞤲'𞤺𞤢𞤸𞤭.
𞤘𞤮𞥅𞤲'𞤺𞤢 𞤲'𞤦𞤭'𞤢𞤴𞤥𞤭⹁ 𞤲𞤢𞥄' 𞤥𞤭 𞤬𞤫𞤱𞤢𞤴!
𞤐'𞤘𞤢𞤥 𞤲𞤮𞤲 𞤫 𞤥𞤭 𞤴𞤭𞤯𞤭 𞤼𞤮 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤳𞤢𞤱𞤪𞤭𞤼𞤭 𞤬𞤵𞥅⹁ 𞤱𞤮𞤪𞤩𞤫 𞤲'𞤺𞤢𞤯𞤢 𞤣𞤮'𞤢𞥄𞤪𞤫 𞤫 𞤩𞤫 𞤰𞤫𞤬𞤼𞤢 𞤶𞤵𞥅𞤯𞤫 𞤷𞤫𞤲𞤭𞥅𞤯𞤫 𞤲𞤢𞥄' 𞤲'𞤣𞤫𞤪 𞤥𞤮𞤲𞥆𞤫𞤪𞤫 𞤳𞤮𞥅 𞤺𞤫𞤣𞥆𞤭.
𞤐𞤮𞤲 𞤥𞤢𞥄⹁ 𞤫 𞤥𞤭 𞤴𞤭𞤯𞤭 𞤪𞤫𞤱𞤩𞤫 𞤩𞤮𞤪𞤲𞤮𞥅 𞤳𞤮𞤤𞤼𞤫 𞤲𞤮 𞤸𞤢𞥄𞤲𞤭 𞤲'𞤺𞤢𞤥 𞤧𞤫𞤥𞤼𞤫𞥅𞤲'𞤣𞤫 𞤫 𞤬𞤢𞥄𞤥𞤢𞤲𞤳𞤭 𞤸𞤮𞥅𞤪𞤫.
𞤃𞤭 𞤴𞤭𞤯𞤢𞥄 𞤩𞤫 𞤩𞤮𞤪𞤲𞤮𞥅 𞤳𞤮𞤤𞤼𞤫 𞤯𞤫 𞤷𞤫𞥅𞤣𞤫 𞤫 𞤥𞤮''𞤭𞤼𞤭𞤲𞤢𞥄𞤳𞤭 𞤳𞤮𞤷𞥆𞤢𞤴𞤳𞤭 𞤸𞤢𞤳𞥆𞤭𞥅𞤤𞤮 𞤴𞤭𞤥𞤩𞤫 𞤦𞤮 𞤥𞤮''𞤭𞤲𞤳𞤭 𞤺𞤢𞥄𞤧𞤢⹁ 𞤳𞤮𞥅 𞤱𞤢𞤯𞤵𞤳𞤭 𞤷𞤮𞤣𞥆𞤭⹁ 𞤳𞤮𞥅 𞤶𞤭𞥅𞤲𞤢𞥄𞤪𞤭⹁ 𞤧𞤫𞤴 𞤲𞤭 𞤩𞤫 𞤳𞤵𞤱𞤢 𞤳𞤵𞥅𞤯𞤫 𞤦𞤮𞤯𞥆𞤫 𞤲𞤮 𞤪𞤫𞤱𞤩𞤫 𞤳𞤵𞤤𞤮𞥅𞤩𞤫 𞤀𞤤𞥆𞤢𞤸 𞤸𞤢𞥄𞤲𞤭 𞤲'𞤺𞤢𞤯𞤢.
𞤈𞤫𞤱𞤩𞤫 𞤫𞤳𞥆𞤭𞤼𞤮𞥅 𞤫𞤳𞥆𞤭𞤼𞤭𞤲𞤮𞤤 𞤲'𞤣𞤫𞤪 𞤣𞤫''𞤵𞤼𞤵𞤳𞤭 𞤫 𞤤𞤫𞤧𞤲𞤵𞤳𞤭 𞤸𞤮𞥅𞤪𞤫.
𞤃𞤭 𞤶𞤢𞤩𞤢𞥄𞤴𞤭 𞤺𞤮𞤯𞥆𞤮 𞤣𞤫𞤦𞥆𞤮 𞤫𞤳𞥆𞤭𞤼𞤭𞤲𞤢 𞤺𞤮𞤪𞤳𞤮 𞤳𞤮𞥅 𞤤𞤢𞥄𞤥𞤮𞥅 𞤣𞤮𞤱 𞤥𞤢𞥄𞤳𞤮⁏ 𞤣𞤮𞥅𞤤𞤫 𞤩𞤫 𞤲'𞤣𞤫''𞤭𞤼𞤢.
𞤐'𞤘𞤢𞤥 𞤀𞥄𞤣𞤢𞤥𞤵 𞤀𞤤𞥆𞤢𞤸 𞤢𞤪𞤼𞤭 𞤼𞤢𞤺𞤵𞤳𞤭⹁ 𞤲'𞤣𞤫𞤲 𞤖𞤢𞤱𞥆𞤢𞥄'𞤵.
𞤐'𞤁𞤫𞤲 𞤲𞤢𞥄' 𞤀𞥄𞤣𞤢𞤥𞤵 𞤯𞤵𞤥 𞤰𞤮𞤴𞤪𞤭⹁ 𞤯𞤵𞤥 𞤣𞤫𞤦𞥆𞤮 𞤮𞤲 𞤯𞤵𞤥 𞤰𞤮𞤴𞤪𞤭⹁ 𞤮 𞤴𞤫𞤱𞤭 𞤣𞤮𞥅𞤳𞤢 𞤀𞤤𞥆𞤢𞤸.
𞤊𞤵𞥅 𞤫 𞤲𞤮𞤲⹁ 𞤪𞤫𞤱𞤩𞤫 𞤲'𞤣𞤫𞤪 𞤣𞤢𞤻𞤲'𞤺𞤮𞤤 𞤩𞤭𞤩𞥆𞤫 𞤩𞤫 𞤳𞤭𞤧𞤢𞤴 𞤼𞤮 𞤩𞤫 𞤲'𞤺𞤢𞤯𞤭𞥅 𞤳𞤢 𞤸𞤮𞥅𞤤𞤢𞥄𞤳𞤭 𞤒𞤫𞥅𞤧𞤵 𞤫 𞤩𞤫 𞤳𞤮𞤤𞥆𞤢 𞤴𞤭𞤣𞥆𞤫 𞤫 𞤩𞤫 𞤲'𞤺𞤢𞤯𞤢 𞤶𞤮𞤲'𞤣𞤫 𞤤𞤢𞤥𞤲'𞤣𞤫 𞤫 𞤧𞤫𞤥𞤼𞤫𞥅𞤲'𞤣𞤫.
|
1 Timooti 3
Ardiiɓe Kawtal Tokkuɓe Yeesu
Haala kan ɗon ka tabbutuka wi'uki: Gaɗɗo ɓernde muuɗum dow wartuki mawɗo kawtal tokkuɓe Yeesu, o yiɗii kuugal bongal won ɗon.
Ngam non doole mawɗo kawtal tokkuɓe Yeesu warta walaa ko ɗum huɗirtamo, gooduɗo debbo go'oto, curɗo hoore muuɗum, gaɗoowo ko haani, jaɓɓotooɗo hoɓɓe, bawɗo ekkitinki.
To' o warta jaroowo, koo ɗaɓɓitoowo hawre, ammaa mo hakkiilo, giɗɗo jonde jam, naa' gooduɗo yidde ceede.
Doole o jogoo wuro maako boɗɗum, o ekkitina ɓiɓɓe maako ngaɗa ko o wi'i, ɓe kokkamo mangu.
Ngam to neɗɗo andaa no jogortoo wuro muuɗum, no o ardortoo kawtal yimɓe Allah?
Haanaa boo tokkuɗo Yeesu keso warta ardiiɗo, ngam ɗum gaɗotooɗum o mawnina hoore maako, nden ɗum waɗanamo no ɗum waɗani Ceyɗan.
E haani o warta neɗɗo mo koo moye andi jonde maako e wooɗi haa maa e ɓe tokkaayi Yeesu.
Ngam to' o warta ko semtinii o yana nder tarkowol Ceyɗan.
Kuwooɓe Nder Kawtal Tokkuɓe Yeesu
Non maa doole kuwooɓe nder kawtal tokkuɓe Yeesu ngarta gooduɓe ngikku boɗɗum, wi'ooɓe goonga, naa' jarooɓe, koo gooduɓe yidde ceede.
Doole ɓe njogoo goonga lugguka dow hoolaaki Yeesu e ɓernde lamnde.
Arande ɗum foondaɓe taw ɗum yi'a.
To ɓe ngalaa ko ɗum huɗirtaɓe, sey ɓe kuwa kuugal ngal.
Non maa rewɓe ɓen ngarta ɓe ngikku boɗɗum, to' ɓe ngarta bi'ooɓe haalaaji kalluɗi dow woɓɓe, ammaa ɓe ngarta curɓe ko'e maɓɓe, gaɗooɓe goonga dow koo ɗume.
Kuwoowo nder tokkuɓe Yeesu wona gooduɗo debbo go'oto, jogiiɗo wuro muuɗum boɗɗum.
Ɓen ɗon kuwooɓe kuuɗe maɓɓe boɗɗum, ɓe keɓani ko'e maɓɓe inɗe boɗɗe, ɓe mbaaway ɓe meta kulol walaa dow hoolaaki Yeesu Almasiihu.
Sirru Diina Meeɗen
E mi winda ɗerewol ngo'ol, e mi kammoo waroyki to maaɗa naa' ko neeɓi.
Ammaa to mi warilawaayi, ɗerewol ngo'ol wallete andaa no haani njooɗorooɗen nder wuro Allah, waato kawtal tokkuɓe Allah mo yonki, darŋalal jogotoongal goonga.
Walaa wongo seko, sirru diina meeɗen e mawni, wiiki:
Almasiihu warii nder ɓandu neɗɗo,
Ruuhu Allah hollii e mo waɗa ko Allah yiɗi,
malaa'ika'en ngi'iimo,
ɗum hokkii habaru maako nder lenyi,
ɗum hoolakemo nder duuniyaaru,
ɗum hocciimo yaaki dow nder mangu maako.
|
𞥑 𞤚𞤭𞤥𞤮𞥅𞤼𞤭 𞥓
𞤀𞤪𞤣𞤭𞥅𞤩𞤫 𞤑𞤢𞤱𞤼𞤢𞤤 𞤚𞤮𞤳𞥆𞤵𞤩𞤫 𞤒𞤫𞥅𞤧𞤵
𞤖𞤢𞥄𞤤𞤢 𞤳𞤢𞤲 𞤯𞤮𞤲 𞤳𞤢 𞤼𞤢𞤦𞥆𞤵𞤼𞤵𞤳𞤢 𞤱𞤭'𞤵𞤳𞤭: 𞤘𞤢𞤯𞥆𞤮 𞤩𞤫𞤪𞤲'𞤣𞤫 𞤥𞤵𞥅𞤯𞤵𞤥 𞤣𞤮𞤱 𞤱𞤢𞤪𞤼𞤵𞤳𞤭 𞤥𞤢𞤱𞤯𞤮 𞤳𞤢𞤱𞤼𞤢𞤤 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵⹁ 𞤮 𞤴𞤭𞤯𞤭𞥅 𞤳𞤵𞥅𞤺𞤢𞤤 𞤦𞤮𞤲'𞤺𞤢𞤤 𞤱𞤮𞤲 𞤯𞤮𞤲.
𞤐'𞤘𞤢𞤥 𞤲𞤮𞤲 𞤣𞤮𞥅𞤤𞤫 𞤥𞤢𞤱𞤯𞤮 𞤳𞤢𞤱𞤼𞤢𞤤 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤱𞤢𞤪𞤼𞤢 𞤱𞤢𞤤𞤢𞥄 𞤳𞤮 𞤯𞤵𞤥 𞤸𞤵𞤯𞤭𞤪𞤼𞤢𞤥𞤮⹁ 𞤺𞤮𞥅𞤣𞤵𞤯𞤮 𞤣𞤫𞤦𞥆𞤮 𞤺𞤮'𞤮𞤼𞤮⹁ 𞤷𞤵𞤪𞤯𞤮 𞤸𞤮𞥅𞤪𞤫 𞤥𞤵𞥅𞤯𞤵𞤥⹁ 𞤺𞤢𞤯𞤮𞥅𞤱𞤮 𞤳𞤮 𞤸𞤢𞥄𞤲𞤭⹁ 𞤶𞤢𞤩𞥆𞤮𞤼𞤮𞥅𞤯𞤮 𞤸𞤮𞤩𞥆𞤫⹁ 𞤦𞤢𞤱𞤯𞤮 𞤫𞤳𞥆𞤭𞤼𞤭𞤲𞤳𞤭.
𞤚𞤮' 𞤮 𞤱𞤢𞤪𞤼𞤢 𞤶𞤢𞤪𞤮𞥅𞤱𞤮⹁ 𞤳𞤮𞥅 𞤯𞤢𞤩𞥆𞤭𞤼𞤮𞥅𞤱𞤮 𞤸𞤢𞤱𞤪𞤫⹁ 𞤢𞤥𞥆𞤢𞥄 𞤥𞤮 𞤸𞤢𞤳𞥆𞤭𞥅𞤤𞤮⹁ 𞤺𞤭𞤯𞥆𞤮 𞤶𞤮𞤲'𞤣𞤫 𞤶𞤢𞤥⹁ 𞤲𞤢𞥄' 𞤺𞤮𞥅𞤣𞤵𞤯𞤮 𞤴𞤭𞤣𞥆𞤫 𞤷𞤫𞥅𞤣𞤫.
𞤁𞤮𞥅𞤤𞤫 𞤮 𞤶𞤮𞤺𞤮𞥅 𞤱𞤵𞤪𞤮 𞤥𞤢𞥄𞤳𞤮 𞤦𞤮𞤯𞥆𞤵𞤥⹁ 𞤮 𞤫𞤳𞥆𞤭𞤼𞤭𞤲𞤢 𞤩𞤭𞤩𞥆𞤫 𞤥𞤢𞥄𞤳𞤮 𞤲'𞤺𞤢𞤯𞤢 𞤳𞤮 𞤮 𞤱𞤭'𞤭⹁ 𞤩𞤫 𞤳𞤮𞤳𞥆𞤢𞤥𞤮 𞤥𞤢𞤲'𞤺𞤵.
𞤐'𞤘𞤢𞤥 𞤼𞤮 𞤲𞤫𞤯𞥆𞤮 𞤢𞤲'𞤣𞤢𞥄 𞤲𞤮 𞤶𞤮𞤺𞤮𞤪𞤼𞤮𞥅 𞤱𞤵𞤪𞤮 𞤥𞤵𞥅𞤯𞤵𞤥⹁ 𞤲𞤮 𞤮 𞤢𞤪𞤣𞤮𞤪𞤼𞤮𞥅 𞤳𞤢𞤱𞤼𞤢𞤤 𞤴𞤭𞤥𞤩𞤫 𞤀𞤤𞥆𞤢𞤸؟
𞤖𞤢𞥄𞤲𞤢𞥄 𞤦𞤮𞥅 𞤼𞤮𞤳𞥆𞤵𞤯𞤮 𞤒𞤫𞥅𞤧𞤵 𞤳𞤫𞤧𞤮 𞤱𞤢𞤪𞤼𞤢 𞤢𞤪𞤣𞤭𞥅𞤯𞤮⹁ 𞤲'𞤺𞤢𞤥 𞤯𞤵𞤥 𞤺𞤢𞤯𞤮𞤼𞤮𞥅𞤯𞤵𞤥 𞤮 𞤥𞤢𞤱𞤲𞤭𞤲𞤢 𞤸𞤮𞥅𞤪𞤫 𞤥𞤢𞥄𞤳𞤮⹁ 𞤲'𞤣𞤫𞤲 𞤯𞤵𞤥 𞤱𞤢𞤯𞤢𞤲𞤢𞤥𞤮 𞤲𞤮 𞤯𞤵𞤥 𞤱𞤢𞤯𞤢𞤲𞤭 𞤕𞤫𞤴𞤯𞤢𞤲.
𞤉 𞤸𞤢𞥄𞤲𞤭 𞤮 𞤱𞤢𞤪𞤼𞤢 𞤲𞤫𞤯𞥆𞤮 𞤥𞤮 𞤳𞤮𞥅 𞤥𞤮𞤴𞤫 𞤢𞤲'𞤣𞤭 𞤶𞤮𞤲'𞤣𞤫 𞤥𞤢𞥄𞤳𞤮 𞤫 𞤱𞤮𞥅𞤯𞤭 𞤸𞤢𞥄 𞤥𞤢𞥄 𞤫 𞤩𞤫 𞤼𞤮𞤳𞥆𞤢𞥄𞤴𞤭 𞤒𞤫𞥅𞤧𞤵.
𞤐'𞤘𞤢𞤥 𞤼𞤮' 𞤮 𞤱𞤢𞤪𞤼𞤢 𞤳𞤮 𞤧𞤫𞤥𞤼𞤭𞤲𞤭𞥅 𞤮 𞤴𞤢𞤲𞤢 𞤲'𞤣𞤫𞤪 𞤼𞤢𞤪𞤳𞤮𞤱𞤮𞤤 𞤕𞤫𞤴𞤯𞤢𞤲.
𞤑𞤵𞤱𞤮𞥅𞤩𞤫 𞤐'𞤁𞤫𞤪 𞤑𞤢𞤱𞤼𞤢𞤤 𞤚𞤮𞤳𞥆𞤵𞤩𞤫 𞤒𞤫𞥅𞤧𞤵
𞤐𞤮𞤲 𞤥𞤢𞥄 𞤣𞤮𞥅𞤤𞤫 𞤳𞤵𞤱𞤮𞥅𞤩𞤫 𞤲'𞤣𞤫𞤪 𞤳𞤢𞤱𞤼𞤢𞤤 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤲'𞤺𞤢𞤪𞤼𞤢 𞤺𞤮𞥅𞤣𞤵𞤩𞤫 𞤲'𞤺𞤭𞤳𞥆𞤵 𞤦𞤮𞤯𞥆𞤵𞤥⹁ 𞤱𞤭'𞤮𞥅𞤩𞤫 𞤺𞤮𞥅𞤲'𞤺𞤢⹁ 𞤲𞤢𞥄' 𞤶𞤢𞤪𞤮𞥅𞤩𞤫⹁ 𞤳𞤮𞥅 𞤺𞤮𞥅𞤣𞤵𞤩𞤫 𞤴𞤭𞤣𞥆𞤫 𞤷𞤫𞥅𞤣𞤫.
𞤁𞤮𞥅𞤤𞤫 𞤩𞤫 𞤲'𞤶𞤮𞤺𞤮𞥅 𞤺𞤮𞥅𞤲'𞤺𞤢 𞤤𞤵𞤺𞥆𞤵𞤳𞤢 𞤣𞤮𞤱 𞤸𞤮𞥅𞤤𞤢𞥄𞤳𞤭 𞤒𞤫𞥅𞤧𞤵 𞤫 𞤩𞤫𞤪𞤲'𞤣𞤫 𞤤𞤢𞤥𞤲'𞤣𞤫.
𞤀𞤪𞤢𞤲'𞤣𞤫 𞤯𞤵𞤥 𞤬𞤮𞥅𞤲'𞤣𞤢𞤩𞤫 𞤼𞤢𞤱 𞤯𞤵𞤥 𞤴𞤭'𞤢.
𞤚𞤮 𞤩𞤫 𞤲'𞤺𞤢𞤤𞤢𞥄 𞤳𞤮 𞤯𞤵𞤥 𞤸𞤵𞤯𞤭𞤪𞤼𞤢𞤩𞤫⹁ 𞤧𞤫𞤴 𞤩𞤫 𞤳𞤵𞤱𞤢 𞤳𞤵𞥅𞤺𞤢𞤤 𞤲'𞤺𞤢𞤤.
𞤐𞤮𞤲 𞤥𞤢𞥄 𞤪𞤫𞤱𞤩𞤫 𞤩𞤫𞤲 𞤲'𞤺𞤢𞤪𞤼𞤢 𞤩𞤫 𞤲'𞤺𞤭𞤳𞥆𞤵 𞤦𞤮𞤯𞥆𞤵𞤥⹁ 𞤼𞤮' 𞤩𞤫 𞤲'𞤺𞤢𞤪𞤼𞤢 𞤦𞤭'𞤮𞥅𞤩𞤫 𞤸𞤢𞥄𞤤𞤢𞥄𞤶𞤭 𞤳𞤢𞤤𞥆𞤵𞤯𞤭 𞤣𞤮𞤱 𞤱𞤮𞤩𞥆𞤫⹁ 𞤢𞤥𞥆𞤢𞥄 𞤩𞤫 𞤲'𞤺𞤢𞤪𞤼𞤢 𞤷𞤵𞤪𞤩𞤫 𞤳𞤮'𞤫 𞤥𞤢𞤩𞥆𞤫⹁ 𞤺𞤢𞤯𞤮𞥅𞤩𞤫 𞤺𞤮𞥅𞤲'𞤺𞤢 𞤣𞤮𞤱 𞤳𞤮𞥅 𞤯𞤵𞤥𞤫.
𞤑𞤵𞤱𞤮𞥅𞤱𞤮 𞤲'𞤣𞤫𞤪 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤱𞤮𞤲𞤢 𞤺𞤮𞥅𞤣𞤵𞤯𞤮 𞤣𞤫𞤦𞥆𞤮 𞤺𞤮'𞤮𞤼𞤮⹁ 𞤶𞤮𞤺𞤭𞥅𞤯𞤮 𞤱𞤵𞤪𞤮 𞤥𞤵𞥅𞤯𞤵𞤥 𞤦𞤮𞤯𞥆𞤵𞤥.
𞤇𞤫𞤲 𞤯𞤮𞤲 𞤳𞤵𞤱𞤮𞥅𞤩𞤫 𞤳𞤵𞥅𞤯𞤫 𞤥𞤢𞤩𞥆𞤫 𞤦𞤮𞤯𞥆𞤵𞤥⹁ 𞤩𞤫 𞤳𞤫𞤩𞤢𞤲𞤭 𞤳𞤮'𞤫 𞤥𞤢𞤩𞥆𞤫 𞤭𞤲𞤯𞤫 𞤦𞤮𞤯𞥆𞤫⹁ 𞤩𞤫 𞤲'𞤦𞤢𞥄𞤱𞤢𞤴 𞤩𞤫 𞤥𞤫𞤼𞤢 𞤳𞤵𞤤𞤮𞤤 𞤱𞤢𞤤𞤢𞥄 𞤣𞤮𞤱 𞤸𞤮𞥅𞤤𞤢𞥄𞤳𞤭 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵.
𞤅𞤭𞤪𞥆𞤵 𞤁𞤭𞥅𞤲𞤢 𞤃𞤫𞥅𞤯𞤫𞤲
𞤉 𞤥𞤭 𞤱𞤭𞤲'𞤣𞤢 𞤯𞤫𞤪𞤫𞤱𞤮𞤤 𞤲'𞤺𞤮'𞤮𞤤⹁ 𞤫 𞤥𞤭 𞤳𞤢𞤥𞥆𞤮𞥅 𞤱𞤢𞤪𞤮𞤴𞤳𞤭 𞤼𞤮 𞤥𞤢𞥄𞤯𞤢 𞤲𞤢𞥄' 𞤳𞤮 𞤲𞤫𞥅𞤩𞤭.
𞤀𞤥𞥆𞤢𞥄 𞤼𞤮 𞤥𞤭 𞤱𞤢𞤪𞤭𞤤𞤢𞤱𞤢𞥄𞤴𞤭⹁ 𞤯𞤫𞤪𞤫𞤱𞤮𞤤 𞤲'𞤺𞤮'𞤮𞤤 𞤱𞤢𞤤𞥆𞤫𞤼𞤫 𞤢𞤲'𞤣𞤢𞥄 𞤲𞤮 𞤸𞤢𞥄𞤲𞤭 𞤲'𞤶𞤮𞥅𞤯𞤮𞤪𞤮𞥅𞤯𞤫𞤲 𞤲'𞤣𞤫𞤪 𞤱𞤵𞤪𞤮 𞤀𞤤𞥆𞤢𞤸⹁ 𞤱𞤢𞥄𞤼𞤮 𞤳𞤢𞤱𞤼𞤢𞤤 𞤼𞤮𞤳𞥆𞤵𞤩𞤫 𞤀𞤤𞥆𞤢𞤸 𞤥𞤮 𞤴𞤮𞤲𞤳𞤭⹁ 𞤣𞤢𞤪𞤽𞤢𞤤𞤢𞤤 𞤶𞤮𞤺𞤮𞤼𞤮𞥅𞤲'𞤺𞤢𞤤 𞤺𞤮𞥅𞤲'𞤺𞤢.
𞤏𞤢𞤤𞤢𞥄 𞤱𞤮𞤲'𞤺𞤮 𞤧𞤫𞤳𞤮⹁ 𞤧𞤭𞤪𞥆𞤵 𞤣𞤭𞥅𞤲𞤢 𞤥𞤫𞥅𞤯𞤫𞤲 𞤫 𞤥𞤢𞤱𞤲𞤭⹁ 𞤱𞤭𞥅𞤳𞤭:
𞤀𞤤𞤥𞤢𞤧𞤭𞥅𞤸𞤵 𞤱𞤢𞤪𞤭𞥅 𞤲'𞤣𞤫𞤪 𞤩𞤢𞤲'𞤣𞤵 𞤲𞤫𞤯𞥆𞤮⹁
𞤈𞤵𞥅𞤸𞤵 𞤀𞤤𞥆𞤢𞤸 𞤸𞤮𞤤𞥆𞤭𞥅 𞤫 𞤥𞤮 𞤱𞤢𞤯𞤢 𞤳𞤮 𞤀𞤤𞥆𞤢𞤸 𞤴𞤭𞤯𞤭⹁
𞤥𞤢𞤤𞤢𞥄'𞤭𞤳𞤢'𞤫𞤲 𞤲'𞤺𞤭'𞤭𞥅𞤥𞤮⹁
𞤯𞤵𞤥 𞤸𞤮𞤳𞥆𞤭𞥅 𞤸𞤢𞤦𞤢𞤪𞤵 𞤥𞤢𞥄𞤳𞤮 𞤲'𞤣𞤫𞤪 𞤤𞤫𞤻𞤭⹁
𞤯𞤵𞤥 𞤸𞤮𞥅𞤤𞤢𞤳𞤫𞤥𞤮 𞤲'𞤣𞤫𞤪 𞤣𞤵𞥅𞤲𞤭𞤴𞤢𞥄𞤪𞤵⹁
𞤯𞤵𞤥 𞤸𞤮𞤷𞥆𞤭𞥅𞤥𞤮 𞤴𞤢𞥄𞤳𞤭 𞤣𞤮𞤱 𞤲'𞤣𞤫𞤪 𞤥𞤢𞤲'𞤺𞤵 𞤥𞤢𞥄𞤳𞤮.
|
1 Timooti 4
Ekkitinooɓe Fewre
Ruuhu Allah tabbitinii wi'uki e balɗe re'uki duuniyaaru woɓɓe yimɓe alay hoolaaki Yeesu, ɓe tokka ekkitinooɓe fewre keɓuɓe andal mu''en to ginni.
Ekkitinooɓe ɓen ɓe munaafuki'en, ɓe pewooɓe ɓe nyumo waatungo.
E ɓe kaɗa teegal, e ɓe kaɗa nyaamuki goɗɗi nyamnduuji.
Ammaa Allah waɗii teegal e koo iri nduye nyamndu ngam kooliiɓemo anduɓe goonga njaɓa ngettamo.
Ngam fuu ko Allah waɗi e ɗum wooɗi.
Nden to' ɗum wanya koo ɗume, ammaa ɗum jaɓee nder yettoore, ngam Wolde Allah e do'aare laaɓiniiɗum.
Kuwanoowo Yeesu Almasiihu Boɗɗo
Taa ekkitinii tokkuɓe Yeesu niini, a wartay kuwanoowo Yeesu Almasiihu boɗɗo mawnoowo nder boliiɗe goonga ɗe hoolaaki Yeesu e ekkitinol bongol ngol tokkuɗaa.
Woɗɗita habaruuji fewre ɗi meere ɗi ngalaa goonga dow Allah.
Ekkitin hoore maaɗa tokkuki Allah.
Koo nde ekkitinki ɓandu nafante seɗɗa, tokkuki Allah nafante keerol walaa.
Ngam taa waɗii non, ɗum nafante jooni, nden ɗum nafante nder yonki ki keɓataa gaɗa mayde.
Haala ka'a ka tabbutuka ka hewtii ɗum jaɓaka.
En kuwa, en piida naa' seɗɗa ngam en ngaɗii ɓerɗe meeɗen dow Allah mo yonki, Kisnoowo koo moye, waato kooliiɓemo.
Wi'u ɗum waɗa fuu fii ɗu'um, ekkitinɗum.
Taa' jaɓu koo moye yawana sukaaku maaɗa, ammaa wartu misaalu to tokkuɓe Yeesu nder meto maaɗa, e ngikku maaɗa, e yidde maaɗa, e hoolaare maaɗa, e jonde maaɗa lamnde.
Ko mi wara, waɗu ka janganki yimɓe Wolde Allah a wa'ajina, a ekkitina.
Taa' fijir dokkal ngal ɗum hokkumaa carel ko ɗum waɗi annabaaku mawɓe kawtal tokkuɓe Yeesu njowanmaa juuɗe dow hoore.
Waɗu ka waɗuki fuu fii ɗu'um, waɗu ɓernde maaɗa dow maajum ngam koo moye yi'a yahuki yeeso maaɗa.
Faaman hoore maaɗa e ekkitinol maaɗa; waɗu ka waɗukiɗum, ngam taa waɗa non, a hisnay hoore maaɗa e nanayɓema.
|
𞥑 𞤚𞤭𞤥𞤮𞥅𞤼𞤭 𞥔
𞤉𞤳𞥆𞤭𞤼𞤭𞤲𞤮𞥅𞤩𞤫 𞤊𞤫𞤱𞤪𞤫
𞤈𞤵𞥅𞤸𞤵 𞤀𞤤𞥆𞤢𞤸 𞤼𞤢𞤦𞥆𞤭𞤼𞤭𞤲𞤭𞥅 𞤱𞤭'𞤵𞤳𞤭 𞤫 𞤦𞤢𞤤𞤯𞤫 𞤪𞤫'𞤵𞤳𞤭 𞤣𞤵𞥅𞤲𞤭𞤴𞤢𞥄𞤪𞤵 𞤱𞤮𞤩𞥆𞤫 𞤴𞤭𞤥𞤩𞤫 𞤢𞤤𞤢𞤴 𞤸𞤮𞥅𞤤𞤢𞥄𞤳𞤭 𞤒𞤫𞥅𞤧𞤵⹁ 𞤩𞤫 𞤼𞤮𞤳𞥆𞤢 𞤫𞤳𞥆𞤭𞤼𞤭𞤲𞤮𞥅𞤩𞤫 𞤬𞤫𞤱𞤪𞤫 𞤳𞤫𞤩𞤵𞤩𞤫 𞤢𞤲'𞤣𞤢𞤤 𞤥𞤵''𞤫𞤲 𞤼𞤮 𞤺𞤭𞤲𞥆𞤭.
𞤉𞤳𞥆𞤭𞤼𞤭𞤲𞤮𞥅𞤩𞤫 𞤩𞤫𞤲 𞤩𞤫 𞤥𞤵𞤲𞤢𞥄𞤬𞤵𞤳𞤭'𞤫𞤲⹁ 𞤩𞤫 𞤨𞤫𞤱𞤮𞥅𞤩𞤫 𞤩𞤫 𞤻𞤵𞤥𞤮 𞤱𞤢𞥄𞤼𞤵𞤲'𞤺𞤮.
𞤉 𞤩𞤫 𞤳𞤢𞤯𞤢 𞤼𞤫𞥅𞤺𞤢𞤤⹁ 𞤫 𞤩𞤫 𞤳𞤢𞤯𞤢 𞤻𞤢𞥄𞤥𞤵𞤳𞤭 𞤺𞤮𞤯𞥆𞤭 𞤻𞤢𞤥𞤲'𞤣𞤵𞥅𞤶𞤭.
𞤀𞤥𞥆𞤢𞥄 𞤀𞤤𞥆𞤢𞤸 𞤱𞤢𞤯𞤭𞥅 𞤼𞤫𞥅𞤺𞤢𞤤 𞤫 𞤳𞤮𞥅 𞤭𞤪𞤭 𞤲'𞤣𞤵𞤴𞤫 𞤻𞤢𞤥𞤲'𞤣𞤵 𞤲'𞤺𞤢𞤥 𞤳𞤮𞥅𞤤𞤭𞥅𞤩𞤫𞤥𞤮 𞤢𞤲'𞤣𞤵𞤩𞤫 𞤺𞤮𞥅𞤲'𞤺𞤢 𞤲'𞤶𞤢𞤩𞤢 𞤲'𞤺𞤫𞤼𞥆𞤢𞤥𞤮.
𞤐'𞤘𞤢𞤥 𞤬𞤵𞥅 𞤳𞤮 𞤀𞤤𞥆𞤢𞤸 𞤱𞤢𞤯𞤭 𞤫 𞤯𞤵𞤥 𞤱𞤮𞥅𞤯𞤭.
𞤐'𞤁𞤫𞤲 𞤼𞤮' 𞤯𞤵𞤥 𞤱𞤢𞤻𞤢 𞤳𞤮𞥅 𞤯𞤵𞤥𞤫⹁ 𞤢𞤥𞥆𞤢𞥄 𞤯𞤵𞤥 𞤶𞤢𞤩𞤫𞥅 𞤲'𞤣𞤫𞤪 𞤴𞤫𞤼𞥆𞤮𞥅𞤪𞤫⹁ 𞤲'𞤺𞤢𞤥 𞤏𞤮𞤤𞤣𞤫 𞤀𞤤𞥆𞤢𞤸 𞤫 𞤣𞤮'𞤢𞥄𞤪𞤫 𞤤𞤢𞥄𞤩𞤭𞤲𞤭𞥅𞤯𞤵𞤥.
𞤑𞤵𞤱𞤢𞤲𞤮𞥅𞤱𞤮 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤄𞤮𞤯𞥆𞤮
𞤚𞤢𞥄 𞤫𞤳𞥆𞤭𞤼𞤭𞤲𞤭𞥅 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤲𞤭𞥅𞤲𞤭⹁ 𞤢 𞤱𞤢𞤪𞤼𞤢𞤴 𞤳𞤵𞤱𞤢𞤲𞤮𞥅𞤱𞤮 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤦𞤮𞤯𞥆𞤮 𞤥𞤢𞤱𞤲𞤮𞥅𞤱𞤮 𞤲'𞤣𞤫𞤪 𞤦𞤮𞤤𞤭𞥅𞤯𞤫 𞤺𞤮𞥅𞤲'𞤺𞤢 𞤯𞤫 𞤸𞤮𞥅𞤤𞤢𞥄𞤳𞤭 𞤒𞤫𞥅𞤧𞤵 𞤫 𞤫𞤳𞥆𞤭𞤼𞤭𞤲𞤮𞤤 𞤦𞤮𞤲'𞤺𞤮𞤤 𞤲'𞤺𞤮𞤤 𞤼𞤮𞤳𞥆𞤵𞤯𞤢𞥄.
𞤏𞤮𞤯𞥆𞤭𞤼𞤢 𞤸𞤢𞤦𞤢𞤪𞤵𞥅𞤶𞤭 𞤬𞤫𞤱𞤪𞤫 𞤯𞤭 𞤥𞤫𞥅𞤪𞤫 𞤯𞤭 𞤲'𞤺𞤢𞤤𞤢𞥄 𞤺𞤮𞥅𞤲'𞤺𞤢 𞤣𞤮𞤱 𞤀𞤤𞥆𞤢𞤸.
𞤉𞤳𞥆𞤭𞤼𞤭𞤲 𞤸𞤮𞥅𞤪𞤫 𞤥𞤢𞥄𞤯𞤢 𞤼𞤮𞤳𞥆𞤵𞤳𞤭 𞤀𞤤𞥆𞤢𞤸.
𞤑𞤮𞥅 𞤲'𞤣𞤫 𞤫𞤳𞥆𞤭𞤼𞤭𞤲𞤳𞤭 𞤩𞤢𞤲'𞤣𞤵 𞤲𞤢𞤬𞤢𞤲𞤼𞤫 𞤧𞤫𞤯𞥆𞤢⹁ 𞤼𞤮𞤳𞥆𞤵𞤳𞤭 𞤀𞤤𞥆𞤢𞤸 𞤲𞤢𞤬𞤢𞤲𞤼𞤫 𞤳𞤫𞥅𞤪𞤮𞤤 𞤱𞤢𞤤𞤢𞥄.
𞤐'𞤘𞤢𞤥 𞤼𞤢𞥄 𞤱𞤢𞤯𞤭𞥅 𞤲𞤮𞤲⹁ 𞤯𞤵𞤥 𞤲𞤢𞤬𞤢𞤲𞤼𞤫 𞤶𞤮𞥅𞤲𞤭⹁ 𞤲'𞤣𞤫𞤲 𞤯𞤵𞤥 𞤲𞤢𞤬𞤢𞤲𞤼𞤫 𞤲'𞤣𞤫𞤪 𞤴𞤮𞤲𞤳𞤭 𞤳𞤭 𞤳𞤫𞤩𞤢𞤼𞤢𞥄 𞤺𞤢𞤯𞤢 𞤥𞤢𞤴𞤣𞤫.
𞤖𞤢𞥄𞤤𞤢 𞤳𞤢'𞤢 𞤳𞤢 𞤼𞤢𞤦𞥆𞤵𞤼𞤵𞤳𞤢 𞤳𞤢 𞤸𞤫𞤱𞤼𞤭𞥅 𞤯𞤵𞤥 𞤶𞤢𞤩𞤢𞤳𞤢.
𞤉𞤲 𞤳𞤵𞤱𞤢⹁ 𞤫𞤲 𞤨𞤭𞥅𞤣𞤢 𞤲𞤢𞥄' 𞤧𞤫𞤯𞥆𞤢 𞤲'𞤺𞤢𞤥 𞤫𞤲 𞤲'𞤺𞤢𞤯𞤭𞥅 𞤩𞤫𞤪𞤯𞤫 𞤥𞤫𞥅𞤯𞤫𞤲 𞤣𞤮𞤱 𞤀𞤤𞥆𞤢𞤸 𞤥𞤮 𞤴𞤮𞤲𞤳𞤭⹁ 𞤑𞤭𞤧𞤲𞤮𞥅𞤱𞤮 𞤳𞤮𞥅 𞤥𞤮𞤴𞤫⹁ 𞤱𞤢𞥄𞤼𞤮 𞤳𞤮𞥅𞤤𞤭𞥅𞤩𞤫𞤥𞤮.
𞤏𞤭'𞤵 𞤯𞤵𞤥 𞤱𞤢𞤯𞤢 𞤬𞤵𞥅 𞤬𞤭𞥅 𞤯𞤵'𞤵𞤥⹁ 𞤫𞤳𞥆𞤭𞤼𞤭𞤲𞤯𞤵𞤥.
𞤚𞤢𞥄' 𞤶𞤢𞤩𞤵 𞤳𞤮𞥅 𞤥𞤮𞤴𞤫 𞤴𞤢𞤱𞤢𞤲𞤢 𞤧𞤵𞤳𞤢𞥄𞤳𞤵 𞤥𞤢𞥄𞤯𞤢⹁ 𞤢𞤥𞥆𞤢𞥄 𞤱𞤢𞤪𞤼𞤵 𞤥𞤭𞤧𞤢𞥄𞤤𞤵 𞤼𞤮 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤲'𞤣𞤫𞤪 𞤥𞤫𞤼𞤮 𞤥𞤢𞥄𞤯𞤢⹁ 𞤫 𞤲'𞤺𞤭𞤳𞥆𞤵 𞤥𞤢𞥄𞤯𞤢⹁ 𞤫 𞤴𞤭𞤣𞥆𞤫 𞤥𞤢𞥄𞤯𞤢⹁ 𞤫 𞤸𞤮𞥅𞤤𞤢𞥄𞤪𞤫 𞤥𞤢𞥄𞤯𞤢⹁ 𞤫 𞤶𞤮𞤲'𞤣𞤫 𞤥𞤢𞥄𞤯𞤢 𞤤𞤢𞤥𞤲'𞤣𞤫.
𞤑𞤮 𞤥𞤭 𞤱𞤢𞤪𞤢⹁ 𞤱𞤢𞤯𞤵 𞤳𞤢 𞤶𞤢𞤲'𞤺𞤢𞤲𞤳𞤭 𞤴𞤭𞤥𞤩𞤫 𞤏𞤮𞤤𞤣𞤫 𞤀𞤤𞥆𞤢𞤸 𞤢 𞤱𞤢'𞤢𞤶𞤭𞤲𞤢⹁ 𞤢 𞤫𞤳𞥆𞤭𞤼𞤭𞤲𞤢.
𞤚𞤢𞥄' 𞤬𞤭𞤶𞤭𞤪 𞤣𞤮𞤳𞥆𞤢𞤤 𞤲'𞤺𞤢𞤤 𞤯𞤵𞤥 𞤸𞤮𞤳𞥆𞤵𞤥𞤢𞥄 𞤷𞤢𞤪𞤫𞤤 𞤳𞤮 𞤯𞤵𞤥 𞤱𞤢𞤯𞤭 𞤢𞤲𞥆𞤢𞤦𞤢𞥄𞤳𞤵 𞤥𞤢𞤱𞤩𞤫 𞤳𞤢𞤱𞤼𞤢𞤤 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤲'𞤶𞤮𞤱𞤢𞤲𞤥𞤢𞥄 𞤶𞤵𞥅𞤯𞤫 𞤣𞤮𞤱 𞤸𞤮𞥅𞤪𞤫.
𞤏𞤢𞤯𞤵 𞤳𞤢 𞤱𞤢𞤯𞤵𞤳𞤭 𞤬𞤵𞥅 𞤬𞤭𞥅 𞤯𞤵'𞤵𞤥⹁ 𞤱𞤢𞤯𞤵 𞤩𞤫𞤪𞤲'𞤣𞤫 𞤥𞤢𞥄𞤯𞤢 𞤣𞤮𞤱 𞤥𞤢𞥄𞤶𞤵𞤥 𞤲'𞤺𞤢𞤥 𞤳𞤮𞥅 𞤥𞤮𞤴𞤫 𞤴𞤭'𞤢 𞤴𞤢𞤸𞤵𞤳𞤭 𞤴𞤫𞥅𞤧𞤮 𞤥𞤢𞥄𞤯𞤢.
𞤊𞤢𞥄𞤥𞤢𞤲 𞤸𞤮𞥅𞤪𞤫 𞤥𞤢𞥄𞤯𞤢 𞤫 𞤫𞤳𞥆𞤭𞤼𞤭𞤲𞤮𞤤 𞤥𞤢𞥄𞤯𞤢⁏ 𞤱𞤢𞤯𞤵 𞤳𞤢 𞤱𞤢𞤯𞤵𞤳𞤭𞤯𞤵𞤥⹁ 𞤲'𞤺𞤢𞤥 𞤼𞤢𞥄 𞤱𞤢𞤯𞤢 𞤲𞤮𞤲⹁ 𞤢 𞤸𞤭𞤧𞤲𞤢𞤴 𞤸𞤮𞥅𞤪𞤫 𞤥𞤢𞥄𞤯𞤢 𞤫 𞤲𞤢𞤲𞤢𞤴𞤩𞤫𞤥𞤢.
|
1 Timooti 5
No Haani Ɗum Jogoroo Tokkuɓe Yeesu
Taa' haɓan ndottiijo, ammaa metanmo no metirantaa nyaako maaɗa.
Waggin kaye'en no mbagginirtaa minyiraaɓe maaɗa, rewɓe naye'en boo, bo madu'en maaɗa, surbaaɓe boo, bo minyiraaɓe maaɗa rewɓe nder ɓernde lamnde.
Mawnin rewɓe ɓe ngalaa wallooɓe ɓe worɓe mu''en maayi.
To debbo mo gorko muuɗum maayi e woodi ɓiɓɓe koo taaniraaɓe, ɓe puɗɗa ekkitaaki ko diina maɓɓe wi'i e haani ɓe ngaɗana danyooɓe maɓɓe, non ɓe ngaatiranta danyooɓe maɓɓe ko ɓe ngaɗaniɓe, ngam Allah e nana belɗum non.
Debbo mo gorko muuɗum maayi alaaɗo kanum tan walaa ballayɗomo, o waɗii ɓernde maako dow Allah won ɗon, e mo waɗa ka do'aare e mo toroomo jemma e nyalawma.
Ammaa debbo mo gorko muuɗum maayi giɗanɗo hoore muuɗum jonde nanki belɗum, o yaadake o maayii koo nde e mo foofa.
Wi'u tokkuɓe Yeesu ngaɗa non, ngam to' goɗɗo heɓa ko huɗirtaɓe.
Fuu mo wallaayi bandiraaɓe muuɗum, ko ɓuri maa wuro muuɗum, o alii hoolaaki Yeesu e goonga, o ɓurii mo tokkaayi Yeesu halluki.
To' ɗum winda inde debbo mo gorko muuɗum maayi nder inɗe rewɓe ɓe worɓe mu''en maayi naa o hewtii duuɓi 60 yaaki yeeso.
Non maa doole o jooɗodakeno e gorko maako e goonga, o tokkaayi worɓe.
Doole o warta mo ɗum andiri waɗuki kuuɗe boɗɗe, ekkitinɗo ɓiɓɓe maako boɗɗum, jaɓɓotooɗo hoɓɓe, gaɗanoowo tokkuɓe Yeesu fii boɗɗum nder lesnuki hoore, balloowo yimɓe nattuɓe torra, gaɗuɗo hoore muuɗum dow waɗuki boɗɗum nder koo ɗume.
Ammaa taa' windu inɗe rewɓe sukaaɓe ɓe worɓe mu''en maayi nder inɗe rewɓe ɓe worɓe mu''en maayi.
Mi wi'u non ngam to suuno worɓe ummanakeɓe, ngo senday hakkiilo maɓɓe e alkawal ngal ɓe ngaɗani Yeesu, ɓe ngaɗa wongal teegal.
Nden kiita Allah nangayɓe ngam ɓe ngewii alkawal ngal ɓe ngaɗannoomo arande.
Gaɗa non, ɓe kuwataa wongal kuugal sey natte‑natte gureeje, ammaa ko ɓuri non halluki, ɓe ngaɗay ka metuki haalaaji kalluɗi dow yimɓe e ɓe mbi'a ko haanaa wi'eeki.
Ngam maajum mi ɓurii yiɗuki rewɓe sukaaɓe ɓe worɓe mu''en maayi ngaɗa teegal, ndanya ɓiɓɓe, paamana wuro maɓɓe, ngam to' wanywanyɓe meeɗen keɓa no metirta fii kalluɗum dow meeɗen.
Mi wi'u non ngam woɓɓe nder maɓɓe celii tokkii Ceyɗan.
To goɗɗo debbo tokkuɗo Yeesu e woodi bandiraaɓe rewɓe ɓe worɓe mu''en maayi, sey o wallaɓe.
To' o alda kawtal tokkuɓe Yeesu e teddoral, ngam ɓe mbaawa ɓe mballa rewɓe ɓe worɓe mu''en maayi ɓe ngalaa wallooɓe.
Mawɓe nder kawtal tokkuɓe Yeesu ardotooɓe boɗɗum e haani ɓe ɓura hokkeeki mangu, ɓurɓe maa kamɓe ngoni wa'ajinooɓe e ekkitina.
Mi wi'u non ngam aayaare wi'ii, “Taa' maɓɓan ngaari honduko carel ko ndi sorɓata,” nden, “Kuwoowo e haani ɗum yoɓamo.”
To neɗɗo go'oto wi'ii mawɗo nder kawtal tokkuɓe Yeesu waɗii ko wooɗaa, taa' jaɓuka sey ni to e woodi ceydiiɓe ɗiɗo koo tato.
Waggin gaɗooɓe hakke yeeso koo moye, ngam koriiɓe kula.
Yeeso Allah e Yeesu Almasiihu e malaa'ika'en ceniiɓe, e mi wagginmaa taa' waɗu yidde hoore nder waɗuki ko mbiimaami.
Taa' yaawu yowanki koo moye juuɗe ngam waɗuki do'aare suɓukimo ardiiɗo.
Non maa taa' waɗu hoore maaɗa nder goɗɗum ko wooɗaa ɗum woɓɓe ngaɗata.
Waɗu jonde lamnde.
Taa' yaru ndiyam tan, ammaa yaru ndiyam inabojam seɗɗa ngam fukkinki nyawu ummantooɗumma nder reedu.
Hakke woɓɓe yimɓe e njayri ɗum woni ko ɗum foonda ngikku maɓɓe, ammaa hakke woɓɓe sey yeeso ɗum wurtoyto.
Non maa kuuɗe boɗɗe e njayri ɗe ngoni, koo maa e ɗe cuuɗii ɗe mburtoyto.
|
𞥑 𞤚𞤭𞤥𞤮𞥅𞤼𞤭 𞥕
𞤐𞤮 𞤖𞤢𞥄𞤲𞤭 𞤍𞤵𞤥 𞤔𞤮𞤺𞤮𞤪𞤮𞥅 𞤚𞤮𞤳𞥆𞤵𞤩𞤫 𞤒𞤫𞥅𞤧𞤵
𞤚𞤢𞥄' 𞤸𞤢𞤩𞤢𞤲 𞤲'𞤣𞤮𞤼𞥆𞤭𞥅𞤶𞤮⹁ 𞤢𞤥𞥆𞤢𞥄 𞤥𞤫𞤼𞤢𞤲𞤥𞤮 𞤲𞤮 𞤥𞤫𞤼𞤭𞤪𞤢𞤲𞤼𞤢𞥄 𞤻𞤢𞥄𞤳𞤮 𞤥𞤢𞥄𞤯𞤢.
𞤏𞤢𞤺𞥆𞤭𞤲 𞤳𞤢𞤴𞤫'𞤫𞤲 𞤲𞤮 𞤲'𞤦𞤢𞤺𞥆𞤭𞤲𞤭𞤪𞤼𞤢𞥄 𞤥𞤭𞤻𞤭𞤪𞤢𞥄𞤩𞤫 𞤥𞤢𞥄𞤯𞤢⹁ 𞤪𞤫𞤱𞤩𞤫 𞤲𞤢𞤴𞤫'𞤫𞤲 𞤦𞤮𞥅⹁ 𞤦𞤮 𞤥𞤢𞤣𞤵'𞤫𞤲 𞤥𞤢𞥄𞤯𞤢⹁ 𞤧𞤵𞤪𞤦𞤢𞥄𞤩𞤫 𞤦𞤮𞥅⹁ 𞤦𞤮 𞤥𞤭𞤻𞤭𞤪𞤢𞥄𞤩𞤫 𞤥𞤢𞥄𞤯𞤢 𞤪𞤫𞤱𞤩𞤫 𞤲'𞤣𞤫𞤪 𞤩𞤫𞤪𞤲'𞤣𞤫 𞤤𞤢𞤥𞤲'𞤣𞤫.
𞤃𞤢𞤱𞤲𞤭𞤲 𞤪𞤫𞤱𞤩𞤫 𞤩𞤫 𞤲'𞤺𞤢𞤤𞤢𞥄 𞤱𞤢𞤤𞥆𞤮𞥅𞤩𞤫 𞤩𞤫 𞤱𞤮𞤪𞤩𞤫 𞤥𞤵''𞤫𞤲 𞤥𞤢𞥄𞤴𞤭.
𞤚𞤮 𞤣𞤫𞤦𞥆𞤮 𞤥𞤮 𞤺𞤮𞤪𞤳𞤮 𞤥𞤵𞥅𞤯𞤵𞤥 𞤥𞤢𞥄𞤴𞤭 𞤫 𞤱𞤮𞥅𞤣𞤭 𞤩𞤭𞤩𞥆𞤫 𞤳𞤮𞥅 𞤼𞤢𞥄𞤲𞤭𞤪𞤢𞥄𞤩𞤫⹁ 𞤩𞤫 𞤨𞤵𞤯𞥆𞤢 𞤫𞤳𞥆𞤭𞤼𞤢𞥄𞤳𞤭 𞤳𞤮 𞤣𞤭𞥅𞤲𞤢 𞤥𞤢𞤩𞥆𞤫 𞤱𞤭'𞤭 𞤫 𞤸𞤢𞥄𞤲𞤭 𞤩𞤫 𞤲'𞤺𞤢𞤯𞤢𞤲𞤢 𞤣𞤢𞤻𞤮𞥅𞤩𞤫 𞤥𞤢𞤩𞥆𞤫⹁ 𞤲𞤮𞤲 𞤩𞤫 𞤲'𞤺𞤢𞥄𞤼𞤭𞤪𞤢𞤲𞤼𞤢 𞤣𞤢𞤻𞤮𞥅𞤩𞤫 𞤥𞤢𞤩𞥆𞤫 𞤳𞤮 𞤩𞤫 𞤲'𞤺𞤢𞤯𞤢𞤲𞤭𞤩𞤫⹁ 𞤲'𞤺𞤢𞤥 𞤀𞤤𞥆𞤢𞤸 𞤫 𞤲𞤢𞤲𞤢 𞤦𞤫𞤤𞤯𞤵𞤥 𞤲𞤮𞤲.
𞤁𞤫𞤦𞥆𞤮 𞤥𞤮 𞤺𞤮𞤪𞤳𞤮 𞤥𞤵𞥅𞤯𞤵𞤥 𞤥𞤢𞥄𞤴𞤭 𞤢𞤤𞤢𞥄𞤯𞤮 𞤳𞤢𞤲𞤵𞤥 𞤼𞤢𞤲 𞤱𞤢𞤤𞤢𞥄 𞤦𞤢𞤤𞥆𞤢𞤴𞤯𞤮𞤥𞤮⹁ 𞤮 𞤱𞤢𞤯𞤭𞥅 𞤩𞤫𞤪𞤲'𞤣𞤫 𞤥𞤢𞥄𞤳𞤮 𞤣𞤮𞤱 𞤀𞤤𞥆𞤢𞤸 𞤱𞤮𞤲 𞤯𞤮𞤲⹁ 𞤫 𞤥𞤮 𞤱𞤢𞤯𞤢 𞤳𞤢 𞤣𞤮'𞤢𞥄𞤪𞤫 𞤫 𞤥𞤮 𞤼𞤮𞤪𞤮𞥅𞤥𞤮 𞤶𞤫𞤥𞥆𞤢 𞤫 𞤻𞤢𞤤𞤢𞤱𞤥𞤢.
𞤀𞤥𞥆𞤢𞥄 𞤣𞤫𞤦𞥆𞤮 𞤥𞤮 𞤺𞤮𞤪𞤳𞤮 𞤥𞤵𞥅𞤯𞤵𞤥 𞤥𞤢𞥄𞤴𞤭 𞤺𞤭𞤯𞤢𞤲𞤯𞤮 𞤸𞤮𞥅𞤪𞤫 𞤥𞤵𞥅𞤯𞤵𞤥 𞤶𞤮𞤲'𞤣𞤫 𞤲𞤢𞤲𞤳𞤭 𞤦𞤫𞤤𞤯𞤵𞤥⹁ 𞤮 𞤴𞤢𞥄𞤣𞤢𞤳𞤫 𞤮 𞤥𞤢𞥄𞤴𞤭𞥅 𞤳𞤮𞥅 𞤲'𞤣𞤫 𞤫 𞤥𞤮 𞤬𞤮𞥅𞤬𞤢.
𞤏𞤭'𞤵 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤲'𞤺𞤢𞤯𞤢 𞤲𞤮𞤲⹁ 𞤲'𞤺𞤢𞤥 𞤼𞤮' 𞤺𞤮𞤯𞥆𞤮 𞤸𞤫𞤩𞤢 𞤳𞤮 𞤸𞤵𞤯𞤭𞤪𞤼𞤢𞤩𞤫.
𞤊𞤵𞥅 𞤥𞤮 𞤱𞤢𞤤𞥆𞤢𞥄𞤴𞤭 𞤦𞤢𞤲'𞤣𞤭𞤪𞤢𞥄𞤩𞤫 𞤥𞤵𞥅𞤯𞤵𞤥⹁ 𞤳𞤮 𞤩𞤵𞤪𞤭 𞤥𞤢𞥄 𞤱𞤵𞤪𞤮 𞤥𞤵𞥅𞤯𞤵𞤥⹁ 𞤮 𞤢𞤤𞤭𞥅 𞤸𞤮𞥅𞤤𞤢𞥄𞤳𞤭 𞤒𞤫𞥅𞤧𞤵 𞤫 𞤺𞤮𞥅𞤲'𞤺𞤢⹁ 𞤮 𞤩𞤵𞤪𞤭𞥅 𞤥𞤮 𞤼𞤮𞤳𞥆𞤢𞥄𞤴𞤭 𞤒𞤫𞥅𞤧𞤵 𞤸𞤢𞤤𞥆𞤵𞤳𞤭.
𞤚𞤮' 𞤯𞤵𞤥 𞤱𞤭𞤲'𞤣𞤢 𞤭𞤲'𞤣𞤫 𞤣𞤫𞤦𞥆𞤮 𞤥𞤮 𞤺𞤮𞤪𞤳𞤮 𞤥𞤵𞥅𞤯𞤵𞤥 𞤥𞤢𞥄𞤴𞤭 𞤲'𞤣𞤫𞤪 𞤭𞤲𞤯𞤫 𞤪𞤫𞤱𞤩𞤫 𞤩𞤫 𞤱𞤮𞤪𞤩𞤫 𞤥𞤵''𞤫𞤲 𞤥𞤢𞥄𞤴𞤭 𞤲𞤢𞥄 𞤮 𞤸𞤫𞤱𞤼𞤭𞥅 𞤣𞤵𞥅𞤩𞤭 𞥖𞥐 𞤴𞤢𞥄𞤳𞤭 𞤴𞤫𞥅𞤧𞤮.
𞤐𞤮𞤲 𞤥𞤢𞥄 𞤣𞤮𞥅𞤤𞤫 𞤮 𞤶𞤮𞥅𞤯𞤮𞤣𞤢𞤳𞤫𞤲𞤮 𞤫 𞤺𞤮𞤪𞤳𞤮 𞤥𞤢𞥄𞤳𞤮 𞤫 𞤺𞤮𞥅𞤲'𞤺𞤢⹁ 𞤮 𞤼𞤮𞤳𞥆𞤢𞥄𞤴𞤭 𞤱𞤮𞤪𞤩𞤫.
𞤁𞤮𞥅𞤤𞤫 𞤮 𞤱𞤢𞤪𞤼𞤢 𞤥𞤮 𞤯𞤵𞤥 𞤢𞤲'𞤣𞤭𞤪𞤭 𞤱𞤢𞤯𞤵𞤳𞤭 𞤳𞤵𞥅𞤯𞤫 𞤦𞤮𞤯𞥆𞤫⹁ 𞤫𞤳𞥆𞤭𞤼𞤭𞤲𞤯𞤮 𞤩𞤭𞤩𞥆𞤫 𞤥𞤢𞥄𞤳𞤮 𞤦𞤮𞤯𞥆𞤵𞤥⹁ 𞤶𞤢𞤩𞥆𞤮𞤼𞤮𞥅𞤯𞤮 𞤸𞤮𞤩𞥆𞤫⹁ 𞤺𞤢𞤯𞤢𞤲𞤮𞥅𞤱𞤮 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤬𞤭𞥅 𞤦𞤮𞤯𞥆𞤵𞤥 𞤲'𞤣𞤫𞤪 𞤤𞤫𞤧𞤲𞤵𞤳𞤭 𞤸𞤮𞥅𞤪𞤫⹁ 𞤦𞤢𞤤𞥆𞤮𞥅𞤱𞤮 𞤴𞤭𞤥𞤩𞤫 𞤲𞤢𞤼𞥆𞤵𞤩𞤫 𞤼𞤮𞤪𞥆𞤢⹁ 𞤺𞤢𞤯𞤵𞤯𞤮 𞤸𞤮𞥅𞤪𞤫 𞤥𞤵𞥅𞤯𞤵𞤥 𞤣𞤮𞤱 𞤱𞤢𞤯𞤵𞤳𞤭 𞤦𞤮𞤯𞥆𞤵𞤥 𞤲'𞤣𞤫𞤪 𞤳𞤮𞥅 𞤯𞤵𞤥𞤫.
𞤀𞤥𞥆𞤢𞥄 𞤼𞤢𞥄' 𞤱𞤭𞤲'𞤣𞤵 𞤭𞤲𞤯𞤫 𞤪𞤫𞤱𞤩𞤫 𞤧𞤵𞤳𞤢𞥄𞤩𞤫 𞤩𞤫 𞤱𞤮𞤪𞤩𞤫 𞤥𞤵''𞤫𞤲 𞤥𞤢𞥄𞤴𞤭 𞤲'𞤣𞤫𞤪 𞤭𞤲𞤯𞤫 𞤪𞤫𞤱𞤩𞤫 𞤩𞤫 𞤱𞤮𞤪𞤩𞤫 𞤥𞤵''𞤫𞤲 𞤥𞤢𞥄𞤴𞤭.
𞤃𞤭 𞤱𞤭'𞤵 𞤲𞤮𞤲 𞤲'𞤺𞤢𞤥 𞤼𞤮 𞤧𞤵𞥅𞤲𞤮 𞤱𞤮𞤪𞤩𞤫 𞤵𞤥𞥆𞤢𞤲𞤢𞤳𞤫𞤩𞤫⹁ 𞤲'𞤺𞤮 𞤧𞤫𞤲'𞤣𞤢𞤴 𞤸𞤢𞤳𞥆𞤭𞥅𞤤𞤮 𞤥𞤢𞤩𞥆𞤫 𞤫 𞤢𞤤𞤳𞤢𞤱𞤢𞤤 𞤲'𞤺𞤢𞤤 𞤩𞤫 𞤲'𞤺𞤢𞤯𞤢𞤲𞤭 𞤒𞤫𞥅𞤧𞤵⹁ 𞤩𞤫 𞤲'𞤺𞤢𞤯𞤢 𞤱𞤮𞤲'𞤺𞤢𞤤 𞤼𞤫𞥅𞤺𞤢𞤤.
𞤐'𞤁𞤫𞤲 𞤳𞤭𞥅𞤼𞤢 𞤀𞤤𞥆𞤢𞤸 𞤲𞤢𞤲'𞤺𞤢𞤴𞤩𞤫 𞤲'𞤺𞤢𞤥 𞤩𞤫 𞤲'𞤺𞤫𞤱𞤭𞥅 𞤢𞤤𞤳𞤢𞤱𞤢𞤤 𞤲'𞤺𞤢𞤤 𞤩𞤫 𞤲'𞤺𞤢𞤯𞤢𞤲𞥆𞤮𞥅𞤥𞤮 𞤢𞤪𞤢𞤲'𞤣𞤫.
𞤘𞤢𞤯𞤢 𞤲𞤮𞤲⹁ 𞤩𞤫 𞤳𞤵𞤱𞤢𞤼𞤢𞥄 𞤱𞤮𞤲'𞤺𞤢𞤤 𞤳𞤵𞥅𞤺𞤢𞤤 𞤧𞤫𞤴 𞤲𞤢𞤼𞥆𞤫‑𞤲𞤢𞤼𞥆𞤫 𞤺𞤵𞤪𞤫𞥅𞤶𞤫⹁ 𞤢𞤥𞥆𞤢𞥄 𞤳𞤮 𞤩𞤵𞤪𞤭 𞤲𞤮𞤲 𞤸𞤢𞤤𞥆𞤵𞤳𞤭⹁ 𞤩𞤫 𞤲'𞤺𞤢𞤯𞤢𞤴 𞤳𞤢 𞤥𞤫𞤼𞤵𞤳𞤭 𞤸𞤢𞥄𞤤𞤢𞥄𞤶𞤭 𞤳𞤢𞤤𞥆𞤵𞤯𞤭 𞤣𞤮𞤱 𞤴𞤭𞤥𞤩𞤫 𞤫 𞤩𞤫 𞤲'𞤦𞤭'𞤢 𞤳𞤮 𞤸𞤢𞥄𞤲𞤢𞥄 𞤱𞤭'𞤫𞥅𞤳𞤭.
𞤐'𞤘𞤢𞤥 𞤥𞤢𞥄𞤶𞤵𞤥 𞤥𞤭 𞤩𞤵𞤪𞤭𞥅 𞤴𞤭𞤯𞤵𞤳𞤭 𞤪𞤫𞤱𞤩𞤫 𞤧𞤵𞤳𞤢𞥄𞤩𞤫 𞤩𞤫 𞤱𞤮𞤪𞤩𞤫 𞤥𞤵''𞤫𞤲 𞤥𞤢𞥄𞤴𞤭 𞤲'𞤺𞤢𞤯𞤢 𞤼𞤫𞥅𞤺𞤢𞤤⹁ 𞤲'𞤣𞤢𞤻𞤢 𞤩𞤭𞤩𞥆𞤫⹁ 𞤨𞤢𞥄𞤥𞤢𞤲𞤢 𞤱𞤵𞤪𞤮 𞤥𞤢𞤩𞥆𞤫⹁ 𞤲'𞤺𞤢𞤥 𞤼𞤮' 𞤱𞤢𞤻𞤱𞤢𞤻𞤩𞤫 𞤥𞤫𞥅𞤯𞤫𞤲 𞤳𞤫𞤩𞤢 𞤲𞤮 𞤥𞤫𞤼𞤭𞤪𞤼𞤢 𞤬𞤭𞥅 𞤳𞤢𞤤𞥆𞤵𞤯𞤵𞤥 𞤣𞤮𞤱 𞤥𞤫𞥅𞤯𞤫𞤲.
𞤃𞤭 𞤱𞤭'𞤵 𞤲𞤮𞤲 𞤲'𞤺𞤢𞤥 𞤱𞤮𞤩𞥆𞤫 𞤲'𞤣𞤫𞤪 𞤥𞤢𞤩𞥆𞤫 𞤷𞤫𞤤𞤭𞥅 𞤼𞤮𞤳𞥆𞤭𞥅 𞤕𞤫𞤴𞤯𞤢𞤲.
𞤚𞤮 𞤺𞤮𞤯𞥆𞤮 𞤣𞤫𞤦𞥆𞤮 𞤼𞤮𞤳𞥆𞤵𞤯𞤮 𞤒𞤫𞥅𞤧𞤵 𞤫 𞤱𞤮𞥅𞤣𞤭 𞤦𞤢𞤲'𞤣𞤭𞤪𞤢𞥄𞤩𞤫 𞤪𞤫𞤱𞤩𞤫 𞤩𞤫 𞤱𞤮𞤪𞤩𞤫 𞤥𞤵''𞤫𞤲 𞤥𞤢𞥄𞤴𞤭⹁ 𞤧𞤫𞤴 𞤮 𞤱𞤢𞤤𞥆𞤢𞤩𞤫.
𞤚𞤮' 𞤮 𞤢𞤤𞤣𞤢 𞤳𞤢𞤱𞤼𞤢𞤤 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤫 𞤼𞤫𞤣𞥆𞤮𞤪𞤢𞤤⹁ 𞤲'𞤺𞤢𞤥 𞤩𞤫 𞤲'𞤦𞤢𞥄𞤱𞤢 𞤩𞤫 𞤲'𞤦𞤢𞤤𞥆𞤢 𞤪𞤫𞤱𞤩𞤫 𞤩𞤫 𞤱𞤮𞤪𞤩𞤫 𞤥𞤵''𞤫𞤲 𞤥𞤢𞥄𞤴𞤭 𞤩𞤫 𞤲'𞤺𞤢𞤤𞤢𞥄 𞤱𞤢𞤤𞥆𞤮𞥅𞤩𞤫.
𞤃𞤢𞤱𞤩𞤫 𞤲'𞤣𞤫𞤪 𞤳𞤢𞤱𞤼𞤢𞤤 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤢𞤪𞤣𞤮𞤼𞤮𞥅𞤩𞤫 𞤦𞤮𞤯𞥆𞤵𞤥 𞤫 𞤸𞤢𞥄𞤲𞤭 𞤩𞤫 𞤩𞤵𞤪𞤢 𞤸𞤮𞤳𞥆𞤫𞥅𞤳𞤭 𞤥𞤢𞤲'𞤺𞤵⹁ 𞤩𞤵𞤪𞤩𞤫 𞤥𞤢𞥄 𞤳𞤢𞤥𞤩𞤫 𞤲'𞤺𞤮𞤲𞤭 𞤱𞤢'𞤢𞤶𞤭𞤲𞤮𞥅𞤩𞤫 𞤫 𞤫𞤳𞥆𞤭𞤼𞤭𞤲𞤢.
𞤃𞤭 𞤱𞤭'𞤵 𞤲𞤮𞤲 𞤲'𞤺𞤢𞤥 𞤢𞥄𞤴𞤢𞥄𞤪𞤫 𞤱𞤭'𞤭𞥅⹁ “𞤚𞤢𞥄' 𞤥𞤢𞤩𞥆𞤢𞤲 𞤲'𞤺𞤢𞥄𞤪𞤭 𞤸𞤮𞤲'𞤣𞤵𞤳𞤮 𞤷𞤢𞤪𞤫𞤤 𞤳𞤮 𞤲'𞤣𞤭 𞤧𞤮𞤪𞤩𞤢𞤼𞤢⹁” 𞤲'𞤣𞤫𞤲⹁ “𞤑𞤵𞤱𞤮𞥅𞤱𞤮 𞤫 𞤸𞤢𞥄𞤲𞤭 𞤯𞤵𞤥 𞤴𞤮𞤩𞤢𞤥𞤮.”
𞤚𞤮 𞤲𞤫𞤯𞥆𞤮 𞤺𞤮'𞤮𞤼𞤮 𞤱𞤭'𞤭𞥅 𞤥𞤢𞤱𞤯𞤮 𞤲'𞤣𞤫𞤪 𞤳𞤢𞤱𞤼𞤢𞤤 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤱𞤢𞤯𞤭𞥅 𞤳𞤮 𞤱𞤮𞥅𞤯𞤢𞥄⹁ 𞤼𞤢𞥄' 𞤶𞤢𞤩𞤵𞤳𞤢 𞤧𞤫𞤴 𞤲𞤭 𞤼𞤮 𞤫 𞤱𞤮𞥅𞤣𞤭 𞤷𞤫𞤴𞤣𞤭𞥅𞤩𞤫 𞤯𞤭𞤯𞤮 𞤳𞤮𞥅 𞤼𞤢𞤼𞤮.
𞤏𞤢𞤺𞥆𞤭𞤲 𞤺𞤢𞤯𞤮𞥅𞤩𞤫 𞤸𞤢𞤳𞥆𞤫 𞤴𞤫𞥅𞤧𞤮 𞤳𞤮𞥅 𞤥𞤮𞤴𞤫⹁ 𞤲'𞤺𞤢𞤥 𞤳𞤮𞤪𞤭𞥅𞤩𞤫 𞤳𞤵𞤤𞤢.
𞤒𞤫𞥅𞤧𞤮 𞤀𞤤𞥆𞤢𞤸 𞤫 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤫 𞤥𞤢𞤤𞤢𞥄'𞤭𞤳𞤢'𞤫𞤲 𞤷𞤫𞤲𞤭𞥅𞤩𞤫⹁ 𞤫 𞤥𞤭 𞤱𞤢𞤺𞥆𞤭𞤲𞤥𞤢𞥄 𞤼𞤢𞥄' 𞤱𞤢𞤯𞤵 𞤴𞤭𞤣𞥆𞤫 𞤸𞤮𞥅𞤪𞤫 𞤲'𞤣𞤫𞤪 𞤱𞤢𞤯𞤵𞤳𞤭 𞤳𞤮 𞤲'𞤦𞤭𞥅𞤥𞤢𞥄𞤥𞤭.
𞤚𞤢𞥄' 𞤴𞤢𞥄𞤱𞤵 𞤴𞤮𞤱𞤢𞤲𞤳𞤭 𞤳𞤮𞥅 𞤥𞤮𞤴𞤫 𞤶𞤵𞥅𞤯𞤫 𞤲'𞤺𞤢𞤥 𞤱𞤢𞤯𞤵𞤳𞤭 𞤣𞤮'𞤢𞥄𞤪𞤫 𞤧𞤵𞤩𞤵𞤳𞤭𞤥𞤮 𞤢𞤪𞤣𞤭𞥅𞤯𞤮.
𞤐𞤮𞤲 𞤥𞤢𞥄 𞤼𞤢𞥄' 𞤱𞤢𞤯𞤵 𞤸𞤮𞥅𞤪𞤫 𞤥𞤢𞥄𞤯𞤢 𞤲'𞤣𞤫𞤪 𞤺𞤮𞤯𞥆𞤵𞤥 𞤳𞤮 𞤱𞤮𞥅𞤯𞤢𞥄 𞤯𞤵𞤥 𞤱𞤮𞤩𞥆𞤫 𞤲'𞤺𞤢𞤯𞤢𞤼𞤢.
𞤏𞤢𞤯𞤵 𞤶𞤮𞤲'𞤣𞤫 𞤤𞤢𞤥𞤲'𞤣𞤫.
𞤚𞤢𞥄' 𞤴𞤢𞤪𞤵 𞤲'𞤣𞤭𞤴𞤢𞤥 𞤼𞤢𞤲⹁ 𞤢𞤥𞥆𞤢𞥄 𞤴𞤢𞤪𞤵 𞤲'𞤣𞤭𞤴𞤢𞤥 𞤭𞤲𞤢𞤦𞤮𞤶𞤢𞤥 𞤧𞤫𞤯𞥆𞤢 𞤲'𞤺𞤢𞤥 𞤬𞤵𞤳𞥆𞤭𞤲𞤳𞤭 𞤻𞤢𞤱𞤵 𞤵𞤥𞥆𞤢𞤲𞤼𞤮𞥅𞤯𞤵𞤥𞥆𞤢 𞤲'𞤣𞤫𞤪 𞤪𞤫𞥅𞤣𞤵.
𞤖𞤢𞤳𞥆𞤫 𞤱𞤮𞤩𞥆𞤫 𞤴𞤭𞤥𞤩𞤫 𞤫 𞤲'𞤶𞤢𞤴𞤪𞤭 𞤯𞤵𞤥 𞤱𞤮𞤲𞤭 𞤳𞤮 𞤯𞤵𞤥 𞤬𞤮𞥅𞤲'𞤣𞤢 𞤲'𞤺𞤭𞤳𞥆𞤵 𞤥𞤢𞤩𞥆𞤫⹁ 𞤢𞤥𞥆𞤢𞥄 𞤸𞤢𞤳𞥆𞤫 𞤱𞤮𞤩𞥆𞤫 𞤧𞤫𞤴 𞤴𞤫𞥅𞤧𞤮 𞤯𞤵𞤥 𞤱𞤵𞤪𞤼𞤮𞤴𞤼𞤮.
𞤐𞤮𞤲 𞤥𞤢𞥄 𞤳𞤵𞥅𞤯𞤫 𞤦𞤮𞤯𞥆𞤫 𞤫 𞤲'𞤶𞤢𞤴𞤪𞤭 𞤯𞤫 𞤲'𞤺𞤮𞤲𞤭⹁ 𞤳𞤮𞥅 𞤥𞤢𞥄 𞤫 𞤯𞤫 𞤷𞤵𞥅𞤯𞤭𞥅 𞤯𞤫 𞤲'𞤦𞤵𞤪𞤼𞤮𞤴𞤼𞤮.
|
1 Timooti 6
To maccuɓe e tokka Yeesu, e haani ɓe mawnina jeyɓeɓe, ngam to' goɗɗo meta haala kalluka dow Allah e ekkitinol meeɗen.
To maccuɓe ɓen e ngoodi jeyɓeɓe tokkuɓe Yeesu, to' ɓe njawanaɓe ngam kamɓe maa ɓe tokkuɓe Yeesu.
Ammaa ɓe kuwanaɓe ko ɓuri wooɗuki, ngam nyaamooɓe bote kuuɗe maɓɓe ɓe tokkuɓe Yeesu, giɗaaɓe.
Ekkitinol Fewre e Risku Ɗum Goonga
Doole ekkitinaa ɗu'um fuu nga'ajinaaɗum.
Fuu ekkitinɗo ekkitinol feere caliingol tokka boliiɗe goonga ɗe Yeesu Almasiihu Joomiraawo meeɗen, ɗonmaa o wanyi ekkitinol kollungol no tokkirten Allah, o kewɗo mangu hoore, walaa ko o andi.
O giɗɗo geddi e foɗfoɗtirki dow boliiɗe.
Foɗfoɗtirki kin e wadda lawliiru, e yeddootirki, e huɗhuɗtirki, e nyumooji kalluɗi dow yimɓe.
O giɗɗo yeddootirki ki re'ataa e yimɓe ɓe nyumo baatungo, ɓe ngalaa goonga, nyumooɓe tokkol Allah ɗum ɗatal heɓuki ceede.
Goonga, e woodi risku mawɗum nder kulol Allah to en munyii dow ko ngooduɗen.
Ngam en ngardaayi e goɗɗum nder duuniyaaru, non maa en co''odataako e goɗɗum.
Too, to en ngoodi nyamndu e kolte, ɗum heƴii'en.
Ammaa giɗɓe riskuki, saɗaa ɓe ngaɗa ko halli, ɓe njana nder tarkowol suuno fuu fii meerejum.
Suuno ngon fooɗanayɓe torra ɓe lalla ɓe kalka.
Ngam yidde ceede woni fuɗɗoode koo iri ɗume fii kalluɗum.
Ngam yidde ceede, woɓɓe alii hoolaaki Yeesu ɓe pooɗani ko'e maɓɓe torraaji kalluɗi.
No Haani Tokkuɗo Yeesu Jooɗoroo
Ammaa an, nde a hoolake Allah, woɗɗita fuu fii ɗu'um.
Waɗu hoore maaɗa dow waɗuki ko wooɗi, e tokkuki Allah, e hoolaakimo, e yidde, e munyal, e hakkiilo.
Waɗu keerol ko mbaawataa waɗuki nder hoolaaki Yeesu Almasiihu.
Keɓanaa hoore maaɗa yonki ki re'ataa, ngam kanjum waɗi ɗum noddumaa carel ko njaɓuɗaa Yeesu yeeso yimɓe ɗuɗɓe.
Yeeso Allah gaɗanɗo koo ɗume yonki, e yeeso Yeesu Almasiihu biiɗo goonga dow muuɗum yeeso Bilaatus kulol walaa, e mi wi'umaa, tokku ko Allah wi'i e goonga naa nyalnde nde Joomiraawo meeɗen Yeesu Almasiihu wartoyta.
O wartay e carel ngel Allah suɓanimo.
Allah o barkiɗinaaɗo, kanko tan jeyi laamu, Laamiiɗo lamlamɓe, Joomu koo ɗume.
Kanko tan woni mo maayataa, e mo jooɗii nder jayngol, walaa potuɗo ɓaddoo haade maagol, walaa meeɗuɗo yiikimo, walaa baawayɗo yi'amo.
Mangu e laamu ɗum re'ataa tabbita to maako.
Aamin.
Waggin gooduɓe risku nder duuniyaaru ndu'u, to' ɓe mawnina ko'e maɓɓe, to' ɓe ngaɗa ɓerɗe maɓɓe dow risku ɗum tabbitataa, ammaa ɓe ngaɗa ɓerɗe maɓɓe dow Allah, kokkuɗo'en koo ɗume ɓernde go'o ngam nanen belɗum.
Wi'uɓe ɓe ngaɗa ko wooɗi, ɓe ngarta gaɗooɓe kuuɗe boɗɗe, ɓe ngarta kokkooɓe caahu ɓernde go'o, giɗɓe senduduki ko ɓe ngoodi e woɓɓe.
To ɓe ngaɗii non, ɓe ndesanii ko'e maɓɓe risku tabbutuɗum ngam Nyalnde Jaango, ngam ɓe mbaawa heɓuki yonki tabbitayki.
Timooti, joga ko Allah hokkumaa boɗɗum.
Woɗɗita haalaaji ɗi ngalaa goonga dow Allah e geddi meereeji ɗi woɓɓe yimɓe noddirta “andal,” ammaa naa' ɗum goonga.
Ngam woɓɓe e mbi'a e ngoodi andal, nder non ɓe alii hoolaaki Yeesu.
Allah barkiɗina'on.
|
𞥑 𞤚𞤭𞤥𞤮𞥅𞤼𞤭 𞥖
𞤚𞤮 𞤥𞤢𞤷𞥆𞤵𞤩𞤫 𞤫 𞤼𞤮𞤳𞥆𞤢 𞤒𞤫𞥅𞤧𞤵⹁ 𞤫 𞤸𞤢𞥄𞤲𞤭 𞤩𞤫 𞤥𞤢𞤱𞤲𞤭𞤲𞤢 𞤶𞤫𞤴𞤩𞤫𞤩𞤫⹁ 𞤲'𞤺𞤢𞤥 𞤼𞤮' 𞤺𞤮𞤯𞥆𞤮 𞤥𞤫𞤼𞤢 𞤸𞤢𞥄𞤤𞤢 𞤳𞤢𞤤𞥆𞤵𞤳𞤢 𞤣𞤮𞤱 𞤀𞤤𞥆𞤢𞤸 𞤫 𞤫𞤳𞥆𞤭𞤼𞤭𞤲𞤮𞤤 𞤥𞤫𞥅𞤯𞤫𞤲.
𞤚𞤮 𞤥𞤢𞤷𞥆𞤵𞤩𞤫 𞤩𞤫𞤲 𞤫 𞤲'𞤺𞤮𞥅𞤣𞤭 𞤶𞤫𞤴𞤩𞤫𞤩𞤫 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵⹁ 𞤼𞤮' 𞤩𞤫 𞤲'𞤶𞤢𞤱𞤢𞤲𞤢𞤩𞤫 𞤲'𞤺𞤢𞤥 𞤳𞤢𞤥𞤩𞤫 𞤥𞤢𞥄 𞤩𞤫 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵.
𞤀𞤥𞥆𞤢𞥄 𞤩𞤫 𞤳𞤵𞤱𞤢𞤲𞤢𞤩𞤫 𞤳𞤮 𞤩𞤵𞤪𞤭 𞤱𞤮𞥅𞤯𞤵𞤳𞤭⹁ 𞤲'𞤺𞤢𞤥 𞤻𞤢𞥄𞤥𞤮𞥅𞤩𞤫 𞤦𞤮𞤼𞤫 𞤳𞤵𞥅𞤯𞤫 𞤥𞤢𞤩𞥆𞤫 𞤩𞤫 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵⹁ 𞤺𞤭𞤯𞤢𞥄𞤩𞤫.
𞤉𞤳𞥆𞤭𞤼𞤭𞤲𞤮𞤤 𞤊𞤫𞤱𞤪𞤫 𞤫 𞤈𞤭𞤧𞤳𞤵 𞤍𞤵𞤥 𞤘𞤮𞥅𞤲'𞤺𞤢
𞤁𞤮𞥅𞤤𞤫 𞤫𞤳𞥆𞤭𞤼𞤭𞤲𞤢𞥄 𞤯𞤵'𞤵𞤥 𞤬𞤵𞥅 𞤲'𞤺𞤢'𞤢𞤶𞤭𞤲𞤢𞥄𞤯𞤵𞤥.
𞤊𞤵𞥅 𞤫𞤳𞥆𞤭𞤼𞤭𞤲𞤯𞤮 𞤫𞤳𞥆𞤭𞤼𞤭𞤲𞤮𞤤 𞤬𞤫𞥅𞤪𞤫 𞤷𞤢𞤤𞤭𞥅𞤲'𞤺𞤮𞤤 𞤼𞤮𞤳𞥆𞤢 𞤦𞤮𞤤𞤭𞥅𞤯𞤫 𞤺𞤮𞥅𞤲'𞤺𞤢 𞤯𞤫 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤔𞤮𞥅𞤥𞤭𞤪𞤢𞥄𞤱𞤮 𞤥𞤫𞥅𞤯𞤫𞤲⹁ 𞤯𞤮𞤲𞤥𞤢𞥄 𞤮 𞤱𞤢𞤻𞤭 𞤫𞤳𞥆𞤭𞤼𞤭𞤲𞤮𞤤 𞤳𞤮𞤤𞥆𞤵𞤲'𞤺𞤮𞤤 𞤲𞤮 𞤼𞤮𞤳𞥆𞤭𞤪𞤼𞤫𞤲 𞤀𞤤𞥆𞤢𞤸⹁ 𞤮 𞤳𞤫𞤱𞤯𞤮 𞤥𞤢𞤲'𞤺𞤵 𞤸𞤮𞥅𞤪𞤫⹁ 𞤱𞤢𞤤𞤢𞥄 𞤳𞤮 𞤮 𞤢𞤲'𞤣𞤭.
𞤌 𞤺𞤭𞤯𞥆𞤮 𞤺𞤫𞤣𞥆𞤭 𞤫 𞤬𞤮𞤯𞤬𞤮𞤯𞤼𞤭𞤪𞤳𞤭 𞤣𞤮𞤱 𞤦𞤮𞤤𞤭𞥅𞤯𞤫.
𞤊𞤮𞤯𞤬𞤮𞤯𞤼𞤭𞤪𞤳𞤭 𞤳𞤭𞤲 𞤫 𞤱𞤢𞤣𞥆𞤢 𞤤𞤢𞤱𞤤𞤭𞥅𞤪𞤵⹁ 𞤫 𞤴𞤫𞤣𞥆𞤮𞥅𞤼𞤭𞤪𞤳𞤭⹁ 𞤫 𞤸𞤵𞤯𞤸𞤵𞤯𞤼𞤭𞤪𞤳𞤭⹁ 𞤫 𞤻𞤵𞤥𞤮𞥅𞤶𞤭 𞤳𞤢𞤤𞥆𞤵𞤯𞤭 𞤣𞤮𞤱 𞤴𞤭𞤥𞤩𞤫.
𞤌 𞤺𞤭𞤯𞥆𞤮 𞤴𞤫𞤣𞥆𞤮𞥅𞤼𞤭𞤪𞤳𞤭 𞤳𞤭 𞤪𞤫'𞤢𞤼𞤢𞥄 𞤫 𞤴𞤭𞤥𞤩𞤫 𞤩𞤫 𞤻𞤵𞤥𞤮 𞤦𞤢𞥄𞤼𞤵𞤲'𞤺𞤮⹁ 𞤩𞤫 𞤲'𞤺𞤢𞤤𞤢𞥄 𞤺𞤮𞥅𞤲'𞤺𞤢⹁ 𞤻𞤵𞤥𞤮𞥅𞤩𞤫 𞤼𞤮𞤳𞥆𞤮𞤤 𞤀𞤤𞥆𞤢𞤸 𞤯𞤵𞤥 𞤯𞤢𞤼𞤢𞤤 𞤸𞤫𞤩𞤵𞤳𞤭 𞤷𞤫𞥅𞤣𞤫.
𞤘𞤮𞥅𞤲'𞤺𞤢⹁ 𞤫 𞤱𞤮𞥅𞤣𞤭 𞤪𞤭𞤧𞤳𞤵 𞤥𞤢𞤱𞤯𞤵𞤥 𞤲'𞤣𞤫𞤪 𞤳𞤵𞤤𞤮𞤤 𞤀𞤤𞥆𞤢𞤸 𞤼𞤮 𞤫𞤲 𞤥𞤵𞤻𞤭𞥅 𞤣𞤮𞤱 𞤳𞤮 𞤲'𞤺𞤮𞥅𞤣𞤵𞤯𞤫𞤲.
𞤐'𞤘𞤢𞤥 𞤫𞤲 𞤲'𞤺𞤢𞤪𞤣𞤢𞥄𞤴𞤭 𞤫 𞤺𞤮𞤯𞥆𞤵𞤥 𞤲'𞤣𞤫𞤪 𞤣𞤵𞥅𞤲𞤭𞤴𞤢𞥄𞤪𞤵⹁ 𞤲𞤮𞤲 𞤥𞤢𞥄 𞤫𞤲 𞤷𞤮''𞤮𞤣𞤢𞤼𞤢𞥄𞤳𞤮 𞤫 𞤺𞤮𞤯𞥆𞤵𞤥.
𞤚𞤮𞥅⹁ 𞤼𞤮 𞤫𞤲 𞤲'𞤺𞤮𞥅𞤣𞤭 𞤻𞤢𞤥𞤲'𞤣𞤵 𞤫 𞤳𞤮𞤤𞤼𞤫⹁ 𞤯𞤵𞤥 𞤸𞤫𞤰𞤭𞥅'𞤫𞤲.
𞤀𞤥𞥆𞤢𞥄 𞤺𞤭𞤯𞤩𞤫 𞤪𞤭𞤧𞤳𞤵𞤳𞤭⹁ 𞤧𞤢𞤯𞤢𞥄 𞤩𞤫 𞤲'𞤺𞤢𞤯𞤢 𞤳𞤮 𞤸𞤢𞤤𞥆𞤭⹁ 𞤩𞤫 𞤲'𞤶𞤢𞤲𞤢 𞤲'𞤣𞤫𞤪 𞤼𞤢𞤪𞤳𞤮𞤱𞤮𞤤 𞤧𞤵𞥅𞤲𞤮 𞤬𞤵𞥅 𞤬𞤭𞥅 𞤥𞤫𞥅𞤪𞤫𞤶𞤵𞤥.
𞤅𞤵𞥅𞤲𞤮 𞤲'𞤺𞤮𞤲 𞤬𞤮𞥅𞤯𞤢𞤲𞤢𞤴𞤩𞤫 𞤼𞤮𞤪𞥆𞤢 𞤩𞤫 𞤤𞤢𞤤𞥆𞤢 𞤩𞤫 𞤳𞤢𞤤𞤳𞤢.
𞤐'𞤘𞤢𞤥 𞤴𞤭𞤣𞥆𞤫 𞤷𞤫𞥅𞤣𞤫 𞤱𞤮𞤲𞤭 𞤬𞤵𞤯𞥆𞤮𞥅𞤣𞤫 𞤳𞤮𞥅 𞤭𞤪𞤭 𞤯𞤵𞤥𞤫 𞤬𞤭𞥅 𞤳𞤢𞤤𞥆𞤵𞤯𞤵𞤥.
𞤐'𞤘𞤢𞤥 𞤴𞤭𞤣𞥆𞤫 𞤷𞤫𞥅𞤣𞤫⹁ 𞤱𞤮𞤩𞥆𞤫 𞤢𞤤𞤭𞥅 𞤸𞤮𞥅𞤤𞤢𞥄𞤳𞤭 𞤒𞤫𞥅𞤧𞤵 𞤩𞤫 𞤨𞤮𞥅𞤯𞤢𞤲𞤭 𞤳𞤮'𞤫 𞤥𞤢𞤩𞥆𞤫 𞤼𞤮𞤪𞥆𞤢𞥄𞤶𞤭 𞤳𞤢𞤤𞥆𞤵𞤯𞤭.
𞤐𞤮 𞤖𞤢𞥄𞤲𞤭 𞤚𞤮𞤳𞥆𞤵𞤯𞤮 𞤒𞤫𞥅𞤧𞤵 𞤔𞤮𞥅𞤯𞤮𞤪𞤮𞥅
𞤀𞤥𞥆𞤢𞥄 𞤢𞤲⹁ 𞤲'𞤣𞤫 𞤢 𞤸𞤮𞥅𞤤𞤢𞤳𞤫 𞤀𞤤𞥆𞤢𞤸⹁ 𞤱𞤮𞤯𞥆𞤭𞤼𞤢 𞤬𞤵𞥅 𞤬𞤭𞥅 𞤯𞤵'𞤵𞤥.
𞤏𞤢𞤯𞤵 𞤸𞤮𞥅𞤪𞤫 𞤥𞤢𞥄𞤯𞤢 𞤣𞤮𞤱 𞤱𞤢𞤯𞤵𞤳𞤭 𞤳𞤮 𞤱𞤮𞥅𞤯𞤭⹁ 𞤫 𞤼𞤮𞤳𞥆𞤵𞤳𞤭 𞤀𞤤𞥆𞤢𞤸⹁ 𞤫 𞤸𞤮𞥅𞤤𞤢𞥄𞤳𞤭𞤥𞤮⹁ 𞤫 𞤴𞤭𞤣𞥆𞤫⹁ 𞤫 𞤥𞤵𞤻𞤢𞤤⹁ 𞤫 𞤸𞤢𞤳𞥆𞤭𞥅𞤤𞤮.
𞤏𞤢𞤯𞤵 𞤳𞤫𞥅𞤪𞤮𞤤 𞤳𞤮 𞤲'𞤦𞤢𞥄𞤱𞤢𞤼𞤢𞥄 𞤱𞤢𞤯𞤵𞤳𞤭 𞤲'𞤣𞤫𞤪 𞤸𞤮𞥅𞤤𞤢𞥄𞤳𞤭 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵.
𞤑𞤫𞤩𞤢𞤲𞤢𞥄 𞤸𞤮𞥅𞤪𞤫 𞤥𞤢𞥄𞤯𞤢 𞤴𞤮𞤲𞤳𞤭 𞤳𞤭 𞤪𞤫'𞤢𞤼𞤢𞥄⹁ 𞤲'𞤺𞤢𞤥 𞤳𞤢𞤲'𞤶𞤵𞤥 𞤱𞤢𞤯𞤭 𞤯𞤵𞤥 𞤲𞤮𞤣𞥆𞤵𞤥𞤢𞥄 𞤷𞤢𞤪𞤫𞤤 𞤳𞤮 𞤲'𞤶𞤢𞤩𞤵𞤯𞤢𞥄 𞤒𞤫𞥅𞤧𞤵 𞤴𞤫𞥅𞤧𞤮 𞤴𞤭𞤥𞤩𞤫 𞤯𞤵𞤯𞤩𞤫.
𞤒𞤫𞥅𞤧𞤮 𞤀𞤤𞥆𞤢𞤸 𞤺𞤢𞤯𞤢𞤲𞤯𞤮 𞤳𞤮𞥅 𞤯𞤵𞤥𞤫 𞤴𞤮𞤲𞤳𞤭⹁ 𞤫 𞤴𞤫𞥅𞤧𞤮 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤦𞤭𞥅𞤯𞤮 𞤺𞤮𞥅𞤲'𞤺𞤢 𞤣𞤮𞤱 𞤥𞤵𞥅𞤯𞤵𞤥 𞤴𞤫𞥅𞤧𞤮 𞤄𞤭𞤤𞤢𞥄𞤼𞤵𞤧 𞤳𞤵𞤤𞤮𞤤 𞤱𞤢𞤤𞤢𞥄⹁ 𞤫 𞤥𞤭 𞤱𞤭'𞤵𞤥𞤢𞥄⹁ 𞤼𞤮𞤳𞥆𞤵 𞤳𞤮 𞤀𞤤𞥆𞤢𞤸 𞤱𞤭'𞤭 𞤫 𞤺𞤮𞥅𞤲'𞤺𞤢 𞤲𞤢𞥄 𞤻𞤢𞤤𞤲'𞤣𞤫 𞤲'𞤣𞤫 𞤔𞤮𞥅𞤥𞤭𞤪𞤢𞥄𞤱𞤮 𞤥𞤫𞥅𞤯𞤫𞤲 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤱𞤢𞤪𞤼𞤮𞤴𞤼𞤢.
𞤌 𞤱𞤢𞤪𞤼𞤢𞤴 𞤫 𞤷𞤢𞤪𞤫𞤤 𞤲'𞤺𞤫𞤤 𞤀𞤤𞥆𞤢𞤸 𞤧𞤵𞤩𞤢𞤲𞤭𞤥𞤮.
𞤀𞤤𞥆𞤢𞤸 𞤮 𞤦𞤢𞤪𞤳𞤭𞤯𞤭𞤲𞤢𞥄𞤯𞤮⹁ 𞤳𞤢𞤲𞤳𞤮 𞤼𞤢𞤲 𞤶𞤫𞤴𞤭 𞤤𞤢𞥄𞤥𞤵⹁ 𞤂𞤢𞥄𞤥𞤭𞥅𞤯𞤮 𞤤𞤢𞤥𞤤𞤢𞤥𞤩𞤫⹁ 𞤔𞤮𞥅𞤥𞤵 𞤳𞤮𞥅 𞤯𞤵𞤥𞤫.
𞤑𞤢𞤲𞤳𞤮 𞤼𞤢𞤲 𞤱𞤮𞤲𞤭 𞤥𞤮 𞤥𞤢𞥄𞤴𞤢𞤼𞤢𞥄⹁ 𞤫 𞤥𞤮 𞤶𞤮𞥅𞤯𞤭𞥅 𞤲'𞤣𞤫𞤪 𞤶𞤢𞤴𞤲'𞤺𞤮𞤤⹁ 𞤱𞤢𞤤𞤢𞥄 𞤨𞤮𞤼𞤵𞤯𞤮 𞤩𞤢𞤣𞥆𞤮𞥅 𞤸𞤢𞥄𞤣𞤫 𞤥𞤢𞥄𞤺𞤮𞤤⹁ 𞤱𞤢𞤤𞤢𞥄 𞤥𞤫𞥅𞤯𞤵𞤯𞤮 𞤴𞤭𞥅𞤳𞤭𞤥𞤮⹁ 𞤱𞤢𞤤𞤢𞥄 𞤦𞤢𞥄𞤱𞤢𞤴𞤯𞤮 𞤴𞤭'𞤢𞤥𞤮.
𞤃𞤢𞤲'𞤺𞤵 𞤫 𞤤𞤢𞥄𞤥𞤵 𞤯𞤵𞤥 𞤪𞤫'𞤢𞤼𞤢𞥄 𞤼𞤢𞤦𞥆𞤭𞤼𞤢 𞤼𞤮 𞤥𞤢𞥄𞤳𞤮.
𞤀𞥄𞤥𞤭𞤲.
𞤏𞤢𞤺𞥆𞤭𞤲 𞤺𞤮𞥅𞤣𞤵𞤩𞤫 𞤪𞤭𞤧𞤳𞤵 𞤲'𞤣𞤫𞤪 𞤣𞤵𞥅𞤲𞤭𞤴𞤢𞥄𞤪𞤵 𞤲'𞤣𞤵'𞤵⹁ 𞤼𞤮' 𞤩𞤫 𞤥𞤢𞤱𞤲𞤭𞤲𞤢 𞤳𞤮'𞤫 𞤥𞤢𞤩𞥆𞤫⹁ 𞤼𞤮' 𞤩𞤫 𞤲'𞤺𞤢𞤯𞤢 𞤩𞤫𞤪𞤯𞤫 𞤥𞤢𞤩𞥆𞤫 𞤣𞤮𞤱 𞤪𞤭𞤧𞤳𞤵 𞤯𞤵𞤥 𞤼𞤢𞤦𞥆𞤭𞤼𞤢𞤼𞤢𞥄⹁ 𞤢𞤥𞥆𞤢𞥄 𞤩𞤫 𞤲'𞤺𞤢𞤯𞤢 𞤩𞤫𞤪𞤯𞤫 𞤥𞤢𞤩𞥆𞤫 𞤣𞤮𞤱 𞤀𞤤𞥆𞤢𞤸⹁ 𞤳𞤮𞤳𞥆𞤵𞤯𞤮'𞤫𞤲 𞤳𞤮𞥅 𞤯𞤵𞤥𞤫 𞤩𞤫𞤪𞤲'𞤣𞤫 𞤺𞤮'𞤮 𞤲'𞤺𞤢𞤥 𞤲𞤢𞤲𞤫𞤲 𞤦𞤫𞤤𞤯𞤵𞤥.
𞤏𞤭'𞤵𞤩𞤫 𞤩𞤫 𞤲'𞤺𞤢𞤯𞤢 𞤳𞤮 𞤱𞤮𞥅𞤯𞤭⹁ 𞤩𞤫 𞤲'𞤺𞤢𞤪𞤼𞤢 𞤺𞤢𞤯𞤮𞥅𞤩𞤫 𞤳𞤵𞥅𞤯𞤫 𞤦𞤮𞤯𞥆𞤫⹁ 𞤩𞤫 𞤲'𞤺𞤢𞤪𞤼𞤢 𞤳𞤮𞤳𞥆𞤮𞥅𞤩𞤫 𞤷𞤢𞥄𞤸𞤵 𞤩𞤫𞤪𞤲'𞤣𞤫 𞤺𞤮'𞤮⹁ 𞤺𞤭𞤯𞤩𞤫 𞤧𞤫𞤲'𞤣𞤵𞤣𞤵𞤳𞤭 𞤳𞤮 𞤩𞤫 𞤲'𞤺𞤮𞥅𞤣𞤭 𞤫 𞤱𞤮𞤩𞥆𞤫.
𞤚𞤮 𞤩𞤫 𞤲'𞤺𞤢𞤯𞤭𞥅 𞤲𞤮𞤲⹁ 𞤩𞤫 𞤲'𞤣𞤫𞤧𞤢𞤲𞤭𞥅 𞤳𞤮'𞤫 𞤥𞤢𞤩𞥆𞤫 𞤪𞤭𞤧𞤳𞤵 𞤼𞤢𞤦𞥆𞤵𞤼𞤵𞤯𞤵𞤥 𞤲'𞤺𞤢𞤥 𞤐𞤴𞤢𞤤𞤲'𞤣𞤫 𞤔𞤢𞥄𞤲'𞤺𞤮⹁ 𞤲'𞤺𞤢𞤥 𞤩𞤫 𞤲'𞤦𞤢𞥄𞤱𞤢 𞤸𞤫𞤩𞤵𞤳𞤭 𞤴𞤮𞤲𞤳𞤭 𞤼𞤢𞤦𞥆𞤭𞤼𞤢𞤴𞤳𞤭.
𞤚𞤭𞤥𞤮𞥅𞤼𞤭⹁ 𞤶𞤮𞤺𞤢 𞤳𞤮 𞤀𞤤𞥆𞤢𞤸 𞤸𞤮𞤳𞥆𞤵𞤥𞤢𞥄 𞤦𞤮𞤯𞥆𞤵𞤥.
𞤏𞤮𞤯𞥆𞤭𞤼𞤢 𞤸𞤢𞥄𞤤𞤢𞥄𞤶𞤭 𞤯𞤭 𞤲'𞤺𞤢𞤤𞤢𞥄 𞤺𞤮𞥅𞤲'𞤺𞤢 𞤣𞤮𞤱 𞤀𞤤𞥆𞤢𞤸 𞤫 𞤺𞤫𞤣𞥆𞤭 𞤥𞤫𞥅𞤪𞤫𞥅𞤶𞤭 𞤯𞤭 𞤱𞤮𞤩𞥆𞤫 𞤴𞤭𞤥𞤩𞤫 𞤲𞤮𞤣𞥆𞤭𞤪𞤼𞤢 “𞤢𞤲'𞤣𞤢𞤤⹁” 𞤢𞤥𞥆𞤢𞥄 𞤲𞤢𞥄' 𞤯𞤵𞤥 𞤺𞤮𞥅𞤲'𞤺𞤢.
𞤐'𞤘𞤢𞤥 𞤱𞤮𞤩𞥆𞤫 𞤫 𞤲'𞤦𞤭'𞤢 𞤫 𞤲'𞤺𞤮𞥅𞤣𞤭 𞤢𞤲'𞤣𞤢𞤤⹁ 𞤲'𞤣𞤫𞤪 𞤲𞤮𞤲 𞤩𞤫 𞤢𞤤𞤭𞥅 𞤸𞤮𞥅𞤤𞤢𞥄𞤳𞤭 𞤒𞤫𞥅𞤧𞤵.
𞤀𞤤𞥆𞤢𞤸 𞤦𞤢𞤪𞤳𞤭𞤯𞤭𞤲𞤢'𞤮𞤲.
|
1 Timooti Habaru dow ɗerewol ngo'ol
Habaru dow ɗerewol ngo'ol
Bulus windi ɗerewol ngo'ol hakkunde duuɓi 65‑67 A.D., waato duuɓi 65‑67 gaɗa danyngol Yeesu.
O windanngol Timooti mo o sembiɗini nder tokkuki Yeesu.
Timooti o suka tokkuɗo Yeesu ƴiwoyɗo leydi Aasiya Pamardi.
Maduujo maako o Yahuudankeejo, nden nyaako maako o Helenankeejo.
O warti jaadoowo e Bulus e mo wallamo nder kuugal wa'ajinki Habaru Belɗum.
Bulus metii dow fii tatum mawɗum.
Arande, o wagginii dow ekkitinol fewre nder kawtal tokkuɓe Yeesu.
Ekkitinol ngol wurtake ngam woɓɓe e mbi'aɓe duuniyaaru ndu'u ndu kallundu.
E ɓe mbi'a walaa kisayɗo, sey to heɓii andal cuuɗiingal, e aluki nyaamuki goɗɗi nyamnduuji, e aluki waɗuki teegal.
Ɗerewol ngol kadin e saawi wagginki dow kawtal tokkuɓe Yeesu e no ɓe ardortoo, e no ɓe mawninirta Allah.
Ɗonmaa e ngol holla iri ngikku ɗum ardiiɓe e ballooɓe nder kawtal tokkuɓe Yeesu haani ngaɗa.
Cakitiiɗum woni, Bulus hokkii Timooti caawori no wartirta kuwanoowo Yeesu Almasiihu boɗɗo, e teddoral gongal dow maako dow yimɓe feere‑feere gonɓe nder kawtal tokkuɓe Yeesu.
Ko Woni Nder:
Kownol Bulus (1.1‑2)
Kawtal tokkuɓe Yeesu e ardiiɓeɓe (1.3‑3.16)
Bulus ekkitinii Timooti dow kuugal muuɗum (4.1—6.21)
|
𞥑 𞤚𞤭𞤥𞤮𞥅𞤼𞤭 𞤖𞤢𞤦𞤢𞤪𞤵 𞤣𞤮𞤱 𞤯𞤫𞤪𞤫𞤱𞤮𞤤 𞤲'𞤺𞤮'𞤮𞤤
𞤖𞤢𞤦𞤢𞤪𞤵 𞤣𞤮𞤱 𞤯𞤫𞤪𞤫𞤱𞤮𞤤 𞤲'𞤺𞤮'𞤮𞤤
𞤄𞤵𞤤𞤵𞤧 𞤱𞤭𞤲'𞤣𞤭 𞤯𞤫𞤪𞤫𞤱𞤮𞤤 𞤲'𞤺𞤮'𞤮𞤤 𞤸𞤢𞤳𞥆𞤵𞤲'𞤣𞤫 𞤣𞤵𞥅𞤩𞤭 𞥖𞥕‑𞥖𞥗 𞤀.𞤁.⹁ 𞤱𞤢𞥄𞤼𞤮 𞤣𞤵𞥅𞤩𞤭 𞥖𞥕‑𞥖𞥗 𞤺𞤢𞤯𞤢 𞤣𞤢𞤻𞤲'𞤺𞤮𞤤 𞤒𞤫𞥅𞤧𞤵.
𞤌 𞤱𞤭𞤲'𞤣𞤢𞤲𞤺𞤮𞤤 𞤚𞤭𞤥𞤮𞥅𞤼𞤭 𞤥𞤮 𞤮 𞤧𞤫𞤲'𞤦𞤭𞤯𞤭𞤲𞤭 𞤲'𞤣𞤫𞤪 𞤼𞤮𞤳𞥆𞤵𞤳𞤭 𞤒𞤫𞥅𞤧𞤵.
𞤚𞤭𞤥𞤮𞥅𞤼𞤭 𞤮 𞤧𞤵𞤳𞤢 𞤼𞤮𞤳𞥆𞤵𞤯𞤮 𞤒𞤫𞥅𞤧𞤵 𞤰𞤭𞤱𞤮𞤴𞤯𞤮 𞤤𞤫𞤴𞤣𞤭 𞤀𞥄𞤧𞤭𞤴𞤢 𞤆𞤢𞤥𞤢𞤪𞤣𞤭.
𞤃𞤢𞤣𞤵𞥅𞤶𞤮 𞤥𞤢𞥄𞤳𞤮 𞤮 𞤒𞤢𞤸𞤵𞥅𞤣𞤢𞤲𞤳𞤫𞥅𞤶𞤮⹁ 𞤲'𞤣𞤫𞤲 𞤻𞤢𞥄𞤳𞤮 𞤥𞤢𞥄𞤳𞤮 𞤮 𞤖𞤫𞤤𞤫𞤲𞤢𞤲𞤳𞤫𞥅𞤶𞤮.
𞤌 𞤱𞤢𞤪𞤼𞤭 𞤶𞤢𞥄𞤣𞤮𞥅𞤱𞤮 𞤫 𞤄𞤵𞤤𞤵𞤧 𞤫 𞤥𞤮 𞤱𞤢𞤤𞥆𞤢𞤥𞤮 𞤲'𞤣𞤫𞤪 𞤳𞤵𞥅𞤺𞤢𞤤 𞤱𞤢'𞤢𞤶𞤭𞤲𞤳𞤭 𞤖𞤢𞤦𞤢𞤪𞤵 𞤄𞤫𞤤𞤯𞤵𞤥.
𞤄𞤵𞤤𞤵𞤧 𞤥𞤫𞤼𞤭𞥅 𞤣𞤮𞤱 𞤬𞤭𞥅 𞤼𞤢𞤼𞤵𞤥 𞤥𞤢𞤱𞤯𞤵𞤥.
𞤀𞤪𞤢𞤲'𞤣𞤫⹁ 𞤮 𞤱𞤢𞤺𞥆𞤭𞤲𞤭𞥅 𞤣𞤮𞤱 𞤫𞤳𞥆𞤭𞤼𞤭𞤲𞤮𞤤 𞤬𞤫𞤱𞤪𞤫 𞤲'𞤣𞤫𞤪 𞤳𞤢𞤱𞤼𞤢𞤤 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵.
𞤉𞤳𞥆𞤭𞤼𞤭𞤲𞤮𞤤 𞤲'𞤺𞤮𞤤 𞤱𞤵𞤪𞤼𞤢𞤳𞤫 𞤲'𞤺𞤢𞤥 𞤱𞤮𞤩𞥆𞤫 𞤫 𞤲'𞤦𞤭'𞤢𞤩𞤫 𞤣𞤵𞥅𞤲𞤭𞤴𞤢𞥄𞤪𞤵 𞤲'𞤣𞤵'𞤵 𞤲'𞤣𞤵 𞤳𞤢𞤤𞥆𞤵𞤲'𞤣𞤵.
𞤉 𞤩𞤫 𞤲'𞤦𞤭'𞤢 𞤱𞤢𞤤𞤢𞥄 𞤳𞤭𞤧𞤢𞤴𞤯𞤮⹁ 𞤧𞤫𞤴 𞤼𞤮 𞤸𞤫𞤩𞤭𞥅 𞤢𞤲'𞤣𞤢𞤤 𞤷𞤵𞥅𞤯𞤭𞥅𞤲'𞤺𞤢𞤤⹁ 𞤫 𞤢𞤤𞤵𞤳𞤭 𞤻𞤢𞥄𞤥𞤵𞤳𞤭 𞤺𞤮𞤯𞥆𞤭 𞤻𞤢𞤥𞤲'𞤣𞤵𞥅𞤶𞤭⹁ 𞤫 𞤢𞤤𞤵𞤳𞤭 𞤱𞤢𞤯𞤵𞤳𞤭 𞤼𞤫𞥅𞤺𞤢𞤤.
𞤍𞤫𞤪𞤫𞤱𞤮𞤤 𞤲'𞤺𞤮𞤤 𞤳𞤢𞤣𞤭𞤲 𞤫 𞤧𞤢𞥄𞤱𞤭 𞤱𞤢𞤺𞥆𞤭𞤲𞤳𞤭 𞤣𞤮𞤱 𞤳𞤢𞤱𞤼𞤢𞤤 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤫 𞤲𞤮 𞤩𞤫 𞤢𞤪𞤣𞤮𞤪𞤼𞤮𞥅⹁ 𞤫 𞤲𞤮 𞤩𞤫 𞤥𞤢𞤱𞤲𞤭𞤲𞤭𞤪𞤼𞤢 𞤀𞤤𞥆𞤢𞤸.
𞤍𞤮𞤲𞤥𞤢𞥄 𞤫 𞤲'𞤺𞤮𞤤 𞤸𞤮𞤤𞥆𞤢 𞤭𞤪𞤭 𞤲'𞤺𞤭𞤳𞥆𞤵 𞤯𞤵𞤥 𞤢𞤪𞤣𞤭𞥅𞤩𞤫 𞤫 𞤦𞤢𞤤𞥆𞤮𞥅𞤩𞤫 𞤲'𞤣𞤫𞤪 𞤳𞤢𞤱𞤼𞤢𞤤 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤸𞤢𞥄𞤲𞤭 𞤲'𞤺𞤢𞤯𞤢.
𞤕𞤢𞤳𞤭𞤼𞤭𞥅𞤯𞤵𞤥 𞤱𞤮𞤲𞤭⹁ 𞤄𞤵𞤤𞤵𞤧 𞤸𞤮𞤳𞥆𞤭𞥅 𞤚𞤭𞤥𞤮𞥅𞤼𞤭 𞤷𞤢𞥄𞤱𞤮𞤪𞤭 𞤲𞤮 𞤱𞤢𞤪𞤼𞤭𞤪𞤼𞤢 𞤳𞤵𞤱𞤢𞤲𞤮𞥅𞤱𞤮 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤦𞤮𞤯𞥆𞤮⹁ 𞤫 𞤼𞤫𞤣𞥆𞤮𞤪𞤢𞤤 𞤺𞤮𞤲'𞤺𞤢𞤤 𞤣𞤮𞤱 𞤥𞤢𞥄𞤳𞤮 𞤣𞤮𞤱 𞤴𞤭𞤥𞤩𞤫 𞤬𞤫𞥅𞤪𞤫‑𞤬𞤫𞥅𞤪𞤫 𞤺𞤮𞤲𞤩𞤫 𞤲'𞤣𞤫𞤪 𞤳𞤢𞤱𞤼𞤢𞤤 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵.
𞤑𞤮 𞤏𞤮𞤲𞤭 𞤐'𞤁𞤫𞤪:
𞤑𞤮𞤱𞤲𞤮𞤤 𞤄𞤵𞤤𞤵𞤧 (𞥑.𞥑‑𞥒)
𞤑𞤢𞤱𞤼𞤢𞤤 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤫 𞤢𞤪𞤣𞤭𞥅𞤩𞤫𞤩𞤫 (𞥑.𞥓‑𞥓.𞥑𞥖)
𞤄𞤵𞤤𞤵𞤧 𞤫𞤳𞥆𞤭𞤼𞤭𞤲𞤭𞥅 𞤚𞤭𞤥𞤮𞥅𞤼𞤭 𞤣𞤮𞤱 𞤳𞤵𞥅𞤺𞤢𞤤 𞤥𞤵𞥅𞤯𞤵𞤥 (𞥔.𞥑—𞥖.𞥒𞥑)
|
2 Korintiyanko'en 10
Bulus Suranii Kuugal Muuɗum
E mi toroo'on nder lestinki hoore e munyal Almasiihu, min Bulus noddeteeɗo “lestinɗo hoore” to e mi wondi e mooɗon, ammaa to mi wondaa e mooɗon e mi noddee “metanoowo'on e sembe.”
Woɓɓe yimɓe e mbi'a e min ngaɗa jonde iri nde yimɓe duuniyaaru ndu'u.
To mi waroyii to mooɗon, mi nyumii e haani mi haɓanaɓe.
E mi toroo'on, to' on ngaɗan mi waɗana'on non.
Koo nde e duuniyaaru min ngoni, min konirtaa bo duuniyaaru ndu'u, ngam min konirtaa ko ndu honirta.
Sey ni ko min konirta e woodi bawɗe Allah baawayɗe kalka ko woodi sembe fuu.
E min keɓa jaalorgal dow koo ɗiye geddi e mawnitaare kaɗaynde yimɓe anda Allah.
E min nanga nyumooji fuu, min ngartiraɗi gaɗayɗi ko Almasiihu wi'i.
Gaɗa on kollii on gaɗooɓe ko Almasiihu wi'i, e min ciryii min torra koo moye mooɗon ganyuɗo waɗa koo ɗume ko Almasiihu wi'i.
On ndaara koo ɗume dow‑dow tan.
Fuu tabbitinɗo Almasiihu jeyimo, sey o faama ɗu'um, non no Almasiihu jeyirimo, non minon maa Almasiihu jeyimin.
Joomiraawo hokkiimin ardaare ngam min cembiɗina hoolaare mooɗon, naa' ngam min mbonnande.
Koo to min mantorake ardaare nden ko ɓuri no haani, min nanataa cemtuɗum waɗuki non.
Mi yiɗaa ngi'on bo e mi yiɗi mi hulnira'on ɗereeji ɗi mbindanmi'on.
Ngam woɓɓe e mbi'a, “Ɗereeji ɗi Bulus windani'en e ɗi caawi haala tedduka, cembiɗka, ammaa to e mo wondi e meeɗen o tampuɗo, boliiɗe maako ɗe tekkaa.”
E haani iri ɓen ɗon yimɓe ɓe anda ko min mbindanta'on nder ɗereeji to en ngondaa, kanjum min ngaɗata to e min ngondi e mooɗon.
Ɗum waɗataako min pottina ko'e amin e mantooɓe ko'e maɓɓe, koo min kocca ko'e amin bo maɓɓe.
To ɓe poondirii ko'e maɓɓe e ko'e maɓɓe, nden to woɓɓe nder maɓɓe koccii ko'e maɓɓe ɓurii woɓɓe maɓɓe, ɓe kollaayi e ɓe ngoodi hakkiilo.
Minon boo, min mantitataako ko ɓuri no haani, sey ni min ndaroo dow keerol ngol Allah nokkanimin.
Ɗu'um hawtii e kuugal ngal min kuwata nder mooɗon.
Nde min njahi to mooɗon, min ƴaɓɓaaki keerol ngol Allah nokkanimin, ngam minon ngoni artuɓe waddanki'on Habaru Belɗum dow Almasiihu.
Min mantortaako ko ɓuri keerol ngol, waato min mantortaako kuugal ngal woɓɓe ngaɗi.
Ammaa kammunde amin woni hoolaare mooɗon waɗa ka ɓeydaaki, nden kuugal ngal min kuwata nder mooɗon ɓeydoo naa' seɗɗa.
Non wartay laawol no min nga'ajinirta Habaru Belɗum nder goɗɗe leyɗe gonɗe yeeso mooɗon.
Min ngiɗaa mantoraaki kuugal ngal goɗɗo waɗi nder keerol ngol Allah hokkimo.
No aayaare wi'i, “Fuu mantitotooɗo, o mantitoroo Joomiraawo.”
Ngam naa' manoowo hoore muuɗum woni jaɓaaɗo; jaɓaaɗo woni mo Joomiraawo mani.
|
𞥒 𞤑𞤮𞤪𞤭𞤲𞤼𞤭𞤴𞤢𞤲𞤳𞤮'𞤫𞤲 𞥑𞥐
𞤄𞤵𞤤𞤵𞤧 𞤅𞤵𞤪𞤢𞤲𞤭𞥅 𞤑𞤵𞥅𞤺𞤢𞤤 𞤃𞤵𞥅𞤯𞤵𞤥
𞤉 𞤥𞤭 𞤼𞤮𞤪𞤮𞥅'𞤮𞤲 𞤲'𞤣𞤫𞤪 𞤤𞤫𞤧𞤼𞤭𞤲𞤳𞤭 𞤸𞤮𞥅𞤪𞤫 𞤫 𞤥𞤵𞤻𞤢𞤤 𞤀𞤤𞤥𞤢𞤧𞤭𞥅𞤸𞤵⹁ 𞤥𞤭𞤲 𞤄𞤵𞤤𞤵𞤧 𞤲𞤮𞤣𞥆𞤫𞤼𞤫𞥅𞤯𞤮 “𞤤𞤫𞤧𞤼𞤭𞤲𞤯𞤮 𞤸𞤮𞥅𞤪𞤫” 𞤼𞤮 𞤫 𞤥𞤭 𞤱𞤮𞤲'𞤣𞤭 𞤫 𞤥𞤮𞥅𞤯𞤮𞤲⹁ 𞤢𞤥𞥆𞤢𞥄 𞤼𞤮 𞤥𞤭 𞤱𞤮𞤲'𞤣𞤢𞥄 𞤫 𞤥𞤮𞥅𞤯𞤮𞤲 𞤫 𞤥𞤭 𞤲𞤮𞤣𞥆𞤫𞥅 “𞤥𞤫𞤼𞤢𞤲𞤮𞥅𞤱𞤮'𞤮𞤲 𞤫 𞤧𞤫𞤲'𞤦𞤫.”
𞤏𞤮𞤩𞥆𞤫 𞤴𞤭𞤥𞤩𞤫 𞤫 𞤲'𞤦𞤭'𞤢 𞤫 𞤥𞤭𞤲 𞤲'𞤺𞤢𞤯𞤢 𞤶𞤮𞤲'𞤣𞤫 𞤭𞤪𞤭 𞤲'𞤣𞤫 𞤴𞤭𞤥𞤩𞤫 𞤣𞤵𞥅𞤲𞤭𞤴𞤢𞥄𞤪𞤵 𞤲'𞤣𞤵'𞤵.
𞤚𞤮 𞤥𞤭 𞤱𞤢𞤪𞤮𞤴𞤭𞥅 𞤼𞤮 𞤥𞤮𞥅𞤯𞤮𞤲⹁ 𞤥𞤭 𞤻𞤵𞤥𞤭𞥅 𞤫 𞤸𞤢𞥄𞤲𞤭 𞤥𞤭 𞤸𞤢𞤩𞤢𞤲𞤢𞤩𞤫.
𞤉 𞤥𞤭 𞤼𞤮𞤪𞤮𞥅'𞤮𞤲⹁ 𞤼𞤮' 𞤮𞤲 𞤲'𞤺𞤢𞤯𞤢𞤲 𞤥𞤭 𞤱𞤢𞤯𞤢𞤲𞤢'𞤮𞤲 𞤲𞤮𞤲.
𞤑𞤮𞥅 𞤲'𞤣𞤫 𞤫 𞤣𞤵𞥅𞤲𞤭𞤴𞤢𞥄𞤪𞤵 𞤥𞤭𞤲 𞤲'𞤺𞤮𞤲𞤭⹁ 𞤥𞤭𞤲 𞤳𞤮𞤲𞤭𞤪𞤼𞤢𞥄 𞤦𞤮 𞤣𞤵𞥅𞤲𞤭𞤴𞤢𞥄𞤪𞤵 𞤲'𞤣𞤵'𞤵⹁ 𞤲'𞤺𞤢𞤥 𞤥𞤭𞤲 𞤳𞤮𞤲𞤭𞤪𞤼𞤢𞥄 𞤳𞤮 𞤲'𞤣𞤵 𞤸𞤮𞤲𞤭𞤪𞤼𞤢.
𞤅𞤫𞤴 𞤲𞤭 𞤳𞤮 𞤥𞤭𞤲 𞤳𞤮𞤲𞤭𞤪𞤼𞤢 𞤫 𞤱𞤮𞥅𞤣𞤭 𞤦𞤢𞤱𞤯𞤫 𞤀𞤤𞥆𞤢𞤸 𞤦𞤢𞥄𞤱𞤢𞤴𞤯𞤫 𞤳𞤢𞤤𞤳𞤢 𞤳𞤮 𞤱𞤮𞥅𞤣𞤭 𞤧𞤫𞤲'𞤦𞤫 𞤬𞤵𞥅.
𞤉 𞤥𞤭𞤲 𞤳𞤫𞤩𞤢 𞤶𞤢𞥄𞤤𞤮𞤪𞤺𞤢𞤤 𞤣𞤮𞤱 𞤳𞤮𞥅 𞤯𞤭𞤴𞤫 𞤺𞤫𞤣𞥆𞤭 𞤫 𞤥𞤢𞤱𞤲𞤭𞤼𞤢𞥄𞤪𞤫 𞤳𞤢𞤯𞤢𞤴𞤲'𞤣𞤫 𞤴𞤭𞤥𞤩𞤫 𞤢𞤲'𞤣𞤢 𞤀𞤤𞥆𞤢𞤸.
𞤉 𞤥𞤭𞤲 𞤲𞤢𞤲'𞤺𞤢 𞤻𞤵𞤥𞤮𞥅𞤶𞤭 𞤬𞤵𞥅⹁ 𞤥𞤭𞤲 𞤲'𞤺𞤢𞤪𞤼𞤭𞤪𞤢𞤯𞤭 𞤺𞤢𞤯𞤢𞤴𞤯𞤭 𞤳𞤮 𞤀𞤤𞤥𞤢𞤧𞤭𞥅𞤸𞤵 𞤱𞤭'𞤭.
𞤘𞤢𞤯𞤢 𞤮𞤲 𞤳𞤮𞤤𞥆𞤭𞥅 𞤮𞤲 𞤺𞤢𞤯𞤮𞥅𞤩𞤫 𞤳𞤮 𞤀𞤤𞤥𞤢𞤧𞤭𞥅𞤸𞤵 𞤱𞤭'𞤭⹁ 𞤫 𞤥𞤭𞤲 𞤷𞤭𞤪𞤴𞤭𞥅 𞤥𞤭𞤲 𞤼𞤮𞤪𞥆𞤢 𞤳𞤮𞥅 𞤥𞤮𞤴𞤫 𞤥𞤮𞥅𞤯𞤮𞤲 𞤺𞤢𞤻𞤵𞤯𞤮 𞤱𞤢𞤯𞤢 𞤳𞤮𞥅 𞤯𞤵𞤥𞤫 𞤳𞤮 𞤀𞤤𞤥𞤢𞤧𞤭𞥅𞤸𞤵 𞤱𞤭'𞤭.
𞤌𞤲 𞤲'𞤣𞤢𞥄𞤪𞤢 𞤳𞤮𞥅 𞤯𞤵𞤥𞤫 𞤣𞤮𞤱‑𞤣𞤮𞤱 𞤼𞤢𞤲.
𞤊𞤵𞥅 𞤼𞤢𞤦𞥆𞤭𞤼𞤭𞤲𞤯𞤮 𞤀𞤤𞤥𞤢𞤧𞤭𞥅𞤸𞤵 𞤶𞤫𞤴𞤭𞤥𞤮⹁ 𞤧𞤫𞤴 𞤮 𞤬𞤢𞥄𞤥𞤢 𞤯𞤵'𞤵𞤥⹁ 𞤲𞤮𞤲 𞤲𞤮 𞤀𞤤𞤥𞤢𞤧𞤭𞥅𞤸𞤵 𞤶𞤫𞤴𞤭𞤪𞤭𞤥𞤮⹁ 𞤲𞤮𞤲 𞤥𞤭𞤲𞤮𞤲 𞤥𞤢𞥄 𞤀𞤤𞤥𞤢𞤧𞤭𞥅𞤸𞤵 𞤶𞤫𞤴𞤭𞤥𞤭𞤲.
𞤔𞤮𞥅𞤥𞤭𞤪𞤢𞥄𞤱𞤮 𞤸𞤮𞤳𞥆𞤭𞥅𞤥𞤭𞤲 𞤢𞤪𞤣𞤢𞥄𞤪𞤫 𞤲'𞤺𞤢𞤥 𞤥𞤭𞤲 𞤷𞤫𞤲'𞤦𞤭𞤯𞤭𞤲𞤢 𞤸𞤮𞥅𞤤𞤢𞥄𞤪𞤫 𞤥𞤮𞥅𞤯𞤮𞤲⹁ 𞤲𞤢𞥄' 𞤲'𞤺𞤢𞤥 𞤥𞤭𞤲 𞤲'𞤦𞤮𞤲𞥆𞤢𞤲'𞤣𞤫.
𞤑𞤮𞥅 𞤼𞤮 𞤥𞤭𞤲 𞤥𞤢𞤲𞤼𞤮𞤪𞤢𞤳𞤫 𞤢𞤪𞤣𞤢𞥄𞤪𞤫 𞤲'𞤣𞤫𞤲 𞤳𞤮 𞤩𞤵𞤪𞤭 𞤲𞤮 𞤸𞤢𞥄𞤲𞤭⹁ 𞤥𞤭𞤲 𞤲𞤢𞤲𞤢𞤼𞤢𞥄 𞤷𞤫𞤥𞤼𞤵𞤯𞤵𞤥 𞤱𞤢𞤯𞤵𞤳𞤭 𞤲𞤮𞤲.
𞤃𞤭 𞤴𞤭𞤯𞤢𞥄 𞤲'𞤺𞤭'𞤮𞤲 𞤦𞤮 𞤫 𞤥𞤭 𞤴𞤭𞤯𞤭 𞤥𞤭 𞤸𞤵𞤤𞤲𞤭𞤪𞤢'𞤮𞤲 𞤯𞤫𞤪𞤫𞥅𞤶𞤭 𞤯𞤭 𞤲'𞤦𞤭𞤲'𞤣𞤢𞤲𞤥𞤭'𞤮𞤲.
𞤐'𞤘𞤢𞤥 𞤱𞤮𞤩𞥆𞤫 𞤫 𞤲'𞤦𞤭'𞤢⹁ “𞤍𞤫𞤪𞤫𞥅𞤶𞤭 𞤯𞤭 𞤄𞤵𞤤𞤵𞤧 𞤱𞤭𞤲'𞤣𞤢𞤲𞤭'𞤫𞤲 𞤫 𞤯𞤭 𞤷𞤢𞥄𞤱𞤭 𞤸𞤢𞥄𞤤𞤢 𞤼𞤫𞤣𞥆𞤵𞤳𞤢⹁ 𞤷𞤫𞤲'𞤦𞤭𞤯𞤳𞤢⹁ 𞤢𞤥𞥆𞤢𞥄 𞤼𞤮 𞤫 𞤥𞤮 𞤱𞤮𞤲'𞤣𞤭 𞤫 𞤥𞤫𞥅𞤯𞤫𞤲 𞤮 𞤼𞤢𞤥𞤨𞤵𞤯𞤮⹁ 𞤦𞤮𞤤𞤭𞥅𞤯𞤫 𞤥𞤢𞥄𞤳𞤮 𞤯𞤫 𞤼𞤫𞤳𞥆𞤢𞥄.”
𞤉 𞤸𞤢𞥄𞤲𞤭 𞤭𞤪𞤭 𞤩𞤫𞤲 𞤯𞤮𞤲 𞤴𞤭𞤥𞤩𞤫 𞤩𞤫 𞤢𞤲'𞤣𞤢 𞤳𞤮 𞤥𞤭𞤲 𞤲'𞤦𞤭𞤲'𞤣𞤢𞤲𞤼𞤢'𞤮𞤲 𞤲'𞤣𞤫𞤪 𞤯𞤫𞤪𞤫𞥅𞤶𞤭 𞤼𞤮 𞤫𞤲 𞤲'𞤺𞤮𞤲'𞤣𞤢𞥄⹁ 𞤳𞤢𞤲'𞤶𞤵𞤥 𞤥𞤭𞤲 𞤲'𞤺𞤢𞤯𞤢𞤼𞤢 𞤼𞤮 𞤫 𞤥𞤭𞤲 𞤲'𞤺𞤮𞤲'𞤣𞤭 𞤫 𞤥𞤮𞥅𞤯𞤮𞤲.
𞤍𞤵𞤥 𞤱𞤢𞤯𞤢𞤼𞤢𞥄𞤳𞤮 𞤥𞤭𞤲 𞤨𞤮𞤼𞥆𞤭𞤲𞤢 𞤳𞤮'𞤫 𞤢𞤥𞤭𞤲 𞤫 𞤥𞤢𞤲𞤼𞤮𞥅𞤩𞤫 𞤳𞤮'𞤫 𞤥𞤢𞤩𞥆𞤫⹁ 𞤳𞤮𞥅 𞤥𞤭𞤲 𞤳𞤮𞤷𞥆𞤢 𞤳𞤮'𞤫 𞤢𞤥𞤭𞤲 𞤦𞤮 𞤥𞤢𞤩𞥆𞤫.
𞤚𞤮 𞤩𞤫 𞤨𞤮𞥅𞤲'𞤣𞤭𞤪𞤭𞥅 𞤳𞤮'𞤫 𞤥𞤢𞤩𞥆𞤫 𞤫 𞤳𞤮'𞤫 𞤥𞤢𞤩𞥆𞤫⹁ 𞤲'𞤣𞤫𞤲 𞤼𞤮 𞤱𞤮𞤩𞥆𞤫 𞤲'𞤣𞤫𞤪 𞤥𞤢𞤩𞥆𞤫 𞤳𞤮𞤷𞥆𞤭𞥅 𞤳𞤮'𞤫 𞤥𞤢𞤩𞥆𞤫 𞤩𞤵𞤪𞤭𞥅 𞤱𞤮𞤩𞥆𞤫 𞤥𞤢𞤩𞥆𞤫⹁ 𞤩𞤫 𞤳𞤮𞤤𞥆𞤢𞥄𞤴𞤭 𞤫 𞤩𞤫 𞤲'𞤺𞤮𞥅𞤣𞤭 𞤸𞤢𞤳𞥆𞤭𞥅𞤤𞤮.
𞤃𞤭𞤲𞤮𞤲 𞤦𞤮𞥅⹁ 𞤥𞤭𞤲 𞤥𞤢𞤲𞤼𞤭𞤼𞤢𞤼𞤢𞥄𞤳𞤮 𞤳𞤮 𞤩𞤵𞤪𞤭 𞤲𞤮 𞤸𞤢𞥄𞤲𞤭⹁ 𞤧𞤫𞤴 𞤲𞤭 𞤥𞤭𞤲 𞤲'𞤣𞤢𞤪𞤮𞥅 𞤣𞤮𞤱 𞤳𞤫𞥅𞤪𞤮𞤤 𞤲'𞤺𞤮𞤤 𞤀𞤤𞥆𞤢𞤸 𞤲𞤮𞤳𞥆𞤢𞤲𞤭𞤥𞤭𞤲.
𞤍𞤵'𞤵𞤥 𞤸𞤢𞤱𞤼𞤭𞥅 𞤫 𞤳𞤵𞥅𞤺𞤢𞤤 𞤲'𞤺𞤢𞤤 𞤥𞤭𞤲 𞤳𞤵𞤱𞤢𞤼𞤢 𞤲'𞤣𞤫𞤪 𞤥𞤮𞥅𞤯𞤮𞤲.
𞤐'𞤁𞤫 𞤥𞤭𞤲 𞤲'𞤶𞤢𞤸𞤭 𞤼𞤮 𞤥𞤮𞥅𞤯𞤮𞤲⹁ 𞤥𞤭𞤲 𞤰𞤢𞤩𞥆𞤢𞥄𞤳𞤭 𞤳𞤫𞥅𞤪𞤮𞤤 𞤲'𞤺𞤮𞤤 𞤀𞤤𞥆𞤢𞤸 𞤲𞤮𞤳𞥆𞤢𞤲𞤭𞤥𞤭𞤲⹁ 𞤲'𞤺𞤢𞤥 𞤥𞤭𞤲𞤮𞤲 𞤲'𞤺𞤮𞤲𞤭 𞤢𞤪𞤼𞤵𞤩𞤫 𞤱𞤢𞤣𞥆𞤢𞤲𞤳𞤭'𞤮𞤲 𞤖𞤢𞤦𞤢𞤪𞤵 𞤄𞤫𞤤𞤯𞤵𞤥 𞤣𞤮𞤱 𞤀𞤤𞤥𞤢𞤧𞤭𞥅𞤸𞤵.
𞤃𞤭𞤲 𞤥𞤢𞤲𞤼𞤮𞤪𞤼𞤢𞥄𞤳𞤮 𞤳𞤮 𞤩𞤵𞤪𞤭 𞤳𞤫𞥅𞤪𞤮𞤤 𞤲'𞤺𞤮𞤤⹁ 𞤱𞤢𞥄𞤼𞤮 𞤥𞤭𞤲 𞤥𞤢𞤲𞤼𞤮𞤪𞤼𞤢𞥄𞤳𞤮 𞤳𞤵𞥅𞤺𞤢𞤤 𞤲'𞤺𞤢𞤤 𞤱𞤮𞤩𞥆𞤫 𞤲'𞤺𞤢𞤯𞤭.
𞤀𞤥𞥆𞤢𞥄 𞤳𞤢𞤥𞥆𞤵𞤲'𞤣𞤫 𞤢𞤥𞤭𞤲 𞤱𞤮𞤲𞤭 𞤸𞤮𞥅𞤤𞤢𞥄𞤪𞤫 𞤥𞤮𞥅𞤯𞤮𞤲 𞤱𞤢𞤯𞤢 𞤳𞤢 𞤩𞤫𞤴𞤣𞤢𞥄𞤳𞤭⹁ 𞤲'𞤣𞤫𞤲 𞤳𞤵𞥅𞤺𞤢𞤤 𞤲'𞤺𞤢𞤤 𞤥𞤭𞤲 𞤳𞤵𞤱𞤢𞤼𞤢 𞤲'𞤣𞤫𞤪 𞤥𞤮𞥅𞤯𞤮𞤲 𞤩𞤫𞤴𞤣𞤮𞥅 𞤲𞤢𞥄' 𞤧𞤫𞤯𞥆𞤢.
𞤐𞤮𞤲 𞤱𞤢𞤪𞤼𞤢𞤴 𞤤𞤢𞥄𞤱𞤮𞤤 𞤲𞤮 𞤥𞤭𞤲 𞤲'𞤺𞤢'𞤢𞤶𞤭𞤲𞤭𞤪𞤼𞤢 𞤖𞤢𞤦𞤢𞤪𞤵 𞤄𞤫𞤤𞤯𞤵𞤥 𞤲'𞤣𞤫𞤪 𞤺𞤮𞤯𞥆𞤫 𞤤𞤫𞤴𞤯𞤫 𞤺𞤮𞤲𞤯𞤫 𞤴𞤫𞥅𞤧𞤮 𞤥𞤮𞥅𞤯𞤮𞤲.
𞤃𞤭𞤲 𞤲'𞤺𞤭𞤯𞤢𞥄 𞤥𞤢𞤲𞤼𞤮𞤪𞤢𞥄𞤳𞤭 𞤳𞤵𞥅𞤺𞤢𞤤 𞤲'𞤺𞤢𞤤 𞤺𞤮𞤯𞥆𞤮 𞤱𞤢𞤯𞤭 𞤲'𞤣𞤫𞤪 𞤳𞤫𞥅𞤪𞤮𞤤 𞤲'𞤺𞤮𞤤 𞤀𞤤𞥆𞤢𞤸 𞤸𞤮𞤳𞥆𞤭𞤥𞤮.
𞤐𞤮 𞤢𞥄𞤴𞤢𞥄𞤪𞤫 𞤱𞤭'𞤭⹁ “𞤊𞤵𞥅 𞤥𞤢𞤲𞤼𞤭𞤼𞤮𞤼𞤮𞥅𞤯𞤮⹁ 𞤮 𞤥𞤢𞤲𞤼𞤭𞤼𞤮𞤪𞤮𞥅 𞤔𞤮𞥅𞤥𞤭𞤪𞤢𞥄𞤱𞤮.”
𞤐'𞤘𞤢𞤥 𞤲𞤢𞥄' 𞤥𞤢𞤲𞤮𞥅𞤱𞤮 𞤸𞤮𞥅𞤪𞤫 𞤥𞤵𞥅𞤯𞤵𞤥 𞤱𞤮𞤲𞤭 𞤶𞤢𞤩𞤢𞥄𞤯𞤮⁏ 𞤶𞤢𞤩𞤢𞥄𞤯𞤮 𞤱𞤮𞤲𞤭 𞤥𞤮 𞤔𞤮𞥅𞤥𞤭𞤪𞤢𞥄𞤱𞤮 𞤥𞤢𞤲𞤭.
|
2 Korintiyanko'en 11
Bulus e Lilaaɓe Fewre
E mi yiɗi munyanonyam koo to mi metanii'on bo kaaŋaaɗo.
E mi toroo'on munyaneeyam!
E mi haaja'on no Allah haajirta'on.
Mi waɗanii'on alkawal teegal e gorko go'oto, waato Almasiihu.
E mi yiɗi mi yaara'on to maako bo debbo ceniiɗo mo andaa gorko.
Ammaa e mi hula to ɗum warta no mboodi ƴoyriri Hawwaa'u e ƴoyre mayri kallunde, onon maa ɗum majjina'on alon tokkuki Almasiihu e ɓernde go'o e ɓernde laaɓunde.
Ngam min kokkii'on habaru Yeesu, nden on keɓii Ruuhu Allah, on njaɓii wa'aju amin.
Ammaa on ala woɓɓe yimɓe nga'ajinana'on goɗɗo Yeesu feere, nden on njaɓii ruuhu feere, ɗonmaa on njaɓii wa'aju peerootirɗum e ko min nga'ajinani'on.
Mi kammaaki ɓen ɗon noddeteeɓe “mawɓe lilaaɓe” ɓe ɓurdiiyam goɗɗum.
Koo to mi waawaa meto boɗɗum, e mi andi ko mbi'aymi.
Min kollii'on non e koo ngole laawol.
Mi wa'ajinanii'on Habaru Belɗum dow Allah caahu.
Mi leynii hoore am ngam ɗum hokka'on mangu.
Koo mi woofii nde ngaɗumi non?
Mi jaɓii ceede ballal daga to woɓɓe tokkuɓe Yeesu bo mi teetanɓe ngam mi walla'on.
Ko ngondumi e mooɗon mi nattii dullere, ammaa mi toraaki ballal to mooɗon, ngam bandiraaɓe meeɗen garoyɓe daga Makidooniya ngaddaniiyam ballal ngal ngiɗumi.
E ngel ton carel mi wartanaayi'on teddoral, mi boo wartantaa'on teddoral.
Non no tabbitinirmi goonga Almasiihu nder am, non maa mi tabbitinii nder leydi Akaaya walaa baawayɗo haɗayam mantoraakiɗum.
Too, on kammoo mi wi'u non ngam mi yiɗaa'on?
Allah e andi e mi yiɗi'on!
Mi nyamray yeeso e waɗuki ko ngaɗaymi ngam mi haɗa ɓen ɗon noddeteeɓe “mawɓe lilaaɓe” heɓuki laawol mantitaaki e wiiki ɓe kuwii kuugal pottudungal e ngal min kuwi.
Iri ɓen ɗon yimɓe ɓe lilaaɓe fewre, ɓe kuutirooɓe fewre, e ɓe ngartira ko'e maɓɓe bo ɓe lilaaɓe Almasiihu.
Naa' ɗum kayɗiniiɗum!
Koo Ceyɗan e wartira hoore muuɗum bo malaa'ikaajo gooduɗo jayngol.
Ngam non, naa' ɗum kayɗiniiɗum to maccuɓe maako ngartirii ko'e maɓɓe bo kuwooɓe kuuɗe aadilaaku.
E re'irde maɓɓe ɓe keɓay ko fottidi e kuuɗe maɓɓe.
Bulus Mantorake Torra Ka Yari
E mi fuɗɗita wiiki, to' goɗɗo hocca mi kaaŋaaɗo.
Ammaa to on kocciriiyam non, sey njaɓonyam no njaɓirton kaaŋaaɗo ngam mi mantitoo seɗɗa.
Ko mbi'aymi e mi mantitoo jooni, Joomiraawo wi'aayiyam mi wi'a non, ammaa e mi meta bo kaaŋaaɗo.
Nde e woodi mantitotooɓe iri mantitaaki ki yimɓe duuniyaaru, min maa mi mantitoto.
On nana belɗum hettindanaaki haaŋaaɓe ngam e yiiki mooɗon on ngoodi faamu mawɗum!
Haa maa on munyana koo moye gartiroowo'on maccuɓe maako, e ƴoyruɗo'on jaɓani'on ko ngooduɗon, e jawanayɗo'on, e piiɗo'on to wolo.
E mi semta wiiki minon min ngalaa sembe waɗanki'on non!
Ammaa to woɓɓe e mantoroo goɗɗum, min maa mi mantortoɗum.
Too, e mi meta bo kaaŋaaɗo!
To ɓe Ibraaniyanko'en, min maa mi Ibraaniyankeejo.
To ɓe Israa'iilanko'en, min maa mi Israa'iilankeejo.
To ɓe lenyol Ibraahim, min maa lenyol Ibraahim ƴiwoyimi.
To ɓe kuwanooɓe Almasiihu, min mi ɓuriiɓe.
E mi meta bo kaaŋaaɗo!
Mi ɓuriiɓe huwuki naa' seɗɗa, mi ɓuriiɓe maɓɓeeki nder suudu cural, mi ɓuriiɓe fiyeeki, mi ɓadake mayde nde ɗuɗɗum.
Nde jowi Yahuudanko'en e piirayam looci 39.
Nde tati Roomanko'en e piirayam cabbi.
Mi huboraama kaaƴe nde go'o.
Nde tati e mi natta komiije e ɗe pusida e am nder maayo, mi waalii mi nyallii nder ndiyam maayo.
Nder jahaale am mi nattii torraaji ɗuɗɗi, canɗi feere‑feere ɓadake nyaamayam, wuyɓe torriiyam, yimɓe lenyol am torriiyam, yimɓe naa' Yahuudanko'en torriiyam.
Mi nattii torra nder gariiri, mi nattii torra nder ladde, maayo ɓadake nyaamayam, bandiraaɓe am fewre'en torriiyam.
Mi huwii naa' seɗɗa mi fiidii e kuugal, jemmaaje ɗuɗɗe mi ɗaanataako.
Mi fiidii e weelo e ɗonka, nde ɗuɗɗum walaa ko nyaamaymi, mi yarii feewo, mi dullii ko ɓornotoomi.
Gaɗa ko mbiimi, e woodi ɗuɗɗum torruɗumyam, ɗonmaa koo ndeye e mi woodi teddoral wannuki dow fuu tokkuɓe Yeesu.
To goɗɗo dullii sembe, sey mi nana bo min dulli sembe.
To goɗɗo nattinaama waɗuki hakke, e ɗum naawayam naa' seɗɗa.
To ɗum doole mi mantoo, sey mi mantoroo fii kollayɗum ciya sembe am.
Allah Nyaako Yeesu Joomiraawo meeɗen e andi ko mbiimi naa' ɗum fewre.
Yettoore tabbita to maako haa abadaa.
Carel ko ngonmi gariiri Dimasku, gomnaajo leydi ndin gonɗo ley laamiiɗo bi'eteeɗo Areetas, o waɗii ɗum suri dammuɗe gariiri ndin ngam o nangayam.
Ammaa higooɓe am ngaɗiyam nder sompoore, ɓe kaɓɓi ɓoggol, ɓe njippiniriyam nder yolnde maadi piliindi gariiri ndin.
Non kisirmi daga jungo gomnaajo on.
|
𞥒 𞤑𞤮𞤪𞤭𞤲𞤼𞤭𞤴𞤢𞤲𞤳𞤮'𞤫𞤲 𞥑𞥑
𞤄𞤵𞤤𞤵𞤧 𞤫 𞤂𞤭𞤤𞤢𞥄𞤩𞤫 𞤊𞤫𞤱𞤪𞤫
𞤉 𞤥𞤭 𞤴𞤭𞤯𞤭 𞤥𞤵𞤻𞤢𞤲𞤮𞤻𞤢𞤥 𞤳𞤮𞥅 𞤼𞤮 𞤥𞤭 𞤥𞤫𞤼𞤢𞤲𞤭𞥅'𞤮𞤲 𞤦𞤮 𞤳𞤢𞥄𞤽𞤢𞥄𞤯𞤮.
𞤉 𞤥𞤭 𞤼𞤮𞤪𞤮𞥅'𞤮𞤲 𞤥𞤵𞤻𞤢𞤲𞤫𞥅𞤴𞤢𞤥!
𞤉 𞤥𞤭 𞤸𞤢𞥄𞤶𞤢'𞤮𞤲 𞤲𞤮 𞤀𞤤𞥆𞤢𞤸 𞤸𞤢𞥄𞤶𞤭𞤪𞤼𞤢'𞤮𞤲.
𞤃𞤭 𞤱𞤢𞤯𞤢𞤲𞤭𞥅'𞤮𞤲 𞤢𞤤𞤳𞤢𞤱𞤢𞤤 𞤼𞤫𞥅𞤺𞤢𞤤 𞤫 𞤺𞤮𞤪𞤳𞤮 𞤺𞤮'𞤮𞤼𞤮⹁ 𞤱𞤢𞥄𞤼𞤮 𞤀𞤤𞤥𞤢𞤧𞤭𞥅𞤸𞤵.
𞤉 𞤥𞤭 𞤴𞤭𞤯𞤭 𞤥𞤭 𞤴𞤢𞥄𞤪𞤢'𞤮𞤲 𞤼𞤮 𞤥𞤢𞥄𞤳𞤮 𞤦𞤮 𞤣𞤫𞤦𞥆𞤮 𞤷𞤫𞤲𞤭𞥅𞤯𞤮 𞤥𞤮 𞤢𞤲'𞤣𞤢𞥄 𞤺𞤮𞤪𞤳𞤮.
𞤀𞤥𞥆𞤢𞥄 𞤫 𞤥𞤭 𞤸𞤵𞤤𞤢 𞤼𞤮 𞤯𞤵𞤥 𞤱𞤢𞤪𞤼𞤢 𞤲𞤮 𞤲'𞤦𞤮𞥅𞤣𞤭 𞤰𞤮𞤴𞤪𞤭𞤪𞤭 𞤖𞤢𞤱𞥆𞤢𞥄'𞤵 𞤫 𞤰𞤮𞤴𞤪𞤫 𞤥𞤢𞤴𞤪𞤭 𞤳𞤢𞤤𞥆𞤵𞤲'𞤣𞤫⹁ 𞤮𞤲𞤮𞤲 𞤥𞤢𞥄 𞤯𞤵𞤥 𞤥𞤢𞤶𞥆𞤭𞤲𞤢'𞤮𞤲 𞤢𞤤𞤮𞤲 𞤼𞤮𞤳𞥆𞤵𞤳𞤭 𞤀𞤤𞤥𞤢𞤧𞤭𞥅𞤸𞤵 𞤫 𞤩𞤫𞤪𞤲'𞤣𞤫 𞤺𞤮'𞤮 𞤫 𞤩𞤫𞤪𞤲'𞤣𞤫 𞤤𞤢𞥄𞤩𞤵𞤲'𞤣𞤫.
𞤐'𞤘𞤢𞤥 𞤥𞤭𞤲 𞤳𞤮𞤳𞥆𞤭𞥅'𞤮𞤲 𞤸𞤢𞤦𞤢𞤪𞤵 𞤒𞤫𞥅𞤧𞤵⹁ 𞤲'𞤣𞤫𞤲 𞤮𞤲 𞤳𞤫𞤩𞤭𞥅 𞤈𞤵𞥅𞤸𞤵 𞤀𞤤𞥆𞤢𞤸⹁ 𞤮𞤲 𞤲'𞤶𞤢𞤩𞤭𞥅 𞤱𞤢'𞤢𞤶𞤵 𞤢𞤥𞤭𞤲.
𞤀𞤥𞥆𞤢𞥄 𞤮𞤲 𞤢𞤤𞤢 𞤱𞤮𞤩𞥆𞤫 𞤴𞤭𞤥𞤩𞤫 𞤲'𞤺𞤢'𞤢𞤶𞤭𞤲𞤢𞤲𞤢'𞤮𞤲 𞤺𞤮𞤯𞥆𞤮 𞤒𞤫𞥅𞤧𞤵 𞤬𞤫𞥅𞤪𞤫⹁ 𞤲'𞤣𞤫𞤲 𞤮𞤲 𞤲'𞤶𞤢𞤩𞤭𞥅 𞤪𞤵𞥅𞤸𞤵 𞤬𞤫𞥅𞤪𞤫⹁ 𞤯𞤮𞤲𞤥𞤢𞥄 𞤮𞤲 𞤲'𞤶𞤢𞤩𞤭𞥅 𞤱𞤢'𞤢𞤶𞤵 𞤨𞤫𞥅𞤪𞤮𞥅𞤼𞤭𞤪𞤯𞤵𞤥 𞤫 𞤳𞤮 𞤥𞤭𞤲 𞤲'𞤺𞤢'𞤢𞤶𞤭𞤲𞤢𞤲𞤭'𞤮𞤲.
𞤃𞤭 𞤳𞤢𞤥𞥆𞤢𞥄𞤳𞤭 𞤩𞤫𞤲 𞤯𞤮𞤲 𞤲𞤮𞤣𞥆𞤫𞤼𞤫𞥅𞤩𞤫 “𞤥𞤢𞤱𞤩𞤫 𞤤𞤭𞤤𞤢𞥄𞤩𞤫” 𞤩𞤫 𞤩𞤵𞤪𞤣𞤭𞥅𞤴𞤢𞤥 𞤺𞤮𞤯𞥆𞤵𞤥.
𞤑𞤮𞥅 𞤼𞤮 𞤥𞤭 𞤱𞤢𞥄𞤱𞤢𞥄 𞤥𞤫𞤼𞤮 𞤦𞤮𞤯𞥆𞤵𞤥⹁ 𞤫 𞤥𞤭 𞤢𞤲'𞤣𞤭 𞤳𞤮 𞤲'𞤦𞤭'𞤢𞤴𞤥𞤭.
𞤃𞤭𞤲 𞤳𞤮𞤤𞥆𞤭𞥅'𞤮𞤲 𞤲𞤮𞤲 𞤫 𞤳𞤮𞥅 𞤲'𞤺𞤮𞤤𞤫 𞤤𞤢𞥄𞤱𞤮𞤤.
𞤃𞤭 𞤱𞤢'𞤢𞤶𞤭𞤲𞤢𞤲𞤭𞥅'𞤮𞤲 𞤖𞤢𞤦𞤢𞤪𞤵 𞤄𞤫𞤤𞤯𞤵𞤥 𞤣𞤮𞤱 𞤀𞤤𞥆𞤢𞤸 𞤷𞤢𞥄𞤸𞤵.
𞤃𞤭 𞤤𞤫𞤴𞤲𞤭𞥅 𞤸𞤮𞥅𞤪𞤫 𞤢𞤥 𞤲'𞤺𞤢𞤥 𞤯𞤵𞤥 𞤸𞤮𞤳𞥆𞤢'𞤮𞤲 𞤥𞤢𞤲'𞤺𞤵.
𞤑𞤮𞥅 𞤥𞤭 𞤱𞤮𞥅𞤬𞤭𞥅 𞤲'𞤣𞤫 𞤲'𞤺𞤢𞤯𞤵𞤥𞤭 𞤲𞤮𞤲؟
𞤃𞤭 𞤶𞤢𞤩𞤭𞥅 𞤷𞤫𞥅𞤣𞤫 𞤦𞤢𞤤𞥆𞤢𞤤 𞤣𞤢𞤺𞤢 𞤼𞤮 𞤱𞤮𞤩𞥆𞤫 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤦𞤮 𞤥𞤭 𞤼𞤫𞥅𞤼𞤢𞤲𞤩𞤫 𞤲'𞤺𞤢𞤥 𞤥𞤭 𞤱𞤢𞤤𞥆𞤢'𞤮𞤲.
𞤑𞤮 𞤲'𞤺𞤮𞤲'𞤣𞤵𞤥𞤭 𞤫 𞤥𞤮𞥅𞤯𞤮𞤲 𞤥𞤭 𞤲𞤢𞤼𞥆𞤭𞥅 𞤣𞤵𞤤𞥆𞤫𞤪𞤫⹁ 𞤢𞤥𞥆𞤢𞥄 𞤥𞤭 𞤼𞤮𞤪𞤢𞥄𞤳𞤭 𞤦𞤢𞤤𞥆𞤢𞤤 𞤼𞤮 𞤥𞤮𞥅𞤯𞤮𞤲⹁ 𞤲'𞤺𞤢𞤥 𞤦𞤢𞤲'𞤣𞤭𞤪𞤢𞥄𞤩𞤫 𞤥𞤫𞥅𞤯𞤫𞤲 𞤺𞤢𞤪𞤮𞤴𞤩𞤫 𞤣𞤢𞤺𞤢 𞤃𞤢𞤳𞤭𞤣𞤮𞥅𞤲𞤭𞤴𞤢 𞤲'𞤺𞤢𞤣𞥆𞤢𞤲𞤭𞥅𞤴𞤢𞤥 𞤦𞤢𞤤𞥆𞤢𞤤 𞤲'𞤺𞤢𞤤 𞤲'𞤺𞤭𞤯𞤵𞤥𞤭.
𞤉 𞤲'𞤺𞤫𞤤 𞤼𞤮𞤲 𞤷𞤢𞤪𞤫𞤤 𞤥𞤭 𞤱𞤢𞤪𞤼𞤢𞤲𞤢𞥄𞤴𞤭'𞤮𞤲 𞤼𞤫𞤣𞥆𞤮𞤪𞤢𞤤⹁ 𞤥𞤭 𞤦𞤮𞥅 𞤱𞤢𞤪𞤼𞤢𞤲𞤼𞤢𞥄'𞤮𞤲 𞤼𞤫𞤣𞥆𞤮𞤪𞤢𞤤.
𞤐𞤮𞤲 𞤲𞤮 𞤼𞤢𞤦𞥆𞤭𞤼𞤭𞤲𞤭𞤪𞤥𞤭 𞤺𞤮𞥅𞤲'𞤺𞤢 𞤀𞤤𞤥𞤢𞤧𞤭𞥅𞤸𞤵 𞤲'𞤣𞤫𞤪 𞤢𞤥⹁ 𞤲𞤮𞤲 𞤥𞤢𞥄 𞤥𞤭 𞤼𞤢𞤦𞥆𞤭𞤼𞤭𞤲𞤭𞥅 𞤲'𞤣𞤫𞤪 𞤤𞤫𞤴𞤣𞤭 𞤀𞤳𞤢𞥄𞤴𞤢 𞤱𞤢𞤤𞤢𞥄 𞤦𞤢𞥄𞤱𞤢𞤴𞤯𞤮 𞤸𞤢𞤯𞤢𞤴𞤢𞤥 𞤥𞤢𞤲𞤼𞤮𞤪𞤢𞥄𞤳𞤭𞤯𞤵𞤥.
𞤚𞤮𞥅⹁ 𞤮𞤲 𞤳𞤢𞤥𞥆𞤮𞥅 𞤥𞤭 𞤱𞤭'𞤵 𞤲𞤮𞤲 𞤲'𞤺𞤢𞤥 𞤥𞤭 𞤴𞤭𞤯𞤢𞥄'𞤮𞤲؟
𞤀𞤤𞥆𞤢𞤸 𞤫 𞤢𞤲'𞤣𞤭 𞤫 𞤥𞤭 𞤴𞤭𞤯𞤭'𞤮𞤲!
𞤃𞤭 𞤻𞤢𞤥𞤪𞤢𞤴 𞤴𞤫𞥅𞤧𞤮 𞤫 𞤱𞤢𞤯𞤵𞤳𞤭 𞤳𞤮 𞤲'𞤺𞤢𞤯𞤢𞤴𞤥𞤭 𞤲'𞤺𞤢𞤥 𞤥𞤭 𞤸𞤢𞤯𞤢 𞤩𞤫𞤲 𞤯𞤮𞤲 𞤲𞤮𞤣𞥆𞤫𞤼𞤫𞥅𞤩𞤫 “𞤥𞤢𞤱𞤩𞤫 𞤤𞤭𞤤𞤢𞥄𞤩𞤫” 𞤸𞤫𞤩𞤵𞤳𞤭 𞤤𞤢𞥄𞤱𞤮𞤤 𞤥𞤢𞤲𞤼𞤭𞤼𞤢𞥄𞤳𞤭 𞤫 𞤱𞤭𞥅𞤳𞤭 𞤩𞤫 𞤳𞤵𞤱𞤭𞥅 𞤳𞤵𞥅𞤺𞤢𞤤 𞤨𞤮𞤼𞥆𞤵𞤣𞤵𞤲'𞤺𞤢𞤤 𞤫 𞤲'𞤺𞤢𞤤 𞤥𞤭𞤲 𞤳𞤵𞤱𞤭.
𞤋𞤪𞤭 𞤩𞤫𞤲 𞤯𞤮𞤲 𞤴𞤭𞤥𞤩𞤫 𞤩𞤫 𞤤𞤭𞤤𞤢𞥄𞤩𞤫 𞤬𞤫𞤱𞤪𞤫⹁ 𞤩𞤫 𞤳𞤵𞥅𞤼𞤭𞤪𞤮𞥅𞤩𞤫 𞤬𞤫𞤱𞤪𞤫⹁ 𞤫 𞤩𞤫 𞤲'𞤺𞤢𞤪𞤼𞤭𞤪𞤢 𞤳𞤮'𞤫 𞤥𞤢𞤩𞥆𞤫 𞤦𞤮 𞤩𞤫 𞤤𞤭𞤤𞤢𞥄𞤩𞤫 𞤀𞤤𞤥𞤢𞤧𞤭𞥅𞤸𞤵.
𞤐𞤢𞥄' 𞤯𞤵𞤥 𞤳𞤢𞤴𞤯𞤭𞤲𞤭𞥅𞤯𞤵𞤥!
𞤑𞤮𞥅 𞤕𞤫𞤴𞤯𞤢𞤲 𞤫 𞤱𞤢𞤪𞤼𞤭𞤪𞤢 𞤸𞤮𞥅𞤪𞤫 𞤥𞤵𞥅𞤯𞤵𞤥 𞤦𞤮 𞤥𞤢𞤤𞤢𞥄'𞤭𞤳𞤢𞥄𞤶𞤮 𞤺𞤮𞥅𞤣𞤵𞤯𞤮 𞤶𞤢𞤴𞤲'𞤺𞤮𞤤.
𞤐'𞤘𞤢𞤥 𞤲𞤮𞤲⹁ 𞤲𞤢𞥄' 𞤯𞤵𞤥 𞤳𞤢𞤴𞤯𞤭𞤲𞤭𞥅𞤯𞤵𞤥 𞤼𞤮 𞤥𞤢𞤷𞥆𞤵𞤩𞤫 𞤥𞤢𞥄𞤳𞤮 𞤲'𞤺𞤢𞤪𞤼𞤭𞤪𞤭𞥅 𞤳𞤮'𞤫 𞤥𞤢𞤩𞥆𞤫 𞤦𞤮 𞤳𞤵𞤱𞤮𞥅𞤩𞤫 𞤳𞤵𞥅𞤯𞤫 𞤢𞥄𞤣𞤭𞤤𞤢𞥄𞤳𞤵.
𞤉 𞤪𞤫'𞤭𞤪𞤣𞤫 𞤥𞤢𞤩𞥆𞤫 𞤩𞤫 𞤳𞤫𞤩𞤢𞤴 𞤳𞤮 𞤬𞤮𞤼𞥆𞤭𞤣𞤭 𞤫 𞤳𞤵𞥅𞤯𞤫 𞤥𞤢𞤩𞥆𞤫.
𞤄𞤵𞤤𞤵𞤧 𞤃𞤢𞤲𞤼𞤮𞤪𞤢𞤳𞤫 𞤚𞤮𞤪𞥆𞤢 𞤑𞤢 𞤒𞤢𞤪𞤭
𞤉 𞤥𞤭 𞤬𞤵𞤯𞥆𞤭𞤼𞤢 𞤱𞤭𞥅𞤳𞤭⹁ 𞤼𞤮' 𞤺𞤮𞤯𞥆𞤮 𞤸𞤮𞤷𞥆𞤢 𞤥𞤭 𞤳𞤢𞥄𞤽𞤢𞥄𞤯𞤮.
𞤀𞤥𞥆𞤢𞥄 𞤼𞤮 𞤮𞤲 𞤳𞤮𞤷𞥆𞤭𞤪𞤭𞥅𞤴𞤢𞤥 𞤲𞤮𞤲⹁ 𞤧𞤫𞤴 𞤲'𞤶𞤢𞤩𞤮𞤻𞤢𞤥 𞤲𞤮 𞤲'𞤶𞤢𞤩𞤭𞤪𞤼𞤮𞤲 𞤳𞤢𞥄𞤽𞤢𞥄𞤯𞤮 𞤲'𞤺𞤢𞤥 𞤥𞤭 𞤥𞤢𞤲𞤼𞤭𞤼𞤮𞥅 𞤧𞤫𞤯𞥆𞤢.
𞤑𞤮 𞤲'𞤦𞤭'𞤢𞤴𞤥𞤭 𞤫 𞤥𞤭 𞤥𞤢𞤲𞤼𞤭𞤼𞤮𞥅 𞤶𞤮𞥅𞤲𞤭⹁ 𞤔𞤮𞥅𞤥𞤭𞤪𞤢𞥄𞤱𞤮 𞤱𞤭'𞤢𞥄𞤴𞤭𞤴𞤢𞤥 𞤥𞤭 𞤱𞤭'𞤢 𞤲𞤮𞤲⹁ 𞤢𞤥𞥆𞤢𞥄 𞤫 𞤥𞤭 𞤥𞤫𞤼𞤢 𞤦𞤮 𞤳𞤢𞥄𞤽𞤢𞥄𞤯𞤮.
𞤐'𞤁𞤫 𞤫 𞤱𞤮𞥅𞤣𞤭 𞤥𞤢𞤲𞤼𞤭𞤼𞤮𞤼𞤮𞥅𞤩𞤫 𞤭𞤪𞤭 𞤥𞤢𞤲𞤼𞤭𞤼𞤢𞥄𞤳𞤭 𞤳𞤭 𞤴𞤭𞤥𞤩𞤫 𞤣𞤵𞥅𞤲𞤭𞤴𞤢𞥄𞤪𞤵⹁ 𞤥𞤭𞤲 𞤥𞤢𞥄 𞤥𞤭 𞤥𞤢𞤲𞤼𞤭𞤼𞤮𞤼𞤮.
𞤌𞤲 𞤲𞤢𞤲𞤢 𞤦𞤫𞤤𞤯𞤵𞤥 𞤸𞤫𞤼𞥆𞤭𞤲'𞤣𞤢𞤲𞤢𞥄𞤳𞤭 𞤸𞤢𞥄𞤽𞤢𞥄𞤩𞤫 𞤲'𞤺𞤢𞤥 𞤫 𞤴𞤭𞥅𞤳𞤭 𞤥𞤮𞥅𞤯𞤮𞤲 𞤮𞤲 𞤲'𞤺𞤮𞥅𞤣𞤭 𞤬𞤢𞥄𞤥𞤵 𞤥𞤢𞤱𞤯𞤵𞤥!
𞤖𞤢𞥄 𞤥𞤢𞥄 𞤮𞤲 𞤥𞤵𞤻𞤢𞤲𞤢 𞤳𞤮𞥅 𞤥𞤮𞤴𞤫 𞤺𞤢𞤪𞤼𞤭𞤪𞤮𞥅𞤱𞤮'𞤮𞤲 𞤥𞤢𞤷𞥆𞤵𞤩𞤫 𞤥𞤢𞥄𞤳𞤮⹁ 𞤫 𞤰𞤮𞤴𞤪𞤵𞤯𞤮'𞤮𞤲 𞤶𞤢𞤩𞤢𞤲𞤭'𞤮𞤲 𞤳𞤮 𞤲'𞤺𞤮𞥅𞤣𞤵𞤯𞤮𞤲⹁ 𞤫 𞤶𞤢𞤱𞤢𞤲𞤢𞤴𞤯𞤮'𞤮𞤲⹁ 𞤫 𞤨𞤭𞥅𞤯𞤮'𞤮𞤲 𞤼𞤮 𞤱𞤮𞤤𞤮.
𞤉 𞤥𞤭 𞤧𞤫𞤥𞤼𞤢 𞤱𞤭𞥅𞤳𞤭 𞤥𞤭𞤲𞤮𞤲 𞤥𞤭𞤲 𞤲'𞤺𞤢𞤤𞤢𞥄 𞤧𞤫𞤲'𞤦𞤫 𞤱𞤢𞤯𞤢𞤲𞤳𞤭'𞤮𞤲 𞤲𞤮𞤲!
𞤀𞤥𞥆𞤢𞥄 𞤼𞤮 𞤱𞤮𞤩𞥆𞤫 𞤫 𞤥𞤢𞤲𞤼𞤮𞤪𞤮𞥅 𞤺𞤮𞤯𞥆𞤵𞤥⹁ 𞤥𞤭𞤲 𞤥𞤢𞥄 𞤥𞤭 𞤥𞤢𞤲𞤼𞤮𞤪𞤼𞤮𞤯𞤵𞤥.
𞤚𞤮𞥅⹁ 𞤫 𞤥𞤭 𞤥𞤫𞤼𞤢 𞤦𞤮 𞤳𞤢𞥄𞤽𞤢𞥄𞤯𞤮!
𞤚𞤮 𞤩𞤫 𞤋𞤦𞤪𞤢𞥄𞤲𞤭𞤴𞤢𞤲𞤳𞤮'𞤫𞤲⹁ 𞤥𞤭𞤲 𞤥𞤢𞥄 𞤥𞤭 𞤋𞤦𞤪𞤢𞥄𞤲𞤭𞤴𞤢𞤲𞤳𞤫𞥅𞤶𞤮.
𞤚𞤮 𞤩𞤫 𞤋𞤧𞤪𞤢𞥄'𞤭𞥅𞤤𞤢𞤲𞤳𞤮'𞤫𞤲⹁ 𞤥𞤭𞤲 𞤥𞤢𞥄 𞤥𞤭 𞤋𞤧𞤪𞤢𞥄'𞤭𞥅𞤤𞤢𞤲𞤳𞤫𞥅𞤶𞤮.
𞤚𞤮 𞤩𞤫 𞤤𞤫𞤻𞤮𞤤 𞤋𞤦𞤪𞤢𞥄𞤸𞤭𞤥⹁ 𞤥𞤭𞤲 𞤥𞤢𞥄 𞤤𞤫𞤻𞤮𞤤 𞤋𞤦𞤪𞤢𞥄𞤸𞤭𞤥 𞤰𞤭𞤱𞤮𞤴𞤭𞤥𞤭.
𞤚𞤮 𞤩𞤫 𞤳𞤵𞤱𞤢𞤲𞤮𞥅𞤩𞤫 𞤀𞤤𞤥𞤢𞤧𞤭𞥅𞤸𞤵⹁ 𞤥𞤭𞤲 𞤥𞤭 𞤩𞤵𞤪𞤭𞥅𞤩𞤫.
𞤉 𞤥𞤭 𞤥𞤫𞤼𞤢 𞤦𞤮 𞤳𞤢𞥄𞤽𞤢𞥄𞤯𞤮!
𞤃𞤭 𞤩𞤵𞤪𞤭𞥅𞤩𞤫 𞤸𞤵𞤱𞤵𞤳𞤭 𞤲𞤢𞥄' 𞤧𞤫𞤯𞥆𞤢⹁ 𞤥𞤭 𞤩𞤵𞤪𞤭𞥅𞤩𞤫 𞤥𞤢𞤩𞥆𞤫𞥅𞤳𞤭 𞤲'𞤣𞤫𞤪 𞤧𞤵𞥅𞤣𞤵 𞤷𞤵𞤪𞤢𞤤⹁ 𞤥𞤭 𞤩𞤵𞤪𞤭𞥅𞤩𞤫 𞤬𞤭𞤴𞤫𞥅𞤳𞤭⹁ 𞤥𞤭 𞤩𞤢𞤣𞤢𞤳𞤫 𞤥𞤢𞤴𞤣𞤫 𞤲'𞤣𞤫 𞤯𞤵𞤯𞥆𞤵𞤥.
𞤐'𞤁𞤫 𞤶𞤮𞤱𞤭 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤫 𞤨𞤭𞥅𞤪𞤢𞤴𞤢𞤥 𞤤𞤮𞥅𞤷𞤭 𞥓𞥙.
𞤐'𞤁𞤫 𞤼𞤢𞤼𞤭 𞤈𞤮𞥅𞤥𞤢𞤲𞤳𞤮'𞤫𞤲 𞤫 𞤨𞤭𞥅𞤪𞤢𞤴𞤢𞤥 𞤷𞤢𞤦𞥆𞤭.
𞤃𞤭 𞤸𞤵𞤦𞤮𞤪𞤢𞥄𞤥𞤢 𞤳𞤢𞥄𞤰𞤫 𞤲'𞤣𞤫 𞤺𞤮'𞤮.
𞤐'𞤁𞤫 𞤼𞤢𞤼𞤭 𞤫 𞤥𞤭 𞤲𞤢𞤼𞥆𞤢 𞤳𞤮𞤥𞤭𞥅𞤶𞤫 𞤫 𞤯𞤫 𞤨𞤵𞤧𞤭𞤣𞤢 𞤫 𞤢𞤥 𞤲'𞤣𞤫𞤪 𞤥𞤢𞥄𞤴𞤮⹁ 𞤥𞤭 𞤱𞤢𞥄𞤤𞤭𞥅 𞤥𞤭 𞤻𞤢𞤤𞥆𞤭𞥅 𞤲'𞤣𞤫𞤪 𞤲'𞤣𞤭𞤴𞤢𞤥 𞤥𞤢𞥄𞤴𞤮.
𞤐'𞤁𞤫𞤪 𞤶𞤢𞤸𞤢𞥄𞤤𞤫 𞤢𞤥 𞤥𞤭 𞤲𞤢𞤼𞥆𞤭𞥅 𞤼𞤮𞤪𞥆𞤢𞥄𞤶𞤭 𞤯𞤵𞤯𞥆𞤭⹁ 𞤷𞤢𞤲𞤯𞤭 𞤬𞤫𞥅𞤪𞤫‑𞤬𞤫𞥅𞤪𞤫 𞤩𞤢𞤣𞤢𞤳𞤫 𞤻𞤢𞥄𞤥𞤢𞤴𞤢𞤥⹁ 𞤱𞤵𞤴𞤩𞤫 𞤼𞤮𞤪𞥆𞤭𞥅𞤴𞤢𞤥⹁ 𞤴𞤭𞤥𞤩𞤫 𞤤𞤫𞤻𞤮𞤤 𞤢𞤥 𞤼𞤮𞤪𞥆𞤭𞥅𞤴𞤢𞤥⹁ 𞤴𞤭𞤥𞤩𞤫 𞤲𞤢𞥄' 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤼𞤮𞤪𞥆𞤭𞥅𞤴𞤢𞤥.
𞤃𞤭 𞤲𞤢𞤼𞥆𞤭𞥅 𞤼𞤮𞤪𞥆𞤢 𞤲'𞤣𞤫𞤪 𞤺𞤢𞤪𞤭𞥅𞤪𞤭⹁ 𞤥𞤭 𞤲𞤢𞤼𞥆𞤭𞥅 𞤼𞤮𞤪𞥆𞤢 𞤲'𞤣𞤫𞤪 𞤤𞤢𞤣𞥆𞤫⹁ 𞤥𞤢𞥄𞤴𞤮 𞤩𞤢𞤣𞤢𞤳𞤫 𞤻𞤢𞥄𞤥𞤢𞤴𞤢𞤥⹁ 𞤦𞤢𞤲'𞤣𞤭𞤪𞤢𞥄𞤩𞤫 𞤢𞤥 𞤬𞤫𞤱𞤪𞤫'𞤫𞤲 𞤼𞤮𞤪𞥆𞤭𞥅𞤴𞤢𞤥.
𞤃𞤭 𞤸𞤵𞤱𞤭𞥅 𞤲𞤢𞥄' 𞤧𞤫𞤯𞥆𞤢 𞤥𞤭 𞤬𞤭𞥅𞤣𞤭𞥅 𞤫 𞤳𞤵𞥅𞤺𞤢𞤤⹁ 𞤶𞤫𞤥𞥆𞤢𞥄𞤶𞤫 𞤯𞤵𞤯𞥆𞤫 𞤥𞤭 𞤯𞤢𞥄𞤲𞤢𞤼𞤢𞥄𞤳𞤮.
𞤃𞤭 𞤬𞤭𞥅𞤣𞤭𞥅 𞤫 𞤱𞤫𞥅𞤤𞤮 𞤫 𞤯𞤮𞤲𞤳𞤢⹁ 𞤲'𞤣𞤫 𞤯𞤵𞤯𞥆𞤵𞤥 𞤱𞤢𞤤𞤢𞥄 𞤳𞤮 𞤻𞤢𞥄𞤥𞤢𞤴𞤥𞤭⹁ 𞤥𞤭 𞤴𞤢𞤪𞤭𞥅 𞤬𞤫𞥅𞤱𞤮⹁ 𞤥𞤭 𞤣𞤵𞤤𞥆𞤭𞥅 𞤳𞤮 𞤩𞤮𞤪𞤲𞤮𞤼𞤮𞥅𞤥𞤭.
𞤘𞤢𞤯𞤢 𞤳𞤮 𞤲'𞤦𞤭𞥅𞤥𞤭⹁ 𞤫 𞤱𞤮𞥅𞤣𞤭 𞤯𞤵𞤯𞥆𞤵𞤥 𞤼𞤮𞤪𞥆𞤵𞤯𞤵𞤥𞤴𞤢𞤥⹁ 𞤯𞤮𞤲𞤥𞤢𞥄 𞤳𞤮𞥅 𞤲'𞤣𞤫𞤴𞤫 𞤫 𞤥𞤭 𞤱𞤮𞥅𞤣𞤭 𞤼𞤫𞤣𞥆𞤮𞤪𞤢𞤤 𞤱𞤢𞤲𞥆𞤵𞤳𞤭 𞤣𞤮𞤱 𞤬𞤵𞥅 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵.
𞤚𞤮 𞤺𞤮𞤯𞥆𞤮 𞤣𞤵𞤤𞥆𞤭𞥅 𞤧𞤫𞤲'𞤦𞤫⹁ 𞤧𞤫𞤴 𞤥𞤭 𞤲𞤢𞤲𞤢 𞤦𞤮 𞤥𞤭𞤲 𞤣𞤵𞤤𞥆𞤭 𞤧𞤫𞤲'𞤦𞤫.
𞤚𞤮 𞤺𞤮𞤯𞥆𞤮 𞤲𞤢𞤼𞥆𞤭𞤲𞤢𞥄𞤥𞤢 𞤱𞤢𞤯𞤵𞤳𞤭 𞤸𞤢𞤳𞥆𞤫⹁ 𞤫 𞤯𞤵𞤥 𞤲𞤢𞥄𞤱𞤢𞤴𞤢𞤥 𞤲𞤢𞥄' 𞤧𞤫𞤯𞥆𞤢.
𞤚𞤮 𞤯𞤵𞤥 𞤣𞤮𞥅𞤤𞤫 𞤥𞤭 𞤥𞤢𞤲𞤼𞤮𞥅⹁ 𞤧𞤫𞤴 𞤥𞤭 𞤥𞤢𞤲𞤼𞤮𞤪𞤮𞥅 𞤬𞤭𞥅 𞤳𞤮𞤤𞥆𞤢𞤴𞤯𞤵𞤥 𞤷𞤭𞤴𞤢 𞤧𞤫𞤲'𞤦𞤫 𞤢𞤥.
𞤀𞤤𞥆𞤢𞤸 𞤐𞤴𞤢𞥄𞤳𞤮 𞤒𞤫𞥅𞤧𞤵 𞤔𞤮𞥅𞤥𞤭𞤪𞤢𞥄𞤱𞤮 𞤥𞤫𞥅𞤯𞤫𞤲 𞤫 𞤢𞤲'𞤣𞤭 𞤳𞤮 𞤲'𞤦𞤭𞥅𞤥𞤭 𞤲𞤢𞥄' 𞤯𞤵𞤥 𞤬𞤫𞤱𞤪𞤫.
𞤒𞤫𞤼𞥆𞤮𞥅𞤪𞤫 𞤼𞤢𞤦𞥆𞤭𞤼𞤢 𞤼𞤮 𞤥𞤢𞥄𞤳𞤮 𞤸𞤢𞥄 𞤢𞤦𞤢𞤣𞤢𞥄.
𞤕𞤢𞤪𞤫𞤤 𞤳𞤮 𞤲'𞤺𞤮𞤲𞤥𞤭 𞤺𞤢𞤪𞤭𞥅𞤪𞤭 𞤁𞤭𞤥𞤢𞤧𞤳𞤵⹁ 𞤺𞤮𞤥𞤲𞤢𞥄𞤶𞤮 𞤤𞤫𞤴𞤣𞤭 𞤲'𞤣𞤭𞤲 𞤺𞤮𞤲𞤯𞤮 𞤤𞤫𞤴 𞤤𞤢𞥄𞤥𞤭𞥅𞤯𞤮 𞤦𞤭'𞤫𞤼𞤫𞥅𞤯𞤮 𞤀𞤪𞤫𞥅𞤼𞤢𞤧⹁ 𞤮 𞤱𞤢𞤯𞤭𞥅 𞤯𞤵𞤥 𞤧𞤵𞤪𞤭 𞤣𞤢𞤥𞥆𞤵𞤯𞤫 𞤺𞤢𞤪𞤭𞥅𞤪𞤭 𞤲'𞤣𞤭𞤲 𞤲'𞤺𞤢𞤥 𞤮 𞤲𞤢𞤲'𞤺𞤢𞤴𞤢𞤥.
𞤀𞤥𞥆𞤢𞥄 𞤸𞤭𞤺𞤮𞥅𞤩𞤫 𞤢𞤥 𞤲'𞤺𞤢𞤯𞤭𞤴𞤢𞤥 𞤲'𞤣𞤫𞤪 𞤧𞤮𞤥𞤨𞤮𞥅𞤪𞤫⹁ 𞤩𞤫 𞤳𞤢𞤩𞥆𞤭 𞤩𞤮𞤺𞥆𞤮𞤤⹁ 𞤩𞤫 𞤲'𞤶𞤭𞤨𞥆𞤭𞤲𞤭𞤪𞤭𞤴𞤢𞤥 𞤲'𞤣𞤫𞤪 𞤴𞤮𞤤𞤲'𞤣𞤫 𞤥𞤢𞥄𞤣𞤭 𞤨𞤭𞤤𞤭𞥅𞤲'𞤣𞤭 𞤺𞤢𞤪𞤭𞥅𞤪𞤭 𞤲'𞤣𞤭𞤲.
𞤐𞤮𞤲 𞤳𞤭𞤧𞤭𞤪𞤥𞤭 𞤣𞤢𞤺𞤢 𞤶𞤵𞤲'𞤺𞤮 𞤺𞤮𞤥𞤲𞤢𞥄𞤶𞤮 𞤮𞤲.
|
2 Korintiyanko'en 12
Ko Joomiraawo Holli Bulus Nder Wahayu
Doole mi nyamray yeeso e mantitaaki, koo nde ɗum nafantaayam koo seɗɗa, ammaa jooni mi metay dow wahayu ɗum Joomiraawo holliyam e ko o wanginaniyam.
E mi andi goɗɗo tokkuɗo Almasiihu duuɓi sappo e nayi ƴaɓɓiiɗi o hoccaama yaaki dow tataɓum.
Koo nder ɓandu o hoccaa, koo naa' nder ɓandu, mi andaa, Allah tan andi.
E mi andi neɗɗo on ɗum hocciimo yaaki wuro Allah ton dow, koo nder ɓandu o hoccaa, koo naa' nder ɓandu o hoccaa mi andaa, ammaa Allah tan andi.
Ton o nani goɗɗe boliiɗe ɗe neɗɗo fotaayi wiiki, sirruuji ɗi neɗɗo haanaa wurtina.
Mi mantorto iri on ɗon neɗɗo, ammaa mi mantortaako hoore am, sey ni mi mantoroo fii kollayɗum ciya sembe am.
Koo to e mi yiɗi mi mantitoo, mi wartataa bo kaaŋaaɗo, ngam goonga mbi'aymi.
Ammaa mi mantitataako, ngam to' goɗɗo hocca mi ɓurii ko o yi'i to am koo ko nani to am.
Allah holliiyam wahayu mawɗum.
Ammaa ngam to' mi ƴefta hoore am, sey ɗum yowaniyam goɗɗum ɗum wartaniyam bo gi'al nder ɓandu, bo goɗɗo Ceyɗan liloyi waɗa ka torrukiyam.
Nde tati e mi toroo Joomiraawo ittanayamɗum, ammaa e mo wi'ayam, “Yidde am heƴiima, ngam carel ngel ndulluɗaa sembe, sey bawɗe am kewɗe mbanga.”
Ngam non, nder belɗum ɓernde mi ɓeyday mantoraaki ciya sembe am, ngam bawɗe Almasiihu njooɗoo nder am.
Kanjum waɗi ngam Almasiihu e mi nana belɗum ciya sembe am, e huɗeeki ki kuɗeteemi, e torraaji ɗi njaraymi, e torraaji ɗi torreteemi, e caɗeele ɗe nattumi.
Ngam carel ngel ndullumi sembe, carel ngel ngoodumi sembe.
Wannaare Bulus Dow Wonɓe Korinti
Mi wartirii hoore am bo kaaŋaaɗo, ammaa onon ngaɗiyam ngaɗumi non.
Goonga, onon haani manayam, ngam ɓen ɗon noddeteeɓe “mawɓe lilaaɓe” ɓe ɓuraayiyam koo seɗɗa, koo nde naa' mi goɗɗum.
Mi huwii kuuɗe nder mooɗon kollayɗe min mi lilaaɗo Almasiihu mo goonga, mi huwirii munyal mangal.
Allah hokkiiyam bawɗe waɗuki alaamaaji kulniiɗi, e kuuɗe kayɗiniiɗe, e kuuɗe mawɗe.
Ɗume ngaɗanmi goɗɗe kawte tokkuɓe Yeesu ɗum mi waɗanaayi'on?
Fii go'o ɗum mi waɗaayi woni mi toroo'on ballal.
Njaafaneeyam ɗu'um ɗum ngaɗumi!
Jooni e mi siryii warki to mooɗon garol tataɓol.
Mi wartantaa'on teddoral, ngam naa' jawdi mooɗon ngiɗumi, onon e ko'e mooɗon ngiɗumi.
Ngam haanaa ɓiɓɓe kawrita jawdi ngam danyooɓe maɓɓe, ammaa danyooɓe haani kawrita jawdi ngam ɓiɓɓe ɓen.
Mi nanay belɗum hokkuki hoore am e fuu ko ngoodumi ngam mooɗon.
To mi ɓeydii yiɗuki'on, on ustay yiɗukiyam?
Too, on njaɓii mi wartanaayi'on teddoral.
Fuu e non woɓɓe mbi'ay e mi woodi ƴoyre, mi huutirii fewre mi nangii'on.
Koo e woodi lilaaɓe ɓe lilmi to mooɗon ƴoyruɓe'on njaɓi ko ngooduɗon?
Mi torake Tiitus yaha to mooɗon, kanko e bandiraawo meeɗen.
Koo Tiitus ƴoyrii'on jaɓii ko ngooduɗon?
Naa' minon e maako nyumo go'o min kuurata.
Naa' laawol go'o min tokkata?
Koo on nyuma daga arande e min curana ko'e amin yeeso mooɗon?
Naa' non!
Min tokkuɓe Almasiihu, e min mbi'a goonga yeeso Allah.
Bandiraaɓe ɓe min ngiɗi, koo ɗume ko min ngaɗata e min ngaɗaɗum ngam sembiɗinki'on.
E mi hula to mi warii to mooɗon, mi tawrataa'on no ngiɗumi, nden onon maa on tawrataayam no ngiɗɗon.
E mi hula mi tawra'on hawre, e lawliiru, e mettinki ɓernde, e yidde hoore, e huɗuki, e metuki haalaaji kalluɗi dow woɓɓe, e mawninki hoore, e umminki hakkiilo.
E mi hula to mi fuɗɗitii mi so''oyake to mooɗon, Allah am semtinayyam yeeso mooɗon, nden ɓernde am naaway, ngam ɗuɗɓe gaɗunooɓe hakke ɓe tuubaayi ɓe ali kuuɗe ɗe ɓe ngaɗata, waato kuuɗe nefniiɗe, e njeenu, e fuu kuuɗe kalluɗe ɗe ɓerɗe maɓɓe ngiɗi.
|
𞥒 𞤑𞤮𞤪𞤭𞤲𞤼𞤭𞤴𞤢𞤲𞤳𞤮'𞤫𞤲 𞥑𞥒
𞤑𞤮 𞤔𞤮𞥅𞤥𞤭𞤪𞤢𞥄𞤱𞤮 𞤖𞤮𞤤𞥆𞤭 𞤄𞤵𞤤𞤵𞤧 𞤐'𞤁𞤫𞤪 𞤏𞤢𞤸𞤢𞤴𞤵
𞤁𞤮𞥅𞤤𞤫 𞤥𞤭 𞤻𞤢𞤥𞤪𞤢𞤴 𞤴𞤫𞥅𞤧𞤮 𞤫 𞤥𞤢𞤲𞤼𞤭𞤼𞤢𞥄𞤳𞤭⹁ 𞤳𞤮𞥅 𞤲'𞤣𞤫 𞤯𞤵𞤥 𞤲𞤢𞤬𞤢𞤲𞤼𞤢𞥄𞤴𞤢𞤥 𞤳𞤮𞥅 𞤧𞤫𞤯𞥆𞤢⹁ 𞤢𞤥𞥆𞤢𞥄 𞤶𞤮𞥅𞤲𞤭 𞤥𞤭 𞤥𞤫𞤼𞤢𞤴 𞤣𞤮𞤱 𞤱𞤢𞤸𞤢𞤴𞤵 𞤯𞤵𞤥 𞤔𞤮𞥅𞤥𞤭𞤪𞤢𞥄𞤱𞤮 𞤸𞤮𞤤𞥆𞤭𞤴𞤢𞤥 𞤫 𞤳𞤮 𞤮 𞤱𞤢𞤲'𞤺𞤭𞤲𞤢𞤲𞤭𞤴𞤢𞤥.
𞤉 𞤥𞤭 𞤢𞤲'𞤣𞤭 𞤺𞤮𞤯𞥆𞤮 𞤼𞤮𞤳𞥆𞤵𞤯𞤮 𞤀𞤤𞤥𞤢𞤧𞤭𞥅𞤸𞤵 𞤣𞤵𞥅𞤩𞤭 𞤧𞤢𞤨𞥆𞤮 𞤫 𞤲𞤢𞤴𞤭 𞤰𞤢𞤩𞥆𞤭𞥅𞤯𞤭 𞤮 𞤸𞤮𞤷𞥆𞤢𞥄𞤥𞤢 𞤴𞤢𞥄𞤳𞤭 𞤣𞤮𞤱 𞤼𞤢𞤼𞤢𞤩𞤵𞤥.
𞤑𞤮𞥅 𞤲'𞤣𞤫𞤪 𞤩𞤢𞤲'𞤣𞤵 𞤮 𞤸𞤮𞤷𞥆𞤢𞥄⹁ 𞤳𞤮𞥅 𞤲𞤢𞥄' 𞤲'𞤣𞤫𞤪 𞤩𞤢𞤲'𞤣𞤵⹁ 𞤥𞤭 𞤢𞤲'𞤣𞤢𞥄⹁ 𞤀𞤤𞥆𞤢𞤸 𞤼𞤢𞤲 𞤢𞤲'𞤣𞤭.
𞤉 𞤥𞤭 𞤢𞤲'𞤣𞤭 𞤲𞤫𞤯𞥆𞤮 𞤮𞤲 𞤯𞤵𞤥 𞤸𞤮𞤷𞥆𞤭𞥅𞤥𞤮 𞤴𞤢𞥄𞤳𞤭 𞤱𞤵𞤪𞤮 𞤀𞤤𞥆𞤢𞤸 𞤼𞤮𞤲 𞤣𞤮𞤱⹁ 𞤳𞤮𞥅 𞤲'𞤣𞤫𞤪 𞤩𞤢𞤲'𞤣𞤵 𞤮 𞤸𞤮𞤷𞥆𞤢𞥄⹁ 𞤳𞤮𞥅 𞤲𞤢𞥄' 𞤲'𞤣𞤫𞤪 𞤩𞤢𞤲'𞤣𞤵 𞤮 𞤸𞤮𞤷𞥆𞤢𞥄 𞤥𞤭 𞤢𞤲'𞤣𞤢𞥄⹁ 𞤢𞤥𞥆𞤢𞥄 𞤀𞤤𞥆𞤢𞤸 𞤼𞤢𞤲 𞤢𞤲'𞤣𞤭.
𞤚𞤮𞤲 𞤮 𞤲𞤢𞤲𞤭 𞤺𞤮𞤯𞥆𞤫 𞤦𞤮𞤤𞤭𞥅𞤯𞤫 𞤯𞤫 𞤲𞤫𞤯𞥆𞤮 𞤬𞤮𞤼𞤢𞥄𞤴𞤭 𞤱𞤭𞥅𞤳𞤭⹁ 𞤧𞤭𞤪𞥆𞤵𞥅𞤶𞤭 𞤯𞤭 𞤲𞤫𞤯𞥆𞤮 𞤸𞤢𞥄𞤲𞤢𞥄 𞤱𞤵𞤪𞤼𞤭𞤲𞤢.
𞤃𞤭 𞤥𞤢𞤲𞤼𞤮𞤪𞤼𞤮 𞤭𞤪𞤭 𞤮𞤲 𞤯𞤮𞤲 𞤲𞤫𞤯𞥆𞤮⹁ 𞤢𞤥𞥆𞤢𞥄 𞤥𞤭 𞤥𞤢𞤲𞤼𞤮𞤪𞤼𞤢𞥄𞤳𞤮 𞤸𞤮𞥅𞤪𞤫 𞤢𞤥⹁ 𞤧𞤫𞤴 𞤲𞤭 𞤥𞤭 𞤥𞤢𞤲𞤼𞤮𞤪𞤮𞥅 𞤬𞤭𞥅 𞤳𞤮𞤤𞥆𞤢𞤴𞤯𞤵𞤥 𞤷𞤭𞤴𞤢 𞤧𞤫𞤲'𞤦𞤫 𞤢𞤥.
𞤑𞤮𞥅 𞤼𞤮 𞤫 𞤥𞤭 𞤴𞤭𞤯𞤭 𞤥𞤭 𞤥𞤢𞤲𞤼𞤭𞤼𞤮𞥅⹁ 𞤥𞤭 𞤱𞤢𞤪𞤼𞤢𞤼𞤢𞥄 𞤦𞤮 𞤳𞤢𞥄𞤽𞤢𞥄𞤯𞤮⹁ 𞤲'𞤺𞤢𞤥 𞤺𞤮𞥅𞤲'𞤺𞤢 𞤲'𞤦𞤭'𞤢𞤴𞤥𞤭.
𞤀𞤥𞥆𞤢𞥄 𞤥𞤭 𞤥𞤢𞤲𞤼𞤭𞤼𞤢𞤼𞤢𞥄𞤳𞤮⹁ 𞤲'𞤺𞤢𞤥 𞤼𞤮' 𞤺𞤮𞤯𞥆𞤮 𞤸𞤮𞤷𞥆𞤢 𞤥𞤭 𞤩𞤵𞤪𞤭𞥅 𞤳𞤮 𞤮 𞤴𞤭'𞤭 𞤼𞤮 𞤢𞤥 𞤳𞤮𞥅 𞤳𞤮 𞤲𞤢𞤲𞤭 𞤼𞤮 𞤢𞤥.
𞤀𞤤𞥆𞤢𞤸 𞤸𞤮𞤤𞥆𞤭𞥅𞤴𞤢𞤥 𞤱𞤢𞤸𞤢𞤴𞤵 𞤥𞤢𞤱𞤯𞤵𞤥.
𞤀𞤥𞥆𞤢𞥄 𞤲'𞤺𞤢𞤥 𞤼𞤮' 𞤥𞤭 𞤰𞤫𞤬𞤼𞤢 𞤸𞤮𞥅𞤪𞤫 𞤢𞤥⹁ 𞤧𞤫𞤴 𞤯𞤵𞤥 𞤴𞤮𞤱𞤢𞤲𞤭𞤴𞤢𞤥 𞤺𞤮𞤯𞥆𞤵𞤥 𞤯𞤵𞤥 𞤱𞤢𞤪𞤼𞤢𞤲𞤭𞤴𞤢𞤥 𞤦𞤮 𞤺𞤭'𞤢𞤤 𞤲'𞤣𞤫𞤪 𞤩𞤢𞤲'𞤣𞤵⹁ 𞤦𞤮 𞤺𞤮𞤯𞥆𞤮 𞤕𞤫𞤴𞤯𞤢𞤲 𞤤𞤭𞤤𞤮𞤴𞤭 𞤱𞤢𞤯𞤢 𞤳𞤢 𞤼𞤮𞤪𞥆𞤵𞤳𞤭𞤴𞤢𞤥.
𞤐'𞤁𞤫 𞤼𞤢𞤼𞤭 𞤫 𞤥𞤭 𞤼𞤮𞤪𞤮𞥅 𞤔𞤮𞥅𞤥𞤭𞤪𞤢𞥄𞤱𞤮 𞤭𞤼𞥆𞤢𞤲𞤢𞤴𞤢𞤥𞤯𞤵𞤥⹁ 𞤢𞤥𞥆𞤢𞥄 𞤫 𞤥𞤮 𞤱𞤭'𞤢𞤴𞤢𞤥⹁ “𞤒𞤭𞤣𞥆𞤫 𞤢𞤥 𞤸𞤫𞤰𞤭𞥅𞤥𞤢⹁ 𞤲'𞤺𞤢𞤥 𞤷𞤢𞤪𞤫𞤤 𞤲'𞤺𞤫𞤤 𞤲'𞤣𞤵𞤤𞥆𞤵𞤯𞤢𞥄 𞤧𞤫𞤲'𞤦𞤫⹁ 𞤧𞤫𞤴 𞤦𞤢𞤱𞤯𞤫 𞤢𞤥 𞤳𞤫𞤱𞤯𞤫 𞤲'𞤦𞤢𞤲'𞤺𞤢.”
𞤐'𞤘𞤢𞤥 𞤲𞤮𞤲⹁ 𞤲'𞤣𞤫𞤪 𞤦𞤫𞤤𞤯𞤵𞤥 𞤩𞤫𞤪𞤲'𞤣𞤫 𞤥𞤭 𞤩𞤫𞤴𞤣𞤢𞤴 𞤥𞤢𞤲𞤼𞤮𞤪𞤢𞥄𞤳𞤭 𞤷𞤭𞤴𞤢 𞤧𞤫𞤲'𞤦𞤫 𞤢𞤥⹁ 𞤲'𞤺𞤢𞤥 𞤦𞤢𞤱𞤯𞤫 𞤀𞤤𞤥𞤢𞤧𞤭𞥅𞤸𞤵 𞤲'𞤶𞤮𞥅𞤯𞤮𞥅 𞤲'𞤣𞤫𞤪 𞤢𞤥.
𞤑𞤢𞤲'𞤶𞤵𞤥 𞤱𞤢𞤯𞤭 𞤲'𞤺𞤢𞤥 𞤀𞤤𞤥𞤢𞤧𞤭𞥅𞤸𞤵 𞤫 𞤥𞤭 𞤲𞤢𞤲𞤢 𞤦𞤫𞤤𞤯𞤵𞤥 𞤷𞤭𞤴𞤢 𞤧𞤫𞤲'𞤦𞤫 𞤢𞤥⹁ 𞤫 𞤸𞤵𞤯𞤫𞥅𞤳𞤭 𞤳𞤭 𞤳𞤵𞤯𞤫𞤼𞤫𞥅𞤥𞤭⹁ 𞤫 𞤼𞤮𞤪𞥆𞤢𞥄𞤶𞤭 𞤯𞤭 𞤲'𞤶𞤢𞤪𞤢𞤴𞤥𞤭⹁ 𞤫 𞤼𞤮𞤪𞥆𞤢𞥄𞤶𞤭 𞤯𞤭 𞤼𞤮𞤪𞥆𞤫𞤼𞤫𞥅𞤥𞤭⹁ 𞤫 𞤷𞤢𞤯𞤫𞥅𞤤𞤫 𞤯𞤫 𞤲𞤢𞤼𞥆𞤵𞤥𞤭.
𞤐'𞤘𞤢𞤥 𞤷𞤢𞤪𞤫𞤤 𞤲'𞤺𞤫𞤤 𞤲'𞤣𞤵𞤤𞥆𞤵𞤥𞤭 𞤧𞤫𞤲'𞤦𞤫⹁ 𞤷𞤢𞤪𞤫𞤤 𞤲'𞤺𞤫𞤤 𞤲'𞤺𞤮𞥅𞤣𞤵𞤥𞤭 𞤧𞤫𞤲'𞤦𞤫.
𞤏𞤢𞤲𞥆𞤢𞥄𞤪𞤫 𞤄𞤵𞤤𞤵𞤧 𞤁𞤮𞤱 𞤏𞤮𞤲𞤩𞤫 𞤑𞤮𞤪𞤭𞤲𞤼𞤭
𞤃𞤭 𞤱𞤢𞤪𞤼𞤭𞤪𞤭𞥅 𞤸𞤮𞥅𞤪𞤫 𞤢𞤥 𞤦𞤮 𞤳𞤢𞥄𞤽𞤢𞥄𞤯𞤮⹁ 𞤢𞤥𞥆𞤢𞥄 𞤮𞤲𞤮𞤲 𞤲'𞤺𞤢𞤯𞤭𞤴𞤢𞤥 𞤲'𞤺𞤢𞤯𞤵𞤥𞤭 𞤲𞤮𞤲.
𞤘𞤮𞥅𞤲'𞤺𞤢⹁ 𞤮𞤲𞤮𞤲 𞤸𞤢𞥄𞤲𞤭 𞤥𞤢𞤲𞤢𞤴𞤢𞤥⹁ 𞤲'𞤺𞤢𞤥 𞤩𞤫𞤲 𞤯𞤮𞤲 𞤲𞤮𞤣𞥆𞤫𞤼𞤫𞥅𞤩𞤫 “𞤥𞤢𞤱𞤩𞤫 𞤤𞤭𞤤𞤢𞥄𞤩𞤫” 𞤩𞤫 𞤩𞤵𞤪𞤢𞥄𞤴𞤭𞤴𞤢𞤥 𞤳𞤮𞥅 𞤧𞤫𞤯𞥆𞤢⹁ 𞤳𞤮𞥅 𞤲'𞤣𞤫 𞤲𞤢𞥄' 𞤥𞤭 𞤺𞤮𞤯𞥆𞤵𞤥.
𞤃𞤭 𞤸𞤵𞤱𞤭𞥅 𞤳𞤵𞥅𞤯𞤫 𞤲'𞤣𞤫𞤪 𞤥𞤮𞥅𞤯𞤮𞤲 𞤳𞤮𞤤𞥆𞤢𞤴𞤯𞤫 𞤥𞤭𞤲 𞤥𞤭 𞤤𞤭𞤤𞤢𞥄𞤯𞤮 𞤀𞤤𞤥𞤢𞤧𞤭𞥅𞤸𞤵 𞤥𞤮 𞤺𞤮𞥅𞤲'𞤺𞤢⹁ 𞤥𞤭 𞤸𞤵𞤱𞤭𞤪𞤭𞥅 𞤥𞤵𞤻𞤢𞤤 𞤥𞤢𞤲'𞤺𞤢𞤤.
𞤀𞤤𞥆𞤢𞤸 𞤸𞤮𞤳𞥆𞤭𞥅𞤴𞤢𞤥 𞤦𞤢𞤱𞤯𞤫 𞤱𞤢𞤯𞤵𞤳𞤭 𞤢𞤤𞤢𞥄𞤥𞤢𞥄𞤶𞤭 𞤳𞤵𞤤𞤲𞤭𞥅𞤯𞤭⹁ 𞤫 𞤳𞤵𞥅𞤯𞤫 𞤳𞤢𞤴𞤯𞤭𞤲𞤭𞥅𞤯𞤫⹁ 𞤫 𞤳𞤵𞥅𞤯𞤫 𞤥𞤢𞤱𞤯𞤫.
𞤍𞤵𞤥𞤫 𞤲'𞤺𞤢𞤯𞤢𞤲𞤥𞤭 𞤺𞤮𞤯𞥆𞤫 𞤳𞤢𞤱𞤼𞤫 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤯𞤵𞤥 𞤥𞤭 𞤱𞤢𞤯𞤢𞤲𞤢𞥄𞤴𞤭'𞤮𞤲؟
𞤊𞤭𞥅 𞤺𞤮'𞤮 𞤯𞤵𞤥 𞤥𞤭 𞤱𞤢𞤯𞤢𞥄𞤴𞤭 𞤱𞤮𞤲𞤭 𞤥𞤭 𞤼𞤮𞤪𞤮𞥅'𞤮𞤲 𞤦𞤢𞤤𞥆𞤢𞤤.
𞤐'𞤔𞤢𞥄𞤬𞤢𞤲𞤫𞥅𞤴𞤢𞤥 𞤯𞤵'𞤵𞤥 𞤯𞤵𞤥 𞤲'𞤺𞤢𞤯𞤵𞤥𞤭!
𞤔𞤮𞥅𞤲𞤭 𞤫 𞤥𞤭 𞤧𞤭𞤪𞤴𞤭𞥅 𞤱𞤢𞤪𞤳𞤭 𞤼𞤮 𞤥𞤮𞥅𞤯𞤮𞤲 𞤺𞤢𞤪𞤮𞤤 𞤼𞤢𞤼𞤢𞤩𞤮𞤤.
𞤃𞤭 𞤱𞤢𞤪𞤼𞤢𞤲𞤼𞤢𞥄'𞤮𞤲 𞤼𞤫𞤣𞥆𞤮𞤪𞤢𞤤⹁ 𞤲'𞤺𞤢𞤥 𞤲𞤢𞥄' 𞤶𞤢𞤱𞤣𞤭 𞤥𞤮𞥅𞤯𞤮𞤲 𞤲'𞤺𞤭𞤯𞤵𞤥𞤭⹁ 𞤮𞤲𞤮𞤲 𞤫 𞤳𞤮'𞤫 𞤥𞤮𞥅𞤯𞤮𞤲 𞤲'𞤺𞤭𞤯𞤵𞤥𞤭.
𞤐'𞤘𞤢𞤥 𞤸𞤢𞥄𞤲𞤢𞥄 𞤩𞤭𞤩𞥆𞤫 𞤳𞤢𞤱𞤪𞤭𞤼𞤢 𞤶𞤢𞤱𞤣𞤭 𞤲'𞤺𞤢𞤥 𞤣𞤢𞤻𞤮𞥅𞤩𞤫 𞤥𞤢𞤩𞥆𞤫⹁ 𞤢𞤥𞥆𞤢𞥄 𞤣𞤢𞤻𞤮𞥅𞤩𞤫 𞤸𞤢𞥄𞤲𞤭 𞤳𞤢𞤱𞤪𞤭𞤼𞤢 𞤶𞤢𞤱𞤣𞤭 𞤲'𞤺𞤢𞤥 𞤩𞤭𞤩𞥆𞤫 𞤩𞤫𞤲.
𞤃𞤭 𞤲𞤢𞤲𞤢𞤴 𞤦𞤫𞤤𞤯𞤵𞤥 𞤸𞤮𞤳𞥆𞤵𞤳𞤭 𞤸𞤮𞥅𞤪𞤫 𞤢𞤥 𞤫 𞤬𞤵𞥅 𞤳𞤮 𞤲'𞤺𞤮𞥅𞤣𞤵𞤥𞤭 𞤲'𞤺𞤢𞤥 𞤥𞤮𞥅𞤯𞤮𞤲.
𞤚𞤮 𞤥𞤭 𞤩𞤫𞤴𞤣𞤭𞥅 𞤴𞤭𞤯𞤵𞤳𞤭'𞤮𞤲⹁ 𞤮𞤲 𞤵𞤧𞤼𞤢𞤴 𞤴𞤭𞤯𞤵𞤳𞤭𞤴𞤢𞤥؟
𞤚𞤮𞥅⹁ 𞤮𞤲 𞤲'𞤶𞤢𞤩𞤭𞥅 𞤥𞤭 𞤱𞤢𞤪𞤼𞤢𞤲𞤢𞥄𞤴𞤭'𞤮𞤲 𞤼𞤫𞤣𞥆𞤮𞤪𞤢𞤤.
𞤊𞤵𞥅 𞤫 𞤲𞤮𞤲 𞤱𞤮𞤩𞥆𞤫 𞤲'𞤦𞤭'𞤢𞤴 𞤫 𞤥𞤭 𞤱𞤮𞥅𞤣𞤭 𞤰𞤮𞤴𞤪𞤫⹁ 𞤥𞤭 𞤸𞤵𞥅𞤼𞤭𞤪𞤭𞥅 𞤬𞤫𞤱𞤪𞤫 𞤥𞤭 𞤲𞤢𞤲'𞤺𞤭𞥅'𞤮𞤲.
𞤑𞤮𞥅 𞤫 𞤱𞤮𞥅𞤣𞤭 𞤤𞤭𞤤𞤢𞥄𞤩𞤫 𞤩𞤫 𞤤𞤭𞤤𞤥𞤭 𞤼𞤮 𞤥𞤮𞥅𞤯𞤮𞤲 𞤰𞤮𞤴𞤪𞤵𞤩𞤫'𞤮𞤲 𞤲'𞤶𞤢𞤩𞤭 𞤳𞤮 𞤲'𞤺𞤮𞥅𞤣𞤵𞤯𞤮𞤲؟
𞤃𞤭 𞤼𞤮𞤪𞤢𞤳𞤫 𞤚𞤭𞥅𞤼𞤵𞤧 𞤴𞤢𞤸𞤢 𞤼𞤮 𞤥𞤮𞥅𞤯𞤮𞤲⹁ 𞤳𞤢𞤲𞤳𞤮 𞤫 𞤦𞤢𞤲'𞤣𞤭𞤪𞤢𞥄𞤱𞤮 𞤥𞤫𞥅𞤯𞤫𞤲.
𞤑𞤮𞥅 𞤚𞤭𞥅𞤼𞤵𞤧 𞤰𞤮𞤴𞤪𞤭𞥅'𞤮𞤲 𞤶𞤢𞤩𞤭𞥅 𞤳𞤮 𞤲'𞤺𞤮𞥅𞤣𞤵𞤯𞤮𞤲؟
𞤐𞤢𞥄' 𞤥𞤭𞤲𞤮𞤲 𞤫 𞤥𞤢𞥄𞤳𞤮 𞤻𞤵𞤥𞤮 𞤺𞤮'𞤮 𞤥𞤭𞤲 𞤳𞤵𞥅𞤪𞤢𞤼𞤢.
𞤐𞤢𞥄' 𞤤𞤢𞥄𞤱𞤮𞤤 𞤺𞤮'𞤮 𞤥𞤭𞤲 𞤼𞤮𞤳𞥆𞤢𞤼𞤢؟
𞤑𞤮𞥅 𞤮𞤲 𞤻𞤵𞤥𞤢 𞤣𞤢𞤺𞤢 𞤢𞤪𞤢𞤲'𞤣𞤫 𞤫 𞤥𞤭𞤲 𞤷𞤵𞤪𞤢𞤲𞤢 𞤳𞤮'𞤫 𞤢𞤥𞤭𞤲 𞤴𞤫𞥅𞤧𞤮 𞤥𞤮𞥅𞤯𞤮𞤲؟
𞤐𞤢𞥄' 𞤲𞤮𞤲!
𞤃𞤭𞤲 𞤼𞤮𞤳𞥆𞤵𞤩𞤫 𞤀𞤤𞤥𞤢𞤧𞤭𞥅𞤸𞤵⹁ 𞤫 𞤥𞤭𞤲 𞤲'𞤦𞤭'𞤢 𞤺𞤮𞥅𞤲'𞤺𞤢 𞤴𞤫𞥅𞤧𞤮 𞤀𞤤𞥆𞤢𞤸.
𞤄𞤢𞤲'𞤣𞤭𞤪𞤢𞥄𞤩𞤫 𞤩𞤫 𞤥𞤭𞤲 𞤲'𞤺𞤭𞤯𞤭⹁ 𞤳𞤮𞥅 𞤯𞤵𞤥𞤫 𞤳𞤮 𞤥𞤭𞤲 𞤲'𞤺𞤢𞤯𞤢𞤼𞤢 𞤫 𞤥𞤭𞤲 𞤲'𞤺𞤢𞤯𞤢𞤯𞤵𞤥 𞤲'𞤺𞤢𞤥 𞤧𞤫𞤲'𞤦𞤭𞤯𞤭𞤲𞤳𞤭'𞤮𞤲.
𞤉 𞤥𞤭 𞤸𞤵𞤤𞤢 𞤼𞤮 𞤥𞤭 𞤱𞤢𞤪𞤭𞥅 𞤼𞤮 𞤥𞤮𞥅𞤯𞤮𞤲⹁ 𞤥𞤭 𞤼𞤢𞤱𞤪𞤢𞤼𞤢𞥄'𞤮𞤲 𞤲𞤮 𞤲'𞤺𞤭𞤯𞤵𞤥𞤭⹁ 𞤲'𞤣𞤫𞤲 𞤮𞤲𞤮𞤲 𞤥𞤢𞥄 𞤮𞤲 𞤼𞤢𞤱𞤪𞤢𞤼𞤢𞥄𞤴𞤢𞤥 𞤲𞤮 𞤲'𞤺𞤭𞤯𞥆𞤮𞤲.
𞤉 𞤥𞤭 𞤸𞤵𞤤𞤢 𞤥𞤭 𞤼𞤢𞤱𞤪𞤢'𞤮𞤲 𞤸𞤢𞤱𞤪𞤫⹁ 𞤫 𞤤𞤢𞤱𞤤𞤭𞥅𞤪𞤵⹁ 𞤫 𞤥𞤫𞤼𞥆𞤭𞤲𞤳𞤭 𞤩𞤫𞤪𞤲'𞤣𞤫⹁ 𞤫 𞤴𞤭𞤣𞥆𞤫 𞤸𞤮𞥅𞤪𞤫⹁ 𞤫 𞤸𞤵𞤯𞤵𞤳𞤭⹁ 𞤫 𞤥𞤫𞤼𞤵𞤳𞤭 𞤸𞤢𞥄𞤤𞤢𞥄𞤶𞤭 𞤳𞤢𞤤𞥆𞤵𞤯𞤭 𞤣𞤮𞤱 𞤱𞤮𞤩𞥆𞤫⹁ 𞤫 𞤥𞤢𞤱𞤲𞤭𞤲𞤳𞤭 𞤸𞤮𞥅𞤪𞤫⹁ 𞤫 𞤵𞤥𞥆𞤭𞤲𞤳𞤭 𞤸𞤢𞤳𞥆𞤭𞥅𞤤𞤮.
𞤉 𞤥𞤭 𞤸𞤵𞤤𞤢 𞤼𞤮 𞤥𞤭 𞤬𞤵𞤯𞥆𞤭𞤼𞤭𞥅 𞤥𞤭 𞤧𞤮''𞤮𞤴𞤢𞤳𞤫 𞤼𞤮 𞤥𞤮𞥅𞤯𞤮𞤲⹁ 𞤀𞤤𞥆𞤢𞤸 𞤢𞤥 𞤧𞤫𞤥𞤼𞤭𞤲𞤢𞤴𞥆𞤢𞤥 𞤴𞤫𞥅𞤧𞤮 𞤥𞤮𞥅𞤯𞤮𞤲⹁ 𞤲'𞤣𞤫𞤲 𞤩𞤫𞤪𞤲'𞤣𞤫 𞤢𞤥 𞤲𞤢𞥄𞤱𞤢𞤴⹁ 𞤲'𞤺𞤢𞤥 𞤯𞤵𞤯𞤩𞤫 𞤺𞤢𞤯𞤵𞤲𞤮𞥅𞤩𞤫 𞤸𞤢𞤳𞥆𞤫 𞤩𞤫 𞤼𞤵𞥅𞤦𞤢𞥄𞤴𞤭 𞤩𞤫 𞤢𞤤𞤭 𞤳𞤵𞥅𞤯𞤫 𞤯𞤫 𞤩𞤫 𞤲'𞤺𞤢𞤯𞤢𞤼𞤢⹁ 𞤱𞤢𞥄𞤼𞤮 𞤳𞤵𞥅𞤯𞤫 𞤲𞤫𞤬𞤲𞤭𞥅𞤯𞤫⹁ 𞤫 𞤲'𞤶𞤫𞥅𞤲𞤵⹁ 𞤫 𞤬𞤵𞥅 𞤳𞤵𞥅𞤯𞤫 𞤳𞤢𞤤𞥆𞤵𞤯𞤫 𞤯𞤫 𞤩𞤫𞤪𞤯𞤫 𞤥𞤢𞤩𞥆𞤫 𞤲'𞤺𞤭𞤯𞤭.
|
2 Korintiyanko'en 13
Wagginki Cakitiiki
Mi waray to mooɗon jooni garol tataɓol.
Aayaare wi'ii, “Doole ɗum heɓa ceydu'en ɗiɗo koo tato ko ɗum tabbitina haala.”
Mi yaadake mi wagginii ɓen ɗon nyamruɓe yeeso e waɗuki hakke ko ngarmi to mooɗon ɗiɗaɓum.
Jooni nde mi wondaa e mooɗon, e mi ɓeyda wagginkiɓe e fuu horiiɓe kuwooɓe ɗen ɗon kuuɗe.
To mi so''oyake to mooɗon, mi tawii e ɓe nder hakke haa jooni, mi munyantaaɓe.
Nde on ngiɗi yiiki ko tabbitinanta'on Almasiihu e metira laawol am, mi hollay'onɗum.
Almasiihu dullaayi sembe nder mooɗon, ammaa e mo huwa nder mooɗon e sembe.
Koo nde o waraama dow gaafaangal nder ciya sembe, fuu e non jooni e mo foofa laawol bawɗe Allah.
Minon maa non no o wontindirnoo, min ngalaa sembe.
Non no Almasiihu jooɗorii jooni nder bawɗe Allah, minon maa min njooɗodoto e bawɗe Allah nder mooɗon.
Ƴamee ko'e mooɗon ngi'on koo on tokkuɓe Yeesu e goonga.
Poondee ko'e mooɗon.
On andaa Almasiihu e jooɗi nder ɓerɗe mooɗon?
Goonga e mo jooɗoo nder ɓerɗe mooɗon, sey ni to on tokkaayimo e goonga.
Mi tabbitinii on anday minon e min tokkamo e goonga.
Ammaa e min toroo Allah to' ngaɗon goɗɗum ko wooɗaa.
Naa' ngam yimɓe ngi'a bo e min ngaɗa ko wooɗi, ammaa ngam ngaɗon ko haani, koo nde ɗum yi'aymin bo min ngaɗaayi kuugal amin boɗɗum.
Ngam min mbaawataa min kaɗa goonga nyamruki yeeso, sey ni min ngaɗa ko waɗata goonga nyamra yeeso.
Min nanay belɗum to min ndullii sembe, to ni onon on ngartii cembiɗɓe.
E min toroo Allah ngarton keewuɓe nder tokkuki Yeesu.
Kanjum waɗi mbindanmi'on fii ɗu'um carel ngel mi wondaa e mooɗon.
Ngam to mi waroyii to mooɗon, to' ɗum wartanayam doole naa' mi huutirii sembe laamu ɗum Joomiraawo hokkiyam.
O hokkam laamu ɗum ngam mi sembiɗina'on, naa' ngam mi lallina'on.
Kownol e Boliiɗe Cakitiiɗe
Too, bandiraaɓe am, sey nyalnde go'o.
Mo''inee jonde mooɗon, ngaɗee ko toriimi'on ngaɗon, ngartee ɓe nyumo go'o, njooɗodee jam.
Allah joomu yidde e jam wonda e mooɗon.
Kownindiree kownol higaaku.
Fuu yimɓe Allah e kowna'on.
Barka ɗum Yeesu Almasiihu Joomiraawo, e yidde Allah, e sumpootirki e Ruuhu Allah wonda e mooɗon on puu.
|
𞥒 𞤑𞤮𞤪𞤭𞤲𞤼𞤭𞤴𞤢𞤲𞤳𞤮'𞤫𞤲 𞥑𞥓
𞤏𞤢𞤺𞥆𞤭𞤲𞤳𞤭 𞤕𞤢𞤳𞤭𞤼𞤭𞥅𞤳𞤭
𞤃𞤭 𞤱𞤢𞤪𞤢𞤴 𞤼𞤮 𞤥𞤮𞥅𞤯𞤮𞤲 𞤶𞤮𞥅𞤲𞤭 𞤺𞤢𞤪𞤮𞤤 𞤼𞤢𞤼𞤢𞤩𞤮𞤤.
𞤀𞥄𞤴𞤢𞥄𞤪𞤫 𞤱𞤭'𞤭𞥅⹁ “𞤁𞤮𞥅𞤤𞤫 𞤯𞤵𞤥 𞤸𞤫𞤩𞤢 𞤷𞤫𞤴𞤣𞤵'𞤫𞤲 𞤯𞤭𞤯𞤮 𞤳𞤮𞥅 𞤼𞤢𞤼𞤮 𞤳𞤮 𞤯𞤵𞤥 𞤼𞤢𞤦𞥆𞤭𞤼𞤭𞤲𞤢 𞤸𞤢𞥄𞤤𞤢.”
𞤃𞤭 𞤴𞤢𞥄𞤣𞤢𞤳𞤫 𞤥𞤭 𞤱𞤢𞤺𞥆𞤭𞤲𞤭𞥅 𞤩𞤫𞤲 𞤯𞤮𞤲 𞤻𞤢𞤥𞤪𞤵𞤩𞤫 𞤴𞤫𞥅𞤧𞤮 𞤫 𞤱𞤢𞤯𞤵𞤳𞤭 𞤸𞤢𞤳𞥆𞤫 𞤳𞤮 𞤲'𞤺𞤢𞤪𞤥𞤭 𞤼𞤮 𞤥𞤮𞥅𞤯𞤮𞤲 𞤯𞤭𞤯𞤢𞤩𞤵𞤥.
𞤔𞤮𞥅𞤲𞤭 𞤲'𞤣𞤫 𞤥𞤭 𞤱𞤮𞤲'𞤣𞤢𞥄 𞤫 𞤥𞤮𞥅𞤯𞤮𞤲⹁ 𞤫 𞤥𞤭 𞤩𞤫𞤴𞤣𞤢 𞤱𞤢𞤺𞥆𞤭𞤲𞤳𞤭𞤩𞤫 𞤫 𞤬𞤵𞥅 𞤸𞤮𞤪𞤭𞥅𞤩𞤫 𞤳𞤵𞤱𞤮𞥅𞤩𞤫 𞤯𞤫𞤲 𞤯𞤮𞤲 𞤳𞤵𞥅𞤯𞤫.
𞤚𞤮 𞤥𞤭 𞤧𞤮''𞤮𞤴𞤢𞤳𞤫 𞤼𞤮 𞤥𞤮𞥅𞤯𞤮𞤲⹁ 𞤥𞤭 𞤼𞤢𞤱𞤭𞥅 𞤫 𞤩𞤫 𞤲'𞤣𞤫𞤪 𞤸𞤢𞤳𞥆𞤫 𞤸𞤢𞥄 𞤶𞤮𞥅𞤲𞤭⹁ 𞤥𞤭 𞤥𞤵𞤻𞤢𞤲𞤼𞤢𞥄𞤩𞤫.
𞤐'𞤁𞤫 𞤮𞤲 𞤲'𞤺𞤭𞤯𞤭 𞤴𞤭𞥅𞤳𞤭 𞤳𞤮 𞤼𞤢𞤦𞥆𞤭𞤼𞤭𞤲𞤢𞤲𞤼𞤢'𞤮𞤲 𞤀𞤤𞤥𞤢𞤧𞤭𞥅𞤸𞤵 𞤫 𞤥𞤫𞤼𞤭𞤪𞤢 𞤤𞤢𞥄𞤱𞤮𞤤 𞤢𞤥⹁ 𞤥𞤭 𞤸𞤮𞤤𞥆𞤢𞤴'𞤮𞤲𞤯𞤵𞤥.
𞤀𞤤𞤥𞤢𞤧𞤭𞥅𞤸𞤵 𞤣𞤵𞤤𞥆𞤢𞥄𞤴𞤭 𞤧𞤫𞤲'𞤦𞤫 𞤲'𞤣𞤫𞤪 𞤥𞤮𞥅𞤯𞤮𞤲⹁ 𞤢𞤥𞥆𞤢𞥄 𞤫 𞤥𞤮 𞤸𞤵𞤱𞤢 𞤲'𞤣𞤫𞤪 𞤥𞤮𞥅𞤯𞤮𞤲 𞤫 𞤧𞤫𞤲'𞤦𞤫.
𞤑𞤮𞥅 𞤲'𞤣𞤫 𞤮 𞤱𞤢𞤪𞤢𞥄𞤥𞤢 𞤣𞤮𞤱 𞤺𞤢𞥄𞤬𞤢𞥄𞤲'𞤺𞤢𞤤 𞤲'𞤣𞤫𞤪 𞤷𞤭𞤴𞤢 𞤧𞤫𞤲'𞤦𞤫⹁ 𞤬𞤵𞥅 𞤫 𞤲𞤮𞤲 𞤶𞤮𞥅𞤲𞤭 𞤫 𞤥𞤮 𞤬𞤮𞥅𞤬𞤢 𞤤𞤢𞥄𞤱𞤮𞤤 𞤦𞤢𞤱𞤯𞤫 𞤀𞤤𞥆𞤢𞤸.
𞤃𞤭𞤲𞤮𞤲 𞤥𞤢𞥄 𞤲𞤮𞤲 𞤲𞤮 𞤮 𞤱𞤮𞤲𞤼𞤭𞤲'𞤣𞤭𞤪𞤲𞤮𞥅⹁ 𞤥𞤭𞤲 𞤲'𞤺𞤢𞤤𞤢𞥄 𞤧𞤫𞤲'𞤦𞤫.
𞤐𞤮𞤲 𞤲𞤮 𞤀𞤤𞤥𞤢𞤧𞤭𞥅𞤸𞤵 𞤶𞤮𞥅𞤯𞤮𞤪𞤭𞥅 𞤶𞤮𞥅𞤲𞤭 𞤲'𞤣𞤫𞤪 𞤦𞤢𞤱𞤯𞤫 𞤀𞤤𞥆𞤢𞤸⹁ 𞤥𞤭𞤲𞤮𞤲 𞤥𞤢𞥄 𞤥𞤭𞤲 𞤲'𞤶𞤮𞥅𞤯𞤮𞤣𞤮𞤼𞤮 𞤫 𞤦𞤢𞤱𞤯𞤫 𞤀𞤤𞥆𞤢𞤸 𞤲'𞤣𞤫𞤪 𞤥𞤮𞥅𞤯𞤮𞤲.
𞤎𞤢𞤥𞤫𞥅 𞤳𞤮'𞤫 𞤥𞤮𞥅𞤯𞤮𞤲 𞤲'𞤺𞤭'𞤮𞤲 𞤳𞤮𞥅 𞤮𞤲 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤫 𞤺𞤮𞥅𞤲'𞤺𞤢.
𞤆𞤮𞥅𞤲'𞤣𞤫𞥅 𞤳𞤮'𞤫 𞤥𞤮𞥅𞤯𞤮𞤲.
𞤌𞤲 𞤢𞤲'𞤣𞤢𞥄 𞤀𞤤𞤥𞤢𞤧𞤭𞥅𞤸𞤵 𞤫 𞤶𞤮𞥅𞤯𞤭 𞤲'𞤣𞤫𞤪 𞤩𞤫𞤪𞤯𞤫 𞤥𞤮𞥅𞤯𞤮𞤲؟
𞤘𞤮𞥅𞤲'𞤺𞤢 𞤫 𞤥𞤮 𞤶𞤮𞥅𞤯𞤮𞥅 𞤲'𞤣𞤫𞤪 𞤩𞤫𞤪𞤯𞤫 𞤥𞤮𞥅𞤯𞤮𞤲⹁ 𞤧𞤫𞤴 𞤲𞤭 𞤼𞤮 𞤮𞤲 𞤼𞤮𞤳𞥆𞤢𞥄𞤴𞤭𞤥𞤮 𞤫 𞤺𞤮𞥅𞤲'𞤺𞤢.
𞤃𞤭 𞤼𞤢𞤦𞥆𞤭𞤼𞤭𞤲𞤭𞥅 𞤮𞤲 𞤢𞤲'𞤣𞤢𞤴 𞤥𞤭𞤲𞤮𞤲 𞤫 𞤥𞤭𞤲 𞤼𞤮𞤳𞥆𞤢𞤥𞤮 𞤫 𞤺𞤮𞥅𞤲'𞤺𞤢.
𞤀𞤥𞥆𞤢𞥄 𞤫 𞤥𞤭𞤲 𞤼𞤮𞤪𞤮𞥅 𞤀𞤤𞥆𞤢𞤸 𞤼𞤮' 𞤲'𞤺𞤢𞤯𞤮𞤲 𞤺𞤮𞤯𞥆𞤵𞤥 𞤳𞤮 𞤱𞤮𞥅𞤯𞤢𞥄.
𞤐𞤢𞥄' 𞤲'𞤺𞤢𞤥 𞤴𞤭𞤥𞤩𞤫 𞤲'𞤺𞤭'𞤢 𞤦𞤮 𞤫 𞤥𞤭𞤲 𞤲'𞤺𞤢𞤯𞤢 𞤳𞤮 𞤱𞤮𞥅𞤯𞤭⹁ 𞤢𞤥𞥆𞤢𞥄 𞤲'𞤺𞤢𞤥 𞤲'𞤺𞤢𞤯𞤮𞤲 𞤳𞤮 𞤸𞤢𞥄𞤲𞤭⹁ 𞤳𞤮𞥅 𞤲'𞤣𞤫 𞤯𞤵𞤥 𞤴𞤭'𞤢𞤴𞤥𞤭𞤲 𞤦𞤮 𞤥𞤭𞤲 𞤲'𞤺𞤢𞤯𞤢𞥄𞤴𞤭 𞤳𞤵𞥅𞤺𞤢𞤤 𞤢𞤥𞤭𞤲 𞤦𞤮𞤯𞥆𞤵𞤥.
𞤐'𞤘𞤢𞤥 𞤥𞤭𞤲 𞤲'𞤦𞤢𞥄𞤱𞤢𞤼𞤢𞥄 𞤥𞤭𞤲 𞤳𞤢𞤯𞤢 𞤺𞤮𞥅𞤲'𞤺𞤢 𞤻𞤢𞤥𞤪𞤵𞤳𞤭 𞤴𞤫𞥅𞤧𞤮⹁ 𞤧𞤫𞤴 𞤲𞤭 𞤥𞤭𞤲 𞤲'𞤺𞤢𞤯𞤢 𞤳𞤮 𞤱𞤢𞤯𞤢𞤼𞤢 𞤺𞤮𞥅𞤲'𞤺𞤢 𞤻𞤢𞤥𞤪𞤢 𞤴𞤫𞥅𞤧𞤮.
𞤃𞤭𞤲 𞤲𞤢𞤲𞤢𞤴 𞤦𞤫𞤤𞤯𞤵𞤥 𞤼𞤮 𞤥𞤭𞤲 𞤲'𞤣𞤵𞤤𞥆𞤭𞥅 𞤧𞤫𞤲'𞤦𞤫⹁ 𞤼𞤮 𞤲𞤭 𞤮𞤲𞤮𞤲 𞤮𞤲 𞤲'𞤺𞤢𞤪𞤼𞤭𞥅 𞤷𞤫𞤲'𞤦𞤭𞤯𞤩𞤫.
𞤉 𞤥𞤭𞤲 𞤼𞤮𞤪𞤮𞥅 𞤀𞤤𞥆𞤢𞤸 𞤲'𞤺𞤢𞤪𞤼𞤮𞤲 𞤳𞤫𞥅𞤱𞤵𞤩𞤫 𞤲'𞤣𞤫𞤪 𞤼𞤮𞤳𞥆𞤵𞤳𞤭 𞤒𞤫𞥅𞤧𞤵.
𞤑𞤢𞤲'𞤶𞤵𞤥 𞤱𞤢𞤯𞤭 𞤲'𞤦𞤭𞤲'𞤣𞤢𞤲𞤥𞤭'𞤮𞤲 𞤬𞤭𞥅 𞤯𞤵'𞤵𞤥 𞤷𞤢𞤪𞤫𞤤 𞤲'𞤺𞤫𞤤 𞤥𞤭 𞤱𞤮𞤲'𞤣𞤢𞥄 𞤫 𞤥𞤮𞥅𞤯𞤮𞤲.
𞤐'𞤘𞤢𞤥 𞤼𞤮 𞤥𞤭 𞤱𞤢𞤪𞤮𞤴𞤭𞥅 𞤼𞤮 𞤥𞤮𞥅𞤯𞤮𞤲⹁ 𞤼𞤮' 𞤯𞤵𞤥 𞤱𞤢𞤪𞤼𞤢𞤲𞤢𞤴𞤢𞤥 𞤣𞤮𞥅𞤤𞤫 𞤲𞤢𞥄' 𞤥𞤭 𞤸𞤵𞥅𞤼𞤭𞤪𞤭𞥅 𞤧𞤫𞤲'𞤦𞤫 𞤤𞤢𞥄𞤥𞤵 𞤯𞤵𞤥 𞤔𞤮𞥅𞤥𞤭𞤪𞤢𞥄𞤱𞤮 𞤸𞤮𞤳𞥆𞤭𞤴𞤢𞤥.
𞤌 𞤸𞤮𞤳𞥆𞤢𞤥 𞤤𞤢𞥄𞤥𞤵 𞤯𞤵𞤥 𞤲'𞤺𞤢𞤥 𞤥𞤭 𞤧𞤫𞤲'𞤦𞤭𞤯𞤭𞤲𞤢'𞤮𞤲⹁ 𞤲𞤢𞥄' 𞤲'𞤺𞤢𞤥 𞤥𞤭 𞤤𞤢𞤤𞥆𞤭𞤲𞤢'𞤮𞤲.
𞤑𞤮𞤱𞤲𞤮𞤤 𞤫 𞤄𞤮𞤤𞤭𞥅𞤯𞤫 𞤕𞤢𞤳𞤭𞤼𞤭𞥅𞤯𞤫
𞤚𞤮𞥅⹁ 𞤦𞤢𞤲'𞤣𞤭𞤪𞤢𞥄𞤩𞤫 𞤢𞤥⹁ 𞤧𞤫𞤴 𞤻𞤢𞤤𞤲'𞤣𞤫 𞤺𞤮'𞤮.
𞤃𞤮''𞤭𞤲𞤫𞥅 𞤶𞤮𞤲'𞤣𞤫 𞤥𞤮𞥅𞤯𞤮𞤲⹁ 𞤲'𞤺𞤢𞤯𞤫𞥅 𞤳𞤮 𞤼𞤮𞤪𞤭𞥅𞤥𞤭'𞤮𞤲 𞤲'𞤺𞤢𞤯𞤮𞤲⹁ 𞤲'𞤺𞤢𞤪𞤼𞤫𞥅 𞤩𞤫 𞤻𞤵𞤥𞤮 𞤺𞤮'𞤮⹁ 𞤲'𞤶𞤮𞥅𞤯𞤮𞤣𞤫𞥅 𞤶𞤢𞤥.
𞤀𞤤𞥆𞤢𞤸 𞤶𞤮𞥅𞤥𞤵 𞤴𞤭𞤣𞥆𞤫 𞤫 𞤶𞤢𞤥 𞤱𞤮𞤲'𞤣𞤢 𞤫 𞤥𞤮𞥅𞤯𞤮𞤲.
𞤑𞤮𞤱𞤲𞤭𞤲'𞤣𞤭𞤪𞤫𞥅 𞤳𞤮𞤱𞤲𞤮𞤤 𞤸𞤭𞤺𞤢𞥄𞤳𞤵.
𞤊𞤵𞥅 𞤴𞤭𞤥𞤩𞤫 𞤀𞤤𞥆𞤢𞤸 𞤫 𞤳𞤮𞤱𞤲𞤢'𞤮𞤲.
𞤄𞤢𞤪𞤳𞤢 𞤯𞤵𞤥 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤔𞤮𞥅𞤥𞤭𞤪𞤢𞥄𞤱𞤮⹁ 𞤫 𞤴𞤭𞤣𞥆𞤫 𞤀𞤤𞥆𞤢𞤸⹁ 𞤫 𞤧𞤵𞤥𞤨𞤮𞥅𞤼𞤭𞤪𞤳𞤭 𞤫 𞤈𞤵𞥅𞤸𞤵 𞤀𞤤𞥆𞤢𞤸 𞤱𞤮𞤲'𞤣𞤢 𞤫 𞤥𞤮𞥅𞤯𞤮𞤲 𞤮𞤲 𞤨𞤵𞥅.
|
2 Korintiyanko'en 1
Min Bulus mo Allah suɓi warta lilaaɗo Yeesu Almasiihu e bandiraawo meeɗen Timooti minon mbindi ɗerewol ngo'ol.
Min mbindanngol kawtal yimɓe Allah gonɓe gariiri Korinti, e fuu yimɓe Allah gonɓe nder fuu leydi Akaaya.
Allah Nyaako meeɗen e Joomiraawo meeɗen Yeesu Almasiihu barkiɗina'on hokka'on jam.
Bulus Yettii Allah
Yettoore tabbita to Allah, Nyaako Joomiraawo meeɗen Yeesu Almasiihu.
Kanko woni Nyaako mo yurmeende, Allah baltinayɗo ɓerɗe.
E mo waltina ɓerɗe meeɗen nder fuu torraaji ɗi njareten, ngam enen maa mbaltinen ɓerɗe wonɓe nder koo iri kaye torra.
En mbaltinay ɓerɗe maɓɓe e iri waltinki ki o waltini ɓerɗe meeɗen.
Non no njardeten torra naa' seɗɗa iri ka Almasiihu yari, non maa barka Almasiihu ɗum waltinay ɓerɗe meeɗen naa' seɗɗa.
To min torraama, min torra ngam ɗum waltina ɓerɗe mooɗon nden ngam kisndam mooɗon.
To boo Allah waltinii ɓerɗe amin, o waltinɗe ngam minon maa min mbaltina ɓerɗe mooɗon ngam keɓon sembe munyon nder torraaji ɗi njaroton iri ɗi min njarata.
Min tabbitinii, e min andi non no njardoton torra iri ka min njari, non maa ɓerɗe mooɗon mbaltoto iri waltaaki ɓernde ki min keɓi.
Bandiraaɓe, e min ngiɗi andon iri torra ka min njari nder leydi Aasiya.
Min nattii torra kalluka ɓurka sembe amin haa min ittii kammunde yonki amin.
Nder ɓerɗe amin min nanii bo kiita mayde min taƴanaa, ammaa non waɗii ngam to' min kooloo ko'e amin, ammaa min kooloo Allah umminoowo mayɓe.
Kanko hisnimin daga mayde kallunde, o nyamray yeeso e hisnukimin.
Dow maako min ngaɗi kammunde o hisnaymin kadin.
Onon maa mballireemin do'aare, sey Allah barkiɗinaymin, nden ɗuɗɓe ngettamo ngam amin.
Bulus Faritii Yaadu Muuɗum
Ko min mantortoo woni ɓerɗe amin e tabbitinanamin min ngaɗii jonde nder duuniyaaru nder senaaki e goonga ƴiwoyɗum to Allah, hakko maa nder mooɗon.
Min njooɗori non naa' dow andal iri ngal yimɓe duuniyaaru, ammaa yidde Allah wallimin.
Nder ɗereeji amin min mbindanaayi'on goɗɗum ɗum on mbaawataa janguki koo faamuki.
Jooni seɗɗa tan paamuɗonmin, ammaa yeeso ɗo'o e mi yiɗi paamonmin boɗɗum, ngam nyalnde nde Yeesu Joomiraawo meeɗen wartoyta mbaawon mantorooɗonmin non no minon maa min mbaawirta mantoraaki'on.
Nde mi tabbitinii ɗu'um, mi yiɗiino warki to mooɗon arande ngam keɓon barka nde ɗiɗi.
E mi yiɗunoo dow laawol am yaaki Makidooniya, mi yaala to mooɗon, nden gaɗa mi yahii Makidooniya, mi so''oyto to mooɗon, ngam mballonyam nder yaadu am yaaki leydi Yahuudiya.
Nde mi heɓaayi ngaɗumi yaadu ndun, e yiiki mooɗon mi waɗii ɓerɗe ɗiɗi nde ciryinoomi waɗuki yaadu ndun?
Koo e yiiki mooɗon e mi siryoo yaadu am no yimɓe duuniyaaru ngaɗata, wi'ooɓe “Ee” puɗɗita mbi'a “Aa'a?”
Allah o gaɗoowo ko o wi'i, o ceyduujo amin, min mbi'ataa “Ee” e “Aa'a” carel go'o.
Ngam habaru Ɓiɗɗo Allah, waato Yeesu Almasiihu, mo min nga'ajinani'on, min e Siila e Timooti, naa' ɗum “Ee” e “Aa'a,” ammaa kanko koo ndeye “Ee” maako ɗum “Ee.”
Ngam Almasiihu hebbinii koo ngale alkawal ngal Allah waɗi.
Kanjum waɗi mbi'eten “Aamin” laawol maako ngam teddinki Allah.
Ngam Allah woni gaɗuɗo'en ndariiɗen boɗɗum nder sumpootirki meeɗen e Yeesu Almasiihu.
Kanko suɓi'en, o waɗanii'en alaama maako kolluɗum enen ɗum ɓe maako.
O hokkii'en Ruuhu maako nder ɓerɗe meeɗen, ngam ɗum tabbitinana'en ko o hokkata'en yeeso ɗo'o.
Allah woni ceyduujo am to mi feway, mi yiɗaa mi waɗa'on nanon ciya belɗum, kanjum haɗiyam so''aaki Korinti.
Min ngiɗaa min kolla'on laamu sembe dow hoolaare mooɗon.
Minon min kuudooɓe e mooɗon ngam nanon belɗum nder ɓerɗe mooɗon, ngam on ndarake boɗɗum dow ko kooliiɗon.
|
𞥒 𞤑𞤮𞤪𞤭𞤲𞤼𞤭𞤴𞤢𞤲𞤳𞤮'𞤫𞤲 𞥑
𞤃𞤭𞤲 𞤄𞤵𞤤𞤵𞤧 𞤥𞤮 𞤀𞤤𞥆𞤢𞤸 𞤧𞤵𞤩𞤭 𞤱𞤢𞤪𞤼𞤢 𞤤𞤭𞤤𞤢𞥄𞤯𞤮 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤫 𞤦𞤢𞤲'𞤣𞤭𞤪𞤢𞥄𞤱𞤮 𞤥𞤫𞥅𞤯𞤫𞤲 𞤚𞤭𞤥𞤮𞥅𞤼𞤭 𞤥𞤭𞤲𞤮𞤲 𞤲'𞤦𞤭𞤲'𞤣𞤭 𞤯𞤫𞤪𞤫𞤱𞤮𞤤 𞤲'𞤺𞤮'𞤮𞤤.
𞤃𞤭𞤲 𞤲'𞤦𞤭𞤲'𞤣𞤢𞤲𞤺𞤮𞤤 𞤳𞤢𞤱𞤼𞤢𞤤 𞤴𞤭𞤥𞤩𞤫 𞤀𞤤𞥆𞤢𞤸 𞤺𞤮𞤲𞤩𞤫 𞤺𞤢𞤪𞤭𞥅𞤪𞤭 𞤑𞤮𞤪𞤭𞤲𞤼𞤭⹁ 𞤫 𞤬𞤵𞥅 𞤴𞤭𞤥𞤩𞤫 𞤀𞤤𞥆𞤢𞤸 𞤺𞤮𞤲𞤩𞤫 𞤲'𞤣𞤫𞤪 𞤬𞤵𞥅 𞤤𞤫𞤴𞤣𞤭 𞤀𞤳𞤢𞥄𞤴𞤢.
𞤀𞤤𞥆𞤢𞤸 𞤐𞤴𞤢𞥄𞤳𞤮 𞤥𞤫𞥅𞤯𞤫𞤲 𞤫 𞤔𞤮𞥅𞤥𞤭𞤪𞤢𞥄𞤱𞤮 𞤥𞤫𞥅𞤯𞤫𞤲 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤦𞤢𞤪𞤳𞤭𞤯𞤭𞤲𞤢'𞤮𞤲 𞤸𞤮𞤳𞥆𞤢'𞤮𞤲 𞤶𞤢𞤥.
𞤄𞤵𞤤𞤵𞤧 𞤒𞤫𞤼𞥆𞤭𞥅 𞤀𞤤𞥆𞤢𞤸
𞤒𞤫𞤼𞥆𞤮𞥅𞤪𞤫 𞤼𞤢𞤦𞥆𞤭𞤼𞤢 𞤼𞤮 𞤀𞤤𞥆𞤢𞤸⹁ 𞤐𞤴𞤢𞥄𞤳𞤮 𞤔𞤮𞥅𞤥𞤭𞤪𞤢𞥄𞤱𞤮 𞤥𞤫𞥅𞤯𞤫𞤲 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵.
𞤑𞤢𞤲𞤳𞤮 𞤱𞤮𞤲𞤭 𞤐𞤴𞤢𞥄𞤳𞤮 𞤥𞤮 𞤴𞤵𞤪𞤥𞤫𞥅𞤲'𞤣𞤫⹁ 𞤀𞤤𞥆𞤢𞤸 𞤦𞤢𞤤𞤼𞤭𞤲𞤢𞤴𞤯𞤮 𞤩𞤫𞤪𞤯𞤫.
𞤉 𞤥𞤮 𞤱𞤢𞤤𞤼𞤭𞤲𞤢 𞤩𞤫𞤪𞤯𞤫 𞤥𞤫𞥅𞤯𞤫𞤲 𞤲'𞤣𞤫𞤪 𞤬𞤵𞥅 𞤼𞤮𞤪𞥆𞤢𞥄𞤶𞤭 𞤯𞤭 𞤲'𞤶𞤢𞤪𞤫𞤼𞤫𞤲⹁ 𞤲'𞤺𞤢𞤥 𞤫𞤲𞤫𞤲 𞤥𞤢𞥄 𞤲'𞤦𞤢𞤤𞤼𞤭𞤲𞤫𞤲 𞤩𞤫𞤪𞤯𞤫 𞤱𞤮𞤲𞤩𞤫 𞤲'𞤣𞤫𞤪 𞤳𞤮𞥅 𞤭𞤪𞤭 𞤳𞤢𞤴𞤫 𞤼𞤮𞤪𞥆𞤢.
𞤉𞤲 𞤲'𞤦𞤢𞤤𞤼𞤭𞤲𞤢𞤴 𞤩𞤫𞤪𞤯𞤫 𞤥𞤢𞤩𞥆𞤫 𞤫 𞤭𞤪𞤭 𞤱𞤢𞤤𞤼𞤭𞤲𞤳𞤭 𞤳𞤭 𞤮 𞤱𞤢𞤤𞤼𞤭𞤲𞤭 𞤩𞤫𞤪𞤯𞤫 𞤥𞤫𞥅𞤯𞤫𞤲.
𞤐𞤮𞤲 𞤲𞤮 𞤲'𞤶𞤢𞤪𞤣𞤫𞤼𞤫𞤲 𞤼𞤮𞤪𞥆𞤢 𞤲𞤢𞥄' 𞤧𞤫𞤯𞥆𞤢 𞤭𞤪𞤭 𞤳𞤢 𞤀𞤤𞤥𞤢𞤧𞤭𞥅𞤸𞤵 𞤴𞤢𞤪𞤭⹁ 𞤲𞤮𞤲 𞤥𞤢𞥄 𞤦𞤢𞤪𞤳𞤢 𞤀𞤤𞤥𞤢𞤧𞤭𞥅𞤸𞤵 𞤯𞤵𞤥 𞤱𞤢𞤤𞤼𞤭𞤲𞤢𞤴 𞤩𞤫𞤪𞤯𞤫 𞤥𞤫𞥅𞤯𞤫𞤲 𞤲𞤢𞥄' 𞤧𞤫𞤯𞥆𞤢.
𞤚𞤮 𞤥𞤭𞤲 𞤼𞤮𞤪𞥆𞤢𞥄𞤥𞤢⹁ 𞤥𞤭𞤲 𞤼𞤮𞤪𞥆𞤢 𞤲'𞤺𞤢𞤥 𞤯𞤵𞤥 𞤱𞤢𞤤𞤼𞤭𞤲𞤢 𞤩𞤫𞤪𞤯𞤫 𞤥𞤮𞥅𞤯𞤮𞤲 𞤲'𞤣𞤫𞤲 𞤲'𞤺𞤢𞤥 𞤳𞤭𞤧𞤲'𞤣𞤢𞤥 𞤥𞤮𞥅𞤯𞤮𞤲.
𞤚𞤮 𞤦𞤮𞥅 𞤀𞤤𞥆𞤢𞤸 𞤱𞤢𞤤𞤼𞤭𞤲𞤭𞥅 𞤩𞤫𞤪𞤯𞤫 𞤢𞤥𞤭𞤲⹁ 𞤮 𞤱𞤢𞤤𞤼𞤭𞤲𞤯𞤫 𞤲'𞤺𞤢𞤥 𞤥𞤭𞤲𞤮𞤲 𞤥𞤢𞥄 𞤥𞤭𞤲 𞤲'𞤦𞤢𞤤𞤼𞤭𞤲𞤢 𞤩𞤫𞤪𞤯𞤫 𞤥𞤮𞥅𞤯𞤮𞤲 𞤲'𞤺𞤢𞤥 𞤳𞤫𞤩𞤮𞤲 𞤧𞤫𞤲'𞤦𞤫 𞤥𞤵𞤻𞤮𞤲 𞤲'𞤣𞤫𞤪 𞤼𞤮𞤪𞥆𞤢𞥄𞤶𞤭 𞤯𞤭 𞤲'𞤶𞤢𞤪𞤮𞤼𞤮𞤲 𞤭𞤪𞤭 𞤯𞤭 𞤥𞤭𞤲 𞤲'𞤶𞤢𞤪𞤢𞤼𞤢.
𞤃𞤭𞤲 𞤼𞤢𞤦𞥆𞤭𞤼𞤭𞤲𞤭𞥅⹁ 𞤫 𞤥𞤭𞤲 𞤢𞤲'𞤣𞤭 𞤲𞤮𞤲 𞤲𞤮 𞤲'𞤶𞤢𞤪𞤣𞤮𞤼𞤮𞤲 𞤼𞤮𞤪𞥆𞤢 𞤭𞤪𞤭 𞤳𞤢 𞤥𞤭𞤲 𞤲'𞤶𞤢𞤪𞤭⹁ 𞤲𞤮𞤲 𞤥𞤢𞥄 𞤩𞤫𞤪𞤯𞤫 𞤥𞤮𞥅𞤯𞤮𞤲 𞤲'𞤦𞤢𞤤𞤼𞤮𞤼𞤮 𞤭𞤪𞤭 𞤱𞤢𞤤𞤼𞤢𞥄𞤳𞤭 𞤩𞤫𞤪𞤲'𞤣𞤫 𞤳𞤭 𞤥𞤭𞤲 𞤳𞤫𞤩𞤭.
𞤄𞤢𞤲'𞤣𞤭𞤪𞤢𞥄𞤩𞤫⹁ 𞤫 𞤥𞤭𞤲 𞤲'𞤺𞤭𞤯𞤭 𞤢𞤲'𞤣𞤮𞤲 𞤭𞤪𞤭 𞤼𞤮𞤪𞥆𞤢 𞤳𞤢 𞤥𞤭𞤲 𞤲'𞤶𞤢𞤪𞤭 𞤲'𞤣𞤫𞤪 𞤤𞤫𞤴𞤣𞤭 𞤀𞥄𞤧𞤭𞤴𞤢.
𞤃𞤭𞤲 𞤲𞤢𞤼𞥆𞤭𞥅 𞤼𞤮𞤪𞥆𞤢 𞤳𞤢𞤤𞥆𞤵𞤳𞤢 𞤩𞤵𞤪𞤳𞤢 𞤧𞤫𞤲'𞤦𞤫 𞤢𞤥𞤭𞤲 𞤸𞤢𞥄 𞤥𞤭𞤲 𞤭𞤼𞥆𞤭𞥅 𞤳𞤢𞤥𞥆𞤵𞤲'𞤣𞤫 𞤴𞤮𞤲𞤳𞤭 𞤢𞤥𞤭𞤲.
𞤐'𞤁𞤫𞤪 𞤩𞤫𞤪𞤯𞤫 𞤢𞤥𞤭𞤲 𞤥𞤭𞤲 𞤲𞤢𞤲𞤭𞥅 𞤦𞤮 𞤳𞤭𞥅𞤼𞤢 𞤥𞤢𞤴𞤣𞤫 𞤥𞤭𞤲 𞤼𞤢𞤰𞤢𞤲𞤢𞥄⹁ 𞤢𞤥𞥆𞤢𞥄 𞤲𞤮𞤲 𞤱𞤢𞤯𞤭𞥅 𞤲'𞤺𞤢𞤥 𞤼𞤮' 𞤥𞤭𞤲 𞤳𞤮𞥅𞤤𞤮𞥅 𞤳𞤮'𞤫 𞤢𞤥𞤭𞤲⹁ 𞤢𞤥𞥆𞤢𞥄 𞤥𞤭𞤲 𞤳𞤮𞥅𞤤𞤮𞥅 𞤀𞤤𞥆𞤢𞤸 𞤵𞤥𞥆𞤭𞤲𞤮𞥅𞤱𞤮 𞤥𞤢𞤴𞤩𞤫.
𞤑𞤢𞤲𞤳𞤮 𞤸𞤭𞤧𞤲𞤭𞤥𞤭𞤲 𞤣𞤢𞤺𞤢 𞤥𞤢𞤴𞤣𞤫 𞤳𞤢𞤤𞥆𞤵𞤲'𞤣𞤫⹁ 𞤮 𞤻𞤢𞤥𞤪𞤢𞤴 𞤴𞤫𞥅𞤧𞤮 𞤫 𞤸𞤭𞤧𞤲𞤵𞤳𞤭𞤥𞤭𞤲.
𞤁𞤮𞤱 𞤥𞤢𞥄𞤳𞤮 𞤥𞤭𞤲 𞤲'𞤺𞤢𞤯𞤭 𞤳𞤢𞤥𞥆𞤵𞤲'𞤣𞤫 𞤮 𞤸𞤭𞤧𞤲𞤢𞤴𞤥𞤭𞤲 𞤳𞤢𞤣𞤭𞤲.
𞤌𞤲𞤮𞤲 𞤥𞤢𞥄 𞤲'𞤦𞤢𞤤𞥆𞤭𞤪𞤫𞥅𞤥𞤭𞤲 𞤣𞤮'𞤢𞥄𞤪𞤫⹁ 𞤧𞤫𞤴 𞤀𞤤𞥆𞤢𞤸 𞤦𞤢𞤪𞤳𞤭𞤯𞤭𞤲𞤢𞤴𞤥𞤭𞤲⹁ 𞤲'𞤣𞤫𞤲 𞤯𞤵𞤯𞤩𞤫 𞤲'𞤺𞤫𞤼𞥆𞤢𞤥𞤮 𞤲'𞤺𞤢𞤥 𞤢𞤥𞤭𞤲.
𞤄𞤵𞤤𞤵𞤧 𞤊𞤢𞤪𞤭𞤼𞤭𞥅 𞤒𞤢𞥄𞤣𞤵 𞤃𞤵𞥅𞤯𞤵𞤥
𞤑𞤮 𞤥𞤭𞤲 𞤥𞤢𞤲𞤼𞤮𞤪𞤼𞤮𞥅 𞤱𞤮𞤲𞤭 𞤩𞤫𞤪𞤯𞤫 𞤢𞤥𞤭𞤲 𞤫 𞤼𞤢𞤦𞥆𞤭𞤼𞤭𞤲𞤢𞤲𞤢𞤥𞤭𞤲 𞤥𞤭𞤲 𞤲'𞤺𞤢𞤯𞤭𞥅 𞤶𞤮𞤲'𞤣𞤫 𞤲'𞤣𞤫𞤪 𞤣𞤵𞥅𞤲𞤭𞤴𞤢𞥄𞤪𞤵 𞤲'𞤣𞤫𞤪 𞤧𞤫𞤲𞤢𞥄𞤳𞤭 𞤫 𞤺𞤮𞥅𞤲'𞤺𞤢 𞤰𞤭𞤱𞤮𞤴𞤯𞤵𞤥 𞤼𞤮 𞤀𞤤𞥆𞤢𞤸⹁ 𞤸𞤢𞤳𞥆𞤮 𞤥𞤢𞥄 𞤲'𞤣𞤫𞤪 𞤥𞤮𞥅𞤯𞤮𞤲.
𞤃𞤭𞤲 𞤲'𞤶𞤮𞥅𞤯𞤮𞤪𞤭 𞤲𞤮𞤲 𞤲𞤢𞥄' 𞤣𞤮𞤱 𞤢𞤲'𞤣𞤢𞤤 𞤭𞤪𞤭 𞤲'𞤺𞤢𞤤 𞤴𞤭𞤥𞤩𞤫 𞤣𞤵𞥅𞤲𞤭𞤴𞤢𞥄𞤪𞤵⹁ 𞤢𞤥𞥆𞤢𞥄 𞤴𞤭𞤣𞥆𞤫 𞤀𞤤𞥆𞤢𞤸 𞤱𞤢𞤤𞥆𞤭𞤥𞤭𞤲.
𞤐'𞤁𞤫𞤪 𞤯𞤫𞤪𞤫𞥅𞤶𞤭 𞤢𞤥𞤭𞤲 𞤥𞤭𞤲 𞤲'𞤦𞤭𞤲'𞤣𞤢𞤲𞤢𞥄𞤴𞤭'𞤮𞤲 𞤺𞤮𞤯𞥆𞤵𞤥 𞤯𞤵𞤥 𞤮𞤲 𞤲'𞤦𞤢𞥄𞤱𞤢𞤼𞤢𞥄 𞤶𞤢𞤲'𞤺𞤵𞤳𞤭 𞤳𞤮𞥅 𞤬𞤢𞥄𞤥𞤵𞤳𞤭.
𞤔𞤮𞥅𞤲𞤭 𞤧𞤫𞤯𞥆𞤢 𞤼𞤢𞤲 𞤨𞤢𞥄𞤥𞤵𞤯𞤮𞤲𞤥𞤭𞤲⹁ 𞤢𞤥𞥆𞤢𞥄 𞤴𞤫𞥅𞤧𞤮 𞤯𞤮'𞤮 𞤫 𞤥𞤭 𞤴𞤭𞤯𞤭 𞤨𞤢𞥄𞤥𞤮𞤲𞤥𞤭𞤲 𞤦𞤮𞤯𞥆𞤵𞤥⹁ 𞤲'𞤺𞤢𞤥 𞤻𞤢𞤤𞤲'𞤣𞤫 𞤲'𞤣𞤫 𞤒𞤫𞥅𞤧𞤵 𞤔𞤮𞥅𞤥𞤭𞤪𞤢𞥄𞤱𞤮 𞤥𞤫𞥅𞤯𞤫𞤲 𞤱𞤢𞤪𞤼𞤮𞤴𞤼𞤢 𞤲'𞤦𞤢𞥄𞤱𞤮𞤲 𞤥𞤢𞤲𞤼𞤮𞤪𞤮𞥅𞤯𞤮𞤲𞤥𞤭𞤲 𞤲𞤮𞤲 𞤲𞤮 𞤥𞤭𞤲𞤮𞤲 𞤥𞤢𞥄 𞤥𞤭𞤲 𞤲'𞤦𞤢𞥄𞤱𞤭𞤪𞤼𞤢 𞤥𞤢𞤲𞤼𞤮𞤪𞤢𞥄𞤳𞤭'𞤮𞤲.
𞤐'𞤁𞤫 𞤥𞤭 𞤼𞤢𞤦𞥆𞤭𞤼𞤭𞤲𞤭𞥅 𞤯𞤵'𞤵𞤥⹁ 𞤥𞤭 𞤴𞤭𞤯𞤭𞥅𞤲𞤮 𞤱𞤢𞤪𞤳𞤭 𞤼𞤮 𞤥𞤮𞥅𞤯𞤮𞤲 𞤢𞤪𞤢𞤲'𞤣𞤫 𞤲'𞤺𞤢𞤥 𞤳𞤫𞤩𞤮𞤲 𞤦𞤢𞤪𞤳𞤢 𞤲'𞤣𞤫 𞤯𞤭𞤯𞤭.
𞤉 𞤥𞤭 𞤴𞤭𞤯𞤵𞤲𞤮𞥅 𞤣𞤮𞤱 𞤤𞤢𞥄𞤱𞤮𞤤 𞤢𞤥 𞤴𞤢𞥄𞤳𞤭 𞤃𞤢𞤳𞤭𞤣𞤮𞥅𞤲𞤭𞤴𞤢⹁ 𞤥𞤭 𞤴𞤢𞥄𞤤𞤢 𞤼𞤮 𞤥𞤮𞥅𞤯𞤮𞤲⹁ 𞤲'𞤣𞤫𞤲 𞤺𞤢𞤯𞤢 𞤥𞤭 𞤴𞤢𞤸𞤭𞥅 𞤃𞤢𞤳𞤭𞤣𞤮𞥅𞤲𞤭𞤴𞤢⹁ 𞤥𞤭 𞤧𞤮''𞤮𞤴𞤼𞤮 𞤼𞤮 𞤥𞤮𞥅𞤯𞤮𞤲⹁ 𞤲'𞤺𞤢𞤥 𞤲'𞤦𞤢𞤤𞥆𞤮𞤻𞤢𞤥 𞤲'𞤣𞤫𞤪 𞤴𞤢𞥄𞤣𞤵 𞤢𞤥 𞤴𞤢𞥄𞤳𞤭 𞤤𞤫𞤴𞤣𞤭 𞤒𞤢𞤸𞤵𞥅𞤣𞤭𞤴𞤢.
𞤐'𞤁𞤫 𞤥𞤭 𞤸𞤫𞤩𞤢𞥄𞤴𞤭 𞤲'𞤺𞤢𞤯𞤵𞤥𞤭 𞤴𞤢𞥄𞤣𞤵 𞤲'𞤣𞤵𞤲⹁ 𞤫 𞤴𞤭𞥅𞤳𞤭 𞤥𞤮𞥅𞤯𞤮𞤲 𞤥𞤭 𞤱𞤢𞤯𞤭𞥅 𞤩𞤫𞤪𞤯𞤫 𞤯𞤭𞤯𞤭 𞤲'𞤣𞤫 𞤷𞤭𞤪𞤴𞤭𞤲𞤮𞥅𞤥𞤭 𞤱𞤢𞤯𞤵𞤳𞤭 𞤴𞤢𞥄𞤣𞤵 𞤲'𞤣𞤵𞤲؟
𞤑𞤮𞥅 𞤫 𞤴𞤭𞥅𞤳𞤭 𞤥𞤮𞥅𞤯𞤮𞤲 𞤫 𞤥𞤭 𞤧𞤭𞤪𞤴𞤮𞥅 𞤴𞤢𞥄𞤣𞤵 𞤢𞤥 𞤲𞤮 𞤴𞤭𞤥𞤩𞤫 𞤣𞤵𞥅𞤲𞤭𞤴𞤢𞥄𞤪𞤵 𞤲'𞤺𞤢𞤯𞤢𞤼𞤢⹁ 𞤱𞤭'𞤮𞥅𞤩𞤫 “𞤉𞥅” 𞤨𞤵𞤯𞥆𞤭𞤼𞤢 𞤲'𞤦𞤭'𞤢 “𞤀𞥄'𞤢؟”
𞤀𞤤𞥆𞤢𞤸 𞤮 𞤺𞤢𞤯𞤮𞥅𞤱𞤮 𞤳𞤮 𞤮 𞤱𞤭'𞤭⹁ 𞤮 𞤷𞤫𞤴𞤣𞤵𞥅𞤶𞤮 𞤢𞤥𞤭𞤲⹁ 𞤥𞤭𞤲 𞤲'𞤦𞤭'𞤢𞤼𞤢𞥄 “𞤉𞥅” 𞤫 “𞤀𞥄'𞤢” 𞤷𞤢𞤪𞤫𞤤 𞤺𞤮'𞤮.
𞤐'𞤘𞤢𞤥 𞤸𞤢𞤦𞤢𞤪𞤵 𞤇𞤭𞤯𞥆𞤮 𞤀𞤤𞥆𞤢𞤸⹁ 𞤱𞤢𞥄𞤼𞤮 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵⹁ 𞤥𞤮 𞤥𞤭𞤲 𞤲'𞤺𞤢'𞤢𞤶𞤭𞤲𞤢𞤲𞤭'𞤮𞤲⹁ 𞤥𞤭𞤲 𞤫 𞤅𞤭𞥅𞤤𞤢 𞤫 𞤚𞤭𞤥𞤮𞥅𞤼𞤭⹁ 𞤲𞤢𞥄' 𞤯𞤵𞤥 “𞤉𞥅” 𞤫 “𞤀𞥄'𞤢⹁” 𞤢𞤥𞥆𞤢𞥄 𞤳𞤢𞤲𞤳𞤮 𞤳𞤮𞥅 𞤲'𞤣𞤫𞤴𞤫 “𞤉𞥅” 𞤥𞤢𞥄𞤳𞤮 𞤯𞤵𞤥 “𞤉𞥅.”
𞤐'𞤘𞤢𞤥 𞤀𞤤𞤥𞤢𞤧𞤭𞥅𞤸𞤵 𞤸𞤫𞤦𞥆𞤭𞤲𞤭𞥅 𞤳𞤮𞥅 𞤲'𞤺𞤢𞤤𞤫 𞤢𞤤𞤳𞤢𞤱𞤢𞤤 𞤲'𞤺𞤢𞤤 𞤀𞤤𞥆𞤢𞤸 𞤱𞤢𞤯𞤭.
𞤑𞤢𞤲'𞤶𞤵𞤥 𞤱𞤢𞤯𞤭 𞤲'𞤦𞤭'𞤫𞤼𞤫𞤲 “𞤀𞥄𞤥𞤭𞤲” 𞤤𞤢𞥄𞤱𞤮𞤤 𞤥𞤢𞥄𞤳𞤮 𞤲'𞤺𞤢𞤥 𞤼𞤫𞤣𞥆𞤭𞤲𞤳𞤭 𞤀𞤤𞥆𞤢𞤸.
𞤐'𞤘𞤢𞤥 𞤀𞤤𞥆𞤢𞤸 𞤱𞤮𞤲𞤭 𞤺𞤢𞤯𞤵𞤯𞤮'𞤫𞤲 𞤲'𞤣𞤢𞤪𞤭𞥅𞤯𞤫𞤲 𞤦𞤮𞤯𞥆𞤵𞤥 𞤲'𞤣𞤫𞤪 𞤧𞤵𞤥𞤨𞤮𞥅𞤼𞤭𞤪𞤳𞤭 𞤥𞤫𞥅𞤯𞤫𞤲 𞤫 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵.
𞤑𞤢𞤲𞤳𞤮 𞤧𞤵𞤩𞤭'𞤫𞤲⹁ 𞤮 𞤱𞤢𞤯𞤢𞤲𞤭𞥅'𞤫𞤲 𞤢𞤤𞤢𞥄𞤥𞤢 𞤥𞤢𞥄𞤳𞤮 𞤳𞤮𞤤𞥆𞤵𞤯𞤵𞤥 𞤫𞤲𞤫𞤲 𞤯𞤵𞤥 𞤩𞤫 𞤥𞤢𞥄𞤳𞤮.
𞤌 𞤸𞤮𞤳𞥆𞤭𞥅'𞤫𞤲 𞤈𞤵𞥅𞤸𞤵 𞤥𞤢𞥄𞤳𞤮 𞤲'𞤣𞤫𞤪 𞤩𞤫𞤪𞤯𞤫 𞤥𞤫𞥅𞤯𞤫𞤲⹁ 𞤲'𞤺𞤢𞤥 𞤯𞤵𞤥 𞤼𞤢𞤦𞥆𞤭𞤼𞤭𞤲𞤢𞤲𞤢'𞤫𞤲 𞤳𞤮 𞤮 𞤸𞤮𞤳𞥆𞤢𞤼𞤢'𞤫𞤲 𞤴𞤫𞥅𞤧𞤮 𞤯𞤮'𞤮.
𞤀𞤤𞥆𞤢𞤸 𞤱𞤮𞤲𞤭 𞤷𞤫𞤴𞤣𞤵𞥅𞤶𞤮 𞤢𞤥 𞤼𞤮 𞤥𞤭 𞤬𞤫𞤱𞤢𞤴⹁ 𞤥𞤭 𞤴𞤭𞤯𞤢𞥄 𞤥𞤭 𞤱𞤢𞤯𞤢'𞤮𞤲 𞤲𞤢𞤲𞤮𞤲 𞤷𞤭𞤴𞤢 𞤦𞤫𞤤𞤯𞤵𞤥⹁ 𞤳𞤢𞤲'𞤶𞤵𞤥 𞤸𞤢𞤯𞤭𞤴𞤢𞤥 𞤧𞤮''𞤢𞥄𞤳𞤭 𞤑𞤮𞤪𞤭𞤲𞤼𞤭.
𞤃𞤭𞤲 𞤲'𞤺𞤭𞤯𞤢𞥄 𞤥𞤭𞤲 𞤳𞤮𞤤𞥆𞤢'𞤮𞤲 𞤤𞤢𞥄𞤥𞤵 𞤧𞤫𞤲'𞤦𞤫 𞤣𞤮𞤱 𞤸𞤮𞥅𞤤𞤢𞥄𞤪𞤫 𞤥𞤮𞥅𞤯𞤮𞤲.
𞤃𞤭𞤲𞤮𞤲 𞤥𞤭𞤲 𞤳𞤵𞥅𞤣𞤮𞥅𞤩𞤫 𞤫 𞤥𞤮𞥅𞤯𞤮𞤲 𞤲'𞤺𞤢𞤥 𞤲𞤢𞤲𞤮𞤲 𞤦𞤫𞤤𞤯𞤵𞤥 𞤲'𞤣𞤫𞤪 𞤩𞤫𞤪𞤯𞤫 𞤥𞤮𞥅𞤯𞤮𞤲⹁ 𞤲'𞤺𞤢𞤥 𞤮𞤲 𞤲'𞤣𞤢𞤪𞤢𞤳𞤫 𞤦𞤮𞤯𞥆𞤵𞤥 𞤣𞤮𞤱 𞤳𞤮 𞤳𞤮𞥅𞤤𞤭𞥅𞤯𞤮𞤲.
|
2 Korintiyanko'en 2
Ngam maajum cuɓumi to' mi wara to mooɗon mi waɗa'on nanon ciya belɗum.
Ngam to mi waɗii on nanii ciya belɗum, moye welnantayam ɓernde to naa' onon ɓe ngaɗumi nani ciya belɗum?
Ko mbindanmi'on nder ɗerewol am arandewol, mi winduɗum ngam to mi warii to mooɗon to' onon kaanuɓe mbelnanayam ɓernde ngaɗonyam mi nana ciya belɗum.
Ngam mi tabbitinii to mi nanii belɗum, on fuu on nanay belɗum.
Ko mbindanmi'on, mi winduɗum nder nawɗum ɓernde e wannaare e gonɗi ɗuɗɗi naa' ngam mi mettinana'on ɓerɗe, sey ni ngam mi waɗa'on andon iri yidde luggunde nde ngiɗumi'on.
Yaafaaki
Too, to goɗɗo waddii ko mettini ɓernde, naa' min tan o mettinani ɓernde, on fuu o mettinani ɓerɗe.
Mi wi'u non, ammaa mi yiɗaa mi haɓanamo ko ɓuri no haani.
Haɓanki ki ɗuɗɓe mooɗon kaɓanimo heƴii.
Ammaa jooni e haani njaafanooɗonmo cembiɗinonmo ngam to' nawɗum ɓernde maako ɓura sembe maako.
Ngam non, e mi toroo'on, kolleemo haa jooni on ngiɗimo.
Mi windan'on ngol ton ɗerewol ngam mi foonda'on mi yi'a koo on ngaɗay ko mbiimi'on nder koo ɗume.
Fuu mo njaafaniiɗon, min maa mi yaafanakemo.
Ko njaafiimi, to e woodi ko haani maa mi yaafoo, mi yaafiɗum ngam mooɗon yeeso Almasiihu.
Mi waɗu non ngam to' Ceyɗan ƴoyra'en, ngam en andi nyumo maako boɗɗum.
Bulus Wannii Nder Gariiri Tooruwas
Nde njaami Tooruwas ngam mi wa'ajina Habaru Belɗum ɗum Almasiihu, Joomiraawo maɓɓitaniiyam laawol kuugal ɗon.
Ammaa mi wannii naa' seɗɗa ngam mi tawaayi Tiitus bandiraawo meeɗen ton.
Ngam non, sey njaɓɓootirmi e maɓɓe njaami Makidooniya.
Jaalorgal Laawol Almasiihu
Ammaa yettoore tabbita to Allah kokkoowo'en jaalorgal koo ndeye barka sumpootirki meeɗen e Almasiihu.
Laawol meeɗen o sankitii habaru Almasiihu koo toye bo urngol belngol.
Ngam enen ngoni bo urngol urde welnde nde Almasiihu hokki Allah.
Urngol urde nden yottake kisnaaɓe e gonɓe dow laawol halkere.
To gonɓe dow laawol halkuki urngol ngol ɗum urngol mayde.
Ammaa to kisnaaɓe urngol ngol ɗum urngol gaddanoowolɓe yonki.
E woodi potuɗo huwuki kuugal nga'al?
Min nga'ajintaa Wolde Allah ngam min keɓa ceede no ɗuɗɓe ngaɗata.
Ammaa e min meta goonga yeeso Allah, ngam Almasiihu jeyimin, nden Allah liloyimin.
|
𞥒 𞤑𞤮𞤪𞤭𞤲𞤼𞤭𞤴𞤢𞤲𞤳𞤮'𞤫𞤲 𞥒
𞤐'𞤘𞤢𞤥 𞤥𞤢𞥄𞤶𞤵𞤥 𞤷𞤵𞤩𞤵𞤥𞤭 𞤼𞤮' 𞤥𞤭 𞤱𞤢𞤪𞤢 𞤼𞤮 𞤥𞤮𞥅𞤯𞤮𞤲 𞤥𞤭 𞤱𞤢𞤯𞤢'𞤮𞤲 𞤲𞤢𞤲𞤮𞤲 𞤷𞤭𞤴𞤢 𞤦𞤫𞤤𞤯𞤵𞤥.
𞤐'𞤘𞤢𞤥 𞤼𞤮 𞤥𞤭 𞤱𞤢𞤯𞤭𞥅 𞤮𞤲 𞤲𞤢𞤲𞤭𞥅 𞤷𞤭𞤴𞤢 𞤦𞤫𞤤𞤯𞤵𞤥⹁ 𞤥𞤮𞤴𞤫 𞤱𞤫𞤤𞤲𞤢𞤲𞤼𞤢𞤴𞤢𞤥 𞤩𞤫𞤪𞤲'𞤣𞤫 𞤼𞤮 𞤲𞤢𞥄' 𞤮𞤲𞤮𞤲 𞤩𞤫 𞤲'𞤺𞤢𞤯𞤵𞤥𞤭 𞤲𞤢𞤲𞤭 𞤷𞤭𞤴𞤢 𞤦𞤫𞤤𞤯𞤵𞤥؟
𞤑𞤮 𞤲'𞤦𞤭𞤲'𞤣𞤢𞤲𞤥𞤭'𞤮𞤲 𞤲'𞤣𞤫𞤪 𞤯𞤫𞤪𞤫𞤱𞤮𞤤 𞤢𞤥 𞤢𞤪𞤢𞤲'𞤣𞤫𞤱𞤮𞤤⹁ 𞤥𞤭 𞤱𞤭𞤲'𞤣𞤵𞤯𞤵𞤥 𞤲'𞤺𞤢𞤥 𞤼𞤮 𞤥𞤭 𞤱𞤢𞤪𞤭𞥅 𞤼𞤮 𞤥𞤮𞥅𞤯𞤮𞤲 𞤼𞤮' 𞤮𞤲𞤮𞤲 𞤳𞤢𞥄𞤲𞤵𞤩𞤫 𞤲'𞤦𞤫𞤤𞤲𞤢𞤲𞤢𞤴𞤢𞤥 𞤩𞤫𞤪𞤲'𞤣𞤫 𞤲'𞤺𞤢𞤯𞤮𞤻𞤢𞤥 𞤥𞤭 𞤲𞤢𞤲𞤢 𞤷𞤭𞤴𞤢 𞤦𞤫𞤤𞤯𞤵𞤥.
𞤐'𞤘𞤢𞤥 𞤥𞤭 𞤼𞤢𞤦𞥆𞤭𞤼𞤭𞤲𞤭𞥅 𞤼𞤮 𞤥𞤭 𞤲𞤢𞤲𞤭𞥅 𞤦𞤫𞤤𞤯𞤵𞤥⹁ 𞤮𞤲 𞤬𞤵𞥅 𞤮𞤲 𞤲𞤢𞤲𞤢𞤴 𞤦𞤫𞤤𞤯𞤵𞤥.
𞤑𞤮 𞤲'𞤦𞤭𞤲'𞤣𞤢𞤲𞤥𞤭'𞤮𞤲⹁ 𞤥𞤭 𞤱𞤭𞤲'𞤣𞤵𞤯𞤵𞤥 𞤲'𞤣𞤫𞤪 𞤲𞤢𞤱𞤯𞤵𞤥 𞤩𞤫𞤪𞤲'𞤣𞤫 𞤫 𞤱𞤢𞤲𞥆𞤢𞥄𞤪𞤫 𞤫 𞤺𞤮𞤲𞤯𞤭 𞤯𞤵𞤯𞥆𞤭 𞤲𞤢𞥄' 𞤲'𞤺𞤢𞤥 𞤥𞤭 𞤥𞤫𞤼𞥆𞤭𞤲𞤢𞤲𞤢'𞤮𞤲 𞤩𞤫𞤪𞤯𞤫⹁ 𞤧𞤫𞤴 𞤲𞤭 𞤲'𞤺𞤢𞤥 𞤥𞤭 𞤱𞤢𞤯𞤢'𞤮𞤲 𞤢𞤲'𞤣𞤮𞤲 𞤭𞤪𞤭 𞤴𞤭𞤣𞥆𞤫 𞤤𞤵𞤺𞥆𞤵𞤲'𞤣𞤫 𞤲'𞤣𞤫 𞤲'𞤺𞤭𞤯𞤵𞤥𞤭'𞤮𞤲.
𞤒𞤢𞥄𞤬𞤢𞥄𞤳𞤭
𞤚𞤮𞥅⹁ 𞤼𞤮 𞤺𞤮𞤯𞥆𞤮 𞤱𞤢𞤣𞥆𞤭𞥅 𞤳𞤮 𞤥𞤫𞤼𞥆𞤭𞤲𞤭 𞤩𞤫𞤪𞤲'𞤣𞤫⹁ 𞤲𞤢𞥄' 𞤥𞤭𞤲 𞤼𞤢𞤲 𞤮 𞤥𞤫𞤼𞥆𞤭𞤲𞤢𞤲𞤭 𞤩𞤫𞤪𞤲'𞤣𞤫⹁ 𞤮𞤲 𞤬𞤵𞥅 𞤮 𞤥𞤫𞤼𞥆𞤭𞤲𞤢𞤲𞤭 𞤩𞤫𞤪𞤯𞤫.
𞤃𞤭 𞤱𞤭'𞤵 𞤲𞤮𞤲⹁ 𞤢𞤥𞥆𞤢𞥄 𞤥𞤭 𞤴𞤭𞤯𞤢𞥄 𞤥𞤭 𞤸𞤢𞤩𞤢𞤲𞤢𞤥𞤮 𞤳𞤮 𞤩𞤵𞤪𞤭 𞤲𞤮 𞤸𞤢𞥄𞤲𞤭.
𞤖𞤢𞤩𞤢𞤲𞤳𞤭 𞤳𞤭 𞤯𞤵𞤯𞤩𞤫 𞤥𞤮𞥅𞤯𞤮𞤲 𞤳𞤢𞤩𞤢𞤲𞤭𞤥𞤮 𞤸𞤫𞤰𞤭𞥅.
𞤀𞤥𞥆𞤢𞥄 𞤶𞤮𞥅𞤲𞤭 𞤫 𞤸𞤢𞥄𞤲𞤭 𞤲'𞤶𞤢𞥄𞤬𞤢𞤲𞤮𞥅𞤯𞤮𞤲𞤥𞤮 𞤷𞤫𞤲'𞤦𞤭𞤯𞤭𞤲𞤮𞤲𞤥𞤮 𞤲'𞤺𞤢𞤥 𞤼𞤮' 𞤲𞤢𞤱𞤯𞤵𞤥 𞤩𞤫𞤪𞤲'𞤣𞤫 𞤥𞤢𞥄𞤳𞤮 𞤩𞤵𞤪𞤢 𞤧𞤫𞤲'𞤦𞤫 𞤥𞤢𞥄𞤳𞤮.
𞤐'𞤘𞤢𞤥 𞤲𞤮𞤲⹁ 𞤫 𞤥𞤭 𞤼𞤮𞤪𞤮𞥅'𞤮𞤲⹁ 𞤳𞤮𞤤𞥆𞤫𞥅𞤥𞤮 𞤸𞤢𞥄 𞤶𞤮𞥅𞤲𞤭 𞤮𞤲 𞤲'𞤺𞤭𞤯𞤭𞤥𞤮.
𞤃𞤭 𞤱𞤭𞤲'𞤣𞤢𞤲'𞤮𞤲 𞤲'𞤺𞤮𞤤 𞤼𞤮𞤲 𞤯𞤫𞤪𞤫𞤱𞤮𞤤 𞤲'𞤺𞤢𞤥 𞤥𞤭 𞤬𞤮𞥅𞤲'𞤣𞤢'𞤮𞤲 𞤥𞤭 𞤴𞤭'𞤢 𞤳𞤮𞥅 𞤮𞤲 𞤲'𞤺𞤢𞤯𞤢𞤴 𞤳𞤮 𞤲'𞤦𞤭𞥅𞤥𞤭'𞤮𞤲 𞤲'𞤣𞤫𞤪 𞤳𞤮𞥅 𞤯𞤵𞤥𞤫.
𞤊𞤵𞥅 𞤥𞤮 𞤲'𞤶𞤢𞥄𞤬𞤢𞤲𞤭𞥅𞤯𞤮𞤲⹁ 𞤥𞤭𞤲 𞤥𞤢𞥄 𞤥𞤭 𞤴𞤢𞥄𞤬𞤢𞤲𞤢𞤳𞤫𞤥𞤮.
𞤑𞤮 𞤲'𞤶𞤢𞥄𞤬𞤭𞥅𞤥𞤭⹁ 𞤼𞤮 𞤫 𞤱𞤮𞥅𞤣𞤭 𞤳𞤮 𞤸𞤢𞥄𞤲𞤭 𞤥𞤢𞥄 𞤥𞤭 𞤴𞤢𞥄𞤬𞤮𞥅⹁ 𞤥𞤭 𞤴𞤢𞥄𞤬𞤭𞤯𞤵𞤥 𞤲'𞤺𞤢𞤥 𞤥𞤮𞥅𞤯𞤮𞤲 𞤴𞤫𞥅𞤧𞤮 𞤀𞤤𞤥𞤢𞤧𞤭𞥅𞤸𞤵.
𞤃𞤭 𞤱𞤢𞤯𞤵 𞤲𞤮𞤲 𞤲'𞤺𞤢𞤥 𞤼𞤮' 𞤕𞤫𞤴𞤯𞤢𞤲 𞤰𞤮𞤴𞤪𞤢'𞤫𞤲⹁ 𞤲'𞤺𞤢𞤥 𞤫𞤲 𞤢𞤲'𞤣𞤭 𞤻𞤵𞤥𞤮 𞤥𞤢𞥄𞤳𞤮 𞤦𞤮𞤯𞥆𞤵𞤥.
𞤄𞤵𞤤𞤵𞤧 𞤏𞤢𞤲𞥆𞤭𞥅 𞤐'𞤁𞤫𞤪 𞤘𞤢𞤪𞤭𞥅𞤪𞤭 𞤚𞤮𞥅𞤪𞤵𞤱𞤢𞤧
𞤐'𞤁𞤫 𞤲'𞤶𞤢𞥄𞤥𞤭 𞤚𞤮𞥅𞤪𞤵𞤱𞤢𞤧 𞤲'𞤺𞤢𞤥 𞤥𞤭 𞤱𞤢'𞤢𞤶𞤭𞤲𞤢 𞤖𞤢𞤦𞤢𞤪𞤵 𞤄𞤫𞤤𞤯𞤵𞤥 𞤯𞤵𞤥 𞤀𞤤𞤥𞤢𞤧𞤭𞥅𞤸𞤵⹁ 𞤔𞤮𞥅𞤥𞤭𞤪𞤢𞥄𞤱𞤮 𞤥𞤢𞤩𞥆𞤭𞤼𞤢𞤲𞤭𞥅𞤴𞤢𞤥 𞤤𞤢𞥄𞤱𞤮𞤤 𞤳𞤵𞥅𞤺𞤢𞤤 𞤯𞤮𞤲.
𞤀𞤥𞥆𞤢𞥄 𞤥𞤭 𞤱𞤢𞤲𞥆𞤭𞥅 𞤲𞤢𞥄' 𞤧𞤫𞤯𞥆𞤢 𞤲'𞤺𞤢𞤥 𞤥𞤭 𞤼𞤢𞤱𞤢𞥄𞤴𞤭 𞤚𞤭𞥅𞤼𞤵𞤧 𞤦𞤢𞤲'𞤣𞤭𞤪𞤢𞥄𞤱𞤮 𞤥𞤫𞥅𞤯𞤫𞤲 𞤼𞤮𞤲.
𞤐'𞤘𞤢𞤥 𞤲𞤮𞤲⹁ 𞤧𞤫𞤴 𞤲'𞤶𞤢𞤩𞥆𞤮𞥅𞤼𞤭𞤪𞤥𞤭 𞤫 𞤥𞤢𞤩𞥆𞤫 𞤲'𞤶𞤢𞥄𞤥𞤭 𞤃𞤢𞤳𞤭𞤣𞤮𞥅𞤲𞤭𞤴𞤢.
𞤔𞤢𞥄𞤤𞤮𞤪𞤺𞤢𞤤 𞤂𞤢𞥄𞤱𞤮𞤤 𞤀𞤤𞤥𞤢𞤧𞤭𞥅𞤸𞤵
𞤀𞤥𞥆𞤢𞥄 𞤴𞤫𞤼𞥆𞤮𞥅𞤪𞤫 𞤼𞤢𞤦𞥆𞤭𞤼𞤢 𞤼𞤮 𞤀𞤤𞥆𞤢𞤸 𞤳𞤮𞤳𞥆𞤮𞥅𞤱𞤮'𞤫𞤲 𞤶𞤢𞥄𞤤𞤮𞤪𞤺𞤢𞤤 𞤳𞤮𞥅 𞤲'𞤣𞤫𞤴𞤫 𞤦𞤢𞤪𞤳𞤢 𞤧𞤵𞤥𞤨𞤮𞥅𞤼𞤭𞤪𞤳𞤭 𞤥𞤫𞥅𞤯𞤫𞤲 𞤫 𞤀𞤤𞤥𞤢𞤧𞤭𞥅𞤸𞤵.
𞤂𞤢𞥄𞤱𞤮𞤤 𞤥𞤫𞥅𞤯𞤫𞤲 𞤮 𞤧𞤢𞤲𞤳𞤭𞤼𞤭𞥅 𞤸𞤢𞤦𞤢𞤪𞤵 𞤀𞤤𞤥𞤢𞤧𞤭𞥅𞤸𞤵 𞤳𞤮𞥅 𞤼𞤮𞤴𞤫 𞤦𞤮 𞤵𞤪𞤲'𞤺𞤮𞤤 𞤦𞤫𞤤𞤲'𞤺𞤮𞤤.
𞤐'𞤘𞤢𞤥 𞤫𞤲𞤫𞤲 𞤲'𞤺𞤮𞤲𞤭 𞤦𞤮 𞤵𞤪𞤲'𞤺𞤮𞤤 𞤵𞤪𞤣𞤫 𞤱𞤫𞤤𞤲'𞤣𞤫 𞤲'𞤣𞤫 𞤀𞤤𞤥𞤢𞤧𞤭𞥅𞤸𞤵 𞤸𞤮𞤳𞥆𞤭 𞤀𞤤𞥆𞤢𞤸.
𞤓𞤪𞤲'𞤺𞤮𞤤 𞤵𞤪𞤣𞤫 𞤲'𞤣𞤫𞤲 𞤴𞤮𞤼𞥆𞤢𞤳𞤫 𞤳𞤭𞤧𞤲𞤢𞥄𞤩𞤫 𞤫 𞤺𞤮𞤲𞤩𞤫 𞤣𞤮𞤱 𞤤𞤢𞥄𞤱𞤮𞤤 𞤸𞤢𞤤𞤳𞤫𞤪𞤫.
𞤚𞤮 𞤺𞤮𞤲𞤩𞤫 𞤣𞤮𞤱 𞤤𞤢𞥄𞤱𞤮𞤤 𞤸𞤢𞤤𞤳𞤵𞤳𞤭 𞤵𞤪𞤲'𞤺𞤮𞤤 𞤲'𞤺𞤮𞤤 𞤯𞤵𞤥 𞤵𞤪𞤲'𞤺𞤮𞤤 𞤥𞤢𞤴𞤣𞤫.
𞤀𞤥𞥆𞤢𞥄 𞤼𞤮 𞤳𞤭𞤧𞤲𞤢𞥄𞤩𞤫 𞤵𞤪𞤲'𞤺𞤮𞤤 𞤲'𞤺𞤮𞤤 𞤯𞤵𞤥 𞤵𞤪𞤲'𞤺𞤮𞤤 𞤺𞤢𞤣𞥆𞤢𞤲𞤮𞥅𞤱𞤮𞤤𞤩𞤫 𞤴𞤮𞤲𞤳𞤭.
𞤉 𞤱𞤮𞥅𞤣𞤭 𞤨𞤮𞤼𞤵𞤯𞤮 𞤸𞤵𞤱𞤵𞤳𞤭 𞤳𞤵𞥅𞤺𞤢𞤤 𞤲'𞤺𞤢'𞤢𞤤؟
𞤃𞤭𞤲 𞤲'𞤺𞤢'𞤢𞤶𞤭𞤲𞤼𞤢𞥄 𞤏𞤮𞤤𞤣𞤫 𞤀𞤤𞥆𞤢𞤸 𞤲'𞤺𞤢𞤥 𞤥𞤭𞤲 𞤳𞤫𞤩𞤢 𞤷𞤫𞥅𞤣𞤫 𞤲𞤮 𞤯𞤵𞤯𞤩𞤫 𞤲'𞤺𞤢𞤯𞤢𞤼𞤢.
𞤀𞤥𞥆𞤢𞥄 𞤫 𞤥𞤭𞤲 𞤥𞤫𞤼𞤢 𞤺𞤮𞥅𞤲'𞤺𞤢 𞤴𞤫𞥅𞤧𞤮 𞤀𞤤𞥆𞤢𞤸⹁ 𞤲'𞤺𞤢𞤥 𞤀𞤤𞤥𞤢𞤧𞤭𞥅𞤸𞤵 𞤶𞤫𞤴𞤭𞤥𞤭𞤲⹁ 𞤲'𞤣𞤫𞤲 𞤀𞤤𞥆𞤢𞤸 𞤤𞤭𞤤𞤮𞤴𞤭𞤥𞤭𞤲.
|
2 Korintiyanko'en 3
Alkawal Allah Kesal
Too, on kammii min puɗɗii mantuki ko'e amin kadin?
Koo boo ɗum doole min ngarda e ɗereeji kollayɗi minon min ɓeye, koo ƴiwuɗi to mooɗon ngam kolla woɓɓe min ɓeye no woɓɓe ngaɗata?
Onon e ko'e mooɗon ngoni ɗerewol amin bindaangol nder ɓerɗe amin.
Koo moye waaway jangangol andangol.
On kollii onon ngoni ɗerewol ngol Almasiihu windi, ngol o lildi laawol amin.
Naa' e dawaaru ngol windiraa, ammaa e Ruuhu Allah gooduɗo yonki ngol windiraa.
Naa' dow allowal hayre ngol windaa, ammaa dow allowal ɓerɗe yimɓe ngol windaa.
Min mbi'u non ngam e min koolii Allah laawol Almasiihu.
Min keƴaayi min mbi'a min mbaaway waɗuki koo ɗume e bawɗe amin, ammaa bawɗe amin to Allah ƴiwoyi.
Kanko waɗi min mbaawi wartuki ekkitinooɓe Alkawal Kesal.
Alkawal ngal boo daraaki dow dooka bindaaɗum, ammaa dow Ruuhu maako ngal dari.
Ngam dooka bindaaɗum e fooɗa mayde, ammaa Ruuhu e hokka yonki ki re'ataa.
Ɗum windi dooka Muusa dow allooje hayre, nden carel ko Muusa hokketeeɗum, teddungal Allah wangi waɗi yeeso maako e ɗelkitoo.
Koo nde ɗelkitaaki kin e ustoo, fuu e non Israa'iilanko'en mbaawaayi sutaaki yeeso maako.
To dooka gaddayɗum mayde wardii e iri nga'al teddungal, too, kuugal Ruuhu Allah ɓuray non teddungal!
To ko fooɗata kiita e woodi teddungal, too, ko waɗata yimɓe keɓa aadilaaku Allah ɓuray non teddungal naa' seɗɗa!
Goonga, teddungal alkawal kiingal walaa mangu jooni to ngal hawtaama e teddungal alkawal kesal.
To ƴaɓɓotooɗum wardii e teddungal, too, alkawal kesal tabitayngal ɓuray non teddungal naa' seɗɗa!
Ngam non, nde e min ngoodi iri nde'e kammunde, e min metira sembe ɓernde naa' seɗɗa.
Minon naa' bo Muusa min mba'i, cuddirɗo yeeso maako e lefel, ngam to' Israa'iilanko'en cutoomo ngi'a no ɗelkitol yeeso maako ustortoo.
Ammaa ɓe ndullii faamu, ngam haa hande to ɓe njanganaama alkawal kiingal, lefel ngel e haɗaɓe ɓe paama goonga, ngam sumpootirki e Almasiihu tan ittatangel.
Goonga, haa jooni to ɓe njanganaama Attawra, lefel ngel e wumna ɓerɗe maɓɓe.
Ammaa to neɗɗo tuubii tokkii Joomiraawo, ɗum ittay lefel ngel daga ɓernde maako.
Too, Joomiraawo on woni Ruuhu Allah, nden to Ruuhu Allah woni ɗon rimɗineeki woni.
Enen ɓe geece mu''en cudditaa en fuu en kolla teddungal Joomiraawo en ɓeyda wartuki bo maako.
Teddungal ngal waɗay ka ɓeydaaki.
Ɗu'um ɗum kuugal Joomiraawo, kanko woni Ruuhu.
|
𞥒 𞤑𞤮𞤪𞤭𞤲𞤼𞤭𞤴𞤢𞤲𞤳𞤮'𞤫𞤲 𞥓
𞤀𞤤𞤳𞤢𞤱𞤢𞤤 𞤀𞤤𞥆𞤢𞤸 𞤑𞤫𞤧𞤢𞤤
𞤚𞤮𞥅⹁ 𞤮𞤲 𞤳𞤢𞤥𞥆𞤭𞥅 𞤥𞤭𞤲 𞤨𞤵𞤯𞥆𞤭𞥅 𞤥𞤢𞤲𞤼𞤵𞤳𞤭 𞤳𞤮'𞤫 𞤢𞤥𞤭𞤲 𞤳𞤢𞤣𞤭𞤲؟
𞤑𞤮𞥅 𞤦𞤮𞥅 𞤯𞤵𞤥 𞤣𞤮𞥅𞤤𞤫 𞤥𞤭𞤲 𞤲'𞤺𞤢𞤪𞤣𞤢 𞤫 𞤯𞤫𞤪𞤫𞥅𞤶𞤭 𞤳𞤮𞤤𞥆𞤢𞤴𞤯𞤭 𞤥𞤭𞤲𞤮𞤲 𞤥𞤭𞤲 𞤩𞤫𞤴𞤫⹁ 𞤳𞤮𞥅 𞤰𞤭𞤱𞤵𞤯𞤭 𞤼𞤮 𞤥𞤮𞥅𞤯𞤮𞤲 𞤲'𞤺𞤢𞤥 𞤳𞤮𞤤𞥆𞤢 𞤱𞤮𞤩𞥆𞤫 𞤥𞤭𞤲 𞤩𞤫𞤴𞤫 𞤲𞤮 𞤱𞤮𞤩𞥆𞤫 𞤲'𞤺𞤢𞤯𞤢𞤼𞤢؟
𞤌𞤲𞤮𞤲 𞤫 𞤳𞤮'𞤫 𞤥𞤮𞥅𞤯𞤮𞤲 𞤲'𞤺𞤮𞤲𞤭 𞤯𞤫𞤪𞤫𞤱𞤮𞤤 𞤢𞤥𞤭𞤲 𞤦𞤭𞤲'𞤣𞤢𞥄𞤲'𞤺𞤮𞤤 𞤲'𞤣𞤫𞤪 𞤩𞤫𞤪𞤯𞤫 𞤢𞤥𞤭𞤲.
𞤑𞤮𞥅 𞤥𞤮𞤴𞤫 𞤱𞤢𞥄𞤱𞤢𞤴 𞤶𞤢𞤲'𞤺𞤢𞤲'𞤺𞤮𞤤 𞤢𞤲'𞤣𞤢𞤲'𞤺𞤮𞤤.
𞤌𞤲 𞤳𞤮𞤤𞥆𞤭𞥅 𞤮𞤲𞤮𞤲 𞤲'𞤺𞤮𞤲𞤭 𞤯𞤫𞤪𞤫𞤱𞤮𞤤 𞤲'𞤺𞤮𞤤 𞤀𞤤𞤥𞤢𞤧𞤭𞥅𞤸𞤵 𞤱𞤭𞤲'𞤣𞤭⹁ 𞤲'𞤺𞤮𞤤 𞤮 𞤤𞤭𞤤𞤣𞤭 𞤤𞤢𞥄𞤱𞤮𞤤 𞤢𞤥𞤭𞤲.
𞤐𞤢𞥄' 𞤫 𞤣𞤢𞤱𞤢𞥄𞤪𞤵 𞤲'𞤺𞤮𞤤 𞤱𞤭𞤲'𞤣𞤭𞤪𞤢𞥄⹁ 𞤢𞤥𞥆𞤢𞥄 𞤫 𞤈𞤵𞥅𞤸𞤵 𞤀𞤤𞥆𞤢𞤸 𞤺𞤮𞥅𞤣𞤵𞤯𞤮 𞤴𞤮𞤲𞤳𞤭 𞤲'𞤺𞤮𞤤 𞤱𞤭𞤲'𞤣𞤭𞤪𞤢𞥄.
𞤐𞤢𞥄' 𞤣𞤮𞤱 𞤢𞤤𞥆𞤮𞤱𞤢𞤤 𞤸𞤢𞤴𞤪𞤫 𞤲'𞤺𞤮𞤤 𞤱𞤭𞤲'𞤣𞤢𞥄⹁ 𞤢𞤥𞥆𞤢𞥄 𞤣𞤮𞤱 𞤢𞤤𞥆𞤮𞤱𞤢𞤤 𞤩𞤫𞤪𞤯𞤫 𞤴𞤭𞤥𞤩𞤫 𞤲'𞤺𞤮𞤤 𞤱𞤭𞤲'𞤣𞤢𞥄.
𞤃𞤭𞤲 𞤲'𞤦𞤭'𞤵 𞤲𞤮𞤲 𞤲'𞤺𞤢𞤥 𞤫 𞤥𞤭𞤲 𞤳𞤮𞥅𞤤𞤭𞥅 𞤀𞤤𞥆𞤢𞤸 𞤤𞤢𞥄𞤱𞤮𞤤 𞤀𞤤𞤥𞤢𞤧𞤭𞥅𞤸𞤵.
𞤃𞤭𞤲 𞤳𞤫𞤰𞤢𞥄𞤴𞤭 𞤥𞤭𞤲 𞤲'𞤦𞤭'𞤢 𞤥𞤭𞤲 𞤲'𞤦𞤢𞥄𞤱𞤢𞤴 𞤱𞤢𞤯𞤵𞤳𞤭 𞤳𞤮𞥅 𞤯𞤵𞤥𞤫 𞤫 𞤦𞤢𞤱𞤯𞤫 𞤢𞤥𞤭𞤲⹁ 𞤢𞤥𞥆𞤢𞥄 𞤦𞤢𞤱𞤯𞤫 𞤢𞤥𞤭𞤲 𞤼𞤮 𞤀𞤤𞥆𞤢𞤸 𞤰𞤭𞤱𞤮𞤴𞤭.
𞤑𞤢𞤲𞤳𞤮 𞤱𞤢𞤯𞤭 𞤥𞤭𞤲 𞤲'𞤦𞤢𞥄𞤱𞤭 𞤱𞤢𞤪𞤼𞤵𞤳𞤭 𞤫𞤳𞥆𞤭𞤼𞤭𞤲𞤮𞥅𞤩𞤫 𞤀𞤤𞤳𞤢𞤱𞤢𞤤 𞤑𞤫𞤧𞤢𞤤.
𞤀𞤤𞤳𞤢𞤱𞤢𞤤 𞤲'𞤺𞤢𞤤 𞤦𞤮𞥅 𞤣𞤢𞤪𞤢𞥄𞤳𞤭 𞤣𞤮𞤱 𞤣𞤮𞥅𞤳𞤢 𞤦𞤭𞤲'𞤣𞤢𞥄𞤯𞤵𞤥⹁ 𞤢𞤥𞥆𞤢𞥄 𞤣𞤮𞤱 𞤈𞤵𞥅𞤸𞤵 𞤥𞤢𞥄𞤳𞤮 𞤲'𞤺𞤢𞤤 𞤣𞤢𞤪𞤭.
𞤐'𞤘𞤢𞤥 𞤣𞤮𞥅𞤳𞤢 𞤦𞤭𞤲'𞤣𞤢𞥄𞤯𞤵𞤥 𞤫 𞤬𞤮𞥅𞤯𞤢 𞤥𞤢𞤴𞤣𞤫⹁ 𞤢𞤥𞥆𞤢𞥄 𞤈𞤵𞥅𞤸𞤵 𞤫 𞤸𞤮𞤳𞥆𞤢 𞤴𞤮𞤲𞤳𞤭 𞤳𞤭 𞤪𞤫'𞤢𞤼𞤢𞥄.
𞤍𞤵𞤥 𞤱𞤭𞤲'𞤣𞤭 𞤣𞤮𞥅𞤳𞤢 𞤃𞤵𞥅𞤧𞤢 𞤣𞤮𞤱 𞤢𞤤𞥆𞤮𞥅𞤶𞤫 𞤸𞤢𞤴𞤪𞤫⹁ 𞤲'𞤣𞤫𞤲 𞤷𞤢𞤪𞤫𞤤 𞤳𞤮 𞤃𞤵𞥅𞤧𞤢 𞤸𞤮𞤳𞥆𞤫𞤼𞤫𞥅𞤯𞤵𞤥⹁ 𞤼𞤫𞤣𞥆𞤵𞤲'𞤺𞤢𞤤 𞤀𞤤𞥆𞤢𞤸 𞤱𞤢𞤲'𞤺𞤭 𞤱𞤢𞤯𞤭 𞤴𞤫𞥅𞤧𞤮 𞤥𞤢𞥄𞤳𞤮 𞤫 𞤯𞤫𞤤𞤳𞤭𞤼𞤮𞥅.
𞤑𞤮𞥅 𞤲'𞤣𞤫 𞤯𞤫𞤤𞤳𞤭𞤼𞤢𞥄𞤳𞤭 𞤳𞤭𞤲 𞤫 𞤵𞤧𞤼𞤮𞥅⹁ 𞤬𞤵𞥅 𞤫 𞤲𞤮𞤲 𞤋𞤧𞤪𞤢𞥄'𞤭𞥅𞤤𞤢𞤲𞤳𞤮'𞤫𞤲 𞤲'𞤦𞤢𞥄𞤱𞤢𞥄𞤴𞤭 𞤧𞤵𞤼𞤢𞥄𞤳𞤭 𞤴𞤫𞥅𞤧𞤮 𞤥𞤢𞥄𞤳𞤮.
𞤚𞤮 𞤣𞤮𞥅𞤳𞤢 𞤺𞤢𞤣𞥆𞤢𞤴𞤯𞤵𞤥 𞤥𞤢𞤴𞤣𞤫 𞤱𞤢𞤪𞤣𞤭𞥅 𞤫 𞤭𞤪𞤭 𞤲'𞤺𞤢'𞤢𞤤 𞤼𞤫𞤣𞥆𞤵𞤲'𞤺𞤢𞤤⹁ 𞤼𞤮𞥅⹁ 𞤳𞤵𞥅𞤺𞤢𞤤 𞤈𞤵𞥅𞤸𞤵 𞤀𞤤𞥆𞤢𞤸 𞤩𞤵𞤪𞤢𞤴 𞤲𞤮𞤲 𞤼𞤫𞤣𞥆𞤵𞤲'𞤺𞤢𞤤!
𞤚𞤮 𞤳𞤮 𞤬𞤮𞥅𞤯𞤢𞤼𞤢 𞤳𞤭𞥅𞤼𞤢 𞤫 𞤱𞤮𞥅𞤣𞤭 𞤼𞤫𞤣𞥆𞤵𞤲'𞤺𞤢𞤤⹁ 𞤼𞤮𞥅⹁ 𞤳𞤮 𞤱𞤢𞤯𞤢𞤼𞤢 𞤴𞤭𞤥𞤩𞤫 𞤳𞤫𞤩𞤢 𞤢𞥄𞤣𞤭𞤤𞤢𞥄𞤳𞤵 𞤀𞤤𞥆𞤢𞤸 𞤩𞤵𞤪𞤢𞤴 𞤲𞤮𞤲 𞤼𞤫𞤣𞥆𞤵𞤲'𞤺𞤢𞤤 𞤲𞤢𞥄' 𞤧𞤫𞤯𞥆𞤢!
𞤘𞤮𞥅𞤲'𞤺𞤢⹁ 𞤼𞤫𞤣𞥆𞤵𞤲'𞤺𞤢𞤤 𞤢𞤤𞤳𞤢𞤱𞤢𞤤 𞤳𞤭𞥅𞤲'𞤺𞤢𞤤 𞤱𞤢𞤤𞤢𞥄 𞤥𞤢𞤲'𞤺𞤵 𞤶𞤮𞥅𞤲𞤭 𞤼𞤮 𞤲'𞤺𞤢𞤤 𞤸𞤢𞤱𞤼𞤢𞥄𞤥𞤢 𞤫 𞤼𞤫𞤣𞥆𞤵𞤲'𞤺𞤢𞤤 𞤢𞤤𞤳𞤢𞤱𞤢𞤤 𞤳𞤫𞤧𞤢𞤤.
𞤚𞤮 𞤰𞤢𞤩𞥆𞤮𞤼𞤮𞥅𞤯𞤵𞤥 𞤱𞤢𞤪𞤣𞤭𞥅 𞤫 𞤼𞤫𞤣𞥆𞤵𞤲'𞤺𞤢𞤤⹁ 𞤼𞤮𞥅⹁ 𞤢𞤤𞤳𞤢𞤱𞤢𞤤 𞤳𞤫𞤧𞤢𞤤 𞤼𞤢𞤦𞤭𞤼𞤢𞤴𞤲'𞤺𞤢𞤤 𞤩𞤵𞤪𞤢𞤴 𞤲𞤮𞤲 𞤼𞤫𞤣𞥆𞤵𞤲'𞤺𞤢𞤤 𞤲𞤢𞥄' 𞤧𞤫𞤯𞥆𞤢!
𞤐'𞤘𞤢𞤥 𞤲𞤮𞤲⹁ 𞤲'𞤣𞤫 𞤫 𞤥𞤭𞤲 𞤲'𞤺𞤮𞥅𞤣𞤭 𞤭𞤪𞤭 𞤲'𞤣𞤫'𞤫 𞤳𞤢𞤥𞥆𞤵𞤲'𞤣𞤫⹁ 𞤫 𞤥𞤭𞤲 𞤥𞤫𞤼𞤭𞤪𞤢 𞤧𞤫𞤲'𞤦𞤫 𞤩𞤫𞤪𞤲'𞤣𞤫 𞤲𞤢𞥄' 𞤧𞤫𞤯𞥆𞤢.
𞤃𞤭𞤲𞤮𞤲 𞤲𞤢𞥄' 𞤦𞤮 𞤃𞤵𞥅𞤧𞤢 𞤥𞤭𞤲 𞤲'𞤦𞤢'𞤭⹁ 𞤷𞤵𞤣𞥆𞤭𞤪𞤯𞤮 𞤴𞤫𞥅𞤧𞤮 𞤥𞤢𞥄𞤳𞤮 𞤫 𞤤𞤫𞤬𞤫𞤤⹁ 𞤲'𞤺𞤢𞤥 𞤼𞤮' 𞤋𞤧𞤪𞤢𞥄'𞤭𞥅𞤤𞤢𞤲𞤳𞤮'𞤫𞤲 𞤷𞤵𞤼𞤮𞥅𞤥𞤮 𞤲'𞤺𞤭'𞤢 𞤲𞤮 𞤯𞤫𞤤𞤳𞤭𞤼𞤮𞤤 𞤴𞤫𞥅𞤧𞤮 𞤥𞤢𞥄𞤳𞤮 𞤵𞤧𞤼𞤮𞤪𞤼𞤮𞥅.
𞤀𞤥𞥆𞤢𞥄 𞤩𞤫 𞤲'𞤣𞤵𞤤𞥆𞤭𞥅 𞤬𞤢𞥄𞤥𞤵⹁ 𞤲'𞤺𞤢𞤥 𞤸𞤢𞥄 𞤸𞤢𞤲'𞤣𞤫 𞤼𞤮 𞤩𞤫 𞤲'𞤶𞤢𞤲'𞤺𞤢𞤲𞤢𞥄𞤥𞤢 𞤢𞤤𞤳𞤢𞤱𞤢𞤤 𞤳𞤭𞥅𞤲'𞤺𞤢𞤤⹁ 𞤤𞤫𞤬𞤫𞤤 𞤲'𞤺𞤫𞤤 𞤫 𞤸𞤢𞤯𞤢𞤩𞤫 𞤩𞤫 𞤨𞤢𞥄𞤥𞤢 𞤺𞤮𞥅𞤲'𞤺𞤢⹁ 𞤲'𞤺𞤢𞤥 𞤧𞤵𞤥𞤨𞤮𞥅𞤼𞤭𞤪𞤳𞤭 𞤫 𞤀𞤤𞤥𞤢𞤧𞤭𞥅𞤸𞤵 𞤼𞤢𞤲 𞤭𞤼𞥆𞤢𞤼𞤢𞤲'𞤺𞤫𞤤.
𞤘𞤮𞥅𞤲'𞤺𞤢⹁ 𞤸𞤢𞥄 𞤶𞤮𞥅𞤲𞤭 𞤼𞤮 𞤩𞤫 𞤲'𞤶𞤢𞤲'𞤺𞤢𞤲𞤢𞥄𞤥𞤢 𞤀𞤼𞥆𞤢𞤱𞤪𞤢⹁ 𞤤𞤫𞤬𞤫𞤤 𞤲'𞤺𞤫𞤤 𞤫 𞤱𞤵𞤥𞤲𞤢 𞤩𞤫𞤪𞤯𞤫 𞤥𞤢𞤩𞥆𞤫.
𞤀𞤥𞥆𞤢𞥄 𞤼𞤮 𞤲𞤫𞤯𞥆𞤮 𞤼𞤵𞥅𞤦𞤭𞥅 𞤼𞤮𞤳𞥆𞤭𞥅 𞤔𞤮𞥅𞤥𞤭𞤪𞤢𞥄𞤱𞤮⹁ 𞤯𞤵𞤥 𞤭𞤼𞥆𞤢𞤴 𞤤𞤫𞤬𞤫𞤤 𞤲'𞤺𞤫𞤤 𞤣𞤢𞤺𞤢 𞤩𞤫𞤪𞤲'𞤣𞤫 𞤥𞤢𞥄𞤳𞤮.
𞤚𞤮𞥅⹁ 𞤔𞤮𞥅𞤥𞤭𞤪𞤢𞥄𞤱𞤮 𞤮𞤲 𞤱𞤮𞤲𞤭 𞤈𞤵𞥅𞤸𞤵 𞤀𞤤𞥆𞤢𞤸⹁ 𞤲'𞤣𞤫𞤲 𞤼𞤮 𞤈𞤵𞥅𞤸𞤵 𞤀𞤤𞥆𞤢𞤸 𞤱𞤮𞤲𞤭 𞤯𞤮𞤲 𞤪𞤭𞤥𞤯𞤭𞤲𞤫𞥅𞤳𞤭 𞤱𞤮𞤲𞤭.
𞤉𞤲𞤫𞤲 𞤩𞤫 𞤺𞤫𞥅𞤷𞤫 𞤥𞤵''𞤫𞤲 𞤷𞤵𞤣𞥆𞤭𞤼𞤢𞥄 𞤫𞤲 𞤬𞤵𞥅 𞤫𞤲 𞤳𞤮𞤤𞥆𞤢 𞤼𞤫𞤣𞥆𞤵𞤲'𞤺𞤢𞤤 𞤔𞤮𞥅𞤥𞤭𞤪𞤢𞥄𞤱𞤮 𞤫𞤲 𞤩𞤫𞤴𞤣𞤢 𞤱𞤢𞤪𞤼𞤵𞤳𞤭 𞤦𞤮 𞤥𞤢𞥄𞤳𞤮.
𞤚𞤫𞤣𞥆𞤵𞤲'𞤺𞤢𞤤 𞤲'𞤺𞤢𞤤 𞤱𞤢𞤯𞤢𞤴 𞤳𞤢 𞤩𞤫𞤴𞤣𞤢𞥄𞤳𞤭.
𞤍𞤵'𞤵𞤥 𞤯𞤵𞤥 𞤳𞤵𞥅𞤺𞤢𞤤 𞤔𞤮𞥅𞤥𞤭𞤪𞤢𞥄𞤱𞤮⹁ 𞤳𞤢𞤲𞤳𞤮 𞤱𞤮𞤲𞤭 𞤈𞤵𞥅𞤸𞤵.
|
2 Korintiyanko'en 4
Jawdi Nder Gojiije Lowre
Ngam non, nde Allah yurminaniimin hokkiimin kuugal nga'al, min ittataa kammunde.
Min nganyii huwuki kuuɗe cuuɗiiɗe cemtiniiɗe.
Min majjintaa yimɓe, min ngaylitataa ma'ana Wolde Allah.
Ammaa e min mbi'a goonga e njayri.
Laawol waɗuki non, koo moye anday nder ɓernde muuɗum yeeso Allah minon e min ngoodi goonga.
To Habaru Belɗum ɗum min nga'ajinta e suuɗii, wonɓe dow laawol halkere tan ɗum suuɗanii.
Ceyɗan laamiiɗo duuniyaaru ndu'u wumnii ɓerɗe yimɓe ɓe koolaaki Yeesu, ngam to' ɓe ngi'a jayngol Habaru Belɗum ɗum teddungal Almasiihu nanduɗo e Allah.
Ngam naa' habaru amin min nga'ajinta, ammaa ko min nga'ajinta woni Yeesu Almasiihu o Joomiraawo, minon boo ngam maako min ngarti maccuɓe mooɗon.
Ngam Allah biiɗo jayngol wurtoyoo daga nder nyiwre, kanko waɗi jayngol maako yeynii nder ɓerɗe amin ngam min anda teddungal Allah ngal ɗum yi'ii e yeeso Yeesu Almasiihu.
Ammaa minon e min nandi e gojiije loope.
Ɗum resii jawdi nder amin ngam holluki ɗe'e bawɗe ɓurɗe koo ɗeye bawɗe, to Allah ɗe ƴiwoyi, naa' to amin.
Min ɓiɗɗaama e koo nduye wuttudu, ammaa min pusaayi.
Nyumooji amin njiiɓake, ammaa min ittaayi kammunde.
E min torree, ammaa Allah sendiraayi e amin.
E min ndo''ee, ammaa min kalkaaka.
Koo ndeye e min haade wareeki no ɗum wariri Yeesu, ngam yonki iri ki maako yi'ee nder ɓalli amin.
Ngam minon gooduɓe yonki e min haade mayde koo ndeye ngam Yeesu, ngam ɗum yi'a yonki maako nder ɓalli amin ɗi'i maayayɗi.
Kanjum waɗi min keddi to mayde, ngam onon keɓon yonki.
Nde e min ngoodi hoolaare go'o e binduɗo aayaare biinde, “Mi hoolake, kanjum waɗi metumi.”
Minon maa min koolake, kanjum waɗi min meti.
Ngam e min andi Allah umminɗo Yeesu Joomiraawo meeɗen daga mayde, o umminaymin minon maa non no o umminiri Yeesu, o waddamin hawti e mooɗon yeeso maako.
Fuu ɗu'um ɗum ngam ɓeydaari mooɗon, ngam caahu Allah jottotooɗum yimɓe ɗuɗɓe, waɗa ɗum ɓeyda yettuki Allah ngam teddinkimo.
Hoolaaki Allah
Ngam non, min ittataa kammunde.
Koo nde ɓalli amin e ɓeyda tampuki, fuu e non ɓerɗe amin e cembiɗinee koo ndeye.
Ngam torraaji ɗi min torretee jooni ɗi seɗɗanaaji ɗi neeɓataa ɗi ngaɗay min keɓa teddungal ngal haa abadaa ɓurngal koo ɗume.
Ngam non, hakkiilo amin walaa dow ko gite ngi'ata.
E min ngaɗa hakkiilo amin dow ko gite mbaawataa yiiki.
Ngam ko gite ngi'ata ɗum ƴaɓɓotooɗum, ammaa ko gite mbaawataa yiiki, ɗum tabitayɗum.
|
𞥒 𞤑𞤮𞤪𞤭𞤲𞤼𞤭𞤴𞤢𞤲𞤳𞤮'𞤫𞤲 𞥔
𞤔𞤢𞤱𞤣𞤭 𞤐'𞤁𞤫𞤪 𞤘𞤮𞤶𞤭𞥅𞤶𞤫 𞤂𞤮𞤱𞤪𞤫
𞤐'𞤘𞤢𞤥 𞤲𞤮𞤲⹁ 𞤲'𞤣𞤫 𞤀𞤤𞥆𞤢𞤸 𞤴𞤵𞤪𞤥𞤭𞤲𞤢𞤲𞤭𞥅𞤥𞤭𞤲 𞤸𞤮𞤳𞥆𞤭𞥅𞤥𞤭𞤲 𞤳𞤵𞥅𞤺𞤢𞤤 𞤲'𞤺𞤢'𞤢𞤤⹁ 𞤥𞤭𞤲 𞤭𞤼𞥆𞤢𞤼𞤢𞥄 𞤳𞤢𞤥𞥆𞤵𞤲'𞤣𞤫.
𞤃𞤭𞤲 𞤲'𞤺𞤢𞤻𞤭𞥅 𞤸𞤵𞤱𞤵𞤳𞤭 𞤳𞤵𞥅𞤯𞤫 𞤷𞤵𞥅𞤯𞤭𞥅𞤯𞤫 𞤷𞤫𞤥𞤼𞤭𞤲𞤭𞥅𞤯𞤫.
𞤃𞤭𞤲 𞤥𞤢𞤶𞥆𞤭𞤲𞤼𞤢𞥄 𞤴𞤭𞤥𞤩𞤫⹁ 𞤥𞤭𞤲 𞤲'𞤺𞤢𞤴𞤤𞤭𞤼𞤢𞤼𞤢𞥄 𞤥𞤢'𞤢𞤲𞤢 𞤏𞤮𞤤𞤣𞤫 𞤀𞤤𞥆𞤢𞤸.
𞤀𞤥𞥆𞤢𞥄 𞤫 𞤥𞤭𞤲 𞤲'𞤦𞤭'𞤢 𞤺𞤮𞥅𞤲'𞤺𞤢 𞤫 𞤲'𞤶𞤢𞤴𞤪𞤭.
𞤂𞤢𞥄𞤱𞤮𞤤 𞤱𞤢𞤯𞤵𞤳𞤭 𞤲𞤮𞤲⹁ 𞤳𞤮𞥅 𞤥𞤮𞤴𞤫 𞤢𞤲'𞤣𞤢𞤴 𞤲'𞤣𞤫𞤪 𞤩𞤫𞤪𞤲'𞤣𞤫 𞤥𞤵𞥅𞤯𞤵𞤥 𞤴𞤫𞥅𞤧𞤮 𞤀𞤤𞥆𞤢𞤸 𞤥𞤭𞤲𞤮𞤲 𞤫 𞤥𞤭𞤲 𞤲'𞤺𞤮𞥅𞤣𞤭 𞤺𞤮𞥅𞤲'𞤺𞤢.
𞤚𞤮 𞤖𞤢𞤦𞤢𞤪𞤵 𞤄𞤫𞤤𞤯𞤵𞤥 𞤯𞤵𞤥 𞤥𞤭𞤲 𞤲'𞤺𞤢'𞤢𞤶𞤭𞤲𞤼𞤢 𞤫 𞤧𞤵𞥅𞤯𞤭𞥅⹁ 𞤱𞤮𞤲𞤩𞤫 𞤣𞤮𞤱 𞤤𞤢𞥄𞤱𞤮𞤤 𞤸𞤢𞤤𞤳𞤫𞤪𞤫 𞤼𞤢𞤲 𞤯𞤵𞤥 𞤧𞤵𞥅𞤯𞤢𞤲𞤭𞥅.
𞤕𞤫𞤴𞤯𞤢𞤲 𞤤𞤢𞥄𞤥𞤭𞥅𞤯𞤮 𞤣𞤵𞥅𞤲𞤭𞤴𞤢𞥄𞤪𞤵 𞤲'𞤣𞤵'𞤵 𞤱𞤵𞤥𞤲𞤭𞥅 𞤩𞤫𞤪𞤯𞤫 𞤴𞤭𞤥𞤩𞤫 𞤩𞤫 𞤳𞤮𞥅𞤤𞤢𞥄𞤳𞤭 𞤒𞤫𞥅𞤧𞤵⹁ 𞤲'𞤺𞤢𞤥 𞤼𞤮' 𞤩𞤫 𞤲'𞤺𞤭'𞤢 𞤶𞤢𞤴𞤲'𞤺𞤮𞤤 𞤖𞤢𞤦𞤢𞤪𞤵 𞤄𞤫𞤤𞤯𞤵𞤥 𞤯𞤵𞤥 𞤼𞤫𞤣𞥆𞤵𞤲'𞤺𞤢𞤤 𞤀𞤤𞤥𞤢𞤧𞤭𞥅𞤸𞤵 𞤲𞤢𞤲'𞤣𞤵𞤯𞤮 𞤫 𞤀𞤤𞥆𞤢𞤸.
𞤐'𞤘𞤢𞤥 𞤲𞤢𞥄' 𞤸𞤢𞤦𞤢𞤪𞤵 𞤢𞤥𞤭𞤲 𞤥𞤭𞤲 𞤲'𞤺𞤢'𞤢𞤶𞤭𞤲𞤼𞤢⹁ 𞤢𞤥𞥆𞤢𞥄 𞤳𞤮 𞤥𞤭𞤲 𞤲'𞤺𞤢'𞤢𞤶𞤭𞤲𞤼𞤢 𞤱𞤮𞤲𞤭 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤮 𞤔𞤮𞥅𞤥𞤭𞤪𞤢𞥄𞤱𞤮⹁ 𞤥𞤭𞤲𞤮𞤲 𞤦𞤮𞥅 𞤲'𞤺𞤢𞤥 𞤥𞤢𞥄𞤳𞤮 𞤥𞤭𞤲 𞤲'𞤺𞤢𞤪𞤼𞤭 𞤥𞤢𞤷𞥆𞤵𞤩𞤫 𞤥𞤮𞥅𞤯𞤮𞤲.
𞤐'𞤘𞤢𞤥 𞤀𞤤𞥆𞤢𞤸 𞤦𞤭𞥅𞤯𞤮 𞤶𞤢𞤴𞤲'𞤺𞤮𞤤 𞤱𞤵𞤪𞤼𞤮𞤴𞤮𞥅 𞤣𞤢𞤺𞤢 𞤲'𞤣𞤫𞤪 𞤻𞤭𞤱𞤪𞤫⹁ 𞤳𞤢𞤲𞤳𞤮 𞤱𞤢𞤯𞤭 𞤶𞤢𞤴𞤲'𞤺𞤮𞤤 𞤥𞤢𞥄𞤳𞤮 𞤴𞤫𞤴𞤲𞤭𞥅 𞤲'𞤣𞤫𞤪 𞤩𞤫𞤪𞤯𞤫 𞤢𞤥𞤭𞤲 𞤲'𞤺𞤢𞤥 𞤥𞤭𞤲 𞤢𞤲'𞤣𞤢 𞤼𞤫𞤣𞥆𞤵𞤲'𞤺𞤢𞤤 𞤀𞤤𞥆𞤢𞤸 𞤲'𞤺𞤢𞤤 𞤯𞤵𞤥 𞤴𞤭'𞤭𞥅 𞤫 𞤴𞤫𞥅𞤧𞤮 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵.
𞤀𞤥𞥆𞤢𞥄 𞤥𞤭𞤲𞤮𞤲 𞤫 𞤥𞤭𞤲 𞤲𞤢𞤲'𞤣𞤭 𞤫 𞤺𞤮𞤶𞤭𞥅𞤶𞤫 𞤤𞤮𞥅𞤨𞤫.
𞤍𞤵𞤥 𞤪𞤫𞤧𞤭𞥅 𞤶𞤢𞤱𞤣𞤭 𞤲'𞤣𞤫𞤪 𞤢𞤥𞤭𞤲 𞤲'𞤺𞤢𞤥 𞤸𞤮𞤤𞥆𞤵𞤳𞤭 𞤯𞤫'𞤫 𞤦𞤢𞤱𞤯𞤫 𞤩𞤵𞤪𞤯𞤫 𞤳𞤮𞥅 𞤯𞤫𞤴𞤫 𞤦𞤢𞤱𞤯𞤫⹁ 𞤼𞤮 𞤀𞤤𞥆𞤢𞤸 𞤯𞤫 𞤰𞤭𞤱𞤮𞤴𞤭⹁ 𞤲𞤢𞥄' 𞤼𞤮 𞤢𞤥𞤭𞤲.
𞤃𞤭𞤲 𞤩𞤭𞤯𞥆𞤢𞥄𞤥𞤢 𞤫 𞤳𞤮𞥅 𞤲'𞤣𞤵𞤴𞤫 𞤱𞤵𞤼𞥆𞤵𞤣𞤵⹁ 𞤢𞤥𞥆𞤢𞥄 𞤥𞤭𞤲 𞤨𞤵𞤧𞤢𞥄𞤴𞤭.
𞤐𞤴𞤵𞤥𞤮𞥅𞤶𞤭 𞤢𞤥𞤭𞤲 𞤲'𞤶𞤭𞥅𞤩𞤢𞤳𞤫⹁ 𞤢𞤥𞥆𞤢𞥄 𞤥𞤭𞤲 𞤭𞤼𞥆𞤢𞥄𞤴𞤭 𞤳𞤢𞤥𞥆𞤵𞤲'𞤣𞤫.
𞤉 𞤥𞤭𞤲 𞤼𞤮𞤪𞥆𞤫𞥅⹁ 𞤢𞤥𞥆𞤢𞥄 𞤀𞤤𞥆𞤢𞤸 𞤧𞤫𞤲'𞤣𞤭𞤪𞤢𞥄𞤴𞤭 𞤫 𞤢𞤥𞤭𞤲.
𞤉 𞤥𞤭𞤲 𞤲'𞤣𞤮''𞤫𞥅⹁ 𞤢𞤥𞥆𞤢𞥄 𞤥𞤭𞤲 𞤳𞤢𞤤𞤳𞤢𞥄𞤳𞤢.
𞤑𞤮𞥅 𞤲'𞤣𞤫𞤴𞤫 𞤫 𞤥𞤭𞤲 𞤸𞤢𞥄𞤣𞤫 𞤱𞤢𞤪𞤫𞥅𞤳𞤭 𞤲𞤮 𞤯𞤵𞤥 𞤱𞤢𞤪𞤭𞤪𞤭 𞤒𞤫𞥅𞤧𞤵⹁ 𞤲'𞤺𞤢𞤥 𞤴𞤮𞤲𞤳𞤭 𞤭𞤪𞤭 𞤳𞤭 𞤥𞤢𞥄𞤳𞤮 𞤴𞤭'𞤫𞥅 𞤲'𞤣𞤫𞤪 𞤩𞤢𞤤𞥆𞤭 𞤢𞤥𞤭𞤲.
𞤐'𞤘𞤢𞤥 𞤥𞤭𞤲𞤮𞤲 𞤺𞤮𞥅𞤣𞤵𞤩𞤫 𞤴𞤮𞤲𞤳𞤭 𞤫 𞤥𞤭𞤲 𞤸𞤢𞥄𞤣𞤫 𞤥𞤢𞤴𞤣𞤫 𞤳𞤮𞥅 𞤲'𞤣𞤫𞤴𞤫 𞤲'𞤺𞤢𞤥 𞤒𞤫𞥅𞤧𞤵⹁ 𞤲'𞤺𞤢𞤥 𞤯𞤵𞤥 𞤴𞤭'𞤢 𞤴𞤮𞤲𞤳𞤭 𞤥𞤢𞥄𞤳𞤮 𞤲'𞤣𞤫𞤪 𞤩𞤢𞤤𞥆𞤭 𞤢𞤥𞤭𞤲 𞤯𞤭'𞤭 𞤥𞤢𞥄𞤴𞤢𞤴𞤯𞤭.
𞤑𞤢𞤲'𞤶𞤵𞤥 𞤱𞤢𞤯𞤭 𞤥𞤭𞤲 𞤳𞤫𞤣𞥆𞤭 𞤼𞤮 𞤥𞤢𞤴𞤣𞤫⹁ 𞤲'𞤺𞤢𞤥 𞤮𞤲𞤮𞤲 𞤳𞤫𞤩𞤮𞤲 𞤴𞤮𞤲𞤳𞤭.
𞤐'𞤁𞤫 𞤫 𞤥𞤭𞤲 𞤲'𞤺𞤮𞥅𞤣𞤭 𞤸𞤮𞥅𞤤𞤢𞥄𞤪𞤫 𞤺𞤮'𞤮 𞤫 𞤦𞤭𞤲'𞤣𞤵𞤯𞤮 𞤢𞥄𞤴𞤢𞥄𞤪𞤫 𞤦𞤭𞥅𞤲'𞤣𞤫⹁ “𞤃𞤭 𞤸𞤮𞥅𞤤𞤢𞤳𞤫⹁ 𞤳𞤢𞤲'𞤶𞤵𞤥 𞤱𞤢𞤯𞤭 𞤥𞤫𞤼𞤵𞤥𞤭.”
𞤃𞤭𞤲𞤮𞤲 𞤥𞤢𞥄 𞤥𞤭𞤲 𞤳𞤮𞥅𞤤𞤢𞤳𞤫⹁ 𞤳𞤢𞤲'𞤶𞤵𞤥 𞤱𞤢𞤯𞤭 𞤥𞤭𞤲 𞤥𞤫𞤼𞤭.
𞤐'𞤘𞤢𞤥 𞤫 𞤥𞤭𞤲 𞤢𞤲'𞤣𞤭 𞤀𞤤𞥆𞤢𞤸 𞤵𞤥𞥆𞤭𞤲𞤯𞤮 𞤒𞤫𞥅𞤧𞤵 𞤔𞤮𞥅𞤥𞤭𞤪𞤢𞥄𞤱𞤮 𞤥𞤫𞥅𞤯𞤫𞤲 𞤣𞤢𞤺𞤢 𞤥𞤢𞤴𞤣𞤫⹁ 𞤮 𞤵𞤥𞥆𞤭𞤲𞤢𞤴𞤥𞤭𞤲 𞤥𞤭𞤲𞤮𞤲 𞤥𞤢𞥄 𞤲𞤮𞤲 𞤲𞤮 𞤮 𞤵𞤥𞥆𞤭𞤲𞤭𞤪𞤭 𞤒𞤫𞥅𞤧𞤵⹁ 𞤮 𞤱𞤢𞤣𞥆𞤢𞤥𞤭𞤲 𞤸𞤢𞤱𞤼𞤭 𞤫 𞤥𞤮𞥅𞤯𞤮𞤲 𞤴𞤫𞥅𞤧𞤮 𞤥𞤢𞥄𞤳𞤮.
𞤊𞤵𞥅 𞤯𞤵'𞤵𞤥 𞤯𞤵𞤥 𞤲'𞤺𞤢𞤥 𞤩𞤫𞤴𞤣𞤢𞥄𞤪𞤭 𞤥𞤮𞥅𞤯𞤮𞤲⹁ 𞤲'𞤺𞤢𞤥 𞤷𞤢𞥄𞤸𞤵 𞤀𞤤𞥆𞤢𞤸 𞤶𞤮𞤼𞥆𞤮𞤼𞤮𞥅𞤯𞤵𞤥 𞤴𞤭𞤥𞤩𞤫 𞤯𞤵𞤯𞤩𞤫⹁ 𞤱𞤢𞤯𞤢 𞤯𞤵𞤥 𞤩𞤫𞤴𞤣𞤢 𞤴𞤫𞤼𞥆𞤵𞤳𞤭 𞤀𞤤𞥆𞤢𞤸 𞤲'𞤺𞤢𞤥 𞤼𞤫𞤣𞥆𞤭𞤲𞤳𞤭𞤥𞤮.
𞤖𞤮𞥅𞤤𞤢𞥄𞤳𞤭 𞤀𞤤𞥆𞤢𞤸
𞤐'𞤘𞤢𞤥 𞤲𞤮𞤲⹁ 𞤥𞤭𞤲 𞤭𞤼𞥆𞤢𞤼𞤢𞥄 𞤳𞤢𞤥𞥆𞤵𞤲'𞤣𞤫.
𞤑𞤮𞥅 𞤲'𞤣𞤫 𞤩𞤢𞤤𞥆𞤭 𞤢𞤥𞤭𞤲 𞤫 𞤩𞤫𞤴𞤣𞤢 𞤼𞤢𞤥𞤨𞤵𞤳𞤭⹁ 𞤬𞤵𞥅 𞤫 𞤲𞤮𞤲 𞤩𞤫𞤪𞤯𞤫 𞤢𞤥𞤭𞤲 𞤫 𞤷𞤫𞤲'𞤦𞤭𞤯𞤭𞤲𞤫𞥅 𞤳𞤮𞥅 𞤲'𞤣𞤫𞤴𞤫.
𞤐'𞤘𞤢𞤥 𞤼𞤮𞤪𞥆𞤢𞥄𞤶𞤭 𞤯𞤭 𞤥𞤭𞤲 𞤼𞤮𞤪𞥆𞤫𞤼𞤫𞥅 𞤶𞤮𞥅𞤲𞤭 𞤯𞤭 𞤧𞤫𞤯𞥆𞤢𞤲𞤢𞥄𞤶𞤭 𞤯𞤭 𞤲𞤫𞥅𞤩𞤢𞤼𞤢𞥄 𞤯𞤭 𞤲'𞤺𞤢𞤯𞤢𞤴 𞤥𞤭𞤲 𞤳𞤫𞤩𞤢 𞤼𞤫𞤣𞥆𞤵𞤲'𞤺𞤢𞤤 𞤲'𞤺𞤢𞤤 𞤸𞤢𞥄 𞤢𞤦𞤢𞤣𞤢𞥄 𞤩𞤵𞤪𞤲'𞤺𞤢𞤤 𞤳𞤮𞥅 𞤯𞤵𞤥𞤫.
𞤐'𞤘𞤢𞤥 𞤲𞤮𞤲⹁ 𞤸𞤢𞤳𞥆𞤭𞥅𞤤𞤮 𞤢𞤥𞤭𞤲 𞤱𞤢𞤤𞤢𞥄 𞤣𞤮𞤱 𞤳𞤮 𞤺𞤭𞤼𞤫 𞤲'𞤺𞤭'𞤢𞤼𞤢.
𞤉 𞤥𞤭𞤲 𞤲'𞤺𞤢𞤯𞤢 𞤸𞤢𞤳𞥆𞤭𞥅𞤤𞤮 𞤢𞤥𞤭𞤲 𞤣𞤮𞤱 𞤳𞤮 𞤺𞤭𞤼𞤫 𞤲'𞤦𞤢𞥄𞤱𞤢𞤼𞤢𞥄 𞤴𞤭𞥅𞤳𞤭.
𞤐'𞤘𞤢𞤥 𞤳𞤮 𞤺𞤭𞤼𞤫 𞤲'𞤺𞤭'𞤢𞤼𞤢 𞤯𞤵𞤥 𞤰𞤢𞤩𞥆𞤮𞤼𞤮𞥅𞤯𞤵𞤥⹁ 𞤢𞤥𞥆𞤢𞥄 𞤳𞤮 𞤺𞤭𞤼𞤫 𞤲'𞤦𞤢𞥄𞤱𞤢𞤼𞤢𞥄 𞤴𞤭𞥅𞤳𞤭⹁ 𞤯𞤵𞤥 𞤼𞤢𞤦𞤭𞤼𞤢𞤴𞤯𞤵𞤥.
|
2 Korintiyanko'en 5
Ngam e min andi ɓalli amin e nandi e lukuru ɗum min njooɗotoo nder, nder duuniyaaru ndu'u.
To lukuru ɗum sankitaama, e min andi Allah hokkaymin wuro tabitayngo ton dow, ngo mahiraaka e jungo neɗɗo.
Jooni e min otta e min kaaɓii naa' seɗɗa ngam ɗum ɓornamin ɓandu amin ndu dow.
Ngam to min ɓornaama ɓandu ndun, min ngartataa yonkiiji ɗi ngalaa ɓandu.
Nge'el carel ngel min ngondi nder lukuru ɗum duuniyaaru, waato ɓandu amin, e min otta ngam torraaji ɗi ɓandu ndun yarata.
Naa' ngam e min ngiɗi sendirki e ɓandu ndun, ammaa e min ngiɗi ɗum ɓornamin ɓandu amin ndu dow, ngam ɓandu ndu maayataa hocca njayri ɓandu maayayndu.
Allah e hoore muuɗum siryiimin ngam ɗu'um, o hokkiimin Ruuhu maako ngam tabbitinankimin ko o waɗantamin yeeso ɗo'o.
Kanjum waɗi koo ndeye e min ngoodi sembe ɓernde.
E min andi to ni e min nder ɓandu amin ndu'u, e min ngoɗɗitii wuro amin wongo to Joomiraawo.
E min ngaɗa jonde amin dow hoolaaki Allah, naa' dow ko min ngi'ata e gite.
Goonga e min ngoodi sembe ɓernde, nden min ɓurii yiɗuki min cendira e ndu'u ɓandu min njooɗodoo e Joomiraawo ton dow.
Ngam non, ko min ngiɗi woni min mbelnanamo ɓernde, koo e min nder ndu'u ɓandu koo e ton dow.
Ngam en fuu doole en ndaroto yeeso Almasiihu ngam kiita, ngam koo moye heɓa mbarjaari ko waɗi nder ɓandu ndu'u, koo ko o waɗi e wooɗi koo ɗum wooɗaa.
Siryootirki Yimɓe e Allah
Nde e min andi ko woni kulol Joomiraawo, kanjum waɗi e min ngaɗa ko min mbaawata waɗuki min pooɗoya hakkiilo yimɓe.
Allah e andi no min ngontindiri boɗɗum, e mi kammoo onon maa on andimin boɗɗum nder ɓerɗe mooɗon.
Naa' e min ngiɗi min mana ko'e amin yeeso mooɗon, ammaa e min ngiɗi min kokka'on laawol mantoraakimin, ngam mbaawon nootooɗon ƴamɗe ƴeftooɓe ko'e dow mangu maɓɓe naa' dow ko woni nder ɓerɗe maɓɓe.
To yimɓe kocciimin min haaŋaaɓe, fuu ɗum ngam Allah.
To boo e min nder hakkiilo amin, ɗum ngam mooɗon.
Ngam yidde Almasiihu waɗatamin e min kuwa kuuɗe amin, ngam en tabbitinii go'oto maayii ngam koo moye, ngam non koo moye maayii.
O maayii ngam yimɓe fuu, ngam to' ɓe ngaɗa jonde belnanayndeɓe ɓerɗe, ammaa ɓe ngaɗa jonde belnanaynde on ɗon mayɗo ngam maɓɓe ummii daga mayde.
Ngam non, daga jooni min koccataa goɗɗo no yimɓe duuniyaaru koccirimo.
Koo nde ndenno min koccii Almasiihu no yimɓe duuniyaaru koccirimo, jooni naa' non min koccirimo.
Ngam non, fuu gartuɗo mo Almasiihu o wartii neɗɗo keso.
Koo ɗume ɗum ndenno ƴaɓɓake, koo ɗume wartii kesum.
Ɗu'um fuu Allah waɗiɗum ciryootirɗomin e maako laawol Almasiihu, nden o hokkiimin kuugal wa'ajinki siryootirki yimɓe e maako.
Wa'aju ɗum woni Allah e siryootira yimɓe duuniyaaru e muuɗum laawol Almasiihu, nden o windataa hakke ɗum ɓe ngaɗi.
Kanko hokkimin kuugal wa'ajinki siryootirki e maako.
Ngam non, min metooɓe ko Almasiihu wi'imin, bo Allah torotoo'on laawol amin.
E min toroo'on ngam Almasiihu, ciryootiree e Allah.
Almasiihu meeɗaayi waɗuki hakke, ammaa Allah yowii fuu hakkeeji meeɗen dow maako, ngam laawol maako ngarten aadili'en yeeso Allah.
|
𞥒 𞤑𞤮𞤪𞤭𞤲𞤼𞤭𞤴𞤢𞤲𞤳𞤮'𞤫𞤲 𞥕
𞤐'𞤘𞤢𞤥 𞤫 𞤥𞤭𞤲 𞤢𞤲'𞤣𞤭 𞤩𞤢𞤤𞥆𞤭 𞤢𞤥𞤭𞤲 𞤫 𞤲𞤢𞤲'𞤣𞤭 𞤫 𞤤𞤵𞤳𞤵𞤪𞤵 𞤯𞤵𞤥 𞤥𞤭𞤲 𞤲'𞤶𞤮𞥅𞤯𞤮𞤼𞤮𞥅 𞤲'𞤣𞤫𞤪⹁ 𞤲'𞤣𞤫𞤪 𞤣𞤵𞥅𞤲𞤭𞤴𞤢𞥄𞤪𞤵 𞤲'𞤣𞤵'𞤵.
𞤚𞤮 𞤤𞤵𞤳𞤵𞤪𞤵 𞤯𞤵𞤥 𞤧𞤢𞤲𞤳𞤭𞤼𞤢𞥄𞤥𞤢⹁ 𞤫 𞤥𞤭𞤲 𞤢𞤲'𞤣𞤭 𞤀𞤤𞥆𞤢𞤸 𞤸𞤮𞤳𞥆𞤢𞤴𞤥𞤭𞤲 𞤱𞤵𞤪𞤮 𞤼𞤢𞤦𞤭𞤼𞤢𞤴𞤲'𞤺𞤮 𞤼𞤮𞤲 𞤣𞤮𞤱⹁ 𞤲'𞤺𞤮 𞤥𞤢𞤸𞤭𞤪𞤢𞥄𞤳𞤢 𞤫 𞤶𞤵𞤲'𞤺𞤮 𞤲𞤫𞤯𞥆𞤮.
𞤔𞤮𞥅𞤲𞤭 𞤫 𞤥𞤭𞤲 𞤮𞤼𞥆𞤢 𞤫 𞤥𞤭𞤲 𞤳𞤢𞥄𞤩𞤭𞥅 𞤲𞤢𞥄' 𞤧𞤫𞤯𞥆𞤢 𞤲'𞤺𞤢𞤥 𞤯𞤵𞤥 𞤩𞤮𞤪𞤲𞤢𞤥𞤭𞤲 𞤩𞤢𞤲'𞤣𞤵 𞤢𞤥𞤭𞤲 𞤲'𞤣𞤵 𞤣𞤮𞤱.
𞤐'𞤘𞤢𞤥 𞤼𞤮 𞤥𞤭𞤲 𞤩𞤮𞤪𞤲𞤢𞥄𞤥𞤢 𞤩𞤢𞤲'𞤣𞤵 𞤲'𞤣𞤵𞤲⹁ 𞤥𞤭𞤲 𞤲'𞤺𞤢𞤪𞤼𞤢𞤼𞤢𞥄 𞤴𞤮𞤲𞤳𞤭𞥅𞤶𞤭 𞤯𞤭 𞤲'𞤺𞤢𞤤𞤢𞥄 𞤩𞤢𞤲'𞤣𞤵.
𞤐'𞤘𞤫'𞤫𞤤 𞤷𞤢𞤪𞤫𞤤 𞤲'𞤺𞤫𞤤 𞤥𞤭𞤲 𞤲'𞤺𞤮𞤲'𞤣𞤭 𞤲'𞤣𞤫𞤪 𞤤𞤵𞤳𞤵𞤪𞤵 𞤯𞤵𞤥 𞤣𞤵𞥅𞤲𞤭𞤴𞤢𞥄𞤪𞤵⹁ 𞤱𞤢𞥄𞤼𞤮 𞤩𞤢𞤲'𞤣𞤵 𞤢𞤥𞤭𞤲⹁ 𞤫 𞤥𞤭𞤲 𞤮𞤼𞥆𞤢 𞤲'𞤺𞤢𞤥 𞤼𞤮𞤪𞥆𞤢𞥄𞤶𞤭 𞤯𞤭 𞤩𞤢𞤲'𞤣𞤵 𞤲'𞤣𞤵𞤲 𞤴𞤢𞤪𞤢𞤼𞤢.
𞤐𞤢𞥄' 𞤲'𞤺𞤢𞤥 𞤫 𞤥𞤭𞤲 𞤲'𞤺𞤭𞤯𞤭 𞤧𞤫𞤲'𞤣𞤭𞤪𞤳𞤭 𞤫 𞤩𞤢𞤲'𞤣𞤵 𞤲'𞤣𞤵𞤲⹁ 𞤢𞤥𞥆𞤢𞥄 𞤫 𞤥𞤭𞤲 𞤲'𞤺𞤭𞤯𞤭 𞤯𞤵𞤥 𞤩𞤮𞤪𞤲𞤢𞤥𞤭𞤲 𞤩𞤢𞤲'𞤣𞤵 𞤢𞤥𞤭𞤲 𞤲'𞤣𞤵 𞤣𞤮𞤱⹁ 𞤲'𞤺𞤢𞤥 𞤩𞤢𞤲'𞤣𞤵 𞤲'𞤣𞤵 𞤥𞤢𞥄𞤴𞤢𞤼𞤢𞥄 𞤸𞤮𞤷𞥆𞤢 𞤲'𞤶𞤢𞤴𞤪𞤭 𞤩𞤢𞤲'𞤣𞤵 𞤥𞤢𞥄𞤴𞤢𞤴𞤲'𞤣𞤵.
𞤀𞤤𞥆𞤢𞤸 𞤫 𞤸𞤮𞥅𞤪𞤫 𞤥𞤵𞥅𞤯𞤵𞤥 𞤧𞤭𞤪𞤴𞤭𞥅𞤥𞤭𞤲 𞤲'𞤺𞤢𞤥 𞤯𞤵'𞤵𞤥⹁ 𞤮 𞤸𞤮𞤳𞥆𞤭𞥅𞤥𞤭𞤲 𞤈𞤵𞥅𞤸𞤵 𞤥𞤢𞥄𞤳𞤮 𞤲'𞤺𞤢𞤥 𞤼𞤢𞤦𞥆𞤭𞤼𞤭𞤲𞤢𞤲𞤳𞤭𞤥𞤭𞤲 𞤳𞤮 𞤮 𞤱𞤢𞤯𞤢𞤲𞤼𞤢𞤥𞤭𞤲 𞤴𞤫𞥅𞤧𞤮 𞤯𞤮'𞤮.
𞤑𞤢𞤲'𞤶𞤵𞤥 𞤱𞤢𞤯𞤭 𞤳𞤮𞥅 𞤲'𞤣𞤫𞤴𞤫 𞤫 𞤥𞤭𞤲 𞤲'𞤺𞤮𞥅𞤣𞤭 𞤧𞤫𞤲'𞤦𞤫 𞤩𞤫𞤪𞤲'𞤣𞤫.
𞤉 𞤥𞤭𞤲 𞤢𞤲'𞤣𞤭 𞤼𞤮 𞤲𞤭 𞤫 𞤥𞤭𞤲 𞤲'𞤣𞤫𞤪 𞤩𞤢𞤲'𞤣𞤵 𞤢𞤥𞤭𞤲 𞤲'𞤣𞤵'𞤵⹁ 𞤫 𞤥𞤭𞤲 𞤲'𞤺𞤮𞤯𞥆𞤭𞤼𞤭𞥅 𞤱𞤵𞤪𞤮 𞤢𞤥𞤭𞤲 𞤱𞤮𞤲'𞤺𞤮 𞤼𞤮 𞤔𞤮𞥅𞤥𞤭𞤪𞤢𞥄𞤱𞤮.
𞤉 𞤥𞤭𞤲 𞤲'𞤺𞤢𞤯𞤢 𞤶𞤮𞤲'𞤣𞤫 𞤢𞤥𞤭𞤲 𞤣𞤮𞤱 𞤸𞤮𞥅𞤤𞤢𞥄𞤳𞤭 𞤀𞤤𞥆𞤢𞤸⹁ 𞤲𞤢𞥄' 𞤣𞤮𞤱 𞤳𞤮 𞤥𞤭𞤲 𞤲'𞤺𞤭'𞤢𞤼𞤢 𞤫 𞤺𞤭𞤼𞤫.
𞤘𞤮𞥅𞤲'𞤺𞤢 𞤫 𞤥𞤭𞤲 𞤲'𞤺𞤮𞥅𞤣𞤭 𞤧𞤫𞤲'𞤦𞤫 𞤩𞤫𞤪𞤲'𞤣𞤫⹁ 𞤲'𞤣𞤫𞤲 𞤥𞤭𞤲 𞤩𞤵𞤪𞤭𞥅 𞤴𞤭𞤯𞤵𞤳𞤭 𞤥𞤭𞤲 𞤷𞤫𞤲'𞤣𞤭𞤪𞤢 𞤫 𞤲'𞤣𞤵'𞤵 𞤩𞤢𞤲'𞤣𞤵 𞤥𞤭𞤲 𞤲'𞤶𞤮𞥅𞤯𞤮𞤣𞤮𞥅 𞤫 𞤔𞤮𞥅𞤥𞤭𞤪𞤢𞥄𞤱𞤮 𞤼𞤮𞤲 𞤣𞤮𞤱.
𞤐'𞤘𞤢𞤥 𞤲𞤮𞤲⹁ 𞤳𞤮 𞤥𞤭𞤲 𞤲'𞤺𞤭𞤯𞤭 𞤱𞤮𞤲𞤭 𞤥𞤭𞤲 𞤲'𞤦𞤫𞤤𞤲𞤢𞤲𞤢𞤥𞤮 𞤩𞤫𞤪𞤲'𞤣𞤫⹁ 𞤳𞤮𞥅 𞤫 𞤥𞤭𞤲 𞤲'𞤣𞤫𞤪 𞤲'𞤣𞤵'𞤵 𞤩𞤢𞤲'𞤣𞤵 𞤳𞤮𞥅 𞤫 𞤼𞤮𞤲 𞤣𞤮𞤱.
𞤐'𞤘𞤢𞤥 𞤫𞤲 𞤬𞤵𞥅 𞤣𞤮𞥅𞤤𞤫 𞤫𞤲 𞤲'𞤣𞤢𞤪𞤮𞤼𞤮 𞤴𞤫𞥅𞤧𞤮 𞤀𞤤𞤥𞤢𞤧𞤭𞥅𞤸𞤵 𞤲'𞤺𞤢𞤥 𞤳𞤭𞥅𞤼𞤢⹁ 𞤲'𞤺𞤢𞤥 𞤳𞤮𞥅 𞤥𞤮𞤴𞤫 𞤸𞤫𞤩𞤢 𞤲'𞤦𞤢𞤪𞤶𞤢𞥄𞤪𞤭 𞤳𞤮 𞤱𞤢𞤯𞤭 𞤲'𞤣𞤫𞤪 𞤩𞤢𞤲'𞤣𞤵 𞤲'𞤣𞤵'𞤵⹁ 𞤳𞤮𞥅 𞤳𞤮 𞤮 𞤱𞤢𞤯𞤭 𞤫 𞤱𞤮𞥅𞤯𞤭 𞤳𞤮𞥅 𞤯𞤵𞤥 𞤱𞤮𞥅𞤯𞤢𞥄.
𞤅𞤭𞤪𞤴𞤮𞥅𞤼𞤭𞤪𞤳𞤭 𞤒𞤭𞤥𞤩𞤫 𞤫 𞤀𞤤𞥆𞤢𞤸
𞤐'𞤁𞤫 𞤫 𞤥𞤭𞤲 𞤢𞤲'𞤣𞤭 𞤳𞤮 𞤱𞤮𞤲𞤭 𞤳𞤵𞤤𞤮𞤤 𞤔𞤮𞥅𞤥𞤭𞤪𞤢𞥄𞤱𞤮⹁ 𞤳𞤢𞤲'𞤶𞤵𞤥 𞤱𞤢𞤯𞤭 𞤫 𞤥𞤭𞤲 𞤲'𞤺𞤢𞤯𞤢 𞤳𞤮 𞤥𞤭𞤲 𞤲'𞤦𞤢𞥄𞤱𞤢𞤼𞤢 𞤱𞤢𞤯𞤵𞤳𞤭 𞤥𞤭𞤲 𞤨𞤮𞥅𞤯𞤮𞤴𞤢 𞤸𞤢𞤳𞥆𞤭𞥅𞤤𞤮 𞤴𞤭𞤥𞤩𞤫.
𞤀𞤤𞥆𞤢𞤸 𞤫 𞤢𞤲'𞤣𞤭 𞤲𞤮 𞤥𞤭𞤲 𞤲'𞤺𞤮𞤲𞤼𞤭𞤲'𞤣𞤭𞤪𞤭 𞤦𞤮𞤯𞥆𞤵𞤥⹁ 𞤫 𞤥𞤭 𞤳𞤢𞤥𞥆𞤮𞥅 𞤮𞤲𞤮𞤲 𞤥𞤢𞥄 𞤮𞤲 𞤢𞤲'𞤣𞤭𞤥𞤭𞤲 𞤦𞤮𞤯𞥆𞤵𞤥 𞤲'𞤣𞤫𞤪 𞤩𞤫𞤪𞤯𞤫 𞤥𞤮𞥅𞤯𞤮𞤲.
𞤐𞤢𞥄' 𞤫 𞤥𞤭𞤲 𞤲'𞤺𞤭𞤯𞤭 𞤥𞤭𞤲 𞤥𞤢𞤲𞤢 𞤳𞤮'𞤫 𞤢𞤥𞤭𞤲 𞤴𞤫𞥅𞤧𞤮 𞤥𞤮𞥅𞤯𞤮𞤲⹁ 𞤢𞤥𞥆𞤢𞥄 𞤫 𞤥𞤭𞤲 𞤲'𞤺𞤭𞤯𞤭 𞤥𞤭𞤲 𞤳𞤮𞤳𞥆𞤢'𞤮𞤲 𞤤𞤢𞥄𞤱𞤮𞤤 𞤥𞤢𞤲𞤼𞤮𞤪𞤢𞥄𞤳𞤭𞤥𞤭𞤲⹁ 𞤲'𞤺𞤢𞤥 𞤲'𞤦𞤢𞥄𞤱𞤮𞤲 𞤲𞤮𞥅𞤼𞤮𞥅𞤯𞤮𞤲 𞤰𞤢𞤥𞤯𞤫 𞤰𞤫𞤬𞤼𞤮𞥅𞤩𞤫 𞤳𞤮'𞤫 𞤣𞤮𞤱 𞤥𞤢𞤲'𞤺𞤵 𞤥𞤢𞤩𞥆𞤫 𞤲𞤢𞥄' 𞤣𞤮𞤱 𞤳𞤮 𞤱𞤮𞤲𞤭 𞤲'𞤣𞤫𞤪 𞤩𞤫𞤪𞤯𞤫 𞤥𞤢𞤩𞥆𞤫.
𞤚𞤮 𞤴𞤭𞤥𞤩𞤫 𞤳𞤮𞤷𞥆𞤭𞥅𞤥𞤭𞤲 𞤥𞤭𞤲 𞤸𞤢𞥄𞤽𞤢𞥄𞤩𞤫⹁ 𞤬𞤵𞥅 𞤯𞤵𞤥 𞤲'𞤺𞤢𞤥 𞤀𞤤𞥆𞤢𞤸.
𞤚𞤮 𞤦𞤮𞥅 𞤫 𞤥𞤭𞤲 𞤲'𞤣𞤫𞤪 𞤸𞤢𞤳𞥆𞤭𞥅𞤤𞤮 𞤢𞤥𞤭𞤲⹁ 𞤯𞤵𞤥 𞤲'𞤺𞤢𞤥 𞤥𞤮𞥅𞤯𞤮𞤲.
𞤐'𞤘𞤢𞤥 𞤴𞤭𞤣𞥆𞤫 𞤀𞤤𞤥𞤢𞤧𞤭𞥅𞤸𞤵 𞤱𞤢𞤯𞤢𞤼𞤢𞤥𞤭𞤲 𞤫 𞤥𞤭𞤲 𞤳𞤵𞤱𞤢 𞤳𞤵𞥅𞤯𞤫 𞤢𞤥𞤭𞤲⹁ 𞤲'𞤺𞤢𞤥 𞤫𞤲 𞤼𞤢𞤦𞥆𞤭𞤼𞤭𞤲𞤭𞥅 𞤺𞤮'𞤮𞤼𞤮 𞤥𞤢𞥄𞤴𞤭𞥅 𞤲'𞤺𞤢𞤥 𞤳𞤮𞥅 𞤥𞤮𞤴𞤫⹁ 𞤲'𞤺𞤢𞤥 𞤲𞤮𞤲 𞤳𞤮𞥅 𞤥𞤮𞤴𞤫 𞤥𞤢𞥄𞤴𞤭𞥅.
𞤌 𞤥𞤢𞥄𞤴𞤭𞥅 𞤲'𞤺𞤢𞤥 𞤴𞤭𞤥𞤩𞤫 𞤬𞤵𞥅⹁ 𞤲'𞤺𞤢𞤥 𞤼𞤮' 𞤩𞤫 𞤲'𞤺𞤢𞤯𞤢 𞤶𞤮𞤲'𞤣𞤫 𞤦𞤫𞤤𞤲𞤢𞤲𞤢𞤴𞤲'𞤣𞤫𞤩𞤫 𞤩𞤫𞤪𞤯𞤫⹁ 𞤢𞤥𞥆𞤢𞥄 𞤩𞤫 𞤲'𞤺𞤢𞤯𞤢 𞤶𞤮𞤲'𞤣𞤫 𞤦𞤫𞤤𞤲𞤢𞤲𞤢𞤴𞤲'𞤣𞤫 𞤮𞤲 𞤯𞤮𞤲 𞤥𞤢𞤴𞤯𞤮 𞤲'𞤺𞤢𞤥 𞤥𞤢𞤩𞥆𞤫 𞤵𞤥𞥆𞤭𞥅 𞤣𞤢𞤺𞤢 𞤥𞤢𞤴𞤣𞤫.
𞤐'𞤘𞤢𞤥 𞤲𞤮𞤲⹁ 𞤣𞤢𞤺𞤢 𞤶𞤮𞥅𞤲𞤭 𞤥𞤭𞤲 𞤳𞤮𞤷𞥆𞤢𞤼𞤢𞥄 𞤺𞤮𞤯𞥆𞤮 𞤲𞤮 𞤴𞤭𞤥𞤩𞤫 𞤣𞤵𞥅𞤲𞤭𞤴𞤢𞥄𞤪𞤵 𞤳𞤮𞤷𞥆𞤭𞤪𞤭𞤥𞤮.
𞤑𞤮𞥅 𞤲'𞤣𞤫 𞤲'𞤣𞤫𞤲𞥆𞤮 𞤥𞤭𞤲 𞤳𞤮𞤷𞥆𞤭𞥅 𞤀𞤤𞤥𞤢𞤧𞤭𞥅𞤸𞤵 𞤲𞤮 𞤴𞤭𞤥𞤩𞤫 𞤣𞤵𞥅𞤲𞤭𞤴𞤢𞥄𞤪𞤵 𞤳𞤮𞤷𞥆𞤭𞤪𞤭𞤥𞤮⹁ 𞤶𞤮𞥅𞤲𞤭 𞤲𞤢𞥄' 𞤲𞤮𞤲 𞤥𞤭𞤲 𞤳𞤮𞤷𞥆𞤭𞤪𞤭𞤥𞤮.
𞤐'𞤘𞤢𞤥 𞤲𞤮𞤲⹁ 𞤬𞤵𞥅 𞤺𞤢𞤪𞤼𞤵𞤯𞤮 𞤥𞤮 𞤀𞤤𞤥𞤢𞤧𞤭𞥅𞤸𞤵 𞤮 𞤱𞤢𞤪𞤼𞤭𞥅 𞤲𞤫𞤯𞥆𞤮 𞤳𞤫𞤧𞤮.
𞤑𞤮𞥅 𞤯𞤵𞤥𞤫 𞤯𞤵𞤥 𞤲'𞤣𞤫𞤲𞥆𞤮 𞤰𞤢𞤩𞥆𞤢𞤳𞤫⹁ 𞤳𞤮𞥅 𞤯𞤵𞤥𞤫 𞤱𞤢𞤪𞤼𞤭𞥅 𞤳𞤫𞤧𞤵𞤥.
𞤍𞤵'𞤵𞤥 𞤬𞤵𞥅 𞤀𞤤𞥆𞤢𞤸 𞤱𞤢𞤯𞤭𞤯𞤵𞤥 𞤷𞤭𞤪𞤴𞤮𞥅𞤼𞤭𞤪𞤯𞤮𞤥𞤭𞤲 𞤫 𞤥𞤢𞥄𞤳𞤮 𞤤𞤢𞥄𞤱𞤮𞤤 𞤀𞤤𞤥𞤢𞤧𞤭𞥅𞤸𞤵⹁ 𞤲'𞤣𞤫𞤲 𞤮 𞤸𞤮𞤳𞥆𞤭𞥅𞤥𞤭𞤲 𞤳𞤵𞥅𞤺𞤢𞤤 𞤱𞤢'𞤢𞤶𞤭𞤲𞤳𞤭 𞤧𞤭𞤪𞤴𞤮𞥅𞤼𞤭𞤪𞤳𞤭 𞤴𞤭𞤥𞤩𞤫 𞤫 𞤥𞤢𞥄𞤳𞤮.
𞤏𞤢'𞤢𞤶𞤵 𞤯𞤵𞤥 𞤱𞤮𞤲𞤭 𞤀𞤤𞥆𞤢𞤸 𞤫 𞤧𞤭𞤪𞤴𞤮𞥅𞤼𞤭𞤪𞤢 𞤴𞤭𞤥𞤩𞤫 𞤣𞤵𞥅𞤲𞤭𞤴𞤢𞥄𞤪𞤵 𞤫 𞤥𞤵𞥅𞤯𞤵𞤥 𞤤𞤢𞥄𞤱𞤮𞤤 𞤀𞤤𞤥𞤢𞤧𞤭𞥅𞤸𞤵⹁ 𞤲'𞤣𞤫𞤲 𞤮 𞤱𞤭𞤲'𞤣𞤢𞤼𞤢𞥄 𞤸𞤢𞤳𞥆𞤫 𞤯𞤵𞤥 𞤩𞤫 𞤲'𞤺𞤢𞤯𞤭.
𞤑𞤢𞤲𞤳𞤮 𞤸𞤮𞤳𞥆𞤭𞤥𞤭𞤲 𞤳𞤵𞥅𞤺𞤢𞤤 𞤱𞤢'𞤢𞤶𞤭𞤲𞤳𞤭 𞤧𞤭𞤪𞤴𞤮𞥅𞤼𞤭𞤪𞤳𞤭 𞤫 𞤥𞤢𞥄𞤳𞤮.
𞤐'𞤘𞤢𞤥 𞤲𞤮𞤲⹁ 𞤥𞤭𞤲 𞤥𞤫𞤼𞤮𞥅𞤩𞤫 𞤳𞤮 𞤀𞤤𞤥𞤢𞤧𞤭𞥅𞤸𞤵 𞤱𞤭'𞤭𞤥𞤭𞤲⹁ 𞤦𞤮 𞤀𞤤𞥆𞤢𞤸 𞤼𞤮𞤪𞤮𞤼𞤮𞥅'𞤮𞤲 𞤤𞤢𞥄𞤱𞤮𞤤 𞤢𞤥𞤭𞤲.
𞤉 𞤥𞤭𞤲 𞤼𞤮𞤪𞤮𞥅'𞤮𞤲 𞤲'𞤺𞤢𞤥 𞤀𞤤𞤥𞤢𞤧𞤭𞥅𞤸𞤵⹁ 𞤷𞤭𞤪𞤴𞤮𞥅𞤼𞤭𞤪𞤫𞥅 𞤫 𞤀𞤤𞥆𞤢𞤸.
𞤀𞤤𞤥𞤢𞤧𞤭𞥅𞤸𞤵 𞤥𞤫𞥅𞤯𞤢𞥄𞤴𞤭 𞤱𞤢𞤯𞤵𞤳𞤭 𞤸𞤢𞤳𞥆𞤫⹁ 𞤢𞤥𞥆𞤢𞥄 𞤀𞤤𞥆𞤢𞤸 𞤴𞤮𞤱𞤭𞥅 𞤬𞤵𞥅 𞤸𞤢𞤳𞥆𞤫𞥅𞤶𞤭 𞤥𞤫𞥅𞤯𞤫𞤲 𞤣𞤮𞤱 𞤥𞤢𞥄𞤳𞤮⹁ 𞤲'𞤺𞤢𞤥 𞤤𞤢𞥄𞤱𞤮𞤤 𞤥𞤢𞥄𞤳𞤮 𞤲'𞤺𞤢𞤪𞤼𞤫𞤲 𞤢𞥄𞤣𞤭𞤤𞤭'𞤫𞤲 𞤴𞤫𞥅𞤧𞤮 𞤀𞤤𞥆𞤢𞤸.
|
2 Korintiyanko'en 6
Minon, min kuudooɓe e Allah.
Ngam maajum e min toroo'on to' on alu caahu Allah ɗum keɓuɗon warta meere.
Ngam Allah wi'ii,
“Nde carel kaanungel waɗi,
mi nanii do'aare maaɗa,
nde nyalnde kisndam wari,
mi walliima.”
Raa, jooni woni carel kaanungel, jooni woni nyalnde kisndam!
Min ngiɗaa min ngaɗa ko waɗata goɗɗo feggoo dow laawol goonga, ngam to' ɗum heɓa ko ɗum huɗata nder kuugal amin.
Ammaa nder koo ɗume ko min ngaɗata, e min kolla min maccuɓe Allah ɓe goonga nder munyal mangal ngal min ngaɗata nder torra, e caɗeele, e ɓiɗɗaare.
Min piyaama, min curaama, ɗum umminii hawre dow amin, min kuwii naaki ɓalli amin mbaati, min mbaalii balɗe min ɗaanaaki, bannye min keɓataa ko min nyaamata.
Min kollii min maccuɓe Allah ɓe goonga nder laɓki ɓerɗe ki min ngoodi, e andal, e munyal, e no min mballirta yimɓe, e Ruuhu Allah ɗum min ngoodi, e yidde nde goonga, e metuki goonga, e bawɗe Allah.
Aadilaaku woni ko min konirta ɗum min njogii jungo nyaamo e nano.
E min kokkee mangu, e min cemtinee, e min kuɗee, e min manee.
Min koccaama bo majjinooɓe yimɓe, ammaa min goonga'en.
Min koccaama bo ɗum andaamin, ammaa e ɗum andimin boɗɗum.
Min koccaama bo mayɓe, ammaa e min poofa.
E min piyee, ammaa min maayaayi.
E ɗum waɗa min nana ciya belɗum ɓernde, ammaa koo ndeye e min mbelmbelta.
Min ngalanaa, ammaa min ngartirii ɗuɗɓe riskuɓe.
Min koccaama bo koo ko min ngoodi, ammaa e min ngoodi koo ɗume.
Onon Korintiyanko'en, min metanii'on e njayri.
Min maɓɓitanii'on ɓerɗe amin.
Naa' minon nganyi holluki'on yidde, ammaa onon nganyi hollukimin yidde.
Mi metanii'on no metiranaymi ɓiɓɓe am.
E mi toroo'on, nde e min ngiɗi'on, onon maa maɓɓitaneemin ɓerɗe mooɗon.
To' On Kawtu Ko'e e Yimɓe Ɓe Koolaaki Yeesu
To' on kawtu ko'e e yimɓe ɓe koolaaki Yeesu.
Ko hawti aadilaaku e halleende?
Koo boo, ngoye sumpo woni hakkunde jayngol e nyiwre?
Kiye siryootirki woni hakkunde Almasiihu e Ceyɗan?
Koo boo, ko hawti tokkuɗo Yeesu e mo tokkaayi Yeesu?
Nden ko hawti wuro ceniingo ngo Allah e gunkiiji?
Ɓalli meeɗen ngoni wuro ceniingo ngo Allah mo yonki.
Ngam o wi'i,
“Mi jooɗoto nder maɓɓe,
mi yaada e maɓɓe.
Mi wartay Allah maɓɓe,
ɓe ngartay yimɓe am.”
Ɗonmaa o wi'i, “Ngam non, mburtoyee daga nder maɓɓe,
kakkitee daga nder maɓɓe.
To' on meemu ko laaɓaa,
nden mi jaɓay'on.
Mi wartay Nyaako mooɗon,
onon boo on ngartay ɓiɓɓe am worɓe e rewɓe.
Non Joomiraawo Joomu Bawɗe wi'i.”
|
𞥒 𞤑𞤮𞤪𞤭𞤲𞤼𞤭𞤴𞤢𞤲𞤳𞤮'𞤫𞤲 𞥖
𞤃𞤭𞤲𞤮𞤲⹁ 𞤥𞤭𞤲 𞤳𞤵𞥅𞤣𞤮𞥅𞤩𞤫 𞤫 𞤀𞤤𞥆𞤢𞤸.
𞤐'𞤘𞤢𞤥 𞤥𞤢𞥄𞤶𞤵𞤥 𞤫 𞤥𞤭𞤲 𞤼𞤮𞤪𞤮𞥅'𞤮𞤲 𞤼𞤮' 𞤮𞤲 𞤢𞤤𞤵 𞤷𞤢𞥄𞤸𞤵 𞤀𞤤𞥆𞤢𞤸 𞤯𞤵𞤥 𞤳𞤫𞤩𞤵𞤯𞤮𞤲 𞤱𞤢𞤪𞤼𞤢 𞤥𞤫𞥅𞤪𞤫.
𞤐'𞤘𞤢𞤥 𞤀𞤤𞥆𞤢𞤸 𞤱𞤭'𞤭𞥅⹁
“𞤐'𞤁𞤫 𞤷𞤢𞤪𞤫𞤤 𞤳𞤢𞥄𞤲𞤵𞤲'𞤺𞤫𞤤 𞤱𞤢𞤯𞤭⹁
𞤥𞤭 𞤲𞤢𞤲𞤭𞥅 𞤣𞤮'𞤢𞥄𞤪𞤫 𞤥𞤢𞥄𞤯𞤢⹁
𞤲'𞤣𞤫 𞤻𞤢𞤤𞤲'𞤣𞤫 𞤳𞤭𞤧𞤲'𞤣𞤢𞤥 𞤱𞤢𞤪𞤭⹁
𞤥𞤭 𞤱𞤢𞤤𞥆𞤭𞥅𞤥𞤢.”
𞤈𞤢𞥄⹁ 𞤶𞤮𞥅𞤲𞤭 𞤱𞤮𞤲𞤭 𞤷𞤢𞤪𞤫𞤤 𞤳𞤢𞥄𞤲𞤵𞤲'𞤺𞤫𞤤⹁ 𞤶𞤮𞥅𞤲𞤭 𞤱𞤮𞤲𞤭 𞤻𞤢𞤤𞤲'𞤣𞤫 𞤳𞤭𞤧𞤲'𞤣𞤢𞤥!
𞤃𞤭𞤲 𞤲'𞤺𞤭𞤯𞤢𞥄 𞤥𞤭𞤲 𞤲'𞤺𞤢𞤯𞤢 𞤳𞤮 𞤱𞤢𞤯𞤢𞤼𞤢 𞤺𞤮𞤯𞥆𞤮 𞤬𞤫𞤺𞥆𞤮𞥅 𞤣𞤮𞤱 𞤤𞤢𞥄𞤱𞤮𞤤 𞤺𞤮𞥅𞤲'𞤺𞤢⹁ 𞤲'𞤺𞤢𞤥 𞤼𞤮' 𞤯𞤵𞤥 𞤸𞤫𞤩𞤢 𞤳𞤮 𞤯𞤵𞤥 𞤸𞤵𞤯𞤢𞤼𞤢 𞤲'𞤣𞤫𞤪 𞤳𞤵𞥅𞤺𞤢𞤤 𞤢𞤥𞤭𞤲.
𞤀𞤥𞥆𞤢𞥄 𞤲'𞤣𞤫𞤪 𞤳𞤮𞥅 𞤯𞤵𞤥𞤫 𞤳𞤮 𞤥𞤭𞤲 𞤲'𞤺𞤢𞤯𞤢𞤼𞤢⹁ 𞤫 𞤥𞤭𞤲 𞤳𞤮𞤤𞥆𞤢 𞤥𞤭𞤲 𞤥𞤢𞤷𞥆𞤵𞤩𞤫 𞤀𞤤𞥆𞤢𞤸 𞤩𞤫 𞤺𞤮𞥅𞤲'𞤺𞤢 𞤲'𞤣𞤫𞤪 𞤥𞤵𞤻𞤢𞤤 𞤥𞤢𞤲'𞤺𞤢𞤤 𞤲'𞤺𞤢𞤤 𞤥𞤭𞤲 𞤲'𞤺𞤢𞤯𞤢𞤼𞤢 𞤲'𞤣𞤫𞤪 𞤼𞤮𞤪𞥆𞤢⹁ 𞤫 𞤷𞤢𞤯𞤫𞥅𞤤𞤫⹁ 𞤫 𞤩𞤭𞤯𞥆𞤢𞥄𞤪𞤫.
𞤃𞤭𞤲 𞤨𞤭𞤴𞤢𞥄𞤥𞤢⹁ 𞤥𞤭𞤲 𞤷𞤵𞤪𞤢𞥄𞤥𞤢⹁ 𞤯𞤵𞤥 𞤵𞤥𞥆𞤭𞤲𞤭𞥅 𞤸𞤢𞤱𞤪𞤫 𞤣𞤮𞤱 𞤢𞤥𞤭𞤲⹁ 𞤥𞤭𞤲 𞤳𞤵𞤱𞤭𞥅 𞤲𞤢𞥄𞤳𞤭 𞤩𞤢𞤤𞥆𞤭 𞤢𞤥𞤭𞤲 𞤲'𞤦𞤢𞥄𞤼𞤭⹁ 𞤥𞤭𞤲 𞤲'𞤦𞤢𞥄𞤤𞤭𞥅 𞤦𞤢𞤤𞤯𞤫 𞤥𞤭𞤲 𞤯𞤢𞥄𞤲𞤢𞥄𞤳𞤭⹁ 𞤦𞤢𞤻𞥆𞤫 𞤥𞤭𞤲 𞤳𞤫𞤩𞤢𞤼𞤢𞥄 𞤳𞤮 𞤥𞤭𞤲 𞤻𞤢𞥄𞤥𞤢𞤼𞤢.
𞤃𞤭𞤲 𞤳𞤮𞤤𞥆𞤭𞥅 𞤥𞤭𞤲 𞤥𞤢𞤷𞥆𞤵𞤩𞤫 𞤀𞤤𞥆𞤢𞤸 𞤩𞤫 𞤺𞤮𞥅𞤲'𞤺𞤢 𞤲'𞤣𞤫𞤪 𞤤𞤢𞤩𞤳𞤭 𞤩𞤫𞤪𞤯𞤫 𞤳𞤭 𞤥𞤭𞤲 𞤲'𞤺𞤮𞥅𞤣𞤭⹁ 𞤫 𞤢𞤲'𞤣𞤢𞤤⹁ 𞤫 𞤥𞤵𞤻𞤢𞤤⹁ 𞤫 𞤲𞤮 𞤥𞤭𞤲 𞤲'𞤦𞤢𞤤𞥆𞤭𞤪𞤼𞤢 𞤴𞤭𞤥𞤩𞤫⹁ 𞤫 𞤈𞤵𞥅𞤸𞤵 𞤀𞤤𞥆𞤢𞤸 𞤯𞤵𞤥 𞤥𞤭𞤲 𞤲'𞤺𞤮𞥅𞤣𞤭⹁ 𞤫 𞤴𞤭𞤣𞥆𞤫 𞤲'𞤣𞤫 𞤺𞤮𞥅𞤲'𞤺𞤢⹁ 𞤫 𞤥𞤫𞤼𞤵𞤳𞤭 𞤺𞤮𞥅𞤲'𞤺𞤢⹁ 𞤫 𞤦𞤢𞤱𞤯𞤫 𞤀𞤤𞥆𞤢𞤸.
𞤀𞥄𞤣𞤭𞤤𞤢𞥄𞤳𞤵 𞤱𞤮𞤲𞤭 𞤳𞤮 𞤥𞤭𞤲 𞤳𞤮𞤲𞤭𞤪𞤼𞤢 𞤯𞤵𞤥 𞤥𞤭𞤲 𞤲'𞤶𞤮𞤺𞤭𞥅 𞤶𞤵𞤲'𞤺𞤮 𞤻𞤢𞥄𞤥𞤮 𞤫 𞤲𞤢𞤲𞤮.
𞤉 𞤥𞤭𞤲 𞤳𞤮𞤳𞥆𞤫𞥅 𞤥𞤢𞤲'𞤺𞤵⹁ 𞤫 𞤥𞤭𞤲 𞤷𞤫𞤥𞤼𞤭𞤲𞤫𞥅⹁ 𞤫 𞤥𞤭𞤲 𞤳𞤵𞤯𞤫𞥅⹁ 𞤫 𞤥𞤭𞤲 𞤥𞤢𞤲𞤫𞥅.
𞤃𞤭𞤲 𞤳𞤮𞤷𞥆𞤢𞥄𞤥𞤢 𞤦𞤮 𞤥𞤢𞤶𞥆𞤭𞤲𞤮𞥅𞤩𞤫 𞤴𞤭𞤥𞤩𞤫⹁ 𞤢𞤥𞥆𞤢𞥄 𞤥𞤭𞤲 𞤺𞤮𞥅𞤲'𞤺𞤢'𞤫𞤲.
𞤃𞤭𞤲 𞤳𞤮𞤷𞥆𞤢𞥄𞤥𞤢 𞤦𞤮 𞤯𞤵𞤥 𞤢𞤲'𞤣𞤢𞥄𞤥𞤭𞤲⹁ 𞤢𞤥𞥆𞤢𞥄 𞤫 𞤯𞤵𞤥 𞤢𞤲'𞤣𞤭𞤥𞤭𞤲 𞤦𞤮𞤯𞥆𞤵𞤥.
𞤃𞤭𞤲 𞤳𞤮𞤷𞥆𞤢𞥄𞤥𞤢 𞤦𞤮 𞤥𞤢𞤴𞤩𞤫⹁ 𞤢𞤥𞥆𞤢𞥄 𞤫 𞤥𞤭𞤲 𞤨𞤮𞥅𞤬𞤢.
𞤉 𞤥𞤭𞤲 𞤨𞤭𞤴𞤫𞥅⹁ 𞤢𞤥𞥆𞤢𞥄 𞤥𞤭𞤲 𞤥𞤢𞥄𞤴𞤢𞥄𞤴𞤭.
𞤉 𞤯𞤵𞤥 𞤱𞤢𞤯𞤢 𞤥𞤭𞤲 𞤲𞤢𞤲𞤢 𞤷𞤭𞤴𞤢 𞤦𞤫𞤤𞤯𞤵𞤥 𞤩𞤫𞤪𞤲'𞤣𞤫⹁ 𞤢𞤥𞥆𞤢𞥄 𞤳𞤮𞥅 𞤲'𞤣𞤫𞤴𞤫 𞤫 𞤥𞤭𞤲 𞤲'𞤦𞤫𞤤𞤲'𞤦𞤫𞤤𞤼𞤢.
𞤃𞤭𞤲 𞤲'𞤺𞤢𞤤𞤢𞤲𞤢𞥄⹁ 𞤢𞤥𞥆𞤢𞥄 𞤥𞤭𞤲 𞤲'𞤺𞤢𞤪𞤼𞤭𞤪𞤭𞥅 𞤯𞤵𞤯𞤩𞤫 𞤪𞤭𞤧𞤳𞤵𞤩𞤫.
𞤃𞤭𞤲 𞤳𞤮𞤷𞥆𞤢𞥄𞤥𞤢 𞤦𞤮 𞤳𞤮𞥅 𞤳𞤮 𞤥𞤭𞤲 𞤲'𞤺𞤮𞥅𞤣𞤭⹁ 𞤢𞤥𞥆𞤢𞥄 𞤫 𞤥𞤭𞤲 𞤲'𞤺𞤮𞥅𞤣𞤭 𞤳𞤮𞥅 𞤯𞤵𞤥𞤫.
𞤌𞤲𞤮𞤲 𞤑𞤮𞤪𞤭𞤲𞤼𞤭𞤴𞤢𞤲𞤳𞤮'𞤫𞤲⹁ 𞤥𞤭𞤲 𞤥𞤫𞤼𞤢𞤲𞤭𞥅'𞤮𞤲 𞤫 𞤲'𞤶𞤢𞤴𞤪𞤭.
𞤃𞤭𞤲 𞤥𞤢𞤩𞥆𞤭𞤼𞤢𞤲𞤭𞥅'𞤮𞤲 𞤩𞤫𞤪𞤯𞤫 𞤢𞤥𞤭𞤲.
𞤐𞤢𞥄' 𞤥𞤭𞤲𞤮𞤲 𞤲'𞤺𞤢𞤻𞤭 𞤸𞤮𞤤𞥆𞤵𞤳𞤭'𞤮𞤲 𞤴𞤭𞤣𞥆𞤫⹁ 𞤢𞤥𞥆𞤢𞥄 𞤮𞤲𞤮𞤲 𞤲'𞤺𞤢𞤻𞤭 𞤸𞤮𞤤𞥆𞤵𞤳𞤭𞤥𞤭𞤲 𞤴𞤭𞤣𞥆𞤫.
𞤃𞤭 𞤥𞤫𞤼𞤢𞤲𞤭𞥅'𞤮𞤲 𞤲𞤮 𞤥𞤫𞤼𞤭𞤪𞤢𞤲𞤢𞤴𞤥𞤭 𞤩𞤭𞤩𞥆𞤫 𞤢𞤥.
𞤉 𞤥𞤭 𞤼𞤮𞤪𞤮𞥅'𞤮𞤲⹁ 𞤲'𞤣𞤫 𞤫 𞤥𞤭𞤲 𞤲'𞤺𞤭𞤯𞤭'𞤮𞤲⹁ 𞤮𞤲𞤮𞤲 𞤥𞤢𞥄 𞤥𞤢𞤩𞥆𞤭𞤼𞤢𞤲𞤫𞥅𞤥𞤭𞤲 𞤩𞤫𞤪𞤯𞤫 𞤥𞤮𞥅𞤯𞤮𞤲.
𞤚𞤮' 𞤌𞤲 𞤑𞤢𞤱𞤼𞤵 𞤑𞤮'𞤫 𞤫 𞤒𞤭𞤥𞤩𞤫 𞤇𞤫 𞤑𞤮𞥅𞤤𞤢𞥄𞤳𞤭 𞤒𞤫𞥅𞤧𞤵
𞤚𞤮' 𞤮𞤲 𞤳𞤢𞤱𞤼𞤵 𞤳𞤮'𞤫 𞤫 𞤴𞤭𞤥𞤩𞤫 𞤩𞤫 𞤳𞤮𞥅𞤤𞤢𞥄𞤳𞤭 𞤒𞤫𞥅𞤧𞤵.
𞤑𞤮 𞤸𞤢𞤱𞤼𞤭 𞤢𞥄𞤣𞤭𞤤𞤢𞥄𞤳𞤵 𞤫 𞤸𞤢𞤤𞥆𞤫𞥅𞤲'𞤣𞤫؟
𞤑𞤮𞥅 𞤦𞤮𞥅⹁ 𞤲'𞤺𞤮𞤴𞤫 𞤧𞤵𞤥𞤨𞤮 𞤱𞤮𞤲𞤭 𞤸𞤢𞤳𞥆𞤵𞤲'𞤣𞤫 𞤶𞤢𞤴𞤲'𞤺𞤮𞤤 𞤫 𞤻𞤭𞤱𞤪𞤫؟
𞤑𞤭𞤴𞤫 𞤧𞤭𞤪𞤴𞤮𞥅𞤼𞤭𞤪𞤳𞤭 𞤱𞤮𞤲𞤭 𞤸𞤢𞤳𞥆𞤵𞤲'𞤣𞤫 𞤀𞤤𞤥𞤢𞤧𞤭𞥅𞤸𞤵 𞤫 𞤕𞤫𞤴𞤯𞤢𞤲؟
𞤑𞤮𞥅 𞤦𞤮𞥅⹁ 𞤳𞤮 𞤸𞤢𞤱𞤼𞤭 𞤼𞤮𞤳𞥆𞤵𞤯𞤮 𞤒𞤫𞥅𞤧𞤵 𞤫 𞤥𞤮 𞤼𞤮𞤳𞥆𞤢𞥄𞤴𞤭 𞤒𞤫𞥅𞤧𞤵؟
𞤐'𞤁𞤫𞤲 𞤳𞤮 𞤸𞤢𞤱𞤼𞤭 𞤱𞤵𞤪𞤮 𞤷𞤫𞤲𞤭𞥅𞤲'𞤺𞤮 𞤲'𞤺𞤮 𞤀𞤤𞥆𞤢𞤸 𞤫 𞤺𞤵𞤲𞤳𞤭𞥅𞤶𞤭؟
𞤇𞤢𞤤𞥆𞤭 𞤥𞤫𞥅𞤯𞤫𞤲 𞤲'𞤺𞤮𞤲𞤭 𞤱𞤵𞤪𞤮 𞤷𞤫𞤲𞤭𞥅𞤲'𞤺𞤮 𞤲'𞤺𞤮 𞤀𞤤𞥆𞤢𞤸 𞤥𞤮 𞤴𞤮𞤲𞤳𞤭.
𞤐'𞤘𞤢𞤥 𞤮 𞤱𞤭'𞤭⹁
“𞤃𞤭 𞤶𞤮𞥅𞤯𞤮𞤼𞤮 𞤲'𞤣𞤫𞤪 𞤥𞤢𞤩𞥆𞤫⹁
𞤥𞤭 𞤴𞤢𞥄𞤣𞤢 𞤫 𞤥𞤢𞤩𞥆𞤫.
𞤃𞤭 𞤱𞤢𞤪𞤼𞤢𞤴 𞤀𞤤𞥆𞤢𞤸 𞤥𞤢𞤩𞥆𞤫⹁
𞤩𞤫 𞤲'𞤺𞤢𞤪𞤼𞤢𞤴 𞤴𞤭𞤥𞤩𞤫 𞤢𞤥.”
𞤍𞤮𞤲𞤥𞤢𞥄 𞤮 𞤱𞤭'𞤭⹁ “𞤐'𞤘𞤢𞤥 𞤲𞤮𞤲⹁ 𞤲'𞤦𞤵𞤪𞤼𞤮𞤴𞤫𞥅 𞤣𞤢𞤺𞤢 𞤲'𞤣𞤫𞤪 𞤥𞤢𞤩𞥆𞤫⹁
𞤳𞤢𞤳𞥆𞤭𞤼𞤫𞥅 𞤣𞤢𞤺𞤢 𞤲'𞤣𞤫𞤪 𞤥𞤢𞤩𞥆𞤫.
𞤚𞤮' 𞤮𞤲 𞤥𞤫𞥅𞤥𞤵 𞤳𞤮 𞤤𞤢𞥄𞤩𞤢𞥄⹁
𞤲'𞤣𞤫𞤲 𞤥𞤭 𞤶𞤢𞤩𞤢𞤴'𞤮𞤲.
𞤃𞤭 𞤱𞤢𞤪𞤼𞤢𞤴 𞤐𞤴𞤢𞥄𞤳𞤮 𞤥𞤮𞥅𞤯𞤮𞤲⹁
𞤮𞤲𞤮𞤲 𞤦𞤮𞥅 𞤮𞤲 𞤲'𞤺𞤢𞤪𞤼𞤢𞤴 𞤩𞤭𞤩𞥆𞤫 𞤢𞤥 𞤱𞤮𞤪𞤩𞤫 𞤫 𞤪𞤫𞤱𞤩𞤫.
𞤐𞤮𞤲 𞤔𞤮𞥅𞤥𞤭𞤪𞤢𞥄𞤱𞤮 𞤔𞤮𞥅𞤥𞤵 𞤄𞤢𞤱𞤯𞤫 𞤱𞤭'𞤭.”
|
2 Korintiyanko'en 7
Too, bandiraaɓe am ɓe ngiɗumi, nde en ngaɗanaama alkawal dow fuu ɗu'um, en laaɓin ko'e meeɗen daga koo ɗume gaɗoojum ɓalli meeɗen e ɓerɗe meeɗen ngarta ko laaɓaa yeeso Allah.
En ngartu ɓe senaaki keewuki, kulooɓe Allah.
Welwelo Bulus
Kooleemin nder yidde.
Min ngaɗanaayi goɗɗo ko wooɗaa, min majjinaayi goɗɗo, min ƴoyraayi goɗɗo ngam min njaɓanamo goɗɗum.
Mi wi'aayi haala ka'a ngam mi yowana'on goɗɗum ko wooɗaa.
Mi wi'iino'on e min ngiɗi'on naa' seɗɗa nder ɓerɗe amin koo e min foofa koo nder mayde.
Mi hoolake'on ɓernde go'o, e mi mantoroo'on naa' seɗɗa, on cembiɗiniiyam naa' seɗɗa.
Fuu e torraaji ɗi min njarata, welwelo am walaa keerol.
Ngam ko min ngari leydi Makidooniya, min keɓaayi siwtaare, ammaa koo toye to min ngaylitorii e min torree.
Min ngeddootirii e woɓɓe, nder ɓerɗe amin kulol nangimin.
Ammaa Allah baltinoowo ɓerɗe gonɓe nder wannaare, o waltini ɓerɗe amin e garol Tiitus.
Naa' warki maako tan waltini ɓerɗe amin, ammaa habaru ɗum o hokkimin no mbaltinirɗon ɓernde maako.
O wi'iimin no kaaɓirɗon ngi'onyam, e no ngannirɗon dow ko ngaɗanɗonyam, e no ngiɗirɗon wallukiyam.
Kanjum ɓeydaniyam welweltuki.
Koo to ɗerewol ngol mbindanmi'on waɗii on nanii ciya belɗum, ɗum wannaayiyam jooni, koo nde ndenno mi wannii, ngam mi faamii ɗerewol ngol waɗii on nanii ciya belɗum ɓerɗe, koo nde ɗum carel seɗɗa tan.
Jooni e mi nana belɗum nder ɓernde am, naa' ngam on nanaayi belɗum, ammaa ngam ciya nanki belɗum mooɗon waɗi tuubuɗon.
Ngam ciya nanki belɗum kin ɗum iri ki Allah yiɗi.
Ngam non min ngaɗanaayi'on ko wooɗaa.
Ngam ciya nanki belɗum iri ki Allah yiɗi e waɗa neɗɗo tuuba heɓa kisndam.
Ki waɗataa o wi'a, “Daa e mi andunoo,” ammaa ciya nanki belɗum iri ki duuniyaaru e fooɗa mayde.
Ndaaree ngi'on ko ciya nanki belɗum mooɗon waddani'on, ki waɗii'on on ngartii tiiɗuɓe, on ngartii kaaɓuɓe kolla onon naa' on gaɗooɓe ko wooɗaa, on ɓernii dow ko wooɗaa, on kultorii, on kaaɓii ngi'onyam, on ngiɗii wallukiyam, on kaaɓii ngi'on ɗum taƴanii gaɗoowo hakke kiita.
On kollii on ngaɗii ko haani dow ko mbindannoomi'on.
Ngam non, koo nde mi windaniino'on ɗerewol, naa' ngam neɗɗo gaɗuɗo ko wooɗaa mbindumingol, koo ngam neɗɗo gaɗanaaɗo ko wooɗaa, ammaa mi windungol ngam ngi'anon gite mooɗon no ngirruɗonmin yeeso Allah.
Kanjum waltini ɓerɗe amin.
Ko ɓuri non, welwelo ngo Tiitus nani mbelnaniimin ɓerɗe, ngam on fuu on mbelnaniimo ɓernde.
Mi mantorake'on yeeso Tiitus, onon boo on cemtinaayiyam.
Non no koo ɗume ɗum min mbi'i'on ɗum goonga, non maa mantoraaki ki min mantorii'on yeeso Tiitus tabbitinaama ɗum goonga.
Yidde nde Tiitus yiɗi'on jooni ɓurii nde ndenno, to o nyumii no tokkirɗon ko ɗum wi'i'on, e no njaɓɓoriiɗonmo nder mangu e faamanki.
E mi nana belɗum ngam e mi hoolii'on e ɓernde go'o.
|
𞥒 𞤑𞤮𞤪𞤭𞤲𞤼𞤭𞤴𞤢𞤲𞤳𞤮'𞤫𞤲 𞥗
𞤚𞤮𞥅⹁ 𞤦𞤢𞤲'𞤣𞤭𞤪𞤢𞥄𞤩𞤫 𞤢𞤥 𞤩𞤫 𞤲'𞤺𞤭𞤯𞤵𞤥𞤭⹁ 𞤲'𞤣𞤫 𞤫𞤲 𞤲'𞤺𞤢𞤯𞤢𞤲𞤢𞥄𞤥𞤢 𞤢𞤤𞤳𞤢𞤱𞤢𞤤 𞤣𞤮𞤱 𞤬𞤵𞥅 𞤯𞤵'𞤵𞤥⹁ 𞤫𞤲 𞤤𞤢𞥄𞤩𞤭𞤲 𞤳𞤮'𞤫 𞤥𞤫𞥅𞤯𞤫𞤲 𞤣𞤢𞤺𞤢 𞤳𞤮𞥅 𞤯𞤵𞤥𞤫 𞤺𞤢𞤯𞤮𞥅𞤶𞤵𞤥 𞤩𞤢𞤤𞥆𞤭 𞤥𞤫𞥅𞤯𞤫𞤲 𞤫 𞤩𞤫𞤪𞤯𞤫 𞤥𞤫𞥅𞤯𞤫𞤲 𞤲'𞤺𞤢𞤪𞤼𞤢 𞤳𞤮 𞤤𞤢𞥄𞤩𞤢𞥄 𞤴𞤫𞥅𞤧𞤮 𞤀𞤤𞥆𞤢𞤸.
𞤉𞤲 𞤲'𞤺𞤢𞤪𞤼𞤵 𞤩𞤫 𞤧𞤫𞤲𞤢𞥄𞤳𞤭 𞤳𞤫𞥅𞤱𞤵𞤳𞤭⹁ 𞤳𞤵𞤤𞤮𞥅𞤩𞤫 𞤀𞤤𞥆𞤢𞤸.
𞤏𞤫𞤤𞤱𞤫𞤤𞤮 𞤄𞤵𞤤𞤵𞤧
𞤑𞤮𞥅𞤤𞤫𞥅𞤥𞤭𞤲 𞤲'𞤣𞤫𞤪 𞤴𞤭𞤣𞥆𞤫.
𞤃𞤭𞤲 𞤲'𞤺𞤢𞤯𞤢𞤲𞤢𞥄𞤴𞤭 𞤺𞤮𞤯𞥆𞤮 𞤳𞤮 𞤱𞤮𞥅𞤯𞤢𞥄⹁ 𞤥𞤭𞤲 𞤥𞤢𞤶𞥆𞤭𞤲𞤢𞥄𞤴𞤭 𞤺𞤮𞤯𞥆𞤮⹁ 𞤥𞤭𞤲 𞤰𞤮𞤴𞤪𞤢𞥄𞤴𞤭 𞤺𞤮𞤯𞥆𞤮 𞤲'𞤺𞤢𞤥 𞤥𞤭𞤲 𞤲'𞤶𞤢𞤩𞤢𞤲𞤢𞤥𞤮 𞤺𞤮𞤯𞥆𞤵𞤥.
𞤃𞤭 𞤱𞤭'𞤢𞥄𞤴𞤭 𞤸𞤢𞥄𞤤𞤢 𞤳𞤢'𞤢 𞤲'𞤺𞤢𞤥 𞤥𞤭 𞤴𞤮𞤱𞤢𞤲𞤢'𞤮𞤲 𞤺𞤮𞤯𞥆𞤵𞤥 𞤳𞤮 𞤱𞤮𞥅𞤯𞤢𞥄.
𞤃𞤭 𞤱𞤭'𞤭𞥅𞤲𞤮'𞤮𞤲 𞤫 𞤥𞤭𞤲 𞤲'𞤺𞤭𞤯𞤭'𞤮𞤲 𞤲𞤢𞥄' 𞤧𞤫𞤯𞥆𞤢 𞤲'𞤣𞤫𞤪 𞤩𞤫𞤪𞤯𞤫 𞤢𞤥𞤭𞤲 𞤳𞤮𞥅 𞤫 𞤥𞤭𞤲 𞤬𞤮𞥅𞤬𞤢 𞤳𞤮𞥅 𞤲'𞤣𞤫𞤪 𞤥𞤢𞤴𞤣𞤫.
𞤃𞤭 𞤸𞤮𞥅𞤤𞤢𞤳𞤫'𞤮𞤲 𞤩𞤫𞤪𞤲'𞤣𞤫 𞤺𞤮'𞤮⹁ 𞤫 𞤥𞤭 𞤥𞤢𞤲𞤼𞤮𞤪𞤮𞥅'𞤮𞤲 𞤲𞤢𞥄' 𞤧𞤫𞤯𞥆𞤢⹁ 𞤮𞤲 𞤷𞤫𞤲'𞤦𞤭𞤯𞤭𞤲𞤭𞥅𞤴𞤢𞤥 𞤲𞤢𞥄' 𞤧𞤫𞤯𞥆𞤢.
𞤊𞤵𞥅 𞤫 𞤼𞤮𞤪𞥆𞤢𞥄𞤶𞤭 𞤯𞤭 𞤥𞤭𞤲 𞤲'𞤶𞤢𞤪𞤢𞤼𞤢⹁ 𞤱𞤫𞤤𞤱𞤫𞤤𞤮 𞤢𞤥 𞤱𞤢𞤤𞤢𞥄 𞤳𞤫𞥅𞤪𞤮𞤤.
𞤐'𞤘𞤢𞤥 𞤳𞤮 𞤥𞤭𞤲 𞤲'𞤺𞤢𞤪𞤭 𞤤𞤫𞤴𞤣𞤭 𞤃𞤢𞤳𞤭𞤣𞤮𞥅𞤲𞤭𞤴𞤢⹁ 𞤥𞤭𞤲 𞤳𞤫𞤩𞤢𞥄𞤴𞤭 𞤧𞤭𞤱𞤼𞤢𞥄𞤪𞤫⹁ 𞤢𞤥𞥆𞤢𞥄 𞤳𞤮𞥅 𞤼𞤮𞤴𞤫 𞤼𞤮 𞤥𞤭𞤲 𞤲'𞤺𞤢𞤴𞤤𞤭𞤼𞤮𞤪𞤭𞥅 𞤫 𞤥𞤭𞤲 𞤼𞤮𞤪𞥆𞤫𞥅.
𞤃𞤭𞤲 𞤲'𞤺𞤫𞤣𞥆𞤮𞥅𞤼𞤭𞤪𞤭𞥅 𞤫 𞤱𞤮𞤩𞥆𞤫⹁ 𞤲'𞤣𞤫𞤪 𞤩𞤫𞤪𞤯𞤫 𞤢𞤥𞤭𞤲 𞤳𞤵𞤤𞤮𞤤 𞤲𞤢𞤲'𞤺𞤭𞤥𞤭𞤲.
𞤀𞤥𞥆𞤢𞥄 𞤀𞤤𞥆𞤢𞤸 𞤦𞤢𞤤𞤼𞤭𞤲𞤮𞥅𞤱𞤮 𞤩𞤫𞤪𞤯𞤫 𞤺𞤮𞤲𞤩𞤫 𞤲'𞤣𞤫𞤪 𞤱𞤢𞤲𞥆𞤢𞥄𞤪𞤫⹁ 𞤮 𞤱𞤢𞤤𞤼𞤭𞤲𞤭 𞤩𞤫𞤪𞤯𞤫 𞤢𞤥𞤭𞤲 𞤫 𞤺𞤢𞤪𞤮𞤤 𞤚𞤭𞥅𞤼𞤵𞤧.
𞤐𞤢𞥄' 𞤱𞤢𞤪𞤳𞤭 𞤥𞤢𞥄𞤳𞤮 𞤼𞤢𞤲 𞤱𞤢𞤤𞤼𞤭𞤲𞤭 𞤩𞤫𞤪𞤯𞤫 𞤢𞤥𞤭𞤲⹁ 𞤢𞤥𞥆𞤢𞥄 𞤸𞤢𞤦𞤢𞤪𞤵 𞤯𞤵𞤥 𞤮 𞤸𞤮𞤳𞥆𞤭𞤥𞤭𞤲 𞤲𞤮 𞤲'𞤦𞤢𞤤𞤼𞤭𞤲𞤭𞤪𞤯𞤮𞤲 𞤩𞤫𞤪𞤲'𞤣𞤫 𞤥𞤢𞥄𞤳𞤮.
𞤌 𞤱𞤭'𞤭𞥅𞤥𞤭𞤲 𞤲𞤮 𞤳𞤢𞥄𞤩𞤭𞤪𞤯𞤮𞤲 𞤲'𞤺𞤭'𞤮𞤻𞤢𞤥⹁ 𞤫 𞤲𞤮 𞤲'𞤺𞤢𞤲𞥆𞤭𞤪𞤯𞤮𞤲 𞤣𞤮𞤱 𞤳𞤮 𞤲'𞤺𞤢𞤯𞤢𞤲𞤯𞤮𞤻𞤢𞤥⹁ 𞤫 𞤲𞤮 𞤲'𞤺𞤭𞤯𞤭𞤪𞤯𞤮𞤲 𞤱𞤢𞤤𞥆𞤵𞤳𞤭𞤴𞤢𞤥.
𞤑𞤢𞤲'𞤶𞤵𞤥 𞤩𞤫𞤴𞤣𞤢𞤲𞤭𞤴𞤢𞤥 𞤱𞤫𞤤𞤱𞤫𞤤𞤼𞤵𞤳𞤭.
𞤑𞤮𞥅 𞤼𞤮 𞤯𞤫𞤪𞤫𞤱𞤮𞤤 𞤲'𞤺𞤮𞤤 𞤲'𞤦𞤭𞤲'𞤣𞤢𞤲𞤥𞤭'𞤮𞤲 𞤱𞤢𞤯𞤭𞥅 𞤮𞤲 𞤲𞤢𞤲𞤭𞥅 𞤷𞤭𞤴𞤢 𞤦𞤫𞤤𞤯𞤵𞤥⹁ 𞤯𞤵𞤥 𞤱𞤢𞤲𞥆𞤢𞥄𞤴𞤭𞤴𞤢𞤥 𞤶𞤮𞥅𞤲𞤭⹁ 𞤳𞤮𞥅 𞤲'𞤣𞤫 𞤲'𞤣𞤫𞤲𞥆𞤮 𞤥𞤭 𞤱𞤢𞤲𞥆𞤭𞥅⹁ 𞤲'𞤺𞤢𞤥 𞤥𞤭 𞤬𞤢𞥄𞤥𞤭𞥅 𞤯𞤫𞤪𞤫𞤱𞤮𞤤 𞤲'𞤺𞤮𞤤 𞤱𞤢𞤯𞤭𞥅 𞤮𞤲 𞤲𞤢𞤲𞤭𞥅 𞤷𞤭𞤴𞤢 𞤦𞤫𞤤𞤯𞤵𞤥 𞤩𞤫𞤪𞤯𞤫⹁ 𞤳𞤮𞥅 𞤲'𞤣𞤫 𞤯𞤵𞤥 𞤷𞤢𞤪𞤫𞤤 𞤧𞤫𞤯𞥆𞤢 𞤼𞤢𞤲.
𞤔𞤮𞥅𞤲𞤭 𞤫 𞤥𞤭 𞤲𞤢𞤲𞤢 𞤦𞤫𞤤𞤯𞤵𞤥 𞤲'𞤣𞤫𞤪 𞤩𞤫𞤪𞤲'𞤣𞤫 𞤢𞤥⹁ 𞤲𞤢𞥄' 𞤲'𞤺𞤢𞤥 𞤮𞤲 𞤲𞤢𞤲𞤢𞥄𞤴𞤭 𞤦𞤫𞤤𞤯𞤵𞤥⹁ 𞤢𞤥𞥆𞤢𞥄 𞤲'𞤺𞤢𞤥 𞤷𞤭𞤴𞤢 𞤲𞤢𞤲𞤳𞤭 𞤦𞤫𞤤𞤯𞤵𞤥 𞤥𞤮𞥅𞤯𞤮𞤲 𞤱𞤢𞤯𞤭 𞤼𞤵𞥅𞤦𞤵𞤯𞤮𞤲.
𞤐'𞤘𞤢𞤥 𞤷𞤭𞤴𞤢 𞤲𞤢𞤲𞤳𞤭 𞤦𞤫𞤤𞤯𞤵𞤥 𞤳𞤭𞤲 𞤯𞤵𞤥 𞤭𞤪𞤭 𞤳𞤭 𞤀𞤤𞥆𞤢𞤸 𞤴𞤭𞤯𞤭.
𞤐'𞤘𞤢𞤥 𞤲𞤮𞤲 𞤥𞤭𞤲 𞤲'𞤺𞤢𞤯𞤢𞤲𞤢𞥄𞤴𞤭'𞤮𞤲 𞤳𞤮 𞤱𞤮𞥅𞤯𞤢𞥄.
𞤐'𞤘𞤢𞤥 𞤷𞤭𞤴𞤢 𞤲𞤢𞤲𞤳𞤭 𞤦𞤫𞤤𞤯𞤵𞤥 𞤭𞤪𞤭 𞤳𞤭 𞤀𞤤𞥆𞤢𞤸 𞤴𞤭𞤯𞤭 𞤫 𞤱𞤢𞤯𞤢 𞤲𞤫𞤯𞥆𞤮 𞤼𞤵𞥅𞤦𞤢 𞤸𞤫𞤩𞤢 𞤳𞤭𞤧𞤲'𞤣𞤢𞤥.
𞤑𞤭 𞤱𞤢𞤯𞤢𞤼𞤢𞥄 𞤮 𞤱𞤭'𞤢⹁ “𞤁𞤢𞥄 𞤫 𞤥𞤭 𞤢𞤲'𞤣𞤵𞤲𞤮𞥅⹁” 𞤢𞤥𞥆𞤢𞥄 𞤷𞤭𞤴𞤢 𞤲𞤢𞤲𞤳𞤭 𞤦𞤫𞤤𞤯𞤵𞤥 𞤭𞤪𞤭 𞤳𞤭 𞤣𞤵𞥅𞤲𞤭𞤴𞤢𞥄𞤪𞤵 𞤫 𞤬𞤮𞥅𞤯𞤢 𞤥𞤢𞤴𞤣𞤫.
𞤐'𞤁𞤢𞥄𞤪𞤫𞥅 𞤲'𞤺𞤭'𞤮𞤲 𞤳𞤮 𞤷𞤭𞤴𞤢 𞤲𞤢𞤲𞤳𞤭 𞤦𞤫𞤤𞤯𞤵𞤥 𞤥𞤮𞥅𞤯𞤮𞤲 𞤱𞤢𞤣𞥆𞤢𞤲𞤭'𞤮𞤲⹁ 𞤳𞤭 𞤱𞤢𞤯𞤭𞥅'𞤮𞤲 𞤮𞤲 𞤲'𞤺𞤢𞤪𞤼𞤭𞥅 𞤼𞤭𞥅𞤯𞤵𞤩𞤫⹁ 𞤮𞤲 𞤲'𞤺𞤢𞤪𞤼𞤭𞥅 𞤳𞤢𞥄𞤩𞤵𞤩𞤫 𞤳𞤮𞤤𞥆𞤢 𞤮𞤲𞤮𞤲 𞤲𞤢𞥄' 𞤮𞤲 𞤺𞤢𞤯𞤮𞥅𞤩𞤫 𞤳𞤮 𞤱𞤮𞥅𞤯𞤢𞥄⹁ 𞤮𞤲 𞤩𞤫𞤪𞤲𞤭𞥅 𞤣𞤮𞤱 𞤳𞤮 𞤱𞤮𞥅𞤯𞤢𞥄⹁ 𞤮𞤲 𞤳𞤵𞤤𞤼𞤮𞤪𞤭𞥅⹁ 𞤮𞤲 𞤳𞤢𞥄𞤩𞤭𞥅 𞤲'𞤺𞤭'𞤮𞤻𞤢𞤥⹁ 𞤮𞤲 𞤲'𞤺𞤭𞤯𞤭𞥅 𞤱𞤢𞤤𞥆𞤵𞤳𞤭𞤴𞤢𞤥⹁ 𞤮𞤲 𞤳𞤢𞥄𞤩𞤭𞥅 𞤲'𞤺𞤭'𞤮𞤲 𞤯𞤵𞤥 𞤼𞤢𞤰𞤢𞤲𞤭𞥅 𞤺𞤢𞤯𞤮𞥅𞤱𞤮 𞤸𞤢𞤳𞥆𞤫 𞤳𞤭𞥅𞤼𞤢.
𞤌𞤲 𞤳𞤮𞤤𞥆𞤭𞥅 𞤮𞤲 𞤲'𞤺𞤢𞤯𞤭𞥅 𞤳𞤮 𞤸𞤢𞥄𞤲𞤭 𞤣𞤮𞤱 𞤳𞤮 𞤲'𞤦𞤭𞤲'𞤣𞤢𞤲𞥆𞤮𞥅𞤥𞤭'𞤮𞤲.
𞤐'𞤘𞤢𞤥 𞤲𞤮𞤲⹁ 𞤳𞤮𞥅 𞤲'𞤣𞤫 𞤥𞤭 𞤱𞤭𞤲'𞤣𞤢𞤲𞤭𞥅𞤲𞤮'𞤮𞤲 𞤯𞤫𞤪𞤫𞤱𞤮𞤤⹁ 𞤲𞤢𞥄' 𞤲'𞤺𞤢𞤥 𞤲𞤫𞤯𞥆𞤮 𞤺𞤢𞤯𞤵𞤯𞤮 𞤳𞤮 𞤱𞤮𞥅𞤯𞤢𞥄 𞤲'𞤦𞤭𞤲'𞤣𞤵𞤥𞤭𞤲'𞤺𞤮𞤤⹁ 𞤳𞤮𞥅 𞤲'𞤺𞤢𞤥 𞤲𞤫𞤯𞥆𞤮 𞤺𞤢𞤯𞤢𞤲𞤢𞥄𞤯𞤮 𞤳𞤮 𞤱𞤮𞥅𞤯𞤢𞥄⹁ 𞤢𞤥𞥆𞤢𞥄 𞤥𞤭 𞤱𞤭𞤲'𞤣𞤵𞤲'𞤺𞤮𞤤 𞤲'𞤺𞤢𞤥 𞤲'𞤺𞤭'𞤢𞤲𞤮𞤲 𞤺𞤭𞤼𞤫 𞤥𞤮𞥅𞤯𞤮𞤲 𞤲𞤮 𞤲'𞤺𞤭𞤪𞥆𞤵𞤯𞤮𞤲𞤥𞤭𞤲 𞤴𞤫𞥅𞤧𞤮 𞤀𞤤𞥆𞤢𞤸.
𞤑𞤢𞤲'𞤶𞤵𞤥 𞤱𞤢𞤤𞤼𞤭𞤲𞤭 𞤩𞤫𞤪𞤯𞤫 𞤢𞤥𞤭𞤲.
𞤑𞤮 𞤩𞤵𞤪𞤭 𞤲𞤮𞤲⹁ 𞤱𞤫𞤤𞤱𞤫𞤤𞤮 𞤲'𞤺𞤮 𞤚𞤭𞥅𞤼𞤵𞤧 𞤲𞤢𞤲𞤭 𞤲'𞤦𞤫𞤤𞤲𞤢𞤲𞤭𞥅𞤥𞤭𞤲 𞤩𞤫𞤪𞤯𞤫⹁ 𞤲'𞤺𞤢𞤥 𞤮𞤲 𞤬𞤵𞥅 𞤮𞤲 𞤲'𞤦𞤫𞤤𞤲𞤢𞤲𞤭𞥅𞤥𞤮 𞤩𞤫𞤪𞤲'𞤣𞤫.
𞤃𞤭 𞤥𞤢𞤲𞤼𞤮𞤪𞤢𞤳𞤫'𞤮𞤲 𞤴𞤫𞥅𞤧𞤮 𞤚𞤭𞥅𞤼𞤵𞤧⹁ 𞤮𞤲𞤮𞤲 𞤦𞤮𞥅 𞤮𞤲 𞤷𞤫𞤥𞤼𞤭𞤲𞤢𞥄𞤴𞤭𞤴𞤢𞤥.
𞤐𞤮𞤲 𞤲𞤮 𞤳𞤮𞥅 𞤯𞤵𞤥𞤫 𞤯𞤵𞤥 𞤥𞤭𞤲 𞤲'𞤦𞤭'𞤭'𞤮𞤲 𞤯𞤵𞤥 𞤺𞤮𞥅𞤲'𞤺𞤢⹁ 𞤲𞤮𞤲 𞤥𞤢𞥄 𞤥𞤢𞤲𞤼𞤮𞤪𞤢𞥄𞤳𞤭 𞤳𞤭 𞤥𞤭𞤲 𞤥𞤢𞤲𞤼𞤮𞤪𞤭𞥅'𞤮𞤲 𞤴𞤫𞥅𞤧𞤮 𞤚𞤭𞥅𞤼𞤵𞤧 𞤼𞤢𞤦𞥆𞤭𞤼𞤭𞤲𞤢𞥄𞤥𞤢 𞤯𞤵𞤥 𞤺𞤮𞥅𞤲'𞤺𞤢.
𞤒𞤭𞤣𞥆𞤫 𞤲'𞤣𞤫 𞤚𞤭𞥅𞤼𞤵𞤧 𞤴𞤭𞤯𞤭'𞤮𞤲 𞤶𞤮𞥅𞤲𞤭 𞤩𞤵𞤪𞤭𞥅 𞤲'𞤣𞤫 𞤲'𞤣𞤫𞤲𞥆𞤮⹁ 𞤼𞤮 𞤮 𞤻𞤵𞤥𞤭𞥅 𞤲𞤮 𞤼𞤮𞤳𞥆𞤭𞤪𞤯𞤮𞤲 𞤳𞤮 𞤯𞤵𞤥 𞤱𞤭'𞤭'𞤮𞤲⹁ 𞤫 𞤲𞤮 𞤲'𞤶𞤢𞤩𞥆𞤮𞤪𞤭𞥅𞤯𞤮𞤲𞤥𞤮 𞤲'𞤣𞤫𞤪 𞤥𞤢𞤲'𞤺𞤵 𞤫 𞤬𞤢𞥄𞤥𞤢𞤲𞤳𞤭.
𞤉 𞤥𞤭 𞤲𞤢𞤲𞤢 𞤦𞤫𞤤𞤯𞤵𞤥 𞤲'𞤺𞤢𞤥 𞤫 𞤥𞤭 𞤸𞤮𞥅𞤤𞤭𞥅'𞤮𞤲 𞤫 𞤩𞤫𞤪𞤲'𞤣𞤫 𞤺𞤮'𞤮.
|
2 Korintiyanko'en 8
Walluki Tokkuɓe Yeesu Gonɓe Urucaliima
Too, bandiraaɓe am, jooni e min ngiɗi andon caahu ɗum Allah hokki tokkuɓe Yeesu gonɓe Makidooniya.
Koo nde ɓe poondiraama torra kalluka, ɗonmaa e ɓe nder dullere kallunde, fuu e non welwelo maɓɓe mango waɗii ɓe kokkii ballal mangal.
Mi ceydake ɓe kokkii ballal no ɓe mbaawi hokkuki, haa maa ko ɓuri non.
Nder yidde ɓerɗe maɓɓe, ɓe torakemin naa' seɗɗa min alaɓe ɓe ngaɗa jungo nder kuugal walluki yimɓe Allah gonɓe Urucaliima.
Ɓe ngaɗii ko ɓuri nyumo amin.
Arande ɓe kokkii Joomiraawo ko'e maɓɓe, nden minon maa ɓe kokkiimin ko'e maɓɓe no Allah yiɗi.
Nde Tiitus fuɗɗi kuugal hawrutuki ballal to mooɗon, min torakemo o so''oo to mooɗon o yottinangal.
Too, on ngaɗii boɗɗum nder koo ɗume, waato nder hoolaaki Yeesu, e metuki boɗɗum, e anduki goonga, e yidde walluki, e yidde nde ngiɗɗonmin.
Non maa e min ngiɗi ngaɗon boɗɗum nder nga'al kuugal walluki.
Naa' e mi wi'a doole ngaɗɗon non.
Mi hokku'on habaru ballal mangal ngal woɓɓe mballi ngam mi anda koo yidde nde ngiɗɗon woɓɓe nde goonga.
Ngam on andi ko Joomiraawo meeɗen Yeesu Almasiihu waɗani'on ngam yidde maako.
Koo nde o diskuɗo, ngam mooɗon o warti mo walanaa, ngam laawol dullere maako ngarton riskuɓe.
Raa caawori ɗum kokkaymi'on dow fii ɗu'um.
Rowani onon arti hokkuki ballal, naa' on artu hokkuki ballal tan, haa maa on artii yiɗuki hokkuki ballal ngal.
Too, jooni sey njottinon kuugal ngal e iri ɓernde nde puɗɗirɗonngal.
Kokkee ko mbaawoton hokkuki.
Ngam to on ngoodi ɓerɗe hokkuki ballal, Allah jaɓay ko kokkuɗon.
Allah e raara ko ngooduɗon, naa' ko on ngalaa.
Ko ngiɗumi woni naa' torron ko'e mooɗon ngam mballon woɓɓe, ammaa e mi yiɗi yimɓe fuu pottida.
Jooni ɗuuɗuki jawdi mooɗon wallay wonɓe nder dullere.
Yeeso ɗo'o kamɓe maa, ɓe mballa'on nder dullere mooɗon, ngam koo ɗume fottidana koo moye.
Non no ɗum windiraa, “Nokkuɗo ɗuɗɗum ɗum ɗuuɗaayi.
Nokkuɗo seɗɗa, ɗum famɗaayi.”
Tiitus e Higooɓe Muuɗum
Ammaa yettoore tabbita to Allah gaɗuɗo Tiitus warti giɗɗo walluki'on non no min ngiɗiri walluki'on.
Naa' ngam min torakemo tan waɗi o jaɓi yaaki to mooɗon, ammaa kanko e hoore maako suɓi yaha to mooɗon ngam o haaɓii o walla.
Min lildoyaymo e bandiraawo meeɗen maneteeɗo koo toye to tokkuɓe Yeesu kawritata.
E mo manee ngam wa'ajinki Habaru Belɗum.
Naa' kanjum tan, ɓe cuɓiimo ngam o yaada e amin nder yaadu yaaruki ballal ngal ɗum hawritani tokkuɓe Yeesu gonɓe Urucaliima.
Kanjum woni kuugal bongal ngal min ngaɗata ngam mawninki Joomiraawo, ɗonmaa ngam holluki no min ngiɗiri walluki.
E min ndogga to' goɗɗo meta kalluka dow no min kuwirta kuugal mangal nga'al ngal moɓtuki e senduki.
E min ngiɗi min ngaɗa ko haani, naa' yeeso Joomiraawo tan, ammaa haa maa e yeeso yimɓe.
Ɗonmaa min lildoyayɓe e bandiraawo meeɗen, nde ɗuɗɗum min poondiimo min ngi'ii e mo yiɗi walluki e ɗate ɗuɗɗe, ammaa jooni o ɓurii yiɗuki walluki ngam e mo hoolii'on naa' seɗɗa.
Tiitus, o higo kuugal am, min e maako e min kuuda ngam mooɗon.
Bandiraaɓe meeɗen jaadooɓe e maako, ɓe lilaaɓe nder tokkuɓe Yeesu Almasiihu, kuugal maɓɓe e teddinamo.
Ngam non, kolleeɓe yidde mooɗon e ko waɗata e min mantitoroo'on, ngam kawte tokkuɓe Yeesu tabbitina mantoraaki'on ki min mantortoo'on ɗum goonga.
|
𞥒 𞤑𞤮𞤪𞤭𞤲𞤼𞤭𞤴𞤢𞤲𞤳𞤮'𞤫𞤲 𞥘
𞤏𞤢𞤤𞥆𞤵𞤳𞤭 𞤚𞤮𞤳𞥆𞤵𞤩𞤫 𞤒𞤫𞥅𞤧𞤵 𞤘𞤮𞤲𞤩𞤫 𞤓𞤪𞤵𞤷𞤢𞤤𞤭𞥅𞤥𞤢
𞤚𞤮𞥅⹁ 𞤦𞤢𞤲'𞤣𞤭𞤪𞤢𞥄𞤩𞤫 𞤢𞤥⹁ 𞤶𞤮𞥅𞤲𞤭 𞤫 𞤥𞤭𞤲 𞤲'𞤺𞤭𞤯𞤭 𞤢𞤲'𞤣𞤮𞤲 𞤷𞤢𞥄𞤸𞤵 𞤯𞤵𞤥 𞤀𞤤𞥆𞤢𞤸 𞤸𞤮𞤳𞥆𞤭 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤺𞤮𞤲𞤩𞤫 𞤃𞤢𞤳𞤭𞤣𞤮𞥅𞤲𞤭𞤴𞤢.
𞤑𞤮𞥅 𞤲'𞤣𞤫 𞤩𞤫 𞤨𞤮𞥅𞤲'𞤣𞤭𞤪𞤢𞥄𞤥𞤢 𞤼𞤮𞤪𞥆𞤢 𞤳𞤢𞤤𞥆𞤵𞤳𞤢⹁ 𞤯𞤮𞤲𞤥𞤢𞥄 𞤫 𞤩𞤫 𞤲'𞤣𞤫𞤪 𞤣𞤵𞤤𞥆𞤫𞤪𞤫 𞤳𞤢𞤤𞥆𞤵𞤲'𞤣𞤫⹁ 𞤬𞤵𞥅 𞤫 𞤲𞤮𞤲 𞤱𞤫𞤤𞤱𞤫𞤤𞤮 𞤥𞤢𞤩𞥆𞤫 𞤥𞤢𞤲'𞤺𞤮 𞤱𞤢𞤯𞤭𞥅 𞤩𞤫 𞤳𞤮𞤳𞥆𞤭𞥅 𞤦𞤢𞤤𞥆𞤢𞤤 𞤥𞤢𞤲'𞤺𞤢𞤤.
𞤃𞤭 𞤷𞤫𞤴𞤣𞤢𞤳𞤫 𞤩𞤫 𞤳𞤮𞤳𞥆𞤭𞥅 𞤦𞤢𞤤𞥆𞤢𞤤 𞤲𞤮 𞤩𞤫 𞤲'𞤦𞤢𞥄𞤱𞤭 𞤸𞤮𞤳𞥆𞤵𞤳𞤭⹁ 𞤸𞤢𞥄 𞤥𞤢𞥄 𞤳𞤮 𞤩𞤵𞤪𞤭 𞤲𞤮𞤲.
𞤐'𞤁𞤫𞤪 𞤴𞤭𞤣𞥆𞤫 𞤩𞤫𞤪𞤯𞤫 𞤥𞤢𞤩𞥆𞤫⹁ 𞤩𞤫 𞤼𞤮𞤪𞤢𞤳𞤫𞤥𞤭𞤲 𞤲𞤢𞥄' 𞤧𞤫𞤯𞥆𞤢 𞤥𞤭𞤲 𞤢𞤤𞤢𞤩𞤫 𞤩𞤫 𞤲'𞤺𞤢𞤯𞤢 𞤶𞤵𞤲'𞤺𞤮 𞤲'𞤣𞤫𞤪 𞤳𞤵𞥅𞤺𞤢𞤤 𞤱𞤢𞤤𞥆𞤵𞤳𞤭 𞤴𞤭𞤥𞤩𞤫 𞤀𞤤𞥆𞤢𞤸 𞤺𞤮𞤲𞤩𞤫 𞤓𞤪𞤵𞤷𞤢𞤤𞤭𞥅𞤥𞤢.
𞤇𞤫 𞤲'𞤺𞤢𞤯𞤭𞥅 𞤳𞤮 𞤩𞤵𞤪𞤭 𞤻𞤵𞤥𞤮 𞤢𞤥𞤭𞤲.
𞤀𞤪𞤢𞤲'𞤣𞤫 𞤩𞤫 𞤳𞤮𞤳𞥆𞤭𞥅 𞤔𞤮𞥅𞤥𞤭𞤪𞤢𞥄𞤱𞤮 𞤳𞤮'𞤫 𞤥𞤢𞤩𞥆𞤫⹁ 𞤲'𞤣𞤫𞤲 𞤥𞤭𞤲𞤮𞤲 𞤥𞤢𞥄 𞤩𞤫 𞤳𞤮𞤳𞥆𞤭𞥅𞤥𞤭𞤲 𞤳𞤮'𞤫 𞤥𞤢𞤩𞥆𞤫 𞤲𞤮 𞤀𞤤𞥆𞤢𞤸 𞤴𞤭𞤯𞤭.
𞤐'𞤁𞤫 𞤚𞤭𞥅𞤼𞤵𞤧 𞤬𞤵𞤯𞥆𞤭 𞤳𞤵𞥅𞤺𞤢𞤤 𞤸𞤢𞤱𞤪𞤵𞤼𞤵𞤳𞤭 𞤦𞤢𞤤𞥆𞤢𞤤 𞤼𞤮 𞤥𞤮𞥅𞤯𞤮𞤲⹁ 𞤥𞤭𞤲 𞤼𞤮𞤪𞤢𞤳𞤫𞤥𞤮 𞤮 𞤧𞤮''𞤮𞥅 𞤼𞤮 𞤥𞤮𞥅𞤯𞤮𞤲 𞤮 𞤴𞤮𞤼𞥆𞤭𞤲𞤢𞤲'𞤺𞤢𞤤.
𞤚𞤮𞥅⹁ 𞤮𞤲 𞤲'𞤺𞤢𞤯𞤭𞥅 𞤦𞤮𞤯𞥆𞤵𞤥 𞤲'𞤣𞤫𞤪 𞤳𞤮𞥅 𞤯𞤵𞤥𞤫⹁ 𞤱𞤢𞥄𞤼𞤮 𞤲'𞤣𞤫𞤪 𞤸𞤮𞥅𞤤𞤢𞥄𞤳𞤭 𞤒𞤫𞥅𞤧𞤵⹁ 𞤫 𞤥𞤫𞤼𞤵𞤳𞤭 𞤦𞤮𞤯𞥆𞤵𞤥⹁ 𞤫 𞤢𞤲'𞤣𞤵𞤳𞤭 𞤺𞤮𞥅𞤲'𞤺𞤢⹁ 𞤫 𞤴𞤭𞤣𞥆𞤫 𞤱𞤢𞤤𞥆𞤵𞤳𞤭⹁ 𞤫 𞤴𞤭𞤣𞥆𞤫 𞤲'𞤣𞤫 𞤲'𞤺𞤭𞤯𞥆𞤮𞤲𞤥𞤭𞤲.
𞤐𞤮𞤲 𞤥𞤢𞥄 𞤫 𞤥𞤭𞤲 𞤲'𞤺𞤭𞤯𞤭 𞤲'𞤺𞤢𞤯𞤮𞤲 𞤦𞤮𞤯𞥆𞤵𞤥 𞤲'𞤣𞤫𞤪 𞤲'𞤺𞤢'𞤢𞤤 𞤳𞤵𞥅𞤺𞤢𞤤 𞤱𞤢𞤤𞥆𞤵𞤳𞤭.
𞤐𞤢𞥄' 𞤫 𞤥𞤭 𞤱𞤭'𞤢 𞤣𞤮𞥅𞤤𞤫 𞤲'𞤺𞤢𞤯𞥆𞤮𞤲 𞤲𞤮𞤲.
𞤃𞤭 𞤸𞤮𞤳𞥆𞤵'𞤮𞤲 𞤸𞤢𞤦𞤢𞤪𞤵 𞤦𞤢𞤤𞥆𞤢𞤤 𞤥𞤢𞤲'𞤺𞤢𞤤 𞤲'𞤺𞤢𞤤 𞤱𞤮𞤩𞥆𞤫 𞤲'𞤦𞤢𞤤𞥆𞤭 𞤲'𞤺𞤢𞤥 𞤥𞤭 𞤢𞤲'𞤣𞤢 𞤳𞤮𞥅 𞤴𞤭𞤣𞥆𞤫 𞤲'𞤣𞤫 𞤲'𞤺𞤭𞤯𞥆𞤮𞤲 𞤱𞤮𞤩𞥆𞤫 𞤲'𞤣𞤫 𞤺𞤮𞥅𞤲'𞤺𞤢.
𞤐'𞤘𞤢𞤥 𞤮𞤲 𞤢𞤲'𞤣𞤭 𞤳𞤮 𞤔𞤮𞥅𞤥𞤭𞤪𞤢𞥄𞤱𞤮 𞤥𞤫𞥅𞤯𞤫𞤲 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤱𞤢𞤯𞤢𞤲𞤭'𞤮𞤲 𞤲'𞤺𞤢𞤥 𞤴𞤭𞤣𞥆𞤫 𞤥𞤢𞥄𞤳𞤮.
𞤑𞤮𞥅 𞤲'𞤣𞤫 𞤮 𞤣𞤭𞤧𞤳𞤵𞤯𞤮⹁ 𞤲'𞤺𞤢𞤥 𞤥𞤮𞥅𞤯𞤮𞤲 𞤮 𞤱𞤢𞤪𞤼𞤭 𞤥𞤮 𞤱𞤢𞤤𞤢𞤲𞤢𞥄⹁ 𞤲'𞤺𞤢𞤥 𞤤𞤢𞥄𞤱𞤮𞤤 𞤣𞤵𞤤𞥆𞤫𞤪𞤫 𞤥𞤢𞥄𞤳𞤮 𞤲'𞤺𞤢𞤪𞤼𞤮𞤲 𞤪𞤭𞤧𞤳𞤵𞤩𞤫.
𞤈𞤢𞥄 𞤷𞤢𞥄𞤱𞤮𞤪𞤭 𞤯𞤵𞤥 𞤳𞤮𞤳𞥆𞤢𞤴𞤥𞤭'𞤮𞤲 𞤣𞤮𞤱 𞤬𞤭𞥅 𞤯𞤵'𞤵𞤥.
𞤈𞤮𞤱𞤢𞤲𞤭 𞤮𞤲𞤮𞤲 𞤢𞤪𞤼𞤭 𞤸𞤮𞤳𞥆𞤵𞤳𞤭 𞤦𞤢𞤤𞥆𞤢𞤤⹁ 𞤲𞤢𞥄' 𞤮𞤲 𞤢𞤪𞤼𞤵 𞤸𞤮𞤳𞥆𞤵𞤳𞤭 𞤦𞤢𞤤𞥆𞤢𞤤 𞤼𞤢𞤲⹁ 𞤸𞤢𞥄 𞤥𞤢𞥄 𞤮𞤲 𞤢𞤪𞤼𞤭𞥅 𞤴𞤭𞤯𞤵𞤳𞤭 𞤸𞤮𞤳𞥆𞤵𞤳𞤭 𞤦𞤢𞤤𞥆𞤢𞤤 𞤲'𞤺𞤢𞤤.
𞤚𞤮𞥅⹁ 𞤶𞤮𞥅𞤲𞤭 𞤧𞤫𞤴 𞤲'𞤶𞤮𞤼𞥆𞤭𞤲𞤮𞤲 𞤳𞤵𞥅𞤺𞤢𞤤 𞤲'𞤺𞤢𞤤 𞤫 𞤭𞤪𞤭 𞤩𞤫𞤪𞤲'𞤣𞤫 𞤲'𞤣𞤫 𞤨𞤵𞤯𞥆𞤭𞤪𞤯𞤮𞤲𞤺𞤢𞤤.
𞤑𞤮𞤳𞥆𞤫𞥅 𞤳𞤮 𞤲'𞤦𞤢𞥄𞤱𞤮𞤼𞤮𞤲 𞤸𞤮𞤳𞥆𞤵𞤳𞤭.
𞤐'𞤘𞤢𞤥 𞤼𞤮 𞤮𞤲 𞤲'𞤺𞤮𞥅𞤣𞤭 𞤩𞤫𞤪𞤯𞤫 𞤸𞤮𞤳𞥆𞤵𞤳𞤭 𞤦𞤢𞤤𞥆𞤢𞤤⹁ 𞤀𞤤𞥆𞤢𞤸 𞤶𞤢𞤩𞤢𞤴 𞤳𞤮 𞤳𞤮𞤳𞥆𞤵𞤯𞤮𞤲.
𞤀𞤤𞥆𞤢𞤸 𞤫 𞤪𞤢𞥄𞤪𞤢 𞤳𞤮 𞤲'𞤺𞤮𞥅𞤣𞤵𞤯𞤮𞤲⹁ 𞤲𞤢𞥄' 𞤳𞤮 𞤮𞤲 𞤲'𞤺𞤢𞤤𞤢𞥄.
𞤑𞤮 𞤲'𞤺𞤭𞤯𞤵𞤥𞤭 𞤱𞤮𞤲𞤭 𞤲𞤢𞥄' 𞤼𞤮𞤪𞥆𞤮𞤲 𞤳𞤮'𞤫 𞤥𞤮𞥅𞤯𞤮𞤲 𞤲'𞤺𞤢𞤥 𞤲'𞤦𞤢𞤤𞥆𞤮𞤲 𞤱𞤮𞤩𞥆𞤫⹁ 𞤢𞤥𞥆𞤢𞥄 𞤫 𞤥𞤭 𞤴𞤭𞤯𞤭 𞤴𞤭𞤥𞤩𞤫 𞤬𞤵𞥅 𞤨𞤮𞤼𞥆𞤭𞤣𞤢.
𞤔𞤮𞥅𞤲𞤭 𞤯𞤵𞥅𞤯𞤵𞤳𞤭 𞤶𞤢𞤱𞤣𞤭 𞤥𞤮𞥅𞤯𞤮𞤲 𞤱𞤢𞤤𞥆𞤢𞤴 𞤱𞤮𞤲𞤩𞤫 𞤲'𞤣𞤫𞤪 𞤣𞤵𞤤𞥆𞤫𞤪𞤫.
𞤒𞤫𞥅𞤧𞤮 𞤯𞤮'𞤮 𞤳𞤢𞤥𞤩𞤫 𞤥𞤢𞥄⹁ 𞤩𞤫 𞤲'𞤦𞤢𞤤𞥆𞤢'𞤮𞤲 𞤲'𞤣𞤫𞤪 𞤣𞤵𞤤𞥆𞤫𞤪𞤫 𞤥𞤮𞥅𞤯𞤮𞤲⹁ 𞤲'𞤺𞤢𞤥 𞤳𞤮𞥅 𞤯𞤵𞤥𞤫 𞤬𞤮𞤼𞥆𞤭𞤣𞤢𞤲𞤢 𞤳𞤮𞥅 𞤥𞤮𞤴𞤫.
𞤐𞤮𞤲 𞤲𞤮 𞤯𞤵𞤥 𞤱𞤭𞤲'𞤣𞤭𞤪𞤢𞥄⹁ “𞤐𞤮𞤳𞥆𞤵𞤯𞤮 𞤯𞤵𞤯𞥆𞤵𞤥 𞤯𞤵𞤥 𞤯𞤵𞥅𞤯𞤢𞥄𞤴𞤭.
𞤐𞤮𞤳𞥆𞤵𞤯𞤮 𞤧𞤫𞤯𞥆𞤢⹁ 𞤯𞤵𞤥 𞤬𞤢𞤥𞤯𞤢𞥄𞤴𞤭.”
𞤚𞤭𞥅𞤼𞤵𞤧 𞤫 𞤖𞤭𞤺𞤮𞥅𞤩𞤫 𞤃𞤵𞥅𞤯𞤵𞤥
𞤀𞤥𞥆𞤢𞥄 𞤴𞤫𞤼𞥆𞤮𞥅𞤪𞤫 𞤼𞤢𞤦𞥆𞤭𞤼𞤢 𞤼𞤮 𞤀𞤤𞥆𞤢𞤸 𞤺𞤢𞤯𞤵𞤯𞤮 𞤚𞤭𞥅𞤼𞤵𞤧 𞤱𞤢𞤪𞤼𞤭 𞤺𞤭𞤯𞥆𞤮 𞤱𞤢𞤤𞥆𞤵𞤳𞤭'𞤮𞤲 𞤲𞤮𞤲 𞤲𞤮 𞤥𞤭𞤲 𞤲'𞤺𞤭𞤯𞤭𞤪𞤭 𞤱𞤢𞤤𞥆𞤵𞤳𞤭'𞤮𞤲.
𞤐𞤢𞥄' 𞤲'𞤺𞤢𞤥 𞤥𞤭𞤲 𞤼𞤮𞤪𞤢𞤳𞤫𞤥𞤮 𞤼𞤢𞤲 𞤱𞤢𞤯𞤭 𞤮 𞤶𞤢𞤩𞤭 𞤴𞤢𞥄𞤳𞤭 𞤼𞤮 𞤥𞤮𞥅𞤯𞤮𞤲⹁ 𞤢𞤥𞥆𞤢𞥄 𞤳𞤢𞤲𞤳𞤮 𞤫 𞤸𞤮𞥅𞤪𞤫 𞤥𞤢𞥄𞤳𞤮 𞤧𞤵𞤩𞤭 𞤴𞤢𞤸𞤢 𞤼𞤮 𞤥𞤮𞥅𞤯𞤮𞤲 𞤲'𞤺𞤢𞤥 𞤮 𞤸𞤢𞥄𞤩𞤭𞥅 𞤮 𞤱𞤢𞤤𞥆𞤢.
𞤃𞤭𞤲 𞤤𞤭𞤤𞤣𞤮𞤴𞤢𞤴𞤥𞤮 𞤫 𞤦𞤢𞤲'𞤣𞤭𞤪𞤢𞥄𞤱𞤮 𞤥𞤫𞥅𞤯𞤫𞤲 𞤥𞤢𞤲𞤫𞤼𞤫𞥅𞤯𞤮 𞤳𞤮𞥅 𞤼𞤮𞤴𞤫 𞤼𞤮 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤳𞤢𞤱𞤪𞤭𞤼𞤢𞤼𞤢.
𞤉 𞤥𞤮 𞤥𞤢𞤲𞤫𞥅 𞤲'𞤺𞤢𞤥 𞤱𞤢'𞤢𞤶𞤭𞤲𞤳𞤭 𞤖𞤢𞤦𞤢𞤪𞤵 𞤄𞤫𞤤𞤯𞤵𞤥.
𞤐𞤢𞥄' 𞤳𞤢𞤲'𞤶𞤵𞤥 𞤼𞤢𞤲⹁ 𞤩𞤫 𞤷𞤵𞤩𞤭𞥅𞤥𞤮 𞤲'𞤺𞤢𞤥 𞤮 𞤴𞤢𞥄𞤣𞤢 𞤫 𞤢𞤥𞤭𞤲 𞤲'𞤣𞤫𞤪 𞤴𞤢𞥄𞤣𞤵 𞤴𞤢𞥄𞤪𞤵𞤳𞤭 𞤦𞤢𞤤𞥆𞤢𞤤 𞤲'𞤺𞤢𞤤 𞤯𞤵𞤥 𞤸𞤢𞤱𞤪𞤭𞤼𞤢𞤲𞤭 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤺𞤮𞤲𞤩𞤫 𞤓𞤪𞤵𞤷𞤢𞤤𞤭𞥅𞤥𞤢.
𞤑𞤢𞤲'𞤶𞤵𞤥 𞤱𞤮𞤲𞤭 𞤳𞤵𞥅𞤺𞤢𞤤 𞤦𞤮𞤲'𞤺𞤢𞤤 𞤲'𞤺𞤢𞤤 𞤥𞤭𞤲 𞤲'𞤺𞤢𞤯𞤢𞤼𞤢 𞤲'𞤺𞤢𞤥 𞤥𞤢𞤱𞤲𞤭𞤲𞤳𞤭 𞤔𞤮𞥅𞤥𞤭𞤪𞤢𞥄𞤱𞤮⹁ 𞤯𞤮𞤲𞤥𞤢𞥄 𞤲'𞤺𞤢𞤥 𞤸𞤮𞤤𞥆𞤵𞤳𞤭 𞤲𞤮 𞤥𞤭𞤲 𞤲'𞤺𞤭𞤯𞤭𞤪𞤭 𞤱𞤢𞤤𞥆𞤵𞤳𞤭.
𞤉 𞤥𞤭𞤲 𞤲'𞤣𞤮𞤺𞥆𞤢 𞤼𞤮' 𞤺𞤮𞤯𞥆𞤮 𞤥𞤫𞤼𞤢 𞤳𞤢𞤤𞥆𞤵𞤳𞤢 𞤣𞤮𞤱 𞤲𞤮 𞤥𞤭𞤲 𞤳𞤵𞤱𞤭𞤪𞤼𞤢 𞤳𞤵𞥅𞤺𞤢𞤤 𞤥𞤢𞤲'𞤺𞤢𞤤 𞤲'𞤺𞤢'𞤢𞤤 𞤲'𞤺𞤢𞤤 𞤥𞤮𞤩𞤼𞤵𞤳𞤭 𞤫 𞤧𞤫𞤲'𞤣𞤵𞤳𞤭.
𞤉 𞤥𞤭𞤲 𞤲'𞤺𞤭𞤯𞤭 𞤥𞤭𞤲 𞤲'𞤺𞤢𞤯𞤢 𞤳𞤮 𞤸𞤢𞥄𞤲𞤭⹁ 𞤲𞤢𞥄' 𞤴𞤫𞥅𞤧𞤮 𞤔𞤮𞥅𞤥𞤭𞤪𞤢𞥄𞤱𞤮 𞤼𞤢𞤲⹁ 𞤢𞤥𞥆𞤢𞥄 𞤸𞤢𞥄 𞤥𞤢𞥄 𞤫 𞤴𞤫𞥅𞤧𞤮 𞤴𞤭𞤥𞤩𞤫.
𞤍𞤮𞤲𞤥𞤢𞥄 𞤥𞤭𞤲 𞤤𞤭𞤤𞤣𞤮𞤴𞤢𞤴𞤩𞤫 𞤫 𞤦𞤢𞤲'𞤣𞤭𞤪𞤢𞥄𞤱𞤮 𞤥𞤫𞥅𞤯𞤫𞤲⹁ 𞤲'𞤣𞤫 𞤯𞤵𞤯𞥆𞤵𞤥 𞤥𞤭𞤲 𞤨𞤮𞥅𞤲'𞤣𞤭𞥅𞤥𞤮 𞤥𞤭𞤲 𞤲'𞤺𞤭'𞤭𞥅 𞤫 𞤥𞤮 𞤴𞤭𞤯𞤭 𞤱𞤢𞤤𞥆𞤵𞤳𞤭 𞤫 𞤯𞤢𞤼𞤫 𞤯𞤵𞤯𞥆𞤫⹁ 𞤢𞤥𞥆𞤢𞥄 𞤶𞤮𞥅𞤲𞤭 𞤮 𞤩𞤵𞤪𞤭𞥅 𞤴𞤭𞤯𞤵𞤳𞤭 𞤱𞤢𞤤𞥆𞤵𞤳𞤭 𞤲'𞤺𞤢𞤥 𞤫 𞤥𞤮 𞤸𞤮𞥅𞤤𞤭𞥅'𞤮𞤲 𞤲𞤢𞥄' 𞤧𞤫𞤯𞥆𞤢.
𞤚𞤭𞥅𞤼𞤵𞤧⹁ 𞤮 𞤸𞤭𞤺𞤮 𞤳𞤵𞥅𞤺𞤢𞤤 𞤢𞤥⹁ 𞤥𞤭𞤲 𞤫 𞤥𞤢𞥄𞤳𞤮 𞤫 𞤥𞤭𞤲 𞤳𞤵𞥅𞤣𞤢 𞤲'𞤺𞤢𞤥 𞤥𞤮𞥅𞤯𞤮𞤲.
𞤄𞤢𞤲'𞤣𞤭𞤪𞤢𞥄𞤩𞤫 𞤥𞤫𞥅𞤯𞤫𞤲 𞤶𞤢𞥄𞤣𞤮𞥅𞤩𞤫 𞤫 𞤥𞤢𞥄𞤳𞤮⹁ 𞤩𞤫 𞤤𞤭𞤤𞤢𞥄𞤩𞤫 𞤲'𞤣𞤫𞤪 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵⹁ 𞤳𞤵𞥅𞤺𞤢𞤤 𞤥𞤢𞤩𞥆𞤫 𞤫 𞤼𞤫𞤣𞥆𞤭𞤲𞤢𞤥𞤮.
𞤐'𞤘𞤢𞤥 𞤲𞤮𞤲⹁ 𞤳𞤮𞤤𞥆𞤫𞥅𞤩𞤫 𞤴𞤭𞤣𞥆𞤫 𞤥𞤮𞥅𞤯𞤮𞤲 𞤫 𞤳𞤮 𞤱𞤢𞤯𞤢𞤼𞤢 𞤫 𞤥𞤭𞤲 𞤥𞤢𞤲𞤼𞤭𞤼𞤮𞤪𞤮𞥅'𞤮𞤲⹁ 𞤲'𞤺𞤢𞤥 𞤳𞤢𞤱𞤼𞤫 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤼𞤢𞤦𞥆𞤭𞤼𞤭𞤲𞤢 𞤥𞤢𞤲𞤼𞤮𞤪𞤢𞥄𞤳𞤭'𞤮𞤲 𞤳𞤭 𞤥𞤭𞤲 𞤥𞤢𞤲𞤼𞤮𞤪𞤼𞤮𞥅'𞤮𞤲 𞤯𞤵𞤥 𞤺𞤮𞥅𞤲'𞤺𞤢.
|
2 Korintiyanko'en 9
Walluki Tokkuɓe Yeesu
Naa' ɗum doole mi windana'on dow kuugal walluki yimɓe Allah.
Ngam e mi andi on ngiɗi walluki naa' seɗɗa.
Mi mantorake'on yeeso yimɓe Makidooniya mi wi'iiɓe onon yimɓe Akaaya on ciryake kokkon ballal daga rowani.
Tiinaare mooɗon waɗi ɗuɗɓe nder maɓɓe puɗɗi walluki.
Ammaa mi liloyii ɓen ɗon bandiraaɓe to mooɗon ngam ciryooɗon walluki no mbiimi, ngam to' mantoraaki ki min mantortoo'on dow fii ɗu'um warta meere.
Ngam to mi wardoyii e woɓɓe nder tokkuɓe Yeesu wonɓe Makidooniya min tawii on ciryaaki, mi nanay cemtuɗum naa' seɗɗa ngam mantoraaki ki mantortoomi'on, nden naa' min tan semtata, haa e onon.
Ngam non, mi nyumii doole mi toroo bandiraaɓe ɓen ɗon arta yaaki to mooɗon, ɓe tabbitina on ciryake ballal mangal ngal ngaɗɗon alkawal ko mi wara.
Ngam to mi warii mi tawa e ngal hawritii, ngal warta ballal ngal kokkuɗon ɓernde go'o, naa' e doole.
Nyumee ɗu'um.
Koo moye aawuɗo seɗɗa, seɗɗa ittata, nden fuu aawuɗo ko ɗuuɗi, ko ɗuuɗi ittata.
Koo moye sey hokka ko suɓi hokkuki nder ɓernde muuɗum, naa' e nawɗum ɓernde koo e doole, ngam Allah e yiɗi kokkoowo nder belɗum ɓernde.
Allah e waawa hokkuki'on koo iri ɗume barka ɓurɗum ko ngiɗɗon, ngam koo ndeye keɓon koo ɗume ko heƴata'on e ko mballirton woɓɓe.
Non no ɗum windiraa,
“E mo sankita caahu maako nder yimɓe ɓe ngalanaa,
kuuɗe maako boɗɗe ɗe tabutuɗe haa abadaa.”
Allah woni kokkoowo demoowo awdi, kokkoowo yimɓe ko nyaamata.
O hokkay'on ko heƴata'on, o ɗuɗɗinayɗum, ngam ɓeydon ballal ngal kokkoton kaanuɓe mballee.
O barkiɗinay'on e koo ngole laawol ngam ngarton kokkooɓe ballal koo ndeye, nden yimɓe ngettaymo ngam ballal ngal kokkuɗon ngal ɓe keɓi laawol amin.
Kuugal nga'al ngal ngaɗoton, naa' e ngal walla yimɓe Allah tan, haa e ngal waɗa yimɓe ɗuɗɓe e ngetta Allah naa' seɗɗa.
Kuugal nga'al ngal ngaɗoton hollii on koolaaɓe.
Ɗuɗɓe teddinay Allah ngam on ngaɗa ko Habaru Belɗum ɗum Almasiihu wi'i ɗum njaɓuɗon yeeso koo moye, nden on cenda ko ngooduɗon e tokkuɓe Yeesu gonɓe Urucaliima e fuu horiiɓe.
E ɓe ngiɗi yiiki'on e ɓe ngaɗana'on do'aare, ngam ballal mangal ngal Allah waɗaniɓe laawol mooɗon.
Yettoore tabbita to Allah ngam caahu ɗum o hokki'en ɗum honduko waawataa wi'a.
|
𞥒 𞤑𞤮𞤪𞤭𞤲𞤼𞤭𞤴𞤢𞤲𞤳𞤮'𞤫𞤲 𞥙
𞤏𞤢𞤤𞥆𞤵𞤳𞤭 𞤚𞤮𞤳𞥆𞤵𞤩𞤫 𞤒𞤫𞥅𞤧𞤵
𞤐𞤢𞥄' 𞤯𞤵𞤥 𞤣𞤮𞥅𞤤𞤫 𞤥𞤭 𞤱𞤭𞤲'𞤣𞤢𞤲𞤢'𞤮𞤲 𞤣𞤮𞤱 𞤳𞤵𞥅𞤺𞤢𞤤 𞤱𞤢𞤤𞥆𞤵𞤳𞤭 𞤴𞤭𞤥𞤩𞤫 𞤀𞤤𞥆𞤢𞤸.
𞤐'𞤘𞤢𞤥 𞤫 𞤥𞤭 𞤢𞤲'𞤣𞤭 𞤮𞤲 𞤲'𞤺𞤭𞤯𞤭 𞤱𞤢𞤤𞥆𞤵𞤳𞤭 𞤲𞤢𞥄' 𞤧𞤫𞤯𞥆𞤢.
𞤃𞤭 𞤥𞤢𞤲𞤼𞤮𞤪𞤢𞤳𞤫'𞤮𞤲 𞤴𞤫𞥅𞤧𞤮 𞤴𞤭𞤥𞤩𞤫 𞤃𞤢𞤳𞤭𞤣𞤮𞥅𞤲𞤭𞤴𞤢 𞤥𞤭 𞤱𞤭'𞤭𞥅𞤩𞤫 𞤮𞤲𞤮𞤲 𞤴𞤭𞤥𞤩𞤫 𞤀𞤳𞤢𞥄𞤴𞤢 𞤮𞤲 𞤷𞤭𞤪𞤴𞤢𞤳𞤫 𞤳𞤮𞤳𞥆𞤮𞤲 𞤦𞤢𞤤𞥆𞤢𞤤 𞤣𞤢𞤺𞤢 𞤪𞤮𞤱𞤢𞤲𞤭.
𞤚𞤭𞥅𞤲𞤢𞥄𞤪𞤫 𞤥𞤮𞥅𞤯𞤮𞤲 𞤱𞤢𞤯𞤭 𞤯𞤵𞤯𞤩𞤫 𞤲'𞤣𞤫𞤪 𞤥𞤢𞤩𞥆𞤫 𞤨𞤵𞤯𞥆𞤭 𞤱𞤢𞤤𞥆𞤵𞤳𞤭.
𞤀𞤥𞥆𞤢𞥄 𞤥𞤭 𞤤𞤭𞤤𞤮𞤴𞤭𞥅 𞤩𞤫𞤲 𞤯𞤮𞤲 𞤦𞤢𞤲'𞤣𞤭𞤪𞤢𞥄𞤩𞤫 𞤼𞤮 𞤥𞤮𞥅𞤯𞤮𞤲 𞤲'𞤺𞤢𞤥 𞤷𞤭𞤪𞤴𞤮𞥅𞤯𞤮𞤲 𞤱𞤢𞤤𞥆𞤵𞤳𞤭 𞤲𞤮 𞤲'𞤦𞤭𞥅𞤥𞤭⹁ 𞤲'𞤺𞤢𞤥 𞤼𞤮' 𞤥𞤢𞤲𞤼𞤮𞤪𞤢𞥄𞤳𞤭 𞤳𞤭 𞤥𞤭𞤲 𞤥𞤢𞤲𞤼𞤮𞤪𞤼𞤮𞥅'𞤮𞤲 𞤣𞤮𞤱 𞤬𞤭𞥅 𞤯𞤵'𞤵𞤥 𞤱𞤢𞤪𞤼𞤢 𞤥𞤫𞥅𞤪𞤫.
𞤐'𞤘𞤢𞤥 𞤼𞤮 𞤥𞤭 𞤱𞤢𞤪𞤣𞤮𞤴𞤭𞥅 𞤫 𞤱𞤮𞤩𞥆𞤫 𞤲'𞤣𞤫𞤪 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤱𞤮𞤲𞤩𞤫 𞤃𞤢𞤳𞤭𞤣𞤮𞥅𞤲𞤭𞤴𞤢 𞤥𞤭𞤲 𞤼𞤢𞤱𞤭𞥅 𞤮𞤲 𞤷𞤭𞤪𞤴𞤢𞥄𞤳𞤭⹁ 𞤥𞤭 𞤲𞤢𞤲𞤢𞤴 𞤷𞤫𞤥𞤼𞤵𞤯𞤵𞤥 𞤲𞤢𞥄' 𞤧𞤫𞤯𞥆𞤢 𞤲'𞤺𞤢𞤥 𞤥𞤢𞤲𞤼𞤮𞤪𞤢𞥄𞤳𞤭 𞤳𞤭 𞤥𞤢𞤲𞤼𞤮𞤪𞤼𞤮𞥅𞤥𞤭'𞤮𞤲⹁ 𞤲'𞤣𞤫𞤲 𞤲𞤢𞥄' 𞤥𞤭𞤲 𞤼𞤢𞤲 𞤧𞤫𞤥𞤼𞤢𞤼𞤢⹁ 𞤸𞤢𞥄 𞤫 𞤮𞤲𞤮𞤲.
𞤐'𞤘𞤢𞤥 𞤲𞤮𞤲⹁ 𞤥𞤭 𞤻𞤵𞤥𞤭𞥅 𞤣𞤮𞥅𞤤𞤫 𞤥𞤭 𞤼𞤮𞤪𞤮𞥅 𞤦𞤢𞤲'𞤣𞤭𞤪𞤢𞥄𞤩𞤫 𞤩𞤫𞤲 𞤯𞤮𞤲 𞤢𞤪𞤼𞤢 𞤴𞤢𞥄𞤳𞤭 𞤼𞤮 𞤥𞤮𞥅𞤯𞤮𞤲⹁ 𞤩𞤫 𞤼𞤢𞤦𞥆𞤭𞤼𞤭𞤲𞤢 𞤮𞤲 𞤷𞤭𞤪𞤴𞤢𞤳𞤫 𞤦𞤢𞤤𞥆𞤢𞤤 𞤥𞤢𞤲'𞤺𞤢𞤤 𞤲'𞤺𞤢𞤤 𞤲'𞤺𞤢𞤯𞥆𞤮𞤲 𞤢𞤤𞤳𞤢𞤱𞤢𞤤 𞤳𞤮 𞤥𞤭 𞤱𞤢𞤪𞤢.
𞤐'𞤘𞤢𞤥 𞤼𞤮 𞤥𞤭 𞤱𞤢𞤪𞤭𞥅 𞤥𞤭 𞤼𞤢𞤱𞤢 𞤫 𞤲'𞤺𞤢𞤤 𞤸𞤢𞤱𞤪𞤭𞤼𞤭𞥅⹁ 𞤲'𞤺𞤢𞤤 𞤱𞤢𞤪𞤼𞤢 𞤦𞤢𞤤𞥆𞤢𞤤 𞤲'𞤺𞤢𞤤 𞤳𞤮𞤳𞥆𞤵𞤯𞤮𞤲 𞤩𞤫𞤪𞤲'𞤣𞤫 𞤺𞤮'𞤮⹁ 𞤲𞤢𞥄' 𞤫 𞤣𞤮𞥅𞤤𞤫.
𞤐𞤴𞤵𞤥𞤫𞥅 𞤯𞤵'𞤵𞤥.
𞤑𞤮𞥅 𞤥𞤮𞤴𞤫 𞤢𞥄𞤱𞤵𞤯𞤮 𞤧𞤫𞤯𞥆𞤢⹁ 𞤧𞤫𞤯𞥆𞤢 𞤭𞤼𞥆𞤢𞤼𞤢⹁ 𞤲'𞤣𞤫𞤲 𞤬𞤵𞥅 𞤢𞥄𞤱𞤵𞤯𞤮 𞤳𞤮 𞤯𞤵𞥅𞤯𞤭⹁ 𞤳𞤮 𞤯𞤵𞥅𞤯𞤭 𞤭𞤼𞥆𞤢𞤼𞤢.
𞤑𞤮𞥅 𞤥𞤮𞤴𞤫 𞤧𞤫𞤴 𞤸𞤮𞤳𞥆𞤢 𞤳𞤮 𞤧𞤵𞤩𞤭 𞤸𞤮𞤳𞥆𞤵𞤳𞤭 𞤲'𞤣𞤫𞤪 𞤩𞤫𞤪𞤲'𞤣𞤫 𞤥𞤵𞥅𞤯𞤵𞤥⹁ 𞤲𞤢𞥄' 𞤫 𞤲𞤢𞤱𞤯𞤵𞤥 𞤩𞤫𞤪𞤲'𞤣𞤫 𞤳𞤮𞥅 𞤫 𞤣𞤮𞥅𞤤𞤫⹁ 𞤲'𞤺𞤢𞤥 𞤀𞤤𞥆𞤢𞤸 𞤫 𞤴𞤭𞤯𞤭 𞤳𞤮𞤳𞥆𞤮𞥅𞤱𞤮 𞤲'𞤣𞤫𞤪 𞤦𞤫𞤤𞤯𞤵𞤥 𞤩𞤫𞤪𞤲'𞤣𞤫.
𞤀𞤤𞥆𞤢𞤸 𞤫 𞤱𞤢𞥄𞤱𞤢 𞤸𞤮𞤳𞥆𞤵𞤳𞤭'𞤮𞤲 𞤳𞤮𞥅 𞤭𞤪𞤭 𞤯𞤵𞤥𞤫 𞤦𞤢𞤪𞤳𞤢 𞤩𞤵𞤪𞤯𞤵𞤥 𞤳𞤮 𞤲'𞤺𞤭𞤯𞥆𞤮𞤲⹁ 𞤲'𞤺𞤢𞤥 𞤳𞤮𞥅 𞤲'𞤣𞤫𞤴𞤫 𞤳𞤫𞤩𞤮𞤲 𞤳𞤮𞥅 𞤯𞤵𞤥𞤫 𞤳𞤮 𞤸𞤫𞤰𞤢𞤼𞤢'𞤮𞤲 𞤫 𞤳𞤮 𞤲'𞤦𞤢𞤤𞥆𞤭𞤪𞤼𞤮𞤲 𞤱𞤮𞤩𞥆𞤫.
𞤐𞤮𞤲 𞤲𞤮 𞤯𞤵𞤥 𞤱𞤭𞤲'𞤣𞤭𞤪𞤢𞥄⹁
“𞤉 𞤥𞤮 𞤧𞤢𞤲𞤳𞤭𞤼𞤢 𞤷𞤢𞥄𞤸𞤵 𞤥𞤢𞥄𞤳𞤮 𞤲'𞤣𞤫𞤪 𞤴𞤭𞤥𞤩𞤫 𞤩𞤫 𞤲'𞤺𞤢𞤤𞤢𞤲𞤢𞥄⹁
𞤳𞤵𞥅𞤯𞤫 𞤥𞤢𞥄𞤳𞤮 𞤦𞤮𞤯𞥆𞤫 𞤯𞤫 𞤼𞤢𞤦𞤵𞤼𞤵𞤯𞤫 𞤸𞤢𞥄 𞤢𞤦𞤢𞤣𞤢𞥄.”
𞤀𞤤𞥆𞤢𞤸 𞤱𞤮𞤲𞤭 𞤳𞤮𞤳𞥆𞤮𞥅𞤱𞤮 𞤣𞤫𞤥𞤮𞥅𞤱𞤮 𞤢𞤱𞤣𞤭⹁ 𞤳𞤮𞤳𞥆𞤮𞥅𞤱𞤮 𞤴𞤭𞤥𞤩𞤫 𞤳𞤮 𞤻𞤢𞥄𞤥𞤢𞤼𞤢.
𞤌 𞤸𞤮𞤳𞥆𞤢𞤴'𞤮𞤲 𞤳𞤮 𞤸𞤫𞤰𞤢𞤼𞤢'𞤮𞤲⹁ 𞤮 𞤯𞤵𞤯𞥆𞤭𞤲𞤢𞤴𞤯𞤵𞤥⹁ 𞤲'𞤺𞤢𞤥 𞤩𞤫𞤴𞤣𞤮𞤲 𞤦𞤢𞤤𞥆𞤢𞤤 𞤲'𞤺𞤢𞤤 𞤳𞤮𞤳𞥆𞤮𞤼𞤮𞤲 𞤳𞤢𞥄𞤲𞤵𞤩𞤫 𞤲'𞤦𞤢𞤤𞥆𞤫𞥅.
𞤌 𞤦𞤢𞤪𞤳𞤭𞤯𞤭𞤲𞤢𞤴'𞤮𞤲 𞤫 𞤳𞤮𞥅 𞤲'𞤺𞤮𞤤𞤫 𞤤𞤢𞥄𞤱𞤮𞤤 𞤲'𞤺𞤢𞤥 𞤲'𞤺𞤢𞤪𞤼𞤮𞤲 𞤳𞤮𞤳𞥆𞤮𞥅𞤩𞤫 𞤦𞤢𞤤𞥆𞤢𞤤 𞤳𞤮𞥅 𞤲'𞤣𞤫𞤴𞤫⹁ 𞤲'𞤣𞤫𞤲 𞤴𞤭𞤥𞤩𞤫 𞤲'𞤺𞤫𞤼𞥆𞤢𞤴𞤥𞤮 𞤲'𞤺𞤢𞤥 𞤦𞤢𞤤𞥆𞤢𞤤 𞤲'𞤺𞤢𞤤 𞤳𞤮𞤳𞥆𞤵𞤯𞤮𞤲 𞤲'𞤺𞤢𞤤 𞤩𞤫 𞤳𞤫𞤩𞤭 𞤤𞤢𞥄𞤱𞤮𞤤 𞤢𞤥𞤭𞤲.
𞤑𞤵𞥅𞤺𞤢𞤤 𞤲'𞤺𞤢'𞤢𞤤 𞤲'𞤺𞤢𞤤 𞤲'𞤺𞤢𞤯𞤮𞤼𞤮𞤲⹁ 𞤲𞤢𞥄' 𞤫 𞤲'𞤺𞤢𞤤 𞤱𞤢𞤤𞥆𞤢 𞤴𞤭𞤥𞤩𞤫 𞤀𞤤𞥆𞤢𞤸 𞤼𞤢𞤲⹁ 𞤸𞤢𞥄 𞤫 𞤲'𞤺𞤢𞤤 𞤱𞤢𞤯𞤢 𞤴𞤭𞤥𞤩𞤫 𞤯𞤵𞤯𞤩𞤫 𞤫 𞤲'𞤺𞤫𞤼𞥆𞤢 𞤀𞤤𞥆𞤢𞤸 𞤲𞤢𞥄' 𞤧𞤫𞤯𞥆𞤢.
𞤑𞤵𞥅𞤺𞤢𞤤 𞤲'𞤺𞤢'𞤢𞤤 𞤲'𞤺𞤢𞤤 𞤲'𞤺𞤢𞤯𞤮𞤼𞤮𞤲 𞤸𞤮𞤤𞥆𞤭𞥅 𞤮𞤲 𞤳𞤮𞥅𞤤𞤢𞥄𞤩𞤫.
𞤍𞤵𞤯𞤩𞤫 𞤼𞤫𞤣𞥆𞤭𞤲𞤢𞤴 𞤀𞤤𞥆𞤢𞤸 𞤲'𞤺𞤢𞤥 𞤮𞤲 𞤲'𞤺𞤢𞤯𞤢 𞤳𞤮 𞤖𞤢𞤦𞤢𞤪𞤵 𞤄𞤫𞤤𞤯𞤵𞤥 𞤯𞤵𞤥 𞤀𞤤𞤥𞤢𞤧𞤭𞥅𞤸𞤵 𞤱𞤭'𞤭 𞤯𞤵𞤥 𞤲'𞤶𞤢𞤩𞤵𞤯𞤮𞤲 𞤴𞤫𞥅𞤧𞤮 𞤳𞤮𞥅 𞤥𞤮𞤴𞤫⹁ 𞤲'𞤣𞤫𞤲 𞤮𞤲 𞤷𞤫𞤲'𞤣𞤢 𞤳𞤮 𞤲'𞤺𞤮𞥅𞤣𞤵𞤯𞤮𞤲 𞤫 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤺𞤮𞤲𞤩𞤫 𞤓𞤪𞤵𞤷𞤢𞤤𞤭𞥅𞤥𞤢 𞤫 𞤬𞤵𞥅 𞤸𞤮𞤪𞤭𞥅𞤩𞤫.
𞤉 𞤩𞤫 𞤲'𞤺𞤭𞤯𞤭 𞤴𞤭𞥅𞤳𞤭'𞤮𞤲 𞤫 𞤩𞤫 𞤲'𞤺𞤢𞤯𞤢𞤲𞤢'𞤮𞤲 𞤣𞤮'𞤢𞥄𞤪𞤫⹁ 𞤲'𞤺𞤢𞤥 𞤦𞤢𞤤𞥆𞤢𞤤 𞤥𞤢𞤲'𞤺𞤢𞤤 𞤲'𞤺𞤢𞤤 𞤀𞤤𞥆𞤢𞤸 𞤱𞤢𞤯𞤢𞤲𞤭𞤩𞤫 𞤤𞤢𞥄𞤱𞤮𞤤 𞤥𞤮𞥅𞤯𞤮𞤲.
𞤒𞤫𞤼𞥆𞤮𞥅𞤪𞤫 𞤼𞤢𞤦𞥆𞤭𞤼𞤢 𞤼𞤮 𞤀𞤤𞥆𞤢𞤸 𞤲'𞤺𞤢𞤥 𞤷𞤢𞥄𞤸𞤵 𞤯𞤵𞤥 𞤮 𞤸𞤮𞤳𞥆𞤭'𞤫𞤲 𞤯𞤵𞤥 𞤸𞤮𞤲'𞤣𞤵𞤳𞤮 𞤱𞤢𞥄𞤱𞤢𞤼𞤢𞥄 𞤱𞤭'𞤢.
|
2 Korintiyanko'en Habaru dow ɗerewol ngo'ol
Habaru dow ɗerewol ngo'ol
Bulus lilaaɗo Yeesu windi ɗerewol ngo'ol haade ko o windi arandewol ngol.
E ɗum kammoo o windii ɗerewol ngo'ol e hitaande 55 A.D., waato duuɓi 55 gaɗa danyngol Yeesu, carel ko o wa'ajinta e leydi pamardi ndi Makidooniya.
O windiingol carel ngel sumpo maako e tokkuɓe Yeesu gonɓe ton natti caɗɗum mawɗum.
Woɓɓe maɓɓe meti haalaaji kalluɗi dow maako, ammaa o holli e mo yiɗi siryootirki e maɓɓe, nden o nanay belɗum naa' seɗɗa carel ngel o siryootiri e maɓɓe.
Ɗonmaa o torake kawtal ngal fuu ɓe moɓta ballal ceede ngam ɓe mballa tokkuɓe Yeesu nder Yahuudiya ngam e ɓe torrodoo e weelo kallungo.
Nder ngo'ol ɗerewol tan Bulus ɓuri metuki dow hoore muuɗum.
O waɗu non ngam e woodi caɗɗum hakkunde maako e woɓɓe nder tokkuɓe Yeesu e Korinti.
Ɗonmaa Bulus taɓɓanake hoore muuɗum dow metemeteeji ɗi moodiɓɓe pewooɓe metata dow maako, ngam e ɓe mbi'a kanko naa' o lilaaɗo mo goonga.
Ko Woni Nder:
Kownol Bulus e yettuki Allah (1.1‑11)
Bulus e tokkuɓe Yeesu wonɓe Korinti (1.12—7.16)
Ballal ngam tokkuɓe Yeesu wonɓe Yahuudiya (8.1—9.15)
Bulus suranii laamu lilaaɗo ɗum o woodi (10.1—13.10)
Kownol cakitiingol (13.11‑13)
|
𞥒 𞤑𞤮𞤪𞤭𞤲𞤼𞤭𞤴𞤢𞤲𞤳𞤮'𞤫𞤲 𞤖𞤢𞤦𞤢𞤪𞤵 𞤣𞤮𞤱 𞤯𞤫𞤪𞤫𞤱𞤮𞤤 𞤲'𞤺𞤮'𞤮𞤤
𞤖𞤢𞤦𞤢𞤪𞤵 𞤣𞤮𞤱 𞤯𞤫𞤪𞤫𞤱𞤮𞤤 𞤲'𞤺𞤮'𞤮𞤤
𞤄𞤵𞤤𞤵𞤧 𞤤𞤭𞤤𞤢𞥄𞤯𞤮 𞤒𞤫𞥅𞤧𞤵 𞤱𞤭𞤲'𞤣𞤭 𞤯𞤫𞤪𞤫𞤱𞤮𞤤 𞤲'𞤺𞤮'𞤮𞤤 𞤸𞤢𞥄𞤣𞤫 𞤳𞤮 𞤮 𞤱𞤭𞤲'𞤣𞤭 𞤢𞤪𞤢𞤲'𞤣𞤫𞤱𞤮𞤤 𞤲'𞤺𞤮𞤤.
𞤉 𞤯𞤵𞤥 𞤳𞤢𞤥𞥆𞤮𞥅 𞤮 𞤱𞤭𞤲'𞤣𞤭𞥅 𞤯𞤫𞤪𞤫𞤱𞤮𞤤 𞤲'𞤺𞤮'𞤮𞤤 𞤫 𞤸𞤭𞤼𞤢𞥄𞤲'𞤣𞤫 𞥕𞥕 𞤀.𞤁.⹁ 𞤱𞤢𞥄𞤼𞤮 𞤣𞤵𞥅𞤩𞤭 𞥕𞥕 𞤺𞤢𞤯𞤢 𞤣𞤢𞤻𞤲'𞤺𞤮𞤤 𞤒𞤫𞥅𞤧𞤵⹁ 𞤷𞤢𞤪𞤫𞤤 𞤳𞤮 𞤮 𞤱𞤢'𞤢𞤶𞤭𞤲𞤼𞤢 𞤫 𞤤𞤫𞤴𞤣𞤭 𞤨𞤢𞤥𞤢𞤪𞤣𞤭 𞤲'𞤣𞤭 𞤃𞤢𞤳𞤭𞤣𞤮𞥅𞤲𞤭𞤴𞤢.
𞤌 𞤱𞤭𞤲'𞤣𞤭𞥅𞤲'𞤺𞤮𞤤 𞤷𞤢𞤪𞤫𞤤 𞤲'𞤺𞤫𞤤 𞤧𞤵𞤥𞤨𞤮 𞤥𞤢𞥄𞤳𞤮 𞤫 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤺𞤮𞤲𞤩𞤫 𞤼𞤮𞤲 𞤲𞤢𞤼𞥆𞤭 𞤷𞤢𞤯𞥆𞤵𞤥 𞤥𞤢𞤱𞤯𞤵𞤥.
𞤏𞤮𞤩𞥆𞤫 𞤥𞤢𞤩𞥆𞤫 𞤥𞤫𞤼𞤭 𞤸𞤢𞥄𞤤𞤢𞥄𞤶𞤭 𞤳𞤢𞤤𞥆𞤵𞤯𞤭 𞤣𞤮𞤱 𞤥𞤢𞥄𞤳𞤮⹁ 𞤢𞤥𞥆𞤢𞥄 𞤮 𞤸𞤮𞤤𞥆𞤭 𞤫 𞤥𞤮 𞤴𞤭𞤯𞤭 𞤧𞤭𞤪𞤴𞤮𞥅𞤼𞤭𞤪𞤳𞤭 𞤫 𞤥𞤢𞤩𞥆𞤫⹁ 𞤲'𞤣𞤫𞤲 𞤮 𞤲𞤢𞤲𞤢𞤴 𞤦𞤫𞤤𞤯𞤵𞤥 𞤲𞤢𞥄' 𞤧𞤫𞤯𞥆𞤢 𞤷𞤢𞤪𞤫𞤤 𞤲'𞤺𞤫𞤤 𞤮 𞤧𞤭𞤪𞤴𞤮𞥅𞤼𞤭𞤪𞤭 𞤫 𞤥𞤢𞤩𞥆𞤫.
𞤍𞤮𞤲𞤥𞤢𞥄 𞤮 𞤼𞤮𞤪𞤢𞤳𞤫 𞤳𞤢𞤱𞤼𞤢𞤤 𞤲'𞤺𞤢𞤤 𞤬𞤵𞥅 𞤩𞤫 𞤥𞤮𞤩𞤼𞤢 𞤦𞤢𞤤𞥆𞤢𞤤 𞤷𞤫𞥅𞤣𞤫 𞤲'𞤺𞤢𞤥 𞤩𞤫 𞤲'𞤦𞤢𞤤𞥆𞤢 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤲'𞤣𞤫𞤪 𞤒𞤢𞤸𞤵𞥅𞤣𞤭𞤴𞤢 𞤲'𞤺𞤢𞤥 𞤫 𞤩𞤫 𞤼𞤮𞤪𞥆𞤮𞤣𞤮𞥅 𞤫 𞤱𞤫𞥅𞤤𞤮 𞤳𞤢𞤤𞥆𞤵𞤲'𞤺𞤮.
𞤐'𞤁𞤫𞤪 𞤲'𞤺𞤮'𞤮𞤤 𞤯𞤫𞤪𞤫𞤱𞤮𞤤 𞤼𞤢𞤲 𞤄𞤵𞤤𞤵𞤧 𞤩𞤵𞤪𞤭 𞤥𞤫𞤼𞤵𞤳𞤭 𞤣𞤮𞤱 𞤸𞤮𞥅𞤪𞤫 𞤥𞤵𞥅𞤯𞤵𞤥.
𞤌 𞤱𞤢𞤯𞤵 𞤲𞤮𞤲 𞤲'𞤺𞤢𞤥 𞤫 𞤱𞤮𞥅𞤣𞤭 𞤷𞤢𞤯𞥆𞤵𞤥 𞤸𞤢𞤳𞥆𞤵𞤲'𞤣𞤫 𞤥𞤢𞥄𞤳𞤮 𞤫 𞤱𞤮𞤩𞥆𞤫 𞤲'𞤣𞤫𞤪 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤫 𞤑𞤮𞤪𞤭𞤲𞤼𞤭.
𞤍𞤮𞤲𞤥𞤢𞥄 𞤄𞤵𞤤𞤵𞤧 𞤼𞤢𞤩𞥆𞤢𞤲𞤢𞤳𞤫 𞤸𞤮𞥅𞤪𞤫 𞤥𞤵𞥅𞤯𞤵𞤥 𞤣𞤮𞤱 𞤥𞤫𞤼𞤫𞤥𞤫𞤼𞤫𞥅𞤶𞤭 𞤯𞤭 𞤥𞤮𞥅𞤣𞤭𞤩𞥆𞤫 𞤨𞤫𞤱𞤮𞥅𞤩𞤫 𞤥𞤫𞤼𞤢𞤼𞤢 𞤣𞤮𞤱 𞤥𞤢𞥄𞤳𞤮⹁ 𞤲'𞤺𞤢𞤥 𞤫 𞤩𞤫 𞤲'𞤦𞤭'𞤢 𞤳𞤢𞤲𞤳𞤮 𞤲𞤢𞥄' 𞤮 𞤤𞤭𞤤𞤢𞥄𞤯𞤮 𞤥𞤮 𞤺𞤮𞥅𞤲'𞤺𞤢.
𞤑𞤮 𞤏𞤮𞤲𞤭 𞤐'𞤁𞤫𞤪:
𞤑𞤮𞤱𞤲𞤮𞤤 𞤄𞤵𞤤𞤵𞤧 𞤫 𞤴𞤫𞤼𞥆𞤵𞤳𞤭 𞤀𞤤𞥆𞤢𞤸 (𞥑.𞥑‑𞥑𞥑)
𞤄𞤵𞤤𞤵𞤧 𞤫 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤱𞤮𞤲𞤩𞤫 𞤑𞤮𞤪𞤭𞤲𞤼𞤭 (𞥑.𞥑𞥒—𞥗.𞥑𞥖)
𞤄𞤢𞤤𞥆𞤢𞤤 𞤲'𞤺𞤢𞤥 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤱𞤮𞤲𞤩𞤫 𞤒𞤢𞤸𞤵𞥅𞤣𞤭𞤴𞤢 (𞥘.𞥑—𞥙.𞥑𞥕)
𞤄𞤵𞤤𞤵𞤧 𞤧𞤵𞤪𞤢𞤲𞤭𞥅 𞤤𞤢𞥄𞤥𞤵 𞤤𞤭𞤤𞤢𞥄𞤯𞤮 𞤯𞤵𞤥 𞤮 𞤱𞤮𞥅𞤣𞤭 (𞥑𞥐.𞥑—𞥑𞥓.𞥑𞥐)
𞤑𞤮𞤱𞤲𞤮𞤤 𞤷𞤢𞤳𞤭𞤼𞤭𞥅𞤲'𞤺𞤮𞤤 (𞥑𞥓.𞥑𞥑‑𞥑𞥓)
|
2 Yahaya 1
Kownol Yahaya
Min, Yahaya, mawɗo nder tokkuɓe Yeesu windani kawtal cuɓaaɓe Allah ɗerewol ngo'ol.
E mi yiɗi'on e yidde nde goonga.
Naa' min tan yiɗi'on ammaa haa e fuu anduɓe goonga.
E min ngiɗi'on ngam goonga wonka nder ɓerɗe meeɗen, nden ka jooɗodoto e meeɗen haa abadaa.
Allah Nyaako Mo Dow e Yeesu Almasiihu ɓiɗɗo maako barkiɗina'en, yurminana'en, hokka'en jam nder goonga e yidde.
Tokkuki Ekkitinol Almasiihu
Mi nanii belɗum naa' seɗɗa nde ngiimi woɓɓe nder ɓiɓɓe maaɗa e tokka goonga non no Allah Nyaako Mo Dow wi'i ngaɗen.
Jooni e mi toroo'on, en ngiɗindir.
Ɗu'um naa' ɗum dooka kesum mbindanmi'on, ammaa ɗum dooka ɗum ngoodunooɗen daga arande.
Yidde nde goonga woni ngaɗen ko Allah wi'i.
No nanɗon daga arande, ko Allah wi'i woni ngiɗindiree.
Mi wi'u non ngam yimɓe ɗuɗɓe majjinooɓe yimɓe mburtoyake nder duuniyaaru.
Ɓe njaɓaayi Almasiihu warii duuniyaaru nder ɓandu.
Iri ɓen ɗon yimɓe ɓe majjinooɓe yimɓe, ɓe wanywanyɓe Almasiihu.
Ngam non paamanee ko'e mooɗon ngam to' ndullon ko kuwanɗon, ammaa keɓon mbarjaari kewndi mbondi.
Fuu mo daraaki dow ekkitinol Almasiihu, ammaa o ɓeydi wongol ekkitinol, Allah wondaa e maako.
Ammaa dariiɗo dow ekkitinol Almasiihu e mo wondi e Nyaako Mo Dow e Ɓiɗɗo maako.
Fuu garɗo to mooɗon, to o jaɓaayi ekkitinol ngo'ol, to' on njaɓumo to gure mooɗon, to' on kownir e maako.
Ngam fuu kownuɗomo hawtii hoore e maako won ɗon nder waɗuki kuuɗe kalluɗe ɗe o waɗata.
Kownol Cakitiingol
E mi woodi fii ɗuɗɗum ko ngiɗumi mi wi'a'on, ammaa mi yiɗaa mi windaɗum nder ɗerewol.
Sey ni e mi yiɗi mi wara mi medda e mooɗon honduko e honduko, ngam nanen belɗum naa' seɗɗa.
Kawtal cuɓaaɓe Allah gonɓe ɗo'o e kownumaa.
|
𞥒 𞤒𞤢𞤸𞤢𞤴𞤢 𞥑
𞤑𞤮𞤱𞤲𞤮𞤤 𞤒𞤢𞤸𞤢𞤴𞤢
𞤃𞤭𞤲⹁ 𞤒𞤢𞤸𞤢𞤴𞤢⹁ 𞤥𞤢𞤱𞤯𞤮 𞤲'𞤣𞤫𞤪 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤱𞤭𞤲'𞤣𞤢𞤲𞤭 𞤳𞤢𞤱𞤼𞤢𞤤 𞤷𞤵𞤩𞤢𞥄𞤩𞤫 𞤀𞤤𞥆𞤢𞤸 𞤯𞤫𞤪𞤫𞤱𞤮𞤤 𞤲'𞤺𞤮'𞤮𞤤.
𞤉 𞤥𞤭 𞤴𞤭𞤯𞤭'𞤮𞤲 𞤫 𞤴𞤭𞤣𞥆𞤫 𞤲'𞤣𞤫 𞤺𞤮𞥅𞤲'𞤺𞤢.
𞤐𞤢𞥄' 𞤥𞤭𞤲 𞤼𞤢𞤲 𞤴𞤭𞤯𞤭'𞤮𞤲 𞤢𞤥𞥆𞤢𞥄 𞤸𞤢𞥄 𞤫 𞤬𞤵𞥅 𞤢𞤲'𞤣𞤵𞤩𞤫 𞤺𞤮𞥅𞤲'𞤺𞤢.
𞤉 𞤥𞤭𞤲 𞤲'𞤺𞤭𞤯𞤭'𞤮𞤲 𞤲'𞤺𞤢𞤥 𞤺𞤮𞥅𞤲'𞤺𞤢 𞤱𞤮𞤲𞤳𞤢 𞤲'𞤣𞤫𞤪 𞤩𞤫𞤪𞤯𞤫 𞤥𞤫𞥅𞤯𞤫𞤲⹁ 𞤲'𞤣𞤫𞤲 𞤳𞤢 𞤶𞤮𞥅𞤯𞤮𞤣𞤮𞤼𞤮 𞤫 𞤥𞤫𞥅𞤯𞤫𞤲 𞤸𞤢𞥄 𞤢𞤦𞤢𞤣𞤢𞥄.
𞤀𞤤𞥆𞤢𞤸 𞤐𞤴𞤢𞥄𞤳𞤮 𞤃𞤮 𞤁𞤮𞤱 𞤫 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤩𞤭𞤯𞥆𞤮 𞤥𞤢𞥄𞤳𞤮 𞤦𞤢𞤪𞤳𞤭𞤯𞤭𞤲𞤢'𞤫𞤲⹁ 𞤴𞤵𞤪𞤥𞤭𞤲𞤢𞤲𞤢'𞤫𞤲⹁ 𞤸𞤮𞤳𞥆𞤢'𞤫𞤲 𞤶𞤢𞤥 𞤲'𞤣𞤫𞤪 𞤺𞤮𞥅𞤲'𞤺𞤢 𞤫 𞤴𞤭𞤣𞥆𞤫.
𞤚𞤮𞤳𞥆𞤵𞤳𞤭 𞤉𞤳𞥆𞤭𞤼𞤭𞤲𞤮𞤤 𞤀𞤤𞤥𞤢𞤧𞤭𞥅𞤸𞤵
𞤃𞤭 𞤲𞤢𞤲𞤭𞥅 𞤦𞤫𞤤𞤯𞤵𞤥 𞤲𞤢𞥄' 𞤧𞤫𞤯𞥆𞤢 𞤲'𞤣𞤫 𞤲'𞤺𞤭𞥅𞤥𞤭 𞤱𞤮𞤩𞥆𞤫 𞤲'𞤣𞤫𞤪 𞤩𞤭𞤩𞥆𞤫 𞤥𞤢𞥄𞤯𞤢 𞤫 𞤼𞤮𞤳𞥆𞤢 𞤺𞤮𞥅𞤲'𞤺𞤢 𞤲𞤮𞤲 𞤲𞤮 𞤀𞤤𞥆𞤢𞤸 𞤐𞤴𞤢𞥄𞤳𞤮 𞤃𞤮 𞤁𞤮𞤱 𞤱𞤭'𞤭 𞤲'𞤺𞤢𞤯𞤫𞤲.
𞤔𞤮𞥅𞤲𞤭 𞤫 𞤥𞤭 𞤼𞤮𞤪𞤮𞥅'𞤮𞤲⹁ 𞤫𞤲 𞤲'𞤺𞤭𞤯𞤭𞤲'𞤣𞤭𞤪.
𞤍𞤵'𞤵𞤥 𞤲𞤢𞥄' 𞤯𞤵𞤥 𞤣𞤮𞥅𞤳𞤢 𞤳𞤫𞤧𞤵𞤥 𞤲'𞤦𞤭𞤲'𞤣𞤢𞤲𞤥𞤭'𞤮𞤲⹁ 𞤢𞤥𞥆𞤢𞥄 𞤯𞤵𞤥 𞤣𞤮𞥅𞤳𞤢 𞤯𞤵𞤥 𞤲'𞤺𞤮𞥅𞤣𞤵𞤲𞤮𞥅𞤯𞤫𞤲 𞤣𞤢𞤺𞤢 𞤢𞤪𞤢𞤲'𞤣𞤫.
𞤒𞤭𞤣𞥆𞤫 𞤲'𞤣𞤫 𞤺𞤮𞥅𞤲'𞤺𞤢 𞤱𞤮𞤲𞤭 𞤲'𞤺𞤢𞤯𞤫𞤲 𞤳𞤮 𞤀𞤤𞥆𞤢𞤸 𞤱𞤭'𞤭.
𞤐𞤮 𞤲𞤢𞤲𞤯𞤮𞤲 𞤣𞤢𞤺𞤢 𞤢𞤪𞤢𞤲'𞤣𞤫⹁ 𞤳𞤮 𞤀𞤤𞥆𞤢𞤸 𞤱𞤭'𞤭 𞤱𞤮𞤲𞤭 𞤲'𞤺𞤭𞤯𞤭𞤲'𞤣𞤭𞤪𞤫𞥅.
𞤃𞤭 𞤱𞤭'𞤵 𞤲𞤮𞤲 𞤲'𞤺𞤢𞤥 𞤴𞤭𞤥𞤩𞤫 𞤯𞤵𞤯𞤩𞤫 𞤥𞤢𞤶𞥆𞤭𞤲𞤮𞥅𞤩𞤫 𞤴𞤭𞤥𞤩𞤫 𞤲'𞤦𞤵𞤪𞤼𞤮𞤴𞤢𞤳𞤫 𞤲'𞤣𞤫𞤪 𞤣𞤵𞥅𞤲𞤭𞤴𞤢𞥄𞤪𞤵.
𞤇𞤫 𞤲'𞤶𞤢𞤩𞤢𞥄𞤴𞤭 𞤀𞤤𞤥𞤢𞤧𞤭𞥅𞤸𞤵 𞤱𞤢𞤪𞤭𞥅 𞤣𞤵𞥅𞤲𞤭𞤴𞤢𞥄𞤪𞤵 𞤲'𞤣𞤫𞤪 𞤩𞤢𞤲'𞤣𞤵.
𞤋𞤪𞤭 𞤩𞤫𞤲 𞤯𞤮𞤲 𞤴𞤭𞤥𞤩𞤫 𞤩𞤫 𞤥𞤢𞤶𞥆𞤭𞤲𞤮𞥅𞤩𞤫 𞤴𞤭𞤥𞤩𞤫⹁ 𞤩𞤫 𞤱𞤢𞤻𞤱𞤢𞤻𞤩𞤫 𞤀𞤤𞤥𞤢𞤧𞤭𞥅𞤸𞤵.
𞤐'𞤘𞤢𞤥 𞤲𞤮𞤲 𞤨𞤢𞥄𞤥𞤢𞤲𞤫𞥅 𞤳𞤮'𞤫 𞤥𞤮𞥅𞤯𞤮𞤲 𞤲'𞤺𞤢𞤥 𞤼𞤮' 𞤲'𞤣𞤵𞤤𞥆𞤮𞤲 𞤳𞤮 𞤳𞤵𞤱𞤢𞤲𞤯𞤮𞤲⹁ 𞤢𞤥𞥆𞤢𞥄 𞤳𞤫𞤩𞤮𞤲 𞤲'𞤦𞤢𞤪𞤶𞤢𞥄𞤪𞤭 𞤳𞤫𞤱𞤲'𞤣𞤭 𞤲'𞤦𞤮𞤲'𞤣𞤭.
𞤊𞤵𞥅 𞤥𞤮 𞤣𞤢𞤪𞤢𞥄𞤳𞤭 𞤣𞤮𞤱 𞤫𞤳𞥆𞤭𞤼𞤭𞤲𞤮𞤤 𞤀𞤤𞤥𞤢𞤧𞤭𞥅𞤸𞤵⹁ 𞤢𞤥𞥆𞤢𞥄 𞤮 𞤩𞤫𞤴𞤣𞤭 𞤱𞤮𞤲'𞤺𞤮𞤤 𞤫𞤳𞥆𞤭𞤼𞤭𞤲𞤮𞤤⹁ 𞤀𞤤𞥆𞤢𞤸 𞤱𞤮𞤲'𞤣𞤢𞥄 𞤫 𞤥𞤢𞥄𞤳𞤮.
𞤀𞤥𞥆𞤢𞥄 𞤣𞤢𞤪𞤭𞥅𞤯𞤮 𞤣𞤮𞤱 𞤫𞤳𞥆𞤭𞤼𞤭𞤲𞤮𞤤 𞤀𞤤𞤥𞤢𞤧𞤭𞥅𞤸𞤵 𞤫 𞤥𞤮 𞤱𞤮𞤲'𞤣𞤭 𞤫 𞤐𞤴𞤢𞥄𞤳𞤮 𞤃𞤮 𞤁𞤮𞤱 𞤫 𞤇𞤭𞤯𞥆𞤮 𞤥𞤢𞥄𞤳𞤮.
𞤊𞤵𞥅 𞤺𞤢𞤪𞤯𞤮 𞤼𞤮 𞤥𞤮𞥅𞤯𞤮𞤲⹁ 𞤼𞤮 𞤮 𞤶𞤢𞤩𞤢𞥄𞤴𞤭 𞤫𞤳𞥆𞤭𞤼𞤭𞤲𞤮𞤤 𞤲'𞤺𞤮'𞤮𞤤⹁ 𞤼𞤮' 𞤮𞤲 𞤲'𞤶𞤢𞤩𞤵𞤥𞤮 𞤼𞤮 𞤺𞤵𞤪𞤫 𞤥𞤮𞥅𞤯𞤮𞤲⹁ 𞤼𞤮' 𞤮𞤲 𞤳𞤮𞤱𞤲𞤭𞤪 𞤫 𞤥𞤢𞥄𞤳𞤮.
𞤐'𞤘𞤢𞤥 𞤬𞤵𞥅 𞤳𞤮𞤱𞤲𞤵𞤯𞤮𞤥𞤮 𞤸𞤢𞤱𞤼𞤭𞥅 𞤸𞤮𞥅𞤪𞤫 𞤫 𞤥𞤢𞥄𞤳𞤮 𞤱𞤮𞤲 𞤯𞤮𞤲 𞤲'𞤣𞤫𞤪 𞤱𞤢𞤯𞤵𞤳𞤭 𞤳𞤵𞥅𞤯𞤫 𞤳𞤢𞤤𞥆𞤵𞤯𞤫 𞤯𞤫 𞤮 𞤱𞤢𞤯𞤢𞤼𞤢.
𞤑𞤮𞤱𞤲𞤮𞤤 𞤕𞤢𞤳𞤭𞤼𞤭𞥅𞤲'𞤺𞤮𞤤
𞤉 𞤥𞤭 𞤱𞤮𞥅𞤣𞤭 𞤬𞤭𞥅 𞤯𞤵𞤯𞥆𞤵𞤥 𞤳𞤮 𞤲'𞤺𞤭𞤯𞤵𞤥𞤭 𞤥𞤭 𞤱𞤭'𞤢'𞤮𞤲⹁ 𞤢𞤥𞥆𞤢𞥄 𞤥𞤭 𞤴𞤭𞤯𞤢𞥄 𞤥𞤭 𞤱𞤭𞤲'𞤣𞤢𞤯𞤵𞤥 𞤲'𞤣𞤫𞤪 𞤯𞤫𞤪𞤫𞤱𞤮𞤤.
𞤅𞤫𞤴 𞤲𞤭 𞤫 𞤥𞤭 𞤴𞤭𞤯𞤭 𞤥𞤭 𞤱𞤢𞤪𞤢 𞤥𞤭 𞤥𞤫𞤣𞥆𞤢 𞤫 𞤥𞤮𞥅𞤯𞤮𞤲 𞤸𞤮𞤲'𞤣𞤵𞤳𞤮 𞤫 𞤸𞤮𞤲'𞤣𞤵𞤳𞤮⹁ 𞤲'𞤺𞤢𞤥 𞤲𞤢𞤲𞤫𞤲 𞤦𞤫𞤤𞤯𞤵𞤥 𞤲𞤢𞥄' 𞤧𞤫𞤯𞥆𞤢.
𞤑𞤢𞤱𞤼𞤢𞤤 𞤷𞤵𞤩𞤢𞥄𞤩𞤫 𞤀𞤤𞥆𞤢𞤸 𞤺𞤮𞤲𞤩𞤫 𞤯𞤮'𞤮 𞤫 𞤳𞤮𞤱𞤲𞤵𞤥𞤢𞥄.
|
2 Yahaya Habaru dow ɗerewol ngo'ol
Habaru dow ɗerewol ngo'ol
Go'oto nder lilaaɓe Yeesu bi'eteeɗo Yahaya windi ɗerewol ngo'ol.
O windiingol hakkunde duuɓi 85‑95 A.D., waato duuɓi 85‑95 gaɗa danyngol Yeesu.
O windungol ngam o waggina tokkuɓe Yeesu kettindantooɓe moodiɓɓe fewre e ekkitinol maɓɓe.
O wi'ii doole ɓe njaɓa wiiki Almasiihu warii duuniyaaru nder ɓandu.
Ɗonmaa o metii dow no yidde wooɗiri hakkunde tokkuɓe Yeesu, o hollii wiiki goonga e yidde e ɗum yaada.
Ko Woni Nder:
Kownol Yahaya (1‑3)
Wooɗuki yidde (4‑6)
Wagginki dow moodiɓɓe fewre (7‑11)
Kownol cakitiingol (12‑13)
|
𞥒 𞤒𞤢𞤸𞤢𞤴𞤢 𞤖𞤢𞤦𞤢𞤪𞤵 𞤣𞤮𞤱 𞤯𞤫𞤪𞤫𞤱𞤮𞤤 𞤲'𞤺𞤮'𞤮𞤤
𞤖𞤢𞤦𞤢𞤪𞤵 𞤣𞤮𞤱 𞤯𞤫𞤪𞤫𞤱𞤮𞤤 𞤲'𞤺𞤮'𞤮𞤤
𞤘𞤮'𞤮𞤼𞤮 𞤲'𞤣𞤫𞤪 𞤤𞤭𞤤𞤢𞥄𞤩𞤫 𞤒𞤫𞥅𞤧𞤵 𞤦𞤭'𞤫𞤼𞤫𞥅𞤯𞤮 𞤒𞤢𞤸𞤢𞤴𞤢 𞤱𞤭𞤲'𞤣𞤭 𞤯𞤫𞤪𞤫𞤱𞤮𞤤 𞤲'𞤺𞤮'𞤮𞤤.
𞤌 𞤱𞤭𞤲'𞤣𞤭𞥅𞤲'𞤺𞤮𞤤 𞤸𞤢𞤳𞥆𞤵𞤲'𞤣𞤫 𞤣𞤵𞥅𞤩𞤭 𞥘𞥕‑𞥙𞥕 𞤀.𞤁.⹁ 𞤱𞤢𞥄𞤼𞤮 𞤣𞤵𞥅𞤩𞤭 𞥘𞥕‑𞥙𞥕 𞤺𞤢𞤯𞤢 𞤣𞤢𞤻𞤲'𞤺𞤮𞤤 𞤒𞤫𞥅𞤧𞤵.
𞤌 𞤱𞤭𞤲'𞤣𞤵𞤲'𞤺𞤮𞤤 𞤲'𞤺𞤢𞤥 𞤮 𞤱𞤢𞤺𞥆𞤭𞤲𞤢 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤳𞤫𞤼𞥆𞤭𞤲'𞤣𞤢𞤲𞤼𞤮𞥅𞤩𞤫 𞤥𞤮𞥅𞤣𞤭𞤩𞥆𞤫 𞤬𞤫𞤱𞤪𞤫 𞤫 𞤫𞤳𞥆𞤭𞤼𞤭𞤲𞤮𞤤 𞤥𞤢𞤩𞥆𞤫.
𞤌 𞤱𞤭'𞤭𞥅 𞤣𞤮𞥅𞤤𞤫 𞤩𞤫 𞤲'𞤶𞤢𞤩𞤢 𞤱𞤭𞥅𞤳𞤭 𞤀𞤤𞤥𞤢𞤧𞤭𞥅𞤸𞤵 𞤱𞤢𞤪𞤭𞥅 𞤣𞤵𞥅𞤲𞤭𞤴𞤢𞥄𞤪𞤵 𞤲'𞤣𞤫𞤪 𞤩𞤢𞤲'𞤣𞤵.
𞤍𞤮𞤲𞤥𞤢𞥄 𞤮 𞤥𞤫𞤼𞤭𞥅 𞤣𞤮𞤱 𞤲𞤮 𞤴𞤭𞤣𞥆𞤫 𞤱𞤮𞥅𞤯𞤭𞤪𞤭 𞤸𞤢𞤳𞥆𞤵𞤲'𞤣𞤫 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵⹁ 𞤮 𞤸𞤮𞤤𞥆𞤭𞥅 𞤱𞤭𞥅𞤳𞤭 𞤺𞤮𞥅𞤲'𞤺𞤢 𞤫 𞤴𞤭𞤣𞥆𞤫 𞤫 𞤯𞤵𞤥 𞤴𞤢𞥄𞤣𞤢.
𞤑𞤮 𞤏𞤮𞤲𞤭 𞤐'𞤁𞤫𞤪:
𞤑𞤮𞤱𞤲𞤮𞤤 𞤒𞤢𞤸𞤢𞤴𞤢 (𞥑‑𞥓)
𞤏𞤮𞥅𞤯𞤵𞤳𞤭 𞤴𞤭𞤣𞥆𞤫 (𞥔‑𞥖)
𞤏𞤢𞤺𞥆𞤭𞤲𞤳𞤭 𞤣𞤮𞤱 𞤥𞤮𞥅𞤣𞤭𞤩𞥆𞤫 𞤬𞤫𞤱𞤪𞤫 (𞥗‑𞥑𞥑)
𞤑𞤮𞤱𞤲𞤮𞤤 𞤷𞤢𞤳𞤭𞤼𞤭𞥅𞤲'𞤺𞤮𞤤 (𞥑𞥒‑𞥑𞥓)
|
2 Biiturus 1
Min, Siiman Biiturus, windi ɗerewol ngo'ol.
Mi maccuɗo Yeesu Almasiihu lilaaɗo maako.
E mi windana keɓuɓe hoolaare bonde bo nde amin laawol aadilaaku Allah meeɗen Kisnoowo meeɗen Yeesu Almasiihu:
Allah ɓeyda barkiɗinki'on hokka'on jam laawol andukimo, kanko e Yeesu Joomiraawo meeɗen.
Jonde Tokkuɓe Yeesu
Allah nder bawɗe muuɗum hokkii'en fuu ko haani ngam waɗuki jonde kulol maako.
O hokkii'enɗum ngam en andi Yeesu Almasiihu nodduɗo'en barka teddungal maako e ngikku maako boɗɗum.
Barka fuu fii ɗu'um Allah waɗanii'en alkawal mangal bongal, ngam keɓen ngikku iri ɗum maako, nden keɓen ndaɗen halleende gonde nder duuniyaaru nde suuno kallungo waddata.
Ngam non, ngaɗee ko mbaawoton waɗuki ɓeydanon hoolaare mooɗon ngikku boɗɗum, ɓeydanon ngikku ɗum andal.
Nden ɓeydanee andal mooɗon suruki hoore, ɓeydanon suruki hoore mooɗon munyal, ɓeydanon munyal mooɗon kulol Allah.
Kadimaa ɓeydanee kulol Allah yidde tokkuɓe Yeesu, nden ɓeydanon yidde nden yidde koo moye.
To on ngoodi iri ɗu'um ngikku naa' seɗɗa, ɗum haɗay'on ngarton ɓe ɓerɗe baatuɗe tampuɓe nder anduki Yeesu Almasiihu Joomiraawo meeɗen.
Ngam fuu dulluɗo iri ngikku ɗum ɗon wartii bumɗo o yi'ataa goɗɗum daga to woɗɗi, nden o yejjitii o lootaama daga hakke maako ɗum ndenno.
Ngam non, bandiraaɓe, ngaɗee ko mbaawoton waɗuki tabbitinon noddol e cuɓol ngol Allah waɗani'on.
To on ngaɗii non, on njanataa.
Non ɗum jaɓɓortoo'on jaɓɓaaki boɗki nder laamu tabitayɗum ɗum Joomiraawo meeɗen Kisnoowo meeɗen Yeesu Almasiihu.
Ngam non, mi waɗay ka siftoranki'on fuu fii ɗu'um, koo nde on njaadake on andiiɗum, on cembiɗii nder goonga ka njaɓuɗon.
E yiiki am e haani, to ni e mi woodi yonki, mi waɗa ka siftoranki'onɗum.
Ngam e mi andi balɗe am nder duuniyaaru ɓadake nde'a, non no Yeesu Almasiihu Joomiraawo meeɗen holliyam.
Mi waɗay ko mbaawaymi waɗuki mi yi'a on njogake fii ɗu'um nder ɓerɗe mooɗon koo ngele carel gaɗa mi alii duuniyaaru ndu'u.
Giiɓe Mangu Almasiihu
Ngam carel ko min kokki'on habaru bawɗe Yeesu Almasiihu Joomiraawo meeɗen e garol maako, naa' habaruuji ɗi ɗum siryii e ƴoyre min tokki.
Ammaa min ngi'ii mangu maako e gite amin.
Ngam carel ngel Allah Nyaako Mo Dow hokkimo mangu e teddungal, hononde ƴiwoyii ton dow daga to Allah on Joomu Mangu nde wi'i, “O'o woni Ɓiɗɗo am mo ngiɗumi.
E mi nana belɗum maako naa' seɗɗa.”
Min nanii hononde nden daga dow, carel ngel min ngondi e maako dow hocceere ceniinde.
Fuu fii ɗu'um waɗii en ɓeydii tabbitinki ko annabo'en mbi'i ɗum goonga.
On ngaɗay boɗɗum to on ngaɗii hakkiilo dow annabaaku ɗum.
Ngam annabaaku ɗum e ɗum nandi e fitilaaru yeynotoondu nder nyiwre haa weeta, jayngol hoodere subaka yeynoo nder ɓerɗe mooɗon.
Ammaa arande e haani paamon wiiki, walaa annabaaku gonɗum nder Deftere Ceniinde ɗum um waawata wurtinki ma'ana maajum e faamu neɗɗo.
Ngam walaa annabaaku meeɗuɗum warki daga nyumol neɗɗo.
Ammaa Ruuhu Allah holliɓe ɓe mbi'a ko Allah wi'iɓe.
|
𞥒 𞤄𞤭𞥅𞤼𞤵𞤪𞤵𞤧 𞥑
𞤃𞤭𞤲⹁ 𞤅𞤭𞥅𞤥𞤢𞤲 𞤄𞤭𞥅𞤼𞤵𞤪𞤵𞤧⹁ 𞤱𞤭𞤲'𞤣𞤭 𞤯𞤫𞤪𞤫𞤱𞤮𞤤 𞤲'𞤺𞤮'𞤮𞤤.
𞤃𞤭 𞤥𞤢𞤷𞥆𞤵𞤯𞤮 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤤𞤭𞤤𞤢𞥄𞤯𞤮 𞤥𞤢𞥄𞤳𞤮.
𞤉 𞤥𞤭 𞤱𞤭𞤲'𞤣𞤢𞤲𞤢 𞤳𞤫𞤩𞤵𞤩𞤫 𞤸𞤮𞥅𞤤𞤢𞥄𞤪𞤫 𞤦𞤮𞤲'𞤣𞤫 𞤦𞤮 𞤲'𞤣𞤫 𞤢𞤥𞤭𞤲 𞤤𞤢𞥄𞤱𞤮𞤤 𞤢𞥄𞤣𞤭𞤤𞤢𞥄𞤳𞤵 𞤀𞤤𞥆𞤢𞤸 𞤥𞤫𞥅𞤯𞤫𞤲 𞤑𞤭𞤧𞤲𞤮𞥅𞤱𞤮 𞤥𞤫𞥅𞤯𞤫𞤲 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵:
𞤀𞤤𞥆𞤢𞤸 𞤩𞤫𞤴𞤣𞤢 𞤦𞤢𞤪𞤳𞤭𞤯𞤭𞤲𞤳𞤭'𞤮𞤲 𞤸𞤮𞤳𞥆𞤢'𞤮𞤲 𞤶𞤢𞤥 𞤤𞤢𞥄𞤱𞤮𞤤 𞤢𞤲'𞤣𞤵𞤳𞤭𞤥𞤮⹁ 𞤳𞤢𞤲𞤳𞤮 𞤫 𞤒𞤫𞥅𞤧𞤵 𞤔𞤮𞥅𞤥𞤭𞤪𞤢𞥄𞤱𞤮 𞤥𞤫𞥅𞤯𞤫𞤲.
𞤔𞤮𞤲'𞤣𞤫 𞤚𞤮𞤳𞥆𞤵𞤩𞤫 𞤒𞤫𞥅𞤧𞤵
𞤀𞤤𞥆𞤢𞤸 𞤲'𞤣𞤫𞤪 𞤦𞤢𞤱𞤯𞤫 𞤥𞤵𞥅𞤯𞤵𞤥 𞤸𞤮𞤳𞥆𞤭𞥅'𞤫𞤲 𞤬𞤵𞥅 𞤳𞤮 𞤸𞤢𞥄𞤲𞤭 𞤲'𞤺𞤢𞤥 𞤱𞤢𞤯𞤵𞤳𞤭 𞤶𞤮𞤲'𞤣𞤫 𞤳𞤵𞤤𞤮𞤤 𞤥𞤢𞥄𞤳𞤮.
𞤌 𞤸𞤮𞤳𞥆𞤭𞥅'𞤫𞤲𞤯𞤵𞤥 𞤲'𞤺𞤢𞤥 𞤫𞤲 𞤢𞤲'𞤣𞤭 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤲𞤮𞤣𞥆𞤵𞤯𞤮'𞤫𞤲 𞤦𞤢𞤪𞤳𞤢 𞤼𞤫𞤣𞥆𞤵𞤲'𞤺𞤢𞤤 𞤥𞤢𞥄𞤳𞤮 𞤫 𞤲'𞤺𞤭𞤳𞥆𞤵 𞤥𞤢𞥄𞤳𞤮 𞤦𞤮𞤯𞥆𞤵𞤥.
𞤄𞤢𞤪𞤳𞤢 𞤬𞤵𞥅 𞤬𞤭𞥅 𞤯𞤵'𞤵𞤥 𞤀𞤤𞥆𞤢𞤸 𞤱𞤢𞤯𞤢𞤲𞤭𞥅'𞤫𞤲 𞤢𞤤𞤳𞤢𞤱𞤢𞤤 𞤥𞤢𞤲'𞤺𞤢𞤤 𞤦𞤮𞤲'𞤺𞤢𞤤⹁ 𞤲'𞤺𞤢𞤥 𞤳𞤫𞤩𞤫𞤲 𞤲'𞤺𞤭𞤳𞥆𞤵 𞤭𞤪𞤭 𞤯𞤵𞤥 𞤥𞤢𞥄𞤳𞤮⹁ 𞤲'𞤣𞤫𞤲 𞤳𞤫𞤩𞤫𞤲 𞤲'𞤣𞤢𞤯𞤫𞤲 𞤸𞤢𞤤𞥆𞤫𞥅𞤲'𞤣𞤫 𞤺𞤮𞤲'𞤣𞤫 𞤲'𞤣𞤫𞤪 𞤣𞤵𞥅𞤲𞤭𞤴𞤢𞥄𞤪𞤵 𞤲'𞤣𞤫 𞤧𞤵𞥅𞤲𞤮 𞤳𞤢𞤤𞥆𞤵𞤲'𞤺𞤮 𞤱𞤢𞤣𞥆𞤢𞤼𞤢.
𞤐'𞤘𞤢𞤥 𞤲𞤮𞤲⹁ 𞤲'𞤺𞤢𞤯𞤫𞥅 𞤳𞤮 𞤲'𞤦𞤢𞥄𞤱𞤮𞤼𞤮𞤲 𞤱𞤢𞤯𞤵𞤳𞤭 𞤩𞤫𞤴𞤣𞤢𞤲𞤮𞤲 𞤸𞤮𞥅𞤤𞤢𞥄𞤪𞤫 𞤥𞤮𞥅𞤯𞤮𞤲 𞤲'𞤺𞤭𞤳𞥆𞤵 𞤦𞤮𞤯𞥆𞤵𞤥⹁ 𞤩𞤫𞤴𞤣𞤢𞤲𞤮𞤲 𞤲'𞤺𞤭𞤳𞥆𞤵 𞤯𞤵𞤥 𞤢𞤲'𞤣𞤢𞤤.
𞤐'𞤁𞤫𞤲 𞤩𞤫𞤴𞤣𞤢𞤲𞤫𞥅 𞤢𞤲'𞤣𞤢𞤤 𞤥𞤮𞥅𞤯𞤮𞤲 𞤧𞤵𞤪𞤵𞤳𞤭 𞤸𞤮𞥅𞤪𞤫⹁ 𞤩𞤫𞤴𞤣𞤢𞤲𞤮𞤲 𞤧𞤵𞤪𞤵𞤳𞤭 𞤸𞤮𞥅𞤪𞤫 𞤥𞤮𞥅𞤯𞤮𞤲 𞤥𞤵𞤻𞤢𞤤⹁ 𞤩𞤫𞤴𞤣𞤢𞤲𞤮𞤲 𞤥𞤵𞤻𞤢𞤤 𞤥𞤮𞥅𞤯𞤮𞤲 𞤳𞤵𞤤𞤮𞤤 𞤀𞤤𞥆𞤢𞤸.
𞤑𞤢𞤣𞤭𞤥𞤢𞥄 𞤩𞤫𞤴𞤣𞤢𞤲𞤫𞥅 𞤳𞤵𞤤𞤮𞤤 𞤀𞤤𞥆𞤢𞤸 𞤴𞤭𞤣𞥆𞤫 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵⹁ 𞤲'𞤣𞤫𞤲 𞤩𞤫𞤴𞤣𞤢𞤲𞤮𞤲 𞤴𞤭𞤣𞥆𞤫 𞤲'𞤣𞤫𞤲 𞤴𞤭𞤣𞥆𞤫 𞤳𞤮𞥅 𞤥𞤮𞤴𞤫.
𞤚𞤮 𞤮𞤲 𞤲'𞤺𞤮𞥅𞤣𞤭 𞤭𞤪𞤭 𞤯𞤵'𞤵𞤥 𞤲'𞤺𞤭𞤳𞥆𞤵 𞤲𞤢𞥄' 𞤧𞤫𞤯𞥆𞤢⹁ 𞤯𞤵𞤥 𞤸𞤢𞤯𞤢𞤴'𞤮𞤲 𞤲'𞤺𞤢𞤪𞤼𞤮𞤲 𞤩𞤫 𞤩𞤫𞤪𞤯𞤫 𞤦𞤢𞥄𞤼𞤵𞤯𞤫 𞤼𞤢𞤥𞤨𞤵𞤩𞤫 𞤲'𞤣𞤫𞤪 𞤢𞤲'𞤣𞤵𞤳𞤭 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤔𞤮𞥅𞤥𞤭𞤪𞤢𞥄𞤱𞤮 𞤥𞤫𞥅𞤯𞤫𞤲.
𞤐'𞤘𞤢𞤥 𞤬𞤵𞥅 𞤣𞤵𞤤𞥆𞤵𞤯𞤮 𞤭𞤪𞤭 𞤲'𞤺𞤭𞤳𞥆𞤵 𞤯𞤵𞤥 𞤯𞤮𞤲 𞤱𞤢𞤪𞤼𞤭𞥅 𞤦𞤵𞤥𞤯𞤮 𞤮 𞤴𞤭'𞤢𞤼𞤢𞥄 𞤺𞤮𞤯𞥆𞤵𞤥 𞤣𞤢𞤺𞤢 𞤼𞤮 𞤱𞤮𞤯𞥆𞤭⹁ 𞤲'𞤣𞤫𞤲 𞤮 𞤴𞤫𞤶𞥆𞤭𞤼𞤭𞥅 𞤮 𞤤𞤮𞥅𞤼𞤢𞥄𞤥𞤢 𞤣𞤢𞤺𞤢 𞤸𞤢𞤳𞥆𞤫 𞤥𞤢𞥄𞤳𞤮 𞤯𞤵𞤥 𞤲'𞤣𞤫𞤲𞥆𞤮.
𞤐'𞤘𞤢𞤥 𞤲𞤮𞤲⹁ 𞤦𞤢𞤲'𞤣𞤭𞤪𞤢𞥄𞤩𞤫⹁ 𞤲'𞤺𞤢𞤯𞤫𞥅 𞤳𞤮 𞤲'𞤦𞤢𞥄𞤱𞤮𞤼𞤮𞤲 𞤱𞤢𞤯𞤵𞤳𞤭 𞤼𞤢𞤦𞥆𞤭𞤼𞤭𞤲𞤮𞤲 𞤲𞤮𞤣𞥆𞤮𞤤 𞤫 𞤷𞤵𞤩𞤮𞤤 𞤲'𞤺𞤮𞤤 𞤀𞤤𞥆𞤢𞤸 𞤱𞤢𞤯𞤢𞤲𞤭'𞤮𞤲.
𞤚𞤮 𞤮𞤲 𞤲'𞤺𞤢𞤯𞤭𞥅 𞤲𞤮𞤲⹁ 𞤮𞤲 𞤲'𞤶𞤢𞤲𞤢𞤼𞤢𞥄.
𞤐𞤮𞤲 𞤯𞤵𞤥 𞤶𞤢𞤩𞥆𞤮𞤪𞤼𞤮𞥅'𞤮𞤲 𞤶𞤢𞤩𞥆𞤢𞥄𞤳𞤭 𞤦𞤮𞤯𞤳𞤭 𞤲'𞤣𞤫𞤪 𞤤𞤢𞥄𞤥𞤵 𞤼𞤢𞤦𞤭𞤼𞤢𞤴𞤯𞤵𞤥 𞤯𞤵𞤥 𞤔𞤮𞥅𞤥𞤭𞤪𞤢𞥄𞤱𞤮 𞤥𞤫𞥅𞤯𞤫𞤲 𞤑𞤭𞤧𞤲𞤮𞥅𞤱𞤮 𞤥𞤫𞥅𞤯𞤫𞤲 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵.
𞤐'𞤘𞤢𞤥 𞤲𞤮𞤲⹁ 𞤥𞤭 𞤱𞤢𞤯𞤢𞤴 𞤳𞤢 𞤧𞤭𞤬𞤼𞤮𞤪𞤢𞤲𞤳𞤭'𞤮𞤲 𞤬𞤵𞥅 𞤬𞤭𞥅 𞤯𞤵'𞤵𞤥⹁ 𞤳𞤮𞥅 𞤲'𞤣𞤫 𞤮𞤲 𞤲'𞤶𞤢𞥄𞤣𞤢𞤳𞤫 𞤮𞤲 𞤢𞤲'𞤣𞤭𞥅𞤯𞤵𞤥⹁ 𞤮𞤲 𞤷𞤫𞤲'𞤦𞤭𞤯𞤭𞥅 𞤲'𞤣𞤫𞤪 𞤺𞤮𞥅𞤲'𞤺𞤢 𞤳𞤢 𞤲'𞤶𞤢𞤩𞤵𞤯𞤮𞤲.
𞤉 𞤴𞤭𞥅𞤳𞤭 𞤢𞤥 𞤫 𞤸𞤢𞥄𞤲𞤭⹁ 𞤼𞤮 𞤲𞤭 𞤫 𞤥𞤭 𞤱𞤮𞥅𞤣𞤭 𞤴𞤮𞤲𞤳𞤭⹁ 𞤥𞤭 𞤱𞤢𞤯𞤢 𞤳𞤢 𞤧𞤭𞤬𞤼𞤮𞤪𞤢𞤲𞤳𞤭'𞤮𞤲𞤯𞤵𞤥.
𞤐'𞤘𞤢𞤥 𞤫 𞤥𞤭 𞤢𞤲'𞤣𞤭 𞤦𞤢𞤤𞤯𞤫 𞤢𞤥 𞤲'𞤣𞤫𞤪 𞤣𞤵𞥅𞤲𞤭𞤴𞤢𞥄𞤪𞤵 𞤩𞤢𞤣𞤢𞤳𞤫 𞤲'𞤣𞤫'𞤢⹁ 𞤲𞤮𞤲 𞤲𞤮 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤔𞤮𞥅𞤥𞤭𞤪𞤢𞥄𞤱𞤮 𞤥𞤫𞥅𞤯𞤫𞤲 𞤸𞤮𞤤𞥆𞤭𞤴𞤢𞤥.
𞤃𞤭 𞤱𞤢𞤯𞤢𞤴 𞤳𞤮 𞤲'𞤦𞤢𞥄𞤱𞤢𞤴𞤥𞤭 𞤱𞤢𞤯𞤵𞤳𞤭 𞤥𞤭 𞤴𞤭'𞤢 𞤮𞤲 𞤲'𞤶𞤮𞤺𞤢𞤳𞤫 𞤬𞤭𞥅 𞤯𞤵'𞤵𞤥 𞤲'𞤣𞤫𞤪 𞤩𞤫𞤪𞤯𞤫 𞤥𞤮𞥅𞤯𞤮𞤲 𞤳𞤮𞥅 𞤲'𞤺𞤫𞤤𞤫 𞤷𞤢𞤪𞤫𞤤 𞤺𞤢𞤯𞤢 𞤥𞤭 𞤢𞤤𞤭𞥅 𞤣𞤵𞥅𞤲𞤭𞤴𞤢𞥄𞤪𞤵 𞤲'𞤣𞤵'𞤵.
𞤘𞤭𞥅𞤩𞤫 𞤃𞤢𞤲'𞤺𞤵 𞤀𞤤𞤥𞤢𞤧𞤭𞥅𞤸𞤵
𞤐'𞤘𞤢𞤥 𞤷𞤢𞤪𞤫𞤤 𞤳𞤮 𞤥𞤭𞤲 𞤳𞤮𞤳𞥆𞤭'𞤮𞤲 𞤸𞤢𞤦𞤢𞤪𞤵 𞤦𞤢𞤱𞤯𞤫 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤔𞤮𞥅𞤥𞤭𞤪𞤢𞥄𞤱𞤮 𞤥𞤫𞥅𞤯𞤫𞤲 𞤫 𞤺𞤢𞤪𞤮𞤤 𞤥𞤢𞥄𞤳𞤮⹁ 𞤲𞤢𞥄' 𞤸𞤢𞤦𞤢𞤪𞤵𞥅𞤶𞤭 𞤯𞤭 𞤯𞤵𞤥 𞤧𞤭𞤪𞤴𞤭𞥅 𞤫 𞤰𞤮𞤴𞤪𞤫 𞤥𞤭𞤲 𞤼𞤮𞤳𞥆𞤭.
𞤀𞤥𞥆𞤢𞥄 𞤥𞤭𞤲 𞤲'𞤺𞤭'𞤭𞥅 𞤥𞤢𞤲'𞤺𞤵 𞤥𞤢𞥄𞤳𞤮 𞤫 𞤺𞤭𞤼𞤫 𞤢𞤥𞤭𞤲.
𞤐'𞤘𞤢𞤥 𞤷𞤢𞤪𞤫𞤤 𞤲'𞤺𞤫𞤤 𞤀𞤤𞥆𞤢𞤸 𞤐𞤴𞤢𞥄𞤳𞤮 𞤃𞤮 𞤁𞤮𞤱 𞤸𞤮𞤳𞥆𞤭𞤥𞤮 𞤥𞤢𞤲'𞤺𞤵 𞤫 𞤼𞤫𞤣𞥆𞤵𞤲'𞤺𞤢𞤤⹁ 𞤸𞤮𞤲𞤮𞤲'𞤣𞤫 𞤰𞤭𞤱𞤮𞤴𞤭𞥅 𞤼𞤮𞤲 𞤣𞤮𞤱 𞤣𞤢𞤺𞤢 𞤼𞤮 𞤀𞤤𞥆𞤢𞤸 𞤮𞤲 𞤔𞤮𞥅𞤥𞤵 𞤃𞤢𞤲'𞤺𞤵 𞤲'𞤣𞤫 𞤱𞤭'𞤭⹁ “𞤌'𞤮 𞤱𞤮𞤲𞤭 𞤇𞤭𞤯𞥆𞤮 𞤢𞤥 𞤥𞤮 𞤲'𞤺𞤭𞤯𞤵𞤥𞤭.
𞤉 𞤥𞤭 𞤲𞤢𞤲𞤢 𞤦𞤫𞤤𞤯𞤵𞤥 𞤥𞤢𞥄𞤳𞤮 𞤲𞤢𞥄' 𞤧𞤫𞤯𞥆𞤢.”
𞤃𞤭𞤲 𞤲𞤢𞤲𞤭𞥅 𞤸𞤮𞤲𞤮𞤲'𞤣𞤫 𞤲'𞤣𞤫𞤲 𞤣𞤢𞤺𞤢 𞤣𞤮𞤱⹁ 𞤷𞤢𞤪𞤫𞤤 𞤲'𞤺𞤫𞤤 𞤥𞤭𞤲 𞤲'𞤺𞤮𞤲'𞤣𞤭 𞤫 𞤥𞤢𞥄𞤳𞤮 𞤣𞤮𞤱 𞤸𞤮𞤷𞥆𞤫𞥅𞤪𞤫 𞤷𞤫𞤲𞤭𞥅𞤲'𞤣𞤫.
𞤊𞤵𞥅 𞤬𞤭𞥅 𞤯𞤵'𞤵𞤥 𞤱𞤢𞤯𞤭𞥅 𞤫𞤲 𞤩𞤫𞤴𞤣𞤭𞥅 𞤼𞤢𞤦𞥆𞤭𞤼𞤭𞤲𞤳𞤭 𞤳𞤮 𞤢𞤲𞥆𞤢𞤦𞤮'𞤫𞤲 𞤲'𞤦𞤭'𞤭 𞤯𞤵𞤥 𞤺𞤮𞥅𞤲'𞤺𞤢.
𞤌𞤲 𞤲'𞤺𞤢𞤯𞤢𞤴 𞤦𞤮𞤯𞥆𞤵𞤥 𞤼𞤮 𞤮𞤲 𞤲'𞤺𞤢𞤯𞤭𞥅 𞤸𞤢𞤳𞥆𞤭𞥅𞤤𞤮 𞤣𞤮𞤱 𞤢𞤲𞥆𞤢𞤦𞤢𞥄𞤳𞤵 𞤯𞤵𞤥.
𞤐'𞤘𞤢𞤥 𞤢𞤲𞥆𞤢𞤦𞤢𞥄𞤳𞤵 𞤯𞤵𞤥 𞤫 𞤯𞤵𞤥 𞤲𞤢𞤲'𞤣𞤭 𞤫 𞤬𞤭𞤼𞤭𞤤𞤢𞥄𞤪𞤵 𞤴𞤫𞤴𞤲𞤮𞤼𞤮𞥅𞤲'𞤣𞤵 𞤲'𞤣𞤫𞤪 𞤻𞤭𞤱𞤪𞤫 𞤸𞤢𞥄 𞤱𞤫𞥅𞤼𞤢⹁ 𞤶𞤢𞤴𞤲'𞤺𞤮𞤤 𞤸𞤮𞥅𞤣𞤫𞤪𞤫 𞤧𞤵𞤦𞤢𞤳𞤢 𞤴𞤫𞤴𞤲𞤮𞥅 𞤲'𞤣𞤫𞤪 𞤩𞤫𞤪𞤯𞤫 𞤥𞤮𞥅𞤯𞤮𞤲.
𞤀𞤥𞥆𞤢𞥄 𞤢𞤪𞤢𞤲'𞤣𞤫 𞤫 𞤸𞤢𞥄𞤲𞤭 𞤨𞤢𞥄𞤥𞤮𞤲 𞤱𞤭𞥅𞤳𞤭⹁ 𞤱𞤢𞤤𞤢𞥄 𞤢𞤲𞥆𞤢𞤦𞤢𞥄𞤳𞤵 𞤺𞤮𞤲𞤯𞤵𞤥 𞤲'𞤣𞤫𞤪 𞤁𞤫𞤬𞤼𞤫𞤪𞤫 𞤕𞤫𞤲𞤭𞥅𞤲'𞤣𞤫 𞤯𞤵𞤥 𞤵𞤥 𞤱𞤢𞥄𞤱𞤢𞤼𞤢 𞤱𞤵𞤪𞤼𞤭𞤲𞤳𞤭 𞤥𞤢'𞤢𞤲𞤢 𞤥𞤢𞥄𞤶𞤵𞤥 𞤫 𞤬𞤢𞥄𞤥𞤵 𞤲𞤫𞤯𞥆𞤮.
𞤐'𞤘𞤢𞤥 𞤱𞤢𞤤𞤢𞥄 𞤢𞤲𞥆𞤢𞤦𞤢𞥄𞤳𞤵 𞤥𞤫𞥅𞤯𞤵𞤯𞤵𞤥 𞤱𞤢𞤪𞤳𞤭 𞤣𞤢𞤺𞤢 𞤻𞤵𞤥𞤮𞤤 𞤲𞤫𞤯𞥆𞤮.
𞤀𞤥𞥆𞤢𞥄 𞤈𞤵𞥅𞤸𞤵 𞤀𞤤𞥆𞤢𞤸 𞤸𞤮𞤤𞥆𞤭𞤩𞤫 𞤩𞤫 𞤲'𞤦𞤭'𞤢 𞤳𞤮 𞤀𞤤𞥆𞤢𞤸 𞤱𞤭'𞤭𞤩𞤫.
|
2 Biiturus 2
Moodiɓɓe Fewre
Ammaa ndenno annabo'en fewre nattii nder yimɓe Joomiraawo.
Non moodiɓɓe fewre nattirta nder mooɗon.
Ɓe ngadday wongol ekkitinol nder mooɗon e suuɗe pooɗanayngol'on halkere, haa maa ɓe mbi'a ɓe andaa Joomiraawo rimɗinɗoɓe.
Non ɓe pooɗiranta ko'e maɓɓe halkere jawnde.
Yimɓe ɗuɗɓe tokkay ngikku maɓɓe kalluɗum.
Ngam ko ɓe ngaɗata ɗum metay haalaaji kalluɗi dow laawol goonga.
Kamɓe ceede ɓe ngiɗi.
Ngam non ɓe majjinay'on e metemeteeji fewre ngam ɓeydaari ko'e maɓɓe.
Ammaa daga ndenno ɗum siryake taƴankiɓe kiita, halkere maɓɓe e ɗon heɗiiɓe.
Koo malaa'ika'en, Allah alaayiɓe nde ɓe ngaɗi hakke, ammaa o waɗiɓe nder wuro hiite nder gayɗe lugguɗe gooduɗe nyiwre ɓaleere ngam ɗum suraɓe naa Nyalnde Kiita.
Nden e jaamanu Nuhu, Allah alaayi yimɓe ɓe kulataamo, ammaa o halkiriɓe ndiyam tufaana.
Nuhu gaɗoowo wa'aju aadilaaku tan o hisni hawti e woɓɓe njoweeɗiɗo.
Allah boo taƴanii gariije Sodom e Gomoora kiita halkuki.
O halkiriiɗe hiite, o wartirii non misaalu ko o waɗanta yimɓe ɓe kulataamo.
O hisnii Luutu aadiliijo gannuɗo e kuuɗe kalluɗe ɗe yimɓe kalluɓe ngaɗata.
Luutu o aadiliijo, e mo jooɗii nder maɓɓe.
Koo ndeye e mo wanni ngam e mo yi'a kuuɗe kalluɗe ɗe ɓe ngaɗata.
Fuu fii ɗu'um hollii'en Joomiraawo e andi no hisnirta kulooɓemo daga torraaji, e no o waɗata ka torrirki kalluɓe haa o hiitooɓe Nyalnde Jaango.
Tokkuɓe suuno ɓalli maɓɓe nganyuɓe laamu, kamɓe o ɓurata taƴanki kiita kalluka.
Ɓen ɗon moodiɓɓe fewre ɓe cemtataa koo seɗɗa, ɓe mawninooɓe ko'e maɓɓe.
Ɓe kulataa metuki haalaaji kalluɗi dow gooduɓe teddungal gonɓe dow.
Ammaa malaa'ika'en, koo nde ɓe ɓurii ɓe'e moodiɓɓe fewre bawɗe e laamu, ɓe ngullirtaa ɓe'e gooduɓe teddungal haalaaji kalluɗi yeeso Joomiraawo.
Ammaa moodiɓɓe fewre ɓe'e e ɓe meta haalaaji kalluɗi dow koo ɗume ɗum ɓe paamaayi.
E ɓe ngoodi ngikku bo marle ladde dimaaɗe ngam nangee mbaree.
Ɓe tokkooɓe ko suuno ɓalli maɓɓe ngiɗi.
Ɗum halkayɓe no ɗum halkirta marle ladde.
Ɗum waatanayɓe e torra ngam ɓe torrii woɓɓe.
Ko welnantaɓe ɓernde woni ɓe ngaɗa koo ɗume ko ɓalli maɓɓe ngiɗi caka nyalawma.
Koo ngele carel ngel ɓe nyamdata nyamndu e mooɗon e ɓe ngaɗa ko ɓe ngiɗi waɗuki, e ɓe cemtina'on.
Koo ndeye ɗaɓɓutuki rewɓe woni nyumo maɓɓe.
Ɓe comataa waɗuki hakke.
E ɓe majjina ɓe cembiɗaa nder tokkuki Yeesu.
Ɓe ekkitini ɓerɗe maɓɓe yidde ceede.
Allah boo laaniiɓe.
Ɓe alii laawol goonga, ɓe majjii, ɓe tokkii laawol Bala'amu, ɓiɗɗo Beeyor, giɗɗo waɗuki ko wooɗaa ngam heɓuki ceede.
Ammaa ɗum haɓaniimo dow ko wooɗaa ɗum o waɗata.
Mbabba maako metaniimo e hononde iri nde neɗɗo, nga haɗimo waɗuki haaŋoore.
Ɓen ɗon yimɓe e ɓe nandi e canɗi jooruɗi, e ɓe nandi e duule ɗe hendu hocci.
Allah siryanakeɓe to ɓe njooɗotoo nder nyiwre kallunde, ngam e ɓe mawnina ko'e maɓɓe e metemeteeji meereeji.
E ɓe kuutira suuno ɓalli ngam ɓe pooɗoya hakkiilo yimɓe soɓtiiɓe ko neeɓaayi daga nder yimɓe jooɗiiɓe nder hakke.
E ɓe ngaɗanaɓe alkawal rimɗineeki, ammaa kamɓe e ko'e maɓɓe ɓe maccuɓe hakke, ngam neɗɗo o maccuɗo koo ɗume keɓuɗum jaalorgal dow maako.
To yimɓe kisii daga kuuɗe kalluɗe ɗe duuniyaaru ngam ɓe andii Yeesu Almasiihu Joomiraawo meeɗen e Kisnoowo meeɗen, nden daga gaɗa ɓe co''ii ɓe natti iri kuuɗe kalluɗe ɗen ɗon, haa ɗe njarii ko'e maɓɓe, re'irde jonde maɓɓe ɓuray fuɗɗoode maɓɓe halluki.
Ngam ɗum ɓuraniiɓe daa ɓe meeɗaayi anduki laawol aadilaaku e dow gaɗa ɓe andiingol nden ɓe co''ii gaɗa, ɓe ali tokkuki dooka ɗum ɗon ceniiɗum ɗum um hokkiɓe.
Ko ɓe ngaɗi ɗum yaadii e haala biika, “Kutiiru tuutii so''ake tahi turre muuɗum,” nden e haala biika, “Aladeeru ndu ɗum looti so''ake nder loope nefniiɗe.”
|
𞥒 𞤄𞤭𞥅𞤼𞤵𞤪𞤵𞤧 𞥒
𞤃𞤮𞥅𞤣𞤭𞤩𞥆𞤫 𞤊𞤫𞤱𞤪𞤫
𞤀𞤥𞥆𞤢𞥄 𞤲'𞤣𞤫𞤲𞥆𞤮 𞤢𞤲𞥆𞤢𞤦𞤮'𞤫𞤲 𞤬𞤫𞤱𞤪𞤫 𞤲𞤢𞤼𞥆𞤭𞥅 𞤲'𞤣𞤫𞤪 𞤴𞤭𞤥𞤩𞤫 𞤔𞤮𞥅𞤥𞤭𞤪𞤢𞥄𞤱𞤮.
𞤐𞤮𞤲 𞤥𞤮𞥅𞤣𞤭𞤩𞥆𞤫 𞤬𞤫𞤱𞤪𞤫 𞤲𞤢𞤼𞥆𞤭𞤪𞤼𞤢 𞤲'𞤣𞤫𞤪 𞤥𞤮𞥅𞤯𞤮𞤲.
𞤇𞤫 𞤲'𞤺𞤢𞤣𞥆𞤢𞤴 𞤱𞤮𞤲'𞤺𞤮𞤤 𞤫𞤳𞥆𞤭𞤼𞤭𞤲𞤮𞤤 𞤲'𞤣𞤫𞤪 𞤥𞤮𞥅𞤯𞤮𞤲 𞤫 𞤧𞤵𞥅𞤯𞤫 𞤨𞤮𞥅𞤯𞤢𞤲𞤢𞤴𞤲'𞤺𞤮𞤤'𞤮𞤲 𞤸𞤢𞤤𞤳𞤫𞤪𞤫⹁ 𞤸𞤢𞥄 𞤥𞤢𞥄 𞤩𞤫 𞤲'𞤦𞤭'𞤢 𞤩𞤫 𞤢𞤲'𞤣𞤢𞥄 𞤔𞤮𞥅𞤥𞤭𞤪𞤢𞥄𞤱𞤮 𞤪𞤭𞤥𞤯𞤭𞤲𞤯𞤮𞤩𞤫.
𞤐𞤮𞤲 𞤩𞤫 𞤨𞤮𞥅𞤯𞤭𞤪𞤢𞤲𞤼𞤢 𞤳𞤮'𞤫 𞤥𞤢𞤩𞥆𞤫 𞤸𞤢𞤤𞤳𞤫𞤪𞤫 𞤶𞤢𞤱𞤲'𞤣𞤫.
𞤒𞤭𞤥𞤩𞤫 𞤯𞤵𞤯𞤩𞤫 𞤼𞤮𞤳𞥆𞤢𞤴 𞤲'𞤺𞤭𞤳𞥆𞤵 𞤥𞤢𞤩𞥆𞤫 𞤳𞤢𞤤𞥆𞤵𞤯𞤵𞤥.
𞤐'𞤘𞤢𞤥 𞤳𞤮 𞤩𞤫 𞤲'𞤺𞤢𞤯𞤢𞤼𞤢 𞤯𞤵𞤥 𞤥𞤫𞤼𞤢𞤴 𞤸𞤢𞥄𞤤𞤢𞥄𞤶𞤭 𞤳𞤢𞤤𞥆𞤵𞤯𞤭 𞤣𞤮𞤱 𞤤𞤢𞥄𞤱𞤮𞤤 𞤺𞤮𞥅𞤲'𞤺𞤢.
𞤑𞤢𞤥𞤩𞤫 𞤷𞤫𞥅𞤣𞤫 𞤩𞤫 𞤲'𞤺𞤭𞤯𞤭.
𞤐'𞤘𞤢𞤥 𞤲𞤮𞤲 𞤩𞤫 𞤥𞤢𞤶𞥆𞤭𞤲𞤢𞤴'𞤮𞤲 𞤫 𞤥𞤫𞤼𞤫𞤥𞤫𞤼𞤫𞥅𞤶𞤭 𞤬𞤫𞤱𞤪𞤫 𞤲'𞤺𞤢𞤥 𞤩𞤫𞤴𞤣𞤢𞥄𞤪𞤭 𞤳𞤮'𞤫 𞤥𞤢𞤩𞥆𞤫.
𞤀𞤥𞥆𞤢𞥄 𞤣𞤢𞤺𞤢 𞤲'𞤣𞤫𞤲𞥆𞤮 𞤯𞤵𞤥 𞤧𞤭𞤪𞤴𞤢𞤳𞤫 𞤼𞤢𞤰𞤢𞤲𞤳𞤭𞤩𞤫 𞤳𞤭𞥅𞤼𞤢⹁ 𞤸𞤢𞤤𞤳𞤫𞤪𞤫 𞤥𞤢𞤩𞥆𞤫 𞤫 𞤯𞤮𞤲 𞤸𞤫𞤯𞤭𞥅𞤩𞤫.
𞤑𞤮𞥅 𞤥𞤢𞤤𞤢𞥄'𞤭𞤳𞤢'𞤫𞤲⹁ 𞤀𞤤𞥆𞤢𞤸 𞤢𞤤𞤢𞥄𞤴𞤭𞤩𞤫 𞤲'𞤣𞤫 𞤩𞤫 𞤲'𞤺𞤢𞤯𞤭 𞤸𞤢𞤳𞥆𞤫⹁ 𞤢𞤥𞥆𞤢𞥄 𞤮 𞤱𞤢𞤯𞤭𞤩𞤫 𞤲'𞤣𞤫𞤪 𞤱𞤵𞤪𞤮 𞤸𞤭𞥅𞤼𞤫 𞤲'𞤣𞤫𞤪 𞤺𞤢𞤴𞤯𞤫 𞤤𞤵𞤺𞥆𞤵𞤯𞤫 𞤺𞤮𞥅𞤣𞤵𞤯𞤫 𞤻𞤭𞤱𞤪𞤫 𞤩𞤢𞤤𞤫𞥅𞤪𞤫 𞤲'𞤺𞤢𞤥 𞤯𞤵𞤥 𞤧𞤵𞤪𞤢𞤩𞤫 𞤲𞤢𞥄 𞤐𞤴𞤢𞤤𞤲'𞤣𞤫 𞤑𞤭𞥅𞤼𞤢.
𞤐'𞤁𞤫𞤲 𞤫 𞤶𞤢𞥄𞤥𞤢𞤲𞤵 𞤐𞤵𞤸𞤵⹁ 𞤀𞤤𞥆𞤢𞤸 𞤢𞤤𞤢𞥄𞤴𞤭 𞤴𞤭𞤥𞤩𞤫 𞤩𞤫 𞤳𞤵𞤤𞤢𞤼𞤢𞥄𞤥𞤮⹁ 𞤢𞤥𞥆𞤢𞥄 𞤮 𞤸𞤢𞤤𞤳𞤭𞤪𞤭𞤩𞤫 𞤲'𞤣𞤭𞤴𞤢𞤥 𞤼𞤵𞤬𞤢𞥄𞤲𞤢.
𞤐𞤵𞤸𞤵 𞤺𞤢𞤯𞤮𞥅𞤱𞤮 𞤱𞤢'𞤢𞤶𞤵 𞤢𞥄𞤣𞤭𞤤𞤢𞥄𞤳𞤵 𞤼𞤢𞤲 𞤮 𞤸𞤭𞤧𞤲𞤭 𞤸𞤢𞤱𞤼𞤭 𞤫 𞤱𞤮𞤩𞥆𞤫 𞤲'𞤶𞤮𞤱𞤫𞥅𞤯𞤭𞤯𞤮.
𞤀𞤤𞥆𞤢𞤸 𞤦𞤮𞥅 𞤼𞤢𞤰𞤢𞤲𞤭𞥅 𞤺𞤢𞤪𞤭𞥅𞤶𞤫 𞤅𞤮𞤣𞤮𞤥 𞤫 𞤘𞤮𞤥𞤮𞥅𞤪𞤢 𞤳𞤭𞥅𞤼𞤢 𞤸𞤢𞤤𞤳𞤵𞤳𞤭.
𞤌 𞤸𞤢𞤤𞤳𞤭𞤪𞤭𞥅𞤯𞤫 𞤸𞤭𞥅𞤼𞤫⹁ 𞤮 𞤱𞤢𞤪𞤼𞤭𞤪𞤭𞥅 𞤲𞤮𞤲 𞤥𞤭𞤧𞤢𞥄𞤤𞤵 𞤳𞤮 𞤮 𞤱𞤢𞤯𞤢𞤲𞤼𞤢 𞤴𞤭𞤥𞤩𞤫 𞤩𞤫 𞤳𞤵𞤤𞤢𞤼𞤢𞥄𞤥𞤮.
𞤌 𞤸𞤭𞤧𞤲𞤭𞥅 𞤂𞤵𞥅𞤼𞤵 𞤢𞥄𞤣𞤭𞤤𞤭𞥅𞤶𞤮 𞤺𞤢𞤲𞥆𞤵𞤯𞤮 𞤫 𞤳𞤵𞥅𞤯𞤫 𞤳𞤢𞤤𞥆𞤵𞤯𞤫 𞤯𞤫 𞤴𞤭𞤥𞤩𞤫 𞤳𞤢𞤤𞥆𞤵𞤩𞤫 𞤲'𞤺𞤢𞤯𞤢𞤼𞤢.
𞤂𞤵𞥅𞤼𞤵 𞤮 𞤢𞥄𞤣𞤭𞤤𞤭𞥅𞤶𞤮⹁ 𞤫 𞤥𞤮 𞤶𞤮𞥅𞤯𞤭𞥅 𞤲'𞤣𞤫𞤪 𞤥𞤢𞤩𞥆𞤫.
𞤑𞤮𞥅 𞤲'𞤣𞤫𞤴𞤫 𞤫 𞤥𞤮 𞤱𞤢𞤲𞥆𞤭 𞤲'𞤺𞤢𞤥 𞤫 𞤥𞤮 𞤴𞤭'𞤢 𞤳𞤵𞥅𞤯𞤫 𞤳𞤢𞤤𞥆𞤵𞤯𞤫 𞤯𞤫 𞤩𞤫 𞤲'𞤺𞤢𞤯𞤢𞤼𞤢.
𞤊𞤵𞥅 𞤬𞤭𞥅 𞤯𞤵'𞤵𞤥 𞤸𞤮𞤤𞥆𞤭𞥅'𞤫𞤲 𞤔𞤮𞥅𞤥𞤭𞤪𞤢𞥄𞤱𞤮 𞤫 𞤢𞤲'𞤣𞤭 𞤲𞤮 𞤸𞤭𞤧𞤲𞤭𞤪𞤼𞤢 𞤳𞤵𞤤𞤮𞥅𞤩𞤫𞤥𞤮 𞤣𞤢𞤺𞤢 𞤼𞤮𞤪𞥆𞤢𞥄𞤶𞤭⹁ 𞤫 𞤲𞤮 𞤮 𞤱𞤢𞤯𞤢𞤼𞤢 𞤳𞤢 𞤼𞤮𞤪𞥆𞤭𞤪𞤳𞤭 𞤳𞤢𞤤𞥆𞤵𞤩𞤫 𞤸𞤢𞥄 𞤮 𞤸𞤭𞥅𞤼𞤮𞥅𞤩𞤫 𞤐𞤴𞤢𞤤𞤲'𞤣𞤫 𞤔𞤢𞥄𞤲'𞤺𞤮.
𞤚𞤮𞤳𞥆𞤵𞤩𞤫 𞤧𞤵𞥅𞤲𞤮 𞤩𞤢𞤤𞥆𞤭 𞤥𞤢𞤩𞥆𞤫 𞤲'𞤺𞤢𞤻𞤵𞤩𞤫 𞤤𞤢𞥄𞤥𞤵⹁ 𞤳𞤢𞤥𞤩𞤫 𞤮 𞤩𞤵𞤪𞤢𞤼𞤢 𞤼𞤢𞤰𞤢𞤲𞤳𞤭 𞤳𞤭𞥅𞤼𞤢 𞤳𞤢𞤤𞥆𞤵𞤳𞤢.
𞤇𞤫𞤲 𞤯𞤮𞤲 𞤥𞤮𞥅𞤣𞤭𞤩𞥆𞤫 𞤬𞤫𞤱𞤪𞤫 𞤩𞤫 𞤷𞤫𞤥𞤼𞤢𞤼𞤢𞥄 𞤳𞤮𞥅 𞤧𞤫𞤯𞥆𞤢⹁ 𞤩𞤫 𞤥𞤢𞤱𞤲𞤭𞤲𞤮𞥅𞤩𞤫 𞤳𞤮'𞤫 𞤥𞤢𞤩𞥆𞤫.
𞤇𞤫 𞤳𞤵𞤤𞤢𞤼𞤢𞥄 𞤥𞤫𞤼𞤵𞤳𞤭 𞤸𞤢𞥄𞤤𞤢𞥄𞤶𞤭 𞤳𞤢𞤤𞥆𞤵𞤯𞤭 𞤣𞤮𞤱 𞤺𞤮𞥅𞤣𞤵𞤩𞤫 𞤼𞤫𞤣𞥆𞤵𞤲'𞤺𞤢𞤤 𞤺𞤮𞤲𞤩𞤫 𞤣𞤮𞤱.
𞤀𞤥𞥆𞤢𞥄 𞤥𞤢𞤤𞤢𞥄'𞤭𞤳𞤢'𞤫𞤲⹁ 𞤳𞤮𞥅 𞤲'𞤣𞤫 𞤩𞤫 𞤩𞤵𞤪𞤭𞥅 𞤩𞤫'𞤫 𞤥𞤮𞥅𞤣𞤭𞤩𞥆𞤫 𞤬𞤫𞤱𞤪𞤫 𞤦𞤢𞤱𞤯𞤫 𞤫 𞤤𞤢𞥄𞤥𞤵⹁ 𞤩𞤫 𞤲'𞤺𞤵𞤤𞥆𞤭𞤪𞤼𞤢𞥄 𞤩𞤫'𞤫 𞤺𞤮𞥅𞤣𞤵𞤩𞤫 𞤼𞤫𞤣𞥆𞤵𞤲'𞤺𞤢𞤤 𞤸𞤢𞥄𞤤𞤢𞥄𞤶𞤭 𞤳𞤢𞤤𞥆𞤵𞤯𞤭 𞤴𞤫𞥅𞤧𞤮 𞤔𞤮𞥅𞤥𞤭𞤪𞤢𞥄𞤱𞤮.
𞤀𞤥𞥆𞤢𞥄 𞤥𞤮𞥅𞤣𞤭𞤩𞥆𞤫 𞤬𞤫𞤱𞤪𞤫 𞤩𞤫'𞤫 𞤫 𞤩𞤫 𞤥𞤫𞤼𞤢 𞤸𞤢𞥄𞤤𞤢𞥄𞤶𞤭 𞤳𞤢𞤤𞥆𞤵𞤯𞤭 𞤣𞤮𞤱 𞤳𞤮𞥅 𞤯𞤵𞤥𞤫 𞤯𞤵𞤥 𞤩𞤫 𞤨𞤢𞥄𞤥𞤢𞥄𞤴𞤭.
𞤉 𞤩𞤫 𞤲'𞤺𞤮𞥅𞤣𞤭 𞤲'𞤺𞤭𞤳𞥆𞤵 𞤦𞤮 𞤥𞤢𞤪𞤤𞤫 𞤤𞤢𞤣𞥆𞤫 𞤣𞤭𞤥𞤢𞥄𞤯𞤫 𞤲'𞤺𞤢𞤥 𞤲𞤢𞤲'𞤺𞤫𞥅 𞤲'𞤦𞤢𞤪𞤫𞥅.
𞤇𞤫 𞤼𞤮𞤳𞥆𞤮𞥅𞤩𞤫 𞤳𞤮 𞤧𞤵𞥅𞤲𞤮 𞤩𞤢𞤤𞥆𞤭 𞤥𞤢𞤩𞥆𞤫 𞤲'𞤺𞤭𞤯𞤭.
𞤍𞤵𞤥 𞤸𞤢𞤤𞤳𞤢𞤴𞤩𞤫 𞤲𞤮 𞤯𞤵𞤥 𞤸𞤢𞤤𞤳𞤭𞤪𞤼𞤢 𞤥𞤢𞤪𞤤𞤫 𞤤𞤢𞤣𞥆𞤫.
𞤍𞤵𞤥 𞤱𞤢𞥄𞤼𞤢𞤲𞤢𞤴𞤩𞤫 𞤫 𞤼𞤮𞤪𞥆𞤢 𞤲'𞤺𞤢𞤥 𞤩𞤫 𞤼𞤮𞤪𞥆𞤭𞥅 𞤱𞤮𞤩𞥆𞤫.
𞤑𞤮 𞤱𞤫𞤤𞤲𞤢𞤲𞤼𞤢𞤩𞤫 𞤩𞤫𞤪𞤲'𞤣𞤫 𞤱𞤮𞤲𞤭 𞤩𞤫 𞤲'𞤺𞤢𞤯𞤢 𞤳𞤮𞥅 𞤯𞤵𞤥𞤫 𞤳𞤮 𞤩𞤢𞤤𞥆𞤭 𞤥𞤢𞤩𞥆𞤫 𞤲'𞤺𞤭𞤯𞤭 𞤷𞤢𞤳𞤢 𞤻𞤢𞤤𞤢𞤱𞤥𞤢.
𞤑𞤮𞥅 𞤲'𞤺𞤫𞤤𞤫 𞤷𞤢𞤪𞤫𞤤 𞤲'𞤺𞤫𞤤 𞤩𞤫 𞤻𞤢𞤥𞤣𞤢𞤼𞤢 𞤻𞤢𞤥𞤲'𞤣𞤵 𞤫 𞤥𞤮𞥅𞤯𞤮𞤲 𞤫 𞤩𞤫 𞤲'𞤺𞤢𞤯𞤢 𞤳𞤮 𞤩𞤫 𞤲'𞤺𞤭𞤯𞤭 𞤱𞤢𞤯𞤵𞤳𞤭⹁ 𞤫 𞤩𞤫 𞤷𞤫𞤥𞤼𞤭𞤲𞤢'𞤮𞤲.
𞤑𞤮𞥅 𞤲'𞤣𞤫𞤴𞤫 𞤯𞤢𞤩𞥆𞤵𞤼𞤵𞤳𞤭 𞤪𞤫𞤱𞤩𞤫 𞤱𞤮𞤲𞤭 𞤻𞤵𞤥𞤮 𞤥𞤢𞤩𞥆𞤫.
𞤇𞤫 𞤷𞤮𞤥𞤢𞤼𞤢𞥄 𞤱𞤢𞤯𞤵𞤳𞤭 𞤸𞤢𞤳𞥆𞤫.
𞤉 𞤩𞤫 𞤥𞤢𞤶𞥆𞤭𞤲𞤢 𞤩𞤫 𞤷𞤫𞤲'𞤦𞤭𞤯𞤢𞥄 𞤲'𞤣𞤫𞤪 𞤼𞤮𞤳𞥆𞤵𞤳𞤭 𞤒𞤫𞥅𞤧𞤵.
𞤇𞤫 𞤫𞤳𞥆𞤭𞤼𞤭𞤲𞤭 𞤩𞤫𞤪𞤯𞤫 𞤥𞤢𞤩𞥆𞤫 𞤴𞤭𞤣𞥆𞤫 𞤷𞤫𞥅𞤣𞤫.
𞤀𞤤𞥆𞤢𞤸 𞤦𞤮𞥅 𞤤𞤢𞥄𞤲𞤭𞥅𞤩𞤫.
𞤇𞤫 𞤢𞤤𞤭𞥅 𞤤𞤢𞥄𞤱𞤮𞤤 𞤺𞤮𞥅𞤲'𞤺𞤢⹁ 𞤩𞤫 𞤥𞤢𞤶𞥆𞤭𞥅⹁ 𞤩𞤫 𞤼𞤮𞤳𞥆𞤭𞥅 𞤤𞤢𞥄𞤱𞤮𞤤 𞤄𞤢𞤤𞤢'𞤢𞤥𞤵⹁ 𞤩𞤭𞤯𞥆𞤮 𞤄𞤫𞥅𞤴𞤮𞤪⹁ 𞤺𞤭𞤯𞥆𞤮 𞤱𞤢𞤯𞤵𞤳𞤭 𞤳𞤮 𞤱𞤮𞥅𞤯𞤢𞥄 𞤲'𞤺𞤢𞤥 𞤸𞤫𞤩𞤵𞤳𞤭 𞤷𞤫𞥅𞤣𞤫.
𞤀𞤥𞥆𞤢𞥄 𞤯𞤵𞤥 𞤸𞤢𞤩𞤢𞤲𞤭𞥅𞤥𞤮 𞤣𞤮𞤱 𞤳𞤮 𞤱𞤮𞥅𞤯𞤢𞥄 𞤯𞤵𞤥 𞤮 𞤱𞤢𞤯𞤢𞤼𞤢.
𞤐'𞤄𞤢𞤦𞥆𞤢 𞤥𞤢𞥄𞤳𞤮 𞤥𞤫𞤼𞤢𞤲𞤭𞥅𞤥𞤮 𞤫 𞤸𞤮𞤲𞤮𞤲'𞤣𞤫 𞤭𞤪𞤭 𞤲'𞤣𞤫 𞤲𞤫𞤯𞥆𞤮⹁ 𞤲'𞤺𞤢 𞤸𞤢𞤯𞤭𞤥𞤮 𞤱𞤢𞤯𞤵𞤳𞤭 𞤸𞤢𞥄𞤽𞤮𞥅𞤪𞤫.
𞤇𞤫𞤲 𞤯𞤮𞤲 𞤴𞤭𞤥𞤩𞤫 𞤫 𞤩𞤫 𞤲𞤢𞤲'𞤣𞤭 𞤫 𞤷𞤢𞤲𞤯𞤭 𞤶𞤮𞥅𞤪𞤵𞤯𞤭⹁ 𞤫 𞤩𞤫 𞤲𞤢𞤲'𞤣𞤭 𞤫 𞤣𞤵𞥅𞤤𞤫 𞤯𞤫 𞤸𞤫𞤲'𞤣𞤵 𞤸𞤮𞤷𞥆𞤭.
𞤀𞤤𞥆𞤢𞤸 𞤧𞤭𞤪𞤴𞤢𞤲𞤢𞤳𞤫𞤩𞤫 𞤼𞤮 𞤩𞤫 𞤲'𞤶𞤮𞥅𞤯𞤮𞤼𞤮𞥅 𞤲'𞤣𞤫𞤪 𞤻𞤭𞤱𞤪𞤫 𞤳𞤢𞤤𞥆𞤵𞤲'𞤣𞤫⹁ 𞤲'𞤺𞤢𞤥 𞤫 𞤩𞤫 𞤥𞤢𞤱𞤲𞤭𞤲𞤢 𞤳𞤮'𞤫 𞤥𞤢𞤩𞥆𞤫 𞤫 𞤥𞤫𞤼𞤫𞤥𞤫𞤼𞤫𞥅𞤶𞤭 𞤥𞤫𞥅𞤪𞤫𞥅𞤶𞤭.
𞤉 𞤩𞤫 𞤳𞤵𞥅𞤼𞤭𞤪𞤢 𞤧𞤵𞥅𞤲𞤮 𞤩𞤢𞤤𞥆𞤭 𞤲'𞤺𞤢𞤥 𞤩𞤫 𞤨𞤮𞥅𞤯𞤮𞤴𞤢 𞤸𞤢𞤳𞥆𞤭𞥅𞤤𞤮 𞤴𞤭𞤥𞤩𞤫 𞤧𞤮𞤩𞤼𞤭𞥅𞤩𞤫 𞤳𞤮 𞤲𞤫𞥅𞤩𞤢𞥄𞤴𞤭 𞤣𞤢𞤺𞤢 𞤲'𞤣𞤫𞤪 𞤴𞤭𞤥𞤩𞤫 𞤶𞤮𞥅𞤯𞤭𞥅𞤩𞤫 𞤲'𞤣𞤫𞤪 𞤸𞤢𞤳𞥆𞤫.
𞤉 𞤩𞤫 𞤲'𞤺𞤢𞤯𞤢𞤲𞤢𞤩𞤫 𞤢𞤤𞤳𞤢𞤱𞤢𞤤 𞤪𞤭𞤥𞤯𞤭𞤲𞤫𞥅𞤳𞤭⹁ 𞤢𞤥𞥆𞤢𞥄 𞤳𞤢𞤥𞤩𞤫 𞤫 𞤳𞤮'𞤫 𞤥𞤢𞤩𞥆𞤫 𞤩𞤫 𞤥𞤢𞤷𞥆𞤵𞤩𞤫 𞤸𞤢𞤳𞥆𞤫⹁ 𞤲'𞤺𞤢𞤥 𞤲𞤫𞤯𞥆𞤮 𞤮 𞤥𞤢𞤷𞥆𞤵𞤯𞤮 𞤳𞤮𞥅 𞤯𞤵𞤥𞤫 𞤳𞤫𞤩𞤵𞤯𞤵𞤥 𞤶𞤢𞥄𞤤𞤮𞤪𞤺𞤢𞤤 𞤣𞤮𞤱 𞤥𞤢𞥄𞤳𞤮.
𞤚𞤮 𞤴𞤭𞤥𞤩𞤫 𞤳𞤭𞤧𞤭𞥅 𞤣𞤢𞤺𞤢 𞤳𞤵𞥅𞤯𞤫 𞤳𞤢𞤤𞥆𞤵𞤯𞤫 𞤯𞤫 𞤣𞤵𞥅𞤲𞤭𞤴𞤢𞥄𞤪𞤵 𞤲'𞤺𞤢𞤥 𞤩𞤫 𞤢𞤲'𞤣𞤭𞥅 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤔𞤮𞥅𞤥𞤭𞤪𞤢𞥄𞤱𞤮 𞤥𞤫𞥅𞤯𞤫𞤲 𞤫 𞤑𞤭𞤧𞤲𞤮𞥅𞤱𞤮 𞤥𞤫𞥅𞤯𞤫𞤲⹁ 𞤲'𞤣𞤫𞤲 𞤣𞤢𞤺𞤢 𞤺𞤢𞤯𞤢 𞤩𞤫 𞤷𞤮''𞤭𞥅 𞤩𞤫 𞤲𞤢𞤼𞥆𞤭 𞤭𞤪𞤭 𞤳𞤵𞥅𞤯𞤫 𞤳𞤢𞤤𞥆𞤵𞤯𞤫 𞤯𞤫𞤲 𞤯𞤮𞤲⹁ 𞤸𞤢𞥄 𞤯𞤫 𞤲'𞤶𞤢𞤪𞤭𞥅 𞤳𞤮'𞤫 𞤥𞤢𞤩𞥆𞤫⹁ 𞤪𞤫'𞤭𞤪𞤣𞤫 𞤶𞤮𞤲'𞤣𞤫 𞤥𞤢𞤩𞥆𞤫 𞤩𞤵𞤪𞤢𞤴 𞤬𞤵𞤯𞥆𞤮𞥅𞤣𞤫 𞤥𞤢𞤩𞥆𞤫 𞤸𞤢𞤤𞥆𞤵𞤳𞤭.
𞤐'𞤘𞤢𞤥 𞤯𞤵𞤥 𞤩𞤵𞤪𞤢𞤲𞤭𞥅𞤩𞤫 𞤣𞤢𞥄 𞤩𞤫 𞤥𞤫𞥅𞤯𞤢𞥄𞤴𞤭 𞤢𞤲'𞤣𞤵𞤳𞤭 𞤤𞤢𞥄𞤱𞤮𞤤 𞤢𞥄𞤣𞤭𞤤𞤢𞥄𞤳𞤵 𞤫 𞤣𞤮𞤱 𞤺𞤢𞤯𞤢 𞤩𞤫 𞤢𞤲'𞤣𞤭𞥅𞤲'𞤺𞤮𞤤 𞤲'𞤣𞤫𞤲 𞤩𞤫 𞤷𞤮''𞤭𞥅 𞤺𞤢𞤯𞤢⹁ 𞤩𞤫 𞤢𞤤𞤭 𞤼𞤮𞤳𞥆𞤵𞤳𞤭 𞤣𞤮𞥅𞤳𞤢 𞤯𞤵𞤥 𞤯𞤮𞤲 𞤷𞤫𞤲𞤭𞥅𞤯𞤵𞤥 𞤯𞤵𞤥 𞤵𞤥 𞤸𞤮𞤳𞥆𞤭𞤩𞤫.
𞤑𞤮 𞤩𞤫 𞤲'𞤺𞤢𞤯𞤭 𞤯𞤵𞤥 𞤴𞤢𞥄𞤣𞤭𞥅 𞤫 𞤸𞤢𞥄𞤤𞤢 𞤦𞤭𞥅𞤳𞤢⹁ “𞤑𞤵𞤼𞤭𞥅𞤪𞤵 𞤼𞤵𞥅𞤼𞤭𞥅 𞤧𞤮''𞤢𞤳𞤫 𞤼𞤢𞤸𞤭 𞤼𞤵𞤪𞥆𞤫 𞤥𞤵𞥅𞤯𞤵𞤥⹁” 𞤲'𞤣𞤫𞤲 𞤫 𞤸𞤢𞥄𞤤𞤢 𞤦𞤭𞥅𞤳𞤢⹁ “𞤀𞤤𞤢𞤣𞤫𞥅𞤪𞤵 𞤲'𞤣𞤵 𞤯𞤵𞤥 𞤤𞤮𞥅𞤼𞤭 𞤧𞤮''𞤢𞤳𞤫 𞤲'𞤣𞤫𞤪 𞤤𞤮𞥅𞤨𞤫 𞤲𞤫𞤬𞤲𞤭𞥅𞤯𞤫.”
|
2 Biiturus 3
Alkawal Wartoyki Yeesu
Onon ɓe ngiɗumi, ngo'ol woni ɗerewol am ɗiɗaɓol ngol mbindanmi'on.
Nder ɗereeji am ɗi fuu ɗiɗi mi siftoranii'on ko anduɗon ngam nyumooji mooɗon ngarta laɓɗi.
E mi yiɗi ciftoron e ko annabo'en Allah mbi'unoo ndenno, e ko Joomiraawo meeɗen Kisnoowo meeɗen wi'i ɗum waɗa daga konduɗe lilaaɓe maako ɓe o liloyi to mooɗon.
Arande doole andon ɗu'um, nder balɗe re'uki duuniyaaru woɓɓe yimɓe ngaray njukkita'on, tokkooɓe suuno maɓɓe kallungo.
E ɓe mbi'a, “Naa' Yeesu waɗanii'on alkawal wiiki o wartay?
Too, to o woni?
Ngam daga carel ngel maama'en meeɗen maayi, koo ɗume e yaha no wontindiri daga fuɗɗoode duuniyaaru.”
Wi'ooɓe non e meere ɓe nganyi faamuki wiiki ndenno Allah tagirii dow e wolde muuɗum.
O wurtini leydi daga ndiyam, o filniriindi ndiyam.
E ndiyam ɗam o maɓɓiri duuniyaaru ndenno, o halkindu.
Ammaa Wolde maako jogii dow e ley ɗum ngi'eten jooni ngam ɗum halkiree hiite.
E mo jogiiɗum haa yaaki nyalnde nde o waɗanta ɓe kulataamo kiita o halkaɓe.
Ammaa onon higooɓe am ɓe ngiɗumi, to' on ngejjutu fii go'o, kanjum woni nyalnde go'o to Joomiraawo bo duuɓi 1,000 woni, nden duuɓi 1,000 bo nyalnde go'o woni.
Woɓɓe e mbi'a Joomiraawo neeɓay ko hebbina alkawal muuɗum.
Naa' ɗum non, ammaa munyal o waadata e mooɗon, ngam o yiɗaa koo moye halka, sey ni koo moye ala waɗuki hakke, tuuba.
Ammaa nyalnde Joomiraawo waray bo gujjo.
E carel ngel dow majjitay e hoolo cembingo.
Nden fuu ko woni nder maajum halkiray e hiite.
Duuniyaaru e ko woni nder mayru ɗum majjitay.
Nde koo ɗume halkiray niini, iri ɓeye yimɓe haani ngarton?
E haani ngaɗon jonde ceniinde e jonde kulol Allah, on keɗoo warki nyalnde Allah.
Ngaɗee ko mbaawoton waɗuki ngaɗon nyalnde nden wara jawɗum.
Nder nyalnde nden ɗum halkiray dow e hiite, koo ɗume ko horii ɗum halkiray hiite.
Ammaa enen en keɗii alkawal Allah, waato dow kesum e leydi keyri to aadilaaku jooɗii.
Ngam non, onon ɓe ngiɗumi, nde on keɗii nden ɗon nyalnde, ngaɗee ko mbaawoton waɗuki njooɗooɗon jonde lamnde e aadilaaku yeeso Allah e ɓernde waltiinde.
To' on ngejjutu, Joomiraawo e munya ngam e mo yiɗi yimɓe kisa.
Non maa higo meeɗen Bulus mo ngiɗɗen windani'on nder faamu ɗum Allah hokkimo.
Koo ndeye e mo meta dow maajum nder ɗereeji maako.
Nder ɗereeji ɗin e woodi fii caɗɗum faamuki.
Woɓɓe ɓe ngalaa faamu, ɓe ɓerɗe ɗe ndaraaki to go'o e ngaylita ma'ana maajum non no ɓe ngaylitirta goɗɗe aayaaje nder Deftere Ceniinde.
Waɗuki non e fooɗanaɓe halkere.
Ngam non, onon ɓe ngiɗumi, nde on andi fii ɗu'um, paamanee yimɓe kalluɓe, to' ekkitinol fewre maɓɓe hocca hakkiilo mooɗon njanon daga dow wigeere cembinde to ndariiɗon.
Ammaa ɓeydee yidde e yurmeende e anduki Joomiraawo meeɗen Kisnoowo meeɗen Yeesu Almasiihu.
Teddungal tabbita to maako jooni e haa abadaa!
Aamin.
|
𞥒 𞤄𞤭𞥅𞤼𞤵𞤪𞤵𞤧 𞥓
𞤀𞤤𞤳𞤢𞤱𞤢𞤤 𞤏𞤢𞤪𞤼𞤮𞤴𞤳𞤭 𞤒𞤫𞥅𞤧𞤵
𞤌𞤲𞤮𞤲 𞤩𞤫 𞤲'𞤺𞤭𞤯𞤵𞤥𞤭⹁ 𞤲'𞤺𞤮'𞤮𞤤 𞤱𞤮𞤲𞤭 𞤯𞤫𞤪𞤫𞤱𞤮𞤤 𞤢𞤥 𞤯𞤭𞤯𞤢𞤩𞤮𞤤 𞤲'𞤺𞤮𞤤 𞤲'𞤦𞤭𞤲'𞤣𞤢𞤲𞤥𞤭'𞤮𞤲.
𞤐'𞤁𞤫𞤪 𞤯𞤫𞤪𞤫𞥅𞤶𞤭 𞤢𞤥 𞤯𞤭 𞤬𞤵𞥅 𞤯𞤭𞤯𞤭 𞤥𞤭 𞤧𞤭𞤬𞤼𞤮𞤪𞤢𞤲𞤭𞥅'𞤮𞤲 𞤳𞤮 𞤢𞤲'𞤣𞤵𞤯𞤮𞤲 𞤲'𞤺𞤢𞤥 𞤻𞤵𞤥𞤮𞥅𞤶𞤭 𞤥𞤮𞥅𞤯𞤮𞤲 𞤲'𞤺𞤢𞤪𞤼𞤢 𞤤𞤢𞤩𞤯𞤭.
𞤉 𞤥𞤭 𞤴𞤭𞤯𞤭 𞤷𞤭𞤬𞤼𞤮𞤪𞤮𞤲 𞤫 𞤳𞤮 𞤢𞤲𞥆𞤢𞤦𞤮'𞤫𞤲 𞤀𞤤𞥆𞤢𞤸 𞤲'𞤦𞤭'𞤵𞤲𞤮𞥅 𞤲'𞤣𞤫𞤲𞥆𞤮⹁ 𞤫 𞤳𞤮 𞤔𞤮𞥅𞤥𞤭𞤪𞤢𞥄𞤱𞤮 𞤥𞤫𞥅𞤯𞤫𞤲 𞤑𞤭𞤧𞤲𞤮𞥅𞤱𞤮 𞤥𞤫𞥅𞤯𞤫𞤲 𞤱𞤭'𞤭 𞤯𞤵𞤥 𞤱𞤢𞤯𞤢 𞤣𞤢𞤺𞤢 𞤳𞤮𞤲'𞤣𞤵𞤯𞤫 𞤤𞤭𞤤𞤢𞥄𞤩𞤫 𞤥𞤢𞥄𞤳𞤮 𞤩𞤫 𞤮 𞤤𞤭𞤤𞤮𞤴𞤭 𞤼𞤮 𞤥𞤮𞥅𞤯𞤮𞤲.
𞤀𞤪𞤢𞤲'𞤣𞤫 𞤣𞤮𞥅𞤤𞤫 𞤢𞤲'𞤣𞤮𞤲 𞤯𞤵'𞤵𞤥⹁ 𞤲'𞤣𞤫𞤪 𞤦𞤢𞤤𞤯𞤫 𞤪𞤫'𞤵𞤳𞤭 𞤣𞤵𞥅𞤲𞤭𞤴𞤢𞥄𞤪𞤵 𞤱𞤮𞤩𞥆𞤫 𞤴𞤭𞤥𞤩𞤫 𞤲'𞤺𞤢𞤪𞤢𞤴 𞤲'𞤶𞤵𞤳𞥆𞤭𞤼𞤢'𞤮𞤲⹁ 𞤼𞤮𞤳𞥆𞤮𞥅𞤩𞤫 𞤧𞤵𞥅𞤲𞤮 𞤥𞤢𞤩𞥆𞤫 𞤳𞤢𞤤𞥆𞤵𞤲'𞤺𞤮.
𞤉 𞤩𞤫 𞤲'𞤦𞤭'𞤢⹁ “𞤐𞤢𞥄' 𞤒𞤫𞥅𞤧𞤵 𞤱𞤢𞤯𞤢𞤲𞤭𞥅'𞤮𞤲 𞤢𞤤𞤳𞤢𞤱𞤢𞤤 𞤱𞤭𞥅𞤳𞤭 𞤮 𞤱𞤢𞤪𞤼𞤢𞤴؟
𞤚𞤮𞥅⹁ 𞤼𞤮 𞤮 𞤱𞤮𞤲𞤭؟
𞤐'𞤘𞤢𞤥 𞤣𞤢𞤺𞤢 𞤷𞤢𞤪𞤫𞤤 𞤲'𞤺𞤫𞤤 𞤥𞤢𞥄𞤥𞤢'𞤫𞤲 𞤥𞤫𞥅𞤯𞤫𞤲 𞤥𞤢𞥄𞤴𞤭⹁ 𞤳𞤮𞥅 𞤯𞤵𞤥𞤫 𞤫 𞤴𞤢𞤸𞤢 𞤲𞤮 𞤱𞤮𞤲𞤼𞤭𞤲'𞤣𞤭𞤪𞤭 𞤣𞤢𞤺𞤢 𞤬𞤵𞤯𞥆𞤮𞥅𞤣𞤫 𞤣𞤵𞥅𞤲𞤭𞤴𞤢𞥄𞤪𞤵.”
𞤏𞤭'𞤮𞥅𞤩𞤫 𞤲𞤮𞤲 𞤫 𞤥𞤫𞥅𞤪𞤫 𞤩𞤫 𞤲'𞤺𞤢𞤻𞤭 𞤬𞤢𞥄𞤥𞤵𞤳𞤭 𞤱𞤭𞥅𞤳𞤭 𞤲'𞤣𞤫𞤲𞥆𞤮 𞤀𞤤𞥆𞤢𞤸 𞤼𞤢𞤺𞤭𞤪𞤭𞥅 𞤣𞤮𞤱 𞤫 𞤱𞤮𞤤𞤣𞤫 𞤥𞤵𞥅𞤯𞤵𞤥.
𞤌 𞤱𞤵𞤪𞤼𞤭𞤲𞤭 𞤤𞤫𞤴𞤣𞤭 𞤣𞤢𞤺𞤢 𞤲'𞤣𞤭𞤴𞤢𞤥⹁ 𞤮 𞤬𞤭𞤤𞤲𞤭𞤪𞤭𞥅𞤲'𞤣𞤭 𞤲'𞤣𞤭𞤴𞤢𞤥.
𞤉 𞤲'𞤣𞤭𞤴𞤢𞤥 𞤯𞤢𞤥 𞤮 𞤥𞤢𞤩𞥆𞤭𞤪𞤭 𞤣𞤵𞥅𞤲𞤭𞤴𞤢𞥄𞤪𞤵 𞤲'𞤣𞤫𞤲𞥆𞤮⹁ 𞤮 𞤸𞤢𞤤𞤳𞤭𞤲'𞤣𞤵.
𞤀𞤥𞥆𞤢𞥄 𞤏𞤮𞤤𞤣𞤫 𞤥𞤢𞥄𞤳𞤮 𞤶𞤮𞤺𞤭𞥅 𞤣𞤮𞤱 𞤫 𞤤𞤫𞤴 𞤯𞤵𞤥 𞤲'𞤺𞤭'𞤫𞤼𞤫𞤲 𞤶𞤮𞥅𞤲𞤭 𞤲'𞤺𞤢𞤥 𞤯𞤵𞤥 𞤸𞤢𞤤𞤳𞤭𞤪𞤫𞥅 𞤸𞤭𞥅𞤼𞤫.
𞤉 𞤥𞤮 𞤶𞤮𞤺𞤭𞥅𞤯𞤵𞤥 𞤸𞤢𞥄 𞤴𞤢𞥄𞤳𞤭 𞤻𞤢𞤤𞤲'𞤣𞤫 𞤲'𞤣𞤫 𞤮 𞤱𞤢𞤯𞤢𞤲𞤼𞤢 𞤩𞤫 𞤳𞤵𞤤𞤢𞤼𞤢𞥄𞤥𞤮 𞤳𞤭𞥅𞤼𞤢 𞤮 𞤸𞤢𞤤𞤳𞤢𞤩𞤫.
𞤀𞤥𞥆𞤢𞥄 𞤮𞤲𞤮𞤲 𞤸𞤭𞤺𞤮𞥅𞤩𞤫 𞤢𞤥 𞤩𞤫 𞤲'𞤺𞤭𞤯𞤵𞤥𞤭⹁ 𞤼𞤮' 𞤮𞤲 𞤲'𞤺𞤫𞤶𞥆𞤵𞤼𞤵 𞤬𞤭𞥅 𞤺𞤮'𞤮⹁ 𞤳𞤢𞤲'𞤶𞤵𞤥 𞤱𞤮𞤲𞤭 𞤻𞤢𞤤𞤲'𞤣𞤫 𞤺𞤮'𞤮 𞤼𞤮 𞤔𞤮𞥅𞤥𞤭𞤪𞤢𞥄𞤱𞤮 𞤦𞤮 𞤣𞤵𞥅𞤩𞤭 𞥑⹁𞥐𞥐𞥐 𞤱𞤮𞤲𞤭⹁ 𞤲'𞤣𞤫𞤲 𞤣𞤵𞥅𞤩𞤭 𞥑⹁𞥐𞥐𞥐 𞤦𞤮 𞤻𞤢𞤤𞤲'𞤣𞤫 𞤺𞤮'𞤮 𞤱𞤮𞤲𞤭.
𞤏𞤮𞤩𞥆𞤫 𞤫 𞤲'𞤦𞤭'𞤢 𞤔𞤮𞥅𞤥𞤭𞤪𞤢𞥄𞤱𞤮 𞤲𞤫𞥅𞤩𞤢𞤴 𞤳𞤮 𞤸𞤫𞤦𞥆𞤭𞤲𞤢 𞤢𞤤𞤳𞤢𞤱𞤢𞤤 𞤥𞤵𞥅𞤯𞤵𞤥.
𞤐𞤢𞥄' 𞤯𞤵𞤥 𞤲𞤮𞤲⹁ 𞤢𞤥𞥆𞤢𞥄 𞤥𞤵𞤻𞤢𞤤 𞤮 𞤱𞤢𞥄𞤣𞤢𞤼𞤢 𞤫 𞤥𞤮𞥅𞤯𞤮𞤲⹁ 𞤲'𞤺𞤢𞤥 𞤮 𞤴𞤭𞤯𞤢𞥄 𞤳𞤮𞥅 𞤥𞤮𞤴𞤫 𞤸𞤢𞤤𞤳𞤢⹁ 𞤧𞤫𞤴 𞤲𞤭 𞤳𞤮𞥅 𞤥𞤮𞤴𞤫 𞤢𞤤𞤢 𞤱𞤢𞤯𞤵𞤳𞤭 𞤸𞤢𞤳𞥆𞤫⹁ 𞤼𞤵𞥅𞤦𞤢.
𞤀𞤥𞥆𞤢𞥄 𞤻𞤢𞤤𞤲'𞤣𞤫 𞤔𞤮𞥅𞤥𞤭𞤪𞤢𞥄𞤱𞤮 𞤱𞤢𞤪𞤢𞤴 𞤦𞤮 𞤺𞤵𞤶𞥆𞤮.
𞤉 𞤷𞤢𞤪𞤫𞤤 𞤲'𞤺𞤫𞤤 𞤣𞤮𞤱 𞤥𞤢𞤶𞥆𞤭𞤼𞤢𞤴 𞤫 𞤸𞤮𞥅𞤤𞤮 𞤷𞤫𞤲'𞤦𞤭𞤲'𞤺𞤮.
𞤐'𞤁𞤫𞤲 𞤬𞤵𞥅 𞤳𞤮 𞤱𞤮𞤲𞤭 𞤲'𞤣𞤫𞤪 𞤥𞤢𞥄𞤶𞤵𞤥 𞤸𞤢𞤤𞤳𞤭𞤪𞤢𞤴 𞤫 𞤸𞤭𞥅𞤼𞤫.
𞤁𞤵𞥅𞤲𞤭𞤴𞤢𞥄𞤪𞤵 𞤫 𞤳𞤮 𞤱𞤮𞤲𞤭 𞤲'𞤣𞤫𞤪 𞤥𞤢𞤴𞤪𞤵 𞤯𞤵𞤥 𞤥𞤢𞤶𞥆𞤭𞤼𞤢𞤴.
𞤐'𞤁𞤫 𞤳𞤮𞥅 𞤯𞤵𞤥𞤫 𞤸𞤢𞤤𞤳𞤭𞤪𞤢𞤴 𞤲𞤭𞥅𞤲𞤭⹁ 𞤭𞤪𞤭 𞤩𞤫𞤴𞤫 𞤴𞤭𞤥𞤩𞤫 𞤸𞤢𞥄𞤲𞤭 𞤲'𞤺𞤢𞤪𞤼𞤮𞤲؟
𞤉 𞤸𞤢𞥄𞤲𞤭 𞤲'𞤺𞤢𞤯𞤮𞤲 𞤶𞤮𞤲'𞤣𞤫 𞤷𞤫𞤲𞤭𞥅𞤲'𞤣𞤫 𞤫 𞤶𞤮𞤲'𞤣𞤫 𞤳𞤵𞤤𞤮𞤤 𞤀𞤤𞥆𞤢𞤸⹁ 𞤮𞤲 𞤳𞤫𞤯𞤮𞥅 𞤱𞤢𞤪𞤳𞤭 𞤻𞤢𞤤𞤲'𞤣𞤫 𞤀𞤤𞥆𞤢𞤸.
𞤐'𞤘𞤢𞤯𞤫𞥅 𞤳𞤮 𞤲'𞤦𞤢𞥄𞤱𞤮𞤼𞤮𞤲 𞤱𞤢𞤯𞤵𞤳𞤭 𞤲'𞤺𞤢𞤯𞤮𞤲 𞤻𞤢𞤤𞤲'𞤣𞤫 𞤲'𞤣𞤫𞤲 𞤱𞤢𞤪𞤢 𞤶𞤢𞤱𞤯𞤵𞤥.
𞤐'𞤁𞤫𞤪 𞤻𞤢𞤤𞤲'𞤣𞤫 𞤲'𞤣𞤫𞤲 𞤯𞤵𞤥 𞤸𞤢𞤤𞤳𞤭𞤪𞤢𞤴 𞤣𞤮𞤱 𞤫 𞤸𞤭𞥅𞤼𞤫⹁ 𞤳𞤮𞥅 𞤯𞤵𞤥𞤫 𞤳𞤮 𞤸𞤮𞤪𞤭𞥅 𞤯𞤵𞤥 𞤸𞤢𞤤𞤳𞤭𞤪𞤢𞤴 𞤸𞤭𞥅𞤼𞤫.
𞤀𞤥𞥆𞤢𞥄 𞤫𞤲𞤫𞤲 𞤫𞤲 𞤳𞤫𞤯𞤭𞥅 𞤢𞤤𞤳𞤢𞤱𞤢𞤤 𞤀𞤤𞥆𞤢𞤸⹁ 𞤱𞤢𞥄𞤼𞤮 𞤣𞤮𞤱 𞤳𞤫𞤧𞤵𞤥 𞤫 𞤤𞤫𞤴𞤣𞤭 𞤳𞤫𞤴𞤪𞤭 𞤼𞤮 𞤢𞥄𞤣𞤭𞤤𞤢𞥄𞤳𞤵 𞤶𞤮𞥅𞤯𞤭𞥅.
𞤐'𞤘𞤢𞤥 𞤲𞤮𞤲⹁ 𞤮𞤲𞤮𞤲 𞤩𞤫 𞤲'𞤺𞤭𞤯𞤵𞤥𞤭⹁ 𞤲'𞤣𞤫 𞤮𞤲 𞤳𞤫𞤯𞤭𞥅 𞤲'𞤣𞤫𞤲 𞤯𞤮𞤲 𞤻𞤢𞤤𞤲'𞤣𞤫⹁ 𞤲'𞤺𞤢𞤯𞤫𞥅 𞤳𞤮 𞤲'𞤦𞤢𞥄𞤱𞤮𞤼𞤮𞤲 𞤱𞤢𞤯𞤵𞤳𞤭 𞤲'𞤶𞤮𞥅𞤯𞤮𞥅𞤯𞤮𞤲 𞤶𞤮𞤲'𞤣𞤫 𞤤𞤢𞤥𞤲'𞤣𞤫 𞤫 𞤢𞥄𞤣𞤭𞤤𞤢𞥄𞤳𞤵 𞤴𞤫𞥅𞤧𞤮 𞤀𞤤𞥆𞤢𞤸 𞤫 𞤩𞤫𞤪𞤲'𞤣𞤫 𞤱𞤢𞤤𞤼𞤭𞥅𞤲'𞤣𞤫.
𞤚𞤮' 𞤮𞤲 𞤲'𞤺𞤫𞤶𞥆𞤵𞤼𞤵⹁ 𞤔𞤮𞥅𞤥𞤭𞤪𞤢𞥄𞤱𞤮 𞤫 𞤥𞤵𞤻𞤢 𞤲'𞤺𞤢𞤥 𞤫 𞤥𞤮 𞤴𞤭𞤯𞤭 𞤴𞤭𞤥𞤩𞤫 𞤳𞤭𞤧𞤢.
𞤐𞤮𞤲 𞤥𞤢𞥄 𞤸𞤭𞤺𞤮 𞤥𞤫𞥅𞤯𞤫𞤲 𞤄𞤵𞤤𞤵𞤧 𞤥𞤮 𞤲'𞤺𞤭𞤯𞥆𞤫𞤲 𞤱𞤭𞤲'𞤣𞤢𞤲𞤭'𞤮𞤲 𞤲'𞤣𞤫𞤪 𞤬𞤢𞥄𞤥𞤵 𞤯𞤵𞤥 𞤀𞤤𞥆𞤢𞤸 𞤸𞤮𞤳𞥆𞤭𞤥𞤮.
𞤑𞤮𞥅 𞤲'𞤣𞤫𞤴𞤫 𞤫 𞤥𞤮 𞤥𞤫𞤼𞤢 𞤣𞤮𞤱 𞤥𞤢𞥄𞤶𞤵𞤥 𞤲'𞤣𞤫𞤪 𞤯𞤫𞤪𞤫𞥅𞤶𞤭 𞤥𞤢𞥄𞤳𞤮.
𞤐'𞤁𞤫𞤪 𞤯𞤫𞤪𞤫𞥅𞤶𞤭 𞤯𞤭𞤲 𞤫 𞤱𞤮𞥅𞤣𞤭 𞤬𞤭𞥅 𞤷𞤢𞤯𞥆𞤵𞤥 𞤬𞤢𞥄𞤥𞤵𞤳𞤭.
𞤏𞤮𞤩𞥆𞤫 𞤩𞤫 𞤲'𞤺𞤢𞤤𞤢𞥄 𞤬𞤢𞥄𞤥𞤵⹁ 𞤩𞤫 𞤩𞤫𞤪𞤯𞤫 𞤯𞤫 𞤲'𞤣𞤢𞤪𞤢𞥄𞤳𞤭 𞤼𞤮 𞤺𞤮'𞤮 𞤫 𞤲'𞤺𞤢𞤴𞤤𞤭𞤼𞤢 𞤥𞤢'𞤢𞤲𞤢 𞤥𞤢𞥄𞤶𞤵𞤥 𞤲𞤮𞤲 𞤲𞤮 𞤩𞤫 𞤲'𞤺𞤢𞤴𞤤𞤭𞤼𞤭𞤪𞤼𞤢 𞤺𞤮𞤯𞥆𞤫 𞤢𞥄𞤴𞤢𞥄𞤶𞤫 𞤲'𞤣𞤫𞤪 𞤁𞤫𞤬𞤼𞤫𞤪𞤫 𞤕𞤫𞤲𞤭𞥅𞤲'𞤣𞤫.
𞤏𞤢𞤯𞤵𞤳𞤭 𞤲𞤮𞤲 𞤫 𞤬𞤮𞥅𞤯𞤢𞤲𞤢𞤩𞤫 𞤸𞤢𞤤𞤳𞤫𞤪𞤫.
𞤐'𞤘𞤢𞤥 𞤲𞤮𞤲⹁ 𞤮𞤲𞤮𞤲 𞤩𞤫 𞤲'𞤺𞤭𞤯𞤵𞤥𞤭⹁ 𞤲'𞤣𞤫 𞤮𞤲 𞤢𞤲'𞤣𞤭 𞤬𞤭𞥅 𞤯𞤵'𞤵𞤥⹁ 𞤨𞤢𞥄𞤥𞤢𞤲𞤫𞥅 𞤴𞤭𞤥𞤩𞤫 𞤳𞤢𞤤𞥆𞤵𞤩𞤫⹁ 𞤼𞤮' 𞤫𞤳𞥆𞤭𞤼𞤭𞤲𞤮𞤤 𞤬𞤫𞤱𞤪𞤫 𞤥𞤢𞤩𞥆𞤫 𞤸𞤮𞤷𞥆𞤢 𞤸𞤢𞤳𞥆𞤭𞥅𞤤𞤮 𞤥𞤮𞥅𞤯𞤮𞤲 𞤲'𞤶𞤢𞤲𞤮𞤲 𞤣𞤢𞤺𞤢 𞤣𞤮𞤱 𞤱𞤭𞤺𞤫𞥅𞤪𞤫 𞤷𞤫𞤲'𞤦𞤭𞤲'𞤣𞤫 𞤼𞤮 𞤲'𞤣𞤢𞤪𞤭𞥅𞤯𞤮𞤲.
𞤀𞤥𞥆𞤢𞥄 𞤩𞤫𞤴𞤣𞤫𞥅 𞤴𞤭𞤣𞥆𞤫 𞤫 𞤴𞤵𞤪𞤥𞤫𞥅𞤲'𞤣𞤫 𞤫 𞤢𞤲'𞤣𞤵𞤳𞤭 𞤔𞤮𞥅𞤥𞤭𞤪𞤢𞥄𞤱𞤮 𞤥𞤫𞥅𞤯𞤫𞤲 𞤑𞤭𞤧𞤲𞤮𞥅𞤱𞤮 𞤥𞤫𞥅𞤯𞤫𞤲 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵.
𞤚𞤫𞤣𞥆𞤵𞤲'𞤺𞤢𞤤 𞤼𞤢𞤦𞥆𞤭𞤼𞤢 𞤼𞤮 𞤥𞤢𞥄𞤳𞤮 𞤶𞤮𞥅𞤲𞤭 𞤫 𞤸𞤢𞥄 𞤢𞤦𞤢𞤣𞤢𞥄!
𞤀𞥄𞤥𞤭𞤲.
|
2 Biiturus Habaru dow ɗerewol ngo'ol
Habaru dow ɗerewol ngo'ol
Biiturus lilaaɗo Yeesu windi ɗerewol ngo'ol hakkunde duuɓi 65‑68 A.D., waato duuɓi 65‑68 gaɗa danyngol Yeesu.
O windungol ngam o ekkita tokkuɓe Yeesu no ɓe andirta moodiɓɓe fewooɓe, e no ɓe andirta kalluɓe nattuɓe nder maɓɓe.
Nden o sembiɗinii tokkuɓe Yeesu dow hoolaare maɓɓe, e no haani ɓe njooɗoroo.
Ko Woni Nder:
Kownol Biiturus (1.1‑2)
Ekkitinki waɗuki ngikku boɗɗum (1.3‑21)
Moodiɓɓe fewre (2.1‑22)
Alkawal wartoyki Yeesu (3.1‑18)
|
𞥒 𞤄𞤭𞥅𞤼𞤵𞤪𞤵𞤧 𞤖𞤢𞤦𞤢𞤪𞤵 𞤣𞤮𞤱 𞤯𞤫𞤪𞤫𞤱𞤮𞤤 𞤲'𞤺𞤮'𞤮𞤤
𞤖𞤢𞤦𞤢𞤪𞤵 𞤣𞤮𞤱 𞤯𞤫𞤪𞤫𞤱𞤮𞤤 𞤲'𞤺𞤮'𞤮𞤤
𞤄𞤭𞥅𞤼𞤵𞤪𞤵𞤧 𞤤𞤭𞤤𞤢𞥄𞤯𞤮 𞤒𞤫𞥅𞤧𞤵 𞤱𞤭𞤲'𞤣𞤭 𞤯𞤫𞤪𞤫𞤱𞤮𞤤 𞤲'𞤺𞤮'𞤮𞤤 𞤸𞤢𞤳𞥆𞤵𞤲'𞤣𞤫 𞤣𞤵𞥅𞤩𞤭 𞥖𞥕‑𞥖𞥘 𞤀.𞤁.⹁ 𞤱𞤢𞥄𞤼𞤮 𞤣𞤵𞥅𞤩𞤭 𞥖𞥕‑𞥖𞥘 𞤺𞤢𞤯𞤢 𞤣𞤢𞤻𞤲'𞤺𞤮𞤤 𞤒𞤫𞥅𞤧𞤵.
𞤌 𞤱𞤭𞤲'𞤣𞤵𞤲'𞤺𞤮𞤤 𞤲'𞤺𞤢𞤥 𞤮 𞤫𞤳𞥆𞤭𞤼𞤢 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤲𞤮 𞤩𞤫 𞤢𞤲'𞤣𞤭𞤪𞤼𞤢 𞤥𞤮𞥅𞤣𞤭𞤩𞥆𞤫 𞤬𞤫𞤱𞤮𞥅𞤩𞤫⹁ 𞤫 𞤲𞤮 𞤩𞤫 𞤢𞤲'𞤣𞤭𞤪𞤼𞤢 𞤳𞤢𞤤𞥆𞤵𞤩𞤫 𞤲𞤢𞤼𞥆𞤵𞤩𞤫 𞤲'𞤣𞤫𞤪 𞤥𞤢𞤩𞥆𞤫.
𞤐'𞤁𞤫𞤲 𞤮 𞤧𞤫𞤲'𞤦𞤭𞤯𞤭𞤲𞤭𞥅 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤣𞤮𞤱 𞤸𞤮𞥅𞤤𞤢𞥄𞤪𞤫 𞤥𞤢𞤩𞥆𞤫⹁ 𞤫 𞤲𞤮 𞤸𞤢𞥄𞤲𞤭 𞤩𞤫 𞤲'𞤶𞤮𞥅𞤯𞤮𞤪𞤮𞥅.
𞤑𞤮 𞤏𞤮𞤲𞤭 𞤐'𞤁𞤫𞤪:
𞤑𞤮𞤱𞤲𞤮𞤤 𞤄𞤭𞥅𞤼𞤵𞤪𞤵𞤧 (𞥑.𞥑‑𞥒)
𞤉𞤳𞥆𞤭𞤼𞤭𞤲𞤳𞤭 𞤱𞤢𞤯𞤵𞤳𞤭 𞤲'𞤺𞤭𞤳𞥆𞤵 𞤦𞤮𞤯𞥆𞤵𞤥 (𞥑.𞥓‑𞥒𞥑)
𞤃𞤮𞥅𞤣𞤭𞤩𞥆𞤫 𞤬𞤫𞤱𞤪𞤫 (𞥒.𞥑‑𞥒𞥒)
𞤀𞤤𞤳𞤢𞤱𞤢𞤤 𞤱𞤢𞤪𞤼𞤮𞤴𞤳𞤭 𞤒𞤫𞥅𞤧𞤵 (𞥓.𞥑‑𞥑𞥘)
|
2 Tasaloonikanko'en 1
Kownol Bulus
Min Bulus windi ɗerewol ngo'ol hawti e Siila e Timooti.
Min mbindanngol tokkuɓe Yeesu gonɓe gariiri Tasaloonika, ɓe Allah Nyaako meeɗen e Yeesu Almasiihu Joomiraawo jeyi.
Allah Nyaako Mo Dow e Yeesu Almasiihu Joomiraawo barkiɗina'on hokka'on jam.
Gartol Almasiihu
Bandiraaɓe amin, e haani min ngaɗa ka yettuki Allah koo ndeye ngam mooɗon, ngam hoolaare mooɗon e ɓeydoo naa' seɗɗa, nden yidde nde ngiɗindiron e ɓeydoo.
Kanjum waɗi minon e ko'e amin e min mantoroo'on nder kawte tokkuɓe Allah.
E min ɗiiwitanaɓe no munyirɗon e hoolaare mooɗon nder fuu torraaji e caɗeele ɗe njaroton.
Fuu ɗu'um tabbitinii kiita Allah e woodi goonga, ngam maajum ɗum wartiray'on kewtuɓe jooɗaaki nder laamu maako, ngam dow maajum njaroton torra.
Allah o gaɗoowo ko haani.
O waatanay ɓen ɗon torrayɓe'on e torra, o waltinay ɓerɗe mooɗon onon torreteeɓe.
Minon maa o waltinay ɓerɗe amin.
O waɗay non nyalnde nde Yeesu Almasiihu wangata daga dow nder hiite hawti e malaa'ika'en maako gooduɓe bawɗe.
Ganyuɓe Allah e ganyuɓe ngaɗa ko Habaru Belɗum ɗum Joomiraawo meeɗen Yeesu wi'i, Allah waatanayɓe halkere kallunde.
Ɓe njaray torra halkere nde haa abadaa, ɗum ittayɓe daga yeeso Joomiraawo e yeeso mangu bawɗe maako.
Halkere nden wangay nyalnde nde o wartoyta.
O wartoyay ngam ceniiɓe maako teddinamo fuu kooliiɓemo mawninamo.
Onon maa on kawtay e maɓɓe, ngam on njaɓii habaru ɗum min kokki'on.
Kanjum waɗi koo ndeye e min ngaɗana'on do'aare.
E min toroo Allah meeɗen wartira'on yimɓe gaɗooɓe iri jonde nde o noddi'on ngaɗon.
Barka bawɗe maako o hebbina koo ɗume boɗɗum ɗum ngiɗɗon waɗuki ngam on koolake Yeesu.
E min ngaɗa do'aare nde'e ngam inde Joomiraawo meeɗen Yeesu mawninee nder mooɗon, kanko boo o mawnina'on barka yidde Allah meeɗen e Yeesu Almasiihu Joomiraawo.
|
𞥒 𞤚𞤢𞤧𞤢𞤤𞤮𞥅𞤲𞤭𞤳𞤢𞤲𞤳𞤮'𞤫𞤲 𞥑
𞤑𞤮𞤱𞤲𞤮𞤤 𞤄𞤵𞤤𞤵𞤧
𞤃𞤭𞤲 𞤄𞤵𞤤𞤵𞤧 𞤱𞤭𞤲'𞤣𞤭 𞤯𞤫𞤪𞤫𞤱𞤮𞤤 𞤲'𞤺𞤮'𞤮𞤤 𞤸𞤢𞤱𞤼𞤭 𞤫 𞤅𞤭𞥅𞤤𞤢 𞤫 𞤚𞤭𞤥𞤮𞥅𞤼𞤭.
𞤃𞤭𞤲 𞤲'𞤦𞤭𞤲'𞤣𞤢𞤲𞤺𞤮𞤤 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤺𞤮𞤲𞤩𞤫 𞤺𞤢𞤪𞤭𞥅𞤪𞤭 𞤚𞤢𞤧𞤢𞤤𞤮𞥅𞤲𞤭𞤳𞤢⹁ 𞤩𞤫 𞤀𞤤𞥆𞤢𞤸 𞤐𞤴𞤢𞥄𞤳𞤮 𞤥𞤫𞥅𞤯𞤫𞤲 𞤫 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤔𞤮𞥅𞤥𞤭𞤪𞤢𞥄𞤱𞤮 𞤶𞤫𞤴𞤭.
𞤀𞤤𞥆𞤢𞤸 𞤐𞤴𞤢𞥄𞤳𞤮 𞤃𞤮 𞤁𞤮𞤱 𞤫 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤔𞤮𞥅𞤥𞤭𞤪𞤢𞥄𞤱𞤮 𞤦𞤢𞤪𞤳𞤭𞤯𞤭𞤲𞤢'𞤮𞤲 𞤸𞤮𞤳𞥆𞤢'𞤮𞤲 𞤶𞤢𞤥.
𞤘𞤢𞤪𞤼𞤮𞤤 𞤀𞤤𞤥𞤢𞤧𞤭𞥅𞤸𞤵
𞤄𞤢𞤲'𞤣𞤭𞤪𞤢𞥄𞤩𞤫 𞤢𞤥𞤭𞤲⹁ 𞤫 𞤸𞤢𞥄𞤲𞤭 𞤥𞤭𞤲 𞤲'𞤺𞤢𞤯𞤢 𞤳𞤢 𞤴𞤫𞤼𞥆𞤵𞤳𞤭 𞤀𞤤𞥆𞤢𞤸 𞤳𞤮𞥅 𞤲'𞤣𞤫𞤴𞤫 𞤲'𞤺𞤢𞤥 𞤥𞤮𞥅𞤯𞤮𞤲⹁ 𞤲'𞤺𞤢𞤥 𞤸𞤮𞥅𞤤𞤢𞥄𞤪𞤫 𞤥𞤮𞥅𞤯𞤮𞤲 𞤫 𞤩𞤫𞤴𞤣𞤮𞥅 𞤲𞤢𞥄' 𞤧𞤫𞤯𞥆𞤢⹁ 𞤲'𞤣𞤫𞤲 𞤴𞤭𞤣𞥆𞤫 𞤲'𞤣𞤫 𞤲'𞤺𞤭𞤯𞤭𞤲'𞤣𞤭𞤪𞤮𞤲 𞤫 𞤩𞤫𞤴𞤣𞤮𞥅.
𞤑𞤢𞤲'𞤶𞤵𞤥 𞤱𞤢𞤯𞤭 𞤥𞤭𞤲𞤮𞤲 𞤫 𞤳𞤮'𞤫 𞤢𞤥𞤭𞤲 𞤫 𞤥𞤭𞤲 𞤥𞤢𞤲𞤼𞤮𞤪𞤮𞥅'𞤮𞤲 𞤲'𞤣𞤫𞤪 𞤳𞤢𞤱𞤼𞤫 𞤼𞤮𞤳𞥆𞤵𞤩𞤫 𞤀𞤤𞥆𞤢𞤸.
𞤉 𞤥𞤭𞤲 𞤯𞤭𞥅𞤱𞤭𞤼𞤢𞤲𞤢𞤩𞤫 𞤲𞤮 𞤥𞤵𞤻𞤭𞤪𞤯𞤮𞤲 𞤫 𞤸𞤮𞥅𞤤𞤢𞥄𞤪𞤫 𞤥𞤮𞥅𞤯𞤮𞤲 𞤲'𞤣𞤫𞤪 𞤬𞤵𞥅 𞤼𞤮𞤪𞥆𞤢𞥄𞤶𞤭 𞤫 𞤷𞤢𞤯𞤫𞥅𞤤𞤫 𞤯𞤫 𞤲'𞤶𞤢𞤪𞤮𞤼𞤮𞤲.
𞤊𞤵𞥅 𞤯𞤵'𞤵𞤥 𞤼𞤢𞤦𞥆𞤭𞤼𞤭𞤲𞤭𞥅 𞤳𞤭𞥅𞤼𞤢 𞤀𞤤𞥆𞤢𞤸 𞤫 𞤱𞤮𞥅𞤣𞤭 𞤺𞤮𞥅𞤲'𞤺𞤢⹁ 𞤲'𞤺𞤢𞤥 𞤥𞤢𞥄𞤶𞤵𞤥 𞤯𞤵𞤥 𞤱𞤢𞤪𞤼𞤭𞤪𞤢𞤴'𞤮𞤲 𞤳𞤫𞤱𞤼𞤵𞤩𞤫 𞤶𞤮𞥅𞤯𞤢𞥄𞤳𞤭 𞤲'𞤣𞤫𞤪 𞤤𞤢𞥄𞤥𞤵 𞤥𞤢𞥄𞤳𞤮⹁ 𞤲'𞤺𞤢𞤥 𞤣𞤮𞤱 𞤥𞤢𞥄𞤶𞤵𞤥 𞤲'𞤶𞤢𞤪𞤮𞤼𞤮𞤲 𞤼𞤮𞤪𞥆𞤢.
𞤀𞤤𞥆𞤢𞤸 𞤮 𞤺𞤢𞤯𞤮𞥅𞤱𞤮 𞤳𞤮 𞤸𞤢𞥄𞤲𞤭.
𞤌 𞤱𞤢𞥄𞤼𞤢𞤲𞤢𞤴 𞤩𞤫𞤲 𞤯𞤮𞤲 𞤼𞤮𞤪𞥆𞤢𞤴𞤩𞤫'𞤮𞤲 𞤫 𞤼𞤮𞤪𞥆𞤢⹁ 𞤮 𞤱𞤢𞤤𞤼𞤭𞤲𞤢𞤴 𞤩𞤫𞤪𞤯𞤫 𞤥𞤮𞥅𞤯𞤮𞤲 𞤮𞤲𞤮𞤲 𞤼𞤮𞤪𞥆𞤫𞤼𞤫𞥅𞤩𞤫.
𞤃𞤭𞤲𞤮𞤲 𞤥𞤢𞥄 𞤮 𞤱𞤢𞤤𞤼𞤭𞤲𞤢𞤴 𞤩𞤫𞤪𞤯𞤫 𞤢𞤥𞤭𞤲.
𞤌 𞤱𞤢𞤯𞤢𞤴 𞤲𞤮𞤲 𞤻𞤢𞤤𞤲'𞤣𞤫 𞤲'𞤣𞤫 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤱𞤢𞤲'𞤺𞤢𞤼𞤢 𞤣𞤢𞤺𞤢 𞤣𞤮𞤱 𞤲'𞤣𞤫𞤪 𞤸𞤭𞥅𞤼𞤫 𞤸𞤢𞤱𞤼𞤭 𞤫 𞤥𞤢𞤤𞤢𞥄'𞤭𞤳𞤢'𞤫𞤲 𞤥𞤢𞥄𞤳𞤮 𞤺𞤮𞥅𞤣𞤵𞤩𞤫 𞤦𞤢𞤱𞤯𞤫.
𞤘𞤢𞤻𞤵𞤩𞤫 𞤀𞤤𞥆𞤢𞤸 𞤫 𞤺𞤢𞤻𞤵𞤩𞤫 𞤲'𞤺𞤢𞤯𞤢 𞤳𞤮 𞤖𞤢𞤦𞤢𞤪𞤵 𞤄𞤫𞤤𞤯𞤵𞤥 𞤯𞤵𞤥 𞤔𞤮𞥅𞤥𞤭𞤪𞤢𞥄𞤱𞤮 𞤥𞤫𞥅𞤯𞤫𞤲 𞤒𞤫𞥅𞤧𞤵 𞤱𞤭'𞤭⹁ 𞤀𞤤𞥆𞤢𞤸 𞤱𞤢𞥄𞤼𞤢𞤲𞤢𞤴𞤩𞤫 𞤸𞤢𞤤𞤳𞤫𞤪𞤫 𞤳𞤢𞤤𞥆𞤵𞤲'𞤣𞤫.
𞤇𞤫 𞤲'𞤶𞤢𞤪𞤢𞤴 𞤼𞤮𞤪𞥆𞤢 𞤸𞤢𞤤𞤳𞤫𞤪𞤫 𞤲'𞤣𞤫 𞤸𞤢𞥄 𞤢𞤦𞤢𞤣𞤢𞥄⹁ 𞤯𞤵𞤥 𞤭𞤼𞥆𞤢𞤴𞤩𞤫 𞤣𞤢𞤺𞤢 𞤴𞤫𞥅𞤧𞤮 𞤔𞤮𞥅𞤥𞤭𞤪𞤢𞥄𞤱𞤮 𞤫 𞤴𞤫𞥅𞤧𞤮 𞤥𞤢𞤲'𞤺𞤵 𞤦𞤢𞤱𞤯𞤫 𞤥𞤢𞥄𞤳𞤮.
𞤖𞤢𞤤𞤳𞤫𞤪𞤫 𞤲'𞤣𞤫𞤲 𞤱𞤢𞤲'𞤺𞤢𞤴 𞤻𞤢𞤤𞤲'𞤣𞤫 𞤲'𞤣𞤫 𞤮 𞤱𞤢𞤪𞤼𞤮𞤴𞤼𞤢.
𞤌 𞤱𞤢𞤪𞤼𞤮𞤴𞤢𞤴 𞤲'𞤺𞤢𞤥 𞤷𞤫𞤲𞤭𞥅𞤩𞤫 𞤥𞤢𞥄𞤳𞤮 𞤼𞤫𞤣𞥆𞤭𞤲𞤢𞤥𞤮 𞤬𞤵𞥅 𞤳𞤮𞥅𞤤𞤭𞥅𞤩𞤫𞤥𞤮 𞤥𞤢𞤱𞤲𞤭𞤲𞤢𞤥𞤮.
𞤌𞤲𞤮𞤲 𞤥𞤢𞥄 𞤮𞤲 𞤳𞤢𞤱𞤼𞤢𞤴 𞤫 𞤥𞤢𞤩𞥆𞤫⹁ 𞤲'𞤺𞤢𞤥 𞤮𞤲 𞤲'𞤶𞤢𞤩𞤭𞥅 𞤸𞤢𞤦𞤢𞤪𞤵 𞤯𞤵𞤥 𞤥𞤭𞤲 𞤳𞤮𞤳𞥆𞤭'𞤮𞤲.
𞤑𞤢𞤲'𞤶𞤵𞤥 𞤱𞤢𞤯𞤭 𞤳𞤮𞥅 𞤲'𞤣𞤫𞤴𞤫 𞤫 𞤥𞤭𞤲 𞤲'𞤺𞤢𞤯𞤢𞤲𞤢'𞤮𞤲 𞤣𞤮'𞤢𞥄𞤪𞤫.
𞤉 𞤥𞤭𞤲 𞤼𞤮𞤪𞤮𞥅 𞤀𞤤𞥆𞤢𞤸 𞤥𞤫𞥅𞤯𞤫𞤲 𞤱𞤢𞤪𞤼𞤭𞤪𞤢'𞤮𞤲 𞤴𞤭𞤥𞤩𞤫 𞤺𞤢𞤯𞤮𞥅𞤩𞤫 𞤭𞤪𞤭 𞤶𞤮𞤲'𞤣𞤫 𞤲'𞤣𞤫 𞤮 𞤲𞤮𞤣𞥆𞤭'𞤮𞤲 𞤲'𞤺𞤢𞤯𞤮𞤲.
𞤄𞤢𞤪𞤳𞤢 𞤦𞤢𞤱𞤯𞤫 𞤥𞤢𞥄𞤳𞤮 𞤮 𞤸𞤫𞤦𞥆𞤭𞤲𞤢 𞤳𞤮𞥅 𞤯𞤵𞤥𞤫 𞤦𞤮𞤯𞥆𞤵𞤥 𞤯𞤵𞤥 𞤲'𞤺𞤭𞤯𞥆𞤮𞤲 𞤱𞤢𞤯𞤵𞤳𞤭 𞤲'𞤺𞤢𞤥 𞤮𞤲 𞤳𞤮𞥅𞤤𞤢𞤳𞤫 𞤒𞤫𞥅𞤧𞤵.
𞤉 𞤥𞤭𞤲 𞤲'𞤺𞤢𞤯𞤢 𞤣𞤮'𞤢𞥄𞤪𞤫 𞤲'𞤣𞤫'𞤫 𞤲'𞤺𞤢𞤥 𞤭𞤲'𞤣𞤫 𞤔𞤮𞥅𞤥𞤭𞤪𞤢𞥄𞤱𞤮 𞤥𞤫𞥅𞤯𞤫𞤲 𞤒𞤫𞥅𞤧𞤵 𞤥𞤢𞤱𞤲𞤭𞤲𞤫𞥅 𞤲'𞤣𞤫𞤪 𞤥𞤮𞥅𞤯𞤮𞤲⹁ 𞤳𞤢𞤲𞤳𞤮 𞤦𞤮𞥅 𞤮 𞤥𞤢𞤱𞤲𞤭𞤲𞤢'𞤮𞤲 𞤦𞤢𞤪𞤳𞤢 𞤴𞤭𞤣𞥆𞤫 𞤀𞤤𞥆𞤢𞤸 𞤥𞤫𞥅𞤯𞤫𞤲 𞤫 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤔𞤮𞥅𞤥𞤭𞤪𞤢𞥄𞤱𞤮.
|
2 Tasaloonikanko'en 2
Wanguki Kalluɗo
Dow gartol Joomiraawo meeɗen Yeesu Almasiihu e hawrutuki meeɗen e maako, e min toroo'on bandiraaɓe, to' hakkiilo mooɗon ummilawoo koo ngannon dow yimɓe bi'ooɓe nyalnde nde Joomiraawo wartoyta warii.
Ɗum gaɗotooɗum ɓe mbi'a minon mbi'i non nder annabaaku, koo nder wa'ajinki, koo boo nder ɗerewol min mbindiɗum.
To' on njaɓu goɗɗo majjina'on e koo ngole laawol.
Ngam nden ɗon nyalnde waroytaa naa wongel carel waɗii ngel yimɓe ɗuɗɓe nganyata Allah.
E carel ngel, Kalluɗo wangay, mo ɗum siryanii halkere nde haa abadaa.
O wanyay koo ɗume ko yimɓe noddata allah koo boo ko ɓe mawninta, o mawnina hoore maako dow maajum.
Haa maa o nattay Wuro Ceniingo ngo Allah, o jooɗoo, o wi'a kanko woni Allah.
On ciftoraayi ko ngondunoomi e mooɗon mi wi'ii'on ɗu'um?
Jooni on andi ko haɗi Kalluɗo o'o warki.
To carel kaanungel waɗii, ɗum wanginaymo.
Ngam bawɗe Kalluɗo on ɗon yaadake fuɗɗii huwuki e suuɗe.
Ammaa on ɗon taɓɓotooɗoɗe, o waɗay ka taɓɓaakiɗe naa o hoccaama.
Gaɗa ɗon ɗum wanginay Kalluɗo on, sey Yeesu Joomiraawo wariramo e foofaango honduko muuɗum, nden halkiramo teddungal wartuki muuɗum.
Kalluɗo on warday e bawɗe Ceyɗan, o waɗay alaamaaji e kayɗiniiɗum e kulniiɗum feere‑feere ɗum fewre, e koo iri ɗeye kuuɗe kalluɗe ƴoyrayɗe yimɓe kalkayɓe.
Yimɓe ɓen kalkay ngam ɓe nganyii ɓe ngiɗa goonga ɓe kisa.
Ngam non, Allah lildanayɓe wembere mawnde ngam ɓe njaɓa fewre, ngam ɗum taƴa kiita dow fuu ɓe njaɓaayi goonga nanooɓe belɗum halleende.
Ndaree Boɗɗum
Onon bandiraaɓe amin ɓe Joomiraawo yiɗi, e haani min ngaɗa ka yettuki Allah ngam mooɗon koo ndeye.
Ngam daga arande Allah suɓii'on ngam kison barka laaɓinki ki Ruuhu maako waɗata e jaɓuki goonga.
Ngam maajum Allah noddi'on barka Habaru Belɗum ɗum min nga'ajinani'on.
O noddu'on ngam keɓon nattuki teddungal Joomiraawo meeɗen Yeesu Almasiihu.
Ngam non bandiraaɓe, ndaree boɗɗum njogee ekkitinol ngol min ekkitini'on nder meto amin koo nder ɗerewol ngol min mbindani'on.
Joomiraawo meeɗen Yeesu Almasiihu e hoore muuɗum, e Allah Nyaako meeɗen Mo Dow, giɗɗo'en cembiɗinɗo'en sembiɗinki ki re'ataa kokkuɗo'en kammunde bonde barka yidde maako, o fukkinana'on ɓerɗe, o sembiɗina'on nder koo ngale kuugal bongal e wolde bonde.
|
𞥒 𞤚𞤢𞤧𞤢𞤤𞤮𞥅𞤲𞤭𞤳𞤢𞤲𞤳𞤮'𞤫𞤲 𞥒
𞤏𞤢𞤲'𞤺𞤵𞤳𞤭 𞤑𞤢𞤤𞥆𞤵𞤯𞤮
𞤁𞤮𞤱 𞤺𞤢𞤪𞤼𞤮𞤤 𞤔𞤮𞥅𞤥𞤭𞤪𞤢𞥄𞤱𞤮 𞤥𞤫𞥅𞤯𞤫𞤲 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤫 𞤸𞤢𞤱𞤪𞤵𞤼𞤵𞤳𞤭 𞤥𞤫𞥅𞤯𞤫𞤲 𞤫 𞤥𞤢𞥄𞤳𞤮⹁ 𞤫 𞤥𞤭𞤲 𞤼𞤮𞤪𞤮𞥅'𞤮𞤲 𞤦𞤢𞤲'𞤣𞤭𞤪𞤢𞥄𞤩𞤫⹁ 𞤼𞤮' 𞤸𞤢𞤳𞥆𞤭𞥅𞤤𞤮 𞤥𞤮𞥅𞤯𞤮𞤲 𞤵𞤥𞥆𞤭𞤤𞤢𞤱𞤮𞥅 𞤳𞤮𞥅 𞤲'𞤺𞤢𞤲𞥆𞤮𞤲 𞤣𞤮𞤱 𞤴𞤭𞤥𞤩𞤫 𞤦𞤭'𞤮𞥅𞤩𞤫 𞤻𞤢𞤤𞤲'𞤣𞤫 𞤲'𞤣𞤫 𞤔𞤮𞥅𞤥𞤭𞤪𞤢𞥄𞤱𞤮 𞤱𞤢𞤪𞤼𞤮𞤴𞤼𞤢 𞤱𞤢𞤪𞤭𞥅.
𞤍𞤵𞤥 𞤺𞤢𞤯𞤮𞤼𞤮𞥅𞤯𞤵𞤥 𞤩𞤫 𞤲'𞤦𞤭'𞤢 𞤥𞤭𞤲𞤮𞤲 𞤲'𞤦𞤭'𞤭 𞤲𞤮𞤲 𞤲'𞤣𞤫𞤪 𞤢𞤲𞥆𞤢𞤦𞤢𞥄𞤳𞤵⹁ 𞤳𞤮𞥅 𞤲'𞤣𞤫𞤪 𞤱𞤢'𞤢𞤶𞤭𞤲𞤳𞤭⹁ 𞤳𞤮𞥅 𞤦𞤮𞥅 𞤲'𞤣𞤫𞤪 𞤯𞤫𞤪𞤫𞤱𞤮𞤤 𞤥𞤭𞤲 𞤲'𞤦𞤭𞤲'𞤣𞤭𞤯𞤵𞤥.
𞤚𞤮' 𞤮𞤲 𞤲'𞤶𞤢𞤩𞤵 𞤺𞤮𞤯𞥆𞤮 𞤥𞤢𞤶𞥆𞤭𞤲𞤢'𞤮𞤲 𞤫 𞤳𞤮𞥅 𞤲'𞤺𞤮𞤤𞤫 𞤤𞤢𞥄𞤱𞤮𞤤.
𞤐'𞤘𞤢𞤥 𞤲'𞤣𞤫𞤲 𞤯𞤮𞤲 𞤻𞤢𞤤𞤲'𞤣𞤫 𞤱𞤢𞤪𞤮𞤴𞤼𞤢𞥄 𞤲𞤢𞥄 𞤱𞤮𞤲'𞤺𞤫𞤤 𞤷𞤢𞤪𞤫𞤤 𞤱𞤢𞤯𞤭𞥅 𞤲'𞤺𞤫𞤤 𞤴𞤭𞤥𞤩𞤫 𞤯𞤵𞤯𞤩𞤫 𞤲'𞤺𞤢𞤻𞤢𞤼𞤢 𞤀𞤤𞥆𞤢𞤸.
𞤉 𞤷𞤢𞤪𞤫𞤤 𞤲'𞤺𞤫𞤤⹁ 𞤑𞤢𞤤𞥆𞤵𞤯𞤮 𞤱𞤢𞤲'𞤺𞤢𞤴⹁ 𞤥𞤮 𞤯𞤵𞤥 𞤧𞤭𞤪𞤴𞤢𞤲𞤭𞥅 𞤸𞤢𞤤𞤳𞤫𞤪𞤫 𞤲'𞤣𞤫 𞤸𞤢𞥄 𞤢𞤦𞤢𞤣𞤢𞥄.
𞤌 𞤱𞤢𞤻𞤢𞤴 𞤳𞤮𞥅 𞤯𞤵𞤥𞤫 𞤳𞤮 𞤴𞤭𞤥𞤩𞤫 𞤲𞤮𞤣𞥆𞤢𞤼𞤢 𞤢𞤤𞥆𞤢𞤸 𞤳𞤮𞥅 𞤦𞤮𞥅 𞤳𞤮 𞤩𞤫 𞤥𞤢𞤱𞤲𞤭𞤲𞤼𞤢⹁ 𞤮 𞤥𞤢𞤱𞤲𞤭𞤲𞤢 𞤸𞤮𞥅𞤪𞤫 𞤥𞤢𞥄𞤳𞤮 𞤣𞤮𞤱 𞤥𞤢𞥄𞤶𞤵𞤥.
𞤖𞤢𞥄 𞤥𞤢𞥄 𞤮 𞤲𞤢𞤼𞥆𞤢𞤴 𞤏𞤵𞤪𞤮 𞤕𞤫𞤲𞤭𞥅𞤲'𞤺𞤮 𞤲'𞤺𞤮 𞤀𞤤𞥆𞤢𞤸⹁ 𞤮 𞤶𞤮𞥅𞤯𞤮𞥅⹁ 𞤮 𞤱𞤭'𞤢 𞤳𞤢𞤲𞤳𞤮 𞤱𞤮𞤲𞤭 𞤀𞤤𞥆𞤢𞤸.
𞤌𞤲 𞤷𞤭𞤬𞤼𞤮𞤪𞤢𞥄𞤴𞤭 𞤳𞤮 𞤲'𞤺𞤮𞤲'𞤣𞤵𞤲𞤮𞥅𞤥𞤭 𞤫 𞤥𞤮𞥅𞤯𞤮𞤲 𞤥𞤭 𞤱𞤭'𞤭𞥅'𞤮𞤲 𞤯𞤵'𞤵𞤥؟
𞤔𞤮𞥅𞤲𞤭 𞤮𞤲 𞤢𞤲'𞤣𞤭 𞤳𞤮 𞤸𞤢𞤯𞤭 𞤑𞤢𞤤𞥆𞤵𞤯𞤮 𞤮'𞤮 𞤱𞤢𞤪𞤳𞤭.
𞤚𞤮 𞤷𞤢𞤪𞤫𞤤 𞤳𞤢𞥄𞤲𞤵𞤲'𞤺𞤫𞤤 𞤱𞤢𞤯𞤭𞥅⹁ 𞤯𞤵𞤥 𞤱𞤢𞤲'𞤺𞤭𞤲𞤢𞤴𞤥𞤮.
𞤐'𞤘𞤢𞤥 𞤦𞤢𞤱𞤯𞤫 𞤑𞤢𞤤𞥆𞤵𞤯𞤮 𞤮𞤲 𞤯𞤮𞤲 𞤴𞤢𞥄𞤣𞤢𞤳𞤫 𞤬𞤵𞤯𞥆𞤭𞥅 𞤸𞤵𞤱𞤵𞤳𞤭 𞤫 𞤧𞤵𞥅𞤯𞤫.
𞤀𞤥𞥆𞤢𞥄 𞤮𞤲 𞤯𞤮𞤲 𞤼𞤢𞤩𞥆𞤮𞤼𞤮𞥅𞤯𞤮𞤯𞤫⹁ 𞤮 𞤱𞤢𞤯𞤢𞤴 𞤳𞤢 𞤼𞤢𞤩𞥆𞤢𞥄𞤳𞤭𞤯𞤫 𞤲𞤢𞥄 𞤮 𞤸𞤮𞤷𞥆𞤢𞥄𞤥𞤢.
𞤘𞤢𞤯𞤢 𞤯𞤮𞤲 𞤯𞤵𞤥 𞤱𞤢𞤲'𞤺𞤭𞤲𞤢𞤴 𞤑𞤢𞤤𞥆𞤵𞤯𞤮 𞤮𞤲⹁ 𞤧𞤫𞤴 𞤒𞤫𞥅𞤧𞤵 𞤔𞤮𞥅𞤥𞤭𞤪𞤢𞥄𞤱𞤮 𞤱𞤢𞤪𞤭𞤪𞤢𞤥𞤮 𞤫 𞤬𞤮𞥅𞤬𞤢𞥄𞤲'𞤺𞤮 𞤸𞤮𞤲'𞤣𞤵𞤳𞤮 𞤥𞤵𞥅𞤯𞤵𞤥⹁ 𞤲'𞤣𞤫𞤲 𞤸𞤢𞤤𞤳𞤭𞤪𞤢𞤥𞤮 𞤼𞤫𞤣𞥆𞤵𞤲'𞤺𞤢𞤤 𞤱𞤢𞤪𞤼𞤵𞤳𞤭 𞤥𞤵𞥅𞤯𞤵𞤥.
𞤑𞤢𞤤𞥆𞤵𞤯𞤮 𞤮𞤲 𞤱𞤢𞤪𞤣𞤢𞤴 𞤫 𞤦𞤢𞤱𞤯𞤫 𞤕𞤫𞤴𞤯𞤢𞤲⹁ 𞤮 𞤱𞤢𞤯𞤢𞤴 𞤢𞤤𞤢𞥄𞤥𞤢𞥄𞤶𞤭 𞤫 𞤳𞤢𞤴𞤯𞤭𞤲𞤭𞥅𞤯𞤵𞤥 𞤫 𞤳𞤵𞤤𞤲𞤭𞥅𞤯𞤵𞤥 𞤬𞤫𞥅𞤪𞤫‑𞤬𞤫𞥅𞤪𞤫 𞤯𞤵𞤥 𞤬𞤫𞤱𞤪𞤫⹁ 𞤫 𞤳𞤮𞥅 𞤭𞤪𞤭 𞤯𞤫𞤴𞤫 𞤳𞤵𞥅𞤯𞤫 𞤳𞤢𞤤𞥆𞤵𞤯𞤫 𞤰𞤮𞤴𞤪𞤢𞤴𞤯𞤫 𞤴𞤭𞤥𞤩𞤫 𞤳𞤢𞤤𞤳𞤢𞤴𞤩𞤫.
𞤒𞤭𞤥𞤩𞤫 𞤩𞤫𞤲 𞤳𞤢𞤤𞤳𞤢𞤴 𞤲'𞤺𞤢𞤥 𞤩𞤫 𞤲'𞤺𞤢𞤻𞤭𞥅 𞤩𞤫 𞤲'𞤺𞤭𞤯𞤢 𞤺𞤮𞥅𞤲'𞤺𞤢 𞤩𞤫 𞤳𞤭𞤧𞤢.
𞤐'𞤘𞤢𞤥 𞤲𞤮𞤲⹁ 𞤀𞤤𞥆𞤢𞤸 𞤤𞤭𞤤𞤣𞤢𞤲𞤢𞤴𞤩𞤫 𞤱𞤫𞤲'𞤦𞤫𞤪𞤫 𞤥𞤢𞤱𞤲'𞤣𞤫 𞤲'𞤺𞤢𞤥 𞤩𞤫 𞤲'𞤶𞤢𞤩𞤢 𞤬𞤫𞤱𞤪𞤫⹁ 𞤲'𞤺𞤢𞤥 𞤯𞤵𞤥 𞤼𞤢𞤰𞤢 𞤳𞤭𞥅𞤼𞤢 𞤣𞤮𞤱 𞤬𞤵𞥅 𞤩𞤫 𞤲'𞤶𞤢𞤩𞤢𞥄𞤴𞤭 𞤺𞤮𞥅𞤲'𞤺𞤢 𞤲𞤢𞤲𞤮𞥅𞤩𞤫 𞤦𞤫𞤤𞤯𞤵𞤥 𞤸𞤢𞤤𞥆𞤫𞥅𞤲'𞤣𞤫.
𞤐'𞤁𞤢𞤪𞤫𞥅 𞤄𞤮𞤯𞥆𞤵𞤥
𞤌𞤲𞤮𞤲 𞤦𞤢𞤲'𞤣𞤭𞤪𞤢𞥄𞤩𞤫 𞤢𞤥𞤭𞤲 𞤩𞤫 𞤔𞤮𞥅𞤥𞤭𞤪𞤢𞥄𞤱𞤮 𞤴𞤭𞤯𞤭⹁ 𞤫 𞤸𞤢𞥄𞤲𞤭 𞤥𞤭𞤲 𞤲'𞤺𞤢𞤯𞤢 𞤳𞤢 𞤴𞤫𞤼𞥆𞤵𞤳𞤭 𞤀𞤤𞥆𞤢𞤸 𞤲'𞤺𞤢𞤥 𞤥𞤮𞥅𞤯𞤮𞤲 𞤳𞤮𞥅 𞤲'𞤣𞤫𞤴𞤫.
𞤐'𞤘𞤢𞤥 𞤣𞤢𞤺𞤢 𞤢𞤪𞤢𞤲'𞤣𞤫 𞤀𞤤𞥆𞤢𞤸 𞤧𞤵𞤩𞤭𞥅'𞤮𞤲 𞤲'𞤺𞤢𞤥 𞤳𞤭𞤧𞤮𞤲 𞤦𞤢𞤪𞤳𞤢 𞤤𞤢𞥄𞤩𞤭𞤲𞤳𞤭 𞤳𞤭 𞤈𞤵𞥅𞤸𞤵 𞤥𞤢𞥄𞤳𞤮 𞤱𞤢𞤯𞤢𞤼𞤢 𞤫 𞤶𞤢𞤩𞤵𞤳𞤭 𞤺𞤮𞥅𞤲'𞤺𞤢.
𞤐'𞤘𞤢𞤥 𞤥𞤢𞥄𞤶𞤵𞤥 𞤀𞤤𞥆𞤢𞤸 𞤲𞤮𞤣𞥆𞤭'𞤮𞤲 𞤦𞤢𞤪𞤳𞤢 𞤖𞤢𞤦𞤢𞤪𞤵 𞤄𞤫𞤤𞤯𞤵𞤥 𞤯𞤵𞤥 𞤥𞤭𞤲 𞤲'𞤺𞤢'𞤢𞤶𞤭𞤲𞤢𞤲𞤭'𞤮𞤲.
𞤌 𞤲𞤮𞤣𞥆𞤵'𞤮𞤲 𞤲'𞤺𞤢𞤥 𞤳𞤫𞤩𞤮𞤲 𞤲𞤢𞤼𞥆𞤵𞤳𞤭 𞤼𞤫𞤣𞥆𞤵𞤲'𞤺𞤢𞤤 𞤔𞤮𞥅𞤥𞤭𞤪𞤢𞥄𞤱𞤮 𞤥𞤫𞥅𞤯𞤫𞤲 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵.
𞤐'𞤘𞤢𞤥 𞤲𞤮𞤲 𞤦𞤢𞤲'𞤣𞤭𞤪𞤢𞥄𞤩𞤫⹁ 𞤲'𞤣𞤢𞤪𞤫𞥅 𞤦𞤮𞤯𞥆𞤵𞤥 𞤲'𞤶𞤮𞤺𞤫𞥅 𞤫𞤳𞥆𞤭𞤼𞤭𞤲𞤮𞤤 𞤲'𞤺𞤮𞤤 𞤥𞤭𞤲 𞤫𞤳𞥆𞤭𞤼𞤭𞤲𞤭'𞤮𞤲 𞤲'𞤣𞤫𞤪 𞤥𞤫𞤼𞤮 𞤢𞤥𞤭𞤲 𞤳𞤮𞥅 𞤲'𞤣𞤫𞤪 𞤯𞤫𞤪𞤫𞤱𞤮𞤤 𞤲'𞤺𞤮𞤤 𞤥𞤭𞤲 𞤲'𞤦𞤭𞤲'𞤣𞤢𞤲𞤭'𞤮𞤲.
𞤔𞤮𞥅𞤥𞤭𞤪𞤢𞥄𞤱𞤮 𞤥𞤫𞥅𞤯𞤫𞤲 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤫 𞤸𞤮𞥅𞤪𞤫 𞤥𞤵𞥅𞤯𞤵𞤥⹁ 𞤫 𞤀𞤤𞥆𞤢𞤸 𞤐𞤴𞤢𞥄𞤳𞤮 𞤥𞤫𞥅𞤯𞤫𞤲 𞤃𞤮 𞤁𞤮𞤱⹁ 𞤺𞤭𞤯𞥆𞤮'𞤫𞤲 𞤷𞤫𞤲'𞤦𞤭𞤯𞤭𞤲𞤯𞤮'𞤫𞤲 𞤧𞤫𞤲'𞤦𞤭𞤯𞤭𞤲𞤳𞤭 𞤳𞤭 𞤪𞤫'𞤢𞤼𞤢𞥄 𞤳𞤮𞤳𞥆𞤵𞤯𞤮'𞤫𞤲 𞤳𞤢𞤥𞥆𞤵𞤲'𞤣𞤫 𞤦𞤮𞤲'𞤣𞤫 𞤦𞤢𞤪𞤳𞤢 𞤴𞤭𞤣𞥆𞤫 𞤥𞤢𞥄𞤳𞤮⹁ 𞤮 𞤬𞤵𞤳𞥆𞤭𞤲𞤢𞤲𞤢'𞤮𞤲 𞤩𞤫𞤪𞤯𞤫⹁ 𞤮 𞤧𞤫𞤲'𞤦𞤭𞤯𞤭𞤲𞤢'𞤮𞤲 𞤲'𞤣𞤫𞤪 𞤳𞤮𞥅 𞤲'𞤺𞤢𞤤𞤫 𞤳𞤵𞥅𞤺𞤢𞤤 𞤦𞤮𞤲'𞤺𞤢𞤤 𞤫 𞤱𞤮𞤤𞤣𞤫 𞤦𞤮𞤲'𞤣𞤫.
|
2 Tasaloonikanko'en 3
Ngaɗaneemin Do'aare
Bandiraaɓe amin, ko sakitii woni ngaɗaneemin do'aare ngam habaru Joomiraawo sankitoo jawɗum ɗum mawninee non no mawninirɗonɗum.
Kadin ngaɗaneemin do'aare ngam Joomiraawo hisnamin daga yimɓe kalluɓe, ngam naa' koo moye hoolii Yeesu.
Ammaa Joomiraawo o gaɗoowo ko o wi'i, o sembiɗinay'on, o reenay'on daga on ɗon Kalluɗo.
E min koolii Joomiraawo, min tabbitinii on ngaɗa ko min mbi'i'on ngaɗon, on ngaɗay boo ka waɗukiɗum.
Joomiraawo waɗa ɓeydon anduki yidde Allah o waɗa'on munyon nder torraaji ɗi njaroton non no Yeesu munyiri nder torraaji kalluɗi ɗi o yari.
Doole Koo Moye Huwa
Bandiraaɓe, e min mbi'a'on nder inde Joomiraawo meeɗen Yeesu Almasiihu, doole ngoɗɗitooɗon koo moye dakkiiɗo tokkuɗo Yeesu mo tokkataa ko min ekkitini'on.
Ngam onon e ko'e mooɗon on andi e haani ngaɗon ka ekkitaaki iri jonde amin.
Naa' min dakkiiɓe carel ko min njooɗodii e mooɗon.
Non maa, fuu mo min nyaamani nyamndu min njoɓiimo.
Min kuwii naa' seɗɗa jemma e nyalawma ngam to' min njowana goɗɗo mooɗon teddoral.
Min ngaɗu non naa' ngam min mbaawataa ɗaɓɓutuki ballal mooɗon, ammaa ngam min ngaɗa goɗɗum ko ekkitotooɗon.
Ngam koo carel ko min ngondunoo e mooɗon, raa ko min mbi'i'on ngaɗon, “To neɗɗo wanyii huwa, to' on kokkumo nyamndu.”
Ngam min nanii habaru woɓɓe mooɗon ɓe dakkiiɓe, ɓe kuwataa.
E ɓe natta haala ka yaalaayiɓe.
E min mbi'a iri yimɓe ɓe'e e min mbagginaɓe nder inde Joomiraawo meeɗen Yeesu Almasiihu ɓe ngaɗa jonde bonde ɓe kuwa ɓe keɓana ko'e maɓɓe ko ɓe nyaamata.
Onon boo bandiraaɓe amin, to' on comu waɗuki ko haani.
To goɗɗo wanyii tokkuki ko min mbi'i nder ɗerewol ngo'ol, paamaneemo boɗɗum.
To' on kawtu hoore e maako ngam o nana cemtuɗum o mo''ina ngikku maako.
Fuu e non, to' on koccumo bo ganyo mooɗon, ammaa mbaggineemo no mbagginirton tokkuɗo Yeesu.
Boliiɗe Cakitiiɗe
Joomiraawo joomu jam e hoore muuɗum hokka'on jam koo ndeye nder koo ɗume.
Joomiraawo wonda e mooɗon on fuu.
Min Bulus windi kownol ngo'ol e jungo am.
E mi winda ɗu'um nder fuu ɗereeji ɗi mbindumi ngam ɗum holla min windiɗi.
Non mbindiraymi.
Joomiraawo meeɗen Yeesu Almasiihu barkiɗina'on on fuu.
|
𞥒 𞤚𞤢𞤧𞤢𞤤𞤮𞥅𞤲𞤭𞤳𞤢𞤲𞤳𞤮'𞤫𞤲 𞥓
𞤐'𞤘𞤢𞤯𞤢𞤲𞤫𞥅𞤥𞤭𞤲 𞤁𞤮'𞤢𞥄𞤪𞤫
𞤄𞤢𞤲'𞤣𞤭𞤪𞤢𞥄𞤩𞤫 𞤢𞤥𞤭𞤲⹁ 𞤳𞤮 𞤧𞤢𞤳𞤭𞤼𞤭𞥅 𞤱𞤮𞤲𞤭 𞤲'𞤺𞤢𞤯𞤢𞤲𞤫𞥅𞤥𞤭𞤲 𞤣𞤮'𞤢𞥄𞤪𞤫 𞤲'𞤺𞤢𞤥 𞤸𞤢𞤦𞤢𞤪𞤵 𞤔𞤮𞥅𞤥𞤭𞤪𞤢𞥄𞤱𞤮 𞤧𞤢𞤲𞤳𞤭𞤼𞤮𞥅 𞤶𞤢𞤱𞤯𞤵𞤥 𞤯𞤵𞤥 𞤥𞤢𞤱𞤲𞤭𞤲𞤫𞥅 𞤲𞤮𞤲 𞤲𞤮 𞤥𞤢𞤱𞤲𞤭𞤲𞤭𞤪𞤯𞤮𞤲𞤯𞤵𞤥.
𞤑𞤢𞤣𞤭𞤲 𞤲'𞤺𞤢𞤯𞤢𞤲𞤫𞥅𞤥𞤭𞤲 𞤣𞤮'𞤢𞥄𞤪𞤫 𞤲'𞤺𞤢𞤥 𞤔𞤮𞥅𞤥𞤭𞤪𞤢𞥄𞤱𞤮 𞤸𞤭𞤧𞤲𞤢𞤥𞤭𞤲 𞤣𞤢𞤺𞤢 𞤴𞤭𞤥𞤩𞤫 𞤳𞤢𞤤𞥆𞤵𞤩𞤫⹁ 𞤲'𞤺𞤢𞤥 𞤲𞤢𞥄' 𞤳𞤮𞥅 𞤥𞤮𞤴𞤫 𞤸𞤮𞥅𞤤𞤭𞥅 𞤒𞤫𞥅𞤧𞤵.
𞤀𞤥𞥆𞤢𞥄 𞤔𞤮𞥅𞤥𞤭𞤪𞤢𞥄𞤱𞤮 𞤮 𞤺𞤢𞤯𞤮𞥅𞤱𞤮 𞤳𞤮 𞤮 𞤱𞤭'𞤭⹁ 𞤮 𞤧𞤫𞤲'𞤦𞤭𞤯𞤭𞤲𞤢𞤴'𞤮𞤲⹁ 𞤮 𞤪𞤫𞥅𞤲𞤢𞤴'𞤮𞤲 𞤣𞤢𞤺𞤢 𞤮𞤲 𞤯𞤮𞤲 𞤑𞤢𞤤𞥆𞤵𞤯𞤮.
𞤉 𞤥𞤭𞤲 𞤳𞤮𞥅𞤤𞤭𞥅 𞤔𞤮𞥅𞤥𞤭𞤪𞤢𞥄𞤱𞤮⹁ 𞤥𞤭𞤲 𞤼𞤢𞤦𞥆𞤭𞤼𞤭𞤲𞤭𞥅 𞤮𞤲 𞤲'𞤺𞤢𞤯𞤢 𞤳𞤮 𞤥𞤭𞤲 𞤲'𞤦𞤭'𞤭'𞤮𞤲 𞤲'𞤺𞤢𞤯𞤮𞤲⹁ 𞤮𞤲 𞤲'𞤺𞤢𞤯𞤢𞤴 𞤦𞤮𞥅 𞤳𞤢 𞤱𞤢𞤯𞤵𞤳𞤭𞤯𞤵𞤥.
𞤔𞤮𞥅𞤥𞤭𞤪𞤢𞥄𞤱𞤮 𞤱𞤢𞤯𞤢 𞤩𞤫𞤴𞤣𞤮𞤲 𞤢𞤲'𞤣𞤵𞤳𞤭 𞤴𞤭𞤣𞥆𞤫 𞤀𞤤𞥆𞤢𞤸 𞤮 𞤱𞤢𞤯𞤢'𞤮𞤲 𞤥𞤵𞤻𞤮𞤲 𞤲'𞤣𞤫𞤪 𞤼𞤮𞤪𞥆𞤢𞥄𞤶𞤭 𞤯𞤭 𞤲'𞤶𞤢𞤪𞤮𞤼𞤮𞤲 𞤲𞤮𞤲 𞤲𞤮 𞤒𞤫𞥅𞤧𞤵 𞤥𞤵𞤻𞤭𞤪𞤭 𞤲'𞤣𞤫𞤪 𞤼𞤮𞤪𞥆𞤢𞥄𞤶𞤭 𞤳𞤢𞤤𞥆𞤵𞤯𞤭 𞤯𞤭 𞤮 𞤴𞤢𞤪𞤭.
𞤁𞤮𞥅𞤤𞤫 𞤑𞤮𞥅 𞤃𞤮𞤴𞤫 𞤖𞤵𞤱𞤢
𞤄𞤢𞤲'𞤣𞤭𞤪𞤢𞥄𞤩𞤫⹁ 𞤫 𞤥𞤭𞤲 𞤲'𞤦𞤭'𞤢'𞤮𞤲 𞤲'𞤣𞤫𞤪 𞤭𞤲'𞤣𞤫 𞤔𞤮𞥅𞤥𞤭𞤪𞤢𞥄𞤱𞤮 𞤥𞤫𞥅𞤯𞤫𞤲 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵⹁ 𞤣𞤮𞥅𞤤𞤫 𞤲'𞤺𞤮𞤯𞥆𞤭𞤼𞤮𞥅𞤯𞤮𞤲 𞤳𞤮𞥅 𞤥𞤮𞤴𞤫 𞤣𞤢𞤳𞥆𞤭𞥅𞤯𞤮 𞤼𞤮𞤳𞥆𞤵𞤯𞤮 𞤒𞤫𞥅𞤧𞤵 𞤥𞤮 𞤼𞤮𞤳𞥆𞤢𞤼𞤢𞥄 𞤳𞤮 𞤥𞤭𞤲 𞤫𞤳𞥆𞤭𞤼𞤭𞤲𞤭'𞤮𞤲.
𞤐'𞤘𞤢𞤥 𞤮𞤲𞤮𞤲 𞤫 𞤳𞤮'𞤫 𞤥𞤮𞥅𞤯𞤮𞤲 𞤮𞤲 𞤢𞤲'𞤣𞤭 𞤫 𞤸𞤢𞥄𞤲𞤭 𞤲'𞤺𞤢𞤯𞤮𞤲 𞤳𞤢 𞤫𞤳𞥆𞤭𞤼𞤢𞥄𞤳𞤭 𞤭𞤪𞤭 𞤶𞤮𞤲'𞤣𞤫 𞤢𞤥𞤭𞤲.
𞤐𞤢𞥄' 𞤥𞤭𞤲 𞤣𞤢𞤳𞥆𞤭𞥅𞤩𞤫 𞤷𞤢𞤪𞤫𞤤 𞤳𞤮 𞤥𞤭𞤲 𞤲'𞤶𞤮𞥅𞤯𞤮𞤣𞤭𞥅 𞤫 𞤥𞤮𞥅𞤯𞤮𞤲.
𞤐𞤮𞤲 𞤥𞤢𞥄⹁ 𞤬𞤵𞥅 𞤥𞤮 𞤥𞤭𞤲 𞤻𞤢𞥄𞤥𞤢𞤲𞤭 𞤻𞤢𞤥𞤲'𞤣𞤵 𞤥𞤭𞤲 𞤲'𞤶𞤮𞤩𞤭𞥅𞤥𞤮.
𞤃𞤭𞤲 𞤳𞤵𞤱𞤭𞥅 𞤲𞤢𞥄' 𞤧𞤫𞤯𞥆𞤢 𞤶𞤫𞤥𞥆𞤢 𞤫 𞤻𞤢𞤤𞤢𞤱𞤥𞤢 𞤲'𞤺𞤢𞤥 𞤼𞤮' 𞤥𞤭𞤲 𞤲'𞤶𞤮𞤱𞤢𞤲𞤢 𞤺𞤮𞤯𞥆𞤮 𞤥𞤮𞥅𞤯𞤮𞤲 𞤼𞤫𞤣𞥆𞤮𞤪𞤢𞤤.
𞤃𞤭𞤲 𞤲'𞤺𞤢𞤯𞤵 𞤲𞤮𞤲 𞤲𞤢𞥄' 𞤲'𞤺𞤢𞤥 𞤥𞤭𞤲 𞤲'𞤦𞤢𞥄𞤱𞤢𞤼𞤢𞥄 𞤯𞤢𞤩𞥆𞤵𞤼𞤵𞤳𞤭 𞤦𞤢𞤤𞥆𞤢𞤤 𞤥𞤮𞥅𞤯𞤮𞤲⹁ 𞤢𞤥𞥆𞤢𞥄 𞤲'𞤺𞤢𞤥 𞤥𞤭𞤲 𞤲'𞤺𞤢𞤯𞤢 𞤺𞤮𞤯𞥆𞤵𞤥 𞤳𞤮 𞤫𞤳𞥆𞤭𞤼𞤮𞤼𞤮𞥅𞤯𞤮𞤲.
𞤐'𞤘𞤢𞤥 𞤳𞤮𞥅 𞤷𞤢𞤪𞤫𞤤 𞤳𞤮 𞤥𞤭𞤲 𞤲'𞤺𞤮𞤲'𞤣𞤵𞤲𞤮𞥅 𞤫 𞤥𞤮𞥅𞤯𞤮𞤲⹁ 𞤪𞤢𞥄 𞤳𞤮 𞤥𞤭𞤲 𞤲'𞤦𞤭'𞤭'𞤮𞤲 𞤲'𞤺𞤢𞤯𞤮𞤲⹁ “𞤚𞤮 𞤲𞤫𞤯𞥆𞤮 𞤱𞤢𞤻𞤭𞥅 𞤸𞤵𞤱𞤢⹁ 𞤼𞤮' 𞤮𞤲 𞤳𞤮𞤳𞥆𞤵𞤥𞤮 𞤻𞤢𞤥𞤲'𞤣𞤵.”
𞤐'𞤘𞤢𞤥 𞤥𞤭𞤲 𞤲𞤢𞤲𞤭𞥅 𞤸𞤢𞤦𞤢𞤪𞤵 𞤱𞤮𞤩𞥆𞤫 𞤥𞤮𞥅𞤯𞤮𞤲 𞤩𞤫 𞤣𞤢𞤳𞥆𞤭𞥅𞤩𞤫⹁ 𞤩𞤫 𞤳𞤵𞤱𞤢𞤼𞤢𞥄.
𞤉 𞤩𞤫 𞤲𞤢𞤼𞥆𞤢 𞤸𞤢𞥄𞤤𞤢 𞤳𞤢 𞤴𞤢𞥄𞤤𞤢𞥄𞤴𞤭𞤩𞤫.
𞤉 𞤥𞤭𞤲 𞤲'𞤦𞤭'𞤢 𞤭𞤪𞤭 𞤴𞤭𞤥𞤩𞤫 𞤩𞤫'𞤫 𞤫 𞤥𞤭𞤲 𞤲'𞤦𞤢𞤺𞥆𞤭𞤲𞤢𞤩𞤫 𞤲'𞤣𞤫𞤪 𞤭𞤲'𞤣𞤫 𞤔𞤮𞥅𞤥𞤭𞤪𞤢𞥄𞤱𞤮 𞤥𞤫𞥅𞤯𞤫𞤲 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤩𞤫 𞤲'𞤺𞤢𞤯𞤢 𞤶𞤮𞤲'𞤣𞤫 𞤦𞤮𞤲'𞤣𞤫 𞤩𞤫 𞤳𞤵𞤱𞤢 𞤩𞤫 𞤳𞤫𞤩𞤢𞤲𞤢 𞤳𞤮'𞤫 𞤥𞤢𞤩𞥆𞤫 𞤳𞤮 𞤩𞤫 𞤻𞤢𞥄𞤥𞤢𞤼𞤢.
𞤌𞤲𞤮𞤲 𞤦𞤮𞥅 𞤦𞤢𞤲'𞤣𞤭𞤪𞤢𞥄𞤩𞤫 𞤢𞤥𞤭𞤲⹁ 𞤼𞤮' 𞤮𞤲 𞤷𞤮𞤥𞤵 𞤱𞤢𞤯𞤵𞤳𞤭 𞤳𞤮 𞤸𞤢𞥄𞤲𞤭.
𞤚𞤮 𞤺𞤮𞤯𞥆𞤮 𞤱𞤢𞤻𞤭𞥅 𞤼𞤮𞤳𞥆𞤵𞤳𞤭 𞤳𞤮 𞤥𞤭𞤲 𞤲'𞤦𞤭'𞤭 𞤲'𞤣𞤫𞤪 𞤯𞤫𞤪𞤫𞤱𞤮𞤤 𞤲'𞤺𞤮'𞤮𞤤⹁ 𞤨𞤢𞥄𞤥𞤢𞤲𞤫𞥅𞤥𞤮 𞤦𞤮𞤯𞥆𞤵𞤥.
𞤚𞤮' 𞤮𞤲 𞤳𞤢𞤱𞤼𞤵 𞤸𞤮𞥅𞤪𞤫 𞤫 𞤥𞤢𞥄𞤳𞤮 𞤲'𞤺𞤢𞤥 𞤮 𞤲𞤢𞤲𞤢 𞤷𞤫𞤥𞤼𞤵𞤯𞤵𞤥 𞤮 𞤥𞤮''𞤭𞤲𞤢 𞤲'𞤺𞤭𞤳𞥆𞤵 𞤥𞤢𞥄𞤳𞤮.
𞤊𞤵𞥅 𞤫 𞤲𞤮𞤲⹁ 𞤼𞤮' 𞤮𞤲 𞤳𞤮𞤷𞥆𞤵𞤥𞤮 𞤦𞤮 𞤺𞤢𞤻𞤮 𞤥𞤮𞥅𞤯𞤮𞤲⹁ 𞤢𞤥𞥆𞤢𞥄 𞤲'𞤦𞤢𞤺𞥆𞤭𞤲𞤫𞥅𞤥𞤮 𞤲𞤮 𞤲'𞤦𞤢𞤺𞥆𞤭𞤲𞤭𞤪𞤼𞤮𞤲 𞤼𞤮𞤳𞥆𞤵𞤯𞤮 𞤒𞤫𞥅𞤧𞤵.
𞤄𞤮𞤤𞤭𞥅𞤯𞤫 𞤕𞤢𞤳𞤭𞤼𞤭𞥅𞤯𞤫
𞤔𞤮𞥅𞤥𞤭𞤪𞤢𞥄𞤱𞤮 𞤶𞤮𞥅𞤥𞤵 𞤶𞤢𞤥 𞤫 𞤸𞤮𞥅𞤪𞤫 𞤥𞤵𞥅𞤯𞤵𞤥 𞤸𞤮𞤳𞥆𞤢'𞤮𞤲 𞤶𞤢𞤥 𞤳𞤮𞥅 𞤲'𞤣𞤫𞤴𞤫 𞤲'𞤣𞤫𞤪 𞤳𞤮𞥅 𞤯𞤵𞤥𞤫.
𞤔𞤮𞥅𞤥𞤭𞤪𞤢𞥄𞤱𞤮 𞤱𞤮𞤲'𞤣𞤢 𞤫 𞤥𞤮𞥅𞤯𞤮𞤲 𞤮𞤲 𞤬𞤵𞥅.
𞤃𞤭𞤲 𞤄𞤵𞤤𞤵𞤧 𞤱𞤭𞤲'𞤣𞤭 𞤳𞤮𞤱𞤲𞤮𞤤 𞤲'𞤺𞤮'𞤮𞤤 𞤫 𞤶𞤵𞤲'𞤺𞤮 𞤢𞤥.
𞤉 𞤥𞤭 𞤱𞤭𞤲'𞤣𞤢 𞤯𞤵'𞤵𞤥 𞤲'𞤣𞤫𞤪 𞤬𞤵𞥅 𞤯𞤫𞤪𞤫𞥅𞤶𞤭 𞤯𞤭 𞤲'𞤦𞤭𞤲'𞤣𞤵𞤥𞤭 𞤲'𞤺𞤢𞤥 𞤯𞤵𞤥 𞤸𞤮𞤤𞥆𞤢 𞤥𞤭𞤲 𞤱𞤭𞤲'𞤣𞤭𞤯𞤭.
𞤐𞤮𞤲 𞤲'𞤦𞤭𞤲'𞤣𞤭𞤪𞤢𞤴𞤥𞤭.
𞤔𞤮𞥅𞤥𞤭𞤪𞤢𞥄𞤱𞤮 𞤥𞤫𞥅𞤯𞤫𞤲 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤦𞤢𞤪𞤳𞤭𞤯𞤭𞤲𞤢'𞤮𞤲 𞤮𞤲 𞤬𞤵𞥅.
|
2 Tasaloonikanko'en Habaru dow ɗerewol ngo'ol
Habaru dow ɗerewol ngo'ol
Bulus lilaaɗo Yeesu Almasiihu windii ɗerewol ngo'ol hakkunde duuɓi 51-52 A.D., waato hakkunde duuɓi 51-52 gaɗa danyngol Yeesu.
Ciya faamu dow wartoyki Almasiihu nyamrii yeeso e fooɗuki wannaare nder kawtal tokkuɓe Yeesu gonɓe gariiri Tasaloonika.
Bulus metii dow yimɓe nyumooɓe nyalnde nde Joomiraawo wartoyta yaadake warii.
O wi'iɓe to' ɓe njaɓa goɗɗo majjinaɓe e ekkitinol fewre dow fii ɗu'um.
O holliiɓe wiiki ko Almasiihu wartoya halleende e kuuɗe kalluɗe ɓeydoto naa' seɗɗa ley laamu goɗɗo bi'eteeɗo Kalluɗo, ganyo Almasiihu.
Bulus ɓeydii wiiki Tasaloonikanko'en ndaroo dow hoolaare maɓɓe, koo nder torra koo nder yarki bone.
Ɓe kuwa ɓe keɓa ko ɓe marortoo non no Bulus e ɓe o huudata ngaɗata.
Nden ɓe nyamra yeeso e waɗuki ko wooɗi.
Ko Woni Nder:
Kownol Bulus (1.1‑2)
Gartol Almasiihu (1.3‑12)
Wagginki dow gartol Almasiihu (2.1‑17)
Ngaɗaneemin do'aare (3.1‑15)
Kownol cakitiingol (3.16‑18)
|
𞥒 𞤚𞤢𞤧𞤢𞤤𞤮𞥅𞤲𞤭𞤳𞤢𞤲𞤳𞤮'𞤫𞤲 𞤖𞤢𞤦𞤢𞤪𞤵 𞤣𞤮𞤱 𞤯𞤫𞤪𞤫𞤱𞤮𞤤 𞤲'𞤺𞤮'𞤮𞤤
𞤖𞤢𞤦𞤢𞤪𞤵 𞤣𞤮𞤱 𞤯𞤫𞤪𞤫𞤱𞤮𞤤 𞤲'𞤺𞤮'𞤮𞤤
𞤄𞤵𞤤𞤵𞤧 𞤤𞤭𞤤𞤢𞥄𞤯𞤮 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤱𞤭𞤲'𞤣𞤭𞥅 𞤯𞤫𞤪𞤫𞤱𞤮𞤤 𞤲'𞤺𞤮'𞤮𞤤 𞤸𞤢𞤳𞥆𞤵𞤲'𞤣𞤫 𞤣𞤵𞥅𞤩𞤭 𞥕𞥑-𞥕𞥒 𞤀.𞤁.⹁ 𞤱𞤢𞥄𞤼𞤮 𞤸𞤢𞤳𞥆𞤵𞤲'𞤣𞤫 𞤣𞤵𞥅𞤩𞤭 𞥕𞥑-𞥕𞥒 𞤺𞤢𞤯𞤢 𞤣𞤢𞤻𞤲'𞤺𞤮𞤤 𞤒𞤫𞥅𞤧𞤵.
𞤕𞤭𞤴𞤢 𞤬𞤢𞥄𞤥𞤵 𞤣𞤮𞤱 𞤱𞤢𞤪𞤼𞤮𞤴𞤳𞤭 𞤀𞤤𞤥𞤢𞤧𞤭𞥅𞤸𞤵 𞤻𞤢𞤥𞤪𞤭𞥅 𞤴𞤫𞥅𞤧𞤮 𞤫 𞤬𞤮𞥅𞤯𞤵𞤳𞤭 𞤱𞤢𞤲𞥆𞤢𞥄𞤪𞤫 𞤲'𞤣𞤫𞤪 𞤳𞤢𞤱𞤼𞤢𞤤 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤺𞤮𞤲𞤩𞤫 𞤺𞤢𞤪𞤭𞥅𞤪𞤭 𞤚𞤢𞤧𞤢𞤤𞤮𞥅𞤲𞤭𞤳𞤢.
𞤄𞤵𞤤𞤵𞤧 𞤥𞤫𞤼𞤭𞥅 𞤣𞤮𞤱 𞤴𞤭𞤥𞤩𞤫 𞤻𞤵𞤥𞤮𞥅𞤩𞤫 𞤻𞤢𞤤𞤲'𞤣𞤫 𞤲'𞤣𞤫 𞤔𞤮𞥅𞤥𞤭𞤪𞤢𞥄𞤱𞤮 𞤱𞤢𞤪𞤼𞤮𞤴𞤼𞤢 𞤴𞤢𞥄𞤣𞤢𞤳𞤫 𞤱𞤢𞤪𞤭𞥅.
𞤌 𞤱𞤭'𞤭𞤩𞤫 𞤼𞤮' 𞤩𞤫 𞤲'𞤶𞤢𞤩𞤢 𞤺𞤮𞤯𞥆𞤮 𞤥𞤢𞤶𞥆𞤭𞤲𞤢𞤩𞤫 𞤫 𞤫𞤳𞥆𞤭𞤼𞤭𞤲𞤮𞤤 𞤬𞤫𞤱𞤪𞤫 𞤣𞤮𞤱 𞤬𞤭𞥅 𞤯𞤵'𞤵𞤥.
𞤌 𞤸𞤮𞤤𞥆𞤭𞥅𞤩𞤫 𞤱𞤭𞥅𞤳𞤭 𞤳𞤮 𞤀𞤤𞤥𞤢𞤧𞤭𞥅𞤸𞤵 𞤱𞤢𞤪𞤼𞤮𞤴𞤢 𞤸𞤢𞤤𞥆𞤫𞥅𞤲'𞤣𞤫 𞤫 𞤳𞤵𞥅𞤯𞤫 𞤳𞤢𞤤𞥆𞤵𞤯𞤫 𞤩𞤫𞤴𞤣𞤮𞤼𞤮 𞤲𞤢𞥄' 𞤧𞤫𞤯𞥆𞤢 𞤤𞤫𞤴 𞤤𞤢𞥄𞤥𞤵 𞤺𞤮𞤯𞥆𞤮 𞤦𞤭'𞤫𞤼𞤫𞥅𞤯𞤮 𞤑𞤢𞤤𞥆𞤵𞤯𞤮⹁ 𞤺𞤢𞤻𞤮 𞤀𞤤𞤥𞤢𞤧𞤭𞥅𞤸𞤵.
𞤄𞤵𞤤𞤵𞤧 𞤩𞤫𞤴𞤣𞤭𞥅 𞤱𞤭𞥅𞤳𞤭 𞤚𞤢𞤧𞤢𞤤𞤮𞥅𞤲𞤭𞤳𞤢𞤲𞤳𞤮'𞤫𞤲 𞤲'𞤣𞤢𞤪𞤮𞥅 𞤣𞤮𞤱 𞤸𞤮𞥅𞤤𞤢𞥄𞤪𞤫 𞤥𞤢𞤩𞥆𞤫⹁ 𞤳𞤮𞥅 𞤲'𞤣𞤫𞤪 𞤼𞤮𞤪𞥆𞤢 𞤳𞤮𞥅 𞤲'𞤣𞤫𞤪 𞤴𞤢𞤪𞤳𞤭 𞤦𞤮𞤲𞤫.
𞤇𞤫 𞤳𞤵𞤱𞤢 𞤩𞤫 𞤳𞤫𞤩𞤢 𞤳𞤮 𞤩𞤫 𞤥𞤢𞤪𞤮𞤪𞤼𞤮𞥅 𞤲𞤮𞤲 𞤲𞤮 𞤄𞤵𞤤𞤵𞤧 𞤫 𞤩𞤫 𞤮 𞤸𞤵𞥅𞤣𞤢𞤼𞤢 𞤲'𞤺𞤢𞤯𞤢𞤼𞤢.
𞤐'𞤁𞤫𞤲 𞤩𞤫 𞤻𞤢𞤥𞤪𞤢 𞤴𞤫𞥅𞤧𞤮 𞤫 𞤱𞤢𞤯𞤵𞤳𞤭 𞤳𞤮 𞤱𞤮𞥅𞤯𞤭.
𞤑𞤮 𞤏𞤮𞤲𞤭 𞤐'𞤁𞤫𞤪:
𞤑𞤮𞤱𞤲𞤮𞤤 𞤄𞤵𞤤𞤵𞤧 (𞥑.𞥑‑𞥒)
𞤘𞤢𞤪𞤼𞤮𞤤 𞤀𞤤𞤥𞤢𞤧𞤭𞥅𞤸𞤵 (𞥑.𞥓‑𞥑𞥒)
𞤏𞤢𞤺𞥆𞤭𞤲𞤳𞤭 𞤣𞤮𞤱 𞤺𞤢𞤪𞤼𞤮𞤤 𞤀𞤤𞤥𞤢𞤧𞤭𞥅𞤸𞤵 (𞥒.𞥑‑𞥑𞥗)
𞤐'𞤘𞤢𞤯𞤢𞤲𞤫𞥅𞤥𞤭𞤲 𞤣𞤮'𞤢𞥄𞤪𞤫 (𞥓.𞥑‑𞥑𞥕)
𞤑𞤮𞤱𞤲𞤮𞤤 𞤷𞤢𞤳𞤭𞤼𞤭𞥅𞤲'𞤺𞤮𞤤 (𞥓.𞥑𞥖‑𞥑𞥘)
|
2 Timooti 1
Kownol Bulus
Min Bulus mo Allah suɓi mi warta lilaaɗo Yeesu Almasiihu windi ɗerewol ngo'ol.
Allah suɓiiyam ngam mi hokka habaru yonki ki ɗum waɗi alkawal heɓuki nder tokkuki Yeesu.
E mi windanmaa ɗerewol ngo'ol Timooti, ɓiɗɗo am nder tokkuki Yeesu, mo ngiɗumi.
Allah Nyaako meeɗen e Yeesu Almasiihu Joomiraawo meeɗen barkiɗinmaa, yurminanmaa hokkumaa jam.
Yettoore e Sembiɗinki
E mi yetta Allah mo kuwanaymi e ɓernde lamnde, no maama'en am ngaɗi.
E mi yettamo koo ngele carel ngel ngaɗanaymaami do'aare jemma e nyalawma.
To mi siftorii gonɗi ɗi ndufuɗaa, sey mi nana mi haaɓii yiikima ngam mi nana belɗum ɗuɗɗum.
Mi siftorii no kooloriɗaa Yeesu e ɓernde go'o, non no maama maaɗa Looyis e maduujo maaɗa Yunis kooloriimo ɓernde go'o, nden jooni boo mi tabbitinii an maa a hoolakemo non.
Ngam non e mi toromaa, ɓeydu huutirki dokkal ngal Allah hokkumaa carel ko njowanmaami juuɗe.
Ngam Joomiraawo hokkaayi'en ngikku kulol, ammaa o hokkii'en ngikku yidde e bawɗe e suruki ko'e meeɗen.
Ngam maajum taa' semtu hokkuki yimɓe habaru Joomiraawo meeɗen, taa' boo semtam min maɓɓaaɗo ngam tokkuki Yeesu.
Ammaa en njardu torra hokkuki habaru Yeesu nder bawɗe Allah.
Kanko hisni'en, noddi'en ngam ngarten yimɓe maako kuwen kuugal maako.
O waɗu non naa' ngam goɗɗum boɗɗum ɗum ngaɗɗen, ammaa non o yiɗiri fii ɗum waɗoroo e yidde nde o holli'en nder Yeesu Almasiihu ko duuniyaaru tagee.
Jooni boo o wanginanii'en yidde nden barka Kisnoowo meeɗen Yeesu Almasiihu, gartirɗo sembe mayde meere.
Kanko holli'en laawol ngol tokketen kisen keɓen yonki ki re'ataa barka Habaru Belɗum.
Ngam hokkuki Habaru Belɗum ɗu'um, Allah wartiriyam ga'ajinoowo e lilaaɗo e ekkitinoowo.
Kanjum waɗi e mi yara bone ɗu'um niini, ammaa fuu e non mi semtaayi ngam e mi andi mo kooliimi.
Mi tabbitinii o waaway reenuki ko o hokkiyam yaaki Nyalnde Jaango.
Ko ekkitinmaami ɗum goonga.
Jogaɗum boɗɗum, tokkuɗum e yidde nde keɓɗen nder hoolaaki Yeesu Almasiihu.
Joga habaru goonga boɗɗum ɗum Ruuhu Allah gonɗum nder meeɗen hokkumaa.
A andi koo moye gonɗo nder leyɗe Aasiya wanyiiyam, nder maɓɓe haa e Fayjelus e Hamoojenis.
Joomiraawo yurminana wuro Onesiforus ngam nde ɗuɗɗum e mo sembiɗinayam, o semtaayiyam nde ɗum maɓɓiyam nder suudu cural.
Ko o yottii gariiri Rooma, o ɗaɓɓitiiyam naa' seɗɗa naaki o heɓtiyam.
Joomiraawo meeɗen yurminanamo Nyalnde Jaango.
A andi boɗɗum no o walliriyam nder gariiri Aafisa.
|
𞥒 𞤚𞤭𞤥𞤮𞥅𞤼𞤭 𞥑
𞤑𞤮𞤱𞤲𞤮𞤤 𞤄𞤵𞤤𞤵𞤧
𞤃𞤭𞤲 𞤄𞤵𞤤𞤵𞤧 𞤥𞤮 𞤀𞤤𞥆𞤢𞤸 𞤧𞤵𞤩𞤭 𞤥𞤭 𞤱𞤢𞤪𞤼𞤢 𞤤𞤭𞤤𞤢𞥄𞤯𞤮 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤱𞤭𞤲'𞤣𞤭 𞤯𞤫𞤪𞤫𞤱𞤮𞤤 𞤲'𞤺𞤮'𞤮𞤤.
𞤀𞤤𞥆𞤢𞤸 𞤧𞤵𞤩𞤭𞥅𞤴𞤢𞤥 𞤲'𞤺𞤢𞤥 𞤥𞤭 𞤸𞤮𞤳𞥆𞤢 𞤸𞤢𞤦𞤢𞤪𞤵 𞤴𞤮𞤲𞤳𞤭 𞤳𞤭 𞤯𞤵𞤥 𞤱𞤢𞤯𞤭 𞤢𞤤𞤳𞤢𞤱𞤢𞤤 𞤸𞤫𞤩𞤵𞤳𞤭 𞤲'𞤣𞤫𞤪 𞤼𞤮𞤳𞥆𞤵𞤳𞤭 𞤒𞤫𞥅𞤧𞤵.
𞤉 𞤥𞤭 𞤱𞤭𞤲'𞤣𞤢𞤲𞤥𞤢𞥄 𞤯𞤫𞤪𞤫𞤱𞤮𞤤 𞤲'𞤺𞤮'𞤮𞤤 𞤚𞤭𞤥𞤮𞥅𞤼𞤭⹁ 𞤩𞤭𞤯𞥆𞤮 𞤢𞤥 𞤲'𞤣𞤫𞤪 𞤼𞤮𞤳𞥆𞤵𞤳𞤭 𞤒𞤫𞥅𞤧𞤵⹁ 𞤥𞤮 𞤲'𞤺𞤭𞤯𞤵𞤥𞤭.
𞤀𞤤𞥆𞤢𞤸 𞤐𞤴𞤢𞥄𞤳𞤮 𞤥𞤫𞥅𞤯𞤫𞤲 𞤫 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤔𞤮𞥅𞤥𞤭𞤪𞤢𞥄𞤱𞤮 𞤥𞤫𞥅𞤯𞤫𞤲 𞤦𞤢𞤪𞤳𞤭𞤯𞤭𞤲𞤥𞤢𞥄⹁ 𞤴𞤵𞤪𞤥𞤭𞤲𞤢𞤲𞤥𞤢𞥄 𞤸𞤮𞤳𞥆𞤵𞤥𞤢𞥄 𞤶𞤢𞤥.
𞤒𞤫𞤼𞥆𞤮𞥅𞤪𞤫 𞤫 𞤅𞤫𞤲'𞤦𞤭𞤯𞤭𞤲𞤳𞤭
𞤉 𞤥𞤭 𞤴𞤫𞤼𞥆𞤢 𞤀𞤤𞥆𞤢𞤸 𞤥𞤮 𞤳𞤵𞤱𞤢𞤲𞤢𞤴𞤥𞤭 𞤫 𞤩𞤫𞤪𞤲'𞤣𞤫 𞤤𞤢𞤥𞤲'𞤣𞤫⹁ 𞤲𞤮 𞤥𞤢𞥄𞤥𞤢'𞤫𞤲 𞤢𞤥 𞤲'𞤺𞤢𞤯𞤭.
𞤉 𞤥𞤭 𞤴𞤫𞤼𞥆𞤢𞤥𞤮 𞤳𞤮𞥅 𞤲'𞤺𞤫𞤤𞤫 𞤷𞤢𞤪𞤫𞤤 𞤲'𞤺𞤫𞤤 𞤲'𞤺𞤢𞤯𞤢𞤲𞤢𞤴𞤥𞤢𞥄𞤥𞤭 𞤣𞤮'𞤢𞥄𞤪𞤫 𞤶𞤫𞤥𞥆𞤢 𞤫 𞤻𞤢𞤤𞤢𞤱𞤥𞤢.
𞤚𞤮 𞤥𞤭 𞤧𞤭𞤬𞤼𞤮𞤪𞤭𞥅 𞤺𞤮𞤲𞤯𞤭 𞤯𞤭 𞤲'𞤣𞤵𞤬𞤵𞤯𞤢𞥄⹁ 𞤧𞤫𞤴 𞤥𞤭 𞤲𞤢𞤲𞤢 𞤥𞤭 𞤸𞤢𞥄𞤩𞤭𞥅 𞤴𞤭𞥅𞤳𞤭𞤥𞤢 𞤲'𞤺𞤢𞤥 𞤥𞤭 𞤲𞤢𞤲𞤢 𞤦𞤫𞤤𞤯𞤵𞤥 𞤯𞤵𞤯𞥆𞤵𞤥.
𞤃𞤭 𞤧𞤭𞤬𞤼𞤮𞤪𞤭𞥅 𞤲𞤮 𞤳𞤮𞥅𞤤𞤮𞤪𞤭𞤯𞤢𞥄 𞤒𞤫𞥅𞤧𞤵 𞤫 𞤩𞤫𞤪𞤲'𞤣𞤫 𞤺𞤮'𞤮⹁ 𞤲𞤮𞤲 𞤲𞤮 𞤥𞤢𞥄𞤥𞤢 𞤥𞤢𞥄𞤯𞤢 𞤂𞤮𞥅𞤴𞤭𞤧 𞤫 𞤥𞤢𞤣𞤵𞥅𞤶𞤮 𞤥𞤢𞥄𞤯𞤢 𞤒𞤵𞤲𞤭𞤧 𞤳𞤮𞥅𞤤𞤮𞤪𞤭𞥅𞤥𞤮 𞤩𞤫𞤪𞤲'𞤣𞤫 𞤺𞤮'𞤮⹁ 𞤲'𞤣𞤫𞤲 𞤶𞤮𞥅𞤲𞤭 𞤦𞤮𞥅 𞤥𞤭 𞤼𞤢𞤦𞥆𞤭𞤼𞤭𞤲𞤭𞥅 𞤢𞤲 𞤥𞤢𞥄 𞤢 𞤸𞤮𞥅𞤤𞤢𞤳𞤫𞤥𞤮 𞤲𞤮𞤲.
𞤐'𞤘𞤢𞤥 𞤲𞤮𞤲 𞤫 𞤥𞤭 𞤼𞤮𞤪𞤮𞤥𞤢𞥄⹁ 𞤩𞤫𞤴𞤣𞤵 𞤸𞤵𞥅𞤼𞤭𞤪𞤳𞤭 𞤣𞤮𞤳𞥆𞤢𞤤 𞤲'𞤺𞤢𞤤 𞤀𞤤𞥆𞤢𞤸 𞤸𞤮𞤳𞥆𞤵𞤥𞤢𞥄 𞤷𞤢𞤪𞤫𞤤 𞤳𞤮 𞤲'𞤶𞤮𞤱𞤢𞤲𞤥𞤢𞥄𞤥𞤭 𞤶𞤵𞥅𞤯𞤫.
𞤐'𞤘𞤢𞤥 𞤔𞤮𞥅𞤥𞤭𞤪𞤢𞥄𞤱𞤮 𞤸𞤮𞤳𞥆𞤢𞥄𞤴𞤭'𞤫𞤲 𞤲'𞤺𞤭𞤳𞥆𞤵 𞤳𞤵𞤤𞤮𞤤⹁ 𞤢𞤥𞥆𞤢𞥄 𞤮 𞤸𞤮𞤳𞥆𞤭𞥅'𞤫𞤲 𞤲'𞤺𞤭𞤳𞥆𞤵 𞤴𞤭𞤣𞥆𞤫 𞤫 𞤦𞤢𞤱𞤯𞤫 𞤫 𞤧𞤵𞤪𞤵𞤳𞤭 𞤳𞤮'𞤫 𞤥𞤫𞥅𞤯𞤫𞤲.
𞤐'𞤘𞤢𞤥 𞤥𞤢𞥄𞤶𞤵𞤥 𞤼𞤢𞥄' 𞤧𞤫𞤥𞤼𞤵 𞤸𞤮𞤳𞥆𞤵𞤳𞤭 𞤴𞤭𞤥𞤩𞤫 𞤸𞤢𞤦𞤢𞤪𞤵 𞤔𞤮𞥅𞤥𞤭𞤪𞤢𞥄𞤱𞤮 𞤥𞤫𞥅𞤯𞤫𞤲⹁ 𞤼𞤢𞥄' 𞤦𞤮𞥅 𞤧𞤫𞤥𞤼𞤢𞤥 𞤥𞤭𞤲 𞤥𞤢𞤩𞥆𞤢𞥄𞤯𞤮 𞤲'𞤺𞤢𞤥 𞤼𞤮𞤳𞥆𞤵𞤳𞤭 𞤒𞤫𞥅𞤧𞤵.
𞤀𞤥𞥆𞤢𞥄 𞤫𞤲 𞤲'𞤶𞤢𞤪𞤣𞤵 𞤼𞤮𞤪𞥆𞤢 𞤸𞤮𞤳𞥆𞤵𞤳𞤭 𞤸𞤢𞤦𞤢𞤪𞤵 𞤒𞤫𞥅𞤧𞤵 𞤲'𞤣𞤫𞤪 𞤦𞤢𞤱𞤯𞤫 𞤀𞤤𞥆𞤢𞤸.
𞤑𞤢𞤲𞤳𞤮 𞤸𞤭𞤧𞤲𞤭'𞤫𞤲⹁ 𞤲𞤮𞤣𞥆𞤭'𞤫𞤲 𞤲'𞤺𞤢𞤥 𞤲'𞤺𞤢𞤪𞤼𞤫𞤲 𞤴𞤭𞤥𞤩𞤫 𞤥𞤢𞥄𞤳𞤮 𞤳𞤵𞤱𞤫𞤲 𞤳𞤵𞥅𞤺𞤢𞤤 𞤥𞤢𞥄𞤳𞤮.
𞤌 𞤱𞤢𞤯𞤵 𞤲𞤮𞤲 𞤲𞤢𞥄' 𞤲'𞤺𞤢𞤥 𞤺𞤮𞤯𞥆𞤵𞤥 𞤦𞤮𞤯𞥆𞤵𞤥 𞤯𞤵𞤥 𞤲'𞤺𞤢𞤯𞥆𞤫𞤲⹁ 𞤢𞤥𞥆𞤢𞥄 𞤲𞤮𞤲 𞤮 𞤴𞤭𞤯𞤭𞤪𞤭 𞤬𞤭𞥅 𞤯𞤵𞤥 𞤱𞤢𞤯𞤮𞤪𞤮𞥅 𞤫 𞤴𞤭𞤣𞥆𞤫 𞤲'𞤣𞤫 𞤮 𞤸𞤮𞤤𞥆𞤭'𞤫𞤲 𞤲'𞤣𞤫𞤪 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤳𞤮 𞤣𞤵𞥅𞤲𞤭𞤴𞤢𞥄𞤪𞤵 𞤼𞤢𞤺𞤫𞥅.
𞤔𞤮𞥅𞤲𞤭 𞤦𞤮𞥅 𞤮 𞤱𞤢𞤲'𞤺𞤭𞤲𞤢𞤲𞤭𞥅'𞤫𞤲 𞤴𞤭𞤣𞥆𞤫 𞤲'𞤣𞤫𞤲 𞤦𞤢𞤪𞤳𞤢 𞤑𞤭𞤧𞤲𞤮𞥅𞤱𞤮 𞤥𞤫𞥅𞤯𞤫𞤲 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵⹁ 𞤺𞤢𞤪𞤼𞤭𞤪𞤯𞤮 𞤧𞤫𞤲'𞤦𞤫 𞤥𞤢𞤴𞤣𞤫 𞤥𞤫𞥅𞤪𞤫.
𞤑𞤢𞤲𞤳𞤮 𞤸𞤮𞤤𞥆𞤭'𞤫𞤲 𞤤𞤢𞥄𞤱𞤮𞤤 𞤲'𞤺𞤮𞤤 𞤼𞤮𞤳𞥆𞤫𞤼𞤫𞤲 𞤳𞤭𞤧𞤫𞤲 𞤳𞤫𞤩𞤫𞤲 𞤴𞤮𞤲𞤳𞤭 𞤳𞤭 𞤪𞤫'𞤢𞤼𞤢𞥄 𞤦𞤢𞤪𞤳𞤢 𞤖𞤢𞤦𞤢𞤪𞤵 𞤄𞤫𞤤𞤯𞤵𞤥.
𞤐'𞤘𞤢𞤥 𞤸𞤮𞤳𞥆𞤵𞤳𞤭 𞤖𞤢𞤦𞤢𞤪𞤵 𞤄𞤫𞤤𞤯𞤵𞤥 𞤯𞤵'𞤵𞤥⹁ 𞤀𞤤𞥆𞤢𞤸 𞤱𞤢𞤪𞤼𞤭𞤪𞤭𞤴𞤢𞤥 𞤺𞤢'𞤢𞤶𞤭𞤲𞤮𞥅𞤱𞤮 𞤫 𞤤𞤭𞤤𞤢𞥄𞤯𞤮 𞤫 𞤫𞤳𞥆𞤭𞤼𞤭𞤲𞤮𞥅𞤱𞤮.
𞤑𞤢𞤲'𞤶𞤵𞤥 𞤱𞤢𞤯𞤭 𞤫 𞤥𞤭 𞤴𞤢𞤪𞤢 𞤦𞤮𞤲𞤫 𞤯𞤵'𞤵𞤥 𞤲𞤭𞥅𞤲𞤭⹁ 𞤢𞤥𞥆𞤢𞥄 𞤬𞤵𞥅 𞤫 𞤲𞤮𞤲 𞤥𞤭 𞤧𞤫𞤥𞤼𞤢𞥄𞤴𞤭 𞤲'𞤺𞤢𞤥 𞤫 𞤥𞤭 𞤢𞤲'𞤣𞤭 𞤥𞤮 𞤳𞤮𞥅𞤤𞤭𞥅𞤥𞤭.
𞤃𞤭 𞤼𞤢𞤦𞥆𞤭𞤼𞤭𞤲𞤭𞥅 𞤮 𞤱𞤢𞥄𞤱𞤢𞤴 𞤪𞤫𞥅𞤲𞤵𞤳𞤭 𞤳𞤮 𞤮 𞤸𞤮𞤳𞥆𞤭𞤴𞤢𞤥 𞤴𞤢𞥄𞤳𞤭 𞤐𞤴𞤢𞤤𞤲'𞤣𞤫 𞤔𞤢𞥄𞤲'𞤺𞤮.
𞤑𞤮 𞤫𞤳𞥆𞤭𞤼𞤭𞤲𞤥𞤢𞥄𞤥𞤭 𞤯𞤵𞤥 𞤺𞤮𞥅𞤲'𞤺𞤢.
𞤔𞤮𞤺𞤢𞤯𞤵𞤥 𞤦𞤮𞤯𞥆𞤵𞤥⹁ 𞤼𞤮𞤳𞥆𞤵𞤯𞤵𞤥 𞤫 𞤴𞤭𞤣𞥆𞤫 𞤲'𞤣𞤫 𞤳𞤫𞤩𞤯𞤫𞤲 𞤲'𞤣𞤫𞤪 𞤸𞤮𞥅𞤤𞤢𞥄𞤳𞤭 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵.
𞤔𞤮𞤺𞤢 𞤸𞤢𞤦𞤢𞤪𞤵 𞤺𞤮𞥅𞤲'𞤺𞤢 𞤦𞤮𞤯𞥆𞤵𞤥 𞤯𞤵𞤥 𞤈𞤵𞥅𞤸𞤵 𞤀𞤤𞥆𞤢𞤸 𞤺𞤮𞤲𞤯𞤵𞤥 𞤲'𞤣𞤫𞤪 𞤥𞤫𞥅𞤯𞤫𞤲 𞤸𞤮𞤳𞥆𞤵𞤥𞤢𞥄.
𞤀 𞤢𞤲'𞤣𞤭 𞤳𞤮𞥅 𞤥𞤮𞤴𞤫 𞤺𞤮𞤲𞤯𞤮 𞤲'𞤣𞤫𞤪 𞤤𞤫𞤴𞤯𞤫 𞤀𞥄𞤧𞤭𞤴𞤢 𞤱𞤢𞤻𞤭𞥅𞤴𞤢𞤥⹁ 𞤲'𞤣𞤫𞤪 𞤥𞤢𞤩𞥆𞤫 𞤸𞤢𞥄 𞤫 𞤊𞤢𞤴𞤶𞤫𞤤𞤵𞤧 𞤫 𞤖𞤢𞤥𞤮𞥅𞤶𞤫𞤲𞤭𞤧.
𞤔𞤮𞥅𞤥𞤭𞤪𞤢𞥄𞤱𞤮 𞤴𞤵𞤪𞤥𞤭𞤲𞤢𞤲𞤢 𞤱𞤵𞤪𞤮 𞤌𞤲𞤫𞤧𞤭𞤬𞤮𞤪𞤵𞤧 𞤲'𞤺𞤢𞤥 𞤲'𞤣𞤫 𞤯𞤵𞤯𞥆𞤵𞤥 𞤫 𞤥𞤮 𞤧𞤫𞤲'𞤦𞤭𞤯𞤭𞤲𞤢𞤴𞤢𞤥⹁ 𞤮 𞤧𞤫𞤥𞤼𞤢𞥄𞤴𞤭𞤴𞤢𞤥 𞤲'𞤣𞤫 𞤯𞤵𞤥 𞤥𞤢𞤩𞥆𞤭𞤴𞤢𞤥 𞤲'𞤣𞤫𞤪 𞤧𞤵𞥅𞤣𞤵 𞤷𞤵𞤪𞤢𞤤.
𞤑𞤮 𞤮 𞤴𞤮𞤼𞥆𞤭𞥅 𞤺𞤢𞤪𞤭𞥅𞤪𞤭 𞤈𞤮𞥅𞤥𞤢⹁ 𞤮 𞤯𞤢𞤩𞥆𞤭𞤼𞤭𞥅𞤴𞤢𞤥 𞤲𞤢𞥄' 𞤧𞤫𞤯𞥆𞤢 𞤲𞤢𞥄𞤳𞤭 𞤮 𞤸𞤫𞤩𞤼𞤭𞤴𞤢𞤥.
𞤔𞤮𞥅𞤥𞤭𞤪𞤢𞥄𞤱𞤮 𞤥𞤫𞥅𞤯𞤫𞤲 𞤴𞤵𞤪𞤥𞤭𞤲𞤢𞤲𞤢𞤥𞤮 𞤐𞤴𞤢𞤤𞤲'𞤣𞤫 𞤔𞤢𞥄𞤲'𞤺𞤮.
𞤀 𞤢𞤲'𞤣𞤭 𞤦𞤮𞤯𞥆𞤵𞤥 𞤲𞤮 𞤮 𞤱𞤢𞤤𞥆𞤭𞤪𞤭𞤴𞤢𞤥 𞤲'𞤣𞤫𞤪 𞤺𞤢𞤪𞤭𞥅𞤪𞤭 𞤀𞥄𞤬𞤭𞤧𞤢.
|
2 Timooti 2
Soojiijo Yeesu Almasiihu Boɗɗo
An, ɓiɗɗo am Timooti, sembuɗu nder barka gonɗum nder sumpootirki e Yeesu Almasiihu.
Ko nanɗaa mi ekkitinii yeeso ceydu'en ɗuɗɓe, ekkitinɗum yimɓe ɓe goonga, baawayɓe ekkitinaɗum woɓɓe.
Munyu nder torra ka njareten bo soojiijo Yeesu Almasiihu boɗɗo.
Walaa soojiijo nattinayɗo hoore muuɗum nder wongal kuugal feere, ngam ko o yiɗi woni o welnana mawɗo maako ɓernde.
Walaa keɓoowo dokkal nder fijo to o tokkaayi dooka fijo ngon.
Demoowo fijo walaa, kanko haani arta heɓuki ko remaa.
Nyumu dow ko mbiimi, ngam Joomiraawo hokkete faamu nder koo ɗume.
Siftor Yeesu Almasiihu.
O ummake daga mayde, o warii daga lenyol Dawda, non no nga'ajinirmi.
Kanjum waɗi torrotoomi jooni e mi haɓɓiraa ɓoggi njamndi bo gujjo calorɗo, ammaa Wolde Allah haɓɓaaki.
Ngam maajum mi munyii nder koo ɗume ngam yimɓe ɓe Allah suɓi, ngam kamɓe maa ɓe keɓa kisndam to Yeesu Almasiihu, hawti e mangu tabbitayɗum.
Haala ka'a ɗum goonga:
“To en maydii e Yeesu,
en njooɗodoto e maako.
To en munyii,
en laamodoto e maako.
To en nganyiimo,
kanko maa o wanyay'en.
To en ngaɗantaa Yeesu ko haani,
kanko o waɗay ka waɗuki ko haani,
ngam o waawataa wanyuki hoore maako.”
Kuwoowo Mo Allah Jaɓi
Waɗu ka siftorankiɓe fuu fii ɗu'um, wagginɓe yeeso Allah ɓe ngoɗɗitoo yeddootirki dow boliiɗe, ngam walaa ko ɗum nafi, sey ni ɗum wonna nanooɓe.
Waɗu ko mbaawataa waɗuki ngam ngartiraa hoore maaɗa ko jaɓetee to Allah, kuwoowo mo nanataa cemtuɗum, ekkitinoowo wolde goonga no nde wontindiri.
Woɗɗita haala meereha ka walaa kulol Allah, ngam ka waɗay yimɓe ɓeyda woɗɗitaaki Allah.
Haala maɓɓe sankitoto no putte nyaamirta ɓandu.
Nder maɓɓe e woodi Himeeniyus e Filetus, aluɓe tokkuki goonga e mbi'a ummaaki mayɓe yaadake ƴaɓɓake.
E ɓe majjina woɓɓe kooliiɓe Yeesu.
Fuu e non, ko Allah tiggi e ɗum darii boɗɗum.
Dow maajum ɗum windi wiiki, “Joomiraawo meeɗen e andi ɓe muuɗum,” nden, “Koo moye bi'oowo e tokka Joomiraawo meeɗen doole o ala waɗuki ko wooɗaa.”
Nder wuro mango naa' tummuɗe ɗe ɗum waɗiri jiinaari e ajurfaari tan ngoni nder, ammaa e woodi tummuɗe gaɗiraaɗe leɗɗe e loope kadin.
Goɗɗe e kuutiree ngam humto, nden goɗɗe ngam koo ndeye.
Non maa to neɗɗo alii waɗuki ko wooɗaa, o wartay kuutirteeɗo ngam fii boɗɗum.
Jeyɗomo suɓaymo wartiramo neɗɗo mo o huutirta, ciryiiɗo ngam huwa koo iri ngale kuugal bongal.
Doggu suuno ngo wooɗaa ngo sukaaku, waɗu ko mbaawataa waɗuki tokkaa aadilaaku, e hoolaaki Yeesu, e yidde, e jonde jam, hawti e yimɓe tokkooɓe Joomiraawo e ɓernde lamnde.
Taa' nattin hoore maaɗa nder geddi meereeji ɗi ngalaa hoore, ngam a andi e ɗi ngadda hawre.
Doole to' kuwanoowo Joomiraawo meeɗen warta giɗɗo hawre, ammaa o warta gaɗanoowo yimɓe ko wooɗi, bawɗo ekkitinki, gooduɗo munyal.
O warta pamtinoowo geddooɓe ekkitinol maako nder hakkiilo.
Ɗum gaɗotooɗum Allah waɗa ɓe tuuba, ɓe paama goonga, ɓe coptoo tarkowol Ceyɗan nangungolɓe wartiriɓe gaɗooɓe ko o yiɗi.
|
𞥒 𞤚𞤭𞤥𞤮𞥅𞤼𞤭 𞥒
𞤅𞤮𞥅𞤶𞤭𞥅𞤶𞤮 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤄𞤮𞤯𞥆𞤮
𞤀𞤲⹁ 𞤩𞤭𞤯𞥆𞤮 𞤢𞤥 𞤚𞤭𞤥𞤮𞥅𞤼𞤭⹁ 𞤧𞤫𞤲'𞤦𞤵𞤯𞤵 𞤲'𞤣𞤫𞤪 𞤦𞤢𞤪𞤳𞤢 𞤺𞤮𞤲𞤯𞤵𞤥 𞤲'𞤣𞤫𞤪 𞤧𞤵𞤥𞤨𞤮𞥅𞤼𞤭𞤪𞤳𞤭 𞤫 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵.
𞤑𞤮 𞤲𞤢𞤲𞤯𞤢𞥄 𞤥𞤭 𞤫𞤳𞥆𞤭𞤼𞤭𞤲𞤭𞥅 𞤴𞤫𞥅𞤧𞤮 𞤷𞤫𞤴𞤣𞤵'𞤫𞤲 𞤯𞤵𞤯𞤩𞤫⹁ 𞤫𞤳𞥆𞤭𞤼𞤭𞤲𞤯𞤵𞤥 𞤴𞤭𞤥𞤩𞤫 𞤩𞤫 𞤺𞤮𞥅𞤲'𞤺𞤢⹁ 𞤦𞤢𞥄𞤱𞤢𞤴𞤩𞤫 𞤫𞤳𞥆𞤭𞤼𞤭𞤲𞤢𞤯𞤵𞤥 𞤱𞤮𞤩𞥆𞤫.
𞤃𞤵𞤻𞤵 𞤲'𞤣𞤫𞤪 𞤼𞤮𞤪𞥆𞤢 𞤳𞤢 𞤲'𞤶𞤢𞤪𞤫𞤼𞤫𞤲 𞤦𞤮 𞤧𞤮𞥅𞤶𞤭𞥅𞤶𞤮 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤦𞤮𞤯𞥆𞤮.
𞤏𞤢𞤤𞤢𞥄 𞤧𞤮𞥅𞤶𞤭𞥅𞤶𞤮 𞤲𞤢𞤼𞥆𞤭𞤲𞤢𞤴𞤯𞤮 𞤸𞤮𞥅𞤪𞤫 𞤥𞤵𞥅𞤯𞤵𞤥 𞤲'𞤣𞤫𞤪 𞤱𞤮𞤲'𞤺𞤢𞤤 𞤳𞤵𞥅𞤺𞤢𞤤 𞤬𞤫𞥅𞤪𞤫⹁ 𞤲'𞤺𞤢𞤥 𞤳𞤮 𞤮 𞤴𞤭𞤯𞤭 𞤱𞤮𞤲𞤭 𞤮 𞤱𞤫𞤤𞤲𞤢𞤲𞤢 𞤥𞤢𞤱𞤯𞤮 𞤥𞤢𞥄𞤳𞤮 𞤩𞤫𞤪𞤲'𞤣𞤫.
𞤏𞤢𞤤𞤢𞥄 𞤳𞤫𞤩𞤮𞥅𞤱𞤮 𞤣𞤮𞤳𞥆𞤢𞤤 𞤲'𞤣𞤫𞤪 𞤬𞤭𞤶𞤮 𞤼𞤮 𞤮 𞤼𞤮𞤳𞥆𞤢𞥄𞤴𞤭 𞤣𞤮𞥅𞤳𞤢 𞤬𞤭𞤶𞤮 𞤲'𞤺𞤮𞤲.
𞤁𞤫𞤥𞤮𞥅𞤱𞤮 𞤬𞤭𞤶𞤮 𞤱𞤢𞤤𞤢𞥄⹁ 𞤳𞤢𞤲𞤳𞤮 𞤸𞤢𞥄𞤲𞤭 𞤢𞤪𞤼𞤢 𞤸𞤫𞤩𞤵𞤳𞤭 𞤳𞤮 𞤪𞤫𞤥𞤢𞥄.
𞤐𞤴𞤵𞤥𞤵 𞤣𞤮𞤱 𞤳𞤮 𞤲'𞤦𞤭𞥅𞤥𞤭⹁ 𞤲'𞤺𞤢𞤥 𞤔𞤮𞥅𞤥𞤭𞤪𞤢𞥄𞤱𞤮 𞤸𞤮𞤳𞥆𞤫𞤼𞤫 𞤬𞤢𞥄𞤥𞤵 𞤲'𞤣𞤫𞤪 𞤳𞤮𞥅 𞤯𞤵𞤥𞤫.
𞤅𞤭𞤬𞤼𞤮𞤪 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵.
𞤌 𞤵𞤥𞥆𞤢𞤳𞤫 𞤣𞤢𞤺𞤢 𞤥𞤢𞤴𞤣𞤫⹁ 𞤮 𞤱𞤢𞤪𞤭𞥅 𞤣𞤢𞤺𞤢 𞤤𞤫𞤻𞤮𞤤 𞤁𞤢𞤱𞤣𞤢⹁ 𞤲𞤮𞤲 𞤲𞤮 𞤲'𞤺𞤢'𞤢𞤶𞤭𞤲𞤭𞤪𞤥𞤭.
𞤑𞤢𞤲'𞤶𞤵𞤥 𞤱𞤢𞤯𞤭 𞤼𞤮𞤪𞥆𞤮𞤼𞤮𞥅𞤥𞤭 𞤶𞤮𞥅𞤲𞤭 𞤫 𞤥𞤭 𞤸𞤢𞤩𞥆𞤭𞤪𞤢𞥄 𞤩𞤮𞤺𞥆𞤭 𞤲'𞤶𞤢𞤥𞤲'𞤣𞤭 𞤦𞤮 𞤺𞤵𞤶𞥆𞤮 𞤷𞤢𞤤𞤮𞤪𞤯𞤮⹁ 𞤢𞤥𞥆𞤢𞥄 𞤏𞤮𞤤𞤣𞤫 𞤀𞤤𞥆𞤢𞤸 𞤸𞤢𞤩𞥆𞤢𞥄𞤳𞤭.
𞤐'𞤘𞤢𞤥 𞤥𞤢𞥄𞤶𞤵𞤥 𞤥𞤭 𞤥𞤵𞤻𞤭𞥅 𞤲'𞤣𞤫𞤪 𞤳𞤮𞥅 𞤯𞤵𞤥𞤫 𞤲'𞤺𞤢𞤥 𞤴𞤭𞤥𞤩𞤫 𞤩𞤫 𞤀𞤤𞥆𞤢𞤸 𞤧𞤵𞤩𞤭⹁ 𞤲'𞤺𞤢𞤥 𞤳𞤢𞤥𞤩𞤫 𞤥𞤢𞥄 𞤩𞤫 𞤳𞤫𞤩𞤢 𞤳𞤭𞤧𞤲'𞤣𞤢𞤥 𞤼𞤮 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵⹁ 𞤸𞤢𞤱𞤼𞤭 𞤫 𞤥𞤢𞤲'𞤺𞤵 𞤼𞤢𞤦𞥆𞤭𞤼𞤢𞤴𞤯𞤵𞤥.
𞤖𞤢𞥄𞤤𞤢 𞤳𞤢'𞤢 𞤯𞤵𞤥 𞤺𞤮𞥅𞤲'𞤺𞤢:
“𞤚𞤮 𞤫𞤲 𞤥𞤢𞤴𞤣𞤭𞥅 𞤫 𞤒𞤫𞥅𞤧𞤵⹁
𞤫𞤲 𞤲'𞤶𞤮𞥅𞤯𞤮𞤣𞤮𞤼𞤮 𞤫 𞤥𞤢𞥄𞤳𞤮.
𞤚𞤮 𞤫𞤲 𞤥𞤵𞤻𞤭𞥅⹁
𞤫𞤲 𞤤𞤢𞥄𞤥𞤮𞤣𞤮𞤼𞤮 𞤫 𞤥𞤢𞥄𞤳𞤮.
𞤚𞤮 𞤫𞤲 𞤲'𞤺𞤢𞤻𞤭𞥅𞤥𞤮⹁
𞤳𞤢𞤲𞤳𞤮 𞤥𞤢𞥄 𞤮 𞤱𞤢𞤻𞤢𞤴'𞤫𞤲.
𞤚𞤮 𞤫𞤲 𞤲'𞤺𞤢𞤯𞤢𞤲𞤼𞤢𞥄 𞤒𞤫𞥅𞤧𞤵 𞤳𞤮 𞤸𞤢𞥄𞤲𞤭⹁
𞤳𞤢𞤲𞤳𞤮 𞤮 𞤱𞤢𞤯𞤢𞤴 𞤳𞤢 𞤱𞤢𞤯𞤵𞤳𞤭 𞤳𞤮 𞤸𞤢𞥄𞤲𞤭⹁
𞤲'𞤺𞤢𞤥 𞤮 𞤱𞤢𞥄𞤱𞤢𞤼𞤢𞥄 𞤱𞤢𞤻𞤵𞤳𞤭 𞤸𞤮𞥅𞤪𞤫 𞤥𞤢𞥄𞤳𞤮.”
𞤑𞤵𞤱𞤮𞥅𞤱𞤮 𞤃𞤮 𞤀𞤤𞥆𞤢𞤸 𞤔𞤢𞤩𞤭
𞤏𞤢𞤯𞤵 𞤳𞤢 𞤧𞤭𞤬𞤼𞤮𞤪𞤢𞤲𞤳𞤭𞤩𞤫 𞤬𞤵𞥅 𞤬𞤭𞥅 𞤯𞤵'𞤵𞤥⹁ 𞤱𞤢𞤺𞥆𞤭𞤲𞤩𞤫 𞤴𞤫𞥅𞤧𞤮 𞤀𞤤𞥆𞤢𞤸 𞤩𞤫 𞤲'𞤺𞤮𞤯𞥆𞤭𞤼𞤮𞥅 𞤴𞤫𞤣𞥆𞤮𞥅𞤼𞤭𞤪𞤳𞤭 𞤣𞤮𞤱 𞤦𞤮𞤤𞤭𞥅𞤯𞤫⹁ 𞤲'𞤺𞤢𞤥 𞤱𞤢𞤤𞤢𞥄 𞤳𞤮 𞤯𞤵𞤥 𞤲𞤢𞤬𞤭⹁ 𞤧𞤫𞤴 𞤲𞤭 𞤯𞤵𞤥 𞤱𞤮𞤲𞥆𞤢 𞤲𞤢𞤲𞤮𞥅𞤩𞤫.
𞤏𞤢𞤯𞤵 𞤳𞤮 𞤲'𞤦𞤢𞥄𞤱𞤢𞤼𞤢𞥄 𞤱𞤢𞤯𞤵𞤳𞤭 𞤲'𞤺𞤢𞤥 𞤲'𞤺𞤢𞤪𞤼𞤭𞤪𞤢𞥄 𞤸𞤮𞥅𞤪𞤫 𞤥𞤢𞥄𞤯𞤢 𞤳𞤮 𞤶𞤢𞤩𞤫𞤼𞤫𞥅 𞤼𞤮 𞤀𞤤𞥆𞤢𞤸⹁ 𞤳𞤵𞤱𞤮𞥅𞤱𞤮 𞤥𞤮 𞤲𞤢𞤲𞤢𞤼𞤢𞥄 𞤷𞤫𞤥𞤼𞤵𞤯𞤵𞤥⹁ 𞤫𞤳𞥆𞤭𞤼𞤭𞤲𞤮𞥅𞤱𞤮 𞤱𞤮𞤤𞤣𞤫 𞤺𞤮𞥅𞤲'𞤺𞤢 𞤲𞤮 𞤲'𞤣𞤫 𞤱𞤮𞤲𞤼𞤭𞤲'𞤣𞤭𞤪𞤭.
𞤏𞤮𞤯𞥆𞤭𞤼𞤢 𞤸𞤢𞥄𞤤𞤢 𞤥𞤫𞥅𞤪𞤫𞤸𞤢 𞤳𞤢 𞤱𞤢𞤤𞤢𞥄 𞤳𞤵𞤤𞤮𞤤 𞤀𞤤𞥆𞤢𞤸⹁ 𞤲'𞤺𞤢𞤥 𞤳𞤢 𞤱𞤢𞤯𞤢𞤴 𞤴𞤭𞤥𞤩𞤫 𞤩𞤫𞤴𞤣𞤢 𞤱𞤮𞤯𞥆𞤭𞤼𞤢𞥄𞤳𞤭 𞤀𞤤𞥆𞤢𞤸.
𞤖𞤢𞥄𞤤𞤢 𞤥𞤢𞤩𞥆𞤫 𞤧𞤢𞤲𞤳𞤭𞤼𞤮𞤼𞤮 𞤲𞤮 𞤨𞤵𞤼𞥆𞤫 𞤻𞤢𞥄𞤥𞤭𞤪𞤼𞤢 𞤩𞤢𞤲'𞤣𞤵.
𞤐'𞤁𞤫𞤪 𞤥𞤢𞤩𞥆𞤫 𞤫 𞤱𞤮𞥅𞤣𞤭 𞤖𞤭𞤥𞤫𞥅𞤲𞤭𞤴𞤵𞤧 𞤫 𞤊𞤭𞤤𞤫𞤼𞤵𞤧⹁ 𞤢𞤤𞤵𞤩𞤫 𞤼𞤮𞤳𞥆𞤵𞤳𞤭 𞤺𞤮𞥅𞤲'𞤺𞤢 𞤫 𞤲'𞤦𞤭'𞤢 𞤵𞤥𞥆𞤢𞥄𞤳𞤭 𞤥𞤢𞤴𞤩𞤫 𞤴𞤢𞥄𞤣𞤢𞤳𞤫 𞤰𞤢𞤩𞥆𞤢𞤳𞤫.
𞤉 𞤩𞤫 𞤥𞤢𞤶𞥆𞤭𞤲𞤢 𞤱𞤮𞤩𞥆𞤫 𞤳𞤮𞥅𞤤𞤭𞥅𞤩𞤫 𞤒𞤫𞥅𞤧𞤵.
𞤊𞤵𞥅 𞤫 𞤲𞤮𞤲⹁ 𞤳𞤮 𞤀𞤤𞥆𞤢𞤸 𞤼𞤭𞤺𞥆𞤭 𞤫 𞤯𞤵𞤥 𞤣𞤢𞤪𞤭𞥅 𞤦𞤮𞤯𞥆𞤵𞤥.
𞤁𞤮𞤱 𞤥𞤢𞥄𞤶𞤵𞤥 𞤯𞤵𞤥 𞤱𞤭𞤲'𞤣𞤭 𞤱𞤭𞥅𞤳𞤭⹁ “𞤔𞤮𞥅𞤥𞤭𞤪𞤢𞥄𞤱𞤮 𞤥𞤫𞥅𞤯𞤫𞤲 𞤫 𞤢𞤲'𞤣𞤭 𞤩𞤫 𞤥𞤵𞥅𞤯𞤵𞤥⹁” 𞤲'𞤣𞤫𞤲⹁ “𞤑𞤮𞥅 𞤥𞤮𞤴𞤫 𞤦𞤭'𞤮𞥅𞤱𞤮 𞤫 𞤼𞤮𞤳𞥆𞤢 𞤔𞤮𞥅𞤥𞤭𞤪𞤢𞥄𞤱𞤮 𞤥𞤫𞥅𞤯𞤫𞤲 𞤣𞤮𞥅𞤤𞤫 𞤮 𞤢𞤤𞤢 𞤱𞤢𞤯𞤵𞤳𞤭 𞤳𞤮 𞤱𞤮𞥅𞤯𞤢𞥄.”
𞤐'𞤁𞤫𞤪 𞤱𞤵𞤪𞤮 𞤥𞤢𞤲'𞤺𞤮 𞤲𞤢𞥄' 𞤼𞤵𞤥𞥆𞤵𞤯𞤫 𞤯𞤫 𞤯𞤵𞤥 𞤱𞤢𞤯𞤭𞤪𞤭 𞤶𞤭𞥅𞤲𞤢𞥄𞤪𞤭 𞤫 𞤢𞤶𞤵𞤪𞤬𞤢𞥄𞤪𞤭 𞤼𞤢𞤲 𞤲'𞤺𞤮𞤲𞤭 𞤲'𞤣𞤫𞤪⹁ 𞤢𞤥𞥆𞤢𞥄 𞤫 𞤱𞤮𞥅𞤣𞤭 𞤼𞤵𞤥𞥆𞤵𞤯𞤫 𞤺𞤢𞤯𞤭𞤪𞤢𞥄𞤯𞤫 𞤤𞤫𞤯𞥆𞤫 𞤫 𞤤𞤮𞥅𞤨𞤫 𞤳𞤢𞤣𞤭𞤲.
𞤘𞤮𞤯𞥆𞤫 𞤫 𞤳𞤵𞥅𞤼𞤭𞤪𞤫𞥅 𞤲'𞤺𞤢𞤥 𞤸𞤵𞤥𞤼𞤮⹁ 𞤲'𞤣𞤫𞤲 𞤺𞤮𞤯𞥆𞤫 𞤲'𞤺𞤢𞤥 𞤳𞤮𞥅 𞤲'𞤣𞤫𞤴𞤫.
𞤐𞤮𞤲 𞤥𞤢𞥄 𞤼𞤮 𞤲𞤫𞤯𞥆𞤮 𞤢𞤤𞤭𞥅 𞤱𞤢𞤯𞤵𞤳𞤭 𞤳𞤮 𞤱𞤮𞥅𞤯𞤢𞥄⹁ 𞤮 𞤱𞤢𞤪𞤼𞤢𞤴 𞤳𞤵𞥅𞤼𞤭𞤪𞤼𞤫𞥅𞤯𞤮 𞤲'𞤺𞤢𞤥 𞤬𞤭𞥅 𞤦𞤮𞤯𞥆𞤵𞤥.
𞤔𞤫𞤴𞤯𞤮𞤥𞤮 𞤧𞤵𞤩𞤢𞤴𞤥𞤮 𞤱𞤢𞤪𞤼𞤭𞤪𞤢𞤥𞤮 𞤲𞤫𞤯𞥆𞤮 𞤥𞤮 𞤮 𞤸𞤵𞥅𞤼𞤭𞤪𞤼𞤢⹁ 𞤷𞤭𞤪𞤴𞤭𞥅𞤯𞤮 𞤲'𞤺𞤢𞤥 𞤸𞤵𞤱𞤢 𞤳𞤮𞥅 𞤭𞤪𞤭 𞤲'𞤺𞤢𞤤𞤫 𞤳𞤵𞥅𞤺𞤢𞤤 𞤦𞤮𞤲'𞤺𞤢𞤤.
𞤁𞤮𞤺𞥆𞤵 𞤧𞤵𞥅𞤲𞤮 𞤲'𞤺𞤮 𞤱𞤮𞥅𞤯𞤢𞥄 𞤲'𞤺𞤮 𞤧𞤵𞤳𞤢𞥄𞤳𞤵⹁ 𞤱𞤢𞤯𞤵 𞤳𞤮 𞤲'𞤦𞤢𞥄𞤱𞤢𞤼𞤢𞥄 𞤱𞤢𞤯𞤵𞤳𞤭 𞤼𞤮𞤳𞥆𞤢𞥄 𞤢𞥄𞤣𞤭𞤤𞤢𞥄𞤳𞤵⹁ 𞤫 𞤸𞤮𞥅𞤤𞤢𞥄𞤳𞤭 𞤒𞤫𞥅𞤧𞤵⹁ 𞤫 𞤴𞤭𞤣𞥆𞤫⹁ 𞤫 𞤶𞤮𞤲'𞤣𞤫 𞤶𞤢𞤥⹁ 𞤸𞤢𞤱𞤼𞤭 𞤫 𞤴𞤭𞤥𞤩𞤫 𞤼𞤮𞤳𞥆𞤮𞥅𞤩𞤫 𞤔𞤮𞥅𞤥𞤭𞤪𞤢𞥄𞤱𞤮 𞤫 𞤩𞤫𞤪𞤲'𞤣𞤫 𞤤𞤢𞤥𞤲'𞤣𞤫.
𞤚𞤢𞥄' 𞤲𞤢𞤼𞥆𞤭𞤲 𞤸𞤮𞥅𞤪𞤫 𞤥𞤢𞥄𞤯𞤢 𞤲'𞤣𞤫𞤪 𞤺𞤫𞤣𞥆𞤭 𞤥𞤫𞥅𞤪𞤫𞥅𞤶𞤭 𞤯𞤭 𞤲'𞤺𞤢𞤤𞤢𞥄 𞤸𞤮𞥅𞤪𞤫⹁ 𞤲'𞤺𞤢𞤥 𞤢 𞤢𞤲'𞤣𞤭 𞤫 𞤯𞤭 𞤲'𞤺𞤢𞤣𞥆𞤢 𞤸𞤢𞤱𞤪𞤫.
𞤁𞤮𞥅𞤤𞤫 𞤼𞤮' 𞤳𞤵𞤱𞤢𞤲𞤮𞥅𞤱𞤮 𞤔𞤮𞥅𞤥𞤭𞤪𞤢𞥄𞤱𞤮 𞤥𞤫𞥅𞤯𞤫𞤲 𞤱𞤢𞤪𞤼𞤢 𞤺𞤭𞤯𞥆𞤮 𞤸𞤢𞤱𞤪𞤫⹁ 𞤢𞤥𞥆𞤢𞥄 𞤮 𞤱𞤢𞤪𞤼𞤢 𞤺𞤢𞤯𞤢𞤲𞤮𞥅𞤱𞤮 𞤴𞤭𞤥𞤩𞤫 𞤳𞤮 𞤱𞤮𞥅𞤯𞤭⹁ 𞤦𞤢𞤱𞤯𞤮 𞤫𞤳𞥆𞤭𞤼𞤭𞤲𞤳𞤭⹁ 𞤺𞤮𞥅𞤣𞤵𞤯𞤮 𞤥𞤵𞤻𞤢𞤤.
𞤌 𞤱𞤢𞤪𞤼𞤢 𞤨𞤢𞤥𞤼𞤭𞤲𞤮𞥅𞤱𞤮 𞤺𞤫𞤣𞥆𞤮𞥅𞤩𞤫 𞤫𞤳𞥆𞤭𞤼𞤭𞤲𞤮𞤤 𞤥𞤢𞥄𞤳𞤮 𞤲'𞤣𞤫𞤪 𞤸𞤢𞤳𞥆𞤭𞥅𞤤𞤮.
𞤍𞤵𞤥 𞤺𞤢𞤯𞤮𞤼𞤮𞥅𞤯𞤵𞤥 𞤀𞤤𞥆𞤢𞤸 𞤱𞤢𞤯𞤢 𞤩𞤫 𞤼𞤵𞥅𞤦𞤢⹁ 𞤩𞤫 𞤨𞤢𞥄𞤥𞤢 𞤺𞤮𞥅𞤲'𞤺𞤢⹁ 𞤩𞤫 𞤷𞤮𞤨𞤼𞤮𞥅 𞤼𞤢𞤪𞤳𞤮𞤱𞤮𞤤 𞤕𞤫𞤴𞤯𞤢𞤲 𞤲𞤢𞤲'𞤺𞤵𞤲'𞤺𞤮𞤤𞤩𞤫 𞤱𞤢𞤪𞤼𞤭𞤪𞤭𞤩𞤫 𞤺𞤢𞤯𞤮𞥅𞤩𞤫 𞤳𞤮 𞤮 𞤴𞤭𞤯𞤭.
|
2 Timooti 3
Balɗe Re'uki Duuniyaaru
Ammaa faamu ɗu'um, to re'uki duuniyaaru ɓadake, ɗum waɗay carel caɗungel.
Yimɓe ngartay giɗuɓe ko'e maɓɓe, gooduɓe yidde ceede, mantooɓe ko'e maɓɓe, mawninooɓe hoore, giɗuɓe huɗuki, ɓe mawnintaa danyooɓe maɓɓe, ɓe ngettataa, ɓe ngartay ɓe cenaaki.
Ɓe ngartay ɓe ngalaa yidde, ɓe njaafataako, metooɓe haalaaji kalluɗi dow woɓɓe, ɓe curataa ko'e maɓɓe, gooduɓe halleende, ganyooɓe ko wooɗi.
Ɓe ngartay nyaamooɓe amaana, ɓe ngalaa hakkiilo, ngi'ooɓe ko'e maɓɓe ɓe ɓurii koo moye, ɓurɓe yiɗuki nanki belɗum dow yiɗuki Allah.
Ɓe kollay bo ɓe tokkuɓe Allah, ammaa ɓe nganya bawɗe maako.
Woɗɗita iri yimɓe ɓen ɗon.
Ngam nder maɓɓe e woodi nattooɓe gure e majjina rewɓe ɓe ngalaa faamu, ɓe hakke nyo''i, ɓe suuno feere‑feere laamii.
Ɓen ɗon rewɓe koo ndeye e ɓe ekkitoo, ammaa ɓe mbaawataa heɓtuki goonga.
Non no Jenis e Jambiras nganyiri ko Muusa wi'i, non yimɓe ɓen nganyirta goonga.
Nyumo maɓɓe ngo kallungo, hoolaare maɓɓe wartii lallunde.
Ammaa ɓe ngoɗɗintaa nder majjinki yimɓe, ngam koo moye anditay ciya hakkiilo maɓɓe non no ɗum anditiri Jenis e Jambiras.
Wagginol Bulus Cakitiingol
Ammaa an, Timooti, a andi ekkitinol am, e ngikku am, e ko ngiɗumi waɗuki nder jonde am, e no kooloriimi Yeesu, e munyal am, e yidde am, e munyal am nder torra, e bone ɗum um hokkiyam, e torraaji ɗi njarmi, e ko heɓiyam e Antaakiya e Ikooniya e Listira.
Ammaa fuu e non, Joomiraawo hisniiyam nder torraaji ɗin fuu.
Goonga koo moye giɗɗo waɗa jonde iri nde Allah yiɗi nder tokkuki Yeesu Almasiihu, o yaray bone.
Yimɓe kalluɓe e munaafuki'en ɓe ɓeyday halleende maɓɓe ɓe ngaɗay ka majjinki yimɓe, kamɓe maa woɓɓe e majjinaɓe.
Ammaa an waɗu ka waɗuki fii boɗɗum ɗum ekkitiɗaa ɗum tabbitinɗaa goonga maajum, ngam a andi yimɓe ekkitinɓema.
A andi daga a sukayel pamarel anduɗaa defte ceniiɗe, baawayɗe kollumaa laawol kisndam barka hoolaaki Yeesu Almasiihu.
Fuu aayaaje gonɗe nder Deftere Ceniinde ɗum foofaango Allah.
Ɗum huutirayɗe ngam ekkitinki, e wagginki, e holluki yimɓe goonga to ɓe mboofii, e ekkitinki ko Allah yiɗi.
Ɗe mballay kuwanoowo Allah warta kuwoowo boɗɗo ciryiiɗo ngam huwuki koo iri ngale kuugal bongal.
|
𞥒 𞤚𞤭𞤥𞤮𞥅𞤼𞤭 𞥓
𞤄𞤢𞤤𞤯𞤫 𞤈𞤫'𞤵𞤳𞤭 𞤁𞤵𞥅𞤲𞤭𞤴𞤢𞥄𞤪𞤵
𞤀𞤥𞥆𞤢𞥄 𞤬𞤢𞥄𞤥𞤵 𞤯𞤵'𞤵𞤥⹁ 𞤼𞤮 𞤪𞤫'𞤵𞤳𞤭 𞤣𞤵𞥅𞤲𞤭𞤴𞤢𞥄𞤪𞤵 𞤩𞤢𞤣𞤢𞤳𞤫⹁ 𞤯𞤵𞤥 𞤱𞤢𞤯𞤢𞤴 𞤷𞤢𞤪𞤫𞤤 𞤷𞤢𞤯𞤵𞤲'𞤺𞤫𞤤.
𞤒𞤭𞤥𞤩𞤫 𞤲'𞤺𞤢𞤪𞤼𞤢𞤴 𞤺𞤭𞤯𞤵𞤩𞤫 𞤳𞤮'𞤫 𞤥𞤢𞤩𞥆𞤫⹁ 𞤺𞤮𞥅𞤣𞤵𞤩𞤫 𞤴𞤭𞤣𞥆𞤫 𞤷𞤫𞥅𞤣𞤫⹁ 𞤥𞤢𞤲𞤼𞤮𞥅𞤩𞤫 𞤳𞤮'𞤫 𞤥𞤢𞤩𞥆𞤫⹁ 𞤥𞤢𞤱𞤲𞤭𞤲𞤮𞥅𞤩𞤫 𞤸𞤮𞥅𞤪𞤫⹁ 𞤺𞤭𞤯𞤵𞤩𞤫 𞤸𞤵𞤯𞤵𞤳𞤭⹁ 𞤩𞤫 𞤥𞤢𞤱𞤲𞤭𞤲𞤼𞤢𞥄 𞤣𞤢𞤻𞤮𞥅𞤩𞤫 𞤥𞤢𞤩𞥆𞤫⹁ 𞤩𞤫 𞤲'𞤺𞤫𞤼𞥆𞤢𞤼𞤢𞥄⹁ 𞤩𞤫 𞤲'𞤺𞤢𞤪𞤼𞤢𞤴 𞤩𞤫 𞤷𞤫𞤲𞤢𞥄𞤳𞤭.
𞤇𞤫 𞤲'𞤺𞤢𞤪𞤼𞤢𞤴 𞤩𞤫 𞤲'𞤺𞤢𞤤𞤢𞥄 𞤴𞤭𞤣𞥆𞤫⹁ 𞤩𞤫 𞤲'𞤶𞤢𞥄𞤬𞤢𞤼𞤢𞥄𞤳𞤮⹁ 𞤥𞤫𞤼𞤮𞥅𞤩𞤫 𞤸𞤢𞥄𞤤𞤢𞥄𞤶𞤭 𞤳𞤢𞤤𞥆𞤵𞤯𞤭 𞤣𞤮𞤱 𞤱𞤮𞤩𞥆𞤫⹁ 𞤩𞤫 𞤷𞤵𞤪𞤢𞤼𞤢𞥄 𞤳𞤮'𞤫 𞤥𞤢𞤩𞥆𞤫⹁ 𞤺𞤮𞥅𞤣𞤵𞤩𞤫 𞤸𞤢𞤤𞥆𞤫𞥅𞤲'𞤣𞤫⹁ 𞤺𞤢𞤻𞤮𞥅𞤩𞤫 𞤳𞤮 𞤱𞤮𞥅𞤯𞤭.
𞤇𞤫 𞤲'𞤺𞤢𞤪𞤼𞤢𞤴 𞤻𞤢𞥄𞤥𞤮𞥅𞤩𞤫 𞤢𞤥𞤢𞥄𞤲𞤢⹁ 𞤩𞤫 𞤲'𞤺𞤢𞤤𞤢𞥄 𞤸𞤢𞤳𞥆𞤭𞥅𞤤𞤮⹁ 𞤲'𞤺𞤭'𞤮𞥅𞤩𞤫 𞤳𞤮'𞤫 𞤥𞤢𞤩𞥆𞤫 𞤩𞤫 𞤩𞤵𞤪𞤭𞥅 𞤳𞤮𞥅 𞤥𞤮𞤴𞤫⹁ 𞤩𞤵𞤪𞤩𞤫 𞤴𞤭𞤯𞤵𞤳𞤭 𞤲𞤢𞤲𞤳𞤭 𞤦𞤫𞤤𞤯𞤵𞤥 𞤣𞤮𞤱 𞤴𞤭𞤯𞤵𞤳𞤭 𞤀𞤤𞥆𞤢𞤸.
𞤇𞤫 𞤳𞤮𞤤𞥆𞤢𞤴 𞤦𞤮 𞤩𞤫 𞤼𞤮𞤳𞥆𞤵𞤩𞤫 𞤀𞤤𞥆𞤢𞤸⹁ 𞤢𞤥𞥆𞤢𞥄 𞤩𞤫 𞤲'𞤺𞤢𞤻𞤢 𞤦𞤢𞤱𞤯𞤫 𞤥𞤢𞥄𞤳𞤮.
𞤏𞤮𞤯𞥆𞤭𞤼𞤢 𞤭𞤪𞤭 𞤴𞤭𞤥𞤩𞤫 𞤩𞤫𞤲 𞤯𞤮𞤲.
𞤐'𞤘𞤢𞤥 𞤲'𞤣𞤫𞤪 𞤥𞤢𞤩𞥆𞤫 𞤫 𞤱𞤮𞥅𞤣𞤭 𞤲𞤢𞤼𞥆𞤮𞥅𞤩𞤫 𞤺𞤵𞤪𞤫 𞤫 𞤥𞤢𞤶𞥆𞤭𞤲𞤢 𞤪𞤫𞤱𞤩𞤫 𞤩𞤫 𞤲'𞤺𞤢𞤤𞤢𞥄 𞤬𞤢𞥄𞤥𞤵⹁ 𞤩𞤫 𞤸𞤢𞤳𞥆𞤫 𞤻𞤮''𞤭⹁ 𞤩𞤫 𞤧𞤵𞥅𞤲𞤮 𞤬𞤫𞥅𞤪𞤫‑𞤬𞤫𞥅𞤪𞤫 𞤤𞤢𞥄𞤥𞤭𞥅.
𞤇𞤫𞤲 𞤯𞤮𞤲 𞤪𞤫𞤱𞤩𞤫 𞤳𞤮𞥅 𞤲'𞤣𞤫𞤴𞤫 𞤫 𞤩𞤫 𞤫𞤳𞥆𞤭𞤼𞤮𞥅⹁ 𞤢𞤥𞥆𞤢𞥄 𞤩𞤫 𞤲'𞤦𞤢𞥄𞤱𞤢𞤼𞤢𞥄 𞤸𞤫𞤩𞤼𞤵𞤳𞤭 𞤺𞤮𞥅𞤲'𞤺𞤢.
𞤐𞤮𞤲 𞤲𞤮 𞤔𞤫𞤲𞤭𞤧 𞤫 𞤔𞤢𞤲'𞤦𞤭𞤪𞤢𞤧 𞤲'𞤺𞤢𞤻𞤭𞤪𞤭 𞤳𞤮 𞤃𞤵𞥅𞤧𞤢 𞤱𞤭'𞤭⹁ 𞤲𞤮𞤲 𞤴𞤭𞤥𞤩𞤫 𞤩𞤫𞤲 𞤲'𞤺𞤢𞤻𞤭𞤪𞤼𞤢 𞤺𞤮𞥅𞤲'𞤺𞤢.
𞤐𞤴𞤵𞤥𞤮 𞤥𞤢𞤩𞥆𞤫 𞤲'𞤺𞤮 𞤳𞤢𞤤𞥆𞤵𞤲'𞤺𞤮⹁ 𞤸𞤮𞥅𞤤𞤢𞥄𞤪𞤫 𞤥𞤢𞤩𞥆𞤫 𞤱𞤢𞤪𞤼𞤭𞥅 𞤤𞤢𞤤𞥆𞤵𞤲'𞤣𞤫.
𞤀𞤥𞥆𞤢𞥄 𞤩𞤫 𞤲'𞤺𞤮𞤯𞥆𞤭𞤲𞤼𞤢𞥄 𞤲'𞤣𞤫𞤪 𞤥𞤢𞤶𞥆𞤭𞤲𞤳𞤭 𞤴𞤭𞤥𞤩𞤫⹁ 𞤲'𞤺𞤢𞤥 𞤳𞤮𞥅 𞤥𞤮𞤴𞤫 𞤢𞤲'𞤣𞤭𞤼𞤢𞤴 𞤷𞤭𞤴𞤢 𞤸𞤢𞤳𞥆𞤭𞥅𞤤𞤮 𞤥𞤢𞤩𞥆𞤫 𞤲𞤮𞤲 𞤲𞤮 𞤯𞤵𞤥 𞤢𞤲'𞤣𞤭𞤼𞤭𞤪𞤭 𞤔𞤫𞤲𞤭𞤧 𞤫 𞤔𞤢𞤲'𞤦𞤭𞤪𞤢𞤧.
𞤏𞤢𞤺𞥆𞤭𞤲𞤮𞤤 𞤄𞤵𞤤𞤵𞤧 𞤕𞤢𞤳𞤭𞤼𞤭𞥅𞤲'𞤺𞤮𞤤
𞤀𞤥𞥆𞤢𞥄 𞤢𞤲⹁ 𞤚𞤭𞤥𞤮𞥅𞤼𞤭⹁ 𞤢 𞤢𞤲'𞤣𞤭 𞤫𞤳𞥆𞤭𞤼𞤭𞤲𞤮𞤤 𞤢𞤥⹁ 𞤫 𞤲'𞤺𞤭𞤳𞥆𞤵 𞤢𞤥⹁ 𞤫 𞤳𞤮 𞤲'𞤺𞤭𞤯𞤵𞤥𞤭 𞤱𞤢𞤯𞤵𞤳𞤭 𞤲'𞤣𞤫𞤪 𞤶𞤮𞤲'𞤣𞤫 𞤢𞤥⹁ 𞤫 𞤲𞤮 𞤳𞤮𞥅𞤤𞤮𞤪𞤭𞥅𞤥𞤭 𞤒𞤫𞥅𞤧𞤵⹁ 𞤫 𞤥𞤵𞤻𞤢𞤤 𞤢𞤥⹁ 𞤫 𞤴𞤭𞤣𞥆𞤫 𞤢𞤥⹁ 𞤫 𞤥𞤵𞤻𞤢𞤤 𞤢𞤥 𞤲'𞤣𞤫𞤪 𞤼𞤮𞤪𞥆𞤢⹁ 𞤫 𞤦𞤮𞤲𞤫 𞤯𞤵𞤥 𞤵𞤥 𞤸𞤮𞤳𞥆𞤭𞤴𞤢𞤥⹁ 𞤫 𞤼𞤮𞤪𞥆𞤢𞥄𞤶𞤭 𞤯𞤭 𞤲'𞤶𞤢𞤪𞤥𞤭⹁ 𞤫 𞤳𞤮 𞤸𞤫𞤩𞤭𞤴𞤢𞤥 𞤫 𞤀𞤲𞤼𞤢𞥄𞤳𞤭𞤴𞤢 𞤫 𞤋𞤳𞤮𞥅𞤲𞤭𞤴𞤢 𞤫 𞤂𞤭𞤧𞤼𞤭𞤪𞤢.
𞤀𞤥𞥆𞤢𞥄 𞤬𞤵𞥅 𞤫 𞤲𞤮𞤲⹁ 𞤔𞤮𞥅𞤥𞤭𞤪𞤢𞥄𞤱𞤮 𞤸𞤭𞤧𞤲𞤭𞥅𞤴𞤢𞤥 𞤲'𞤣𞤫𞤪 𞤼𞤮𞤪𞥆𞤢𞥄𞤶𞤭 𞤯𞤭𞤲 𞤬𞤵𞥅.
𞤘𞤮𞥅𞤲'𞤺𞤢 𞤳𞤮𞥅 𞤥𞤮𞤴𞤫 𞤺𞤭𞤯𞥆𞤮 𞤱𞤢𞤯𞤢 𞤶𞤮𞤲'𞤣𞤫 𞤭𞤪𞤭 𞤲'𞤣𞤫 𞤀𞤤𞥆𞤢𞤸 𞤴𞤭𞤯𞤭 𞤲'𞤣𞤫𞤪 𞤼𞤮𞤳𞥆𞤵𞤳𞤭 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵⹁ 𞤮 𞤴𞤢𞤪𞤢𞤴 𞤦𞤮𞤲𞤫.
𞤒𞤭𞤥𞤩𞤫 𞤳𞤢𞤤𞥆𞤵𞤩𞤫 𞤫 𞤥𞤵𞤲𞤢𞥄𞤬𞤵𞤳𞤭'𞤫𞤲 𞤩𞤫 𞤩𞤫𞤴𞤣𞤢𞤴 𞤸𞤢𞤤𞥆𞤫𞥅𞤲'𞤣𞤫 𞤥𞤢𞤩𞥆𞤫 𞤩𞤫 𞤲'𞤺𞤢𞤯𞤢𞤴 𞤳𞤢 𞤥𞤢𞤶𞥆𞤭𞤲𞤳𞤭 𞤴𞤭𞤥𞤩𞤫⹁ 𞤳𞤢𞤥𞤩𞤫 𞤥𞤢𞥄 𞤱𞤮𞤩𞥆𞤫 𞤫 𞤥𞤢𞤶𞥆𞤭𞤲𞤢𞤩𞤫.
𞤀𞤥𞥆𞤢𞥄 𞤢𞤲 𞤱𞤢𞤯𞤵 𞤳𞤢 𞤱𞤢𞤯𞤵𞤳𞤭 𞤬𞤭𞥅 𞤦𞤮𞤯𞥆𞤵𞤥 𞤯𞤵𞤥 𞤫𞤳𞥆𞤭𞤼𞤭𞤯𞤢𞥄 𞤯𞤵𞤥 𞤼𞤢𞤦𞥆𞤭𞤼𞤭𞤲𞤯𞤢𞥄 𞤺𞤮𞥅𞤲'𞤺𞤢 𞤥𞤢𞥄𞤶𞤵𞤥⹁ 𞤲'𞤺𞤢𞤥 𞤢 𞤢𞤲'𞤣𞤭 𞤴𞤭𞤥𞤩𞤫 𞤫𞤳𞥆𞤭𞤼𞤭𞤲𞤩𞤫𞤥𞤢.
𞤀 𞤢𞤲'𞤣𞤭 𞤣𞤢𞤺𞤢 𞤢 𞤧𞤵𞤳𞤢𞤴𞤫𞤤 𞤨𞤢𞤥𞤢𞤪𞤫𞤤 𞤢𞤲'𞤣𞤵𞤯𞤢𞥄 𞤣𞤫𞤬𞤼𞤫 𞤷𞤫𞤲𞤭𞥅𞤯𞤫⹁ 𞤦𞤢𞥄𞤱𞤢𞤴𞤯𞤫 𞤳𞤮𞤤𞥆𞤵𞤥𞤢𞥄 𞤤𞤢𞥄𞤱𞤮𞤤 𞤳𞤭𞤧𞤲'𞤣𞤢𞤥 𞤦𞤢𞤪𞤳𞤢 𞤸𞤮𞥅𞤤𞤢𞥄𞤳𞤭 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵.
𞤊𞤵𞥅 𞤢𞥄𞤴𞤢𞥄𞤶𞤫 𞤺𞤮𞤲𞤯𞤫 𞤲'𞤣𞤫𞤪 𞤁𞤫𞤬𞤼𞤫𞤪𞤫 𞤕𞤫𞤲𞤭𞥅𞤲'𞤣𞤫 𞤯𞤵𞤥 𞤬𞤮𞥅𞤬𞤢𞥄𞤲'𞤺𞤮 𞤀𞤤𞥆𞤢𞤸.
𞤍𞤵𞤥 𞤸𞤵𞥅𞤼𞤭𞤪𞤢𞤴𞤯𞤫 𞤲'𞤺𞤢𞤥 𞤫𞤳𞥆𞤭𞤼𞤭𞤲𞤳𞤭⹁ 𞤫 𞤱𞤢𞤺𞥆𞤭𞤲𞤳𞤭⹁ 𞤫 𞤸𞤮𞤤𞥆𞤵𞤳𞤭 𞤴𞤭𞤥𞤩𞤫 𞤺𞤮𞥅𞤲'𞤺𞤢 𞤼𞤮 𞤩𞤫 𞤲'𞤦𞤮𞥅𞤬𞤭𞥅⹁ 𞤫 𞤫𞤳𞥆𞤭𞤼𞤭𞤲𞤳𞤭 𞤳𞤮 𞤀𞤤𞥆𞤢𞤸 𞤴𞤭𞤯𞤭.
𞤍𞤫 𞤲'𞤦𞤢𞤤𞥆𞤢𞤴 𞤳𞤵𞤱𞤢𞤲𞤮𞥅𞤱𞤮 𞤀𞤤𞥆𞤢𞤸 𞤱𞤢𞤪𞤼𞤢 𞤳𞤵𞤱𞤮𞥅𞤱𞤮 𞤦𞤮𞤯𞥆𞤮 𞤷𞤭𞤪𞤴𞤭𞥅𞤯𞤮 𞤲'𞤺𞤢𞤥 𞤸𞤵𞤱𞤵𞤳𞤭 𞤳𞤮𞥅 𞤭𞤪𞤭 𞤲'𞤺𞤢𞤤𞤫 𞤳𞤵𞥅𞤺𞤢𞤤 𞤦𞤮𞤲'𞤺𞤢𞤤.
|
2 Timooti 4
E mi wagginmaa yeeso Allah e Yeesu Almasiihu gaɗanoowo ɓe yonki e mayɓe kiita.
Ngam so''oyaaki maako duuniyaaru e laamu maako, e mi wi'umaa, wa'ajin Wolde Allah, waɗu ka wa'ajinkinde e carel ngel ngiɗɗaa e carel ngel a yiɗaa.
To yimɓe ngaɗii ko wooɗaa, wi'uɓeka, wagginɓe, sembiɗinɓe, waadu munyal e maɓɓe, ngaɗaa ka ekkitinkiɓe.
Ngam carel e wara ngel yimɓe nganyata ekkitinol goonga, ɓe tokka ko welnantaɓe ɓerɗe, ɓe tokka moodiɓɓe bi'ooɓeɓe ko ɓe ngiɗi nanki.
Yimɓe nganyay nanki ekkitinol goonga, ɓe kettindanoo habaruuji fewre.
Ammaa an, suru hoore maaɗa koo ndeye, munyu nder torra ka njarataa, huwu kuugal wa'ajinki, waɗu fuu kuugal ngal Allah hokkumaa boɗɗum.
Yonki am e kuugal am waroyii re'uki.
Carel waɗii ngel alaymi duuniyaaru ndu'u.
Mi waɗii ko mbaawaymi waɗuki nder kuugal ngal Yeesu hokkiyam, mi yottiniingal, mi alaayi hoolaakimo.
Jooni giifol e ton heɗiiyam, ngol ɗum hokkata gaɗuɓe jonde bonde, ngol Joomiraawo gaɗoowo kiita goonga hokkatayam Nyalnde Jaango.
Naa' min tan, ammaa fuu giɗɓe yiiki gartol maako.
Boliiɗe Cakitiiɗe
Waɗu ko mbaawataa waɗuki ngaraa to am nder yawɗaare.
Dimas sendirii e am ngam yidde fii duuniyaaru ndu'u, o dillii Tasaloonika.
Kirijen boo dillii Galaatiya, Tiitus kadimaa dillii Dalmaatiya.
Luka tan wondi e am ɗo'o.
Ɗaɓɓutu Markus ngardaa e maako, ngam o waaway wallukiyam nder kuugal am.
Mi lilii Tiikikus to gariiri Aafisa.
Taa waray, ngardanaayam e cuddaari am ndi ndesunoomi to wuro Kaabus to gariiri Tooruwas, ɗonmaa e defte am; ko ɓuri maa, gaɗiraaɗe lare.
Alijanda ba'illo ajurfaari hallaniiyam naa' seɗɗa.
Joomiraawo waatanaymo ko o waɗi.
An maa faamanmo boɗɗum, ngam o wanyii ekkitinol meeɗen naa' seɗɗa.
Nyalnde arandeere nde ndariimi yeeso kiita e Rooma ngam mi wurtina hoore am, walaa balluɗoyam.
Koo moye sendirii e am.
E mi waɗa do'aare to' Allah nangaɓe dow ko ɓe ngaɗi.
Ammaa Joomiraawo walliiyam sembiɗiniiyam ngam mi wa'ajina fuu wolde maako ngam yimɓe naa' Yahuudanko'en fuu nana.
O hisniiyam daga mayde no ɗum hisnirta neɗɗo daga honduko sembindu.
Joomiraawo wurtinayyam daga koo iri ɗume fii kalluɗum, o hisnayyam ngam o nattinayam wuro maako ton dow.
Mangu tabbita to maako haa abadaa abadin.
Aamin.
Kownol Cakitiingol
Kownanaayam Biriskila e Akiila e iyaalu Onesiforus.
Erastus darake e gariiri Korinti.
Turoofimus boo, mi aliimo e gariiri Militus o yamɗaa.
Waɗu ko mbaawataa waɗuki ngaraa ɗo'o ko ndungu wara.
Yubulus, e Fuden, e Laynus, e Kalawdiya, e fuu tokkuɓe Yeesu gonɓe ɗo'o e ɓe kownumaa.
Joomiraawo barkiɗinmaa Timooti, barkiɗina fuu ɓe ngonduɗaa.
|
𞥒 𞤚𞤭𞤥𞤮𞥅𞤼𞤭 𞥔
𞤉 𞤥𞤭 𞤱𞤢𞤺𞥆𞤭𞤲𞤥𞤢𞥄 𞤴𞤫𞥅𞤧𞤮 𞤀𞤤𞥆𞤢𞤸 𞤫 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤺𞤢𞤯𞤢𞤲𞤮𞥅𞤱𞤮 𞤩𞤫 𞤴𞤮𞤲𞤳𞤭 𞤫 𞤥𞤢𞤴𞤩𞤫 𞤳𞤭𞥅𞤼𞤢.
𞤐'𞤘𞤢𞤥 𞤧𞤮''𞤮𞤴𞤢𞥄𞤳𞤭 𞤥𞤢𞥄𞤳𞤮 𞤣𞤵𞥅𞤲𞤭𞤴𞤢𞥄𞤪𞤵 𞤫 𞤤𞤢𞥄𞤥𞤵 𞤥𞤢𞥄𞤳𞤮⹁ 𞤫 𞤥𞤭 𞤱𞤭'𞤵𞤥𞤢𞥄⹁ 𞤱𞤢'𞤢𞤶𞤭𞤲 𞤏𞤮𞤤𞤣𞤫 𞤀𞤤𞥆𞤢𞤸⹁ 𞤱𞤢𞤯𞤵 𞤳𞤢 𞤱𞤢'𞤢𞤶𞤭𞤲𞤳𞤭𞤲'𞤣𞤫 𞤫 𞤷𞤢𞤪𞤫𞤤 𞤲'𞤺𞤫𞤤 𞤲'𞤺𞤭𞤯𞥆𞤢𞥄 𞤫 𞤷𞤢𞤪𞤫𞤤 𞤲'𞤺𞤫𞤤 𞤢 𞤴𞤭𞤯𞤢𞥄.
𞤚𞤮 𞤴𞤭𞤥𞤩𞤫 𞤲'𞤺𞤢𞤯𞤭𞥅 𞤳𞤮 𞤱𞤮𞥅𞤯𞤢𞥄⹁ 𞤱𞤭'𞤵𞤩𞤫𞤳𞤢⹁ 𞤱𞤢𞤺𞥆𞤭𞤲𞤩𞤫⹁ 𞤧𞤫𞤲'𞤦𞤭𞤯𞤭𞤲𞤩𞤫⹁ 𞤱𞤢𞥄𞤣𞤵 𞤥𞤵𞤻𞤢𞤤 𞤫 𞤥𞤢𞤩𞥆𞤫⹁ 𞤲'𞤺𞤢𞤯𞤢𞥄 𞤳𞤢 𞤫𞤳𞥆𞤭𞤼𞤭𞤲𞤳𞤭𞤩𞤫.
𞤐'𞤘𞤢𞤥 𞤷𞤢𞤪𞤫𞤤 𞤫 𞤱𞤢𞤪𞤢 𞤲'𞤺𞤫𞤤 𞤴𞤭𞤥𞤩𞤫 𞤲'𞤺𞤢𞤻𞤢𞤼𞤢 𞤫𞤳𞥆𞤭𞤼𞤭𞤲𞤮𞤤 𞤺𞤮𞥅𞤲'𞤺𞤢⹁ 𞤩𞤫 𞤼𞤮𞤳𞥆𞤢 𞤳𞤮 𞤱𞤫𞤤𞤲𞤢𞤲𞤼𞤢𞤩𞤫 𞤩𞤫𞤪𞤯𞤫⹁ 𞤩𞤫 𞤼𞤮𞤳𞥆𞤢 𞤥𞤮𞥅𞤣𞤭𞤩𞥆𞤫 𞤦𞤭'𞤮𞥅𞤩𞤫𞤩𞤫 𞤳𞤮 𞤩𞤫 𞤲'𞤺𞤭𞤯𞤭 𞤲𞤢𞤲𞤳𞤭.
𞤒𞤭𞤥𞤩𞤫 𞤲'𞤺𞤢𞤻𞤢𞤴 𞤲𞤢𞤲𞤳𞤭 𞤫𞤳𞥆𞤭𞤼𞤭𞤲𞤮𞤤 𞤺𞤮𞥅𞤲'𞤺𞤢⹁ 𞤩𞤫 𞤳𞤫𞤼𞥆𞤭𞤲'𞤣𞤢𞤲𞤮𞥅 𞤸𞤢𞤦𞤢𞤪𞤵𞥅𞤶𞤭 𞤬𞤫𞤱𞤪𞤫.
𞤀𞤥𞥆𞤢𞥄 𞤢𞤲⹁ 𞤧𞤵𞤪𞤵 𞤸𞤮𞥅𞤪𞤫 𞤥𞤢𞥄𞤯𞤢 𞤳𞤮𞥅 𞤲'𞤣𞤫𞤴𞤫⹁ 𞤥𞤵𞤻𞤵 𞤲'𞤣𞤫𞤪 𞤼𞤮𞤪𞥆𞤢 𞤳𞤢 𞤲'𞤶𞤢𞤪𞤢𞤼𞤢𞥄⹁ 𞤸𞤵𞤱𞤵 𞤳𞤵𞥅𞤺𞤢𞤤 𞤱𞤢'𞤢𞤶𞤭𞤲𞤳𞤭⹁ 𞤱𞤢𞤯𞤵 𞤬𞤵𞥅 𞤳𞤵𞥅𞤺𞤢𞤤 𞤲'𞤺𞤢𞤤 𞤀𞤤𞥆𞤢𞤸 𞤸𞤮𞤳𞥆𞤵𞤥𞤢𞥄 𞤦𞤮𞤯𞥆𞤵𞤥.
𞤒𞤮𞤲𞤳𞤭 𞤢𞤥 𞤫 𞤳𞤵𞥅𞤺𞤢𞤤 𞤢𞤥 𞤱𞤢𞤪𞤮𞤴𞤭𞥅 𞤪𞤫'𞤵𞤳𞤭.
𞤕𞤢𞤪𞤫𞤤 𞤱𞤢𞤯𞤭𞥅 𞤲'𞤺𞤫𞤤 𞤢𞤤𞤢𞤴𞤥𞤭 𞤣𞤵𞥅𞤲𞤭𞤴𞤢𞥄𞤪𞤵 𞤲'𞤣𞤵'𞤵.
𞤃𞤭 𞤱𞤢𞤯𞤭𞥅 𞤳𞤮 𞤲'𞤦𞤢𞥄𞤱𞤢𞤴𞤥𞤭 𞤱𞤢𞤯𞤵𞤳𞤭 𞤲'𞤣𞤫𞤪 𞤳𞤵𞥅𞤺𞤢𞤤 𞤲'𞤺𞤢𞤤 𞤒𞤫𞥅𞤧𞤵 𞤸𞤮𞤳𞥆𞤭𞤴𞤢𞤥⹁ 𞤥𞤭 𞤴𞤮𞤼𞥆𞤭𞤲𞤭𞥅𞤲'𞤺𞤢𞤤⹁ 𞤥𞤭 𞤢𞤤𞤢𞥄𞤴𞤭 𞤸𞤮𞥅𞤤𞤢𞥄𞤳𞤭𞤥𞤮.
𞤔𞤮𞥅𞤲𞤭 𞤺𞤭𞥅𞤬𞤮𞤤 𞤫 𞤼𞤮𞤲 𞤸𞤫𞤯𞤭𞥅𞤴𞤢𞤥⹁ 𞤲'𞤺𞤮𞤤 𞤯𞤵𞤥 𞤸𞤮𞤳𞥆𞤢𞤼𞤢 𞤺𞤢𞤯𞤵𞤩𞤫 𞤶𞤮𞤲'𞤣𞤫 𞤦𞤮𞤲'𞤣𞤫⹁ 𞤲'𞤺𞤮𞤤 𞤔𞤮𞥅𞤥𞤭𞤪𞤢𞥄𞤱𞤮 𞤺𞤢𞤯𞤮𞥅𞤱𞤮 𞤳𞤭𞥅𞤼𞤢 𞤺𞤮𞥅𞤲'𞤺𞤢 𞤸𞤮𞤳𞥆𞤢𞤼𞤢𞤴𞤢𞤥 𞤐𞤴𞤢𞤤𞤲'𞤣𞤫 𞤔𞤢𞥄𞤲'𞤺𞤮.
𞤐𞤢𞥄' 𞤥𞤭𞤲 𞤼𞤢𞤲⹁ 𞤢𞤥𞥆𞤢𞥄 𞤬𞤵𞥅 𞤺𞤭𞤯𞤩𞤫 𞤴𞤭𞥅𞤳𞤭 𞤺𞤢𞤪𞤼𞤮𞤤 𞤥𞤢𞥄𞤳𞤮.
𞤄𞤮𞤤𞤭𞥅𞤯𞤫 𞤕𞤢𞤳𞤭𞤼𞤭𞥅𞤯𞤫
𞤏𞤢𞤯𞤵 𞤳𞤮 𞤲'𞤦𞤢𞥄𞤱𞤢𞤼𞤢𞥄 𞤱𞤢𞤯𞤵𞤳𞤭 𞤲'𞤺𞤢𞤪𞤢𞥄 𞤼𞤮 𞤢𞤥 𞤲'𞤣𞤫𞤪 𞤴𞤢𞤱𞤯𞤢𞥄𞤪𞤫.
𞤁𞤭𞤥𞤢𞤧 𞤧𞤫𞤲'𞤣𞤭𞤪𞤭𞥅 𞤫 𞤢𞤥 𞤲'𞤺𞤢𞤥 𞤴𞤭𞤣𞥆𞤫 𞤬𞤭𞥅 𞤣𞤵𞥅𞤲𞤭𞤴𞤢𞥄𞤪𞤵 𞤲'𞤣𞤵'𞤵⹁ 𞤮 𞤣𞤭𞤤𞥆𞤭𞥅 𞤚𞤢𞤧𞤢𞤤𞤮𞥅𞤲𞤭𞤳𞤢.
𞤑𞤭𞤪𞤭𞤶𞤫𞤲 𞤦𞤮𞥅 𞤣𞤭𞤤𞥆𞤭𞥅 𞤘𞤢𞤤𞤢𞥄𞤼𞤭𞤴𞤢⹁ 𞤚𞤭𞥅𞤼𞤵𞤧 𞤳𞤢𞤣𞤭𞤥𞤢𞥄 𞤣𞤭𞤤𞥆𞤭𞥅 𞤁𞤢𞤤𞤥𞤢𞥄𞤼𞤭𞤴𞤢.
𞤂𞤵𞤳𞤢 𞤼𞤢𞤲 𞤱𞤮𞤲'𞤣𞤭 𞤫 𞤢𞤥 𞤯𞤮'𞤮.
𞤍𞤢𞤩𞥆𞤵𞤼𞤵 𞤃𞤢𞤪𞤳𞤵𞤧 𞤲'𞤺𞤢𞤪𞤣𞤢𞥄 𞤫 𞤥𞤢𞥄𞤳𞤮⹁ 𞤲'𞤺𞤢𞤥 𞤮 𞤱𞤢𞥄𞤱𞤢𞤴 𞤱𞤢𞤤𞥆𞤵𞤳𞤭𞤴𞤢𞤥 𞤲'𞤣𞤫𞤪 𞤳𞤵𞥅𞤺𞤢𞤤 𞤢𞤥.
𞤃𞤭 𞤤𞤭𞤤𞤭𞥅 𞤚𞤭𞥅𞤳𞤭𞤳𞤵𞤧 𞤼𞤮 𞤺𞤢𞤪𞤭𞥅𞤪𞤭 𞤀𞥄𞤬𞤭𞤧𞤢.
𞤚𞤢𞥄 𞤱𞤢𞤪𞤢𞤴⹁ 𞤲'𞤺𞤢𞤪𞤣𞤢𞤲𞤢𞥄𞤴𞤢𞤥 𞤫 𞤷𞤵𞤣𞥆𞤢𞥄𞤪𞤭 𞤢𞤥 𞤲'𞤣𞤭 𞤲'𞤣𞤫𞤧𞤵𞤲𞤮𞥅𞤥𞤭 𞤼𞤮 𞤱𞤵𞤪𞤮 𞤑𞤢𞥄𞤦𞤵𞤧 𞤼𞤮 𞤺𞤢𞤪𞤭𞥅𞤪𞤭 𞤚𞤮𞥅𞤪𞤵𞤱𞤢𞤧⹁ 𞤯𞤮𞤲𞤥𞤢𞥄 𞤫 𞤣𞤫𞤬𞤼𞤫 𞤢𞤥⁏ 𞤳𞤮 𞤩𞤵𞤪𞤭 𞤥𞤢𞥄⹁ 𞤺𞤢𞤯𞤭𞤪𞤢𞥄𞤯𞤫 𞤤𞤢𞤪𞤫.
𞤀𞤤𞤭𞤶𞤢𞤲'𞤣𞤢 𞤦𞤢'𞤭𞤤𞥆𞤮 𞤢𞤶𞤵𞤪𞤬𞤢𞥄𞤪𞤭 𞤸𞤢𞤤𞥆𞤢𞤲𞤭𞥅𞤴𞤢𞤥 𞤲𞤢𞥄' 𞤧𞤫𞤯𞥆𞤢.
𞤔𞤮𞥅𞤥𞤭𞤪𞤢𞥄𞤱𞤮 𞤱𞤢𞥄𞤼𞤢𞤲𞤢𞤴𞤥𞤮 𞤳𞤮 𞤮 𞤱𞤢𞤯𞤭.
𞤀𞤲 𞤥𞤢𞥄 𞤬𞤢𞥄𞤥𞤢𞤲𞤥𞤮 𞤦𞤮𞤯𞥆𞤵𞤥⹁ 𞤲'𞤺𞤢𞤥 𞤮 𞤱𞤢𞤻𞤭𞥅 𞤫𞤳𞥆𞤭𞤼𞤭𞤲𞤮𞤤 𞤥𞤫𞥅𞤯𞤫𞤲 𞤲𞤢𞥄' 𞤧𞤫𞤯𞥆𞤢.
𞤐𞤴𞤢𞤤𞤲'𞤣𞤫 𞤢𞤪𞤢𞤲'𞤣𞤫𞥅𞤪𞤫 𞤲'𞤣𞤫 𞤲'𞤣𞤢𞤪𞤭𞥅𞤥𞤭 𞤴𞤫𞥅𞤧𞤮 𞤳𞤭𞥅𞤼𞤢 𞤫 𞤈𞤮𞥅𞤥𞤢 𞤲'𞤺𞤢𞤥 𞤥𞤭 𞤱𞤵𞤪𞤼𞤭𞤲𞤢 𞤸𞤮𞥅𞤪𞤫 𞤢𞤥⹁ 𞤱𞤢𞤤𞤢𞥄 𞤦𞤢𞤤𞥆𞤵𞤯𞤮𞤴𞤢𞤥.
𞤑𞤮𞥅 𞤥𞤮𞤴𞤫 𞤧𞤫𞤲'𞤣𞤭𞤪𞤭𞥅 𞤫 𞤢𞤥.
𞤉 𞤥𞤭 𞤱𞤢𞤯𞤢 𞤣𞤮'𞤢𞥄𞤪𞤫 𞤼𞤮' 𞤀𞤤𞥆𞤢𞤸 𞤲𞤢𞤲'𞤺𞤢𞤩𞤫 𞤣𞤮𞤱 𞤳𞤮 𞤩𞤫 𞤲'𞤺𞤢𞤯𞤭.
𞤀𞤥𞥆𞤢𞥄 𞤔𞤮𞥅𞤥𞤭𞤪𞤢𞥄𞤱𞤮 𞤱𞤢𞤤𞥆𞤭𞥅𞤴𞤢𞤥 𞤧𞤫𞤲'𞤦𞤭𞤯𞤭𞤲𞤭𞥅𞤴𞤢𞤥 𞤲'𞤺𞤢𞤥 𞤥𞤭 𞤱𞤢'𞤢𞤶𞤭𞤲𞤢 𞤬𞤵𞥅 𞤱𞤮𞤤𞤣𞤫 𞤥𞤢𞥄𞤳𞤮 𞤲'𞤺𞤢𞤥 𞤴𞤭𞤥𞤩𞤫 𞤲𞤢𞥄' 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤬𞤵𞥅 𞤲𞤢𞤲𞤢.
𞤌 𞤸𞤭𞤧𞤲𞤭𞥅𞤴𞤢𞤥 𞤣𞤢𞤺𞤢 𞤥𞤢𞤴𞤣𞤫 𞤲𞤮 𞤯𞤵𞤥 𞤸𞤭𞤧𞤲𞤭𞤪𞤼𞤢 𞤲𞤫𞤯𞥆𞤮 𞤣𞤢𞤺𞤢 𞤸𞤮𞤲'𞤣𞤵𞤳𞤮 𞤧𞤫𞤲'𞤦𞤭𞤲'𞤣𞤵.
𞤔𞤮𞥅𞤥𞤭𞤪𞤢𞥄𞤱𞤮 𞤱𞤵𞤪𞤼𞤭𞤲𞤢𞤴𞥆𞤢𞤥 𞤣𞤢𞤺𞤢 𞤳𞤮𞥅 𞤭𞤪𞤭 𞤯𞤵𞤥𞤫 𞤬𞤭𞥅 𞤳𞤢𞤤𞥆𞤵𞤯𞤵𞤥⹁ 𞤮 𞤸𞤭𞤧𞤲𞤢𞤴𞥆𞤢𞤥 𞤲'𞤺𞤢𞤥 𞤮 𞤲𞤢𞤼𞥆𞤭𞤲𞤢𞤴𞤢𞤥 𞤱𞤵𞤪𞤮 𞤥𞤢𞥄𞤳𞤮 𞤼𞤮𞤲 𞤣𞤮𞤱.
𞤃𞤢𞤲'𞤺𞤵 𞤼𞤢𞤦𞥆𞤭𞤼𞤢 𞤼𞤮 𞤥𞤢𞥄𞤳𞤮 𞤸𞤢𞥄 𞤢𞤦𞤢𞤣𞤢𞥄 𞤢𞤦𞤢𞤣𞤭𞤲.
𞤀𞥄𞤥𞤭𞤲.
𞤑𞤮𞤱𞤲𞤮𞤤 𞤕𞤢𞤳𞤭𞤼𞤭𞥅𞤲'𞤺𞤮𞤤
𞤑𞤮𞤱𞤲𞤢𞤲𞤢𞥄𞤴𞤢𞤥 𞤄𞤭𞤪𞤭𞤧𞤳𞤭𞤤𞤢 𞤫 𞤀𞤳𞤭𞥅𞤤𞤢 𞤫 𞤭𞤴𞤢𞥄𞤤𞤵 𞤌𞤲𞤫𞤧𞤭𞤬𞤮𞤪𞤵𞤧.
𞤉𞤪𞤢𞤧𞤼𞤵𞤧 𞤣𞤢𞤪𞤢𞤳𞤫 𞤫 𞤺𞤢𞤪𞤭𞥅𞤪𞤭 𞤑𞤮𞤪𞤭𞤲𞤼𞤭.
𞤚𞤵𞤪𞤮𞥅𞤬𞤭𞤥𞤵𞤧 𞤦𞤮𞥅⹁ 𞤥𞤭 𞤢𞤤𞤭𞥅𞤥𞤮 𞤫 𞤺𞤢𞤪𞤭𞥅𞤪𞤭 𞤃𞤭𞤤𞤭𞤼𞤵𞤧 𞤮 𞤴𞤢𞤥𞤯𞤢𞥄.
𞤏𞤢𞤯𞤵 𞤳𞤮 𞤲'𞤦𞤢𞥄𞤱𞤢𞤼𞤢𞥄 𞤱𞤢𞤯𞤵𞤳𞤭 𞤲'𞤺𞤢𞤪𞤢𞥄 𞤯𞤮'𞤮 𞤳𞤮 𞤲'𞤣𞤵𞤲'𞤺𞤵 𞤱𞤢𞤪𞤢.
𞤒𞤵𞤦𞤵𞤤𞤵𞤧⹁ 𞤫 𞤊𞤵𞤣𞤫𞤲⹁ 𞤫 𞤂𞤢𞤴𞤲𞤵𞤧⹁ 𞤫 𞤑𞤢𞤤𞤢𞤱𞤣𞤭𞤴𞤢⹁ 𞤫 𞤬𞤵𞥅 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤺𞤮𞤲𞤩𞤫 𞤯𞤮'𞤮 𞤫 𞤩𞤫 𞤳𞤮𞤱𞤲𞤵𞤥𞤢𞥄.
𞤔𞤮𞥅𞤥𞤭𞤪𞤢𞥄𞤱𞤮 𞤦𞤢𞤪𞤳𞤭𞤯𞤭𞤲𞤥𞤢𞥄 𞤚𞤭𞤥𞤮𞥅𞤼𞤭⹁ 𞤦𞤢𞤪𞤳𞤭𞤯𞤭𞤲𞤢 𞤬𞤵𞥅 𞤩𞤫 𞤲'𞤺𞤮𞤲'𞤣𞤵𞤯𞤢𞥄.
|
2 Timooti Habaru dow ɗerewol ngo'ol
Habaru dow ɗerewol ngo'ol
Bulus lilaaɗo Yeesu Almasiihu windi ɗerewol ngo'ol nder hitaande 67 koo 68 A.D., waato duuɓi 67 koo 68 gaɗa danyngol Yeesu.
Ɗerewol ngo'ol e saawi caawori ɗum Bulus hokki Timooti ngam o suka mo o huudata.
Ko o ɓuri metuki woni dow munyal.
O hokkii Timooti caawori o sembiɗiniimo o waɗa ka hokkuki habaru Yeesu e goonga.
Nden o huwa kuugal maako ngal ekkitinki e wa'ajinki koo nder torra koo nder wanyeeki.
Bulus wagginii Timooti dow nattinki hoore maako nder geddi meereeji ɗi nafantaamo ngam ɗi mbonnay yimɓe nanooɓeɗi.
Nder ɗu'um fuu, Bulus siftoranii Timooti ekkitoo iri jonde maako, e ko o yiɗi waɗuki, e hoolaare maako, e no o yiɗiri yimɓe, e no o munyiri nder torra ka o natti nde yimɓe nganyimo.
Ko Woni Nder:
Kownol Bulus (1.1‑2)
Yettoore e sembiɗinki (1.3—2.13)
Hokkuki caawori e wagginki (2.14—4.5)
No Bulus wontindiri (4.6‑18)
Kownol cakitiingol (4.19‑22)
|
𞥒 𞤚𞤭𞤥𞤮𞥅𞤼𞤭 𞤖𞤢𞤦𞤢𞤪𞤵 𞤣𞤮𞤱 𞤯𞤫𞤪𞤫𞤱𞤮𞤤 𞤲'𞤺𞤮'𞤮𞤤
𞤖𞤢𞤦𞤢𞤪𞤵 𞤣𞤮𞤱 𞤯𞤫𞤪𞤫𞤱𞤮𞤤 𞤲'𞤺𞤮'𞤮𞤤
𞤄𞤵𞤤𞤵𞤧 𞤤𞤭𞤤𞤢𞥄𞤯𞤮 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤱𞤭𞤲'𞤣𞤭 𞤯𞤫𞤪𞤫𞤱𞤮𞤤 𞤲'𞤺𞤮'𞤮𞤤 𞤲'𞤣𞤫𞤪 𞤸𞤭𞤼𞤢𞥄𞤲'𞤣𞤫 𞥖𞥗 𞤳𞤮𞥅 𞥖𞥘 𞤀.𞤁.⹁ 𞤱𞤢𞥄𞤼𞤮 𞤣𞤵𞥅𞤩𞤭 𞥖𞥗 𞤳𞤮𞥅 𞥖𞥘 𞤺𞤢𞤯𞤢 𞤣𞤢𞤻𞤲'𞤺𞤮𞤤 𞤒𞤫𞥅𞤧𞤵.
𞤍𞤫𞤪𞤫𞤱𞤮𞤤 𞤲'𞤺𞤮'𞤮𞤤 𞤫 𞤧𞤢𞥄𞤱𞤭 𞤷𞤢𞥄𞤱𞤮𞤪𞤭 𞤯𞤵𞤥 𞤄𞤵𞤤𞤵𞤧 𞤸𞤮𞤳𞥆𞤭 𞤚𞤭𞤥𞤮𞥅𞤼𞤭 𞤲'𞤺𞤢𞤥 𞤮 𞤧𞤵𞤳𞤢 𞤥𞤮 𞤮 𞤸𞤵𞥅𞤣𞤢𞤼𞤢.
𞤑𞤮 𞤮 𞤩𞤵𞤪𞤭 𞤥𞤫𞤼𞤵𞤳𞤭 𞤱𞤮𞤲𞤭 𞤣𞤮𞤱 𞤥𞤵𞤻𞤢𞤤.
𞤌 𞤸𞤮𞤳𞥆𞤭𞥅 𞤚𞤭𞤥𞤮𞥅𞤼𞤭 𞤷𞤢𞥄𞤱𞤮𞤪𞤭 𞤮 𞤧𞤫𞤲'𞤦𞤭𞤯𞤭𞤲𞤭𞥅𞤥𞤮 𞤮 𞤱𞤢𞤯𞤢 𞤳𞤢 𞤸𞤮𞤳𞥆𞤵𞤳𞤭 𞤸𞤢𞤦𞤢𞤪𞤵 𞤒𞤫𞥅𞤧𞤵 𞤫 𞤺𞤮𞥅𞤲'𞤺𞤢.
𞤐'𞤁𞤫𞤲 𞤮 𞤸𞤵𞤱𞤢 𞤳𞤵𞥅𞤺𞤢𞤤 𞤥𞤢𞥄𞤳𞤮 𞤲'𞤺𞤢𞤤 𞤫𞤳𞥆𞤭𞤼𞤭𞤲𞤳𞤭 𞤫 𞤱𞤢'𞤢𞤶𞤭𞤲𞤳𞤭 𞤳𞤮𞥅 𞤲'𞤣𞤫𞤪 𞤼𞤮𞤪𞥆𞤢 𞤳𞤮𞥅 𞤲'𞤣𞤫𞤪 𞤱𞤢𞤻𞤫𞥅𞤳𞤭.
𞤄𞤵𞤤𞤵𞤧 𞤱𞤢𞤺𞥆𞤭𞤲𞤭𞥅 𞤚𞤭𞤥𞤮𞥅𞤼𞤭 𞤣𞤮𞤱 𞤲𞤢𞤼𞥆𞤭𞤲𞤳𞤭 𞤸𞤮𞥅𞤪𞤫 𞤥𞤢𞥄𞤳𞤮 𞤲'𞤣𞤫𞤪 𞤺𞤫𞤣𞥆𞤭 𞤥𞤫𞥅𞤪𞤫𞥅𞤶𞤭 𞤯𞤭 𞤲𞤢𞤬𞤢𞤲𞤼𞤢𞥄𞤥𞤮 𞤲'𞤺𞤢𞤥 𞤯𞤭 𞤲'𞤦𞤮𞤲𞥆𞤢𞤴 𞤴𞤭𞤥𞤩𞤫 𞤲𞤢𞤲𞤮𞥅𞤩𞤫𞤯𞤭.
𞤐'𞤁𞤫𞤪 𞤯𞤵'𞤵𞤥 𞤬𞤵𞥅⹁ 𞤄𞤵𞤤𞤵𞤧 𞤧𞤭𞤬𞤼𞤮𞤪𞤢𞤲𞤭𞥅 𞤚𞤭𞤥𞤮𞥅𞤼𞤭 𞤫𞤳𞥆𞤭𞤼𞤮𞥅 𞤭𞤪𞤭 𞤶𞤮𞤲'𞤣𞤫 𞤥𞤢𞥄𞤳𞤮⹁ 𞤫 𞤳𞤮 𞤮 𞤴𞤭𞤯𞤭 𞤱𞤢𞤯𞤵𞤳𞤭⹁ 𞤫 𞤸𞤮𞥅𞤤𞤢𞥄𞤪𞤫 𞤥𞤢𞥄𞤳𞤮⹁ 𞤫 𞤲𞤮 𞤮 𞤴𞤭𞤯𞤭𞤪𞤭 𞤴𞤭𞤥𞤩𞤫⹁ 𞤫 𞤲𞤮 𞤮 𞤥𞤵𞤻𞤭𞤪𞤭 𞤲'𞤣𞤫𞤪 𞤼𞤮𞤪𞥆𞤢 𞤳𞤢 𞤮 𞤲𞤢𞤼𞥆𞤭 𞤲'𞤣𞤫 𞤴𞤭𞤥𞤩𞤫 𞤲'𞤺𞤢𞤻𞤭𞤥𞤮.
𞤑𞤮 𞤏𞤮𞤲𞤭 𞤐'𞤁𞤫𞤪:
𞤑𞤮𞤱𞤲𞤮𞤤 𞤄𞤵𞤤𞤵𞤧 (𞥑.𞥑‑𞥒)
𞤒𞤫𞤼𞥆𞤮𞥅𞤪𞤫 𞤫 𞤧𞤫𞤲'𞤦𞤭𞤯𞤭𞤲𞤳𞤭 (𞥑.𞥓—𞥒.𞥑𞥓)
𞤖𞤮𞤳𞥆𞤵𞤳𞤭 𞤷𞤢𞥄𞤱𞤮𞤪𞤭 𞤫 𞤱𞤢𞤺𞥆𞤭𞤲𞤳𞤭 (𞥒.𞥑𞥔—𞥔.𞥕)
𞤐𞤮 𞤄𞤵𞤤𞤵𞤧 𞤱𞤮𞤲𞤼𞤭𞤲'𞤣𞤭𞤪𞤭 (𞥔.𞥖‑𞥑𞥘)
𞤑𞤮𞤱𞤲𞤮𞤤 𞤷𞤢𞤳𞤭𞤼𞤭𞥅𞤲'𞤺𞤮𞤤 (𞥔.𞥑𞥙‑𞥒𞥒)
|
3 Yahaya 1
Kownol Yahaya
Min Yahaya, mawɗo nder kawtal tokkuɓe Yeesu, e mi windanmaa ɗerewol ngo'ol Gaayus giɗaaɗo am mo ngiɗumi e goonga.
Giɗo am, e mi waɗanmaa do'aare koo ɗume yahanmaa boɗɗum keɓaa njamu ɓandu, non no andirmi sumpo maaɗa e Allah e yaha boɗɗum.
Mi nanii belɗum naa' seɗɗa carel ko woɓɓe tokkuɓe Yeesu ngari kokkiyam habaru no tokkirɗaa goonga e no kuutinirtaaka.
Walaa ko ɓuri welnankiyam ɓernde bo mi nana ɓiɓɓe am e tokka goonga.
Ɗum Manii Gaayus
Giɗo am Gaayus, a waɗa koo ɗume no haani ngam tokkuɓe Yeesu, ko ɓuri maa woni ɓe a andaa.
Kamɓe kokki habaru boɗɗum dow maaɗa yeeso kawtal tokkuɓe Yeesu gonɓe ɗo'o dow yidde nde ngooduɗaa.
A waɗay boɗɗum taa waɗii ka walluki iri yimɓe ɓen ɗon nder yaadu maɓɓe non no haani Allah mawniniree.
Ɓen ɗon yimɓe ɓe mburtoyake ngam wa'ajinki Almasiihu, ɗonmaa ɓe njaɓaayi koo ɗume to jungo ɓe tokkaayi Yeesu.
Ngam non e haani mballen iri maɓɓe ngam ngarten higooɓe nder wa'ajinki goonga.
Diyotaarifis e Dimitiiriyus
Mi windanii kawtal tokkuɓe Yeesu gonɓe to maaɗa, ammaa Diyotaarifis wanyii ko mbiimi ngam e mo yiɗi o warta mawɗo dow mooɗon.
Ngam non to mi warii, mi wi'ay koo ɗume ko o waɗi e njayri ngam koo moye anda fewre maako e metemeteeji ɗi o waɗata dow amin.
Nden naa' kanjum tan o waɗata.
Haa e mo wanya jaɓɓaaki tokkuɓe Yeesu garɓe, ɗonmaa e mo haɗa woɓɓe njaɓɓooɓe e mo riiwa jaɓɓotooɓe ɓen daga nder kawtal tokkuɓe Yeesu.
Higo am Gaayus mo ngiɗumi, taa' ekkita halleende, ammaa ekkita ngikku boɗɗum.
Koo moye gaɗoowo ko wooɗi o ɓiɗɗo Allah.
Koo moye gaɗoowo ko halli o andaa Allah koo seɗɗa.
Koo moye e meta fii boɗɗum dow Dimitiiriyus.
Ɗonmaa goonga e hoore maaka e holla kuuɗe maako ɗe boɗɗe.
Minon maa min ceydakemo, nden on andi ko min mbi'i ɗum goonga.
Kownol Cakitiingol
E woodi fii ɗuɗɗum ko ngiɗumi wi'ukima, ammaa mi yiɗaa windukiɗum nder ɗerewol.
E mi kammoo waroyki to maaɗa naa' ko neeɓi, ngam medden honduko e honduko.
Allah hokkumaa jam.
Higooɓe mooɗon gonɓe ɗo'o e kownumaa.
Hownu koo moye higo meeɗen.
|
𞥓 𞤒𞤢𞤸𞤢𞤴𞤢 𞥑
𞤑𞤮𞤱𞤲𞤮𞤤 𞤒𞤢𞤸𞤢𞤴𞤢
𞤃𞤭𞤲 𞤒𞤢𞤸𞤢𞤴𞤢⹁ 𞤥𞤢𞤱𞤯𞤮 𞤲'𞤣𞤫𞤪 𞤳𞤢𞤱𞤼𞤢𞤤 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵⹁ 𞤫 𞤥𞤭 𞤱𞤭𞤲'𞤣𞤢𞤲𞤥𞤢𞥄 𞤯𞤫𞤪𞤫𞤱𞤮𞤤 𞤲'𞤺𞤮'𞤮𞤤 𞤘𞤢𞥄𞤴𞤵𞤧 𞤺𞤭𞤯𞤢𞥄𞤯𞤮 𞤢𞤥 𞤥𞤮 𞤲'𞤺𞤭𞤯𞤵𞤥𞤭 𞤫 𞤺𞤮𞥅𞤲'𞤺𞤢.
𞤘𞤭𞤯𞤮 𞤢𞤥⹁ 𞤫 𞤥𞤭 𞤱𞤢𞤯𞤢𞤲𞤥𞤢𞥄 𞤣𞤮'𞤢𞥄𞤪𞤫 𞤳𞤮𞥅 𞤯𞤵𞤥𞤫 𞤴𞤢𞤸𞤢𞤲𞤥𞤢𞥄 𞤦𞤮𞤯𞥆𞤵𞤥 𞤳𞤫𞤩𞤢𞥄 𞤲'𞤶𞤢𞤥𞤵 𞤩𞤢𞤲'𞤣𞤵⹁ 𞤲𞤮𞤲 𞤲𞤮 𞤢𞤲'𞤣𞤭𞤪𞤥𞤭 𞤧𞤵𞤥𞤨𞤮 𞤥𞤢𞥄𞤯𞤢 𞤫 𞤀𞤤𞥆𞤢𞤸 𞤫 𞤴𞤢𞤸𞤢 𞤦𞤮𞤯𞥆𞤵𞤥.
𞤃𞤭 𞤲𞤢𞤲𞤭𞥅 𞤦𞤫𞤤𞤯𞤵𞤥 𞤲𞤢𞥄' 𞤧𞤫𞤯𞥆𞤢 𞤷𞤢𞤪𞤫𞤤 𞤳𞤮 𞤱𞤮𞤩𞥆𞤫 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤲'𞤺𞤢𞤪𞤭 𞤳𞤮𞤳𞥆𞤭𞤴𞤢𞤥 𞤸𞤢𞤦𞤢𞤪𞤵 𞤲𞤮 𞤼𞤮𞤳𞥆𞤭𞤪𞤯𞤢𞥄 𞤺𞤮𞥅𞤲'𞤺𞤢 𞤫 𞤲𞤮 𞤳𞤵𞥅𞤼𞤭𞤲𞤭𞤪𞤼𞤢𞥄𞤳𞤢.
𞤏𞤢𞤤𞤢𞥄 𞤳𞤮 𞤩𞤵𞤪𞤭 𞤱𞤫𞤤𞤲𞤢𞤲𞤳𞤭𞤴𞤢𞤥 𞤩𞤫𞤪𞤲'𞤣𞤫 𞤦𞤮 𞤥𞤭 𞤲𞤢𞤲𞤢 𞤩𞤭𞤩𞥆𞤫 𞤢𞤥 𞤫 𞤼𞤮𞤳𞥆𞤢 𞤺𞤮𞥅𞤲'𞤺𞤢.
𞤍𞤵𞤥 𞤃𞤢𞤲𞤭𞥅 𞤘𞤢𞥄𞤴𞤵𞤧
𞤘𞤭𞤯𞤮 𞤢𞤥 𞤘𞤢𞥄𞤴𞤵𞤧⹁ 𞤢 𞤱𞤢𞤯𞤢 𞤳𞤮𞥅 𞤯𞤵𞤥𞤫 𞤲𞤮 𞤸𞤢𞥄𞤲𞤭 𞤲'𞤺𞤢𞤥 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵⹁ 𞤳𞤮 𞤩𞤵𞤪𞤭 𞤥𞤢𞥄 𞤱𞤮𞤲𞤭 𞤩𞤫 𞤢 𞤢𞤲'𞤣𞤢𞥄.
𞤑𞤢𞤥𞤩𞤫 𞤳𞤮𞤳𞥆𞤭 𞤸𞤢𞤦𞤢𞤪𞤵 𞤦𞤮𞤯𞥆𞤵𞤥 𞤣𞤮𞤱 𞤥𞤢𞥄𞤯𞤢 𞤴𞤫𞥅𞤧𞤮 𞤳𞤢𞤱𞤼𞤢𞤤 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤺𞤮𞤲𞤩𞤫 𞤯𞤮'𞤮 𞤣𞤮𞤱 𞤴𞤭𞤣𞥆𞤫 𞤲'𞤣𞤫 𞤲'𞤺𞤮𞥅𞤣𞤵𞤯𞤢𞥄.
𞤀 𞤱𞤢𞤯𞤢𞤴 𞤦𞤮𞤯𞥆𞤵𞤥 𞤼𞤢𞥄 𞤱𞤢𞤯𞤭𞥅 𞤳𞤢 𞤱𞤢𞤤𞥆𞤵𞤳𞤭 𞤭𞤪𞤭 𞤴𞤭𞤥𞤩𞤫 𞤩𞤫𞤲 𞤯𞤮𞤲 𞤲'𞤣𞤫𞤪 𞤴𞤢𞥄𞤣𞤵 𞤥𞤢𞤩𞥆𞤫 𞤲𞤮𞤲 𞤲𞤮 𞤸𞤢𞥄𞤲𞤭 𞤀𞤤𞥆𞤢𞤸 𞤥𞤢𞤱𞤲𞤭𞤲𞤭𞤪𞤫𞥅.
𞤇𞤫𞤲 𞤯𞤮𞤲 𞤴𞤭𞤥𞤩𞤫 𞤩𞤫 𞤲'𞤦𞤵𞤪𞤼𞤮𞤴𞤢𞤳𞤫 𞤲'𞤺𞤢𞤥 𞤱𞤢'𞤢𞤶𞤭𞤲𞤳𞤭 𞤀𞤤𞤥𞤢𞤧𞤭𞥅𞤸𞤵⹁ 𞤯𞤮𞤲𞤥𞤢𞥄 𞤩𞤫 𞤲'𞤶𞤢𞤩𞤢𞥄𞤴𞤭 𞤳𞤮𞥅 𞤯𞤵𞤥𞤫 𞤼𞤮 𞤶𞤵𞤲'𞤺𞤮 𞤩𞤫 𞤼𞤮𞤳𞥆𞤢𞥄𞤴𞤭 𞤒𞤫𞥅𞤧𞤵.
𞤐'𞤘𞤢𞤥 𞤲𞤮𞤲 𞤫 𞤸𞤢𞥄𞤲𞤭 𞤲'𞤦𞤢𞤤𞥆𞤫𞤲 𞤭𞤪𞤭 𞤥𞤢𞤩𞥆𞤫 𞤲'𞤺𞤢𞤥 𞤲'𞤺𞤢𞤪𞤼𞤫𞤲 𞤸𞤭𞤺𞤮𞥅𞤩𞤫 𞤲'𞤣𞤫𞤪 𞤱𞤢'𞤢𞤶𞤭𞤲𞤳𞤭 𞤺𞤮𞥅𞤲'𞤺𞤢.
𞤁𞤭𞤴𞤮𞤼𞤢𞥄𞤪𞤭𞤬𞤭𞤧 𞤫 𞤁𞤭𞤥𞤭𞤼𞤭𞥅𞤪𞤭𞤴𞤵𞤧
𞤃𞤭 𞤱𞤭𞤲'𞤣𞤢𞤲𞤭𞥅 𞤳𞤢𞤱𞤼𞤢𞤤 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤺𞤮𞤲𞤩𞤫 𞤼𞤮 𞤥𞤢𞥄𞤯𞤢⹁ 𞤢𞤥𞥆𞤢𞥄 𞤁𞤭𞤴𞤮𞤼𞤢𞥄𞤪𞤭𞤬𞤭𞤧 𞤱𞤢𞤻𞤭𞥅 𞤳𞤮 𞤲'𞤦𞤭𞥅𞤥𞤭 𞤲'𞤺𞤢𞤥 𞤫 𞤥𞤮 𞤴𞤭𞤯𞤭 𞤮 𞤱𞤢𞤪𞤼𞤢 𞤥𞤢𞤱𞤯𞤮 𞤣𞤮𞤱 𞤥𞤮𞥅𞤯𞤮𞤲.
𞤐'𞤘𞤢𞤥 𞤲𞤮𞤲 𞤼𞤮 𞤥𞤭 𞤱𞤢𞤪𞤭𞥅⹁ 𞤥𞤭 𞤱𞤭'𞤢𞤴 𞤳𞤮𞥅 𞤯𞤵𞤥𞤫 𞤳𞤮 𞤮 𞤱𞤢𞤯𞤭 𞤫 𞤲'𞤶𞤢𞤴𞤪𞤭 𞤲'𞤺𞤢𞤥 𞤳𞤮𞥅 𞤥𞤮𞤴𞤫 𞤢𞤲'𞤣𞤢 𞤬𞤫𞤱𞤪𞤫 𞤥𞤢𞥄𞤳𞤮 𞤫 𞤥𞤫𞤼𞤫𞤥𞤫𞤼𞤫𞥅𞤶𞤭 𞤯𞤭 𞤮 𞤱𞤢𞤯𞤢𞤼𞤢 𞤣𞤮𞤱 𞤢𞤥𞤭𞤲.
𞤐'𞤁𞤫𞤲 𞤲𞤢𞥄' 𞤳𞤢𞤲'𞤶𞤵𞤥 𞤼𞤢𞤲 𞤮 𞤱𞤢𞤯𞤢𞤼𞤢.
𞤖𞤢𞥄 𞤫 𞤥𞤮 𞤱𞤢𞤻𞤢 𞤶𞤢𞤩𞥆𞤢𞥄𞤳𞤭 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤺𞤢𞤪𞤩𞤫⹁ 𞤯𞤮𞤲𞤥𞤢𞥄 𞤫 𞤥𞤮 𞤸𞤢𞤯𞤢 𞤱𞤮𞤩𞥆𞤫 𞤲'𞤶𞤢𞤩𞥆𞤮𞥅𞤩𞤫 𞤫 𞤥𞤮 𞤪𞤭𞥅𞤱𞤢 𞤶𞤢𞤩𞥆𞤮𞤼𞤮𞥅𞤩𞤫 𞤩𞤫𞤲 𞤣𞤢𞤺𞤢 𞤲'𞤣𞤫𞤪 𞤳𞤢𞤱𞤼𞤢𞤤 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵.
𞤖𞤭𞤺𞤮 𞤢𞤥 𞤘𞤢𞥄𞤴𞤵𞤧 𞤥𞤮 𞤲'𞤺𞤭𞤯𞤵𞤥𞤭⹁ 𞤼𞤢𞥄' 𞤫𞤳𞥆𞤭𞤼𞤢 𞤸𞤢𞤤𞥆𞤫𞥅𞤲'𞤣𞤫⹁ 𞤢𞤥𞥆𞤢𞥄 𞤫𞤳𞥆𞤭𞤼𞤢 𞤲'𞤺𞤭𞤳𞥆𞤵 𞤦𞤮𞤯𞥆𞤵𞤥.
𞤑𞤮𞥅 𞤥𞤮𞤴𞤫 𞤺𞤢𞤯𞤮𞥅𞤱𞤮 𞤳𞤮 𞤱𞤮𞥅𞤯𞤭 𞤮 𞤩𞤭𞤯𞥆𞤮 𞤀𞤤𞥆𞤢𞤸.
𞤑𞤮𞥅 𞤥𞤮𞤴𞤫 𞤺𞤢𞤯𞤮𞥅𞤱𞤮 𞤳𞤮 𞤸𞤢𞤤𞥆𞤭 𞤮 𞤢𞤲'𞤣𞤢𞥄 𞤀𞤤𞥆𞤢𞤸 𞤳𞤮𞥅 𞤧𞤫𞤯𞥆𞤢.
𞤑𞤮𞥅 𞤥𞤮𞤴𞤫 𞤫 𞤥𞤫𞤼𞤢 𞤬𞤭𞥅 𞤦𞤮𞤯𞥆𞤵𞤥 𞤣𞤮𞤱 𞤁𞤭𞤥𞤭𞤼𞤭𞥅𞤪𞤭𞤴𞤵𞤧.
𞤍𞤮𞤲𞤥𞤢𞥄 𞤺𞤮𞥅𞤲'𞤺𞤢 𞤫 𞤸𞤮𞥅𞤪𞤫 𞤥𞤢𞥄𞤳𞤢 𞤫 𞤸𞤮𞤤𞥆𞤢 𞤳𞤵𞥅𞤯𞤫 𞤥𞤢𞥄𞤳𞤮 𞤯𞤫 𞤦𞤮𞤯𞥆𞤫.
𞤃𞤭𞤲𞤮𞤲 𞤥𞤢𞥄 𞤥𞤭𞤲 𞤷𞤫𞤴𞤣𞤢𞤳𞤫𞤥𞤮⹁ 𞤲'𞤣𞤫𞤲 𞤮𞤲 𞤢𞤲'𞤣𞤭 𞤳𞤮 𞤥𞤭𞤲 𞤲'𞤦𞤭'𞤭 𞤯𞤵𞤥 𞤺𞤮𞥅𞤲'𞤺𞤢.
𞤑𞤮𞤱𞤲𞤮𞤤 𞤕𞤢𞤳𞤭𞤼𞤭𞥅𞤲'𞤺𞤮𞤤
𞤉 𞤱𞤮𞥅𞤣𞤭 𞤬𞤭𞥅 𞤯𞤵𞤯𞥆𞤵𞤥 𞤳𞤮 𞤲'𞤺𞤭𞤯𞤵𞤥𞤭 𞤱𞤭'𞤵𞤳𞤭𞤥𞤢⹁ 𞤢𞤥𞥆𞤢𞥄 𞤥𞤭 𞤴𞤭𞤯𞤢𞥄 𞤱𞤭𞤲'𞤣𞤵𞤳𞤭𞤯𞤵𞤥 𞤲'𞤣𞤫𞤪 𞤯𞤫𞤪𞤫𞤱𞤮𞤤.
𞤉 𞤥𞤭 𞤳𞤢𞤥𞥆𞤮𞥅 𞤱𞤢𞤪𞤮𞤴𞤳𞤭 𞤼𞤮 𞤥𞤢𞥄𞤯𞤢 𞤲𞤢𞥄' 𞤳𞤮 𞤲𞤫𞥅𞤩𞤭⹁ 𞤲'𞤺𞤢𞤥 𞤥𞤫𞤣𞥆𞤫𞤲 𞤸𞤮𞤲'𞤣𞤵𞤳𞤮 𞤫 𞤸𞤮𞤲'𞤣𞤵𞤳𞤮.
𞤀𞤤𞥆𞤢𞤸 𞤸𞤮𞤳𞥆𞤵𞤥𞤢𞥄 𞤶𞤢𞤥.
𞤖𞤭𞤺𞤮𞥅𞤩𞤫 𞤥𞤮𞥅𞤯𞤮𞤲 𞤺𞤮𞤲𞤩𞤫 𞤯𞤮'𞤮 𞤫 𞤳𞤮𞤱𞤲𞤵𞤥𞤢𞥄.
𞤖𞤮𞤱𞤲𞤵 𞤳𞤮𞥅 𞤥𞤮𞤴𞤫 𞤸𞤭𞤺𞤮 𞤥𞤫𞥅𞤯𞤫𞤲.
|
3 Yahaya Habaru dow ɗerewol ngo'ol
Habaru dow ɗerewol ngo'ol
Go'oto nder tokkuɓe Yeesu bi'eteeɗo Yahaya windi ɗerewol ngo'ol.
O windiingol hakkunde duuɓi 85‑95 A.D., waato duuɓi 85‑95 gaɗa danyngol Yeesu.
O windanngol goɗɗo ardiiɗo tokkuɓe Yeesu bi'eteeɗo Gaayus.
Nder ɗerewol ngo'ol Yahaya manii Gaayus ngam kuuɗe boɗɗe ɗe o waɗata.
Ko ɓuri woni e mo jaɓa moodiɓɓe goonga ɓe Yahaya liloyi to maɓɓe.
Ko Woni Nder:
Kownol Yahaya (1‑4)
Ɗum manii Gaayus (5‑8)
Diyotaarifis e Dimitiiriyus (9‑12)
Kownol cakitiingol (13‑15)
|
𞥓 𞤒𞤢𞤸𞤢𞤴𞤢 𞤖𞤢𞤦𞤢𞤪𞤵 𞤣𞤮𞤱 𞤯𞤫𞤪𞤫𞤱𞤮𞤤 𞤲'𞤺𞤮'𞤮𞤤
𞤖𞤢𞤦𞤢𞤪𞤵 𞤣𞤮𞤱 𞤯𞤫𞤪𞤫𞤱𞤮𞤤 𞤲'𞤺𞤮'𞤮𞤤
𞤘𞤮'𞤮𞤼𞤮 𞤲'𞤣𞤫𞤪 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤦𞤭'𞤫𞤼𞤫𞥅𞤯𞤮 𞤒𞤢𞤸𞤢𞤴𞤢 𞤱𞤭𞤲'𞤣𞤭 𞤯𞤫𞤪𞤫𞤱𞤮𞤤 𞤲'𞤺𞤮'𞤮𞤤.
𞤌 𞤱𞤭𞤲'𞤣𞤭𞥅𞤲'𞤺𞤮𞤤 𞤸𞤢𞤳𞥆𞤵𞤲'𞤣𞤫 𞤣𞤵𞥅𞤩𞤭 𞥘𞥕‑𞥙𞥕 𞤀.𞤁.⹁ 𞤱𞤢𞥄𞤼𞤮 𞤣𞤵𞥅𞤩𞤭 𞥘𞥕‑𞥙𞥕 𞤺𞤢𞤯𞤢 𞤣𞤢𞤻𞤲'𞤺𞤮𞤤 𞤒𞤫𞥅𞤧𞤵.
𞤌 𞤱𞤭𞤲'𞤣𞤢𞤲𞤺𞤮𞤤 𞤺𞤮𞤯𞥆𞤮 𞤢𞤪𞤣𞤭𞥅𞤯𞤮 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤦𞤭'𞤫𞤼𞤫𞥅𞤯𞤮 𞤘𞤢𞥄𞤴𞤵𞤧.
𞤐'𞤁𞤫𞤪 𞤯𞤫𞤪𞤫𞤱𞤮𞤤 𞤲'𞤺𞤮'𞤮𞤤 𞤒𞤢𞤸𞤢𞤴𞤢 𞤥𞤢𞤲𞤭𞥅 𞤘𞤢𞥄𞤴𞤵𞤧 𞤲'𞤺𞤢𞤥 𞤳𞤵𞥅𞤯𞤫 𞤦𞤮𞤯𞥆𞤫 𞤯𞤫 𞤮 𞤱𞤢𞤯𞤢𞤼𞤢.
𞤑𞤮 𞤩𞤵𞤪𞤭 𞤱𞤮𞤲𞤭 𞤫 𞤥𞤮 𞤶𞤢𞤩𞤢 𞤥𞤮𞥅𞤣𞤭𞤩𞥆𞤫 𞤺𞤮𞥅𞤲'𞤺𞤢 𞤩𞤫 𞤒𞤢𞤸𞤢𞤴𞤢 𞤤𞤭𞤤𞤮𞤴𞤭 𞤼𞤮 𞤥𞤢𞤩𞥆𞤫.
𞤑𞤮 𞤏𞤮𞤲𞤭 𞤐'𞤁𞤫𞤪:
𞤑𞤮𞤱𞤲𞤮𞤤 𞤒𞤢𞤸𞤢𞤴𞤢 (𞥑‑𞥔)
𞤍𞤵𞤥 𞤥𞤢𞤲𞤭𞥅 𞤘𞤢𞥄𞤴𞤵𞤧 (𞥕‑𞥘)
𞤁𞤭𞤴𞤮𞤼𞤢𞥄𞤪𞤭𞤬𞤭𞤧 𞤫 𞤁𞤭𞤥𞤭𞤼𞤭𞥅𞤪𞤭𞤴𞤵𞤧 (𞥙‑𞥑𞥒)
𞤑𞤮𞤱𞤲𞤮𞤤 𞤷𞤢𞤳𞤭𞤼𞤭𞥅𞤲'𞤺𞤮𞤤 (𞥑𞥓‑𞥑𞥕)
|
Kuuɗe Lilaaɓe 1
Alkawal Garol Ruuhu Allah
Yaa Tiyoofilus mawɗo,
Nder deftere am arandeere, mi windiino dow koo ɗume ko Yeesu waɗi e ko o ekkitini, haa yaaki nyalnde nde o hoccaa yaaki dow.
Ko o hoccee yaaki dow, o ekkitinii lilaaɓe ɓe o suɓi nder bawɗe Ruuhu Allah.
Gaɗa o torraama o waraama, o ummii daga mayde o wanganiɓe.
E ɗate ɗuɗɗe o holliɓe e mo foofa.
O waɗii balɗe 40 e mo wanganaɓe, e mo ekkitinaɓe dow Laamu Allah.
Carel ko o wondi e maɓɓe, o wi'iɓe, “To' on alu Urucaliima, ammaa keɗee naa Nyaako meeɗen Mo Dow hebbinii alkawal ngal o waɗani'on ngal mbiimi'on.
Kangal woni hokkuki'on Ruuhu maako.
Yahaya waɗanii yimɓe baptisma e ndiyam, ammaa nder balɗe seɗɗa, onon Allah waɗiranay'on baptisma e Ruuhu maako.”
Yeesu Almasiihu Hoccaama Yaaki Dow
Nde tokkuɓemo fuu kawriti, sey ɓe ƴamimo, ɓe mbi'i, “Joomiraawo, jooni ngartirantaa Israa'iila laamu?”
Ammaa Yeesu wi'iɓe, “Anduki carel e jaamanuuji ɗi Nyaako meeɗen Mo Dow siryii nder laamu muuɗum naa' um ɗum mooɗon.
Ammaa to Ruuhu Allah jippoyake dow mooɗon, on keɓay bawɗe, on ngartay kokkayɓe woɓɓe habaru am nder Urucaliima, e leydi Yahuudiya fuu, e leydi Samaariya, haa keerol duuniyaaru.”
Gaɗa o wi'ii non, o hoccaa yaaki dow.
E ɓe ndaaramo haa duule cuddimo.
E ɓe tijjii e ɓe ndaaramo e mo fa'i dow, sey raa worɓe ɗiɗo ɓe kolte daneeje mbangii haade maɓɓe e ndarii.
Worɓe ɓen mbi'iɓe, “Onon yimɓe Galiili, ngam ɗume ndariiɗon ɗo'o on ndaara dow?
Yeesu on ɗon koccaaɗo nder mooɗon yaaki dow, o so''oyto non no ngiiruɗon o hocciraama dow.”
Maatiyas Suɓaama
Sey ɓe njippoyii daga dow Hocceere Nde Leɗɗe Jaytun, ɓe kooti Urucaliima.
Hakkunde hocceere nden e Urucaliima ɗum ɓuraayi mil go'o.
Nde ɓe natti gariiri ndin, ɓe ƴenti suudu dow to ɓe kawritata.
Lilaaɓe ɓen ngoni: Biiturus, e Yahaya, e Yaakubu, e Andiraawus, e Filibus, e Tooma, e Batiloomi, e Maatiyu, e Yaakubu ɓii Halfa, e Siiman Jalooti , e Yahuuda ɓii Yaakubu.
Ɓe fuu, e ɓe kawrita ɓe ngaɗa do'aare e ɓernde go'o, kamɓe e Maryaama maduujo Yeesu e minyiraaɓe Yeesu worɓe, e woɓɓe rewɓe ɗonmaa.
Nder balɗe ɗen, kawtal kooliiɓe Yeesu yaarii yimɓe 120.
Sey Biiturus ummii, darii yeeso maɓɓe, wi'i, “Bandiraaɓe, Ruuhu Allah metiino daga honduko Dawda dow Yahuuda, kolluɗo nangooɓe Yeesu laawol no nangirtamo.
Doole aayaaje ɗen keewa.
Yahuuda o kuudaynooɗo e meeɗen nder kuugal Joomiraawo.”
(O soodi ngesa e ceede ɗe o yoɓaa ngam kuugal kallungal ngal o waɗi, o yani nder maaka, reedu maako pusi, tetekki maako fuu ndufi e leydi, o maayi.
Yimɓe Urucaliima fuu nanii habaru ɗum.
Kanjum waɗi ɓe noddiri ngesa kan nder ɗemngal maɓɓe Akeldama waato “Ngesa Ƴiiƴam.”)
“Ngam ɗum windaama nder deftere Jabuura dow maako wi'uki,
‘Al wuro maako warta winde,
to' koo moye jooɗoo nder maago.’
Kadimaa wonde aayaare wi'ii,
‘Al goɗɗo hocca kuugal ardaare maako.’
“E haani cuɓen go'oto daga nder gondunooɓe e meeɗen carel ko Yeesu Joomiraawo wondi e meeɗen daga carel ko Yahaya waɗani yimɓe baptisma yaaki nyalnde nde Yeesu hoccaa nder meeɗen, ngam o warta kokkidoowo habaru ummaaki Yeesu e meeɗen.”
Daga ɗon, sey ɓe ndarni worɓe ɗiɗo: Maatiyas e Yusufu Barsaba bi'eteeɗo Justus.
Ɓe ngaɗi do'aare, ɓe mbi'i, “Joomiraawo, an anduɗo ɓerɗe yimɓe fuu, hollumin mo cuɓuɗaa daga nder yimɓe ɗiɗo ɓe'e, ngam o huwa kuugal lilaaɓe ngal Yahuuda ali.
Ngam Yahuuda yahii wigeere to haananimo.”
Sey ɓe ngaɗi cuɓol hakkunde yimɓe ɗiɗo ɓen.
Cuɓaaɗo on woni Maatiyas.
O nattinaa nder lilaaɓe sappo e go'o ɓen.
|
𞤑𞤵𞥅𞤯𞤫 𞤂𞤭𞤤𞤢𞥄𞤩𞤫 𞥑
𞤀𞤤𞤳𞤢𞤱𞤢𞤤 𞤘𞤢𞤪𞤮𞤤 𞤈𞤵𞥅𞤸𞤵 𞤀𞤤𞥆𞤢𞤸
𞤒𞤢𞥄 𞤚𞤭𞤴𞤮𞥅𞤬𞤭𞤤𞤵𞤧 𞤥𞤢𞤱𞤯𞤮⹁
𞤐'𞤁𞤫𞤪 𞤣𞤫𞤬𞤼𞤫𞤪𞤫 𞤢𞤥 𞤢𞤪𞤢𞤲'𞤣𞤫𞥅𞤪𞤫⹁ 𞤥𞤭 𞤱𞤭𞤲'𞤣𞤭𞥅𞤲𞤮 𞤣𞤮𞤱 𞤳𞤮𞥅 𞤯𞤵𞤥𞤫 𞤳𞤮 𞤒𞤫𞥅𞤧𞤵 𞤱𞤢𞤯𞤭 𞤫 𞤳𞤮 𞤮 𞤫𞤳𞥆𞤭𞤼𞤭𞤲𞤭⹁ 𞤸𞤢𞥄 𞤴𞤢𞥄𞤳𞤭 𞤻𞤢𞤤𞤲'𞤣𞤫 𞤲'𞤣𞤫 𞤮 𞤸𞤮𞤷𞥆𞤢𞥄 𞤴𞤢𞥄𞤳𞤭 𞤣𞤮𞤱.
𞤑𞤮 𞤮 𞤸𞤮𞤷𞥆𞤫𞥅 𞤴𞤢𞥄𞤳𞤭 𞤣𞤮𞤱⹁ 𞤮 𞤫𞤳𞥆𞤭𞤼𞤭𞤲𞤭𞥅 𞤤𞤭𞤤𞤢𞥄𞤩𞤫 𞤩𞤫 𞤮 𞤧𞤵𞤩𞤭 𞤲'𞤣𞤫𞤪 𞤦𞤢𞤱𞤯𞤫 𞤈𞤵𞥅𞤸𞤵 𞤀𞤤𞥆𞤢𞤸.
𞤘𞤢𞤯𞤢 𞤮 𞤼𞤮𞤪𞥆𞤢𞥄𞤥𞤢 𞤮 𞤱𞤢𞤪𞤢𞥄𞤥𞤢⹁ 𞤮 𞤵𞤥𞥆𞤭𞥅 𞤣𞤢𞤺𞤢 𞤥𞤢𞤴𞤣𞤫 𞤮 𞤱𞤢𞤲'𞤺𞤢𞤲𞤭𞤩𞤫.
𞤉 𞤯𞤢𞤼𞤫 𞤯𞤵𞤯𞥆𞤫 𞤮 𞤸𞤮𞤤𞥆𞤭𞤩𞤫 𞤫 𞤥𞤮 𞤬𞤮𞥅𞤬𞤢.
𞤌 𞤱𞤢𞤯𞤭𞥅 𞤦𞤢𞤤𞤯𞤫 𞥔𞥐 𞤫 𞤥𞤮 𞤱𞤢𞤲'𞤺𞤢𞤲𞤢𞤩𞤫⹁ 𞤫 𞤥𞤮 𞤫𞤳𞥆𞤭𞤼𞤭𞤲𞤢𞤩𞤫 𞤣𞤮𞤱 𞤂𞤢𞥄𞤥𞤵 𞤀𞤤𞥆𞤢𞤸.
𞤕𞤢𞤪𞤫𞤤 𞤳𞤮 𞤮 𞤱𞤮𞤲'𞤣𞤭 𞤫 𞤥𞤢𞤩𞥆𞤫⹁ 𞤮 𞤱𞤭'𞤭𞤩𞤫⹁ “𞤚𞤮' 𞤮𞤲 𞤢𞤤𞤵 𞤓𞤪𞤵𞤷𞤢𞤤𞤭𞥅𞤥𞤢⹁ 𞤢𞤥𞥆𞤢𞥄 𞤳𞤫𞤯𞤫𞥅 𞤲𞤢𞥄 𞤐𞤴𞤢𞥄𞤳𞤮 𞤥𞤫𞥅𞤯𞤫𞤲 𞤃𞤮 𞤁𞤮𞤱 𞤸𞤫𞤦𞥆𞤭𞤲𞤭𞥅 𞤢𞤤𞤳𞤢𞤱𞤢𞤤 𞤲'𞤺𞤢𞤤 𞤮 𞤱𞤢𞤯𞤢𞤲𞤭'𞤮𞤲 𞤲'𞤺𞤢𞤤 𞤲'𞤦𞤭𞥅𞤥𞤭'𞤮𞤲.
𞤑𞤢𞤲'𞤺𞤢𞤤 𞤱𞤮𞤲𞤭 𞤸𞤮𞤳𞥆𞤵𞤳𞤭'𞤮𞤲 𞤈𞤵𞥅𞤸𞤵 𞤥𞤢𞥄𞤳𞤮.
𞤒𞤢𞤸𞤢𞤴𞤢 𞤱𞤢𞤯𞤢𞤲𞤭𞥅 𞤴𞤭𞤥𞤩𞤫 𞤦𞤢𞤨𞤼𞤭𞤧𞤥𞤢 𞤫 𞤲'𞤣𞤭𞤴𞤢𞤥⹁ 𞤢𞤥𞥆𞤢𞥄 𞤲'𞤣𞤫𞤪 𞤦𞤢𞤤𞤯𞤫 𞤧𞤫𞤯𞥆𞤢⹁ 𞤮𞤲𞤮𞤲 𞤀𞤤𞥆𞤢𞤸 𞤱𞤢𞤯𞤭𞤪𞤢𞤲𞤢𞤴'𞤮𞤲 𞤦𞤢𞤨𞤼𞤭𞤧𞤥𞤢 𞤫 𞤈𞤵𞥅𞤸𞤵 𞤥𞤢𞥄𞤳𞤮.”
𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤖𞤮𞤷𞥆𞤢𞥄𞤥𞤢 𞤒𞤢𞥄𞤳𞤭 𞤁𞤮𞤱
𞤐'𞤁𞤫 𞤼𞤮𞤳𞥆𞤵𞤩𞤫𞤥𞤮 𞤬𞤵𞥅 𞤳𞤢𞤱𞤪𞤭𞤼𞤭⹁ 𞤧𞤫𞤴 𞤩𞤫 𞤰𞤢𞤥𞤭𞤥𞤮⹁ 𞤩𞤫 𞤲'𞤦𞤭'𞤭⹁ “𞤔𞤮𞥅𞤥𞤭𞤪𞤢𞥄𞤱𞤮⹁ 𞤶𞤮𞥅𞤲𞤭 𞤲'𞤺𞤢𞤪𞤼𞤭𞤪𞤢𞤲𞤼𞤢𞥄 𞤋𞤧𞤪𞤢𞥄'𞤭𞥅𞤤𞤢 𞤤𞤢𞥄𞤥𞤵؟”
𞤀𞤥𞥆𞤢𞥄 𞤒𞤫𞥅𞤧𞤵 𞤱𞤭'𞤭𞤩𞤫⹁ “𞤀𞤲'𞤣𞤵𞤳𞤭 𞤷𞤢𞤪𞤫𞤤 𞤫 𞤶𞤢𞥄𞤥𞤢𞤲𞤵𞥅𞤶𞤭 𞤯𞤭 𞤐𞤴𞤢𞥄𞤳𞤮 𞤥𞤫𞥅𞤯𞤫𞤲 𞤃𞤮 𞤁𞤮𞤱 𞤧𞤭𞤪𞤴𞤭𞥅 𞤲'𞤣𞤫𞤪 𞤤𞤢𞥄𞤥𞤵 𞤥𞤵𞥅𞤯𞤵𞤥 𞤲𞤢𞥄' 𞤵𞤥 𞤯𞤵𞤥 𞤥𞤮𞥅𞤯𞤮𞤲.
𞤀𞤥𞥆𞤢𞥄 𞤼𞤮 𞤈𞤵𞥅𞤸𞤵 𞤀𞤤𞥆𞤢𞤸 𞤶𞤭𞤨𞥆𞤮𞤴𞤢𞤳𞤫 𞤣𞤮𞤱 𞤥𞤮𞥅𞤯𞤮𞤲⹁ 𞤮𞤲 𞤳𞤫𞤩𞤢𞤴 𞤦𞤢𞤱𞤯𞤫⹁ 𞤮𞤲 𞤲'𞤺𞤢𞤪𞤼𞤢𞤴 𞤳𞤮𞤳𞥆𞤢𞤴𞤩𞤫 𞤱𞤮𞤩𞥆𞤫 𞤸𞤢𞤦𞤢𞤪𞤵 𞤢𞤥 𞤲'𞤣𞤫𞤪 𞤓𞤪𞤵𞤷𞤢𞤤𞤭𞥅𞤥𞤢⹁ 𞤫 𞤤𞤫𞤴𞤣𞤭 𞤒𞤢𞤸𞤵𞥅𞤣𞤭𞤴𞤢 𞤬𞤵𞥅⹁ 𞤫 𞤤𞤫𞤴𞤣𞤭 𞤅𞤢𞤥𞤢𞥄𞤪𞤭𞤴𞤢⹁ 𞤸𞤢𞥄 𞤳𞤫𞥅𞤪𞤮𞤤 𞤣𞤵𞥅𞤲𞤭𞤴𞤢𞥄𞤪𞤵.”
𞤘𞤢𞤯𞤢 𞤮 𞤱𞤭'𞤭𞥅 𞤲𞤮𞤲⹁ 𞤮 𞤸𞤮𞤷𞥆𞤢𞥄 𞤴𞤢𞥄𞤳𞤭 𞤣𞤮𞤱.
𞤉 𞤩𞤫 𞤲'𞤣𞤢𞥄𞤪𞤢𞤥𞤮 𞤸𞤢𞥄 𞤣𞤵𞥅𞤤𞤫 𞤷𞤵𞤣𞥆𞤭𞤥𞤮.
𞤉 𞤩𞤫 𞤼𞤭𞤶𞥆𞤭𞥅 𞤫 𞤩𞤫 𞤲'𞤣𞤢𞥄𞤪𞤢𞤥𞤮 𞤫 𞤥𞤮 𞤬𞤢'𞤭 𞤣𞤮𞤱⹁ 𞤧𞤫𞤴 𞤪𞤢𞥄 𞤱𞤮𞤪𞤩𞤫 𞤯𞤭𞤯𞤮 𞤩𞤫 𞤳𞤮𞤤𞤼𞤫 𞤣𞤢𞤲𞤫𞥅𞤶𞤫 𞤲'𞤦𞤢𞤲'𞤺𞤭𞥅 𞤸𞤢𞥄𞤣𞤫 𞤥𞤢𞤩𞥆𞤫 𞤫 𞤲'𞤣𞤢𞤪𞤭𞥅.
𞤏𞤮𞤪𞤩𞤫 𞤩𞤫𞤲 𞤲'𞤦𞤭'𞤭𞤩𞤫⹁ “𞤌𞤲𞤮𞤲 𞤴𞤭𞤥𞤩𞤫 𞤘𞤢𞤤𞤭𞥅𞤤𞤭⹁ 𞤲'𞤺𞤢𞤥 𞤯𞤵𞤥𞤫 𞤲'𞤣𞤢𞤪𞤭𞥅𞤯𞤮𞤲 𞤯𞤮'𞤮 𞤮𞤲 𞤲'𞤣𞤢𞥄𞤪𞤢 𞤣𞤮𞤱؟
𞤒𞤫𞥅𞤧𞤵 𞤮𞤲 𞤯𞤮𞤲 𞤳𞤮𞤷𞥆𞤢𞥄𞤯𞤮 𞤲'𞤣𞤫𞤪 𞤥𞤮𞥅𞤯𞤮𞤲 𞤴𞤢𞥄𞤳𞤭 𞤣𞤮𞤱⹁ 𞤮 𞤧𞤮''𞤮𞤴𞤼𞤮 𞤲𞤮𞤲 𞤲𞤮 𞤲'𞤺𞤭𞥅𞤪𞤵𞤯𞤮𞤲 𞤮 𞤸𞤮𞤷𞥆𞤭𞤪𞤢𞥄𞤥𞤢 𞤣𞤮𞤱.”
𞤃𞤢𞥄𞤼𞤭𞤴𞤢𞤧 𞤅𞤵𞤩𞤢𞥄𞤥𞤢
𞤅𞤫𞤴 𞤩𞤫 𞤲'𞤶𞤭𞤨𞥆𞤮𞤴𞤭𞥅 𞤣𞤢𞤺𞤢 𞤣𞤮𞤱 𞤖𞤮𞤷𞥆𞤫𞥅𞤪𞤫 𞤐'𞤁𞤫 𞤂𞤫𞤯𞥆𞤫 𞤔𞤢𞤴𞤼𞤵𞤲⹁ 𞤩𞤫 𞤳𞤮𞥅𞤼𞤭 𞤓𞤪𞤵𞤷𞤢𞤤𞤭𞥅𞤥𞤢.
𞤖𞤢𞤳𞥆𞤵𞤲'𞤣𞤫 𞤸𞤮𞤷𞥆𞤫𞥅𞤪𞤫 𞤲'𞤣𞤫𞤲 𞤫 𞤓𞤪𞤵𞤷𞤢𞤤𞤭𞥅𞤥𞤢 𞤯𞤵𞤥 𞤩𞤵𞤪𞤢𞥄𞤴𞤭 𞤥𞤭𞤤 𞤺𞤮'𞤮.
𞤐'𞤁𞤫 𞤩𞤫 𞤲𞤢𞤼𞥆𞤭 𞤺𞤢𞤪𞤭𞥅𞤪𞤭 𞤲'𞤣𞤭𞤲⹁ 𞤩𞤫 𞤰𞤫𞤲𞤼𞤭 𞤧𞤵𞥅𞤣𞤵 𞤣𞤮𞤱 𞤼𞤮 𞤩𞤫 𞤳𞤢𞤱𞤪𞤭𞤼𞤢𞤼𞤢.
𞤂𞤭𞤤𞤢𞥄𞤩𞤫 𞤩𞤫𞤲 𞤲'𞤺𞤮𞤲𞤭: 𞤄𞤭𞥅𞤼𞤵𞤪𞤵𞤧⹁ 𞤫 𞤒𞤢𞤸𞤢𞤴𞤢⹁ 𞤫 𞤒𞤢𞥄𞤳𞤵𞤦𞤵⹁ 𞤫 𞤀𞤲'𞤣𞤭𞤪𞤢𞥄𞤱𞤵𞤧⹁ 𞤫 𞤊𞤭𞤤𞤭𞤦𞤵𞤧⹁ 𞤫 𞤚𞤮𞥅𞤥𞤢⹁ 𞤫 𞤄𞤢𞤼𞤭𞤤𞤮𞥅𞤥𞤭⹁ 𞤫 𞤃𞤢𞥄𞤼𞤭𞤴𞤵⹁ 𞤫 𞤒𞤢𞥄𞤳𞤵𞤦𞤵 𞤩𞤭𞥅 𞤖𞤢𞤤𞤬𞤢⹁ 𞤫 𞤅𞤭𞥅𞤥𞤢𞤲 𞤔𞤢𞤤𞤮𞥅𞤼𞤭 ⹁ 𞤫 𞤒𞤢𞤸𞤵𞥅𞤣𞤢 𞤩𞤭𞥅 𞤒𞤢𞥄𞤳𞤵𞤦𞤵.
𞤇𞤫 𞤬𞤵𞥅⹁ 𞤫 𞤩𞤫 𞤳𞤢𞤱𞤪𞤭𞤼𞤢 𞤩𞤫 𞤲'𞤺𞤢𞤯𞤢 𞤣𞤮'𞤢𞥄𞤪𞤫 𞤫 𞤩𞤫𞤪𞤲'𞤣𞤫 𞤺𞤮'𞤮⹁ 𞤳𞤢𞤥𞤩𞤫 𞤫 𞤃𞤢𞤪𞤴𞤢𞥄𞤥𞤢 𞤥𞤢𞤣𞤵𞥅𞤶𞤮 𞤒𞤫𞥅𞤧𞤵 𞤫 𞤥𞤭𞤻𞤭𞤪𞤢𞥄𞤩𞤫 𞤒𞤫𞥅𞤧𞤵 𞤱𞤮𞤪𞤩𞤫⹁ 𞤫 𞤱𞤮𞤩𞥆𞤫 𞤪𞤫𞤱𞤩𞤫 𞤯𞤮𞤲𞤥𞤢𞥄.
𞤐'𞤁𞤫𞤪 𞤦𞤢𞤤𞤯𞤫 𞤯𞤫𞤲⹁ 𞤳𞤢𞤱𞤼𞤢𞤤 𞤳𞤮𞥅𞤤𞤭𞥅𞤩𞤫 𞤒𞤫𞥅𞤧𞤵 𞤴𞤢𞥄𞤪𞤭𞥅 𞤴𞤭𞤥𞤩𞤫 𞥑𞥒𞥐.
𞤅𞤫𞤴 𞤄𞤭𞥅𞤼𞤵𞤪𞤵𞤧 𞤵𞤥𞥆𞤭𞥅⹁ 𞤣𞤢𞤪𞤭𞥅 𞤴𞤫𞥅𞤧𞤮 𞤥𞤢𞤩𞥆𞤫⹁ 𞤱𞤭'𞤭⹁ “𞤄𞤢𞤲'𞤣𞤭𞤪𞤢𞥄𞤩𞤫⹁ 𞤈𞤵𞥅𞤸𞤵 𞤀𞤤𞥆𞤢𞤸 𞤥𞤫𞤼𞤭𞥅𞤲𞤮 𞤣𞤢𞤺𞤢 𞤸𞤮𞤲'𞤣𞤵𞤳𞤮 𞤁𞤢𞤱𞤣𞤢 𞤣𞤮𞤱 𞤒𞤢𞤸𞤵𞥅𞤣𞤢⹁ 𞤳𞤮𞤤𞥆𞤵𞤯𞤮 𞤲𞤢𞤲'𞤺𞤮𞥅𞤩𞤫 𞤒𞤫𞥅𞤧𞤵 𞤤𞤢𞥄𞤱𞤮𞤤 𞤲𞤮 𞤲𞤢𞤲'𞤺𞤭𞤪𞤼𞤢𞤥𞤮.
𞤁𞤮𞥅𞤤𞤫 𞤢𞥄𞤴𞤢𞥄𞤶𞤫 𞤯𞤫𞤲 𞤳𞤫𞥅𞤱𞤢.
𞤒𞤢𞤸𞤵𞥅𞤣𞤢 𞤮 𞤳𞤵𞥅𞤣𞤢𞤴𞤲𞤮𞥅𞤯𞤮 𞤫 𞤥𞤫𞥅𞤯𞤫𞤲 𞤲'𞤣𞤫𞤪 𞤳𞤵𞥅𞤺𞤢𞤤 𞤔𞤮𞥅𞤥𞤭𞤪𞤢𞥄𞤱𞤮.”
(𞤌 𞤧𞤮𞥅𞤣𞤭 𞤲'𞤺𞤫𞤧𞤢 𞤫 𞤷𞤫𞥅𞤣𞤫 𞤯𞤫 𞤮 𞤴𞤮𞤩𞤢𞥄 𞤲'𞤺𞤢𞤥 𞤳𞤵𞥅𞤺𞤢𞤤 𞤳𞤢𞤤𞥆𞤵𞤲'𞤺𞤢𞤤 𞤲'𞤺𞤢𞤤 𞤮 𞤱𞤢𞤯𞤭⹁ 𞤮 𞤴𞤢𞤲𞤭 𞤲'𞤣𞤫𞤪 𞤥𞤢𞥄𞤳𞤢⹁ 𞤪𞤫𞥅𞤣𞤵 𞤥𞤢𞥄𞤳𞤮 𞤨𞤵𞤧𞤭⹁ 𞤼𞤫𞤼𞤫𞤳𞥆𞤭 𞤥𞤢𞥄𞤳𞤮 𞤬𞤵𞥅 𞤲'𞤣𞤵𞤬𞤭 𞤫 𞤤𞤫𞤴𞤣𞤭⹁ 𞤮 𞤥𞤢𞥄𞤴𞤭.
𞤒𞤭𞤥𞤩𞤫 𞤓𞤪𞤵𞤷𞤢𞤤𞤭𞥅𞤥𞤢 𞤬𞤵𞥅 𞤲𞤢𞤲𞤭𞥅 𞤸𞤢𞤦𞤢𞤪𞤵 𞤯𞤵𞤥.
𞤑𞤢𞤲'𞤶𞤵𞤥 𞤱𞤢𞤯𞤭 𞤩𞤫 𞤲𞤮𞤣𞥆𞤭𞤪𞤭 𞤲'𞤺𞤫𞤧𞤢 𞤳𞤢𞤲 𞤲'𞤣𞤫𞤪 𞤯𞤫𞤥𞤲'𞤺𞤢𞤤 𞤥𞤢𞤩𞥆𞤫 𞤀𞤳𞤫𞤤𞤣𞤢𞤥𞤢 𞤱𞤢𞥄𞤼𞤮 “𞤐'𞤘𞤫𞤧𞤢 𞤎𞤭𞥅𞤰𞤢𞤥.”)
“𞤐'𞤘𞤢𞤥 𞤯𞤵𞤥 𞤱𞤭𞤲'𞤣𞤢𞥄𞤥𞤢 𞤲'𞤣𞤫𞤪 𞤣𞤫𞤬𞤼𞤫𞤪𞤫 𞤔𞤢𞤦𞤵𞥅𞤪𞤢 𞤣𞤮𞤱 𞤥𞤢𞥄𞤳𞤮 𞤱𞤭'𞤵𞤳𞤭⹁
‘𞤀𞤤 𞤱𞤵𞤪𞤮 𞤥𞤢𞥄𞤳𞤮 𞤱𞤢𞤪𞤼𞤢 𞤱𞤭𞤲'𞤣𞤫⹁
𞤼𞤮' 𞤳𞤮𞥅 𞤥𞤮𞤴𞤫 𞤶𞤮𞥅𞤯𞤮𞥅 𞤲'𞤣𞤫𞤪 𞤥𞤢𞥄𞤺𞤮.’
𞤑𞤢𞤣𞤭𞤥𞤢𞥄 𞤱𞤮𞤲'𞤣𞤫 𞤢𞥄𞤴𞤢𞥄𞤪𞤫 𞤱𞤭'𞤭𞥅⹁
‘𞤀𞤤 𞤺𞤮𞤯𞥆𞤮 𞤸𞤮𞤷𞥆𞤢 𞤳𞤵𞥅𞤺𞤢𞤤 𞤢𞤪𞤣𞤢𞥄𞤪𞤫 𞤥𞤢𞥄𞤳𞤮.’
“𞤉 𞤸𞤢𞥄𞤲𞤭 𞤷𞤵𞤩𞤫𞤲 𞤺𞤮'𞤮𞤼𞤮 𞤣𞤢𞤺𞤢 𞤲'𞤣𞤫𞤪 𞤺𞤮𞤲'𞤣𞤵𞤲𞤮𞥅𞤩𞤫 𞤫 𞤥𞤫𞥅𞤯𞤫𞤲 𞤷𞤢𞤪𞤫𞤤 𞤳𞤮 𞤒𞤫𞥅𞤧𞤵 𞤔𞤮𞥅𞤥𞤭𞤪𞤢𞥄𞤱𞤮 𞤱𞤮𞤲'𞤣𞤭 𞤫 𞤥𞤫𞥅𞤯𞤫𞤲 𞤣𞤢𞤺𞤢 𞤷𞤢𞤪𞤫𞤤 𞤳𞤮 𞤒𞤢𞤸𞤢𞤴𞤢 𞤱𞤢𞤯𞤢𞤲𞤭 𞤴𞤭𞤥𞤩𞤫 𞤦𞤢𞤨𞤼𞤭𞤧𞤥𞤢 𞤴𞤢𞥄𞤳𞤭 𞤻𞤢𞤤𞤲'𞤣𞤫 𞤲'𞤣𞤫 𞤒𞤫𞥅𞤧𞤵 𞤸𞤮𞤷𞥆𞤢𞥄 𞤲'𞤣𞤫𞤪 𞤥𞤫𞥅𞤯𞤫𞤲⹁ 𞤲'𞤺𞤢𞤥 𞤮 𞤱𞤢𞤪𞤼𞤢 𞤳𞤮𞤳𞥆𞤭𞤣𞤮𞥅𞤱𞤮 𞤸𞤢𞤦𞤢𞤪𞤵 𞤵𞤥𞥆𞤢𞥄𞤳𞤭 𞤒𞤫𞥅𞤧𞤵 𞤫 𞤥𞤫𞥅𞤯𞤫𞤲.”
𞤁𞤢𞤺𞤢 𞤯𞤮𞤲⹁ 𞤧𞤫𞤴 𞤩𞤫 𞤲'𞤣𞤢𞤪𞤲𞤭 𞤱𞤮𞤪𞤩𞤫 𞤯𞤭𞤯𞤮: 𞤃𞤢𞥄𞤼𞤭𞤴𞤢𞤧 𞤫 𞤒𞤵𞤧𞤵𞤬𞤵 𞤄𞤢𞤪𞤧𞤢𞤦𞤢 𞤦𞤭'𞤫𞤼𞤫𞥅𞤯𞤮 𞤔𞤵𞤧𞤼𞤵𞤧.
𞤇𞤫 𞤲'𞤺𞤢𞤯𞤭 𞤣𞤮'𞤢𞥄𞤪𞤫⹁ 𞤩𞤫 𞤲'𞤦𞤭'𞤭⹁ “𞤔𞤮𞥅𞤥𞤭𞤪𞤢𞥄𞤱𞤮⹁ 𞤢𞤲 𞤢𞤲'𞤣𞤵𞤯𞤮 𞤩𞤫𞤪𞤯𞤫 𞤴𞤭𞤥𞤩𞤫 𞤬𞤵𞥅⹁ 𞤸𞤮𞤤𞥆𞤵𞤥𞤭𞤲 𞤥𞤮 𞤷𞤵𞤩𞤵𞤯𞤢𞥄 𞤣𞤢𞤺𞤢 𞤲'𞤣𞤫𞤪 𞤴𞤭𞤥𞤩𞤫 𞤯𞤭𞤯𞤮 𞤩𞤫'𞤫⹁ 𞤲'𞤺𞤢𞤥 𞤮 𞤸𞤵𞤱𞤢 𞤳𞤵𞥅𞤺𞤢𞤤 𞤤𞤭𞤤𞤢𞥄𞤩𞤫 𞤲'𞤺𞤢𞤤 𞤒𞤢𞤸𞤵𞥅𞤣𞤢 𞤢𞤤𞤭.
𞤐'𞤘𞤢𞤥 𞤒𞤢𞤸𞤵𞥅𞤣𞤢 𞤴𞤢𞤸𞤭𞥅 𞤱𞤭𞤺𞤫𞥅𞤪𞤫 𞤼𞤮 𞤸𞤢𞥄𞤲𞤢𞤲𞤭𞤥𞤮.”
𞤅𞤫𞤴 𞤩𞤫 𞤲'𞤺𞤢𞤯𞤭 𞤷𞤵𞤩𞤮𞤤 𞤸𞤢𞤳𞥆𞤵𞤲'𞤣𞤫 𞤴𞤭𞤥𞤩𞤫 𞤯𞤭𞤯𞤮 𞤩𞤫𞤲.
𞤕𞤵𞤩𞤢𞥄𞤯𞤮 𞤮𞤲 𞤱𞤮𞤲𞤭 𞤃𞤢𞥄𞤼𞤭𞤴𞤢𞤧.
𞤌 𞤲𞤢𞤼𞥆𞤭𞤲𞤢𞥄 𞤲'𞤣𞤫𞤪 𞤤𞤭𞤤𞤢𞥄𞤩𞤫 𞤧𞤢𞤨𞥆𞤮 𞤫 𞤺𞤮'𞤮 𞤩𞤫𞤲.
|
Kuuɗe Lilaaɓe 2
Garol Ruuhu Allah
Nde Humto Ɓendol Alkamaari waɗi, tokkuɓe Yeesu fuu kawriti wigeere go'o.
Ɗon e ɗon ɓe nani iido ƴiwoyii daga dow bo hendu cembindu.
Iido ngon heewi wuro ngo ɓe ngoni nder.
Sey goɗɗum nanduɗum e ɗemɗe hiite wangi.
Ɗe cankitii, ɗe koɗi dow hoore koo moye maɓɓe.
Sey ɓe fuu ɓe keewi Ruuhu Allah, ɓe puɗɗi metuki nder ɗemɗe feere‑feere no Ruuhu hokkiriɓe bawɗe metuki.
E woodi Yahuudanko'en jooɗiiɓe nder Urucaliima ƴiwoyɓe daga koo ɗeye leyɗe duuniyaaru kulooɓe Joomiraawo.
Nde ɓe nani iido ngon, ɓe fuu ɓe kawriti.
Fii ɗum hulniiɓe, ɓe ndulli ko ɓe ngaɗata, ngam ɓe nanii lilaaɓe e meta nder ɗemngal koo moye maɓɓe.
Fii ɗum hayɗiniɓe naa' seɗɗa, ɓe mbi'i, “Ɓe'e metooɓe naa' ɓe Galilanko'en?
Nden no ɗum waɗi koo moye nder meeɗen e nana ko ɓe mbi'ata nder ɗemngal muuɗum?
Raa nder meeɗen e woodi Fartiyanko'en e Madiyanko'en e Elaamiyanko'en, e yimɓe Mesofotaamiya, e woɓɓe daga nder leyɗe Yahuudiya e Kafadookiya e Fantus e Aasiya, e yimɓe Firiijiya e Bamfiiliya e leydi Masar e leydi Libiya haade Saayirin e ƴiwoyɓe Rooma, Yahuudanko'en e woɓɓe jaɓuɓe diina Yahuudanko'en, e woɓɓe daga Kiriti, e Laarabanko'en.
Ammaa fuu e non, en fuu en nana yimɓe ɓe'e e meta nder ɗemɗe meeɗen dow kuuɗe mawɗe ɗe Allah waɗi!”
Ɓe fuu fii ɗum hayɗiniɓe, ɓe njiiɓootiri, ɓe ngaɗi ka ƴamƴamtirki, e ɓe mbi'a, “Ɗume woni ma'ana fii ɗu'um?”
Ammaa woɓɓe njali tokkuɓe Yeesu mbi'i, “Ndiyam inabojam ɓe njari, ɓe ngiltii!”
No Biiturus Wa'ajiniri
Sey Biiturus ummii, kanko e lilaaɓe sappo e go'o, ɓe ndarii, o ƴefti hononde maako, o wi'i hawrutuɓe ɓen, “Onon Yahuudanko'en e jooɗiiɓe nder Urucaliima fuu, nanee ko mbi'aymi'on.
Mi hokkay'on ma'ana fii ɗu'um.
Yimɓe ɓe'e naa' ɓe jaruɓe no kammiiɗon, ngam jooni ɗum subaka njamndi joweenayi!
Ammaa raa ko Annabi Yowel wi'i Allah wi'ii,
‘Nder balɗe cakitiiɗe ko duuniyaaru re'a,
mi hokkay yimɓe fuu Ruuhu am.
Ɓiɓɓe mooɗon worɓe e rewɓe ɓe nga'ajinay habaru am,
kori'en mooɗon ngi'ay wahayu,
ndotti'en mooɗon koyɗay koyɗi ƴiwoyɗi to Allah.
Mi hokkay maccuɓe am worɓe e rewɓe Ruuhu am nder balɗe ɗen,
ɓe nga'ajinay habaru am.
Mi hollay fii kulniiɗum e dow;
nder duuniyaaru boo mi waɗay alaamaaji kulniiɗi,
waato ƴiiƴam e hiite e curka ɓaleha.
Naange wartay nyiwre, lewru boo woojay bo ƴiiƴam.
Fuu fii ɗu'um waɗay
ko nyalnde Joomiraawo mawnde teddunde wara.
Nder balɗe ɗen, koo moye toriiɗo Joomiraawo hisnamo, Joomiraawo hisnaymo.’
”
Ɗonmaa Biiturus wi'i, “Yimɓe Israa'iila, nanee boliiɗe ɗe'e: Allah hollii'on o suɓii Yeesu Najarankeejo ngam o hokkiimo bawɗe huwuki kuuɗe mawɗe e kuuɗe kayɗiniiɗe e alaamaaji ɗi o waɗi nder mooɗon.
Onon e ko'e mooɗon on andi ko waɗi.
Fuu e non on kokkitiriimo nder juuɗe kalluɓe.
On ngaɗii ɓe ɓiliimo dow gaafaangal, ɓe mbarimo.
Fuu e non, non Allah siryorii fii ɗum waɗira.
Ammaa Allah umminiimo daga mayde, wurtiniimo yenaande, ngam mayde waawataa jogaakimo.
Ngam Annabi Dawda metii dow Yeesu Almasiihu wi'ii,
‘Koo ndeye e mi yi'a Joomiraawo yeeso am,
walaa ko kulaymi ngam e mo wondi e am.
Ngam maajum ɓernde am e nana belɗum
e mi welwelta,
koo nde mi neɗɗo maayayɗo
mi jooɗodoto e ɓernde waaltiinde,
ngam a alataa yonki am nder yenaande,
a alataayam, min ceniiɗo maaɗa mi nyola.
A holliiyam ɗate ɗe tokkaymi mi heɓa yonki,
taa wondi e am mi nanay belɗum ɗuɗɗum.’
”
Biiturus ɓeydii wi'uki, “Bandiraaɓe, al mi wi'a'on goonga.
Maama meeɗen Dawda maayii o uwaama, yenaande maako e ɗo'o haa hande.
O annabiijo, e mo andi Allah waɗaniimo alkawal hunii wi'uki goɗɗo daga nder lenyol maako wartay laamiiɗo, waato Almasiihu.
O yi'ii ko waroyta yeeso, o metii dow ummaaki Almasiihu daga mayde.
O wi'ii Allah alataa Almasiihu nder yenaande, ɓandu maako boo nyolataa.
Almasiihu on woni Yeesu mo Allah ummini daga mayde.
Min fuu e min ceydiiɗum.
Allah mawniniimo, jooɗiniimo e jungo muuɗum nyaamo hokkimo Ruuhu muuɗum no o waɗunoo alkawal.
Kanko boo o hokkiiminɗum.
Kanjum woni ko ngi'oton e ko nanoton jooni.
Ngam Dawda yahaayi wuro Joomiraawo ton dow, ammaa o wi'ii,
‘Joomiraawo metanii Almasiihu Jeyɗoyam, wi'ii,
Jooɗa e jungo am nyaamo,
naa mi waɗii wanywanyɓe maaɗa ngartii to njowataa koyɗe maaɗa.’
“Ngam maajum e haani yimɓe Israa'iila fuu tabbitina Allah suɓii Yeesu mo mbarɗon dow gaafaangal warta Almasiihu Jeyɗo Laamu.”
Nde ɓe nani boliiɗe ɗen, ɓerɗe maɓɓe taƴi, ɓe mbi'i Biiturus e lilaaɓe horiiɓe, “Bandiraaɓe, ɗume min ngaɗata?”
Biiturus wi'i, “Koo moye mooɗon tuuba waɗanee baptisma nder inde Yeesu Almasiihu ngam keɓon yaafaneeki hakke mooɗon.
Nden Allah hokkay'on Ruuhu muuɗum caahu.
Ngam Allah waɗii alkawal muuɗum ngam mooɗon, e ɓiɓɓe mooɗon haa e yimɓe woɗɗuɓe, e koo moye mo Allah meeɗen noddi wara to muuɗum.”
Gaɗa maajum o wagginiɓe e boliiɗe ɗuɗɗe, e mo torooɓe, e mo wi'a, “Kisnee ko'e mooɗon daga jaamanu kalluɗum ɗu'um!”
Kawtal Kooliiɓe Yeesu Arande'en
Fuu jaɓuɓe ko Biiturus wi'i ɓe ngaɗanaa baptisma.
Nyalnde nden haade yimɓe 3,000 ɓeydii nder kawtal kooliiɓe Yeesu.
Ɓe ngaɗi ka tokkuki ekkitinol lilaaɓe, e ɓe cumpootira, e ɓe nyamda, e ɓe ngaada do'aare.
Kulol nangi koo moye, ngam Allah e waɗa alaamaaji kayɗiniiɗi ɗuɗɗi daga juuɗe lilaaɓe.
Fuu kooliiɓe Yeesu kawti hoore, e ɓe cenda fuu ko ɓe ngoodi hakkunde maɓɓe.
Ɓe coori gese maɓɓe e ko ɓe ngoodi, ɓe cendani koo moye maɓɓe fuu ko haani ngam muuɗum.
Koo ndeye nyalnde e ɓe kawrita nder Wuro Ceniingo.
E ɓe nyamda nder gure maɓɓe e ɓerɗe laɓɗe e welwelo mango, e ɓe manta Allah.
Yimɓe fuu e ngiɗiɓe.
Koo ndeye nyalnde boo Joomiraawo e ɓeydanaɓe tuubooɓe.
|
𞤑𞤵𞥅𞤯𞤫 𞤂𞤭𞤤𞤢𞥄𞤩𞤫 𞥒
𞤘𞤢𞤪𞤮𞤤 𞤈𞤵𞥅𞤸𞤵 𞤀𞤤𞥆𞤢𞤸
𞤐'𞤁𞤫 𞤖𞤵𞤥𞤼𞤮 𞤇𞤫𞤲'𞤣𞤮𞤤 𞤀𞤤𞤳𞤢𞤥𞤢𞥄𞤪𞤭 𞤱𞤢𞤯𞤭⹁ 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤬𞤵𞥅 𞤳𞤢𞤱𞤪𞤭𞤼𞤭 𞤱𞤭𞤺𞤫𞥅𞤪𞤫 𞤺𞤮'𞤮.
𞤍𞤮𞤲 𞤫 𞤯𞤮𞤲 𞤩𞤫 𞤲𞤢𞤲𞤭 𞤭𞥅𞤣𞤮 𞤰𞤭𞤱𞤮𞤴𞤭𞥅 𞤣𞤢𞤺𞤢 𞤣𞤮𞤱 𞤦𞤮 𞤸𞤫𞤲'𞤣𞤵 𞤷𞤫𞤲'𞤦𞤭𞤲'𞤣𞤵.
𞤋𞥅𞤣𞤮 𞤲'𞤺𞤮𞤲 𞤸𞤫𞥅𞤱𞤭 𞤱𞤵𞤪𞤮 𞤲'𞤺𞤮 𞤩𞤫 𞤲'𞤺𞤮𞤲𞤭 𞤲'𞤣𞤫𞤪.
𞤅𞤫𞤴 𞤺𞤮𞤯𞥆𞤵𞤥 𞤲𞤢𞤲'𞤣𞤵𞤯𞤵𞤥 𞤫 𞤯𞤫𞤥𞤯𞤫 𞤸𞤭𞥅𞤼𞤫 𞤱𞤢𞤲'𞤺𞤭.
𞤍𞤫 𞤷𞤢𞤲𞤳𞤭𞤼𞤭𞥅⹁ 𞤯𞤫 𞤳𞤮𞤯𞤭 𞤣𞤮𞤱 𞤸𞤮𞥅𞤪𞤫 𞤳𞤮𞥅 𞤥𞤮𞤴𞤫 𞤥𞤢𞤩𞥆𞤫.
𞤅𞤫𞤴 𞤩𞤫 𞤬𞤵𞥅 𞤩𞤫 𞤳𞤫𞥅𞤱𞤭 𞤈𞤵𞥅𞤸𞤵 𞤀𞤤𞥆𞤢𞤸⹁ 𞤩𞤫 𞤨𞤵𞤯𞥆𞤭 𞤥𞤫𞤼𞤵𞤳𞤭 𞤲'𞤣𞤫𞤪 𞤯𞤫𞤥𞤯𞤫 𞤬𞤫𞥅𞤪𞤫‑𞤬𞤫𞥅𞤪𞤫 𞤲𞤮 𞤈𞤵𞥅𞤸𞤵 𞤸𞤮𞤳𞥆𞤭𞤪𞤭𞤩𞤫 𞤦𞤢𞤱𞤯𞤫 𞤥𞤫𞤼𞤵𞤳𞤭.
𞤉 𞤱𞤮𞥅𞤣𞤭 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤶𞤮𞥅𞤯𞤭𞥅𞤩𞤫 𞤲'𞤣𞤫𞤪 𞤓𞤪𞤵𞤷𞤢𞤤𞤭𞥅𞤥𞤢 𞤰𞤭𞤱𞤮𞤴𞤩𞤫 𞤣𞤢𞤺𞤢 𞤳𞤮𞥅 𞤯𞤫𞤴𞤫 𞤤𞤫𞤴𞤯𞤫 𞤣𞤵𞥅𞤲𞤭𞤴𞤢𞥄𞤪𞤵 𞤳𞤵𞤤𞤮𞥅𞤩𞤫 𞤔𞤮𞥅𞤥𞤭𞤪𞤢𞥄𞤱𞤮.
𞤐'𞤁𞤫 𞤩𞤫 𞤲𞤢𞤲𞤭 𞤭𞥅𞤣𞤮 𞤲'𞤺𞤮𞤲⹁ 𞤩𞤫 𞤬𞤵𞥅 𞤩𞤫 𞤳𞤢𞤱𞤪𞤭𞤼𞤭.
𞤊𞤭𞥅 𞤯𞤵𞤥 𞤸𞤵𞤤𞤲𞤭𞥅𞤩𞤫⹁ 𞤩𞤫 𞤲'𞤣𞤵𞤤𞥆𞤭 𞤳𞤮 𞤩𞤫 𞤲'𞤺𞤢𞤯𞤢𞤼𞤢⹁ 𞤲'𞤺𞤢𞤥 𞤩𞤫 𞤲𞤢𞤲𞤭𞥅 𞤤𞤭𞤤𞤢𞥄𞤩𞤫 𞤫 𞤥𞤫𞤼𞤢 𞤲'𞤣𞤫𞤪 𞤯𞤫𞤥𞤲'𞤺𞤢𞤤 𞤳𞤮𞥅 𞤥𞤮𞤴𞤫 𞤥𞤢𞤩𞥆𞤫.
𞤊𞤭𞥅 𞤯𞤵𞤥 𞤸𞤢𞤴𞤯𞤭𞤲𞤭𞤩𞤫 𞤲𞤢𞥄' 𞤧𞤫𞤯𞥆𞤢⹁ 𞤩𞤫 𞤲'𞤦𞤭'𞤭⹁ “𞤇𞤫'𞤫 𞤥𞤫𞤼𞤮𞥅𞤩𞤫 𞤲𞤢𞥄' 𞤩𞤫 𞤘𞤢𞤤𞤭𞤤𞤢𞤲𞤳𞤮'𞤫𞤲؟
𞤐'𞤁𞤫𞤲 𞤲𞤮 𞤯𞤵𞤥 𞤱𞤢𞤯𞤭 𞤳𞤮𞥅 𞤥𞤮𞤴𞤫 𞤲'𞤣𞤫𞤪 𞤥𞤫𞥅𞤯𞤫𞤲 𞤫 𞤲𞤢𞤲𞤢 𞤳𞤮 𞤩𞤫 𞤲'𞤦𞤭'𞤢𞤼𞤢 𞤲'𞤣𞤫𞤪 𞤯𞤫𞤥𞤲'𞤺𞤢𞤤 𞤥𞤵𞥅𞤯𞤵𞤥؟
𞤈𞤢𞥄 𞤲'𞤣𞤫𞤪 𞤥𞤫𞥅𞤯𞤫𞤲 𞤫 𞤱𞤮𞥅𞤣𞤭 𞤊𞤢𞤪𞤼𞤭𞤴𞤢𞤲𞤳𞤮'𞤫𞤲 𞤫 𞤃𞤢𞤣𞤭𞤴𞤢𞤲𞤳𞤮'𞤫𞤲 𞤫 𞤉𞤤𞤢𞥄𞤥𞤭𞤴𞤢𞤲𞤳𞤮'𞤫𞤲⹁ 𞤫 𞤴𞤭𞤥𞤩𞤫 𞤃𞤫𞤧𞤮𞤬𞤮𞤼𞤢𞥄𞤥𞤭𞤴𞤢⹁ 𞤫 𞤱𞤮𞤩𞥆𞤫 𞤣𞤢𞤺𞤢 𞤲'𞤣𞤫𞤪 𞤤𞤫𞤴𞤯𞤫 𞤒𞤢𞤸𞤵𞥅𞤣𞤭𞤴𞤢 𞤫 𞤑𞤢𞤬𞤢𞤣𞤮𞥅𞤳𞤭𞤴𞤢 𞤫 𞤊𞤢𞤲𞤼𞤵𞤧 𞤫 𞤀𞥄𞤧𞤭𞤴𞤢⹁ 𞤫 𞤴𞤭𞤥𞤩𞤫 𞤊𞤭𞤪𞤭𞥅𞤶𞤭𞤴𞤢 𞤫 𞤄𞤢𞤥𞤬𞤭𞥅𞤤𞤭𞤴𞤢 𞤫 𞤤𞤫𞤴𞤣𞤭 𞤃𞤢𞤧𞤢𞤪 𞤫 𞤤𞤫𞤴𞤣𞤭 𞤂𞤭𞤦𞤭𞤴𞤢 𞤸𞤢𞥄𞤣𞤫 𞤅𞤢𞥄𞤴𞤭𞤪𞤭𞤲 𞤫 𞤰𞤭𞤱𞤮𞤴𞤩𞤫 𞤈𞤮𞥅𞤥𞤢⹁ 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤫 𞤱𞤮𞤩𞥆𞤫 𞤶𞤢𞤩𞤵𞤩𞤫 𞤣𞤭𞥅𞤲𞤢 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲⹁ 𞤫 𞤱𞤮𞤩𞥆𞤫 𞤣𞤢𞤺𞤢 𞤑𞤭𞤪𞤭𞤼𞤭⹁ 𞤫 𞤂𞤢𞥄𞤪𞤢𞤦𞤢𞤲𞤳𞤮'𞤫𞤲.
𞤀𞤥𞥆𞤢𞥄 𞤬𞤵𞥅 𞤫 𞤲𞤮𞤲⹁ 𞤫𞤲 𞤬𞤵𞥅 𞤫𞤲 𞤲𞤢𞤲𞤢 𞤴𞤭𞤥𞤩𞤫 𞤩𞤫'𞤫 𞤫 𞤥𞤫𞤼𞤢 𞤲'𞤣𞤫𞤪 𞤯𞤫𞤥𞤯𞤫 𞤥𞤫𞥅𞤯𞤫𞤲 𞤣𞤮𞤱 𞤳𞤵𞥅𞤯𞤫 𞤥𞤢𞤱𞤯𞤫 𞤯𞤫 𞤀𞤤𞥆𞤢𞤸 𞤱𞤢𞤯𞤭!”
𞤇𞤫 𞤬𞤵𞥅 𞤬𞤭𞥅 𞤯𞤵𞤥 𞤸𞤢𞤴𞤯𞤭𞤲𞤭𞤩𞤫⹁ 𞤩𞤫 𞤲'𞤶𞤭𞥅𞤩𞤮𞥅𞤼𞤭𞤪𞤭⹁ 𞤩𞤫 𞤲'𞤺𞤢𞤯𞤭 𞤳𞤢 𞤰𞤢𞤥𞤰𞤢𞤥𞤼𞤭𞤪𞤳𞤭⹁ 𞤫 𞤩𞤫 𞤲'𞤦𞤭'𞤢⹁ “𞤍𞤵𞤥𞤫 𞤱𞤮𞤲𞤭 𞤥𞤢'𞤢𞤲𞤢 𞤬𞤭𞥅 𞤯𞤵'𞤵𞤥؟”
𞤀𞤥𞥆𞤢𞥄 𞤱𞤮𞤩𞥆𞤫 𞤲'𞤶𞤢𞤤𞤭 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤲'𞤦𞤭'𞤭⹁ “𞤐'𞤁𞤭𞤴𞤢𞤥 𞤭𞤲𞤢𞤦𞤮𞤶𞤢𞤥 𞤩𞤫 𞤲'𞤶𞤢𞤪𞤭⹁ 𞤩𞤫 𞤲'𞤺𞤭𞤤𞤼𞤭𞥅!”
𞤐𞤮 𞤄𞤭𞥅𞤼𞤵𞤪𞤵𞤧 𞤏𞤢'𞤢𞤶𞤭𞤲𞤭𞤪𞤭
𞤅𞤫𞤴 𞤄𞤭𞥅𞤼𞤵𞤪𞤵𞤧 𞤵𞤥𞥆𞤭𞥅⹁ 𞤳𞤢𞤲𞤳𞤮 𞤫 𞤤𞤭𞤤𞤢𞥄𞤩𞤫 𞤧𞤢𞤨𞥆𞤮 𞤫 𞤺𞤮'𞤮⹁ 𞤩𞤫 𞤲'𞤣𞤢𞤪𞤭𞥅⹁ 𞤮 𞤰𞤫𞤬𞤼𞤭 𞤸𞤮𞤲𞤮𞤲'𞤣𞤫 𞤥𞤢𞥄𞤳𞤮⹁ 𞤮 𞤱𞤭'𞤭 𞤸𞤢𞤱𞤪𞤵𞤼𞤵𞤩𞤫 𞤩𞤫𞤲⹁ “𞤌𞤲𞤮𞤲 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤫 𞤶𞤮𞥅𞤯𞤭𞥅𞤩𞤫 𞤲'𞤣𞤫𞤪 𞤓𞤪𞤵𞤷𞤢𞤤𞤭𞥅𞤥𞤢 𞤬𞤵𞥅⹁ 𞤲𞤢𞤲𞤫𞥅 𞤳𞤮 𞤲'𞤦𞤭'𞤢𞤴𞤥𞤭'𞤮𞤲.
𞤃𞤭 𞤸𞤮𞤳𞥆𞤢𞤴'𞤮𞤲 𞤥𞤢'𞤢𞤲𞤢 𞤬𞤭𞥅 𞤯𞤵'𞤵𞤥.
𞤒𞤭𞤥𞤩𞤫 𞤩𞤫'𞤫 𞤲𞤢𞥄' 𞤩𞤫 𞤶𞤢𞤪𞤵𞤩𞤫 𞤲𞤮 𞤳𞤢𞤥𞥆𞤭𞥅𞤯𞤮𞤲⹁ 𞤲'𞤺𞤢𞤥 𞤶𞤮𞥅𞤲𞤭 𞤯𞤵𞤥 𞤧𞤵𞤦𞤢𞤳𞤢 𞤲'𞤶𞤢𞤥𞤲'𞤣𞤭 𞤶𞤮𞤱𞤫𞥅𞤲𞤢𞤴𞤭!
𞤀𞤥𞥆𞤢𞥄 𞤪𞤢𞥄 𞤳𞤮 𞤀𞤲𞥆𞤢𞤦𞤭 𞤒𞤮𞤱𞤫𞤤 𞤱𞤭'𞤭 𞤀𞤤𞥆𞤢𞤸 𞤱𞤭'𞤭𞥅⹁
‘𞤐'𞤁𞤫𞤪 𞤦𞤢𞤤𞤯𞤫 𞤷𞤢𞤳𞤭𞤼𞤭𞥅𞤯𞤫 𞤳𞤮 𞤣𞤵𞥅𞤲𞤭𞤴𞤢𞥄𞤪𞤵 𞤪𞤫'𞤢⹁
𞤥𞤭 𞤸𞤮𞤳𞥆𞤢𞤴 𞤴𞤭𞤥𞤩𞤫 𞤬𞤵𞥅 𞤈𞤵𞥅𞤸𞤵 𞤢𞤥.
𞤇𞤭𞤩𞥆𞤫 𞤥𞤮𞥅𞤯𞤮𞤲 𞤱𞤮𞤪𞤩𞤫 𞤫 𞤪𞤫𞤱𞤩𞤫 𞤩𞤫 𞤲'𞤺𞤢'𞤢𞤶𞤭𞤲𞤢𞤴 𞤸𞤢𞤦𞤢𞤪𞤵 𞤢𞤥⹁
𞤳𞤮𞤪𞤭'𞤫𞤲 𞤥𞤮𞥅𞤯𞤮𞤲 𞤲'𞤺𞤭'𞤢𞤴 𞤱𞤢𞤸𞤢𞤴𞤵⹁
𞤲'𞤣𞤮𞤼𞥆𞤭'𞤫𞤲 𞤥𞤮𞥅𞤯𞤮𞤲 𞤳𞤮𞤴𞤯𞤢𞤴 𞤳𞤮𞤴𞤯𞤭 𞤰𞤭𞤱𞤮𞤴𞤯𞤭 𞤼𞤮 𞤀𞤤𞥆𞤢𞤸.
𞤃𞤭 𞤸𞤮𞤳𞥆𞤢𞤴 𞤥𞤢𞤷𞥆𞤵𞤩𞤫 𞤢𞤥 𞤱𞤮𞤪𞤩𞤫 𞤫 𞤪𞤫𞤱𞤩𞤫 𞤈𞤵𞥅𞤸𞤵 𞤢𞤥 𞤲'𞤣𞤫𞤪 𞤦𞤢𞤤𞤯𞤫 𞤯𞤫𞤲⹁
𞤩𞤫 𞤲'𞤺𞤢'𞤢𞤶𞤭𞤲𞤢𞤴 𞤸𞤢𞤦𞤢𞤪𞤵 𞤢𞤥.
𞤃𞤭 𞤸𞤮𞤤𞥆𞤢𞤴 𞤬𞤭𞥅 𞤳𞤵𞤤𞤲𞤭𞥅𞤯𞤵𞤥 𞤫 𞤣𞤮𞤱⁏
𞤲'𞤣𞤫𞤪 𞤣𞤵𞥅𞤲𞤭𞤴𞤢𞥄𞤪𞤵 𞤦𞤮𞥅 𞤥𞤭 𞤱𞤢𞤯𞤢𞤴 𞤢𞤤𞤢𞥄𞤥𞤢𞥄𞤶𞤭 𞤳𞤵𞤤𞤲𞤭𞥅𞤯𞤭⹁
𞤱𞤢𞥄𞤼𞤮 𞤰𞤭𞥅𞤰𞤢𞤥 𞤫 𞤸𞤭𞥅𞤼𞤫 𞤫 𞤷𞤵𞤪𞤳𞤢 𞤩𞤢𞤤𞤫𞤸𞤢.
𞤐𞤢𞥄𞤲'𞤺𞤫 𞤱𞤢𞤪𞤼𞤢𞤴 𞤻𞤭𞤱𞤪𞤫⹁ 𞤤𞤫𞤱𞤪𞤵 𞤦𞤮𞥅 𞤱𞤮𞥅𞤶𞤢𞤴 𞤦𞤮 𞤰𞤭𞥅𞤰𞤢𞤥.
𞤊𞤵𞥅 𞤬𞤭𞥅 𞤯𞤵'𞤵𞤥 𞤱𞤢𞤯𞤢𞤴
𞤳𞤮 𞤻𞤢𞤤𞤲'𞤣𞤫 𞤔𞤮𞥅𞤥𞤭𞤪𞤢𞥄𞤱𞤮 𞤥𞤢𞤱𞤲'𞤣𞤫 𞤼𞤫𞤣𞥆𞤵𞤲'𞤣𞤫 𞤱𞤢𞤪𞤢.
𞤐'𞤁𞤫𞤪 𞤦𞤢𞤤𞤯𞤫 𞤯𞤫𞤲⹁ 𞤳𞤮𞥅 𞤥𞤮𞤴𞤫 𞤼𞤮𞤪𞤭𞥅𞤯𞤮 𞤔𞤮𞥅𞤥𞤭𞤪𞤢𞥄𞤱𞤮 𞤸𞤭𞤧𞤲𞤢𞤥𞤮⹁ 𞤔𞤮𞥅𞤥𞤭𞤪𞤢𞥄𞤱𞤮 𞤸𞤭𞤧𞤲𞤢𞤴𞤥𞤮.’
”
𞤍𞤮𞤲𞤥𞤢𞥄 𞤄𞤭𞥅𞤼𞤵𞤪𞤵𞤧 𞤱𞤭'𞤭⹁ “𞤒𞤭𞤥𞤩𞤫 𞤋𞤧𞤪𞤢𞥄'𞤭𞥅𞤤𞤢⹁ 𞤲𞤢𞤲𞤫𞥅 𞤦𞤮𞤤𞤭𞥅𞤯𞤫 𞤯𞤫'𞤫: 𞤀𞤤𞥆𞤢𞤸 𞤸𞤮𞤤𞥆𞤭𞥅'𞤮𞤲 𞤮 𞤧𞤵𞤩𞤭𞥅 𞤒𞤫𞥅𞤧𞤵 𞤐𞤢𞤶𞤢𞤪𞤢𞤲𞤳𞤫𞥅𞤶𞤮 𞤲'𞤺𞤢𞤥 𞤮 𞤸𞤮𞤳𞥆𞤭𞥅𞤥𞤮 𞤦𞤢𞤱𞤯𞤫 𞤸𞤵𞤱𞤵𞤳𞤭 𞤳𞤵𞥅𞤯𞤫 𞤥𞤢𞤱𞤯𞤫 𞤫 𞤳𞤵𞥅𞤯𞤫 𞤳𞤢𞤴𞤯𞤭𞤲𞤭𞥅𞤯𞤫 𞤫 𞤢𞤤𞤢𞥄𞤥𞤢𞥄𞤶𞤭 𞤯𞤭 𞤮 𞤱𞤢𞤯𞤭 𞤲'𞤣𞤫𞤪 𞤥𞤮𞥅𞤯𞤮𞤲.
𞤌𞤲𞤮𞤲 𞤫 𞤳𞤮'𞤫 𞤥𞤮𞥅𞤯𞤮𞤲 𞤮𞤲 𞤢𞤲'𞤣𞤭 𞤳𞤮 𞤱𞤢𞤯𞤭.
𞤊𞤵𞥅 𞤫 𞤲𞤮𞤲 𞤮𞤲 𞤳𞤮𞤳𞥆𞤭𞤼𞤭𞤪𞤭𞥅𞤥𞤮 𞤲'𞤣𞤫𞤪 𞤶𞤵𞥅𞤯𞤫 𞤳𞤢𞤤𞥆𞤵𞤩𞤫.
𞤌𞤲 𞤲'𞤺𞤢𞤯𞤭𞥅 𞤩𞤫 𞤩𞤭𞤤𞤭𞥅𞤥𞤮 𞤣𞤮𞤱 𞤺𞤢𞥄𞤬𞤢𞥄𞤲'𞤺𞤢𞤤⹁ 𞤩𞤫 𞤲'𞤦𞤢𞤪𞤭𞤥𞤮.
𞤊𞤵𞥅 𞤫 𞤲𞤮𞤲⹁ 𞤲𞤮𞤲 𞤀𞤤𞥆𞤢𞤸 𞤧𞤭𞤪𞤴𞤮𞤪𞤭𞥅 𞤬𞤭𞥅 𞤯𞤵𞤥 𞤱𞤢𞤯𞤭𞤪𞤢.
𞤀𞤥𞥆𞤢𞥄 𞤀𞤤𞥆𞤢𞤸 𞤵𞤥𞥆𞤭𞤲𞤭𞥅𞤥𞤮 𞤣𞤢𞤺𞤢 𞤥𞤢𞤴𞤣𞤫⹁ 𞤱𞤵𞤪𞤼𞤭𞤲𞤭𞥅𞤥𞤮 𞤴𞤫𞤲𞤢𞥄𞤲'𞤣𞤫⹁ 𞤲'𞤺𞤢𞤥 𞤥𞤢𞤴𞤣𞤫 𞤱𞤢𞥄𞤱𞤢𞤼𞤢𞥄 𞤶𞤮𞤺𞤢𞥄𞤳𞤭𞤥𞤮.
𞤐'𞤘𞤢𞤥 𞤀𞤲𞥆𞤢𞤦𞤭 𞤁𞤢𞤱𞤣𞤢 𞤥𞤫𞤼𞤭𞥅 𞤣𞤮𞤱 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤱𞤭'𞤭𞥅⹁
‘𞤑𞤮𞥅 𞤲'𞤣𞤫𞤴𞤫 𞤫 𞤥𞤭 𞤴𞤭'𞤢 𞤔𞤮𞥅𞤥𞤭𞤪𞤢𞥄𞤱𞤮 𞤴𞤫𞥅𞤧𞤮 𞤢𞤥⹁
𞤱𞤢𞤤𞤢𞥄 𞤳𞤮 𞤳𞤵𞤤𞤢𞤴𞤥𞤭 𞤲'𞤺𞤢𞤥 𞤫 𞤥𞤮 𞤱𞤮𞤲'𞤣𞤭 𞤫 𞤢𞤥.
𞤐'𞤘𞤢𞤥 𞤥𞤢𞥄𞤶𞤵𞤥 𞤩𞤫𞤪𞤲'𞤣𞤫 𞤢𞤥 𞤫 𞤲𞤢𞤲𞤢 𞤦𞤫𞤤𞤯𞤵𞤥
𞤫 𞤥𞤭 𞤱𞤫𞤤𞤱𞤫𞤤𞤼𞤢⹁
𞤳𞤮𞥅 𞤲'𞤣𞤫 𞤥𞤭 𞤲𞤫𞤯𞥆𞤮 𞤥𞤢𞥄𞤴𞤢𞤴𞤯𞤮
𞤥𞤭 𞤶𞤮𞥅𞤯𞤮𞤣𞤮𞤼𞤮 𞤫 𞤩𞤫𞤪𞤲'𞤣𞤫 𞤱𞤢𞥄𞤤𞤼𞤭𞥅𞤲'𞤣𞤫⹁
𞤲'𞤺𞤢𞤥 𞤢 𞤢𞤤𞤢𞤼𞤢𞥄 𞤴𞤮𞤲𞤳𞤭 𞤢𞤥 𞤲'𞤣𞤫𞤪 𞤴𞤫𞤲𞤢𞥄𞤲'𞤣𞤫⹁
𞤢 𞤢𞤤𞤢𞤼𞤢𞥄𞤴𞤢𞤥⹁ 𞤥𞤭𞤲 𞤷𞤫𞤲𞤭𞥅𞤯𞤮 𞤥𞤢𞥄𞤯𞤢 𞤥𞤭 𞤻𞤮𞤤𞤢.
𞤀 𞤸𞤮𞤤𞥆𞤭𞥅𞤴𞤢𞤥 𞤯𞤢𞤼𞤫 𞤯𞤫 𞤼𞤮𞤳𞥆𞤢𞤴𞤥𞤭 𞤥𞤭 𞤸𞤫𞤩𞤢 𞤴𞤮𞤲𞤳𞤭⹁
𞤼𞤢𞥄 𞤱𞤮𞤲'𞤣𞤭 𞤫 𞤢𞤥 𞤥𞤭 𞤲𞤢𞤲𞤢𞤴 𞤦𞤫𞤤𞤯𞤵𞤥 𞤯𞤵𞤯𞥆𞤵𞤥.’
”
𞤄𞤭𞥅𞤼𞤵𞤪𞤵𞤧 𞤩𞤫𞤴𞤣𞤭𞥅 𞤱𞤭'𞤵𞤳𞤭⹁ “𞤄𞤢𞤲'𞤣𞤭𞤪𞤢𞥄𞤩𞤫⹁ 𞤢𞤤 𞤥𞤭 𞤱𞤭'𞤢'𞤮𞤲 𞤺𞤮𞥅𞤲'𞤺𞤢.
𞤃𞤢𞥄𞤥𞤢 𞤥𞤫𞥅𞤯𞤫𞤲 𞤁𞤢𞤱𞤣𞤢 𞤥𞤢𞥄𞤴𞤭𞥅 𞤮 𞤵𞤱𞤢𞥄𞤥𞤢⹁ 𞤴𞤫𞤲𞤢𞥄𞤲'𞤣𞤫 𞤥𞤢𞥄𞤳𞤮 𞤫 𞤯𞤮'𞤮 𞤸𞤢𞥄 𞤸𞤢𞤲'𞤣𞤫.
𞤌 𞤢𞤲𞥆𞤢𞤦𞤭𞥅𞤶𞤮⹁ 𞤫 𞤥𞤮 𞤢𞤲'𞤣𞤭 𞤀𞤤𞥆𞤢𞤸 𞤱𞤢𞤯𞤢𞤲𞤭𞥅𞤥𞤮 𞤢𞤤𞤳𞤢𞤱𞤢𞤤 𞤸𞤵𞤲𞤭𞥅 𞤱𞤭'𞤵𞤳𞤭 𞤺𞤮𞤯𞥆𞤮 𞤣𞤢𞤺𞤢 𞤲'𞤣𞤫𞤪 𞤤𞤫𞤻𞤮𞤤 𞤥𞤢𞥄𞤳𞤮 𞤱𞤢𞤪𞤼𞤢𞤴 𞤤𞤢𞥄𞤥𞤭𞥅𞤯𞤮⹁ 𞤱𞤢𞥄𞤼𞤮 𞤀𞤤𞤥𞤢𞤧𞤭𞥅𞤸𞤵.
𞤌 𞤴𞤭'𞤭𞥅 𞤳𞤮 𞤱𞤢𞤪𞤮𞤴𞤼𞤢 𞤴𞤫𞥅𞤧𞤮⹁ 𞤮 𞤥𞤫𞤼𞤭𞥅 𞤣𞤮𞤱 𞤵𞤥𞥆𞤢𞥄𞤳𞤭 𞤀𞤤𞤥𞤢𞤧𞤭𞥅𞤸𞤵 𞤣𞤢𞤺𞤢 𞤥𞤢𞤴𞤣𞤫.
𞤌 𞤱𞤭'𞤭𞥅 𞤀𞤤𞥆𞤢𞤸 𞤢𞤤𞤢𞤼𞤢𞥄 𞤀𞤤𞤥𞤢𞤧𞤭𞥅𞤸𞤵 𞤲'𞤣𞤫𞤪 𞤴𞤫𞤲𞤢𞥄𞤲'𞤣𞤫⹁ 𞤩𞤢𞤲'𞤣𞤵 𞤥𞤢𞥄𞤳𞤮 𞤦𞤮𞥅 𞤻𞤮𞤤𞤢𞤼𞤢𞥄.
𞤀𞤤𞤥𞤢𞤧𞤭𞥅𞤸𞤵 𞤮𞤲 𞤱𞤮𞤲𞤭 𞤒𞤫𞥅𞤧𞤵 𞤥𞤮 𞤀𞤤𞥆𞤢𞤸 𞤵𞤥𞥆𞤭𞤲𞤭 𞤣𞤢𞤺𞤢 𞤥𞤢𞤴𞤣𞤫.
𞤃𞤭𞤲 𞤬𞤵𞥅 𞤫 𞤥𞤭𞤲 𞤷𞤫𞤴𞤣𞤭𞥅𞤯𞤵𞤥.
𞤀𞤤𞥆𞤢𞤸 𞤥𞤢𞤱𞤲𞤭𞤲𞤭𞥅𞤥𞤮⹁ 𞤶𞤮𞥅𞤯𞤭𞤲𞤭𞥅𞤥𞤮 𞤫 𞤶𞤵𞤲'𞤺𞤮 𞤥𞤵𞥅𞤯𞤵𞤥 𞤻𞤢𞥄𞤥𞤮 𞤸𞤮𞤳𞥆𞤭𞤥𞤮 𞤈𞤵𞥅𞤸𞤵 𞤥𞤵𞥅𞤯𞤵𞤥 𞤲𞤮 𞤮 𞤱𞤢𞤯𞤵𞤲𞤮𞥅 𞤢𞤤𞤳𞤢𞤱𞤢𞤤.
𞤑𞤢𞤲𞤳𞤮 𞤦𞤮𞥅 𞤮 𞤸𞤮𞤳𞥆𞤭𞥅𞤥𞤭𞤲𞤯𞤵𞤥.
𞤑𞤢𞤲'𞤶𞤵𞤥 𞤱𞤮𞤲𞤭 𞤳𞤮 𞤲'𞤺𞤭'𞤮𞤼𞤮𞤲 𞤫 𞤳𞤮 𞤲𞤢𞤲𞤮𞤼𞤮𞤲 𞤶𞤮𞥅𞤲𞤭.
𞤐'𞤘𞤢𞤥 𞤁𞤢𞤱𞤣𞤢 𞤴𞤢𞤸𞤢𞥄𞤴𞤭 𞤱𞤵𞤪𞤮 𞤔𞤮𞥅𞤥𞤭𞤪𞤢𞥄𞤱𞤮 𞤼𞤮𞤲 𞤣𞤮𞤱⹁ 𞤢𞤥𞥆𞤢𞥄 𞤮 𞤱𞤭'𞤭𞥅⹁
‘𞤔𞤮𞥅𞤥𞤭𞤪𞤢𞥄𞤱𞤮 𞤥𞤫𞤼𞤢𞤲𞤭𞥅 𞤀𞤤𞤥𞤢𞤧𞤭𞥅𞤸𞤵 𞤔𞤫𞤴𞤯𞤮𞤴𞤢𞤥⹁ 𞤱𞤭'𞤭𞥅⹁
𞤔𞤮𞥅𞤯𞤢 𞤫 𞤶𞤵𞤲'𞤺𞤮 𞤢𞤥 𞤻𞤢𞥄𞤥𞤮⹁
𞤲𞤢𞥄 𞤥𞤭 𞤱𞤢𞤯𞤭𞥅 𞤱𞤢𞤻𞤱𞤢𞤻𞤩𞤫 𞤥𞤢𞥄𞤯𞤢 𞤲'𞤺𞤢𞤪𞤼𞤭𞥅 𞤼𞤮 𞤲'𞤶𞤮𞤱𞤢𞤼𞤢𞥄 𞤳𞤮𞤴𞤯𞤫 𞤥𞤢𞥄𞤯𞤢.’
“𞤐'𞤘𞤢𞤥 𞤥𞤢𞥄𞤶𞤵𞤥 𞤫 𞤸𞤢𞥄𞤲𞤭 𞤴𞤭𞤥𞤩𞤫 𞤋𞤧𞤪𞤢𞥄'𞤭𞥅𞤤𞤢 𞤬𞤵𞥅 𞤼𞤢𞤦𞥆𞤭𞤼𞤭𞤲𞤢 𞤀𞤤𞥆𞤢𞤸 𞤧𞤵𞤩𞤭𞥅 𞤒𞤫𞥅𞤧𞤵 𞤥𞤮 𞤲'𞤦𞤢𞤪𞤯𞤮𞤲 𞤣𞤮𞤱 𞤺𞤢𞥄𞤬𞤢𞥄𞤲'𞤺𞤢𞤤 𞤱𞤢𞤪𞤼𞤢 𞤀𞤤𞤥𞤢𞤧𞤭𞥅𞤸𞤵 𞤔𞤫𞤴𞤯𞤮 𞤂𞤢𞥄𞤥𞤵.”
𞤐'𞤁𞤫 𞤩𞤫 𞤲𞤢𞤲𞤭 𞤦𞤮𞤤𞤭𞥅𞤯𞤫 𞤯𞤫𞤲⹁ 𞤩𞤫𞤪𞤯𞤫 𞤥𞤢𞤩𞥆𞤫 𞤼𞤢𞤰𞤭⹁ 𞤩𞤫 𞤲'𞤦𞤭'𞤭 𞤄𞤭𞥅𞤼𞤵𞤪𞤵𞤧 𞤫 𞤤𞤭𞤤𞤢𞥄𞤩𞤫 𞤸𞤮𞤪𞤭𞥅𞤩𞤫⹁ “𞤄𞤢𞤲'𞤣𞤭𞤪𞤢𞥄𞤩𞤫⹁ 𞤯𞤵𞤥𞤫 𞤥𞤭𞤲 𞤲'𞤺𞤢𞤯𞤢𞤼𞤢؟”
𞤄𞤭𞥅𞤼𞤵𞤪𞤵𞤧 𞤱𞤭'𞤭⹁ “𞤑𞤮𞥅 𞤥𞤮𞤴𞤫 𞤥𞤮𞥅𞤯𞤮𞤲 𞤼𞤵𞥅𞤦𞤢 𞤱𞤢𞤯𞤢𞤲𞤫𞥅 𞤦𞤢𞤨𞤼𞤭𞤧𞤥𞤢 𞤲'𞤣𞤫𞤪 𞤭𞤲'𞤣𞤫 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤲'𞤺𞤢𞤥 𞤳𞤫𞤩𞤮𞤲 𞤴𞤢𞥄𞤬𞤢𞤲𞤫𞥅𞤳𞤭 𞤸𞤢𞤳𞥆𞤫 𞤥𞤮𞥅𞤯𞤮𞤲.
𞤐'𞤁𞤫𞤲 𞤀𞤤𞥆𞤢𞤸 𞤸𞤮𞤳𞥆𞤢𞤴'𞤮𞤲 𞤈𞤵𞥅𞤸𞤵 𞤥𞤵𞥅𞤯𞤵𞤥 𞤷𞤢𞥄𞤸𞤵.
𞤐'𞤘𞤢𞤥 𞤀𞤤𞥆𞤢𞤸 𞤱𞤢𞤯𞤭𞥅 𞤢𞤤𞤳𞤢𞤱𞤢𞤤 𞤥𞤵𞥅𞤯𞤵𞤥 𞤲'𞤺𞤢𞤥 𞤥𞤮𞥅𞤯𞤮𞤲⹁ 𞤫 𞤩𞤭𞤩𞥆𞤫 𞤥𞤮𞥅𞤯𞤮𞤲 𞤸𞤢𞥄 𞤫 𞤴𞤭𞤥𞤩𞤫 𞤱𞤮𞤯𞥆𞤵𞤩𞤫⹁ 𞤫 𞤳𞤮𞥅 𞤥𞤮𞤴𞤫 𞤥𞤮 𞤀𞤤𞥆𞤢𞤸 𞤥𞤫𞥅𞤯𞤫𞤲 𞤲𞤮𞤣𞥆𞤭 𞤱𞤢𞤪𞤢 𞤼𞤮 𞤥𞤵𞥅𞤯𞤵𞤥.”
𞤘𞤢𞤯𞤢 𞤥𞤢𞥄𞤶𞤵𞤥 𞤮 𞤱𞤢𞤺𞥆𞤭𞤲𞤭𞤩𞤫 𞤫 𞤦𞤮𞤤𞤭𞥅𞤯𞤫 𞤯𞤵𞤯𞥆𞤫⹁ 𞤫 𞤥𞤮 𞤼𞤮𞤪𞤮𞥅𞤩𞤫⹁ 𞤫 𞤥𞤮 𞤱𞤭'𞤢⹁ “𞤑𞤭𞤧𞤲𞤫𞥅 𞤳𞤮'𞤫 𞤥𞤮𞥅𞤯𞤮𞤲 𞤣𞤢𞤺𞤢 𞤶𞤢𞥄𞤥𞤢𞤲𞤵 𞤳𞤢𞤤𞥆𞤵𞤯𞤵𞤥 𞤯𞤵'𞤵𞤥!”
𞤑𞤢𞤱𞤼𞤢𞤤 𞤑𞤮𞥅𞤤𞤭𞥅𞤩𞤫 𞤒𞤫𞥅𞤧𞤵 𞤀𞤪𞤢𞤲'𞤣𞤫'𞤫𞤲
𞤊𞤵𞥅 𞤶𞤢𞤩𞤵𞤩𞤫 𞤳𞤮 𞤄𞤭𞥅𞤼𞤵𞤪𞤵𞤧 𞤱𞤭'𞤭 𞤩𞤫 𞤲'𞤺𞤢𞤯𞤢𞤲𞤢𞥄 𞤦𞤢𞤨𞤼𞤭𞤧𞤥𞤢.
𞤐𞤴𞤢𞤤𞤲'𞤣𞤫 𞤲'𞤣𞤫𞤲 𞤸𞤢𞥄𞤣𞤫 𞤴𞤭𞤥𞤩𞤫 𞥓⹁𞥐𞥐𞥐 𞤩𞤫𞤴𞤣𞤭𞥅 𞤲'𞤣𞤫𞤪 𞤳𞤢𞤱𞤼𞤢𞤤 𞤳𞤮𞥅𞤤𞤭𞥅𞤩𞤫 𞤒𞤫𞥅𞤧𞤵.
𞤇𞤫 𞤲'𞤺𞤢𞤯𞤭 𞤳𞤢 𞤼𞤮𞤳𞥆𞤵𞤳𞤭 𞤫𞤳𞥆𞤭𞤼𞤭𞤲𞤮𞤤 𞤤𞤭𞤤𞤢𞥄𞤩𞤫⹁ 𞤫 𞤩𞤫 𞤷𞤵𞤥𞤨𞤮𞥅𞤼𞤭𞤪𞤢⹁ 𞤫 𞤩𞤫 𞤻𞤢𞤥𞤣𞤢⹁ 𞤫 𞤩𞤫 𞤲'𞤺𞤢𞥄𞤣𞤢 𞤣𞤮'𞤢𞥄𞤪𞤫.
𞤑𞤵𞤤𞤮𞤤 𞤲𞤢𞤲'𞤺𞤭 𞤳𞤮𞥅 𞤥𞤮𞤴𞤫⹁ 𞤲'𞤺𞤢𞤥 𞤀𞤤𞥆𞤢𞤸 𞤫 𞤱𞤢𞤯𞤢 𞤢𞤤𞤢𞥄𞤥𞤢𞥄𞤶𞤭 𞤳𞤢𞤴𞤯𞤭𞤲𞤭𞥅𞤯𞤭 𞤯𞤵𞤯𞥆𞤭 𞤣𞤢𞤺𞤢 𞤶𞤵𞥅𞤯𞤫 𞤤𞤭𞤤𞤢𞥄𞤩𞤫.
𞤊𞤵𞥅 𞤳𞤮𞥅𞤤𞤭𞥅𞤩𞤫 𞤒𞤫𞥅𞤧𞤵 𞤳𞤢𞤱𞤼𞤭 𞤸𞤮𞥅𞤪𞤫⹁ 𞤫 𞤩𞤫 𞤷𞤫𞤲'𞤣𞤢 𞤬𞤵𞥅 𞤳𞤮 𞤩𞤫 𞤲'𞤺𞤮𞥅𞤣𞤭 𞤸𞤢𞤳𞥆𞤵𞤲'𞤣𞤫 𞤥𞤢𞤩𞥆𞤫.
𞤇𞤫 𞤷𞤮𞥅𞤪𞤭 𞤺𞤫𞤧𞤫 𞤥𞤢𞤩𞥆𞤫 𞤫 𞤳𞤮 𞤩𞤫 𞤲'𞤺𞤮𞥅𞤣𞤭⹁ 𞤩𞤫 𞤷𞤫𞤲'𞤣𞤢𞤲𞤭 𞤳𞤮𞥅 𞤥𞤮𞤴𞤫 𞤥𞤢𞤩𞥆𞤫 𞤬𞤵𞥅 𞤳𞤮 𞤸𞤢𞥄𞤲𞤭 𞤲'𞤺𞤢𞤥 𞤥𞤵𞥅𞤯𞤵𞤥.
𞤑𞤮𞥅 𞤲'𞤣𞤫𞤴𞤫 𞤻𞤢𞤤𞤲'𞤣𞤫 𞤫 𞤩𞤫 𞤳𞤢𞤱𞤪𞤭𞤼𞤢 𞤲'𞤣𞤫𞤪 𞤏𞤵𞤪𞤮 𞤕𞤫𞤲𞤭𞥅𞤲'𞤺𞤮.
𞤉 𞤩𞤫 𞤻𞤢𞤥𞤣𞤢 𞤲'𞤣𞤫𞤪 𞤺𞤵𞤪𞤫 𞤥𞤢𞤩𞥆𞤫 𞤫 𞤩𞤫𞤪𞤯𞤫 𞤤𞤢𞤩𞤯𞤫 𞤫 𞤱𞤫𞤤𞤱𞤫𞤤𞤮 𞤥𞤢𞤲'𞤺𞤮⹁ 𞤫 𞤩𞤫 𞤥𞤢𞤲𞤼𞤢 𞤀𞤤𞥆𞤢𞤸.
𞤒𞤭𞤥𞤩𞤫 𞤬𞤵𞥅 𞤫 𞤲'𞤺𞤭𞤯𞤭𞤩𞤫.
𞤑𞤮𞥅 𞤲'𞤣𞤫𞤴𞤫 𞤻𞤢𞤤𞤲'𞤣𞤫 𞤦𞤮𞥅 𞤔𞤮𞥅𞤥𞤭𞤪𞤢𞥄𞤱𞤮 𞤫 𞤩𞤫𞤴𞤣𞤢𞤲𞤢𞤩𞤫 𞤼𞤵𞥅𞤦𞤮𞥅𞤩𞤫.
|
Kuuɗe Lilaaɓe 3
Jaraaɗo Torotooɗo Yamɗitii
Wonde nyalnde Biiturus e Yahaya e njaha Wuro Ceniingo carel do'aare, njamndi tati ndi nyalawma.
E woodi goɗɗo neɗɗo daga o danyaa o jaraaɗo, e mo jooɗii e dammugal Wuro Ceniingo bi'eteengal Dammugal Bongal.
Koo ndeye nyalnde yimɓe maako e njaaramo to dammugal ngal ngam o toroo nattooɓe Wuro Ceniingo ceede.
Too, nde o yi'i Biiturus e Yahaya e natta, sey o toriiɓe ceede.
Ɓe cutiimo, Biiturus wi'imo, “Raarumin!”
O raariɓe e mo kammoo heɓuki goɗɗum to maɓɓe.
Biiturus wi'imo, “Mi walaa ceede, ammaa mi hokkete ko ngoodumi.
Nder inde Yeesu Almasiihu Najarankeejo, e mi wi'imaa, umma, njaaɓaa!”
Sey Biiturus nangi jungo maako nyaamo darnimo.
Ɗon e ɗon koyɗe maako cembiɗi.
O diwi o fuɗɗi yaadu.
O nattidi e maɓɓe nder Wuro Ceniingo.
E mo yaha, e mo diwa, e mo yetta Allah.
Yimɓe fuu ngi'imo e mo yiiloo, e mo yetta Allah.
Ɓe anditii kanko woni jooɗotooɗo e Dammugal Bongal ngal Wuro Ceniingo e toroo yimɓe ceede.
Ɓe fuu ɓe kayɗini naa' seɗɗa ko ɗuuɗi dow ko heɓi neɗɗo on.
Biiturus Wa'ajinanii Yimɓe
Jaraaɗo jamɗitinaaɗo on e jogootiri e Biiturus e Yahaya nder rumpaaru mawndu bi'eteendu Rumpaaru Suleymaanu, sey yimɓe ɗuɗɓe ndoggoyi kawriti to maɓɓe e kayɗina.
Nde Biiturus yi'i yimɓe kawritii, sey o wi'iɓe, “Onon bandiraaɓe am Israa'iilanko'en, ngam ɗume kayɗinton?
Ngam ɗume ndaarotonmin?
On kammii e bawɗe amin koo ngam tiinaare amin dow tokkuki Allah min njamɗitiniri jaraaɗo o'o?
Allah mo Ibraahim e Iciyaaku e Yaakubu, Allah mo maama'en meeɗen, o teddinii maccuɗo maako Yeesu.
Ammaa kanko woni mo kokkitirnooɗon ngam o waree.
On nganyiimo yeeso Bilaatus koo nde Bilaatus e yiɗi yoofukimo.
O Ceniiɗo Aadiliijo, ammaa on nganyiimo, on torake Bilaatus yoofana'on gaɗɗo warhoore.
On mbarii kokkayɗo yonki, ammaa Allah umminiimo daga mayde.
Minon boo, min ceydu'en maajum.
Ngam daga nder bawɗe gonɗe nder inde Yeesu, neɗɗo jaraaɗo o'o mo ngi'oton mo anduɗon heɓi njamu.
Ngam hoolaaki inde Yeesu waɗi o heɓi njamu yeeso mooɗon, on fuu on ceydu'en maajum.
“Jooni bandiraaɓe am, e mi andi ko ngaɗanɗon Yeesu onon e mawɓe mooɗon on ngaɗuɗum ngam ciya andal.
Non Allah hebbiniri ko annabo'en muuɗum fuu mbi'i ko neeɓi, ɓe mbi'ii Almasiihu torroto.
Ngam non, tuubee, co''ooɗon to Joomiraawo ngam o yaafanoo'on hakke mooɗon, o sembiɗina'on nder tokkukimo, o wartirana'on Yeesu Almasiihu mo o waɗani'on alkawal.
Doole Yeesu jooɗoo nder wuro Allah ton dow haa yaaki carel ngel Allah wartirta koo ɗume kesum, no o wi'unoo nder konduɗe annabo'en maako ceniiɓe daga ndenno.
Ngam Muusa wi'ii, ‘Allah Joomiraawo mooɗon lildonoyay'on annabiijo daga nder mooɗon non no o lildoyiyam to mooɗon.
Njaɓee koo ɗume ko o wi'ata'on.
Neɗɗo fuu mo jaɓaayi annabiijo on, ɗum wurtinaymo nder yimɓe Allah o halkee.’
Annabo'en fuu daga Samaa'ila haa yaaki annabo'en tokkuɓe gaɗa maako, ɓe fuu ɓe metii dow ko waɗata nder balɗe ɗe'e.
Fuu annabaakuuji ɗi annabo'en ngaɗi ɗi ngaɗa ngam mooɗon.
Onon ngoni ronooɓe alkawal ngal Allah waɗani maama'en meeɗen nde o wi'i Ibraahim, ‘Daga danyngol maaɗa mi barkiɗinay leƴƴi duuniyaaru fuu.’
Nde Allah suɓi Yeesu maccuɗo maako, o artii liloykimo to mooɗon ngam o barkiɗina'on, o waylita koo moye mooɗon ala kuugal muuɗum kallungal.”
|
𞤑𞤵𞥅𞤯𞤫 𞤂𞤭𞤤𞤢𞥄𞤩𞤫 𞥓
𞤔𞤢𞤪𞤢𞥄𞤯𞤮 𞤚𞤮𞤪𞤮𞤼𞤮𞥅𞤯𞤮 𞤒𞤢𞤥𞤯𞤭𞤼𞤭𞥅
𞤏𞤮𞤲'𞤣𞤫 𞤻𞤢𞤤𞤲'𞤣𞤫 𞤄𞤭𞥅𞤼𞤵𞤪𞤵𞤧 𞤫 𞤒𞤢𞤸𞤢𞤴𞤢 𞤫 𞤲'𞤶𞤢𞤸𞤢 𞤏𞤵𞤪𞤮 𞤕𞤫𞤲𞤭𞥅𞤲'𞤺𞤮 𞤷𞤢𞤪𞤫𞤤 𞤣𞤮'𞤢𞥄𞤪𞤫⹁ 𞤲'𞤶𞤢𞤥𞤲'𞤣𞤭 𞤼𞤢𞤼𞤭 𞤲'𞤣𞤭 𞤻𞤢𞤤𞤢𞤱𞤥𞤢.
𞤉 𞤱𞤮𞥅𞤣𞤭 𞤺𞤮𞤯𞥆𞤮 𞤲𞤫𞤯𞥆𞤮 𞤣𞤢𞤺𞤢 𞤮 𞤣𞤢𞤻𞤢𞥄 𞤮 𞤶𞤢𞤪𞤢𞥄𞤯𞤮⹁ 𞤫 𞤥𞤮 𞤶𞤮𞥅𞤯𞤭𞥅 𞤫 𞤣𞤢𞤥𞥆𞤵𞤺𞤢𞤤 𞤏𞤵𞤪𞤮 𞤕𞤫𞤲𞤭𞥅𞤲'𞤺𞤮 𞤦𞤭'𞤫𞤼𞤫𞥅𞤲'𞤺𞤢𞤤 𞤁𞤢𞤥𞥆𞤵𞤺𞤢𞤤 𞤄𞤮𞤲'𞤺𞤢𞤤.
𞤑𞤮𞥅 𞤲'𞤣𞤫𞤴𞤫 𞤻𞤢𞤤𞤲'𞤣𞤫 𞤴𞤭𞤥𞤩𞤫 𞤥𞤢𞥄𞤳𞤮 𞤫 𞤲'𞤶𞤢𞥄𞤪𞤢𞤥𞤮 𞤼𞤮 𞤣𞤢𞤥𞥆𞤵𞤺𞤢𞤤 𞤲'𞤺𞤢𞤤 𞤲'𞤺𞤢𞤥 𞤮 𞤼𞤮𞤪𞤮𞥅 𞤲𞤢𞤼𞥆𞤮𞥅𞤩𞤫 𞤏𞤵𞤪𞤮 𞤕𞤫𞤲𞤭𞥅𞤲'𞤺𞤮 𞤷𞤫𞥅𞤣𞤫.
𞤚𞤮𞥅⹁ 𞤲'𞤣𞤫 𞤮 𞤴𞤭'𞤭 𞤄𞤭𞥅𞤼𞤵𞤪𞤵𞤧 𞤫 𞤒𞤢𞤸𞤢𞤴𞤢 𞤫 𞤲𞤢𞤼𞥆𞤢⹁ 𞤧𞤫𞤴 𞤮 𞤼𞤮𞤪𞤭𞥅𞤩𞤫 𞤷𞤫𞥅𞤣𞤫.
𞤇𞤫 𞤷𞤵𞤼𞤭𞥅𞤥𞤮⹁ 𞤄𞤭𞥅𞤼𞤵𞤪𞤵𞤧 𞤱𞤭'𞤭𞤥𞤮⹁ “𞤈𞤢𞥄𞤪𞤵𞤥𞤭𞤲!”
𞤌 𞤪𞤢𞥄𞤪𞤭𞤩𞤫 𞤫 𞤥𞤮 𞤳𞤢𞤥𞥆𞤮𞥅 𞤸𞤫𞤩𞤵𞤳𞤭 𞤺𞤮𞤯𞥆𞤵𞤥 𞤼𞤮 𞤥𞤢𞤩𞥆𞤫.
𞤄𞤭𞥅𞤼𞤵𞤪𞤵𞤧 𞤱𞤭'𞤭𞤥𞤮⹁ “𞤃𞤭 𞤱𞤢𞤤𞤢𞥄 𞤷𞤫𞥅𞤣𞤫⹁ 𞤢𞤥𞥆𞤢𞥄 𞤥𞤭 𞤸𞤮𞤳𞥆𞤫𞤼𞤫 𞤳𞤮 𞤲'𞤺𞤮𞥅𞤣𞤵𞤥𞤭.
𞤐'𞤁𞤫𞤪 𞤭𞤲'𞤣𞤫 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤐𞤢𞤶𞤢𞤪𞤢𞤲𞤳𞤫𞥅𞤶𞤮⹁ 𞤫 𞤥𞤭 𞤱𞤭'𞤭𞤥𞤢𞥄⹁ 𞤵𞤥𞥆𞤢⹁ 𞤲'𞤶𞤢𞥄𞤩𞤢𞥄!”
𞤅𞤫𞤴 𞤄𞤭𞥅𞤼𞤵𞤪𞤵𞤧 𞤲𞤢𞤲'𞤺𞤭 𞤶𞤵𞤲'𞤺𞤮 𞤥𞤢𞥄𞤳𞤮 𞤻𞤢𞥄𞤥𞤮 𞤣𞤢𞤪𞤲𞤭𞤥𞤮.
𞤍𞤮𞤲 𞤫 𞤯𞤮𞤲 𞤳𞤮𞤴𞤯𞤫 𞤥𞤢𞥄𞤳𞤮 𞤷𞤫𞤲'𞤦𞤭𞤯𞤭.
𞤌 𞤣𞤭𞤱𞤭 𞤮 𞤬𞤵𞤯𞥆𞤭 𞤴𞤢𞥄𞤣𞤵.
𞤌 𞤲𞤢𞤼𞥆𞤭𞤣𞤭 𞤫 𞤥𞤢𞤩𞥆𞤫 𞤲'𞤣𞤫𞤪 𞤏𞤵𞤪𞤮 𞤕𞤫𞤲𞤭𞥅𞤲'𞤺𞤮.
𞤉 𞤥𞤮 𞤴𞤢𞤸𞤢⹁ 𞤫 𞤥𞤮 𞤣𞤭𞤱𞤢⹁ 𞤫 𞤥𞤮 𞤴𞤫𞤼𞥆𞤢 𞤀𞤤𞥆𞤢𞤸.
𞤒𞤭𞤥𞤩𞤫 𞤬𞤵𞥅 𞤲'𞤺𞤭'𞤭𞤥𞤮 𞤫 𞤥𞤮 𞤴𞤭𞥅𞤤𞤮𞥅⹁ 𞤫 𞤥𞤮 𞤴𞤫𞤼𞥆𞤢 𞤀𞤤𞥆𞤢𞤸.
𞤇𞤫 𞤢𞤲'𞤣𞤭𞤼𞤭𞥅 𞤳𞤢𞤲𞤳𞤮 𞤱𞤮𞤲𞤭 𞤶𞤮𞥅𞤯𞤮𞤼𞤮𞥅𞤯𞤮 𞤫 𞤁𞤢𞤥𞥆𞤵𞤺𞤢𞤤 𞤄𞤮𞤲'𞤺𞤢𞤤 𞤲'𞤺𞤢𞤤 𞤏𞤵𞤪𞤮 𞤕𞤫𞤲𞤭𞥅𞤲'𞤺𞤮 𞤫 𞤼𞤮𞤪𞤮𞥅 𞤴𞤭𞤥𞤩𞤫 𞤷𞤫𞥅𞤣𞤫.
𞤇𞤫 𞤬𞤵𞥅 𞤩𞤫 𞤳𞤢𞤴𞤯𞤭𞤲𞤭 𞤲𞤢𞥄' 𞤧𞤫𞤯𞥆𞤢 𞤳𞤮 𞤯𞤵𞥅𞤯𞤭 𞤣𞤮𞤱 𞤳𞤮 𞤸𞤫𞤩𞤭 𞤲𞤫𞤯𞥆𞤮 𞤮𞤲.
𞤄𞤭𞥅𞤼𞤵𞤪𞤵𞤧 𞤏𞤢'𞤢𞤶𞤭𞤲𞤢𞤲𞤭𞥅 𞤒𞤭𞤥𞤩𞤫
𞤔𞤢𞤪𞤢𞥄𞤯𞤮 𞤶𞤢𞤥𞤯𞤭𞤼𞤭𞤲𞤢𞥄𞤯𞤮 𞤮𞤲 𞤫 𞤶𞤮𞤺𞤮𞥅𞤼𞤭𞤪𞤭 𞤫 𞤄𞤭𞥅𞤼𞤵𞤪𞤵𞤧 𞤫 𞤒𞤢𞤸𞤢𞤴𞤢 𞤲'𞤣𞤫𞤪 𞤪𞤵𞤥𞤨𞤢𞥄𞤪𞤵 𞤥𞤢𞤱𞤲'𞤣𞤵 𞤦𞤭'𞤫𞤼𞤫𞥅𞤲'𞤣𞤵 𞤈𞤵𞤥𞤨𞤢𞥄𞤪𞤵 𞤅𞤵𞤤𞤫𞤴𞤥𞤢𞥄𞤲𞤵⹁ 𞤧𞤫𞤴 𞤴𞤭𞤥𞤩𞤫 𞤯𞤵𞤯𞤩𞤫 𞤲'𞤣𞤮𞤺𞥆𞤮𞤴𞤭 𞤳𞤢𞤱𞤪𞤭𞤼𞤭 𞤼𞤮 𞤥𞤢𞤩𞥆𞤫 𞤫 𞤳𞤢𞤴𞤯𞤭𞤲𞤢.
𞤐'𞤁𞤫 𞤄𞤭𞥅𞤼𞤵𞤪𞤵𞤧 𞤴𞤭'𞤭 𞤴𞤭𞤥𞤩𞤫 𞤳𞤢𞤱𞤪𞤭𞤼𞤭𞥅⹁ 𞤧𞤫𞤴 𞤮 𞤱𞤭'𞤭𞤩𞤫⹁ “𞤌𞤲𞤮𞤲 𞤦𞤢𞤲'𞤣𞤭𞤪𞤢𞥄𞤩𞤫 𞤢𞤥 𞤋𞤧𞤪𞤢𞥄'𞤭𞥅𞤤𞤢𞤲𞤳𞤮'𞤫𞤲⹁ 𞤲'𞤺𞤢𞤥 𞤯𞤵𞤥𞤫 𞤳𞤢𞤴𞤯𞤭𞤲𞤼𞤮𞤲؟
𞤐'𞤘𞤢𞤥 𞤯𞤵𞤥𞤫 𞤲'𞤣𞤢𞥄𞤪𞤮𞤼𞤮𞤲𞤥𞤭𞤲؟
𞤌𞤲 𞤳𞤢𞤥𞥆𞤭𞥅 𞤫 𞤦𞤢𞤱𞤯𞤫 𞤢𞤥𞤭𞤲 𞤳𞤮𞥅 𞤲'𞤺𞤢𞤥 𞤼𞤭𞥅𞤲𞤢𞥄𞤪𞤫 𞤢𞤥𞤭𞤲 𞤣𞤮𞤱 𞤼𞤮𞤳𞥆𞤵𞤳𞤭 𞤀𞤤𞥆𞤢𞤸 𞤥𞤭𞤲 𞤲'𞤶𞤢𞤥𞤯𞤭𞤼𞤭𞤲𞤭𞤪𞤭 𞤶𞤢𞤪𞤢𞥄𞤯𞤮 𞤮'𞤮؟
𞤀𞤤𞥆𞤢𞤸 𞤥𞤮 𞤋𞤦𞤪𞤢𞥄𞤸𞤭𞤥 𞤫 𞤋𞤷𞤭𞤴𞤢𞥄𞤳𞤵 𞤫 𞤒𞤢𞥄𞤳𞤵𞤦𞤵⹁ 𞤀𞤤𞥆𞤢𞤸 𞤥𞤮 𞤥𞤢𞥄𞤥𞤢'𞤫𞤲 𞤥𞤫𞥅𞤯𞤫𞤲⹁ 𞤮 𞤼𞤫𞤣𞥆𞤭𞤲𞤭𞥅 𞤥𞤢𞤷𞥆𞤵𞤯𞤮 𞤥𞤢𞥄𞤳𞤮 𞤒𞤫𞥅𞤧𞤵.
𞤀𞤥𞥆𞤢𞥄 𞤳𞤢𞤲𞤳𞤮 𞤱𞤮𞤲𞤭 𞤥𞤮 𞤳𞤮𞤳𞥆𞤭𞤼𞤭𞤪𞤲𞤮𞥅𞤯𞤮𞤲 𞤲'𞤺𞤢𞤥 𞤮 𞤱𞤢𞤪𞤫𞥅.
𞤌𞤲 𞤲'𞤺𞤢𞤻𞤭𞥅𞤥𞤮 𞤴𞤫𞥅𞤧𞤮 𞤄𞤭𞤤𞤢𞥄𞤼𞤵𞤧 𞤳𞤮𞥅 𞤲'𞤣𞤫 𞤄𞤭𞤤𞤢𞥄𞤼𞤵𞤧 𞤫 𞤴𞤭𞤯𞤭 𞤴𞤮𞥅𞤬𞤵𞤳𞤭𞤥𞤮.
𞤌 𞤕𞤫𞤲𞤭𞥅𞤯𞤮 𞤀𞥄𞤣𞤭𞤤𞤭𞥅𞤶𞤮⹁ 𞤢𞤥𞥆𞤢𞥄 𞤮𞤲 𞤲'𞤺𞤢𞤻𞤭𞥅𞤥𞤮⹁ 𞤮𞤲 𞤼𞤮𞤪𞤢𞤳𞤫 𞤄𞤭𞤤𞤢𞥄𞤼𞤵𞤧 𞤴𞤮𞥅𞤬𞤢𞤲𞤢'𞤮𞤲 𞤺𞤢𞤯𞥆𞤮 𞤱𞤢𞤪𞤸𞤮𞥅𞤪𞤫.
𞤌𞤲 𞤲'𞤦𞤢𞤪𞤭𞥅 𞤳𞤮𞤳𞥆𞤢𞤴𞤯𞤮 𞤴𞤮𞤲𞤳𞤭⹁ 𞤢𞤥𞥆𞤢𞥄 𞤀𞤤𞥆𞤢𞤸 𞤵𞤥𞥆𞤭𞤲𞤭𞥅𞤥𞤮 𞤣𞤢𞤺𞤢 𞤥𞤢𞤴𞤣𞤫.
𞤃𞤭𞤲𞤮𞤲 𞤦𞤮𞥅⹁ 𞤥𞤭𞤲 𞤷𞤫𞤴𞤣𞤵'𞤫𞤲 𞤥𞤢𞥄𞤶𞤵𞤥.
𞤐'𞤘𞤢𞤥 𞤣𞤢𞤺𞤢 𞤲'𞤣𞤫𞤪 𞤦𞤢𞤱𞤯𞤫 𞤺𞤮𞤲𞤯𞤫 𞤲'𞤣𞤫𞤪 𞤭𞤲'𞤣𞤫 𞤒𞤫𞥅𞤧𞤵⹁ 𞤲𞤫𞤯𞥆𞤮 𞤶𞤢𞤪𞤢𞥄𞤯𞤮 𞤮'𞤮 𞤥𞤮 𞤲'𞤺𞤭'𞤮𞤼𞤮𞤲 𞤥𞤮 𞤢𞤲'𞤣𞤵𞤯𞤮𞤲 𞤸𞤫𞤩𞤭 𞤲'𞤶𞤢𞤥𞤵.
𞤐'𞤘𞤢𞤥 𞤸𞤮𞥅𞤤𞤢𞥄𞤳𞤭 𞤭𞤲'𞤣𞤫 𞤒𞤫𞥅𞤧𞤵 𞤱𞤢𞤯𞤭 𞤮 𞤸𞤫𞤩𞤭 𞤲'𞤶𞤢𞤥𞤵 𞤴𞤫𞥅𞤧𞤮 𞤥𞤮𞥅𞤯𞤮𞤲⹁ 𞤮𞤲 𞤬𞤵𞥅 𞤮𞤲 𞤷𞤫𞤴𞤣𞤵'𞤫𞤲 𞤥𞤢𞥄𞤶𞤵𞤥.
“𞤔𞤮𞥅𞤲𞤭 𞤦𞤢𞤲'𞤣𞤭𞤪𞤢𞥄𞤩𞤫 𞤢𞤥⹁ 𞤫 𞤥𞤭 𞤢𞤲'𞤣𞤭 𞤳𞤮 𞤲'𞤺𞤢𞤯𞤢𞤲𞤯𞤮𞤲 𞤒𞤫𞥅𞤧𞤵 𞤮𞤲𞤮𞤲 𞤫 𞤥𞤢𞤱𞤩𞤫 𞤥𞤮𞥅𞤯𞤮𞤲 𞤮𞤲 𞤲'𞤺𞤢𞤯𞤵𞤯𞤵𞤥 𞤲'𞤺𞤢𞤥 𞤷𞤭𞤴𞤢 𞤢𞤲'𞤣𞤢𞤤.
𞤐𞤮𞤲 𞤀𞤤𞥆𞤢𞤸 𞤸𞤫𞤦𞥆𞤭𞤲𞤭𞤪𞤭 𞤳𞤮 𞤢𞤲𞥆𞤢𞤦𞤮'𞤫𞤲 𞤥𞤵𞥅𞤯𞤵𞤥 𞤬𞤵𞥅 𞤲'𞤦𞤭'𞤭 𞤳𞤮 𞤲𞤫𞥅𞤩𞤭⹁ 𞤩𞤫 𞤲'𞤦𞤭'𞤭𞥅 𞤀𞤤𞤥𞤢𞤧𞤭𞥅𞤸𞤵 𞤼𞤮𞤪𞥆𞤮𞤼𞤮.
𞤐'𞤘𞤢𞤥 𞤲𞤮𞤲⹁ 𞤼𞤵𞥅𞤦𞤫𞥅⹁ 𞤷𞤮''𞤮𞥅𞤯𞤮𞤲 𞤼𞤮 𞤔𞤮𞥅𞤥𞤭𞤪𞤢𞥄𞤱𞤮 𞤲'𞤺𞤢𞤥 𞤮 𞤴𞤢𞥄𞤬𞤢𞤲𞤮𞥅'𞤮𞤲 𞤸𞤢𞤳𞥆𞤫 𞤥𞤮𞥅𞤯𞤮𞤲⹁ 𞤮 𞤧𞤫𞤲'𞤦𞤭𞤯𞤭𞤲𞤢'𞤮𞤲 𞤲'𞤣𞤫𞤪 𞤼𞤮𞤳𞥆𞤵𞤳𞤭𞤥𞤮⹁ 𞤮 𞤱𞤢𞤪𞤼𞤭𞤪𞤢𞤲𞤢'𞤮𞤲 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤥𞤮 𞤮 𞤱𞤢𞤯𞤢𞤲𞤭'𞤮𞤲 𞤢𞤤𞤳𞤢𞤱𞤢𞤤.
𞤁𞤮𞥅𞤤𞤫 𞤒𞤫𞥅𞤧𞤵 𞤶𞤮𞥅𞤯𞤮𞥅 𞤲'𞤣𞤫𞤪 𞤱𞤵𞤪𞤮 𞤀𞤤𞥆𞤢𞤸 𞤼𞤮𞤲 𞤣𞤮𞤱 𞤸𞤢𞥄 𞤴𞤢𞥄𞤳𞤭 𞤷𞤢𞤪𞤫𞤤 𞤲'𞤺𞤫𞤤 𞤀𞤤𞥆𞤢𞤸 𞤱𞤢𞤪𞤼𞤭𞤪𞤼𞤢 𞤳𞤮𞥅 𞤯𞤵𞤥𞤫 𞤳𞤫𞤧𞤵𞤥⹁ 𞤲𞤮 𞤮 𞤱𞤭'𞤵𞤲𞤮𞥅 𞤲'𞤣𞤫𞤪 𞤳𞤮𞤲'𞤣𞤵𞤯𞤫 𞤢𞤲𞥆𞤢𞤦𞤮'𞤫𞤲 𞤥𞤢𞥄𞤳𞤮 𞤷𞤫𞤲𞤭𞥅𞤩𞤫 𞤣𞤢𞤺𞤢 𞤲'𞤣𞤫𞤲𞥆𞤮.
𞤐'𞤘𞤢𞤥 𞤃𞤵𞥅𞤧𞤢 𞤱𞤭'𞤭𞥅⹁ ‘𞤀𞤤𞥆𞤢𞤸 𞤔𞤮𞥅𞤥𞤭𞤪𞤢𞥄𞤱𞤮 𞤥𞤮𞥅𞤯𞤮𞤲 𞤤𞤭𞤤𞤣𞤮𞤲𞤮𞤴𞤢𞤴'𞤮𞤲 𞤢𞤲𞥆𞤢𞤦𞤭𞥅𞤶𞤮 𞤣𞤢𞤺𞤢 𞤲'𞤣𞤫𞤪 𞤥𞤮𞥅𞤯𞤮𞤲 𞤲𞤮𞤲 𞤲𞤮 𞤮 𞤤𞤭𞤤𞤣𞤮𞤴𞤭𞤴𞤢𞤥 𞤼𞤮 𞤥𞤮𞥅𞤯𞤮𞤲.
𞤐'𞤔𞤢𞤩𞤫𞥅 𞤳𞤮𞥅 𞤯𞤵𞤥𞤫 𞤳𞤮 𞤮 𞤱𞤭'𞤢𞤼𞤢'𞤮𞤲.
𞤐𞤫𞤯𞥆𞤮 𞤬𞤵𞥅 𞤥𞤮 𞤶𞤢𞤩𞤢𞥄𞤴𞤭 𞤢𞤲𞥆𞤢𞤦𞤭𞥅𞤶𞤮 𞤮𞤲⹁ 𞤯𞤵𞤥 𞤱𞤵𞤪𞤼𞤭𞤲𞤢𞤴𞤥𞤮 𞤲'𞤣𞤫𞤪 𞤴𞤭𞤥𞤩𞤫 𞤀𞤤𞥆𞤢𞤸 𞤮 𞤸𞤢𞤤𞤳𞤫𞥅.’
𞤀𞤲𞥆𞤢𞤦𞤮'𞤫𞤲 𞤬𞤵𞥅 𞤣𞤢𞤺𞤢 𞤅𞤢𞤥𞤢𞥄'𞤭𞤤𞤢 𞤸𞤢𞥄 𞤴𞤢𞥄𞤳𞤭 𞤢𞤲𞥆𞤢𞤦𞤮'𞤫𞤲 𞤼𞤮𞤳𞥆𞤵𞤩𞤫 𞤺𞤢𞤯𞤢 𞤥𞤢𞥄𞤳𞤮⹁ 𞤩𞤫 𞤬𞤵𞥅 𞤩𞤫 𞤥𞤫𞤼𞤭𞥅 𞤣𞤮𞤱 𞤳𞤮 𞤱𞤢𞤯𞤢𞤼𞤢 𞤲'𞤣𞤫𞤪 𞤦𞤢𞤤𞤯𞤫 𞤯𞤫'𞤫.
𞤊𞤵𞥅 𞤢𞤲𞥆𞤢𞤦𞤢𞥄𞤳𞤵𞥅𞤶𞤭 𞤯𞤭 𞤢𞤲𞥆𞤢𞤦𞤮'𞤫𞤲 𞤲'𞤺𞤢𞤯𞤭 𞤯𞤭 𞤲'𞤺𞤢𞤯𞤢 𞤲'𞤺𞤢𞤥 𞤥𞤮𞥅𞤯𞤮𞤲.
𞤌𞤲𞤮𞤲 𞤲'𞤺𞤮𞤲𞤭 𞤪𞤮𞤲𞤮𞥅𞤩𞤫 𞤢𞤤𞤳𞤢𞤱𞤢𞤤 𞤲'𞤺𞤢𞤤 𞤀𞤤𞥆𞤢𞤸 𞤱𞤢𞤯𞤢𞤲𞤭 𞤥𞤢𞥄𞤥𞤢'𞤫𞤲 𞤥𞤫𞥅𞤯𞤫𞤲 𞤲'𞤣𞤫 𞤮 𞤱𞤭'𞤭 𞤋𞤦𞤪𞤢𞥄𞤸𞤭𞤥⹁ ‘𞤁𞤢𞤺𞤢 𞤣𞤢𞤻𞤲'𞤺𞤮𞤤 𞤥𞤢𞥄𞤯𞤢 𞤥𞤭 𞤦𞤢𞤪𞤳𞤭𞤯𞤭𞤲𞤢𞤴 𞤤𞤫𞤰𞥆𞤭 𞤣𞤵𞥅𞤲𞤭𞤴𞤢𞥄𞤪𞤵 𞤬𞤵𞥅.’
𞤐'𞤁𞤫 𞤀𞤤𞥆𞤢𞤸 𞤧𞤵𞤩𞤭 𞤒𞤫𞥅𞤧𞤵 𞤥𞤢𞤷𞥆𞤵𞤯𞤮 𞤥𞤢𞥄𞤳𞤮⹁ 𞤮 𞤢𞤪𞤼𞤭𞥅 𞤤𞤭𞤤𞤮𞤴𞤳𞤭𞤥𞤮 𞤼𞤮 𞤥𞤮𞥅𞤯𞤮𞤲 𞤲'𞤺𞤢𞤥 𞤮 𞤦𞤢𞤪𞤳𞤭𞤯𞤭𞤲𞤢'𞤮𞤲⹁ 𞤮 𞤱𞤢𞤴𞤤𞤭𞤼𞤢 𞤳𞤮𞥅 𞤥𞤮𞤴𞤫 𞤥𞤮𞥅𞤯𞤮𞤲 𞤢𞤤𞤢 𞤳𞤵𞥅𞤺𞤢𞤤 𞤥𞤵𞥅𞤯𞤵𞤥 𞤳𞤢𞤤𞥆𞤵𞤲'𞤺𞤢𞤤.”
|
Kuuɗe Lilaaɓe 4
Biiturus e Yahaya Yeeso Kawtal Mawɓe Yahuudanko'en
Biiturus e Yahaya e medda e yimɓe, sey ardiiɓe diina e mawɗo taadiiɓe Wuro Ceniingo e Saadusanko'en ngari to maɓɓe.
Ɓerɗe maɓɓe e metti ngam Biiturus e Yahaya e nga'ajina wi'uki yimɓe mayɓe ummodoto e yonki, ngam Yeesu ummake daga mayde.
Ngam maajum ɓe nangiɓe, ɓe maɓɓiɓe nder suudu cural haa subaka, ngam hiirii ko ɓe nangiɓe.
Ɗuɗɓe nder nanɓe wa'aju maɓɓe tokki Yeesu, haa ɗuuɗoral tokkuɓe Yeesu waɗi yimɓe 5,000.
Nde fini, ardiiɓe e mawɓe e moodiɓɓe Attawra kawriti e Urucaliima, kamɓe e Hanaana Mawɗo Mawɓe Ardiiɓe Diina, e Kayaafa, e Yahaya, e Alijanda, e woɓɓe nder bandiraaɓe Hanaana.
Ɓe ndarni Biiturus e Yahaya yeeso maɓɓe, ɓe ƴamiɓe ɓe mbi'i, “E iri ɗeye bawɗe, koo nder inde moye njamɗitinirɗon jaraaɗo on ɗon?”
Biiturus e heewi Ruuhu Allah, wi'iɓe, “Onon ardiiɓe yimɓe e mawɓe, hande on ƴamamin dow fii boɗɗum ɗum min ngaɗani o'o jaraaɗo e no o yamɗitiniraa.
Ndaree mi wi'a'on onon yimɓe Israa'iila fuu, neɗɗo o'o jamɗitinaaɗo, dariiɗo yeeso mooɗon ɗo'o, o yamɗitina nder inde Yeesu Almasiihu Najarankeejo mo mbarɗon dow gaafaangal, mo Allah ummini daga mayde.
Kanko woni mo Joomiraawo wi'i nder Deftere Ceniinde,
‘Hayre nde mahooɓe nganyi,
kayre warti hayre ɓurnde darnuki maadi.’
To maako tan kisndam heɓetee, ngam walaa wonde inde feere nder duuniyaaru nde Allah hokki nde ɗum hisirta to naa' inde Yeesu.”
Mawɓe ɓen kayɗini nde ɓe ngi'i Biiturus e Yahaya e meta ɓernde go'o, hakko nde ɓe nani ɓe ladde'en, naa' ɓe janguɓe.
Sey ɓe paami Biiturus e Yahaya e ɓe njaadaynoo e Yeesu.
Ammaa ɓe keɓaayi ko ɓe mbi'i ngam neɗɗo mo Biiturus e Yahaya yamɗitini e darodii e maɓɓe ɗon.
Ɓe mbi'i Biiturus e Yahaya mburtoo yaasi.
Ɓe ngaɗi caawori.
E ɓe mbi'a hakkunde maɓɓe, “Ko ngaɗanten ɓe'e yimɓe?
En mbaawataa yedduki ko ɓe ngaɗi ngam koo moye jooɗiiɗo nder Urucaliima nanii ɓe ngaɗii fii kayɗiniiɗum.
Ammaa ngam haɗuki haala kan sankitaaki nder yimɓe, sey mbagginenɓe to' ɓe puɗɗita ɓe metana goɗɗo dow inde Yeesu.”
Sey ɓe nodditii Biiturus e Yahaya nder suudu ndun, ɓe mbi'iɓe to' ɓe puɗɗita ɓe metana goɗɗo koo ɓe ekkitina goɗɗo nder inde Yeesu.
Ammaa Biiturus e Yahaya mbi'iɓe, “Onon e ko'e mooɗon, cuɓee ɗume ɓuri wooɗuki yeeso Allah, min ngaɗa ko ngiɗɗon koo min ngaɗa ko Allah yiɗi?
Minon kam, min mbaawataa min ala metuki dow ko min ngi'i e gite amin e ko min nani e noppi amin.”
Mawɓe ardiiɓe diina e mawɓe yimɓe ɓeydi wagginki Biiturus e Yahaya.
Gaɗa maajum ɓe njoofiɓe, ɓe keɓaayi laawol no ɓe torrirtaɓe ngam yimɓe fuu e manta Allah dow fii kayɗiniiɗum ɗum ɓe ngaɗi.
Neɗɗo jamɗitinaaɗo on o ɓurii duuɓi 40.
Kooliiɓe Yeesu Ngaɗii Do'aare
Nde Biiturus e Yahaya njoofaa ɓe co''ii to bandiraaɓe maɓɓe tokkuɓe Yeesu ɓe ɗiiwitaniɓe fuu ko mawɓe ardiiɓe diina e mawɓe mbi'iɓe.
Nde tokkuɓe Yeesu ɓen nani non, ɓe fuu ɓe ummii ɓe ngaɗi do'aare e ɓernde wo'oyre, ɓe mbi'i, “Yaa Joomiraawo, taguɗo dow e ley e maayo e ko woni nder maajum fuu, an meti e honduko maama amin Dawda maccuɗo maaɗa nder Ruuhu Allah o wi'i,
‘Ngam ɗume yimɓe naa' Yahuudanko'en mettini ɓerɗe maɓɓe naa' seɗɗa?
Ngam ɗume yimɓe nyumi nyumooji meere?
Laamiiɓe duuniyaaru ciryake hawre,
ardiiɓe kawritii
ngam ɓe kona Joomiraawo e Almasiihu maako.’
Raa boo, nder gariiri ndi'i Hirudus e Bilaatus e yimɓe Israa'iila e goɗɗi leƴƴi ɓe kawtii ko'e maɓɓe ɓe nganyii Yeesu, maccuɗo maaɗa ceniiɗo mo cuɓuɗaa, ngam fuu ko ɓe kuwi daga arande e bawɗe maaɗa a siryakeno non ɗum waarata.
Jooni Joomiraawo, a nanii boliiɗe maɓɓe kalluɗe, hokku maccuɓe maaɗa sembe wa'ajinki boliiɗe maaɗa kulol walaa, hollu bawɗe maaɗa, yamɗitin nyawɓe, waɗu alaamaaji e kuuɗe kayɗiniiɗe nder inde Yeesu maccuɗo maaɗa ceniiɗo.”
Nde ɓe njottini do'aare wuro ngo ɓe kawriti dimbii.
Ɓe fuu ɓe keewi Ruuhu Allah, ɓe nga'ajini Wolde Allah kulol walaa.
No Kooliiɓe Yeesu Njooɗorii
Fuu kooliiɓe Yeesu ɓerɗe maɓɓe e hakkiilo maɓɓe warti go'o.
Walaa bi'oowo kanum jeyi ko woodi, e ɓe cenda koo ɗume ɗum ɓe ngoodi.
Lilaaɓe ɓen nder bawɗe ɓe ngaɗi ka wa'ajinki ummaaki Yeesu Joomiraawo daga mayde.
Koo moye maɓɓe e wondi e barka Allah mawɗum.
Walaa koo moye nder maɓɓe dulluɗo goɗɗum, ngam gooduɓe gese e gure fuu cooriiɗe kokkii lilaaɓe ceede ɗen ngam ɓe kokka koo moye mo walanaa nder maɓɓe.
E woodi goɗɗo Leewiyankeejo, neɗɗo leydi Sayiifurus bi'eteeɗo Yusufu, mo lilaaɓe noddirta Barnaba (ma'ana inde maako woni cembiɗinoowo ɓerɗe), o soori ngesa maako, o hokki lilaaɓe ceede ɗen.
|
𞤑𞤵𞥅𞤯𞤫 𞤂𞤭𞤤𞤢𞥄𞤩𞤫 𞥔
𞤄𞤭𞥅𞤼𞤵𞤪𞤵𞤧 𞤫 𞤒𞤢𞤸𞤢𞤴𞤢 𞤒𞤫𞥅𞤧𞤮 𞤑𞤢𞤱𞤼𞤢𞤤 𞤃𞤢𞤱𞤩𞤫 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲
𞤄𞤭𞥅𞤼𞤵𞤪𞤵𞤧 𞤫 𞤒𞤢𞤸𞤢𞤴𞤢 𞤫 𞤥𞤫𞤣𞥆𞤢 𞤫 𞤴𞤭𞤥𞤩𞤫⹁ 𞤧𞤫𞤴 𞤢𞤪𞤣𞤭𞥅𞤩𞤫 𞤣𞤭𞥅𞤲𞤢 𞤫 𞤥𞤢𞤱𞤯𞤮 𞤼𞤢𞥄𞤣𞤭𞥅𞤩𞤫 𞤏𞤵𞤪𞤮 𞤕𞤫𞤲𞤭𞥅𞤲'𞤺𞤮 𞤫 𞤅𞤢𞥄𞤣𞤵𞤧𞤢𞤲𞤳𞤮'𞤫𞤲 𞤲'𞤺𞤢𞤪𞤭 𞤼𞤮 𞤥𞤢𞤩𞥆𞤫.
𞤇𞤫𞤪𞤯𞤫 𞤥𞤢𞤩𞥆𞤫 𞤫 𞤥𞤫𞤼𞥆𞤭 𞤲'𞤺𞤢𞤥 𞤄𞤭𞥅𞤼𞤵𞤪𞤵𞤧 𞤫 𞤒𞤢𞤸𞤢𞤴𞤢 𞤫 𞤲'𞤺𞤢'𞤢𞤶𞤭𞤲𞤢 𞤱𞤭'𞤵𞤳𞤭 𞤴𞤭𞤥𞤩𞤫 𞤥𞤢𞤴𞤩𞤫 𞤵𞤥𞥆𞤮𞤣𞤮𞤼𞤮 𞤫 𞤴𞤮𞤲𞤳𞤭⹁ 𞤲'𞤺𞤢𞤥 𞤒𞤫𞥅𞤧𞤵 𞤵𞤥𞥆𞤢𞤳𞤫 𞤣𞤢𞤺𞤢 𞤥𞤢𞤴𞤣𞤫.
𞤐'𞤘𞤢𞤥 𞤥𞤢𞥄𞤶𞤵𞤥 𞤩𞤫 𞤲𞤢𞤲'𞤺𞤭𞤩𞤫⹁ 𞤩𞤫 𞤥𞤢𞤩𞥆𞤭𞤩𞤫 𞤲'𞤣𞤫𞤪 𞤧𞤵𞥅𞤣𞤵 𞤷𞤵𞤪𞤢𞤤 𞤸𞤢𞥄 𞤧𞤵𞤦𞤢𞤳𞤢⹁ 𞤲'𞤺𞤢𞤥 𞤸𞤭𞥅𞤪𞤭𞥅 𞤳𞤮 𞤩𞤫 𞤲𞤢𞤲'𞤺𞤭𞤩𞤫.
𞤍𞤵𞤯𞤩𞤫 𞤲'𞤣𞤫𞤪 𞤲𞤢𞤲𞤩𞤫 𞤱𞤢'𞤢𞤶𞤵 𞤥𞤢𞤩𞥆𞤫 𞤼𞤮𞤳𞥆𞤭 𞤒𞤫𞥅𞤧𞤵⹁ 𞤸𞤢𞥄 𞤯𞤵𞥅𞤯𞤮𞤪𞤢𞤤 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤱𞤢𞤯𞤭 𞤴𞤭𞤥𞤩𞤫 𞥕⹁𞥐𞥐𞥐.
𞤐'𞤁𞤫 𞤬𞤭𞤲𞤭⹁ 𞤢𞤪𞤣𞤭𞥅𞤩𞤫 𞤫 𞤥𞤢𞤱𞤩𞤫 𞤫 𞤥𞤮𞥅𞤣𞤭𞤩𞥆𞤫 𞤀𞤼𞥆𞤢𞤱𞤪𞤢 𞤳𞤢𞤱𞤪𞤭𞤼𞤭 𞤫 𞤓𞤪𞤵𞤷𞤢𞤤𞤭𞥅𞤥𞤢⹁ 𞤳𞤢𞤥𞤩𞤫 𞤫 𞤖𞤢𞤲𞤢𞥄𞤲𞤢 𞤃𞤢𞤱𞤯𞤮 𞤃𞤢𞤱𞤩𞤫 𞤀𞤪𞤣𞤭𞥅𞤩𞤫 𞤁𞤭𞥅𞤲𞤢⹁ 𞤫 𞤑𞤢𞤴𞤢𞥄𞤬𞤢⹁ 𞤫 𞤒𞤢𞤸𞤢𞤴𞤢⹁ 𞤫 𞤀𞤤𞤭𞤶𞤢𞤲'𞤣𞤢⹁ 𞤫 𞤱𞤮𞤩𞥆𞤫 𞤲'𞤣𞤫𞤪 𞤦𞤢𞤲'𞤣𞤭𞤪𞤢𞥄𞤩𞤫 𞤖𞤢𞤲𞤢𞥄𞤲𞤢.
𞤇𞤫 𞤲'𞤣𞤢𞤪𞤲𞤭 𞤄𞤭𞥅𞤼𞤵𞤪𞤵𞤧 𞤫 𞤒𞤢𞤸𞤢𞤴𞤢 𞤴𞤫𞥅𞤧𞤮 𞤥𞤢𞤩𞥆𞤫⹁ 𞤩𞤫 𞤰𞤢𞤥𞤭𞤩𞤫 𞤩𞤫 𞤲'𞤦𞤭'𞤭⹁ “𞤉 𞤭𞤪𞤭 𞤯𞤫𞤴𞤫 𞤦𞤢𞤱𞤯𞤫⹁ 𞤳𞤮𞥅 𞤲'𞤣𞤫𞤪 𞤭𞤲'𞤣𞤫 𞤥𞤮𞤴𞤫 𞤲'𞤶𞤢𞤥𞤯𞤭𞤼𞤭𞤲𞤭𞤪𞤯𞤮𞤲 𞤶𞤢𞤪𞤢𞥄𞤯𞤮 𞤮𞤲 𞤯𞤮𞤲؟”
𞤄𞤭𞥅𞤼𞤵𞤪𞤵𞤧 𞤫 𞤸𞤫𞥅𞤱𞤭 𞤈𞤵𞥅𞤸𞤵 𞤀𞤤𞥆𞤢𞤸⹁ 𞤱𞤭'𞤭𞤩𞤫⹁ “𞤌𞤲𞤮𞤲 𞤢𞤪𞤣𞤭𞥅𞤩𞤫 𞤴𞤭𞤥𞤩𞤫 𞤫 𞤥𞤢𞤱𞤩𞤫⹁ 𞤸𞤢𞤲'𞤣𞤫 𞤮𞤲 𞤰𞤢𞤥𞤢𞤥𞤭𞤲 𞤣𞤮𞤱 𞤬𞤭𞥅 𞤦𞤮𞤯𞥆𞤵𞤥 𞤯𞤵𞤥 𞤥𞤭𞤲 𞤲'𞤺𞤢𞤯𞤢𞤲𞤭 𞤮'𞤮 𞤶𞤢𞤪𞤢𞥄𞤯𞤮 𞤫 𞤲𞤮 𞤮 𞤴𞤢𞤥𞤯𞤭𞤼𞤭𞤲𞤭𞤪𞤢𞥄.
𞤐'𞤁𞤢𞤪𞤫𞥅 𞤥𞤭 𞤱𞤭'𞤢'𞤮𞤲 𞤮𞤲𞤮𞤲 𞤴𞤭𞤥𞤩𞤫 𞤋𞤧𞤪𞤢𞥄'𞤭𞥅𞤤𞤢 𞤬𞤵𞥅⹁ 𞤲𞤫𞤯𞥆𞤮 𞤮'𞤮 𞤶𞤢𞤥𞤯𞤭𞤼𞤭𞤲𞤢𞥄𞤯𞤮⹁ 𞤣𞤢𞤪𞤭𞥅𞤯𞤮 𞤴𞤫𞥅𞤧𞤮 𞤥𞤮𞥅𞤯𞤮𞤲 𞤯𞤮'𞤮⹁ 𞤮 𞤴𞤢𞤥𞤯𞤭𞤼𞤭𞤲𞤢 𞤲'𞤣𞤫𞤪 𞤭𞤲'𞤣𞤫 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤐𞤢𞤶𞤢𞤪𞤢𞤲𞤳𞤫𞥅𞤶𞤮 𞤥𞤮 𞤲'𞤦𞤢𞤪𞤯𞤮𞤲 𞤣𞤮𞤱 𞤺𞤢𞥄𞤬𞤢𞥄𞤲'𞤺𞤢𞤤⹁ 𞤥𞤮 𞤀𞤤𞥆𞤢𞤸 𞤵𞤥𞥆𞤭𞤲𞤭 𞤣𞤢𞤺𞤢 𞤥𞤢𞤴𞤣𞤫.
𞤑𞤢𞤲𞤳𞤮 𞤱𞤮𞤲𞤭 𞤥𞤮 𞤔𞤮𞥅𞤥𞤭𞤪𞤢𞥄𞤱𞤮 𞤱𞤭'𞤭 𞤲'𞤣𞤫𞤪 𞤁𞤫𞤬𞤼𞤫𞤪𞤫 𞤕𞤫𞤲𞤭𞥅𞤲'𞤣𞤫⹁
‘𞤖𞤢𞤴𞤪𞤫 𞤲'𞤣𞤫 𞤥𞤢𞤸𞤮𞥅𞤩𞤫 𞤲'𞤺𞤢𞤻𞤭⹁
𞤳𞤢𞤴𞤪𞤫 𞤱𞤢𞤪𞤼𞤭 𞤸𞤢𞤴𞤪𞤫 𞤩𞤵𞤪𞤲'𞤣𞤫 𞤣𞤢𞤪𞤲𞤵𞤳𞤭 𞤥𞤢𞥄𞤣𞤭.’
𞤚𞤮 𞤥𞤢𞥄𞤳𞤮 𞤼𞤢𞤲 𞤳𞤭𞤧𞤲'𞤣𞤢𞤥 𞤸𞤫𞤩𞤫𞤼𞤫𞥅⹁ 𞤲'𞤺𞤢𞤥 𞤱𞤢𞤤𞤢𞥄 𞤱𞤮𞤲'𞤣𞤫 𞤭𞤲'𞤣𞤫 𞤬𞤫𞥅𞤪𞤫 𞤲'𞤣𞤫𞤪 𞤣𞤵𞥅𞤲𞤭𞤴𞤢𞥄𞤪𞤵 𞤲'𞤣𞤫 𞤀𞤤𞥆𞤢𞤸 𞤸𞤮𞤳𞥆𞤭 𞤲'𞤣𞤫 𞤯𞤵𞤥 𞤸𞤭𞤧𞤭𞤪𞤼𞤢 𞤼𞤮 𞤲𞤢𞥄' 𞤭𞤲'𞤣𞤫 𞤒𞤫𞥅𞤧𞤵.”
𞤃𞤢𞤱𞤩𞤫 𞤩𞤫𞤲 𞤳𞤢𞤴𞤯𞤭𞤲𞤭 𞤲'𞤣𞤫 𞤩𞤫 𞤲'𞤺𞤭'𞤭 𞤄𞤭𞥅𞤼𞤵𞤪𞤵𞤧 𞤫 𞤒𞤢𞤸𞤢𞤴𞤢 𞤫 𞤥𞤫𞤼𞤢 𞤩𞤫𞤪𞤲'𞤣𞤫 𞤺𞤮'𞤮⹁ 𞤸𞤢𞤳𞥆𞤮 𞤲'𞤣𞤫 𞤩𞤫 𞤲𞤢𞤲𞤭 𞤩𞤫 𞤤𞤢𞤣𞥆𞤫'𞤫𞤲⹁ 𞤲𞤢𞥄' 𞤩𞤫 𞤶𞤢𞤲'𞤺𞤵𞤩𞤫.
𞤅𞤫𞤴 𞤩𞤫 𞤨𞤢𞥄𞤥𞤭 𞤄𞤭𞥅𞤼𞤵𞤪𞤵𞤧 𞤫 𞤒𞤢𞤸𞤢𞤴𞤢 𞤫 𞤩𞤫 𞤲'𞤶𞤢𞥄𞤣𞤢𞤴𞤲𞤮𞥅 𞤫 𞤒𞤫𞥅𞤧𞤵.
𞤀𞤥𞥆𞤢𞥄 𞤩𞤫 𞤳𞤫𞤩𞤢𞥄𞤴𞤭 𞤳𞤮 𞤩𞤫 𞤲'𞤦𞤭'𞤭 𞤲'𞤺𞤢𞤥 𞤲𞤫𞤯𞥆𞤮 𞤥𞤮 𞤄𞤭𞥅𞤼𞤵𞤪𞤵𞤧 𞤫 𞤒𞤢𞤸𞤢𞤴𞤢 𞤴𞤢𞤥𞤯𞤭𞤼𞤭𞤲𞤭 𞤫 𞤣𞤢𞤪𞤮𞤣𞤭𞥅 𞤫 𞤥𞤢𞤩𞥆𞤫 𞤯𞤮𞤲.
𞤇𞤫 𞤲'𞤦𞤭'𞤭 𞤄𞤭𞥅𞤼𞤵𞤪𞤵𞤧 𞤫 𞤒𞤢𞤸𞤢𞤴𞤢 𞤲'𞤦𞤵𞤪𞤼𞤮𞥅 𞤴𞤢𞥄𞤧𞤭.
𞤇𞤫 𞤲'𞤺𞤢𞤯𞤭 𞤷𞤢𞥄𞤱𞤮𞤪𞤭.
𞤉 𞤩𞤫 𞤲'𞤦𞤭'𞤢 𞤸𞤢𞤳𞥆𞤵𞤲'𞤣𞤫 𞤥𞤢𞤩𞥆𞤫⹁ “𞤑𞤮 𞤲'𞤺𞤢𞤯𞤢𞤲𞤼𞤫𞤲 𞤩𞤫'𞤫 𞤴𞤭𞤥𞤩𞤫؟
𞤉𞤲 𞤲'𞤦𞤢𞥄𞤱𞤢𞤼𞤢𞥄 𞤴𞤫𞤣𞥆𞤵𞤳𞤭 𞤳𞤮 𞤩𞤫 𞤲'𞤺𞤢𞤯𞤭 𞤲'𞤺𞤢𞤥 𞤳𞤮𞥅 𞤥𞤮𞤴𞤫 𞤶𞤮𞥅𞤯𞤭𞥅𞤯𞤮 𞤲'𞤣𞤫𞤪 𞤓𞤪𞤵𞤷𞤢𞤤𞤭𞥅𞤥𞤢 𞤲𞤢𞤲𞤭𞥅 𞤩𞤫 𞤲'𞤺𞤢𞤯𞤭𞥅 𞤬𞤭𞥅 𞤳𞤢𞤴𞤯𞤭𞤲𞤭𞥅𞤯𞤵𞤥.
𞤀𞤥𞥆𞤢𞥄 𞤲'𞤺𞤢𞤥 𞤸𞤢𞤯𞤵𞤳𞤭 𞤸𞤢𞥄𞤤𞤢 𞤳𞤢𞤲 𞤧𞤢𞤲𞤳𞤭𞤼𞤢𞥄𞤳𞤭 𞤲'𞤣𞤫𞤪 𞤴𞤭𞤥𞤩𞤫⹁ 𞤧𞤫𞤴 𞤲'𞤦𞤢𞤺𞥆𞤭𞤲𞤫𞤲𞤩𞤫 𞤼𞤮' 𞤩𞤫 𞤨𞤵𞤯𞥆𞤭𞤼𞤢 𞤩𞤫 𞤥𞤫𞤼𞤢𞤲𞤢 𞤺𞤮𞤯𞥆𞤮 𞤣𞤮𞤱 𞤭𞤲'𞤣𞤫 𞤒𞤫𞥅𞤧𞤵.”
𞤅𞤫𞤴 𞤩𞤫 𞤲𞤮𞤣𞥆𞤭𞤼𞤭𞥅 𞤄𞤭𞥅𞤼𞤵𞤪𞤵𞤧 𞤫 𞤒𞤢𞤸𞤢𞤴𞤢 𞤲'𞤣𞤫𞤪 𞤧𞤵𞥅𞤣𞤵 𞤲'𞤣𞤵𞤲⹁ 𞤩𞤫 𞤲'𞤦𞤭'𞤭𞤩𞤫 𞤼𞤮' 𞤩𞤫 𞤨𞤵𞤯𞥆𞤭𞤼𞤢 𞤩𞤫 𞤥𞤫𞤼𞤢𞤲𞤢 𞤺𞤮𞤯𞥆𞤮 𞤳𞤮𞥅 𞤩𞤫 𞤫𞤳𞥆𞤭𞤼𞤭𞤲𞤢 𞤺𞤮𞤯𞥆𞤮 𞤲'𞤣𞤫𞤪 𞤭𞤲'𞤣𞤫 𞤒𞤫𞥅𞤧𞤵.
𞤀𞤥𞥆𞤢𞥄 𞤄𞤭𞥅𞤼𞤵𞤪𞤵𞤧 𞤫 𞤒𞤢𞤸𞤢𞤴𞤢 𞤲'𞤦𞤭'𞤭𞤩𞤫⹁ “𞤌𞤲𞤮𞤲 𞤫 𞤳𞤮'𞤫 𞤥𞤮𞥅𞤯𞤮𞤲⹁ 𞤷𞤵𞤩𞤫𞥅 𞤯𞤵𞤥𞤫 𞤩𞤵𞤪𞤭 𞤱𞤮𞥅𞤯𞤵𞤳𞤭 𞤴𞤫𞥅𞤧𞤮 𞤀𞤤𞥆𞤢𞤸⹁ 𞤥𞤭𞤲 𞤲'𞤺𞤢𞤯𞤢 𞤳𞤮 𞤲'𞤺𞤭𞤯𞥆𞤮𞤲 𞤳𞤮𞥅 𞤥𞤭𞤲 𞤲'𞤺𞤢𞤯𞤢 𞤳𞤮 𞤀𞤤𞥆𞤢𞤸 𞤴𞤭𞤯𞤭؟
𞤃𞤭𞤲𞤮𞤲 𞤳𞤢𞤥⹁ 𞤥𞤭𞤲 𞤲'𞤦𞤢𞥄𞤱𞤢𞤼𞤢𞥄 𞤥𞤭𞤲 𞤢𞤤𞤢 𞤥𞤫𞤼𞤵𞤳𞤭 𞤣𞤮𞤱 𞤳𞤮 𞤥𞤭𞤲 𞤲'𞤺𞤭'𞤭 𞤫 𞤺𞤭𞤼𞤫 𞤢𞤥𞤭𞤲 𞤫 𞤳𞤮 𞤥𞤭𞤲 𞤲𞤢𞤲𞤭 𞤫 𞤲𞤮𞤨𞥆𞤭 𞤢𞤥𞤭𞤲.”
𞤃𞤢𞤱𞤩𞤫 𞤢𞤪𞤣𞤭𞥅𞤩𞤫 𞤣𞤭𞥅𞤲𞤢 𞤫 𞤥𞤢𞤱𞤩𞤫 𞤴𞤭𞤥𞤩𞤫 𞤩𞤫𞤴𞤣𞤭 𞤱𞤢𞤺𞥆𞤭𞤲𞤳𞤭 𞤄𞤭𞥅𞤼𞤵𞤪𞤵𞤧 𞤫 𞤒𞤢𞤸𞤢𞤴𞤢.
𞤘𞤢𞤯𞤢 𞤥𞤢𞥄𞤶𞤵𞤥 𞤩𞤫 𞤲'𞤶𞤮𞥅𞤬𞤭𞤩𞤫⹁ 𞤩𞤫 𞤳𞤫𞤩𞤢𞥄𞤴𞤭 𞤤𞤢𞥄𞤱𞤮𞤤 𞤲𞤮 𞤩𞤫 𞤼𞤮𞤪𞥆𞤭𞤪𞤼𞤢𞤩𞤫 𞤲'𞤺𞤢𞤥 𞤴𞤭𞤥𞤩𞤫 𞤬𞤵𞥅 𞤫 𞤥𞤢𞤲𞤼𞤢 𞤀𞤤𞥆𞤢𞤸 𞤣𞤮𞤱 𞤬𞤭𞥅 𞤳𞤢𞤴𞤯𞤭𞤲𞤭𞥅𞤯𞤵𞤥 𞤯𞤵𞤥 𞤩𞤫 𞤲'𞤺𞤢𞤯𞤭.
𞤐𞤫𞤯𞥆𞤮 𞤶𞤢𞤥𞤯𞤭𞤼𞤭𞤲𞤢𞥄𞤯𞤮 𞤮𞤲 𞤮 𞤩𞤵𞤪𞤭𞥅 𞤣𞤵𞥅𞤩𞤭 𞥔𞥐.
𞤑𞤮𞥅𞤤𞤭𞥅𞤩𞤫 𞤒𞤫𞥅𞤧𞤵 𞤐'𞤘𞤢𞤯𞤭𞥅 𞤁𞤮'𞤢𞥄𞤪𞤫
𞤐'𞤁𞤫 𞤄𞤭𞥅𞤼𞤵𞤪𞤵𞤧 𞤫 𞤒𞤢𞤸𞤢𞤴𞤢 𞤲'𞤶𞤮𞥅𞤬𞤢𞥄 𞤩𞤫 𞤷𞤮''𞤭𞥅 𞤼𞤮 𞤦𞤢𞤲'𞤣𞤭𞤪𞤢𞥄𞤩𞤫 𞤥𞤢𞤩𞥆𞤫 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤩𞤫 𞤯𞤭𞥅𞤱𞤭𞤼𞤢𞤲𞤭𞤩𞤫 𞤬𞤵𞥅 𞤳𞤮 𞤥𞤢𞤱𞤩𞤫 𞤢𞤪𞤣𞤭𞥅𞤩𞤫 𞤣𞤭𞥅𞤲𞤢 𞤫 𞤥𞤢𞤱𞤩𞤫 𞤲'𞤦𞤭'𞤭𞤩𞤫.
𞤐'𞤁𞤫 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤩𞤫𞤲 𞤲𞤢𞤲𞤭 𞤲𞤮𞤲⹁ 𞤩𞤫 𞤬𞤵𞥅 𞤩𞤫 𞤵𞤥𞥆𞤭𞥅 𞤩𞤫 𞤲'𞤺𞤢𞤯𞤭 𞤣𞤮'𞤢𞥄𞤪𞤫 𞤫 𞤩𞤫𞤪𞤲'𞤣𞤫 𞤱𞤮'𞤮𞤴𞤪𞤫⹁ 𞤩𞤫 𞤲'𞤦𞤭'𞤭⹁ “𞤒𞤢𞥄 𞤔𞤮𞥅𞤥𞤭𞤪𞤢𞥄𞤱𞤮⹁ 𞤼𞤢𞤺𞤵𞤯𞤮 𞤣𞤮𞤱 𞤫 𞤤𞤫𞤴 𞤫 𞤥𞤢𞥄𞤴𞤮 𞤫 𞤳𞤮 𞤱𞤮𞤲𞤭 𞤲'𞤣𞤫𞤪 𞤥𞤢𞥄𞤶𞤵𞤥 𞤬𞤵𞥅⹁ 𞤢𞤲 𞤥𞤫𞤼𞤭 𞤫 𞤸𞤮𞤲'𞤣𞤵𞤳𞤮 𞤥𞤢𞥄𞤥𞤢 𞤢𞤥𞤭𞤲 𞤁𞤢𞤱𞤣𞤢 𞤥𞤢𞤷𞥆𞤵𞤯𞤮 𞤥𞤢𞥄𞤯𞤢 𞤲'𞤣𞤫𞤪 𞤈𞤵𞥅𞤸𞤵 𞤀𞤤𞥆𞤢𞤸 𞤮 𞤱𞤭'𞤭⹁
‘𞤐'𞤘𞤢𞤥 𞤯𞤵𞤥𞤫 𞤴𞤭𞤥𞤩𞤫 𞤲𞤢𞥄' 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤥𞤫𞤼𞥆𞤭𞤲𞤭 𞤩𞤫𞤪𞤯𞤫 𞤥𞤢𞤩𞥆𞤫 𞤲𞤢𞥄' 𞤧𞤫𞤯𞥆𞤢؟
𞤐'𞤘𞤢𞤥 𞤯𞤵𞤥𞤫 𞤴𞤭𞤥𞤩𞤫 𞤻𞤵𞤥𞤭 𞤻𞤵𞤥𞤮𞥅𞤶𞤭 𞤥𞤫𞥅𞤪𞤫؟
𞤂𞤢𞥄𞤥𞤭𞥅𞤩𞤫 𞤣𞤵𞥅𞤲𞤭𞤴𞤢𞥄𞤪𞤵 𞤷𞤭𞤪𞤴𞤢𞤳𞤫 𞤸𞤢𞤱𞤪𞤫⹁
𞤢𞤪𞤣𞤭𞥅𞤩𞤫 𞤳𞤢𞤱𞤪𞤭𞤼𞤭𞥅
𞤲'𞤺𞤢𞤥 𞤩𞤫 𞤳𞤮𞤲𞤢 𞤔𞤮𞥅𞤥𞤭𞤪𞤢𞥄𞤱𞤮 𞤫 𞤀𞤤𞤥𞤢𞤧𞤭𞥅𞤸𞤵 𞤥𞤢𞥄𞤳𞤮.’
𞤈𞤢𞥄 𞤦𞤮𞥅⹁ 𞤲'𞤣𞤫𞤪 𞤺𞤢𞤪𞤭𞥅𞤪𞤭 𞤲'𞤣𞤭'𞤭 𞤖𞤭𞤪𞤵𞤣𞤵𞤧 𞤫 𞤄𞤭𞤤𞤢𞥄𞤼𞤵𞤧 𞤫 𞤴𞤭𞤥𞤩𞤫 𞤋𞤧𞤪𞤢𞥄'𞤭𞥅𞤤𞤢 𞤫 𞤺𞤮𞤯𞥆𞤭 𞤤𞤫𞤰𞥆𞤭 𞤩𞤫 𞤳𞤢𞤱𞤼𞤭𞥅 𞤳𞤮'𞤫 𞤥𞤢𞤩𞥆𞤫 𞤩𞤫 𞤲'𞤺𞤢𞤻𞤭𞥅 𞤒𞤫𞥅𞤧𞤵⹁ 𞤥𞤢𞤷𞥆𞤵𞤯𞤮 𞤥𞤢𞥄𞤯𞤢 𞤷𞤫𞤲𞤭𞥅𞤯𞤮 𞤥𞤮 𞤷𞤵𞤩𞤵𞤯𞤢𞥄⹁ 𞤲'𞤺𞤢𞤥 𞤬𞤵𞥅 𞤳𞤮 𞤩𞤫 𞤳𞤵𞤱𞤭 𞤣𞤢𞤺𞤢 𞤢𞤪𞤢𞤲'𞤣𞤫 𞤫 𞤦𞤢𞤱𞤯𞤫 𞤥𞤢𞥄𞤯𞤢 𞤢 𞤧𞤭𞤪𞤴𞤢𞤳𞤫𞤲𞤮 𞤲𞤮𞤲 𞤯𞤵𞤥 𞤱𞤢𞥄𞤪𞤢𞤼𞤢.
𞤔𞤮𞥅𞤲𞤭 𞤔𞤮𞥅𞤥𞤭𞤪𞤢𞥄𞤱𞤮⹁ 𞤢 𞤲𞤢𞤲𞤭𞥅 𞤦𞤮𞤤𞤭𞥅𞤯𞤫 𞤥𞤢𞤩𞥆𞤫 𞤳𞤢𞤤𞥆𞤵𞤯𞤫⹁ 𞤸𞤮𞤳𞥆𞤵 𞤥𞤢𞤷𞥆𞤵𞤩𞤫 𞤥𞤢𞥄𞤯𞤢 𞤧𞤫𞤲'𞤦𞤫 𞤱𞤢'𞤢𞤶𞤭𞤲𞤳𞤭 𞤦𞤮𞤤𞤭𞥅𞤯𞤫 𞤥𞤢𞥄𞤯𞤢 𞤳𞤵𞤤𞤮𞤤 𞤱𞤢𞤤𞤢𞥄⹁ 𞤸𞤮𞤤𞥆𞤵 𞤦𞤢𞤱𞤯𞤫 𞤥𞤢𞥄𞤯𞤢⹁ 𞤴𞤢𞤥𞤯𞤭𞤼𞤭𞤲 𞤻𞤢𞤱𞤩𞤫⹁ 𞤱𞤢𞤯𞤵 𞤢𞤤𞤢𞥄𞤥𞤢𞥄𞤶𞤭 𞤫 𞤳𞤵𞥅𞤯𞤫 𞤳𞤢𞤴𞤯𞤭𞤲𞤭𞥅𞤯𞤫 𞤲'𞤣𞤫𞤪 𞤭𞤲'𞤣𞤫 𞤒𞤫𞥅𞤧𞤵 𞤥𞤢𞤷𞥆𞤵𞤯𞤮 𞤥𞤢𞥄𞤯𞤢 𞤷𞤫𞤲𞤭𞥅𞤯𞤮.”
𞤐'𞤁𞤫 𞤩𞤫 𞤲'𞤶𞤮𞤼𞥆𞤭𞤲𞤭 𞤣𞤮'𞤢𞥄𞤪𞤫 𞤱𞤵𞤪𞤮 𞤲'𞤺𞤮 𞤩𞤫 𞤳𞤢𞤱𞤪𞤭𞤼𞤭 𞤣𞤭𞤲'𞤦𞤭𞥅.
𞤇𞤫 𞤬𞤵𞥅 𞤩𞤫 𞤳𞤫𞥅𞤱𞤭 𞤈𞤵𞥅𞤸𞤵 𞤀𞤤𞥆𞤢𞤸⹁ 𞤩𞤫 𞤲'𞤺𞤢'𞤢𞤶𞤭𞤲𞤭 𞤏𞤮𞤤𞤣𞤫 𞤀𞤤𞥆𞤢𞤸 𞤳𞤵𞤤𞤮𞤤 𞤱𞤢𞤤𞤢𞥄.
𞤐𞤮 𞤑𞤮𞥅𞤤𞤭𞥅𞤩𞤫 𞤒𞤫𞥅𞤧𞤵 𞤐'𞤔𞤮𞥅𞤯𞤮𞤪𞤭𞥅
𞤊𞤵𞥅 𞤳𞤮𞥅𞤤𞤭𞥅𞤩𞤫 𞤒𞤫𞥅𞤧𞤵 𞤩𞤫𞤪𞤯𞤫 𞤥𞤢𞤩𞥆𞤫 𞤫 𞤸𞤢𞤳𞥆𞤭𞥅𞤤𞤮 𞤥𞤢𞤩𞥆𞤫 𞤱𞤢𞤪𞤼𞤭 𞤺𞤮'𞤮.
𞤏𞤢𞤤𞤢𞥄 𞤦𞤭'𞤮𞥅𞤱𞤮 𞤳𞤢𞤲𞤵𞤥 𞤶𞤫𞤴𞤭 𞤳𞤮 𞤱𞤮𞥅𞤣𞤭⹁ 𞤫 𞤩𞤫 𞤷𞤫𞤲'𞤣𞤢 𞤳𞤮𞥅 𞤯𞤵𞤥𞤫 𞤯𞤵𞤥 𞤩𞤫 𞤲'𞤺𞤮𞥅𞤣𞤭.
𞤂𞤭𞤤𞤢𞥄𞤩𞤫 𞤩𞤫𞤲 𞤲'𞤣𞤫𞤪 𞤦𞤢𞤱𞤯𞤫 𞤩𞤫 𞤲'𞤺𞤢𞤯𞤭 𞤳𞤢 𞤱𞤢'𞤢𞤶𞤭𞤲𞤳𞤭 𞤵𞤥𞥆𞤢𞥄𞤳𞤭 𞤒𞤫𞥅𞤧𞤵 𞤔𞤮𞥅𞤥𞤭𞤪𞤢𞥄𞤱𞤮 𞤣𞤢𞤺𞤢 𞤥𞤢𞤴𞤣𞤫.
𞤑𞤮𞥅 𞤥𞤮𞤴𞤫 𞤥𞤢𞤩𞥆𞤫 𞤫 𞤱𞤮𞤲'𞤣𞤭 𞤫 𞤦𞤢𞤪𞤳𞤢 𞤀𞤤𞥆𞤢𞤸 𞤥𞤢𞤱𞤯𞤵𞤥.
𞤏𞤢𞤤𞤢𞥄 𞤳𞤮𞥅 𞤥𞤮𞤴𞤫 𞤲'𞤣𞤫𞤪 𞤥𞤢𞤩𞥆𞤫 𞤣𞤵𞤤𞥆𞤵𞤯𞤮 𞤺𞤮𞤯𞥆𞤵𞤥⹁ 𞤲'𞤺𞤢𞤥 𞤺𞤮𞥅𞤣𞤵𞤩𞤫 𞤺𞤫𞤧𞤫 𞤫 𞤺𞤵𞤪𞤫 𞤬𞤵𞥅 𞤷𞤮𞥅𞤪𞤭𞥅𞤯𞤫 𞤳𞤮𞤳𞥆𞤭𞥅 𞤤𞤭𞤤𞤢𞥄𞤩𞤫 𞤷𞤫𞥅𞤣𞤫 𞤯𞤫𞤲 𞤲'𞤺𞤢𞤥 𞤩𞤫 𞤳𞤮𞤳𞥆𞤢 𞤳𞤮𞥅 𞤥𞤮𞤴𞤫 𞤥𞤮 𞤱𞤢𞤤𞤢𞤲𞤢𞥄 𞤲'𞤣𞤫𞤪 𞤥𞤢𞤩𞥆𞤫.
𞤉 𞤱𞤮𞥅𞤣𞤭 𞤺𞤮𞤯𞥆𞤮 𞤂𞤫𞥅𞤱𞤭𞤴𞤢𞤲𞤳𞤫𞥅𞤶𞤮⹁ 𞤲𞤫𞤯𞥆𞤮 𞤤𞤫𞤴𞤣𞤭 𞤅𞤢𞤴𞤭𞥅𞤬𞤵𞤪𞤵𞤧 𞤦𞤭'𞤫𞤼𞤫𞥅𞤯𞤮 𞤒𞤵𞤧𞤵𞤬𞤵⹁ 𞤥𞤮 𞤤𞤭𞤤𞤢𞥄𞤩𞤫 𞤲𞤮𞤣𞥆𞤭𞤪𞤼𞤢 𞤄𞤢𞤪𞤲𞤢𞤦𞤢 (𞤥𞤢'𞤢𞤲𞤢 𞤭𞤲'𞤣𞤫 𞤥𞤢𞥄𞤳𞤮 𞤱𞤮𞤲𞤭 𞤷𞤫𞤲'𞤦𞤭𞤯𞤭𞤲𞤮𞥅𞤱𞤮 𞤩𞤫𞤪𞤯𞤫)⹁ 𞤮 𞤧𞤮𞥅𞤪𞤭 𞤲'𞤺𞤫𞤧𞤢 𞤥𞤢𞥄𞤳𞤮⹁ 𞤮 𞤸𞤮𞤳𞥆𞤭 𞤤𞤭𞤤𞤢𞥄𞤩𞤫 𞤷𞤫𞥅𞤣𞤫 𞤯𞤫𞤲.
|
Kuuɗe Lilaaɓe 5
Hanaaniya e Safiiratu
Ammaa e woodi goɗɗo bi'eteeɗo Hanaaniya e debbo maako Safiiratu.
Kanko maa o soori ngesa maako.
O sendi ceede ɗen e andal debbo maako.
O suuɗi goɗɗe o yaari koriiɗe o hokki lilaaɓe.
Biiturus wi'imo, “Hanaaniya, ngam ɗume aluɗaa Ceyɗan natti ɓernde maaɗa haa pewanɗaa Ruuhu Allah, cuuɗuɗaa goɗɗe ceede nder ceede ngesa kan?
Ko cooruɗaa ɗum, naa' um ɗum maaɗa?
Nde cooruɗaaɗum naa' an jeyi ceede ɗen?
Ko waɗi ngaɗuɗaa non?
Naa' yimɓe pewanɗaa, ammaa Allah pewanɗaa.”
Nde Hanaaniya nani boliiɗe ɗen, o yani o maayi.
Kulol mangol nangi nanɓe habaru ɗum fuu.
Woɓɓe kaye'en ummii, taari ɓandu maako e gude, koccimo, mburtinimo yaasi, uwoyimo.
Gaɗa awaaji tati sey raa debbo maako wari nattoyi.
O andaa ko waɗi.
Biiturus wi'imo, “Wi'am, ɗe'e ceede kanje tan cooruɗon ngesa mooɗon?”
O wi'i, “Ee, ɗum non min coorika.”
Nden Biiturus wi'imo, “Ngam ɗume kawtuɗon hoore ngam foonduki Ruuhu Joomiraawo?
Raa, uwoyɓe gorko maaɗa ɗon ngara, jooni ɓe koccete an maa!”
Ɗon e ɗon kanko maa o yani haade koyɗe Biiturus, o maayi.
Kaye'en ɓen natti tawi o mayɗo, ɓe koccimo ɓe mburtinimo, ɓe uwoyimo haade gorko maako.
Kulol mangol nangi kawtal tokkuɓe Yeesu e nanɓe habaru ɗum fuu.
Lilaaɓe Ngaɗii Alaamaaji Ɗuɗɗi Kayɗiniiɗi
Lilaaɓe ngaɗi alaamaaji e kuuɗe kayɗiniiɗe ɗuɗɗe nder yimɓe.
Kooliiɓe Yeesu fuu e kawrita nder Rumpaaru Suleymaanu mawndu nder nyumo go'o.
Koo moye mo walaa nder kawtal maɓɓe e hula nattukiɓe, koo nde koo moye e hokkaɓe mangu naa' seɗɗa.
Fuu e non koo ndeye yimɓe ɗuɗɓe, worɓe e rewɓe, e ɓeydoo nder tokkuɓe Yeesu, haa ɗum warti yimɓe e koccoya nyawɓe, e ɓe mburtinoyaɓe dow ɗate, e ɓe pukkinaɓe dow leece e daage, ngam to Biiturus warii koo ɗowdi maako maa tan meema woɓɓe maɓɓe.
Yimɓe ɗuɗɓe daga ngarihoy piliikoy Urucaliima maa ngaddingaddini nyawɓe e gooduɓe ginni.
Ɓe fuu boo ɓe njamɗitinaa.
Torruki Lilaaɓe
Nden Mawɗo Mawɓe Ardiiɓe Diina e wonduɓe e maako, waato Saadusanko'en, ɓe ummini lawliiru kallundu.
Ɓe nangi lilaaɓe, ɓe maɓɓiɓe nder suudu cural.
Ammaa nder jemmaare nden malaa'ikaajo Joomiraawo wari maɓɓitani lilaaɓe ɓen dammuɗe suudu cural ndun, wurtiniɓe, wi'iɓe, “Njahee ndaree nder Wuro Ceniingo, kokkon koo moye habaru yonki kesum.”
Nde ɓe nani non, ɓe nattoyi nder Wuro Ceniingo subaka, ɗon e ɗon ɓe puɗɗi ekkitinki.
Mawɗo Mawɓe Ardiiɓe Diina e wonduɓe e maako noddi Kawtal Mawɓe e ardiiɓe Yahuudanko'en fuu.
Ɓe mbi'i ɗum wurtinoya lilaaɓe ɓen daga nder suudu cural, ɓe ngaddee.
Ammaa nde taadiiɓe njahi, ɓe tawaayi lilaaɓe ɓen nder suudu ndun.
Sey ɓe co''ii, ɓe mbi'i mawɓe ɓen, “Min tawii suudu cural ndun e maɓɓii, taadiiɓe e ndarii e ndeena dammuɗe ɗen, ammaa nde min maɓɓiti, min tawaayi koo go'oto nder maɓɓe!”
Nde mawɗo taadiiɓe Wuro Ceniingo e mawɓe ardiiɓe diina nani non, ɗum wanniiɓe, ɓe andaa no fii ɗum wartata.
Sey goɗɗo wari, wi'iɓe, “Yimɓe ɓe maɓɓuɗon nder suudu cural e ɓe ton nder Wuro Ceniingo e ɓe nga'ajinana yimɓe!”
Nden mawɗo taadiiɓe on yaadi e taadiiɓe, ɓe ngaddi lilaaɓe ɓen.
Ammaa ɓe ngaddiraayiɓe e sembe, ngam e ɓe kula to yimɓe kuborooɓe e kaaƴe.
Nde ɓe ngaddiɓe, ɓe ndarniɓe yeeso Kawtal Mawɓe.
Mawɗo Mawɓe Ardiiɓe Diina ƴamtiɓe, wi'i, “Min kaɗii'on ekkitinki dow inde Yeesu, ammaa on cankitii wa'aju mooɗon nder Urucaliima fuu.
Kadimaa on ngiɗi yowankimin hakke ƴiiƴam warukimo.”
Biiturus e lilaaɓe nootii, mbi'i, “Doole min tokka ko Allah wi'i, naa' ko yimɓe mbi'i.
Allah mo maama'en meeɗen umminii Yeesu daga mayde, gaɗa on mbariimo dow gaafaangal.
Allah hokkiimo mangu, jo''iniimo e jungo muuɗum nyaamo, wartiriimo laamiiɗo e kisnoowo, ngam yimɓe Israa'iila tuuba, ɓe keɓa yaafaneeki hakke maɓɓe.
Minon ngoni ceydiiɓe fii ɗu'um, minon e Ruuhu Allah ɗum Allah hokki yimɓe gaɗooɓe ko o wi'i.”
Nde mawɓe ɓen nani non, ɓerɗe maɓɓe metti naa' seɗɗa, ɓe ngiɗii ɓe mbara lilaaɓe ɓen.
Ammaa goɗɗo bi'eteeɗo Gamaaliya ummii darii caka Kawtal Mawɓe.
Kanko o Faarisankeejo o moodibbo Attawra, yimɓe fuu e kokkamo mangu.
O wi'i ɗum wurtina lilaaɓe ɓen yaasi carel seɗɗa.
Gaɗa ɓe mburtinaama, o wi'i kawtal ngal, “Onon bandiraaɓe am Israa'iilanko'en, ndeenee ko'e mooɗon dow ko ngiɗɗon waɗanki yimɓe ɓe'e.
Ko neeɓaayi goɗɗo bi'eteeɗo Tudas wangii.
O hoccii hoore maako bo o mawɗo.
Yimɓe ko waɗi 400 tokkimo.
Too, o waraama, tokkunooɓemo fuu cankitake, walaa koo go'oto dariiɗo.
Gaɗa maako, Yahuuda Galilankeejo warii carel ko gomnati limata yimɓe, yimɓe ɗuɗɓe tokkiimo.
Kanko maa o waraama, tokkuɓemo fuu cankitake.
Jooni, e mi wi'a'on, ngoɗɗitee yimɓe ɓe'e, aleeɓe.
Ngam to nyumooji maɓɓe e kuugal maɓɓe ƴiwii to yimɓe, ɗum lallay.
Ammaa to ɗum ƴiwoyii to Allah, nden kam on mbaawataa sankutukiɗum.
Paamee to' kaɓdon e Allah!”
Mawɓe ɓen njaɓi ko o wi'i.
Ɓe nodditi lilaaɓe ɓen, ɓe piyiɓe, ɓe mbi'iɓe to' ɓe ɓeyda metuki dow inde Yeesu.
Nden ɓe njoofiɓe.
Lilaaɓe ɓen mburtoyii nder Kawtal Mawɓe e welwelo ngam Allah mawniniiɓe haa ɓe kewtii semtineeki ngam Yeesu.
Koo ndeye nyalnde e ɓe nga'ajina Habaru Belɗum wi'uki Yeesu woni Almasiihu, e ɓe ekkitina nder Wuro Ceniingo e nder gure fuu.
|
𞤑𞤵𞥅𞤯𞤫 𞤂𞤭𞤤𞤢𞥄𞤩𞤫 𞥕
𞤖𞤢𞤲𞤢𞥄𞤲𞤭𞤴𞤢 𞤫 𞤅𞤢𞤬𞤭𞥅𞤪𞤢𞤼𞤵
𞤀𞤥𞥆𞤢𞥄 𞤫 𞤱𞤮𞥅𞤣𞤭 𞤺𞤮𞤯𞥆𞤮 𞤦𞤭'𞤫𞤼𞤫𞥅𞤯𞤮 𞤖𞤢𞤲𞤢𞥄𞤲𞤭𞤴𞤢 𞤫 𞤣𞤫𞤦𞥆𞤮 𞤥𞤢𞥄𞤳𞤮 𞤅𞤢𞤬𞤭𞥅𞤪𞤢𞤼𞤵.
𞤑𞤢𞤲𞤳𞤮 𞤥𞤢𞥄 𞤮 𞤧𞤮𞥅𞤪𞤭 𞤲'𞤺𞤫𞤧𞤢 𞤥𞤢𞥄𞤳𞤮.
𞤌 𞤧𞤫𞤲'𞤣𞤭 𞤷𞤫𞥅𞤣𞤫 𞤯𞤫𞤲 𞤫 𞤢𞤲'𞤣𞤢𞤤 𞤣𞤫𞤦𞥆𞤮 𞤥𞤢𞥄𞤳𞤮.
𞤌 𞤧𞤵𞥅𞤯𞤭 𞤺𞤮𞤯𞥆𞤫 𞤮 𞤴𞤢𞥄𞤪𞤭 𞤳𞤮𞤪𞤭𞥅𞤯𞤫 𞤮 𞤸𞤮𞤳𞥆𞤭 𞤤𞤭𞤤𞤢𞥄𞤩𞤫.
𞤄𞤭𞥅𞤼𞤵𞤪𞤵𞤧 𞤱𞤭'𞤭𞤥𞤮⹁ “𞤖𞤢𞤲𞤢𞥄𞤲𞤭𞤴𞤢⹁ 𞤲'𞤺𞤢𞤥 𞤯𞤵𞤥𞤫 𞤢𞤤𞤵𞤯𞤢𞥄 𞤕𞤫𞤴𞤯𞤢𞤲 𞤲𞤢𞤼𞥆𞤭 𞤩𞤫𞤪𞤲'𞤣𞤫 𞤥𞤢𞥄𞤯𞤢 𞤸𞤢𞥄 𞤨𞤫𞤱𞤢𞤲𞤯𞤢𞥄 𞤈𞤵𞥅𞤸𞤵 𞤀𞤤𞥆𞤢𞤸⹁ 𞤷𞤵𞥅𞤯𞤵𞤯𞤢𞥄 𞤺𞤮𞤯𞥆𞤫 𞤷𞤫𞥅𞤣𞤫 𞤲'𞤣𞤫𞤪 𞤷𞤫𞥅𞤣𞤫 𞤲'𞤺𞤫𞤧𞤢 𞤳𞤢𞤲؟
𞤑𞤮 𞤷𞤮𞥅𞤪𞤵𞤯𞤢𞥄 𞤯𞤵𞤥⹁ 𞤲𞤢𞥄' 𞤵𞤥 𞤯𞤵𞤥 𞤥𞤢𞥄𞤯𞤢؟
𞤐'𞤁𞤫 𞤷𞤮𞥅𞤪𞤵𞤯𞤢𞥄𞤯𞤵𞤥 𞤲𞤢𞥄' 𞤢𞤲 𞤶𞤫𞤴𞤭 𞤷𞤫𞥅𞤣𞤫 𞤯𞤫𞤲؟
𞤑𞤮 𞤱𞤢𞤯𞤭 𞤲'𞤺𞤢𞤯𞤵𞤯𞤢𞥄 𞤲𞤮𞤲؟
𞤐𞤢𞥄' 𞤴𞤭𞤥𞤩𞤫 𞤨𞤫𞤱𞤢𞤲𞤯𞤢𞥄⹁ 𞤢𞤥𞥆𞤢𞥄 𞤀𞤤𞥆𞤢𞤸 𞤨𞤫𞤱𞤢𞤲𞤯𞤢𞥄.”
𞤐'𞤁𞤫 𞤖𞤢𞤲𞤢𞥄𞤲𞤭𞤴𞤢 𞤲𞤢𞤲𞤭 𞤦𞤮𞤤𞤭𞥅𞤯𞤫 𞤯𞤫𞤲⹁ 𞤮 𞤴𞤢𞤲𞤭 𞤮 𞤥𞤢𞥄𞤴𞤭.
𞤑𞤵𞤤𞤮𞤤 𞤥𞤢𞤲'𞤺𞤮𞤤 𞤲𞤢𞤲'𞤺𞤭 𞤲𞤢𞤲𞤩𞤫 𞤸𞤢𞤦𞤢𞤪𞤵 𞤯𞤵𞤥 𞤬𞤵𞥅.
𞤏𞤮𞤩𞥆𞤫 𞤳𞤢𞤴𞤫'𞤫𞤲 𞤵𞤥𞥆𞤭𞥅⹁ 𞤼𞤢𞥄𞤪𞤭 𞤩𞤢𞤲'𞤣𞤵 𞤥𞤢𞥄𞤳𞤮 𞤫 𞤺𞤵𞤣𞤫⹁ 𞤳𞤮𞤷𞥆𞤭𞤥𞤮⹁ 𞤲'𞤦𞤵𞤪𞤼𞤭𞤲𞤭𞤥𞤮 𞤴𞤢𞥄𞤧𞤭⹁ 𞤵𞤱𞤮𞤴𞤭𞤥𞤮.
𞤘𞤢𞤯𞤢 𞤢𞤱𞤢𞥄𞤶𞤭 𞤼𞤢𞤼𞤭 𞤧𞤫𞤴 𞤪𞤢𞥄 𞤣𞤫𞤦𞥆𞤮 𞤥𞤢𞥄𞤳𞤮 𞤱𞤢𞤪𞤭 𞤲𞤢𞤼𞥆𞤮𞤴𞤭.
𞤌 𞤢𞤲'𞤣𞤢𞥄 𞤳𞤮 𞤱𞤢𞤯𞤭.
𞤄𞤭𞥅𞤼𞤵𞤪𞤵𞤧 𞤱𞤭'𞤭𞤥𞤮⹁ “𞤏𞤭'𞤢𞤥⹁ 𞤯𞤫'𞤫 𞤷𞤫𞥅𞤣𞤫 𞤳𞤢𞤲'𞤶𞤫 𞤼𞤢𞤲 𞤷𞤮𞥅𞤪𞤵𞤯𞤮𞤲 𞤲'𞤺𞤫𞤧𞤢 𞤥𞤮𞥅𞤯𞤮𞤲؟”
𞤌 𞤱𞤭'𞤭⹁ “𞤉𞥅⹁ 𞤯𞤵𞤥 𞤲𞤮𞤲 𞤥𞤭𞤲 𞤷𞤮𞥅𞤪𞤭𞤳𞤢.”
𞤐'𞤁𞤫𞤲 𞤄𞤭𞥅𞤼𞤵𞤪𞤵𞤧 𞤱𞤭'𞤭𞤥𞤮⹁ “𞤐'𞤘𞤢𞤥 𞤯𞤵𞤥𞤫 𞤳𞤢𞤱𞤼𞤵𞤯𞤮𞤲 𞤸𞤮𞥅𞤪𞤫 𞤲'𞤺𞤢𞤥 𞤬𞤮𞥅𞤲'𞤣𞤵𞤳𞤭 𞤈𞤵𞥅𞤸𞤵 𞤔𞤮𞥅𞤥𞤭𞤪𞤢𞥄𞤱𞤮؟
𞤈𞤢𞥄⹁ 𞤵𞤱𞤮𞤴𞤩𞤫 𞤺𞤮𞤪𞤳𞤮 𞤥𞤢𞥄𞤯𞤢 𞤯𞤮𞤲 𞤲'𞤺𞤢𞤪𞤢⹁ 𞤶𞤮𞥅𞤲𞤭 𞤩𞤫 𞤳𞤮𞤷𞥆𞤫𞤼𞤫 𞤢𞤲 𞤥𞤢𞥄!”
𞤍𞤮𞤲 𞤫 𞤯𞤮𞤲 𞤳𞤢𞤲𞤳𞤮 𞤥𞤢𞥄 𞤮 𞤴𞤢𞤲𞤭 𞤸𞤢𞥄𞤣𞤫 𞤳𞤮𞤴𞤯𞤫 𞤄𞤭𞥅𞤼𞤵𞤪𞤵𞤧⹁ 𞤮 𞤥𞤢𞥄𞤴𞤭.
𞤑𞤢𞤴𞤫'𞤫𞤲 𞤩𞤫𞤲 𞤲𞤢𞤼𞥆𞤭 𞤼𞤢𞤱𞤭 𞤮 𞤥𞤢𞤴𞤯𞤮⹁ 𞤩𞤫 𞤳𞤮𞤷𞥆𞤭𞤥𞤮 𞤩𞤫 𞤲'𞤦𞤵𞤪𞤼𞤭𞤲𞤭𞤥𞤮⹁ 𞤩𞤫 𞤵𞤱𞤮𞤴𞤭𞤥𞤮 𞤸𞤢𞥄𞤣𞤫 𞤺𞤮𞤪𞤳𞤮 𞤥𞤢𞥄𞤳𞤮.
𞤑𞤵𞤤𞤮𞤤 𞤥𞤢𞤲'𞤺𞤮𞤤 𞤲𞤢𞤲'𞤺𞤭 𞤳𞤢𞤱𞤼𞤢𞤤 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤫 𞤲𞤢𞤲𞤩𞤫 𞤸𞤢𞤦𞤢𞤪𞤵 𞤯𞤵𞤥 𞤬𞤵𞥅.
𞤂𞤭𞤤𞤢𞥄𞤩𞤫 𞤐'𞤘𞤢𞤯𞤭𞥅 𞤀𞤤𞤢𞥄𞤥𞤢𞥄𞤶𞤭 𞤍𞤵𞤯𞥆𞤭 𞤑𞤢𞤴𞤯𞤭𞤲𞤭𞥅𞤯𞤭
𞤂𞤭𞤤𞤢𞥄𞤩𞤫 𞤲'𞤺𞤢𞤯𞤭 𞤢𞤤𞤢𞥄𞤥𞤢𞥄𞤶𞤭 𞤫 𞤳𞤵𞥅𞤯𞤫 𞤳𞤢𞤴𞤯𞤭𞤲𞤭𞥅𞤯𞤫 𞤯𞤵𞤯𞥆𞤫 𞤲'𞤣𞤫𞤪 𞤴𞤭𞤥𞤩𞤫.
𞤑𞤮𞥅𞤤𞤭𞥅𞤩𞤫 𞤒𞤫𞥅𞤧𞤵 𞤬𞤵𞥅 𞤫 𞤳𞤢𞤱𞤪𞤭𞤼𞤢 𞤲'𞤣𞤫𞤪 𞤈𞤵𞤥𞤨𞤢𞥄𞤪𞤵 𞤅𞤵𞤤𞤫𞤴𞤥𞤢𞥄𞤲𞤵 𞤥𞤢𞤱𞤲'𞤣𞤵 𞤲'𞤣𞤫𞤪 𞤻𞤵𞤥𞤮 𞤺𞤮'𞤮.
𞤑𞤮𞥅 𞤥𞤮𞤴𞤫 𞤥𞤮 𞤱𞤢𞤤𞤢𞥄 𞤲'𞤣𞤫𞤪 𞤳𞤢𞤱𞤼𞤢𞤤 𞤥𞤢𞤩𞥆𞤫 𞤫 𞤸𞤵𞤤𞤢 𞤲𞤢𞤼𞥆𞤵𞤳𞤭𞤩𞤫⹁ 𞤳𞤮𞥅 𞤲'𞤣𞤫 𞤳𞤮𞥅 𞤥𞤮𞤴𞤫 𞤫 𞤸𞤮𞤳𞥆𞤢𞤩𞤫 𞤥𞤢𞤲'𞤺𞤵 𞤲𞤢𞥄' 𞤧𞤫𞤯𞥆𞤢.
𞤊𞤵𞥅 𞤫 𞤲𞤮𞤲 𞤳𞤮𞥅 𞤲'𞤣𞤫𞤴𞤫 𞤴𞤭𞤥𞤩𞤫 𞤯𞤵𞤯𞤩𞤫⹁ 𞤱𞤮𞤪𞤩𞤫 𞤫 𞤪𞤫𞤱𞤩𞤫⹁ 𞤫 𞤩𞤫𞤴𞤣𞤮𞥅 𞤲'𞤣𞤫𞤪 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵⹁ 𞤸𞤢𞥄 𞤯𞤵𞤥 𞤱𞤢𞤪𞤼𞤭 𞤴𞤭𞤥𞤩𞤫 𞤫 𞤳𞤮𞤷𞥆𞤮𞤴𞤢 𞤻𞤢𞤱𞤩𞤫⹁ 𞤫 𞤩𞤫 𞤲'𞤦𞤵𞤪𞤼𞤭𞤲𞤮𞤴𞤢𞤩𞤫 𞤣𞤮𞤱 𞤯𞤢𞤼𞤫⹁ 𞤫 𞤩𞤫 𞤨𞤵𞤳𞥆𞤭𞤲𞤢𞤩𞤫 𞤣𞤮𞤱 𞤤𞤫𞥅𞤷𞤫 𞤫 𞤣𞤢𞥄𞤺𞤫⹁ 𞤲'𞤺𞤢𞤥 𞤼𞤮 𞤄𞤭𞥅𞤼𞤵𞤪𞤵𞤧 𞤱𞤢𞤪𞤭𞥅 𞤳𞤮𞥅 𞤯𞤮𞤱𞤣𞤭 𞤥𞤢𞥄𞤳𞤮 𞤥𞤢𞥄 𞤼𞤢𞤲 𞤥𞤫𞥅𞤥𞤢 𞤱𞤮𞤩𞥆𞤫 𞤥𞤢𞤩𞥆𞤫.
𞤒𞤭𞤥𞤩𞤫 𞤯𞤵𞤯𞤩𞤫 𞤣𞤢𞤺𞤢 𞤲'𞤺𞤢𞤪𞤭𞤸𞤮𞤴 𞤨𞤭𞤤𞤭𞥅𞤳𞤮𞤴 𞤓𞤪𞤵𞤷𞤢𞤤𞤭𞥅𞤥𞤢 𞤥𞤢𞥄 𞤲'𞤺𞤢𞤣𞥆𞤭𞤲'𞤺𞤢𞤣𞥆𞤭𞤲𞤭 𞤻𞤢𞤱𞤩𞤫 𞤫 𞤺𞤮𞥅𞤣𞤵𞤩𞤫 𞤺𞤭𞤲𞥆𞤭.
𞤇𞤫 𞤬𞤵𞥅 𞤦𞤮𞥅 𞤩𞤫 𞤲'𞤶𞤢𞤥𞤯𞤭𞤼𞤭𞤲𞤢𞥄.
𞤚𞤮𞤪𞥆𞤵𞤳𞤭 𞤂𞤭𞤤𞤢𞥄𞤩𞤫
𞤐'𞤁𞤫𞤲 𞤃𞤢𞤱𞤯𞤮 𞤃𞤢𞤱𞤩𞤫 𞤀𞤪𞤣𞤭𞥅𞤩𞤫 𞤁𞤭𞥅𞤲𞤢 𞤫 𞤱𞤮𞤲'𞤣𞤵𞤩𞤫 𞤫 𞤥𞤢𞥄𞤳𞤮⹁ 𞤱𞤢𞥄𞤼𞤮 𞤅𞤢𞥄𞤣𞤵𞤧𞤢𞤲𞤳𞤮'𞤫𞤲⹁ 𞤩𞤫 𞤵𞤥𞥆𞤭𞤲𞤭 𞤤𞤢𞤱𞤤𞤭𞥅𞤪𞤵 𞤳𞤢𞤤𞥆𞤵𞤲'𞤣𞤵.
𞤇𞤫 𞤲𞤢𞤲'𞤺𞤭 𞤤𞤭𞤤𞤢𞥄𞤩𞤫⹁ 𞤩𞤫 𞤥𞤢𞤩𞥆𞤭𞤩𞤫 𞤲'𞤣𞤫𞤪 𞤧𞤵𞥅𞤣𞤵 𞤷𞤵𞤪𞤢𞤤.
𞤀𞤥𞥆𞤢𞥄 𞤲'𞤣𞤫𞤪 𞤶𞤫𞤥𞥆𞤢𞥄𞤪𞤫 𞤲'𞤣𞤫𞤲 𞤥𞤢𞤤𞤢𞥄'𞤭𞤳𞤢𞥄𞤶𞤮 𞤔𞤮𞥅𞤥𞤭𞤪𞤢𞥄𞤱𞤮 𞤱𞤢𞤪𞤭 𞤥𞤢𞤩𞥆𞤭𞤼𞤢𞤲𞤭 𞤤𞤭𞤤𞤢𞥄𞤩𞤫 𞤩𞤫𞤲 𞤣𞤢𞤥𞥆𞤵𞤯𞤫 𞤧𞤵𞥅𞤣𞤵 𞤷𞤵𞤪𞤢𞤤 𞤲'𞤣𞤵𞤲⹁ 𞤱𞤵𞤪𞤼𞤭𞤲𞤭𞤩𞤫⹁ 𞤱𞤭'𞤭𞤩𞤫⹁ “𞤐'𞤔𞤢𞤸𞤫𞥅 𞤲'𞤣𞤢𞤪𞤫𞥅 𞤲'𞤣𞤫𞤪 𞤏𞤵𞤪𞤮 𞤕𞤫𞤲𞤭𞥅𞤲'𞤺𞤮⹁ 𞤳𞤮𞤳𞥆𞤮𞤲 𞤳𞤮𞥅 𞤥𞤮𞤴𞤫 𞤸𞤢𞤦𞤢𞤪𞤵 𞤴𞤮𞤲𞤳𞤭 𞤳𞤫𞤧𞤵𞤥.”
𞤐'𞤁𞤫 𞤩𞤫 𞤲𞤢𞤲𞤭 𞤲𞤮𞤲⹁ 𞤩𞤫 𞤲𞤢𞤼𞥆𞤮𞤴𞤭 𞤲'𞤣𞤫𞤪 𞤏𞤵𞤪𞤮 𞤕𞤫𞤲𞤭𞥅𞤲'𞤺𞤮 𞤧𞤵𞤦𞤢𞤳𞤢⹁ 𞤯𞤮𞤲 𞤫 𞤯𞤮𞤲 𞤩𞤫 𞤨𞤵𞤯𞥆𞤭 𞤫𞤳𞥆𞤭𞤼𞤭𞤲𞤳𞤭.
𞤃𞤢𞤱𞤯𞤮 𞤃𞤢𞤱𞤩𞤫 𞤀𞤪𞤣𞤭𞥅𞤩𞤫 𞤁𞤭𞥅𞤲𞤢 𞤫 𞤱𞤮𞤲'𞤣𞤵𞤩𞤫 𞤫 𞤥𞤢𞥄𞤳𞤮 𞤲𞤮𞤣𞥆𞤭 𞤑𞤢𞤱𞤼𞤢𞤤 𞤃𞤢𞤱𞤩𞤫 𞤫 𞤢𞤪𞤣𞤭𞥅𞤩𞤫 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤬𞤵𞥅.
𞤇𞤫 𞤲'𞤦𞤭'𞤭 𞤯𞤵𞤥 𞤱𞤵𞤪𞤼𞤭𞤲𞤮𞤴𞤢 𞤤𞤭𞤤𞤢𞥄𞤩𞤫 𞤩𞤫𞤲 𞤣𞤢𞤺𞤢 𞤲'𞤣𞤫𞤪 𞤧𞤵𞥅𞤣𞤵 𞤷𞤵𞤪𞤢𞤤⹁ 𞤩𞤫 𞤲'𞤺𞤢𞤣𞥆𞤫𞥅.
𞤀𞤥𞥆𞤢𞥄 𞤲'𞤣𞤫 𞤼𞤢𞥄𞤣𞤭𞥅𞤩𞤫 𞤲'𞤶𞤢𞤸𞤭⹁ 𞤩𞤫 𞤼𞤢𞤱𞤢𞥄𞤴𞤭 𞤤𞤭𞤤𞤢𞥄𞤩𞤫 𞤩𞤫𞤲 𞤲'𞤣𞤫𞤪 𞤧𞤵𞥅𞤣𞤵 𞤲'𞤣𞤵𞤲.
𞤅𞤫𞤴 𞤩𞤫 𞤷𞤮''𞤭𞥅⹁ 𞤩𞤫 𞤲'𞤦𞤭'𞤭 𞤥𞤢𞤱𞤩𞤫 𞤩𞤫𞤲⹁ “𞤃𞤭𞤲 𞤼𞤢𞤱𞤭𞥅 𞤧𞤵𞥅𞤣𞤵 𞤷𞤵𞤪𞤢𞤤 𞤲'𞤣𞤵𞤲 𞤫 𞤥𞤢𞤩𞥆𞤭𞥅⹁ 𞤼𞤢𞥄𞤣𞤭𞥅𞤩𞤫 𞤫 𞤲'𞤣𞤢𞤪𞤭𞥅 𞤫 𞤲'𞤣𞤫𞥅𞤲𞤢 𞤣𞤢𞤥𞥆𞤵𞤯𞤫 𞤯𞤫𞤲⹁ 𞤢𞤥𞥆𞤢𞥄 𞤲'𞤣𞤫 𞤥𞤭𞤲 𞤥𞤢𞤩𞥆𞤭𞤼𞤭⹁ 𞤥𞤭𞤲 𞤼𞤢𞤱𞤢𞥄𞤴𞤭 𞤳𞤮𞥅 𞤺𞤮'𞤮𞤼𞤮 𞤲'𞤣𞤫𞤪 𞤥𞤢𞤩𞥆𞤫!”
𞤐'𞤁𞤫 𞤥𞤢𞤱𞤯𞤮 𞤼𞤢𞥄𞤣𞤭𞥅𞤩𞤫 𞤏𞤵𞤪𞤮 𞤕𞤫𞤲𞤭𞥅𞤲'𞤺𞤮 𞤫 𞤥𞤢𞤱𞤩𞤫 𞤢𞤪𞤣𞤭𞥅𞤩𞤫 𞤣𞤭𞥅𞤲𞤢 𞤲𞤢𞤲𞤭 𞤲𞤮𞤲⹁ 𞤯𞤵𞤥 𞤱𞤢𞤲𞥆𞤭𞥅𞤩𞤫⹁ 𞤩𞤫 𞤢𞤲'𞤣𞤢𞥄 𞤲𞤮 𞤬𞤭𞥅 𞤯𞤵𞤥 𞤱𞤢𞤪𞤼𞤢𞤼𞤢.
𞤅𞤫𞤴 𞤺𞤮𞤯𞥆𞤮 𞤱𞤢𞤪𞤭⹁ 𞤱𞤭'𞤭𞤩𞤫⹁ “𞤒𞤭𞤥𞤩𞤫 𞤩𞤫 𞤥𞤢𞤩𞥆𞤵𞤯𞤮𞤲 𞤲'𞤣𞤫𞤪 𞤧𞤵𞥅𞤣𞤵 𞤷𞤵𞤪𞤢𞤤 𞤫 𞤩𞤫 𞤼𞤮𞤲 𞤲'𞤣𞤫𞤪 𞤏𞤵𞤪𞤮 𞤕𞤫𞤲𞤭𞥅𞤲'𞤺𞤮 𞤫 𞤩𞤫 𞤲'𞤺𞤢'𞤢𞤶𞤭𞤲𞤢𞤲𞤢 𞤴𞤭𞤥𞤩𞤫!”
𞤐'𞤁𞤫𞤲 𞤥𞤢𞤱𞤯𞤮 𞤼𞤢𞥄𞤣𞤭𞥅𞤩𞤫 𞤮𞤲 𞤴𞤢𞥄𞤣𞤭 𞤫 𞤼𞤢𞥄𞤣𞤭𞥅𞤩𞤫⹁ 𞤩𞤫 𞤲'𞤺𞤢𞤣𞥆𞤭 𞤤𞤭𞤤𞤢𞥄𞤩𞤫 𞤩𞤫𞤲.
𞤀𞤥𞥆𞤢𞥄 𞤩𞤫 𞤲'𞤺𞤢𞤣𞥆𞤭𞤪𞤢𞥄𞤴𞤭𞤩𞤫 𞤫 𞤧𞤫𞤲'𞤦𞤫⹁ 𞤲'𞤺𞤢𞤥 𞤫 𞤩𞤫 𞤳𞤵𞤤𞤢 𞤼𞤮 𞤴𞤭𞤥𞤩𞤫 𞤳𞤵𞤦𞤮𞤪𞤮𞥅𞤩𞤫 𞤫 𞤳𞤢𞥄𞤰𞤫.
𞤐'𞤁𞤫 𞤩𞤫 𞤲'𞤺𞤢𞤣𞥆𞤭𞤩𞤫⹁ 𞤩𞤫 𞤲'𞤣𞤢𞤪𞤲𞤭𞤩𞤫 𞤴𞤫𞥅𞤧𞤮 𞤑𞤢𞤱𞤼𞤢𞤤 𞤃𞤢𞤱𞤩𞤫.
𞤃𞤢𞤱𞤯𞤮 𞤃𞤢𞤱𞤩𞤫 𞤀𞤪𞤣𞤭𞥅𞤩𞤫 𞤁𞤭𞥅𞤲𞤢 𞤰𞤢𞤥𞤼𞤭𞤩𞤫⹁ 𞤱𞤭'𞤭⹁ “𞤃𞤭𞤲 𞤳𞤢𞤯𞤭𞥅'𞤮𞤲 𞤫𞤳𞥆𞤭𞤼𞤭𞤲𞤳𞤭 𞤣𞤮𞤱 𞤭𞤲'𞤣𞤫 𞤒𞤫𞥅𞤧𞤵⹁ 𞤢𞤥𞥆𞤢𞥄 𞤮𞤲 𞤷𞤢𞤲𞤳𞤭𞤼𞤭𞥅 𞤱𞤢'𞤢𞤶𞤵 𞤥𞤮𞥅𞤯𞤮𞤲 𞤲'𞤣𞤫𞤪 𞤓𞤪𞤵𞤷𞤢𞤤𞤭𞥅𞤥𞤢 𞤬𞤵𞥅.
𞤑𞤢𞤣𞤭𞤥𞤢𞥄 𞤮𞤲 𞤲'𞤺𞤭𞤯𞤭 𞤴𞤮𞤱𞤢𞤲𞤳𞤭𞤥𞤭𞤲 𞤸𞤢𞤳𞥆𞤫 𞤰𞤭𞥅𞤰𞤢𞤥 𞤱𞤢𞤪𞤵𞤳𞤭𞤥𞤮.”
𞤄𞤭𞥅𞤼𞤵𞤪𞤵𞤧 𞤫 𞤤𞤭𞤤𞤢𞥄𞤩𞤫 𞤲𞤮𞥅𞤼𞤭𞥅⹁ 𞤲'𞤦𞤭'𞤭⹁ “𞤁𞤮𞥅𞤤𞤫 𞤥𞤭𞤲 𞤼𞤮𞤳𞥆𞤢 𞤳𞤮 𞤀𞤤𞥆𞤢𞤸 𞤱𞤭'𞤭⹁ 𞤲𞤢𞥄' 𞤳𞤮 𞤴𞤭𞤥𞤩𞤫 𞤲'𞤦𞤭'𞤭.
𞤀𞤤𞥆𞤢𞤸 𞤥𞤮 𞤥𞤢𞥄𞤥𞤢'𞤫𞤲 𞤥𞤫𞥅𞤯𞤫𞤲 𞤵𞤥𞥆𞤭𞤲𞤭𞥅 𞤒𞤫𞥅𞤧𞤵 𞤣𞤢𞤺𞤢 𞤥𞤢𞤴𞤣𞤫⹁ 𞤺𞤢𞤯𞤢 𞤮𞤲 𞤲'𞤦𞤢𞤪𞤭𞥅𞤥𞤮 𞤣𞤮𞤱 𞤺𞤢𞥄𞤬𞤢𞥄𞤲'𞤺𞤢𞤤.
𞤀𞤤𞥆𞤢𞤸 𞤸𞤮𞤳𞥆𞤭𞥅𞤥𞤮 𞤥𞤢𞤲'𞤺𞤵⹁ 𞤶𞤮''𞤭𞤲𞤭𞥅𞤥𞤮 𞤫 𞤶𞤵𞤲'𞤺𞤮 𞤥𞤵𞥅𞤯𞤵𞤥 𞤻𞤢𞥄𞤥𞤮⹁ 𞤱𞤢𞤪𞤼𞤭𞤪𞤭𞥅𞤥𞤮 𞤤𞤢𞥄𞤥𞤭𞥅𞤯𞤮 𞤫 𞤳𞤭𞤧𞤲𞤮𞥅𞤱𞤮⹁ 𞤲'𞤺𞤢𞤥 𞤴𞤭𞤥𞤩𞤫 𞤋𞤧𞤪𞤢𞥄'𞤭𞥅𞤤𞤢 𞤼𞤵𞥅𞤦𞤢⹁ 𞤩𞤫 𞤳𞤫𞤩𞤢 𞤴𞤢𞥄𞤬𞤢𞤲𞤫𞥅𞤳𞤭 𞤸𞤢𞤳𞥆𞤫 𞤥𞤢𞤩𞥆𞤫.
𞤃𞤭𞤲𞤮𞤲 𞤲'𞤺𞤮𞤲𞤭 𞤷𞤫𞤴𞤣𞤭𞥅𞤩𞤫 𞤬𞤭𞥅 𞤯𞤵'𞤵𞤥⹁ 𞤥𞤭𞤲𞤮𞤲 𞤫 𞤈𞤵𞥅𞤸𞤵 𞤀𞤤𞥆𞤢𞤸 𞤯𞤵𞤥 𞤀𞤤𞥆𞤢𞤸 𞤸𞤮𞤳𞥆𞤭 𞤴𞤭𞤥𞤩𞤫 𞤺𞤢𞤯𞤮𞥅𞤩𞤫 𞤳𞤮 𞤮 𞤱𞤭'𞤭.”
𞤐'𞤁𞤫 𞤥𞤢𞤱𞤩𞤫 𞤩𞤫𞤲 𞤲𞤢𞤲𞤭 𞤲𞤮𞤲⹁ 𞤩𞤫𞤪𞤯𞤫 𞤥𞤢𞤩𞥆𞤫 𞤥𞤫𞤼𞥆𞤭 𞤲𞤢𞥄' 𞤧𞤫𞤯𞥆𞤢⹁ 𞤩𞤫 𞤲'𞤺𞤭𞤯𞤭𞥅 𞤩𞤫 𞤲'𞤦𞤢𞤪𞤢 𞤤𞤭𞤤𞤢𞥄𞤩𞤫 𞤩𞤫𞤲.
𞤀𞤥𞥆𞤢𞥄 𞤺𞤮𞤯𞥆𞤮 𞤦𞤭'𞤫𞤼𞤫𞥅𞤯𞤮 𞤘𞤢𞤥𞤢𞥄𞤤𞤭𞤴𞤢 𞤵𞤥𞥆𞤭𞥅 𞤣𞤢𞤪𞤭𞥅 𞤷𞤢𞤳𞤢 𞤑𞤢𞤱𞤼𞤢𞤤 𞤃𞤢𞤱𞤩𞤫.
𞤑𞤢𞤲𞤳𞤮 𞤮 𞤊𞤢𞥄𞤪𞤭𞤧𞤢𞤲𞤳𞤫𞥅𞤶𞤮 𞤮 𞤥𞤮𞥅𞤣𞤭𞤦𞥆𞤮 𞤀𞤼𞥆𞤢𞤱𞤪𞤢⹁ 𞤴𞤭𞤥𞤩𞤫 𞤬𞤵𞥅 𞤫 𞤳𞤮𞤳𞥆𞤢𞤥𞤮 𞤥𞤢𞤲'𞤺𞤵.
𞤌 𞤱𞤭'𞤭 𞤯𞤵𞤥 𞤱𞤵𞤪𞤼𞤭𞤲𞤢 𞤤𞤭𞤤𞤢𞥄𞤩𞤫 𞤩𞤫𞤲 𞤴𞤢𞥄𞤧𞤭 𞤷𞤢𞤪𞤫𞤤 𞤧𞤫𞤯𞥆𞤢.
𞤘𞤢𞤯𞤢 𞤩𞤫 𞤲'𞤦𞤵𞤪𞤼𞤭𞤲𞤢𞥄𞤥𞤢⹁ 𞤮 𞤱𞤭'𞤭 𞤳𞤢𞤱𞤼𞤢𞤤 𞤲'𞤺𞤢𞤤⹁ “𞤌𞤲𞤮𞤲 𞤦𞤢𞤲'𞤣𞤭𞤪𞤢𞥄𞤩𞤫 𞤢𞤥 𞤋𞤧𞤪𞤢𞥄'𞤭𞥅𞤤𞤢𞤲𞤳𞤮'𞤫𞤲⹁ 𞤲'𞤣𞤫𞥅𞤲𞤫𞥅 𞤳𞤮'𞤫 𞤥𞤮𞥅𞤯𞤮𞤲 𞤣𞤮𞤱 𞤳𞤮 𞤲'𞤺𞤭𞤯𞥆𞤮𞤲 𞤱𞤢𞤯𞤢𞤲𞤳𞤭 𞤴𞤭𞤥𞤩𞤫 𞤩𞤫'𞤫.
𞤑𞤮 𞤲𞤫𞥅𞤩𞤢𞥄𞤴𞤭 𞤺𞤮𞤯𞥆𞤮 𞤦𞤭'𞤫𞤼𞤫𞥅𞤯𞤮 𞤚𞤵𞤣𞤢𞤧 𞤱𞤢𞤲'𞤺𞤭𞥅.
𞤌 𞤸𞤮𞤷𞥆𞤭𞥅 𞤸𞤮𞥅𞤪𞤫 𞤥𞤢𞥄𞤳𞤮 𞤦𞤮 𞤮 𞤥𞤢𞤱𞤯𞤮.
𞤒𞤭𞤥𞤩𞤫 𞤳𞤮 𞤱𞤢𞤯𞤭 𞥔𞥐𞥐 𞤼𞤮𞤳𞥆𞤭𞤥𞤮.
𞤚𞤮𞥅⹁ 𞤮 𞤱𞤢𞤪𞤢𞥄𞤥𞤢⹁ 𞤼𞤮𞤳𞥆𞤵𞤲𞤮𞥅𞤩𞤫𞤥𞤮 𞤬𞤵𞥅 𞤷𞤢𞤲𞤳𞤭𞤼𞤢𞤳𞤫⹁ 𞤱𞤢𞤤𞤢𞥄 𞤳𞤮𞥅 𞤺𞤮'𞤮𞤼𞤮 𞤣𞤢𞤪𞤭𞥅𞤯𞤮.
𞤘𞤢𞤯𞤢 𞤥𞤢𞥄𞤳𞤮⹁ 𞤒𞤢𞤸𞤵𞥅𞤣𞤢 𞤘𞤢𞤤𞤭𞤤𞤢𞤲𞤳𞤫𞥅𞤶𞤮 𞤱𞤢𞤪𞤭𞥅 𞤷𞤢𞤪𞤫𞤤 𞤳𞤮 𞤺𞤮𞤥𞤲𞤢𞤼𞤭 𞤤𞤭𞤥𞤢𞤼𞤢 𞤴𞤭𞤥𞤩𞤫⹁ 𞤴𞤭𞤥𞤩𞤫 𞤯𞤵𞤯𞤩𞤫 𞤼𞤮𞤳𞥆𞤭𞥅𞤥𞤮.
𞤑𞤢𞤲𞤳𞤮 𞤥𞤢𞥄 𞤮 𞤱𞤢𞤪𞤢𞥄𞤥𞤢⹁ 𞤼𞤮𞤳𞥆𞤵𞤩𞤫𞤥𞤮 𞤬𞤵𞥅 𞤷𞤢𞤲𞤳𞤭𞤼𞤢𞤳𞤫.
𞤔𞤮𞥅𞤲𞤭⹁ 𞤫 𞤥𞤭 𞤱𞤭'𞤢'𞤮𞤲⹁ 𞤲'𞤺𞤮𞤯𞥆𞤭𞤼𞤫𞥅 𞤴𞤭𞤥𞤩𞤫 𞤩𞤫'𞤫⹁ 𞤢𞤤𞤫𞥅𞤩𞤫.
𞤐'𞤘𞤢𞤥 𞤼𞤮 𞤻𞤵𞤥𞤮𞥅𞤶𞤭 𞤥𞤢𞤩𞥆𞤫 𞤫 𞤳𞤵𞥅𞤺𞤢𞤤 𞤥𞤢𞤩𞥆𞤫 𞤰𞤭𞤱𞤭𞥅 𞤼𞤮 𞤴𞤭𞤥𞤩𞤫⹁ 𞤯𞤵𞤥 𞤤𞤢𞤤𞥆𞤢𞤴.
𞤀𞤥𞥆𞤢𞥄 𞤼𞤮 𞤯𞤵𞤥 𞤰𞤭𞤱𞤮𞤴𞤭𞥅 𞤼𞤮 𞤀𞤤𞥆𞤢𞤸⹁ 𞤲'𞤣𞤫𞤲 𞤳𞤢𞤥 𞤮𞤲 𞤲'𞤦𞤢𞥄𞤱𞤢𞤼𞤢𞥄 𞤧𞤢𞤲𞤳𞤵𞤼𞤵𞤳𞤭𞤯𞤵𞤥.
𞤆𞤢𞥄𞤥𞤫𞥅 𞤼𞤮' 𞤳𞤢𞤩𞤣𞤮𞤲 𞤫 𞤀𞤤𞥆𞤢𞤸!”
𞤃𞤢𞤱𞤩𞤫 𞤩𞤫𞤲 𞤲'𞤶𞤢𞤩𞤭 𞤳𞤮 𞤮 𞤱𞤭'𞤭.
𞤇𞤫 𞤲𞤮𞤣𞥆𞤭𞤼𞤭 𞤤𞤭𞤤𞤢𞥄𞤩𞤫 𞤩𞤫𞤲⹁ 𞤩𞤫 𞤨𞤭𞤴𞤭𞤩𞤫⹁ 𞤩𞤫 𞤲'𞤦𞤭'𞤭𞤩𞤫 𞤼𞤮' 𞤩𞤫 𞤩𞤫𞤴𞤣𞤢 𞤥𞤫𞤼𞤵𞤳𞤭 𞤣𞤮𞤱 𞤭𞤲'𞤣𞤫 𞤒𞤫𞥅𞤧𞤵.
𞤐'𞤁𞤫𞤲 𞤩𞤫 𞤲'𞤶𞤮𞥅𞤬𞤭𞤩𞤫.
𞤂𞤭𞤤𞤢𞥄𞤩𞤫 𞤩𞤫𞤲 𞤲'𞤦𞤵𞤪𞤼𞤮𞤴𞤭𞥅 𞤲'𞤣𞤫𞤪 𞤑𞤢𞤱𞤼𞤢𞤤 𞤃𞤢𞤱𞤩𞤫 𞤫 𞤱𞤫𞤤𞤱𞤫𞤤𞤮 𞤲'𞤺𞤢𞤥 𞤀𞤤𞥆𞤢𞤸 𞤥𞤢𞤱𞤲𞤭𞤲𞤭𞥅𞤩𞤫 𞤸𞤢𞥄 𞤩𞤫 𞤳𞤫𞤱𞤼𞤭𞥅 𞤧𞤫𞤥𞤼𞤭𞤲𞤫𞥅𞤳𞤭 𞤲'𞤺𞤢𞤥 𞤒𞤫𞥅𞤧𞤵.
𞤑𞤮𞥅 𞤲'𞤣𞤫𞤴𞤫 𞤻𞤢𞤤𞤲'𞤣𞤫 𞤫 𞤩𞤫 𞤲'𞤺𞤢'𞤢𞤶𞤭𞤲𞤢 𞤖𞤢𞤦𞤢𞤪𞤵 𞤄𞤫𞤤𞤯𞤵𞤥 𞤱𞤭'𞤵𞤳𞤭 𞤒𞤫𞥅𞤧𞤵 𞤱𞤮𞤲𞤭 𞤀𞤤𞤥𞤢𞤧𞤭𞥅𞤸𞤵⹁ 𞤫 𞤩𞤫 𞤫𞤳𞥆𞤭𞤼𞤭𞤲𞤢 𞤲'𞤣𞤫𞤪 𞤏𞤵𞤪𞤮 𞤕𞤫𞤲𞤭𞥅𞤲'𞤺𞤮 𞤫 𞤲'𞤣𞤫𞤪 𞤺𞤵𞤪𞤫 𞤬𞤵𞥅.
|
Kuuɗe Lilaaɓe 6
Worɓe Njoweeɗiɗo Cuɓaama
Nder balɗe ɗen, tokkuɓe Yeesu e ɓeyda ɗuɗki.
Sey Yahuudanko'en metooɓe Helenankoore metitani Yahuudanko'en metooɓe Ibraaniyankoore, ngam rewɓe maɓɓe ɓe worɓe mu''en maayi kokkataake ko haani kokkee nder nyamndu ndu ɗum woowi yeeduki koo ndeye nyalnde.
Sey lilaaɓe sappo e ɗiɗo noddi kawtal tokkuɓe Yeesu fuu, ɓe mbi'i, “Minon, ɗum haanaayi min ala wa'ajinki Wolde Allah ngam senduki nyamndu.
Ngam non, bandiraaɓe, cuɓee worɓe njoweeɗiɗo nder mooɗon ɓe ɗum hoolii keewuɓe Ruuhu Allah, gooduɓe faamu ngam min kokkaɓe kuugal ngal.
Ammaa minon, min ngaɗay ka waɗuki do'aare e min ekkitina Wolde Allah.”
Haala kan boo welii kawtal tokkuɓe Yeesu fuu.
Nden ɓe cuɓi Istifaanus, neɗɗo kooliiɗo Joomiraawo, keewuɗo Ruuhu Allah, kanko e Filibus e Burokoras e Nikano e Timon e Barmenas e Nikolas ƴiwoyɗo Antaakiya, nattuɗo diina Yahuudanko'en kanko naa' o Yahuudankeejo.
Ɓe ngaddiɓe yeeso lilaaɓe.
Sey lilaaɓe ɓen njowaniɓe juuɗe, ngaɗaniɓe do'aare.
Wolde Allah boo ɓeydi sankitaaki.
Tokkuɓe Yeesu e ɓeyda ɗuuɗuki nder gariiri Urucaliima, haa ardiiɓe diina ɗuɗɓe tokki Yeesu.
Nangol Istifaanus
Allah barkiɗini Istifaanus hokkimo bawɗe waɗuki kuuɗe mawɗe kayɗiniiɗe e alaamaaji nder yimɓe.
Ammaa e woodi woɓɓe nder suudu do'aare bi'eteendu Suudu Rimɗinaaɓe, e woɓɓe ƴiwoyɓe gariiri Saayirin e gariiri Alijandiiriya e leydi Kiliikiya e leydi Aasiya, ɓe ummaniimo e ɓe ngeddootira e maako.
Ammaa ɓe ndulli no ɓe njaalortoomo ngam e mo metira faamu e Ruuhu Allah.
Sey ɓe kokki woɓɓe ceede e suuɗe ngam ɓe mbi'a ɓe nanii e mo huɗa Muusa e Allah.
Non ɓe umminiri ɓerɗe yimɓe e mawɓe e moodiɓɓe Attawra.
Sey ɓe nangi Istifaanus, ɓe njaarimo yeeso Kawtal Mawɓe, ɓe ngaddi ceydu'en fewre.
Ceydu'en ɓen mbi'i, “Koo ndeye neɗɗo o'o e meta kalluka dow Wuro Ceniingo e Attawra.
Min nanii e mo wi'a Yeesu Najarankeejo sankitay Wuro Ceniingo, o waylitay ndonuuji ɗi Muusa hokki'en.”
Sey fuu jooɗiiɓe nder kawtal ngal cutii Istifaanus, ɓe ngi'i yeeso maako wartii bo yeeso malaa'ikaajo.
|
𞤑𞤵𞥅𞤯𞤫 𞤂𞤭𞤤𞤢𞥄𞤩𞤫 𞥖
𞤏𞤮𞤪𞤩𞤫 𞤐'𞤔𞤮𞤱𞤫𞥅𞤯𞤭𞤯𞤮 𞤕𞤵𞤩𞤢𞥄𞤥𞤢
𞤐'𞤁𞤫𞤪 𞤦𞤢𞤤𞤯𞤫 𞤯𞤫𞤲⹁ 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤫 𞤩𞤫𞤴𞤣𞤢 𞤯𞤵𞤯𞤳𞤭.
𞤅𞤫𞤴 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤥𞤫𞤼𞤮𞥅𞤩𞤫 𞤖𞤫𞤤𞤫𞤲𞤢𞤲𞤳𞤮𞥅𞤪𞤫 𞤥𞤫𞤼𞤭𞤼𞤢𞤲𞤭 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤥𞤫𞤼𞤮𞥅𞤩𞤫 𞤋𞤦𞤪𞤢𞥄𞤲𞤭𞤴𞤢𞤲𞤳𞤮𞥅𞤪𞤫⹁ 𞤲'𞤺𞤢𞤥 𞤪𞤫𞤱𞤩𞤫 𞤥𞤢𞤩𞥆𞤫 𞤩𞤫 𞤱𞤮𞤪𞤩𞤫 𞤥𞤵''𞤫𞤲 𞤥𞤢𞥄𞤴𞤭 𞤳𞤮𞤳𞥆𞤢𞤼𞤢𞥄𞤳𞤫 𞤳𞤮 𞤸𞤢𞥄𞤲𞤭 𞤳𞤮𞤳𞥆𞤫𞥅 𞤲'𞤣𞤫𞤪 𞤻𞤢𞤥𞤲'𞤣𞤵 𞤲'𞤣𞤵 𞤯𞤵𞤥 𞤱𞤮𞥅𞤱𞤭 𞤴𞤫𞥅𞤣𞤵𞤳𞤭 𞤳𞤮𞥅 𞤲'𞤣𞤫𞤴𞤫 𞤻𞤢𞤤𞤲'𞤣𞤫.
𞤅𞤫𞤴 𞤤𞤭𞤤𞤢𞥄𞤩𞤫 𞤧𞤢𞤨𞥆𞤮 𞤫 𞤯𞤭𞤯𞤮 𞤲𞤮𞤣𞥆𞤭 𞤳𞤢𞤱𞤼𞤢𞤤 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤬𞤵𞥅⹁ 𞤩𞤫 𞤲'𞤦𞤭'𞤭⹁ “𞤃𞤭𞤲𞤮𞤲⹁ 𞤯𞤵𞤥 𞤸𞤢𞥄𞤲𞤢𞥄𞤴𞤭 𞤥𞤭𞤲 𞤢𞤤𞤢 𞤱𞤢'𞤢𞤶𞤭𞤲𞤳𞤭 𞤏𞤮𞤤𞤣𞤫 𞤀𞤤𞥆𞤢𞤸 𞤲'𞤺𞤢𞤥 𞤧𞤫𞤲'𞤣𞤵𞤳𞤭 𞤻𞤢𞤥𞤲'𞤣𞤵.
𞤐'𞤘𞤢𞤥 𞤲𞤮𞤲⹁ 𞤦𞤢𞤲'𞤣𞤭𞤪𞤢𞥄𞤩𞤫⹁ 𞤷𞤵𞤩𞤫𞥅 𞤱𞤮𞤪𞤩𞤫 𞤲'𞤶𞤮𞤱𞤫𞥅𞤯𞤭𞤯𞤮 𞤲'𞤣𞤫𞤪 𞤥𞤮𞥅𞤯𞤮𞤲 𞤩𞤫 𞤯𞤵𞤥 𞤸𞤮𞥅𞤤𞤭𞥅 𞤳𞤫𞥅𞤱𞤵𞤩𞤫 𞤈𞤵𞥅𞤸𞤵 𞤀𞤤𞥆𞤢𞤸⹁ 𞤺𞤮𞥅𞤣𞤵𞤩𞤫 𞤬𞤢𞥄𞤥𞤵 𞤲'𞤺𞤢𞤥 𞤥𞤭𞤲 𞤳𞤮𞤳𞥆𞤢𞤩𞤫 𞤳𞤵𞥅𞤺𞤢𞤤 𞤲'𞤺𞤢𞤤.
𞤀𞤥𞥆𞤢𞥄 𞤥𞤭𞤲𞤮𞤲⹁ 𞤥𞤭𞤲 𞤲'𞤺𞤢𞤯𞤢𞤴 𞤳𞤢 𞤱𞤢𞤯𞤵𞤳𞤭 𞤣𞤮'𞤢𞥄𞤪𞤫 𞤫 𞤥𞤭𞤲 𞤫𞤳𞥆𞤭𞤼𞤭𞤲𞤢 𞤏𞤮𞤤𞤣𞤫 𞤀𞤤𞥆𞤢𞤸.”
𞤖𞤢𞥄𞤤𞤢 𞤳𞤢𞤲 𞤦𞤮𞥅 𞤱𞤫𞤤𞤭𞥅 𞤳𞤢𞤱𞤼𞤢𞤤 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤬𞤵𞥅.
𞤐'𞤁𞤫𞤲 𞤩𞤫 𞤷𞤵𞤩𞤭 𞤋𞤧𞤼𞤭𞤬𞤢𞥄𞤲𞤵𞤧⹁ 𞤲𞤫𞤯𞥆𞤮 𞤳𞤮𞥅𞤤𞤭𞥅𞤯𞤮 𞤔𞤮𞥅𞤥𞤭𞤪𞤢𞥄𞤱𞤮⹁ 𞤳𞤫𞥅𞤱𞤵𞤯𞤮 𞤈𞤵𞥅𞤸𞤵 𞤀𞤤𞥆𞤢𞤸⹁ 𞤳𞤢𞤲𞤳𞤮 𞤫 𞤊𞤭𞤤𞤭𞤦𞤵𞤧 𞤫 𞤄𞤵𞤪𞤮𞤳𞤮𞤪𞤢𞤧 𞤫 𞤐𞤭𞤳𞤢𞤲𞤮 𞤫 𞤚𞤭𞤥𞤮𞤲 𞤫 𞤄𞤢𞤪𞤥𞤫𞤲𞤢𞤧 𞤫 𞤐𞤭𞤳𞤮𞤤𞤢𞤧 𞤰𞤭𞤱𞤮𞤴𞤯𞤮 𞤀𞤲𞤼𞤢𞥄𞤳𞤭𞤴𞤢⹁ 𞤲𞤢𞤼𞥆𞤵𞤯𞤮 𞤣𞤭𞥅𞤲𞤢 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤳𞤢𞤲𞤳𞤮 𞤲𞤢𞥄' 𞤮 𞤒𞤢𞤸𞤵𞥅𞤣𞤢𞤲𞤳𞤫𞥅𞤶𞤮.
𞤇𞤫 𞤲'𞤺𞤢𞤣𞥆𞤭𞤩𞤫 𞤴𞤫𞥅𞤧𞤮 𞤤𞤭𞤤𞤢𞥄𞤩𞤫.
𞤅𞤫𞤴 𞤤𞤭𞤤𞤢𞥄𞤩𞤫 𞤩𞤫𞤲 𞤲'𞤶𞤮𞤱𞤢𞤲𞤭𞤩𞤫 𞤶𞤵𞥅𞤯𞤫⹁ 𞤲'𞤺𞤢𞤯𞤢𞤲𞤭𞤩𞤫 𞤣𞤮'𞤢𞥄𞤪𞤫.
𞤏𞤮𞤤𞤣𞤫 𞤀𞤤𞥆𞤢𞤸 𞤦𞤮𞥅 𞤩𞤫𞤴𞤣𞤭 𞤧𞤢𞤲𞤳𞤭𞤼𞤢𞥄𞤳𞤭.
𞤚𞤮𞤳𞥆𞤵𞤩𞤫 𞤒𞤫𞥅𞤧𞤵 𞤫 𞤩𞤫𞤴𞤣𞤢 𞤯𞤵𞥅𞤯𞤵𞤳𞤭 𞤲'𞤣𞤫𞤪 𞤺𞤢𞤪𞤭𞥅𞤪𞤭 𞤓𞤪𞤵𞤷𞤢𞤤𞤭𞥅𞤥𞤢⹁ 𞤸𞤢𞥄 𞤢𞤪𞤣𞤭𞥅𞤩𞤫 𞤣𞤭𞥅𞤲𞤢 𞤯𞤵𞤯𞤩𞤫 𞤼𞤮𞤳𞥆𞤭 𞤒𞤫𞥅𞤧𞤵.
𞤐𞤢𞤲'𞤺𞤮𞤤 𞤋𞤧𞤼𞤭𞤬𞤢𞥄𞤲𞤵𞤧
𞤀𞤤𞥆𞤢𞤸 𞤦𞤢𞤪𞤳𞤭𞤯𞤭𞤲𞤭 𞤋𞤧𞤼𞤭𞤬𞤢𞥄𞤲𞤵𞤧 𞤸𞤮𞤳𞥆𞤭𞤥𞤮 𞤦𞤢𞤱𞤯𞤫 𞤱𞤢𞤯𞤵𞤳𞤭 𞤳𞤵𞥅𞤯𞤫 𞤥𞤢𞤱𞤯𞤫 𞤳𞤢𞤴𞤯𞤭𞤲𞤭𞥅𞤯𞤫 𞤫 𞤢𞤤𞤢𞥄𞤥𞤢𞥄𞤶𞤭 𞤲'𞤣𞤫𞤪 𞤴𞤭𞤥𞤩𞤫.
𞤀𞤥𞥆𞤢𞥄 𞤫 𞤱𞤮𞥅𞤣𞤭 𞤱𞤮𞤩𞥆𞤫 𞤲'𞤣𞤫𞤪 𞤧𞤵𞥅𞤣𞤵 𞤣𞤮'𞤢𞥄𞤪𞤫 𞤦𞤭'𞤫𞤼𞤫𞥅𞤲'𞤣𞤵 𞤅𞤵𞥅𞤣𞤵 𞤈𞤭𞤥𞤯𞤭𞤲𞤢𞥄𞤩𞤫⹁ 𞤫 𞤱𞤮𞤩𞥆𞤫 𞤰𞤭𞤱𞤮𞤴𞤩𞤫 𞤺𞤢𞤪𞤭𞥅𞤪𞤭 𞤅𞤢𞥄𞤴𞤭𞤪𞤭𞤲 𞤫 𞤺𞤢𞤪𞤭𞥅𞤪𞤭 𞤀𞤤𞤭𞤶𞤢𞤲'𞤣𞤭𞥅𞤪𞤭𞤴𞤢 𞤫 𞤤𞤫𞤴𞤣𞤭 𞤑𞤭𞤤𞤭𞥅𞤳𞤭𞤴𞤢 𞤫 𞤤𞤫𞤴𞤣𞤭 𞤀𞥄𞤧𞤭𞤴𞤢⹁ 𞤩𞤫 𞤵𞤥𞥆𞤢𞤲𞤭𞥅𞤥𞤮 𞤫 𞤩𞤫 𞤲'𞤺𞤫𞤣𞥆𞤮𞥅𞤼𞤭𞤪𞤢 𞤫 𞤥𞤢𞥄𞤳𞤮.
𞤀𞤥𞥆𞤢𞥄 𞤩𞤫 𞤲'𞤣𞤵𞤤𞥆𞤭 𞤲𞤮 𞤩𞤫 𞤲'𞤶𞤢𞥄𞤤𞤮𞤪𞤼𞤮𞥅𞤥𞤮 𞤲'𞤺𞤢𞤥 𞤫 𞤥𞤮 𞤥𞤫𞤼𞤭𞤪𞤢 𞤬𞤢𞥄𞤥𞤵 𞤫 𞤈𞤵𞥅𞤸𞤵 𞤀𞤤𞥆𞤢𞤸.
𞤅𞤫𞤴 𞤩𞤫 𞤳𞤮𞤳𞥆𞤭 𞤱𞤮𞤩𞥆𞤫 𞤷𞤫𞥅𞤣𞤫 𞤫 𞤧𞤵𞥅𞤯𞤫 𞤲'𞤺𞤢𞤥 𞤩𞤫 𞤲'𞤦𞤭'𞤢 𞤩𞤫 𞤲𞤢𞤲𞤭𞥅 𞤫 𞤥𞤮 𞤸𞤵𞤯𞤢 𞤃𞤵𞥅𞤧𞤢 𞤫 𞤀𞤤𞥆𞤢𞤸.
𞤐𞤮𞤲 𞤩𞤫 𞤵𞤥𞥆𞤭𞤲𞤭𞤪𞤭 𞤩𞤫𞤪𞤯𞤫 𞤴𞤭𞤥𞤩𞤫 𞤫 𞤥𞤢𞤱𞤩𞤫 𞤫 𞤥𞤮𞥅𞤣𞤭𞤩𞥆𞤫 𞤀𞤼𞥆𞤢𞤱𞤪𞤢.
𞤅𞤫𞤴 𞤩𞤫 𞤲𞤢𞤲'𞤺𞤭 𞤋𞤧𞤼𞤭𞤬𞤢𞥄𞤲𞤵𞤧⹁ 𞤩𞤫 𞤲'𞤶𞤢𞥄𞤪𞤭𞤥𞤮 𞤴𞤫𞥅𞤧𞤮 𞤑𞤢𞤱𞤼𞤢𞤤 𞤃𞤢𞤱𞤩𞤫⹁ 𞤩𞤫 𞤲'𞤺𞤢𞤣𞥆𞤭 𞤷𞤫𞤴𞤣𞤵'𞤫𞤲 𞤬𞤫𞤱𞤪𞤫.
𞤕𞤫𞤴𞤣𞤵'𞤫𞤲 𞤩𞤫𞤲 𞤲'𞤦𞤭'𞤭⹁ “𞤑𞤮𞥅 𞤲'𞤣𞤫𞤴𞤫 𞤲𞤫𞤯𞥆𞤮 𞤮'𞤮 𞤫 𞤥𞤫𞤼𞤢 𞤳𞤢𞤤𞥆𞤵𞤳𞤢 𞤣𞤮𞤱 𞤏𞤵𞤪𞤮 𞤕𞤫𞤲𞤭𞥅𞤲'𞤺𞤮 𞤫 𞤀𞤼𞥆𞤢𞤱𞤪𞤢.
𞤃𞤭𞤲 𞤲𞤢𞤲𞤭𞥅 𞤫 𞤥𞤮 𞤱𞤭'𞤢 𞤒𞤫𞥅𞤧𞤵 𞤐𞤢𞤶𞤢𞤪𞤢𞤲𞤳𞤫𞥅𞤶𞤮 𞤧𞤢𞤲𞤳𞤭𞤼𞤢𞤴 𞤏𞤵𞤪𞤮 𞤕𞤫𞤲𞤭𞥅𞤲'𞤺𞤮⹁ 𞤮 𞤱𞤢𞤴𞤤𞤭𞤼𞤢𞤴 𞤲'𞤣𞤮𞤲𞤵𞥅𞤶𞤭 𞤯𞤭 𞤃𞤵𞥅𞤧𞤢 𞤸𞤮𞤳𞥆𞤭'𞤫𞤲.”
𞤅𞤫𞤴 𞤬𞤵𞥅 𞤶𞤮𞥅𞤯𞤭𞥅𞤩𞤫 𞤲'𞤣𞤫𞤪 𞤳𞤢𞤱𞤼𞤢𞤤 𞤲'𞤺𞤢𞤤 𞤷𞤵𞤼𞤭𞥅 𞤋𞤧𞤼𞤭𞤬𞤢𞥄𞤲𞤵𞤧⹁ 𞤩𞤫 𞤲'𞤺𞤭'𞤭 𞤴𞤫𞥅𞤧𞤮 𞤥𞤢𞥄𞤳𞤮 𞤱𞤢𞤪𞤼𞤭𞥅 𞤦𞤮 𞤴𞤫𞥅𞤧𞤮 𞤥𞤢𞤤𞤢𞥄'𞤭𞤳𞤢𞥄𞤶𞤮.
|
Kuuɗe Lilaaɓe 7
Istifaanus Metanii Kawtal Mawɓe
Nden Mawɗo Mawɓe Ardiiɓe Diina ƴami Istifaanus wi'i, “Ko ɓe mbi'i dow maaɗa ɗum goonga?”
Sey Istifaanus wi'i, “Bandiraaɓe am e danyooɓe am, nanee ko mbi'aymi!
Allah Joomu Mangu wanganii maama meeɗen Ibraahim carel ko o wonnoo leydi Mesofotaamiya, ko o jooɗoo leydi Haran.
Allah wi'imo, ‘Wurta leydi maaɗa e yimɓe maaɗa, njahaa leydi ndi kollaymaami.’
Nden Ibraahim wurtii leydi Kaldiya, o yahi o jooɗii nder leydi Haran.
Gaɗa mayde nyaako maako, Allah umminimo ɗonmaa yaarimo nder leydi ndi njooɗiiɗon jooni.
Allah hokkaayimo ndonu leydi ndin koo yaaɓande wo'oyre, ammaa o waɗaniimo alkawal hokkukimondi, ndi warta ndi maako, kanko e ɓiɓɓe maako, koo nde o walaa ɓiɗɗo e carel ngel.
Ɗu'um woni ko Allah wi'imo, ‘Ɓiɓɓe ɓiɓɓeeji maaɗa njahay leydi woɓɓe.
Yimɓe leydi ndin ngartiraɓe maccuɓe, ɓe torraɓe duuɓi 400.
Ammaa mi torray ɓen ɗon yimɓe gartirɓe Ɓiɓɓe ɓiɓɓeeji maaɗa maccuɓe.
Gaɗa maajum ɓe mburtoto leydi ndin ɓe mawninayam nder leydi ndi'i.’
Nden Allah waɗani Ibraahim alkawal.
Naaduki woni ko hollata o jaɓii alkawal ngal.
Nde Ibraahim danyi Iciyaaku, gaɗa balɗe joweetati o naadimo.
Non Iciyaaku maa naadi Yaakubu.
Yaakubu maa naadi ɓiɓɓe muuɗum sappo e ɗiɗo, kamɓe ngoni maama'en meeɗen.
“Maama'en meeɗen nani lawliiru Isufu, ɓe coorimo o warti maccuɗo nder leydi Masar.
Ammaa Allah e wondi e maako, hisnimo daga torraaji fuu, hokkimo faamu haa Fir'awna laamiiɗo Masar andi ka maako.
Fir'awna wartirimo mawɗo nder leydi Masar haa dow wuro muuɗum fuu.
Sey weelo kallungo waɗi nder leydi Masar e leydi Kan'aana fuu.
Ngo torri yimɓe haa maama'en meeɗen ndulli ko nyaamata.
Nde Yaakubu nani e woodi nyamndu nder leydi Masar, o lili maama'en meeɗen ton.
Arande ɓe njahi ɓe ngarti, sey ɓe co''ii kadin.
E yaadu maɓɓe ɗiɗawru, Isufu holliɓe o sakiraawo maɓɓe.
Fir'awna boo andi bandiraaɓe Isufu.
Nden Isufu liliɓe ɓe ngaddoya nyaako maako Yaakubu e wuro muuɗum fuu.
Ɗuɗki maɓɓe waɗii yimɓe 75.
Sey Yaakubu yahi leydi Masar.
O maayi ton, kanko e maama'en meeɗen.
Ɓe njaaraa Ceekem, ɓe uwaa ton nder yenaande nde Ibraahim soodunoo to ɓiɓɓe Hamor e ajurfaari.
“Nde alkawal ngal Allah waɗani Ibraahim ɓadii heewuki, yimɓe Ibraaniyanko'en ɗuuɗi nder leydi Masar.
E carel ngel goɗɗo warti laamiiɗo leydi Masar mo andaa Isufu.
Laamiiɗo on hallani lenyol meeɗen, o torri maama'en meeɗen o dooliɓe ɓe kubina ɓikkoy maɓɓe ngam koy maaya.
Nder carel ngel Muusa danyaa, o ɓingel bongel naa' seɗɗa.
Ngel reenaa nder wuro nyaako maagel lebbi tati.
Nde ngel hubinaa, ɓii Fir'awna debbo hoccingel, wartiringel ɓingel muuɗum.
Sey ɗum jangini Muusa on andal Masaranko'en fuu, o warti bawɗo haala e kuuɗe.
“Nde Muusa waɗi duuɓi 40, o yahi to lenyol maako, ɓiɓɓe Israa'iila ngam o yi'a no ɓe ngontindiri.
Nde o yi'i goɗɗo Masarankeejo e torra goɗɗo Israa'iilankeejo, o walli Israa'iilankeejo torreteeɗo on, o fiyi Masarankeejo on, o warimo.
O nyumi bandiraaɓe maako anditay Allah huutiraymo ngam hisnaɓe daga jungo Masaranko'en, ammaa ɓe anditaayi.
Nde fini o tawi Israa'iilanko'en ɗiɗo e kaɓa.
O yiɗii o siryootiraɓe, o wi'iɓe, ‘Higooɓe am, onon on bandiraaɓe!
Ngam ɗume kallanton ko'e mooɗon?’
Ammaa torrayɗo go'oto on turtii Muusa wuttudu, wi'imo, ‘Moye wartirmaa ardiiɗo e kiitotooɗo dow amin?
Min maa, a yiɗi mbaraayam no mbarduɗaa Masarankeejo keenya?’
Nde Muusa nani non doggi yahi leydi Midiyan.
Ton o danyanaa ɓiɓɓe worɓe ɗiɗo.
“Gaɗa o waɗii duuɓi 40 ton, malaa'ikaajo wanganimo nder ɗemngal hiite dow leggel nder ladde, haade Hocceere Sinay.
Nde Muusa yi'i non ɗum hayɗiniimo, e mo ɓattoo ngam o raara, sey o nani hononde Joomiraawo wi'ii, ‘Min woni Allah maama'en maaɗa, Allah Ibraahim e Iciyaaku e Yaakubu.’
Muusa darii e diwna, huli raaruki.
Joomiraawo wi'imo, ‘Ittu paɗe maaɗa, ngam wigeere to ndariɗaa nde ceniinde.
Mi yi'ii torra yimɓe am wonɓe leydi Masar, mi nanii bojji maɓɓe.
Jooni mi jippoyake ngam hisnukiɓe.
War mi lilmaa leydi Masar.’
“Muusa mo ɓiɓɓe Israa'iila nganyunoo mbi'i, ‘Moye wartirmaa ardiiɗo e kiitotooɗo dow amin?’
Kanko woni mo Allah liloyi, wartirimo ardiiɗo e joofayɗoɓe daga maccungaaku e ballal malaa'ikaajo wangannooɗomo nder leggel ngel hiite.
Kanko ardiiɓe, ɓe mburtii leydi Masar.
O waɗii kuuɗe kayɗiniiɗe e alaamaaji nder leydi Masar e nder Maayo Woɗewo e nder ladde jornde duuɓi 40.
Muusa on kanko woni biiɗo ɓiɓɓe Israa'iila, ‘Allah lildoyay'on annabiijo bo am, daga nder bandiraaɓe mooɗon.’
Muusa on e mo nder kawtal maama'en meeɗen nder ladde, e mo wondi e malaa'ikaajo metanɗomo dow Hocceere Sinay.
Kanko Allah hokki habaru wolde kokkaynde yonki ngam o waddana'en.
“Ammaa maama'en meeɗen njaɓaayi tokkuki ko o wi'i.
Ɓe calaniimo, ɓerɗe maɓɓe co''ii Masar.
Ɓe mbi'i Haruuna, ‘Waɗan'en allaaji ardotooɗi'en, ngam en andaa ko heɓi Muusa burtinoyɗo'en leydi Masar.’
Nder balɗe ɗen ɓe ngaɗi gagel jiinaari, ɓe ngartiringel allah maɓɓe, ɓe kirsaningel cakkiri, ɓe ngaɗi humto ngam mawninki ko ɓe ngaɗi e juuɗe maɓɓe.
Ngam non Allah waylitaniɓe ɓaawo, aliɓe ɓe mawnina koode, non no ɗum windiraa nder Deftere Annabo'en wi'uki:
‘Onon yimɓe Israa'iila, duuɓi 40 ɗi ngaɗɗon nder ladde,
min kirsanɗon marle cakkanɗon?
Aa'a, naa' ɗum min.
On ndoondake lukuru allah mooɗon Molek,
kanga e allah hoodere mooɗon bi'eteende Rifan,
allaaji ɗi ngaɗɗon ngam mawninki!
Ngam maajum mi riiway'on, mi yaara'on ton leydi Baabiila.’
”
Istifaanus ɓeydi metuki, wi'i, “Ndenno maama'en meeɗen e ngoodi Lukuru To Ɗum Hawrata e Allah nder ladde.
Kayru hollata Allah e wondi e maɓɓe.
Lukuru ɗum waɗiraama non no Allah tindiniri Muusa.
Maama'en meeɗen ɓen ndoni lukuru ɗum.
Ɓe ndillidi e maajum carel ko Joocuwa ardiiɓe.
Ɓe nattiniɗum leydi ndi ɓe njaɓi daga to leƴƴi ɗi Allah riiwi yeeso maɓɓe.
Lukuru ɗum boo e ɗon haa jaamanu Dawda.
Dawda heɓi yidde Allah mo Yaakubu, o torii mahuki suudu ngam mawninki Allah on, ammaa o heɓaayi mahukindu.
Ammaa ɓiɗɗo maako Suleymaanu mahindu.
“Allah Joomu Mangu jooɗataako nder cuuɗi ɗi yimɓe mahi, non no annabiijo wi'i Joomiraawo wi'ii,
‘Dow woni jooɗorgal laamu am,
leydi woni to njowaymi koyɗe am.
Iri nduye suudu mahantonyam?
Ndeye wigeere ciwtotoomi?
Naa' e bawɗe am tagirmi ɗum ɗon fuu?’
”
Istifaanus ɓeydi metuki, wi'i, “Onon ɓe ko'e caatuɗe ɓe ɓerɗe keeferɗe, ɓe noppi ganyuɗi nanuki haala Joomiraawo!
Koo ndeye on kaɓda e Ruuhu Allah non no maama'en mooɗon ngaɗunoo.
Moye annabiijo woni mo maama'en mooɗon torraayi?
Haa maa ɓe mbarii wi'unooɓe Aadiliijo on waray.
Jooni onon e ko'e mooɗon on nyaamii amaana maako, on mbariimo.
Onon on keɓii Attawra daga juuɗe malaa'ika'en daga ndenno, ammaa on tokkaayiɗum.”
No Istifaanus Wariraa
Nde kawtal mawɓe Yahuudanko'en nani haala kan, ɓerɗe maɓɓe metti ɓe ndarii e ɓe ŋattoo.
Ammaa kanko, e mo heewi Ruuhu Allah, o tijjii dow o yi'i teddungal Allah, o yi'i Yeesu e darii e jungo Allah nyaamo.
O wi'i, “Raa!
E mi yi'a dow e maɓɓitii, Ɓii Neɗɗo e darii e jungo Allah nyaamo.”
Sey ɓe fuu ɓe ngulli sembee, ɓe cukki noppi maɓɓe.
Ɗon e ɗon, ɓe makkiimo, ɓe nangimo, ɓe mburtinimo gariiri, ɓe kuboriimo e kaaƴe, ɓe ɓortii kolte maɓɓe ɓe ndesiɗe to goɗɗo kayeejo bi'eteeɗo Caawulu ngam ɓe kuboomo boɗɗum.
E ɓe kuboroomo kaaƴe, kanko boo e mo waɗa do'aare e mo wi'a, “Yaa Yeesu Joomiraawo, jaɓu yonki am!”
Nden o diccii, o wulli e sembe e mo wi'a, “Yaa Joomiraawo, taa' yowanɓe ɗu'um hakke!”
Nde o wi'i non, o maayi.
|
𞤑𞤵𞥅𞤯𞤫 𞤂𞤭𞤤𞤢𞥄𞤩𞤫 𞥗
𞤋𞤧𞤼𞤭𞤬𞤢𞥄𞤲𞤵𞤧 𞤃𞤫𞤼𞤢𞤲𞤭𞥅 𞤑𞤢𞤱𞤼𞤢𞤤 𞤃𞤢𞤱𞤩𞤫
𞤐'𞤁𞤫𞤲 𞤃𞤢𞤱𞤯𞤮 𞤃𞤢𞤱𞤩𞤫 𞤀𞤪𞤣𞤭𞥅𞤩𞤫 𞤁𞤭𞥅𞤲𞤢 𞤰𞤢𞤥𞤭 𞤋𞤧𞤼𞤭𞤬𞤢𞥄𞤲𞤵𞤧 𞤱𞤭'𞤭⹁ “𞤑𞤮 𞤩𞤫 𞤲'𞤦𞤭'𞤭 𞤣𞤮𞤱 𞤥𞤢𞥄𞤯𞤢 𞤯𞤵𞤥 𞤺𞤮𞥅𞤲'𞤺𞤢؟”
𞤅𞤫𞤴 𞤋𞤧𞤼𞤭𞤬𞤢𞥄𞤲𞤵𞤧 𞤱𞤭'𞤭⹁ “𞤄𞤢𞤲'𞤣𞤭𞤪𞤢𞥄𞤩𞤫 𞤢𞤥 𞤫 𞤣𞤢𞤻𞤮𞥅𞤩𞤫 𞤢𞤥⹁ 𞤲𞤢𞤲𞤫𞥅 𞤳𞤮 𞤲'𞤦𞤭'𞤢𞤴𞤥𞤭!
𞤀𞤤𞥆𞤢𞤸 𞤔𞤮𞥅𞤥𞤵 𞤃𞤢𞤲'𞤺𞤵 𞤱𞤢𞤲'𞤺𞤢𞤲𞤭𞥅 𞤥𞤢𞥄𞤥𞤢 𞤥𞤫𞥅𞤯𞤫𞤲 𞤋𞤦𞤪𞤢𞥄𞤸𞤭𞤥 𞤷𞤢𞤪𞤫𞤤 𞤳𞤮 𞤮 𞤱𞤮𞤲𞥆𞤮𞥅 𞤤𞤫𞤴𞤣𞤭 𞤃𞤫𞤧𞤮𞤬𞤮𞤼𞤢𞥄𞤥𞤭𞤴𞤢⹁ 𞤳𞤮 𞤮 𞤶𞤮𞥅𞤯𞤮𞥅 𞤤𞤫𞤴𞤣𞤭 𞤖𞤢𞤪𞤢𞤲.
𞤀𞤤𞥆𞤢𞤸 𞤱𞤭'𞤭𞤥𞤮⹁ ‘𞤏𞤵𞤪𞤼𞤢 𞤤𞤫𞤴𞤣𞤭 𞤥𞤢𞥄𞤯𞤢 𞤫 𞤴𞤭𞤥𞤩𞤫 𞤥𞤢𞥄𞤯𞤢⹁ 𞤲'𞤶𞤢𞤸𞤢𞥄 𞤤𞤫𞤴𞤣𞤭 𞤲'𞤣𞤭 𞤳𞤮𞤤𞥆𞤢𞤴𞤥𞤢𞥄𞤥𞤭.’
𞤐'𞤁𞤫𞤲 𞤋𞤦𞤪𞤢𞥄𞤸𞤭𞤥 𞤱𞤵𞤪𞤼𞤭𞥅 𞤤𞤫𞤴𞤣𞤭 𞤑𞤢𞤤𞤣𞤭𞤴𞤢⹁ 𞤮 𞤴𞤢𞤸𞤭 𞤮 𞤶𞤮𞥅𞤯𞤭𞥅 𞤲'𞤣𞤫𞤪 𞤤𞤫𞤴𞤣𞤭 𞤖𞤢𞤪𞤢𞤲.
𞤘𞤢𞤯𞤢 𞤥𞤢𞤴𞤣𞤫 𞤻𞤢𞥄𞤳𞤮 𞤥𞤢𞥄𞤳𞤮⹁ 𞤀𞤤𞥆𞤢𞤸 𞤵𞤥𞥆𞤭𞤲𞤭𞤥𞤮 𞤯𞤮𞤲𞤥𞤢𞥄 𞤴𞤢𞥄𞤪𞤭𞤥𞤮 𞤲'𞤣𞤫𞤪 𞤤𞤫𞤴𞤣𞤭 𞤲'𞤣𞤭 𞤲'𞤶𞤮𞥅𞤯𞤭𞥅𞤯𞤮𞤲 𞤶𞤮𞥅𞤲𞤭.
𞤀𞤤𞥆𞤢𞤸 𞤸𞤮𞤳𞥆𞤢𞥄𞤴𞤭𞤥𞤮 𞤲'𞤣𞤮𞤲𞤵 𞤤𞤫𞤴𞤣𞤭 𞤲'𞤣𞤭𞤲 𞤳𞤮𞥅 𞤴𞤢𞥄𞤩𞤢𞤲'𞤣𞤫 𞤱𞤮'𞤮𞤴𞤪𞤫⹁ 𞤢𞤥𞥆𞤢𞥄 𞤮 𞤱𞤢𞤯𞤢𞤲𞤭𞥅𞤥𞤮 𞤢𞤤𞤳𞤢𞤱𞤢𞤤 𞤸𞤮𞤳𞥆𞤵𞤳𞤭𞤥𞤮𞤲'𞤣𞤭⹁ 𞤲'𞤣𞤭 𞤱𞤢𞤪𞤼𞤢 𞤲'𞤣𞤭 𞤥𞤢𞥄𞤳𞤮⹁ 𞤳𞤢𞤲𞤳𞤮 𞤫 𞤩𞤭𞤩𞥆𞤫 𞤥𞤢𞥄𞤳𞤮⹁ 𞤳𞤮𞥅 𞤲'𞤣𞤫 𞤮 𞤱𞤢𞤤𞤢𞥄 𞤩𞤭𞤯𞥆𞤮 𞤫 𞤷𞤢𞤪𞤫𞤤 𞤲'𞤺𞤫𞤤.
𞤍𞤵'𞤵𞤥 𞤱𞤮𞤲𞤭 𞤳𞤮 𞤀𞤤𞥆𞤢𞤸 𞤱𞤭'𞤭𞤥𞤮⹁ ‘𞤇𞤭𞤩𞥆𞤫 𞤩𞤭𞤩𞥆𞤫𞥅𞤶𞤭 𞤥𞤢𞥄𞤯𞤢 𞤲'𞤶𞤢𞤸𞤢𞤴 𞤤𞤫𞤴𞤣𞤭 𞤱𞤮𞤩𞥆𞤫.
𞤒𞤭𞤥𞤩𞤫 𞤤𞤫𞤴𞤣𞤭 𞤲'𞤣𞤭𞤲 𞤲'𞤺𞤢𞤪𞤼𞤭𞤪𞤢𞤩𞤫 𞤥𞤢𞤷𞥆𞤵𞤩𞤫⹁ 𞤩𞤫 𞤼𞤮𞤪𞥆𞤢𞤩𞤫 𞤣𞤵𞥅𞤩𞤭 𞥔𞥐𞥐.
𞤀𞤥𞥆𞤢𞥄 𞤥𞤭 𞤼𞤮𞤪𞥆𞤢𞤴 𞤩𞤫𞤲 𞤯𞤮𞤲 𞤴𞤭𞤥𞤩𞤫 𞤺𞤢𞤪𞤼𞤭𞤪𞤩𞤫 𞤇𞤭𞤩𞥆𞤫 𞤩𞤭𞤩𞥆𞤫𞥅𞤶𞤭 𞤥𞤢𞥄𞤯𞤢 𞤥𞤢𞤷𞥆𞤵𞤩𞤫.
𞤘𞤢𞤯𞤢 𞤥𞤢𞥄𞤶𞤵𞤥 𞤩𞤫 𞤲'𞤦𞤵𞤪𞤼𞤮𞤼𞤮 𞤤𞤫𞤴𞤣𞤭 𞤲'𞤣𞤭𞤲 𞤩𞤫 𞤥𞤢𞤱𞤲𞤭𞤲𞤢𞤴𞤢𞤥 𞤲'𞤣𞤫𞤪 𞤤𞤫𞤴𞤣𞤭 𞤲'𞤣𞤭'𞤭.’
𞤐'𞤁𞤫𞤲 𞤀𞤤𞥆𞤢𞤸 𞤱𞤢𞤯𞤢𞤲𞤭 𞤋𞤦𞤪𞤢𞥄𞤸𞤭𞤥 𞤢𞤤𞤳𞤢𞤱𞤢𞤤.
𞤐𞤢𞥄𞤣𞤵𞤳𞤭 𞤱𞤮𞤲𞤭 𞤳𞤮 𞤸𞤮𞤤𞥆𞤢𞤼𞤢 𞤮 𞤶𞤢𞤩𞤭𞥅 𞤢𞤤𞤳𞤢𞤱𞤢𞤤 𞤲'𞤺𞤢𞤤.
𞤐'𞤁𞤫 𞤋𞤦𞤪𞤢𞥄𞤸𞤭𞤥 𞤣𞤢𞤻𞤭 𞤋𞤷𞤭𞤴𞤢𞥄𞤳𞤵⹁ 𞤺𞤢𞤯𞤢 𞤦𞤢𞤤𞤯𞤫 𞤶𞤮𞤱𞤫𞥅𞤼𞤢𞤼𞤭 𞤮 𞤲𞤢𞥄𞤣𞤭𞤥𞤮.
𞤐𞤮𞤲 𞤋𞤷𞤭𞤴𞤢𞥄𞤳𞤵 𞤥𞤢𞥄 𞤲𞤢𞥄𞤣𞤭 𞤒𞤢𞥄𞤳𞤵𞤦𞤵.
𞤒𞤢𞥄𞤳𞤵𞤦𞤵 𞤥𞤢𞥄 𞤲𞤢𞥄𞤣𞤭 𞤩𞤭𞤩𞥆𞤫 𞤥𞤵𞥅𞤯𞤵𞤥 𞤧𞤢𞤨𞥆𞤮 𞤫 𞤯𞤭𞤯𞤮⹁ 𞤳𞤢𞤥𞤩𞤫 𞤲'𞤺𞤮𞤲𞤭 𞤥𞤢𞥄𞤥𞤢'𞤫𞤲 𞤥𞤫𞥅𞤯𞤫𞤲.
“𞤃𞤢𞥄𞤥𞤢'𞤫𞤲 𞤥𞤫𞥅𞤯𞤫𞤲 𞤲𞤢𞤲𞤭 𞤤𞤢𞤱𞤤𞤭𞥅𞤪𞤵 𞤋𞤧𞤵𞤬𞤵⹁ 𞤩𞤫 𞤷𞤮𞥅𞤪𞤭𞤥𞤮 𞤮 𞤱𞤢𞤪𞤼𞤭 𞤥𞤢𞤷𞥆𞤵𞤯𞤮 𞤲'𞤣𞤫𞤪 𞤤𞤫𞤴𞤣𞤭 𞤃𞤢𞤧𞤢𞤪.
𞤀𞤥𞥆𞤢𞥄 𞤀𞤤𞥆𞤢𞤸 𞤫 𞤱𞤮𞤲'𞤣𞤭 𞤫 𞤥𞤢𞥄𞤳𞤮⹁ 𞤸𞤭𞤧𞤲𞤭𞤥𞤮 𞤣𞤢𞤺𞤢 𞤼𞤮𞤪𞥆𞤢𞥄𞤶𞤭 𞤬𞤵𞥅⹁ 𞤸𞤮𞤳𞥆𞤭𞤥𞤮 𞤬𞤢𞥄𞤥𞤵 𞤸𞤢𞥄 𞤊𞤭𞤪'𞤢𞤱𞤲𞤢 𞤤𞤢𞥄𞤥𞤭𞥅𞤯𞤮 𞤃𞤢𞤧𞤢𞤪 𞤢𞤲'𞤣𞤭 𞤳𞤢 𞤥𞤢𞥄𞤳𞤮.
𞤊𞤭𞤪'𞤢𞤱𞤲𞤢 𞤱𞤢𞤪𞤼𞤭𞤪𞤭𞤥𞤮 𞤥𞤢𞤱𞤯𞤮 𞤲'𞤣𞤫𞤪 𞤤𞤫𞤴𞤣𞤭 𞤃𞤢𞤧𞤢𞤪 𞤸𞤢𞥄 𞤣𞤮𞤱 𞤱𞤵𞤪𞤮 𞤥𞤵𞥅𞤯𞤵𞤥 𞤬𞤵𞥅.
𞤅𞤫𞤴 𞤱𞤫𞥅𞤤𞤮 𞤳𞤢𞤤𞥆𞤵𞤲'𞤺𞤮 𞤱𞤢𞤯𞤭 𞤲'𞤣𞤫𞤪 𞤤𞤫𞤴𞤣𞤭 𞤃𞤢𞤧𞤢𞤪 𞤫 𞤤𞤫𞤴𞤣𞤭 𞤑𞤢𞤲'𞤢𞥄𞤲𞤢 𞤬𞤵𞥅.
𞤐'𞤘𞤮 𞤼𞤮𞤪𞥆𞤭 𞤴𞤭𞤥𞤩𞤫 𞤸𞤢𞥄 𞤥𞤢𞥄𞤥𞤢'𞤫𞤲 𞤥𞤫𞥅𞤯𞤫𞤲 𞤲'𞤣𞤵𞤤𞥆𞤭 𞤳𞤮 𞤻𞤢𞥄𞤥𞤢𞤼𞤢.
𞤐'𞤁𞤫 𞤒𞤢𞥄𞤳𞤵𞤦𞤵 𞤲𞤢𞤲𞤭 𞤫 𞤱𞤮𞥅𞤣𞤭 𞤻𞤢𞤥𞤲'𞤣𞤵 𞤲'𞤣𞤫𞤪 𞤤𞤫𞤴𞤣𞤭 𞤃𞤢𞤧𞤢𞤪⹁ 𞤮 𞤤𞤭𞤤𞤭 𞤥𞤢𞥄𞤥𞤢'𞤫𞤲 𞤥𞤫𞥅𞤯𞤫𞤲 𞤼𞤮𞤲.
𞤀𞤪𞤢𞤲'𞤣𞤫 𞤩𞤫 𞤲'𞤶𞤢𞤸𞤭 𞤩𞤫 𞤲'𞤺𞤢𞤪𞤼𞤭⹁ 𞤧𞤫𞤴 𞤩𞤫 𞤷𞤮''𞤭𞥅 𞤳𞤢𞤣𞤭𞤲.
𞤉 𞤴𞤢𞥄𞤣𞤵 𞤥𞤢𞤩𞥆𞤫 𞤯𞤭𞤯𞤢𞤱𞤪𞤵⹁ 𞤋𞤧𞤵𞤬𞤵 𞤸𞤮𞤤𞥆𞤭𞤩𞤫 𞤮 𞤧𞤢𞤳𞤭𞤪𞤢𞥄𞤱𞤮 𞤥𞤢𞤩𞥆𞤫.
𞤊𞤭𞤪'𞤢𞤱𞤲𞤢 𞤦𞤮𞥅 𞤢𞤲'𞤣𞤭 𞤦𞤢𞤲'𞤣𞤭𞤪𞤢𞥄𞤩𞤫 𞤋𞤧𞤵𞤬𞤵.
𞤐'𞤁𞤫𞤲 𞤋𞤧𞤵𞤬𞤵 𞤤𞤭𞤤𞤭𞤩𞤫 𞤩𞤫 𞤲'𞤺𞤢𞤣𞥆𞤮𞤴𞤢 𞤻𞤢𞥄𞤳𞤮 𞤥𞤢𞥄𞤳𞤮 𞤒𞤢𞥄𞤳𞤵𞤦𞤵 𞤫 𞤱𞤵𞤪𞤮 𞤥𞤵𞥅𞤯𞤵𞤥 𞤬𞤵𞥅.
𞤍𞤵𞤯𞤳𞤭 𞤥𞤢𞤩𞥆𞤫 𞤱𞤢𞤯𞤭𞥅 𞤴𞤭𞤥𞤩𞤫 𞥗𞥕.
𞤅𞤫𞤴 𞤒𞤢𞥄𞤳𞤵𞤦𞤵 𞤴𞤢𞤸𞤭 𞤤𞤫𞤴𞤣𞤭 𞤃𞤢𞤧𞤢𞤪.
𞤌 𞤥𞤢𞥄𞤴𞤭 𞤼𞤮𞤲⹁ 𞤳𞤢𞤲𞤳𞤮 𞤫 𞤥𞤢𞥄𞤥𞤢'𞤫𞤲 𞤥𞤫𞥅𞤯𞤫𞤲.
𞤇𞤫 𞤲'𞤶𞤢𞥄𞤪𞤢𞥄 𞤕𞤫𞥅𞤳𞤫𞤥⹁ 𞤩𞤫 𞤵𞤱𞤢𞥄 𞤼𞤮𞤲 𞤲'𞤣𞤫𞤪 𞤴𞤫𞤲𞤢𞥄𞤲'𞤣𞤫 𞤲'𞤣𞤫 𞤋𞤦𞤪𞤢𞥄𞤸𞤭𞤥 𞤧𞤮𞥅𞤣𞤵𞤲𞤮𞥅 𞤼𞤮 𞤩𞤭𞤩𞥆𞤫 𞤖𞤢𞤥𞤮𞤪 𞤫 𞤢𞤶𞤵𞤪𞤬𞤢𞥄𞤪𞤭.
“𞤐'𞤁𞤫 𞤢𞤤𞤳𞤢𞤱𞤢𞤤 𞤲'𞤺𞤢𞤤 𞤀𞤤𞥆𞤢𞤸 𞤱𞤢𞤯𞤢𞤲𞤭 𞤋𞤦𞤪𞤢𞥄𞤸𞤭𞤥 𞤩𞤢𞤣𞤭𞥅 𞤸𞤫𞥅𞤱𞤵𞤳𞤭⹁ 𞤴𞤭𞤥𞤩𞤫 𞤋𞤦𞤪𞤢𞥄𞤲𞤭𞤴𞤢𞤲𞤳𞤮'𞤫𞤲 𞤯𞤵𞥅𞤯𞤭 𞤲'𞤣𞤫𞤪 𞤤𞤫𞤴𞤣𞤭 𞤃𞤢𞤧𞤢𞤪.
𞤉 𞤷𞤢𞤪𞤫𞤤 𞤲'𞤺𞤫𞤤 𞤺𞤮𞤯𞥆𞤮 𞤱𞤢𞤪𞤼𞤭 𞤤𞤢𞥄𞤥𞤭𞥅𞤯𞤮 𞤤𞤫𞤴𞤣𞤭 𞤃𞤢𞤧𞤢𞤪 𞤥𞤮 𞤢𞤲'𞤣𞤢𞥄 𞤋𞤧𞤵𞤬𞤵.
𞤂𞤢𞥄𞤥𞤭𞥅𞤯𞤮 𞤮𞤲 𞤸𞤢𞤤𞥆𞤢𞤲𞤭 𞤤𞤫𞤻𞤮𞤤 𞤥𞤫𞥅𞤯𞤫𞤲⹁ 𞤮 𞤼𞤮𞤪𞥆𞤭 𞤥𞤢𞥄𞤥𞤢'𞤫𞤲 𞤥𞤫𞥅𞤯𞤫𞤲 𞤮 𞤣𞤮𞥅𞤤𞤭𞤩𞤫 𞤩𞤫 𞤳𞤵𞤦𞤭𞤲𞤢 𞤩𞤭𞤳𞥆𞤮𞤴 𞤥𞤢𞤩𞥆𞤫 𞤲'𞤺𞤢𞤥 𞤳𞤮𞤴 𞤥𞤢𞥄𞤴𞤢.
𞤐'𞤁𞤫𞤪 𞤷𞤢𞤪𞤫𞤤 𞤲'𞤺𞤫𞤤 𞤃𞤵𞥅𞤧𞤢 𞤣𞤢𞤻𞤢𞥄⹁ 𞤮 𞤩𞤭𞤲'𞤺𞤫𞤤 𞤦𞤮𞤲'𞤺𞤫𞤤 𞤲𞤢𞥄' 𞤧𞤫𞤯𞥆𞤢.
𞤐'𞤘𞤫𞤤 𞤪𞤫𞥅𞤲𞤢𞥄 𞤲'𞤣𞤫𞤪 𞤱𞤵𞤪𞤮 𞤻𞤢𞥄𞤳𞤮 𞤥𞤢𞥄𞤺𞤫𞤤 𞤤𞤫𞤦𞥆𞤭 𞤼𞤢𞤼𞤭.
𞤐'𞤁𞤫 𞤲'𞤺𞤫𞤤 𞤸𞤵𞤦𞤭𞤲𞤢𞥄⹁ 𞤩𞤭𞥅 𞤊𞤭𞤪'𞤢𞤱𞤲𞤢 𞤣𞤫𞤦𞥆𞤮 𞤸𞤮𞤷𞥆𞤭𞤲'𞤺𞤫𞤤⹁ 𞤱𞤢𞤪𞤼𞤭𞤪𞤭𞤲'𞤺𞤫𞤤 𞤩𞤭𞤲'𞤺𞤫𞤤 𞤥𞤵𞥅𞤯𞤵𞤥.
𞤅𞤫𞤴 𞤯𞤵𞤥 𞤶𞤢𞤲'𞤺𞤭𞤲𞤭 𞤃𞤵𞥅𞤧𞤢 𞤮𞤲 𞤢𞤲'𞤣𞤢𞤤 𞤃𞤢𞤧𞤢𞤪𞤢𞤲𞤳𞤮'𞤫𞤲 𞤬𞤵𞥅⹁ 𞤮 𞤱𞤢𞤪𞤼𞤭 𞤦𞤢𞤱𞤯𞤮 𞤸𞤢𞥄𞤤𞤢 𞤫 𞤳𞤵𞥅𞤯𞤫.
“𞤐'𞤁𞤫 𞤃𞤵𞥅𞤧𞤢 𞤱𞤢𞤯𞤭 𞤣𞤵𞥅𞤩𞤭 𞥔𞥐⹁ 𞤮 𞤴𞤢𞤸𞤭 𞤼𞤮 𞤤𞤫𞤻𞤮𞤤 𞤥𞤢𞥄𞤳𞤮⹁ 𞤩𞤭𞤩𞥆𞤫 𞤋𞤧𞤪𞤢𞥄'𞤭𞥅𞤤𞤢 𞤲'𞤺𞤢𞤥 𞤮 𞤴𞤭'𞤢 𞤲𞤮 𞤩𞤫 𞤲'𞤺𞤮𞤲𞤼𞤭𞤲'𞤣𞤭𞤪𞤭.
𞤐'𞤁𞤫 𞤮 𞤴𞤭'𞤭 𞤺𞤮𞤯𞥆𞤮 𞤃𞤢𞤧𞤢𞤪𞤢𞤲𞤳𞤫𞥅𞤶𞤮 𞤫 𞤼𞤮𞤪𞥆𞤢 𞤺𞤮𞤯𞥆𞤮 𞤋𞤧𞤪𞤢𞥄'𞤭𞥅𞤤𞤢𞤲𞤳𞤫𞥅𞤶𞤮⹁ 𞤮 𞤱𞤢𞤤𞥆𞤭 𞤋𞤧𞤪𞤢𞥄'𞤭𞥅𞤤𞤢𞤲𞤳𞤫𞥅𞤶𞤮 𞤼𞤮𞤪𞥆𞤫𞤼𞤫𞥅𞤯𞤮 𞤮𞤲⹁ 𞤮 𞤬𞤭𞤴𞤭 𞤃𞤢𞤧𞤢𞤪𞤢𞤲𞤳𞤫𞥅𞤶𞤮 𞤮𞤲⹁ 𞤮 𞤱𞤢𞤪𞤭𞤥𞤮.
𞤌 𞤻𞤵𞤥𞤭 𞤦𞤢𞤲'𞤣𞤭𞤪𞤢𞥄𞤩𞤫 𞤥𞤢𞥄𞤳𞤮 𞤢𞤲'𞤣𞤭𞤼𞤢𞤴 𞤀𞤤𞥆𞤢𞤸 𞤸𞤵𞥅𞤼𞤭𞤪𞤢𞤴𞤥𞤮 𞤲'𞤺𞤢𞤥 𞤸𞤭𞤧𞤲𞤢𞤩𞤫 𞤣𞤢𞤺𞤢 𞤶𞤵𞤲'𞤺𞤮 𞤃𞤢𞤧𞤢𞤪𞤢𞤲𞤳𞤮'𞤫𞤲⹁ 𞤢𞤥𞥆𞤢𞥄 𞤩𞤫 𞤢𞤲'𞤣𞤭𞤼𞤢𞥄𞤴𞤭.
𞤐'𞤁𞤫 𞤬𞤭𞤲𞤭 𞤮 𞤼𞤢𞤱𞤭 𞤋𞤧𞤪𞤢𞥄'𞤭𞥅𞤤𞤢𞤲𞤳𞤮'𞤫𞤲 𞤯𞤭𞤯𞤮 𞤫 𞤳𞤢𞤩𞤢.
𞤌 𞤴𞤭𞤯𞤭𞥅 𞤮 𞤧𞤭𞤪𞤴𞤮𞥅𞤼𞤭𞤪𞤢𞤩𞤫⹁ 𞤮 𞤱𞤭'𞤭𞤩𞤫⹁ ‘𞤖𞤭𞤺𞤮𞥅𞤩𞤫 𞤢𞤥⹁ 𞤮𞤲𞤮𞤲 𞤮𞤲 𞤦𞤢𞤲'𞤣𞤭𞤪𞤢𞥄𞤩𞤫!
𞤐'𞤘𞤢𞤥 𞤯𞤵𞤥𞤫 𞤳𞤢𞤤𞥆𞤢𞤲𞤼𞤮𞤲 𞤳𞤮'𞤫 𞤥𞤮𞥅𞤯𞤮𞤲؟’
𞤀𞤥𞥆𞤢𞥄 𞤼𞤮𞤪𞥆𞤢𞤴𞤯𞤮 𞤺𞤮'𞤮𞤼𞤮 𞤮𞤲 𞤼𞤵𞤪𞤼𞤭𞥅 𞤃𞤵𞥅𞤧𞤢 𞤱𞤵𞤼𞥆𞤵𞤣𞤵⹁ 𞤱𞤭'𞤭𞤥𞤮⹁ ‘𞤃𞤮𞤴𞤫 𞤱𞤢𞤪𞤼𞤭𞤪𞤥𞤢𞥄 𞤢𞤪𞤣𞤭𞥅𞤯𞤮 𞤫 𞤳𞤭𞥅𞤼𞤮𞤼𞤮𞥅𞤯𞤮 𞤣𞤮𞤱 𞤢𞤥𞤭𞤲؟
𞤃𞤭𞤲 𞤥𞤢𞥄⹁ 𞤢 𞤴𞤭𞤯𞤭 𞤲'𞤦𞤢𞤪𞤢𞥄𞤴𞤢𞤥 𞤲𞤮 𞤲'𞤦𞤢𞤪𞤣𞤵𞤯𞤢𞥄 𞤃𞤢𞤧𞤢𞤪𞤢𞤲𞤳𞤫𞥅𞤶𞤮 𞤳𞤫𞥅𞤻𞤢؟’
𞤐'𞤁𞤫 𞤃𞤵𞥅𞤧𞤢 𞤲𞤢𞤲𞤭 𞤲𞤮𞤲 𞤣𞤮𞤺𞥆𞤭 𞤴𞤢𞤸𞤭 𞤤𞤫𞤴𞤣𞤭 𞤃𞤭𞤣𞤭𞤴𞤢𞤲.
𞤚𞤮𞤲 𞤮 𞤣𞤢𞤻𞤢𞤲𞤢𞥄 𞤩𞤭𞤩𞥆𞤫 𞤱𞤮𞤪𞤩𞤫 𞤯𞤭𞤯𞤮.
“𞤘𞤢𞤯𞤢 𞤮 𞤱𞤢𞤯𞤭𞥅 𞤣𞤵𞥅𞤩𞤭 𞥔𞥐 𞤼𞤮𞤲⹁ 𞤥𞤢𞤤𞤢𞥄'𞤭𞤳𞤢𞥄𞤶𞤮 𞤱𞤢𞤲'𞤺𞤢𞤲𞤭𞤥𞤮 𞤲'𞤣𞤫𞤪 𞤯𞤫𞤥𞤲'𞤺𞤢𞤤 𞤸𞤭𞥅𞤼𞤫 𞤣𞤮𞤱 𞤤𞤫𞤺𞥆𞤫𞤤 𞤲'𞤣𞤫𞤪 𞤤𞤢𞤣𞥆𞤫⹁ 𞤸𞤢𞥄𞤣𞤫 𞤖𞤮𞤷𞥆𞤫𞥅𞤪𞤫 𞤅𞤭𞤲𞤢𞤴.
𞤐'𞤁𞤫 𞤃𞤵𞥅𞤧𞤢 𞤴𞤭'𞤭 𞤲𞤮𞤲 𞤯𞤵𞤥 𞤸𞤢𞤴𞤯𞤭𞤲𞤭𞥅𞤥𞤮⹁ 𞤫 𞤥𞤮 𞤩𞤢𞤼𞥆𞤮𞥅 𞤲'𞤺𞤢𞤥 𞤮 𞤪𞤢𞥄𞤪𞤢⹁ 𞤧𞤫𞤴 𞤮 𞤲𞤢𞤲𞤭 𞤸𞤮𞤲𞤮𞤲'𞤣𞤫 𞤔𞤮𞥅𞤥𞤭𞤪𞤢𞥄𞤱𞤮 𞤱𞤭'𞤭𞥅⹁ ‘𞤃𞤭𞤲 𞤱𞤮𞤲𞤭 𞤀𞤤𞥆𞤢𞤸 𞤥𞤢𞥄𞤥𞤢'𞤫𞤲 𞤥𞤢𞥄𞤯𞤢⹁ 𞤀𞤤𞥆𞤢𞤸 𞤋𞤦𞤪𞤢𞥄𞤸𞤭𞤥 𞤫 𞤋𞤷𞤭𞤴𞤢𞥄𞤳𞤵 𞤫 𞤒𞤢𞥄𞤳𞤵𞤦𞤵.’
𞤃𞤵𞥅𞤧𞤢 𞤣𞤢𞤪𞤭𞥅 𞤫 𞤣𞤭𞤱𞤲𞤢⹁ 𞤸𞤵𞤤𞤭 𞤪𞤢𞥄𞤪𞤵𞤳𞤭.
𞤔𞤮𞥅𞤥𞤭𞤪𞤢𞥄𞤱𞤮 𞤱𞤭'𞤭𞤥𞤮⹁ ‘𞤋𞤼𞥆𞤵 𞤨𞤢𞤯𞤫 𞤥𞤢𞥄𞤯𞤢⹁ 𞤲'𞤺𞤢𞤥 𞤱𞤭𞤺𞤫𞥅𞤪𞤫 𞤼𞤮 𞤲'𞤣𞤢𞤪𞤭𞤯𞤢𞥄 𞤲'𞤣𞤫 𞤷𞤫𞤲𞤭𞥅𞤲'𞤣𞤫.
𞤃𞤭 𞤴𞤭'𞤭𞥅 𞤼𞤮𞤪𞥆𞤢 𞤴𞤭𞤥𞤩𞤫 𞤢𞤥 𞤱𞤮𞤲𞤩𞤫 𞤤𞤫𞤴𞤣𞤭 𞤃𞤢𞤧𞤢𞤪⹁ 𞤥𞤭 𞤲𞤢𞤲𞤭𞥅 𞤦𞤮𞤶𞥆𞤭 𞤥𞤢𞤩𞥆𞤫.
𞤔𞤮𞥅𞤲𞤭 𞤥𞤭 𞤶𞤭𞤨𞥆𞤮𞤴𞤢𞤳𞤫 𞤲'𞤺𞤢𞤥 𞤸𞤭𞤧𞤲𞤵𞤳𞤭𞤩𞤫.
𞤏𞤢𞤪 𞤥𞤭 𞤤𞤭𞤤𞤥𞤢𞥄 𞤤𞤫𞤴𞤣𞤭 𞤃𞤢𞤧𞤢𞤪.’
“𞤃𞤵𞥅𞤧𞤢 𞤥𞤮 𞤩𞤭𞤩𞥆𞤫 𞤋𞤧𞤪𞤢𞥄'𞤭𞥅𞤤𞤢 𞤲'𞤺𞤢𞤻𞤵𞤲𞤮𞥅 𞤲'𞤦𞤭'𞤭⹁ ‘𞤃𞤮𞤴𞤫 𞤱𞤢𞤪𞤼𞤭𞤪𞤥𞤢𞥄 𞤢𞤪𞤣𞤭𞥅𞤯𞤮 𞤫 𞤳𞤭𞥅𞤼𞤮𞤼𞤮𞥅𞤯𞤮 𞤣𞤮𞤱 𞤢𞤥𞤭𞤲؟’
𞤑𞤢𞤲𞤳𞤮 𞤱𞤮𞤲𞤭 𞤥𞤮 𞤀𞤤𞥆𞤢𞤸 𞤤𞤭𞤤𞤮𞤴𞤭⹁ 𞤱𞤢𞤪𞤼𞤭𞤪𞤭𞤥𞤮 𞤢𞤪𞤣𞤭𞥅𞤯𞤮 𞤫 𞤶𞤮𞥅𞤬𞤢𞤴𞤯𞤮𞤩𞤫 𞤣𞤢𞤺𞤢 𞤥𞤢𞤷𞥆𞤵𞤲'𞤺𞤢𞥄𞤳𞤵 𞤫 𞤦𞤢𞤤𞥆𞤢𞤤 𞤥𞤢𞤤𞤢𞥄'𞤭𞤳𞤢𞥄𞤶𞤮 𞤱𞤢𞤲'𞤺𞤢𞤲𞥆𞤮𞥅𞤯𞤮𞤥𞤮 𞤲'𞤣𞤫𞤪 𞤤𞤫𞤺𞥆𞤫𞤤 𞤲'𞤺𞤫𞤤 𞤸𞤭𞥅𞤼𞤫.
𞤑𞤢𞤲𞤳𞤮 𞤢𞤪𞤣𞤭𞥅𞤩𞤫⹁ 𞤩𞤫 𞤲'𞤦𞤵𞤪𞤼𞤭𞥅 𞤤𞤫𞤴𞤣𞤭 𞤃𞤢𞤧𞤢𞤪.
𞤌 𞤱𞤢𞤯𞤭𞥅 𞤳𞤵𞥅𞤯𞤫 𞤳𞤢𞤴𞤯𞤭𞤲𞤭𞥅𞤯𞤫 𞤫 𞤢𞤤𞤢𞥄𞤥𞤢𞥄𞤶𞤭 𞤲'𞤣𞤫𞤪 𞤤𞤫𞤴𞤣𞤭 𞤃𞤢𞤧𞤢𞤪 𞤫 𞤲'𞤣𞤫𞤪 𞤃𞤢𞥄𞤴𞤮 𞤏𞤮𞤯𞤫𞤱𞤮 𞤫 𞤲'𞤣𞤫𞤪 𞤤𞤢𞤣𞥆𞤫 𞤶𞤮𞤪𞤲'𞤣𞤫 𞤣𞤵𞥅𞤩𞤭 𞥔𞥐.
𞤃𞤵𞥅𞤧𞤢 𞤮𞤲 𞤳𞤢𞤲𞤳𞤮 𞤱𞤮𞤲𞤭 𞤦𞤭𞥅𞤯𞤮 𞤩𞤭𞤩𞥆𞤫 𞤋𞤧𞤪𞤢𞥄'𞤭𞥅𞤤𞤢⹁ ‘𞤀𞤤𞥆𞤢𞤸 𞤤𞤭𞤤𞤣𞤮𞤴𞤢𞤴'𞤮𞤲 𞤢𞤲𞥆𞤢𞤦𞤭𞥅𞤶𞤮 𞤦𞤮 𞤢𞤥⹁ 𞤣𞤢𞤺𞤢 𞤲'𞤣𞤫𞤪 𞤦𞤢𞤲'𞤣𞤭𞤪𞤢𞥄𞤩𞤫 𞤥𞤮𞥅𞤯𞤮𞤲.’
𞤃𞤵𞥅𞤧𞤢 𞤮𞤲 𞤫 𞤥𞤮 𞤲'𞤣𞤫𞤪 𞤳𞤢𞤱𞤼𞤢𞤤 𞤥𞤢𞥄𞤥𞤢'𞤫𞤲 𞤥𞤫𞥅𞤯𞤫𞤲 𞤲'𞤣𞤫𞤪 𞤤𞤢𞤣𞥆𞤫⹁ 𞤫 𞤥𞤮 𞤱𞤮𞤲'𞤣𞤭 𞤫 𞤥𞤢𞤤𞤢𞥄'𞤭𞤳𞤢𞥄𞤶𞤮 𞤥𞤫𞤼𞤢𞤲𞤯𞤮𞤥𞤮 𞤣𞤮𞤱 𞤖𞤮𞤷𞥆𞤫𞥅𞤪𞤫 𞤅𞤭𞤲𞤢𞤴.
𞤑𞤢𞤲𞤳𞤮 𞤀𞤤𞥆𞤢𞤸 𞤸𞤮𞤳𞥆𞤭 𞤸𞤢𞤦𞤢𞤪𞤵 𞤱𞤮𞤤𞤣𞤫 𞤳𞤮𞤳𞥆𞤢𞤴𞤲'𞤣𞤫 𞤴𞤮𞤲𞤳𞤭 𞤲'𞤺𞤢𞤥 𞤮 𞤱𞤢𞤣𞥆𞤢𞤲𞤢'𞤫𞤲.
“𞤀𞤥𞥆𞤢𞥄 𞤥𞤢𞥄𞤥𞤢'𞤫𞤲 𞤥𞤫𞥅𞤯𞤫𞤲 𞤲'𞤶𞤢𞤩𞤢𞥄𞤴𞤭 𞤼𞤮𞤳𞥆𞤵𞤳𞤭 𞤳𞤮 𞤮 𞤱𞤭'𞤭.
𞤇𞤫 𞤷𞤢𞤤𞤢𞤲𞤭𞥅𞤥𞤮⹁ 𞤩𞤫𞤪𞤯𞤫 𞤥𞤢𞤩𞥆𞤫 𞤷𞤮''𞤭𞥅 𞤃𞤢𞤧𞤢𞤪.
𞤇𞤫 𞤲'𞤦𞤭'𞤭 𞤖𞤢𞤪𞤵𞥅𞤲𞤢⹁ ‘𞤏𞤢𞤯𞤢𞤲'𞤫𞤲 𞤢𞤤𞥆𞤢𞥄𞤶𞤭 𞤢𞤪𞤣𞤮𞤼𞤮𞥅𞤯𞤭'𞤫𞤲⹁ 𞤲'𞤺𞤢𞤥 𞤫𞤲 𞤢𞤲'𞤣𞤢𞥄 𞤳𞤮 𞤸𞤫𞤩𞤭 𞤃𞤵𞥅𞤧𞤢 𞤦𞤵𞤪𞤼𞤭𞤲𞤮𞤴𞤯𞤮'𞤫𞤲 𞤤𞤫𞤴𞤣𞤭 𞤃𞤢𞤧𞤢𞤪.’
𞤐'𞤁𞤫𞤪 𞤦𞤢𞤤𞤯𞤫 𞤯𞤫𞤲 𞤩𞤫 𞤲'𞤺𞤢𞤯𞤭 𞤺𞤢𞤺𞤫𞤤 𞤶𞤭𞥅𞤲𞤢𞥄𞤪𞤭⹁ 𞤩𞤫 𞤲'𞤺𞤢𞤪𞤼𞤭𞤪𞤭𞤲'𞤺𞤫𞤤 𞤢𞤤𞥆𞤢𞤸 𞤥𞤢𞤩𞥆𞤫⹁ 𞤩𞤫 𞤳𞤭𞤪𞤧𞤢𞤲𞤭𞤲'𞤺𞤫𞤤 𞤷𞤢𞤳𞥆𞤭𞤪𞤭⹁ 𞤩𞤫 𞤲'𞤺𞤢𞤯𞤭 𞤸𞤵𞤥𞤼𞤮 𞤲'𞤺𞤢𞤥 𞤥𞤢𞤱𞤲𞤭𞤲𞤳𞤭 𞤳𞤮 𞤩𞤫 𞤲'𞤺𞤢𞤯𞤭 𞤫 𞤶𞤵𞥅𞤯𞤫 𞤥𞤢𞤩𞥆𞤫.
𞤐'𞤘𞤢𞤥 𞤲𞤮𞤲 𞤀𞤤𞥆𞤢𞤸 𞤱𞤢𞤴𞤤𞤭𞤼𞤢𞤲𞤭𞤩𞤫 𞤩𞤢𞥄𞤱𞤮⹁ 𞤢𞤤𞤭𞤩𞤫 𞤩𞤫 𞤥𞤢𞤱𞤲𞤭𞤲𞤢 𞤳𞤮𞥅𞤣𞤫⹁ 𞤲𞤮𞤲 𞤲𞤮 𞤯𞤵𞤥 𞤱𞤭𞤲'𞤣𞤭𞤪𞤢𞥄 𞤲'𞤣𞤫𞤪 𞤁𞤫𞤬𞤼𞤫𞤪𞤫 𞤀𞤲𞥆𞤢𞤦𞤮'𞤫𞤲 𞤱𞤭'𞤵𞤳𞤭:
‘𞤌𞤲𞤮𞤲 𞤴𞤭𞤥𞤩𞤫 𞤋𞤧𞤪𞤢𞥄'𞤭𞥅𞤤𞤢⹁ 𞤣𞤵𞥅𞤩𞤭 𞥔𞥐 𞤯𞤭 𞤲'𞤺𞤢𞤯𞥆𞤮𞤲 𞤲'𞤣𞤫𞤪 𞤤𞤢𞤣𞥆𞤫⹁
𞤥𞤭𞤲 𞤳𞤭𞤪𞤧𞤢𞤲𞤯𞤮𞤲 𞤥𞤢𞤪𞤤𞤫 𞤷𞤢𞤳𞥆𞤢𞤲𞤯𞤮𞤲؟
𞤀𞥄'𞤢⹁ 𞤲𞤢𞥄' 𞤯𞤵𞤥 𞤥𞤭𞤲.
𞤌𞤲 𞤲'𞤣𞤮𞥅𞤲'𞤣𞤢𞤳𞤫 𞤤𞤵𞤳𞤵𞤪𞤵 𞤢𞤤𞥆𞤢𞤸 𞤥𞤮𞥅𞤯𞤮𞤲 𞤃𞤮𞤤𞤫𞤳⹁
𞤳𞤢𞤲'𞤺𞤢 𞤫 𞤢𞤤𞥆𞤢𞤸 𞤸𞤮𞥅𞤣𞤫𞤪𞤫 𞤥𞤮𞥅𞤯𞤮𞤲 𞤦𞤭'𞤫𞤼𞤫𞥅𞤲'𞤣𞤫 𞤈𞤭𞤬𞤢𞤲⹁
𞤢𞤤𞥆𞤢𞥄𞤶𞤭 𞤯𞤭 𞤲'𞤺𞤢𞤯𞥆𞤮𞤲 𞤲'𞤺𞤢𞤥 𞤥𞤢𞤱𞤲𞤭𞤲𞤳𞤭!
𞤐'𞤘𞤢𞤥 𞤥𞤢𞥄𞤶𞤵𞤥 𞤥𞤭 𞤪𞤭𞥅𞤱𞤢𞤴'𞤮𞤲⹁ 𞤥𞤭 𞤴𞤢𞥄𞤪𞤢'𞤮𞤲 𞤼𞤮𞤲 𞤤𞤫𞤴𞤣𞤭 𞤄𞤢𞥄𞤦𞤭𞥅𞤤𞤢.’
”
𞤋𞤧𞤼𞤭𞤬𞤢𞥄𞤲𞤵𞤧 𞤩𞤫𞤴𞤣𞤭 𞤥𞤫𞤼𞤵𞤳𞤭⹁ 𞤱𞤭'𞤭⹁ “𞤐'𞤁𞤫𞤲𞥆𞤮 𞤥𞤢𞥄𞤥𞤢'𞤫𞤲 𞤥𞤫𞥅𞤯𞤫𞤲 𞤫 𞤲'𞤺𞤮𞥅𞤣𞤭 𞤂𞤵𞤳𞤵𞤪𞤵 𞤚𞤮 𞤍𞤵𞤥 𞤖𞤢𞤱𞤪𞤢𞤼𞤢 𞤫 𞤀𞤤𞥆𞤢𞤸 𞤲'𞤣𞤫𞤪 𞤤𞤢𞤣𞥆𞤫.
𞤑𞤢𞤴𞤪𞤵 𞤸𞤮𞤤𞥆𞤢𞤼𞤢 𞤀𞤤𞥆𞤢𞤸 𞤫 𞤱𞤮𞤲'𞤣𞤭 𞤫 𞤥𞤢𞤩𞥆𞤫.
𞤂𞤵𞤳𞤵𞤪𞤵 𞤯𞤵𞤥 𞤱𞤢𞤯𞤭𞤪𞤢𞥄𞤥𞤢 𞤲𞤮𞤲 𞤲𞤮 𞤀𞤤𞥆𞤢𞤸 𞤼𞤭𞤲'𞤣𞤭𞤲𞤭𞤪𞤭 𞤃𞤵𞥅𞤧𞤢.
𞤃𞤢𞥄𞤥𞤢'𞤫𞤲 𞤥𞤫𞥅𞤯𞤫𞤲 𞤩𞤫𞤲 𞤲'𞤣𞤮𞤲𞤭 𞤤𞤵𞤳𞤵𞤪𞤵 𞤯𞤵𞤥.
𞤇𞤫 𞤲'𞤣𞤭𞤤𞥆𞤭𞤣𞤭 𞤫 𞤥𞤢𞥄𞤶𞤵𞤥 𞤷𞤢𞤪𞤫𞤤 𞤳𞤮 𞤔𞤮𞥅𞤷𞤵𞤱𞤢 𞤢𞤪𞤣𞤭𞥅𞤩𞤫.
𞤇𞤫 𞤲𞤢𞤼𞥆𞤭𞤲𞤭𞤯𞤵𞤥 𞤤𞤫𞤴𞤣𞤭 𞤲'𞤣𞤭 𞤩𞤫 𞤲'𞤶𞤢𞤩𞤭 𞤣𞤢𞤺𞤢 𞤼𞤮 𞤤𞤫𞤰𞥆𞤭 𞤯𞤭 𞤀𞤤𞥆𞤢𞤸 𞤪𞤭𞥅𞤱𞤭 𞤴𞤫𞥅𞤧𞤮 𞤥𞤢𞤩𞥆𞤫.
𞤂𞤵𞤳𞤵𞤪𞤵 𞤯𞤵𞤥 𞤦𞤮𞥅 𞤫 𞤯𞤮𞤲 𞤸𞤢𞥄 𞤶𞤢𞥄𞤥𞤢𞤲𞤵 𞤁𞤢𞤱𞤣𞤢.
𞤁𞤢𞤱𞤣𞤢 𞤸𞤫𞤩𞤭 𞤴𞤭𞤣𞥆𞤫 𞤀𞤤𞥆𞤢𞤸 𞤥𞤮 𞤒𞤢𞥄𞤳𞤵𞤦𞤵⹁ 𞤮 𞤼𞤮𞤪𞤭𞥅 𞤥𞤢𞤸𞤵𞤳𞤭 𞤧𞤵𞥅𞤣𞤵 𞤲'𞤺𞤢𞤥 𞤥𞤢𞤱𞤲𞤭𞤲𞤳𞤭 𞤀𞤤𞥆𞤢𞤸 𞤮𞤲⹁ 𞤢𞤥𞥆𞤢𞥄 𞤮 𞤸𞤫𞤩𞤢𞥄𞤴𞤭 𞤥𞤢𞤸𞤵𞤳𞤭𞤲'𞤣𞤵.
𞤀𞤥𞥆𞤢𞥄 𞤩𞤭𞤯𞥆𞤮 𞤥𞤢𞥄𞤳𞤮 𞤅𞤵𞤤𞤫𞤴𞤥𞤢𞥄𞤲𞤵 𞤥𞤢𞤸𞤭𞤲'𞤣𞤵.
“𞤀𞤤𞥆𞤢𞤸 𞤔𞤮𞥅𞤥𞤵 𞤃𞤢𞤲'𞤺𞤵 𞤶𞤮𞥅𞤯𞤢𞤼𞤢𞥄𞤳𞤮 𞤲'𞤣𞤫𞤪 𞤷𞤵𞥅𞤯𞤭 𞤯𞤭 𞤴𞤭𞤥𞤩𞤫 𞤥𞤢𞤸𞤭⹁ 𞤲𞤮𞤲 𞤲𞤮 𞤢𞤲𞥆𞤢𞤦𞤭𞥅𞤶𞤮 𞤱𞤭'𞤭 𞤔𞤮𞥅𞤥𞤭𞤪𞤢𞥄𞤱𞤮 𞤱𞤭'𞤭𞥅⹁
‘𞤁𞤮𞤱 𞤱𞤮𞤲𞤭 𞤶𞤮𞥅𞤯𞤮𞤪𞤺𞤢𞤤 𞤤𞤢𞥄𞤥𞤵 𞤢𞤥⹁
𞤤𞤫𞤴𞤣𞤭 𞤱𞤮𞤲𞤭 𞤼𞤮 𞤲'𞤶𞤮𞤱𞤢𞤴𞤥𞤭 𞤳𞤮𞤴𞤯𞤫 𞤢𞤥.
𞤋𞤪𞤭 𞤲'𞤣𞤵𞤴𞤫 𞤧𞤵𞥅𞤣𞤵 𞤥𞤢𞤸𞤢𞤲𞤼𞤮𞤻𞤢𞤥؟
𞤐'𞤁𞤫𞤴𞤫 𞤱𞤭𞤺𞤫𞥅𞤪𞤫 𞤷𞤭𞤱𞤼𞤮𞤼𞤮𞥅𞤥𞤭؟
𞤐𞤢𞥄' 𞤫 𞤦𞤢𞤱𞤯𞤫 𞤢𞤥 𞤼𞤢𞤺𞤭𞤪𞤥𞤭 𞤯𞤵𞤥 𞤯𞤮𞤲 𞤬𞤵𞥅؟’
”
𞤋𞤧𞤼𞤭𞤬𞤢𞥄𞤲𞤵𞤧 𞤩𞤫𞤴𞤣𞤭 𞤥𞤫𞤼𞤵𞤳𞤭⹁ 𞤱𞤭'𞤭⹁ “𞤌𞤲𞤮𞤲 𞤩𞤫 𞤳𞤮'𞤫 𞤷𞤢𞥄𞤼𞤵𞤯𞤫 𞤩𞤫 𞤩𞤫𞤪𞤯𞤫 𞤳𞤫𞥅𞤬𞤫𞤪𞤯𞤫⹁ 𞤩𞤫 𞤲𞤮𞤨𞥆𞤭 𞤺𞤢𞤻𞤵𞤯𞤭 𞤲𞤢𞤲𞤵𞤳𞤭 𞤸𞤢𞥄𞤤𞤢 𞤔𞤮𞥅𞤥𞤭𞤪𞤢𞥄𞤱𞤮!
𞤑𞤮𞥅 𞤲'𞤣𞤫𞤴𞤫 𞤮𞤲 𞤳𞤢𞤩𞤣𞤢 𞤫 𞤈𞤵𞥅𞤸𞤵 𞤀𞤤𞥆𞤢𞤸 𞤲𞤮𞤲 𞤲𞤮 𞤥𞤢𞥄𞤥𞤢'𞤫𞤲 𞤥𞤮𞥅𞤯𞤮𞤲 𞤲'𞤺𞤢𞤯𞤵𞤲𞤮𞥅.
𞤃𞤮𞤴𞤫 𞤢𞤲𞥆𞤢𞤦𞤭𞥅𞤶𞤮 𞤱𞤮𞤲𞤭 𞤥𞤮 𞤥𞤢𞥄𞤥𞤢'𞤫𞤲 𞤥𞤮𞥅𞤯𞤮𞤲 𞤼𞤮𞤪𞥆𞤢𞥄𞤴𞤭؟
𞤖𞤢𞥄 𞤥𞤢𞥄 𞤩𞤫 𞤲'𞤦𞤢𞤪𞤭𞥅 𞤱𞤭'𞤵𞤲𞤮𞥅𞤩𞤫 𞤀𞥄𞤣𞤭𞤤𞤭𞥅𞤶𞤮 𞤮𞤲 𞤱𞤢𞤪𞤢𞤴.
𞤔𞤮𞥅𞤲𞤭 𞤮𞤲𞤮𞤲 𞤫 𞤳𞤮'𞤫 𞤥𞤮𞥅𞤯𞤮𞤲 𞤮𞤲 𞤻𞤢𞥄𞤥𞤭𞥅 𞤢𞤥𞤢𞥄𞤲𞤢 𞤥𞤢𞥄𞤳𞤮⹁ 𞤮𞤲 𞤲'𞤦𞤢𞤪𞤭𞥅𞤥𞤮.
𞤌𞤲𞤮𞤲 𞤮𞤲 𞤳𞤫𞤩𞤭𞥅 𞤀𞤼𞥆𞤢𞤱𞤪𞤢 𞤣𞤢𞤺𞤢 𞤶𞤵𞥅𞤯𞤫 𞤥𞤢𞤤𞤢𞥄'𞤭𞤳𞤢'𞤫𞤲 𞤣𞤢𞤺𞤢 𞤲'𞤣𞤫𞤲𞥆𞤮⹁ 𞤢𞤥𞥆𞤢𞥄 𞤮𞤲 𞤼𞤮𞤳𞥆𞤢𞥄𞤴𞤭𞤯𞤵𞤥.”
𞤐𞤮 𞤋𞤧𞤼𞤭𞤬𞤢𞥄𞤲𞤵𞤧 𞤏𞤢𞤪𞤭𞤪𞤢𞥄
𞤐'𞤁𞤫 𞤳𞤢𞤱𞤼𞤢𞤤 𞤥𞤢𞤱𞤩𞤫 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤲𞤢𞤲𞤭 𞤸𞤢𞥄𞤤𞤢 𞤳𞤢𞤲⹁ 𞤩𞤫𞤪𞤯𞤫 𞤥𞤢𞤩𞥆𞤫 𞤥𞤫𞤼𞥆𞤭 𞤩𞤫 𞤲'𞤣𞤢𞤪𞤭𞥅 𞤫 𞤩𞤫 𞤽𞤢𞤼𞥆𞤮𞥅.
𞤀𞤥𞥆𞤢𞥄 𞤳𞤢𞤲𞤳𞤮⹁ 𞤫 𞤥𞤮 𞤸𞤫𞥅𞤱𞤭 𞤈𞤵𞥅𞤸𞤵 𞤀𞤤𞥆𞤢𞤸⹁ 𞤮 𞤼𞤭𞤶𞥆𞤭𞥅 𞤣𞤮𞤱 𞤮 𞤴𞤭'𞤭 𞤼𞤫𞤣𞥆𞤵𞤲'𞤺𞤢𞤤 𞤀𞤤𞥆𞤢𞤸⹁ 𞤮 𞤴𞤭'𞤭 𞤒𞤫𞥅𞤧𞤵 𞤫 𞤣𞤢𞤪𞤭𞥅 𞤫 𞤶𞤵𞤲'𞤺𞤮 𞤀𞤤𞥆𞤢𞤸 𞤻𞤢𞥄𞤥𞤮.
𞤌 𞤱𞤭'𞤭⹁ “𞤈𞤢𞥄!
𞤉 𞤥𞤭 𞤴𞤭'𞤢 𞤣𞤮𞤱 𞤫 𞤥𞤢𞤩𞥆𞤭𞤼𞤭𞥅⹁ 𞤇𞤭𞥅 𞤐𞤫𞤯𞥆𞤮 𞤫 𞤣𞤢𞤪𞤭𞥅 𞤫 𞤶𞤵𞤲'𞤺𞤮 𞤀𞤤𞥆𞤢𞤸 𞤻𞤢𞥄𞤥𞤮.”
𞤅𞤫𞤴 𞤩𞤫 𞤬𞤵𞥅 𞤩𞤫 𞤲'𞤺𞤵𞤤𞥆𞤭 𞤧𞤫𞤲'𞤦𞤫𞥅⹁ 𞤩𞤫 𞤷𞤵𞤳𞥆𞤭 𞤲𞤮𞤨𞥆𞤭 𞤥𞤢𞤩𞥆𞤫.
𞤍𞤮𞤲 𞤫 𞤯𞤮𞤲⹁ 𞤩𞤫 𞤥𞤢𞤳𞥆𞤭𞥅𞤥𞤮⹁ 𞤩𞤫 𞤲𞤢𞤲'𞤺𞤭𞤥𞤮⹁ 𞤩𞤫 𞤲'𞤦𞤵𞤪𞤼𞤭𞤲𞤭𞤥𞤮 𞤺𞤢𞤪𞤭𞥅𞤪𞤭⹁ 𞤩𞤫 𞤳𞤵𞤦𞤮𞤪𞤭𞥅𞤥𞤮 𞤫 𞤳𞤢𞥄𞤰𞤫⹁ 𞤩𞤫 𞤩𞤮𞤪𞤼𞤭𞥅 𞤳𞤮𞤤𞤼𞤫 𞤥𞤢𞤩𞥆𞤫 𞤩𞤫 𞤲'𞤣𞤫𞤧𞤭𞤯𞤫 𞤼𞤮 𞤺𞤮𞤯𞥆𞤮 𞤳𞤢𞤴𞤫𞥅𞤶𞤮 𞤦𞤭'𞤫𞤼𞤫𞥅𞤯𞤮 𞤕𞤢𞥄𞤱𞤵𞤤𞤵 𞤲'𞤺𞤢𞤥 𞤩𞤫 𞤳𞤵𞤦𞤮𞥅𞤥𞤮 𞤦𞤮𞤯𞥆𞤵𞤥.
𞤉 𞤩𞤫 𞤳𞤵𞤦𞤮𞤪𞤮𞥅𞤥𞤮 𞤳𞤢𞥄𞤰𞤫⹁ 𞤳𞤢𞤲𞤳𞤮 𞤦𞤮𞥅 𞤫 𞤥𞤮 𞤱𞤢𞤯𞤢 𞤣𞤮'𞤢𞥄𞤪𞤫 𞤫 𞤥𞤮 𞤱𞤭'𞤢⹁ “𞤒𞤢𞥄 𞤒𞤫𞥅𞤧𞤵 𞤔𞤮𞥅𞤥𞤭𞤪𞤢𞥄𞤱𞤮⹁ 𞤶𞤢𞤩𞤵 𞤴𞤮𞤲𞤳𞤭 𞤢𞤥!”
𞤐'𞤁𞤫𞤲 𞤮 𞤣𞤭𞤷𞥆𞤭𞥅⹁ 𞤮 𞤱𞤵𞤤𞥆𞤭 𞤫 𞤧𞤫𞤲'𞤦𞤫 𞤫 𞤥𞤮 𞤱𞤭'𞤢⹁ “𞤒𞤢𞥄 𞤔𞤮𞥅𞤥𞤭𞤪𞤢𞥄𞤱𞤮⹁ 𞤼𞤢𞥄' 𞤴𞤮𞤱𞤢𞤲𞤩𞤫 𞤯𞤵'𞤵𞤥 𞤸𞤢𞤳𞥆𞤫!”
𞤐'𞤁𞤫 𞤮 𞤱𞤭'𞤭 𞤲𞤮𞤲⹁ 𞤮 𞤥𞤢𞥄𞤴𞤭.
|
Kuuɗe Lilaaɓe 8
Caawulu boo jaɓii ɗum wari Istifaanus.
No Caawulu Torriri Kawtal Tokkuɓe Yeesu
Daga nyalnde nden, torra mawka warani kawtal tokkuɓe Yeesu wonɓe Urucaliima.
Ɓe fuu ɓe cankitii nder leyɗe Yahuudiya e Samaariya, sey lilaaɓe tan korii nder Urucaliima.
Woɓɓe kulooɓe Allah uwi Istifaanus, ɓe mboyani mayde maako bojji nawɗi.
Ammaa Caawulu ummanii kawtal tokkuɓe Yeesu, waɗi ka sankutukiɓe.
E mo natta wuro‑wuro, e mo nanga tokkuɓe Yeesu worɓe e rewɓe, e mo dasaɓe, e mo maɓɓaɓe nder suudu cural.
Wa'ajinki Nder Leydi Samaariya
Nden cankitaaɓe ngaɗi ka yiilaaki e nga'ajina Habaru Belɗum.
Filibus boo yahi wondi gariiri nder leydi Samaariya, e mo wa'ajinanaɓe habaru Almasiihu.
Nde yimɓe fuu nani, ngi'i alaamaaji kayɗiniiɗi ɗi Filibus waɗi, ɓe co''i hakkiilo maɓɓe dow ko o wi'i.
Ngam yimɓe ɗuɗɓe mburtinanaama ginni e ɗi ngulla sembee, nden jaraaɓe e laƴooɓe ɗuɗɓe njamɗitinaa.
Ngam non ɗum nani welwelo ɗuɗngo nder gariiri ndin.
Nder gariiri ndin boo e woodi goɗɗo neɗɗo bi'eteeɗo Siiman, o darnoowo.
E mo hayɗina Samaariyanko'en naa' seɗɗa e kuuɗe maako, e mo wi'a hoore maako o mawɗo.
Yimɓe fuu daga mawɓe haa sukaaɓe njaɓii ko o wi'ata, e ɓe mbi'a, “Neɗɗo o'o e woodi bawɗe Allah bi'eteeɗe Bawɗe Mawɗe.”
Ɓe tokkumo ngam o neeɓii e mo hayɗinaɓe e sihiriiji maako.
Ammaa nde ɓe njaɓi Habaru Belɗum ɗum Filibus wa'ajinantaɓe dow Laamu Allah e inde Yeesu Almasiihu, worɓe e rewɓe fuu ngaɗanaa baptisma.
Haa Siiman maa e hoore muuɗum tokki Yeesu.
Gaɗa o waɗanaama baptisma, o tokki Filibus haade, o hayɗinii nde o yi'i alaamaaji e kuuɗe kayɗiniiɗe mawɗe ɗe Filibus waɗi.
Nde lilaaɓe wonɓe Urucaliima nani Samaariyanko'en njaɓii Wolde Allah, sey ɓe lili Biiturus e Yahaya to maɓɓe.
Nde ɓe njottii, ɓe torii Allah hokka Samaariyanko'en ɓen Ruuhu muuɗum, ngam ɓe ngaɗanaama baptisma nder inde Yeesu Joomiraawo tan, ammaa Ruuhu Allah jippoyaaki dow koo moye maɓɓe taw.
Sey Biiturus e Yahaya njowi juuɗe mu''en dow maɓɓe, ɓe keɓi Ruuhu Allah.
Nde Siiman yi'i yowuki juuɗe lilaaɓe dow tokkuɓe Yeesu e hokka Ruuhu Allah, o waddaniɓe ceede, o wi'i, “Kokkeeyam, min maa bawɗe ɗen, ngam mo njowanmi juuɗe fuu heɓa Ruuhu Allah.”
Ammaa Biiturus wi'imo, “An e ceede maaɗa kalkidee, ngam a nyumii a waaway sooduki dokkal Allah e ceede!
A walaa geɗal nder kuugal nga'al, ngam ɓernde maaɗa laaɓaayi yeeso Allah.
Tuubu daga halleende maaɗa, tora Joomiraawo yaafanomaa nyumooji maaɗa kalluɗi.
Ngam mi yi'ii a woodi ɓernde ɓaleere, halleende ɗuuɗaniima.”
Siiman wi'imo, “Toraneeyam Joomiraawo, ngam to' ko mbiiɗaa heɓayam.”
Gaɗa Biiturus e Yahaya tabbitinanii Samaariyanko'en dow Yeesu, ɓe nga'ajinaniɓe Wolde Joomiraawo.
Nde e ɓe dow laawol hootuki Urucaliima, ɓe nga'ajini Habaru Belɗum nder ngarihoy Samaariya ɗuɗkoy.
Filibus e Doogariijo Itiyoofiya
Sey goɗɗo malaa'ikaajo Joomiraawo wi'i Filibus, “Umma dillir fombina tokkaa ɗatal ƴiwoyngal Urucaliima yaaki Gaaja, ɗatal laddewal.”
Sey Filibus ummii dilli.
E mo dow laawol o hawri e goɗɗo neɗɗo leydi Itiyoofiya tappaaɗo.
Neɗɗo on e woodi laamu mawɗum nder laamorde laamiiɗo debbo bi'eteeɗo Kandis.
Kanko woni desoowo ceede laamiiɗo on.
O yahuno Urucaliima ngam mawninki Joomiraawo.
E mo hoota, e mo jooɗii nder keeke pucci, e mo janga deftere Annabi Icaaya.
Ruuhu Allah wi'i Filibus, “Yahu, ɓaddoɗaa keeke pucci ɗum.”
Sey Filibus doggi yahi to maako, nani e mo janga deftere Annabi Icaaya.
Filibus ƴamimo, wi'i, “A faama ko njangataa boo?”
Neɗɗo on wi'imo, “Noye paamiraymi nde walaa pamtinayɗoyam?”
O torii Filibus natta jooɗodoo e maako.
Raa aayaaje ɗe o jangata nder deftere nden:
“O fooɗaama bo mbaala kirsoyteenga.
No ɓii mbaala de''itirta to jungo taƴoowo leeɓe maaga,
non o de''itiri.
Ɓe cemtinimo, ɓe ngaɗanaayimo kiita goonga.
Moye waawata hokkuki habaru ɓiɓɓe maako?
Ngam yonki maako ittaama daga nder duuniyaaru.”
Itiyoofiyankeejo on wi'i Filibus, “Wi'am dow moye annabiijo o'o meti haala ka'a, dow hoore maako koo dow goɗɗo?”
Sey Filibus fuɗɗi metankimo dow aayaaje ɗen, e wa'ajinanamo Habaru Belɗum dow Yeesu.
E ɓe nder yaadu ɓe njottii to ndiyam woni.
Sey neɗɗo on wi'i, “Raa ndiyam!
Ko haɗata ɗum waɗanayam baptisma?”
[Filibus wi'imo, “Taa hoolake Yeesu e ɓernde go'o, walaa ko haɗata ɗum waɗanmaa baptisma.”
Sey neɗɗo on wi'i, “Mi jaɓii Yeesu Almasiihu o Ɓii Allah.”]
O wi'i ɗum darna keeke pucci ɗum.
Ɓe fuu ɗiɗo ɓe njippii, ɓe natti nder ndiyam ɗam.
Filibus waɗanimo baptisma.
Nde ɓe mburtii ndiyam ɗam, sey Ruuhu Joomiraawo hocci Filibus.
Neɗɗo on fuɗɗitaayi yi'ukimo, o nyamri yeeso e yaadu, e mo nana belɗum.
Ammaa Filibus yi'i hoore muuɗum e gariiri Ajotus.
Dow laawol o waɗi ka wa'ajinki Habaru Belɗum e koo ndiye gariiri haa o yottii Kaysaariya.
|
𞤑𞤵𞥅𞤯𞤫 𞤂𞤭𞤤𞤢𞥄𞤩𞤫 𞥘
𞤕𞤢𞥄𞤱𞤵𞤤𞤵 𞤦𞤮𞥅 𞤶𞤢𞤩𞤭𞥅 𞤯𞤵𞤥 𞤱𞤢𞤪𞤭 𞤋𞤧𞤼𞤭𞤬𞤢𞥄𞤲𞤵𞤧.
𞤐𞤮 𞤕𞤢𞥄𞤱𞤵𞤤𞤵 𞤚𞤮𞤪𞥆𞤭𞤪𞤭 𞤑𞤢𞤱𞤼𞤢𞤤 𞤚𞤮𞤳𞥆𞤵𞤩𞤫 𞤒𞤫𞥅𞤧𞤵
𞤁𞤢𞤺𞤢 𞤻𞤢𞤤𞤲'𞤣𞤫 𞤲'𞤣𞤫𞤲⹁ 𞤼𞤮𞤪𞥆𞤢 𞤥𞤢𞤱𞤳𞤢 𞤱𞤢𞤪𞤢𞤲𞤭 𞤳𞤢𞤱𞤼𞤢𞤤 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤱𞤮𞤲𞤩𞤫 𞤓𞤪𞤵𞤷𞤢𞤤𞤭𞥅𞤥𞤢.
𞤇𞤫 𞤬𞤵𞥅 𞤩𞤫 𞤷𞤢𞤲𞤳𞤭𞤼𞤭𞥅 𞤲'𞤣𞤫𞤪 𞤤𞤫𞤴𞤯𞤫 𞤒𞤢𞤸𞤵𞥅𞤣𞤭𞤴𞤢 𞤫 𞤅𞤢𞤥𞤢𞥄𞤪𞤭𞤴𞤢⹁ 𞤧𞤫𞤴 𞤤𞤭𞤤𞤢𞥄𞤩𞤫 𞤼𞤢𞤲 𞤳𞤮𞤪𞤭𞥅 𞤲'𞤣𞤫𞤪 𞤓𞤪𞤵𞤷𞤢𞤤𞤭𞥅𞤥𞤢.
𞤏𞤮𞤩𞥆𞤫 𞤳𞤵𞤤𞤮𞥅𞤩𞤫 𞤀𞤤𞥆𞤢𞤸 𞤵𞤱𞤭 𞤋𞤧𞤼𞤭𞤬𞤢𞥄𞤲𞤵𞤧⹁ 𞤩𞤫 𞤲'𞤦𞤮𞤴𞤢𞤲𞤭 𞤥𞤢𞤴𞤣𞤫 𞤥𞤢𞥄𞤳𞤮 𞤦𞤮𞤶𞥆𞤭 𞤲𞤢𞤱𞤯𞤭.
𞤀𞤥𞥆𞤢𞥄 𞤕𞤢𞥄𞤱𞤵𞤤𞤵 𞤵𞤥𞥆𞤢𞤲𞤭𞥅 𞤳𞤢𞤱𞤼𞤢𞤤 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵⹁ 𞤱𞤢𞤯𞤭 𞤳𞤢 𞤧𞤢𞤲𞤳𞤵𞤼𞤵𞤳𞤭𞤩𞤫.
𞤉 𞤥𞤮 𞤲𞤢𞤼𞥆𞤢 𞤱𞤵𞤪𞤮‑𞤱𞤵𞤪𞤮⹁ 𞤫 𞤥𞤮 𞤲𞤢𞤲'𞤺𞤢 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤱𞤮𞤪𞤩𞤫 𞤫 𞤪𞤫𞤱𞤩𞤫⹁ 𞤫 𞤥𞤮 𞤣𞤢𞤧𞤢𞤩𞤫⹁ 𞤫 𞤥𞤮 𞤥𞤢𞤩𞥆𞤢𞤩𞤫 𞤲'𞤣𞤫𞤪 𞤧𞤵𞥅𞤣𞤵 𞤷𞤵𞤪𞤢𞤤.
𞤏𞤢'𞤢𞤶𞤭𞤲𞤳𞤭 𞤐'𞤁𞤫𞤪 𞤂𞤫𞤴𞤣𞤭 𞤅𞤢𞤥𞤢𞥄𞤪𞤭𞤴𞤢
𞤐'𞤁𞤫𞤲 𞤷𞤢𞤲𞤳𞤭𞤼𞤢𞥄𞤩𞤫 𞤲'𞤺𞤢𞤯𞤭 𞤳𞤢 𞤴𞤭𞥅𞤤𞤢𞥄𞤳𞤭 𞤫 𞤲'𞤺𞤢'𞤢𞤶𞤭𞤲𞤢 𞤖𞤢𞤦𞤢𞤪𞤵 𞤄𞤫𞤤𞤯𞤵𞤥.
𞤊𞤭𞤤𞤭𞤦𞤵𞤧 𞤦𞤮𞥅 𞤴𞤢𞤸𞤭 𞤱𞤮𞤲'𞤣𞤭 𞤺𞤢𞤪𞤭𞥅𞤪𞤭 𞤲'𞤣𞤫𞤪 𞤤𞤫𞤴𞤣𞤭 𞤅𞤢𞤥𞤢𞥄𞤪𞤭𞤴𞤢⹁ 𞤫 𞤥𞤮 𞤱𞤢'𞤢𞤶𞤭𞤲𞤢𞤲𞤢𞤩𞤫 𞤸𞤢𞤦𞤢𞤪𞤵 𞤀𞤤𞤥𞤢𞤧𞤭𞥅𞤸𞤵.
𞤐'𞤁𞤫 𞤴𞤭𞤥𞤩𞤫 𞤬𞤵𞥅 𞤲𞤢𞤲𞤭⹁ 𞤲'𞤺𞤭'𞤭 𞤢𞤤𞤢𞥄𞤥𞤢𞥄𞤶𞤭 𞤳𞤢𞤴𞤯𞤭𞤲𞤭𞥅𞤯𞤭 𞤯𞤭 𞤊𞤭𞤤𞤭𞤦𞤵𞤧 𞤱𞤢𞤯𞤭⹁ 𞤩𞤫 𞤷𞤮''𞤭 𞤸𞤢𞤳𞥆𞤭𞥅𞤤𞤮 𞤥𞤢𞤩𞥆𞤫 𞤣𞤮𞤱 𞤳𞤮 𞤮 𞤱𞤭'𞤭.
𞤐'𞤘𞤢𞤥 𞤴𞤭𞤥𞤩𞤫 𞤯𞤵𞤯𞤩𞤫 𞤲'𞤦𞤵𞤪𞤼𞤭𞤲𞤢𞤲𞤢𞥄𞤥𞤢 𞤺𞤭𞤲𞥆𞤭 𞤫 𞤯𞤭 𞤲'𞤺𞤵𞤤𞥆𞤢 𞤧𞤫𞤲'𞤦𞤫𞥅⹁ 𞤲'𞤣𞤫𞤲 𞤶𞤢𞤪𞤢𞥄𞤩𞤫 𞤫 𞤤𞤢𞤰𞤮𞥅𞤩𞤫 𞤯𞤵𞤯𞤩𞤫 𞤲'𞤶𞤢𞤥𞤯𞤭𞤼𞤭𞤲𞤢𞥄.
𞤐'𞤘𞤢𞤥 𞤲𞤮𞤲 𞤯𞤵𞤥 𞤲𞤢𞤲𞤭 𞤱𞤫𞤤𞤱𞤫𞤤𞤮 𞤯𞤵𞤯𞤲'𞤺𞤮 𞤲'𞤣𞤫𞤪 𞤺𞤢𞤪𞤭𞥅𞤪𞤭 𞤲'𞤣𞤭𞤲.
𞤐'𞤁𞤫𞤪 𞤺𞤢𞤪𞤭𞥅𞤪𞤭 𞤲'𞤣𞤭𞤲 𞤦𞤮𞥅 𞤫 𞤱𞤮𞥅𞤣𞤭 𞤺𞤮𞤯𞥆𞤮 𞤲𞤫𞤯𞥆𞤮 𞤦𞤭'𞤫𞤼𞤫𞥅𞤯𞤮 𞤅𞤭𞥅𞤥𞤢𞤲⹁ 𞤮 𞤣𞤢𞤪𞤲𞤮𞥅𞤱𞤮.
𞤉 𞤥𞤮 𞤸𞤢𞤴𞤯𞤭𞤲𞤢 𞤅𞤢𞤥𞤢𞥄𞤪𞤭𞤴𞤢𞤲𞤳𞤮'𞤫𞤲 𞤲𞤢𞥄' 𞤧𞤫𞤯𞥆𞤢 𞤫 𞤳𞤵𞥅𞤯𞤫 𞤥𞤢𞥄𞤳𞤮⹁ 𞤫 𞤥𞤮 𞤱𞤭'𞤢 𞤸𞤮𞥅𞤪𞤫 𞤥𞤢𞥄𞤳𞤮 𞤮 𞤥𞤢𞤱𞤯𞤮.
𞤒𞤭𞤥𞤩𞤫 𞤬𞤵𞥅 𞤣𞤢𞤺𞤢 𞤥𞤢𞤱𞤩𞤫 𞤸𞤢𞥄 𞤧𞤵𞤳𞤢𞥄𞤩𞤫 𞤲'𞤶𞤢𞤩𞤭𞥅 𞤳𞤮 𞤮 𞤱𞤭'𞤢𞤼𞤢⹁ 𞤫 𞤩𞤫 𞤲'𞤦𞤭'𞤢⹁ “𞤐𞤫𞤯𞥆𞤮 𞤮'𞤮 𞤫 𞤱𞤮𞥅𞤣𞤭 𞤦𞤢𞤱𞤯𞤫 𞤀𞤤𞥆𞤢𞤸 𞤦𞤭'𞤫𞤼𞤫𞥅𞤯𞤫 𞤄𞤢𞤱𞤯𞤫 𞤃𞤢𞤱𞤯𞤫.”
𞤇𞤫 𞤼𞤮𞤳𞥆𞤵𞤥𞤮 𞤲'𞤺𞤢𞤥 𞤮 𞤲𞤫𞥅𞤩𞤭𞥅 𞤫 𞤥𞤮 𞤸𞤢𞤴𞤯𞤭𞤲𞤢𞤩𞤫 𞤫 𞤧𞤭𞤸𞤭𞤪𞤭𞥅𞤶𞤭 𞤥𞤢𞥄𞤳𞤮.
𞤀𞤥𞥆𞤢𞥄 𞤲'𞤣𞤫 𞤩𞤫 𞤲'𞤶𞤢𞤩𞤭 𞤖𞤢𞤦𞤢𞤪𞤵 𞤄𞤫𞤤𞤯𞤵𞤥 𞤯𞤵𞤥 𞤊𞤭𞤤𞤭𞤦𞤵𞤧 𞤱𞤢'𞤢𞤶𞤭𞤲𞤢𞤲𞤼𞤢𞤩𞤫 𞤣𞤮𞤱 𞤂𞤢𞥄𞤥𞤵 𞤀𞤤𞥆𞤢𞤸 𞤫 𞤭𞤲'𞤣𞤫 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵⹁ 𞤱𞤮𞤪𞤩𞤫 𞤫 𞤪𞤫𞤱𞤩𞤫 𞤬𞤵𞥅 𞤲'𞤺𞤢𞤯𞤢𞤲𞤢𞥄 𞤦𞤢𞤨𞤼𞤭𞤧𞤥𞤢.
𞤖𞤢𞥄 𞤅𞤭𞥅𞤥𞤢𞤲 𞤥𞤢𞥄 𞤫 𞤸𞤮𞥅𞤪𞤫 𞤥𞤵𞥅𞤯𞤵𞤥 𞤼𞤮𞤳𞥆𞤭 𞤒𞤫𞥅𞤧𞤵.
𞤘𞤢𞤯𞤢 𞤮 𞤱𞤢𞤯𞤢𞤲𞤢𞥄𞤥𞤢 𞤦𞤢𞤨𞤼𞤭𞤧𞤥𞤢⹁ 𞤮 𞤼𞤮𞤳𞥆𞤭 𞤊𞤭𞤤𞤭𞤦𞤵𞤧 𞤸𞤢𞥄𞤣𞤫⹁ 𞤮 𞤸𞤢𞤴𞤯𞤭𞤲𞤭𞥅 𞤲'𞤣𞤫 𞤮 𞤴𞤭'𞤭 𞤢𞤤𞤢𞥄𞤥𞤢𞥄𞤶𞤭 𞤫 𞤳𞤵𞥅𞤯𞤫 𞤳𞤢𞤴𞤯𞤭𞤲𞤭𞥅𞤯𞤫 𞤥𞤢𞤱𞤯𞤫 𞤯𞤫 𞤊𞤭𞤤𞤭𞤦𞤵𞤧 𞤱𞤢𞤯𞤭.
𞤐'𞤁𞤫 𞤤𞤭𞤤𞤢𞥄𞤩𞤫 𞤱𞤮𞤲𞤩𞤫 𞤓𞤪𞤵𞤷𞤢𞤤𞤭𞥅𞤥𞤢 𞤲𞤢𞤲𞤭 𞤅𞤢𞤥𞤢𞥄𞤪𞤭𞤴𞤢𞤲𞤳𞤮'𞤫𞤲 𞤲'𞤶𞤢𞤩𞤭𞥅 𞤏𞤮𞤤𞤣𞤫 𞤀𞤤𞥆𞤢𞤸⹁ 𞤧𞤫𞤴 𞤩𞤫 𞤤𞤭𞤤𞤭 𞤄𞤭𞥅𞤼𞤵𞤪𞤵𞤧 𞤫 𞤒𞤢𞤸𞤢𞤴𞤢 𞤼𞤮 𞤥𞤢𞤩𞥆𞤫.
𞤐'𞤁𞤫 𞤩𞤫 𞤲'𞤶𞤮𞤼𞥆𞤭𞥅⹁ 𞤩𞤫 𞤼𞤮𞤪𞤭𞥅 𞤀𞤤𞥆𞤢𞤸 𞤸𞤮𞤳𞥆𞤢 𞤅𞤢𞤥𞤢𞥄𞤪𞤭𞤴𞤢𞤲𞤳𞤮'𞤫𞤲 𞤩𞤫𞤲 𞤈𞤵𞥅𞤸𞤵 𞤥𞤵𞥅𞤯𞤵𞤥⹁ 𞤲'𞤺𞤢𞤥 𞤩𞤫 𞤲'𞤺𞤢𞤯𞤢𞤲𞤢𞥄𞤥𞤢 𞤦𞤢𞤨𞤼𞤭𞤧𞤥𞤢 𞤲'𞤣𞤫𞤪 𞤭𞤲'𞤣𞤫 𞤒𞤫𞥅𞤧𞤵 𞤔𞤮𞥅𞤥𞤭𞤪𞤢𞥄𞤱𞤮 𞤼𞤢𞤲⹁ 𞤢𞤥𞥆𞤢𞥄 𞤈𞤵𞥅𞤸𞤵 𞤀𞤤𞥆𞤢𞤸 𞤶𞤭𞤨𞥆𞤮𞤴𞤢𞥄𞤳𞤭 𞤣𞤮𞤱 𞤳𞤮𞥅 𞤥𞤮𞤴𞤫 𞤥𞤢𞤩𞥆𞤫 𞤼𞤢𞤱.
𞤅𞤫𞤴 𞤄𞤭𞥅𞤼𞤵𞤪𞤵𞤧 𞤫 𞤒𞤢𞤸𞤢𞤴𞤢 𞤲'𞤶𞤮𞤱𞤭 𞤶𞤵𞥅𞤯𞤫 𞤥𞤵''𞤫𞤲 𞤣𞤮𞤱 𞤥𞤢𞤩𞥆𞤫⹁ 𞤩𞤫 𞤳𞤫𞤩𞤭 𞤈𞤵𞥅𞤸𞤵 𞤀𞤤𞥆𞤢𞤸.
𞤐'𞤁𞤫 𞤅𞤭𞥅𞤥𞤢𞤲 𞤴𞤭'𞤭 𞤴𞤮𞤱𞤵𞤳𞤭 𞤶𞤵𞥅𞤯𞤫 𞤤𞤭𞤤𞤢𞥄𞤩𞤫 𞤣𞤮𞤱 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤫 𞤸𞤮𞤳𞥆𞤢 𞤈𞤵𞥅𞤸𞤵 𞤀𞤤𞥆𞤢𞤸⹁ 𞤮 𞤱𞤢𞤣𞥆𞤢𞤲𞤭𞤩𞤫 𞤷𞤫𞥅𞤣𞤫⹁ 𞤮 𞤱𞤭'𞤭⹁ “𞤑𞤮𞤳𞥆𞤫𞥅𞤴𞤢𞤥⹁ 𞤥𞤭𞤲 𞤥𞤢𞥄 𞤦𞤢𞤱𞤯𞤫 𞤯𞤫𞤲⹁ 𞤲'𞤺𞤢𞤥 𞤥𞤮 𞤲'𞤶𞤮𞤱𞤢𞤲𞤥𞤭 𞤶𞤵𞥅𞤯𞤫 𞤬𞤵𞥅 𞤸𞤫𞤩𞤢 𞤈𞤵𞥅𞤸𞤵 𞤀𞤤𞥆𞤢𞤸.”
𞤀𞤥𞥆𞤢𞥄 𞤄𞤭𞥅𞤼𞤵𞤪𞤵𞤧 𞤱𞤭'𞤭𞤥𞤮⹁ “𞤀𞤲 𞤫 𞤷𞤫𞥅𞤣𞤫 𞤥𞤢𞥄𞤯𞤢 𞤳𞤢𞤤𞤳𞤭𞤣𞤫𞥅⹁ 𞤲'𞤺𞤢𞤥 𞤢 𞤻𞤵𞤥𞤭𞥅 𞤢 𞤱𞤢𞥄𞤱𞤢𞤴 𞤧𞤮𞥅𞤣𞤵𞤳𞤭 𞤣𞤮𞤳𞥆𞤢𞤤 𞤀𞤤𞥆𞤢𞤸 𞤫 𞤷𞤫𞥅𞤣𞤫!
𞤀 𞤱𞤢𞤤𞤢𞥄 𞤺𞤫𞤯𞤢𞤤 𞤲'𞤣𞤫𞤪 𞤳𞤵𞥅𞤺𞤢𞤤 𞤲'𞤺𞤢'𞤢𞤤⹁ 𞤲'𞤺𞤢𞤥 𞤩𞤫𞤪𞤲'𞤣𞤫 𞤥𞤢𞥄𞤯𞤢 𞤤𞤢𞥄𞤩𞤢𞥄𞤴𞤭 𞤴𞤫𞥅𞤧𞤮 𞤀𞤤𞥆𞤢𞤸.
𞤚𞤵𞥅𞤦𞤵 𞤣𞤢𞤺𞤢 𞤸𞤢𞤤𞥆𞤫𞥅𞤲'𞤣𞤫 𞤥𞤢𞥄𞤯𞤢⹁ 𞤼𞤮𞤪𞤢 𞤔𞤮𞥅𞤥𞤭𞤪𞤢𞥄𞤱𞤮 𞤴𞤢𞥄𞤬𞤢𞤲𞤮𞤥𞤢𞥄 𞤻𞤵𞤥𞤮𞥅𞤶𞤭 𞤥𞤢𞥄𞤯𞤢 𞤳𞤢𞤤𞥆𞤵𞤯𞤭.
𞤐'𞤘𞤢𞤥 𞤥𞤭 𞤴𞤭'𞤭𞥅 𞤢 𞤱𞤮𞥅𞤣𞤭 𞤩𞤫𞤪𞤲'𞤣𞤫 𞤩𞤢𞤤𞤫𞥅𞤪𞤫⹁ 𞤸𞤢𞤤𞥆𞤫𞥅𞤲'𞤣𞤫 𞤯𞤵𞥅𞤯𞤢𞤲𞤭𞥅𞤥𞤢.”
𞤅𞤭𞥅𞤥𞤢𞤲 𞤱𞤭'𞤭𞤥𞤮⹁ “𞤚𞤮𞤪𞤢𞤲𞤫𞥅𞤴𞤢𞤥 𞤔𞤮𞥅𞤥𞤭𞤪𞤢𞥄𞤱𞤮⹁ 𞤲'𞤺𞤢𞤥 𞤼𞤮' 𞤳𞤮 𞤲'𞤦𞤭𞥅𞤯𞤢𞥄 𞤸𞤫𞤩𞤢𞤴𞤢𞤥.”
𞤘𞤢𞤯𞤢 𞤄𞤭𞥅𞤼𞤵𞤪𞤵𞤧 𞤫 𞤒𞤢𞤸𞤢𞤴𞤢 𞤼𞤢𞤦𞥆𞤭𞤼𞤭𞤲𞤢𞤲𞤭𞥅 𞤅𞤢𞤥𞤢𞥄𞤪𞤭𞤴𞤢𞤲𞤳𞤮'𞤫𞤲 𞤣𞤮𞤱 𞤒𞤫𞥅𞤧𞤵⹁ 𞤩𞤫 𞤲'𞤺𞤢'𞤢𞤶𞤭𞤲𞤢𞤲𞤭𞤩𞤫 𞤏𞤮𞤤𞤣𞤫 𞤔𞤮𞥅𞤥𞤭𞤪𞤢𞥄𞤱𞤮.
𞤐'𞤁𞤫 𞤫 𞤩𞤫 𞤣𞤮𞤱 𞤤𞤢𞥄𞤱𞤮𞤤 𞤸𞤮𞥅𞤼𞤵𞤳𞤭 𞤓𞤪𞤵𞤷𞤢𞤤𞤭𞥅𞤥𞤢⹁ 𞤩𞤫 𞤲'𞤺𞤢'𞤢𞤶𞤭𞤲𞤭 𞤖𞤢𞤦𞤢𞤪𞤵 𞤄𞤫𞤤𞤯𞤵𞤥 𞤲'𞤣𞤫𞤪 𞤲'𞤺𞤢𞤪𞤭𞤸𞤮𞤴 𞤅𞤢𞤥𞤢𞥄𞤪𞤭𞤴𞤢 𞤯𞤵𞤯𞤳𞤮𞤴.
𞤊𞤭𞤤𞤭𞤦𞤵𞤧 𞤫 𞤁𞤮𞥅𞤺𞤢𞤪𞤭𞥅𞤶𞤮 𞤋𞤼𞤭𞤴𞤮𞥅𞤬𞤭𞤴𞤢
𞤅𞤫𞤴 𞤺𞤮𞤯𞥆𞤮 𞤥𞤢𞤤𞤢𞥄'𞤭𞤳𞤢𞥄𞤶𞤮 𞤔𞤮𞥅𞤥𞤭𞤪𞤢𞥄𞤱𞤮 𞤱𞤭'𞤭 𞤊𞤭𞤤𞤭𞤦𞤵𞤧⹁ “𞤓𞤥𞥆𞤢 𞤣𞤭𞤤𞥆𞤭𞤪 𞤬𞤮𞤲'𞤦𞤭𞤲𞤢 𞤼𞤮𞤳𞥆𞤢𞥄 𞤯𞤢𞤼𞤢𞤤 𞤰𞤭𞤱𞤮𞤴𞤲'𞤺𞤢𞤤 𞤓𞤪𞤵𞤷𞤢𞤤𞤭𞥅𞤥𞤢 𞤴𞤢𞥄𞤳𞤭 𞤘𞤢𞥄𞤶𞤢⹁ 𞤯𞤢𞤼𞤢𞤤 𞤤𞤢𞤣𞥆𞤫𞤱𞤢𞤤.”
𞤅𞤫𞤴 𞤊𞤭𞤤𞤭𞤦𞤵𞤧 𞤵𞤥𞥆𞤭𞥅 𞤣𞤭𞤤𞥆𞤭.
𞤉 𞤥𞤮 𞤣𞤮𞤱 𞤤𞤢𞥄𞤱𞤮𞤤 𞤮 𞤸𞤢𞤱𞤪𞤭 𞤫 𞤺𞤮𞤯𞥆𞤮 𞤲𞤫𞤯𞥆𞤮 𞤤𞤫𞤴𞤣𞤭 𞤋𞤼𞤭𞤴𞤮𞥅𞤬𞤭𞤴𞤢 𞤼𞤢𞤨𞥆𞤢𞥄𞤯𞤮.
𞤐𞤫𞤯𞥆𞤮 𞤮𞤲 𞤫 𞤱𞤮𞥅𞤣𞤭 𞤤𞤢𞥄𞤥𞤵 𞤥𞤢𞤱𞤯𞤵𞤥 𞤲'𞤣𞤫𞤪 𞤤𞤢𞥄𞤥𞤮𞤪𞤣𞤫 𞤤𞤢𞥄𞤥𞤭𞥅𞤯𞤮 𞤣𞤫𞤦𞥆𞤮 𞤦𞤭'𞤫𞤼𞤫𞥅𞤯𞤮 𞤑𞤢𞤲'𞤣𞤭𞤧.
𞤑𞤢𞤲𞤳𞤮 𞤱𞤮𞤲𞤭 𞤣𞤫𞤧𞤮𞥅𞤱𞤮 𞤷𞤫𞥅𞤣𞤫 𞤤𞤢𞥄𞤥𞤭𞥅𞤯𞤮 𞤮𞤲.
𞤌 𞤴𞤢𞤸𞤵𞤲𞤮 𞤓𞤪𞤵𞤷𞤢𞤤𞤭𞥅𞤥𞤢 𞤲'𞤺𞤢𞤥 𞤥𞤢𞤱𞤲𞤭𞤲𞤳𞤭 𞤔𞤮𞥅𞤥𞤭𞤪𞤢𞥄𞤱𞤮.
𞤉 𞤥𞤮 𞤸𞤮𞥅𞤼𞤢⹁ 𞤫 𞤥𞤮 𞤶𞤮𞥅𞤯𞤭𞥅 𞤲'𞤣𞤫𞤪 𞤳𞤫𞥅𞤳𞤫 𞤨𞤵𞤷𞥆𞤭⹁ 𞤫 𞤥𞤮 𞤶𞤢𞤲'𞤺𞤢 𞤣𞤫𞤬𞤼𞤫𞤪𞤫 𞤀𞤲𞥆𞤢𞤦𞤭 𞤋𞤷𞤢𞥄𞤴𞤢.
𞤈𞤵𞥅𞤸𞤵 𞤀𞤤𞥆𞤢𞤸 𞤱𞤭'𞤭 𞤊𞤭𞤤𞤭𞤦𞤵𞤧⹁ “𞤒𞤢𞤸𞤵⹁ 𞤩𞤢𞤣𞥆𞤮𞤯𞤢𞥄 𞤳𞤫𞥅𞤳𞤫 𞤨𞤵𞤷𞥆𞤭 𞤯𞤵𞤥.”
𞤅𞤫𞤴 𞤊𞤭𞤤𞤭𞤦𞤵𞤧 𞤣𞤮𞤺𞥆𞤭 𞤴𞤢𞤸𞤭 𞤼𞤮 𞤥𞤢𞥄𞤳𞤮⹁ 𞤲𞤢𞤲𞤭 𞤫 𞤥𞤮 𞤶𞤢𞤲'𞤺𞤢 𞤣𞤫𞤬𞤼𞤫𞤪𞤫 𞤀𞤲𞥆𞤢𞤦𞤭 𞤋𞤷𞤢𞥄𞤴𞤢.
𞤊𞤭𞤤𞤭𞤦𞤵𞤧 𞤰𞤢𞤥𞤭𞤥𞤮⹁ 𞤱𞤭'𞤭⹁ “𞤀 𞤬𞤢𞥄𞤥𞤢 𞤳𞤮 𞤲'𞤶𞤢𞤲'𞤺𞤢𞤼𞤢𞥄 𞤦𞤮𞥅؟”
𞤐𞤫𞤯𞥆𞤮 𞤮𞤲 𞤱𞤭'𞤭𞤥𞤮⹁ “𞤐𞤮𞤴𞤫 𞤨𞤢𞥄𞤥𞤭𞤪𞤢𞤴𞤥𞤭 𞤲'𞤣𞤫 𞤱𞤢𞤤𞤢𞥄 𞤨𞤢𞤥𞤼𞤭𞤲𞤢𞤴𞤯𞤮𞤴𞤢𞤥؟”
𞤌 𞤼𞤮𞤪𞤭𞥅 𞤊𞤭𞤤𞤭𞤦𞤵𞤧 𞤲𞤢𞤼𞥆𞤢 𞤶𞤮𞥅𞤯𞤮𞤣𞤮𞥅 𞤫 𞤥𞤢𞥄𞤳𞤮.
𞤈𞤢𞥄 𞤢𞥄𞤴𞤢𞥄𞤶𞤫 𞤯𞤫 𞤮 𞤶𞤢𞤲'𞤺𞤢𞤼𞤢 𞤲'𞤣𞤫𞤪 𞤣𞤫𞤬𞤼𞤫𞤪𞤫 𞤲'𞤣𞤫𞤲:
“𞤌 𞤬𞤮𞥅𞤯𞤢𞥄𞤥𞤢 𞤦𞤮 𞤲'𞤦𞤢𞥄𞤤𞤢 𞤳𞤭𞤪𞤧𞤮𞤴𞤼𞤫𞥅𞤲'𞤺𞤢.
𞤐𞤮 𞤩𞤭𞥅 𞤲'𞤦𞤢𞥄𞤤𞤢 𞤣𞤫''𞤭𞤼𞤭𞤪𞤼𞤢 𞤼𞤮 𞤶𞤵𞤲'𞤺𞤮 𞤼𞤢𞤰𞤮𞥅𞤱𞤮 𞤤𞤫𞥅𞤩𞤫 𞤥𞤢𞥄𞤺𞤢⹁
𞤲𞤮𞤲 𞤮 𞤣𞤫''𞤭𞤼𞤭𞤪𞤭.
𞤇𞤫 𞤷𞤫𞤥𞤼𞤭𞤲𞤭𞤥𞤮⹁ 𞤩𞤫 𞤲'𞤺𞤢𞤯𞤢𞤲𞤢𞥄𞤴𞤭𞤥𞤮 𞤳𞤭𞥅𞤼𞤢 𞤺𞤮𞥅𞤲'𞤺𞤢.
𞤃𞤮𞤴𞤫 𞤱𞤢𞥄𞤱𞤢𞤼𞤢 𞤸𞤮𞤳𞥆𞤵𞤳𞤭 𞤸𞤢𞤦𞤢𞤪𞤵 𞤩𞤭𞤩𞥆𞤫 𞤥𞤢𞥄𞤳𞤮؟
𞤐'𞤘𞤢𞤥 𞤴𞤮𞤲𞤳𞤭 𞤥𞤢𞥄𞤳𞤮 𞤭𞤼𞥆𞤢𞥄𞤥𞤢 𞤣𞤢𞤺𞤢 𞤲'𞤣𞤫𞤪 𞤣𞤵𞥅𞤲𞤭𞤴𞤢𞥄𞤪𞤵.”
𞤋𞤼𞤭𞤴𞤮𞥅𞤬𞤭𞤴𞤢𞤲𞤳𞤫𞥅𞤶𞤮 𞤮𞤲 𞤱𞤭'𞤭 𞤊𞤭𞤤𞤭𞤦𞤵𞤧⹁ “𞤏𞤭'𞤢𞤥 𞤣𞤮𞤱 𞤥𞤮𞤴𞤫 𞤢𞤲𞥆𞤢𞤦𞤭𞥅𞤶𞤮 𞤮'𞤮 𞤥𞤫𞤼𞤭 𞤸𞤢𞥄𞤤𞤢 𞤳𞤢'𞤢⹁ 𞤣𞤮𞤱 𞤸𞤮𞥅𞤪𞤫 𞤥𞤢𞥄𞤳𞤮 𞤳𞤮𞥅 𞤣𞤮𞤱 𞤺𞤮𞤯𞥆𞤮؟”
𞤅𞤫𞤴 𞤊𞤭𞤤𞤭𞤦𞤵𞤧 𞤬𞤵𞤯𞥆𞤭 𞤥𞤫𞤼𞤢𞤲𞤳𞤭𞤥𞤮 𞤣𞤮𞤱 𞤢𞥄𞤴𞤢𞥄𞤶𞤫 𞤯𞤫𞤲⹁ 𞤫 𞤱𞤢'𞤢𞤶𞤭𞤲𞤢𞤲𞤢𞤥𞤮 𞤖𞤢𞤦𞤢𞤪𞤵 𞤄𞤫𞤤𞤯𞤵𞤥 𞤣𞤮𞤱 𞤒𞤫𞥅𞤧𞤵.
𞤉 𞤩𞤫 𞤲'𞤣𞤫𞤪 𞤴𞤢𞥄𞤣𞤵 𞤩𞤫 𞤲'𞤶𞤮𞤼𞥆𞤭𞥅 𞤼𞤮 𞤲'𞤣𞤭𞤴𞤢𞤥 𞤱𞤮𞤲𞤭.
𞤅𞤫𞤴 𞤲𞤫𞤯𞥆𞤮 𞤮𞤲 𞤱𞤭'𞤭⹁ “𞤈𞤢𞥄 𞤲'𞤣𞤭𞤴𞤢𞤥!
𞤑𞤮 𞤸𞤢𞤯𞤢𞤼𞤢 𞤯𞤵𞤥 𞤱𞤢𞤯𞤢𞤲𞤢𞤴𞤢𞤥 𞤦𞤢𞤨𞤼𞤭𞤧𞤥𞤢؟”
[𞤊𞤭𞤤𞤭𞤦𞤵𞤧 𞤱𞤭'𞤭𞤥𞤮⹁ “𞤚𞤢𞥄 𞤸𞤮𞥅𞤤𞤢𞤳𞤫 𞤒𞤫𞥅𞤧𞤵 𞤫 𞤩𞤫𞤪𞤲'𞤣𞤫 𞤺𞤮'𞤮⹁ 𞤱𞤢𞤤𞤢𞥄 𞤳𞤮 𞤸𞤢𞤯𞤢𞤼𞤢 𞤯𞤵𞤥 𞤱𞤢𞤯𞤢𞤲𞤥𞤢𞥄 𞤦𞤢𞤨𞤼𞤭𞤧𞤥𞤢.”
𞤅𞤫𞤴 𞤲𞤫𞤯𞥆𞤮 𞤮𞤲 𞤱𞤭'𞤭⹁ “𞤃𞤭 𞤶𞤢𞤩𞤭𞥅 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤮 𞤇𞤭𞥅 𞤀𞤤𞥆𞤢𞤸.”]
𞤌 𞤱𞤭'𞤭 𞤯𞤵𞤥 𞤣𞤢𞤪𞤲𞤢 𞤳𞤫𞥅𞤳𞤫 𞤨𞤵𞤷𞥆𞤭 𞤯𞤵𞤥.
𞤇𞤫 𞤬𞤵𞥅 𞤯𞤭𞤯𞤮 𞤩𞤫 𞤲'𞤶𞤭𞤨𞥆𞤭𞥅⹁ 𞤩𞤫 𞤲𞤢𞤼𞥆𞤭 𞤲'𞤣𞤫𞤪 𞤲'𞤣𞤭𞤴𞤢𞤥 𞤯𞤢𞤥.
𞤊𞤭𞤤𞤭𞤦𞤵𞤧 𞤱𞤢𞤯𞤢𞤲𞤭𞤥𞤮 𞤦𞤢𞤨𞤼𞤭𞤧𞤥𞤢.
𞤐'𞤁𞤫 𞤩𞤫 𞤲'𞤦𞤵𞤪𞤼𞤭𞥅 𞤲'𞤣𞤭𞤴𞤢𞤥 𞤯𞤢𞤥⹁ 𞤧𞤫𞤴 𞤈𞤵𞥅𞤸𞤵 𞤔𞤮𞥅𞤥𞤭𞤪𞤢𞥄𞤱𞤮 𞤸𞤮𞤷𞥆𞤭 𞤊𞤭𞤤𞤭𞤦𞤵𞤧.
𞤐𞤫𞤯𞥆𞤮 𞤮𞤲 𞤬𞤵𞤯𞥆𞤭𞤼𞤢𞥄𞤴𞤭 𞤴𞤭'𞤵𞤳𞤭𞤥𞤮⹁ 𞤮 𞤻𞤢𞤥𞤪𞤭 𞤴𞤫𞥅𞤧𞤮 𞤫 𞤴𞤢𞥄𞤣𞤵⹁ 𞤫 𞤥𞤮 𞤲𞤢𞤲𞤢 𞤦𞤫𞤤𞤯𞤵𞤥.
𞤀𞤥𞥆𞤢𞥄 𞤊𞤭𞤤𞤭𞤦𞤵𞤧 𞤴𞤭'𞤭 𞤸𞤮𞥅𞤪𞤫 𞤥𞤵𞥅𞤯𞤵𞤥 𞤫 𞤺𞤢𞤪𞤭𞥅𞤪𞤭 𞤀𞤶𞤮𞤼𞤵𞤧.
𞤁𞤮𞤱 𞤤𞤢𞥄𞤱𞤮𞤤 𞤮 𞤱𞤢𞤯𞤭 𞤳𞤢 𞤱𞤢'𞤢𞤶𞤭𞤲𞤳𞤭 𞤖𞤢𞤦𞤢𞤪𞤵 𞤄𞤫𞤤𞤯𞤵𞤥 𞤫 𞤳𞤮𞥅 𞤲'𞤣𞤭𞤴𞤫 𞤺𞤢𞤪𞤭𞥅𞤪𞤭 𞤸𞤢𞥄 𞤮 𞤴𞤮𞤼𞥆𞤭𞥅 𞤑𞤢𞤴𞤧𞤢𞥄𞤪𞤭𞤴𞤢.
|
Kuuɗe Lilaaɓe 9
No Caawulu Tuubiri
Nder carel ngel boo, Caawulu e ɓeyda torruki tokkuɓe Yeesu, e mo yiɗi warkiɓe.
Sey o yahi to Mawɗo Mawɓe Ardiiɓe Diina.
O toriimo o windanamo ɗerewol ngol o hollata mawɓe cuuɗi do'aare gonɗi gariiri Dimasku, wiiki to o tawii tokkuɓe Laawol Yeesu ton, worɓe koo rewɓe, o nangaɓe, o haɓɓaɓe, o yaaraɓe gariiri Urucaliima.
E mo dow laawol o ɓadake yottaaki gariiri Dimasku, o andaa o anditaa sey raa jayngol daga dow yeynaniimo filiimo.
O yani e leydi, o nani hononde e wi'amo, “Caawulu, Caawulu, ngam ɗume torrataayam?”
Caawulu wi'i, “Mawɗo, an ɗum moye?”
Hononde nden wi'imo, “Min woni Yeesu mo torrataa.
Umma nattu nder gariiri.
Ɗum wi'ete ko haani ngaɗaa.”
Higooɓe yaadu maako nanii hononde nden, ammaa ɓe ngi'aayi koo moye.
Ɓe ndarii, ɓe ndulli ko ɓe mbi'ata.
Caawulu ummii darii feeri gite muuɗum, ammaa yi'ataa.
Nden o joganaa jungo, o nattinaa gariiri Dimasku.
O waɗi balɗe tati e mo wumi, o yaraayi o nyaamaayi.
E woodi goɗɗo tokkuɗo Yeesu nder gariiri ndin bi'eteeɗo Hanaaniya.
Joomiraawo noddimo nder koyɗol, wi'imo, “Hanaaniya!”
O wi'i, “Na'am, Joomiraawo.”
Joomiraawo wi'imo, “Umma tokkaa laawol bi'eteengol Laawol Portiingol, njahaa wuro Yahuuda, ngeynaa goɗɗo bi'eteeɗo Caawulu ƴiwoyɗo gariiri Tarsus.
Ngam e mo ɗon waɗa do'aare, haa maa nder koyɗol o yi'ii neɗɗo bi'eteeɗo Hanaaniya nattoyii, yowii juuɗe muuɗum dow maako ngam o wumta.”
Ammaa Hanaaniya wi'imo, “Joomiraawo, mi nanii yimɓe ɗuɗɓe kokkii habaru neɗɗo on, e torraaji ɗuɗɗi ɗi o torri yimɓe maaɗa wonɓe Urucaliima.
O wardii e ɗerewol ɗo'o daga to mawɓe ardiiɓe diina, ngam o nanga noddiraaɓe inde maaɗa fuu.”
Ammaa Joomiraawo wi'imo, “Yahu ngaɗaa ko mbiimaami, ngam mi suɓiimo o huwanayam, o andina inde am yeeso yimɓe naa' Yahuudanko'en e laamiiɓe maɓɓe, e Israa'iilanko'en.
Min e hoore am mi hollaymo doole o torree torraaji ɗuɗɗi ngam inde am.”
Nden Hanaaniya yahi, natti wuro ngo Caawulu woni, yowi juuɗe muuɗum dow maako, wi'imo, “Bandiraawo am Caawulu, Yeesu Joomiraawo wanganɗoma dow laawol ngol ngarduɗaa, o liloyiiyam ngam mbumtaa, keɓaa Ruuhu Allah.”
Ɗon e ɗon, goɗɗum bo koɓe mburtii nder gite Caawulu.
O wumti, o ummii, o waɗanaa baptisma.
Sey o nyaami nyamndu, o heɓi sembe.
Daga ɗon o waali balɗe seɗɗa to tokkuɓe Yeesu wonɓe gariiri Dimasku ndin.
Wa'ajinki Caawulu Nder Dimasku
Ɗon e ɗon Caawulu fuɗɗi wa'ajinki habaru Yeesu nder cuuɗi do'aare.
O wi'i goonga Yeesu woni Ɓiɗɗo Allah.
Ɗum hayɗinii nanɓemo fuu, ɓe mbi'i, “Naa' kanko woni torraynooɗo kooliiɓe Yeesu wonɓe nder gariiri Urucaliima?
Naa' o waroyi ɗo'o ngam o haɓɓaɓe o yaaraɓe to mawɓe ardiiɓe diina?”
Ammaa Caawulu ɓeydi sembuɗuki nder wa'ajinki, haa ɗum jiiɓi hakkiilooji Yahuudanko'en jooɗiiɓe Dimasku fuu, ngam ɓe keɓaayi ko ɓe mbi'imo nde o tabbitinaniɓe Yeesu woni Almasiihu.
Sey gaɗa balɗe ɗuɗɗe, Yahuudanko'en ndarwi dabare no mbardata Caawulu.
Caawulu boo anditi dabare maɓɓe.
Jemma e nyalawma fuu e ɓe ndeena dammuɗe gariiri ngam ɓe keɓa no ɓe mbarirtamo.
Ammaa higooɓe maako koccimo jemma, ngaɗimo nder sompoore, ɓe njippinirimo yolnde maadi piliindi gariiri ndin.
Caawulu Wartii Urucaliima
Nde Caawulu warti Urucaliima o yiɗii nattuki tokkuɓe Yeesu, ammaa ɓe fuu ɓe kulimo, ɓe njaɓaayi o wartii tokkuɗo Yeesu e goonga.
Ammaa Barnaba yaarimo to lilaaɓe, ɗiiwitiɓe no Caawulu yi'iri Joomiraawo e no Joomiraawo metiranimo dow laawol, e no o wa'ajiniri habaru Yeesu e gariiri Dimasku kulol walaa.
Ngam non Caawulu jooɗodii e lilaaɓe, e mo yiilodoo e maɓɓe nder gariiri Urucaliima, e mo ekkitina habaru Joomiraawo e ɓernde go'o, kulol walaa.
E mo wa'ajinana Yahuudanko'en metooɓe Helenankoore, e mo yeddootira e maɓɓe, ammaa kamɓe e ɓe ɗaɓɓita no ɓe mbardatamo.
Nde tokkuɓe Yeesu nani habaru ɗum, ɓe njaari Caawulu gariiri Kaysaariya.
Ɓe nattinimo komiwal ɓe co''imo Tarsus gariiri maako.
Gaɗa maajum kawtal tokkuɓe Yeesu nder leyɗe Yahuudiya e Galiili e Samaariya fuu keɓi jonde jam.
Ruuhu Allah walliɓe, ɓe cembiɗi, ɓe ɓeydi kulol Joomiraawo, ɓe ɗuuɗi.
Biiturus Yamɗitinii Iniyas Umminii Tabiita Daga Mayde
Too, nde Biiturus yiilii nder leydi ndin fuu, sey jippii to tokkuɓe Yeesu wonɓe gariiri Lidda.
Ɗon o tawi goɗɗo nyawɗo bi'eteeɗo Iniyas mo ɓandu muuɗum fuu waatii.
O waɗii duuɓi joweetati e mo fukkii.
Biiturus wi'imo, “Iniyas, Yeesu Almasiihu yamɗitiniima!
Umma taggu mbe''itaari maaɗa!”
Ɗon e ɗon o ummii.
Nde wonɓe gariiri Lidda e wonɓe leydi Caron fuu ngi'i ko waɗi, ɓe tuubi ɓe tokki Joomiraawo.
Nder gariiri Joffa boo e woodi goɗɗo debbo tokkuɗo Yeesu bi'eteeɗo Tabiita.
(Ma'ana Tabiita nder Helenankoore woni Dookas, waato lelwa.)
E mo huwa kuuɗe boɗɗe, e mo walla ɓe ngalanaa.
Nder balɗe ɗen o nyawi, o maayi.
Ɓe lootimo, ɓe pukkinimo nder suudu dow.
Gariiri Joffa woɗɗidaa e gariiri Lidda.
Ngam maajum nde tokkuɓe Yeesu nani Biiturus e ton, ɓe lili worɓe ɗiɗo njahi toriimo o wara to maɓɓe jawɗum.
Biiturus ummii, yaadi e maɓɓe.
Nde o wari, ɓe ƴentinimo suudu dow.
Rewɓe ɓe worɓe mu''en maayi fuu ɓaddiimo, ɓe ndarii e ɓe mboya, e ɓe kollamo toggooje e goɗɗe kolte ɗe Dookas nyootaniɓe ko o wondunoo e maɓɓe.
Sey Biiturus wurtini yimɓe fuu nder suudu ndun, o diccii o waɗi do'aare.
Gaɗa maajum o waylitii o raari ɓandu ndun, o wi'i, “Tabiita, umma!”
Sey Tabiita feeri gite muuɗum.
Nde o yi'i Biiturus boo, o ummii o jooɗii.
Sey Biiturus nangi jungo maako, umminimo.
Gaɗa maajum o noddi rewɓe ɓe worɓe mu''en maayi e kooliiɓe Yeesu ɓen, o holliɓe Tabiita e foofa.
Habaru ɗum nanaama nder gariiri Joffa fuu, haa ɗuɗɓe koolii Joomiraawo.
Biiturus boo waɗii balɗe ɗuɗɗe e mo jooɗii nder gariiri Joffa to wuro piyoowo lare bi'eteeɗo Siiman.
|
𞤑𞤵𞥅𞤯𞤫 𞤂𞤭𞤤𞤢𞥄𞤩𞤫 𞥙
𞤐𞤮 𞤕𞤢𞥄𞤱𞤵𞤤𞤵 𞤚𞤵𞥅𞤦𞤭𞤪𞤭
𞤐'𞤁𞤫𞤪 𞤷𞤢𞤪𞤫𞤤 𞤲'𞤺𞤫𞤤 𞤦𞤮𞥅⹁ 𞤕𞤢𞥄𞤱𞤵𞤤𞤵 𞤫 𞤩𞤫𞤴𞤣𞤢 𞤼𞤮𞤪𞥆𞤵𞤳𞤭 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵⹁ 𞤫 𞤥𞤮 𞤴𞤭𞤯𞤭 𞤱𞤢𞤪𞤳𞤭𞤩𞤫.
𞤅𞤫𞤴 𞤮 𞤴𞤢𞤸𞤭 𞤼𞤮 𞤃𞤢𞤱𞤯𞤮 𞤃𞤢𞤱𞤩𞤫 𞤀𞤪𞤣𞤭𞥅𞤩𞤫 𞤁𞤭𞥅𞤲𞤢.
𞤌 𞤼𞤮𞤪𞤭𞥅𞤥𞤮 𞤮 𞤱𞤭𞤲'𞤣𞤢𞤲𞤢𞤥𞤮 𞤯𞤫𞤪𞤫𞤱𞤮𞤤 𞤲'𞤺𞤮𞤤 𞤮 𞤸𞤮𞤤𞥆𞤢𞤼𞤢 𞤥𞤢𞤱𞤩𞤫 𞤷𞤵𞥅𞤯𞤭 𞤣𞤮'𞤢𞥄𞤪𞤫 𞤺𞤮𞤲𞤯𞤭 𞤺𞤢𞤪𞤭𞥅𞤪𞤭 𞤁𞤭𞤥𞤢𞤧𞤳𞤵⹁ 𞤱𞤭𞥅𞤳𞤭 𞤼𞤮 𞤮 𞤼𞤢𞤱𞤭𞥅 𞤼𞤮𞤳𞥆𞤵𞤩𞤫 𞤂𞤢𞥄𞤱𞤮𞤤 𞤒𞤫𞥅𞤧𞤵 𞤼𞤮𞤲⹁ 𞤱𞤮𞤪𞤩𞤫 𞤳𞤮𞥅 𞤪𞤫𞤱𞤩𞤫⹁ 𞤮 𞤲𞤢𞤲'𞤺𞤢𞤩𞤫⹁ 𞤮 𞤸𞤢𞤩𞥆𞤢𞤩𞤫⹁ 𞤮 𞤴𞤢𞥄𞤪𞤢𞤩𞤫 𞤺𞤢𞤪𞤭𞥅𞤪𞤭 𞤓𞤪𞤵𞤷𞤢𞤤𞤭𞥅𞤥𞤢.
𞤉 𞤥𞤮 𞤣𞤮𞤱 𞤤𞤢𞥄𞤱𞤮𞤤 𞤮 𞤩𞤢𞤣𞤢𞤳𞤫 𞤴𞤮𞤼𞥆𞤢𞥄𞤳𞤭 𞤺𞤢𞤪𞤭𞥅𞤪𞤭 𞤁𞤭𞤥𞤢𞤧𞤳𞤵⹁ 𞤮 𞤢𞤲'𞤣𞤢𞥄 𞤮 𞤢𞤲'𞤣𞤭𞤼𞤢𞥄 𞤧𞤫𞤴 𞤪𞤢𞥄 𞤶𞤢𞤴𞤲'𞤺𞤮𞤤 𞤣𞤢𞤺𞤢 𞤣𞤮𞤱 𞤴𞤫𞤴𞤲𞤢𞤲𞤭𞥅𞤥𞤮 𞤬𞤭𞤤𞤭𞥅𞤥𞤮.
𞤌 𞤴𞤢𞤲𞤭 𞤫 𞤤𞤫𞤴𞤣𞤭⹁ 𞤮 𞤲𞤢𞤲𞤭 𞤸𞤮𞤲𞤮𞤲'𞤣𞤫 𞤫 𞤱𞤭'𞤢𞤥𞤮⹁ “𞤕𞤢𞥄𞤱𞤵𞤤𞤵⹁ 𞤕𞤢𞥄𞤱𞤵𞤤𞤵⹁ 𞤲'𞤺𞤢𞤥 𞤯𞤵𞤥𞤫 𞤼𞤮𞤪𞥆𞤢𞤼𞤢𞥄𞤴𞤢𞤥؟”
𞤕𞤢𞥄𞤱𞤵𞤤𞤵 𞤱𞤭'𞤭⹁ “𞤃𞤢𞤱𞤯𞤮⹁ 𞤢𞤲 𞤯𞤵𞤥 𞤥𞤮𞤴𞤫؟”
𞤖𞤮𞤲𞤮𞤲'𞤣𞤫 𞤲'𞤣𞤫𞤲 𞤱𞤭'𞤭𞤥𞤮⹁ “𞤃𞤭𞤲 𞤱𞤮𞤲𞤭 𞤒𞤫𞥅𞤧𞤵 𞤥𞤮 𞤼𞤮𞤪𞥆𞤢𞤼𞤢𞥄.
𞤓𞤥𞥆𞤢 𞤲𞤢𞤼𞥆𞤵 𞤲'𞤣𞤫𞤪 𞤺𞤢𞤪𞤭𞥅𞤪𞤭.
𞤍𞤵𞤥 𞤱𞤭'𞤫𞤼𞤫 𞤳𞤮 𞤸𞤢𞥄𞤲𞤭 𞤲'𞤺𞤢𞤯𞤢𞥄.”
𞤖𞤭𞤺𞤮𞥅𞤩𞤫 𞤴𞤢𞥄𞤣𞤵 𞤥𞤢𞥄𞤳𞤮 𞤲𞤢𞤲𞤭𞥅 𞤸𞤮𞤲𞤮𞤲'𞤣𞤫 𞤲'𞤣𞤫𞤲⹁ 𞤢𞤥𞥆𞤢𞥄 𞤩𞤫 𞤲'𞤺𞤭'𞤢𞥄𞤴𞤭 𞤳𞤮𞥅 𞤥𞤮𞤴𞤫.
𞤇𞤫 𞤲'𞤣𞤢𞤪𞤭𞥅⹁ 𞤩𞤫 𞤲'𞤣𞤵𞤤𞥆𞤭 𞤳𞤮 𞤩𞤫 𞤲'𞤦𞤭'𞤢𞤼𞤢.
𞤕𞤢𞥄𞤱𞤵𞤤𞤵 𞤵𞤥𞥆𞤭𞥅 𞤣𞤢𞤪𞤭𞥅 𞤬𞤫𞥅𞤪𞤭 𞤺𞤭𞤼𞤫 𞤥𞤵𞥅𞤯𞤵𞤥⹁ 𞤢𞤥𞥆𞤢𞥄 𞤴𞤭'𞤢𞤼𞤢𞥄.
𞤐'𞤁𞤫𞤲 𞤮 𞤶𞤮𞤺𞤢𞤲𞤢𞥄 𞤶𞤵𞤲'𞤺𞤮⹁ 𞤮 𞤲𞤢𞤼𞥆𞤭𞤲𞤢𞥄 𞤺𞤢𞤪𞤭𞥅𞤪𞤭 𞤁𞤭𞤥𞤢𞤧𞤳𞤵.
𞤌 𞤱𞤢𞤯𞤭 𞤦𞤢𞤤𞤯𞤫 𞤼𞤢𞤼𞤭 𞤫 𞤥𞤮 𞤱𞤵𞤥𞤭⹁ 𞤮 𞤴𞤢𞤪𞤢𞥄𞤴𞤭 𞤮 𞤻𞤢𞥄𞤥𞤢𞥄𞤴𞤭.
𞤉 𞤱𞤮𞥅𞤣𞤭 𞤺𞤮𞤯𞥆𞤮 𞤼𞤮𞤳𞥆𞤵𞤯𞤮 𞤒𞤫𞥅𞤧𞤵 𞤲'𞤣𞤫𞤪 𞤺𞤢𞤪𞤭𞥅𞤪𞤭 𞤲'𞤣𞤭𞤲 𞤦𞤭'𞤫𞤼𞤫𞥅𞤯𞤮 𞤖𞤢𞤲𞤢𞥄𞤲𞤭𞤴𞤢.
𞤔𞤮𞥅𞤥𞤭𞤪𞤢𞥄𞤱𞤮 𞤲𞤮𞤣𞥆𞤭𞤥𞤮 𞤲'𞤣𞤫𞤪 𞤳𞤮𞤴𞤯𞤮𞤤⹁ 𞤱𞤭'𞤭𞤥𞤮⹁ “𞤖𞤢𞤲𞤢𞥄𞤲𞤭𞤴𞤢!”
𞤌 𞤱𞤭'𞤭⹁ “𞤐𞤢'𞤢𞤥⹁ 𞤔𞤮𞥅𞤥𞤭𞤪𞤢𞥄𞤱𞤮.”
𞤔𞤮𞥅𞤥𞤭𞤪𞤢𞥄𞤱𞤮 𞤱𞤭'𞤭𞤥𞤮⹁ “𞤓𞤥𞥆𞤢 𞤼𞤮𞤳𞥆𞤢𞥄 𞤤𞤢𞥄𞤱𞤮𞤤 𞤦𞤭'𞤫𞤼𞤫𞥅𞤲'𞤺𞤮𞤤 𞤂𞤢𞥄𞤱𞤮𞤤 𞤆𞤮𞤪𞤼𞤭𞥅𞤲'𞤺𞤮𞤤⹁ 𞤲'𞤶𞤢𞤸𞤢𞥄 𞤱𞤵𞤪𞤮 𞤒𞤢𞤸𞤵𞥅𞤣𞤢⹁ 𞤲'𞤺𞤫𞤴𞤲𞤢𞥄 𞤺𞤮𞤯𞥆𞤮 𞤦𞤭'𞤫𞤼𞤫𞥅𞤯𞤮 𞤕𞤢𞥄𞤱𞤵𞤤𞤵 𞤰𞤭𞤱𞤮𞤴𞤯𞤮 𞤺𞤢𞤪𞤭𞥅𞤪𞤭 𞤚𞤢𞤪𞤧𞤵𞤧.
𞤐'𞤘𞤢𞤥 𞤫 𞤥𞤮 𞤯𞤮𞤲 𞤱𞤢𞤯𞤢 𞤣𞤮'𞤢𞥄𞤪𞤫⹁ 𞤸𞤢𞥄 𞤥𞤢𞥄 𞤲'𞤣𞤫𞤪 𞤳𞤮𞤴𞤯𞤮𞤤 𞤮 𞤴𞤭'𞤭𞥅 𞤲𞤫𞤯𞥆𞤮 𞤦𞤭'𞤫𞤼𞤫𞥅𞤯𞤮 𞤖𞤢𞤲𞤢𞥄𞤲𞤭𞤴𞤢 𞤲𞤢𞤼𞥆𞤮𞤴𞤭𞥅⹁ 𞤴𞤮𞤱𞤭𞥅 𞤶𞤵𞥅𞤯𞤫 𞤥𞤵𞥅𞤯𞤵𞤥 𞤣𞤮𞤱 𞤥𞤢𞥄𞤳𞤮 𞤲'𞤺𞤢𞤥 𞤮 𞤱𞤵𞤥𞤼𞤢.”
𞤀𞤥𞥆𞤢𞥄 𞤖𞤢𞤲𞤢𞥄𞤲𞤭𞤴𞤢 𞤱𞤭'𞤭𞤥𞤮⹁ “𞤔𞤮𞥅𞤥𞤭𞤪𞤢𞥄𞤱𞤮⹁ 𞤥𞤭 𞤲𞤢𞤲𞤭𞥅 𞤴𞤭𞤥𞤩𞤫 𞤯𞤵𞤯𞤩𞤫 𞤳𞤮𞤳𞥆𞤭𞥅 𞤸𞤢𞤦𞤢𞤪𞤵 𞤲𞤫𞤯𞥆𞤮 𞤮𞤲⹁ 𞤫 𞤼𞤮𞤪𞥆𞤢𞥄𞤶𞤭 𞤯𞤵𞤯𞥆𞤭 𞤯𞤭 𞤮 𞤼𞤮𞤪𞥆𞤭 𞤴𞤭𞤥𞤩𞤫 𞤥𞤢𞥄𞤯𞤢 𞤱𞤮𞤲𞤩𞤫 𞤓𞤪𞤵𞤷𞤢𞤤𞤭𞥅𞤥𞤢.
𞤌 𞤱𞤢𞤪𞤣𞤭𞥅 𞤫 𞤯𞤫𞤪𞤫𞤱𞤮𞤤 𞤯𞤮'𞤮 𞤣𞤢𞤺𞤢 𞤼𞤮 𞤥𞤢𞤱𞤩𞤫 𞤢𞤪𞤣𞤭𞥅𞤩𞤫 𞤣𞤭𞥅𞤲𞤢⹁ 𞤲'𞤺𞤢𞤥 𞤮 𞤲𞤢𞤲'𞤺𞤢 𞤲𞤮𞤣𞥆𞤭𞤪𞤢𞥄𞤩𞤫 𞤭𞤲'𞤣𞤫 𞤥𞤢𞥄𞤯𞤢 𞤬𞤵𞥅.”
𞤀𞤥𞥆𞤢𞥄 𞤔𞤮𞥅𞤥𞤭𞤪𞤢𞥄𞤱𞤮 𞤱𞤭'𞤭𞤥𞤮⹁ “𞤒𞤢𞤸𞤵 𞤲'𞤺𞤢𞤯𞤢𞥄 𞤳𞤮 𞤲'𞤦𞤭𞥅𞤥𞤢𞥄𞤥𞤭⹁ 𞤲'𞤺𞤢𞤥 𞤥𞤭 𞤧𞤵𞤩𞤭𞥅𞤥𞤮 𞤮 𞤸𞤵𞤱𞤢𞤲𞤢𞤴𞤢𞤥⹁ 𞤮 𞤢𞤲'𞤣𞤭𞤲𞤢 𞤭𞤲'𞤣𞤫 𞤢𞤥 𞤴𞤫𞥅𞤧𞤮 𞤴𞤭𞤥𞤩𞤫 𞤲𞤢𞥄' 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤫 𞤤𞤢𞥄𞤥𞤭𞥅𞤩𞤫 𞤥𞤢𞤩𞥆𞤫⹁ 𞤫 𞤋𞤧𞤪𞤢𞥄'𞤭𞥅𞤤𞤢𞤲𞤳𞤮'𞤫𞤲.
𞤃𞤭𞤲 𞤫 𞤸𞤮𞥅𞤪𞤫 𞤢𞤥 𞤥𞤭 𞤸𞤮𞤤𞥆𞤢𞤴𞤥𞤮 𞤣𞤮𞥅𞤤𞤫 𞤮 𞤼𞤮𞤪𞥆𞤫𞥅 𞤼𞤮𞤪𞥆𞤢𞥄𞤶𞤭 𞤯𞤵𞤯𞥆𞤭 𞤲'𞤺𞤢𞤥 𞤭𞤲'𞤣𞤫 𞤢𞤥.”
𞤐'𞤁𞤫𞤲 𞤖𞤢𞤲𞤢𞥄𞤲𞤭𞤴𞤢 𞤴𞤢𞤸𞤭⹁ 𞤲𞤢𞤼𞥆𞤭 𞤱𞤵𞤪𞤮 𞤲'𞤺𞤮 𞤕𞤢𞥄𞤱𞤵𞤤𞤵 𞤱𞤮𞤲𞤭⹁ 𞤴𞤮𞤱𞤭 𞤶𞤵𞥅𞤯𞤫 𞤥𞤵𞥅𞤯𞤵𞤥 𞤣𞤮𞤱 𞤥𞤢𞥄𞤳𞤮⹁ 𞤱𞤭'𞤭𞤥𞤮⹁ “𞤄𞤢𞤲'𞤣𞤭𞤪𞤢𞥄𞤱𞤮 𞤢𞤥 𞤕𞤢𞥄𞤱𞤵𞤤𞤵⹁ 𞤒𞤫𞥅𞤧𞤵 𞤔𞤮𞥅𞤥𞤭𞤪𞤢𞥄𞤱𞤮 𞤱𞤢𞤲'𞤺𞤢𞤲𞤯𞤮𞤥𞤢 𞤣𞤮𞤱 𞤤𞤢𞥄𞤱𞤮𞤤 𞤲'𞤺𞤮𞤤 𞤲'𞤺𞤢𞤪𞤣𞤵𞤯𞤢𞥄⹁ 𞤮 𞤤𞤭𞤤𞤮𞤴𞤭𞥅𞤴𞤢𞤥 𞤲'𞤺𞤢𞤥 𞤲'𞤦𞤵𞤥𞤼𞤢𞥄⹁ 𞤳𞤫𞤩𞤢𞥄 𞤈𞤵𞥅𞤸𞤵 𞤀𞤤𞥆𞤢𞤸.”
𞤍𞤮𞤲 𞤫 𞤯𞤮𞤲⹁ 𞤺𞤮𞤯𞥆𞤵𞤥 𞤦𞤮 𞤳𞤮𞤩𞤫 𞤲'𞤦𞤵𞤪𞤼𞤭𞥅 𞤲'𞤣𞤫𞤪 𞤺𞤭𞤼𞤫 𞤕𞤢𞥄𞤱𞤵𞤤𞤵.
𞤌 𞤱𞤵𞤥𞤼𞤭⹁ 𞤮 𞤵𞤥𞥆𞤭𞥅⹁ 𞤮 𞤱𞤢𞤯𞤢𞤲𞤢𞥄 𞤦𞤢𞤨𞤼𞤭𞤧𞤥𞤢.
𞤅𞤫𞤴 𞤮 𞤻𞤢𞥄𞤥𞤭 𞤻𞤢𞤥𞤲'𞤣𞤵⹁ 𞤮 𞤸𞤫𞤩𞤭 𞤧𞤫𞤲'𞤦𞤫.
𞤁𞤢𞤺𞤢 𞤯𞤮𞤲 𞤮 𞤱𞤢𞥄𞤤𞤭 𞤦𞤢𞤤𞤯𞤫 𞤧𞤫𞤯𞥆𞤢 𞤼𞤮 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤱𞤮𞤲𞤩𞤫 𞤺𞤢𞤪𞤭𞥅𞤪𞤭 𞤁𞤭𞤥𞤢𞤧𞤳𞤵 𞤲'𞤣𞤭𞤲.
𞤏𞤢'𞤢𞤶𞤭𞤲𞤳𞤭 𞤕𞤢𞥄𞤱𞤵𞤤𞤵 𞤐'𞤁𞤫𞤪 𞤁𞤭𞤥𞤢𞤧𞤳𞤵
𞤍𞤮𞤲 𞤫 𞤯𞤮𞤲 𞤕𞤢𞥄𞤱𞤵𞤤𞤵 𞤬𞤵𞤯𞥆𞤭 𞤱𞤢'𞤢𞤶𞤭𞤲𞤳𞤭 𞤸𞤢𞤦𞤢𞤪𞤵 𞤒𞤫𞥅𞤧𞤵 𞤲'𞤣𞤫𞤪 𞤷𞤵𞥅𞤯𞤭 𞤣𞤮'𞤢𞥄𞤪𞤫.
𞤌 𞤱𞤭'𞤭 𞤺𞤮𞥅𞤲'𞤺𞤢 𞤒𞤫𞥅𞤧𞤵 𞤱𞤮𞤲𞤭 𞤇𞤭𞤯𞥆𞤮 𞤀𞤤𞥆𞤢𞤸.
𞤍𞤵𞤥 𞤸𞤢𞤴𞤯𞤭𞤲𞤭𞥅 𞤲𞤢𞤲𞤩𞤫𞤥𞤮 𞤬𞤵𞥅⹁ 𞤩𞤫 𞤲'𞤦𞤭'𞤭⹁ “𞤐𞤢𞥄' 𞤳𞤢𞤲𞤳𞤮 𞤱𞤮𞤲𞤭 𞤼𞤮𞤪𞥆𞤢𞤴𞤲𞤮𞥅𞤯𞤮 𞤳𞤮𞥅𞤤𞤭𞥅𞤩𞤫 𞤒𞤫𞥅𞤧𞤵 𞤱𞤮𞤲𞤩𞤫 𞤲'𞤣𞤫𞤪 𞤺𞤢𞤪𞤭𞥅𞤪𞤭 𞤓𞤪𞤵𞤷𞤢𞤤𞤭𞥅𞤥𞤢؟
𞤐𞤢𞥄' 𞤮 𞤱𞤢𞤪𞤮𞤴𞤭 𞤯𞤮'𞤮 𞤲'𞤺𞤢𞤥 𞤮 𞤸𞤢𞤩𞥆𞤢𞤩𞤫 𞤮 𞤴𞤢𞥄𞤪𞤢𞤩𞤫 𞤼𞤮 𞤥𞤢𞤱𞤩𞤫 𞤢𞤪𞤣𞤭𞥅𞤩𞤫 𞤣𞤭𞥅𞤲𞤢؟”
𞤀𞤥𞥆𞤢𞥄 𞤕𞤢𞥄𞤱𞤵𞤤𞤵 𞤩𞤫𞤴𞤣𞤭 𞤧𞤫𞤲'𞤦𞤵𞤯𞤵𞤳𞤭 𞤲'𞤣𞤫𞤪 𞤱𞤢'𞤢𞤶𞤭𞤲𞤳𞤭⹁ 𞤸𞤢𞥄 𞤯𞤵𞤥 𞤶𞤭𞥅𞤩𞤭 𞤸𞤢𞤳𞥆𞤭𞥅𞤤𞤮𞥅𞤶𞤭 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤶𞤮𞥅𞤯𞤭𞥅𞤩𞤫 𞤁𞤭𞤥𞤢𞤧𞤳𞤵 𞤬𞤵𞥅⹁ 𞤲'𞤺𞤢𞤥 𞤩𞤫 𞤳𞤫𞤩𞤢𞥄𞤴𞤭 𞤳𞤮 𞤩𞤫 𞤲'𞤦𞤭'𞤭𞤥𞤮 𞤲'𞤣𞤫 𞤮 𞤼𞤢𞤦𞥆𞤭𞤼𞤭𞤲𞤢𞤲𞤭𞤩𞤫 𞤒𞤫𞥅𞤧𞤵 𞤱𞤮𞤲𞤭 𞤀𞤤𞤥𞤢𞤧𞤭𞥅𞤸𞤵.
𞤅𞤫𞤴 𞤺𞤢𞤯𞤢 𞤦𞤢𞤤𞤯𞤫 𞤯𞤵𞤯𞥆𞤫⹁ 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤲'𞤣𞤢𞤪𞤱𞤭 𞤣𞤢𞤦𞤢𞤪𞤫 𞤲𞤮 𞤲'𞤦𞤢𞤪𞤣𞤢𞤼𞤢 𞤕𞤢𞥄𞤱𞤵𞤤𞤵.
𞤕𞤢𞥄𞤱𞤵𞤤𞤵 𞤦𞤮𞥅 𞤢𞤲'𞤣𞤭𞤼𞤭 𞤣𞤢𞤦𞤢𞤪𞤫 𞤥𞤢𞤩𞥆𞤫.
𞤔𞤫𞤥𞥆𞤢 𞤫 𞤻𞤢𞤤𞤢𞤱𞤥𞤢 𞤬𞤵𞥅 𞤫 𞤩𞤫 𞤲'𞤣𞤫𞥅𞤲𞤢 𞤣𞤢𞤥𞥆𞤵𞤯𞤫 𞤺𞤢𞤪𞤭𞥅𞤪𞤭 𞤲'𞤺𞤢𞤥 𞤩𞤫 𞤳𞤫𞤩𞤢 𞤲𞤮 𞤩𞤫 𞤲'𞤦𞤢𞤪𞤭𞤪𞤼𞤢𞤥𞤮.
𞤀𞤥𞥆𞤢𞥄 𞤸𞤭𞤺𞤮𞥅𞤩𞤫 𞤥𞤢𞥄𞤳𞤮 𞤳𞤮𞤷𞥆𞤭𞤥𞤮 𞤶𞤫𞤥𞥆𞤢⹁ 𞤲'𞤺𞤢𞤯𞤭𞤥𞤮 𞤲'𞤣𞤫𞤪 𞤧𞤮𞤥𞤨𞤮𞥅𞤪𞤫⹁ 𞤩𞤫 𞤲'𞤶𞤭𞤨𞥆𞤭𞤲𞤭𞤪𞤭𞤥𞤮 𞤴𞤮𞤤𞤲'𞤣𞤫 𞤥𞤢𞥄𞤣𞤭 𞤨𞤭𞤤𞤭𞥅𞤲'𞤣𞤭 𞤺𞤢𞤪𞤭𞥅𞤪𞤭 𞤲'𞤣𞤭𞤲.
𞤕𞤢𞥄𞤱𞤵𞤤𞤵 𞤏𞤢𞤪𞤼𞤭𞥅 𞤓𞤪𞤵𞤷𞤢𞤤𞤭𞥅𞤥𞤢
𞤐'𞤁𞤫 𞤕𞤢𞥄𞤱𞤵𞤤𞤵 𞤱𞤢𞤪𞤼𞤭 𞤓𞤪𞤵𞤷𞤢𞤤𞤭𞥅𞤥𞤢 𞤮 𞤴𞤭𞤯𞤭𞥅 𞤲𞤢𞤼𞥆𞤵𞤳𞤭 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵⹁ 𞤢𞤥𞥆𞤢𞥄 𞤩𞤫 𞤬𞤵𞥅 𞤩𞤫 𞤳𞤵𞤤𞤭𞤥𞤮⹁ 𞤩𞤫 𞤲'𞤶𞤢𞤩𞤢𞥄𞤴𞤭 𞤮 𞤱𞤢𞤪𞤼𞤭𞥅 𞤼𞤮𞤳𞥆𞤵𞤯𞤮 𞤒𞤫𞥅𞤧𞤵 𞤫 𞤺𞤮𞥅𞤲'𞤺𞤢.
𞤀𞤥𞥆𞤢𞥄 𞤄𞤢𞤪𞤲𞤢𞤦𞤢 𞤴𞤢𞥄𞤪𞤭𞤥𞤮 𞤼𞤮 𞤤𞤭𞤤𞤢𞥄𞤩𞤫⹁ 𞤯𞤭𞥅𞤱𞤭𞤼𞤭𞤩𞤫 𞤲𞤮 𞤕𞤢𞥄𞤱𞤵𞤤𞤵 𞤴𞤭'𞤭𞤪𞤭 𞤔𞤮𞥅𞤥𞤭𞤪𞤢𞥄𞤱𞤮 𞤫 𞤲𞤮 𞤔𞤮𞥅𞤥𞤭𞤪𞤢𞥄𞤱𞤮 𞤥𞤫𞤼𞤭𞤪𞤢𞤲𞤭𞤥𞤮 𞤣𞤮𞤱 𞤤𞤢𞥄𞤱𞤮𞤤⹁ 𞤫 𞤲𞤮 𞤮 𞤱𞤢'𞤢𞤶𞤭𞤲𞤭𞤪𞤭 𞤸𞤢𞤦𞤢𞤪𞤵 𞤒𞤫𞥅𞤧𞤵 𞤫 𞤺𞤢𞤪𞤭𞥅𞤪𞤭 𞤁𞤭𞤥𞤢𞤧𞤳𞤵 𞤳𞤵𞤤𞤮𞤤 𞤱𞤢𞤤𞤢𞥄.
𞤐'𞤘𞤢𞤥 𞤲𞤮𞤲 𞤕𞤢𞥄𞤱𞤵𞤤𞤵 𞤶𞤮𞥅𞤯𞤮𞤣𞤭𞥅 𞤫 𞤤𞤭𞤤𞤢𞥄𞤩𞤫⹁ 𞤫 𞤥𞤮 𞤴𞤭𞥅𞤤𞤮𞤣𞤮𞥅 𞤫 𞤥𞤢𞤩𞥆𞤫 𞤲'𞤣𞤫𞤪 𞤺𞤢𞤪𞤭𞥅𞤪𞤭 𞤓𞤪𞤵𞤷𞤢𞤤𞤭𞥅𞤥𞤢⹁ 𞤫 𞤥𞤮 𞤫𞤳𞥆𞤭𞤼𞤭𞤲𞤢 𞤸𞤢𞤦𞤢𞤪𞤵 𞤔𞤮𞥅𞤥𞤭𞤪𞤢𞥄𞤱𞤮 𞤫 𞤩𞤫𞤪𞤲'𞤣𞤫 𞤺𞤮'𞤮⹁ 𞤳𞤵𞤤𞤮𞤤 𞤱𞤢𞤤𞤢𞥄.
𞤉 𞤥𞤮 𞤱𞤢'𞤢𞤶𞤭𞤲𞤢𞤲𞤢 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤥𞤫𞤼𞤮𞥅𞤩𞤫 𞤖𞤫𞤤𞤫𞤲𞤢𞤲𞤳𞤮𞥅𞤪𞤫⹁ 𞤫 𞤥𞤮 𞤴𞤫𞤣𞥆𞤮𞥅𞤼𞤭𞤪𞤢 𞤫 𞤥𞤢𞤩𞥆𞤫⹁ 𞤢𞤥𞥆𞤢𞥄 𞤳𞤢𞤥𞤩𞤫 𞤫 𞤩𞤫 𞤯𞤢𞤩𞥆𞤭𞤼𞤢 𞤲𞤮 𞤩𞤫 𞤲'𞤦𞤢𞤪𞤣𞤢𞤼𞤢𞤥𞤮.
𞤐'𞤁𞤫 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤲𞤢𞤲𞤭 𞤸𞤢𞤦𞤢𞤪𞤵 𞤯𞤵𞤥⹁ 𞤩𞤫 𞤲'𞤶𞤢𞥄𞤪𞤭 𞤕𞤢𞥄𞤱𞤵𞤤𞤵 𞤺𞤢𞤪𞤭𞥅𞤪𞤭 𞤑𞤢𞤴𞤧𞤢𞥄𞤪𞤭𞤴𞤢.
𞤇𞤫 𞤲𞤢𞤼𞥆𞤭𞤲𞤭𞤥𞤮 𞤳𞤮𞤥𞤭𞤱𞤢𞤤 𞤩𞤫 𞤷𞤮''𞤭𞤥𞤮 𞤚𞤢𞤪𞤧𞤵𞤧 𞤺𞤢𞤪𞤭𞥅𞤪𞤭 𞤥𞤢𞥄𞤳𞤮.
𞤘𞤢𞤯𞤢 𞤥𞤢𞥄𞤶𞤵𞤥 𞤳𞤢𞤱𞤼𞤢𞤤 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤲'𞤣𞤫𞤪 𞤤𞤫𞤴𞤯𞤫 𞤒𞤢𞤸𞤵𞥅𞤣𞤭𞤴𞤢 𞤫 𞤘𞤢𞤤𞤭𞥅𞤤𞤭 𞤫 𞤅𞤢𞤥𞤢𞥄𞤪𞤭𞤴𞤢 𞤬𞤵𞥅 𞤳𞤫𞤩𞤭 𞤶𞤮𞤲'𞤣𞤫 𞤶𞤢𞤥.
𞤈𞤵𞥅𞤸𞤵 𞤀𞤤𞥆𞤢𞤸 𞤱𞤢𞤤𞥆𞤭𞤩𞤫⹁ 𞤩𞤫 𞤷𞤫𞤲'𞤦𞤭𞤯𞤭⹁ 𞤩𞤫 𞤩𞤫𞤴𞤣𞤭 𞤳𞤵𞤤𞤮𞤤 𞤔𞤮𞥅𞤥𞤭𞤪𞤢𞥄𞤱𞤮⹁ 𞤩𞤫 𞤯𞤵𞥅𞤯𞤭.
𞤄𞤭𞥅𞤼𞤵𞤪𞤵𞤧 𞤒𞤢𞤥𞤯𞤭𞤼𞤭𞤲𞤭𞥅 𞤋𞤲𞤭𞤴𞤢𞤧 𞤓𞤥𞥆𞤭𞤲𞤭𞥅 𞤚𞤢𞤦𞤭𞥅𞤼𞤢 𞤁𞤢𞤺𞤢 𞤃𞤢𞤴𞤣𞤫
𞤚𞤮𞥅⹁ 𞤲'𞤣𞤫 𞤄𞤭𞥅𞤼𞤵𞤪𞤵𞤧 𞤴𞤭𞥅𞤤𞤭𞥅 𞤲'𞤣𞤫𞤪 𞤤𞤫𞤴𞤣𞤭 𞤲'𞤣𞤭𞤲 𞤬𞤵𞥅⹁ 𞤧𞤫𞤴 𞤶𞤭𞤨𞥆𞤭𞥅 𞤼𞤮 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤱𞤮𞤲𞤩𞤫 𞤺𞤢𞤪𞤭𞥅𞤪𞤭 𞤂𞤭𞤣𞥆𞤢.
𞤍𞤮𞤲 𞤮 𞤼𞤢𞤱𞤭 𞤺𞤮𞤯𞥆𞤮 𞤻𞤢𞤱𞤯𞤮 𞤦𞤭'𞤫𞤼𞤫𞥅𞤯𞤮 𞤋𞤲𞤭𞤴𞤢𞤧 𞤥𞤮 𞤩𞤢𞤲'𞤣𞤵 𞤥𞤵𞥅𞤯𞤵𞤥 𞤬𞤵𞥅 𞤱𞤢𞥄𞤼𞤭𞥅.
𞤌 𞤱𞤢𞤯𞤭𞥅 𞤣𞤵𞥅𞤩𞤭 𞤶𞤮𞤱𞤫𞥅𞤼𞤢𞤼𞤭 𞤫 𞤥𞤮 𞤬𞤵𞤳𞥆𞤭𞥅.
𞤄𞤭𞥅𞤼𞤵𞤪𞤵𞤧 𞤱𞤭'𞤭𞤥𞤮⹁ “𞤋𞤲𞤭𞤴𞤢𞤧⹁ 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤴𞤢𞤥𞤯𞤭𞤼𞤭𞤲𞤭𞥅𞤥𞤢!
𞤓𞤥𞥆𞤢 𞤼𞤢𞤺𞥆𞤵 𞤲'𞤦𞤫''𞤭𞤼𞤢𞥄𞤪𞤭 𞤥𞤢𞥄𞤯𞤢!”
𞤍𞤮𞤲 𞤫 𞤯𞤮𞤲 𞤮 𞤵𞤥𞥆𞤭𞥅.
𞤐'𞤁𞤫 𞤱𞤮𞤲𞤩𞤫 𞤺𞤢𞤪𞤭𞥅𞤪𞤭 𞤂𞤭𞤣𞥆𞤢 𞤫 𞤱𞤮𞤲𞤩𞤫 𞤤𞤫𞤴𞤣𞤭 𞤕𞤢𞤪𞤮𞤲 𞤬𞤵𞥅 𞤲'𞤺𞤭'𞤭 𞤳𞤮 𞤱𞤢𞤯𞤭⹁ 𞤩𞤫 𞤼𞤵𞥅𞤦𞤭 𞤩𞤫 𞤼𞤮𞤳𞥆𞤭 𞤔𞤮𞥅𞤥𞤭𞤪𞤢𞥄𞤱𞤮.
𞤐'𞤁𞤫𞤪 𞤺𞤢𞤪𞤭𞥅𞤪𞤭 𞤔𞤮𞤬𞥆𞤢 𞤦𞤮𞥅 𞤫 𞤱𞤮𞥅𞤣𞤭 𞤺𞤮𞤯𞥆𞤮 𞤣𞤫𞤦𞥆𞤮 𞤼𞤮𞤳𞥆𞤵𞤯𞤮 𞤒𞤫𞥅𞤧𞤵 𞤦𞤭'𞤫𞤼𞤫𞥅𞤯𞤮 𞤚𞤢𞤦𞤭𞥅𞤼𞤢.
(𞤃𞤢'𞤢𞤲𞤢 𞤚𞤢𞤦𞤭𞥅𞤼𞤢 𞤲'𞤣𞤫𞤪 𞤖𞤫𞤤𞤫𞤲𞤢𞤲𞤳𞤮𞥅𞤪𞤫 𞤱𞤮𞤲𞤭 𞤁𞤮𞥅𞤳𞤢𞤧⹁ 𞤱𞤢𞥄𞤼𞤮 𞤤𞤫𞤤𞤱𞤢.)
𞤉 𞤥𞤮 𞤸𞤵𞤱𞤢 𞤳𞤵𞥅𞤯𞤫 𞤦𞤮𞤯𞥆𞤫⹁ 𞤫 𞤥𞤮 𞤱𞤢𞤤𞥆𞤢 𞤩𞤫 𞤲'𞤺𞤢𞤤𞤢𞤲𞤢𞥄.
𞤐'𞤁𞤫𞤪 𞤦𞤢𞤤𞤯𞤫 𞤯𞤫𞤲 𞤮 𞤻𞤢𞤱𞤭⹁ 𞤮 𞤥𞤢𞥄𞤴𞤭.
𞤇𞤫 𞤤𞤮𞥅𞤼𞤭𞤥𞤮⹁ 𞤩𞤫 𞤨𞤵𞤳𞥆𞤭𞤲𞤭𞤥𞤮 𞤲'𞤣𞤫𞤪 𞤧𞤵𞥅𞤣𞤵 𞤣𞤮𞤱.
𞤘𞤢𞤪𞤭𞥅𞤪𞤭 𞤔𞤮𞤬𞥆𞤢 𞤱𞤮𞤯𞥆𞤭𞤣𞤢𞥄 𞤫 𞤺𞤢𞤪𞤭𞥅𞤪𞤭 𞤂𞤭𞤣𞥆𞤢.
𞤐'𞤘𞤢𞤥 𞤥𞤢𞥄𞤶𞤵𞤥 𞤲'𞤣𞤫 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤲𞤢𞤲𞤭 𞤄𞤭𞥅𞤼𞤵𞤪𞤵𞤧 𞤫 𞤼𞤮𞤲⹁ 𞤩𞤫 𞤤𞤭𞤤𞤭 𞤱𞤮𞤪𞤩𞤫 𞤯𞤭𞤯𞤮 𞤲'𞤶𞤢𞤸𞤭 𞤼𞤮𞤪𞤭𞥅𞤥𞤮 𞤮 𞤱𞤢𞤪𞤢 𞤼𞤮 𞤥𞤢𞤩𞥆𞤫 𞤶𞤢𞤱𞤯𞤵𞤥.
𞤄𞤭𞥅𞤼𞤵𞤪𞤵𞤧 𞤵𞤥𞥆𞤭𞥅⹁ 𞤴𞤢𞥄𞤣𞤭 𞤫 𞤥𞤢𞤩𞥆𞤫.
𞤐'𞤁𞤫 𞤮 𞤱𞤢𞤪𞤭⹁ 𞤩𞤫 𞤰𞤫𞤲𞤼𞤭𞤲𞤭𞤥𞤮 𞤧𞤵𞥅𞤣𞤵 𞤣𞤮𞤱.
𞤈𞤫𞤱𞤩𞤫 𞤩𞤫 𞤱𞤮𞤪𞤩𞤫 𞤥𞤵''𞤫𞤲 𞤥𞤢𞥄𞤴𞤭 𞤬𞤵𞥅 𞤩𞤢𞤣𞥆𞤭𞥅𞤥𞤮⹁ 𞤩𞤫 𞤲'𞤣𞤢𞤪𞤭𞥅 𞤫 𞤩𞤫 𞤲'𞤦𞤮𞤴𞤢⹁ 𞤫 𞤩𞤫 𞤳𞤮𞤤𞥆𞤢𞤥𞤮 𞤼𞤮𞤺𞥆𞤮𞥅𞤶𞤫 𞤫 𞤺𞤮𞤯𞥆𞤫 𞤳𞤮𞤤𞤼𞤫 𞤯𞤫 𞤁𞤮𞥅𞤳𞤢𞤧 𞤻𞤮𞥅𞤼𞤢𞤲𞤭𞤩𞤫 𞤳𞤮 𞤮 𞤱𞤮𞤲'𞤣𞤵𞤲𞤮𞥅 𞤫 𞤥𞤢𞤩𞥆𞤫.
𞤅𞤫𞤴 𞤄𞤭𞥅𞤼𞤵𞤪𞤵𞤧 𞤱𞤵𞤪𞤼𞤭𞤲𞤭 𞤴𞤭𞤥𞤩𞤫 𞤬𞤵𞥅 𞤲'𞤣𞤫𞤪 𞤧𞤵𞥅𞤣𞤵 𞤲'𞤣𞤵𞤲⹁ 𞤮 𞤣𞤭𞤷𞥆𞤭𞥅 𞤮 𞤱𞤢𞤯𞤭 𞤣𞤮'𞤢𞥄𞤪𞤫.
𞤘𞤢𞤯𞤢 𞤥𞤢𞥄𞤶𞤵𞤥 𞤮 𞤱𞤢𞤴𞤤𞤭𞤼𞤭𞥅 𞤮 𞤪𞤢𞥄𞤪𞤭 𞤩𞤢𞤲'𞤣𞤵 𞤲'𞤣𞤵𞤲⹁ 𞤮 𞤱𞤭'𞤭⹁ “𞤚𞤢𞤦𞤭𞥅𞤼𞤢⹁ 𞤵𞤥𞥆𞤢!”
𞤅𞤫𞤴 𞤚𞤢𞤦𞤭𞥅𞤼𞤢 𞤬𞤫𞥅𞤪𞤭 𞤺𞤭𞤼𞤫 𞤥𞤵𞥅𞤯𞤵𞤥.
𞤐'𞤁𞤫 𞤮 𞤴𞤭'𞤭 𞤄𞤭𞥅𞤼𞤵𞤪𞤵𞤧 𞤦𞤮𞥅⹁ 𞤮 𞤵𞤥𞥆𞤭𞥅 𞤮 𞤶𞤮𞥅𞤯𞤭𞥅.
𞤅𞤫𞤴 𞤄𞤭𞥅𞤼𞤵𞤪𞤵𞤧 𞤲𞤢𞤲'𞤺𞤭 𞤶𞤵𞤲'𞤺𞤮 𞤥𞤢𞥄𞤳𞤮⹁ 𞤵𞤥𞥆𞤭𞤲𞤭𞤥𞤮.
𞤘𞤢𞤯𞤢 𞤥𞤢𞥄𞤶𞤵𞤥 𞤮 𞤲𞤮𞤣𞥆𞤭 𞤪𞤫𞤱𞤩𞤫 𞤩𞤫 𞤱𞤮𞤪𞤩𞤫 𞤥𞤵''𞤫𞤲 𞤥𞤢𞥄𞤴𞤭 𞤫 𞤳𞤮𞥅𞤤𞤭𞥅𞤩𞤫 𞤒𞤫𞥅𞤧𞤵 𞤩𞤫𞤲⹁ 𞤮 𞤸𞤮𞤤𞥆𞤭𞤩𞤫 𞤚𞤢𞤦𞤭𞥅𞤼𞤢 𞤫 𞤬𞤮𞥅𞤬𞤢.
𞤖𞤢𞤦𞤢𞤪𞤵 𞤯𞤵𞤥 𞤲𞤢𞤲𞤢𞥄𞤥𞤢 𞤲'𞤣𞤫𞤪 𞤺𞤢𞤪𞤭𞥅𞤪𞤭 𞤔𞤮𞤬𞥆𞤢 𞤬𞤵𞥅⹁ 𞤸𞤢𞥄 𞤯𞤵𞤯𞤩𞤫 𞤳𞤮𞥅𞤤𞤭𞥅 𞤔𞤮𞥅𞤥𞤭𞤪𞤢𞥄𞤱𞤮.
𞤄𞤭𞥅𞤼𞤵𞤪𞤵𞤧 𞤦𞤮𞥅 𞤱𞤢𞤯𞤭𞥅 𞤦𞤢𞤤𞤯𞤫 𞤯𞤵𞤯𞥆𞤫 𞤫 𞤥𞤮 𞤶𞤮𞥅𞤯𞤭𞥅 𞤲'𞤣𞤫𞤪 𞤺𞤢𞤪𞤭𞥅𞤪𞤭 𞤔𞤮𞤬𞥆𞤢 𞤼𞤮 𞤱𞤵𞤪𞤮 𞤨𞤭𞤴𞤮𞥅𞤱𞤮 𞤤𞤢𞤪𞤫 𞤦𞤭'𞤫𞤼𞤫𞥅𞤯𞤮 𞤅𞤭𞥅𞤥𞤢𞤲.
|
Kuuɗe Lilaaɓe 10
Biiturus e Koneeliyus
E woodi goɗɗo neɗɗo bi'eteeɗo Koneeliyus gonɗo gariiri Kaysaariya.
O mawɗo nder kawtal sooji'en bi'eteengal ngal Itaaliya.
O kuloowo Allah, kanko e wuro maako fuu.
E mo walla Yahuudanko'en ɓe ngalanaa naa' seɗɗa, e mo toroo Allah koo ngele carel.
Wonde nyalnde haade njamndi tati ndi nyalawma o yi'i wahayu.
Nder wahayu ɗum o yi'i malaa'ikaajo burtaniiɗomo e njayri, wi'imo, “Koneeliyus!”
O raari malaa'ikaajo on nder kulol, o wi'imo, “Na'am, Mawɗo?”
Malaa'ikaajo on wi'imo, “Allah nanii do'aaje maaɗa o yi'ii ko kokkataa ɓe ngalanaa.
Jooni lilu woɓɓe njaha gariiri Joffa ɓe noddoya goɗɗo bi'eteeɗo Siiman Biiturus.
E mo ɗon jooɗii e wuro Siiman piyoowo lare mo wuro muuɗum woni haade maayo.”
Nde malaa'ikaajo on dilli, Koneeliyus noddi kuwanooɓemo ɗiɗo e soojiijo go'oto kuloowo Allah gonɗo ley maako.
O ɗiiwitaniɓe ko malaa'ikaajo wi'imo fuu, o liliɓe ɓe njaha gariiri Joffa.
Nde fini e ɓe dow laawol, caka nyalawma e ɓe haade gariiri Joffa, e carel ngel Biiturus ƴenti dow suudu ngam waɗuki do'aare.
Sey weelo nangimo, o wi'i ɗum defanamo nyamndu.
E ɗum nder siryanaakimo nyamndu, sey o yi'i wahayu.
O yi'i dow e maɓɓitii, goɗɗum nanduɗum e wudere mawnde e ɗum jippiniroyee guttulli maajum nayi.
Nder maajum boo e woodi marle feere‑feere ɗe koyɗe nayi, e dasotooɗe, e colli.
Sey o nani wonde hononde e wi'amo, “Biiturus, umma, nangu, kirsaa, nyaamaa!”
Ammaa Biiturus nootii wi'i, “Aa'a, Joomiraawo!
Mi meeɗaayi nyaamuki ko harminii koo ko laaɓaayi.”
Hononde nden ɓeydi wi'ukimo, “Taa' harmin ko Allah laaɓini.”
Ɗum waɗi non nde tati.
Nden ko o yi'i ɗum so''aa yaaki dow.
Biiturus e nder nyumuki dow ma'ana wahayu ɗum o yi'i.
E carel ngel, worɓe ɓe Koneeliyus liloyi e ngeyna wuro Siiman.
Ɓe ngari, ɓe ndarii e dammugal.
Ɓe cilminii, ɓe ƴami, ɓe mbi'i koo ɗo'o Siiman bi'eteeɗo Biiturus woni.
Biiturus e nder nyumuki dow ko o yi'i, sey Ruuhu Allah wi'imo, “Raa yimɓe tato e ɗaɓɓutumaa.
Umma jippa, njaadaa e maɓɓe.
Taa' hulu, ngam min liloyiɓe.”
Biiturus jippii, wi'i liloyaaɓe ɓen, “Min woni mo ɗaɓɓitoton.
Ɗume waddi'on?”
Ɓe mbi'imo, “Koneeliyus mawɗo sooji'en liloyimin.
O aadiliijo, kuloowo Allah, mo lenyol Yahuudanko'en fuu manata.
Malaa'ikaajo ceniiɗo wanganiimo wi'iimo o noddumaa ngaraa wuro maako, ngam o nana ko mbi'ataamo.”
Sey Biiturus jaɓɓiiɓe, hokkiɓe to ɓe mbaalata nder wuro ngon.
Nde fini, o ummii o dillidi e maɓɓe.
Woɓɓe nder tokkuɓe Yeesu wonɓe Joffa tokkiɓe.
Nde finti ɓe njottii gariiri Kaysaariya.
Nden maa Koneeliyus e kammoo garol maɓɓe, o hawriti bandiraaɓe maako e higooɓe maako e ɓe keɗiiɓe.
E nattuki Biiturus wuro ngon, Koneeliyus jaɓɓiimo, diccii yeeso maako mawninimo.
Ammaa Biiturus umminimo, wi'i, “Umma.
Min mi neɗɗo tan.”
Biiturus e medda e maako, haa ɓe natti nder wuro, ɓe tawi yimɓe ɗuɗɓe e kawriti.
Sey Biiturus wi'iɓe, “Onon e ko'e mooɗon on andi diina amin haɗii Yahuudankeejo hawtuki hoore e goɗɗo naa' Yahuudankeejo koo nattuki wuro maako.
Ammaa Allah holliiyam to' mi wi'a koo moye no karminiiɗo koo laaɓaa.
Ngam non nde lilonoyɗonyam, mi warii mi salaaki.
Jooni e mi yiɗi nanuki ko noddanɗonyam.”
Sey Koneeliyus wi'imo, “Balɗe nayi ƴaɓɓiiɗe e mi waɗa do'aare nder wuro am njamndi tati bo jooni.
Sey raa, neɗɗo mo kolte ɗelkitotooɗe warii, o darii yeeso am.
O wi'iyam, ‘Koneeliyus, Allah nanii do'aaje maaɗa o jaɓii sadakaaji maaɗa.
Lilu goɗɗo gariiri Joffa, noddaa goɗɗo bi'eteeɗo Siiman Biiturus gonɗo wuro goɗɗo piyoowo lare bi'eteeɗo Siiman, mo wuro muuɗum woni haade maayo.’
Ɗon e ɗon lilmi to maaɗa.
Mi nanii belɗum garol maaɗa.
Jooni min fuu e min ɗo'o yeeso Allah ngam min nana ko Joomiraawo wi'imaa mbi'aamin fuu.”
Meto Biiturus
Nden Biiturus fuɗɗi metankiɓe wi'i, “Jooni goonga e mi andi Allah hollataa feerootirol hakkunde yimɓe.
To goɗɗo huliimo, huwii ko wooɗi, Allah jaɓaymo koo ɗum iri ngole lenyol.
On andi habaru ɗum Allah lildoyi Israa'iilanko'en.
Kanjum woni ɓe nga'ajina Habaru Belɗum, ɗum jam keɓaaɗum barka Yeesu Almasiihu.
Kanko woni Joomiraawo yimɓe fuu.
On andi no habaru ɗum sankitorii koo toye nder leydi Yahuudiya.
Ɗum fuɗɗii daga leydi Galiili gaɗa Yahaya waɗii wa'aju dow baptisma.
On andi no Allah suɓiri Yeesu Najarankeejo, e no o hokkirimo bawɗe Ruuhu maako.
On andi no Yeesu yiilorii nder gariije fuu e mo huwa kuuɗe boɗɗe, e mo yamɗitina ɓe Ceyɗan torrata fuu ngam Allah e wondi e maako.
Minon min ceydu'en ko o huwi nder leydi Yahuudiya e nder gariiri Urucaliima fuu.
Ɓe ɓilimo dow gaafaangal, ɓe mbarimo, ammaa Allah umminimo daga mayde nyalnde tatawre, wanginimo nder yimɓe.
O wanganaayi yimɓe fuu, ammaa o wanganiimin minon ceydu'en ɓe Allah arti suɓuki.
Minon ngoni nyamnduɓe e maako njardi e maako gaɗa o ummake daga mayde.
O wi'imin min nga'ajinana yimɓe, min tabbitinanaɓe Yeesu woni mo Allah wartiri kiitotooɗo mayɓe e ɓe yonki.
Annabo'en fuu metii dow maako ɓe mbi'ii kooliiɗomo fuu heɓay yaafaneeki hakke muuɗum barka inde maako.”
Yimɓe Naa' Yahuudanko'en Keɓii Ruuhu Allah
Biiturus e nder metankiɓe, sey Ruuhu Allah jippii dow nanooɓemo fuu.
Yahuudanko'en kooliiɓe Yeesu garduɓe e Biiturus kayɗinii nde ɓe ngi'i no Allah hokkiri yimɓe naa' Yahuudanko'en Ruuhu muuɗum, ngam ɓe nanii yimɓe ɓen e metira ɗemɗe ɗe ɓe andaa, e ngetta Allah.
Sey Biiturus wi'i, “Yimɓe ɓe'e keɓii Ruuhu Allah no keɓirɗenɗum.
Ɗume haɗata ɓe ngaɗanee baptisma?”
Ngam non o waɗi ɓe ngaɗanee baptisma nder inde Yeesu Almasiihu.
Gaɗa maajum, ɓe toriimo o jooɗoo to maɓɓe balɗe seɗɗa.
|
𞤑𞤵𞥅𞤯𞤫 𞤂𞤭𞤤𞤢𞥄𞤩𞤫 𞥑𞥐
𞤄𞤭𞥅𞤼𞤵𞤪𞤵𞤧 𞤫 𞤑𞤮𞤲𞤫𞥅𞤤𞤭𞤴𞤵𞤧
𞤉 𞤱𞤮𞥅𞤣𞤭 𞤺𞤮𞤯𞥆𞤮 𞤲𞤫𞤯𞥆𞤮 𞤦𞤭'𞤫𞤼𞤫𞥅𞤯𞤮 𞤑𞤮𞤲𞤫𞥅𞤤𞤭𞤴𞤵𞤧 𞤺𞤮𞤲𞤯𞤮 𞤺𞤢𞤪𞤭𞥅𞤪𞤭 𞤑𞤢𞤴𞤧𞤢𞥄𞤪𞤭𞤴𞤢.
𞤌 𞤥𞤢𞤱𞤯𞤮 𞤲'𞤣𞤫𞤪 𞤳𞤢𞤱𞤼𞤢𞤤 𞤧𞤮𞥅𞤶𞤭'𞤫𞤲 𞤦𞤭'𞤫𞤼𞤫𞥅𞤲'𞤺𞤢𞤤 𞤲'𞤺𞤢𞤤 𞤋𞤼𞤢𞥄𞤤𞤭𞤴𞤢.
𞤌 𞤳𞤵𞤤𞤮𞥅𞤱𞤮 𞤀𞤤𞥆𞤢𞤸⹁ 𞤳𞤢𞤲𞤳𞤮 𞤫 𞤱𞤵𞤪𞤮 𞤥𞤢𞥄𞤳𞤮 𞤬𞤵𞥅.
𞤉 𞤥𞤮 𞤱𞤢𞤤𞥆𞤢 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤩𞤫 𞤲'𞤺𞤢𞤤𞤢𞤲𞤢𞥄 𞤲𞤢𞥄' 𞤧𞤫𞤯𞥆𞤢⹁ 𞤫 𞤥𞤮 𞤼𞤮𞤪𞤮𞥅 𞤀𞤤𞥆𞤢𞤸 𞤳𞤮𞥅 𞤲'𞤺𞤫𞤤𞤫 𞤷𞤢𞤪𞤫𞤤.
𞤏𞤮𞤲'𞤣𞤫 𞤻𞤢𞤤𞤲'𞤣𞤫 𞤸𞤢𞥄𞤣𞤫 𞤲'𞤶𞤢𞤥𞤲'𞤣𞤭 𞤼𞤢𞤼𞤭 𞤲'𞤣𞤭 𞤻𞤢𞤤𞤢𞤱𞤥𞤢 𞤮 𞤴𞤭'𞤭 𞤱𞤢𞤸𞤢𞤴𞤵.
𞤐'𞤁𞤫𞤪 𞤱𞤢𞤸𞤢𞤴𞤵 𞤯𞤵𞤥 𞤮 𞤴𞤭'𞤭 𞤥𞤢𞤤𞤢𞥄'𞤭𞤳𞤢𞥄𞤶𞤮 𞤦𞤵𞤪𞤼𞤢𞤲𞤭𞥅𞤯𞤮𞤥𞤮 𞤫 𞤲'𞤶𞤢𞤴𞤪𞤭⹁ 𞤱𞤭'𞤭𞤥𞤮⹁ “𞤑𞤮𞤲𞤫𞥅𞤤𞤭𞤴𞤵𞤧!”
𞤌 𞤪𞤢𞥄𞤪𞤭 𞤥𞤢𞤤𞤢𞥄'𞤭𞤳𞤢𞥄𞤶𞤮 𞤮𞤲 𞤲'𞤣𞤫𞤪 𞤳𞤵𞤤𞤮𞤤⹁ 𞤮 𞤱𞤭'𞤭𞤥𞤮⹁ “𞤐𞤢'𞤢𞤥⹁ 𞤃𞤢𞤱𞤯𞤮؟”
𞤃𞤢𞤤𞤢𞥄'𞤭𞤳𞤢𞥄𞤶𞤮 𞤮𞤲 𞤱𞤭'𞤭𞤥𞤮⹁ “𞤀𞤤𞥆𞤢𞤸 𞤲𞤢𞤲𞤭𞥅 𞤣𞤮'𞤢𞥄𞤶𞤫 𞤥𞤢𞥄𞤯𞤢 𞤮 𞤴𞤭'𞤭𞥅 𞤳𞤮 𞤳𞤮𞤳𞥆𞤢𞤼𞤢𞥄 𞤩𞤫 𞤲'𞤺𞤢𞤤𞤢𞤲𞤢𞥄.
𞤔𞤮𞥅𞤲𞤭 𞤤𞤭𞤤𞤵 𞤱𞤮𞤩𞥆𞤫 𞤲'𞤶𞤢𞤸𞤢 𞤺𞤢𞤪𞤭𞥅𞤪𞤭 𞤔𞤮𞤬𞥆𞤢 𞤩𞤫 𞤲𞤮𞤣𞥆𞤮𞤴𞤢 𞤺𞤮𞤯𞥆𞤮 𞤦𞤭'𞤫𞤼𞤫𞥅𞤯𞤮 𞤅𞤭𞥅𞤥𞤢𞤲 𞤄𞤭𞥅𞤼𞤵𞤪𞤵𞤧.
𞤉 𞤥𞤮 𞤯𞤮𞤲 𞤶𞤮𞥅𞤯𞤭𞥅 𞤫 𞤱𞤵𞤪𞤮 𞤅𞤭𞥅𞤥𞤢𞤲 𞤨𞤭𞤴𞤮𞥅𞤱𞤮 𞤤𞤢𞤪𞤫 𞤥𞤮 𞤱𞤵𞤪𞤮 𞤥𞤵𞥅𞤯𞤵𞤥 𞤱𞤮𞤲𞤭 𞤸𞤢𞥄𞤣𞤫 𞤥𞤢𞥄𞤴𞤮.”
𞤐'𞤁𞤫 𞤥𞤢𞤤𞤢𞥄'𞤭𞤳𞤢𞥄𞤶𞤮 𞤮𞤲 𞤣𞤭𞤤𞥆𞤭⹁ 𞤑𞤮𞤲𞤫𞥅𞤤𞤭𞤴𞤵𞤧 𞤲𞤮𞤣𞥆𞤭 𞤳𞤵𞤱𞤢𞤲𞤮𞥅𞤩𞤫𞤥𞤮 𞤯𞤭𞤯𞤮 𞤫 𞤧𞤮𞥅𞤶𞤭𞥅𞤶𞤮 𞤺𞤮'𞤮𞤼𞤮 𞤳𞤵𞤤𞤮𞥅𞤱𞤮 𞤀𞤤𞥆𞤢𞤸 𞤺𞤮𞤲𞤯𞤮 𞤤𞤫𞤴 𞤥𞤢𞥄𞤳𞤮.
𞤌 𞤯𞤭𞥅𞤱𞤭𞤼𞤢𞤲𞤭𞤩𞤫 𞤳𞤮 𞤥𞤢𞤤𞤢𞥄'𞤭𞤳𞤢𞥄𞤶𞤮 𞤱𞤭'𞤭𞤥𞤮 𞤬𞤵𞥅⹁ 𞤮 𞤤𞤭𞤤𞤭𞤩𞤫 𞤩𞤫 𞤲'𞤶𞤢𞤸𞤢 𞤺𞤢𞤪𞤭𞥅𞤪𞤭 𞤔𞤮𞤬𞥆𞤢.
𞤐'𞤁𞤫 𞤬𞤭𞤲𞤭 𞤫 𞤩𞤫 𞤣𞤮𞤱 𞤤𞤢𞥄𞤱𞤮𞤤⹁ 𞤷𞤢𞤳𞤢 𞤻𞤢𞤤𞤢𞤱𞤥𞤢 𞤫 𞤩𞤫 𞤸𞤢𞥄𞤣𞤫 𞤺𞤢𞤪𞤭𞥅𞤪𞤭 𞤔𞤮𞤬𞥆𞤢⹁ 𞤫 𞤷𞤢𞤪𞤫𞤤 𞤲'𞤺𞤫𞤤 𞤄𞤭𞥅𞤼𞤵𞤪𞤵𞤧 𞤰𞤫𞤲𞤼𞤭 𞤣𞤮𞤱 𞤧𞤵𞥅𞤣𞤵 𞤲'𞤺𞤢𞤥 𞤱𞤢𞤯𞤵𞤳𞤭 𞤣𞤮'𞤢𞥄𞤪𞤫.
𞤅𞤫𞤴 𞤱𞤫𞥅𞤤𞤮 𞤲𞤢𞤲'𞤺𞤭𞤥𞤮⹁ 𞤮 𞤱𞤭'𞤭 𞤯𞤵𞤥 𞤣𞤫𞤬𞤢𞤲𞤢𞤥𞤮 𞤻𞤢𞤥𞤲'𞤣𞤵.
𞤉 𞤯𞤵𞤥 𞤲'𞤣𞤫𞤪 𞤧𞤭𞤪𞤴𞤢𞤲𞤢𞥄𞤳𞤭𞤥𞤮 𞤻𞤢𞤥𞤲'𞤣𞤵⹁ 𞤧𞤫𞤴 𞤮 𞤴𞤭'𞤭 𞤱𞤢𞤸𞤢𞤴𞤵.
𞤌 𞤴𞤭'𞤭 𞤣𞤮𞤱 𞤫 𞤥𞤢𞤩𞥆𞤭𞤼𞤭𞥅⹁ 𞤺𞤮𞤯𞥆𞤵𞤥 𞤲𞤢𞤲'𞤣𞤵𞤯𞤵𞤥 𞤫 𞤱𞤵𞤣𞤫𞤪𞤫 𞤥𞤢𞤱𞤲'𞤣𞤫 𞤫 𞤯𞤵𞤥 𞤶𞤭𞤨𞥆𞤭𞤲𞤭𞤪𞤮𞤴𞤫𞥅 𞤺𞤵𞤼𞥆𞤵𞤤𞥆𞤭 𞤥𞤢𞥄𞤶𞤵𞤥 𞤲𞤢𞤴𞤭.
𞤐'𞤁𞤫𞤪 𞤥𞤢𞥄𞤶𞤵𞤥 𞤦𞤮𞥅 𞤫 𞤱𞤮𞥅𞤣𞤭 𞤥𞤢𞤪𞤤𞤫 𞤬𞤫𞥅𞤪𞤫‑𞤬𞤫𞥅𞤪𞤫 𞤯𞤫 𞤳𞤮𞤴𞤯𞤫 𞤲𞤢𞤴𞤭⹁ 𞤫 𞤣𞤢𞤧𞤮𞤼𞤮𞥅𞤯𞤫⹁ 𞤫 𞤷𞤮𞤤𞥆𞤭.
𞤅𞤫𞤴 𞤮 𞤲𞤢𞤲𞤭 𞤱𞤮𞤲'𞤣𞤫 𞤸𞤮𞤲𞤮𞤲'𞤣𞤫 𞤫 𞤱𞤭'𞤢𞤥𞤮⹁ “𞤄𞤭𞥅𞤼𞤵𞤪𞤵𞤧⹁ 𞤵𞤥𞥆𞤢⹁ 𞤲𞤢𞤲'𞤺𞤵⹁ 𞤳𞤭𞤪𞤧𞤢𞥄⹁ 𞤻𞤢𞥄𞤥𞤢𞥄!”
𞤀𞤥𞥆𞤢𞥄 𞤄𞤭𞥅𞤼𞤵𞤪𞤵𞤧 𞤲𞤮𞥅𞤼𞤭𞥅 𞤱𞤭'𞤭⹁ “𞤀𞥄'𞤢⹁ 𞤔𞤮𞥅𞤥𞤭𞤪𞤢𞥄𞤱𞤮!
𞤃𞤭 𞤥𞤫𞥅𞤯𞤢𞥄𞤴𞤭 𞤻𞤢𞥄𞤥𞤵𞤳𞤭 𞤳𞤮 𞤸𞤢𞤪𞤥𞤭𞤲𞤭𞥅 𞤳𞤮𞥅 𞤳𞤮 𞤤𞤢𞥄𞤩𞤢𞥄𞤴𞤭.”
𞤖𞤮𞤲𞤮𞤲'𞤣𞤫 𞤲'𞤣𞤫𞤲 𞤩𞤫𞤴𞤣𞤭 𞤱𞤭'𞤵𞤳𞤭𞤥𞤮⹁ “𞤚𞤢𞥄' 𞤸𞤢𞤪𞤥𞤭𞤲 𞤳𞤮 𞤀𞤤𞥆𞤢𞤸 𞤤𞤢𞥄𞤩𞤭𞤲𞤭.”
𞤍𞤵𞤥 𞤱𞤢𞤯𞤭 𞤲𞤮𞤲 𞤲'𞤣𞤫 𞤼𞤢𞤼𞤭.
𞤐'𞤁𞤫𞤲 𞤳𞤮 𞤮 𞤴𞤭'𞤭 𞤯𞤵𞤥 𞤧𞤮''𞤢𞥄 𞤴𞤢𞥄𞤳𞤭 𞤣𞤮𞤱.
𞤄𞤭𞥅𞤼𞤵𞤪𞤵𞤧 𞤫 𞤲'𞤣𞤫𞤪 𞤻𞤵𞤥𞤵𞤳𞤭 𞤣𞤮𞤱 𞤥𞤢'𞤢𞤲𞤢 𞤱𞤢𞤸𞤢𞤴𞤵 𞤯𞤵𞤥 𞤮 𞤴𞤭'𞤭.
𞤉 𞤷𞤢𞤪𞤫𞤤 𞤲'𞤺𞤫𞤤⹁ 𞤱𞤮𞤪𞤩𞤫 𞤩𞤫 𞤑𞤮𞤲𞤫𞥅𞤤𞤭𞤴𞤵𞤧 𞤤𞤭𞤤𞤮𞤴𞤭 𞤫 𞤲'𞤺𞤫𞤴𞤲𞤢 𞤱𞤵𞤪𞤮 𞤅𞤭𞥅𞤥𞤢𞤲.
𞤇𞤫 𞤲'𞤺𞤢𞤪𞤭⹁ 𞤩𞤫 𞤲'𞤣𞤢𞤪𞤭𞥅 𞤫 𞤣𞤢𞤥𞥆𞤵𞤺𞤢𞤤.
𞤇𞤫 𞤷𞤭𞤤𞤥𞤭𞤲𞤭𞥅⹁ 𞤩𞤫 𞤰𞤢𞤥𞤭⹁ 𞤩𞤫 𞤲'𞤦𞤭'𞤭 𞤳𞤮𞥅 𞤯𞤮'𞤮 𞤅𞤭𞥅𞤥𞤢𞤲 𞤦𞤭'𞤫𞤼𞤫𞥅𞤯𞤮 𞤄𞤭𞥅𞤼𞤵𞤪𞤵𞤧 𞤱𞤮𞤲𞤭.
𞤄𞤭𞥅𞤼𞤵𞤪𞤵𞤧 𞤫 𞤲'𞤣𞤫𞤪 𞤻𞤵𞤥𞤵𞤳𞤭 𞤣𞤮𞤱 𞤳𞤮 𞤮 𞤴𞤭'𞤭⹁ 𞤧𞤫𞤴 𞤈𞤵𞥅𞤸𞤵 𞤀𞤤𞥆𞤢𞤸 𞤱𞤭'𞤭𞤥𞤮⹁ “𞤈𞤢𞥄 𞤴𞤭𞤥𞤩𞤫 𞤼𞤢𞤼𞤮 𞤫 𞤯𞤢𞤩𞥆𞤵𞤼𞤵𞤥𞤢𞥄.
𞤓𞤥𞥆𞤢 𞤶𞤭𞤨𞥆𞤢⹁ 𞤲'𞤶𞤢𞥄𞤣𞤢𞥄 𞤫 𞤥𞤢𞤩𞥆𞤫.
𞤚𞤢𞥄' 𞤸𞤵𞤤𞤵⹁ 𞤲'𞤺𞤢𞤥 𞤥𞤭𞤲 𞤤𞤭𞤤𞤮𞤴𞤭𞤩𞤫.”
𞤄𞤭𞥅𞤼𞤵𞤪𞤵𞤧 𞤶𞤭𞤨𞥆𞤭𞥅⹁ 𞤱𞤭'𞤭 𞤤𞤭𞤤𞤮𞤴𞤢𞥄𞤩𞤫 𞤩𞤫𞤲⹁ “𞤃𞤭𞤲 𞤱𞤮𞤲𞤭 𞤥𞤮 𞤯𞤢𞤩𞥆𞤭𞤼𞤮𞤼𞤮𞤲.
𞤍𞤵𞤥𞤫 𞤱𞤢𞤣𞥆𞤭'𞤮𞤲؟”
𞤇𞤫 𞤲'𞤦𞤭'𞤭𞤥𞤮⹁ “𞤑𞤮𞤲𞤫𞥅𞤤𞤭𞤴𞤵𞤧 𞤥𞤢𞤱𞤯𞤮 𞤧𞤮𞥅𞤶𞤭'𞤫𞤲 𞤤𞤭𞤤𞤮𞤴𞤭𞤥𞤭𞤲.
𞤌 𞤢𞥄𞤣𞤭𞤤𞤭𞥅𞤶𞤮⹁ 𞤳𞤵𞤤𞤮𞥅𞤱𞤮 𞤀𞤤𞥆𞤢𞤸⹁ 𞤥𞤮 𞤤𞤫𞤻𞤮𞤤 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤬𞤵𞥅 𞤥𞤢𞤲𞤢𞤼𞤢.
𞤃𞤢𞤤𞤢𞥄'𞤭𞤳𞤢𞥄𞤶𞤮 𞤷𞤫𞤲𞤭𞥅𞤯𞤮 𞤱𞤢𞤲'𞤺𞤢𞤲𞤭𞥅𞤥𞤮 𞤱𞤭'𞤭𞥅𞤥𞤮 𞤮 𞤲𞤮𞤣𞥆𞤵𞤥𞤢𞥄 𞤲'𞤺𞤢𞤪𞤢𞥄 𞤱𞤵𞤪𞤮 𞤥𞤢𞥄𞤳𞤮⹁ 𞤲'𞤺𞤢𞤥 𞤮 𞤲𞤢𞤲𞤢 𞤳𞤮 𞤲'𞤦𞤭'𞤢𞤼𞤢𞥄𞤥𞤮.”
𞤅𞤫𞤴 𞤄𞤭𞥅𞤼𞤵𞤪𞤵𞤧 𞤶𞤢𞤩𞥆𞤭𞥅𞤩𞤫⹁ 𞤸𞤮𞤳𞥆𞤭𞤩𞤫 𞤼𞤮 𞤩𞤫 𞤲'𞤦𞤢𞥄𞤤𞤢𞤼𞤢 𞤲'𞤣𞤫𞤪 𞤱𞤵𞤪𞤮 𞤲'𞤺𞤮𞤲.
𞤐'𞤁𞤫 𞤬𞤭𞤲𞤭⹁ 𞤮 𞤵𞤥𞥆𞤭𞥅 𞤮 𞤣𞤭𞤤𞥆𞤭𞤣𞤭 𞤫 𞤥𞤢𞤩𞥆𞤫.
𞤏𞤮𞤩𞥆𞤫 𞤲'𞤣𞤫𞤪 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤱𞤮𞤲𞤩𞤫 𞤔𞤮𞤬𞥆𞤢 𞤼𞤮𞤳𞥆𞤭𞤩𞤫.
𞤐'𞤁𞤫 𞤬𞤭𞤲𞤼𞤭 𞤩𞤫 𞤲'𞤶𞤮𞤼𞥆𞤭𞥅 𞤺𞤢𞤪𞤭𞥅𞤪𞤭 𞤑𞤢𞤴𞤧𞤢𞥄𞤪𞤭𞤴𞤢.
𞤐'𞤁𞤫𞤲 𞤥𞤢𞥄 𞤑𞤮𞤲𞤫𞥅𞤤𞤭𞤴𞤵𞤧 𞤫 𞤳𞤢𞤥𞥆𞤮𞥅 𞤺𞤢𞤪𞤮𞤤 𞤥𞤢𞤩𞥆𞤫⹁ 𞤮 𞤸𞤢𞤱𞤪𞤭𞤼𞤭 𞤦𞤢𞤲'𞤣𞤭𞤪𞤢𞥄𞤩𞤫 𞤥𞤢𞥄𞤳𞤮 𞤫 𞤸𞤭𞤺𞤮𞥅𞤩𞤫 𞤥𞤢𞥄𞤳𞤮 𞤫 𞤩𞤫 𞤳𞤫𞤯𞤭𞥅𞤩𞤫.
𞤉 𞤲𞤢𞤼𞥆𞤵𞤳𞤭 𞤄𞤭𞥅𞤼𞤵𞤪𞤵𞤧 𞤱𞤵𞤪𞤮 𞤲'𞤺𞤮𞤲⹁ 𞤑𞤮𞤲𞤫𞥅𞤤𞤭𞤴𞤵𞤧 𞤶𞤢𞤩𞥆𞤭𞥅𞤥𞤮⹁ 𞤣𞤭𞤷𞥆𞤭𞥅 𞤴𞤫𞥅𞤧𞤮 𞤥𞤢𞥄𞤳𞤮 𞤥𞤢𞤱𞤲𞤭𞤲𞤭𞤥𞤮.
𞤀𞤥𞥆𞤢𞥄 𞤄𞤭𞥅𞤼𞤵𞤪𞤵𞤧 𞤵𞤥𞥆𞤭𞤲𞤭𞤥𞤮⹁ 𞤱𞤭'𞤭⹁ “𞤓𞤥𞥆𞤢.
𞤃𞤭𞤲 𞤥𞤭 𞤲𞤫𞤯𞥆𞤮 𞤼𞤢𞤲.”
𞤄𞤭𞥅𞤼𞤵𞤪𞤵𞤧 𞤫 𞤥𞤫𞤣𞥆𞤢 𞤫 𞤥𞤢𞥄𞤳𞤮⹁ 𞤸𞤢𞥄 𞤩𞤫 𞤲𞤢𞤼𞥆𞤭 𞤲'𞤣𞤫𞤪 𞤱𞤵𞤪𞤮⹁ 𞤩𞤫 𞤼𞤢𞤱𞤭 𞤴𞤭𞤥𞤩𞤫 𞤯𞤵𞤯𞤩𞤫 𞤫 𞤳𞤢𞤱𞤪𞤭𞤼𞤭.
𞤅𞤫𞤴 𞤄𞤭𞥅𞤼𞤵𞤪𞤵𞤧 𞤱𞤭'𞤭𞤩𞤫⹁ “𞤌𞤲𞤮𞤲 𞤫 𞤳𞤮'𞤫 𞤥𞤮𞥅𞤯𞤮𞤲 𞤮𞤲 𞤢𞤲'𞤣𞤭 𞤣𞤭𞥅𞤲𞤢 𞤢𞤥𞤭𞤲 𞤸𞤢𞤯𞤭𞥅 𞤒𞤢𞤸𞤵𞥅𞤣𞤢𞤲𞤳𞤫𞥅𞤶𞤮 𞤸𞤢𞤱𞤼𞤵𞤳𞤭 𞤸𞤮𞥅𞤪𞤫 𞤫 𞤺𞤮𞤯𞥆𞤮 𞤲𞤢𞥄' 𞤒𞤢𞤸𞤵𞥅𞤣𞤢𞤲𞤳𞤫𞥅𞤶𞤮 𞤳𞤮𞥅 𞤲𞤢𞤼𞥆𞤵𞤳𞤭 𞤱𞤵𞤪𞤮 𞤥𞤢𞥄𞤳𞤮.
𞤀𞤥𞥆𞤢𞥄 𞤀𞤤𞥆𞤢𞤸 𞤸𞤮𞤤𞥆𞤭𞥅𞤴𞤢𞤥 𞤼𞤮' 𞤥𞤭 𞤱𞤭'𞤢 𞤳𞤮𞥅 𞤥𞤮𞤴𞤫 𞤲𞤮 𞤳𞤢𞤪𞤥𞤭𞤲𞤭𞥅𞤯𞤮 𞤳𞤮𞥅 𞤤𞤢𞥄𞤩𞤢𞥄.
𞤐'𞤘𞤢𞤥 𞤲𞤮𞤲 𞤲'𞤣𞤫 𞤤𞤭𞤤𞤮𞤲𞤮𞤴𞤯𞤮𞤻𞤢𞤥⹁ 𞤥𞤭 𞤱𞤢𞤪𞤭𞥅 𞤥𞤭 𞤧𞤢𞤤𞤢𞥄𞤳𞤭.
𞤔𞤮𞥅𞤲𞤭 𞤫 𞤥𞤭 𞤴𞤭𞤯𞤭 𞤲𞤢𞤲𞤵𞤳𞤭 𞤳𞤮 𞤲𞤮𞤣𞥆𞤢𞤲𞤯𞤮𞤻𞤢𞤥.”
𞤅𞤫𞤴 𞤑𞤮𞤲𞤫𞥅𞤤𞤭𞤴𞤵𞤧 𞤱𞤭'𞤭𞤥𞤮⹁ “𞤄𞤢𞤤𞤯𞤫 𞤲𞤢𞤴𞤭 𞤰𞤢𞤩𞥆𞤭𞥅𞤯𞤫 𞤫 𞤥𞤭 𞤱𞤢𞤯𞤢 𞤣𞤮'𞤢𞥄𞤪𞤫 𞤲'𞤣𞤫𞤪 𞤱𞤵𞤪𞤮 𞤢𞤥 𞤲'𞤶𞤢𞤥𞤲'𞤣𞤭 𞤼𞤢𞤼𞤭 𞤦𞤮 𞤶𞤮𞥅𞤲𞤭.
𞤅𞤫𞤴 𞤪𞤢𞥄⹁ 𞤲𞤫𞤯𞥆𞤮 𞤥𞤮 𞤳𞤮𞤤𞤼𞤫 𞤯𞤫𞤤𞤳𞤭𞤼𞤮𞤼𞤮𞥅𞤯𞤫 𞤱𞤢𞤪𞤭𞥅⹁ 𞤮 𞤣𞤢𞤪𞤭𞥅 𞤴𞤫𞥅𞤧𞤮 𞤢𞤥.
𞤌 𞤱𞤭'𞤭𞤴𞤢𞤥⹁ ‘𞤑𞤮𞤲𞤫𞥅𞤤𞤭𞤴𞤵𞤧⹁ 𞤀𞤤𞥆𞤢𞤸 𞤲𞤢𞤲𞤭𞥅 𞤣𞤮'𞤢𞥄𞤶𞤫 𞤥𞤢𞥄𞤯𞤢 𞤮 𞤶𞤢𞤩𞤭𞥅 𞤧𞤢𞤣𞤢𞤳𞤢𞥄𞤶𞤭 𞤥𞤢𞥄𞤯𞤢.
𞤂𞤭𞤤𞤵 𞤺𞤮𞤯𞥆𞤮 𞤺𞤢𞤪𞤭𞥅𞤪𞤭 𞤔𞤮𞤬𞥆𞤢⹁ 𞤲𞤮𞤣𞥆𞤢𞥄 𞤺𞤮𞤯𞥆𞤮 𞤦𞤭'𞤫𞤼𞤫𞥅𞤯𞤮 𞤅𞤭𞥅𞤥𞤢𞤲 𞤄𞤭𞥅𞤼𞤵𞤪𞤵𞤧 𞤺𞤮𞤲𞤯𞤮 𞤱𞤵𞤪𞤮 𞤺𞤮𞤯𞥆𞤮 𞤨𞤭𞤴𞤮𞥅𞤱𞤮 𞤤𞤢𞤪𞤫 𞤦𞤭'𞤫𞤼𞤫𞥅𞤯𞤮 𞤅𞤭𞥅𞤥𞤢𞤲⹁ 𞤥𞤮 𞤱𞤵𞤪𞤮 𞤥𞤵𞥅𞤯𞤵𞤥 𞤱𞤮𞤲𞤭 𞤸𞤢𞥄𞤣𞤫 𞤥𞤢𞥄𞤴𞤮.’
𞤍𞤮𞤲 𞤫 𞤯𞤮𞤲 𞤤𞤭𞤤𞤥𞤭 𞤼𞤮 𞤥𞤢𞥄𞤯𞤢.
𞤃𞤭 𞤲𞤢𞤲𞤭𞥅 𞤦𞤫𞤤𞤯𞤵𞤥 𞤺𞤢𞤪𞤮𞤤 𞤥𞤢𞥄𞤯𞤢.
𞤔𞤮𞥅𞤲𞤭 𞤥𞤭𞤲 𞤬𞤵𞥅 𞤫 𞤥𞤭𞤲 𞤯𞤮'𞤮 𞤴𞤫𞥅𞤧𞤮 𞤀𞤤𞥆𞤢𞤸 𞤲'𞤺𞤢𞤥 𞤥𞤭𞤲 𞤲𞤢𞤲𞤢 𞤳𞤮 𞤔𞤮𞥅𞤥𞤭𞤪𞤢𞥄𞤱𞤮 𞤱𞤭'𞤭𞤥𞤢𞥄 𞤲'𞤦𞤭'𞤢𞥄𞤥𞤭𞤲 𞤬𞤵𞥅.”
𞤃𞤫𞤼𞤮 𞤄𞤭𞥅𞤼𞤵𞤪𞤵𞤧
𞤐'𞤁𞤫𞤲 𞤄𞤭𞥅𞤼𞤵𞤪𞤵𞤧 𞤬𞤵𞤯𞥆𞤭 𞤥𞤫𞤼𞤢𞤲𞤳𞤭𞤩𞤫 𞤱𞤭'𞤭⹁ “𞤔𞤮𞥅𞤲𞤭 𞤺𞤮𞥅𞤲'𞤺𞤢 𞤫 𞤥𞤭 𞤢𞤲'𞤣𞤭 𞤀𞤤𞥆𞤢𞤸 𞤸𞤮𞤤𞥆𞤢𞤼𞤢𞥄 𞤬𞤫𞥅𞤪𞤮𞥅𞤼𞤭𞤪𞤮𞤤 𞤸𞤢𞤳𞥆𞤵𞤲'𞤣𞤫 𞤴𞤭𞤥𞤩𞤫.
𞤚𞤮 𞤺𞤮𞤯𞥆𞤮 𞤸𞤵𞤤𞤭𞥅𞤥𞤮⹁ 𞤸𞤵𞤱𞤭𞥅 𞤳𞤮 𞤱𞤮𞥅𞤯𞤭⹁ 𞤀𞤤𞥆𞤢𞤸 𞤶𞤢𞤩𞤢𞤴𞤥𞤮 𞤳𞤮𞥅 𞤯𞤵𞤥 𞤭𞤪𞤭 𞤲'𞤺𞤮𞤤𞤫 𞤤𞤫𞤻𞤮𞤤.
𞤌𞤲 𞤢𞤲'𞤣𞤭 𞤸𞤢𞤦𞤢𞤪𞤵 𞤯𞤵𞤥 𞤀𞤤𞥆𞤢𞤸 𞤤𞤭𞤤𞤣𞤮𞤴𞤭 𞤋𞤧𞤪𞤢𞥄'𞤭𞥅𞤤𞤢𞤲𞤳𞤮'𞤫𞤲.
𞤑𞤢𞤲'𞤶𞤵𞤥 𞤱𞤮𞤲𞤭 𞤩𞤫 𞤲'𞤺𞤢'𞤢𞤶𞤭𞤲𞤢 𞤖𞤢𞤦𞤢𞤪𞤵 𞤄𞤫𞤤𞤯𞤵𞤥⹁ 𞤯𞤵𞤥 𞤶𞤢𞤥 𞤳𞤫𞤩𞤢𞥄𞤯𞤵𞤥 𞤦𞤢𞤪𞤳𞤢 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵.
𞤑𞤢𞤲𞤳𞤮 𞤱𞤮𞤲𞤭 𞤔𞤮𞥅𞤥𞤭𞤪𞤢𞥄𞤱𞤮 𞤴𞤭𞤥𞤩𞤫 𞤬𞤵𞥅.
𞤌𞤲 𞤢𞤲'𞤣𞤭 𞤲𞤮 𞤸𞤢𞤦𞤢𞤪𞤵 𞤯𞤵𞤥 𞤧𞤢𞤲𞤳𞤭𞤼𞤮𞤪𞤭𞥅 𞤳𞤮𞥅 𞤼𞤮𞤴𞤫 𞤲'𞤣𞤫𞤪 𞤤𞤫𞤴𞤣𞤭 𞤒𞤢𞤸𞤵𞥅𞤣𞤭𞤴𞤢.
𞤍𞤵𞤥 𞤬𞤵𞤯𞥆𞤭𞥅 𞤣𞤢𞤺𞤢 𞤤𞤫𞤴𞤣𞤭 𞤘𞤢𞤤𞤭𞥅𞤤𞤭 𞤺𞤢𞤯𞤢 𞤒𞤢𞤸𞤢𞤴𞤢 𞤱𞤢𞤯𞤭𞥅 𞤱𞤢'𞤢𞤶𞤵 𞤣𞤮𞤱 𞤦𞤢𞤨𞤼𞤭𞤧𞤥𞤢.
𞤌𞤲 𞤢𞤲'𞤣𞤭 𞤲𞤮 𞤀𞤤𞥆𞤢𞤸 𞤧𞤵𞤩𞤭𞤪𞤭 𞤒𞤫𞥅𞤧𞤵 𞤐𞤢𞤶𞤢𞤪𞤢𞤲𞤳𞤫𞥅𞤶𞤮⹁ 𞤫 𞤲𞤮 𞤮 𞤸𞤮𞤳𞥆𞤭𞤪𞤭𞤥𞤮 𞤦𞤢𞤱𞤯𞤫 𞤈𞤵𞥅𞤸𞤵 𞤥𞤢𞥄𞤳𞤮.
𞤌𞤲 𞤢𞤲'𞤣𞤭 𞤲𞤮 𞤒𞤫𞥅𞤧𞤵 𞤴𞤭𞥅𞤤𞤮𞤪𞤭𞥅 𞤲'𞤣𞤫𞤪 𞤺𞤢𞤪𞤭𞥅𞤶𞤫 𞤬𞤵𞥅 𞤫 𞤥𞤮 𞤸𞤵𞤱𞤢 𞤳𞤵𞥅𞤯𞤫 𞤦𞤮𞤯𞥆𞤫⹁ 𞤫 𞤥𞤮 𞤴𞤢𞤥𞤯𞤭𞤼𞤭𞤲𞤢 𞤩𞤫 𞤕𞤫𞤴𞤯𞤢𞤲 𞤼𞤮𞤪𞥆𞤢𞤼𞤢 𞤬𞤵𞥅 𞤲'𞤺𞤢𞤥 𞤀𞤤𞥆𞤢𞤸 𞤫 𞤱𞤮𞤲'𞤣𞤭 𞤫 𞤥𞤢𞥄𞤳𞤮.
𞤃𞤭𞤲𞤮𞤲 𞤥𞤭𞤲 𞤷𞤫𞤴𞤣𞤵'𞤫𞤲 𞤳𞤮 𞤮 𞤸𞤵𞤱𞤭 𞤲'𞤣𞤫𞤪 𞤤𞤫𞤴𞤣𞤭 𞤒𞤢𞤸𞤵𞥅𞤣𞤭𞤴𞤢 𞤫 𞤲'𞤣𞤫𞤪 𞤺𞤢𞤪𞤭𞥅𞤪𞤭 𞤓𞤪𞤵𞤷𞤢𞤤𞤭𞥅𞤥𞤢 𞤬𞤵𞥅.
𞤇𞤫 𞤩𞤭𞤤𞤭𞤥𞤮 𞤣𞤮𞤱 𞤺𞤢𞥄𞤬𞤢𞥄𞤲'𞤺𞤢𞤤⹁ 𞤩𞤫 𞤲'𞤦𞤢𞤪𞤭𞤥𞤮⹁ 𞤢𞤥𞥆𞤢𞥄 𞤀𞤤𞥆𞤢𞤸 𞤵𞤥𞥆𞤭𞤲𞤭𞤥𞤮 𞤣𞤢𞤺𞤢 𞤥𞤢𞤴𞤣𞤫 𞤻𞤢𞤤𞤲'𞤣𞤫 𞤼𞤢𞤼𞤢𞤱𞤪𞤫⹁ 𞤱𞤢𞤲'𞤺𞤭𞤲𞤭𞤥𞤮 𞤲'𞤣𞤫𞤪 𞤴𞤭𞤥𞤩𞤫.
𞤌 𞤱𞤢𞤲'𞤺𞤢𞤲𞤢𞥄𞤴𞤭 𞤴𞤭𞤥𞤩𞤫 𞤬𞤵𞥅⹁ 𞤢𞤥𞥆𞤢𞥄 𞤮 𞤱𞤢𞤲'𞤺𞤢𞤲𞤭𞥅𞤥𞤭𞤲 𞤥𞤭𞤲𞤮𞤲 𞤷𞤫𞤴𞤣𞤵'𞤫𞤲 𞤩𞤫 𞤀𞤤𞥆𞤢𞤸 𞤢𞤪𞤼𞤭 𞤧𞤵𞤩𞤵𞤳𞤭.
𞤃𞤭𞤲𞤮𞤲 𞤲'𞤺𞤮𞤲𞤭 𞤻𞤢𞤥𞤲'𞤣𞤵𞤩𞤫 𞤫 𞤥𞤢𞥄𞤳𞤮 𞤲'𞤶𞤢𞤪𞤣𞤭 𞤫 𞤥𞤢𞥄𞤳𞤮 𞤺𞤢𞤯𞤢 𞤮 𞤵𞤥𞥆𞤢𞤳𞤫 𞤣𞤢𞤺𞤢 𞤥𞤢𞤴𞤣𞤫.
𞤌 𞤱𞤭'𞤭𞤥𞤭𞤲 𞤥𞤭𞤲 𞤲'𞤺𞤢'𞤢𞤶𞤭𞤲𞤢𞤲𞤢 𞤴𞤭𞤥𞤩𞤫⹁ 𞤥𞤭𞤲 𞤼𞤢𞤦𞥆𞤭𞤼𞤭𞤲𞤢𞤲𞤢𞤩𞤫 𞤒𞤫𞥅𞤧𞤵 𞤱𞤮𞤲𞤭 𞤥𞤮 𞤀𞤤𞥆𞤢𞤸 𞤱𞤢𞤪𞤼𞤭𞤪𞤭 𞤳𞤭𞥅𞤼𞤮𞤼𞤮𞥅𞤯𞤮 𞤥𞤢𞤴𞤩𞤫 𞤫 𞤩𞤫 𞤴𞤮𞤲𞤳𞤭.
𞤀𞤲𞥆𞤢𞤦𞤮'𞤫𞤲 𞤬𞤵𞥅 𞤥𞤫𞤼𞤭𞥅 𞤣𞤮𞤱 𞤥𞤢𞥄𞤳𞤮 𞤩𞤫 𞤲'𞤦𞤭'𞤭𞥅 𞤳𞤮𞥅𞤤𞤭𞥅𞤯𞤮𞤥𞤮 𞤬𞤵𞥅 𞤸𞤫𞤩𞤢𞤴 𞤴𞤢𞥄𞤬𞤢𞤲𞤫𞥅𞤳𞤭 𞤸𞤢𞤳𞥆𞤫 𞤥𞤵𞥅𞤯𞤵𞤥 𞤦𞤢𞤪𞤳𞤢 𞤭𞤲'𞤣𞤫 𞤥𞤢𞥄𞤳𞤮.”
𞤒𞤭𞤥𞤩𞤫 𞤐𞤢𞥄' 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤑𞤫𞤩𞤭𞥅 𞤈𞤵𞥅𞤸𞤵 𞤀𞤤𞥆𞤢𞤸
𞤄𞤭𞥅𞤼𞤵𞤪𞤵𞤧 𞤫 𞤲'𞤣𞤫𞤪 𞤥𞤫𞤼𞤢𞤲𞤳𞤭𞤩𞤫⹁ 𞤧𞤫𞤴 𞤈𞤵𞥅𞤸𞤵 𞤀𞤤𞥆𞤢𞤸 𞤶𞤭𞤨𞥆𞤭𞥅 𞤣𞤮𞤱 𞤲𞤢𞤲𞤮𞥅𞤩𞤫𞤥𞤮 𞤬𞤵𞥅.
𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤳𞤮𞥅𞤤𞤭𞥅𞤩𞤫 𞤒𞤫𞥅𞤧𞤵 𞤺𞤢𞤪𞤣𞤵𞤩𞤫 𞤫 𞤄𞤭𞥅𞤼𞤵𞤪𞤵𞤧 𞤳𞤢𞤴𞤯𞤭𞤲𞤭𞥅 𞤲'𞤣𞤫 𞤩𞤫 𞤲'𞤺𞤭'𞤭 𞤲𞤮 𞤀𞤤𞥆𞤢𞤸 𞤸𞤮𞤳𞥆𞤭𞤪𞤭 𞤴𞤭𞤥𞤩𞤫 𞤲𞤢𞥄' 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤈𞤵𞥅𞤸𞤵 𞤥𞤵𞥅𞤯𞤵𞤥⹁ 𞤲'𞤺𞤢𞤥 𞤩𞤫 𞤲𞤢𞤲𞤭𞥅 𞤴𞤭𞤥𞤩𞤫 𞤩𞤫𞤲 𞤫 𞤥𞤫𞤼𞤭𞤪𞤢 𞤯𞤫𞤥𞤯𞤫 𞤯𞤫 𞤩𞤫 𞤢𞤲'𞤣𞤢𞥄⹁ 𞤫 𞤲'𞤺𞤫𞤼𞥆𞤢 𞤀𞤤𞥆𞤢𞤸.
𞤅𞤫𞤴 𞤄𞤭𞥅𞤼𞤵𞤪𞤵𞤧 𞤱𞤭'𞤭⹁ “𞤒𞤭𞤥𞤩𞤫 𞤩𞤫'𞤫 𞤳𞤫𞤩𞤭𞥅 𞤈𞤵𞥅𞤸𞤵 𞤀𞤤𞥆𞤢𞤸 𞤲𞤮 𞤳𞤫𞤩𞤭𞤪𞤯𞤫𞤲𞤯𞤵𞤥.
𞤍𞤵𞤥𞤫 𞤸𞤢𞤯𞤢𞤼𞤢 𞤩𞤫 𞤲'𞤺𞤢𞤯𞤢𞤲𞤫𞥅 𞤦𞤢𞤨𞤼𞤭𞤧𞤥𞤢؟”
𞤐'𞤘𞤢𞤥 𞤲𞤮𞤲 𞤮 𞤱𞤢𞤯𞤭 𞤩𞤫 𞤲'𞤺𞤢𞤯𞤢𞤲𞤫𞥅 𞤦𞤢𞤨𞤼𞤭𞤧𞤥𞤢 𞤲'𞤣𞤫𞤪 𞤭𞤲'𞤣𞤫 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵.
𞤘𞤢𞤯𞤢 𞤥𞤢𞥄𞤶𞤵𞤥⹁ 𞤩𞤫 𞤼𞤮𞤪𞤭𞥅𞤥𞤮 𞤮 𞤶𞤮𞥅𞤯𞤮𞥅 𞤼𞤮 𞤥𞤢𞤩𞥆𞤫 𞤦𞤢𞤤𞤯𞤫 𞤧𞤫𞤯𞥆𞤢.
|
Kuuɗe Lilaaɓe 11
Biiturus Meddii e Tokkuɓe Yeesu Wonɓe Urucaliima
Lilaaɓe e tokkuɓe Yeesu wonɓe leydi Yahuudiya fuu ɓe nanii habaru yimɓe naa' Yahuudanko'en njaɓii Wolde Allah.
Nde Biiturus yahi Urucaliima, Yahuudanko'en kooliiɓe Yeesu dariiɓe dow ndonu mu''en ngu naaduki ɓe mbi'i ko o waɗi ɗum wooɗaa, e ɓe mbi'a, “Ngam ɗume nattuɗaa nder wuro yimɓe ɓe naadaaka, haa a nyamdii e maɓɓe?”
Biiturus ɗiiwitaniɓe no koo ɗume fuɗɗiri, o wi'iɓe,
“Ko ngonnoomi nder gariiri Joffa e mi waɗa do'aare, mi yi'ii wahayu.
Nder wahayu ɗum mi yi'ii goɗɗum e jippoyoo daga dow.
E ɗum nandi e wudere mawnde kaɓɓaande e guttulli nayi.
Ɗum ƴiwoyi daga dow e ɗum jippinoyee to am.
Nde ndaarumi nder maajum, sey ngiimi marle ɗe koyɗe nayi e diiwe ladde e dasotooɗe e colli nder mayre.
Sey nanmi hononde e wi'ayam, ‘Biiturus, umma, nangu, kirsaa, nyaamaa!’
Mbi'umi, ‘Aa'a, Joomiraawo!
Mi meeɗaayi nyaamuki ko harminii koo ko laaɓaayi.’
Hononde nden fuɗɗiti wi'iyam, ‘Taa' harmin ko Allah laaɓini.’
Ɗum waɗi non nde tati.
Gaɗa non ɗum fuu ɗum so''aa dow.
E carel ngel, worɓe tato liloyaaɓe to am daga Kaysaariya njottii wuro to ngonmi.
Ruuhu Allah wi'iyam mi yaada e maɓɓe to' mi waɗa seko.
Ɓe'e tokkuɓe Yeesu joweego'o njaadi e am, min nattidi wuro Koneeliyus.
O wi'imin no o yi'iri malaa'ikaajo garɗo wuro maako wi'imo, ‘Lilu goɗɗo gariiri Joffa, noddaa goɗɗo bi'eteeɗo Siiman Biiturus.
O wi'ete no keɓrataa kisndam, an e wuro maaɗa fuu.’
Nde puɗɗumi metuki, sey Ruuhu Allah jippii dow maɓɓe non no ɗum jipporii dow meeɗen arande.
Sey ciftormi ko Joomiraawo wi'unoo wi'uki, ‘Yahaya waɗanii yimɓe baptisma e ndiyam, ammaa onon, Allah waɗiranay'on baptisma e Ruuhu muuɗum.’
To Allah hokkiiɓe dokkal ngal o hokki'en nde kooliiɗen Yeesu Almasiihu Joomiraawo, too, min mi moye kaɗaymi ko Allah yiɗi waɗuki?”
Nde ɓe nani ko o wi'i, ɓe nde''iti, ɓe manti Allah, ɓe mbi'i, “Allah waɗanii yimɓe naa' Yahuudanko'en laawol tuubuki ngam ɓe kisa ɓe keɓa yonki ki re'ataa.”
Kawtal Tokkuɓe Yeesu Wonɓe Gariiri Antaakiya
Woɓɓe tokkuɓe Yeesu cankitaama ngam torraaji ɗi ɓe torraa gaɗa ɗum warii Istifaanus.
Woɓɓe njahi Finiikiya, woɓɓe njahi Sayiifurus, woɓɓe boo njahi Antaakiya.
E ɓe nga'ajina nder Yahuudanko'en tan.
Ammaa woɓɓe nder maɓɓe ƴiwoyɓe Sayiifurus e Saayirin natti gariiri Antaakiya, e ɓe nga'ajina Habaru Belɗum ɗum Yeesu Joomiraawo nder yimɓe naa' Yahuudanko'en.
Joomiraawo boo e wondi e maɓɓe; yimɓe ɗuɗɓe tuubi ngaylitii to Joomiraawo.
Kawtal tokkuɓe Yeesu wonɓe Urucaliima boo nanii habaru ko waɗi ton Antaakiya, sey ɓe lili Barnaba to maɓɓe.
Nde Barnaba wari yi'i no Allah barkiɗiniri yimɓe naa' Yahuudanko'en tokkuɓe Yeesu, o nani belɗum, o sembiɗiniɓe ɓe ndaroo dow ko ɓe koolii, ɓe tokka Joomiraawo e ɓernde go'o.
Ngam Barnaba o neɗɗo mo ngikku boɗɗum, kewɗo Ruuhu Allah kooliiɗo Joomiraawo.
Sey yimɓe ɗuɗɓe tuubi tokki Joomiraawo.
Gaɗa non, Barnaba yahi gariiri Tarsus ngam ɗaɓɓutuki Caawulu.
Nde o tawimo, o yaarimo gariiri Antaakiya.
Ɓe njooɗodii e kawtal tokkuɓe Yeesu wonɓe ton hitaande wo'oyre, e ɓe ekkitina yimɓe ɗuɗɓe.
E Antaakiya ɗum fuɗɗi noddirki tokkuɓe Yeesu Masiihiyanko'en.
Nder balɗe ɗen, woɓɓe annabo'en ƴiwoyi Urucaliima ngari Antaakiya.
Go'oto nder maɓɓe bi'eteeɗo Agabus ummii darii waɗi annabaaku e bawɗe Ruuhu Allah, wi'i weelo kallungo waɗay nder duuniyaaru fuu.
Ngo boo waɗi nder carel laamiiɗo mawɗo bi'eteeɗo Kalawdiyus.
Sey tokkuɓe Yeesu puɗɗi hawrutuki ceede, koo moye wadda ko waawi wadduki, ngam ɓe mballa bandiraaɓe maɓɓe wonɓe leydi Yahuudiya.
Nde ɓe kawriti ballal ngal, sey ɓe lildingal e jungo Barnaba e Caawulu, ɓe njaarangal to mawɓe kawtal tokkuɓe Yeesu ton Urucaliima.
|
𞤑𞤵𞥅𞤯𞤫 𞤂𞤭𞤤𞤢𞥄𞤩𞤫 𞥑𞥑
𞤄𞤭𞥅𞤼𞤵𞤪𞤵𞤧 𞤃𞤫𞤣𞥆𞤭𞥅 𞤫 𞤚𞤮𞤳𞥆𞤵𞤩𞤫 𞤒𞤫𞥅𞤧𞤵 𞤏𞤮𞤲𞤩𞤫 𞤓𞤪𞤵𞤷𞤢𞤤𞤭𞥅𞤥𞤢
𞤂𞤭𞤤𞤢𞥄𞤩𞤫 𞤫 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤱𞤮𞤲𞤩𞤫 𞤤𞤫𞤴𞤣𞤭 𞤒𞤢𞤸𞤵𞥅𞤣𞤭𞤴𞤢 𞤬𞤵𞥅 𞤩𞤫 𞤲𞤢𞤲𞤭𞥅 𞤸𞤢𞤦𞤢𞤪𞤵 𞤴𞤭𞤥𞤩𞤫 𞤲𞤢𞥄' 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤲'𞤶𞤢𞤩𞤭𞥅 𞤏𞤮𞤤𞤣𞤫 𞤀𞤤𞥆𞤢𞤸.
𞤐'𞤁𞤫 𞤄𞤭𞥅𞤼𞤵𞤪𞤵𞤧 𞤴𞤢𞤸𞤭 𞤓𞤪𞤵𞤷𞤢𞤤𞤭𞥅𞤥𞤢⹁ 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤳𞤮𞥅𞤤𞤭𞥅𞤩𞤫 𞤒𞤫𞥅𞤧𞤵 𞤣𞤢𞤪𞤭𞥅𞤩𞤫 𞤣𞤮𞤱 𞤲'𞤣𞤮𞤲𞤵 𞤥𞤵''𞤫𞤲 𞤲'𞤺𞤵 𞤲𞤢𞥄𞤣𞤵𞤳𞤭 𞤩𞤫 𞤲'𞤦𞤭'𞤭 𞤳𞤮 𞤮 𞤱𞤢𞤯𞤭 𞤯𞤵𞤥 𞤱𞤮𞥅𞤯𞤢𞥄⹁ 𞤫 𞤩𞤫 𞤲'𞤦𞤭'𞤢⹁ “𞤐'𞤘𞤢𞤥 𞤯𞤵𞤥𞤫 𞤲𞤢𞤼𞥆𞤵𞤯𞤢𞥄 𞤲'𞤣𞤫𞤪 𞤱𞤵𞤪𞤮 𞤴𞤭𞤥𞤩𞤫 𞤩𞤫 𞤲𞤢𞥄𞤣𞤢𞥄𞤳𞤢⹁ 𞤸𞤢𞥄 𞤢 𞤻𞤢𞤥𞤣𞤭𞥅 𞤫 𞤥𞤢𞤩𞥆𞤫؟”
𞤄𞤭𞥅𞤼𞤵𞤪𞤵𞤧 𞤯𞤭𞥅𞤱𞤭𞤼𞤢𞤲𞤭𞤩𞤫 𞤲𞤮 𞤳𞤮𞥅 𞤯𞤵𞤥𞤫 𞤬𞤵𞤯𞥆𞤭𞤪𞤭⹁ 𞤮 𞤱𞤭'𞤭𞤩𞤫⹁
“𞤑𞤮 𞤲'𞤺𞤮𞤲𞥆𞤮𞥅𞤥𞤭 𞤲'𞤣𞤫𞤪 𞤺𞤢𞤪𞤭𞥅𞤪𞤭 𞤔𞤮𞤬𞥆𞤢 𞤫 𞤥𞤭 𞤱𞤢𞤯𞤢 𞤣𞤮'𞤢𞥄𞤪𞤫⹁ 𞤥𞤭 𞤴𞤭'𞤭𞥅 𞤱𞤢𞤸𞤢𞤴𞤵.
𞤐'𞤁𞤫𞤪 𞤱𞤢𞤸𞤢𞤴𞤵 𞤯𞤵𞤥 𞤥𞤭 𞤴𞤭'𞤭𞥅 𞤺𞤮𞤯𞥆𞤵𞤥 𞤫 𞤶𞤭𞤨𞥆𞤮𞤴𞤮𞥅 𞤣𞤢𞤺𞤢 𞤣𞤮𞤱.
𞤉 𞤯𞤵𞤥 𞤲𞤢𞤲'𞤣𞤭 𞤫 𞤱𞤵𞤣𞤫𞤪𞤫 𞤥𞤢𞤱𞤲'𞤣𞤫 𞤳𞤢𞤩𞥆𞤢𞥄𞤲'𞤣𞤫 𞤫 𞤺𞤵𞤼𞥆𞤵𞤤𞥆𞤭 𞤲𞤢𞤴𞤭.
𞤍𞤵𞤥 𞤰𞤭𞤱𞤮𞤴𞤭 𞤣𞤢𞤺𞤢 𞤣𞤮𞤱 𞤫 𞤯𞤵𞤥 𞤶𞤭𞤨𞥆𞤭𞤲𞤮𞤴𞤫𞥅 𞤼𞤮 𞤢𞤥.
𞤐'𞤁𞤫 𞤲'𞤣𞤢𞥄𞤪𞤵𞤥𞤭 𞤲'𞤣𞤫𞤪 𞤥𞤢𞥄𞤶𞤵𞤥⹁ 𞤧𞤫𞤴 𞤲'𞤺𞤭𞥅𞤥𞤭 𞤥𞤢𞤪𞤤𞤫 𞤯𞤫 𞤳𞤮𞤴𞤯𞤫 𞤲𞤢𞤴𞤭 𞤫 𞤣𞤭𞥅𞤱𞤫 𞤤𞤢𞤣𞥆𞤫 𞤫 𞤣𞤢𞤧𞤮𞤼𞤮𞥅𞤯𞤫 𞤫 𞤷𞤮𞤤𞥆𞤭 𞤲'𞤣𞤫𞤪 𞤥𞤢𞤴𞤪𞤫.
𞤅𞤫𞤴 𞤲𞤢𞤲𞤥𞤭 𞤸𞤮𞤲𞤮𞤲'𞤣𞤫 𞤫 𞤱𞤭'𞤢𞤴𞤢𞤥⹁ ‘𞤄𞤭𞥅𞤼𞤵𞤪𞤵𞤧⹁ 𞤵𞤥𞥆𞤢⹁ 𞤲𞤢𞤲'𞤺𞤵⹁ 𞤳𞤭𞤪𞤧𞤢𞥄⹁ 𞤻𞤢𞥄𞤥𞤢𞥄!’
𞤐'𞤄𞤭'𞤵𞤥𞤭⹁ ‘𞤀𞥄'𞤢⹁ 𞤔𞤮𞥅𞤥𞤭𞤪𞤢𞥄𞤱𞤮!
𞤃𞤭 𞤥𞤫𞥅𞤯𞤢𞥄𞤴𞤭 𞤻𞤢𞥄𞤥𞤵𞤳𞤭 𞤳𞤮 𞤸𞤢𞤪𞤥𞤭𞤲𞤭𞥅 𞤳𞤮𞥅 𞤳𞤮 𞤤𞤢𞥄𞤩𞤢𞥄𞤴𞤭.’
𞤖𞤮𞤲𞤮𞤲'𞤣𞤫 𞤲'𞤣𞤫𞤲 𞤬𞤵𞤯𞥆𞤭𞤼𞤭 𞤱𞤭'𞤭𞤴𞤢𞤥⹁ ‘𞤚𞤢𞥄' 𞤸𞤢𞤪𞤥𞤭𞤲 𞤳𞤮 𞤀𞤤𞥆𞤢𞤸 𞤤𞤢𞥄𞤩𞤭𞤲𞤭.’
𞤍𞤵𞤥 𞤱𞤢𞤯𞤭 𞤲𞤮𞤲 𞤲'𞤣𞤫 𞤼𞤢𞤼𞤭.
𞤘𞤢𞤯𞤢 𞤲𞤮𞤲 𞤯𞤵𞤥 𞤬𞤵𞥅 𞤯𞤵𞤥 𞤧𞤮''𞤢𞥄 𞤣𞤮𞤱.
𞤉 𞤷𞤢𞤪𞤫𞤤 𞤲'𞤺𞤫𞤤⹁ 𞤱𞤮𞤪𞤩𞤫 𞤼𞤢𞤼𞤮 𞤤𞤭𞤤𞤮𞤴𞤢𞥄𞤩𞤫 𞤼𞤮 𞤢𞤥 𞤣𞤢𞤺𞤢 𞤑𞤢𞤴𞤧𞤢𞥄𞤪𞤭𞤴𞤢 𞤲'𞤶𞤮𞤼𞥆𞤭𞥅 𞤱𞤵𞤪𞤮 𞤼𞤮 𞤲'𞤺𞤮𞤲𞤥𞤭.
𞤈𞤵𞥅𞤸𞤵 𞤀𞤤𞥆𞤢𞤸 𞤱𞤭'𞤭𞤴𞤢𞤥 𞤥𞤭 𞤴𞤢𞥄𞤣𞤢 𞤫 𞤥𞤢𞤩𞥆𞤫 𞤼𞤮' 𞤥𞤭 𞤱𞤢𞤯𞤢 𞤧𞤫𞤳𞤮.
𞤇𞤫'𞤫 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤶𞤮𞤱𞤫𞥅𞤺𞤮'𞤮 𞤲'𞤶𞤢𞥄𞤣𞤭 𞤫 𞤢𞤥⹁ 𞤥𞤭𞤲 𞤲𞤢𞤼𞥆𞤭𞤣𞤭 𞤱𞤵𞤪𞤮 𞤑𞤮𞤲𞤫𞥅𞤤𞤭𞤴𞤵𞤧.
𞤌 𞤱𞤭'𞤭𞤥𞤭𞤲 𞤲𞤮 𞤮 𞤴𞤭'𞤭𞤪𞤭 𞤥𞤢𞤤𞤢𞥄'𞤭𞤳𞤢𞥄𞤶𞤮 𞤺𞤢𞤪𞤯𞤮 𞤱𞤵𞤪𞤮 𞤥𞤢𞥄𞤳𞤮 𞤱𞤭'𞤭𞤥𞤮⹁ ‘𞤂𞤭𞤤𞤵 𞤺𞤮𞤯𞥆𞤮 𞤺𞤢𞤪𞤭𞥅𞤪𞤭 𞤔𞤮𞤬𞥆𞤢⹁ 𞤲𞤮𞤣𞥆𞤢𞥄 𞤺𞤮𞤯𞥆𞤮 𞤦𞤭'𞤫𞤼𞤫𞥅𞤯𞤮 𞤅𞤭𞥅𞤥𞤢𞤲 𞤄𞤭𞥅𞤼𞤵𞤪𞤵𞤧.
𞤌 𞤱𞤭'𞤫𞤼𞤫 𞤲𞤮 𞤳𞤫𞤩𞤪𞤢𞤼𞤢𞥄 𞤳𞤭𞤧𞤲'𞤣𞤢𞤥⹁ 𞤢𞤲 𞤫 𞤱𞤵𞤪𞤮 𞤥𞤢𞥄𞤯𞤢 𞤬𞤵𞥅.’
𞤐'𞤁𞤫 𞤨𞤵𞤯𞥆𞤵𞤥𞤭 𞤥𞤫𞤼𞤵𞤳𞤭⹁ 𞤧𞤫𞤴 𞤈𞤵𞥅𞤸𞤵 𞤀𞤤𞥆𞤢𞤸 𞤶𞤭𞤨𞥆𞤭𞥅 𞤣𞤮𞤱 𞤥𞤢𞤩𞥆𞤫 𞤲𞤮𞤲 𞤲𞤮 𞤯𞤵𞤥 𞤶𞤭𞤨𞥆𞤮𞤪𞤭𞥅 𞤣𞤮𞤱 𞤥𞤫𞥅𞤯𞤫𞤲 𞤢𞤪𞤢𞤲'𞤣𞤫.
𞤅𞤫𞤴 𞤷𞤭𞤬𞤼𞤮𞤪𞤥𞤭 𞤳𞤮 𞤔𞤮𞥅𞤥𞤭𞤪𞤢𞥄𞤱𞤮 𞤱𞤭'𞤵𞤲𞤮𞥅 𞤱𞤭'𞤵𞤳𞤭⹁ ‘𞤒𞤢𞤸𞤢𞤴𞤢 𞤱𞤢𞤯𞤢𞤲𞤭𞥅 𞤴𞤭𞤥𞤩𞤫 𞤦𞤢𞤨𞤼𞤭𞤧𞤥𞤢 𞤫 𞤲'𞤣𞤭𞤴𞤢𞤥⹁ 𞤢𞤥𞥆𞤢𞥄 𞤮𞤲𞤮𞤲⹁ 𞤀𞤤𞥆𞤢𞤸 𞤱𞤢𞤯𞤭𞤪𞤢𞤲𞤢𞤴'𞤮𞤲 𞤦𞤢𞤨𞤼𞤭𞤧𞤥𞤢 𞤫 𞤈𞤵𞥅𞤸𞤵 𞤥𞤵𞥅𞤯𞤵𞤥.’
𞤚𞤮 𞤀𞤤𞥆𞤢𞤸 𞤸𞤮𞤳𞥆𞤭𞥅𞤩𞤫 𞤣𞤮𞤳𞥆𞤢𞤤 𞤲'𞤺𞤢𞤤 𞤮 𞤸𞤮𞤳𞥆𞤭'𞤫𞤲 𞤲'𞤣𞤫 𞤳𞤮𞥅𞤤𞤭𞥅𞤯𞤫𞤲 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵 𞤔𞤮𞥅𞤥𞤭𞤪𞤢𞥄𞤱𞤮⹁ 𞤼𞤮𞥅⹁ 𞤥𞤭𞤲 𞤥𞤭 𞤥𞤮𞤴𞤫 𞤳𞤢𞤯𞤢𞤴𞤥𞤭 𞤳𞤮 𞤀𞤤𞥆𞤢𞤸 𞤴𞤭𞤯𞤭 𞤱𞤢𞤯𞤵𞤳𞤭؟”
𞤐'𞤁𞤫 𞤩𞤫 𞤲𞤢𞤲𞤭 𞤳𞤮 𞤮 𞤱𞤭'𞤭⹁ 𞤩𞤫 𞤲'𞤣𞤫''𞤭𞤼𞤭⹁ 𞤩𞤫 𞤥𞤢𞤲𞤼𞤭 𞤀𞤤𞥆𞤢𞤸⹁ 𞤩𞤫 𞤲'𞤦𞤭'𞤭⹁ “𞤀𞤤𞥆𞤢𞤸 𞤱𞤢𞤯𞤢𞤲𞤭𞥅 𞤴𞤭𞤥𞤩𞤫 𞤲𞤢𞥄' 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤤𞤢𞥄𞤱𞤮𞤤 𞤼𞤵𞥅𞤦𞤵𞤳𞤭 𞤲'𞤺𞤢𞤥 𞤩𞤫 𞤳𞤭𞤧𞤢 𞤩𞤫 𞤳𞤫𞤩𞤢 𞤴𞤮𞤲𞤳𞤭 𞤳𞤭 𞤪𞤫'𞤢𞤼𞤢𞥄.”
𞤑𞤢𞤱𞤼𞤢𞤤 𞤚𞤮𞤳𞥆𞤵𞤩𞤫 𞤒𞤫𞥅𞤧𞤵 𞤏𞤮𞤲𞤩𞤫 𞤘𞤢𞤪𞤭𞥅𞤪𞤭 𞤀𞤲𞤼𞤢𞥄𞤳𞤭𞤴𞤢
𞤏𞤮𞤩𞥆𞤫 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤷𞤢𞤲𞤳𞤭𞤼𞤢𞥄𞤥𞤢 𞤲'𞤺𞤢𞤥 𞤼𞤮𞤪𞥆𞤢𞥄𞤶𞤭 𞤯𞤭 𞤩𞤫 𞤼𞤮𞤪𞥆𞤢𞥄 𞤺𞤢𞤯𞤢 𞤯𞤵𞤥 𞤱𞤢𞤪𞤭𞥅 𞤋𞤧𞤼𞤭𞤬𞤢𞥄𞤲𞤵𞤧.
𞤏𞤮𞤩𞥆𞤫 𞤲'𞤶𞤢𞤸𞤭 𞤊𞤭𞤲𞤭𞥅𞤳𞤭𞤴𞤢⹁ 𞤱𞤮𞤩𞥆𞤫 𞤲'𞤶𞤢𞤸𞤭 𞤅𞤢𞤴𞤭𞥅𞤬𞤵𞤪𞤵𞤧⹁ 𞤱𞤮𞤩𞥆𞤫 𞤦𞤮𞥅 𞤲'𞤶𞤢𞤸𞤭 𞤀𞤲𞤼𞤢𞥄𞤳𞤭𞤴𞤢.
𞤉 𞤩𞤫 𞤲'𞤺𞤢'𞤢𞤶𞤭𞤲𞤢 𞤲'𞤣𞤫𞤪 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤼𞤢𞤲.
𞤀𞤥𞥆𞤢𞥄 𞤱𞤮𞤩𞥆𞤫 𞤲'𞤣𞤫𞤪 𞤥𞤢𞤩𞥆𞤫 𞤰𞤭𞤱𞤮𞤴𞤩𞤫 𞤅𞤢𞤴𞤭𞥅𞤬𞤵𞤪𞤵𞤧 𞤫 𞤅𞤢𞥄𞤴𞤭𞤪𞤭𞤲 𞤲𞤢𞤼𞥆𞤭 𞤺𞤢𞤪𞤭𞥅𞤪𞤭 𞤀𞤲𞤼𞤢𞥄𞤳𞤭𞤴𞤢⹁ 𞤫 𞤩𞤫 𞤲'𞤺𞤢'𞤢𞤶𞤭𞤲𞤢 𞤖𞤢𞤦𞤢𞤪𞤵 𞤄𞤫𞤤𞤯𞤵𞤥 𞤯𞤵𞤥 𞤒𞤫𞥅𞤧𞤵 𞤔𞤮𞥅𞤥𞤭𞤪𞤢𞥄𞤱𞤮 𞤲'𞤣𞤫𞤪 𞤴𞤭𞤥𞤩𞤫 𞤲𞤢𞥄' 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲.
𞤔𞤮𞥅𞤥𞤭𞤪𞤢𞥄𞤱𞤮 𞤦𞤮𞥅 𞤫 𞤱𞤮𞤲'𞤣𞤭 𞤫 𞤥𞤢𞤩𞥆𞤫⁏ 𞤴𞤭𞤥𞤩𞤫 𞤯𞤵𞤯𞤩𞤫 𞤼𞤵𞥅𞤦𞤭 𞤲'𞤺𞤢𞤴𞤤𞤭𞤼𞤭𞥅 𞤼𞤮 𞤔𞤮𞥅𞤥𞤭𞤪𞤢𞥄𞤱𞤮.
𞤑𞤢𞤱𞤼𞤢𞤤 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤱𞤮𞤲𞤩𞤫 𞤓𞤪𞤵𞤷𞤢𞤤𞤭𞥅𞤥𞤢 𞤦𞤮𞥅 𞤲𞤢𞤲𞤭𞥅 𞤸𞤢𞤦𞤢𞤪𞤵 𞤳𞤮 𞤱𞤢𞤯𞤭 𞤼𞤮𞤲 𞤀𞤲𞤼𞤢𞥄𞤳𞤭𞤴𞤢⹁ 𞤧𞤫𞤴 𞤩𞤫 𞤤𞤭𞤤𞤭 𞤄𞤢𞤪𞤲𞤢𞤦𞤢 𞤼𞤮 𞤥𞤢𞤩𞥆𞤫.
𞤐'𞤁𞤫 𞤄𞤢𞤪𞤲𞤢𞤦𞤢 𞤱𞤢𞤪𞤭 𞤴𞤭'𞤭 𞤲𞤮 𞤀𞤤𞥆𞤢𞤸 𞤦𞤢𞤪𞤳𞤭𞤯𞤭𞤲𞤭𞤪𞤭 𞤴𞤭𞤥𞤩𞤫 𞤲𞤢𞥄' 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵⹁ 𞤮 𞤲𞤢𞤲𞤭 𞤦𞤫𞤤𞤯𞤵𞤥⹁ 𞤮 𞤧𞤫𞤲'𞤦𞤭𞤯𞤭𞤲𞤭𞤩𞤫 𞤩𞤫 𞤲'𞤣𞤢𞤪𞤮𞥅 𞤣𞤮𞤱 𞤳𞤮 𞤩𞤫 𞤳𞤮𞥅𞤤𞤭𞥅⹁ 𞤩𞤫 𞤼𞤮𞤳𞥆𞤢 𞤔𞤮𞥅𞤥𞤭𞤪𞤢𞥄𞤱𞤮 𞤫 𞤩𞤫𞤪𞤲'𞤣𞤫 𞤺𞤮'𞤮.
𞤐'𞤘𞤢𞤥 𞤄𞤢𞤪𞤲𞤢𞤦𞤢 𞤮 𞤲𞤫𞤯𞥆𞤮 𞤥𞤮 𞤲'𞤺𞤭𞤳𞥆𞤵 𞤦𞤮𞤯𞥆𞤵𞤥⹁ 𞤳𞤫𞤱𞤯𞤮 𞤈𞤵𞥅𞤸𞤵 𞤀𞤤𞥆𞤢𞤸 𞤳𞤮𞥅𞤤𞤭𞥅𞤯𞤮 𞤔𞤮𞥅𞤥𞤭𞤪𞤢𞥄𞤱𞤮.
𞤅𞤫𞤴 𞤴𞤭𞤥𞤩𞤫 𞤯𞤵𞤯𞤩𞤫 𞤼𞤵𞥅𞤦𞤭 𞤼𞤮𞤳𞥆𞤭 𞤔𞤮𞥅𞤥𞤭𞤪𞤢𞥄𞤱𞤮.
𞤘𞤢𞤯𞤢 𞤲𞤮𞤲⹁ 𞤄𞤢𞤪𞤲𞤢𞤦𞤢 𞤴𞤢𞤸𞤭 𞤺𞤢𞤪𞤭𞥅𞤪𞤭 𞤚𞤢𞤪𞤧𞤵𞤧 𞤲'𞤺𞤢𞤥 𞤯𞤢𞤩𞥆𞤵𞤼𞤵𞤳𞤭 𞤕𞤢𞥄𞤱𞤵𞤤𞤵.
𞤐'𞤁𞤫 𞤮 𞤼𞤢𞤱𞤭𞤥𞤮⹁ 𞤮 𞤴𞤢𞥄𞤪𞤭𞤥𞤮 𞤺𞤢𞤪𞤭𞥅𞤪𞤭 𞤀𞤲𞤼𞤢𞥄𞤳𞤭𞤴𞤢.
𞤇𞤫 𞤲'𞤶𞤮𞥅𞤯𞤮𞤣𞤭𞥅 𞤫 𞤳𞤢𞤱𞤼𞤢𞤤 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤱𞤮𞤲𞤩𞤫 𞤼𞤮𞤲 𞤸𞤭𞤼𞤢𞥄𞤲'𞤣𞤫 𞤱𞤮'𞤮𞤴𞤪𞤫⹁ 𞤫 𞤩𞤫 𞤫𞤳𞥆𞤭𞤼𞤭𞤲𞤢 𞤴𞤭𞤥𞤩𞤫 𞤯𞤵𞤯𞤩𞤫.
𞤉 𞤀𞤲𞤼𞤢𞥄𞤳𞤭𞤴𞤢 𞤯𞤵𞤥 𞤬𞤵𞤯𞥆𞤭 𞤲𞤮𞤣𞥆𞤭𞤪𞤳𞤭 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤃𞤢𞤧𞤭𞥅𞤸𞤭𞤴𞤢𞤲𞤳𞤮'𞤫𞤲.
𞤐'𞤁𞤫𞤪 𞤦𞤢𞤤𞤯𞤫 𞤯𞤫𞤲⹁ 𞤱𞤮𞤩𞥆𞤫 𞤢𞤲𞥆𞤢𞤦𞤮'𞤫𞤲 𞤰𞤭𞤱𞤮𞤴𞤭 𞤓𞤪𞤵𞤷𞤢𞤤𞤭𞥅𞤥𞤢 𞤲'𞤺𞤢𞤪𞤭 𞤀𞤲𞤼𞤢𞥄𞤳𞤭𞤴𞤢.
𞤘𞤮'𞤮𞤼𞤮 𞤲'𞤣𞤫𞤪 𞤥𞤢𞤩𞥆𞤫 𞤦𞤭'𞤫𞤼𞤫𞥅𞤯𞤮 𞤀𞤺𞤢𞤦𞤵𞤧 𞤵𞤥𞥆𞤭𞥅 𞤣𞤢𞤪𞤭𞥅 𞤱𞤢𞤯𞤭 𞤢𞤲𞥆𞤢𞤦𞤢𞥄𞤳𞤵 𞤫 𞤦𞤢𞤱𞤯𞤫 𞤈𞤵𞥅𞤸𞤵 𞤀𞤤𞥆𞤢𞤸⹁ 𞤱𞤭'𞤭 𞤱𞤫𞥅𞤤𞤮 𞤳𞤢𞤤𞥆𞤵𞤲'𞤺𞤮 𞤱𞤢𞤯𞤢𞤴 𞤲'𞤣𞤫𞤪 𞤣𞤵𞥅𞤲𞤭𞤴𞤢𞥄𞤪𞤵 𞤬𞤵𞥅.
𞤐'𞤘𞤮 𞤦𞤮𞥅 𞤱𞤢𞤯𞤭 𞤲'𞤣𞤫𞤪 𞤷𞤢𞤪𞤫𞤤 𞤤𞤢𞥄𞤥𞤭𞥅𞤯𞤮 𞤥𞤢𞤱𞤯𞤮 𞤦𞤭'𞤫𞤼𞤫𞥅𞤯𞤮 𞤑𞤢𞤤𞤢𞤱𞤣𞤭𞤴𞤵𞤧.
𞤅𞤫𞤴 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤨𞤵𞤯𞥆𞤭 𞤸𞤢𞤱𞤪𞤵𞤼𞤵𞤳𞤭 𞤷𞤫𞥅𞤣𞤫⹁ 𞤳𞤮𞥅 𞤥𞤮𞤴𞤫 𞤱𞤢𞤣𞥆𞤢 𞤳𞤮 𞤱𞤢𞥄𞤱𞤭 𞤱𞤢𞤣𞥆𞤵𞤳𞤭⹁ 𞤲'𞤺𞤢𞤥 𞤩𞤫 𞤲'𞤦𞤢𞤤𞥆𞤢 𞤦𞤢𞤲'𞤣𞤭𞤪𞤢𞥄𞤩𞤫 𞤥𞤢𞤩𞥆𞤫 𞤱𞤮𞤲𞤩𞤫 𞤤𞤫𞤴𞤣𞤭 𞤒𞤢𞤸𞤵𞥅𞤣𞤭𞤴𞤢.
𞤐'𞤁𞤫 𞤩𞤫 𞤳𞤢𞤱𞤪𞤭𞤼𞤭 𞤦𞤢𞤤𞥆𞤢𞤤 𞤲'𞤺𞤢𞤤⹁ 𞤧𞤫𞤴 𞤩𞤫 𞤤𞤭𞤤𞤣𞤭𞤲'𞤺𞤢𞤤 𞤫 𞤶𞤵𞤲'𞤺𞤮 𞤄𞤢𞤪𞤲𞤢𞤦𞤢 𞤫 𞤕𞤢𞥄𞤱𞤵𞤤𞤵⹁ 𞤩𞤫 𞤲'𞤶𞤢𞥄𞤪𞤢𞤲'𞤺𞤢𞤤 𞤼𞤮 𞤥𞤢𞤱𞤩𞤫 𞤳𞤢𞤱𞤼𞤢𞤤 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤼𞤮𞤲 𞤓𞤪𞤵𞤷𞤢𞤤𞤭𞥅𞤥𞤢.
|
Kuuɗe Lilaaɓe 12
Ɗum Ɓeydii Torruki Tokkuɓe Yeesu
Nder carel ngel, Hirudus laamiiɗo fuɗɗi torruki woɓɓe nder tokkuɓe Yeesu.
O nangi Yaakubu minyiraawo Yahaya, o waɗi ɗum wardimo kaafahi.
Nde o yi'i ko o waɗi welii Yahuudanko'en, o nangi Biiturus.
Nanguki kin boo wari dey‑dey e carel Humto Buroodi Ɗum Walaa Ƴuufinirɗum.
Gaɗa o nangiimo, o maɓɓimo nder suudu cural, o waɗi moɓɗe sooji'en nayi ɗe sooji'en nayo‑nayo ɓe ndeenamo.
E mo yiɗi waddukimo yeeso yimɓe gaɗa humto ngon o waɗanamo kiita.
Biiturus maɓɓaa nder suudu cural, ammaa kawtal tokkuɓe Yeesu ngaɗi ka waɗankimo do'aare.
Nder jemmaare nde Hirudus nyumi wurtinki Biiturus, waɗanamo ko yiɗi to weeti, Biiturus e ɗaanii hakkunde sooji'en ɗiɗo, e mo haɓɓorii ɓoggi njamndi.
Reenooɓe boo e ndeeni dammuɗe suudu cural ndun.
Ɗon e ɗon malaa'ikaajo Joomiraawo wanganimo, jayngol yeynii nder suudu ndun fuu.
O dimbi Biiturus, o findinimo, o wi'i, “Yawnu, umma!”
Sey ɓoggi njamndi ɗiɗum haɓɓiri juuɗe maako taƴi, ɗi njani.
Malaa'ikaajo on wi'imo, “Taada taadorde maaɗa, faɗa paɗe maaɗa.”
Nde Biiturus waɗi non, malaa'ikaajo on wi'imo, “Waana cuddaari maaɗa, tokkam.”
Biiturus wurtii, tokkimo.
O andaa ko malaa'ikaajo on waɗata ɗum goonga; o kammi ɗum wahayu.
Nde ɓe ƴaɓɓii reenooɓe arande'en e cakitiiɓe, ɓe ngari dammugal njamndi daarayngal gariiri.
Ngal maɓɓitii e hoore maagal yeeso maɓɓe, sey ɓe mburtii, ɓe nangi laawol.
E ɓe njaha, sey ɗon e ɗon malaa'ikaajo on majjitanimo.
Nden hakkiilo Biiturus warti, o wi'i, “Jooni mi tabbitinii Joomiraawo liloyii malaa'ikaajo muuɗum ngam hisnayam daga jungo Hirudus e nyumooji Yahuudanko'en kalluɗi.”
Nde o anditi non, o yahi wuro Maryaama, maduujo Yahaya bi'eteeɗo Markus, ton to yimɓe ɗuɗɓe kawriti e ngaɗa do'aare.
Nde Biiturus fiyi dammugal wuro ngon, korɗo bi'eteeɗo Rooda wari dammugal ngal ngam yi'a ɗum moye.
Nde o anditi hononde Biiturus, o nani belɗum haa o yejjiti maɓɓitankimo dammugal.
O haɓtii o so''ii nder, o wi'iɓe ɗum Biiturus darii yaasi dammugal.
Ɓe mbi'imo, “A kaaŋaaɗo!”
Ammaa o ɓeydi wi'uki ɗum Biiturus.
Ɗonmaa ɓe mbi'imo, “Ɗum malaa'ikaajo maako.”
Ammaa Biiturus darii e fiya dammugal.
Nde ɓe maɓɓitanimo ɓe ngi'imo, ɗum hayɗiniiɓe naa' seɗɗa.
O ƴeftaniɓe jungo ngam ɓe nde''ita, o wi'iɓe no Joomiraawo wurtinirimo nder suudu cural, o wi'i, “Kokkee Yaakubu habaru ɗu'um, e tokkuɓe Yeesu horiiɓe fuu.”
Gaɗa maajum o wurtii, o yahi wonde wigeere.
Nde weeti, wembere mawnde nangi sooji'en ɓen ngam ɓe andaa to Biiturus woni.
Nde Hirudus ɗaɓɓiti Biiturus heɓtaayimo, waɗi ɗum ƴama sooji'en reenooɓe ɓen ɗum waraɓe.
Gaɗa maajum Hirudus ali leydi Yahuudiya, o yahi gariiri Kaysaariya, o neeɓi ton.
Mayde Hirudus
Hirudus e monnana yimɓe gariije Taaya e Sidon.
Sey yimɓe gariije ɗen kawriti njahi to maako.
Ɓe arti narruki e mawɗo kuwanooɓe Hirudus bi'eteeɗo Bilastus.
Nden ɓe njahi to Hirudus, ɓe torii jonde jam hakkunde maɓɓe, ngam nder leydi maako ɓe keɓata nyamndu.
Nde nyalnde nde o resaniɓe wari, Hirudus ɓornii kolte laamu, jooɗii dow jooɗorgal laamu, o metaniɓe.
Sey ɓe meti sembee, ɓe mbi'i, “Ɗu'um ɗum hononde allah, naa' ɗum hononde neɗɗo!”
Ɗon e ɗon malaa'ikaajo Joomiraawo yoofonoyimo nyawu ngam o mawninaayi Allah.
Gilƴi ngaɗi ka nyaamukimo haa o maayi.
Ammaa haala Allah yahi yeeso, ɓeydi sankitaaki.
Nde Barnaba e Caawulu keenyi kuugal mu''en nder Urucaliima, ɓe kootidi e Yahaya bi'eteeɗo Markus.
|
𞤑𞤵𞥅𞤯𞤫 𞤂𞤭𞤤𞤢𞥄𞤩𞤫 𞥑𞥒
𞤍𞤵𞤥 𞤇𞤫𞤴𞤣𞤭𞥅 𞤚𞤮𞤪𞥆𞤵𞤳𞤭 𞤚𞤮𞤳𞥆𞤵𞤩𞤫 𞤒𞤫𞥅𞤧𞤵
𞤐'𞤁𞤫𞤪 𞤷𞤢𞤪𞤫𞤤 𞤲'𞤺𞤫𞤤⹁ 𞤖𞤭𞤪𞤵𞤣𞤵𞤧 𞤤𞤢𞥄𞤥𞤭𞥅𞤯𞤮 𞤬𞤵𞤯𞥆𞤭 𞤼𞤮𞤪𞥆𞤵𞤳𞤭 𞤱𞤮𞤩𞥆𞤫 𞤲'𞤣𞤫𞤪 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵.
𞤌 𞤲𞤢𞤲'𞤺𞤭 𞤒𞤢𞥄𞤳𞤵𞤦𞤵 𞤥𞤭𞤻𞤭𞤪𞤢𞥄𞤱𞤮 𞤒𞤢𞤸𞤢𞤴𞤢⹁ 𞤮 𞤱𞤢𞤯𞤭 𞤯𞤵𞤥 𞤱𞤢𞤪𞤣𞤭𞤥𞤮 𞤳𞤢𞥄𞤬𞤢𞤸𞤭.
𞤐'𞤁𞤫 𞤮 𞤴𞤭'𞤭 𞤳𞤮 𞤮 𞤱𞤢𞤯𞤭 𞤱𞤫𞤤𞤭𞥅 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲⹁ 𞤮 𞤲𞤢𞤲'𞤺𞤭 𞤄𞤭𞥅𞤼𞤵𞤪𞤵𞤧.
𞤐𞤢𞤲'𞤺𞤵𞤳𞤭 𞤳𞤭𞤲 𞤦𞤮𞥅 𞤱𞤢𞤪𞤭 𞤣𞤫𞤴‑𞤣𞤫𞤴 𞤫 𞤷𞤢𞤪𞤫𞤤 𞤖𞤵𞤥𞤼𞤮 𞤄𞤵𞤪𞤮𞥅𞤣𞤭 𞤍𞤵𞤥 𞤏𞤢𞤤𞤢𞥄 𞤎𞤵𞥅𞤬𞤭𞤲𞤭𞤪𞤯𞤵𞤥.
𞤘𞤢𞤯𞤢 𞤮 𞤲𞤢𞤲'𞤺𞤭𞥅𞤥𞤮⹁ 𞤮 𞤥𞤢𞤩𞥆𞤭𞤥𞤮 𞤲'𞤣𞤫𞤪 𞤧𞤵𞥅𞤣𞤵 𞤷𞤵𞤪𞤢𞤤⹁ 𞤮 𞤱𞤢𞤯𞤭 𞤥𞤮𞤩𞤯𞤫 𞤧𞤮𞥅𞤶𞤭'𞤫𞤲 𞤲𞤢𞤴𞤭 𞤯𞤫 𞤧𞤮𞥅𞤶𞤭'𞤫𞤲 𞤲𞤢𞤴𞤮‑𞤲𞤢𞤴𞤮 𞤩𞤫 𞤲'𞤣𞤫𞥅𞤲𞤢𞤥𞤮.
𞤉 𞤥𞤮 𞤴𞤭𞤯𞤭 𞤱𞤢𞤣𞥆𞤵𞤳𞤭𞤥𞤮 𞤴𞤫𞥅𞤧𞤮 𞤴𞤭𞤥𞤩𞤫 𞤺𞤢𞤯𞤢 𞤸𞤵𞤥𞤼𞤮 𞤲'𞤺𞤮𞤲 𞤮 𞤱𞤢𞤯𞤢𞤲𞤢𞤥𞤮 𞤳𞤭𞥅𞤼𞤢.
𞤄𞤭𞥅𞤼𞤵𞤪𞤵𞤧 𞤥𞤢𞤩𞥆𞤢𞥄 𞤲'𞤣𞤫𞤪 𞤧𞤵𞥅𞤣𞤵 𞤷𞤵𞤪𞤢𞤤⹁ 𞤢𞤥𞥆𞤢𞥄 𞤳𞤢𞤱𞤼𞤢𞤤 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤲'𞤺𞤢𞤯𞤭 𞤳𞤢 𞤱𞤢𞤯𞤢𞤲𞤳𞤭𞤥𞤮 𞤣𞤮'𞤢𞥄𞤪𞤫.
𞤐'𞤁𞤫𞤪 𞤶𞤫𞤥𞥆𞤢𞥄𞤪𞤫 𞤲'𞤣𞤫 𞤖𞤭𞤪𞤵𞤣𞤵𞤧 𞤻𞤵𞤥𞤭 𞤱𞤵𞤪𞤼𞤭𞤲𞤳𞤭 𞤄𞤭𞥅𞤼𞤵𞤪𞤵𞤧⹁ 𞤱𞤢𞤯𞤢𞤲𞤢𞤥𞤮 𞤳𞤮 𞤴𞤭𞤯𞤭 𞤼𞤮 𞤱𞤫𞥅𞤼𞤭⹁ 𞤄𞤭𞥅𞤼𞤵𞤪𞤵𞤧 𞤫 𞤯𞤢𞥄𞤲𞤭𞥅 𞤸𞤢𞤳𞥆𞤵𞤲'𞤣𞤫 𞤧𞤮𞥅𞤶𞤭'𞤫𞤲 𞤯𞤭𞤯𞤮⹁ 𞤫 𞤥𞤮 𞤸𞤢𞤩𞥆𞤮𞤪𞤭𞥅 𞤩𞤮𞤺𞥆𞤭 𞤲'𞤶𞤢𞤥𞤲'𞤣𞤭.
𞤈𞤫𞥅𞤲𞤮𞥅𞤩𞤫 𞤦𞤮𞥅 𞤫 𞤲'𞤣𞤫𞥅𞤲𞤭 𞤣𞤢𞤥𞥆𞤵𞤯𞤫 𞤧𞤵𞥅𞤣𞤵 𞤷𞤵𞤪𞤢𞤤 𞤲'𞤣𞤵𞤲.
𞤍𞤮𞤲 𞤫 𞤯𞤮𞤲 𞤥𞤢𞤤𞤢𞥄'𞤭𞤳𞤢𞥄𞤶𞤮 𞤔𞤮𞥅𞤥𞤭𞤪𞤢𞥄𞤱𞤮 𞤱𞤢𞤲'𞤺𞤢𞤲𞤭𞤥𞤮⹁ 𞤶𞤢𞤴𞤲'𞤺𞤮𞤤 𞤴𞤫𞤴𞤲𞤭𞥅 𞤲'𞤣𞤫𞤪 𞤧𞤵𞥅𞤣𞤵 𞤲'𞤣𞤵𞤲 𞤬𞤵𞥅.
𞤌 𞤣𞤭𞤲'𞤦𞤭 𞤄𞤭𞥅𞤼𞤵𞤪𞤵𞤧⹁ 𞤮 𞤬𞤭𞤲'𞤣𞤭𞤲𞤭𞤥𞤮⹁ 𞤮 𞤱𞤭'𞤭⹁ “𞤒𞤢𞤱𞤲𞤵⹁ 𞤵𞤥𞥆𞤢!”
𞤅𞤫𞤴 𞤩𞤮𞤺𞥆𞤭 𞤲'𞤶𞤢𞤥𞤲'𞤣𞤭 𞤯𞤭𞤯𞤵𞤥 𞤸𞤢𞤩𞥆𞤭𞤪𞤭 𞤶𞤵𞥅𞤯𞤫 𞤥𞤢𞥄𞤳𞤮 𞤼𞤢𞤰𞤭⹁ 𞤯𞤭 𞤲'𞤶𞤢𞤲𞤭.
𞤃𞤢𞤤𞤢𞥄'𞤭𞤳𞤢𞥄𞤶𞤮 𞤮𞤲 𞤱𞤭'𞤭𞤥𞤮⹁ “𞤚𞤢𞥄𞤣𞤢 𞤼𞤢𞥄𞤣𞤮𞤪𞤣𞤫 𞤥𞤢𞥄𞤯𞤢⹁ 𞤬𞤢𞤯𞤢 𞤨𞤢𞤯𞤫 𞤥𞤢𞥄𞤯𞤢.”
𞤐'𞤁𞤫 𞤄𞤭𞥅𞤼𞤵𞤪𞤵𞤧 𞤱𞤢𞤯𞤭 𞤲𞤮𞤲⹁ 𞤥𞤢𞤤𞤢𞥄'𞤭𞤳𞤢𞥄𞤶𞤮 𞤮𞤲 𞤱𞤭'𞤭𞤥𞤮⹁ “𞤏𞤢𞥄𞤲𞤢 𞤷𞤵𞤣𞥆𞤢𞥄𞤪𞤭 𞤥𞤢𞥄𞤯𞤢⹁ 𞤼𞤮𞤳𞥆𞤢𞤥.”
𞤄𞤭𞥅𞤼𞤵𞤪𞤵𞤧 𞤱𞤵𞤪𞤼𞤭𞥅⹁ 𞤼𞤮𞤳𞥆𞤭𞤥𞤮.
𞤌 𞤢𞤲'𞤣𞤢𞥄 𞤳𞤮 𞤥𞤢𞤤𞤢𞥄'𞤭𞤳𞤢𞥄𞤶𞤮 𞤮𞤲 𞤱𞤢𞤯𞤢𞤼𞤢 𞤯𞤵𞤥 𞤺𞤮𞥅𞤲'𞤺𞤢⁏ 𞤮 𞤳𞤢𞤥𞥆𞤭 𞤯𞤵𞤥 𞤱𞤢𞤸𞤢𞤴𞤵.
𞤐'𞤁𞤫 𞤩𞤫 𞤰𞤢𞤩𞥆𞤭𞥅 𞤪𞤫𞥅𞤲𞤮𞥅𞤩𞤫 𞤢𞤪𞤢𞤲'𞤣𞤫'𞤫𞤲 𞤫 𞤷𞤢𞤳𞤭𞤼𞤭𞥅𞤩𞤫⹁ 𞤩𞤫 𞤲'𞤺𞤢𞤪𞤭 𞤣𞤢𞤥𞥆𞤵𞤺𞤢𞤤 𞤲'𞤶𞤢𞤥𞤲'𞤣𞤭 𞤣𞤢𞥄𞤪𞤢𞤴𞤲'𞤺𞤢𞤤 𞤺𞤢𞤪𞤭𞥅𞤪𞤭.
𞤐'𞤘𞤢𞤤 𞤥𞤢𞤩𞥆𞤭𞤼𞤭𞥅 𞤫 𞤸𞤮𞥅𞤪𞤫 𞤥𞤢𞥄𞤺𞤢𞤤 𞤴𞤫𞥅𞤧𞤮 𞤥𞤢𞤩𞥆𞤫⹁ 𞤧𞤫𞤴 𞤩𞤫 𞤲'𞤦𞤵𞤪𞤼𞤭𞥅⹁ 𞤩𞤫 𞤲𞤢𞤲'𞤺𞤭 𞤤𞤢𞥄𞤱𞤮𞤤.
𞤉 𞤩𞤫 𞤲'𞤶𞤢𞤸𞤢⹁ 𞤧𞤫𞤴 𞤯𞤮𞤲 𞤫 𞤯𞤮𞤲 𞤥𞤢𞤤𞤢𞥄'𞤭𞤳𞤢𞥄𞤶𞤮 𞤮𞤲 𞤥𞤢𞤶𞥆𞤭𞤼𞤢𞤲𞤭𞤥𞤮.
𞤐'𞤁𞤫𞤲 𞤸𞤢𞤳𞥆𞤭𞥅𞤤𞤮 𞤄𞤭𞥅𞤼𞤵𞤪𞤵𞤧 𞤱𞤢𞤪𞤼𞤭⹁ 𞤮 𞤱𞤭'𞤭⹁ “𞤔𞤮𞥅𞤲𞤭 𞤥𞤭 𞤼𞤢𞤦𞥆𞤭𞤼𞤭𞤲𞤭𞥅 𞤔𞤮𞥅𞤥𞤭𞤪𞤢𞥄𞤱𞤮 𞤤𞤭𞤤𞤮𞤴𞤭𞥅 𞤥𞤢𞤤𞤢𞥄'𞤭𞤳𞤢𞥄𞤶𞤮 𞤥𞤵𞥅𞤯𞤵𞤥 𞤲'𞤺𞤢𞤥 𞤸𞤭𞤧𞤲𞤢𞤴𞤢𞤥 𞤣𞤢𞤺𞤢 𞤶𞤵𞤲'𞤺𞤮 𞤖𞤭𞤪𞤵𞤣𞤵𞤧 𞤫 𞤻𞤵𞤥𞤮𞥅𞤶𞤭 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤳𞤢𞤤𞥆𞤵𞤯𞤭.”
𞤐'𞤁𞤫 𞤮 𞤢𞤲'𞤣𞤭𞤼𞤭 𞤲𞤮𞤲⹁ 𞤮 𞤴𞤢𞤸𞤭 𞤱𞤵𞤪𞤮 𞤃𞤢𞤪𞤴𞤢𞥄𞤥𞤢⹁ 𞤥𞤢𞤣𞤵𞥅𞤶𞤮 𞤒𞤢𞤸𞤢𞤴𞤢 𞤦𞤭'𞤫𞤼𞤫𞥅𞤯𞤮 𞤃𞤢𞤪𞤳𞤵𞤧⹁ 𞤼𞤮𞤲 𞤼𞤮 𞤴𞤭𞤥𞤩𞤫 𞤯𞤵𞤯𞤩𞤫 𞤳𞤢𞤱𞤪𞤭𞤼𞤭 𞤫 𞤲'𞤺𞤢𞤯𞤢 𞤣𞤮'𞤢𞥄𞤪𞤫.
𞤐'𞤁𞤫 𞤄𞤭𞥅𞤼𞤵𞤪𞤵𞤧 𞤬𞤭𞤴𞤭 𞤣𞤢𞤥𞥆𞤵𞤺𞤢𞤤 𞤱𞤵𞤪𞤮 𞤲'𞤺𞤮𞤲⹁ 𞤳𞤮𞤪𞤯𞤮 𞤦𞤭'𞤫𞤼𞤫𞥅𞤯𞤮 𞤈𞤮𞥅𞤣𞤢 𞤱𞤢𞤪𞤭 𞤣𞤢𞤥𞥆𞤵𞤺𞤢𞤤 𞤲'𞤺𞤢𞤤 𞤲'𞤺𞤢𞤥 𞤴𞤭'𞤢 𞤯𞤵𞤥 𞤥𞤮𞤴𞤫.
𞤐'𞤁𞤫 𞤮 𞤢𞤲'𞤣𞤭𞤼𞤭 𞤸𞤮𞤲𞤮𞤲'𞤣𞤫 𞤄𞤭𞥅𞤼𞤵𞤪𞤵𞤧⹁ 𞤮 𞤲𞤢𞤲𞤭 𞤦𞤫𞤤𞤯𞤵𞤥 𞤸𞤢𞥄 𞤮 𞤴𞤫𞤶𞥆𞤭𞤼𞤭 𞤥𞤢𞤩𞥆𞤭𞤼𞤢𞤲𞤳𞤭𞤥𞤮 𞤣𞤢𞤥𞥆𞤵𞤺𞤢𞤤.
𞤌 𞤸𞤢𞤩𞤼𞤭𞥅 𞤮 𞤧𞤮''𞤭𞥅 𞤲'𞤣𞤫𞤪⹁ 𞤮 𞤱𞤭'𞤭𞤩𞤫 𞤯𞤵𞤥 𞤄𞤭𞥅𞤼𞤵𞤪𞤵𞤧 𞤣𞤢𞤪𞤭𞥅 𞤴𞤢𞥄𞤧𞤭 𞤣𞤢𞤥𞥆𞤵𞤺𞤢𞤤.
𞤇𞤫 𞤲'𞤦𞤭'𞤭𞤥𞤮⹁ “𞤀 𞤳𞤢𞥄𞤽𞤢𞥄𞤯𞤮!”
𞤀𞤥𞥆𞤢𞥄 𞤮 𞤩𞤫𞤴𞤣𞤭 𞤱𞤭'𞤵𞤳𞤭 𞤯𞤵𞤥 𞤄𞤭𞥅𞤼𞤵𞤪𞤵𞤧.
𞤍𞤮𞤲𞤥𞤢𞥄 𞤩𞤫 𞤲'𞤦𞤭'𞤭𞤥𞤮⹁ “𞤍𞤵𞤥 𞤥𞤢𞤤𞤢𞥄'𞤭𞤳𞤢𞥄𞤶𞤮 𞤥𞤢𞥄𞤳𞤮.”
𞤀𞤥𞥆𞤢𞥄 𞤄𞤭𞥅𞤼𞤵𞤪𞤵𞤧 𞤣𞤢𞤪𞤭𞥅 𞤫 𞤬𞤭𞤴𞤢 𞤣𞤢𞤥𞥆𞤵𞤺𞤢𞤤.
𞤐'𞤁𞤫 𞤩𞤫 𞤥𞤢𞤩𞥆𞤭𞤼𞤢𞤲𞤭𞤥𞤮 𞤩𞤫 𞤲'𞤺𞤭'𞤭𞤥𞤮⹁ 𞤯𞤵𞤥 𞤸𞤢𞤴𞤯𞤭𞤲𞤭𞥅𞤩𞤫 𞤲𞤢𞥄' 𞤧𞤫𞤯𞥆𞤢.
𞤌 𞤰𞤫𞤬𞤼𞤢𞤲𞤭𞤩𞤫 𞤶𞤵𞤲'𞤺𞤮 𞤲'𞤺𞤢𞤥 𞤩𞤫 𞤲'𞤣𞤫''𞤭𞤼𞤢⹁ 𞤮 𞤱𞤭'𞤭𞤩𞤫 𞤲𞤮 𞤔𞤮𞥅𞤥𞤭𞤪𞤢𞥄𞤱𞤮 𞤱𞤵𞤪𞤼𞤭𞤲𞤭𞤪𞤭𞤥𞤮 𞤲'𞤣𞤫𞤪 𞤧𞤵𞥅𞤣𞤵 𞤷𞤵𞤪𞤢𞤤⹁ 𞤮 𞤱𞤭'𞤭⹁ “𞤑𞤮𞤳𞥆𞤫𞥅 𞤒𞤢𞥄𞤳𞤵𞤦𞤵 𞤸𞤢𞤦𞤢𞤪𞤵 𞤯𞤵'𞤵𞤥⹁ 𞤫 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤸𞤮𞤪𞤭𞥅𞤩𞤫 𞤬𞤵𞥅.”
𞤘𞤢𞤯𞤢 𞤥𞤢𞥄𞤶𞤵𞤥 𞤮 𞤱𞤵𞤪𞤼𞤭𞥅⹁ 𞤮 𞤴𞤢𞤸𞤭 𞤱𞤮𞤲'𞤣𞤫 𞤱𞤭𞤺𞤫𞥅𞤪𞤫.
𞤐'𞤁𞤫 𞤱𞤫𞥅𞤼𞤭⹁ 𞤱𞤫𞤲'𞤦𞤫𞤪𞤫 𞤥𞤢𞤱𞤲'𞤣𞤫 𞤲𞤢𞤲'𞤺𞤭 𞤧𞤮𞥅𞤶𞤭'𞤫𞤲 𞤩𞤫𞤲 𞤲'𞤺𞤢𞤥 𞤩𞤫 𞤢𞤲'𞤣𞤢𞥄 𞤼𞤮 𞤄𞤭𞥅𞤼𞤵𞤪𞤵𞤧 𞤱𞤮𞤲𞤭.
𞤐'𞤁𞤫 𞤖𞤭𞤪𞤵𞤣𞤵𞤧 𞤯𞤢𞤩𞥆𞤭𞤼𞤭 𞤄𞤭𞥅𞤼𞤵𞤪𞤵𞤧 𞤸𞤫𞤩𞤼𞤢𞥄𞤴𞤭𞤥𞤮⹁ 𞤱𞤢𞤯𞤭 𞤯𞤵𞤥 𞤰𞤢𞤥𞤢 𞤧𞤮𞥅𞤶𞤭'𞤫𞤲 𞤪𞤫𞥅𞤲𞤮𞥅𞤩𞤫 𞤩𞤫𞤲 𞤯𞤵𞤥 𞤱𞤢𞤪𞤢𞤩𞤫.
𞤘𞤢𞤯𞤢 𞤥𞤢𞥄𞤶𞤵𞤥 𞤖𞤭𞤪𞤵𞤣𞤵𞤧 𞤢𞤤𞤭 𞤤𞤫𞤴𞤣𞤭 𞤒𞤢𞤸𞤵𞥅𞤣𞤭𞤴𞤢⹁ 𞤮 𞤴𞤢𞤸𞤭 𞤺𞤢𞤪𞤭𞥅𞤪𞤭 𞤑𞤢𞤴𞤧𞤢𞥄𞤪𞤭𞤴𞤢⹁ 𞤮 𞤲𞤫𞥅𞤩𞤭 𞤼𞤮𞤲.
𞤃𞤢𞤴𞤣𞤫 𞤖𞤭𞤪𞤵𞤣𞤵𞤧
𞤖𞤭𞤪𞤵𞤣𞤵𞤧 𞤫 𞤥𞤮𞤲𞥆𞤢𞤲𞤢 𞤴𞤭𞤥𞤩𞤫 𞤺𞤢𞤪𞤭𞥅𞤶𞤫 𞤚𞤢𞥄𞤴𞤢 𞤫 𞤅𞤭𞤣𞤮𞤲.
𞤅𞤫𞤴 𞤴𞤭𞤥𞤩𞤫 𞤺𞤢𞤪𞤭𞥅𞤶𞤫 𞤯𞤫𞤲 𞤳𞤢𞤱𞤪𞤭𞤼𞤭 𞤲'𞤶𞤢𞤸𞤭 𞤼𞤮 𞤥𞤢𞥄𞤳𞤮.
𞤇𞤫 𞤢𞤪𞤼𞤭 𞤲𞤢𞤪𞥆𞤵𞤳𞤭 𞤫 𞤥𞤢𞤱𞤯𞤮 𞤳𞤵𞤱𞤢𞤲𞤮𞥅𞤩𞤫 𞤖𞤭𞤪𞤵𞤣𞤵𞤧 𞤦𞤭'𞤫𞤼𞤫𞥅𞤯𞤮 𞤄𞤭𞤤𞤢𞤧𞤼𞤵𞤧.
𞤐'𞤁𞤫𞤲 𞤩𞤫 𞤲'𞤶𞤢𞤸𞤭 𞤼𞤮 𞤖𞤭𞤪𞤵𞤣𞤵𞤧⹁ 𞤩𞤫 𞤼𞤮𞤪𞤭𞥅 𞤶𞤮𞤲'𞤣𞤫 𞤶𞤢𞤥 𞤸𞤢𞤳𞥆𞤵𞤲'𞤣𞤫 𞤥𞤢𞤩𞥆𞤫⹁ 𞤲'𞤺𞤢𞤥 𞤲'𞤣𞤫𞤪 𞤤𞤫𞤴𞤣𞤭 𞤥𞤢𞥄𞤳𞤮 𞤩𞤫 𞤳𞤫𞤩𞤢𞤼𞤢 𞤻𞤢𞤥𞤲'𞤣𞤵.
𞤐'𞤁𞤫 𞤻𞤢𞤤𞤲'𞤣𞤫 𞤲'𞤣𞤫 𞤮 𞤪𞤫𞤧𞤢𞤲𞤭𞤩𞤫 𞤱𞤢𞤪𞤭⹁ 𞤖𞤭𞤪𞤵𞤣𞤵𞤧 𞤩𞤮𞤪𞤲𞤭𞥅 𞤳𞤮𞤤𞤼𞤫 𞤤𞤢𞥄𞤥𞤵⹁ 𞤶𞤮𞥅𞤯𞤭𞥅 𞤣𞤮𞤱 𞤶𞤮𞥅𞤯𞤮𞤪𞤺𞤢𞤤 𞤤𞤢𞥄𞤥𞤵⹁ 𞤮 𞤥𞤫𞤼𞤢𞤲𞤭𞤩𞤫.
𞤅𞤫𞤴 𞤩𞤫 𞤥𞤫𞤼𞤭 𞤧𞤫𞤲'𞤦𞤫𞥅⹁ 𞤩𞤫 𞤲'𞤦𞤭'𞤭⹁ “𞤍𞤵'𞤵𞤥 𞤯𞤵𞤥 𞤸𞤮𞤲𞤮𞤲'𞤣𞤫 𞤢𞤤𞥆𞤢𞤸⹁ 𞤲𞤢𞥄' 𞤯𞤵𞤥 𞤸𞤮𞤲𞤮𞤲'𞤣𞤫 𞤲𞤫𞤯𞥆𞤮!”
𞤍𞤮𞤲 𞤫 𞤯𞤮𞤲 𞤥𞤢𞤤𞤢𞥄'𞤭𞤳𞤢𞥄𞤶𞤮 𞤔𞤮𞥅𞤥𞤭𞤪𞤢𞥄𞤱𞤮 𞤴𞤮𞥅𞤬𞤮𞤲𞤮𞤴𞤭𞤥𞤮 𞤻𞤢𞤱𞤵 𞤲'𞤺𞤢𞤥 𞤮 𞤥𞤢𞤱𞤲𞤭𞤲𞤢𞥄𞤴𞤭 𞤀𞤤𞥆𞤢𞤸.
𞤘𞤭𞤤𞤰𞤭 𞤲'𞤺𞤢𞤯𞤭 𞤳𞤢 𞤻𞤢𞥄𞤥𞤵𞤳𞤭𞤥𞤮 𞤸𞤢𞥄 𞤮 𞤥𞤢𞥄𞤴𞤭.
𞤀𞤥𞥆𞤢𞥄 𞤸𞤢𞥄𞤤𞤢 𞤀𞤤𞥆𞤢𞤸 𞤴𞤢𞤸𞤭 𞤴𞤫𞥅𞤧𞤮⹁ 𞤩𞤫𞤴𞤣𞤭 𞤧𞤢𞤲𞤳𞤭𞤼𞤢𞥄𞤳𞤭.
𞤐'𞤁𞤫 𞤄𞤢𞤪𞤲𞤢𞤦𞤢 𞤫 𞤕𞤢𞥄𞤱𞤵𞤤𞤵 𞤳𞤫𞥅𞤻𞤭 𞤳𞤵𞥅𞤺𞤢𞤤 𞤥𞤵''𞤫𞤲 𞤲'𞤣𞤫𞤪 𞤓𞤪𞤵𞤷𞤢𞤤𞤭𞥅𞤥𞤢⹁ 𞤩𞤫 𞤳𞤮𞥅𞤼𞤭𞤣𞤭 𞤫 𞤒𞤢𞤸𞤢𞤴𞤢 𞤦𞤭'𞤫𞤼𞤫𞥅𞤯𞤮 𞤃𞤢𞤪𞤳𞤵𞤧.
|
Kuuɗe Lilaaɓe 13
Barnaba e Bulus Lilaama Sayiifurus
Nder kawtal tokkuɓe Yeesu wonɓe gariiri Antaakiya e woodi annabo'en e ekkitinooɓe, kamɓe ngoni Barnaba e Saaminu bi'eteeɗo Ɓaleejo, e Luusiyus Saayirankeejo, e Manayen mawnuduɗo e Hirudus laamiiɗo, e Caawulu.
Wonde nyalnde e ɓe mawnina Joomiraawo e ɓe cuumoo, sey Ruuhu Allah wi'iɓe, “Kakkitaneeyam Barnaba e Caawulu ngam kuugal ngal noddumiɓe ɓe ngaɗa.”
Gaɗa ɓe cuumake ɓe ngaɗii do'aare, ɓe njowani Barnaba e Caawulu juuɗe ɓe mbarkiɗiniɓe, ɓe ɗoftiɓe ɓe ndilli.
Yaadu Bulus Arandeeru
Gaɗa Ruuhu Allah lilii Barnaba e Caawulu, ɓe njahi gariiri Saluukiya, daga ton ɓe natti komiwal ɓe njahi leydi Sayiifurus ngondi caka ndiyam.
Nde ɓe njottii Salamis, ɓe nga'ajini Wolde Allah ɗon nder cuuɗi do'aare Yahuudanko'en.
Yahaya bi'eteeɗo Markus boo e wondi e maɓɓe, e mo wallaɓe.
Ɓe ngiilii nder leydi Sayiifurus ngondi caka ndiyam haa ɓe ngari gariiri Baafos.
Ton ɓe kawri e goɗɗo Yahuudankeejo darnoowo bi'eteeɗo Bar‑Joocuwa.
O annabiijo fewre, gonduɗo e gomnaajo leydi ndin.
Inde gomnaajo on Sarjiyus Bulus, o neɗɗo gooduɗo faamu.
O noddi Barnaba e Caawulu ngam e mo yiɗi nanuki Wolde Allah.
Ammaa Bar‑Joocuwa on bi'eteeɗo Alimas, o jaɓaayi lilaaɓe ɓen.
(Ma'ana Alimas woni darnoowo ngam o darnoowo.)
E mo yiɗi haɗuki gomnaajo on jaɓa Wolde Allah.
Sey Caawulu, bi'eteeɗo Bulus, keewuɗo Ruuhu Allah, sutiimo, wi'imo, “An ɓii Ceyɗan, a ganyo koo ɗume boɗɗum, keewuɗo ƴoyre kallunde e nganyaandi.
A yiɗi waylutuki goonga Joomiraawo ka warta fewre?
Jooni Joomiraawo no torrete, a wumay, a yi'ataa naange naa ɗum hoccii carel.”
Ɗon e ɗon wonde nyiwre suddi gite Alimas o wumi.
O waɗi ka mbumbumtuki, e mo ɗaɓɓita jogantooɗomo jungo.
Nde gomnaajo on yi'i ko waɗi, o jaɓi Yeesu, ngam o hayɗinii e ekkitinol ngol dow Joomiraawo.
Wa'ajinki Bulus e Antaakiya Leydi Bisiidiya
Sey Bulus e ɓe o yaadata natti komiwal daga gariiri Baafos, ɓe njahi Ferga nder leydi Bamfiiliya.
Ammaa Yahaya Markus aliɓe so''ii Urucaliima.
Ɓe ƴaɓɓii Ferga, ɓe njahi gariiri Antaakiya nder leydi Bisiidiya.
Nyalnde Siwtaare ɓe natti suudu do'aare ɓe njooɗii.
Gaɗa ɗum jangii Attawra e defte annabo'en, sey ardiiɓe suudu do'aare ndun lili goɗɗo wi'aɓe, “Bandiraaɓe, to on ngoodi boliiɗe ɗe cembiɗinirton yimɓe, mbi'eeɓeka.”
Sey Bulus ummii, ƴefti jungo muuɗum, wi'i,
“Onon bandiraaɓe am Israa'iilanko'en e horiiɓe kulooɓe Allah, nanee ko mbi'aymi'on.
Allah mo Israa'iilanko'en o suɓii maama'en meeɗen, o mawninii lenyol maɓɓe ko ngol wonnoo leydi Masar, kadimaa o wurtiniiɓe leydi ndin e bawɗe maako.
O munyaniiɓe duuɓi 40 nder ladde.
Gaɗa o halkii leƴƴi joweeɗiɗi jooɗinooɗi nder leydi Kan'aana, o hokkiɓe ndonu leydi ndin.
Fii ɗu'um fuu waɗii nder duuɓi 450.
Gaɗa maajum, o suɓaniɓe gaɗooɓe kiita haa yaaki jaamanu Annabi Samaa'ila.
“Gaɗa ɗon ɓe torii Allah hokkaɓe laamiiɗo.
Sey Allah hokkiɓe Caawulu, ɓii Kis, ƴiwoyɗo lenyol Biliyaaminu.
O laamiiɓe duuɓi 40.
Nde Joomiraawo jippini Caawulu dow laamu, o lamni Dawda.
Dow Dawda on boo o wi'i, ‘Mi yi'ii Dawda ɓii Jeesi, o neɗɗo pukkaniiɗoyam to ɓernde, gaɗayɗo ko ngiɗmi.’
Daga nder lenyol Dawda on Allah wurtini Yeesu, kisnoowo Israa'iila non no o waarunoo alkawal.
Nden ko Yeesu fuɗɗa kuugal muuɗum, Yahaya wa'ajinanii lenyol Israa'iila fuu ɓe tuuba, ɓe ngaɗanee baptisma.
Nde Yahaya ɓadii heenyuki kuugal muuɗum, o wi'i, ‘Min naa' ɗum on ɗon mo kammiiɗon.
Ammaa e woodi garayɗo gaɗa am, mo mi fotaayi fittuki koo ɓoggi paɗe maako.’
“Onon bandiraaɓe am, lenyol Ibraahim, e onon kulooɓe Allah wonɓe nder meeɗen!
Enen ɗum waddani habaru kisndam.
Wonɓe Urucaliima e mawɓe maɓɓe fuu anditaayi Yeesu o moye.
Ɓe paamaayi boliiɗe annabo'en jangeteeɗe Nyalnde Siwtaare fuu nder cuuɗi do'aare.
Ammaa fuu e non, ɓe kebbini ko annabo'en ɓen mbi'i nde ɓe mbari Yeesu.
Koo nde ɓe keɓaayi daliila waɗankimo kiita mayde, fuu e non ɓe torake Bilaatus waramo.
Nden gaɗa ɓe kebbinii ko Deftere wi'i dow maako fuu, ɓe njippini ɓandu maako daga dow gaafaangal, ɓe ngaɗindu nder yenaande.
Ammaa Allah umminiimo daga mayde.
Balɗe ɗuɗɗe e mo wangana wondunooɓe e maako, tokkuɓemo daga leydi Galiili yaaki Urucaliima.
Jooni kamɓe ɓe ngartii andinooɓemo yeeso yimɓe.
Min ngaddanii'on Habaru Belɗum ɗum Allah waɗannoo maama'en meeɗen alkawal.
Allah hebbinanii'en alkawal ngal, enen ɓiɓɓe maɓɓe, nde o ummini Yeesu daga mayde.
Kadimaa non no ɗum windiraa nder deftere Jabuura suurawol ɗiɗaɓol wi'uki,
‘An, a ɓiɗɗo am,
hande mi wartii nyaako maaɗa.’
Allah umminii Yeesu daga mayde o alataa ɓandu maako nyola nder yenaande.
Non no o wi'unoo:
‘Mi hokkay'on barka ceniiɗum tabbitayɗum,
ɗum ngaɗanmi Dawda alkawal.’
Kadimaa bannye nder Jabuura wi'i,
‘A alataa Ceniiɗo maaɗa nyola.’
Dawda huwii ko Allah yiɗi nder jaamanu muuɗum.
Gaɗa maajum o maayi, o uwaa haade maama'en maako, o nyolii.
Ammaa mo Allah ummini daga mayde nyolaayi.
Bandiraaɓe am, sey andon e min nga'ajinana'on habaru yaafaneeki hakke barka Yeesu.
Kooliiɗomo fuu, o rimɗinaymo daga hakke ɗum Attawra waawaayi rimɗinkiɗum.
Ngam maajum, paamee to' ko annabo'en mbi'i heɓa'on.
Ngam ɓe mbi'ii,
‘Raɗɗum, onon yawanɓe kuuɗe Joomiraawo, on kayɗinay, on kalkay!
Ngam mi waɗay goɗɗum nder jaamanu mooɗon,
ɗum on njaɓataa koo daa goɗɗo famtinii'onɗum!’
”
Too, Bulus e Barnaba e mburtoo suudu do'aare ndun, sey yimɓe toriiɓe ɓe co''oyoo Nyalnde Siwtaare waraynde, ɓe ɓeyda metankiɓe haala kan.
Gaɗa yimɓe ɓen cankitake, Yahuudanko'en ɗuɗɓe e nattuɓe nder diina maɓɓe tokki Bulus e Barnaba.
Kamɓe boo ɓe metaniɓe, e ɓe cembiɗinaɓe ɓe ngaɗa ka tokkuki Allah ngam nder yidde maako o wallaɓe ɓe ngaɗa ko o yiɗi.
Nde Nyalnde Siwtaare yalti, ɓurɓe ɗuuɗuki nder gariiri ndin ngari ngam nanuki Wolde Joomiraawo.
Ammaa nde Yahuudanko'en ngi'i moɓde yimɓe ɗuɗɓe, ɓe nani lawliiru, ɓe ngaɗi ka yedduki ko Bulus ekkitinta, e ɓe kuɗamo.
Ammaa Bulus e Barnaba metaniɓe kulol walaa mbi'i, “Doole min arta wa'ajinanki'on Wolde Allah onon Yahuudanko'en.
Ammaa ngam on calakende, on kollii on potaayi heɓuki yonki ki re'ataa.
Ngam non min njahay to leƴƴi ɗi naa' Yahuudanko'en.
Ngam kanjum woni ko Joomiraawo wi'i min ngaɗa, nde o wi'i,
‘Mi waɗiima ngartaa jayngol to leƴƴi naa' Yahuudanko'en,
ngam ngaddanaa duuniyaaru fuu kisndam.’
”
Nde yimɓe naa' Yahuudanko'en nani non, ɓe nani belɗum, ɓe teddini Wolde Joomiraawo.
Nden ɓen ɗon ɓe Allah siryanii heɓuki yonki ki re'ataa tokki Yeesu.
Wolde Joomiraawo boo sankitii koo toye nder leydi ndin.
Ammaa ardiiɓe Yahuudanko'en ngaɗi rewɓe kulooɓe Allah ɓe ɗum mawninta, e ardiiɓe gariiri ndin nganya Bulus e Barnaba, sey ɓe ngaɗi ɗum fuɗɗi torruki Bulus e Barnaba, ɓe ndiiwiɓe daga nder gariiri maɓɓe.
Ngam non Bulus e Barnaba piɗɗi sollaare paɗe maɓɓe ngam holluki yimɓe ɓen ngaɗii hakke, nden ɓe ndilli gariiri Ikooniya.
Ammaa tokkuɓe Yeesu wonɓe Antaakiya nani belɗum naa' seɗɗa, e ɓe keewi Ruuhu Allah.
|
𞤑𞤵𞥅𞤯𞤫 𞤂𞤭𞤤𞤢𞥄𞤩𞤫 𞥑𞥓
𞤄𞤢𞤪𞤲𞤢𞤦𞤢 𞤫 𞤄𞤵𞤤𞤵𞤧 𞤂𞤭𞤤𞤢𞥄𞤥𞤢 𞤅𞤢𞤴𞤭𞥅𞤬𞤵𞤪𞤵𞤧
𞤐'𞤁𞤫𞤪 𞤳𞤢𞤱𞤼𞤢𞤤 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤱𞤮𞤲𞤩𞤫 𞤺𞤢𞤪𞤭𞥅𞤪𞤭 𞤀𞤲𞤼𞤢𞥄𞤳𞤭𞤴𞤢 𞤫 𞤱𞤮𞥅𞤣𞤭 𞤢𞤲𞥆𞤢𞤦𞤮'𞤫𞤲 𞤫 𞤫𞤳𞥆𞤭𞤼𞤭𞤲𞤮𞥅𞤩𞤫⹁ 𞤳𞤢𞤥𞤩𞤫 𞤲'𞤺𞤮𞤲𞤭 𞤄𞤢𞤪𞤲𞤢𞤦𞤢 𞤫 𞤅𞤢𞥄𞤥𞤭𞤲𞤵 𞤦𞤭'𞤫𞤼𞤫𞥅𞤯𞤮 𞤇𞤢𞤤𞤫𞥅𞤶𞤮⹁ 𞤫 𞤂𞤵𞥅𞤧𞤭𞤴𞤵𞤧 𞤅𞤢𞥄𞤴𞤭𞤪𞤢𞤲𞤳𞤫𞥅𞤶𞤮⹁ 𞤫 𞤃𞤢𞤲𞤢𞤴𞤫𞤲 𞤥𞤢𞤱𞤲𞤵𞤣𞤵𞤯𞤮 𞤫 𞤖𞤭𞤪𞤵𞤣𞤵𞤧 𞤤𞤢𞥄𞤥𞤭𞥅𞤯𞤮⹁ 𞤫 𞤕𞤢𞥄𞤱𞤵𞤤𞤵.
𞤏𞤮𞤲'𞤣𞤫 𞤻𞤢𞤤𞤲'𞤣𞤫 𞤫 𞤩𞤫 𞤥𞤢𞤱𞤲𞤭𞤲𞤢 𞤔𞤮𞥅𞤥𞤭𞤪𞤢𞥄𞤱𞤮 𞤫 𞤩𞤫 𞤷𞤵𞥅𞤥𞤮𞥅⹁ 𞤧𞤫𞤴 𞤈𞤵𞥅𞤸𞤵 𞤀𞤤𞥆𞤢𞤸 𞤱𞤭'𞤭𞤩𞤫⹁ “𞤑𞤢𞤳𞥆𞤭𞤼𞤢𞤲𞤫𞥅𞤴𞤢𞤥 𞤄𞤢𞤪𞤲𞤢𞤦𞤢 𞤫 𞤕𞤢𞥄𞤱𞤵𞤤𞤵 𞤲'𞤺𞤢𞤥 𞤳𞤵𞥅𞤺𞤢𞤤 𞤲'𞤺𞤢𞤤 𞤲𞤮𞤣𞥆𞤵𞤥𞤭𞤩𞤫 𞤩𞤫 𞤲'𞤺𞤢𞤯𞤢.”
𞤘𞤢𞤯𞤢 𞤩𞤫 𞤷𞤵𞥅𞤥𞤢𞤳𞤫 𞤩𞤫 𞤲'𞤺𞤢𞤯𞤭𞥅 𞤣𞤮'𞤢𞥄𞤪𞤫⹁ 𞤩𞤫 𞤲'𞤶𞤮𞤱𞤢𞤲𞤭 𞤄𞤢𞤪𞤲𞤢𞤦𞤢 𞤫 𞤕𞤢𞥄𞤱𞤵𞤤𞤵 𞤶𞤵𞥅𞤯𞤫 𞤩𞤫 𞤲'𞤦𞤢𞤪𞤳𞤭𞤯𞤭𞤲𞤭𞤩𞤫⹁ 𞤩𞤫 𞤯𞤮𞤬𞤼𞤭𞤩𞤫 𞤩𞤫 𞤲'𞤣𞤭𞤤𞥆𞤭.
𞤒𞤢𞥄𞤣𞤵 𞤄𞤵𞤤𞤵𞤧 𞤀𞤪𞤢𞤲'𞤣𞤫𞥅𞤪𞤵
𞤘𞤢𞤯𞤢 𞤈𞤵𞥅𞤸𞤵 𞤀𞤤𞥆𞤢𞤸 𞤤𞤭𞤤𞤭𞥅 𞤄𞤢𞤪𞤲𞤢𞤦𞤢 𞤫 𞤕𞤢𞥄𞤱𞤵𞤤𞤵⹁ 𞤩𞤫 𞤲'𞤶𞤢𞤸𞤭 𞤺𞤢𞤪𞤭𞥅𞤪𞤭 𞤅𞤢𞤤𞤵𞥅𞤳𞤭𞤴𞤢⹁ 𞤣𞤢𞤺𞤢 𞤼𞤮𞤲 𞤩𞤫 𞤲𞤢𞤼𞥆𞤭 𞤳𞤮𞤥𞤭𞤱𞤢𞤤 𞤩𞤫 𞤲'𞤶𞤢𞤸𞤭 𞤤𞤫𞤴𞤣𞤭 𞤅𞤢𞤴𞤭𞥅𞤬𞤵𞤪𞤵𞤧 𞤲'𞤺𞤮𞤲'𞤣𞤭 𞤷𞤢𞤳𞤢 𞤲'𞤣𞤭𞤴𞤢𞤥.
𞤐'𞤁𞤫 𞤩𞤫 𞤲'𞤶𞤮𞤼𞥆𞤭𞥅 𞤅𞤢𞤤𞤢𞤥𞤭𞤧⹁ 𞤩𞤫 𞤲'𞤺𞤢'𞤢𞤶𞤭𞤲𞤭 𞤏𞤮𞤤𞤣𞤫 𞤀𞤤𞥆𞤢𞤸 𞤯𞤮𞤲 𞤲'𞤣𞤫𞤪 𞤷𞤵𞥅𞤯𞤭 𞤣𞤮'𞤢𞥄𞤪𞤫 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲.
𞤒𞤢𞤸𞤢𞤴𞤢 𞤦𞤭'𞤫𞤼𞤫𞥅𞤯𞤮 𞤃𞤢𞤪𞤳𞤵𞤧 𞤦𞤮𞥅 𞤫 𞤱𞤮𞤲'𞤣𞤭 𞤫 𞤥𞤢𞤩𞥆𞤫⹁ 𞤫 𞤥𞤮 𞤱𞤢𞤤𞥆𞤢𞤩𞤫.
𞤇𞤫 𞤲'𞤺𞤭𞥅𞤤𞤭𞥅 𞤲'𞤣𞤫𞤪 𞤤𞤫𞤴𞤣𞤭 𞤅𞤢𞤴𞤭𞥅𞤬𞤵𞤪𞤵𞤧 𞤲'𞤺𞤮𞤲'𞤣𞤭 𞤷𞤢𞤳𞤢 𞤲'𞤣𞤭𞤴𞤢𞤥 𞤸𞤢𞥄 𞤩𞤫 𞤲'𞤺𞤢𞤪𞤭 𞤺𞤢𞤪𞤭𞥅𞤪𞤭 𞤄𞤢𞥄𞤬𞤮𞤧.
𞤚𞤮𞤲 𞤩𞤫 𞤳𞤢𞤱𞤪𞤭 𞤫 𞤺𞤮𞤯𞥆𞤮 𞤒𞤢𞤸𞤵𞥅𞤣𞤢𞤲𞤳𞤫𞥅𞤶𞤮 𞤣𞤢𞤪𞤲𞤮𞥅𞤱𞤮 𞤦𞤭'𞤫𞤼𞤫𞥅𞤯𞤮 𞤄𞤢𞤪‑𞤔𞤮𞥅𞤷𞤵𞤱𞤢.
𞤌 𞤢𞤲𞥆𞤢𞤦𞤭𞥅𞤶𞤮 𞤬𞤫𞤱𞤪𞤫⹁ 𞤺𞤮𞤲'𞤣𞤵𞤯𞤮 𞤫 𞤺𞤮𞤥𞤲𞤢𞥄𞤶𞤮 𞤤𞤫𞤴𞤣𞤭 𞤲'𞤣𞤭𞤲.
𞤋𞤲'𞤣𞤫 𞤺𞤮𞤥𞤲𞤢𞥄𞤶𞤮 𞤮𞤲 𞤅𞤢𞤪𞤶𞤭𞤴𞤵𞤧 𞤄𞤵𞤤𞤵𞤧⹁ 𞤮 𞤲𞤫𞤯𞥆𞤮 𞤺𞤮𞥅𞤣𞤵𞤯𞤮 𞤬𞤢𞥄𞤥𞤵.
𞤌 𞤲𞤮𞤣𞥆𞤭 𞤄𞤢𞤪𞤲𞤢𞤦𞤢 𞤫 𞤕𞤢𞥄𞤱𞤵𞤤𞤵 𞤲'𞤺𞤢𞤥 𞤫 𞤥𞤮 𞤴𞤭𞤯𞤭 𞤲𞤢𞤲𞤵𞤳𞤭 𞤏𞤮𞤤𞤣𞤫 𞤀𞤤𞥆𞤢𞤸.
𞤀𞤥𞥆𞤢𞥄 𞤄𞤢𞤪‑𞤔𞤮𞥅𞤷𞤵𞤱𞤢 𞤮𞤲 𞤦𞤭'𞤫𞤼𞤫𞥅𞤯𞤮 𞤀𞤤𞤭𞤥𞤢𞤧⹁ 𞤮 𞤶𞤢𞤩𞤢𞥄𞤴𞤭 𞤤𞤭𞤤𞤢𞥄𞤩𞤫 𞤩𞤫𞤲.
(𞤃𞤢'𞤢𞤲𞤢 𞤀𞤤𞤭𞤥𞤢𞤧 𞤱𞤮𞤲𞤭 𞤣𞤢𞤪𞤲𞤮𞥅𞤱𞤮 𞤲'𞤺𞤢𞤥 𞤮 𞤣𞤢𞤪𞤲𞤮𞥅𞤱𞤮.)
𞤉 𞤥𞤮 𞤴𞤭𞤯𞤭 𞤸𞤢𞤯𞤵𞤳𞤭 𞤺𞤮𞤥𞤲𞤢𞥄𞤶𞤮 𞤮𞤲 𞤶𞤢𞤩𞤢 𞤏𞤮𞤤𞤣𞤫 𞤀𞤤𞥆𞤢𞤸.
𞤅𞤫𞤴 𞤕𞤢𞥄𞤱𞤵𞤤𞤵⹁ 𞤦𞤭'𞤫𞤼𞤫𞥅𞤯𞤮 𞤄𞤵𞤤𞤵𞤧⹁ 𞤳𞤫𞥅𞤱𞤵𞤯𞤮 𞤈𞤵𞥅𞤸𞤵 𞤀𞤤𞥆𞤢𞤸⹁ 𞤧𞤵𞤼𞤭𞥅𞤥𞤮⹁ 𞤱𞤭'𞤭𞤥𞤮⹁ “𞤀𞤲 𞤩𞤭𞥅 𞤕𞤫𞤴𞤯𞤢𞤲⹁ 𞤢 𞤺𞤢𞤻𞤮 𞤳𞤮𞥅 𞤯𞤵𞤥𞤫 𞤦𞤮𞤯𞥆𞤵𞤥⹁ 𞤳𞤫𞥅𞤱𞤵𞤯𞤮 𞤰𞤮𞤴𞤪𞤫 𞤳𞤢𞤤𞥆𞤵𞤲'𞤣𞤫 𞤫 𞤲'𞤺𞤢𞤻𞤢𞥄𞤲'𞤣𞤭.
𞤀 𞤴𞤭𞤯𞤭 𞤱𞤢𞤴𞤤𞤵𞤼𞤵𞤳𞤭 𞤺𞤮𞥅𞤲'𞤺𞤢 𞤔𞤮𞥅𞤥𞤭𞤪𞤢𞥄𞤱𞤮 𞤳𞤢 𞤱𞤢𞤪𞤼𞤢 𞤬𞤫𞤱𞤪𞤫؟
𞤔𞤮𞥅𞤲𞤭 𞤔𞤮𞥅𞤥𞤭𞤪𞤢𞥄𞤱𞤮 𞤲𞤮 𞤼𞤮𞤪𞥆𞤫𞤼𞤫⹁ 𞤢 𞤱𞤵𞤥𞤢𞤴⹁ 𞤢 𞤴𞤭'𞤢𞤼𞤢𞥄 𞤲𞤢𞥄𞤲'𞤺𞤫 𞤲𞤢𞥄 𞤯𞤵𞤥 𞤸𞤮𞤷𞥆𞤭𞥅 𞤷𞤢𞤪𞤫𞤤.”
𞤍𞤮𞤲 𞤫 𞤯𞤮𞤲 𞤱𞤮𞤲'𞤣𞤫 𞤻𞤭𞤱𞤪𞤫 𞤧𞤵𞤣𞥆𞤭 𞤺𞤭𞤼𞤫 𞤀𞤤𞤭𞤥𞤢𞤧 𞤮 𞤱𞤵𞤥𞤭.
𞤌 𞤱𞤢𞤯𞤭 𞤳𞤢 𞤲'𞤦𞤵𞤲'𞤦𞤵𞤥𞤼𞤵𞤳𞤭⹁ 𞤫 𞤥𞤮 𞤯𞤢𞤩𞥆𞤭𞤼𞤢 𞤶𞤮𞤺𞤢𞤲𞤼𞤮𞥅𞤯𞤮𞤥𞤮 𞤶𞤵𞤲'𞤺𞤮.
𞤐'𞤁𞤫 𞤺𞤮𞤥𞤲𞤢𞥄𞤶𞤮 𞤮𞤲 𞤴𞤭'𞤭 𞤳𞤮 𞤱𞤢𞤯𞤭⹁ 𞤮 𞤶𞤢𞤩𞤭 𞤒𞤫𞥅𞤧𞤵⹁ 𞤲'𞤺𞤢𞤥 𞤮 𞤸𞤢𞤴𞤯𞤭𞤲𞤭𞥅 𞤫 𞤫𞤳𞥆𞤭𞤼𞤭𞤲𞤮𞤤 𞤲'𞤺𞤮𞤤 𞤣𞤮𞤱 𞤔𞤮𞥅𞤥𞤭𞤪𞤢𞥄𞤱𞤮.
𞤏𞤢'𞤢𞤶𞤭𞤲𞤳𞤭 𞤄𞤵𞤤𞤵𞤧 𞤫 𞤀𞤲𞤼𞤢𞥄𞤳𞤭𞤴𞤢 𞤂𞤫𞤴𞤣𞤭 𞤄𞤭𞤧𞤭𞥅𞤣𞤭𞤴𞤢
𞤅𞤫𞤴 𞤄𞤵𞤤𞤵𞤧 𞤫 𞤩𞤫 𞤮 𞤴𞤢𞥄𞤣𞤢𞤼𞤢 𞤲𞤢𞤼𞥆𞤭 𞤳𞤮𞤥𞤭𞤱𞤢𞤤 𞤣𞤢𞤺𞤢 𞤺𞤢𞤪𞤭𞥅𞤪𞤭 𞤄𞤢𞥄𞤬𞤮𞤧⹁ 𞤩𞤫 𞤲'𞤶𞤢𞤸𞤭 𞤊𞤫𞤪𞤺𞤢 𞤲'𞤣𞤫𞤪 𞤤𞤫𞤴𞤣𞤭 𞤄𞤢𞤥𞤬𞤭𞥅𞤤𞤭𞤴𞤢.
𞤀𞤥𞥆𞤢𞥄 𞤒𞤢𞤸𞤢𞤴𞤢 𞤃𞤢𞤪𞤳𞤵𞤧 𞤢𞤤𞤭𞤩𞤫 𞤧𞤮''𞤭𞥅 𞤓𞤪𞤵𞤷𞤢𞤤𞤭𞥅𞤥𞤢.
𞤇𞤫 𞤰𞤢𞤩𞥆𞤭𞥅 𞤊𞤫𞤪𞤺𞤢⹁ 𞤩𞤫 𞤲'𞤶𞤢𞤸𞤭 𞤺𞤢𞤪𞤭𞥅𞤪𞤭 𞤀𞤲𞤼𞤢𞥄𞤳𞤭𞤴𞤢 𞤲'𞤣𞤫𞤪 𞤤𞤫𞤴𞤣𞤭 𞤄𞤭𞤧𞤭𞥅𞤣𞤭𞤴𞤢.
𞤐𞤴𞤢𞤤𞤲'𞤣𞤫 𞤅𞤭𞤱𞤼𞤢𞥄𞤪𞤫 𞤩𞤫 𞤲𞤢𞤼𞥆𞤭 𞤧𞤵𞥅𞤣𞤵 𞤣𞤮'𞤢𞥄𞤪𞤫 𞤩𞤫 𞤲'𞤶𞤮𞥅𞤯𞤭𞥅.
𞤘𞤢𞤯𞤢 𞤯𞤵𞤥 𞤶𞤢𞤲'𞤺𞤭𞥅 𞤀𞤼𞥆𞤢𞤱𞤪𞤢 𞤫 𞤣𞤫𞤬𞤼𞤫 𞤢𞤲𞥆𞤢𞤦𞤮'𞤫𞤲⹁ 𞤧𞤫𞤴 𞤢𞤪𞤣𞤭𞥅𞤩𞤫 𞤧𞤵𞥅𞤣𞤵 𞤣𞤮'𞤢𞥄𞤪𞤫 𞤲'𞤣𞤵𞤲 𞤤𞤭𞤤𞤭 𞤺𞤮𞤯𞥆𞤮 𞤱𞤭'𞤢𞤩𞤫⹁ “𞤄𞤢𞤲'𞤣𞤭𞤪𞤢𞥄𞤩𞤫⹁ 𞤼𞤮 𞤮𞤲 𞤲'𞤺𞤮𞥅𞤣𞤭 𞤦𞤮𞤤𞤭𞥅𞤯𞤫 𞤯𞤫 𞤷𞤫𞤲'𞤦𞤭𞤯𞤭𞤲𞤭𞤪𞤼𞤮𞤲 𞤴𞤭𞤥𞤩𞤫⹁ 𞤲'𞤦𞤭'𞤫𞥅𞤩𞤫𞤳𞤢.”
𞤅𞤫𞤴 𞤄𞤵𞤤𞤵𞤧 𞤵𞤥𞥆𞤭𞥅⹁ 𞤰𞤫𞤬𞤼𞤭 𞤶𞤵𞤲'𞤺𞤮 𞤥𞤵𞥅𞤯𞤵𞤥⹁ 𞤱𞤭'𞤭⹁
“𞤌𞤲𞤮𞤲 𞤦𞤢𞤲'𞤣𞤭𞤪𞤢𞥄𞤩𞤫 𞤢𞤥 𞤋𞤧𞤪𞤢𞥄'𞤭𞥅𞤤𞤢𞤲𞤳𞤮'𞤫𞤲 𞤫 𞤸𞤮𞤪𞤭𞥅𞤩𞤫 𞤳𞤵𞤤𞤮𞥅𞤩𞤫 𞤀𞤤𞥆𞤢𞤸⹁ 𞤲𞤢𞤲𞤫𞥅 𞤳𞤮 𞤲'𞤦𞤭'𞤢𞤴𞤥𞤭'𞤮𞤲.
𞤀𞤤𞥆𞤢𞤸 𞤥𞤮 𞤋𞤧𞤪𞤢𞥄'𞤭𞥅𞤤𞤢𞤲𞤳𞤮'𞤫𞤲 𞤮 𞤧𞤵𞤩𞤭𞥅 𞤥𞤢𞥄𞤥𞤢'𞤫𞤲 𞤥𞤫𞥅𞤯𞤫𞤲⹁ 𞤮 𞤥𞤢𞤱𞤲𞤭𞤲𞤭𞥅 𞤤𞤫𞤻𞤮𞤤 𞤥𞤢𞤩𞥆𞤫 𞤳𞤮 𞤲'𞤺𞤮𞤤 𞤱𞤮𞤲𞥆𞤮𞥅 𞤤𞤫𞤴𞤣𞤭 𞤃𞤢𞤧𞤢𞤪⹁ 𞤳𞤢𞤣𞤭𞤥𞤢𞥄 𞤮 𞤱𞤵𞤪𞤼𞤭𞤲𞤭𞥅𞤩𞤫 𞤤𞤫𞤴𞤣𞤭 𞤲'𞤣𞤭𞤲 𞤫 𞤦𞤢𞤱𞤯𞤫 𞤥𞤢𞥄𞤳𞤮.
𞤌 𞤥𞤵𞤻𞤢𞤲𞤭𞥅𞤩𞤫 𞤣𞤵𞥅𞤩𞤭 𞥔𞥐 𞤲'𞤣𞤫𞤪 𞤤𞤢𞤣𞥆𞤫.
𞤘𞤢𞤯𞤢 𞤮 𞤸𞤢𞤤𞤳𞤭𞥅 𞤤𞤫𞤰𞥆𞤭 𞤶𞤮𞤱𞤫𞥅𞤯𞤭𞤯𞤭 𞤶𞤮𞥅𞤯𞤭𞤲𞤮𞥅𞤯𞤭 𞤲'𞤣𞤫𞤪 𞤤𞤫𞤴𞤣𞤭 𞤑𞤢𞤲'𞤢𞥄𞤲𞤢⹁ 𞤮 𞤸𞤮𞤳𞥆𞤭𞤩𞤫 𞤲'𞤣𞤮𞤲𞤵 𞤤𞤫𞤴𞤣𞤭 𞤲'𞤣𞤭𞤲.
𞤊𞤭𞥅 𞤯𞤵'𞤵𞤥 𞤬𞤵𞥅 𞤱𞤢𞤯𞤭𞥅 𞤲'𞤣𞤫𞤪 𞤣𞤵𞥅𞤩𞤭 𞥔𞥕𞥐.
𞤘𞤢𞤯𞤢 𞤥𞤢𞥄𞤶𞤵𞤥⹁ 𞤮 𞤧𞤵𞤩𞤢𞤲𞤭𞤩𞤫 𞤺𞤢𞤯𞤮𞥅𞤩𞤫 𞤳𞤭𞥅𞤼𞤢 𞤸𞤢𞥄 𞤴𞤢𞥄𞤳𞤭 𞤶𞤢𞥄𞤥𞤢𞤲𞤵 𞤀𞤲𞥆𞤢𞤦𞤭 𞤅𞤢𞤥𞤢𞥄'𞤭𞤤𞤢.
“𞤘𞤢𞤯𞤢 𞤯𞤮𞤲 𞤩𞤫 𞤼𞤮𞤪𞤭𞥅 𞤀𞤤𞥆𞤢𞤸 𞤸𞤮𞤳𞥆𞤢𞤩𞤫 𞤤𞤢𞥄𞤥𞤭𞥅𞤯𞤮.
𞤅𞤫𞤴 𞤀𞤤𞥆𞤢𞤸 𞤸𞤮𞤳𞥆𞤭𞤩𞤫 𞤕𞤢𞥄𞤱𞤵𞤤𞤵⹁ 𞤩𞤭𞥅 𞤑𞤭𞤧⹁ 𞤰𞤭𞤱𞤮𞤴𞤯𞤮 𞤤𞤫𞤻𞤮𞤤 𞤄𞤭𞤤𞤭𞤴𞤢𞥄𞤥𞤭𞤲𞤵.
𞤌 𞤤𞤢𞥄𞤥𞤭𞥅𞤩𞤫 𞤣𞤵𞥅𞤩𞤭 𞥔𞥐.
𞤐'𞤁𞤫 𞤔𞤮𞥅𞤥𞤭𞤪𞤢𞥄𞤱𞤮 𞤶𞤭𞤨𞥆𞤭𞤲𞤭 𞤕𞤢𞥄𞤱𞤵𞤤𞤵 𞤣𞤮𞤱 𞤤𞤢𞥄𞤥𞤵⹁ 𞤮 𞤤𞤢𞤥𞤲𞤭 𞤁𞤢𞤱𞤣𞤢.
𞤁𞤮𞤱 𞤁𞤢𞤱𞤣𞤢 𞤮𞤲 𞤦𞤮𞥅 𞤮 𞤱𞤭'𞤭⹁ ‘𞤃𞤭 𞤴𞤭'𞤭𞥅 𞤁𞤢𞤱𞤣𞤢 𞤩𞤭𞥅 𞤔𞤫𞥅𞤧𞤭⹁ 𞤮 𞤲𞤫𞤯𞥆𞤮 𞤨𞤵𞤳𞥆𞤢𞤲𞤭𞥅𞤯𞤮𞤴𞤢𞤥 𞤼𞤮 𞤩𞤫𞤪𞤲'𞤣𞤫⹁ 𞤺𞤢𞤯𞤢𞤴𞤯𞤮 𞤳𞤮 𞤲'𞤺𞤭𞤯𞤥𞤭.’
𞤁𞤢𞤺𞤢 𞤲'𞤣𞤫𞤪 𞤤𞤫𞤻𞤮𞤤 𞤁𞤢𞤱𞤣𞤢 𞤮𞤲 𞤀𞤤𞥆𞤢𞤸 𞤱𞤵𞤪𞤼𞤭𞤲𞤭 𞤒𞤫𞥅𞤧𞤵⹁ 𞤳𞤭𞤧𞤲𞤮𞥅𞤱𞤮 𞤋𞤧𞤪𞤢𞥄'𞤭𞥅𞤤𞤢 𞤲𞤮𞤲 𞤲𞤮 𞤮 𞤱𞤢𞥄𞤪𞤵𞤲𞤮𞥅 𞤢𞤤𞤳𞤢𞤱𞤢𞤤.
𞤐'𞤁𞤫𞤲 𞤳𞤮 𞤒𞤫𞥅𞤧𞤵 𞤬𞤵𞤯𞥆𞤢 𞤳𞤵𞥅𞤺𞤢𞤤 𞤥𞤵𞥅𞤯𞤵𞤥⹁ 𞤒𞤢𞤸𞤢𞤴𞤢 𞤱𞤢'𞤢𞤶𞤭𞤲𞤢𞤲𞤭𞥅 𞤤𞤫𞤻𞤮𞤤 𞤋𞤧𞤪𞤢𞥄'𞤭𞥅𞤤𞤢 𞤬𞤵𞥅 𞤩𞤫 𞤼𞤵𞥅𞤦𞤢⹁ 𞤩𞤫 𞤲'𞤺𞤢𞤯𞤢𞤲𞤫𞥅 𞤦𞤢𞤨𞤼𞤭𞤧𞤥𞤢.
𞤐'𞤁𞤫 𞤒𞤢𞤸𞤢𞤴𞤢 𞤩𞤢𞤣𞤭𞥅 𞤸𞤫𞥅𞤻𞤵𞤳𞤭 𞤳𞤵𞥅𞤺𞤢𞤤 𞤥𞤵𞥅𞤯𞤵𞤥⹁ 𞤮 𞤱𞤭'𞤭⹁ ‘𞤃𞤭𞤲 𞤲𞤢𞥄' 𞤯𞤵𞤥 𞤮𞤲 𞤯𞤮𞤲 𞤥𞤮 𞤳𞤢𞤥𞥆𞤭𞥅𞤯𞤮𞤲.
𞤀𞤥𞥆𞤢𞥄 𞤫 𞤱𞤮𞥅𞤣𞤭 𞤺𞤢𞤪𞤢𞤴𞤯𞤮 𞤺𞤢𞤯𞤢 𞤢𞤥⹁ 𞤥𞤮 𞤥𞤭 𞤬𞤮𞤼𞤢𞥄𞤴𞤭 𞤬𞤭𞤼𞥆𞤵𞤳𞤭 𞤳𞤮𞥅 𞤩𞤮𞤺𞥆𞤭 𞤨𞤢𞤯𞤫 𞤥𞤢𞥄𞤳𞤮.’
“𞤌𞤲𞤮𞤲 𞤦𞤢𞤲'𞤣𞤭𞤪𞤢𞥄𞤩𞤫 𞤢𞤥⹁ 𞤤𞤫𞤻𞤮𞤤 𞤋𞤦𞤪𞤢𞥄𞤸𞤭𞤥⹁ 𞤫 𞤮𞤲𞤮𞤲 𞤳𞤵𞤤𞤮𞥅𞤩𞤫 𞤀𞤤𞥆𞤢𞤸 𞤱𞤮𞤲𞤩𞤫 𞤲'𞤣𞤫𞤪 𞤥𞤫𞥅𞤯𞤫𞤲!
𞤉𞤲𞤫𞤲 𞤯𞤵𞤥 𞤱𞤢𞤣𞥆𞤢𞤲𞤭 𞤸𞤢𞤦𞤢𞤪𞤵 𞤳𞤭𞤧𞤲'𞤣𞤢𞤥.
𞤏𞤮𞤲𞤩𞤫 𞤓𞤪𞤵𞤷𞤢𞤤𞤭𞥅𞤥𞤢 𞤫 𞤥𞤢𞤱𞤩𞤫 𞤥𞤢𞤩𞥆𞤫 𞤬𞤵𞥅 𞤢𞤲'𞤣𞤭𞤼𞤢𞥄𞤴𞤭 𞤒𞤫𞥅𞤧𞤵 𞤮 𞤥𞤮𞤴𞤫.
𞤇𞤫 𞤨𞤢𞥄𞤥𞤢𞥄𞤴𞤭 𞤦𞤮𞤤𞤭𞥅𞤯𞤫 𞤢𞤲𞥆𞤢𞤦𞤮'𞤫𞤲 𞤶𞤢𞤲'𞤺𞤫𞤼𞤫𞥅𞤯𞤫 𞤐𞤴𞤢𞤤𞤲'𞤣𞤫 𞤅𞤭𞤱𞤼𞤢𞥄𞤪𞤫 𞤬𞤵𞥅 𞤲'𞤣𞤫𞤪 𞤷𞤵𞥅𞤯𞤭 𞤣𞤮'𞤢𞥄𞤪𞤫.
𞤀𞤥𞥆𞤢𞥄 𞤬𞤵𞥅 𞤫 𞤲𞤮𞤲⹁ 𞤩𞤫 𞤳𞤫𞤦𞥆𞤭𞤲𞤭 𞤳𞤮 𞤢𞤲𞥆𞤢𞤦𞤮'𞤫𞤲 𞤩𞤫𞤲 𞤲'𞤦𞤭'𞤭 𞤲'𞤣𞤫 𞤩𞤫 𞤲'𞤦𞤢𞤪𞤭 𞤒𞤫𞥅𞤧𞤵.
𞤑𞤮𞥅 𞤲'𞤣𞤫 𞤩𞤫 𞤳𞤫𞤩𞤢𞥄𞤴𞤭 𞤣𞤢𞤤𞤭𞥅𞤤𞤢 𞤱𞤢𞤯𞤢𞤲𞤳𞤭𞤥𞤮 𞤳𞤭𞥅𞤼𞤢 𞤥𞤢𞤴𞤣𞤫⹁ 𞤬𞤵𞥅 𞤫 𞤲𞤮𞤲 𞤩𞤫 𞤼𞤮𞤪𞤢𞤳𞤫 𞤄𞤭𞤤𞤢𞥄𞤼𞤵𞤧 𞤱𞤢𞤪𞤢𞤥𞤮.
𞤐'𞤁𞤫𞤲 𞤺𞤢𞤯𞤢 𞤩𞤫 𞤳𞤫𞤦𞥆𞤭𞤲𞤭𞥅 𞤳𞤮 𞤁𞤫𞤬𞤼𞤫𞤪𞤫 𞤱𞤭'𞤭 𞤣𞤮𞤱 𞤥𞤢𞥄𞤳𞤮 𞤬𞤵𞥅⹁ 𞤩𞤫 𞤲'𞤶𞤭𞤨𞥆𞤭𞤲𞤭 𞤩𞤢𞤲'𞤣𞤵 𞤥𞤢𞥄𞤳𞤮 𞤣𞤢𞤺𞤢 𞤣𞤮𞤱 𞤺𞤢𞥄𞤬𞤢𞥄𞤲'𞤺𞤢𞤤⹁ 𞤩𞤫 𞤲'𞤺𞤢𞤯𞤭𞤲'𞤣𞤵 𞤲'𞤣𞤫𞤪 𞤴𞤫𞤲𞤢𞥄𞤲'𞤣𞤫.
𞤀𞤥𞥆𞤢𞥄 𞤀𞤤𞥆𞤢𞤸 𞤵𞤥𞥆𞤭𞤲𞤭𞥅𞤥𞤮 𞤣𞤢𞤺𞤢 𞤥𞤢𞤴𞤣𞤫.
𞤄𞤢𞤤𞤯𞤫 𞤯𞤵𞤯𞥆𞤫 𞤫 𞤥𞤮 𞤱𞤢𞤲'𞤺𞤢𞤲𞤢 𞤱𞤮𞤲'𞤣𞤵𞤲𞤮𞥅𞤩𞤫 𞤫 𞤥𞤢𞥄𞤳𞤮⹁ 𞤼𞤮𞤳𞥆𞤵𞤩𞤫𞤥𞤮 𞤣𞤢𞤺𞤢 𞤤𞤫𞤴𞤣𞤭 𞤘𞤢𞤤𞤭𞥅𞤤𞤭 𞤴𞤢𞥄𞤳𞤭 𞤓𞤪𞤵𞤷𞤢𞤤𞤭𞥅𞤥𞤢.
𞤔𞤮𞥅𞤲𞤭 𞤳𞤢𞤥𞤩𞤫 𞤩𞤫 𞤲'𞤺𞤢𞤪𞤼𞤭𞥅 𞤢𞤲'𞤣𞤭𞤲𞤮𞥅𞤩𞤫𞤥𞤮 𞤴𞤫𞥅𞤧𞤮 𞤴𞤭𞤥𞤩𞤫.
𞤃𞤭𞤲 𞤲'𞤺𞤢𞤣𞥆𞤢𞤲𞤭𞥅'𞤮𞤲 𞤖𞤢𞤦𞤢𞤪𞤵 𞤄𞤫𞤤𞤯𞤵𞤥 𞤯𞤵𞤥 𞤀𞤤𞥆𞤢𞤸 𞤱𞤢𞤯𞤢𞤲𞥆𞤮𞥅 𞤥𞤢𞥄𞤥𞤢'𞤫𞤲 𞤥𞤫𞥅𞤯𞤫𞤲 𞤢𞤤𞤳𞤢𞤱𞤢𞤤.
𞤀𞤤𞥆𞤢𞤸 𞤸𞤫𞤦𞥆𞤭𞤲𞤢𞤲𞤭𞥅'𞤫𞤲 𞤢𞤤𞤳𞤢𞤱𞤢𞤤 𞤲'𞤺𞤢𞤤⹁ 𞤫𞤲𞤫𞤲 𞤩𞤭𞤩𞥆𞤫 𞤥𞤢𞤩𞥆𞤫⹁ 𞤲'𞤣𞤫 𞤮 𞤵𞤥𞥆𞤭𞤲𞤭 𞤒𞤫𞥅𞤧𞤵 𞤣𞤢𞤺𞤢 𞤥𞤢𞤴𞤣𞤫.
𞤑𞤢𞤣𞤭𞤥𞤢𞥄 𞤲𞤮𞤲 𞤲𞤮 𞤯𞤵𞤥 𞤱𞤭𞤲'𞤣𞤭𞤪𞤢𞥄 𞤲'𞤣𞤫𞤪 𞤣𞤫𞤬𞤼𞤫𞤪𞤫 𞤔𞤢𞤦𞤵𞥅𞤪𞤢 𞤧𞤵𞥅𞤪𞤢𞤱𞤮𞤤 𞤯𞤭𞤯𞤢𞤩𞤮𞤤 𞤱𞤭'𞤵𞤳𞤭⹁
‘𞤀𞤲⹁ 𞤢 𞤩𞤭𞤯𞥆𞤮 𞤢𞤥⹁
𞤸𞤢𞤲'𞤣𞤫 𞤥𞤭 𞤱𞤢𞤪𞤼𞤭𞥅 𞤻𞤢𞥄𞤳𞤮 𞤥𞤢𞥄𞤯𞤢.’
𞤀𞤤𞥆𞤢𞤸 𞤵𞤥𞥆𞤭𞤲𞤭𞥅 𞤒𞤫𞥅𞤧𞤵 𞤣𞤢𞤺𞤢 𞤥𞤢𞤴𞤣𞤫 𞤮 𞤢𞤤𞤢𞤼𞤢𞥄 𞤩𞤢𞤲'𞤣𞤵 𞤥𞤢𞥄𞤳𞤮 𞤻𞤮𞤤𞤢 𞤲'𞤣𞤫𞤪 𞤴𞤫𞤲𞤢𞥄𞤲'𞤣𞤫.
𞤐𞤮𞤲 𞤲𞤮 𞤮 𞤱𞤭'𞤵𞤲𞤮𞥅:
‘𞤃𞤭 𞤸𞤮𞤳𞥆𞤢𞤴'𞤮𞤲 𞤦𞤢𞤪𞤳𞤢 𞤷𞤫𞤲𞤭𞥅𞤯𞤵𞤥 𞤼𞤢𞤦𞥆𞤭𞤼𞤢𞤴𞤯𞤵𞤥⹁
𞤯𞤵𞤥 𞤲'𞤺𞤢𞤯𞤢𞤲𞤥𞤭 𞤁𞤢𞤱𞤣𞤢 𞤢𞤤𞤳𞤢𞤱𞤢𞤤.’
𞤑𞤢𞤣𞤭𞤥𞤢𞥄 𞤦𞤢𞤻𞥆𞤫 𞤲'𞤣𞤫𞤪 𞤔𞤢𞤦𞤵𞥅𞤪𞤢 𞤱𞤭'𞤭⹁
‘𞤀 𞤢𞤤𞤢𞤼𞤢𞥄 𞤕𞤫𞤲𞤭𞥅𞤯𞤮 𞤥𞤢𞥄𞤯𞤢 𞤻𞤮𞤤𞤢.’
𞤁𞤢𞤱𞤣𞤢 𞤸𞤵𞤱𞤭𞥅 𞤳𞤮 𞤀𞤤𞥆𞤢𞤸 𞤴𞤭𞤯𞤭 𞤲'𞤣𞤫𞤪 𞤶𞤢𞥄𞤥𞤢𞤲𞤵 𞤥𞤵𞥅𞤯𞤵𞤥.
𞤘𞤢𞤯𞤢 𞤥𞤢𞥄𞤶𞤵𞤥 𞤮 𞤥𞤢𞥄𞤴𞤭⹁ 𞤮 𞤵𞤱𞤢𞥄 𞤸𞤢𞥄𞤣𞤫 𞤥𞤢𞥄𞤥𞤢'𞤫𞤲 𞤥𞤢𞥄𞤳𞤮⹁ 𞤮 𞤻𞤮𞤤𞤭𞥅.
𞤀𞤥𞥆𞤢𞥄 𞤥𞤮 𞤀𞤤𞥆𞤢𞤸 𞤵𞤥𞥆𞤭𞤲𞤭 𞤣𞤢𞤺𞤢 𞤥𞤢𞤴𞤣𞤫 𞤻𞤮𞤤𞤢𞥄𞤴𞤭.
𞤄𞤢𞤲'𞤣𞤭𞤪𞤢𞥄𞤩𞤫 𞤢𞤥⹁ 𞤧𞤫𞤴 𞤢𞤲'𞤣𞤮𞤲 𞤫 𞤥𞤭𞤲 𞤲'𞤺𞤢'𞤢𞤶𞤭𞤲𞤢𞤲𞤢'𞤮𞤲 𞤸𞤢𞤦𞤢𞤪𞤵 𞤴𞤢𞥄𞤬𞤢𞤲𞤫𞥅𞤳𞤭 𞤸𞤢𞤳𞥆𞤫 𞤦𞤢𞤪𞤳𞤢 𞤒𞤫𞥅𞤧𞤵.
𞤑𞤮𞥅𞤤𞤭𞥅𞤯𞤮𞤥𞤮 𞤬𞤵𞥅⹁ 𞤮 𞤪𞤭𞤥𞤯𞤭𞤲𞤢𞤴𞤥𞤮 𞤣𞤢𞤺𞤢 𞤸𞤢𞤳𞥆𞤫 𞤯𞤵𞤥 𞤀𞤼𞥆𞤢𞤱𞤪𞤢 𞤱𞤢𞥄𞤱𞤢𞥄𞤴𞤭 𞤪𞤭𞤥𞤯𞤭𞤲𞤳𞤭𞤯𞤵𞤥.
𞤐'𞤘𞤢𞤥 𞤥𞤢𞥄𞤶𞤵𞤥⹁ 𞤨𞤢𞥄𞤥𞤫𞥅 𞤼𞤮' 𞤳𞤮 𞤢𞤲𞥆𞤢𞤦𞤮'𞤫𞤲 𞤲'𞤦𞤭'𞤭 𞤸𞤫𞤩𞤢'𞤮𞤲.
𞤐'𞤘𞤢𞤥 𞤩𞤫 𞤲'𞤦𞤭'𞤭𞥅⹁
‘𞤈𞤢𞤯𞥆𞤵𞤥⹁ 𞤮𞤲𞤮𞤲 𞤴𞤢𞤱𞤢𞤲𞤩𞤫 𞤳𞤵𞥅𞤯𞤫 𞤔𞤮𞥅𞤥𞤭𞤪𞤢𞥄𞤱𞤮⹁ 𞤮𞤲 𞤳𞤢𞤴𞤯𞤭𞤲𞤢𞤴⹁ 𞤮𞤲 𞤳𞤢𞤤𞤳𞤢𞤴!
𞤐'𞤘𞤢𞤥 𞤥𞤭 𞤱𞤢𞤯𞤢𞤴 𞤺𞤮𞤯𞥆𞤵𞤥 𞤲'𞤣𞤫𞤪 𞤶𞤢𞥄𞤥𞤢𞤲𞤵 𞤥𞤮𞥅𞤯𞤮𞤲⹁
𞤯𞤵𞤥 𞤮𞤲 𞤲'𞤶𞤢𞤩𞤢𞤼𞤢𞥄 𞤳𞤮𞥅 𞤣𞤢𞥄 𞤺𞤮𞤯𞥆𞤮 𞤬𞤢𞤥𞤼𞤭𞤲𞤭𞥅'𞤮𞤲𞤯𞤵𞤥!’
”
𞤚𞤮𞥅⹁ 𞤄𞤵𞤤𞤵𞤧 𞤫 𞤄𞤢𞤪𞤲𞤢𞤦𞤢 𞤫 𞤲'𞤦𞤵𞤪𞤼𞤮𞥅 𞤧𞤵𞥅𞤣𞤵 𞤣𞤮'𞤢𞥄𞤪𞤫 𞤲'𞤣𞤵𞤲⹁ 𞤧𞤫𞤴 𞤴𞤭𞤥𞤩𞤫 𞤼𞤮𞤪𞤭𞥅𞤩𞤫 𞤩𞤫 𞤷𞤮''𞤮𞤴𞤮𞥅 𞤐𞤴𞤢𞤤𞤲'𞤣𞤫 𞤅𞤭𞤱𞤼𞤢𞥄𞤪𞤫 𞤱𞤢𞤪𞤢𞤴𞤲'𞤣𞤫⹁ 𞤩𞤫 𞤩𞤫𞤴𞤣𞤢 𞤥𞤫𞤼𞤢𞤲𞤳𞤭𞤩𞤫 𞤸𞤢𞥄𞤤𞤢 𞤳𞤢𞤲.
𞤘𞤢𞤯𞤢 𞤴𞤭𞤥𞤩𞤫 𞤩𞤫𞤲 𞤷𞤢𞤲𞤳𞤭𞤼𞤢𞤳𞤫⹁ 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤯𞤵𞤯𞤩𞤫 𞤫 𞤲𞤢𞤼𞥆𞤵𞤩𞤫 𞤲'𞤣𞤫𞤪 𞤣𞤭𞥅𞤲𞤢 𞤥𞤢𞤩𞥆𞤫 𞤼𞤮𞤳𞥆𞤭 𞤄𞤵𞤤𞤵𞤧 𞤫 𞤄𞤢𞤪𞤲𞤢𞤦𞤢.
𞤑𞤢𞤥𞤩𞤫 𞤦𞤮𞥅 𞤩𞤫 𞤥𞤫𞤼𞤢𞤲𞤭𞤩𞤫⹁ 𞤫 𞤩𞤫 𞤷𞤫𞤲'𞤦𞤭𞤯𞤭𞤲𞤢𞤩𞤫 𞤩𞤫 𞤲'𞤺𞤢𞤯𞤢 𞤳𞤢 𞤼𞤮𞤳𞥆𞤵𞤳𞤭 𞤀𞤤𞥆𞤢𞤸 𞤲'𞤺𞤢𞤥 𞤲'𞤣𞤫𞤪 𞤴𞤭𞤣𞥆𞤫 𞤥𞤢𞥄𞤳𞤮 𞤮 𞤱𞤢𞤤𞥆𞤢𞤩𞤫 𞤩𞤫 𞤲'𞤺𞤢𞤯𞤢 𞤳𞤮 𞤮 𞤴𞤭𞤯𞤭.
𞤐'𞤁𞤫 𞤐𞤴𞤢𞤤𞤲'𞤣𞤫 𞤅𞤭𞤱𞤼𞤢𞥄𞤪𞤫 𞤴𞤢𞤤𞤼𞤭⹁ 𞤩𞤵𞤪𞤩𞤫 𞤯𞤵𞥅𞤯𞤵𞤳𞤭 𞤲'𞤣𞤫𞤪 𞤺𞤢𞤪𞤭𞥅𞤪𞤭 𞤲'𞤣𞤭𞤲 𞤲'𞤺𞤢𞤪𞤭 𞤲'𞤺𞤢𞤥 𞤲𞤢𞤲𞤵𞤳𞤭 𞤏𞤮𞤤𞤣𞤫 𞤔𞤮𞥅𞤥𞤭𞤪𞤢𞥄𞤱𞤮.
𞤀𞤥𞥆𞤢𞥄 𞤲'𞤣𞤫 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤲'𞤺𞤭'𞤭 𞤥𞤮𞤩𞤣𞤫 𞤴𞤭𞤥𞤩𞤫 𞤯𞤵𞤯𞤩𞤫⹁ 𞤩𞤫 𞤲𞤢𞤲𞤭 𞤤𞤢𞤱𞤤𞤭𞥅𞤪𞤵⹁ 𞤩𞤫 𞤲'𞤺𞤢𞤯𞤭 𞤳𞤢 𞤴𞤫𞤣𞥆𞤵𞤳𞤭 𞤳𞤮 𞤄𞤵𞤤𞤵𞤧 𞤫𞤳𞥆𞤭𞤼𞤭𞤲𞤼𞤢⹁ 𞤫 𞤩𞤫 𞤳𞤵𞤯𞤢𞤥𞤮.
𞤀𞤥𞥆𞤢𞥄 𞤄𞤵𞤤𞤵𞤧 𞤫 𞤄𞤢𞤪𞤲𞤢𞤦𞤢 𞤥𞤫𞤼𞤢𞤲𞤭𞤩𞤫 𞤳𞤵𞤤𞤮𞤤 𞤱𞤢𞤤𞤢𞥄 𞤲'𞤦𞤭'𞤭⹁ “𞤁𞤮𞥅𞤤𞤫 𞤥𞤭𞤲 𞤢𞤪𞤼𞤢 𞤱𞤢'𞤢𞤶𞤭𞤲𞤢𞤲𞤳𞤭'𞤮𞤲 𞤏𞤮𞤤𞤣𞤫 𞤀𞤤𞥆𞤢𞤸 𞤮𞤲𞤮𞤲 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲.
𞤀𞤥𞥆𞤢𞥄 𞤲'𞤺𞤢𞤥 𞤮𞤲 𞤷𞤢𞤤𞤢𞤳𞤫𞤲'𞤣𞤫⹁ 𞤮𞤲 𞤳𞤮𞤤𞥆𞤭𞥅 𞤮𞤲 𞤨𞤮𞤼𞤢𞥄𞤴𞤭 𞤸𞤫𞤩𞤵𞤳𞤭 𞤴𞤮𞤲𞤳𞤭 𞤳𞤭 𞤪𞤫'𞤢𞤼𞤢𞥄.
𞤐'𞤘𞤢𞤥 𞤲𞤮𞤲 𞤥𞤭𞤲 𞤲'𞤶𞤢𞤸𞤢𞤴 𞤼𞤮 𞤤𞤫𞤰𞥆𞤭 𞤯𞤭 𞤲𞤢𞥄' 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲.
𞤐'𞤘𞤢𞤥 𞤳𞤢𞤲'𞤶𞤵𞤥 𞤱𞤮𞤲𞤭 𞤳𞤮 𞤔𞤮𞥅𞤥𞤭𞤪𞤢𞥄𞤱𞤮 𞤱𞤭'𞤭 𞤥𞤭𞤲 𞤲'𞤺𞤢𞤯𞤢⹁ 𞤲'𞤣𞤫 𞤮 𞤱𞤭'𞤭⹁
‘𞤃𞤭 𞤱𞤢𞤯𞤭𞥅𞤥𞤢 𞤲'𞤺𞤢𞤪𞤼𞤢𞥄 𞤶𞤢𞤴𞤲'𞤺𞤮𞤤 𞤼𞤮 𞤤𞤫𞤰𞥆𞤭 𞤲𞤢𞥄' 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲⹁
𞤲'𞤺𞤢𞤥 𞤲'𞤺𞤢𞤣𞥆𞤢𞤲𞤢𞥄 𞤣𞤵𞥅𞤲𞤭𞤴𞤢𞥄𞤪𞤵 𞤬𞤵𞥅 𞤳𞤭𞤧𞤲'𞤣𞤢𞤥.’
”
𞤐'𞤁𞤫 𞤴𞤭𞤥𞤩𞤫 𞤲𞤢𞥄' 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤲𞤢𞤲𞤭 𞤲𞤮𞤲⹁ 𞤩𞤫 𞤲𞤢𞤲𞤭 𞤦𞤫𞤤𞤯𞤵𞤥⹁ 𞤩𞤫 𞤼𞤫𞤣𞥆𞤭𞤲𞤭 𞤏𞤮𞤤𞤣𞤫 𞤔𞤮𞥅𞤥𞤭𞤪𞤢𞥄𞤱𞤮.
𞤐'𞤁𞤫𞤲 𞤩𞤫𞤲 𞤯𞤮𞤲 𞤩𞤫 𞤀𞤤𞥆𞤢𞤸 𞤧𞤭𞤪𞤴𞤢𞤲𞤭𞥅 𞤸𞤫𞤩𞤵𞤳𞤭 𞤴𞤮𞤲𞤳𞤭 𞤳𞤭 𞤪𞤫'𞤢𞤼𞤢𞥄 𞤼𞤮𞤳𞥆𞤭 𞤒𞤫𞥅𞤧𞤵.
𞤏𞤮𞤤𞤣𞤫 𞤔𞤮𞥅𞤥𞤭𞤪𞤢𞥄𞤱𞤮 𞤦𞤮𞥅 𞤧𞤢𞤲𞤳𞤭𞤼𞤭𞥅 𞤳𞤮𞥅 𞤼𞤮𞤴𞤫 𞤲'𞤣𞤫𞤪 𞤤𞤫𞤴𞤣𞤭 𞤲'𞤣𞤭𞤲.
𞤀𞤥𞥆𞤢𞥄 𞤢𞤪𞤣𞤭𞥅𞤩𞤫 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤲'𞤺𞤢𞤯𞤭 𞤪𞤫𞤱𞤩𞤫 𞤳𞤵𞤤𞤮𞥅𞤩𞤫 𞤀𞤤𞥆𞤢𞤸 𞤩𞤫 𞤯𞤵𞤥 𞤥𞤢𞤱𞤲𞤭𞤲𞤼𞤢⹁ 𞤫 𞤢𞤪𞤣𞤭𞥅𞤩𞤫 𞤺𞤢𞤪𞤭𞥅𞤪𞤭 𞤲'𞤣𞤭𞤲 𞤲'𞤺𞤢𞤻𞤢 𞤄𞤵𞤤𞤵𞤧 𞤫 𞤄𞤢𞤪𞤲𞤢𞤦𞤢⹁ 𞤧𞤫𞤴 𞤩𞤫 𞤲'𞤺𞤢𞤯𞤭 𞤯𞤵𞤥 𞤬𞤵𞤯𞥆𞤭 𞤼𞤮𞤪𞥆𞤵𞤳𞤭 𞤄𞤵𞤤𞤵𞤧 𞤫 𞤄𞤢𞤪𞤲𞤢𞤦𞤢⹁ 𞤩𞤫 𞤲'𞤣𞤭𞥅𞤱𞤭𞤩𞤫 𞤣𞤢𞤺𞤢 𞤲'𞤣𞤫𞤪 𞤺𞤢𞤪𞤭𞥅𞤪𞤭 𞤥𞤢𞤩𞥆𞤫.
𞤐'𞤘𞤢𞤥 𞤲𞤮𞤲 𞤄𞤵𞤤𞤵𞤧 𞤫 𞤄𞤢𞤪𞤲𞤢𞤦𞤢 𞤨𞤭𞤯𞥆𞤭 𞤧𞤮𞤤𞥆𞤢𞥄𞤪𞤫 𞤨𞤢𞤯𞤫 𞤥𞤢𞤩𞥆𞤫 𞤲'𞤺𞤢𞤥 𞤸𞤮𞤤𞥆𞤵𞤳𞤭 𞤴𞤭𞤥𞤩𞤫 𞤩𞤫𞤲 𞤲'𞤺𞤢𞤯𞤭𞥅 𞤸𞤢𞤳𞥆𞤫⹁ 𞤲'𞤣𞤫𞤲 𞤩𞤫 𞤲'𞤣𞤭𞤤𞥆𞤭 𞤺𞤢𞤪𞤭𞥅𞤪𞤭 𞤋𞤳𞤮𞥅𞤲𞤭𞤴𞤢.
𞤀𞤥𞥆𞤢𞥄 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤱𞤮𞤲𞤩𞤫 𞤀𞤲𞤼𞤢𞥄𞤳𞤭𞤴𞤢 𞤲𞤢𞤲𞤭 𞤦𞤫𞤤𞤯𞤵𞤥 𞤲𞤢𞥄' 𞤧𞤫𞤯𞥆𞤢⹁ 𞤫 𞤩𞤫 𞤳𞤫𞥅𞤱𞤭 𞤈𞤵𞥅𞤸𞤵 𞤀𞤤𞥆𞤢𞤸.
|
Kuuɗe Lilaaɓe 14
Bulus e Barnaba Nder Gariiri Ikooniya
Too, nde Bulus e Barnaba njottii Ikooniya, ɓe natti nder suudu do'aare non no ɓe mboowi waɗuki.
Ɓe nga'ajini haa ɗuɗɓe nder Yahuudanko'en e goɗɗi leƴƴi koolii Yeesu.
Ammaa Yahuudanko'en nganyuɓe kooloo Yeesu ummini ɓerɗe yimɓe naa' Yahuudanko'en ngam ɓe nganya tokkuɓe Yeesu.
Fuu e non Bulus e Barnaba neeɓi ton, e ɓe nga'ajina ɓernde go'o dow Joomiraawo kolluɗo ko ɓe nga'ajinta ɗum goonga nde o hokkiɓe bawɗe waɗuki alaamaaji e kuuɗe kayɗiniiɗe.
Ammaa yimɓe Ikooniya cendii ɗiɗi.
Woɓɓe tokki Yahuudanko'en, woɓɓe boo tokki lilaaɓe ɓen.
Sey yimɓe naa' Yahuudanko'en e Yahuudanko'en e ardiiɓe maɓɓe fuu ɓe kawti honduko ɓe ummanoo lilaaɓe ɓe kuborooɓe e kaaƴe haa ɓe mbaraɓe.
Nde lilaaɓe ɓen nani non, sey ɓe ndoggi yaaki gariiri Listira e gariiri Darbe nder leydi Likooniya, e ladde gariije ɗen.
Ton ɓe nga'ajini Habaru Belɗum.
Bulus e Barnaba Nder Gariiri Listira
Nder gariiri Listira e woodi goɗɗo jaraaɗo.
Daga o danyaa o meeɗaayi daroraaki koyɗe maako.
Wonde nyalnde e mo hettindanoo wa'ajinki Bulus, sey Bulus sutiimo, yi'i e mo woodi hoolaare kewtunde o yamɗitinee.
Sey o wi'i e sembe, “Umma ndaroɗaa!”
Ɗon e ɗon neɗɗo on ummii fuɗɗi yaadu.
Nde yimɓe hawrutuɓe ngi'i ko Bulus waɗi, ɓe mbi'i sembee nder ɗemngal maɓɓe ngal Likooniyaare, “Allaaji njippanake'en nder nandi yimɓe!”
Ɓe noddiri Barnaba Jeewus, ɓe noddiri Bulus Hermes, ngam kanko woni ɓurɗo metuki.
Wuro to ɗum mawninta allah maɓɓe bi'eteeɗum Jeewus to dammugal gariiri ndin ngo woni.
Sey ardiiɗo diina Jeewus waddi ga'i e pindi to dammugal ngal.
Kanko e hawrutuɓe ɗuɗɓe e ɓe ngiɗi sakkanki lilaaɓe ɓen cakkiri.
Ammaa nde Barnaba e Bulus nani non, ɓe ceeki kolte maɓɓe ngam ɓe ngannii.
Ɓe kaɓtii ɓe natti nder yimɓe ɓen, ɓe mbi'i e sembe, “Ngam ɗume ngaɗoton nihi?
Minon yimɓe bo mooɗon.
E min nga'ajinana'on Habaru Belɗum ngam tuubon, alon ɗe'e kuuɗe meere, ngaylitoyooɗon to Allah mo yonki, Taguɗo dow e ley e maayo e ko woni nder maajum.
Nder jaamanuuji ƴaɓɓiiɗi Allah alii leƴƴi duuniyaaru fuu tokka ɗate ɗe ngiɗi.
Fuu e non, o alaayi holluki yimɓe hoore maako nder kuuɗe boɗɗe ɗe o waɗata.
E mo hokka'on ndiyam daga dow, e mo ɓendinana'on gese nder carel kaanungel, e mo hokka'on nyamndu, e mo welna ɓerɗe mooɗon.”
Ammaa fuu e boliiɗe ɗe'e, lilaaɓe ɓen torrake ko kaɗa yimɓe ɓen hirsankiɓe cakkiri.
Gaɗa maajum Yahuudanko'en ngari daga Antaakiya e Ikooniya.
Ɓe pooɗi hakkiilo yimɓe, haa ɓe kuborii Bulus e kaaƴe.
Sey ɓe ndasimo ɓe njaarimo gaɗa gariiri, ngam e ɓe kammii o maayii.
Ammaa nde tokkuɓe Yeesu ngari piliimo, o ummii, o natti nder gariiri.
Nde fini, o dillidi e Barnaba gariiri Darbe.
So''aaki Gariiri Antaakiya Leydi Siiriya
Bulus e Barnaba nga'ajini Habaru Belɗum ton Darbe, ɓe keɓi tokkuɓe Yeesu ɗuɗɓe.
Gaɗa maajum ɓe co''ii Listira e Ikooniya e Antaakiya.
E ɓe cembiɗina ɓerɗe tokkuɓe Yeesu, e ɓe mbagginaɓe ɓe ndaroo e sembe nder tokkuki Yeesu.
Ɓe mbi'iɓe, “Sey e torraaji ɗuɗɗi keɓeten nattuki Laamu Allah.”
Nder koo ngale kawtal tokkuɓe Yeesu, ɓe cuɓaniɓe mawɓe.
Nder suumayeere e do'aare, ɓe ngaɗi cuɓaaɓe ɓen nder jungo Joomiraawo mo ɓe koolii.
Nde ɓe kuuli leydi Bisiidiya, ɓe ngari leydi Bamfiiliya.
Nde ɓe nga'ajini Wolde Allah nder gariiri Ferga, sey ɓe ndilliri gariiri Ataaliya.
Daga ton ɓe natti komiwal, ɓe kooti Antaakiya, ngam ɓe njottinii kuugal ngal ɓe ngiɗi waɗuki nder yaadu ndun.
Antaakiya woni gariiri ndi tokkuɓe Yeesu ngoni gaɗanɓeɓe do'aare Allah barkiɗinaɓe wallaɓe nder yaadu ndun.
Nde ɓe njottii, ɓe kawriti kawtal tokkuɓe Yeesu, ɓe ɗiiwitaniɓe ko Allah waɗi laawol maɓɓe, e no o maɓɓitirani leƴƴi ɗi naa' Yahuudanko'en dammugal hoolaaki Yeesu.
Ɓe mbaali balɗe ɗuɗɗe ton nder tokkuɓe Yeesu ɓen.
|
𞤑𞤵𞥅𞤯𞤫 𞤂𞤭𞤤𞤢𞥄𞤩𞤫 𞥑𞥔
𞤄𞤵𞤤𞤵𞤧 𞤫 𞤄𞤢𞤪𞤲𞤢𞤦𞤢 𞤐'𞤁𞤫𞤪 𞤘𞤢𞤪𞤭𞥅𞤪𞤭 𞤋𞤳𞤮𞥅𞤲𞤭𞤴𞤢
𞤚𞤮𞥅⹁ 𞤲'𞤣𞤫 𞤄𞤵𞤤𞤵𞤧 𞤫 𞤄𞤢𞤪𞤲𞤢𞤦𞤢 𞤲'𞤶𞤮𞤼𞥆𞤭𞥅 𞤋𞤳𞤮𞥅𞤲𞤭𞤴𞤢⹁ 𞤩𞤫 𞤲𞤢𞤼𞥆𞤭 𞤲'𞤣𞤫𞤪 𞤧𞤵𞥅𞤣𞤵 𞤣𞤮'𞤢𞥄𞤪𞤫 𞤲𞤮𞤲 𞤲𞤮 𞤩𞤫 𞤲'𞤦𞤮𞥅𞤱𞤭 𞤱𞤢𞤯𞤵𞤳𞤭.
𞤇𞤫 𞤲'𞤺𞤢'𞤢𞤶𞤭𞤲𞤭 𞤸𞤢𞥄 𞤯𞤵𞤯𞤩𞤫 𞤲'𞤣𞤫𞤪 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤫 𞤺𞤮𞤯𞥆𞤭 𞤤𞤫𞤰𞥆𞤭 𞤳𞤮𞥅𞤤𞤭𞥅 𞤒𞤫𞥅𞤧𞤵.
𞤀𞤥𞥆𞤢𞥄 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤲'𞤺𞤢𞤻𞤵𞤩𞤫 𞤳𞤮𞥅𞤤𞤮𞥅 𞤒𞤫𞥅𞤧𞤵 𞤵𞤥𞥆𞤭𞤲𞤭 𞤩𞤫𞤪𞤯𞤫 𞤴𞤭𞤥𞤩𞤫 𞤲𞤢𞥄' 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤲'𞤺𞤢𞤥 𞤩𞤫 𞤲'𞤺𞤢𞤻𞤢 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵.
𞤊𞤵𞥅 𞤫 𞤲𞤮𞤲 𞤄𞤵𞤤𞤵𞤧 𞤫 𞤄𞤢𞤪𞤲𞤢𞤦𞤢 𞤲𞤫𞥅𞤩𞤭 𞤼𞤮𞤲⹁ 𞤫 𞤩𞤫 𞤲'𞤺𞤢'𞤢𞤶𞤭𞤲𞤢 𞤩𞤫𞤪𞤲'𞤣𞤫 𞤺𞤮'𞤮 𞤣𞤮𞤱 𞤔𞤮𞥅𞤥𞤭𞤪𞤢𞥄𞤱𞤮 𞤳𞤮𞤤𞥆𞤵𞤯𞤮 𞤳𞤮 𞤩𞤫 𞤲'𞤺𞤢'𞤢𞤶𞤭𞤲𞤼𞤢 𞤯𞤵𞤥 𞤺𞤮𞥅𞤲'𞤺𞤢 𞤲'𞤣𞤫 𞤮 𞤸𞤮𞤳𞥆𞤭𞤩𞤫 𞤦𞤢𞤱𞤯𞤫 𞤱𞤢𞤯𞤵𞤳𞤭 𞤢𞤤𞤢𞥄𞤥𞤢𞥄𞤶𞤭 𞤫 𞤳𞤵𞥅𞤯𞤫 𞤳𞤢𞤴𞤯𞤭𞤲𞤭𞥅𞤯𞤫.
𞤀𞤥𞥆𞤢𞥄 𞤴𞤭𞤥𞤩𞤫 𞤋𞤳𞤮𞥅𞤲𞤭𞤴𞤢 𞤷𞤫𞤲'𞤣𞤭𞥅 𞤯𞤭𞤯𞤭.
𞤏𞤮𞤩𞥆𞤫 𞤼𞤮𞤳𞥆𞤭 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲⹁ 𞤱𞤮𞤩𞥆𞤫 𞤦𞤮𞥅 𞤼𞤮𞤳𞥆𞤭 𞤤𞤭𞤤𞤢𞥄𞤩𞤫 𞤩𞤫𞤲.
𞤅𞤫𞤴 𞤴𞤭𞤥𞤩𞤫 𞤲𞤢𞥄' 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤫 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤫 𞤢𞤪𞤣𞤭𞥅𞤩𞤫 𞤥𞤢𞤩𞥆𞤫 𞤬𞤵𞥅 𞤩𞤫 𞤳𞤢𞤱𞤼𞤭 𞤸𞤮𞤲'𞤣𞤵𞤳𞤮 𞤩𞤫 𞤵𞤥𞥆𞤢𞤲𞤮𞥅 𞤤𞤭𞤤𞤢𞥄𞤩𞤫 𞤩𞤫 𞤳𞤵𞤦𞤮𞤪𞤮𞥅𞤩𞤫 𞤫 𞤳𞤢𞥄𞤰𞤫 𞤸𞤢𞥄 𞤩𞤫 𞤲'𞤦𞤢𞤪𞤢𞤩𞤫.
𞤐'𞤁𞤫 𞤤𞤭𞤤𞤢𞥄𞤩𞤫 𞤩𞤫𞤲 𞤲𞤢𞤲𞤭 𞤲𞤮𞤲⹁ 𞤧𞤫𞤴 𞤩𞤫 𞤲'𞤣𞤮𞤺𞥆𞤭 𞤴𞤢𞥄𞤳𞤭 𞤺𞤢𞤪𞤭𞥅𞤪𞤭 𞤂𞤭𞤧𞤼𞤭𞤪𞤢 𞤫 𞤺𞤢𞤪𞤭𞥅𞤪𞤭 𞤁𞤢𞤪𞤦𞤫 𞤲'𞤣𞤫𞤪 𞤤𞤫𞤴𞤣𞤭 𞤂𞤭𞤳𞤮𞥅𞤲𞤭𞤴𞤢⹁ 𞤫 𞤤𞤢𞤣𞥆𞤫 𞤺𞤢𞤪𞤭𞥅𞤶𞤫 𞤯𞤫𞤲.
𞤚𞤮𞤲 𞤩𞤫 𞤲'𞤺𞤢'𞤢𞤶𞤭𞤲𞤭 𞤖𞤢𞤦𞤢𞤪𞤵 𞤄𞤫𞤤𞤯𞤵𞤥.
𞤄𞤵𞤤𞤵𞤧 𞤫 𞤄𞤢𞤪𞤲𞤢𞤦𞤢 𞤐'𞤁𞤫𞤪 𞤘𞤢𞤪𞤭𞥅𞤪𞤭 𞤂𞤭𞤧𞤼𞤭𞤪𞤢
𞤐'𞤁𞤫𞤪 𞤺𞤢𞤪𞤭𞥅𞤪𞤭 𞤂𞤭𞤧𞤼𞤭𞤪𞤢 𞤫 𞤱𞤮𞥅𞤣𞤭 𞤺𞤮𞤯𞥆𞤮 𞤶𞤢𞤪𞤢𞥄𞤯𞤮.
𞤁𞤢𞤺𞤢 𞤮 𞤣𞤢𞤻𞤢𞥄 𞤮 𞤥𞤫𞥅𞤯𞤢𞥄𞤴𞤭 𞤣𞤢𞤪𞤮𞤪𞤢𞥄𞤳𞤭 𞤳𞤮𞤴𞤯𞤫 𞤥𞤢𞥄𞤳𞤮.
𞤏𞤮𞤲'𞤣𞤫 𞤻𞤢𞤤𞤲'𞤣𞤫 𞤫 𞤥𞤮 𞤸𞤫𞤼𞥆𞤭𞤲'𞤣𞤢𞤲𞤮𞥅 𞤱𞤢'𞤢𞤶𞤭𞤲𞤳𞤭 𞤄𞤵𞤤𞤵𞤧⹁ 𞤧𞤫𞤴 𞤄𞤵𞤤𞤵𞤧 𞤧𞤵𞤼𞤭𞥅𞤥𞤮⹁ 𞤴𞤭'𞤭 𞤫 𞤥𞤮 𞤱𞤮𞥅𞤣𞤭 𞤸𞤮𞥅𞤤𞤢𞥄𞤪𞤫 𞤳𞤫𞤱𞤼𞤵𞤲'𞤣𞤫 𞤮 𞤴𞤢𞤥𞤯𞤭𞤼𞤭𞤲𞤫𞥅.
𞤅𞤫𞤴 𞤮 𞤱𞤭'𞤭 𞤫 𞤧𞤫𞤲'𞤦𞤫⹁ “𞤓𞤥𞥆𞤢 𞤲'𞤣𞤢𞤪𞤮𞤯𞤢𞥄!”
𞤍𞤮𞤲 𞤫 𞤯𞤮𞤲 𞤲𞤫𞤯𞥆𞤮 𞤮𞤲 𞤵𞤥𞥆𞤭𞥅 𞤬𞤵𞤯𞥆𞤭 𞤴𞤢𞥄𞤣𞤵.
𞤐'𞤁𞤫 𞤴𞤭𞤥𞤩𞤫 𞤸𞤢𞤱𞤪𞤵𞤼𞤵𞤩𞤫 𞤲'𞤺𞤭'𞤭 𞤳𞤮 𞤄𞤵𞤤𞤵𞤧 𞤱𞤢𞤯𞤭⹁ 𞤩𞤫 𞤲'𞤦𞤭'𞤭 𞤧𞤫𞤲'𞤦𞤫𞥅 𞤲'𞤣𞤫𞤪 𞤯𞤫𞤥𞤲'𞤺𞤢𞤤 𞤥𞤢𞤩𞥆𞤫 𞤲'𞤺𞤢𞤤 𞤂𞤭𞤳𞤮𞥅𞤲𞤭𞤴𞤢𞥄𞤪𞤫⹁ “𞤀𞤤𞥆𞤢𞥄𞤶𞤭 𞤲'𞤶𞤭𞤨𞥆𞤢𞤲𞤢𞤳𞤫'𞤫𞤲 𞤲'𞤣𞤫𞤪 𞤲𞤢𞤲'𞤣𞤭 𞤴𞤭𞤥𞤩𞤫!”
𞤇𞤫 𞤲𞤮𞤣𞥆𞤭𞤪𞤭 𞤄𞤢𞤪𞤲𞤢𞤦𞤢 𞤔𞤫𞥅𞤱𞤵𞤧⹁ 𞤩𞤫 𞤲𞤮𞤣𞥆𞤭𞤪𞤭 𞤄𞤵𞤤𞤵𞤧 𞤖𞤫𞤪𞤥𞤫𞤧⹁ 𞤲'𞤺𞤢𞤥 𞤳𞤢𞤲𞤳𞤮 𞤱𞤮𞤲𞤭 𞤩𞤵𞤪𞤯𞤮 𞤥𞤫𞤼𞤵𞤳𞤭.
𞤏𞤵𞤪𞤮 𞤼𞤮 𞤯𞤵𞤥 𞤥𞤢𞤱𞤲𞤭𞤲𞤼𞤢 𞤢𞤤𞥆𞤢𞤸 𞤥𞤢𞤩𞥆𞤫 𞤦𞤭'𞤫𞤼𞤫𞥅𞤯𞤵𞤥 𞤔𞤫𞥅𞤱𞤵𞤧 𞤼𞤮 𞤣𞤢𞤥𞥆𞤵𞤺𞤢𞤤 𞤺𞤢𞤪𞤭𞥅𞤪𞤭 𞤲'𞤣𞤭𞤲 𞤲'𞤺𞤮 𞤱𞤮𞤲𞤭.
𞤅𞤫𞤴 𞤢𞤪𞤣𞤭𞥅𞤯𞤮 𞤣𞤭𞥅𞤲𞤢 𞤔𞤫𞥅𞤱𞤵𞤧 𞤱𞤢𞤣𞥆𞤭 𞤺𞤢'𞤭 𞤫 𞤨𞤭𞤲'𞤣𞤭 𞤼𞤮 𞤣𞤢𞤥𞥆𞤵𞤺𞤢𞤤 𞤲'𞤺𞤢𞤤.
𞤑𞤢𞤲𞤳𞤮 𞤫 𞤸𞤢𞤱𞤪𞤵𞤼𞤵𞤩𞤫 𞤯𞤵𞤯𞤩𞤫 𞤫 𞤩𞤫 𞤲'𞤺𞤭𞤯𞤭 𞤧𞤢𞤳𞥆𞤢𞤲𞤳𞤭 𞤤𞤭𞤤𞤢𞥄𞤩𞤫 𞤩𞤫𞤲 𞤷𞤢𞤳𞥆𞤭𞤪𞤭.
𞤀𞤥𞥆𞤢𞥄 𞤲'𞤣𞤫 𞤄𞤢𞤪𞤲𞤢𞤦𞤢 𞤫 𞤄𞤵𞤤𞤵𞤧 𞤲𞤢𞤲𞤭 𞤲𞤮𞤲⹁ 𞤩𞤫 𞤷𞤫𞥅𞤳𞤭 𞤳𞤮𞤤𞤼𞤫 𞤥𞤢𞤩𞥆𞤫 𞤲'𞤺𞤢𞤥 𞤩𞤫 𞤲'𞤺𞤢𞤲𞥆𞤭𞥅.
𞤇𞤫 𞤳𞤢𞤩𞤼𞤭𞥅 𞤩𞤫 𞤲𞤢𞤼𞥆𞤭 𞤲'𞤣𞤫𞤪 𞤴𞤭𞤥𞤩𞤫 𞤩𞤫𞤲⹁ 𞤩𞤫 𞤲'𞤦𞤭'𞤭 𞤫 𞤧𞤫𞤲'𞤦𞤫⹁ “𞤐'𞤘𞤢𞤥 𞤯𞤵𞤥𞤫 𞤲'𞤺𞤢𞤯𞤮𞤼𞤮𞤲 𞤲𞤭𞤸𞤭؟
𞤃𞤭𞤲𞤮𞤲 𞤴𞤭𞤥𞤩𞤫 𞤦𞤮 𞤥𞤮𞥅𞤯𞤮𞤲.
𞤉 𞤥𞤭𞤲 𞤲'𞤺𞤢'𞤢𞤶𞤭𞤲𞤢𞤲𞤢'𞤮𞤲 𞤖𞤢𞤦𞤢𞤪𞤵 𞤄𞤫𞤤𞤯𞤵𞤥 𞤲'𞤺𞤢𞤥 𞤼𞤵𞥅𞤦𞤮𞤲⹁ 𞤢𞤤𞤮𞤲 𞤯𞤫'𞤫 𞤳𞤵𞥅𞤯𞤫 𞤥𞤫𞥅𞤪𞤫⹁ 𞤲'𞤺𞤢𞤴𞤤𞤭𞤼𞤮𞤴𞤮𞥅𞤯𞤮𞤲 𞤼𞤮 𞤀𞤤𞥆𞤢𞤸 𞤥𞤮 𞤴𞤮𞤲𞤳𞤭⹁ 𞤚𞤢𞤺𞤵𞤯𞤮 𞤣𞤮𞤱 𞤫 𞤤𞤫𞤴 𞤫 𞤥𞤢𞥄𞤴𞤮 𞤫 𞤳𞤮 𞤱𞤮𞤲𞤭 𞤲'𞤣𞤫𞤪 𞤥𞤢𞥄𞤶𞤵𞤥.
𞤐'𞤁𞤫𞤪 𞤶𞤢𞥄𞤥𞤢𞤲𞤵𞥅𞤶𞤭 𞤰𞤢𞤩𞥆𞤭𞥅𞤯𞤭 𞤀𞤤𞥆𞤢𞤸 𞤢𞤤𞤭𞥅 𞤤𞤫𞤰𞥆𞤭 𞤣𞤵𞥅𞤲𞤭𞤴𞤢𞥄𞤪𞤵 𞤬𞤵𞥅 𞤼𞤮𞤳𞥆𞤢 𞤯𞤢𞤼𞤫 𞤯𞤫 𞤲'𞤺𞤭𞤯𞤭.
𞤊𞤵𞥅 𞤫 𞤲𞤮𞤲⹁ 𞤮 𞤢𞤤𞤢𞥄𞤴𞤭 𞤸𞤮𞤤𞥆𞤵𞤳𞤭 𞤴𞤭𞤥𞤩𞤫 𞤸𞤮𞥅𞤪𞤫 𞤥𞤢𞥄𞤳𞤮 𞤲'𞤣𞤫𞤪 𞤳𞤵𞥅𞤯𞤫 𞤦𞤮𞤯𞥆𞤫 𞤯𞤫 𞤮 𞤱𞤢𞤯𞤢𞤼𞤢.
𞤉 𞤥𞤮 𞤸𞤮𞤳𞥆𞤢'𞤮𞤲 𞤲'𞤣𞤭𞤴𞤢𞤥 𞤣𞤢𞤺𞤢 𞤣𞤮𞤱⹁ 𞤫 𞤥𞤮 𞤩𞤫𞤲'𞤣𞤭𞤲𞤢𞤲𞤢'𞤮𞤲 𞤺𞤫𞤧𞤫 𞤲'𞤣𞤫𞤪 𞤷𞤢𞤪𞤫𞤤 𞤳𞤢𞥄𞤲𞤵𞤲'𞤺𞤫𞤤⹁ 𞤫 𞤥𞤮 𞤸𞤮𞤳𞥆𞤢'𞤮𞤲 𞤻𞤢𞤥𞤲'𞤣𞤵⹁ 𞤫 𞤥𞤮 𞤱𞤫𞤤𞤲𞤢 𞤩𞤫𞤪𞤯𞤫 𞤥𞤮𞥅𞤯𞤮𞤲.”
𞤀𞤥𞥆𞤢𞥄 𞤬𞤵𞥅 𞤫 𞤦𞤮𞤤𞤭𞥅𞤯𞤫 𞤯𞤫'𞤫⹁ 𞤤𞤭𞤤𞤢𞥄𞤩𞤫 𞤩𞤫𞤲 𞤼𞤮𞤪𞥆𞤢𞤳𞤫 𞤳𞤮 𞤳𞤢𞤯𞤢 𞤴𞤭𞤥𞤩𞤫 𞤩𞤫𞤲 𞤸𞤭𞤪𞤧𞤢𞤲𞤳𞤭𞤩𞤫 𞤷𞤢𞤳𞥆𞤭𞤪𞤭.
𞤘𞤢𞤯𞤢 𞤥𞤢𞥄𞤶𞤵𞤥 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤲'𞤺𞤢𞤪𞤭 𞤣𞤢𞤺𞤢 𞤀𞤲𞤼𞤢𞥄𞤳𞤭𞤴𞤢 𞤫 𞤋𞤳𞤮𞥅𞤲𞤭𞤴𞤢.
𞤇𞤫 𞤨𞤮𞥅𞤯𞤭 𞤸𞤢𞤳𞥆𞤭𞥅𞤤𞤮 𞤴𞤭𞤥𞤩𞤫⹁ 𞤸𞤢𞥄 𞤩𞤫 𞤳𞤵𞤦𞤮𞤪𞤭𞥅 𞤄𞤵𞤤𞤵𞤧 𞤫 𞤳𞤢𞥄𞤰𞤫.
𞤅𞤫𞤴 𞤩𞤫 𞤲'𞤣𞤢𞤧𞤭𞤥𞤮 𞤩𞤫 𞤲'𞤶𞤢𞥄𞤪𞤭𞤥𞤮 𞤺𞤢𞤯𞤢 𞤺𞤢𞤪𞤭𞥅𞤪𞤭⹁ 𞤲'𞤺𞤢𞤥 𞤫 𞤩𞤫 𞤳𞤢𞤥𞥆𞤭𞥅 𞤮 𞤥𞤢𞥄𞤴𞤭𞥅.
𞤀𞤥𞥆𞤢𞥄 𞤲'𞤣𞤫 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤲'𞤺𞤢𞤪𞤭 𞤨𞤭𞤤𞤭𞥅𞤥𞤮⹁ 𞤮 𞤵𞤥𞥆𞤭𞥅⹁ 𞤮 𞤲𞤢𞤼𞥆𞤭 𞤲'𞤣𞤫𞤪 𞤺𞤢𞤪𞤭𞥅𞤪𞤭.
𞤐'𞤁𞤫 𞤬𞤭𞤲𞤭⹁ 𞤮 𞤣𞤭𞤤𞥆𞤭𞤣𞤭 𞤫 𞤄𞤢𞤪𞤲𞤢𞤦𞤢 𞤺𞤢𞤪𞤭𞥅𞤪𞤭 𞤁𞤢𞤪𞤦𞤫.
𞤅𞤮''𞤢𞥄𞤳𞤭 𞤘𞤢𞤪𞤭𞥅𞤪𞤭 𞤀𞤲𞤼𞤢𞥄𞤳𞤭𞤴𞤢 𞤂𞤫𞤴𞤣𞤭 𞤅𞤭𞥅𞤪𞤭𞤴𞤢
𞤄𞤵𞤤𞤵𞤧 𞤫 𞤄𞤢𞤪𞤲𞤢𞤦𞤢 𞤲'𞤺𞤢'𞤢𞤶𞤭𞤲𞤭 𞤖𞤢𞤦𞤢𞤪𞤵 𞤄𞤫𞤤𞤯𞤵𞤥 𞤼𞤮𞤲 𞤁𞤢𞤪𞤦𞤫⹁ 𞤩𞤫 𞤳𞤫𞤩𞤭 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤯𞤵𞤯𞤩𞤫.
𞤘𞤢𞤯𞤢 𞤥𞤢𞥄𞤶𞤵𞤥 𞤩𞤫 𞤷𞤮''𞤭𞥅 𞤂𞤭𞤧𞤼𞤭𞤪𞤢 𞤫 𞤋𞤳𞤮𞥅𞤲𞤭𞤴𞤢 𞤫 𞤀𞤲𞤼𞤢𞥄𞤳𞤭𞤴𞤢.
𞤉 𞤩𞤫 𞤷𞤫𞤲'𞤦𞤭𞤯𞤭𞤲𞤢 𞤩𞤫𞤪𞤯𞤫 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵⹁ 𞤫 𞤩𞤫 𞤲'𞤦𞤢𞤺𞥆𞤭𞤲𞤢𞤩𞤫 𞤩𞤫 𞤲'𞤣𞤢𞤪𞤮𞥅 𞤫 𞤧𞤫𞤲'𞤦𞤫 𞤲'𞤣𞤫𞤪 𞤼𞤮𞤳𞥆𞤵𞤳𞤭 𞤒𞤫𞥅𞤧𞤵.
𞤇𞤫 𞤲'𞤦𞤭'𞤭𞤩𞤫⹁ “𞤅𞤫𞤴 𞤫 𞤼𞤮𞤪𞥆𞤢𞥄𞤶𞤭 𞤯𞤵𞤯𞥆𞤭 𞤳𞤫𞤩𞤫𞤼𞤫𞤲 𞤲𞤢𞤼𞥆𞤵𞤳𞤭 𞤂𞤢𞥄𞤥𞤵 𞤀𞤤𞥆𞤢𞤸.”
𞤐'𞤁𞤫𞤪 𞤳𞤮𞥅 𞤲'𞤺𞤢𞤤𞤫 𞤳𞤢𞤱𞤼𞤢𞤤 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵⹁ 𞤩𞤫 𞤷𞤵𞤩𞤢𞤲𞤭𞤩𞤫 𞤥𞤢𞤱𞤩𞤫.
𞤐'𞤁𞤫𞤪 𞤧𞤵𞥅𞤥𞤢𞤴𞤫𞥅𞤪𞤫 𞤫 𞤣𞤮'𞤢𞥄𞤪𞤫⹁ 𞤩𞤫 𞤲'𞤺𞤢𞤯𞤭 𞤷𞤵𞤩𞤢𞥄𞤩𞤫 𞤩𞤫𞤲 𞤲'𞤣𞤫𞤪 𞤶𞤵𞤲'𞤺𞤮 𞤔𞤮𞥅𞤥𞤭𞤪𞤢𞥄𞤱𞤮 𞤥𞤮 𞤩𞤫 𞤳𞤮𞥅𞤤𞤭𞥅.
𞤐'𞤁𞤫 𞤩𞤫 𞤳𞤵𞥅𞤤𞤭 𞤤𞤫𞤴𞤣𞤭 𞤄𞤭𞤧𞤭𞥅𞤣𞤭𞤴𞤢⹁ 𞤩𞤫 𞤲'𞤺𞤢𞤪𞤭 𞤤𞤫𞤴𞤣𞤭 𞤄𞤢𞤥𞤬𞤭𞥅𞤤𞤭𞤴𞤢.
𞤐'𞤁𞤫 𞤩𞤫 𞤲'𞤺𞤢'𞤢𞤶𞤭𞤲𞤭 𞤏𞤮𞤤𞤣𞤫 𞤀𞤤𞥆𞤢𞤸 𞤲'𞤣𞤫𞤪 𞤺𞤢𞤪𞤭𞥅𞤪𞤭 𞤊𞤫𞤪𞤺𞤢⹁ 𞤧𞤫𞤴 𞤩𞤫 𞤲'𞤣𞤭𞤤𞥆𞤭𞤪𞤭 𞤺𞤢𞤪𞤭𞥅𞤪𞤭 𞤀𞤼𞤢𞥄𞤤𞤭𞤴𞤢.
𞤁𞤢𞤺𞤢 𞤼𞤮𞤲 𞤩𞤫 𞤲𞤢𞤼𞥆𞤭 𞤳𞤮𞤥𞤭𞤱𞤢𞤤⹁ 𞤩𞤫 𞤳𞤮𞥅𞤼𞤭 𞤀𞤲𞤼𞤢𞥄𞤳𞤭𞤴𞤢⹁ 𞤲'𞤺𞤢𞤥 𞤩𞤫 𞤲'𞤶𞤮𞤼𞥆𞤭𞤲𞤭𞥅 𞤳𞤵𞥅𞤺𞤢𞤤 𞤲'𞤺𞤢𞤤 𞤩𞤫 𞤲'𞤺𞤭𞤯𞤭 𞤱𞤢𞤯𞤵𞤳𞤭 𞤲'𞤣𞤫𞤪 𞤴𞤢𞥄𞤣𞤵 𞤲'𞤣𞤵𞤲.
𞤀𞤲𞤼𞤢𞥄𞤳𞤭𞤴𞤢 𞤱𞤮𞤲𞤭 𞤺𞤢𞤪𞤭𞥅𞤪𞤭 𞤲'𞤣𞤭 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤲'𞤺𞤮𞤲𞤭 𞤺𞤢𞤯𞤢𞤲𞤩𞤫𞤩𞤫 𞤣𞤮'𞤢𞥄𞤪𞤫 𞤀𞤤𞥆𞤢𞤸 𞤦𞤢𞤪𞤳𞤭𞤯𞤭𞤲𞤢𞤩𞤫 𞤱𞤢𞤤𞥆𞤢𞤩𞤫 𞤲'𞤣𞤫𞤪 𞤴𞤢𞥄𞤣𞤵 𞤲'𞤣𞤵𞤲.
𞤐'𞤁𞤫 𞤩𞤫 𞤲'𞤶𞤮𞤼𞥆𞤭𞥅⹁ 𞤩𞤫 𞤳𞤢𞤱𞤪𞤭𞤼𞤭 𞤳𞤢𞤱𞤼𞤢𞤤 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵⹁ 𞤩𞤫 𞤯𞤭𞥅𞤱𞤭𞤼𞤢𞤲𞤭𞤩𞤫 𞤳𞤮 𞤀𞤤𞥆𞤢𞤸 𞤱𞤢𞤯𞤭 𞤤𞤢𞥄𞤱𞤮𞤤 𞤥𞤢𞤩𞥆𞤫⹁ 𞤫 𞤲𞤮 𞤮 𞤥𞤢𞤩𞥆𞤭𞤼𞤭𞤪𞤢𞤲𞤭 𞤤𞤫𞤰𞥆𞤭 𞤯𞤭 𞤲𞤢𞥄' 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤣𞤢𞤥𞥆𞤵𞤺𞤢𞤤 𞤸𞤮𞥅𞤤𞤢𞥄𞤳𞤭 𞤒𞤫𞥅𞤧𞤵.
𞤇𞤫 𞤲'𞤦𞤢𞥄𞤤𞤭 𞤦𞤢𞤤𞤯𞤫 𞤯𞤵𞤯𞥆𞤫 𞤼𞤮𞤲 𞤲'𞤣𞤫𞤪 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤩𞤫𞤲.
|
Kuuɗe Lilaaɓe 15
Kawtal Tokkuɓe Yeesu To Urucaliima
Sey woɓɓe yimɓe ƴiwoyi leydi Yahuudiya ngari gariiri Antaakiya, e ɓe ekkitina tokkuɓe Yeesu, e ɓe mbi'a, “To on naadaaka non no Attawra wi'i on kisataa.”
Bulus e Barnaba ngeddootiri e maɓɓe geddi nawɗi.
Sey kooliiɓe Yeesu wonɓe Antaakiya cuɓi Bulus e Barnaba e woɓɓe nder maɓɓe, ɓe liliɓe Urucaliima ngam ɓe medda e lilaaɓe e mawɓe wonɓe ton dow haala kan.
Sey tokkuɓe Yeesu ɓen ɗoftiɓe ɓe nangi laawol yaaki leyɗe Finiikiya e Samaariya, e ɓe kokka tokkuɓe Yeesu habaru tuubuki yimɓe naa' Yahuudanko'en.
Tokkuɓe Yeesu fuu nani belɗum habaru ɗum.
Nde ɓe njottii Urucaliima, kawtal tokkuɓe Yeesu e lilaaɓe e mawɓe ɓen njaɓɓiiɓe.
Nden Bulus e Barnaba ɗiiwitaniɓe fuu ko Allah huutiniriɓe ɓe ngaɗi.
Ammaa woɓɓe kooliiɓe Yeesu nder Faarisanko'en ummii, mbi'i, “Doole tokkuɓe Yeesu naa' Yahuudanko'en naadee, ɓe mbi'ee ɓe tokka ko Attawra wi'i.”
Sey lilaaɓe e mawɓe kawriti ngam ɓe medda dow haala kan.
Nde ɓe neeɓi e ɓe foɗfoɗtira dow fii ɗum, Biiturus ummii wi'iɓe, “Bandiraaɓe, on andi ko neeɓi Allah suɓiiyam nder mooɗon mi wa'ajina Habaru Belɗum nder leƴƴi ɗi naa' Yahuudanko'en, ngam ɓe nana ɓe ngarta tokkuɓe Yeesu.
Allah anduɗo ɓerɗe yimɓe fuu hollii o jaɓiiɓe nde o hokkiɓe Ruuhu maako non no o hokkiri'enɗum.
O feerootiraayi'en e maɓɓe, ngam o yaafanakeɓe hakke nde ɓe koolii Yeesu.
Jooni, ngam ɗume poondoton Allah on njowana tokkuɓe Yeesu dongal ngal en mbaawaayi rondaaki, enen e maama'en meeɗen?
Aa'a!
Non no tokkirɗen Yeesu Joomiraawo keɓɗen kisndam barka yidde maako, non kamɓe maa ɓe kisrata.”
Hawrutuɓe fuu nde''iti kettindanii ko Barnaba e Bulus mbi'ataɓe dow no Allah huutiniriɓe waɗi alaamaaji e kuuɗe kayɗiniiɗe nder leƴƴi ɗi naa' Yahuudanko'en.
Nde ɓe keenyi metuki, sey Yaakubu wi'i, “Bandiraaɓe, nanee ko mbi'aymi'on!
Jooni Siiman yottini ɗiiwitanki'en no Allah suɓiri woɓɓe nder leƴƴi ɗi naa' Yahuudanko'en, wartiriɓe yimɓe muuɗum.
Ɗum fottidii e ko annabo'en mbindunoo, ɓe mbi'ii,
‘Allah wi'ii, “Gaɗa maajum, mi so''oyto,
mi mahitotoo wuro Dawda sankitaango.
Mi mahitoongo,
mi darnango kadimaa,
ngam yimɓe horiiɓe fuu ɗaɓɓita Joomiraawo,
fuu e yimɓe naa' Yahuudanko'en noddirteeɓe inde am.
Non Joomiraawo wi'i, andinɗo fii ɗu'um ko neeɓi.”
’
“Too, ngam maajum min e yiiki am, to' en ngannu yimɓe naa' Yahuudanko'en ngaylitoyiiɓe to Allah.
En mbindanɓe ɗerewol to' ɓe nyaama nyamndu harminiindu ndu ɗum hirsani allaaji, to' ɓe ngaɗa njeenu, to' ɓe nyaama ko moylanaa daande koo ko saaɗi koo ƴiiƴam.
Ngam ko neeɓi e ɗum wa'ajina Attawra e koo ndiye gariiri, e ɗum jangaɗum koo ndeye Nyalnde Siwtaare nder cuuɗi do'aare.”
Nootaaki Ardiiɓe Kawtal Kooliiɓe Yeesu
Sey lilaaɓe e mawɓe e kawtal tokkuɓe Yeesu fuu ndarwi suɓuki woɓɓe daga nder maɓɓe ngam ɓe lilaɓe gariiri Antaakiya, ɓe njaada e Bulus e Barnaba.
Ɓe cuɓi mawɓe ɗiɗo nder maɓɓe: Yahuuda, bi'eteeɗo Barsaba, e Siila.
Ɓe kokkiɓe ɗerewol biingol:
“Daga bandiraaɓe mooɗon lilaaɓe e mawɓe, e min kowna'on, onon bandiraaɓe amin daga goɗɗi leƴƴi gonɗi nder gariiri Antaakiya e nder leyɗe Siiriya e Kiliikiya.
Min nanii habaru woɓɓe nder amin umminanii'on hakkiilo e metemeteeji maɓɓe e ɓe nganna'on, koo nde naa' minon liliɓe.
Kanjum waɗi min kawriti ko'e amin min ndarwi suɓuki woɓɓe nder amin min liloyaɓe to mooɗon, hawti e Barnaba e Bulus higooɓe amin, cooruɓe yonkiiji maɓɓe ngam huwanki Joomiraawo meeɗen Yeesu Almasiihu.
Ngam non min liloyi Yahuuda e Siila ɓe medda e mooɗon honduko e honduko dow ko min mbindani'on.
Ɗum darwuki Ruuhu Allah e amin, to' min njowana'on wongal teddoral, sey ni ɗu'um nanguɗum doole: to' on nyaamu ko ɗum sakkani gunkiiji koo ko saaɗi koo ko ɗum moylani daande koo ƴiiƴam, nden to' on ngaɗu njeenu.
To on curii ko'e mooɗon e waɗuki fii ɗu'um on ngaɗii boɗɗum.
Allah walla'en!”
Sey ɓe liliɓe yaaki Antaakiya.
Nde ɓe njottii ton, ɓe kawriti tokkuɓe Yeesu, ɓe kokkiɓe ɗerewol ngol.
Nde tokkuɓe Yeesu wonɓe Antaakiya njangingol, ɓe nani belɗum ngam ngol sembiɗiniiɓe.
Nde Yahuuda e Siila ɓe annabo'en, ɓe cembiɗini ɓerɗe tokkuɓe Yeesu, ɓe mbagginiɓe dow fii ɗuɗɗum.
Gaɗa ɓe mbaalii balɗe ton, ɓe ɗoftaa ɓe mbarkiɗiniɓe, ɓe co''ii to liloyɓeɓe.
[Ammaa Siila jooɗii ɗon.]
Bulus e Barnaba boo njooɗii nder Antaakiya e yimɓe ɗuɗɓe e ɓe ekkitina, e ɓe nga'ajina Wolde Joomiraawo.
Bulus Sendirii e Barnaba
Gaɗa balɗe seɗɗa Bulus wi'i Barnaba, “En co''o gariije to nga'ajinnooɗen Wolde Joomiraawo, ndaaren no tokkuɓe Yeesu ngontindiri.”
Barnaba e yiɗi ɓe njaada e Yahaya bi'eteeɗo Markus.
Ammaa Bulus yi'i ɗum haanaayi, ngam Markus sendiriino e maɓɓe e leydi Bamfiiliya, o heenyaayi kuugal ngal o fuɗɗidi e maɓɓe.
Ɓe ngeddootiri naa' seɗɗa haa geddi ɗin njaariɓe e sendirki.
Barnaba hocci Markus, ɓe natti komiwal yaaki Sayiifurus.
Ammaa Bulus suɓi Siila, dillidi e maako.
Tokkuɓe Yeesu ngaɗiɓe nder jungo Joomiraawo ngam o reenaɓe.
Sey ɓe tokki nder leyɗe Siiriya e Kiliikiya, e ɓe cembiɗina tokkuɓe Yeesu.
|
𞤑𞤵𞥅𞤯𞤫 𞤂𞤭𞤤𞤢𞥄𞤩𞤫 𞥑𞥕
𞤑𞤢𞤱𞤼𞤢𞤤 𞤚𞤮𞤳𞥆𞤵𞤩𞤫 𞤒𞤫𞥅𞤧𞤵 𞤚𞤮 𞤓𞤪𞤵𞤷𞤢𞤤𞤭𞥅𞤥𞤢
𞤅𞤫𞤴 𞤱𞤮𞤩𞥆𞤫 𞤴𞤭𞤥𞤩𞤫 𞤰𞤭𞤱𞤮𞤴𞤭 𞤤𞤫𞤴𞤣𞤭 𞤒𞤢𞤸𞤵𞥅𞤣𞤭𞤴𞤢 𞤲'𞤺𞤢𞤪𞤭 𞤺𞤢𞤪𞤭𞥅𞤪𞤭 𞤀𞤲𞤼𞤢𞥄𞤳𞤭𞤴𞤢⹁ 𞤫 𞤩𞤫 𞤫𞤳𞥆𞤭𞤼𞤭𞤲𞤢 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵⹁ 𞤫 𞤩𞤫 𞤲'𞤦𞤭'𞤢⹁ “𞤚𞤮 𞤮𞤲 𞤲𞤢𞥄𞤣𞤢𞥄𞤳𞤢 𞤲𞤮𞤲 𞤲𞤮 𞤀𞤼𞥆𞤢𞤱𞤪𞤢 𞤱𞤭'𞤭 𞤮𞤲 𞤳𞤭𞤧𞤢𞤼𞤢𞥄.”
𞤄𞤵𞤤𞤵𞤧 𞤫 𞤄𞤢𞤪𞤲𞤢𞤦𞤢 𞤲'𞤺𞤫𞤣𞥆𞤮𞥅𞤼𞤭𞤪𞤭 𞤫 𞤥𞤢𞤩𞥆𞤫 𞤺𞤫𞤣𞥆𞤭 𞤲𞤢𞤱𞤯𞤭.
𞤅𞤫𞤴 𞤳𞤮𞥅𞤤𞤭𞥅𞤩𞤫 𞤒𞤫𞥅𞤧𞤵 𞤱𞤮𞤲𞤩𞤫 𞤀𞤲𞤼𞤢𞥄𞤳𞤭𞤴𞤢 𞤷𞤵𞤩𞤭 𞤄𞤵𞤤𞤵𞤧 𞤫 𞤄𞤢𞤪𞤲𞤢𞤦𞤢 𞤫 𞤱𞤮𞤩𞥆𞤫 𞤲'𞤣𞤫𞤪 𞤥𞤢𞤩𞥆𞤫⹁ 𞤩𞤫 𞤤𞤭𞤤𞤭𞤩𞤫 𞤓𞤪𞤵𞤷𞤢𞤤𞤭𞥅𞤥𞤢 𞤲'𞤺𞤢𞤥 𞤩𞤫 𞤥𞤫𞤣𞥆𞤢 𞤫 𞤤𞤭𞤤𞤢𞥄𞤩𞤫 𞤫 𞤥𞤢𞤱𞤩𞤫 𞤱𞤮𞤲𞤩𞤫 𞤼𞤮𞤲 𞤣𞤮𞤱 𞤸𞤢𞥄𞤤𞤢 𞤳𞤢𞤲.
𞤅𞤫𞤴 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤩𞤫𞤲 𞤯𞤮𞤬𞤼𞤭𞤩𞤫 𞤩𞤫 𞤲𞤢𞤲'𞤺𞤭 𞤤𞤢𞥄𞤱𞤮𞤤 𞤴𞤢𞥄𞤳𞤭 𞤤𞤫𞤴𞤯𞤫 𞤊𞤭𞤲𞤭𞥅𞤳𞤭𞤴𞤢 𞤫 𞤅𞤢𞤥𞤢𞥄𞤪𞤭𞤴𞤢⹁ 𞤫 𞤩𞤫 𞤳𞤮𞤳𞥆𞤢 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤸𞤢𞤦𞤢𞤪𞤵 𞤼𞤵𞥅𞤦𞤵𞤳𞤭 𞤴𞤭𞤥𞤩𞤫 𞤲𞤢𞥄' 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲.
𞤚𞤮𞤳𞥆𞤵𞤩𞤫 𞤒𞤫𞥅𞤧𞤵 𞤬𞤵𞥅 𞤲𞤢𞤲𞤭 𞤦𞤫𞤤𞤯𞤵𞤥 𞤸𞤢𞤦𞤢𞤪𞤵 𞤯𞤵𞤥.
𞤐'𞤁𞤫 𞤩𞤫 𞤲'𞤶𞤮𞤼𞥆𞤭𞥅 𞤓𞤪𞤵𞤷𞤢𞤤𞤭𞥅𞤥𞤢⹁ 𞤳𞤢𞤱𞤼𞤢𞤤 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤫 𞤤𞤭𞤤𞤢𞥄𞤩𞤫 𞤫 𞤥𞤢𞤱𞤩𞤫 𞤩𞤫𞤲 𞤲'𞤶𞤢𞤩𞥆𞤭𞥅𞤩𞤫.
𞤐'𞤁𞤫𞤲 𞤄𞤵𞤤𞤵𞤧 𞤫 𞤄𞤢𞤪𞤲𞤢𞤦𞤢 𞤯𞤭𞥅𞤱𞤭𞤼𞤢𞤲𞤭𞤩𞤫 𞤬𞤵𞥅 𞤳𞤮 𞤀𞤤𞥆𞤢𞤸 𞤸𞤵𞥅𞤼𞤭𞤲𞤭𞤪𞤭𞤩𞤫 𞤩𞤫 𞤲'𞤺𞤢𞤯𞤭.
𞤀𞤥𞥆𞤢𞥄 𞤱𞤮𞤩𞥆𞤫 𞤳𞤮𞥅𞤤𞤭𞥅𞤩𞤫 𞤒𞤫𞥅𞤧𞤵 𞤲'𞤣𞤫𞤪 𞤊𞤢𞥄𞤪𞤭𞤧𞤢𞤲𞤳𞤮'𞤫𞤲 𞤵𞤥𞥆𞤭𞥅⹁ 𞤲'𞤦𞤭'𞤭⹁ “𞤁𞤮𞥅𞤤𞤫 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤲𞤢𞥄' 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤲𞤢𞥄𞤣𞤫𞥅⹁ 𞤩𞤫 𞤲'𞤦𞤭'𞤫𞥅 𞤩𞤫 𞤼𞤮𞤳𞥆𞤢 𞤳𞤮 𞤀𞤼𞥆𞤢𞤱𞤪𞤢 𞤱𞤭'𞤭.”
𞤅𞤫𞤴 𞤤𞤭𞤤𞤢𞥄𞤩𞤫 𞤫 𞤥𞤢𞤱𞤩𞤫 𞤳𞤢𞤱𞤪𞤭𞤼𞤭 𞤲'𞤺𞤢𞤥 𞤩𞤫 𞤥𞤫𞤣𞥆𞤢 𞤣𞤮𞤱 𞤸𞤢𞥄𞤤𞤢 𞤳𞤢𞤲.
𞤐'𞤁𞤫 𞤩𞤫 𞤲𞤫𞥅𞤩𞤭 𞤫 𞤩𞤫 𞤬𞤮𞤯𞤬𞤮𞤯𞤼𞤭𞤪𞤢 𞤣𞤮𞤱 𞤬𞤭𞥅 𞤯𞤵𞤥⹁ 𞤄𞤭𞥅𞤼𞤵𞤪𞤵𞤧 𞤵𞤥𞥆𞤭𞥅 𞤱𞤭'𞤭𞤩𞤫⹁ “𞤄𞤢𞤲'𞤣𞤭𞤪𞤢𞥄𞤩𞤫⹁ 𞤮𞤲 𞤢𞤲'𞤣𞤭 𞤳𞤮 𞤲𞤫𞥅𞤩𞤭 𞤀𞤤𞥆𞤢𞤸 𞤧𞤵𞤩𞤭𞥅𞤴𞤢𞤥 𞤲'𞤣𞤫𞤪 𞤥𞤮𞥅𞤯𞤮𞤲 𞤥𞤭 𞤱𞤢'𞤢𞤶𞤭𞤲𞤢 𞤖𞤢𞤦𞤢𞤪𞤵 𞤄𞤫𞤤𞤯𞤵𞤥 𞤲'𞤣𞤫𞤪 𞤤𞤫𞤰𞥆𞤭 𞤯𞤭 𞤲𞤢𞥄' 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲⹁ 𞤲'𞤺𞤢𞤥 𞤩𞤫 𞤲𞤢𞤲𞤢 𞤩𞤫 𞤲'𞤺𞤢𞤪𞤼𞤢 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵.
𞤀𞤤𞥆𞤢𞤸 𞤢𞤲'𞤣𞤵𞤯𞤮 𞤩𞤫𞤪𞤯𞤫 𞤴𞤭𞤥𞤩𞤫 𞤬𞤵𞥅 𞤸𞤮𞤤𞥆𞤭𞥅 𞤮 𞤶𞤢𞤩𞤭𞥅𞤩𞤫 𞤲'𞤣𞤫 𞤮 𞤸𞤮𞤳𞥆𞤭𞤩𞤫 𞤈𞤵𞥅𞤸𞤵 𞤥𞤢𞥄𞤳𞤮 𞤲𞤮𞤲 𞤲𞤮 𞤮 𞤸𞤮𞤳𞥆𞤭𞤪𞤭'𞤫𞤲𞤯𞤵𞤥.
𞤌 𞤬𞤫𞥅𞤪𞤮𞥅𞤼𞤭𞤪𞤢𞥄𞤴𞤭'𞤫𞤲 𞤫 𞤥𞤢𞤩𞥆𞤫⹁ 𞤲'𞤺𞤢𞤥 𞤮 𞤴𞤢𞥄𞤬𞤢𞤲𞤢𞤳𞤫𞤩𞤫 𞤸𞤢𞤳𞥆𞤫 𞤲'𞤣𞤫 𞤩𞤫 𞤳𞤮𞥅𞤤𞤭𞥅 𞤒𞤫𞥅𞤧𞤵.
𞤔𞤮𞥅𞤲𞤭⹁ 𞤲'𞤺𞤢𞤥 𞤯𞤵𞤥𞤫 𞤨𞤮𞥅𞤲'𞤣𞤮𞤼𞤮𞤲 𞤀𞤤𞥆𞤢𞤸 𞤮𞤲 𞤲'𞤶𞤮𞤱𞤢𞤲𞤢 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤣𞤮𞤲'𞤺𞤢𞤤 𞤲'𞤺𞤢𞤤 𞤫𞤲 𞤲'𞤦𞤢𞥄𞤱𞤢𞥄𞤴𞤭 𞤪𞤮𞤲'𞤣𞤢𞥄𞤳𞤭⹁ 𞤫𞤲𞤫𞤲 𞤫 𞤥𞤢𞥄𞤥𞤢'𞤫𞤲 𞤥𞤫𞥅𞤯𞤫𞤲؟
𞤀𞥄'𞤢!
𞤐𞤮𞤲 𞤲𞤮 𞤼𞤮𞤳𞥆𞤭𞤪𞤯𞤫𞤲 𞤒𞤫𞥅𞤧𞤵 𞤔𞤮𞥅𞤥𞤭𞤪𞤢𞥄𞤱𞤮 𞤳𞤫𞤩𞤯𞤫𞤲 𞤳𞤭𞤧𞤲'𞤣𞤢𞤥 𞤦𞤢𞤪𞤳𞤢 𞤴𞤭𞤣𞥆𞤫 𞤥𞤢𞥄𞤳𞤮⹁ 𞤲𞤮𞤲 𞤳𞤢𞤥𞤩𞤫 𞤥𞤢𞥄 𞤩𞤫 𞤳𞤭𞤧𞤪𞤢𞤼𞤢.”
𞤖𞤢𞤱𞤪𞤵𞤼𞤵𞤩𞤫 𞤬𞤵𞥅 𞤲'𞤣𞤫''𞤭𞤼𞤭 𞤳𞤫𞤼𞥆𞤭𞤲'𞤣𞤢𞤲𞤭𞥅 𞤳𞤮 𞤄𞤢𞤪𞤲𞤢𞤦𞤢 𞤫 𞤄𞤵𞤤𞤵𞤧 𞤲'𞤦𞤭'𞤢𞤼𞤢𞤩𞤫 𞤣𞤮𞤱 𞤲𞤮 𞤀𞤤𞥆𞤢𞤸 𞤸𞤵𞥅𞤼𞤭𞤲𞤭𞤪𞤭𞤩𞤫 𞤱𞤢𞤯𞤭 𞤢𞤤𞤢𞥄𞤥𞤢𞥄𞤶𞤭 𞤫 𞤳𞤵𞥅𞤯𞤫 𞤳𞤢𞤴𞤯𞤭𞤲𞤭𞥅𞤯𞤫 𞤲'𞤣𞤫𞤪 𞤤𞤫𞤰𞥆𞤭 𞤯𞤭 𞤲𞤢𞥄' 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲.
𞤐'𞤁𞤫 𞤩𞤫 𞤳𞤫𞥅𞤻𞤭 𞤥𞤫𞤼𞤵𞤳𞤭⹁ 𞤧𞤫𞤴 𞤒𞤢𞥄𞤳𞤵𞤦𞤵 𞤱𞤭'𞤭⹁ “𞤄𞤢𞤲'𞤣𞤭𞤪𞤢𞥄𞤩𞤫⹁ 𞤲𞤢𞤲𞤫𞥅 𞤳𞤮 𞤲'𞤦𞤭'𞤢𞤴𞤥𞤭'𞤮𞤲!
𞤔𞤮𞥅𞤲𞤭 𞤅𞤭𞥅𞤥𞤢𞤲 𞤴𞤮𞤼𞥆𞤭𞤲𞤭 𞤯𞤭𞥅𞤱𞤭𞤼𞤢𞤲𞤳𞤭'𞤫𞤲 𞤲𞤮 𞤀𞤤𞥆𞤢𞤸 𞤧𞤵𞤩𞤭𞤪𞤭 𞤱𞤮𞤩𞥆𞤫 𞤲'𞤣𞤫𞤪 𞤤𞤫𞤰𞥆𞤭 𞤯𞤭 𞤲𞤢𞥄' 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲⹁ 𞤱𞤢𞤪𞤼𞤭𞤪𞤭𞤩𞤫 𞤴𞤭𞤥𞤩𞤫 𞤥𞤵𞥅𞤯𞤵𞤥.
𞤍𞤵𞤥 𞤬𞤮𞤼𞥆𞤭𞤣𞤭𞥅 𞤫 𞤳𞤮 𞤢𞤲𞥆𞤢𞤦𞤮'𞤫𞤲 𞤲'𞤦𞤭𞤲'𞤣𞤵𞤲𞤮𞥅⹁ 𞤩𞤫 𞤲'𞤦𞤭'𞤭𞥅⹁
‘𞤀𞤤𞥆𞤢𞤸 𞤱𞤭'𞤭𞥅⹁ “𞤘𞤢𞤯𞤢 𞤥𞤢𞥄𞤶𞤵𞤥⹁ 𞤥𞤭 𞤧𞤮''𞤮𞤴𞤼𞤮⹁
𞤥𞤭 𞤥𞤢𞤸𞤭𞤼𞤮𞤼𞤮𞥅 𞤱𞤵𞤪𞤮 𞤁𞤢𞤱𞤣𞤢 𞤧𞤢𞤲𞤳𞤭𞤼𞤢𞥄𞤲'𞤺𞤮.
𞤃𞤭 𞤥𞤢𞤸𞤭𞤼𞤮𞥅𞤲'𞤺𞤮⹁
𞤥𞤭 𞤣𞤢𞤪𞤲𞤢𞤲'𞤺𞤮 𞤳𞤢𞤣𞤭𞤥𞤢𞥄⹁
𞤲'𞤺𞤢𞤥 𞤴𞤭𞤥𞤩𞤫 𞤸𞤮𞤪𞤭𞥅𞤩𞤫 𞤬𞤵𞥅 𞤯𞤢𞤩𞥆𞤭𞤼𞤢 𞤔𞤮𞥅𞤥𞤭𞤪𞤢𞥄𞤱𞤮⹁
𞤬𞤵𞥅 𞤫 𞤴𞤭𞤥𞤩𞤫 𞤲𞤢𞥄' 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤲𞤮𞤣𞥆𞤭𞤪𞤼𞤫𞥅𞤩𞤫 𞤭𞤲'𞤣𞤫 𞤢𞤥.
𞤐𞤮𞤲 𞤔𞤮𞥅𞤥𞤭𞤪𞤢𞥄𞤱𞤮 𞤱𞤭'𞤭⹁ 𞤢𞤲'𞤣𞤭𞤲𞤯𞤮 𞤬𞤭𞥅 𞤯𞤵'𞤵𞤥 𞤳𞤮 𞤲𞤫𞥅𞤩𞤭.”
’
“𞤚𞤮𞥅⹁ 𞤲'𞤺𞤢𞤥 𞤥𞤢𞥄𞤶𞤵𞤥 𞤥𞤭𞤲 𞤫 𞤴𞤭𞥅𞤳𞤭 𞤢𞤥⹁ 𞤼𞤮' 𞤫𞤲 𞤲'𞤺𞤢𞤲𞥆𞤵 𞤴𞤭𞤥𞤩𞤫 𞤲𞤢𞥄' 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤲'𞤺𞤢𞤴𞤤𞤭𞤼𞤮𞤴𞤭𞥅𞤩𞤫 𞤼𞤮 𞤀𞤤𞥆𞤢𞤸.
𞤉𞤲 𞤲'𞤦𞤭𞤲'𞤣𞤢𞤲𞤩𞤫 𞤯𞤫𞤪𞤫𞤱𞤮𞤤 𞤼𞤮' 𞤩𞤫 𞤻𞤢𞥄𞤥𞤢 𞤻𞤢𞤥𞤲'𞤣𞤵 𞤸𞤢𞤪𞤥𞤭𞤲𞤭𞥅𞤲'𞤣𞤵 𞤲'𞤣𞤵 𞤯𞤵𞤥 𞤸𞤭𞤪𞤧𞤢𞤲𞤭 𞤢𞤤𞥆𞤢𞥄𞤶𞤭⹁ 𞤼𞤮' 𞤩𞤫 𞤲'𞤺𞤢𞤯𞤢 𞤲'𞤶𞤫𞥅𞤲𞤵⹁ 𞤼𞤮' 𞤩𞤫 𞤻𞤢𞥄𞤥𞤢 𞤳𞤮 𞤥𞤮𞤴𞤤𞤢𞤲𞤢𞥄 𞤣𞤢𞥄𞤲'𞤣𞤫 𞤳𞤮𞥅 𞤳𞤮 𞤧𞤢𞥄𞤯𞤭 𞤳𞤮𞥅 𞤰𞤭𞥅𞤰𞤢𞤥.
𞤐'𞤘𞤢𞤥 𞤳𞤮 𞤲𞤫𞥅𞤩𞤭 𞤫 𞤯𞤵𞤥 𞤱𞤢'𞤢𞤶𞤭𞤲𞤢 𞤀𞤼𞥆𞤢𞤱𞤪𞤢 𞤫 𞤳𞤮𞥅 𞤲'𞤣𞤭𞤴𞤫 𞤺𞤢𞤪𞤭𞥅𞤪𞤭⹁ 𞤫 𞤯𞤵𞤥 𞤶𞤢𞤲'𞤺𞤢𞤯𞤵𞤥 𞤳𞤮𞥅 𞤲'𞤣𞤫𞤴𞤫 𞤐𞤴𞤢𞤤𞤲'𞤣𞤫 𞤅𞤭𞤱𞤼𞤢𞥄𞤪𞤫 𞤲'𞤣𞤫𞤪 𞤷𞤵𞥅𞤯𞤭 𞤣𞤮'𞤢𞥄𞤪𞤫.”
𞤐𞤮𞥅𞤼𞤢𞥄𞤳𞤭 𞤀𞤪𞤣𞤭𞥅𞤩𞤫 𞤑𞤢𞤱𞤼𞤢𞤤 𞤑𞤮𞥅𞤤𞤭𞥅𞤩𞤫 𞤒𞤫𞥅𞤧𞤵
𞤅𞤫𞤴 𞤤𞤭𞤤𞤢𞥄𞤩𞤫 𞤫 𞤥𞤢𞤱𞤩𞤫 𞤫 𞤳𞤢𞤱𞤼𞤢𞤤 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤬𞤵𞥅 𞤲'𞤣𞤢𞤪𞤱𞤭 𞤧𞤵𞤩𞤵𞤳𞤭 𞤱𞤮𞤩𞥆𞤫 𞤣𞤢𞤺𞤢 𞤲'𞤣𞤫𞤪 𞤥𞤢𞤩𞥆𞤫 𞤲'𞤺𞤢𞤥 𞤩𞤫 𞤤𞤭𞤤𞤢𞤩𞤫 𞤺𞤢𞤪𞤭𞥅𞤪𞤭 𞤀𞤲𞤼𞤢𞥄𞤳𞤭𞤴𞤢⹁ 𞤩𞤫 𞤲'𞤶𞤢𞥄𞤣𞤢 𞤫 𞤄𞤵𞤤𞤵𞤧 𞤫 𞤄𞤢𞤪𞤲𞤢𞤦𞤢.
𞤇𞤫 𞤷𞤵𞤩𞤭 𞤥𞤢𞤱𞤩𞤫 𞤯𞤭𞤯𞤮 𞤲'𞤣𞤫𞤪 𞤥𞤢𞤩𞥆𞤫: 𞤒𞤢𞤸𞤵𞥅𞤣𞤢⹁ 𞤦𞤭'𞤫𞤼𞤫𞥅𞤯𞤮 𞤄𞤢𞤪𞤧𞤢𞤦𞤢⹁ 𞤫 𞤅𞤭𞥅𞤤𞤢.
𞤇𞤫 𞤳𞤮𞤳𞥆𞤭𞤩𞤫 𞤯𞤫𞤪𞤫𞤱𞤮𞤤 𞤦𞤭𞥅𞤲'𞤺𞤮𞤤:
“𞤁𞤢𞤺𞤢 𞤦𞤢𞤲'𞤣𞤭𞤪𞤢𞥄𞤩𞤫 𞤥𞤮𞥅𞤯𞤮𞤲 𞤤𞤭𞤤𞤢𞥄𞤩𞤫 𞤫 𞤥𞤢𞤱𞤩𞤫⹁ 𞤫 𞤥𞤭𞤲 𞤳𞤮𞤱𞤲𞤢'𞤮𞤲⹁ 𞤮𞤲𞤮𞤲 𞤦𞤢𞤲'𞤣𞤭𞤪𞤢𞥄𞤩𞤫 𞤢𞤥𞤭𞤲 𞤣𞤢𞤺𞤢 𞤺𞤮𞤯𞥆𞤭 𞤤𞤫𞤰𞥆𞤭 𞤺𞤮𞤲𞤯𞤭 𞤲'𞤣𞤫𞤪 𞤺𞤢𞤪𞤭𞥅𞤪𞤭 𞤀𞤲𞤼𞤢𞥄𞤳𞤭𞤴𞤢 𞤫 𞤲'𞤣𞤫𞤪 𞤤𞤫𞤴𞤯𞤫 𞤅𞤭𞥅𞤪𞤭𞤴𞤢 𞤫 𞤑𞤭𞤤𞤭𞥅𞤳𞤭𞤴𞤢.
𞤃𞤭𞤲 𞤲𞤢𞤲𞤭𞥅 𞤸𞤢𞤦𞤢𞤪𞤵 𞤱𞤮𞤩𞥆𞤫 𞤲'𞤣𞤫𞤪 𞤢𞤥𞤭𞤲 𞤵𞤥𞥆𞤭𞤲𞤢𞤲𞤭𞥅'𞤮𞤲 𞤸𞤢𞤳𞥆𞤭𞥅𞤤𞤮 𞤫 𞤥𞤫𞤼𞤫𞤥𞤫𞤼𞤫𞥅𞤶𞤭 𞤥𞤢𞤩𞥆𞤫 𞤫 𞤩𞤫 𞤲'𞤺𞤢𞤲𞥆𞤢'𞤮𞤲⹁ 𞤳𞤮𞥅 𞤲'𞤣𞤫 𞤲𞤢𞥄' 𞤥𞤭𞤲𞤮𞤲 𞤤𞤭𞤤𞤭𞤩𞤫.
𞤑𞤢𞤲'𞤶𞤵𞤥 𞤱𞤢𞤯𞤭 𞤥𞤭𞤲 𞤳𞤢𞤱𞤪𞤭𞤼𞤭 𞤳𞤮'𞤫 𞤢𞤥𞤭𞤲 𞤥𞤭𞤲 𞤲'𞤣𞤢𞤪𞤱𞤭 𞤧𞤵𞤩𞤵𞤳𞤭 𞤱𞤮𞤩𞥆𞤫 𞤲'𞤣𞤫𞤪 𞤢𞤥𞤭𞤲 𞤥𞤭𞤲 𞤤𞤭𞤤𞤮𞤴𞤢𞤩𞤫 𞤼𞤮 𞤥𞤮𞥅𞤯𞤮𞤲⹁ 𞤸𞤢𞤱𞤼𞤭 𞤫 𞤄𞤢𞤪𞤲𞤢𞤦𞤢 𞤫 𞤄𞤵𞤤𞤵𞤧 𞤸𞤭𞤺𞤮𞥅𞤩𞤫 𞤢𞤥𞤭𞤲⹁ 𞤷𞤮𞥅𞤪𞤵𞤩𞤫 𞤴𞤮𞤲𞤳𞤭𞥅𞤶𞤭 𞤥𞤢𞤩𞥆𞤫 𞤲'𞤺𞤢𞤥 𞤸𞤵𞤱𞤢𞤲𞤳𞤭 𞤔𞤮𞥅𞤥𞤭𞤪𞤢𞥄𞤱𞤮 𞤥𞤫𞥅𞤯𞤫𞤲 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵.
𞤐'𞤘𞤢𞤥 𞤲𞤮𞤲 𞤥𞤭𞤲 𞤤𞤭𞤤𞤮𞤴𞤭 𞤒𞤢𞤸𞤵𞥅𞤣𞤢 𞤫 𞤅𞤭𞥅𞤤𞤢 𞤩𞤫 𞤥𞤫𞤣𞥆𞤢 𞤫 𞤥𞤮𞥅𞤯𞤮𞤲 𞤸𞤮𞤲'𞤣𞤵𞤳𞤮 𞤫 𞤸𞤮𞤲'𞤣𞤵𞤳𞤮 𞤣𞤮𞤱 𞤳𞤮 𞤥𞤭𞤲 𞤲'𞤦𞤭𞤲'𞤣𞤢𞤲𞤭'𞤮𞤲.
𞤍𞤵𞤥 𞤣𞤢𞤪𞤱𞤵𞤳𞤭 𞤈𞤵𞥅𞤸𞤵 𞤀𞤤𞥆𞤢𞤸 𞤫 𞤢𞤥𞤭𞤲⹁ 𞤼𞤮' 𞤥𞤭𞤲 𞤲'𞤶𞤮𞤱𞤢𞤲𞤢'𞤮𞤲 𞤱𞤮𞤲'𞤺𞤢𞤤 𞤼𞤫𞤣𞥆𞤮𞤪𞤢𞤤⹁ 𞤧𞤫𞤴 𞤲𞤭 𞤯𞤵'𞤵𞤥 𞤲𞤢𞤲'𞤺𞤵𞤯𞤵𞤥 𞤣𞤮𞥅𞤤𞤫: 𞤼𞤮' 𞤮𞤲 𞤻𞤢𞥄𞤥𞤵 𞤳𞤮 𞤯𞤵𞤥 𞤧𞤢𞤳𞥆𞤢𞤲𞤭 𞤺𞤵𞤲𞤳𞤭𞥅𞤶𞤭 𞤳𞤮𞥅 𞤳𞤮 𞤧𞤢𞥄𞤯𞤭 𞤳𞤮𞥅 𞤳𞤮 𞤯𞤵𞤥 𞤥𞤮𞤴𞤤𞤢𞤲𞤭 𞤣𞤢𞥄𞤲'𞤣𞤫 𞤳𞤮𞥅 𞤰𞤭𞥅𞤰𞤢𞤥⹁ 𞤲'𞤣𞤫𞤲 𞤼𞤮' 𞤮𞤲 𞤲'𞤺𞤢𞤯𞤵 𞤲'𞤶𞤫𞥅𞤲𞤵.
𞤚𞤮 𞤮𞤲 𞤷𞤵𞤪𞤭𞥅 𞤳𞤮'𞤫 𞤥𞤮𞥅𞤯𞤮𞤲 𞤫 𞤱𞤢𞤯𞤵𞤳𞤭 𞤬𞤭𞥅 𞤯𞤵'𞤵𞤥 𞤮𞤲 𞤲'𞤺𞤢𞤯𞤭𞥅 𞤦𞤮𞤯𞥆𞤵𞤥.
𞤀𞤤𞥆𞤢𞤸 𞤱𞤢𞤤𞥆𞤢'𞤫𞤲!”
𞤅𞤫𞤴 𞤩𞤫 𞤤𞤭𞤤𞤭𞤩𞤫 𞤴𞤢𞥄𞤳𞤭 𞤀𞤲𞤼𞤢𞥄𞤳𞤭𞤴𞤢.
𞤐'𞤁𞤫 𞤩𞤫 𞤲'𞤶𞤮𞤼𞥆𞤭𞥅 𞤼𞤮𞤲⹁ 𞤩𞤫 𞤳𞤢𞤱𞤪𞤭𞤼𞤭 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵⹁ 𞤩𞤫 𞤳𞤮𞤳𞥆𞤭𞤩𞤫 𞤯𞤫𞤪𞤫𞤱𞤮𞤤 𞤲'𞤺𞤮𞤤.
𞤐'𞤁𞤫 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤱𞤮𞤲𞤩𞤫 𞤀𞤲𞤼𞤢𞥄𞤳𞤭𞤴𞤢 𞤲'𞤶𞤢𞤲'𞤺𞤭𞤲'𞤺𞤮𞤤⹁ 𞤩𞤫 𞤲𞤢𞤲𞤭 𞤦𞤫𞤤𞤯𞤵𞤥 𞤲'𞤺𞤢𞤥 𞤲'𞤺𞤮𞤤 𞤧𞤫𞤲'𞤦𞤭𞤯𞤭𞤲𞤭𞥅𞤩𞤫.
𞤐'𞤁𞤫 𞤒𞤢𞤸𞤵𞥅𞤣𞤢 𞤫 𞤅𞤭𞥅𞤤𞤢 𞤩𞤫 𞤢𞤲𞥆𞤢𞤦𞤮'𞤫𞤲⹁ 𞤩𞤫 𞤷𞤫𞤲'𞤦𞤭𞤯𞤭𞤲𞤭 𞤩𞤫𞤪𞤯𞤫 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵⹁ 𞤩𞤫 𞤲'𞤦𞤢𞤺𞥆𞤭𞤲𞤭𞤩𞤫 𞤣𞤮𞤱 𞤬𞤭𞥅 𞤯𞤵𞤯𞥆𞤵𞤥.
𞤘𞤢𞤯𞤢 𞤩𞤫 𞤲'𞤦𞤢𞥄𞤤𞤭𞥅 𞤦𞤢𞤤𞤯𞤫 𞤼𞤮𞤲⹁ 𞤩𞤫 𞤯𞤮𞤬𞤼𞤢𞥄 𞤩𞤫 𞤲'𞤦𞤢𞤪𞤳𞤭𞤯𞤭𞤲𞤭𞤩𞤫⹁ 𞤩𞤫 𞤷𞤮''𞤭𞥅 𞤼𞤮 𞤤𞤭𞤤𞤮𞤴𞤩𞤫𞤩𞤫.
[𞤀𞤥𞥆𞤢𞥄 𞤅𞤭𞥅𞤤𞤢 𞤶𞤮𞥅𞤯𞤭𞥅 𞤯𞤮𞤲.]
𞤄𞤵𞤤𞤵𞤧 𞤫 𞤄𞤢𞤪𞤲𞤢𞤦𞤢 𞤦𞤮𞥅 𞤲'𞤶𞤮𞥅𞤯𞤭𞥅 𞤲'𞤣𞤫𞤪 𞤀𞤲𞤼𞤢𞥄𞤳𞤭𞤴𞤢 𞤫 𞤴𞤭𞤥𞤩𞤫 𞤯𞤵𞤯𞤩𞤫 𞤫 𞤩𞤫 𞤫𞤳𞥆𞤭𞤼𞤭𞤲𞤢⹁ 𞤫 𞤩𞤫 𞤲'𞤺𞤢'𞤢𞤶𞤭𞤲𞤢 𞤏𞤮𞤤𞤣𞤫 𞤔𞤮𞥅𞤥𞤭𞤪𞤢𞥄𞤱𞤮.
𞤄𞤵𞤤𞤵𞤧 𞤅𞤫𞤲'𞤣𞤭𞤪𞤭𞥅 𞤫 𞤄𞤢𞤪𞤲𞤢𞤦𞤢
𞤘𞤢𞤯𞤢 𞤦𞤢𞤤𞤯𞤫 𞤧𞤫𞤯𞥆𞤢 𞤄𞤵𞤤𞤵𞤧 𞤱𞤭'𞤭 𞤄𞤢𞤪𞤲𞤢𞤦𞤢⹁ “𞤉𞤲 𞤷𞤮''𞤮 𞤺𞤢𞤪𞤭𞥅𞤶𞤫 𞤼𞤮 𞤲'𞤺𞤢'𞤢𞤶𞤭𞤲𞥆𞤮𞥅𞤯𞤫𞤲 𞤏𞤮𞤤𞤣𞤫 𞤔𞤮𞥅𞤥𞤭𞤪𞤢𞥄𞤱𞤮⹁ 𞤲'𞤣𞤢𞥄𞤪𞤫𞤲 𞤲𞤮 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤲'𞤺𞤮𞤲𞤼𞤭𞤲'𞤣𞤭𞤪𞤭.”
𞤄𞤢𞤪𞤲𞤢𞤦𞤢 𞤫 𞤴𞤭𞤯𞤭 𞤩𞤫 𞤲'𞤶𞤢𞥄𞤣𞤢 𞤫 𞤒𞤢𞤸𞤢𞤴𞤢 𞤦𞤭'𞤫𞤼𞤫𞥅𞤯𞤮 𞤃𞤢𞤪𞤳𞤵𞤧.
𞤀𞤥𞥆𞤢𞥄 𞤄𞤵𞤤𞤵𞤧 𞤴𞤭'𞤭 𞤯𞤵𞤥 𞤸𞤢𞥄𞤲𞤢𞥄𞤴𞤭⹁ 𞤲'𞤺𞤢𞤥 𞤃𞤢𞤪𞤳𞤵𞤧 𞤧𞤫𞤲'𞤣𞤭𞤪𞤭𞥅𞤲𞤮 𞤫 𞤥𞤢𞤩𞥆𞤫 𞤫 𞤤𞤫𞤴𞤣𞤭 𞤄𞤢𞤥𞤬𞤭𞥅𞤤𞤭𞤴𞤢⹁ 𞤮 𞤸𞤫𞥅𞤻𞤢𞥄𞤴𞤭 𞤳𞤵𞥅𞤺𞤢𞤤 𞤲'𞤺𞤢𞤤 𞤮 𞤬𞤵𞤯𞥆𞤭𞤣𞤭 𞤫 𞤥𞤢𞤩𞥆𞤫.
𞤇𞤫 𞤲'𞤺𞤫𞤣𞥆𞤮𞥅𞤼𞤭𞤪𞤭 𞤲𞤢𞥄' 𞤧𞤫𞤯𞥆𞤢 𞤸𞤢𞥄 𞤺𞤫𞤣𞥆𞤭 𞤯𞤭𞤲 𞤲'𞤶𞤢𞥄𞤪𞤭𞤩𞤫 𞤫 𞤧𞤫𞤲'𞤣𞤭𞤪𞤳𞤭.
𞤄𞤢𞤪𞤲𞤢𞤦𞤢 𞤸𞤮𞤷𞥆𞤭 𞤃𞤢𞤪𞤳𞤵𞤧⹁ 𞤩𞤫 𞤲𞤢𞤼𞥆𞤭 𞤳𞤮𞤥𞤭𞤱𞤢𞤤 𞤴𞤢𞥄𞤳𞤭 𞤅𞤢𞤴𞤭𞥅𞤬𞤵𞤪𞤵𞤧.
𞤀𞤥𞥆𞤢𞥄 𞤄𞤵𞤤𞤵𞤧 𞤧𞤵𞤩𞤭 𞤅𞤭𞥅𞤤𞤢⹁ 𞤣𞤭𞤤𞥆𞤭𞤣𞤭 𞤫 𞤥𞤢𞥄𞤳𞤮.
𞤚𞤮𞤳𞥆𞤵𞤩𞤫 𞤒𞤫𞥅𞤧𞤵 𞤲'𞤺𞤢𞤯𞤭𞤩𞤫 𞤲'𞤣𞤫𞤪 𞤶𞤵𞤲'𞤺𞤮 𞤔𞤮𞥅𞤥𞤭𞤪𞤢𞥄𞤱𞤮 𞤲'𞤺𞤢𞤥 𞤮 𞤪𞤫𞥅𞤲𞤢𞤩𞤫.
𞤅𞤫𞤴 𞤩𞤫 𞤼𞤮𞤳𞥆𞤭 𞤲'𞤣𞤫𞤪 𞤤𞤫𞤴𞤯𞤫 𞤅𞤭𞥅𞤪𞤭𞤴𞤢 𞤫 𞤑𞤭𞤤𞤭𞥅𞤳𞤭𞤴𞤢⹁ 𞤫 𞤩𞤫 𞤷𞤫𞤲'𞤦𞤭𞤯𞤭𞤲𞤢 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵.
|
Kuuɗe Lilaaɓe 16
Timooti Tokkii Bulus e Siila
Bulus yahi gariiri Darbe e gariiri Listira.
To Listira boo e woodi goɗɗo kooliiɗo Yeesu bi'eteeɗo Timooti.
Maduujo maako no Yahuudankeejo tokkuɗo Yeesu, nyaako maako boo no Helenankeejo.
Tokkuɓe Yeesu wonɓe Listira e Ikooniya e meta haala mboɗka dow Timooti.
Bulus e yiɗi yaaduki e maako, ngam maajum o naadimo; ngam Yahuudanko'en wonɓe bigeeje ɗen fuu e andi nyaako Timooti no Helenankeejo.
Gariije to ɓe njaali fuu, e ɓe mbi'a tokkuɓe Yeesu ko lilaaɓe e mawɓe wonɓe Urucaliima ndarni ngam ɓe tokkaɗum.
Non tokkuɓe Yeesu ɓeydi sembe nder hoolaaki Yeesu, e ɓe ɓeyda ɗuuɗuki koo ndeye nyalnde.
Wahayu Bulus Dow Neɗɗo Makidooniya
Ruuhu Allah haɗiɓe wa'ajinki Wolde Allah nder leydi Aasiya, ngam non ɓe ndilli leyɗe Firiijiya e Galaatiya.
Nde ɓe ngari keerol leydi Miisiya, ɓe ngiɗii yaaki leydi Bitiiniya, ammaa Ruuhu Yeesu, waato Ruuhu Allah, jaɓaayi.
Ngam maajum, ɓe tokkiri nder leydi Miisiya, ɓe njahi gariiri bi'eteendi Tooruwas.
Nder jemmaare nden Bulus hoyɗi.
O yi'ii neɗɗo Makidooniya e darii e toroomo e wi'a, “Woroy Makidooniya, mballaamin!”
Nde Bulus hoyɗi koyɗol ngol, ɗon e ɗon min ndarwi yaaki Makidooniya, ngam min anditii Allah noddiimin min nga'ajinanaɓe Habaru Belɗum kamɓe maa.
Bulus Nder Gariiri Filibi
Min natti komiwal e Tooruwas, min njahi haa Samutarkiya.
Nde fini min njahi Niyaafolis.
Daga ɗon min njahi Filibi, gariiri mawndi nder leydi Makidooniya ngondi ley laamu Roomanko'en.
Min mbaali balɗe ton.
Nyalnde Siwtaare, min mburtii gariiri ndin min njahi regorde caangol, ngam e min kammii e woodi wigeere to Yahuudanko'en ngaɗata do'aare ton.
Ton min tawi rewɓe e kawriti.
Min njooɗii, e min medda e maɓɓe.
Nder maɓɓe e woodi goɗɗo debbo bi'eteeɗo Liidiya, ƴiwoyɗo gariiri Tayaatira kuloowo Allah.
E mo soora kolte boɗeeje ɗe ceede.
Joomiraawo maɓɓiti ɓernde maako o hettindanii ko Bulus wi'ata.
Gaɗa kanko e wuro maako fuu ɓe ngaɗanaama baptisma, sey o toriimin, o wi'i, “To on jaɓii mi kooliiɗo Joomiraawo e goonga, ngaree njooɗooɗon to wuro am.”
O estimin min njippoo to maako, sey min njippii.
Bulus e Siila Nder Suudu Cural
Wonde nyalnde e min njaha to ɗum waɗata do'aare, sey min kawri e goɗɗo korɗo.
Korɗo on o darnoowo, e mo heɓana jeyɓemo ceede ɗuɗɗe e kuugal maako ngal rarnuki.
Sey o waɗi ka tokkukimin, minon e Bulus, e mo wulla, e mo wi'a, “Yimɓe ɓe'e ɓe kuwanooɓe Allah Mawɗo!
E ɓe andina'on laawol kisndam.”
O waɗi balɗe ɗuɗɗe e mo waɗa non haa Bulus ɓerni, yeeƴiimo, wi'i ginnol ngol, “Nder inde Yeesu Almasiihu, e mi wi'imaa wurta nder maako!”
Ɗon e ɗon ginnol ngol wurtiimo.
Nde joomiraaɓe maako ngi'i laawol heɓuki ceede maɓɓe to korɗo on darake, ɓe nangi Bulus e Siila, ɓe ndasiɓe ɓe njaariiɓe luumo, ton to mawɓe gariiri.
Ɓe njaariɓe yeeso mawɓe gariiri ndin, ɓe mbi'i, “Ɓe'e yimɓe ɗiɗo ɓe Yahuudanko'en, e ɓe ummina hakkiilo yimɓe gariiri meeɗen naa' seɗɗa.
E ɓe ekkitina ndonuuji ɗi haanaa njaɓen koo tokken, ngam enen en Roomanko'en.”
Yimɓe ɗuɗɓe kawriti dow maɓɓe.
Mawɓe gariiri ngaɗi ɗum ɓortiɓe ɗum fiyiɓe.
Gaɗa ɓe piyaama piiɗe kalluɗe, ɓe maɓɓaa nder suudu cural.
Mawɓe ɓen mbi'i deenoowo suudu cural reenaɓe boɗɗum.
Kanko boo, nde o nani non, o nattiniɓe nder suudu cural cakaaru, o haɓɓi koyɗe maɓɓe hakkunde leɗɗe ɗiɗi mawɗe.
Caka jemma, Bulus e Siila e ɓe ngaɗa do'aare e ɓe manta Allah e gimi.
Nangaaɓe horiiɓe e kettindanii ko ɓe mbi'ata.
Ɗon e ɗon leydi dimbii dimbaaki mawki, haa fuɗɗoode suudu cural ndun dimbii.
Dammuɗe ɗen fuu maɓɓitii, ɓoggi njamndi ɗi ɗum haɓɓiri wonɓe nder suudu cural ndun fuu taƴi.
Nde deenoowo suudu cural on huylii, o yi'i dammuɗe ɗen fuu e maɓɓitii, o kammi maɓɓaaɓe fuu ndoggii.
Ngam maajum o sorti kaafahi ngam o wara hoore maako.
Sey Bulus noddi e sembe, wi'i, “Taa' waru hoore maaɗa.
Min fuu e min ɗon!”
Deenoowo on wi'i hokkee fitilaaru, o doggi o natti to Bulus e Siila ngoni, o diccii yeeso maɓɓe, e mo diwna ngam kulol.
Nden o wurtiniɓe, o wi'iɓe, “Moodiɓɓe, ko ngaɗaymi mi hisa?”
Ɓe nootii ɓe mbi'i, “Hoola Yeesu Joomiraawo, an e wuro maaɗa fuu, on kisay.”
Ɓe metanimo Wolde Joomiraawo, kanko e wuro maako fuu.
Nder jemmaare nden, o wurtiniɓe, o lootaniɓe nawnooɗe.
E ngel ɗon carel o waɗanaa baptisma, kanko e wuro maako fuu.
Nden o yaari Bulus e Siila wuro maako, o hokkiɓe nyamndu.
Kanko e wuro maako fuu ɓe nani belɗum ngam ɓe ngartii kooliiɓe Allah.
Nde weeti, mawɓe gariiri ndin liloyi taadiiɓe mbi'a deenoowo on o yoofa Bulus e Siila ndilla.
Sey deenoowo on wi'i Bulus, “Mawɓe liloyii mbi'i ɗum yoofa'on.
Ngam non mburtee jooni, njahon jam.”
Ammaa Bulus wi'imo, “Ɓe ngaɗii ɗum fiyiimin yeeso yimɓe daga min ngaɗanaaka kiita, ɓe maɓɓiimin nder suudu cural.
Minon boo, min Roomanko'en.
Nden jooni ɓe mburtinamin e suuɗe?
Ɗum waɗataako sam!
Doole kamɓe e ko'e maɓɓe, ɓe ngara ɗo'o ɓe mburtinamin!”
Sey taadiiɓe ɓen njahi ɗiiwitani mawɓe gariiri haala kan.
Nde ɓe nani Bulus e Siila ɓe Roomanko'en, ɓe kuli.
Ɓe njahi ɓe tuubaniɓe, ɓe mburtiniɓe suudu cural ndun.
Ɓe toriiɓe ɓe mburtoo gariiri maɓɓe.
Nde Bulus e Siila mburtii suudu cural ndun, ɓe natti wuro Liidiya.
Ɓe ngiidi e tokkuɓe Yeesu, ɓe cembiɗini ɓerɗe maɓɓe.
Gaɗa maajum ɓe ndilli.
|
𞤑𞤵𞥅𞤯𞤫 𞤂𞤭𞤤𞤢𞥄𞤩𞤫 𞥑𞥖
𞤚𞤭𞤥𞤮𞥅𞤼𞤭 𞤚𞤮𞤳𞥆𞤭𞥅 𞤄𞤵𞤤𞤵𞤧 𞤫 𞤅𞤭𞥅𞤤𞤢
𞤄𞤵𞤤𞤵𞤧 𞤴𞤢𞤸𞤭 𞤺𞤢𞤪𞤭𞥅𞤪𞤭 𞤁𞤢𞤪𞤦𞤫 𞤫 𞤺𞤢𞤪𞤭𞥅𞤪𞤭 𞤂𞤭𞤧𞤼𞤭𞤪𞤢.
𞤚𞤮 𞤂𞤭𞤧𞤼𞤭𞤪𞤢 𞤦𞤮𞥅 𞤫 𞤱𞤮𞥅𞤣𞤭 𞤺𞤮𞤯𞥆𞤮 𞤳𞤮𞥅𞤤𞤭𞥅𞤯𞤮 𞤒𞤫𞥅𞤧𞤵 𞤦𞤭'𞤫𞤼𞤫𞥅𞤯𞤮 𞤚𞤭𞤥𞤮𞥅𞤼𞤭.
𞤃𞤢𞤣𞤵𞥅𞤶𞤮 𞤥𞤢𞥄𞤳𞤮 𞤲𞤮 𞤒𞤢𞤸𞤵𞥅𞤣𞤢𞤲𞤳𞤫𞥅𞤶𞤮 𞤼𞤮𞤳𞥆𞤵𞤯𞤮 𞤒𞤫𞥅𞤧𞤵⹁ 𞤻𞤢𞥄𞤳𞤮 𞤥𞤢𞥄𞤳𞤮 𞤦𞤮𞥅 𞤲𞤮 𞤖𞤫𞤤𞤫𞤲𞤢𞤲𞤳𞤫𞥅𞤶𞤮.
𞤚𞤮𞤳𞥆𞤵𞤩𞤫 𞤒𞤫𞥅𞤧𞤵 𞤱𞤮𞤲𞤩𞤫 𞤂𞤭𞤧𞤼𞤭𞤪𞤢 𞤫 𞤋𞤳𞤮𞥅𞤲𞤭𞤴𞤢 𞤫 𞤥𞤫𞤼𞤢 𞤸𞤢𞥄𞤤𞤢 𞤲'𞤦𞤮𞤯𞤳𞤢 𞤣𞤮𞤱 𞤚𞤭𞤥𞤮𞥅𞤼𞤭.
𞤄𞤵𞤤𞤵𞤧 𞤫 𞤴𞤭𞤯𞤭 𞤴𞤢𞥄𞤣𞤵𞤳𞤭 𞤫 𞤥𞤢𞥄𞤳𞤮⹁ 𞤲'𞤺𞤢𞤥 𞤥𞤢𞥄𞤶𞤵𞤥 𞤮 𞤲𞤢𞥄𞤣𞤭𞤥𞤮⁏ 𞤲'𞤺𞤢𞤥 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤱𞤮𞤲𞤩𞤫 𞤦𞤭𞤺𞤫𞥅𞤶𞤫 𞤯𞤫𞤲 𞤬𞤵𞥅 𞤫 𞤢𞤲'𞤣𞤭 𞤻𞤢𞥄𞤳𞤮 𞤚𞤭𞤥𞤮𞥅𞤼𞤭 𞤲𞤮 𞤖𞤫𞤤𞤫𞤲𞤢𞤲𞤳𞤫𞥅𞤶𞤮.
𞤘𞤢𞤪𞤭𞥅𞤶𞤫 𞤼𞤮 𞤩𞤫 𞤲'𞤶𞤢𞥄𞤤𞤭 𞤬𞤵𞥅⹁ 𞤫 𞤩𞤫 𞤲'𞤦𞤭'𞤢 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤳𞤮 𞤤𞤭𞤤𞤢𞥄𞤩𞤫 𞤫 𞤥𞤢𞤱𞤩𞤫 𞤱𞤮𞤲𞤩𞤫 𞤓𞤪𞤵𞤷𞤢𞤤𞤭𞥅𞤥𞤢 𞤲'𞤣𞤢𞤪𞤲𞤭 𞤲'𞤺𞤢𞤥 𞤩𞤫 𞤼𞤮𞤳𞥆𞤢𞤯𞤵𞤥.
𞤐𞤮𞤲 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤩𞤫𞤴𞤣𞤭 𞤧𞤫𞤲'𞤦𞤫 𞤲'𞤣𞤫𞤪 𞤸𞤮𞥅𞤤𞤢𞥄𞤳𞤭 𞤒𞤫𞥅𞤧𞤵⹁ 𞤫 𞤩𞤫 𞤩𞤫𞤴𞤣𞤢 𞤯𞤵𞥅𞤯𞤵𞤳𞤭 𞤳𞤮𞥅 𞤲'𞤣𞤫𞤴𞤫 𞤻𞤢𞤤𞤲'𞤣𞤫.
𞤏𞤢𞤸𞤢𞤴𞤵 𞤄𞤵𞤤𞤵𞤧 𞤁𞤮𞤱 𞤐𞤫𞤯𞥆𞤮 𞤃𞤢𞤳𞤭𞤣𞤮𞥅𞤲𞤭𞤴𞤢
𞤈𞤵𞥅𞤸𞤵 𞤀𞤤𞥆𞤢𞤸 𞤸𞤢𞤯𞤭𞤩𞤫 𞤱𞤢'𞤢𞤶𞤭𞤲𞤳𞤭 𞤏𞤮𞤤𞤣𞤫 𞤀𞤤𞥆𞤢𞤸 𞤲'𞤣𞤫𞤪 𞤤𞤫𞤴𞤣𞤭 𞤀𞥄𞤧𞤭𞤴𞤢⹁ 𞤲'𞤺𞤢𞤥 𞤲𞤮𞤲 𞤩𞤫 𞤲'𞤣𞤭𞤤𞥆𞤭 𞤤𞤫𞤴𞤯𞤫 𞤊𞤭𞤪𞤭𞥅𞤶𞤭𞤴𞤢 𞤫 𞤘𞤢𞤤𞤢𞥄𞤼𞤭𞤴𞤢.
𞤐'𞤁𞤫 𞤩𞤫 𞤲'𞤺𞤢𞤪𞤭 𞤳𞤫𞥅𞤪𞤮𞤤 𞤤𞤫𞤴𞤣𞤭 𞤃𞤭𞥅𞤧𞤭𞤴𞤢⹁ 𞤩𞤫 𞤲'𞤺𞤭𞤯𞤭𞥅 𞤴𞤢𞥄𞤳𞤭 𞤤𞤫𞤴𞤣𞤭 𞤄𞤭𞤼𞤭𞥅𞤲𞤭𞤴𞤢⹁ 𞤢𞤥𞥆𞤢𞥄 𞤈𞤵𞥅𞤸𞤵 𞤒𞤫𞥅𞤧𞤵⹁ 𞤱𞤢𞥄𞤼𞤮 𞤈𞤵𞥅𞤸𞤵 𞤀𞤤𞥆𞤢𞤸⹁ 𞤶𞤢𞤩𞤢𞥄𞤴𞤭.
𞤐'𞤘𞤢𞤥 𞤥𞤢𞥄𞤶𞤵𞤥⹁ 𞤩𞤫 𞤼𞤮𞤳𞥆𞤭𞤪𞤭 𞤲'𞤣𞤫𞤪 𞤤𞤫𞤴𞤣𞤭 𞤃𞤭𞥅𞤧𞤭𞤴𞤢⹁ 𞤩𞤫 𞤲'𞤶𞤢𞤸𞤭 𞤺𞤢𞤪𞤭𞥅𞤪𞤭 𞤦𞤭'𞤫𞤼𞤫𞥅𞤲'𞤣𞤭 𞤚𞤮𞥅𞤪𞤵𞤱𞤢𞤧.
𞤐'𞤁𞤫𞤪 𞤶𞤫𞤥𞥆𞤢𞥄𞤪𞤫 𞤲'𞤣𞤫𞤲 𞤄𞤵𞤤𞤵𞤧 𞤸𞤮𞤴𞤯𞤭.
𞤌 𞤴𞤭'𞤭𞥅 𞤲𞤫𞤯𞥆𞤮 𞤃𞤢𞤳𞤭𞤣𞤮𞥅𞤲𞤭𞤴𞤢 𞤫 𞤣𞤢𞤪𞤭𞥅 𞤫 𞤼𞤮𞤪𞤮𞥅𞤥𞤮 𞤫 𞤱𞤭'𞤢⹁ “𞤏𞤮𞤪𞤮𞤴 𞤃𞤢𞤳𞤭𞤣𞤮𞥅𞤲𞤭𞤴𞤢⹁ 𞤲'𞤦𞤢𞤤𞥆𞤢𞥄𞤥𞤭𞤲!”
𞤐'𞤁𞤫 𞤄𞤵𞤤𞤵𞤧 𞤸𞤮𞤴𞤯𞤭 𞤳𞤮𞤴𞤯𞤮𞤤 𞤲'𞤺𞤮𞤤⹁ 𞤯𞤮𞤲 𞤫 𞤯𞤮𞤲 𞤥𞤭𞤲 𞤲'𞤣𞤢𞤪𞤱𞤭 𞤴𞤢𞥄𞤳𞤭 𞤃𞤢𞤳𞤭𞤣𞤮𞥅𞤲𞤭𞤴𞤢⹁ 𞤲'𞤺𞤢𞤥 𞤥𞤭𞤲 𞤢𞤲'𞤣𞤭𞤼𞤭𞥅 𞤀𞤤𞥆𞤢𞤸 𞤲𞤮𞤣𞥆𞤭𞥅𞤥𞤭𞤲 𞤥𞤭𞤲 𞤲'𞤺𞤢'𞤢𞤶𞤭𞤲𞤢𞤲𞤢𞤩𞤫 𞤖𞤢𞤦𞤢𞤪𞤵 𞤄𞤫𞤤𞤯𞤵𞤥 𞤳𞤢𞤥𞤩𞤫 𞤥𞤢𞥄.
𞤄𞤵𞤤𞤵𞤧 𞤐'𞤁𞤫𞤪 𞤘𞤢𞤪𞤭𞥅𞤪𞤭 𞤊𞤭𞤤𞤭𞤦𞤭
𞤃𞤭𞤲 𞤲𞤢𞤼𞥆𞤭 𞤳𞤮𞤥𞤭𞤱𞤢𞤤 𞤫 𞤚𞤮𞥅𞤪𞤵𞤱𞤢𞤧⹁ 𞤥𞤭𞤲 𞤲'𞤶𞤢𞤸𞤭 𞤸𞤢𞥄 𞤅𞤢𞤥𞤵𞤼𞤢𞤪𞤳𞤭𞤴𞤢.
𞤐'𞤁𞤫 𞤬𞤭𞤲𞤭 𞤥𞤭𞤲 𞤲'𞤶𞤢𞤸𞤭 𞤐𞤭𞤴𞤢𞥄𞤬𞤮𞤤𞤭𞤧.
𞤁𞤢𞤺𞤢 𞤯𞤮𞤲 𞤥𞤭𞤲 𞤲'𞤶𞤢𞤸𞤭 𞤊𞤭𞤤𞤭𞤦𞤭⹁ 𞤺𞤢𞤪𞤭𞥅𞤪𞤭 𞤥𞤢𞤱𞤲'𞤣𞤭 𞤲'𞤣𞤫𞤪 𞤤𞤫𞤴𞤣𞤭 𞤃𞤢𞤳𞤭𞤣𞤮𞥅𞤲𞤭𞤴𞤢 𞤲'𞤺𞤮𞤲'𞤣𞤭 𞤤𞤫𞤴 𞤤𞤢𞥄𞤥𞤵 𞤈𞤮𞥅𞤥𞤢𞤲𞤳𞤮'𞤫𞤲.
𞤃𞤭𞤲 𞤲'𞤦𞤢𞥄𞤤𞤭 𞤦𞤢𞤤𞤯𞤫 𞤼𞤮𞤲.
𞤐𞤴𞤢𞤤𞤲'𞤣𞤫 𞤅𞤭𞤱𞤼𞤢𞥄𞤪𞤫⹁ 𞤥𞤭𞤲 𞤲'𞤦𞤵𞤪𞤼𞤭𞥅 𞤺𞤢𞤪𞤭𞥅𞤪𞤭 𞤲'𞤣𞤭𞤲 𞤥𞤭𞤲 𞤲'𞤶𞤢𞤸𞤭 𞤪𞤫𞤺𞤮𞤪𞤣𞤫 𞤷𞤢𞥄𞤲'𞤺𞤮𞤤⹁ 𞤲'𞤺𞤢𞤥 𞤫 𞤥𞤭𞤲 𞤳𞤢𞤥𞥆𞤭𞥅 𞤫 𞤱𞤮𞥅𞤣𞤭 𞤱𞤭𞤺𞤫𞥅𞤪𞤫 𞤼𞤮 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤲'𞤺𞤢𞤯𞤢𞤼𞤢 𞤣𞤮'𞤢𞥄𞤪𞤫 𞤼𞤮𞤲.
𞤚𞤮𞤲 𞤥𞤭𞤲 𞤼𞤢𞤱𞤭 𞤪𞤫𞤱𞤩𞤫 𞤫 𞤳𞤢𞤱𞤪𞤭𞤼𞤭.
𞤃𞤭𞤲 𞤲'𞤶𞤮𞥅𞤯𞤭𞥅⹁ 𞤫 𞤥𞤭𞤲 𞤥𞤫𞤣𞥆𞤢 𞤫 𞤥𞤢𞤩𞥆𞤫.
𞤐'𞤁𞤫𞤪 𞤥𞤢𞤩𞥆𞤫 𞤫 𞤱𞤮𞥅𞤣𞤭 𞤺𞤮𞤯𞥆𞤮 𞤣𞤫𞤦𞥆𞤮 𞤦𞤭'𞤫𞤼𞤫𞥅𞤯𞤮 𞤂𞤭𞥅𞤣𞤭𞤴𞤢⹁ 𞤰𞤭𞤱𞤮𞤴𞤯𞤮 𞤺𞤢𞤪𞤭𞥅𞤪𞤭 𞤚𞤢𞤴𞤢𞥄𞤼𞤭𞤪𞤢 𞤳𞤵𞤤𞤮𞥅𞤱𞤮 𞤀𞤤𞥆𞤢𞤸.
𞤉 𞤥𞤮 𞤧𞤮𞥅𞤪𞤢 𞤳𞤮𞤤𞤼𞤫 𞤦𞤮𞤯𞤫𞥅𞤶𞤫 𞤯𞤫 𞤷𞤫𞥅𞤣𞤫.
𞤔𞤮𞥅𞤥𞤭𞤪𞤢𞥄𞤱𞤮 𞤥𞤢𞤩𞥆𞤭𞤼𞤭 𞤩𞤫𞤪𞤲'𞤣𞤫 𞤥𞤢𞥄𞤳𞤮 𞤮 𞤸𞤫𞤼𞥆𞤭𞤲'𞤣𞤢𞤲𞤭𞥅 𞤳𞤮 𞤄𞤵𞤤𞤵𞤧 𞤱𞤭'𞤢𞤼𞤢.
𞤘𞤢𞤯𞤢 𞤳𞤢𞤲𞤳𞤮 𞤫 𞤱𞤵𞤪𞤮 𞤥𞤢𞥄𞤳𞤮 𞤬𞤵𞥅 𞤩𞤫 𞤲'𞤺𞤢𞤯𞤢𞤲𞤢𞥄𞤥𞤢 𞤦𞤢𞤨𞤼𞤭𞤧𞤥𞤢⹁ 𞤧𞤫𞤴 𞤮 𞤼𞤮𞤪𞤭𞥅𞤥𞤭𞤲⹁ 𞤮 𞤱𞤭'𞤭⹁ “𞤚𞤮 𞤮𞤲 𞤶𞤢𞤩𞤭𞥅 𞤥𞤭 𞤳𞤮𞥅𞤤𞤭𞥅𞤯𞤮 𞤔𞤮𞥅𞤥𞤭𞤪𞤢𞥄𞤱𞤮 𞤫 𞤺𞤮𞥅𞤲'𞤺𞤢⹁ 𞤲'𞤺𞤢𞤪𞤫𞥅 𞤲'𞤶𞤮𞥅𞤯𞤮𞥅𞤯𞤮𞤲 𞤼𞤮 𞤱𞤵𞤪𞤮 𞤢𞤥.”
𞤌 𞤫𞤧𞤼𞤭𞤥𞤭𞤲 𞤥𞤭𞤲 𞤲'𞤶𞤭𞤨𞥆𞤮𞥅 𞤼𞤮 𞤥𞤢𞥄𞤳𞤮⹁ 𞤧𞤫𞤴 𞤥𞤭𞤲 𞤲'𞤶𞤭𞤨𞥆𞤭𞥅.
𞤄𞤵𞤤𞤵𞤧 𞤫 𞤅𞤭𞥅𞤤𞤢 𞤐'𞤁𞤫𞤪 𞤅𞤵𞥅𞤣𞤵 𞤕𞤵𞤪𞤢𞤤
𞤏𞤮𞤲'𞤣𞤫 𞤻𞤢𞤤𞤲'𞤣𞤫 𞤫 𞤥𞤭𞤲 𞤲'𞤶𞤢𞤸𞤢 𞤼𞤮 𞤯𞤵𞤥 𞤱𞤢𞤯𞤢𞤼𞤢 𞤣𞤮'𞤢𞥄𞤪𞤫⹁ 𞤧𞤫𞤴 𞤥𞤭𞤲 𞤳𞤢𞤱𞤪𞤭 𞤫 𞤺𞤮𞤯𞥆𞤮 𞤳𞤮𞤪𞤯𞤮.
𞤑𞤮𞤪𞤯𞤮 𞤮𞤲 𞤮 𞤣𞤢𞤪𞤲𞤮𞥅𞤱𞤮⹁ 𞤫 𞤥𞤮 𞤸𞤫𞤩𞤢𞤲𞤢 𞤶𞤫𞤴𞤩𞤫𞤥𞤮 𞤷𞤫𞥅𞤣𞤫 𞤯𞤵𞤯𞥆𞤫 𞤫 𞤳𞤵𞥅𞤺𞤢𞤤 𞤥𞤢𞥄𞤳𞤮 𞤲'𞤺𞤢𞤤 𞤪𞤢𞤪𞤲𞤵𞤳𞤭.
𞤅𞤫𞤴 𞤮 𞤱𞤢𞤯𞤭 𞤳𞤢 𞤼𞤮𞤳𞥆𞤵𞤳𞤭𞤥𞤭𞤲⹁ 𞤥𞤭𞤲𞤮𞤲 𞤫 𞤄𞤵𞤤𞤵𞤧⹁ 𞤫 𞤥𞤮 𞤱𞤵𞤤𞥆𞤢⹁ 𞤫 𞤥𞤮 𞤱𞤭'𞤢⹁ “𞤒𞤭𞤥𞤩𞤫 𞤩𞤫'𞤫 𞤩𞤫 𞤳𞤵𞤱𞤢𞤲𞤮𞥅𞤩𞤫 𞤀𞤤𞥆𞤢𞤸 𞤃𞤢𞤱𞤯𞤮!
𞤉 𞤩𞤫 𞤢𞤲'𞤣𞤭𞤲𞤢'𞤮𞤲 𞤤𞤢𞥄𞤱𞤮𞤤 𞤳𞤭𞤧𞤲'𞤣𞤢𞤥.”
𞤌 𞤱𞤢𞤯𞤭 𞤦𞤢𞤤𞤯𞤫 𞤯𞤵𞤯𞥆𞤫 𞤫 𞤥𞤮 𞤱𞤢𞤯𞤢 𞤲𞤮𞤲 𞤸𞤢𞥄 𞤄𞤵𞤤𞤵𞤧 𞤩𞤫𞤪𞤲𞤭⹁ 𞤴𞤫𞥅𞤰𞤭𞥅𞤥𞤮⹁ 𞤱𞤭'𞤭 𞤺𞤭𞤲𞥆𞤮𞤤 𞤲'𞤺𞤮𞤤⹁ “𞤐'𞤁𞤫𞤪 𞤭𞤲'𞤣𞤫 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵⹁ 𞤫 𞤥𞤭 𞤱𞤭'𞤭𞤥𞤢𞥄 𞤱𞤵𞤪𞤼𞤢 𞤲'𞤣𞤫𞤪 𞤥𞤢𞥄𞤳𞤮!”
𞤍𞤮𞤲 𞤫 𞤯𞤮𞤲 𞤺𞤭𞤲𞥆𞤮𞤤 𞤲'𞤺𞤮𞤤 𞤱𞤵𞤪𞤼𞤭𞥅𞤥𞤮.
𞤐'𞤁𞤫 𞤶𞤮𞥅𞤥𞤭𞤪𞤢𞥄𞤩𞤫 𞤥𞤢𞥄𞤳𞤮 𞤲'𞤺𞤭'𞤭 𞤤𞤢𞥄𞤱𞤮𞤤 𞤸𞤫𞤩𞤵𞤳𞤭 𞤷𞤫𞥅𞤣𞤫 𞤥𞤢𞤩𞥆𞤫 𞤼𞤮 𞤳𞤮𞤪𞤯𞤮 𞤮𞤲 𞤣𞤢𞤪𞤢𞤳𞤫⹁ 𞤩𞤫 𞤲𞤢𞤲'𞤺𞤭 𞤄𞤵𞤤𞤵𞤧 𞤫 𞤅𞤭𞥅𞤤𞤢⹁ 𞤩𞤫 𞤲'𞤣𞤢𞤧𞤭𞤩𞤫 𞤩𞤫 𞤲'𞤶𞤢𞥄𞤪𞤭𞥅𞤩𞤫 𞤤𞤵𞥅𞤥𞤮⹁ 𞤼𞤮𞤲 𞤼𞤮 𞤥𞤢𞤱𞤩𞤫 𞤺𞤢𞤪𞤭𞥅𞤪𞤭.
𞤇𞤫 𞤲'𞤶𞤢𞥄𞤪𞤭𞤩𞤫 𞤴𞤫𞥅𞤧𞤮 𞤥𞤢𞤱𞤩𞤫 𞤺𞤢𞤪𞤭𞥅𞤪𞤭 𞤲'𞤣𞤭𞤲⹁ 𞤩𞤫 𞤲'𞤦𞤭'𞤭⹁ “𞤇𞤫'𞤫 𞤴𞤭𞤥𞤩𞤫 𞤯𞤭𞤯𞤮 𞤩𞤫 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲⹁ 𞤫 𞤩𞤫 𞤵𞤥𞥆𞤭𞤲𞤢 𞤸𞤢𞤳𞥆𞤭𞥅𞤤𞤮 𞤴𞤭𞤥𞤩𞤫 𞤺𞤢𞤪𞤭𞥅𞤪𞤭 𞤥𞤫𞥅𞤯𞤫𞤲 𞤲𞤢𞥄' 𞤧𞤫𞤯𞥆𞤢.
𞤉 𞤩𞤫 𞤫𞤳𞥆𞤭𞤼𞤭𞤲𞤢 𞤲'𞤣𞤮𞤲𞤵𞥅𞤶𞤭 𞤯𞤭 𞤸𞤢𞥄𞤲𞤢𞥄 𞤲'𞤶𞤢𞤩𞤫𞤲 𞤳𞤮𞥅 𞤼𞤮𞤳𞥆𞤫𞤲⹁ 𞤲'𞤺𞤢𞤥 𞤫𞤲𞤫𞤲 𞤫𞤲 𞤈𞤮𞥅𞤥𞤢𞤲𞤳𞤮'𞤫𞤲.”
𞤒𞤭𞤥𞤩𞤫 𞤯𞤵𞤯𞤩𞤫 𞤳𞤢𞤱𞤪𞤭𞤼𞤭 𞤣𞤮𞤱 𞤥𞤢𞤩𞥆𞤫.
𞤃𞤢𞤱𞤩𞤫 𞤺𞤢𞤪𞤭𞥅𞤪𞤭 𞤲'𞤺𞤢𞤯𞤭 𞤯𞤵𞤥 𞤩𞤮𞤪𞤼𞤭𞤩𞤫 𞤯𞤵𞤥 𞤬𞤭𞤴𞤭𞤩𞤫.
𞤘𞤢𞤯𞤢 𞤩𞤫 𞤨𞤭𞤴𞤢𞥄𞤥𞤢 𞤨𞤭𞥅𞤯𞤫 𞤳𞤢𞤤𞥆𞤵𞤯𞤫⹁ 𞤩𞤫 𞤥𞤢𞤩𞥆𞤢𞥄 𞤲'𞤣𞤫𞤪 𞤧𞤵𞥅𞤣𞤵 𞤷𞤵𞤪𞤢𞤤.
𞤃𞤢𞤱𞤩𞤫 𞤩𞤫𞤲 𞤲'𞤦𞤭'𞤭 𞤣𞤫𞥅𞤲𞤮𞥅𞤱𞤮 𞤧𞤵𞥅𞤣𞤵 𞤷𞤵𞤪𞤢𞤤 𞤪𞤫𞥅𞤲𞤢𞤩𞤫 𞤦𞤮𞤯𞥆𞤵𞤥.
𞤑𞤢𞤲𞤳𞤮 𞤦𞤮𞥅⹁ 𞤲'𞤣𞤫 𞤮 𞤲𞤢𞤲𞤭 𞤲𞤮𞤲⹁ 𞤮 𞤲𞤢𞤼𞥆𞤭𞤲𞤭𞤩𞤫 𞤲'𞤣𞤫𞤪 𞤧𞤵𞥅𞤣𞤵 𞤷𞤵𞤪𞤢𞤤 𞤷𞤢𞤳𞤢𞥄𞤪𞤵⹁ 𞤮 𞤸𞤢𞤩𞥆𞤭 𞤳𞤮𞤴𞤯𞤫 𞤥𞤢𞤩𞥆𞤫 𞤸𞤢𞤳𞥆𞤵𞤲'𞤣𞤫 𞤤𞤫𞤯𞥆𞤫 𞤯𞤭𞤯𞤭 𞤥𞤢𞤱𞤯𞤫.
𞤕𞤢𞤳𞤢 𞤶𞤫𞤥𞥆𞤢⹁ 𞤄𞤵𞤤𞤵𞤧 𞤫 𞤅𞤭𞥅𞤤𞤢 𞤫 𞤩𞤫 𞤲'𞤺𞤢𞤯𞤢 𞤣𞤮'𞤢𞥄𞤪𞤫 𞤫 𞤩𞤫 𞤥𞤢𞤲𞤼𞤢 𞤀𞤤𞥆𞤢𞤸 𞤫 𞤺𞤭𞤥𞤭.
𞤐𞤢𞤲'𞤺𞤢𞥄𞤩𞤫 𞤸𞤮𞤪𞤭𞥅𞤩𞤫 𞤫 𞤳𞤫𞤼𞥆𞤭𞤲'𞤣𞤢𞤲𞤭𞥅 𞤳𞤮 𞤩𞤫 𞤲'𞤦𞤭'𞤢𞤼𞤢.
𞤍𞤮𞤲 𞤫 𞤯𞤮𞤲 𞤤𞤫𞤴𞤣𞤭 𞤣𞤭𞤲'𞤦𞤭𞥅 𞤣𞤭𞤲'𞤦𞤢𞥄𞤳𞤭 𞤥𞤢𞤱𞤳𞤭⹁ 𞤸𞤢𞥄 𞤬𞤵𞤯𞥆𞤮𞥅𞤣𞤫 𞤧𞤵𞥅𞤣𞤵 𞤷𞤵𞤪𞤢𞤤 𞤲'𞤣𞤵𞤲 𞤣𞤭𞤲'𞤦𞤭𞥅.
𞤁𞤢𞤥𞥆𞤵𞤯𞤫 𞤯𞤫𞤲 𞤬𞤵𞥅 𞤥𞤢𞤩𞥆𞤭𞤼𞤭𞥅⹁ 𞤩𞤮𞤺𞥆𞤭 𞤲'𞤶𞤢𞤥𞤲'𞤣𞤭 𞤯𞤭 𞤯𞤵𞤥 𞤸𞤢𞤩𞥆𞤭𞤪𞤭 𞤱𞤮𞤲𞤩𞤫 𞤲'𞤣𞤫𞤪 𞤧𞤵𞥅𞤣𞤵 𞤷𞤵𞤪𞤢𞤤 𞤲'𞤣𞤵𞤲 𞤬𞤵𞥅 𞤼𞤢𞤰𞤭.
𞤐'𞤁𞤫 𞤣𞤫𞥅𞤲𞤮𞥅𞤱𞤮 𞤧𞤵𞥅𞤣𞤵 𞤷𞤵𞤪𞤢𞤤 𞤮𞤲 𞤸𞤵𞤴𞤤𞤭𞥅⹁ 𞤮 𞤴𞤭'𞤭 𞤣𞤢𞤥𞥆𞤵𞤯𞤫 𞤯𞤫𞤲 𞤬𞤵𞥅 𞤫 𞤥𞤢𞤩𞥆𞤭𞤼𞤭𞥅⹁ 𞤮 𞤳𞤢𞤥𞥆𞤭 𞤥𞤢𞤩𞥆𞤢𞥄𞤩𞤫 𞤬𞤵𞥅 𞤲'𞤣𞤮𞤺𞥆𞤭𞥅.
𞤐'𞤘𞤢𞤥 𞤥𞤢𞥄𞤶𞤵𞤥 𞤮 𞤧𞤮𞤪𞤼𞤭 𞤳𞤢𞥄𞤬𞤢𞤸𞤭 𞤲'𞤺𞤢𞤥 𞤮 𞤱𞤢𞤪𞤢 𞤸𞤮𞥅𞤪𞤫 𞤥𞤢𞥄𞤳𞤮.
𞤅𞤫𞤴 𞤄𞤵𞤤𞤵𞤧 𞤲𞤮𞤣𞥆𞤭 𞤫 𞤧𞤫𞤲'𞤦𞤫⹁ 𞤱𞤭'𞤭⹁ “𞤚𞤢𞥄' 𞤱𞤢𞤪𞤵 𞤸𞤮𞥅𞤪𞤫 𞤥𞤢𞥄𞤯𞤢.
𞤃𞤭𞤲 𞤬𞤵𞥅 𞤫 𞤥𞤭𞤲 𞤯𞤮𞤲!”
𞤁𞤫𞥅𞤲𞤮𞥅𞤱𞤮 𞤮𞤲 𞤱𞤭'𞤭 𞤸𞤮𞤳𞥆𞤫𞥅 𞤬𞤭𞤼𞤭𞤤𞤢𞥄𞤪𞤵⹁ 𞤮 𞤣𞤮𞤺𞥆𞤭 𞤮 𞤲𞤢𞤼𞥆𞤭 𞤼𞤮 𞤄𞤵𞤤𞤵𞤧 𞤫 𞤅𞤭𞥅𞤤𞤢 𞤲'𞤺𞤮𞤲𞤭⹁ 𞤮 𞤣𞤭𞤷𞥆𞤭𞥅 𞤴𞤫𞥅𞤧𞤮 𞤥𞤢𞤩𞥆𞤫⹁ 𞤫 𞤥𞤮 𞤣𞤭𞤱𞤲𞤢 𞤲'𞤺𞤢𞤥 𞤳𞤵𞤤𞤮𞤤.
𞤐'𞤁𞤫𞤲 𞤮 𞤱𞤵𞤪𞤼𞤭𞤲𞤭𞤩𞤫⹁ 𞤮 𞤱𞤭'𞤭𞤩𞤫⹁ “𞤃𞤮𞥅𞤣𞤭𞤩𞥆𞤫⹁ 𞤳𞤮 𞤲'𞤺𞤢𞤯𞤢𞤴𞤥𞤭 𞤥𞤭 𞤸𞤭𞤧𞤢؟”
𞤇𞤫 𞤲𞤮𞥅𞤼𞤭𞥅 𞤩𞤫 𞤲'𞤦𞤭'𞤭⹁ “𞤖𞤮𞥅𞤤𞤢 𞤒𞤫𞥅𞤧𞤵 𞤔𞤮𞥅𞤥𞤭𞤪𞤢𞥄𞤱𞤮⹁ 𞤢𞤲 𞤫 𞤱𞤵𞤪𞤮 𞤥𞤢𞥄𞤯𞤢 𞤬𞤵𞥅⹁ 𞤮𞤲 𞤳𞤭𞤧𞤢𞤴.”
𞤇𞤫 𞤥𞤫𞤼𞤢𞤲𞤭𞤥𞤮 𞤏𞤮𞤤𞤣𞤫 𞤔𞤮𞥅𞤥𞤭𞤪𞤢𞥄𞤱𞤮⹁ 𞤳𞤢𞤲𞤳𞤮 𞤫 𞤱𞤵𞤪𞤮 𞤥𞤢𞥄𞤳𞤮 𞤬𞤵𞥅.
𞤐'𞤁𞤫𞤪 𞤶𞤫𞤥𞥆𞤢𞥄𞤪𞤫 𞤲'𞤣𞤫𞤲⹁ 𞤮 𞤱𞤵𞤪𞤼𞤭𞤲𞤭𞤩𞤫⹁ 𞤮 𞤤𞤮𞥅𞤼𞤢𞤲𞤭𞤩𞤫 𞤲𞤢𞤱𞤲𞤮𞥅𞤯𞤫.
𞤉 𞤲'𞤺𞤫𞤤 𞤯𞤮𞤲 𞤷𞤢𞤪𞤫𞤤 𞤮 𞤱𞤢𞤯𞤢𞤲𞤢𞥄 𞤦𞤢𞤨𞤼𞤭𞤧𞤥𞤢⹁ 𞤳𞤢𞤲𞤳𞤮 𞤫 𞤱𞤵𞤪𞤮 𞤥𞤢𞥄𞤳𞤮 𞤬𞤵𞥅.
𞤐'𞤁𞤫𞤲 𞤮 𞤴𞤢𞥄𞤪𞤭 𞤄𞤵𞤤𞤵𞤧 𞤫 𞤅𞤭𞥅𞤤𞤢 𞤱𞤵𞤪𞤮 𞤥𞤢𞥄𞤳𞤮⹁ 𞤮 𞤸𞤮𞤳𞥆𞤭𞤩𞤫 𞤻𞤢𞤥𞤲'𞤣𞤵.
𞤑𞤢𞤲𞤳𞤮 𞤫 𞤱𞤵𞤪𞤮 𞤥𞤢𞥄𞤳𞤮 𞤬𞤵𞥅 𞤩𞤫 𞤲𞤢𞤲𞤭 𞤦𞤫𞤤𞤯𞤵𞤥 𞤲'𞤺𞤢𞤥 𞤩𞤫 𞤲'𞤺𞤢𞤪𞤼𞤭𞥅 𞤳𞤮𞥅𞤤𞤭𞥅𞤩𞤫 𞤀𞤤𞥆𞤢𞤸.
𞤐'𞤁𞤫 𞤱𞤫𞥅𞤼𞤭⹁ 𞤥𞤢𞤱𞤩𞤫 𞤺𞤢𞤪𞤭𞥅𞤪𞤭 𞤲'𞤣𞤭𞤲 𞤤𞤭𞤤𞤮𞤴𞤭 𞤼𞤢𞥄𞤣𞤭𞥅𞤩𞤫 𞤲'𞤦𞤭'𞤢 𞤣𞤫𞥅𞤲𞤮𞥅𞤱𞤮 𞤮𞤲 𞤮 𞤴𞤮𞥅𞤬𞤢 𞤄𞤵𞤤𞤵𞤧 𞤫 𞤅𞤭𞥅𞤤𞤢 𞤲'𞤣𞤭𞤤𞥆𞤢.
𞤅𞤫𞤴 𞤣𞤫𞥅𞤲𞤮𞥅𞤱𞤮 𞤮𞤲 𞤱𞤭'𞤭 𞤄𞤵𞤤𞤵𞤧⹁ “𞤃𞤢𞤱𞤩𞤫 𞤤𞤭𞤤𞤮𞤴𞤭𞥅 𞤲'𞤦𞤭'𞤭 𞤯𞤵𞤥 𞤴𞤮𞥅𞤬𞤢'𞤮𞤲.
𞤐'𞤘𞤢𞤥 𞤲𞤮𞤲 𞤲'𞤦𞤵𞤪𞤼𞤫𞥅 𞤶𞤮𞥅𞤲𞤭⹁ 𞤲'𞤶𞤢𞤸𞤮𞤲 𞤶𞤢𞤥.”
𞤀𞤥𞥆𞤢𞥄 𞤄𞤵𞤤𞤵𞤧 𞤱𞤭'𞤭𞤥𞤮⹁ “𞤇𞤫 𞤲'𞤺𞤢𞤯𞤭𞥅 𞤯𞤵𞤥 𞤬𞤭𞤴𞤭𞥅𞤥𞤭𞤲 𞤴𞤫𞥅𞤧𞤮 𞤴𞤭𞤥𞤩𞤫 𞤣𞤢𞤺𞤢 𞤥𞤭𞤲 𞤲'𞤺𞤢𞤯𞤢𞤲𞤢𞥄𞤳𞤢 𞤳𞤭𞥅𞤼𞤢⹁ 𞤩𞤫 𞤥𞤢𞤩𞥆𞤭𞥅𞤥𞤭𞤲 𞤲'𞤣𞤫𞤪 𞤧𞤵𞥅𞤣𞤵 𞤷𞤵𞤪𞤢𞤤.
𞤃𞤭𞤲𞤮𞤲 𞤦𞤮𞥅⹁ 𞤥𞤭𞤲 𞤈𞤮𞥅𞤥𞤢𞤲𞤳𞤮'𞤫𞤲.
𞤐'𞤁𞤫𞤲 𞤶𞤮𞥅𞤲𞤭 𞤩𞤫 𞤲'𞤦𞤵𞤪𞤼𞤭𞤲𞤢𞤥𞤭𞤲 𞤫 𞤧𞤵𞥅𞤯𞤫؟
𞤍𞤵𞤥 𞤱𞤢𞤯𞤢𞤼𞤢𞥄𞤳𞤮 𞤧𞤢𞤥!
𞤁𞤮𞥅𞤤𞤫 𞤳𞤢𞤥𞤩𞤫 𞤫 𞤳𞤮'𞤫 𞤥𞤢𞤩𞥆𞤫⹁ 𞤩𞤫 𞤲'𞤺𞤢𞤪𞤢 𞤯𞤮'𞤮 𞤩𞤫 𞤲'𞤦𞤵𞤪𞤼𞤭𞤲𞤢𞤥𞤭𞤲!”
𞤅𞤫𞤴 𞤼𞤢𞥄𞤣𞤭𞥅𞤩𞤫 𞤩𞤫𞤲 𞤲'𞤶𞤢𞤸𞤭 𞤯𞤭𞥅𞤱𞤭𞤼𞤢𞤲𞤭 𞤥𞤢𞤱𞤩𞤫 𞤺𞤢𞤪𞤭𞥅𞤪𞤭 𞤸𞤢𞥄𞤤𞤢 𞤳𞤢𞤲.
𞤐'𞤁𞤫 𞤩𞤫 𞤲𞤢𞤲𞤭 𞤄𞤵𞤤𞤵𞤧 𞤫 𞤅𞤭𞥅𞤤𞤢 𞤩𞤫 𞤈𞤮𞥅𞤥𞤢𞤲𞤳𞤮'𞤫𞤲⹁ 𞤩𞤫 𞤳𞤵𞤤𞤭.
𞤇𞤫 𞤲'𞤶𞤢𞤸𞤭 𞤩𞤫 𞤼𞤵𞥅𞤦𞤢𞤲𞤭𞤩𞤫⹁ 𞤩𞤫 𞤲'𞤦𞤵𞤪𞤼𞤭𞤲𞤭𞤩𞤫 𞤧𞤵𞥅𞤣𞤵 𞤷𞤵𞤪𞤢𞤤 𞤲'𞤣𞤵𞤲.
𞤇𞤫 𞤼𞤮𞤪𞤭𞥅𞤩𞤫 𞤩𞤫 𞤲'𞤦𞤵𞤪𞤼𞤮𞥅 𞤺𞤢𞤪𞤭𞥅𞤪𞤭 𞤥𞤢𞤩𞥆𞤫.
𞤐'𞤁𞤫 𞤄𞤵𞤤𞤵𞤧 𞤫 𞤅𞤭𞥅𞤤𞤢 𞤲'𞤦𞤵𞤪𞤼𞤭𞥅 𞤧𞤵𞥅𞤣𞤵 𞤷𞤵𞤪𞤢𞤤 𞤲'𞤣𞤵𞤲⹁ 𞤩𞤫 𞤲𞤢𞤼𞥆𞤭 𞤱𞤵𞤪𞤮 𞤂𞤭𞥅𞤣𞤭𞤴𞤢.
𞤇𞤫 𞤲'𞤺𞤭𞥅𞤣𞤭 𞤫 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵⹁ 𞤩𞤫 𞤷𞤫𞤲'𞤦𞤭𞤯𞤭𞤲𞤭 𞤩𞤫𞤪𞤯𞤫 𞤥𞤢𞤩𞥆𞤫.
𞤘𞤢𞤯𞤢 𞤥𞤢𞥄𞤶𞤵𞤥 𞤩𞤫 𞤲'𞤣𞤭𞤤𞥆𞤭.
|
Kuuɗe Lilaaɓe 17
Bulus e Siila Nder Gariiri Tasaloonika
Nde Bulus e Siila tokki laawol tokkungol nder gariije Ampibolis e Afolooniya, sey ɓe ngari Tasaloonika.
Gariiri ndin e woodi suudu do'aare Yahuudanko'en.
Sey Bulus natti nder suudu do'aare ndun non no o woowi waɗuki.
O waɗi yontooje tati Nyalnde Siwtaare fuu e mo natta suudu do'aare ndun e mo medda e maɓɓe dow Deftere Ceniinde.
E mo famtinaɓe e mo tabbitinanaɓe nder Deftere Ceniinde wi'uki doole Almasiihu torree, nden o ummoo daga mayde.
O wi'iɓe, “Yeesu o'o mo nga'ajinanaymi'on habaru maako, kanko woni Almasiihu.”
Woɓɓe nder Yahuudanko'en njaɓika, ɓe tokki Bulus e Siila, kamɓe e yimɓe naa' Yahuudanko'en ɗuɗɓe kulooɓe Allah, hawti e rewɓe ɗuɗɓe gooduɓe mangu.
Ammaa woɓɓe Yahuudanko'en ɓe koolaaki Yeesu nani lawliiru Bulus e Siila.
Sey ɓe kawriti sukaho meereho, ngiilotooko nder luumo.
Ɓe umminani fuu yimɓe gariiri ndin hakkiilo.
Ɓe natti wuro Jaason, e ɓe ɗaɓɓita Bulus e Siila ngam ɓe njaaraɓe yeeso yimɓe.
Nde ɓe keɓtaayi Bulus e Siila, ɓe ndasoyi Jaason e woɓɓe tokkuɓe Yeesu, ɓe ngaddiɓe yeeso mawɓe gariiri, e ɓe mbi'a e sembe, “Raa yimɓe kaɗooɓe jonde jam koo toye, raa ɓe ngarii haa ɗo'o.
Jaason boo jippiniiɓe nder wuro muuɗum!
Ɓe fuu ɓe tokkataa ko Kaysar laamiiɗo wi'i, e ɓe mbi'a e woodi goɗɗo laamiiɗo bi'eteeɗo Yeesu.”
Nde yimɓe gariiri ndin e mawɓe maɓɓe nani non, hakkiilo maɓɓe ummii.
Mawɓe ɓen ngaɗi Jaason e ɓe o nangidaa njoɓi ceede, nden ɓe njoofiɓe.
Bulus Nder Gariiri Biiriya
Nde jemma waɗi, tokkuɓe Yeesu ngaɗi Bulus e Siila njaha gariiri Biiriya.
Nde ɓe njottii gariiri ndin, ɓe njahi suudu do'aare Yahuudanko'en.
Yimɓe gariiri Biiriya ɓurii yimɓe Tasaloonika ngikku boɗɗum ngam ɓe njaɓii habaru ɗum Bulus waddaniɓe e juuɗe ɗiɗi.
E ɓe lincita Deftere Ceniinde koo ndeye nyalnde, ngam ɓe ngi'a koo ko Bulus ekkitintaɓe ɗum goonga.
Yahuudanko'en ɗuɗɓe njaɓi Wolde Joomiraawo, haa e rewɓe Helenanko'en gooduɓe mangu e worɓe Helenanko'en ɗuɗɓe.
Nde Yahuudanko'en Tasaloonika nani Bulus wa'ajinii Wolde Allah nder gariiri Biiriya, ɓe njahi ton maa, ɓe ummini hakkiilo yimɓe.
Ɗon e ɗon tokkuɓe Yeesu ngaɗi Bulus huula fongo maayo, ammaa Siila e Timooti njooɗii nder gariiri ndin.
Ɗoftuɓe Bulus boo njaadi e maako nder komiwal haa gariiri Atina.
Nde ɓe njottii ton, Bulus liloyiɓe ɓe mbi'a Siila e Timooti ngara to maako nder yawɗaare.
Bulus Nder Gariiri Atina
Carel ko Bulus e renti garol Siila e Timooti e gariiri Atina, ɓernde maako naawii naa' seɗɗa nde o yi'i no gariiri ndin heewiri gunkiiji.
Ngam maajum e mo yeddootira e Yahuudanko'en e woɓɓe naa' Yahuudanko'en kulooɓe Allah nder suudu do'aare.
Ɗonmaa koo ndeye e mo waɗa non nder luumo e ɓe o hawri ɗon fuu.
Sey woɓɓe gooduɓe andal bi'eteeɓe Abikuuri'en e Sitooki'en meddi e maako.
Woɓɓe maɓɓe e mbi'a, “Ɗume o'o mawninoowo hoore mo andaa koo ɗume yiɗi wi'uki?”
Woɓɓe mbi'i, “E min ngi'a bo o ga'ajinoowo habaru allaaji goɗɗe leyɗe.”
Ɓe mbi'u non ngam e mo wa'ajina habaru Yeesu e ummaaki mayɓe.
Ngam non ɓe njaarimo yeeso mawɓe gariiri to wigeere bi'eteende Ƴolde Araasa, ɓe mbi'imo, “E min ngiɗi anduki ekkitinol kesol ngol ekkitintaa, ngam a waddii fii ɗum min meeɗaayi nanuki.
E min ngiɗi anduki ma'ana maajum.”
Yimɓe gariiri Atina e hoɓɓe jooɗiiɓe ɗon walaa ko ɓe ɓuri yiɗuki bo nanuki fii kesum ɓe meta dow maajum.
Sey Bulus darii yeeso mawɓe ɓen to Ƴolde Araasa, o wi'i, “Onon yimɓe Atina, mi yi'ii e koo ngole laawol on giɗuɓe tokkuki diina naa' seɗɗa, ngam nde ngiiliimi nder gariiri mooɗon, e mi raara bigeeje diina mooɗon haa mi yi'i sakkirde, ɗum windi dow mayre ‘Ngam Allah mo andaaka.’
Too, on ɗon mo mawninton nder ciya andal, kanko ngiɗumi andinki'on.
Allah Taguɗo duuniyaaru e ko woni nder mayru fuu, kanko woni Joomu dow e ley.
O jooɗataako nder cuuɗi mahiraaɗi juuɗe.
Kanko o yiɗaa ballal neɗɗo.
Walaa koo ɗume ko yimɓe mbaawata waɗankimo, ngam kanko hokkata yimɓe yonki e foofaango e koo ɗume.
Daga to neɗɗo go'oto Allah tagi leƴƴi fuu, o jooɗiniɗi nder duuniyaaru.
O darni carel ngel ɓe ngaɗata keerol jonde maɓɓe fuu.
Allah waɗii ɗu'um ngam ɓe ɗaɓɓitamo ɗum gaɗotooɗum ɓe mbumbunta ɓe keɓamo, koo nde o woɗɗaa koo moye meeɗen.
Ngam goɗɗo wi'i,
‘Yonki meeɗen e yaadu meeɗen e jonde meeɗen ɗum fuu to maako ɗum ƴiwoyi.’
Non no woɓɓe gimooɓe mooɗon mbi'i,
‘Goonga enen maa, en lenyol maako.’
Too, nde en lenyol Allah, haanaayi kammooɗen e mo nandi e goɗɗum gaɗiraaɗum e jiinaari koo e ajurfaari koo e hayre cehaande, koo e ko neɗɗo waɗiri nyumo muuɗum.
Allah munyanii yimɓe ko ɓe ngonnoo nder ciya andal.
Ammaa jooni, e mo wi'a yimɓe fuu koo toye ɓe tuuba, ngam o siryake nyalnde nde o waɗanta duuniyaaru kiita nder goonga.
O waɗay cuɓaaɗo maako waɗa kiita kan.
O tabbitinaniiɗum yimɓe fuu nde o umminimo daga mayde.”
Nde ɓe nani Bulus e meta dow ummaaki mayɓe, woɓɓe njalimo, woɓɓe boo mbi'i, “E min ngiɗi ɓeydaa metankimin dow fii ɗu'um wonde nyalnde.”
Sey Bulus dilli aliɓe.
Ammaa woɓɓe njaɓi ko Bulus wi'i ɓe tokki Yeesu.
Nder maɓɓe e woodi goɗɗo gonɗo nder kawtal Ƴolde Araasa bi'eteeɗo Diyoniisiyus, kanko e debbo bi'eteeɗo Damaaris, nden e woɓɓe.
|
𞤑𞤵𞥅𞤯𞤫 𞤂𞤭𞤤𞤢𞥄𞤩𞤫 𞥑𞥗
𞤄𞤵𞤤𞤵𞤧 𞤫 𞤅𞤭𞥅𞤤𞤢 𞤐'𞤁𞤫𞤪 𞤘𞤢𞤪𞤭𞥅𞤪𞤭 𞤚𞤢𞤧𞤢𞤤𞤮𞥅𞤲𞤭𞤳𞤢
𞤐'𞤁𞤫 𞤄𞤵𞤤𞤵𞤧 𞤫 𞤅𞤭𞥅𞤤𞤢 𞤼𞤮𞤳𞥆𞤭 𞤤𞤢𞥄𞤱𞤮𞤤 𞤼𞤮𞤳𞥆𞤵𞤲'𞤺𞤮𞤤 𞤲'𞤣𞤫𞤪 𞤺𞤢𞤪𞤭𞥅𞤶𞤫 𞤀𞤥𞤨𞤭𞤦𞤮𞤤𞤭𞤧 𞤫 𞤀𞤬𞤮𞤤𞤮𞥅𞤲𞤭𞤴𞤢⹁ 𞤧𞤫𞤴 𞤩𞤫 𞤲'𞤺𞤢𞤪𞤭 𞤚𞤢𞤧𞤢𞤤𞤮𞥅𞤲𞤭𞤳𞤢.
𞤘𞤢𞤪𞤭𞥅𞤪𞤭 𞤲'𞤣𞤭𞤲 𞤫 𞤱𞤮𞥅𞤣𞤭 𞤧𞤵𞥅𞤣𞤵 𞤣𞤮'𞤢𞥄𞤪𞤫 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲.
𞤅𞤫𞤴 𞤄𞤵𞤤𞤵𞤧 𞤲𞤢𞤼𞥆𞤭 𞤲'𞤣𞤫𞤪 𞤧𞤵𞥅𞤣𞤵 𞤣𞤮'𞤢𞥄𞤪𞤫 𞤲'𞤣𞤵𞤲 𞤲𞤮𞤲 𞤲𞤮 𞤮 𞤱𞤮𞥅𞤱𞤭 𞤱𞤢𞤯𞤵𞤳𞤭.
𞤌 𞤱𞤢𞤯𞤭 𞤴𞤮𞤲𞤼𞤮𞥅𞤶𞤫 𞤼𞤢𞤼𞤭 𞤐𞤴𞤢𞤤𞤲'𞤣𞤫 𞤅𞤭𞤱𞤼𞤢𞥄𞤪𞤫 𞤬𞤵𞥅 𞤫 𞤥𞤮 𞤲𞤢𞤼𞥆𞤢 𞤧𞤵𞥅𞤣𞤵 𞤣𞤮'𞤢𞥄𞤪𞤫 𞤲'𞤣𞤵𞤲 𞤫 𞤥𞤮 𞤥𞤫𞤣𞥆𞤢 𞤫 𞤥𞤢𞤩𞥆𞤫 𞤣𞤮𞤱 𞤁𞤫𞤬𞤼𞤫𞤪𞤫 𞤕𞤫𞤲𞤭𞥅𞤲'𞤣𞤫.
𞤉 𞤥𞤮 𞤬𞤢𞤥𞤼𞤭𞤲𞤢𞤩𞤫 𞤫 𞤥𞤮 𞤼𞤢𞤦𞥆𞤭𞤼𞤭𞤲𞤢𞤲𞤢𞤩𞤫 𞤲'𞤣𞤫𞤪 𞤁𞤫𞤬𞤼𞤫𞤪𞤫 𞤕𞤫𞤲𞤭𞥅𞤲'𞤣𞤫 𞤱𞤭'𞤵𞤳𞤭 𞤣𞤮𞥅𞤤𞤫 𞤀𞤤𞤥𞤢𞤧𞤭𞥅𞤸𞤵 𞤼𞤮𞤪𞥆𞤫𞥅⹁ 𞤲'𞤣𞤫𞤲 𞤮 𞤵𞤥𞥆𞤮𞥅 𞤣𞤢𞤺𞤢 𞤥𞤢𞤴𞤣𞤫.
𞤌 𞤱𞤭'𞤭𞤩𞤫⹁ “𞤒𞤫𞥅𞤧𞤵 𞤮'𞤮 𞤥𞤮 𞤲'𞤺𞤢'𞤢𞤶𞤭𞤲𞤢𞤲𞤢𞤴𞤥𞤭'𞤮𞤲 𞤸𞤢𞤦𞤢𞤪𞤵 𞤥𞤢𞥄𞤳𞤮⹁ 𞤳𞤢𞤲𞤳𞤮 𞤱𞤮𞤲𞤭 𞤀𞤤𞤥𞤢𞤧𞤭𞥅𞤸𞤵.”
𞤏𞤮𞤩𞥆𞤫 𞤲'𞤣𞤫𞤪 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤲'𞤶𞤢𞤩𞤭𞤳𞤢⹁ 𞤩𞤫 𞤼𞤮𞤳𞥆𞤭 𞤄𞤵𞤤𞤵𞤧 𞤫 𞤅𞤭𞥅𞤤𞤢⹁ 𞤳𞤢𞤥𞤩𞤫 𞤫 𞤴𞤭𞤥𞤩𞤫 𞤲𞤢𞥄' 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤯𞤵𞤯𞤩𞤫 𞤳𞤵𞤤𞤮𞥅𞤩𞤫 𞤀𞤤𞥆𞤢𞤸⹁ 𞤸𞤢𞤱𞤼𞤭 𞤫 𞤪𞤫𞤱𞤩𞤫 𞤯𞤵𞤯𞤩𞤫 𞤺𞤮𞥅𞤣𞤵𞤩𞤫 𞤥𞤢𞤲'𞤺𞤵.
𞤀𞤥𞥆𞤢𞥄 𞤱𞤮𞤩𞥆𞤫 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤩𞤫 𞤳𞤮𞥅𞤤𞤢𞥄𞤳𞤭 𞤒𞤫𞥅𞤧𞤵 𞤲𞤢𞤲𞤭 𞤤𞤢𞤱𞤤𞤭𞥅𞤪𞤵 𞤄𞤵𞤤𞤵𞤧 𞤫 𞤅𞤭𞥅𞤤𞤢.
𞤅𞤫𞤴 𞤩𞤫 𞤳𞤢𞤱𞤪𞤭𞤼𞤭 𞤧𞤵𞤳𞤢𞤸𞤮 𞤥𞤫𞥅𞤪𞤫𞤸𞤮⹁ 𞤲'𞤺𞤭𞥅𞤤𞤮𞤼𞤮𞥅𞤳𞤮 𞤲'𞤣𞤫𞤪 𞤤𞤵𞥅𞤥𞤮.
𞤇𞤫 𞤵𞤥𞥆𞤭𞤲𞤢𞤲𞤭 𞤬𞤵𞥅 𞤴𞤭𞤥𞤩𞤫 𞤺𞤢𞤪𞤭𞥅𞤪𞤭 𞤲'𞤣𞤭𞤲 𞤸𞤢𞤳𞥆𞤭𞥅𞤤𞤮.
𞤇𞤫 𞤲𞤢𞤼𞥆𞤭 𞤱𞤵𞤪𞤮 𞤔𞤢𞥄𞤧𞤮𞤲⹁ 𞤫 𞤩𞤫 𞤯𞤢𞤩𞥆𞤭𞤼𞤢 𞤄𞤵𞤤𞤵𞤧 𞤫 𞤅𞤭𞥅𞤤𞤢 𞤲'𞤺𞤢𞤥 𞤩𞤫 𞤲'𞤶𞤢𞥄𞤪𞤢𞤩𞤫 𞤴𞤫𞥅𞤧𞤮 𞤴𞤭𞤥𞤩𞤫.
𞤐'𞤁𞤫 𞤩𞤫 𞤳𞤫𞤩𞤼𞤢𞥄𞤴𞤭 𞤄𞤵𞤤𞤵𞤧 𞤫 𞤅𞤭𞥅𞤤𞤢⹁ 𞤩𞤫 𞤲'𞤣𞤢𞤧𞤮𞤴𞤭 𞤔𞤢𞥄𞤧𞤮𞤲 𞤫 𞤱𞤮𞤩𞥆𞤫 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵⹁ 𞤩𞤫 𞤲'𞤺𞤢𞤣𞥆𞤭𞤩𞤫 𞤴𞤫𞥅𞤧𞤮 𞤥𞤢𞤱𞤩𞤫 𞤺𞤢𞤪𞤭𞥅𞤪𞤭⹁ 𞤫 𞤩𞤫 𞤲'𞤦𞤭'𞤢 𞤫 𞤧𞤫𞤲'𞤦𞤫⹁ “𞤈𞤢𞥄 𞤴𞤭𞤥𞤩𞤫 𞤳𞤢𞤯𞤮𞥅𞤩𞤫 𞤶𞤮𞤲'𞤣𞤫 𞤶𞤢𞤥 𞤳𞤮𞥅 𞤼𞤮𞤴𞤫⹁ 𞤪𞤢𞥄 𞤩𞤫 𞤲'𞤺𞤢𞤪𞤭𞥅 𞤸𞤢𞥄 𞤯𞤮'𞤮.
𞤔𞤢𞥄𞤧𞤮𞤲 𞤦𞤮𞥅 𞤶𞤭𞤨𞥆𞤭𞤲𞤭𞥅𞤩𞤫 𞤲'𞤣𞤫𞤪 𞤱𞤵𞤪𞤮 𞤥𞤵𞥅𞤯𞤵𞤥!
𞤇𞤫 𞤬𞤵𞥅 𞤩𞤫 𞤼𞤮𞤳𞥆𞤢𞤼𞤢𞥄 𞤳𞤮 𞤑𞤢𞤴𞤧𞤢𞤪 𞤤𞤢𞥄𞤥𞤭𞥅𞤯𞤮 𞤱𞤭'𞤭⹁ 𞤫 𞤩𞤫 𞤲'𞤦𞤭'𞤢 𞤫 𞤱𞤮𞥅𞤣𞤭 𞤺𞤮𞤯𞥆𞤮 𞤤𞤢𞥄𞤥𞤭𞥅𞤯𞤮 𞤦𞤭'𞤫𞤼𞤫𞥅𞤯𞤮 𞤒𞤫𞥅𞤧𞤵.”
𞤐'𞤁𞤫 𞤴𞤭𞤥𞤩𞤫 𞤺𞤢𞤪𞤭𞥅𞤪𞤭 𞤲'𞤣𞤭𞤲 𞤫 𞤥𞤢𞤱𞤩𞤫 𞤥𞤢𞤩𞥆𞤫 𞤲𞤢𞤲𞤭 𞤲𞤮𞤲⹁ 𞤸𞤢𞤳𞥆𞤭𞥅𞤤𞤮 𞤥𞤢𞤩𞥆𞤫 𞤵𞤥𞥆𞤭𞥅.
𞤃𞤢𞤱𞤩𞤫 𞤩𞤫𞤲 𞤲'𞤺𞤢𞤯𞤭 𞤔𞤢𞥄𞤧𞤮𞤲 𞤫 𞤩𞤫 𞤮 𞤲𞤢𞤲'𞤺𞤭𞤣𞤢𞥄 𞤲'𞤶𞤮𞤩𞤭 𞤷𞤫𞥅𞤣𞤫⹁ 𞤲'𞤣𞤫𞤲 𞤩𞤫 𞤲'𞤶𞤮𞥅𞤬𞤭𞤩𞤫.
𞤄𞤵𞤤𞤵𞤧 𞤐'𞤁𞤫𞤪 𞤘𞤢𞤪𞤭𞥅𞤪𞤭 𞤄𞤭𞥅𞤪𞤭𞤴𞤢
𞤐'𞤁𞤫 𞤶𞤫𞤥𞥆𞤢 𞤱𞤢𞤯𞤭⹁ 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤲'𞤺𞤢𞤯𞤭 𞤄𞤵𞤤𞤵𞤧 𞤫 𞤅𞤭𞥅𞤤𞤢 𞤲'𞤶𞤢𞤸𞤢 𞤺𞤢𞤪𞤭𞥅𞤪𞤭 𞤄𞤭𞥅𞤪𞤭𞤴𞤢.
𞤐'𞤁𞤫 𞤩𞤫 𞤲'𞤶𞤮𞤼𞥆𞤭𞥅 𞤺𞤢𞤪𞤭𞥅𞤪𞤭 𞤲'𞤣𞤭𞤲⹁ 𞤩𞤫 𞤲'𞤶𞤢𞤸𞤭 𞤧𞤵𞥅𞤣𞤵 𞤣𞤮'𞤢𞥄𞤪𞤫 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲.
𞤒𞤭𞤥𞤩𞤫 𞤺𞤢𞤪𞤭𞥅𞤪𞤭 𞤄𞤭𞥅𞤪𞤭𞤴𞤢 𞤩𞤵𞤪𞤭𞥅 𞤴𞤭𞤥𞤩𞤫 𞤚𞤢𞤧𞤢𞤤𞤮𞥅𞤲𞤭𞤳𞤢 𞤲'𞤺𞤭𞤳𞥆𞤵 𞤦𞤮𞤯𞥆𞤵𞤥 𞤲'𞤺𞤢𞤥 𞤩𞤫 𞤲'𞤶𞤢𞤩𞤭𞥅 𞤸𞤢𞤦𞤢𞤪𞤵 𞤯𞤵𞤥 𞤄𞤵𞤤𞤵𞤧 𞤱𞤢𞤣𞥆𞤢𞤲𞤭𞤩𞤫 𞤫 𞤶𞤵𞥅𞤯𞤫 𞤯𞤭𞤯𞤭.
𞤉 𞤩𞤫 𞤤𞤭𞤲𞤷𞤭𞤼𞤢 𞤁𞤫𞤬𞤼𞤫𞤪𞤫 𞤕𞤫𞤲𞤭𞥅𞤲'𞤣𞤫 𞤳𞤮𞥅 𞤲'𞤣𞤫𞤴𞤫 𞤻𞤢𞤤𞤲'𞤣𞤫⹁ 𞤲'𞤺𞤢𞤥 𞤩𞤫 𞤲'𞤺𞤭'𞤢 𞤳𞤮𞥅 𞤳𞤮 𞤄𞤵𞤤𞤵𞤧 𞤫𞤳𞥆𞤭𞤼𞤭𞤲𞤼𞤢𞤩𞤫 𞤯𞤵𞤥 𞤺𞤮𞥅𞤲'𞤺𞤢.
𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤯𞤵𞤯𞤩𞤫 𞤲'𞤶𞤢𞤩𞤭 𞤏𞤮𞤤𞤣𞤫 𞤔𞤮𞥅𞤥𞤭𞤪𞤢𞥄𞤱𞤮⹁ 𞤸𞤢𞥄 𞤫 𞤪𞤫𞤱𞤩𞤫 𞤖𞤫𞤤𞤫𞤲𞤢𞤲𞤳𞤮'𞤫𞤲 𞤺𞤮𞥅𞤣𞤵𞤩𞤫 𞤥𞤢𞤲'𞤺𞤵 𞤫 𞤱𞤮𞤪𞤩𞤫 𞤖𞤫𞤤𞤫𞤲𞤢𞤲𞤳𞤮'𞤫𞤲 𞤯𞤵𞤯𞤩𞤫.
𞤐'𞤁𞤫 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤚𞤢𞤧𞤢𞤤𞤮𞥅𞤲𞤭𞤳𞤢 𞤲𞤢𞤲𞤭 𞤄𞤵𞤤𞤵𞤧 𞤱𞤢'𞤢𞤶𞤭𞤲𞤭𞥅 𞤏𞤮𞤤𞤣𞤫 𞤀𞤤𞥆𞤢𞤸 𞤲'𞤣𞤫𞤪 𞤺𞤢𞤪𞤭𞥅𞤪𞤭 𞤄𞤭𞥅𞤪𞤭𞤴𞤢⹁ 𞤩𞤫 𞤲'𞤶𞤢𞤸𞤭 𞤼𞤮𞤲 𞤥𞤢𞥄⹁ 𞤩𞤫 𞤵𞤥𞥆𞤭𞤲𞤭 𞤸𞤢𞤳𞥆𞤭𞥅𞤤𞤮 𞤴𞤭𞤥𞤩𞤫.
𞤍𞤮𞤲 𞤫 𞤯𞤮𞤲 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤲'𞤺𞤢𞤯𞤭 𞤄𞤵𞤤𞤵𞤧 𞤸𞤵𞥅𞤤𞤢 𞤬𞤮𞤲'𞤺𞤮 𞤥𞤢𞥄𞤴𞤮⹁ 𞤢𞤥𞥆𞤢𞥄 𞤅𞤭𞥅𞤤𞤢 𞤫 𞤚𞤭𞤥𞤮𞥅𞤼𞤭 𞤲'𞤶𞤮𞥅𞤯𞤭𞥅 𞤲'𞤣𞤫𞤪 𞤺𞤢𞤪𞤭𞥅𞤪𞤭 𞤲'𞤣𞤭𞤲.
𞤍𞤮𞤬𞤼𞤵𞤩𞤫 𞤄𞤵𞤤𞤵𞤧 𞤦𞤮𞥅 𞤲'𞤶𞤢𞥄𞤣𞤭 𞤫 𞤥𞤢𞥄𞤳𞤮 𞤲'𞤣𞤫𞤪 𞤳𞤮𞤥𞤭𞤱𞤢𞤤 𞤸𞤢𞥄 𞤺𞤢𞤪𞤭𞥅𞤪𞤭 𞤀𞤼𞤭𞤲𞤢.
𞤐'𞤁𞤫 𞤩𞤫 𞤲'𞤶𞤮𞤼𞥆𞤭𞥅 𞤼𞤮𞤲⹁ 𞤄𞤵𞤤𞤵𞤧 𞤤𞤭𞤤𞤮𞤴𞤭𞤩𞤫 𞤩𞤫 𞤲'𞤦𞤭'𞤢 𞤅𞤭𞥅𞤤𞤢 𞤫 𞤚𞤭𞤥𞤮𞥅𞤼𞤭 𞤲'𞤺𞤢𞤪𞤢 𞤼𞤮 𞤥𞤢𞥄𞤳𞤮 𞤲'𞤣𞤫𞤪 𞤴𞤢𞤱𞤯𞤢𞥄𞤪𞤫.
𞤄𞤵𞤤𞤵𞤧 𞤐'𞤁𞤫𞤪 𞤘𞤢𞤪𞤭𞥅𞤪𞤭 𞤀𞤼𞤭𞤲𞤢
𞤕𞤢𞤪𞤫𞤤 𞤳𞤮 𞤄𞤵𞤤𞤵𞤧 𞤫 𞤪𞤫𞤲𞤼𞤭 𞤺𞤢𞤪𞤮𞤤 𞤅𞤭𞥅𞤤𞤢 𞤫 𞤚𞤭𞤥𞤮𞥅𞤼𞤭 𞤫 𞤺𞤢𞤪𞤭𞥅𞤪𞤭 𞤀𞤼𞤭𞤲𞤢⹁ 𞤩𞤫𞤪𞤲'𞤣𞤫 𞤥𞤢𞥄𞤳𞤮 𞤲𞤢𞥄𞤱𞤭𞥅 𞤲𞤢𞥄' 𞤧𞤫𞤯𞥆𞤢 𞤲'𞤣𞤫 𞤮 𞤴𞤭'𞤭 𞤲𞤮 𞤺𞤢𞤪𞤭𞥅𞤪𞤭 𞤲'𞤣𞤭𞤲 𞤸𞤫𞥅𞤱𞤭𞤪𞤭 𞤺𞤵𞤲𞤳𞤭𞥅𞤶𞤭.
𞤐'𞤘𞤢𞤥 𞤥𞤢𞥄𞤶𞤵𞤥 𞤫 𞤥𞤮 𞤴𞤫𞤣𞥆𞤮𞥅𞤼𞤭𞤪𞤢 𞤫 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤫 𞤱𞤮𞤩𞥆𞤫 𞤲𞤢𞥄' 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤳𞤵𞤤𞤮𞥅𞤩𞤫 𞤀𞤤𞥆𞤢𞤸 𞤲'𞤣𞤫𞤪 𞤧𞤵𞥅𞤣𞤵 𞤣𞤮'𞤢𞥄𞤪𞤫.
𞤍𞤮𞤲𞤥𞤢𞥄 𞤳𞤮𞥅 𞤲'𞤣𞤫𞤴𞤫 𞤫 𞤥𞤮 𞤱𞤢𞤯𞤢 𞤲𞤮𞤲 𞤲'𞤣𞤫𞤪 𞤤𞤵𞥅𞤥𞤮 𞤫 𞤩𞤫 𞤮 𞤸𞤢𞤱𞤪𞤭 𞤯𞤮𞤲 𞤬𞤵𞥅.
𞤅𞤫𞤴 𞤱𞤮𞤩𞥆𞤫 𞤺𞤮𞥅𞤣𞤵𞤩𞤫 𞤢𞤲'𞤣𞤢𞤤 𞤦𞤭'𞤫𞤼𞤫𞥅𞤩𞤫 𞤀𞤦𞤭𞤳𞤵𞥅𞤪𞤭'𞤫𞤲 𞤫 𞤅𞤭𞤼𞤮𞥅𞤳𞤭'𞤫𞤲 𞤥𞤫𞤣𞥆𞤭 𞤫 𞤥𞤢𞥄𞤳𞤮.
𞤏𞤮𞤩𞥆𞤫 𞤥𞤢𞤩𞥆𞤫 𞤫 𞤲'𞤦𞤭'𞤢⹁ “𞤍𞤵𞤥𞤫 𞤮'𞤮 𞤥𞤢𞤱𞤲𞤭𞤲𞤮𞥅𞤱𞤮 𞤸𞤮𞥅𞤪𞤫 𞤥𞤮 𞤢𞤲'𞤣𞤢𞥄 𞤳𞤮𞥅 𞤯𞤵𞤥𞤫 𞤴𞤭𞤯𞤭 𞤱𞤭'𞤵𞤳𞤭؟”
𞤏𞤮𞤩𞥆𞤫 𞤲'𞤦𞤭'𞤭⹁ “𞤉 𞤥𞤭𞤲 𞤲'𞤺𞤭'𞤢 𞤦𞤮 𞤮 𞤺𞤢'𞤢𞤶𞤭𞤲𞤮𞥅𞤱𞤮 𞤸𞤢𞤦𞤢𞤪𞤵 𞤢𞤤𞥆𞤢𞥄𞤶𞤭 𞤺𞤮𞤯𞥆𞤫 𞤤𞤫𞤴𞤯𞤫.”
𞤇𞤫 𞤲'𞤦𞤭'𞤵 𞤲𞤮𞤲 𞤲'𞤺𞤢𞤥 𞤫 𞤥𞤮 𞤱𞤢'𞤢𞤶𞤭𞤲𞤢 𞤸𞤢𞤦𞤢𞤪𞤵 𞤒𞤫𞥅𞤧𞤵 𞤫 𞤵𞤥𞥆𞤢𞥄𞤳𞤭 𞤥𞤢𞤴𞤩𞤫.
𞤐'𞤘𞤢𞤥 𞤲𞤮𞤲 𞤩𞤫 𞤲'𞤶𞤢𞥄𞤪𞤭𞤥𞤮 𞤴𞤫𞥅𞤧𞤮 𞤥𞤢𞤱𞤩𞤫 𞤺𞤢𞤪𞤭𞥅𞤪𞤭 𞤼𞤮 𞤱𞤭𞤺𞤫𞥅𞤪𞤫 𞤦𞤭'𞤫𞤼𞤫𞥅𞤲'𞤣𞤫 𞤎𞤮𞤤𞤣𞤫 𞤀𞤪𞤢𞥄𞤧𞤢⹁ 𞤩𞤫 𞤲'𞤦𞤭'𞤭𞤥𞤮⹁ “𞤉 𞤥𞤭𞤲 𞤲'𞤺𞤭𞤯𞤭 𞤢𞤲'𞤣𞤵𞤳𞤭 𞤫𞤳𞥆𞤭𞤼𞤭𞤲𞤮𞤤 𞤳𞤫𞤧𞤮𞤤 𞤲'𞤺𞤮𞤤 𞤫𞤳𞥆𞤭𞤼𞤭𞤲𞤼𞤢𞥄⹁ 𞤲'𞤺𞤢𞤥 𞤢 𞤱𞤢𞤣𞥆𞤭𞥅 𞤬𞤭𞥅 𞤯𞤵𞤥 𞤥𞤭𞤲 𞤥𞤫𞥅𞤯𞤢𞥄𞤴𞤭 𞤲𞤢𞤲𞤵𞤳𞤭.
𞤉 𞤥𞤭𞤲 𞤲'𞤺𞤭𞤯𞤭 𞤢𞤲'𞤣𞤵𞤳𞤭 𞤥𞤢'𞤢𞤲𞤢 𞤥𞤢𞥄𞤶𞤵𞤥.”
𞤒𞤭𞤥𞤩𞤫 𞤺𞤢𞤪𞤭𞥅𞤪𞤭 𞤀𞤼𞤭𞤲𞤢 𞤫 𞤸𞤮𞤩𞥆𞤫 𞤶𞤮𞥅𞤯𞤭𞥅𞤩𞤫 𞤯𞤮𞤲 𞤱𞤢𞤤𞤢𞥄 𞤳𞤮 𞤩𞤫 𞤩𞤵𞤪𞤭 𞤴𞤭𞤯𞤵𞤳𞤭 𞤦𞤮 𞤲𞤢𞤲𞤵𞤳𞤭 𞤬𞤭𞥅 𞤳𞤫𞤧𞤵𞤥 𞤩𞤫 𞤥𞤫𞤼𞤢 𞤣𞤮𞤱 𞤥𞤢𞥄𞤶𞤵𞤥.
𞤅𞤫𞤴 𞤄𞤵𞤤𞤵𞤧 𞤣𞤢𞤪𞤭𞥅 𞤴𞤫𞥅𞤧𞤮 𞤥𞤢𞤱𞤩𞤫 𞤩𞤫𞤲 𞤼𞤮 𞤎𞤮𞤤𞤣𞤫 𞤀𞤪𞤢𞥄𞤧𞤢⹁ 𞤮 𞤱𞤭'𞤭⹁ “𞤌𞤲𞤮𞤲 𞤴𞤭𞤥𞤩𞤫 𞤀𞤼𞤭𞤲𞤢⹁ 𞤥𞤭 𞤴𞤭'𞤭𞥅 𞤫 𞤳𞤮𞥅 𞤲'𞤺𞤮𞤤𞤫 𞤤𞤢𞥄𞤱𞤮𞤤 𞤮𞤲 𞤺𞤭𞤯𞤵𞤩𞤫 𞤼𞤮𞤳𞥆𞤵𞤳𞤭 𞤣𞤭𞥅𞤲𞤢 𞤲𞤢𞥄' 𞤧𞤫𞤯𞥆𞤢⹁ 𞤲'𞤺𞤢𞤥 𞤲'𞤣𞤫 𞤲'𞤺𞤭𞥅𞤤𞤭𞥅𞤥𞤭 𞤲'𞤣𞤫𞤪 𞤺𞤢𞤪𞤭𞥅𞤪𞤭 𞤥𞤮𞥅𞤯𞤮𞤲⹁ 𞤫 𞤥𞤭 𞤪𞤢𞥄𞤪𞤢 𞤦𞤭𞤺𞤫𞥅𞤶𞤫 𞤣𞤭𞥅𞤲𞤢 𞤥𞤮𞥅𞤯𞤮𞤲 𞤸𞤢𞥄 𞤥𞤭 𞤴𞤭'𞤭 𞤧𞤢𞤳𞥆𞤭𞤪𞤣𞤫⹁ 𞤯𞤵𞤥 𞤱𞤭𞤲'𞤣𞤭 𞤣𞤮𞤱 𞤥𞤢𞤴𞤪𞤫 ‘𞤐'𞤘𞤢𞤥 𞤀𞤤𞥆𞤢𞤸 𞤥𞤮 𞤢𞤲'𞤣𞤢𞥄𞤳𞤢.’
𞤚𞤮𞥅⹁ 𞤮𞤲 𞤯𞤮𞤲 𞤥𞤮 𞤥𞤢𞤱𞤲𞤭𞤲𞤼𞤮𞤲 𞤲'𞤣𞤫𞤪 𞤷𞤭𞤴𞤢 𞤢𞤲'𞤣𞤢𞤤⹁ 𞤳𞤢𞤲𞤳𞤮 𞤲'𞤺𞤭𞤯𞤵𞤥𞤭 𞤢𞤲'𞤣𞤭𞤲𞤳𞤭'𞤮𞤲.
𞤀𞤤𞥆𞤢𞤸 𞤚𞤢𞤺𞤵𞤯𞤮 𞤣𞤵𞥅𞤲𞤭𞤴𞤢𞥄𞤪𞤵 𞤫 𞤳𞤮 𞤱𞤮𞤲𞤭 𞤲'𞤣𞤫𞤪 𞤥𞤢𞤴𞤪𞤵 𞤬𞤵𞥅⹁ 𞤳𞤢𞤲𞤳𞤮 𞤱𞤮𞤲𞤭 𞤔𞤮𞥅𞤥𞤵 𞤣𞤮𞤱 𞤫 𞤤𞤫𞤴.
𞤌 𞤶𞤮𞥅𞤯𞤢𞤼𞤢𞥄𞤳𞤮 𞤲'𞤣𞤫𞤪 𞤷𞤵𞥅𞤯𞤭 𞤥𞤢𞤸𞤭𞤪𞤢𞥄𞤯𞤭 𞤶𞤵𞥅𞤯𞤫.
𞤑𞤢𞤲𞤳𞤮 𞤮 𞤴𞤭𞤯𞤢𞥄 𞤦𞤢𞤤𞥆𞤢𞤤 𞤲𞤫𞤯𞥆𞤮.
𞤏𞤢𞤤𞤢𞥄 𞤳𞤮𞥅 𞤯𞤵𞤥𞤫 𞤳𞤮 𞤴𞤭𞤥𞤩𞤫 𞤲'𞤦𞤢𞥄𞤱𞤢𞤼𞤢 𞤱𞤢𞤯𞤢𞤲𞤳𞤭𞤥𞤮⹁ 𞤲'𞤺𞤢𞤥 𞤳𞤢𞤲𞤳𞤮 𞤸𞤮𞤳𞥆𞤢𞤼𞤢 𞤴𞤭𞤥𞤩𞤫 𞤴𞤮𞤲𞤳𞤭 𞤫 𞤬𞤮𞥅𞤬𞤢𞥄𞤲'𞤺𞤮 𞤫 𞤳𞤮𞥅 𞤯𞤵𞤥𞤫.
𞤁𞤢𞤺𞤢 𞤼𞤮 𞤲𞤫𞤯𞥆𞤮 𞤺𞤮'𞤮𞤼𞤮 𞤀𞤤𞥆𞤢𞤸 𞤼𞤢𞤺𞤭 𞤤𞤫𞤰𞥆𞤭 𞤬𞤵𞥅⹁ 𞤮 𞤶𞤮𞥅𞤯𞤭𞤲𞤭𞤯𞤭 𞤲'𞤣𞤫𞤪 𞤣𞤵𞥅𞤲𞤭𞤴𞤢𞥄𞤪𞤵.
𞤌 𞤣𞤢𞤪𞤲𞤭 𞤷𞤢𞤪𞤫𞤤 𞤲'𞤺𞤫𞤤 𞤩𞤫 𞤲'𞤺𞤢𞤯𞤢𞤼𞤢 𞤳𞤫𞥅𞤪𞤮𞤤 𞤶𞤮𞤲'𞤣𞤫 𞤥𞤢𞤩𞥆𞤫 𞤬𞤵𞥅.
𞤀𞤤𞥆𞤢𞤸 𞤱𞤢𞤯𞤭𞥅 𞤯𞤵'𞤵𞤥 𞤲'𞤺𞤢𞤥 𞤩𞤫 𞤯𞤢𞤩𞥆𞤭𞤼𞤢𞤥𞤮 𞤯𞤵𞤥 𞤺𞤢𞤯𞤮𞤼𞤮𞥅𞤯𞤵𞤥 𞤩𞤫 𞤲'𞤦𞤵𞤲'𞤦𞤵𞤲𞤼𞤢 𞤩𞤫 𞤳𞤫𞤩𞤢𞤥𞤮⹁ 𞤳𞤮𞥅 𞤲'𞤣𞤫 𞤮 𞤱𞤮𞤯𞥆𞤢𞥄 𞤳𞤮𞥅 𞤥𞤮𞤴𞤫 𞤥𞤫𞥅𞤯𞤫𞤲.
𞤐'𞤘𞤢𞤥 𞤺𞤮𞤯𞥆𞤮 𞤱𞤭'𞤭⹁
‘𞤒𞤮𞤲𞤳𞤭 𞤥𞤫𞥅𞤯𞤫𞤲 𞤫 𞤴𞤢𞥄𞤣𞤵 𞤥𞤫𞥅𞤯𞤫𞤲 𞤫 𞤶𞤮𞤲'𞤣𞤫 𞤥𞤫𞥅𞤯𞤫𞤲 𞤯𞤵𞤥 𞤬𞤵𞥅 𞤼𞤮 𞤥𞤢𞥄𞤳𞤮 𞤯𞤵𞤥 𞤰𞤭𞤱𞤮𞤴𞤭.’
𞤐𞤮𞤲 𞤲𞤮 𞤱𞤮𞤩𞥆𞤫 𞤺𞤭𞤥𞤮𞥅𞤩𞤫 𞤥𞤮𞥅𞤯𞤮𞤲 𞤲'𞤦𞤭'𞤭⹁
‘𞤘𞤮𞥅𞤲'𞤺𞤢 𞤫𞤲𞤫𞤲 𞤥𞤢𞥄⹁ 𞤫𞤲 𞤤𞤫𞤻𞤮𞤤 𞤥𞤢𞥄𞤳𞤮.’
𞤚𞤮𞥅⹁ 𞤲'𞤣𞤫 𞤫𞤲 𞤤𞤫𞤻𞤮𞤤 𞤀𞤤𞥆𞤢𞤸⹁ 𞤸𞤢𞥄𞤲𞤢𞥄𞤴𞤭 𞤳𞤢𞤥𞥆𞤮𞥅𞤯𞤫𞤲 𞤫 𞤥𞤮 𞤲𞤢𞤲'𞤣𞤭 𞤫 𞤺𞤮𞤯𞥆𞤵𞤥 𞤺𞤢𞤯𞤭𞤪𞤢𞥄𞤯𞤵𞤥 𞤫 𞤶𞤭𞥅𞤲𞤢𞥄𞤪𞤭 𞤳𞤮𞥅 𞤫 𞤢𞤶𞤵𞤪𞤬𞤢𞥄𞤪𞤭 𞤳𞤮𞥅 𞤫 𞤸𞤢𞤴𞤪𞤫 𞤷𞤫𞤸𞤢𞥄𞤲'𞤣𞤫⹁ 𞤳𞤮𞥅 𞤫 𞤳𞤮 𞤲𞤫𞤯𞥆𞤮 𞤱𞤢𞤯𞤭𞤪𞤭 𞤻𞤵𞤥𞤮 𞤥𞤵𞥅𞤯𞤵𞤥.
𞤀𞤤𞥆𞤢𞤸 𞤥𞤵𞤻𞤢𞤲𞤭𞥅 𞤴𞤭𞤥𞤩𞤫 𞤳𞤮 𞤩𞤫 𞤲'𞤺𞤮𞤲𞥆𞤮𞥅 𞤲'𞤣𞤫𞤪 𞤷𞤭𞤴𞤢 𞤢𞤲'𞤣𞤢𞤤.
𞤀𞤥𞥆𞤢𞥄 𞤶𞤮𞥅𞤲𞤭⹁ 𞤫 𞤥𞤮 𞤱𞤭'𞤢 𞤴𞤭𞤥𞤩𞤫 𞤬𞤵𞥅 𞤳𞤮𞥅 𞤼𞤮𞤴𞤫 𞤩𞤫 𞤼𞤵𞥅𞤦𞤢⹁ 𞤲'𞤺𞤢𞤥 𞤮 𞤧𞤭𞤪𞤴𞤢𞤳𞤫 𞤻𞤢𞤤𞤲'𞤣𞤫 𞤲'𞤣𞤫 𞤮 𞤱𞤢𞤯𞤢𞤲𞤼𞤢 𞤣𞤵𞥅𞤲𞤭𞤴𞤢𞥄𞤪𞤵 𞤳𞤭𞥅𞤼𞤢 𞤲'𞤣𞤫𞤪 𞤺𞤮𞥅𞤲'𞤺𞤢.
𞤌 𞤱𞤢𞤯𞤢𞤴 𞤷𞤵𞤩𞤢𞥄𞤯𞤮 𞤥𞤢𞥄𞤳𞤮 𞤱𞤢𞤯𞤢 𞤳𞤭𞥅𞤼𞤢 𞤳𞤢𞤲.
𞤌 𞤼𞤢𞤦𞥆𞤭𞤼𞤭𞤲𞤢𞤲𞤭𞥅𞤯𞤵𞤥 𞤴𞤭𞤥𞤩𞤫 𞤬𞤵𞥅 𞤲'𞤣𞤫 𞤮 𞤵𞤥𞥆𞤭𞤲𞤭𞤥𞤮 𞤣𞤢𞤺𞤢 𞤥𞤢𞤴𞤣𞤫.”
𞤐'𞤁𞤫 𞤩𞤫 𞤲𞤢𞤲𞤭 𞤄𞤵𞤤𞤵𞤧 𞤫 𞤥𞤫𞤼𞤢 𞤣𞤮𞤱 𞤵𞤥𞥆𞤢𞥄𞤳𞤭 𞤥𞤢𞤴𞤩𞤫⹁ 𞤱𞤮𞤩𞥆𞤫 𞤲'𞤶𞤢𞤤𞤭𞤥𞤮⹁ 𞤱𞤮𞤩𞥆𞤫 𞤦𞤮𞥅 𞤲'𞤦𞤭'𞤭⹁ “𞤉 𞤥𞤭𞤲 𞤲'𞤺𞤭𞤯𞤭 𞤩𞤫𞤴𞤣𞤢𞥄 𞤥𞤫𞤼𞤢𞤲𞤳𞤭𞤥𞤭𞤲 𞤣𞤮𞤱 𞤬𞤭𞥅 𞤯𞤵'𞤵𞤥 𞤱𞤮𞤲'𞤣𞤫 𞤻𞤢𞤤𞤲'𞤣𞤫.”
𞤅𞤫𞤴 𞤄𞤵𞤤𞤵𞤧 𞤣𞤭𞤤𞥆𞤭 𞤢𞤤𞤭𞤩𞤫.
𞤀𞤥𞥆𞤢𞥄 𞤱𞤮𞤩𞥆𞤫 𞤲'𞤶𞤢𞤩𞤭 𞤳𞤮 𞤄𞤵𞤤𞤵𞤧 𞤱𞤭'𞤭 𞤩𞤫 𞤼𞤮𞤳𞥆𞤭 𞤒𞤫𞥅𞤧𞤵.
𞤐'𞤁𞤫𞤪 𞤥𞤢𞤩𞥆𞤫 𞤫 𞤱𞤮𞥅𞤣𞤭 𞤺𞤮𞤯𞥆𞤮 𞤺𞤮𞤲𞤯𞤮 𞤲'𞤣𞤫𞤪 𞤳𞤢𞤱𞤼𞤢𞤤 𞤎𞤮𞤤𞤣𞤫 𞤀𞤪𞤢𞥄𞤧𞤢 𞤦𞤭'𞤫𞤼𞤫𞥅𞤯𞤮 𞤁𞤭𞤴𞤮𞤲𞤭𞥅𞤧𞤭𞤴𞤵𞤧⹁ 𞤳𞤢𞤲𞤳𞤮 𞤫 𞤣𞤫𞤦𞥆𞤮 𞤦𞤭'𞤫𞤼𞤫𞥅𞤯𞤮 𞤁𞤢𞤥𞤢𞥄𞤪𞤭𞤧⹁ 𞤲'𞤣𞤫𞤲 𞤫 𞤱𞤮𞤩𞥆𞤫.
|
Kuuɗe Lilaaɓe 18
No Bulus Wa'ajiniri Nder Gariiri Korinti
Gaɗa maajum, Bulus ali Atina, yahi Korinti.
Ton o tawi goɗɗo Yahuudankeejo bi'eteeɗo Akiila, kanko e debbo maako bi'eteeɗo Biriskila, ƴiwoyɓe leydi Fantus.
Ɓe neeɓaayi ko ɓe ƴiwoyi leydi Itaaliya, ngam Kalawdiyus, Mawɗo Laamiiɓe leyɗe Rooma, wi'i Yahuudanko'en fuu mburtoo gariiri Rooma.
Bulus yahi to maɓɓe.
O jooɗii to maɓɓe, e mo huuda e maɓɓe ngam kanko o nyootoowo cuddaho lukuruuji bono maɓɓe.
Koo ndeye Nyalnde Siwtaare, Bulus e yeddootira e yimɓe nder suudu do'aare, e mo fooɗa hakkiilo Yahuudanko'en e yimɓe naa' Yahuudanko'en ngam ɓe tokka Yeesu.
Nde Siila e Timooti ƴiwoyi leydi Makidooniya njottii gariiri Korinti, Bulus hocci carel muuɗum fuu ngam wa'ajinki e tabbitinanki Yahuudanko'en Yeesu woni Almasiihu.
Ammaa nde ɓe ngeddimo, ɓe kuɗimo.
Sey o fiɗɗi sollaare kolte maako, o wi'iɓe, “Mi wurtake hakke mooɗon!
Ƴiiƴam mooɗon e dow ko'e mooɗon.
Daga hande, to yimɓe naa' Yahuudanko'en njahaymi.”
O wurtii o ali suudu do'aare ndun, o yahi wuro goɗɗo mawninoowo Allah, bi'eteeɗo Tiitiyus Justus, mo wuro muuɗum woni haade suudu do'aare ndun.
Kiribus, mawɗo suudu do'aare ndun, kanko e wuro maako fuu ɓe tokki Yeesu.
Ɗuɗɓe daga nder Korintiyanko'en nanɓe wa'aju Bulus maa tokki Yeesu, ɓe ngaɗanaa baptisma.
Wonde jemmaare Joomiraawo meddi e Bulus nder wahayu, wi'imo, “Taa' hulu!
Wa'ajin habaru am, taa' de''utu, ngam e mi wondi e maaɗa.
Walaa baawayɗo waɗankima goɗɗum, ngam e mi woodi yimɓe ɗuɗɓe nder gariiri ndi'i.”
Ngam non Bulus jooɗodii e maɓɓe hitaande go'o e lebbi joweego'o, e mo ekkitinaɓe Wolde Allah.
Ammaa carel ko Gaaliyo laamotoo leydi Akaaya, Yahuudanko'en kawti ko'e, nangi Bulus, njaarimo yeeso laamu.
Ɓe ngulliimo, ɓe mbi'i, “Neɗɗo o'o e fooɗa yimɓe ngam ɓe tokka Allah dow laawol ngol Attawra haɗi.”
Bulus e yiɗi metankiɓe won ɗon, sey Gaaliyo wi'iɓe, “Onon Yahuudanko'en, daa ɗum goɗɗum ko wooɗaa koo kuugal kallungal o waɗi, daa mi jaɓay ko mbiiɗon dow maako.
Ammaa nde ɗum geddi dow diina mooɗon, e inɗe, e dooka mooɗon, onon e ko'e mooɗon ngaɗaneemo kiita.
Min kam, mi waɗantaa iri ɗu'um fii kiita!”
Sey o riiwiɓe daga nder suudu kiita ndun.
Sey ɓe nangi Sostaanus, mawɗo suudu do'aare ndun, ɓe piyimo yeeso dammugal suudu kiita ndun.
Ammaa Gaaliyo wannaayi.
No Bulus So''orii Antaakiya
Gaɗa Bulus ɓeydii balɗe seɗɗa to Korinti, o ali tokkuɓe Yeesu, o natti komiwal jahayngal leydi Siiriya, kanko e Biriskila e Akiila.
O fembi e Kankiiriya ngam o waɗii alkawal yeeso Joomiraawo.
Nde ɓe njottii gariiri Aafisa, ɗon Bulus ali Biriskila e Akiila.
Kanko o natti suudu do'aare, e mo medda e Yahuudanko'en.
Ɓe toriimo o ɓeyda jooɗaaki balɗe seɗɗa to maɓɓe, ammaa o jaɓaayi.
Nde o wari sendirki e maɓɓe, o wi'i, “Mi so''oyto to mooɗon to Allah jaɓii.”
O natti komiwal, o dilli.
Nde o yottii gariiri Kaysaariya, o ƴaɓɓii yaaki Urucaliima o howni tokkuɓe Yeesu.
Sey o yahi Antaakiya.
Gaɗa o waɗii balɗe ton, o dilli o tokki nder leyɗe Galaatiya e Firiijiya, e mo sembiɗina tokkuɓe Yeesu.
Wa'aju Afoolos e Yaadu Bulus Tatawru
E carel ngel sey goɗɗo Yahuudankeejo bi'eteeɗo Afoolos neɗɗo gariiri Alijandiiriya wari gariiri Aafisa.
Neɗɗo on o bawɗo metuki, o anduɗo Wolde Allah naa' seɗɗa.
O ekkitinaama Laawol Yeesu boɗɗum.
E mo wa'ajina habaru Yeesu nder welwelo, e mo wa'ajina boɗɗum, koo nde baptisma Yahaya tan o andi.
Sey o fuɗɗi wa'ajinki e sembe maako fuu nder suudu do'aare.
Nde Biriskila e Akiila nanimo, ɓe noddimo wuttudu go'o, ɓe ɓeydi famtinkimo Laawol Allah.
Nde Afoolos yiɗi huuluki yaha leydi Akaaya, tokkuɓe Yeesu mballimo mbindani tokkuɓe Yeesu wonɓe ton ɗerewol ngam ɓe njaɓɓoomo juuɗe ɗiɗi.
Nde o yottii ton, o warti wallirre mawnde to yimɓe gartuɓe tokkuɓe Yeesu barka yidde Joomiraawo.
O yeddootiri e Yahuudanko'en o do''iɓe yeeso yimɓe fuu, ngam o holliiɓe nder Deftere Ceniinde Yeesu woni Almasiihu.
|
𞤑𞤵𞥅𞤯𞤫 𞤂𞤭𞤤𞤢𞥄𞤩𞤫 𞥑𞥘
𞤐𞤮 𞤄𞤵𞤤𞤵𞤧 𞤏𞤢'𞤢𞤶𞤭𞤲𞤭𞤪𞤭 𞤐'𞤁𞤫𞤪 𞤘𞤢𞤪𞤭𞥅𞤪𞤭 𞤑𞤮𞤪𞤭𞤲𞤼𞤭
𞤘𞤢𞤯𞤢 𞤥𞤢𞥄𞤶𞤵𞤥⹁ 𞤄𞤵𞤤𞤵𞤧 𞤢𞤤𞤭 𞤀𞤼𞤭𞤲𞤢⹁ 𞤴𞤢𞤸𞤭 𞤑𞤮𞤪𞤭𞤲𞤼𞤭.
𞤚𞤮𞤲 𞤮 𞤼𞤢𞤱𞤭 𞤺𞤮𞤯𞥆𞤮 𞤒𞤢𞤸𞤵𞥅𞤣𞤢𞤲𞤳𞤫𞥅𞤶𞤮 𞤦𞤭'𞤫𞤼𞤫𞥅𞤯𞤮 𞤀𞤳𞤭𞥅𞤤𞤢⹁ 𞤳𞤢𞤲𞤳𞤮 𞤫 𞤣𞤫𞤦𞥆𞤮 𞤥𞤢𞥄𞤳𞤮 𞤦𞤭'𞤫𞤼𞤫𞥅𞤯𞤮 𞤄𞤭𞤪𞤭𞤧𞤳𞤭𞤤𞤢⹁ 𞤰𞤭𞤱𞤮𞤴𞤩𞤫 𞤤𞤫𞤴𞤣𞤭 𞤊𞤢𞤲𞤼𞤵𞤧.
𞤇𞤫 𞤲𞤫𞥅𞤩𞤢𞥄𞤴𞤭 𞤳𞤮 𞤩𞤫 𞤰𞤭𞤱𞤮𞤴𞤭 𞤤𞤫𞤴𞤣𞤭 𞤋𞤼𞤢𞥄𞤤𞤭𞤴𞤢⹁ 𞤲'𞤺𞤢𞤥 𞤑𞤢𞤤𞤢𞤱𞤣𞤭𞤴𞤵𞤧⹁ 𞤃𞤢𞤱𞤯𞤮 𞤂𞤢𞥄𞤥𞤭𞥅𞤩𞤫 𞤤𞤫𞤴𞤯𞤫 𞤈𞤮𞥅𞤥𞤢⹁ 𞤱𞤭'𞤭 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤬𞤵𞥅 𞤲'𞤦𞤵𞤪𞤼𞤮𞥅 𞤺𞤢𞤪𞤭𞥅𞤪𞤭 𞤈𞤮𞥅𞤥𞤢.
𞤄𞤵𞤤𞤵𞤧 𞤴𞤢𞤸𞤭 𞤼𞤮 𞤥𞤢𞤩𞥆𞤫.
𞤌 𞤶𞤮𞥅𞤯𞤭𞥅 𞤼𞤮 𞤥𞤢𞤩𞥆𞤫⹁ 𞤫 𞤥𞤮 𞤸𞤵𞥅𞤣𞤢 𞤫 𞤥𞤢𞤩𞥆𞤫 𞤲'𞤺𞤢𞤥 𞤳𞤢𞤲𞤳𞤮 𞤮 𞤻𞤮𞥅𞤼𞤮𞥅𞤱𞤮 𞤷𞤵𞤣𞥆𞤢𞤸𞤮 𞤤𞤵𞤳𞤵𞤪𞤵𞥅𞤶𞤭 𞤦𞤮𞤲𞤮 𞤥𞤢𞤩𞥆𞤫.
𞤑𞤮𞥅 𞤲'𞤣𞤫𞤴𞤫 𞤐𞤴𞤢𞤤𞤲'𞤣𞤫 𞤅𞤭𞤱𞤼𞤢𞥄𞤪𞤫⹁ 𞤄𞤵𞤤𞤵𞤧 𞤫 𞤴𞤫𞤣𞥆𞤮𞥅𞤼𞤭𞤪𞤢 𞤫 𞤴𞤭𞤥𞤩𞤫 𞤲'𞤣𞤫𞤪 𞤧𞤵𞥅𞤣𞤵 𞤣𞤮'𞤢𞥄𞤪𞤫⹁ 𞤫 𞤥𞤮 𞤬𞤮𞥅𞤯𞤢 𞤸𞤢𞤳𞥆𞤭𞥅𞤤𞤮 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤫 𞤴𞤭𞤥𞤩𞤫 𞤲𞤢𞥄' 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤲'𞤺𞤢𞤥 𞤩𞤫 𞤼𞤮𞤳𞥆𞤢 𞤒𞤫𞥅𞤧𞤵.
𞤐'𞤁𞤫 𞤅𞤭𞥅𞤤𞤢 𞤫 𞤚𞤭𞤥𞤮𞥅𞤼𞤭 𞤰𞤭𞤱𞤮𞤴𞤭 𞤤𞤫𞤴𞤣𞤭 𞤃𞤢𞤳𞤭𞤣𞤮𞥅𞤲𞤭𞤴𞤢 𞤲'𞤶𞤮𞤼𞥆𞤭𞥅 𞤺𞤢𞤪𞤭𞥅𞤪𞤭 𞤑𞤮𞤪𞤭𞤲𞤼𞤭⹁ 𞤄𞤵𞤤𞤵𞤧 𞤸𞤮𞤷𞥆𞤭 𞤷𞤢𞤪𞤫𞤤 𞤥𞤵𞥅𞤯𞤵𞤥 𞤬𞤵𞥅 𞤲'𞤺𞤢𞤥 𞤱𞤢'𞤢𞤶𞤭𞤲𞤳𞤭 𞤫 𞤼𞤢𞤦𞥆𞤭𞤼𞤭𞤲𞤢𞤲𞤳𞤭 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤒𞤫𞥅𞤧𞤵 𞤱𞤮𞤲𞤭 𞤀𞤤𞤥𞤢𞤧𞤭𞥅𞤸𞤵.
𞤀𞤥𞥆𞤢𞥄 𞤲'𞤣𞤫 𞤩𞤫 𞤲'𞤺𞤫𞤣𞥆𞤭𞤥𞤮⹁ 𞤩𞤫 𞤳𞤵𞤯𞤭𞤥𞤮.
𞤅𞤫𞤴 𞤮 𞤬𞤭𞤯𞥆𞤭 𞤧𞤮𞤤𞥆𞤢𞥄𞤪𞤫 𞤳𞤮𞤤𞤼𞤫 𞤥𞤢𞥄𞤳𞤮⹁ 𞤮 𞤱𞤭'𞤭𞤩𞤫⹁ “𞤃𞤭 𞤱𞤵𞤪𞤼𞤢𞤳𞤫 𞤸𞤢𞤳𞥆𞤫 𞤥𞤮𞥅𞤯𞤮𞤲!
𞤎𞤭𞥅𞤰𞤢𞤥 𞤥𞤮𞥅𞤯𞤮𞤲 𞤫 𞤣𞤮𞤱 𞤳𞤮'𞤫 𞤥𞤮𞥅𞤯𞤮𞤲.
𞤁𞤢𞤺𞤢 𞤸𞤢𞤲'𞤣𞤫⹁ 𞤼𞤮 𞤴𞤭𞤥𞤩𞤫 𞤲𞤢𞥄' 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤲'𞤶𞤢𞤸𞤢𞤴𞤥𞤭.”
𞤌 𞤱𞤵𞤪𞤼𞤭𞥅 𞤮 𞤢𞤤𞤭 𞤧𞤵𞥅𞤣𞤵 𞤣𞤮'𞤢𞥄𞤪𞤫 𞤲'𞤣𞤵𞤲⹁ 𞤮 𞤴𞤢𞤸𞤭 𞤱𞤵𞤪𞤮 𞤺𞤮𞤯𞥆𞤮 𞤥𞤢𞤱𞤲𞤭𞤲𞤮𞥅𞤱𞤮 𞤀𞤤𞥆𞤢𞤸⹁ 𞤦𞤭'𞤫𞤼𞤫𞥅𞤯𞤮 𞤚𞤭𞥅𞤼𞤭𞤴𞤵𞤧 𞤔𞤵𞤧𞤼𞤵𞤧⹁ 𞤥𞤮 𞤱𞤵𞤪𞤮 𞤥𞤵𞥅𞤯𞤵𞤥 𞤱𞤮𞤲𞤭 𞤸𞤢𞥄𞤣𞤫 𞤧𞤵𞥅𞤣𞤵 𞤣𞤮'𞤢𞥄𞤪𞤫 𞤲'𞤣𞤵𞤲.
𞤑𞤭𞤪𞤭𞤦𞤵𞤧⹁ 𞤥𞤢𞤱𞤯𞤮 𞤧𞤵𞥅𞤣𞤵 𞤣𞤮'𞤢𞥄𞤪𞤫 𞤲'𞤣𞤵𞤲⹁ 𞤳𞤢𞤲𞤳𞤮 𞤫 𞤱𞤵𞤪𞤮 𞤥𞤢𞥄𞤳𞤮 𞤬𞤵𞥅 𞤩𞤫 𞤼𞤮𞤳𞥆𞤭 𞤒𞤫𞥅𞤧𞤵.
𞤍𞤵𞤯𞤩𞤫 𞤣𞤢𞤺𞤢 𞤲'𞤣𞤫𞤪 𞤑𞤮𞤪𞤭𞤲𞤼𞤭𞤴𞤢𞤲𞤳𞤮'𞤫𞤲 𞤲𞤢𞤲𞤩𞤫 𞤱𞤢'𞤢𞤶𞤵 𞤄𞤵𞤤𞤵𞤧 𞤥𞤢𞥄 𞤼𞤮𞤳𞥆𞤭 𞤒𞤫𞥅𞤧𞤵⹁ 𞤩𞤫 𞤲'𞤺𞤢𞤯𞤢𞤲𞤢𞥄 𞤦𞤢𞤨𞤼𞤭𞤧𞤥𞤢.
𞤏𞤮𞤲'𞤣𞤫 𞤶𞤫𞤥𞥆𞤢𞥄𞤪𞤫 𞤔𞤮𞥅𞤥𞤭𞤪𞤢𞥄𞤱𞤮 𞤥𞤫𞤣𞥆𞤭 𞤫 𞤄𞤵𞤤𞤵𞤧 𞤲'𞤣𞤫𞤪 𞤱𞤢𞤸𞤢𞤴𞤵⹁ 𞤱𞤭'𞤭𞤥𞤮⹁ “𞤚𞤢𞥄' 𞤸𞤵𞤤𞤵!
𞤏𞤢'𞤢𞤶𞤭𞤲 𞤸𞤢𞤦𞤢𞤪𞤵 𞤢𞤥⹁ 𞤼𞤢𞥄' 𞤣𞤫''𞤵𞤼𞤵⹁ 𞤲'𞤺𞤢𞤥 𞤫 𞤥𞤭 𞤱𞤮𞤲'𞤣𞤭 𞤫 𞤥𞤢𞥄𞤯𞤢.
𞤏𞤢𞤤𞤢𞥄 𞤦𞤢𞥄𞤱𞤢𞤴𞤯𞤮 𞤱𞤢𞤯𞤢𞤲𞤳𞤭𞤥𞤢 𞤺𞤮𞤯𞥆𞤵𞤥⹁ 𞤲'𞤺𞤢𞤥 𞤫 𞤥𞤭 𞤱𞤮𞥅𞤣𞤭 𞤴𞤭𞤥𞤩𞤫 𞤯𞤵𞤯𞤩𞤫 𞤲'𞤣𞤫𞤪 𞤺𞤢𞤪𞤭𞥅𞤪𞤭 𞤲'𞤣𞤭'𞤭.”
𞤐'𞤘𞤢𞤥 𞤲𞤮𞤲 𞤄𞤵𞤤𞤵𞤧 𞤶𞤮𞥅𞤯𞤮𞤣𞤭𞥅 𞤫 𞤥𞤢𞤩𞥆𞤫 𞤸𞤭𞤼𞤢𞥄𞤲'𞤣𞤫 𞤺𞤮'𞤮 𞤫 𞤤𞤫𞤦𞥆𞤭 𞤶𞤮𞤱𞤫𞥅𞤺𞤮'𞤮⹁ 𞤫 𞤥𞤮 𞤫𞤳𞥆𞤭𞤼𞤭𞤲𞤢𞤩𞤫 𞤏𞤮𞤤𞤣𞤫 𞤀𞤤𞥆𞤢𞤸.
𞤀𞤥𞥆𞤢𞥄 𞤷𞤢𞤪𞤫𞤤 𞤳𞤮 𞤘𞤢𞥄𞤤𞤭𞤴𞤮 𞤤𞤢𞥄𞤥𞤮𞤼𞤮𞥅 𞤤𞤫𞤴𞤣𞤭 𞤀𞤳𞤢𞥄𞤴𞤢⹁ 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤳𞤢𞤱𞤼𞤭 𞤳𞤮'𞤫⹁ 𞤲𞤢𞤲'𞤺𞤭 𞤄𞤵𞤤𞤵𞤧⹁ 𞤲'𞤶𞤢𞥄𞤪𞤭𞤥𞤮 𞤴𞤫𞥅𞤧𞤮 𞤤𞤢𞥄𞤥𞤵.
𞤇𞤫 𞤲'𞤺𞤵𞤤𞥆𞤭𞥅𞤥𞤮⹁ 𞤩𞤫 𞤲'𞤦𞤭'𞤭⹁ “𞤐𞤫𞤯𞥆𞤮 𞤮'𞤮 𞤫 𞤬𞤮𞥅𞤯𞤢 𞤴𞤭𞤥𞤩𞤫 𞤲'𞤺𞤢𞤥 𞤩𞤫 𞤼𞤮𞤳𞥆𞤢 𞤀𞤤𞥆𞤢𞤸 𞤣𞤮𞤱 𞤤𞤢𞥄𞤱𞤮𞤤 𞤲'𞤺𞤮𞤤 𞤀𞤼𞥆𞤢𞤱𞤪𞤢 𞤸𞤢𞤯𞤭.”
𞤄𞤵𞤤𞤵𞤧 𞤫 𞤴𞤭𞤯𞤭 𞤥𞤫𞤼𞤢𞤲𞤳𞤭𞤩𞤫 𞤱𞤮𞤲 𞤯𞤮𞤲⹁ 𞤧𞤫𞤴 𞤘𞤢𞥄𞤤𞤭𞤴𞤮 𞤱𞤭'𞤭𞤩𞤫⹁ “𞤌𞤲𞤮𞤲 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲⹁ 𞤣𞤢𞥄 𞤯𞤵𞤥 𞤺𞤮𞤯𞥆𞤵𞤥 𞤳𞤮 𞤱𞤮𞥅𞤯𞤢𞥄 𞤳𞤮𞥅 𞤳𞤵𞥅𞤺𞤢𞤤 𞤳𞤢𞤤𞥆𞤵𞤲'𞤺𞤢𞤤 𞤮 𞤱𞤢𞤯𞤭⹁ 𞤣𞤢𞥄 𞤥𞤭 𞤶𞤢𞤩𞤢𞤴 𞤳𞤮 𞤲'𞤦𞤭𞥅𞤯𞤮𞤲 𞤣𞤮𞤱 𞤥𞤢𞥄𞤳𞤮.
𞤀𞤥𞥆𞤢𞥄 𞤲'𞤣𞤫 𞤯𞤵𞤥 𞤺𞤫𞤣𞥆𞤭 𞤣𞤮𞤱 𞤣𞤭𞥅𞤲𞤢 𞤥𞤮𞥅𞤯𞤮𞤲⹁ 𞤫 𞤭𞤲𞤯𞤫⹁ 𞤫 𞤣𞤮𞥅𞤳𞤢 𞤥𞤮𞥅𞤯𞤮𞤲⹁ 𞤮𞤲𞤮𞤲 𞤫 𞤳𞤮'𞤫 𞤥𞤮𞥅𞤯𞤮𞤲 𞤲'𞤺𞤢𞤯𞤢𞤲𞤫𞥅𞤥𞤮 𞤳𞤭𞥅𞤼𞤢.
𞤃𞤭𞤲 𞤳𞤢𞤥⹁ 𞤥𞤭 𞤱𞤢𞤯𞤢𞤲𞤼𞤢𞥄 𞤭𞤪𞤭 𞤯𞤵'𞤵𞤥 𞤬𞤭𞥅 𞤳𞤭𞥅𞤼𞤢!”
𞤅𞤫𞤴 𞤮 𞤪𞤭𞥅𞤱𞤭𞤩𞤫 𞤣𞤢𞤺𞤢 𞤲'𞤣𞤫𞤪 𞤧𞤵𞥅𞤣𞤵 𞤳𞤭𞥅𞤼𞤢 𞤲'𞤣𞤵𞤲.
𞤅𞤫𞤴 𞤩𞤫 𞤲𞤢𞤲'𞤺𞤭 𞤅𞤮𞤧𞤼𞤢𞥄𞤲𞤵𞤧⹁ 𞤥𞤢𞤱𞤯𞤮 𞤧𞤵𞥅𞤣𞤵 𞤣𞤮'𞤢𞥄𞤪𞤫 𞤲'𞤣𞤵𞤲⹁ 𞤩𞤫 𞤨𞤭𞤴𞤭𞤥𞤮 𞤴𞤫𞥅𞤧𞤮 𞤣𞤢𞤥𞥆𞤵𞤺𞤢𞤤 𞤧𞤵𞥅𞤣𞤵 𞤳𞤭𞥅𞤼𞤢 𞤲'𞤣𞤵𞤲.
𞤀𞤥𞥆𞤢𞥄 𞤘𞤢𞥄𞤤𞤭𞤴𞤮 𞤱𞤢𞤲𞥆𞤢𞥄𞤴𞤭.
𞤐𞤮 𞤄𞤵𞤤𞤵𞤧 𞤅𞤮''𞤮𞤪𞤭𞥅 𞤀𞤲𞤼𞤢𞥄𞤳𞤭𞤴𞤢
𞤘𞤢𞤯𞤢 𞤄𞤵𞤤𞤵𞤧 𞤩𞤫𞤴𞤣𞤭𞥅 𞤦𞤢𞤤𞤯𞤫 𞤧𞤫𞤯𞥆𞤢 𞤼𞤮 𞤑𞤮𞤪𞤭𞤲𞤼𞤭⹁ 𞤮 𞤢𞤤𞤭 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵⹁ 𞤮 𞤲𞤢𞤼𞥆𞤭 𞤳𞤮𞤥𞤭𞤱𞤢𞤤 𞤶𞤢𞤸𞤢𞤴𞤲'𞤺𞤢𞤤 𞤤𞤫𞤴𞤣𞤭 𞤅𞤭𞥅𞤪𞤭𞤴𞤢⹁ 𞤳𞤢𞤲𞤳𞤮 𞤫 𞤄𞤭𞤪𞤭𞤧𞤳𞤭𞤤𞤢 𞤫 𞤀𞤳𞤭𞥅𞤤𞤢.
𞤌 𞤬𞤫𞤲'𞤦𞤭 𞤫 𞤑𞤢𞤲𞤳𞤭𞥅𞤪𞤭𞤴𞤢 𞤲'𞤺𞤢𞤥 𞤮 𞤱𞤢𞤯𞤭𞥅 𞤢𞤤𞤳𞤢𞤱𞤢𞤤 𞤴𞤫𞥅𞤧𞤮 𞤔𞤮𞥅𞤥𞤭𞤪𞤢𞥄𞤱𞤮.
𞤐'𞤁𞤫 𞤩𞤫 𞤲'𞤶𞤮𞤼𞥆𞤭𞥅 𞤺𞤢𞤪𞤭𞥅𞤪𞤭 𞤀𞥄𞤬𞤭𞤧𞤢⹁ 𞤯𞤮𞤲 𞤄𞤵𞤤𞤵𞤧 𞤢𞤤𞤭 𞤄𞤭𞤪𞤭𞤧𞤳𞤭𞤤𞤢 𞤫 𞤀𞤳𞤭𞥅𞤤𞤢.
𞤑𞤢𞤲𞤳𞤮 𞤮 𞤲𞤢𞤼𞥆𞤭 𞤧𞤵𞥅𞤣𞤵 𞤣𞤮'𞤢𞥄𞤪𞤫⹁ 𞤫 𞤥𞤮 𞤥𞤫𞤣𞥆𞤢 𞤫 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲.
𞤇𞤫 𞤼𞤮𞤪𞤭𞥅𞤥𞤮 𞤮 𞤩𞤫𞤴𞤣𞤢 𞤶𞤮𞥅𞤯𞤢𞥄𞤳𞤭 𞤦𞤢𞤤𞤯𞤫 𞤧𞤫𞤯𞥆𞤢 𞤼𞤮 𞤥𞤢𞤩𞥆𞤫⹁ 𞤢𞤥𞥆𞤢𞥄 𞤮 𞤶𞤢𞤩𞤢𞥄𞤴𞤭.
𞤐'𞤁𞤫 𞤮 𞤱𞤢𞤪𞤭 𞤧𞤫𞤲'𞤣𞤭𞤪𞤳𞤭 𞤫 𞤥𞤢𞤩𞥆𞤫⹁ 𞤮 𞤱𞤭'𞤭⹁ “𞤃𞤭 𞤧𞤮''𞤮𞤴𞤼𞤮 𞤼𞤮 𞤥𞤮𞥅𞤯𞤮𞤲 𞤼𞤮 𞤀𞤤𞥆𞤢𞤸 𞤶𞤢𞤩𞤭𞥅.”
𞤌 𞤲𞤢𞤼𞥆𞤭 𞤳𞤮𞤥𞤭𞤱𞤢𞤤⹁ 𞤮 𞤣𞤭𞤤𞥆𞤭.
𞤐'𞤁𞤫 𞤮 𞤴𞤮𞤼𞥆𞤭𞥅 𞤺𞤢𞤪𞤭𞥅𞤪𞤭 𞤑𞤢𞤴𞤧𞤢𞥄𞤪𞤭𞤴𞤢⹁ 𞤮 𞤰𞤢𞤩𞥆𞤭𞥅 𞤴𞤢𞥄𞤳𞤭 𞤓𞤪𞤵𞤷𞤢𞤤𞤭𞥅𞤥𞤢 𞤮 𞤸𞤮𞤱𞤲𞤭 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵.
𞤅𞤫𞤴 𞤮 𞤴𞤢𞤸𞤭 𞤀𞤲𞤼𞤢𞥄𞤳𞤭𞤴𞤢.
𞤘𞤢𞤯𞤢 𞤮 𞤱𞤢𞤯𞤭𞥅 𞤦𞤢𞤤𞤯𞤫 𞤼𞤮𞤲⹁ 𞤮 𞤣𞤭𞤤𞥆𞤭 𞤮 𞤼𞤮𞤳𞥆𞤭 𞤲'𞤣𞤫𞤪 𞤤𞤫𞤴𞤯𞤫 𞤘𞤢𞤤𞤢𞥄𞤼𞤭𞤴𞤢 𞤫 𞤊𞤭𞤪𞤭𞥅𞤶𞤭𞤴𞤢⹁ 𞤫 𞤥𞤮 𞤧𞤫𞤲'𞤦𞤭𞤯𞤭𞤲𞤢 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵.
𞤏𞤢'𞤢𞤶𞤵 𞤀𞤬𞤮𞥅𞤤𞤮𞤧 𞤫 𞤒𞤢𞥄𞤣𞤵 𞤄𞤵𞤤𞤵𞤧 𞤚𞤢𞤼𞤢𞤱𞤪𞤵
𞤉 𞤷𞤢𞤪𞤫𞤤 𞤲'𞤺𞤫𞤤 𞤧𞤫𞤴 𞤺𞤮𞤯𞥆𞤮 𞤒𞤢𞤸𞤵𞥅𞤣𞤢𞤲𞤳𞤫𞥅𞤶𞤮 𞤦𞤭'𞤫𞤼𞤫𞥅𞤯𞤮 𞤀𞤬𞤮𞥅𞤤𞤮𞤧 𞤲𞤫𞤯𞥆𞤮 𞤺𞤢𞤪𞤭𞥅𞤪𞤭 𞤀𞤤𞤭𞤶𞤢𞤲'𞤣𞤭𞥅𞤪𞤭𞤴𞤢 𞤱𞤢𞤪𞤭 𞤺𞤢𞤪𞤭𞥅𞤪𞤭 𞤀𞥄𞤬𞤭𞤧𞤢.
𞤐𞤫𞤯𞥆𞤮 𞤮𞤲 𞤮 𞤦𞤢𞤱𞤯𞤮 𞤥𞤫𞤼𞤵𞤳𞤭⹁ 𞤮 𞤢𞤲'𞤣𞤵𞤯𞤮 𞤏𞤮𞤤𞤣𞤫 𞤀𞤤𞥆𞤢𞤸 𞤲𞤢𞥄' 𞤧𞤫𞤯𞥆𞤢.
𞤌 𞤫𞤳𞥆𞤭𞤼𞤭𞤲𞤢𞥄𞤥𞤢 𞤂𞤢𞥄𞤱𞤮𞤤 𞤒𞤫𞥅𞤧𞤵 𞤦𞤮𞤯𞥆𞤵𞤥.
𞤉 𞤥𞤮 𞤱𞤢'𞤢𞤶𞤭𞤲𞤢 𞤸𞤢𞤦𞤢𞤪𞤵 𞤒𞤫𞥅𞤧𞤵 𞤲'𞤣𞤫𞤪 𞤱𞤫𞤤𞤱𞤫𞤤𞤮⹁ 𞤫 𞤥𞤮 𞤱𞤢'𞤢𞤶𞤭𞤲𞤢 𞤦𞤮𞤯𞥆𞤵𞤥⹁ 𞤳𞤮𞥅 𞤲'𞤣𞤫 𞤦𞤢𞤨𞤼𞤭𞤧𞤥𞤢 𞤒𞤢𞤸𞤢𞤴𞤢 𞤼𞤢𞤲 𞤮 𞤢𞤲'𞤣𞤭.
𞤅𞤫𞤴 𞤮 𞤬𞤵𞤯𞥆𞤭 𞤱𞤢'𞤢𞤶𞤭𞤲𞤳𞤭 𞤫 𞤧𞤫𞤲'𞤦𞤫 𞤥𞤢𞥄𞤳𞤮 𞤬𞤵𞥅 𞤲'𞤣𞤫𞤪 𞤧𞤵𞥅𞤣𞤵 𞤣𞤮'𞤢𞥄𞤪𞤫.
𞤐'𞤁𞤫 𞤄𞤭𞤪𞤭𞤧𞤳𞤭𞤤𞤢 𞤫 𞤀𞤳𞤭𞥅𞤤𞤢 𞤲𞤢𞤲𞤭𞤥𞤮⹁ 𞤩𞤫 𞤲𞤮𞤣𞥆𞤭𞤥𞤮 𞤱𞤵𞤼𞥆𞤵𞤣𞤵 𞤺𞤮'𞤮⹁ 𞤩𞤫 𞤩𞤫𞤴𞤣𞤭 𞤬𞤢𞤥𞤼𞤭𞤲𞤳𞤭𞤥𞤮 𞤂𞤢𞥄𞤱𞤮𞤤 𞤀𞤤𞥆𞤢𞤸.
𞤐'𞤁𞤫 𞤀𞤬𞤮𞥅𞤤𞤮𞤧 𞤴𞤭𞤯𞤭 𞤸𞤵𞥅𞤤𞤵𞤳𞤭 𞤴𞤢𞤸𞤢 𞤤𞤫𞤴𞤣𞤭 𞤀𞤳𞤢𞥄𞤴𞤢⹁ 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤲'𞤦𞤢𞤤𞥆𞤭𞤥𞤮 𞤲'𞤦𞤭𞤲'𞤣𞤢𞤲𞤭 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤱𞤮𞤲𞤩𞤫 𞤼𞤮𞤲 𞤯𞤫𞤪𞤫𞤱𞤮𞤤 𞤲'𞤺𞤢𞤥 𞤩𞤫 𞤲'𞤶𞤢𞤩𞥆𞤮𞥅𞤥𞤮 𞤶𞤵𞥅𞤯𞤫 𞤯𞤭𞤯𞤭.
𞤐'𞤁𞤫 𞤮 𞤴𞤮𞤼𞥆𞤭𞥅 𞤼𞤮𞤲⹁ 𞤮 𞤱𞤢𞤪𞤼𞤭 𞤱𞤢𞤤𞥆𞤭𞤪𞥆𞤫 𞤥𞤢𞤱𞤲'𞤣𞤫 𞤼𞤮 𞤴𞤭𞤥𞤩𞤫 𞤺𞤢𞤪𞤼𞤵𞤩𞤫 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤦𞤢𞤪𞤳𞤢 𞤴𞤭𞤣𞥆𞤫 𞤔𞤮𞥅𞤥𞤭𞤪𞤢𞥄𞤱𞤮.
𞤌 𞤴𞤫𞤣𞥆𞤮𞥅𞤼𞤭𞤪𞤭 𞤫 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤮 𞤣𞤮''𞤭𞤩𞤫 𞤴𞤫𞥅𞤧𞤮 𞤴𞤭𞤥𞤩𞤫 𞤬𞤵𞥅⹁ 𞤲'𞤺𞤢𞤥 𞤮 𞤸𞤮𞤤𞥆𞤭𞥅𞤩𞤫 𞤲'𞤣𞤫𞤪 𞤁𞤫𞤬𞤼𞤫𞤪𞤫 𞤕𞤫𞤲𞤭𞥅𞤲'𞤣𞤫 𞤒𞤫𞥅𞤧𞤵 𞤱𞤮𞤲𞤭 𞤀𞤤𞤥𞤢𞤧𞤭𞥅𞤸𞤵.
|
Kuuɗe Lilaaɓe 19
Bulus Nder Gariiri Aafisa
Carel ko Afoolos woni gariiri Korinti, Bulus tokki laawol ƴiwrungol nder kocceeje, o yahi Aafisa.
Ton o tawi woɓɓe tokkuɓe Yeesu.
O ƴamiɓe, o wi'i, “Koo on keɓii Ruuhu Allah nde ngartuɗon tokkuɓe Yeesu?”
Ɓe nootii, ɓe mbi'imo, “Min meeɗaayi nanuki habaru Ruuhu Allah.”
O wi'iɓe, “Iri ɗume baptisma ngaɗanaaɗon?”
Ɓe mbi'i, “Baptisma Yahaya.”
Bulus wi'i, “Yahaya waɗii baptisma tuubuki.
E mo wi'a yimɓe kooloo goɗɗo garayɗo gaɗa maako, waato Yeesu.”
Nde ɓe nani non, ɓe ngaɗanaa baptisma nder inde Yeesu Joomiraawo.
Nde Bulus yowi juuɗe muuɗum dow maɓɓe, Ruuhu Allah jippoyii dow maɓɓe, ɓe meti nder ɗemɗe ɗe ɓe andaa, ɓe puɗɗi wa'ajinki.
Ɗuɗki maɓɓe waɗii yimɓe sappo e ɗiɗo.
Bulus waɗi lebbi tati e mo wa'ajinana Yahuudanko'en nder suudu do'aare e sembe maako fuu, kulol walaa.
E mo medda e maɓɓe, e mo fooɗa hakkiilo maɓɓe haa o andiniɓe habaru Laamu Allah.
Ammaa nder maɓɓe e woodi ɓe ko'e jorɗe.
Ɓe nganyi hoolaaki Yeesu, ɓe meti haala kalluka dow Laawol Yeesu yeeso yimɓe fuu.
Ngam maajum Bulus sendiri e maɓɓe, o hocci tokkuɓe Yeesu.
Koo ndeye nyalnde e mo ekkitina nder suudu jangirde Tiraanus.
O waɗi ka waɗuki non duuɓi ɗiɗi haa Yahuudanko'en e leƴƴi Aasiya fuu nani haala Joomiraawo.
Habaru Ɓiɓɓe Siiba
Allah waɗi kuuɗe kayɗiniiɗe mawɗe daga juuɗe Bulus ɗe ɗum meeɗaayi yi'uki.
Haa maa lefoy e kolte meemuɗe ɓandu maako fuu e njaaranee nyawɓe, e ɓe njamɗita, ginni maa mburtoo nder maɓɓe.
Too, e woodi woɓɓe Yahuudanko'en yiilotooɓe ngam wurtinanki ginnaaɓe ginni.
Woɓɓe maɓɓe poondii huutirki inde Yeesu Joomiraawo, e ɓe mbi'a ginni ɗin, “Nder inde Yeesu mo Bulus wa'ajinta e min mbi'a'on mburtee!”
Ɓiɓɓe goɗɗo mawɗo ardiiɓe diina Yahuudanko'en bi'eteeɗo Siiba kamɓe njoweeɗiɗo e ngaɗa non.
Ammaa ginnol ngol wi'iɓe, “E mi andi Yeesu, e mi andi Bulus, ammaa onon, on ɓeye?”
Ginnaaɗo on yananiɓe, nawniɓe, jaaliiɓe haa ɓe mburtii wuro ngon, e ɓe ndogga ɓe ɓornaaki ɓe fuu ɓe nawnooɗe.
Habaru maajum sankitii nder Yahuudanko'en e yimɓe naa' Yahuudanko'en jooɗiiɓe nder gariiri Aafisa.
Kulol nangiɓe, ɓe fuu.
Inde Yeesu boo heɓii mawnineeki.
Yimɓe ɗuɗɓe gartuɓe tokkuɓe Yeesu ngari mbi'i e njayri fuu kuuɗe kalluɗe ɗe ɓe kuwunoo.
Darnooɓe ɗuɗɓe kawriti ɗereeji maɓɓe, ɓe nguliɗi yeeso yimɓe.
Nde ɓe limi ceede maaji, ɗe njaarii ceede ajurfaari 50,000.
Non habaru Yeesu ɓeydi sankitoraaki koo toye.
Hawre Nder Gariiri Aafisa
Gaɗa fii ɗum ɗon fuu, Bulus suɓi tokka laawol leyɗe Makidooniya e Akaaya yaaki Urucaliima.
O wi'i, “Gaɗa mi yahii ton, doole mi yaha gariiri Rooma maa.”
Sey o lili wallayɓemo ɗiɗo, Timooti e Erastus, ɓe njaha leydi Makidooniya.
Kanko boo o waali balɗe nder leydi Aasiya.
E carel ngel hawre mawnde ummii nder Aafisa dow Laawol Joomiraawo ngol Bulus ekkitinta.
E woodi goɗɗo ba'illo ajurfaari bi'eteeɗo Dimitiiriyus.
E mo waɗa cuuɗi pamari ɗi mawninki allah maɓɓe ɗi ajurfaari nanduɗi e cuuɗi gunki maɓɓe debum bi'eteeɗum Artemis.
Naa' ceede seɗɗa o heɓantaɓe, kanko e ɓe o huudata.
Sey o hawriti ɓe o huudata ɓen e woɓɓe gaɗooɓe iri kuugal ngal, o wi'iɓe, “Bandiraaɓe am, on andi kuugal nga'al e waddana'en ceede ɗuɗɗe.
Kadimaa on nanii, on ngi'ii ko Bulus waɗata.
E mo selna yimɓe ɗuɗɓe, naa' ɗo'o nder gariiri Aafisa tan, ammaa haa nder leydi Aasiya fuu.
E mo wi'aɓe allaaji ɗi yimɓe ngaɗi e juuɗe maɓɓe, naa' ɗi goongaaji.
To en aldiimo non, yimɓe mbonnay inde kuugal meeɗen.
Naa' kanjum tan, ɗonmaa ɓe mbonnay inde suudu mawninki allah meeɗen Artemis mawɗo.
Nden ɓe alay teddinkimo, kanko mo jooɗiiɓe leydi Aasiya e duuniyaaru ndu'u fuu mawninta.”
Nde ɓe nani non, ɓerɗe maɓɓe metti, ɓe ngulli, e ɓe mbi'a, “Artemis mo Aafisa kanko woni mawɗo!”
Hakkiilo yimɓe gariiri ndin fuu ummii, ɓe njahi ɓe nangi Gaayus e Aristarkus, yimɓe Makidooniya, jaadooɓe e Bulus.
Ɓe ndasiɓe, ɓe njaariɓe njayri to yimɓe gariiri kawritata.
Bulus e yiɗi nattuki nder moɓtorde nden, ammaa tokkuɓe Yeesu kaɗimo.
Haa e woɓɓe nder mawɓe leydi Aasiya, higooɓe maako, lilonoyimo toriimo to' o natta wigeere nden.
E carel ngel, hakkiilo hawrutuɓe fuu jiiɓake.
Koo moye e ka wi'ata, ngam ɗuɗɓe nder maɓɓe andaa ko hawritiɓe.
Yahuudanko'en ngartiri Alijanda metoowo ngam maɓɓe.
Woɓɓe nder hawrutuɓe ɓen mbi'imo o meta.
Sey Alijanda ƴefti jungo ngam ɓe nde''ita o metanaɓe.
Ammaa nde ɓe anditi o Yahuudankeejo, ɓe ngaɗi awaaji ɗiɗi e ɓe mbi'a e sembe, “Artemis mo Aafisa kanko woni mawɗo!”
Ammaa nde bindoowo gariiri ndin de''itiniɓe, o wi'iɓe, “Onon Aafisanko'en, koo moye e andi ɗo'o Aafisa woni to ɗum reenata suudu mawninki Artemis mawɗo e hayre maako janoynde daga dow.
Walaa baawayɗo yeddukiɗum.
Ngam non e haani pukkinon ɓerɗe mooɗon, paamee e ko ngaɗoton.
Yimɓe ɓe ngadduɗon ɗo'o ɓe ngujjaayi koo ɗume nder suudu do'aare, ɓe kuɗaayi allah meeɗen.
To Dimitiiriyus e ɓe o huudata e ngiɗi wullaaki goɗɗo, suudu kiita e maɓɓitii, e woodi gaɗooɓe kiita, sey ɓe ngulloyoo ton!
To boo e woodi goɗɗum ko ngiɗɗon ɓurɗum non, sey njaaronɗum to mawɓe gariiri ɗum mo''inee.
Hande en nder caɗɗum, ɗum wullorto'en umminki hakkiilo.
Walaa boo ko keɓeten mbi'en dow hawre ummiinde hande.
En mbaawataa kokken ceyda geetum umminɗum hawre nden.”
Nde o wi'i non, o wi'i yimɓe ɓen cankitoo.
|
𞤑𞤵𞥅𞤯𞤫 𞤂𞤭𞤤𞤢𞥄𞤩𞤫 𞥑𞥙
𞤄𞤵𞤤𞤵𞤧 𞤐'𞤁𞤫𞤪 𞤘𞤢𞤪𞤭𞥅𞤪𞤭 𞤀𞥄𞤬𞤭𞤧𞤢
𞤕𞤢𞤪𞤫𞤤 𞤳𞤮 𞤀𞤬𞤮𞥅𞤤𞤮𞤧 𞤱𞤮𞤲𞤭 𞤺𞤢𞤪𞤭𞥅𞤪𞤭 𞤑𞤮𞤪𞤭𞤲𞤼𞤭⹁ 𞤄𞤵𞤤𞤵𞤧 𞤼𞤮𞤳𞥆𞤭 𞤤𞤢𞥄𞤱𞤮𞤤 𞤰𞤭𞤱𞤪𞤵𞤲'𞤺𞤮𞤤 𞤲'𞤣𞤫𞤪 𞤳𞤮𞤷𞥆𞤫𞥅𞤶𞤫⹁ 𞤮 𞤴𞤢𞤸𞤭 𞤀𞥄𞤬𞤭𞤧𞤢.
𞤚𞤮𞤲 𞤮 𞤼𞤢𞤱𞤭 𞤱𞤮𞤩𞥆𞤫 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵.
𞤌 𞤰𞤢𞤥𞤭𞤩𞤫⹁ 𞤮 𞤱𞤭'𞤭⹁ “𞤑𞤮𞥅 𞤮𞤲 𞤳𞤫𞤩𞤭𞥅 𞤈𞤵𞥅𞤸𞤵 𞤀𞤤𞥆𞤢𞤸 𞤲'𞤣𞤫 𞤲'𞤺𞤢𞤪𞤼𞤵𞤯𞤮𞤲 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵؟”
𞤇𞤫 𞤲𞤮𞥅𞤼𞤭𞥅⹁ 𞤩𞤫 𞤲'𞤦𞤭'𞤭𞤥𞤮⹁ “𞤃𞤭𞤲 𞤥𞤫𞥅𞤯𞤢𞥄𞤴𞤭 𞤲𞤢𞤲𞤵𞤳𞤭 𞤸𞤢𞤦𞤢𞤪𞤵 𞤈𞤵𞥅𞤸𞤵 𞤀𞤤𞥆𞤢𞤸.”
𞤌 𞤱𞤭'𞤭𞤩𞤫⹁ “𞤋𞤪𞤭 𞤯𞤵𞤥𞤫 𞤦𞤢𞤨𞤼𞤭𞤧𞤥𞤢 𞤲'𞤺𞤢𞤯𞤢𞤲𞤢𞥄𞤯𞤮𞤲؟”
𞤇𞤫 𞤲'𞤦𞤭'𞤭⹁ “𞤄𞤢𞤨𞤼𞤭𞤧𞤥𞤢 𞤒𞤢𞤸𞤢𞤴𞤢.”
𞤄𞤵𞤤𞤵𞤧 𞤱𞤭'𞤭⹁ “𞤒𞤢𞤸𞤢𞤴𞤢 𞤱𞤢𞤯𞤭𞥅 𞤦𞤢𞤨𞤼𞤭𞤧𞤥𞤢 𞤼𞤵𞥅𞤦𞤵𞤳𞤭.
𞤉 𞤥𞤮 𞤱𞤭'𞤢 𞤴𞤭𞤥𞤩𞤫 𞤳𞤮𞥅𞤤𞤮𞥅 𞤺𞤮𞤯𞥆𞤮 𞤺𞤢𞤪𞤢𞤴𞤯𞤮 𞤺𞤢𞤯𞤢 𞤥𞤢𞥄𞤳𞤮⹁ 𞤱𞤢𞥄𞤼𞤮 𞤒𞤫𞥅𞤧𞤵.”
𞤐'𞤁𞤫 𞤩𞤫 𞤲𞤢𞤲𞤭 𞤲𞤮𞤲⹁ 𞤩𞤫 𞤲'𞤺𞤢𞤯𞤢𞤲𞤢𞥄 𞤦𞤢𞤨𞤼𞤭𞤧𞤥𞤢 𞤲'𞤣𞤫𞤪 𞤭𞤲'𞤣𞤫 𞤒𞤫𞥅𞤧𞤵 𞤔𞤮𞥅𞤥𞤭𞤪𞤢𞥄𞤱𞤮.
𞤐'𞤁𞤫 𞤄𞤵𞤤𞤵𞤧 𞤴𞤮𞤱𞤭 𞤶𞤵𞥅𞤯𞤫 𞤥𞤵𞥅𞤯𞤵𞤥 𞤣𞤮𞤱 𞤥𞤢𞤩𞥆𞤫⹁ 𞤈𞤵𞥅𞤸𞤵 𞤀𞤤𞥆𞤢𞤸 𞤶𞤭𞤨𞥆𞤮𞤴𞤭𞥅 𞤣𞤮𞤱 𞤥𞤢𞤩𞥆𞤫⹁ 𞤩𞤫 𞤥𞤫𞤼𞤭 𞤲'𞤣𞤫𞤪 𞤯𞤫𞤥𞤯𞤫 𞤯𞤫 𞤩𞤫 𞤢𞤲'𞤣𞤢𞥄⹁ 𞤩𞤫 𞤨𞤵𞤯𞥆𞤭 𞤱𞤢'𞤢𞤶𞤭𞤲𞤳𞤭.
𞤍𞤵𞤯𞤳𞤭 𞤥𞤢𞤩𞥆𞤫 𞤱𞤢𞤯𞤭𞥅 𞤴𞤭𞤥𞤩𞤫 𞤧𞤢𞤨𞥆𞤮 𞤫 𞤯𞤭𞤯𞤮.
𞤄𞤵𞤤𞤵𞤧 𞤱𞤢𞤯𞤭 𞤤𞤫𞤦𞥆𞤭 𞤼𞤢𞤼𞤭 𞤫 𞤥𞤮 𞤱𞤢'𞤢𞤶𞤭𞤲𞤢𞤲𞤢 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤲'𞤣𞤫𞤪 𞤧𞤵𞥅𞤣𞤵 𞤣𞤮'𞤢𞥄𞤪𞤫 𞤫 𞤧𞤫𞤲'𞤦𞤫 𞤥𞤢𞥄𞤳𞤮 𞤬𞤵𞥅⹁ 𞤳𞤵𞤤𞤮𞤤 𞤱𞤢𞤤𞤢𞥄.
𞤉 𞤥𞤮 𞤥𞤫𞤣𞥆𞤢 𞤫 𞤥𞤢𞤩𞥆𞤫⹁ 𞤫 𞤥𞤮 𞤬𞤮𞥅𞤯𞤢 𞤸𞤢𞤳𞥆𞤭𞥅𞤤𞤮 𞤥𞤢𞤩𞥆𞤫 𞤸𞤢𞥄 𞤮 𞤢𞤲'𞤣𞤭𞤲𞤭𞤩𞤫 𞤸𞤢𞤦𞤢𞤪𞤵 𞤂𞤢𞥄𞤥𞤵 𞤀𞤤𞥆𞤢𞤸.
𞤀𞤥𞥆𞤢𞥄 𞤲'𞤣𞤫𞤪 𞤥𞤢𞤩𞥆𞤫 𞤫 𞤱𞤮𞥅𞤣𞤭 𞤩𞤫 𞤳𞤮'𞤫 𞤶𞤮𞤪𞤯𞤫.
𞤇𞤫 𞤲'𞤺𞤢𞤻𞤭 𞤸𞤮𞥅𞤤𞤢𞥄𞤳𞤭 𞤒𞤫𞥅𞤧𞤵⹁ 𞤩𞤫 𞤥𞤫𞤼𞤭 𞤸𞤢𞥄𞤤𞤢 𞤳𞤢𞤤𞥆𞤵𞤳𞤢 𞤣𞤮𞤱 𞤂𞤢𞥄𞤱𞤮𞤤 𞤒𞤫𞥅𞤧𞤵 𞤴𞤫𞥅𞤧𞤮 𞤴𞤭𞤥𞤩𞤫 𞤬𞤵𞥅.
𞤐'𞤘𞤢𞤥 𞤥𞤢𞥄𞤶𞤵𞤥 𞤄𞤵𞤤𞤵𞤧 𞤧𞤫𞤲'𞤣𞤭𞤪𞤭 𞤫 𞤥𞤢𞤩𞥆𞤫⹁ 𞤮 𞤸𞤮𞤷𞥆𞤭 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵.
𞤑𞤮𞥅 𞤲'𞤣𞤫𞤴𞤫 𞤻𞤢𞤤𞤲'𞤣𞤫 𞤫 𞤥𞤮 𞤫𞤳𞥆𞤭𞤼𞤭𞤲𞤢 𞤲'𞤣𞤫𞤪 𞤧𞤵𞥅𞤣𞤵 𞤶𞤢𞤲'𞤺𞤭𞤪𞤣𞤫 𞤚𞤭𞤪𞤢𞥄𞤲𞤵𞤧.
𞤌 𞤱𞤢𞤯𞤭 𞤳𞤢 𞤱𞤢𞤯𞤵𞤳𞤭 𞤲𞤮𞤲 𞤣𞤵𞥅𞤩𞤭 𞤯𞤭𞤯𞤭 𞤸𞤢𞥄 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤫 𞤤𞤫𞤰𞥆𞤭 𞤀𞥄𞤧𞤭𞤴𞤢 𞤬𞤵𞥅 𞤲𞤢𞤲𞤭 𞤸𞤢𞥄𞤤𞤢 𞤔𞤮𞥅𞤥𞤭𞤪𞤢𞥄𞤱𞤮.
𞤖𞤢𞤦𞤢𞤪𞤵 𞤇𞤭𞤩𞥆𞤫 𞤅𞤭𞥅𞤦𞤢
𞤀𞤤𞥆𞤢𞤸 𞤱𞤢𞤯𞤭 𞤳𞤵𞥅𞤯𞤫 𞤳𞤢𞤴𞤯𞤭𞤲𞤭𞥅𞤯𞤫 𞤥𞤢𞤱𞤯𞤫 𞤣𞤢𞤺𞤢 𞤶𞤵𞥅𞤯𞤫 𞤄𞤵𞤤𞤵𞤧 𞤯𞤫 𞤯𞤵𞤥 𞤥𞤫𞥅𞤯𞤢𞥄𞤴𞤭 𞤴𞤭'𞤵𞤳𞤭.
𞤖𞤢𞥄 𞤥𞤢𞥄 𞤤𞤫𞤬𞤮𞤴 𞤫 𞤳𞤮𞤤𞤼𞤫 𞤥𞤫𞥅𞤥𞤵𞤯𞤫 𞤩𞤢𞤲'𞤣𞤵 𞤥𞤢𞥄𞤳𞤮 𞤬𞤵𞥅 𞤫 𞤲'𞤶𞤢𞥄𞤪𞤢𞤲𞤫𞥅 𞤻𞤢𞤱𞤩𞤫⹁ 𞤫 𞤩𞤫 𞤲'𞤶𞤢𞤥𞤯𞤭𞤼𞤢⹁ 𞤺𞤭𞤲𞥆𞤭 𞤥𞤢𞥄 𞤲'𞤦𞤵𞤪𞤼𞤮𞥅 𞤲'𞤣𞤫𞤪 𞤥𞤢𞤩𞥆𞤫.
𞤚𞤮𞥅⹁ 𞤫 𞤱𞤮𞥅𞤣𞤭 𞤱𞤮𞤩𞥆𞤫 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤴𞤭𞥅𞤤𞤮𞤼𞤮𞥅𞤩𞤫 𞤲'𞤺𞤢𞤥 𞤱𞤵𞤪𞤼𞤭𞤲𞤢𞤲𞤳𞤭 𞤺𞤭𞤲𞥆𞤢𞥄𞤩𞤫 𞤺𞤭𞤲𞥆𞤭.
𞤏𞤮𞤩𞥆𞤫 𞤥𞤢𞤩𞥆𞤫 𞤨𞤮𞥅𞤲'𞤣𞤭𞥅 𞤸𞤵𞥅𞤼𞤭𞤪𞤳𞤭 𞤭𞤲'𞤣𞤫 𞤒𞤫𞥅𞤧𞤵 𞤔𞤮𞥅𞤥𞤭𞤪𞤢𞥄𞤱𞤮⹁ 𞤫 𞤩𞤫 𞤲'𞤦𞤭'𞤢 𞤺𞤭𞤲𞥆𞤭 𞤯𞤭𞤲⹁ “𞤐'𞤁𞤫𞤪 𞤭𞤲'𞤣𞤫 𞤒𞤫𞥅𞤧𞤵 𞤥𞤮 𞤄𞤵𞤤𞤵𞤧 𞤱𞤢'𞤢𞤶𞤭𞤲𞤼𞤢 𞤫 𞤥𞤭𞤲 𞤲'𞤦𞤭'𞤢'𞤮𞤲 𞤲'𞤦𞤵𞤪𞤼𞤫𞥅!”
𞤇𞤭𞤩𞥆𞤫 𞤺𞤮𞤯𞥆𞤮 𞤥𞤢𞤱𞤯𞤮 𞤢𞤪𞤣𞤭𞥅𞤩𞤫 𞤣𞤭𞥅𞤲𞤢 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤦𞤭'𞤫𞤼𞤫𞥅𞤯𞤮 𞤅𞤭𞥅𞤦𞤢 𞤳𞤢𞤥𞤩𞤫 𞤲'𞤶𞤮𞤱𞤫𞥅𞤯𞤭𞤯𞤮 𞤫 𞤲'𞤺𞤢𞤯𞤢 𞤲𞤮𞤲.
𞤀𞤥𞥆𞤢𞥄 𞤺𞤭𞤲𞥆𞤮𞤤 𞤲'𞤺𞤮𞤤 𞤱𞤭'𞤭𞤩𞤫⹁ “𞤉 𞤥𞤭 𞤢𞤲'𞤣𞤭 𞤒𞤫𞥅𞤧𞤵⹁ 𞤫 𞤥𞤭 𞤢𞤲'𞤣𞤭 𞤄𞤵𞤤𞤵𞤧⹁ 𞤢𞤥𞥆𞤢𞥄 𞤮𞤲𞤮𞤲⹁ 𞤮𞤲 𞤩𞤫𞤴𞤫؟”
𞤘𞤭𞤲𞥆𞤢𞥄𞤯𞤮 𞤮𞤲 𞤴𞤢𞤲𞤢𞤲𞤭𞤩𞤫⹁ 𞤲𞤢𞤱𞤲𞤭𞤩𞤫⹁ 𞤶𞤢𞥄𞤤𞤭𞥅𞤩𞤫 𞤸𞤢𞥄 𞤩𞤫 𞤲'𞤦𞤵𞤪𞤼𞤭𞥅 𞤱𞤵𞤪𞤮 𞤲'𞤺𞤮𞤲⹁ 𞤫 𞤩𞤫 𞤲'𞤣𞤮𞤺𞥆𞤢 𞤩𞤫 𞤩𞤮𞤪𞤲𞤢𞥄𞤳𞤭 𞤩𞤫 𞤬𞤵𞥅 𞤩𞤫 𞤲𞤢𞤱𞤲𞤮𞥅𞤯𞤫.
𞤖𞤢𞤦𞤢𞤪𞤵 𞤥𞤢𞥄𞤶𞤵𞤥 𞤧𞤢𞤲𞤳𞤭𞤼𞤭𞥅 𞤲'𞤣𞤫𞤪 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤫 𞤴𞤭𞤥𞤩𞤫 𞤲𞤢𞥄' 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤶𞤮𞥅𞤯𞤭𞥅𞤩𞤫 𞤲'𞤣𞤫𞤪 𞤺𞤢𞤪𞤭𞥅𞤪𞤭 𞤀𞥄𞤬𞤭𞤧𞤢.
𞤑𞤵𞤤𞤮𞤤 𞤲𞤢𞤲'𞤺𞤭𞤩𞤫⹁ 𞤩𞤫 𞤬𞤵𞥅.
𞤋𞤲'𞤣𞤫 𞤒𞤫𞥅𞤧𞤵 𞤦𞤮𞥅 𞤸𞤫𞤩𞤭𞥅 𞤥𞤢𞤱𞤲𞤭𞤲𞤫𞥅𞤳𞤭.
𞤒𞤭𞤥𞤩𞤫 𞤯𞤵𞤯𞤩𞤫 𞤺𞤢𞤪𞤼𞤵𞤩𞤫 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤲'𞤺𞤢𞤪𞤭 𞤲'𞤦𞤭'𞤭 𞤫 𞤲'𞤶𞤢𞤴𞤪𞤭 𞤬𞤵𞥅 𞤳𞤵𞥅𞤯𞤫 𞤳𞤢𞤤𞥆𞤵𞤯𞤫 𞤯𞤫 𞤩𞤫 𞤳𞤵𞤱𞤵𞤲𞤮𞥅.
𞤁𞤢𞤪𞤲𞤮𞥅𞤩𞤫 𞤯𞤵𞤯𞤩𞤫 𞤳𞤢𞤱𞤪𞤭𞤼𞤭 𞤯𞤫𞤪𞤫𞥅𞤶𞤭 𞤥𞤢𞤩𞥆𞤫⹁ 𞤩𞤫 𞤲'𞤺𞤵𞤤𞤭𞤯𞤭 𞤴𞤫𞥅𞤧𞤮 𞤴𞤭𞤥𞤩𞤫.
𞤐'𞤁𞤫 𞤩𞤫 𞤤𞤭𞤥𞤭 𞤷𞤫𞥅𞤣𞤫 𞤥𞤢𞥄𞤶𞤭⹁ 𞤯𞤫 𞤲'𞤶𞤢𞥄𞤪𞤭𞥅 𞤷𞤫𞥅𞤣𞤫 𞤢𞤶𞤵𞤪𞤬𞤢𞥄𞤪𞤭 𞥕𞥐⹁𞥐𞥐𞥐.
𞤐𞤮𞤲 𞤸𞤢𞤦𞤢𞤪𞤵 𞤒𞤫𞥅𞤧𞤵 𞤩𞤫𞤴𞤣𞤭 𞤧𞤢𞤲𞤳𞤭𞤼𞤮𞤪𞤢𞥄𞤳𞤭 𞤳𞤮𞥅 𞤼𞤮𞤴𞤫.
𞤖𞤢𞤱𞤪𞤫 𞤐'𞤁𞤫𞤪 𞤘𞤢𞤪𞤭𞥅𞤪𞤭 𞤀𞥄𞤬𞤭𞤧𞤢
𞤘𞤢𞤯𞤢 𞤬𞤭𞥅 𞤯𞤵𞤥 𞤯𞤮𞤲 𞤬𞤵𞥅⹁ 𞤄𞤵𞤤𞤵𞤧 𞤧𞤵𞤩𞤭 𞤼𞤮𞤳𞥆𞤢 𞤤𞤢𞥄𞤱𞤮𞤤 𞤤𞤫𞤴𞤯𞤫 𞤃𞤢𞤳𞤭𞤣𞤮𞥅𞤲𞤭𞤴𞤢 𞤫 𞤀𞤳𞤢𞥄𞤴𞤢 𞤴𞤢𞥄𞤳𞤭 𞤓𞤪𞤵𞤷𞤢𞤤𞤭𞥅𞤥𞤢.
𞤌 𞤱𞤭'𞤭⹁ “𞤘𞤢𞤯𞤢 𞤥𞤭 𞤴𞤢𞤸𞤭𞥅 𞤼𞤮𞤲⹁ 𞤣𞤮𞥅𞤤𞤫 𞤥𞤭 𞤴𞤢𞤸𞤢 𞤺𞤢𞤪𞤭𞥅𞤪𞤭 𞤈𞤮𞥅𞤥𞤢 𞤥𞤢𞥄.”
𞤅𞤫𞤴 𞤮 𞤤𞤭𞤤𞤭 𞤱𞤢𞤤𞥆𞤢𞤴𞤩𞤫𞤥𞤮 𞤯𞤭𞤯𞤮⹁ 𞤚𞤭𞤥𞤮𞥅𞤼𞤭 𞤫 𞤉𞤪𞤢𞤧𞤼𞤵𞤧⹁ 𞤩𞤫 𞤲'𞤶𞤢𞤸𞤢 𞤤𞤫𞤴𞤣𞤭 𞤃𞤢𞤳𞤭𞤣𞤮𞥅𞤲𞤭𞤴𞤢.
𞤑𞤢𞤲𞤳𞤮 𞤦𞤮𞥅 𞤮 𞤱𞤢𞥄𞤤𞤭 𞤦𞤢𞤤𞤯𞤫 𞤲'𞤣𞤫𞤪 𞤤𞤫𞤴𞤣𞤭 𞤀𞥄𞤧𞤭𞤴𞤢.
𞤉 𞤷𞤢𞤪𞤫𞤤 𞤲'𞤺𞤫𞤤 𞤸𞤢𞤱𞤪𞤫 𞤥𞤢𞤱𞤲'𞤣𞤫 𞤵𞤥𞥆𞤭𞥅 𞤲'𞤣𞤫𞤪 𞤀𞥄𞤬𞤭𞤧𞤢 𞤣𞤮𞤱 𞤂𞤢𞥄𞤱𞤮𞤤 𞤔𞤮𞥅𞤥𞤭𞤪𞤢𞥄𞤱𞤮 𞤲'𞤺𞤮𞤤 𞤄𞤵𞤤𞤵𞤧 𞤫𞤳𞥆𞤭𞤼𞤭𞤲𞤼𞤢.
𞤉 𞤱𞤮𞥅𞤣𞤭 𞤺𞤮𞤯𞥆𞤮 𞤦𞤢'𞤭𞤤𞥆𞤮 𞤢𞤶𞤵𞤪𞤬𞤢𞥄𞤪𞤭 𞤦𞤭'𞤫𞤼𞤫𞥅𞤯𞤮 𞤁𞤭𞤥𞤭𞤼𞤭𞥅𞤪𞤭𞤴𞤵𞤧.
𞤉 𞤥𞤮 𞤱𞤢𞤯𞤢 𞤷𞤵𞥅𞤯𞤭 𞤨𞤢𞤥𞤢𞤪𞤭 𞤯𞤭 𞤥𞤢𞤱𞤲𞤭𞤲𞤳𞤭 𞤢𞤤𞥆𞤢𞤸 𞤥𞤢𞤩𞥆𞤫 𞤯𞤭 𞤢𞤶𞤵𞤪𞤬𞤢𞥄𞤪𞤭 𞤲𞤢𞤲'𞤣𞤵𞤯𞤭 𞤫 𞤷𞤵𞥅𞤯𞤭 𞤺𞤵𞤲𞤳𞤭 𞤥𞤢𞤩𞥆𞤫 𞤣𞤫𞤦𞤵𞤥 𞤦𞤭'𞤫𞤼𞤫𞥅𞤯𞤵𞤥 𞤀𞤪𞤼𞤫𞤥𞤭𞤧.
𞤐𞤢𞥄' 𞤷𞤫𞥅𞤣𞤫 𞤧𞤫𞤯𞥆𞤢 𞤮 𞤸𞤫𞤩𞤢𞤲𞤼𞤢𞤩𞤫⹁ 𞤳𞤢𞤲𞤳𞤮 𞤫 𞤩𞤫 𞤮 𞤸𞤵𞥅𞤣𞤢𞤼𞤢.
𞤅𞤫𞤴 𞤮 𞤸𞤢𞤱𞤪𞤭𞤼𞤭 𞤩𞤫 𞤮 𞤸𞤵𞥅𞤣𞤢𞤼𞤢 𞤩𞤫𞤲 𞤫 𞤱𞤮𞤩𞥆𞤫 𞤺𞤢𞤯𞤮𞥅𞤩𞤫 𞤭𞤪𞤭 𞤳𞤵𞥅𞤺𞤢𞤤 𞤲'𞤺𞤢𞤤⹁ 𞤮 𞤱𞤭'𞤭𞤩𞤫⹁ “𞤄𞤢𞤲'𞤣𞤭𞤪𞤢𞥄𞤩𞤫 𞤢𞤥⹁ 𞤮𞤲 𞤢𞤲'𞤣𞤭 𞤳𞤵𞥅𞤺𞤢𞤤 𞤲'𞤺𞤢'𞤢𞤤 𞤫 𞤱𞤢𞤣𞥆𞤢𞤲𞤢'𞤫𞤲 𞤷𞤫𞥅𞤣𞤫 𞤯𞤵𞤯𞥆𞤫.
𞤑𞤢𞤣𞤭𞤥𞤢𞥄 𞤮𞤲 𞤲𞤢𞤲𞤭𞥅⹁ 𞤮𞤲 𞤲'𞤺𞤭'𞤭𞥅 𞤳𞤮 𞤄𞤵𞤤𞤵𞤧 𞤱𞤢𞤯𞤢𞤼𞤢.
𞤉 𞤥𞤮 𞤧𞤫𞤤𞤲𞤢 𞤴𞤭𞤥𞤩𞤫 𞤯𞤵𞤯𞤩𞤫⹁ 𞤲𞤢𞥄' 𞤯𞤮'𞤮 𞤲'𞤣𞤫𞤪 𞤺𞤢𞤪𞤭𞥅𞤪𞤭 𞤀𞥄𞤬𞤭𞤧𞤢 𞤼𞤢𞤲⹁ 𞤢𞤥𞥆𞤢𞥄 𞤸𞤢𞥄 𞤲'𞤣𞤫𞤪 𞤤𞤫𞤴𞤣𞤭 𞤀𞥄𞤧𞤭𞤴𞤢 𞤬𞤵𞥅.
𞤉 𞤥𞤮 𞤱𞤭'𞤢𞤩𞤫 𞤢𞤤𞥆𞤢𞥄𞤶𞤭 𞤯𞤭 𞤴𞤭𞤥𞤩𞤫 𞤲'𞤺𞤢𞤯𞤭 𞤫 𞤶𞤵𞥅𞤯𞤫 𞤥𞤢𞤩𞥆𞤫⹁ 𞤲𞤢𞥄' 𞤯𞤭 𞤺𞤮𞥅𞤲'𞤺𞤢𞥄𞤶𞤭.
𞤚𞤮 𞤫𞤲 𞤢𞤤𞤣𞤭𞥅𞤥𞤮 𞤲𞤮𞤲⹁ 𞤴𞤭𞤥𞤩𞤫 𞤲'𞤦𞤮𞤲𞥆𞤢𞤴 𞤭𞤲'𞤣𞤫 𞤳𞤵𞥅𞤺𞤢𞤤 𞤥𞤫𞥅𞤯𞤫𞤲.
𞤐𞤢𞥄' 𞤳𞤢𞤲'𞤶𞤵𞤥 𞤼𞤢𞤲⹁ 𞤯𞤮𞤲𞤥𞤢𞥄 𞤩𞤫 𞤲'𞤦𞤮𞤲𞥆𞤢𞤴 𞤭𞤲'𞤣𞤫 𞤧𞤵𞥅𞤣𞤵 𞤥𞤢𞤱𞤲𞤭𞤲𞤳𞤭 𞤢𞤤𞥆𞤢𞤸 𞤥𞤫𞥅𞤯𞤫𞤲 𞤀𞤪𞤼𞤫𞤥𞤭𞤧 𞤥𞤢𞤱𞤯𞤮.
𞤐'𞤁𞤫𞤲 𞤩𞤫 𞤢𞤤𞤢𞤴 𞤼𞤫𞤣𞥆𞤭𞤲𞤳𞤭𞤥𞤮⹁ 𞤳𞤢𞤲𞤳𞤮 𞤥𞤮 𞤶𞤮𞥅𞤯𞤭𞥅𞤩𞤫 𞤤𞤫𞤴𞤣𞤭 𞤀𞥄𞤧𞤭𞤴𞤢 𞤫 𞤣𞤵𞥅𞤲𞤭𞤴𞤢𞥄𞤪𞤵 𞤲'𞤣𞤵'𞤵 𞤬𞤵𞥅 𞤥𞤢𞤱𞤲𞤭𞤲𞤼𞤢.”
𞤐'𞤁𞤫 𞤩𞤫 𞤲𞤢𞤲𞤭 𞤲𞤮𞤲⹁ 𞤩𞤫𞤪𞤯𞤫 𞤥𞤢𞤩𞥆𞤫 𞤥𞤫𞤼𞥆𞤭⹁ 𞤩𞤫 𞤲'𞤺𞤵𞤤𞥆𞤭⹁ 𞤫 𞤩𞤫 𞤲'𞤦𞤭'𞤢⹁ “𞤀𞤪𞤼𞤫𞤥𞤭𞤧 𞤥𞤮 𞤀𞥄𞤬𞤭𞤧𞤢 𞤳𞤢𞤲𞤳𞤮 𞤱𞤮𞤲𞤭 𞤥𞤢𞤱𞤯𞤮!”
𞤖𞤢𞤳𞥆𞤭𞥅𞤤𞤮 𞤴𞤭𞤥𞤩𞤫 𞤺𞤢𞤪𞤭𞥅𞤪𞤭 𞤲'𞤣𞤭𞤲 𞤬𞤵𞥅 𞤵𞤥𞥆𞤭𞥅⹁ 𞤩𞤫 𞤲'𞤶𞤢𞤸𞤭 𞤩𞤫 𞤲𞤢𞤲'𞤺𞤭 𞤘𞤢𞥄𞤴𞤵𞤧 𞤫 𞤀𞤪𞤭𞤧𞤼𞤢𞤪𞤳𞤵𞤧⹁ 𞤴𞤭𞤥𞤩𞤫 𞤃𞤢𞤳𞤭𞤣𞤮𞥅𞤲𞤭𞤴𞤢⹁ 𞤶𞤢𞥄𞤣𞤮𞥅𞤩𞤫 𞤫 𞤄𞤵𞤤𞤵𞤧.
𞤇𞤫 𞤲'𞤣𞤢𞤧𞤭𞤩𞤫⹁ 𞤩𞤫 𞤲'𞤶𞤢𞥄𞤪𞤭𞤩𞤫 𞤲'𞤶𞤢𞤴𞤪𞤭 𞤼𞤮 𞤴𞤭𞤥𞤩𞤫 𞤺𞤢𞤪𞤭𞥅𞤪𞤭 𞤳𞤢𞤱𞤪𞤭𞤼𞤢𞤼𞤢.
𞤄𞤵𞤤𞤵𞤧 𞤫 𞤴𞤭𞤯𞤭 𞤲𞤢𞤼𞥆𞤵𞤳𞤭 𞤲'𞤣𞤫𞤪 𞤥𞤮𞤩𞤼𞤮𞤪𞤣𞤫 𞤲'𞤣𞤫𞤲⹁ 𞤢𞤥𞥆𞤢𞥄 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤳𞤢𞤯𞤭𞤥𞤮.
𞤖𞤢𞥄 𞤫 𞤱𞤮𞤩𞥆𞤫 𞤲'𞤣𞤫𞤪 𞤥𞤢𞤱𞤩𞤫 𞤤𞤫𞤴𞤣𞤭 𞤀𞥄𞤧𞤭𞤴𞤢⹁ 𞤸𞤭𞤺𞤮𞥅𞤩𞤫 𞤥𞤢𞥄𞤳𞤮⹁ 𞤤𞤭𞤤𞤮𞤲𞤮𞤴𞤭𞤥𞤮 𞤼𞤮𞤪𞤭𞥅𞤥𞤮 𞤼𞤮' 𞤮 𞤲𞤢𞤼𞥆𞤢 𞤱𞤭𞤺𞤫𞥅𞤪𞤫 𞤲'𞤣𞤫𞤲.
𞤉 𞤷𞤢𞤪𞤫𞤤 𞤲'𞤺𞤫𞤤⹁ 𞤸𞤢𞤳𞥆𞤭𞥅𞤤𞤮 𞤸𞤢𞤱𞤪𞤵𞤼𞤵𞤩𞤫 𞤬𞤵𞥅 𞤶𞤭𞥅𞤩𞤢𞤳𞤫.
𞤑𞤮𞥅 𞤥𞤮𞤴𞤫 𞤫 𞤳𞤢 𞤱𞤭'𞤢𞤼𞤢⹁ 𞤲'𞤺𞤢𞤥 𞤯𞤵𞤯𞤩𞤫 𞤲'𞤣𞤫𞤪 𞤥𞤢𞤩𞥆𞤫 𞤢𞤲'𞤣𞤢𞥄 𞤳𞤮 𞤸𞤢𞤱𞤪𞤭𞤼𞤭𞤩𞤫.
𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤲'𞤺𞤢𞤪𞤼𞤭𞤪𞤭 𞤀𞤤𞤭𞤶𞤢𞤲'𞤣𞤢 𞤥𞤫𞤼𞤮𞥅𞤱𞤮 𞤲'𞤺𞤢𞤥 𞤥𞤢𞤩𞥆𞤫.
𞤏𞤮𞤩𞥆𞤫 𞤲'𞤣𞤫𞤪 𞤸𞤢𞤱𞤪𞤵𞤼𞤵𞤩𞤫 𞤩𞤫𞤲 𞤲'𞤦𞤭'𞤭𞤥𞤮 𞤮 𞤥𞤫𞤼𞤢.
𞤅𞤫𞤴 𞤀𞤤𞤭𞤶𞤢𞤲'𞤣𞤢 𞤰𞤫𞤬𞤼𞤭 𞤶𞤵𞤲'𞤺𞤮 𞤲'𞤺𞤢𞤥 𞤩𞤫 𞤲'𞤣𞤫''𞤭𞤼𞤢 𞤮 𞤥𞤫𞤼𞤢𞤲𞤢𞤩𞤫.
𞤀𞤥𞥆𞤢𞥄 𞤲'𞤣𞤫 𞤩𞤫 𞤢𞤲'𞤣𞤭𞤼𞤭 𞤮 𞤒𞤢𞤸𞤵𞥅𞤣𞤢𞤲𞤳𞤫𞥅𞤶𞤮⹁ 𞤩𞤫 𞤲'𞤺𞤢𞤯𞤭 𞤢𞤱𞤢𞥄𞤶𞤭 𞤯𞤭𞤯𞤭 𞤫 𞤩𞤫 𞤲'𞤦𞤭'𞤢 𞤫 𞤧𞤫𞤲'𞤦𞤫⹁ “𞤀𞤪𞤼𞤫𞤥𞤭𞤧 𞤥𞤮 𞤀𞥄𞤬𞤭𞤧𞤢 𞤳𞤢𞤲𞤳𞤮 𞤱𞤮𞤲𞤭 𞤥𞤢𞤱𞤯𞤮!”
𞤀𞤥𞥆𞤢𞥄 𞤲'𞤣𞤫 𞤦𞤭𞤲'𞤣𞤮𞥅𞤱𞤮 𞤺𞤢𞤪𞤭𞥅𞤪𞤭 𞤲'𞤣𞤭𞤲 𞤣𞤫''𞤭𞤼𞤭𞤲𞤭𞤩𞤫⹁ 𞤮 𞤱𞤭'𞤭𞤩𞤫⹁ “𞤌𞤲𞤮𞤲 𞤀𞥄𞤬𞤭𞤧𞤢𞤲𞤳𞤮'𞤫𞤲⹁ 𞤳𞤮𞥅 𞤥𞤮𞤴𞤫 𞤫 𞤢𞤲'𞤣𞤭 𞤯𞤮'𞤮 𞤀𞥄𞤬𞤭𞤧𞤢 𞤱𞤮𞤲𞤭 𞤼𞤮 𞤯𞤵𞤥 𞤪𞤫𞥅𞤲𞤢𞤼𞤢 𞤧𞤵𞥅𞤣𞤵 𞤥𞤢𞤱𞤲𞤭𞤲𞤳𞤭 𞤀𞤪𞤼𞤫𞤥𞤭𞤧 𞤥𞤢𞤱𞤯𞤮 𞤫 𞤸𞤢𞤴𞤪𞤫 𞤥𞤢𞥄𞤳𞤮 𞤶𞤢𞤲𞤮𞤴𞤲'𞤣𞤫 𞤣𞤢𞤺𞤢 𞤣𞤮𞤱.
𞤏𞤢𞤤𞤢𞥄 𞤦𞤢𞥄𞤱𞤢𞤴𞤯𞤮 𞤴𞤫𞤣𞥆𞤵𞤳𞤭𞤯𞤵𞤥.
𞤐'𞤘𞤢𞤥 𞤲𞤮𞤲 𞤫 𞤸𞤢𞥄𞤲𞤭 𞤨𞤵𞤳𞥆𞤭𞤲𞤮𞤲 𞤩𞤫𞤪𞤯𞤫 𞤥𞤮𞥅𞤯𞤮𞤲⹁ 𞤨𞤢𞥄𞤥𞤫𞥅 𞤫 𞤳𞤮 𞤲'𞤺𞤢𞤯𞤮𞤼𞤮𞤲.
𞤒𞤭𞤥𞤩𞤫 𞤩𞤫 𞤲'𞤺𞤢𞤣𞥆𞤵𞤯𞤮𞤲 𞤯𞤮'𞤮 𞤩𞤫 𞤲'𞤺𞤵𞤶𞥆𞤢𞥄𞤴𞤭 𞤳𞤮𞥅 𞤯𞤵𞤥𞤫 𞤲'𞤣𞤫𞤪 𞤧𞤵𞥅𞤣𞤵 𞤣𞤮'𞤢𞥄𞤪𞤫⹁ 𞤩𞤫 𞤳𞤵𞤯𞤢𞥄𞤴𞤭 𞤢𞤤𞥆𞤢𞤸 𞤥𞤫𞥅𞤯𞤫𞤲.
𞤚𞤮 𞤁𞤭𞤥𞤭𞤼𞤭𞥅𞤪𞤭𞤴𞤵𞤧 𞤫 𞤩𞤫 𞤮 𞤸𞤵𞥅𞤣𞤢𞤼𞤢 𞤫 𞤲'𞤺𞤭𞤯𞤭 𞤱𞤵𞤤𞥆𞤢𞥄𞤳𞤭 𞤺𞤮𞤯𞥆𞤮⹁ 𞤧𞤵𞥅𞤣𞤵 𞤳𞤭𞥅𞤼𞤢 𞤫 𞤥𞤢𞤩𞥆𞤭𞤼𞤭𞥅⹁ 𞤫 𞤱𞤮𞥅𞤣𞤭 𞤺𞤢𞤯𞤮𞥅𞤩𞤫 𞤳𞤭𞥅𞤼𞤢⹁ 𞤧𞤫𞤴 𞤩𞤫 𞤲'𞤺𞤵𞤤𞥆𞤮𞤴𞤮𞥅 𞤼𞤮𞤲!
𞤚𞤮 𞤦𞤮𞥅 𞤫 𞤱𞤮𞥅𞤣𞤭 𞤺𞤮𞤯𞥆𞤵𞤥 𞤳𞤮 𞤲'𞤺𞤭𞤯𞥆𞤮𞤲 𞤩𞤵𞤪𞤯𞤵𞤥 𞤲𞤮𞤲⹁ 𞤧𞤫𞤴 𞤲'𞤶𞤢𞥄𞤪𞤮𞤲𞤯𞤵𞤥 𞤼𞤮 𞤥𞤢𞤱𞤩𞤫 𞤺𞤢𞤪𞤭𞥅𞤪𞤭 𞤯𞤵𞤥 𞤥𞤮''𞤭𞤲𞤫𞥅.
𞤖𞤢𞤲'𞤣𞤫 𞤫𞤲 𞤲'𞤣𞤫𞤪 𞤷𞤢𞤯𞥆𞤵𞤥⹁ 𞤯𞤵𞤥 𞤱𞤵𞤤𞥆𞤮𞤪𞤼𞤮'𞤫𞤲 𞤵𞤥𞥆𞤭𞤲𞤳𞤭 𞤸𞤢𞤳𞥆𞤭𞥅𞤤𞤮.
𞤏𞤢𞤤𞤢𞥄 𞤦𞤮𞥅 𞤳𞤮 𞤳𞤫𞤩𞤫𞤼𞤫𞤲 𞤲'𞤦𞤭'𞤫𞤲 𞤣𞤮𞤱 𞤸𞤢𞤱𞤪𞤫 𞤵𞤥𞥆𞤭𞥅𞤲'𞤣𞤫 𞤸𞤢𞤲'𞤣𞤫.
𞤉𞤲 𞤲'𞤦𞤢𞥄𞤱𞤢𞤼𞤢𞥄 𞤳𞤮𞤳𞥆𞤫𞤲 𞤷𞤫𞤴𞤣𞤢 𞤺𞤫𞥅𞤼𞤵𞤥 𞤵𞤥𞥆𞤭𞤲𞤯𞤵𞤥 𞤸𞤢𞤱𞤪𞤫 𞤲'𞤣𞤫𞤲.”
𞤐'𞤁𞤫 𞤮 𞤱𞤭'𞤭 𞤲𞤮𞤲⹁ 𞤮 𞤱𞤭'𞤭 𞤴𞤭𞤥𞤩𞤫 𞤩𞤫𞤲 𞤷𞤢𞤲𞤳𞤭𞤼𞤮𞥅.
|
Kuuɗe Lilaaɓe 20
Bulus So''ake Makidooniya e Helena
Nde koo ɗume waltii, Bulus hawriti tokkuɓe Yeesu, sembiɗini ɓerɗe maɓɓe.
Gaɗa o jaɓɓootiri e maɓɓe, o dilli leydi Makidooniya.
O tokki nder leydi ndin, e mo sembiɗina ɓerɗe yimɓe e boliiɗe ɗuɗɗe.
Nden o yottii leydi Helena.
O waɗi lebbi tati ton.
Carel ko o siryotoo nattuki komiwal yaaki leydi Siiriya, sey o nani habaru Yahuudanko'en ndarwii warukimo.
Ngam non, o suɓi so''oraaki laawol Makidooniya.
O yaadi e Sufaata ɓii Faarus mo gariiri Biiriya, e Aristarkus e Sakundus ɓe gariiri Tasaloonika, e Gaayus mo gariiri Darbe, e Timooti e Tiikikus e Turoofimus ɓe leyɗe Aasiya.
Ɓe artimin yaaki gariiri Tooruwas, ɓe ndentimin ton.
Gaɗa Humto Buroodi Ɗum Walaa Ƴuufinirɗum, min natti komiwal to gariiri Filibi.
Gaɗa balɗe jowi min njottii to maɓɓe e gariiri Tooruwas, min ngaɗi balɗe joweeɗiɗi ton.
Bulus Umminii Yutikus Daga Mayde
Nyalnde Siwtaare min kawriti ngam senduki buroodi, sey Bulus waɗi ka metanki yimɓe haa caka jemma, ngam e mo yiɗi dilluki to finii.
Nder suudu dow to min kawriti e woodi fitilaaji ɗuɗɗi.
Goɗɗo kayeejo bi'eteeɗo Yuutikus e jooɗii dow yolnde suudu.
Bulus juutini haala muuɗum haa kayeejo on fuɗɗi ŋoŋuki.
Ɗeyngol teddungol nangimo, o yanoyi daga ton dow suudu tatawru.
Ko ɓe koccamo fuu, o maayii.
Ammaa Bulus jippii, yahi, turii dow maako, wuundiimo e juuɗe muuɗum, wi'i, “To' on kulu!
E mo woodi yonki!”
Sey Bulus ƴentiti, sendi buroodi, nyaami.
Gaɗa maajum o nyamri yeeso e metankiɓe haa weeti, nden o dilli.
Ɓe kootidi e kayeejo on, e mo foofa.
Non sembiɗinii ɓerɗe maɓɓe naa' seɗɗa.
Yaadu Bulus Daga Tooruwas Yaaki Mitilin
Bulus suɓi tokka ɗatal yaha Aasus.
Minon boo, min natti komiwal ngam e mo yiɗi naa min njahii ton min koccamo.
Nde o tawimin to gariiri Aasus, min koccimo nder komiwal, min njahi gariiri Mitilin.
Ɗonmaa min ummoyii ton nder komiwal, nde fini min njottii Kiyos.
Nyalnde ɗiɗawre min njottii Saamos, nder nyalnde tatawre boo min njottii Militus.
Bulus yiɗaa daraaki nder Aafisa, ngam o yiɗaa neeɓuki nder Aasiya.
E mo yiɗi yottaaki Urucaliima ko nyalnde Humto Ɓendol Alkamaari wara, to ɗum waɗoto.
Bulus Jaɓɓitake Mawɓe Gariiri Aafisa
Daga gariiri Militus, Bulus lilonoyi mawɓe tokkuɓe Yeesu wonɓe Aafisa ɓe ngara to maako.
Nde ɓe ngari, o wi'iɓe, “Onon e ko'e mooɗon on andi no njooɗoriimi nder mooɗon daga nyalnde nde puɗɗumi nattuki leydi Aasiya warki hande.
Mi huwanii Joomiraawo nder lestinki hoore e gonɗi ɗuɗɗi, koo nde mi yarii torraaji ɗuɗɗi e juuɗe Yahuudanko'en.
On andi mi suuɗaayi'on koo ɗume ko wallata'on.
Mi wa'ajinanii'on, mi ekkitinii'on yeeso yimɓe fuu, haa nder gure mooɗon.
Mi wagginii Yahuudanko'en e yimɓe naa' Yahuudanko'en fuu ɓe tuubana Allah, ɓe kooloo Joomiraawo meeɗen Yeesu Almasiihu.
Ruuhu Allah holliiyam mi yaha Urucaliima jooni.
Mi andaa ko heɓatayam ton, sey ni Ruuhu Allah wi'iiyam nder gariiri ndi njaalumi fuu haɓɓeeki e torra e heɗiiyam.
Ammaa mi hoccaayi yonki am bono goɗɗum geetum, to ni mi heɓii mi heenyii kuugal ngal Yeesu Joomiraawo hokkiyam, waato wa'ajinki Habaru Belɗum ɗum yidde Allah.
“Mi yiilake nder mooɗon, e mi wa'ajinana'on habaru Laamu Joomiraawo.
Jooni, e mi andi on puɗɗitataa yi'ukiyam.
Ngam non e mi wi'a'on hande to goɗɗo nder mooɗon selii laawol goonga, hakke maako walaa dow am.
Ngam mi wa'ajinanii'on ko Allah yiɗi fuu, mi suuɗaayi'on koo ɗume.
Paamanee ko'e mooɗon, ndeenon ornde nde Ruuhu Allah hokki'on.
Ngartee woynaaɓe kawtal yimɓe Allah, ɓe o soodiri e mayde Ɓiɗɗo maako.
E mi andi gaɗa mi alii ɗo'o yimɓe kalluɓe bo caafaali no nattay nder mooɗon, kadimaa boo ɓe alataa ornde nden.
Haa nder mooɗon maa, woɓɓe ummoto e ekkitina ekkitinol fewre ngam ɓe pooɗoya tokkuɓe Yeesu tokkaɓe.
Ngam non, paamee, ciftoree duuɓi tati ngaɗumi, jemma e nyalawma, e mi waggina koo moye mooɗon fuu haa e gonɗi.
“Jooni, mi waɗii'on nder jungo Allah e wolde maako, baawaynde sembiɗinki'on hokka'on ndonu ngu o resani ceniiɓe maako fuu.
Mi meeɗaayi yiɗuki ceede goɗɗo koo kolte goɗɗo.
Onon e ko'e mooɗon, on andi mi huutirii juuɗe am ngam mi walla hoore am e wonduɓe e am.
Mi hollii'on misaalu nder ko ngaɗumi fuu.
Non haani ngaɗon ngam mballon tampuɓe.
Ciftoree boliiɗe ɗe Yeesu Joomiraawo wi'i e hoore muuɗum, ‘Kokkoowo ɓurii jaɓoowo barka.’
”
Nde Bulus yottini boliiɗe muuɗum, sey kanko e maɓɓe ɓe fuu ɓe ndiccii ɓe ngaɗi do'aare.
Ɓe fuu ɓe mboyi bojji ɗuɗɗi, ɓe nguundi Bulus ɓe njaɓɓotiri e maako.
Ko ɓuri wannukiɓe woni nde o wi'iɓe ɓe puɗɗitataa ɓe ngi'amo.
Sey ɓe ɗoftimo ɓe njaarimo to komiwal.
|
𞤑𞤵𞥅𞤯𞤫 𞤂𞤭𞤤𞤢𞥄𞤩𞤫 𞥒𞥐
𞤄𞤵𞤤𞤵𞤧 𞤅𞤮''𞤢𞤳𞤫 𞤃𞤢𞤳𞤭𞤣𞤮𞥅𞤲𞤭𞤴𞤢 𞤫 𞤖𞤫𞤤𞤫𞤲𞤢
𞤐'𞤁𞤫 𞤳𞤮𞥅 𞤯𞤵𞤥𞤫 𞤱𞤢𞤤𞤼𞤭𞥅⹁ 𞤄𞤵𞤤𞤵𞤧 𞤸𞤢𞤱𞤪𞤭𞤼𞤭 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵⹁ 𞤧𞤫𞤲'𞤦𞤭𞤯𞤭𞤲𞤭 𞤩𞤫𞤪𞤯𞤫 𞤥𞤢𞤩𞥆𞤫.
𞤘𞤢𞤯𞤢 𞤮 𞤶𞤢𞤩𞥆𞤮𞥅𞤼𞤭𞤪𞤭 𞤫 𞤥𞤢𞤩𞥆𞤫⹁ 𞤮 𞤣𞤭𞤤𞥆𞤭 𞤤𞤫𞤴𞤣𞤭 𞤃𞤢𞤳𞤭𞤣𞤮𞥅𞤲𞤭𞤴𞤢.
𞤌 𞤼𞤮𞤳𞥆𞤭 𞤲'𞤣𞤫𞤪 𞤤𞤫𞤴𞤣𞤭 𞤲'𞤣𞤭𞤲⹁ 𞤫 𞤥𞤮 𞤧𞤫𞤲'𞤦𞤭𞤯𞤭𞤲𞤢 𞤩𞤫𞤪𞤯𞤫 𞤴𞤭𞤥𞤩𞤫 𞤫 𞤦𞤮𞤤𞤭𞥅𞤯𞤫 𞤯𞤵𞤯𞥆𞤫.
𞤐'𞤁𞤫𞤲 𞤮 𞤴𞤮𞤼𞥆𞤭𞥅 𞤤𞤫𞤴𞤣𞤭 𞤖𞤫𞤤𞤫𞤲𞤢.
𞤌 𞤱𞤢𞤯𞤭 𞤤𞤫𞤦𞥆𞤭 𞤼𞤢𞤼𞤭 𞤼𞤮𞤲.
𞤕𞤢𞤪𞤫𞤤 𞤳𞤮 𞤮 𞤧𞤭𞤪𞤴𞤮𞤼𞤮𞥅 𞤲𞤢𞤼𞥆𞤵𞤳𞤭 𞤳𞤮𞤥𞤭𞤱𞤢𞤤 𞤴𞤢𞥄𞤳𞤭 𞤤𞤫𞤴𞤣𞤭 𞤅𞤭𞥅𞤪𞤭𞤴𞤢⹁ 𞤧𞤫𞤴 𞤮 𞤲𞤢𞤲𞤭 𞤸𞤢𞤦𞤢𞤪𞤵 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤲'𞤣𞤢𞤪𞤱𞤭𞥅 𞤱𞤢𞤪𞤵𞤳𞤭𞤥𞤮.
𞤐'𞤘𞤢𞤥 𞤲𞤮𞤲⹁ 𞤮 𞤧𞤵𞤩𞤭 𞤧𞤮''𞤮𞤪𞤢𞥄𞤳𞤭 𞤤𞤢𞥄𞤱𞤮𞤤 𞤃𞤢𞤳𞤭𞤣𞤮𞥅𞤲𞤭𞤴𞤢.
𞤌 𞤴𞤢𞥄𞤣𞤭 𞤫 𞤅𞤵𞤬𞤢𞥄𞤼𞤢 𞤩𞤭𞥅 𞤊𞤢𞥄𞤪𞤵𞤧 𞤥𞤮 𞤺𞤢𞤪𞤭𞥅𞤪𞤭 𞤄𞤭𞥅𞤪𞤭𞤴𞤢⹁ 𞤫 𞤀𞤪𞤭𞤧𞤼𞤢𞤪𞤳𞤵𞤧 𞤫 𞤅𞤢𞤳𞤵𞤲'𞤣𞤵𞤧 𞤩𞤫 𞤺𞤢𞤪𞤭𞥅𞤪𞤭 𞤚𞤢𞤧𞤢𞤤𞤮𞥅𞤲𞤭𞤳𞤢⹁ 𞤫 𞤘𞤢𞥄𞤴𞤵𞤧 𞤥𞤮 𞤺𞤢𞤪𞤭𞥅𞤪𞤭 𞤁𞤢𞤪𞤦𞤫⹁ 𞤫 𞤚𞤭𞤥𞤮𞥅𞤼𞤭 𞤫 𞤚𞤭𞥅𞤳𞤭𞤳𞤵𞤧 𞤫 𞤚𞤵𞤪𞤮𞥅𞤬𞤭𞤥𞤵𞤧 𞤩𞤫 𞤤𞤫𞤴𞤯𞤫 𞤀𞥄𞤧𞤭𞤴𞤢.
𞤇𞤫 𞤢𞤪𞤼𞤭𞤥𞤭𞤲 𞤴𞤢𞥄𞤳𞤭 𞤺𞤢𞤪𞤭𞥅𞤪𞤭 𞤚𞤮𞥅𞤪𞤵𞤱𞤢𞤧⹁ 𞤩𞤫 𞤲'𞤣𞤫𞤲𞤼𞤭𞤥𞤭𞤲 𞤼𞤮𞤲.
𞤘𞤢𞤯𞤢 𞤖𞤵𞤥𞤼𞤮 𞤄𞤵𞤪𞤮𞥅𞤣𞤭 𞤍𞤵𞤥 𞤏𞤢𞤤𞤢𞥄 𞤎𞤵𞥅𞤬𞤭𞤲𞤭𞤪𞤯𞤵𞤥⹁ 𞤥𞤭𞤲 𞤲𞤢𞤼𞥆𞤭 𞤳𞤮𞤥𞤭𞤱𞤢𞤤 𞤼𞤮 𞤺𞤢𞤪𞤭𞥅𞤪𞤭 𞤊𞤭𞤤𞤭𞤦𞤭.
𞤘𞤢𞤯𞤢 𞤦𞤢𞤤𞤯𞤫 𞤶𞤮𞤱𞤭 𞤥𞤭𞤲 𞤲'𞤶𞤮𞤼𞥆𞤭𞥅 𞤼𞤮 𞤥𞤢𞤩𞥆𞤫 𞤫 𞤺𞤢𞤪𞤭𞥅𞤪𞤭 𞤚𞤮𞥅𞤪𞤵𞤱𞤢𞤧⹁ 𞤥𞤭𞤲 𞤲'𞤺𞤢𞤯𞤭 𞤦𞤢𞤤𞤯𞤫 𞤶𞤮𞤱𞤫𞥅𞤯𞤭𞤯𞤭 𞤼𞤮𞤲.
𞤄𞤵𞤤𞤵𞤧 𞤓𞤥𞥆𞤭𞤲𞤭𞥅 𞤒𞤵𞤼𞤭𞤳𞤵𞤧 𞤁𞤢𞤺𞤢 𞤃𞤢𞤴𞤣𞤫
𞤐𞤴𞤢𞤤𞤲'𞤣𞤫 𞤅𞤭𞤱𞤼𞤢𞥄𞤪𞤫 𞤥𞤭𞤲 𞤳𞤢𞤱𞤪𞤭𞤼𞤭 𞤲'𞤺𞤢𞤥 𞤧𞤫𞤲'𞤣𞤵𞤳𞤭 𞤦𞤵𞤪𞤮𞥅𞤣𞤭⹁ 𞤧𞤫𞤴 𞤄𞤵𞤤𞤵𞤧 𞤱𞤢𞤯𞤭 𞤳𞤢 𞤥𞤫𞤼𞤢𞤲𞤳𞤭 𞤴𞤭𞤥𞤩𞤫 𞤸𞤢𞥄 𞤷𞤢𞤳𞤢 𞤶𞤫𞤥𞥆𞤢⹁ 𞤲'𞤺𞤢𞤥 𞤫 𞤥𞤮 𞤴𞤭𞤯𞤭 𞤣𞤭𞤤𞥆𞤵𞤳𞤭 𞤼𞤮 𞤬𞤭𞤲𞤭𞥅.
𞤐'𞤁𞤫𞤪 𞤧𞤵𞥅𞤣𞤵 𞤣𞤮𞤱 𞤼𞤮 𞤥𞤭𞤲 𞤳𞤢𞤱𞤪𞤭𞤼𞤭 𞤫 𞤱𞤮𞥅𞤣𞤭 𞤬𞤭𞤼𞤭𞤤𞤢𞥄𞤶𞤭 𞤯𞤵𞤯𞥆𞤭.
𞤘𞤮𞤯𞥆𞤮 𞤳𞤢𞤴𞤫𞥅𞤶𞤮 𞤦𞤭'𞤫𞤼𞤫𞥅𞤯𞤮 𞤒𞤵𞥅𞤼𞤭𞤳𞤵𞤧 𞤫 𞤶𞤮𞥅𞤯𞤭𞥅 𞤣𞤮𞤱 𞤴𞤮𞤤𞤲'𞤣𞤫 𞤧𞤵𞥅𞤣𞤵.
𞤄𞤵𞤤𞤵𞤧 𞤶𞤵𞥅𞤼𞤭𞤲𞤭 𞤸𞤢𞥄𞤤𞤢 𞤥𞤵𞥅𞤯𞤵𞤥 𞤸𞤢𞥄 𞤳𞤢𞤴𞤫𞥅𞤶𞤮 𞤮𞤲 𞤬𞤵𞤯𞥆𞤭 𞤽𞤮𞤽𞤵𞤳𞤭.
𞤍𞤫𞤴𞤲'𞤺𞤮𞤤 𞤼𞤫𞤣𞥆𞤵𞤲'𞤺𞤮𞤤 𞤲𞤢𞤲'𞤺𞤭𞤥𞤮⹁ 𞤮 𞤴𞤢𞤲𞤮𞤴𞤭 𞤣𞤢𞤺𞤢 𞤼𞤮𞤲 𞤣𞤮𞤱 𞤧𞤵𞥅𞤣𞤵 𞤼𞤢𞤼𞤢𞤱𞤪𞤵.
𞤑𞤮 𞤩𞤫 𞤳𞤮𞤷𞥆𞤢𞤥𞤮 𞤬𞤵𞥅⹁ 𞤮 𞤥𞤢𞥄𞤴𞤭𞥅.
𞤀𞤥𞥆𞤢𞥄 𞤄𞤵𞤤𞤵𞤧 𞤶𞤭𞤨𞥆𞤭𞥅⹁ 𞤴𞤢𞤸𞤭⹁ 𞤼𞤵𞤪𞤭𞥅 𞤣𞤮𞤱 𞤥𞤢𞥄𞤳𞤮⹁ 𞤱𞤵𞥅𞤲'𞤣𞤭𞥅𞤥𞤮 𞤫 𞤶𞤵𞥅𞤯𞤫 𞤥𞤵𞥅𞤯𞤵𞤥⹁ 𞤱𞤭'𞤭⹁ “𞤚𞤮' 𞤮𞤲 𞤳𞤵𞤤𞤵!
𞤉 𞤥𞤮 𞤱𞤮𞥅𞤣𞤭 𞤴𞤮𞤲𞤳𞤭!”
𞤅𞤫𞤴 𞤄𞤵𞤤𞤵𞤧 𞤰𞤫𞤲𞤼𞤭𞤼𞤭⹁ 𞤧𞤫𞤲'𞤣𞤭 𞤦𞤵𞤪𞤮𞥅𞤣𞤭⹁ 𞤻𞤢𞥄𞤥𞤭.
𞤘𞤢𞤯𞤢 𞤥𞤢𞥄𞤶𞤵𞤥 𞤮 𞤻𞤢𞤥𞤪𞤭 𞤴𞤫𞥅𞤧𞤮 𞤫 𞤥𞤫𞤼𞤢𞤲𞤳𞤭𞤩𞤫 𞤸𞤢𞥄 𞤱𞤫𞥅𞤼𞤭⹁ 𞤲'𞤣𞤫𞤲 𞤮 𞤣𞤭𞤤𞥆𞤭.
𞤇𞤫 𞤳𞤮𞥅𞤼𞤭𞤣𞤭 𞤫 𞤳𞤢𞤴𞤫𞥅𞤶𞤮 𞤮𞤲⹁ 𞤫 𞤥𞤮 𞤬𞤮𞥅𞤬𞤢.
𞤐𞤮𞤲 𞤧𞤫𞤲'𞤦𞤭𞤯𞤭𞤲𞤭𞥅 𞤩𞤫𞤪𞤯𞤫 𞤥𞤢𞤩𞥆𞤫 𞤲𞤢𞥄' 𞤧𞤫𞤯𞥆𞤢.
𞤒𞤢𞥄𞤣𞤵 𞤄𞤵𞤤𞤵𞤧 𞤁𞤢𞤺𞤢 𞤚𞤮𞥅𞤪𞤵𞤱𞤢𞤧 𞤒𞤢𞥄𞤳𞤭 𞤃𞤭𞤼𞤭𞤤𞤭𞤲
𞤄𞤵𞤤𞤵𞤧 𞤧𞤵𞤩𞤭 𞤼𞤮𞤳𞥆𞤢 𞤯𞤢𞤼𞤢𞤤 𞤴𞤢𞤸𞤢 𞤀𞥄𞤧𞤵𞤧.
𞤃𞤭𞤲𞤮𞤲 𞤦𞤮𞥅⹁ 𞤥𞤭𞤲 𞤲𞤢𞤼𞥆𞤭 𞤳𞤮𞤥𞤭𞤱𞤢𞤤 𞤲'𞤺𞤢𞤥 𞤫 𞤥𞤮 𞤴𞤭𞤯𞤭 𞤲𞤢𞥄 𞤥𞤭𞤲 𞤲'𞤶𞤢𞤸𞤭𞥅 𞤼𞤮𞤲 𞤥𞤭𞤲 𞤳𞤮𞤷𞥆𞤢𞤥𞤮.
𞤐'𞤁𞤫 𞤮 𞤼𞤢𞤱𞤭𞤥𞤭𞤲 𞤼𞤮 𞤺𞤢𞤪𞤭𞥅𞤪𞤭 𞤀𞥄𞤧𞤵𞤧⹁ 𞤥𞤭𞤲 𞤳𞤮𞤷𞥆𞤭𞤥𞤮 𞤲'𞤣𞤫𞤪 𞤳𞤮𞤥𞤭𞤱𞤢𞤤⹁ 𞤥𞤭𞤲 𞤲'𞤶𞤢𞤸𞤭 𞤺𞤢𞤪𞤭𞥅𞤪𞤭 𞤃𞤭𞤼𞤭𞤤𞤭𞤲.
𞤍𞤮𞤲𞤥𞤢𞥄 𞤥𞤭𞤲 𞤵𞤥𞥆𞤮𞤴𞤭𞥅 𞤼𞤮𞤲 𞤲'𞤣𞤫𞤪 𞤳𞤮𞤥𞤭𞤱𞤢𞤤⹁ 𞤲'𞤣𞤫 𞤬𞤭𞤲𞤭 𞤥𞤭𞤲 𞤲'𞤶𞤮𞤼𞥆𞤭𞥅 𞤑𞤭𞤴𞤮𞤧.
𞤐𞤴𞤢𞤤𞤲'𞤣𞤫 𞤯𞤭𞤯𞤢𞤱𞤪𞤫 𞤥𞤭𞤲 𞤲'𞤶𞤮𞤼𞥆𞤭𞥅 𞤅𞤢𞥄𞤥𞤮𞤧⹁ 𞤲'𞤣𞤫𞤪 𞤻𞤢𞤤𞤲'𞤣𞤫 𞤼𞤢𞤼𞤢𞤱𞤪𞤫 𞤦𞤮𞥅 𞤥𞤭𞤲 𞤲'𞤶𞤮𞤼𞥆𞤭𞥅 𞤃𞤭𞤤𞤭𞤼𞤵𞤧.
𞤄𞤵𞤤𞤵𞤧 𞤴𞤭𞤯𞤢𞥄 𞤣𞤢𞤪𞤢𞥄𞤳𞤭 𞤲'𞤣𞤫𞤪 𞤀𞥄𞤬𞤭𞤧𞤢⹁ 𞤲'𞤺𞤢𞤥 𞤮 𞤴𞤭𞤯𞤢𞥄 𞤲𞤫𞥅𞤩𞤵𞤳𞤭 𞤲'𞤣𞤫𞤪 𞤀𞥄𞤧𞤭𞤴𞤢.
𞤉 𞤥𞤮 𞤴𞤭𞤯𞤭 𞤴𞤮𞤼𞥆𞤢𞥄𞤳𞤭 𞤓𞤪𞤵𞤷𞤢𞤤𞤭𞥅𞤥𞤢 𞤳𞤮 𞤻𞤢𞤤𞤲'𞤣𞤫 𞤖𞤵𞤥𞤼𞤮 𞤇𞤫𞤲'𞤣𞤮𞤤 𞤀𞤤𞤳𞤢𞤥𞤢𞥄𞤪𞤭 𞤱𞤢𞤪𞤢⹁ 𞤼𞤮 𞤯𞤵𞤥 𞤱𞤢𞤯𞤮𞤼𞤮.
𞤄𞤵𞤤𞤵𞤧 𞤔𞤢𞤩𞥆𞤭𞤼𞤢𞤳𞤫 𞤃𞤢𞤱𞤩𞤫 𞤘𞤢𞤪𞤭𞥅𞤪𞤭 𞤀𞥄𞤬𞤭𞤧𞤢
𞤁𞤢𞤺𞤢 𞤺𞤢𞤪𞤭𞥅𞤪𞤭 𞤃𞤭𞤤𞤭𞤼𞤵𞤧⹁ 𞤄𞤵𞤤𞤵𞤧 𞤤𞤭𞤤𞤮𞤲𞤮𞤴𞤭 𞤥𞤢𞤱𞤩𞤫 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤱𞤮𞤲𞤩𞤫 𞤀𞥄𞤬𞤭𞤧𞤢 𞤩𞤫 𞤲'𞤺𞤢𞤪𞤢 𞤼𞤮 𞤥𞤢𞥄𞤳𞤮.
𞤐'𞤁𞤫 𞤩𞤫 𞤲'𞤺𞤢𞤪𞤭⹁ 𞤮 𞤱𞤭'𞤭𞤩𞤫⹁ “𞤌𞤲𞤮𞤲 𞤫 𞤳𞤮'𞤫 𞤥𞤮𞥅𞤯𞤮𞤲 𞤮𞤲 𞤢𞤲'𞤣𞤭 𞤲𞤮 𞤲'𞤶𞤮𞥅𞤯𞤮𞤪𞤭𞥅𞤥𞤭 𞤲'𞤣𞤫𞤪 𞤥𞤮𞥅𞤯𞤮𞤲 𞤣𞤢𞤺𞤢 𞤻𞤢𞤤𞤲'𞤣𞤫 𞤲'𞤣𞤫 𞤨𞤵𞤯𞥆𞤵𞤥𞤭 𞤲𞤢𞤼𞥆𞤵𞤳𞤭 𞤤𞤫𞤴𞤣𞤭 𞤀𞥄𞤧𞤭𞤴𞤢 𞤱𞤢𞤪𞤳𞤭 𞤸𞤢𞤲'𞤣𞤫.
𞤃𞤭 𞤸𞤵𞤱𞤢𞤲𞤭𞥅 𞤔𞤮𞥅𞤥𞤭𞤪𞤢𞥄𞤱𞤮 𞤲'𞤣𞤫𞤪 𞤤𞤫𞤧𞤼𞤭𞤲𞤳𞤭 𞤸𞤮𞥅𞤪𞤫 𞤫 𞤺𞤮𞤲𞤯𞤭 𞤯𞤵𞤯𞥆𞤭⹁ 𞤳𞤮𞥅 𞤲'𞤣𞤫 𞤥𞤭 𞤴𞤢𞤪𞤭𞥅 𞤼𞤮𞤪𞥆𞤢𞥄𞤶𞤭 𞤯𞤵𞤯𞥆𞤭 𞤫 𞤶𞤵𞥅𞤯𞤫 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲.
𞤌𞤲 𞤢𞤲'𞤣𞤭 𞤥𞤭 𞤧𞤵𞥅𞤯𞤢𞥄𞤴𞤭'𞤮𞤲 𞤳𞤮𞥅 𞤯𞤵𞤥𞤫 𞤳𞤮 𞤱𞤢𞤤𞥆𞤢𞤼𞤢'𞤮𞤲.
𞤃𞤭 𞤱𞤢'𞤢𞤶𞤭𞤲𞤢𞤲𞤭𞥅'𞤮𞤲⹁ 𞤥𞤭 𞤫𞤳𞥆𞤭𞤼𞤭𞤲𞤭𞥅'𞤮𞤲 𞤴𞤫𞥅𞤧𞤮 𞤴𞤭𞤥𞤩𞤫 𞤬𞤵𞥅⹁ 𞤸𞤢𞥄 𞤲'𞤣𞤫𞤪 𞤺𞤵𞤪𞤫 𞤥𞤮𞥅𞤯𞤮𞤲.
𞤃𞤭 𞤱𞤢𞤺𞥆𞤭𞤲𞤭𞥅 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤫 𞤴𞤭𞤥𞤩𞤫 𞤲𞤢𞥄' 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤬𞤵𞥅 𞤩𞤫 𞤼𞤵𞥅𞤦𞤢𞤲𞤢 𞤀𞤤𞥆𞤢𞤸⹁ 𞤩𞤫 𞤳𞤮𞥅𞤤𞤮𞥅 𞤔𞤮𞥅𞤥𞤭𞤪𞤢𞥄𞤱𞤮 𞤥𞤫𞥅𞤯𞤫𞤲 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵.
𞤈𞤵𞥅𞤸𞤵 𞤀𞤤𞥆𞤢𞤸 𞤸𞤮𞤤𞥆𞤭𞥅𞤴𞤢𞤥 𞤥𞤭 𞤴𞤢𞤸𞤢 𞤓𞤪𞤵𞤷𞤢𞤤𞤭𞥅𞤥𞤢 𞤶𞤮𞥅𞤲𞤭.
𞤃𞤭 𞤢𞤲'𞤣𞤢𞥄 𞤳𞤮 𞤸𞤫𞤩𞤢𞤼𞤢𞤴𞤢𞤥 𞤼𞤮𞤲⹁ 𞤧𞤫𞤴 𞤲𞤭 𞤈𞤵𞥅𞤸𞤵 𞤀𞤤𞥆𞤢𞤸 𞤱𞤭'𞤭𞥅𞤴𞤢𞤥 𞤲'𞤣𞤫𞤪 𞤺𞤢𞤪𞤭𞥅𞤪𞤭 𞤲'𞤣𞤭 𞤲'𞤶𞤢𞥄𞤤𞤵𞤥𞤭 𞤬𞤵𞥅 𞤸𞤢𞤩𞥆𞤫𞥅𞤳𞤭 𞤫 𞤼𞤮𞤪𞥆𞤢 𞤫 𞤸𞤫𞤯𞤭𞥅𞤴𞤢𞤥.
𞤀𞤥𞥆𞤢𞥄 𞤥𞤭 𞤸𞤮𞤷𞥆𞤢𞥄𞤴𞤭 𞤴𞤮𞤲𞤳𞤭 𞤢𞤥 𞤦𞤮𞤲𞤮 𞤺𞤮𞤯𞥆𞤵𞤥 𞤺𞤫𞥅𞤼𞤵𞤥⹁ 𞤼𞤮 𞤲𞤭 𞤥𞤭 𞤸𞤫𞤩𞤭𞥅 𞤥𞤭 𞤸𞤫𞥅𞤻𞤭𞥅 𞤳𞤵𞥅𞤺𞤢𞤤 𞤲'𞤺𞤢𞤤 𞤒𞤫𞥅𞤧𞤵 𞤔𞤮𞥅𞤥𞤭𞤪𞤢𞥄𞤱𞤮 𞤸𞤮𞤳𞥆𞤭𞤴𞤢𞤥⹁ 𞤱𞤢𞥄𞤼𞤮 𞤱𞤢'𞤢𞤶𞤭𞤲𞤳𞤭 𞤖𞤢𞤦𞤢𞤪𞤵 𞤄𞤫𞤤𞤯𞤵𞤥 𞤯𞤵𞤥 𞤴𞤭𞤣𞥆𞤫 𞤀𞤤𞥆𞤢𞤸.
“𞤃𞤭 𞤴𞤭𞥅𞤤𞤢𞤳𞤫 𞤲'𞤣𞤫𞤪 𞤥𞤮𞥅𞤯𞤮𞤲⹁ 𞤫 𞤥𞤭 𞤱𞤢'𞤢𞤶𞤭𞤲𞤢𞤲𞤢'𞤮𞤲 𞤸𞤢𞤦𞤢𞤪𞤵 𞤂𞤢𞥄𞤥𞤵 𞤔𞤮𞥅𞤥𞤭𞤪𞤢𞥄𞤱𞤮.
𞤔𞤮𞥅𞤲𞤭⹁ 𞤫 𞤥𞤭 𞤢𞤲'𞤣𞤭 𞤮𞤲 𞤨𞤵𞤯𞥆𞤭𞤼𞤢𞤼𞤢𞥄 𞤴𞤭'𞤵𞤳𞤭𞤴𞤢𞤥.
𞤐'𞤘𞤢𞤥 𞤲𞤮𞤲 𞤫 𞤥𞤭 𞤱𞤭'𞤢'𞤮𞤲 𞤸𞤢𞤲'𞤣𞤫 𞤼𞤮 𞤺𞤮𞤯𞥆𞤮 𞤲'𞤣𞤫𞤪 𞤥𞤮𞥅𞤯𞤮𞤲 𞤧𞤫𞤤𞤭𞥅 𞤤𞤢𞥄𞤱𞤮𞤤 𞤺𞤮𞥅𞤲'𞤺𞤢⹁ 𞤸𞤢𞤳𞥆𞤫 𞤥𞤢𞥄𞤳𞤮 𞤱𞤢𞤤𞤢𞥄 𞤣𞤮𞤱 𞤢𞤥.
𞤐'𞤘𞤢𞤥 𞤥𞤭 𞤱𞤢'𞤢𞤶𞤭𞤲𞤢𞤲𞤭𞥅'𞤮𞤲 𞤳𞤮 𞤀𞤤𞥆𞤢𞤸 𞤴𞤭𞤯𞤭 𞤬𞤵𞥅⹁ 𞤥𞤭 𞤧𞤵𞥅𞤯𞤢𞥄𞤴𞤭'𞤮𞤲 𞤳𞤮𞥅 𞤯𞤵𞤥𞤫.
𞤆𞤢𞥄𞤥𞤢𞤲𞤫𞥅 𞤳𞤮'𞤫 𞤥𞤮𞥅𞤯𞤮𞤲⹁ 𞤲'𞤣𞤫𞥅𞤲𞤮𞤲 𞤮𞤪𞤲'𞤣𞤫 𞤲'𞤣𞤫 𞤈𞤵𞥅𞤸𞤵 𞤀𞤤𞥆𞤢𞤸 𞤸𞤮𞤳𞥆𞤭'𞤮𞤲.
𞤐'𞤘𞤢𞤪𞤼𞤫𞥅 𞤱𞤮𞤴𞤲𞤢𞥄𞤩𞤫 𞤳𞤢𞤱𞤼𞤢𞤤 𞤴𞤭𞤥𞤩𞤫 𞤀𞤤𞥆𞤢𞤸⹁ 𞤩𞤫 𞤮 𞤧𞤮𞥅𞤣𞤭𞤪𞤭 𞤫 𞤥𞤢𞤴𞤣𞤫 𞤇𞤭𞤯𞥆𞤮 𞤥𞤢𞥄𞤳𞤮.
𞤉 𞤥𞤭 𞤢𞤲'𞤣𞤭 𞤺𞤢𞤯𞤢 𞤥𞤭 𞤢𞤤𞤭𞥅 𞤯𞤮'𞤮 𞤴𞤭𞤥𞤩𞤫 𞤳𞤢𞤤𞥆𞤵𞤩𞤫 𞤦𞤮 𞤷𞤢𞥄𞤬𞤢𞥄𞤤𞤭 𞤲𞤮 𞤲𞤢𞤼𞥆𞤢𞤴 𞤲'𞤣𞤫𞤪 𞤥𞤮𞥅𞤯𞤮𞤲⹁ 𞤳𞤢𞤣𞤭𞤥𞤢𞥄 𞤦𞤮𞥅 𞤩𞤫 𞤢𞤤𞤢𞤼𞤢𞥄 𞤮𞤪𞤲'𞤣𞤫 𞤲'𞤣𞤫𞤲.
𞤖𞤢𞥄 𞤲'𞤣𞤫𞤪 𞤥𞤮𞥅𞤯𞤮𞤲 𞤥𞤢𞥄⹁ 𞤱𞤮𞤩𞥆𞤫 𞤵𞤥𞥆𞤮𞤼𞤮 𞤫 𞤫𞤳𞥆𞤭𞤼𞤭𞤲𞤢 𞤫𞤳𞥆𞤭𞤼𞤭𞤲𞤮𞤤 𞤬𞤫𞤱𞤪𞤫 𞤲'𞤺𞤢𞤥 𞤩𞤫 𞤨𞤮𞥅𞤯𞤮𞤴𞤢 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤼𞤮𞤳𞥆𞤢𞤩𞤫.
𞤐'𞤘𞤢𞤥 𞤲𞤮𞤲⹁ 𞤨𞤢𞥄𞤥𞤫𞥅⹁ 𞤷𞤭𞤬𞤼𞤮𞤪𞤫𞥅 𞤣𞤵𞥅𞤩𞤭 𞤼𞤢𞤼𞤭 𞤲'𞤺𞤢𞤯𞤵𞤥𞤭⹁ 𞤶𞤫𞤥𞥆𞤢 𞤫 𞤻𞤢𞤤𞤢𞤱𞤥𞤢⹁ 𞤫 𞤥𞤭 𞤱𞤢𞤺𞥆𞤭𞤲𞤢 𞤳𞤮𞥅 𞤥𞤮𞤴𞤫 𞤥𞤮𞥅𞤯𞤮𞤲 𞤬𞤵𞥅 𞤸𞤢𞥄 𞤫 𞤺𞤮𞤲𞤯𞤭.
“𞤔𞤮𞥅𞤲𞤭⹁ 𞤥𞤭 𞤱𞤢𞤯𞤭𞥅'𞤮𞤲 𞤲'𞤣𞤫𞤪 𞤶𞤵𞤲'𞤺𞤮 𞤀𞤤𞥆𞤢𞤸 𞤫 𞤱𞤮𞤤𞤣𞤫 𞤥𞤢𞥄𞤳𞤮⹁ 𞤦𞤢𞥄𞤱𞤢𞤴𞤲'𞤣𞤫 𞤧𞤫𞤲'𞤦𞤭𞤯𞤭𞤲𞤳𞤭'𞤮𞤲 𞤸𞤮𞤳𞥆𞤢'𞤮𞤲 𞤲'𞤣𞤮𞤲𞤵 𞤲'𞤺𞤵 𞤮 𞤪𞤫𞤧𞤢𞤲𞤭 𞤷𞤫𞤲𞤭𞥅𞤩𞤫 𞤥𞤢𞥄𞤳𞤮 𞤬𞤵𞥅.
𞤃𞤭 𞤥𞤫𞥅𞤯𞤢𞥄𞤴𞤭 𞤴𞤭𞤯𞤵𞤳𞤭 𞤷𞤫𞥅𞤣𞤫 𞤺𞤮𞤯𞥆𞤮 𞤳𞤮𞥅 𞤳𞤮𞤤𞤼𞤫 𞤺𞤮𞤯𞥆𞤮.
𞤌𞤲𞤮𞤲 𞤫 𞤳𞤮'𞤫 𞤥𞤮𞥅𞤯𞤮𞤲⹁ 𞤮𞤲 𞤢𞤲'𞤣𞤭 𞤥𞤭 𞤸𞤵𞥅𞤼𞤭𞤪𞤭𞥅 𞤶𞤵𞥅𞤯𞤫 𞤢𞤥 𞤲'𞤺𞤢𞤥 𞤥𞤭 𞤱𞤢𞤤𞥆𞤢 𞤸𞤮𞥅𞤪𞤫 𞤢𞤥 𞤫 𞤱𞤮𞤲'𞤣𞤵𞤩𞤫 𞤫 𞤢𞤥.
𞤃𞤭 𞤸𞤮𞤤𞥆𞤭𞥅'𞤮𞤲 𞤥𞤭𞤧𞤢𞥄𞤤𞤵 𞤲'𞤣𞤫𞤪 𞤳𞤮 𞤲'𞤺𞤢𞤯𞤵𞤥𞤭 𞤬𞤵𞥅.
𞤐𞤮𞤲 𞤸𞤢𞥄𞤲𞤭 𞤲'𞤺𞤢𞤯𞤮𞤲 𞤲'𞤺𞤢𞤥 𞤲'𞤦𞤢𞤤𞥆𞤮𞤲 𞤼𞤢𞤥𞤨𞤵𞤩𞤫.
𞤕𞤭𞤬𞤼𞤮𞤪𞤫𞥅 𞤦𞤮𞤤𞤭𞥅𞤯𞤫 𞤯𞤫 𞤒𞤫𞥅𞤧𞤵 𞤔𞤮𞥅𞤥𞤭𞤪𞤢𞥄𞤱𞤮 𞤱𞤭'𞤭 𞤫 𞤸𞤮𞥅𞤪𞤫 𞤥𞤵𞥅𞤯𞤵𞤥⹁ ‘𞤑𞤮𞤳𞥆𞤮𞥅𞤱𞤮 𞤩𞤵𞤪𞤭𞥅 𞤶𞤢𞤩𞤮𞥅𞤱𞤮 𞤦𞤢𞤪𞤳𞤢.’
”
𞤐'𞤁𞤫 𞤄𞤵𞤤𞤵𞤧 𞤴𞤮𞤼𞥆𞤭𞤲𞤭 𞤦𞤮𞤤𞤭𞥅𞤯𞤫 𞤥𞤵𞥅𞤯𞤵𞤥⹁ 𞤧𞤫𞤴 𞤳𞤢𞤲𞤳𞤮 𞤫 𞤥𞤢𞤩𞥆𞤫 𞤩𞤫 𞤬𞤵𞥅 𞤩𞤫 𞤲'𞤣𞤭𞤷𞥆𞤭𞥅 𞤩𞤫 𞤲'𞤺𞤢𞤯𞤭 𞤣𞤮'𞤢𞥄𞤪𞤫.
𞤇𞤫 𞤬𞤵𞥅 𞤩𞤫 𞤲'𞤦𞤮𞤴𞤭 𞤦𞤮𞤶𞥆𞤭 𞤯𞤵𞤯𞥆𞤭⹁ 𞤩𞤫 𞤲'𞤺𞤵𞥅𞤲'𞤣𞤭 𞤄𞤵𞤤𞤵𞤧 𞤩𞤫 𞤲'𞤶𞤢𞤩𞥆𞤮𞤼𞤭𞤪𞤭 𞤫 𞤥𞤢𞥄𞤳𞤮.
𞤑𞤮 𞤩𞤵𞤪𞤭 𞤱𞤢𞤲𞥆𞤵𞤳𞤭𞤩𞤫 𞤱𞤮𞤲𞤭 𞤲'𞤣𞤫 𞤮 𞤱𞤭'𞤭𞤩𞤫 𞤩𞤫 𞤨𞤵𞤯𞥆𞤭𞤼𞤢𞤼𞤢𞥄 𞤩𞤫 𞤲'𞤺𞤭'𞤢𞤥𞤮.
𞤅𞤫𞤴 𞤩𞤫 𞤯𞤮𞤬𞤼𞤭𞤥𞤮 𞤩𞤫 𞤲'𞤶𞤢𞥄𞤪𞤭𞤥𞤮 𞤼𞤮 𞤳𞤮𞤥𞤭𞤱𞤢𞤤.
|
Kuuɗe Lilaaɓe 21
No Bulus Yahiri Urucaliima
Nde min cendiri e maɓɓe, min natti komiwal, min njahi leydi Kos.
Nde weeti, min njahi leydi Roodos, daga ton min njahi gariiri Faatira.
Ɗon min tawi komiwal jahayngal leydi Finiikiya, sey min nattingal, min ndilli.
Min kaynii leydi ngondi caka ndiyam bi'eteendi Sayiifurus min tokki fombina mayri, min ummanii leydi Siiriya.
Min njotti gariiri Taaya, ton to ɗum jippinanta komiwal amin doŋle .
Min tawi tokkuɓe Yeesu ton, min njooɗodii e maɓɓe balɗe joweeɗiɗi.
Nder bawɗe Ruuhu Allah ɓe mbi'i Bulus to' o yaha Urucaliima.
Ammaa nde yontoore nden heenyi, min co''ii to komiwal.
Ɓe fuu ɓe ɗoftimin, kamɓe e rewɓe maɓɓe e ɓikkoy maɓɓe, haa min mburtii gariiri.
Min ndiccii daande maayo, min ngaɗi do'aare.
Nde min cendiri, minon min natti komiwal, kamɓe boo ɓe co''ii gure maɓɓe.
Min ali gariiri Taaya min dilli nder komiwal ngal, min njotti gariiri Tolemayis.
Min tawi tokkuɓe Yeesu ton, min mbaali to maɓɓe walnde wo'oyre.
Nde fini min ali ɗon, min njahi gariiri Kaysaariya.
Min natti wuro Filibus ga'ajinoowo Habaru Belɗum, min njippii to maako.
Kanko o go'oto nder ɓen ɗon njoweeɗiɗo ɓe ɗum suɓi ngam kuwana tokkuɓe Yeesu.
E mo woodi ɓiɓɓe rewɓe nayo ɓe te'aaka, gaɗooɓe annabaaku.
Gaɗa min njooɗake ɗon balɗe seɗɗa, goɗɗo annabiijo bi'eteeɗo Agabus wari daga leydi Yahuudiya wari to amin.
O hocci taadorde Bulus, o haɓɓi juuɗe maako e koyɗe maako, o wi'i, “Ruuhu Allah wi'ii nihi Yahuudanko'en wonɓe Urucaliima kaɓɓirta joomu taadorde nde'e, ɓe ngaɗamo nder juuɗe yimɓe naa' Yahuudanko'en.”
Nde min nani ko o wi'i, minon e wonɓe ɗon fuu, min torii Bulus to' yaha Urucaliima.
Bulus nootii, wi'imin, “Alee bojji, to' on ngewanam ɓernde!
E mi siryii naa' mi haɓɓee tan, ammaa haa mi maaya ton Urucaliima ngam inde Yeesu Joomiraawo.”
Nde min anditi min mbaawataa waylutuki nyumo maako, min nde''iti, min mbi'i, “Joomiraawo waɗa no yiɗi!”
Gaɗa min ngaɗii balɗe seɗɗa ton, min ciryii yaaki Urucaliima.
Woɓɓe nder tokkuɓe Yeesu daga Kaysaariya ɗoftimin, ɓe njaarimin wuro goɗɗo neɗɗo bi'eteeɗo Manaason ƴiwoyɗo Sayiifurus.
Kanko o go'oto nder tokkuɓe Yeesu arande'en mo min njippoto to wuro muuɗum.
No Bulus Yahiri To Yaakubu
Nde min njottii Urucaliima, tokkuɓe Yeesu njaɓɓimin nder welwelo.
Nde weeti min njaadi e Bulus to Yaakubu.
Mawɓe kawtal tokkuɓe Yeesu fuu e ɗon.
Gaɗa Bulus howniiɓe, o wi'iɓe koo ɗume ko Allah huwi daga juuɗe maako nder yimɓe naa' Yahuudanko'en.
Nde ɓe nani ko o wi'i, ɓe ngetti Allah.
Ɓe mbi'i Bulus, “An bandiraawo amin, a yi'ii no Yahuudanko'en tokkuɓe Yeesu ɗuuɗiri, ɓe fuu e ɓe tiini tokkuki Attawra.
Ɓe nanii a ekkitina Yahuudanko'en wonɓe nder goɗɗi leƴƴi ala tokkuki Attawra, a wi'a to' ɓe naada ɓikkoy maɓɓe, to' ɓe tokka ndonu Yahuudanko'en.
Noye ngaɗeten?
Ngam e min andi ɓe nanay a warii ɗo'o.
Jooni waɗu ko min mbi'atama.
Ɗo'o e woodi worɓe nayo gaɗanɓe Allah alkawal.
Yaadu e maɓɓe, ngaɗon ko diina Yahuudanko'en wi'i ngaɗen ngam ngarton laaɓuɓe yeeso Joomiraawo.
Nden kokkaa ko haani ɓe kokka ngam ɓe pembee.
Non hollay yimɓe ko nanata fuu dow maaɗa naa' ɗum goonga.
Ɓe anday kadimaa an e hoore maaɗa, a tokki Attawra.
Ammaa kooliiɓe Yeesu ƴiwoyɓe goɗɗi leƴƴi, min mbindaniiɓe to' ɓe nyaama ko hirsanaa gunkiiji e ko saaɗi e ko moylanaa daande, koo ƴiiƴam, nden to' ɓe ngaɗa njeenu.”
Sey Bulus hocci worɓe nayo ɓen yaadi e maɓɓe.
Nde fini ɓe ngaɗi ko diina Yahuudanko'en wi'i ɓe ngaɗa ngam wartuki laaɓuɓe.
Sey o natti Wuro Ceniingo, o wi'i ardiiɓe diina nyalnde nde balɗe laaɓinki maɓɓe keenyata, nyalnde nde ɗum hirsata cakkiri ngam koo moye maɓɓe.
Nangol Bulus
Nde balɗe joweeɗiɗi ɗen ɓadii heewuki, woɓɓe Yahuudanko'en ƴiwoyɓe leydi Aasiya ngi'i Bulus nder Wuro Ceniingo.
Sey ɓe ummini hakkiilo hawrutuɓe ɗon fuu, ɓe nangimo.
Ɓe ngulli ɓe mbi'i, “Israa'iilanko'en, mballeemin!
Raa neɗɗo jahoowo koo toye e ekkitina yimɓe e wi'a lenyol meeɗen e Attawra meeɗen e Wuro Ceniingo ngo'o walaa ko nafi.
Jooni maa o wonnii wigeere ceniinde ngam o waddii yimɓe naa' Yahuudanko'en nder Wuro Ceniingo!”
Ɓe mbi'u non ngam ɓe ngiidiino Bulus e Turoofimus neɗɗo Aafisa nder gariiri ndin.
E ɓe kammii Bulus nattiniimo nder Wuro Ceniingo.
Hakkiilo yimɓe gariiri ndin fuu ummii.
Yimɓe e mburtoyoo koo toye e ndoggoya e ngara.
Ɓe nangi Bulus ɓe ndasimo ɓe mburtinimo Wuro Ceniingo.
Ɗon e ɗon dammuɗe maago fuu maɓɓaa.
E ɓe ciryo ɓe mbara Bulus, sey mawɗo sooji'en Rooma nani habaru hakkiilo yimɓe Urucaliima fuu ummake.
Ɗon e ɗon, o hocci sooji'en e mawɓe maɓɓe, o ummanii kawrutuɓe ɓen.
Nde yimɓe ɓen ngiidimo e sooji'en, ɗon e ɗon ɓe ali fiiki Bulus.
Mawɗo on ɓattii Bulus wi'i o nangee o haɓɓiree ɓoggi njamndi ɗiɗi.
Nden o ƴami Bulus kanko o moye, ɗume o waɗi?
Yimɓe ɓen boo e ngulla.
Koo moye e ka wi'ata haa o dulli goonga haala kan.
Sey o wi'i Bulus yaaree wuro sooji'en.
Nde ɓe njottii ƴentirɗum wuro ngon, sooji'en ƴeftimo dow ngam yimɓe ɓen ɗuuɗii.
Yimɓe ɗuɗɓe ɓen e tokkimo e ɓe ngulla e ɓe mbi'a, “Mbareemo!”
No Bulus Metirani Yimɓe Urucaliima
Nde ɓe ngari nattinkimo wuro sooji'en ɓen, Bulus wi'i mawɗo on, “Koo a jaɓay mi medda e maaɗa?”
Mawɗo sooji'en on wi'i Bulus “Acee, a waawi Helenankoore?
Naa' an woni Masarankeejo umminɗo hawre ko neeɓaayi, haa hawriti yimɓe kalluɓe nder ladde kewtuɓe 4,000?”
Bulus wi'i, “Min mi Yahuudankeejo danyaaɗo nder gariiri mawndi bi'eteendi Tarsus nder leydi Kiliikiya.
E mi toromaa alaayam mi medda e yimɓe.”
Sey mawɗo sooji'en on jaɓi o medda e maɓɓe.
Sey Bulus darii dow ƴentirɗum suudu, o ƴeftani yimɓe ɓen jungo ngam ɓe nde''ita.
Nde ɓe nde''iti, o metiraniɓe ɗemngal Ibraaniyankoore, o wi'i,
|
𞤑𞤵𞥅𞤯𞤫 𞤂𞤭𞤤𞤢𞥄𞤩𞤫 𞥒𞥑
𞤐𞤮 𞤄𞤵𞤤𞤵𞤧 𞤒𞤢𞤸𞤭𞤪𞤭 𞤓𞤪𞤵𞤷𞤢𞤤𞤭𞥅𞤥𞤢
𞤐'𞤁𞤫 𞤥𞤭𞤲 𞤷𞤫𞤲'𞤣𞤭𞤪𞤭 𞤫 𞤥𞤢𞤩𞥆𞤫⹁ 𞤥𞤭𞤲 𞤲𞤢𞤼𞥆𞤭 𞤳𞤮𞤥𞤭𞤱𞤢𞤤⹁ 𞤥𞤭𞤲 𞤲'𞤶𞤢𞤸𞤭 𞤤𞤫𞤴𞤣𞤭 𞤑𞤮𞤧.
𞤐'𞤁𞤫 𞤱𞤫𞥅𞤼𞤭⹁ 𞤥𞤭𞤲 𞤲'𞤶𞤢𞤸𞤭 𞤤𞤫𞤴𞤣𞤭 𞤈𞤮𞥅𞤣𞤮𞤧⹁ 𞤣𞤢𞤺𞤢 𞤼𞤮𞤲 𞤥𞤭𞤲 𞤲'𞤶𞤢𞤸𞤭 𞤺𞤢𞤪𞤭𞥅𞤪𞤭 𞤊𞤢𞥄𞤼𞤭𞤪𞤢.
𞤍𞤮𞤲 𞤥𞤭𞤲 𞤼𞤢𞤱𞤭 𞤳𞤮𞤥𞤭𞤱𞤢𞤤 𞤶𞤢𞤸𞤢𞤴𞤲'𞤺𞤢𞤤 𞤤𞤫𞤴𞤣𞤭 𞤊𞤭𞤲𞤭𞥅𞤳𞤭𞤴𞤢⹁ 𞤧𞤫𞤴 𞤥𞤭𞤲 𞤲𞤢𞤼𞥆𞤭𞤲'𞤺𞤢𞤤⹁ 𞤥𞤭𞤲 𞤲'𞤣𞤭𞤤𞥆𞤭.
𞤃𞤭𞤲 𞤳𞤢𞤴𞤲𞤭𞥅 𞤤𞤫𞤴𞤣𞤭 𞤲'𞤺𞤮𞤲'𞤣𞤭 𞤷𞤢𞤳𞤢 𞤲'𞤣𞤭𞤴𞤢𞤥 𞤦𞤭'𞤫𞤼𞤫𞥅𞤲'𞤣𞤭 𞤅𞤢𞤴𞤭𞥅𞤬𞤵𞤪𞤵𞤧 𞤥𞤭𞤲 𞤼𞤮𞤳𞥆𞤭 𞤬𞤮𞤲'𞤦𞤭𞤲𞤢 𞤥𞤢𞤴𞤪𞤭⹁ 𞤥𞤭𞤲 𞤵𞤥𞥆𞤢𞤲𞤭𞥅 𞤤𞤫𞤴𞤣𞤭 𞤅𞤭𞥅𞤪𞤭𞤴𞤢.
𞤃𞤭𞤲 𞤲'𞤶𞤮𞤼𞥆𞤭 𞤺𞤢𞤪𞤭𞥅𞤪𞤭 𞤚𞤢𞥄𞤴𞤢⹁ 𞤼𞤮𞤲 𞤼𞤮 𞤯𞤵𞤥 𞤶𞤭𞤨𞥆𞤭𞤲𞤢𞤲𞤼𞤢 𞤳𞤮𞤥𞤭𞤱𞤢𞤤 𞤢𞤥𞤭𞤲 𞤣𞤮𞤽𞤤𞤫 .
𞤃𞤭𞤲 𞤼𞤢𞤱𞤭 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤼𞤮𞤲⹁ 𞤥𞤭𞤲 𞤲'𞤶𞤮𞥅𞤯𞤮𞤣𞤭𞥅 𞤫 𞤥𞤢𞤩𞥆𞤫 𞤦𞤢𞤤𞤯𞤫 𞤶𞤮𞤱𞤫𞥅𞤯𞤭𞤯𞤭.
𞤐'𞤁𞤫𞤪 𞤦𞤢𞤱𞤯𞤫 𞤈𞤵𞥅𞤸𞤵 𞤀𞤤𞥆𞤢𞤸 𞤩𞤫 𞤲'𞤦𞤭'𞤭 𞤄𞤵𞤤𞤵𞤧 𞤼𞤮' 𞤮 𞤴𞤢𞤸𞤢 𞤓𞤪𞤵𞤷𞤢𞤤𞤭𞥅𞤥𞤢.
𞤀𞤥𞥆𞤢𞥄 𞤲'𞤣𞤫 𞤴𞤮𞤲𞤼𞤮𞥅𞤪𞤫 𞤲'𞤣𞤫𞤲 𞤸𞤫𞥅𞤻𞤭⹁ 𞤥𞤭𞤲 𞤷𞤮''𞤭𞥅 𞤼𞤮 𞤳𞤮𞤥𞤭𞤱𞤢𞤤.
𞤇𞤫 𞤬𞤵𞥅 𞤩𞤫 𞤯𞤮𞤬𞤼𞤭𞤥𞤭𞤲⹁ 𞤳𞤢𞤥𞤩𞤫 𞤫 𞤪𞤫𞤱𞤩𞤫 𞤥𞤢𞤩𞥆𞤫 𞤫 𞤩𞤭𞤳𞥆𞤮𞤴 𞤥𞤢𞤩𞥆𞤫⹁ 𞤸𞤢𞥄 𞤥𞤭𞤲 𞤲'𞤦𞤵𞤪𞤼𞤭𞥅 𞤺𞤢𞤪𞤭𞥅𞤪𞤭.
𞤃𞤭𞤲 𞤲'𞤣𞤭𞤷𞥆𞤭𞥅 𞤣𞤢𞥄𞤲'𞤣𞤫 𞤥𞤢𞥄𞤴𞤮⹁ 𞤥𞤭𞤲 𞤲'𞤺𞤢𞤯𞤭 𞤣𞤮'𞤢𞥄𞤪𞤫.
𞤐'𞤁𞤫 𞤥𞤭𞤲 𞤷𞤫𞤲'𞤣𞤭𞤪𞤭⹁ 𞤥𞤭𞤲𞤮𞤲 𞤥𞤭𞤲 𞤲𞤢𞤼𞥆𞤭 𞤳𞤮𞤥𞤭𞤱𞤢𞤤⹁ 𞤳𞤢𞤥𞤩𞤫 𞤦𞤮𞥅 𞤩𞤫 𞤷𞤮''𞤭𞥅 𞤺𞤵𞤪𞤫 𞤥𞤢𞤩𞥆𞤫.
𞤃𞤭𞤲 𞤢𞤤𞤭 𞤺𞤢𞤪𞤭𞥅𞤪𞤭 𞤚𞤢𞥄𞤴𞤢 𞤥𞤭𞤲 𞤣𞤭𞤤𞥆𞤭 𞤲'𞤣𞤫𞤪 𞤳𞤮𞤥𞤭𞤱𞤢𞤤 𞤲'𞤺𞤢𞤤⹁ 𞤥𞤭𞤲 𞤲'𞤶𞤮𞤼𞥆𞤭 𞤺𞤢𞤪𞤭𞥅𞤪𞤭 𞤚𞤮𞤤𞤫𞤥𞤢𞤴𞤭𞤧.
𞤃𞤭𞤲 𞤼𞤢𞤱𞤭 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤼𞤮𞤲⹁ 𞤥𞤭𞤲 𞤲'𞤦𞤢𞥄𞤤𞤭 𞤼𞤮 𞤥𞤢𞤩𞥆𞤫 𞤱𞤢𞤤𞤲'𞤣𞤫 𞤱𞤮'𞤮𞤴𞤪𞤫.
𞤐'𞤁𞤫 𞤬𞤭𞤲𞤭 𞤥𞤭𞤲 𞤢𞤤𞤭 𞤯𞤮𞤲⹁ 𞤥𞤭𞤲 𞤲'𞤶𞤢𞤸𞤭 𞤺𞤢𞤪𞤭𞥅𞤪𞤭 𞤑𞤢𞤴𞤧𞤢𞥄𞤪𞤭𞤴𞤢.
𞤃𞤭𞤲 𞤲𞤢𞤼𞥆𞤭 𞤱𞤵𞤪𞤮 𞤊𞤭𞤤𞤭𞤦𞤵𞤧 𞤺𞤢'𞤢𞤶𞤭𞤲𞤮𞥅𞤱𞤮 𞤖𞤢𞤦𞤢𞤪𞤵 𞤄𞤫𞤤𞤯𞤵𞤥⹁ 𞤥𞤭𞤲 𞤲'𞤶𞤭𞤨𞥆𞤭𞥅 𞤼𞤮 𞤥𞤢𞥄𞤳𞤮.
𞤑𞤢𞤲𞤳𞤮 𞤮 𞤺𞤮'𞤮𞤼𞤮 𞤲'𞤣𞤫𞤪 𞤩𞤫𞤲 𞤯𞤮𞤲 𞤲'𞤶𞤮𞤱𞤫𞥅𞤯𞤭𞤯𞤮 𞤩𞤫 𞤯𞤵𞤥 𞤧𞤵𞤩𞤭 𞤲'𞤺𞤢𞤥 𞤳𞤵𞤱𞤢𞤲𞤢 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵.
𞤉 𞤥𞤮 𞤱𞤮𞥅𞤣𞤭 𞤩𞤭𞤩𞥆𞤫 𞤪𞤫𞤱𞤩𞤫 𞤲𞤢𞤴𞤮 𞤩𞤫 𞤼𞤫'𞤢𞥄𞤳𞤢⹁ 𞤺𞤢𞤯𞤮𞥅𞤩𞤫 𞤢𞤲𞥆𞤢𞤦𞤢𞥄𞤳𞤵.
𞤘𞤢𞤯𞤢 𞤥𞤭𞤲 𞤲'𞤶𞤮𞥅𞤯𞤢𞤳𞤫 𞤯𞤮𞤲 𞤦𞤢𞤤𞤯𞤫 𞤧𞤫𞤯𞥆𞤢⹁ 𞤺𞤮𞤯𞥆𞤮 𞤢𞤲𞥆𞤢𞤦𞤭𞥅𞤶𞤮 𞤦𞤭'𞤫𞤼𞤫𞥅𞤯𞤮 𞤀𞤺𞤢𞤦𞤵𞤧 𞤱𞤢𞤪𞤭 𞤣𞤢𞤺𞤢 𞤤𞤫𞤴𞤣𞤭 𞤒𞤢𞤸𞤵𞥅𞤣𞤭𞤴𞤢 𞤱𞤢𞤪𞤭 𞤼𞤮 𞤢𞤥𞤭𞤲.
𞤌 𞤸𞤮𞤷𞥆𞤭 𞤼𞤢𞥄𞤣𞤮𞤪𞤣𞤫 𞤄𞤵𞤤𞤵𞤧⹁ 𞤮 𞤸𞤢𞤩𞥆𞤭 𞤶𞤵𞥅𞤯𞤫 𞤥𞤢𞥄𞤳𞤮 𞤫 𞤳𞤮𞤴𞤯𞤫 𞤥𞤢𞥄𞤳𞤮⹁ 𞤮 𞤱𞤭'𞤭⹁ “𞤈𞤵𞥅𞤸𞤵 𞤀𞤤𞥆𞤢𞤸 𞤱𞤭'𞤭𞥅 𞤲𞤭𞤸𞤭 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤱𞤮𞤲𞤩𞤫 𞤓𞤪𞤵𞤷𞤢𞤤𞤭𞥅𞤥𞤢 𞤳𞤢𞤩𞥆𞤭𞤪𞤼𞤢 𞤶𞤮𞥅𞤥𞤵 𞤼𞤢𞥄𞤣𞤮𞤪𞤣𞤫 𞤲'𞤣𞤫'𞤫⹁ 𞤩𞤫 𞤲'𞤺𞤢𞤯𞤢𞤥𞤮 𞤲'𞤣𞤫𞤪 𞤶𞤵𞥅𞤯𞤫 𞤴𞤭𞤥𞤩𞤫 𞤲𞤢𞥄' 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲.”
𞤐'𞤁𞤫 𞤥𞤭𞤲 𞤲𞤢𞤲𞤭 𞤳𞤮 𞤮 𞤱𞤭'𞤭⹁ 𞤥𞤭𞤲𞤮𞤲 𞤫 𞤱𞤮𞤲𞤩𞤫 𞤯𞤮𞤲 𞤬𞤵𞥅⹁ 𞤥𞤭𞤲 𞤼𞤮𞤪𞤭𞥅 𞤄𞤵𞤤𞤵𞤧 𞤼𞤮' 𞤴𞤢𞤸𞤢 𞤓𞤪𞤵𞤷𞤢𞤤𞤭𞥅𞤥𞤢.
𞤄𞤵𞤤𞤵𞤧 𞤲𞤮𞥅𞤼𞤭𞥅⹁ 𞤱𞤭'𞤭𞤥𞤭𞤲⹁ “𞤀𞤤𞤫𞥅 𞤦𞤮𞤶𞥆𞤭⹁ 𞤼𞤮' 𞤮𞤲 𞤲'𞤺𞤫𞤱𞤢𞤲𞤢𞤥 𞤩𞤫𞤪𞤲'𞤣𞤫!
𞤉 𞤥𞤭 𞤧𞤭𞤪𞤴𞤭𞥅 𞤲𞤢𞥄' 𞤥𞤭 𞤸𞤢𞤩𞥆𞤫𞥅 𞤼𞤢𞤲⹁ 𞤢𞤥𞥆𞤢𞥄 𞤸𞤢𞥄 𞤥𞤭 𞤥𞤢𞥄𞤴𞤢 𞤼𞤮𞤲 𞤓𞤪𞤵𞤷𞤢𞤤𞤭𞥅𞤥𞤢 𞤲'𞤺𞤢𞤥 𞤭𞤲'𞤣𞤫 𞤒𞤫𞥅𞤧𞤵 𞤔𞤮𞥅𞤥𞤭𞤪𞤢𞥄𞤱𞤮.”
𞤐'𞤁𞤫 𞤥𞤭𞤲 𞤢𞤲'𞤣𞤭𞤼𞤭 𞤥𞤭𞤲 𞤲'𞤦𞤢𞥄𞤱𞤢𞤼𞤢𞥄 𞤱𞤢𞤴𞤤𞤵𞤼𞤵𞤳𞤭 𞤻𞤵𞤥𞤮 𞤥𞤢𞥄𞤳𞤮⹁ 𞤥𞤭𞤲 𞤲'𞤣𞤫''𞤭𞤼𞤭⹁ 𞤥𞤭𞤲 𞤲'𞤦𞤭'𞤭⹁ “𞤔𞤮𞥅𞤥𞤭𞤪𞤢𞥄𞤱𞤮 𞤱𞤢𞤯𞤢 𞤲𞤮 𞤴𞤭𞤯𞤭!”
𞤘𞤢𞤯𞤢 𞤥𞤭𞤲 𞤲'𞤺𞤢𞤯𞤭𞥅 𞤦𞤢𞤤𞤯𞤫 𞤧𞤫𞤯𞥆𞤢 𞤼𞤮𞤲⹁ 𞤥𞤭𞤲 𞤷𞤭𞤪𞤴𞤭𞥅 𞤴𞤢𞥄𞤳𞤭 𞤓𞤪𞤵𞤷𞤢𞤤𞤭𞥅𞤥𞤢.
𞤏𞤮𞤩𞥆𞤫 𞤲'𞤣𞤫𞤪 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤣𞤢𞤺𞤢 𞤑𞤢𞤴𞤧𞤢𞥄𞤪𞤭𞤴𞤢 𞤯𞤮𞤬𞤼𞤭𞤥𞤭𞤲⹁ 𞤩𞤫 𞤲'𞤶𞤢𞥄𞤪𞤭𞤥𞤭𞤲 𞤱𞤵𞤪𞤮 𞤺𞤮𞤯𞥆𞤮 𞤲𞤫𞤯𞥆𞤮 𞤦𞤭'𞤫𞤼𞤫𞥅𞤯𞤮 𞤃𞤢𞤲𞤢𞥄𞤧𞤮𞤲 𞤰𞤭𞤱𞤮𞤴𞤯𞤮 𞤅𞤢𞤴𞤭𞥅𞤬𞤵𞤪𞤵𞤧.
𞤑𞤢𞤲𞤳𞤮 𞤮 𞤺𞤮'𞤮𞤼𞤮 𞤲'𞤣𞤫𞤪 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤢𞤪𞤢𞤲'𞤣𞤫'𞤫𞤲 𞤥𞤮 𞤥𞤭𞤲 𞤲'𞤶𞤭𞤨𞥆𞤮𞤼𞤮 𞤼𞤮 𞤱𞤵𞤪𞤮 𞤥𞤵𞥅𞤯𞤵𞤥.
𞤐𞤮 𞤄𞤵𞤤𞤵𞤧 𞤒𞤢𞤸𞤭𞤪𞤭 𞤚𞤮 𞤒𞤢𞥄𞤳𞤵𞤦𞤵
𞤐'𞤁𞤫 𞤥𞤭𞤲 𞤲'𞤶𞤮𞤼𞥆𞤭𞥅 𞤓𞤪𞤵𞤷𞤢𞤤𞤭𞥅𞤥𞤢⹁ 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤲'𞤶𞤢𞤩𞥆𞤭𞤥𞤭𞤲 𞤲'𞤣𞤫𞤪 𞤱𞤫𞤤𞤱𞤫𞤤𞤮.
𞤐'𞤁𞤫 𞤱𞤫𞥅𞤼𞤭 𞤥𞤭𞤲 𞤲'𞤶𞤢𞥄𞤣𞤭 𞤫 𞤄𞤵𞤤𞤵𞤧 𞤼𞤮 𞤒𞤢𞥄𞤳𞤵𞤦𞤵.
𞤃𞤢𞤱𞤩𞤫 𞤳𞤢𞤱𞤼𞤢𞤤 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤬𞤵𞥅 𞤫 𞤯𞤮𞤲.
𞤘𞤢𞤯𞤢 𞤄𞤵𞤤𞤵𞤧 𞤸𞤮𞤱𞤲𞤭𞥅𞤩𞤫⹁ 𞤮 𞤱𞤭'𞤭𞤩𞤫 𞤳𞤮𞥅 𞤯𞤵𞤥𞤫 𞤳𞤮 𞤀𞤤𞥆𞤢𞤸 𞤸𞤵𞤱𞤭 𞤣𞤢𞤺𞤢 𞤶𞤵𞥅𞤯𞤫 𞤥𞤢𞥄𞤳𞤮 𞤲'𞤣𞤫𞤪 𞤴𞤭𞤥𞤩𞤫 𞤲𞤢𞥄' 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲.
𞤐'𞤁𞤫 𞤩𞤫 𞤲𞤢𞤲𞤭 𞤳𞤮 𞤮 𞤱𞤭'𞤭⹁ 𞤩𞤫 𞤲'𞤺𞤫𞤼𞥆𞤭 𞤀𞤤𞥆𞤢𞤸.
𞤇𞤫 𞤲'𞤦𞤭'𞤭 𞤄𞤵𞤤𞤵𞤧⹁ “𞤀𞤲 𞤦𞤢𞤲'𞤣𞤭𞤪𞤢𞥄𞤱𞤮 𞤢𞤥𞤭𞤲⹁ 𞤢 𞤴𞤭'𞤭𞥅 𞤲𞤮 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤯𞤵𞥅𞤯𞤭𞤪𞤭⹁ 𞤩𞤫 𞤬𞤵𞥅 𞤫 𞤩𞤫 𞤼𞤭𞥅𞤲𞤭 𞤼𞤮𞤳𞥆𞤵𞤳𞤭 𞤀𞤼𞥆𞤢𞤱𞤪𞤢.
𞤇𞤫 𞤲𞤢𞤲𞤭𞥅 𞤢 𞤫𞤳𞥆𞤭𞤼𞤭𞤲𞤢 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤱𞤮𞤲𞤩𞤫 𞤲'𞤣𞤫𞤪 𞤺𞤮𞤯𞥆𞤭 𞤤𞤫𞤰𞥆𞤭 𞤢𞤤𞤢 𞤼𞤮𞤳𞥆𞤵𞤳𞤭 𞤀𞤼𞥆𞤢𞤱𞤪𞤢⹁ 𞤢 𞤱𞤭'𞤢 𞤼𞤮' 𞤩𞤫 𞤲𞤢𞥄𞤣𞤢 𞤩𞤭𞤳𞥆𞤮𞤴 𞤥𞤢𞤩𞥆𞤫⹁ 𞤼𞤮' 𞤩𞤫 𞤼𞤮𞤳𞥆𞤢 𞤲'𞤣𞤮𞤲𞤵 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲.
𞤐𞤮𞤴𞤫 𞤲'𞤺𞤢𞤯𞤫𞤼𞤫𞤲؟
𞤐'𞤘𞤢𞤥 𞤫 𞤥𞤭𞤲 𞤢𞤲'𞤣𞤭 𞤩𞤫 𞤲𞤢𞤲𞤢𞤴 𞤢 𞤱𞤢𞤪𞤭𞥅 𞤯𞤮'𞤮.
𞤔𞤮𞥅𞤲𞤭 𞤱𞤢𞤯𞤵 𞤳𞤮 𞤥𞤭𞤲 𞤲'𞤦𞤭'𞤢𞤼𞤢𞤥𞤢.
𞤍𞤮'𞤮 𞤫 𞤱𞤮𞥅𞤣𞤭 𞤱𞤮𞤪𞤩𞤫 𞤲𞤢𞤴𞤮 𞤺𞤢𞤯𞤢𞤲𞤩𞤫 𞤀𞤤𞥆𞤢𞤸 𞤢𞤤𞤳𞤢𞤱𞤢𞤤.
𞤒𞤢𞥄𞤣𞤵 𞤫 𞤥𞤢𞤩𞥆𞤫⹁ 𞤲'𞤺𞤢𞤯𞤮𞤲 𞤳𞤮 𞤣𞤭𞥅𞤲𞤢 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤱𞤭'𞤭 𞤲'𞤺𞤢𞤯𞤫𞤲 𞤲'𞤺𞤢𞤥 𞤲'𞤺𞤢𞤪𞤼𞤮𞤲 𞤤𞤢𞥄𞤩𞤵𞤩𞤫 𞤴𞤫𞥅𞤧𞤮 𞤔𞤮𞥅𞤥𞤭𞤪𞤢𞥄𞤱𞤮.
𞤐'𞤁𞤫𞤲 𞤳𞤮𞤳𞥆𞤢𞥄 𞤳𞤮 𞤸𞤢𞥄𞤲𞤭 𞤩𞤫 𞤳𞤮𞤳𞥆𞤢 𞤲'𞤺𞤢𞤥 𞤩𞤫 𞤨𞤫𞤲'𞤦𞤫𞥅.
𞤐𞤮𞤲 𞤸𞤮𞤤𞥆𞤢𞤴 𞤴𞤭𞤥𞤩𞤫 𞤳𞤮 𞤲𞤢𞤲𞤢𞤼𞤢 𞤬𞤵𞥅 𞤣𞤮𞤱 𞤥𞤢𞥄𞤯𞤢 𞤲𞤢𞥄' 𞤯𞤵𞤥 𞤺𞤮𞥅𞤲'𞤺𞤢.
𞤇𞤫 𞤢𞤲'𞤣𞤢𞤴 𞤳𞤢𞤣𞤭𞤥𞤢𞥄 𞤢𞤲 𞤫 𞤸𞤮𞥅𞤪𞤫 𞤥𞤢𞥄𞤯𞤢⹁ 𞤢 𞤼𞤮𞤳𞥆𞤭 𞤀𞤼𞥆𞤢𞤱𞤪𞤢.
𞤀𞤥𞥆𞤢𞥄 𞤳𞤮𞥅𞤤𞤭𞥅𞤩𞤫 𞤒𞤫𞥅𞤧𞤵 𞤰𞤭𞤱𞤮𞤴𞤩𞤫 𞤺𞤮𞤯𞥆𞤭 𞤤𞤫𞤰𞥆𞤭⹁ 𞤥𞤭𞤲 𞤲'𞤦𞤭𞤲'𞤣𞤢𞤲𞤭𞥅𞤩𞤫 𞤼𞤮' 𞤩𞤫 𞤻𞤢𞥄𞤥𞤢 𞤳𞤮 𞤸𞤭𞤪𞤧𞤢𞤲𞤢𞥄 𞤺𞤵𞤲𞤳𞤭𞥅𞤶𞤭 𞤫 𞤳𞤮 𞤧𞤢𞥄𞤯𞤭 𞤫 𞤳𞤮 𞤥𞤮𞤴𞤤𞤢𞤲𞤢𞥄 𞤣𞤢𞥄𞤲'𞤣𞤫⹁ 𞤳𞤮𞥅 𞤰𞤭𞥅𞤰𞤢𞤥⹁ 𞤲'𞤣𞤫𞤲 𞤼𞤮' 𞤩𞤫 𞤲'𞤺𞤢𞤯𞤢 𞤲'𞤶𞤫𞥅𞤲𞤵.”
𞤅𞤫𞤴 𞤄𞤵𞤤𞤵𞤧 𞤸𞤮𞤷𞥆𞤭 𞤱𞤮𞤪𞤩𞤫 𞤲𞤢𞤴𞤮 𞤩𞤫𞤲 𞤴𞤢𞥄𞤣𞤭 𞤫 𞤥𞤢𞤩𞥆𞤫.
𞤐'𞤁𞤫 𞤬𞤭𞤲𞤭 𞤩𞤫 𞤲'𞤺𞤢𞤯𞤭 𞤳𞤮 𞤣𞤭𞥅𞤲𞤢 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤱𞤭'𞤭 𞤩𞤫 𞤲'𞤺𞤢𞤯𞤢 𞤲'𞤺𞤢𞤥 𞤱𞤢𞤪𞤼𞤵𞤳𞤭 𞤤𞤢𞥄𞤩𞤵𞤩𞤫.
𞤅𞤫𞤴 𞤮 𞤲𞤢𞤼𞥆𞤭 𞤏𞤵𞤪𞤮 𞤕𞤫𞤲𞤭𞥅𞤲'𞤺𞤮⹁ 𞤮 𞤱𞤭'𞤭 𞤢𞤪𞤣𞤭𞥅𞤩𞤫 𞤣𞤭𞥅𞤲𞤢 𞤻𞤢𞤤𞤲'𞤣𞤫 𞤲'𞤣𞤫 𞤦𞤢𞤤𞤯𞤫 𞤤𞤢𞥄𞤩𞤭𞤲𞤳𞤭 𞤥𞤢𞤩𞥆𞤫 𞤳𞤫𞥅𞤻𞤢𞤼𞤢⹁ 𞤻𞤢𞤤𞤲'𞤣𞤫 𞤲'𞤣𞤫 𞤯𞤵𞤥 𞤸𞤭𞤪𞤧𞤢𞤼𞤢 𞤷𞤢𞤳𞥆𞤭𞤪𞤭 𞤲'𞤺𞤢𞤥 𞤳𞤮𞥅 𞤥𞤮𞤴𞤫 𞤥𞤢𞤩𞥆𞤫.
𞤐𞤢𞤲'𞤺𞤮𞤤 𞤄𞤵𞤤𞤵𞤧
𞤐'𞤁𞤫 𞤦𞤢𞤤𞤯𞤫 𞤶𞤮𞤱𞤫𞥅𞤯𞤭𞤯𞤭 𞤯𞤫𞤲 𞤩𞤢𞤣𞤭𞥅 𞤸𞤫𞥅𞤱𞤵𞤳𞤭⹁ 𞤱𞤮𞤩𞥆𞤫 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤰𞤭𞤱𞤮𞤴𞤩𞤫 𞤤𞤫𞤴𞤣𞤭 𞤀𞥄𞤧𞤭𞤴𞤢 𞤲'𞤺𞤭'𞤭 𞤄𞤵𞤤𞤵𞤧 𞤲'𞤣𞤫𞤪 𞤏𞤵𞤪𞤮 𞤕𞤫𞤲𞤭𞥅𞤲'𞤺𞤮.
𞤅𞤫𞤴 𞤩𞤫 𞤵𞤥𞥆𞤭𞤲𞤭 𞤸𞤢𞤳𞥆𞤭𞥅𞤤𞤮 𞤸𞤢𞤱𞤪𞤵𞤼𞤵𞤩𞤫 𞤯𞤮𞤲 𞤬𞤵𞥅⹁ 𞤩𞤫 𞤲𞤢𞤲'𞤺𞤭𞤥𞤮.
𞤇𞤫 𞤲'𞤺𞤵𞤤𞥆𞤭 𞤩𞤫 𞤲'𞤦𞤭'𞤭⹁ “𞤋𞤧𞤪𞤢𞥄'𞤭𞥅𞤤𞤢𞤲𞤳𞤮'𞤫𞤲⹁ 𞤲'𞤦𞤢𞤤𞥆𞤫𞥅𞤥𞤭𞤲!
𞤈𞤢𞥄 𞤲𞤫𞤯𞥆𞤮 𞤶𞤢𞤸𞤮𞥅𞤱𞤮 𞤳𞤮𞥅 𞤼𞤮𞤴𞤫 𞤫 𞤫𞤳𞥆𞤭𞤼𞤭𞤲𞤢 𞤴𞤭𞤥𞤩𞤫 𞤫 𞤱𞤭'𞤢 𞤤𞤫𞤻𞤮𞤤 𞤥𞤫𞥅𞤯𞤫𞤲 𞤫 𞤀𞤼𞥆𞤢𞤱𞤪𞤢 𞤥𞤫𞥅𞤯𞤫𞤲 𞤫 𞤏𞤵𞤪𞤮 𞤕𞤫𞤲𞤭𞥅𞤲'𞤺𞤮 𞤲'𞤺𞤮'𞤮 𞤱𞤢𞤤𞤢𞥄 𞤳𞤮 𞤲𞤢𞤬𞤭.
𞤔𞤮𞥅𞤲𞤭 𞤥𞤢𞥄 𞤮 𞤱𞤮𞤲𞥆𞤭𞥅 𞤱𞤭𞤺𞤫𞥅𞤪𞤫 𞤷𞤫𞤲𞤭𞥅𞤲'𞤣𞤫 𞤲'𞤺𞤢𞤥 𞤮 𞤱𞤢𞤣𞥆𞤭𞥅 𞤴𞤭𞤥𞤩𞤫 𞤲𞤢𞥄' 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤲'𞤣𞤫𞤪 𞤏𞤵𞤪𞤮 𞤕𞤫𞤲𞤭𞥅𞤲'𞤺𞤮!”
𞤇𞤫 𞤲'𞤦𞤭'𞤵 𞤲𞤮𞤲 𞤲'𞤺𞤢𞤥 𞤩𞤫 𞤲'𞤺𞤭𞥅𞤣𞤭𞥅𞤲𞤮 𞤄𞤵𞤤𞤵𞤧 𞤫 𞤚𞤵𞤪𞤮𞥅𞤬𞤭𞤥𞤵𞤧 𞤲𞤫𞤯𞥆𞤮 𞤀𞥄𞤬𞤭𞤧𞤢 𞤲'𞤣𞤫𞤪 𞤺𞤢𞤪𞤭𞥅𞤪𞤭 𞤲'𞤣𞤭𞤲.
𞤉 𞤩𞤫 𞤳𞤢𞤥𞥆𞤭𞥅 𞤄𞤵𞤤𞤵𞤧 𞤲𞤢𞤼𞥆𞤭𞤲𞤭𞥅𞤥𞤮 𞤲'𞤣𞤫𞤪 𞤏𞤵𞤪𞤮 𞤕𞤫𞤲𞤭𞥅𞤲'𞤺𞤮.
𞤖𞤢𞤳𞥆𞤭𞥅𞤤𞤮 𞤴𞤭𞤥𞤩𞤫 𞤺𞤢𞤪𞤭𞥅𞤪𞤭 𞤲'𞤣𞤭𞤲 𞤬𞤵𞥅 𞤵𞤥𞥆𞤭𞥅.
𞤒𞤭𞤥𞤩𞤫 𞤫 𞤲'𞤦𞤵𞤪𞤼𞤮𞤴𞤮𞥅 𞤳𞤮𞥅 𞤼𞤮𞤴𞤫 𞤫 𞤲'𞤣𞤮𞤺𞥆𞤮𞤴𞤢 𞤫 𞤲'𞤺𞤢𞤪𞤢.
𞤇𞤫 𞤲𞤢𞤲'𞤺𞤭 𞤄𞤵𞤤𞤵𞤧 𞤩𞤫 𞤲'𞤣𞤢𞤧𞤭𞤥𞤮 𞤩𞤫 𞤲'𞤦𞤵𞤪𞤼𞤭𞤲𞤭𞤥𞤮 𞤏𞤵𞤪𞤮 𞤕𞤫𞤲𞤭𞥅𞤲'𞤺𞤮.
𞤍𞤮𞤲 𞤫 𞤯𞤮𞤲 𞤣𞤢𞤥𞥆𞤵𞤯𞤫 𞤥𞤢𞥄𞤺𞤮 𞤬𞤵𞥅 𞤥𞤢𞤩𞥆𞤢𞥄.
𞤉 𞤩𞤫 𞤷𞤭𞤪𞤴𞤮 𞤩𞤫 𞤲'𞤦𞤢𞤪𞤢 𞤄𞤵𞤤𞤵𞤧⹁ 𞤧𞤫𞤴 𞤥𞤢𞤱𞤯𞤮 𞤧𞤮𞥅𞤶𞤭'𞤫𞤲 𞤈𞤮𞥅𞤥𞤢 𞤲𞤢𞤲𞤭 𞤸𞤢𞤦𞤢𞤪𞤵 𞤸𞤢𞤳𞥆𞤭𞥅𞤤𞤮 𞤴𞤭𞤥𞤩𞤫 𞤓𞤪𞤵𞤷𞤢𞤤𞤭𞥅𞤥𞤢 𞤬𞤵𞥅 𞤵𞤥𞥆𞤢𞤳𞤫.
𞤍𞤮𞤲 𞤫 𞤯𞤮𞤲⹁ 𞤮 𞤸𞤮𞤷𞥆𞤭 𞤧𞤮𞥅𞤶𞤭'𞤫𞤲 𞤫 𞤥𞤢𞤱𞤩𞤫 𞤥𞤢𞤩𞥆𞤫⹁ 𞤮 𞤵𞤥𞥆𞤢𞤲𞤭𞥅 𞤳𞤢𞤱𞤪𞤵𞤼𞤵𞤩𞤫 𞤩𞤫𞤲.
𞤐'𞤁𞤫 𞤴𞤭𞤥𞤩𞤫 𞤩𞤫𞤲 𞤲'𞤺𞤭𞥅𞤣𞤭𞤥𞤮 𞤫 𞤧𞤮𞥅𞤶𞤭'𞤫𞤲⹁ 𞤯𞤮𞤲 𞤫 𞤯𞤮𞤲 𞤩𞤫 𞤢𞤤𞤭 𞤬𞤭𞥅𞤳𞤭 𞤄𞤵𞤤𞤵𞤧.
𞤃𞤢𞤱𞤯𞤮 𞤮𞤲 𞤩𞤢𞤼𞥆𞤭𞥅 𞤄𞤵𞤤𞤵𞤧 𞤱𞤭'𞤭 𞤮 𞤲𞤢𞤲'𞤺𞤫𞥅 𞤮 𞤸𞤢𞤩𞥆𞤭𞤪𞤫𞥅 𞤩𞤮𞤺𞥆𞤭 𞤲'𞤶𞤢𞤥𞤲'𞤣𞤭 𞤯𞤭𞤯𞤭.
𞤐'𞤁𞤫𞤲 𞤮 𞤰𞤢𞤥𞤭 𞤄𞤵𞤤𞤵𞤧 𞤳𞤢𞤲𞤳𞤮 𞤮 𞤥𞤮𞤴𞤫⹁ 𞤯𞤵𞤥𞤫 𞤮 𞤱𞤢𞤯𞤭؟
𞤒𞤭𞤥𞤩𞤫 𞤩𞤫𞤲 𞤦𞤮𞥅 𞤫 𞤲'𞤺𞤵𞤤𞥆𞤢.
𞤑𞤮𞥅 𞤥𞤮𞤴𞤫 𞤫 𞤳𞤢 𞤱𞤭'𞤢𞤼𞤢 𞤸𞤢𞥄 𞤮 𞤣𞤵𞤤𞥆𞤭 𞤺𞤮𞥅𞤲'𞤺𞤢 𞤸𞤢𞥄𞤤𞤢 𞤳𞤢𞤲.
𞤅𞤫𞤴 𞤮 𞤱𞤭'𞤭 𞤄𞤵𞤤𞤵𞤧 𞤴𞤢𞥄𞤪𞤫𞥅 𞤱𞤵𞤪𞤮 𞤧𞤮𞥅𞤶𞤭'𞤫𞤲.
𞤐'𞤁𞤫 𞤩𞤫 𞤲'𞤶𞤮𞤼𞥆𞤭𞥅 𞤰𞤫𞤲𞤼𞤭𞤪𞤯𞤵𞤥 𞤱𞤵𞤪𞤮 𞤲'𞤺𞤮𞤲⹁ 𞤧𞤮𞥅𞤶𞤭'𞤫𞤲 𞤰𞤫𞤬𞤼𞤭𞤥𞤮 𞤣𞤮𞤱 𞤲'𞤺𞤢𞤥 𞤴𞤭𞤥𞤩𞤫 𞤩𞤫𞤲 𞤯𞤵𞥅𞤯𞤭𞥅.
𞤒𞤭𞤥𞤩𞤫 𞤯𞤵𞤯𞤩𞤫 𞤩𞤫𞤲 𞤫 𞤼𞤮𞤳𞥆𞤭𞤥𞤮 𞤫 𞤩𞤫 𞤲'𞤺𞤵𞤤𞥆𞤢 𞤫 𞤩𞤫 𞤲'𞤦𞤭'𞤢⹁ “𞤐'𞤄𞤢𞤪𞤫𞥅𞤥𞤮!”
𞤐𞤮 𞤄𞤵𞤤𞤵𞤧 𞤃𞤫𞤼𞤭𞤪𞤢𞤲𞤭 𞤒𞤭𞤥𞤩𞤫 𞤓𞤪𞤵𞤷𞤢𞤤𞤭𞥅𞤥𞤢
𞤐'𞤁𞤫 𞤩𞤫 𞤲'𞤺𞤢𞤪𞤭 𞤲𞤢𞤼𞥆𞤭𞤲𞤳𞤭𞤥𞤮 𞤱𞤵𞤪𞤮 𞤧𞤮𞥅𞤶𞤭'𞤫𞤲 𞤩𞤫𞤲⹁ 𞤄𞤵𞤤𞤵𞤧 𞤱𞤭'𞤭 𞤥𞤢𞤱𞤯𞤮 𞤮𞤲⹁ “𞤑𞤮𞥅 𞤢 𞤶𞤢𞤩𞤢𞤴 𞤥𞤭 𞤥𞤫𞤣𞥆𞤢 𞤫 𞤥𞤢𞥄𞤯𞤢؟”
𞤃𞤢𞤱𞤯𞤮 𞤧𞤮𞥅𞤶𞤭'𞤫𞤲 𞤮𞤲 𞤱𞤭'𞤭 𞤄𞤵𞤤𞤵𞤧 “𞤀𞤷𞤫𞥅⹁ 𞤢 𞤱𞤢𞥄𞤱𞤭 𞤖𞤫𞤤𞤫𞤲𞤢𞤲𞤳𞤮𞥅𞤪𞤫؟
𞤐𞤢𞥄' 𞤢𞤲 𞤱𞤮𞤲𞤭 𞤃𞤢𞤧𞤢𞤪𞤢𞤲𞤳𞤫𞥅𞤶𞤮 𞤵𞤥𞥆𞤭𞤲𞤯𞤮 𞤸𞤢𞤱𞤪𞤫 𞤳𞤮 𞤲𞤫𞥅𞤩𞤢𞥄𞤴𞤭⹁ 𞤸𞤢𞥄 𞤸𞤢𞤱𞤪𞤭𞤼𞤭 𞤴𞤭𞤥𞤩𞤫 𞤳𞤢𞤤𞥆𞤵𞤩𞤫 𞤲'𞤣𞤫𞤪 𞤤𞤢𞤣𞥆𞤫 𞤳𞤫𞤱𞤼𞤵𞤩𞤫 𞥔⹁𞥐𞥐𞥐؟”
𞤄𞤵𞤤𞤵𞤧 𞤱𞤭'𞤭⹁ “𞤃𞤭𞤲 𞤥𞤭 𞤒𞤢𞤸𞤵𞥅𞤣𞤢𞤲𞤳𞤫𞥅𞤶𞤮 𞤣𞤢𞤻𞤢𞥄𞤯𞤮 𞤲'𞤣𞤫𞤪 𞤺𞤢𞤪𞤭𞥅𞤪𞤭 𞤥𞤢𞤱𞤲'𞤣𞤭 𞤦𞤭'𞤫𞤼𞤫𞥅𞤲'𞤣𞤭 𞤚𞤢𞤪𞤧𞤵𞤧 𞤲'𞤣𞤫𞤪 𞤤𞤫𞤴𞤣𞤭 𞤑𞤭𞤤𞤭𞥅𞤳𞤭𞤴𞤢.
𞤉 𞤥𞤭 𞤼𞤮𞤪𞤮𞤥𞤢𞥄 𞤢𞤤𞤢𞥄𞤴𞤢𞤥 𞤥𞤭 𞤥𞤫𞤣𞥆𞤢 𞤫 𞤴𞤭𞤥𞤩𞤫.”
𞤅𞤫𞤴 𞤥𞤢𞤱𞤯𞤮 𞤧𞤮𞥅𞤶𞤭'𞤫𞤲 𞤮𞤲 𞤶𞤢𞤩𞤭 𞤮 𞤥𞤫𞤣𞥆𞤢 𞤫 𞤥𞤢𞤩𞥆𞤫.
𞤅𞤫𞤴 𞤄𞤵𞤤𞤵𞤧 𞤣𞤢𞤪𞤭𞥅 𞤣𞤮𞤱 𞤰𞤫𞤲𞤼𞤭𞤪𞤯𞤵𞤥 𞤧𞤵𞥅𞤣𞤵⹁ 𞤮 𞤰𞤫𞤬𞤼𞤢𞤲𞤭 𞤴𞤭𞤥𞤩𞤫 𞤩𞤫𞤲 𞤶𞤵𞤲'𞤺𞤮 𞤲'𞤺𞤢𞤥 𞤩𞤫 𞤲'𞤣𞤫''𞤭𞤼𞤢.
𞤐'𞤁𞤫 𞤩𞤫 𞤲'𞤣𞤫''𞤭𞤼𞤭⹁ 𞤮 𞤥𞤫𞤼𞤭𞤪𞤢𞤲𞤭𞤩𞤫 𞤯𞤫𞤥𞤲'𞤺𞤢𞤤 𞤋𞤦𞤪𞤢𞥄𞤲𞤭𞤴𞤢𞤲𞤳𞤮𞥅𞤪𞤫⹁ 𞤮 𞤱𞤭'𞤭⹁
|
Kuuɗe Lilaaɓe 22
“Onon bandiraaɓe am e danyooɓe am, kettindaneeyam mi wi'a'on goonga dow ko ngulloriiɗonyam.”
Nde ɓe nani e mo metiranaɓe Ibraaniyankoore ɓe ɓeydi de''utuki.
Nden o wi'iɓe,
“Min mi Yahuudankeejo danyaaɗo gariiri Tarsus nder leydi Kiliikiya.
Ammaa ɗo'o Urucaliima mawnumi.
Gamaaliya woni moodibbo am.
Kanko janginiyam Attawra maama'en meeɗen.
E mi tokki Allah e ɓernde go'o non no tokkirɗonmo hande.
Mi torriino tokkuɓe Laawol Yeesu haa mi warii woɓɓe.
Mi nangii worɓe haa e rewɓe, mi maɓɓiiɓe nder suudu cural.
Mawɗo Mawɓe Ardiiɓe Diina e Kawtal Mawɓe boo ɓe mbaaway tabbitinanki'on ko mbiimi'on ɗum goonga.
Daga to maɓɓe keɓumi ɗereeji yaaki to Yahuudanko'en wonɓe gariiri Dimasku.
Mi yahi ton nangoyki tokkuɓe Yeesu, mi waddaɓe Urucaliima ngam ɓe torree.
Bulus Wi'i No Tuubiri
“E mi dow laawol yaaki Dimasku, nde ɓadiimi gariiri ndin, caka nyalawma mi andaa mi anditaa sey wongol jayngol danewol tar ƴiwoyi daga dow yeynaniiyam.
Sey njanumi e leydi, nanmi wonde hononde e wi'ayam, ‘Caawulu, Caawulu, ngam ɗume torrataayam?’
Nootiimi mbiimi, ‘Mawɗo, an ɗum moye?’
O wi'iyam, ‘Min woni Yeesu Najarankeejo mo torrataa.’
Wonduɓe e am ngi'i jayngol ngol, ammaa ɓe nanaayi hononde metanayɗoyam on.
Nden mbiimi, ‘Joomiraawo, ko ngiɗɗaa mi waɗa?’
O wi'iyam, ‘Umma njahaa Dimasku.
Ton ɗum wi'atama ko ngaɗataa fuu.’
Wonduɓe e am njoganiiyam juuɗe haa nder gariiri Dimasku, ngam jayngol ngol wumniiyam.
“Nder gariiri ndin e woodi goɗɗo neɗɗo bi'eteeɗo Hanaaniya, kuloowo Joomiraawo, tokkuɗo Attawra, mo Yahuudanko'en jooɗiiɓe ton fuu manata.
O wari o darii yeeso am, o wi'iyam, ‘Bandiraawo am Caawulu, wumtu!’
Ɗon e ɗon mbumtumi ngiimoomi.
O wi'iyam, ‘Allah mo maama'en meeɗen suɓiima ngam andaa ko o yiɗi waɗuki, ngi'aa Aadiliijo maako, nanaa ko o wi'ata e honduko maako, ngam an andintamo yeeso yimɓe fuu dow ko ngiiɗaa e ko nanɗaa.
Jooni, ɗume ndentuɗaa?
Umma ɗum waɗanmaa baptisma, toroɗaa Allah yaafanomaa hakke maaɗa.’
Bulus Wa'ajinanay Yimɓe Naa' Yahuudanko'en
“Gaɗa mi wartii Urucaliima, e mi waɗa do'aare nder Wuro Ceniingo, sey ngiimi wahayu.
Nder wahayu ɗum, mi yi'i Joomiraawo e wi'ayam, ‘Yawnu, wurta Urucaliima, ngam yimɓe ɗo'o njaɓataa ko mbi'ataa dow am.’
Nden nootiimi mbiimi, ‘Joomiraawo, kamɓe e ko'e maɓɓe e ɓe andi mi nattii nder cuuɗi do'aare fuu, mi nangii tokkuɓe Yeesu, mi piyiiɓe, mi maɓɓiiɓe nder suudu cural.
Nde Istifaanus metanayɗo yimɓe dow maaɗa waraa, min e hoore am mi jaɓii warukimo, min reeni kolte barɓemo.’
Joomiraawo wi'iyam, ‘Umma, mi lilete to woɗɗi nder leƴƴi ɗi naa' Yahuudanko'en.’
”
Bulus Wi'ii No Roomankeejo
Yimɓe ɓen e kettindanii Bulus naaki o wi'i ka'a haala.
Sey ɓe ngulli sembee, ɓe mbi'i, “Mbareemo, itteemo daga nder duuniyaaru ndu'u!
O haanaayi aldeeki e yonki!”
E ɓe ngulla, e ɓe ɓortoo kolte maɓɓe, e ɓe nokka mbulmbuldi e ɓe cankitandi dow.
Sey mawɗo sooji'en on wi'i ɗum yaara Bulus nder wuro sooji'en, ɓe piyamo ngam ɓe anda ko waɗi yimɓe ɓen ngullirta dow maako nihi.
Nde ɓe kaɓɓimo ngam ɓe piyamo, sey Bulus wi'i ardiiɗo gonɗo ɗon, “Koo on ngoodi laamu fiiki Roomankeejo mo waɗanaaka kiita taw?”
Nde ardiiɗo on nani non, o yahi to mawɗo maako, o wi'i, “Ɗume ngiɗɗaa waɗankimo?
Ngam neɗɗo on o Roomankeejo!”
Sey mawɗo sooji'en on wari to Bulus, ƴamimo wi'i, “Wi'am goonga, a Roomankeejo?”
Bulus nootii, wi'i, “Ee, mi Roomankeejo!”
O wi'i Bulus, “Min, e ceede ɗuɗɗe keɓumi wartuki Roomankeejo.”
Bulus wi'imo, “Min boo mi Roomankeejo ngam danyooɓe am ngartii Roomanko'en.”
Ɗon e ɗon ciryinooɓe fiikimo alimo.
Mawɗo on huli, ngam o anditii Bulus no Roomankeejo, raɗɗum haa ɓe kaɓɓiriimo ɓoggi njamndi.
Bulus Yeeso Mawɓe Yahuudanko'en
Too, mawɗo sooji'en on e yiɗi anduki ko waɗi Yahuudanko'en ngulloyii Bulus.
Ngam non, nde weeti o waɗi ɗum fitti Bulus o noddi mawɓe ardiiɓe diina e Kawtal Mawɓe fuu ɓe kawrita.
O waddi Bulus yeeso maɓɓe.
|
𞤑𞤵𞥅𞤯𞤫 𞤂𞤭𞤤𞤢𞥄𞤩𞤫 𞥒𞥒
“𞤌𞤲𞤮𞤲 𞤦𞤢𞤲'𞤣𞤭𞤪𞤢𞥄𞤩𞤫 𞤢𞤥 𞤫 𞤣𞤢𞤻𞤮𞥅𞤩𞤫 𞤢𞤥⹁ 𞤳𞤫𞤼𞥆𞤭𞤲'𞤣𞤢𞤲𞤫𞥅𞤴𞤢𞤥 𞤥𞤭 𞤱𞤭'𞤢'𞤮𞤲 𞤺𞤮𞥅𞤲'𞤺𞤢 𞤣𞤮𞤱 𞤳𞤮 𞤲'𞤺𞤵𞤤𞥆𞤮𞤪𞤭𞥅𞤯𞤮𞤻𞤢𞤥.”
𞤐'𞤁𞤫 𞤩𞤫 𞤲𞤢𞤲𞤭 𞤫 𞤥𞤮 𞤥𞤫𞤼𞤭𞤪𞤢𞤲𞤢𞤩𞤫 𞤋𞤦𞤪𞤢𞥄𞤲𞤭𞤴𞤢𞤲𞤳𞤮𞥅𞤪𞤫 𞤩𞤫 𞤩𞤫𞤴𞤣𞤭 𞤣𞤫''𞤵𞤼𞤵𞤳𞤭.
𞤐'𞤁𞤫𞤲 𞤮 𞤱𞤭'𞤭𞤩𞤫⹁
“𞤃𞤭𞤲 𞤥𞤭 𞤒𞤢𞤸𞤵𞥅𞤣𞤢𞤲𞤳𞤫𞥅𞤶𞤮 𞤣𞤢𞤻𞤢𞥄𞤯𞤮 𞤺𞤢𞤪𞤭𞥅𞤪𞤭 𞤚𞤢𞤪𞤧𞤵𞤧 𞤲'𞤣𞤫𞤪 𞤤𞤫𞤴𞤣𞤭 𞤑𞤭𞤤𞤭𞥅𞤳𞤭𞤴𞤢.
𞤀𞤥𞥆𞤢𞥄 𞤯𞤮'𞤮 𞤓𞤪𞤵𞤷𞤢𞤤𞤭𞥅𞤥𞤢 𞤥𞤢𞤱𞤲𞤵𞤥𞤭.
𞤘𞤢𞤥𞤢𞥄𞤤𞤭𞤴𞤢 𞤱𞤮𞤲𞤭 𞤥𞤮𞥅𞤣𞤭𞤦𞥆𞤮 𞤢𞤥.
𞤑𞤢𞤲𞤳𞤮 𞤶𞤢𞤲'𞤺𞤭𞤲𞤭𞤴𞤢𞤥 𞤀𞤼𞥆𞤢𞤱𞤪𞤢 𞤥𞤢𞥄𞤥𞤢'𞤫𞤲 𞤥𞤫𞥅𞤯𞤫𞤲.
𞤉 𞤥𞤭 𞤼𞤮𞤳𞥆𞤭 𞤀𞤤𞥆𞤢𞤸 𞤫 𞤩𞤫𞤪𞤲'𞤣𞤫 𞤺𞤮'𞤮 𞤲𞤮𞤲 𞤲𞤮 𞤼𞤮𞤳𞥆𞤭𞤪𞤯𞤮𞤲𞤥𞤮 𞤸𞤢𞤲'𞤣𞤫.
𞤃𞤭 𞤼𞤮𞤪𞥆𞤭𞥅𞤲𞤮 𞤼𞤮𞤳𞥆𞤵𞤩𞤫 𞤂𞤢𞥄𞤱𞤮𞤤 𞤒𞤫𞥅𞤧𞤵 𞤸𞤢𞥄 𞤥𞤭 𞤱𞤢𞤪𞤭𞥅 𞤱𞤮𞤩𞥆𞤫.
𞤃𞤭 𞤲𞤢𞤲'𞤺𞤭𞥅 𞤱𞤮𞤪𞤩𞤫 𞤸𞤢𞥄 𞤫 𞤪𞤫𞤱𞤩𞤫⹁ 𞤥𞤭 𞤥𞤢𞤩𞥆𞤭𞥅𞤩𞤫 𞤲'𞤣𞤫𞤪 𞤧𞤵𞥅𞤣𞤵 𞤷𞤵𞤪𞤢𞤤.
𞤃𞤢𞤱𞤯𞤮 𞤃𞤢𞤱𞤩𞤫 𞤀𞤪𞤣𞤭𞥅𞤩𞤫 𞤁𞤭𞥅𞤲𞤢 𞤫 𞤑𞤢𞤱𞤼𞤢𞤤 𞤃𞤢𞤱𞤩𞤫 𞤦𞤮𞥅 𞤩𞤫 𞤲'𞤦𞤢𞥄𞤱𞤢𞤴 𞤼𞤢𞤦𞥆𞤭𞤼𞤭𞤲𞤢𞤲𞤳𞤭'𞤮𞤲 𞤳𞤮 𞤲'𞤦𞤭𞥅𞤥𞤭'𞤮𞤲 𞤯𞤵𞤥 𞤺𞤮𞥅𞤲'𞤺𞤢.
𞤁𞤢𞤺𞤢 𞤼𞤮 𞤥𞤢𞤩𞥆𞤫 𞤳𞤫𞤩𞤵𞤥𞤭 𞤯𞤫𞤪𞤫𞥅𞤶𞤭 𞤴𞤢𞥄𞤳𞤭 𞤼𞤮 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤱𞤮𞤲𞤩𞤫 𞤺𞤢𞤪𞤭𞥅𞤪𞤭 𞤁𞤭𞤥𞤢𞤧𞤳𞤵.
𞤃𞤭 𞤴𞤢𞤸𞤭 𞤼𞤮𞤲 𞤲𞤢𞤲'𞤺𞤮𞤴𞤳𞤭 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵⹁ 𞤥𞤭 𞤱𞤢𞤣𞥆𞤢𞤩𞤫 𞤓𞤪𞤵𞤷𞤢𞤤𞤭𞥅𞤥𞤢 𞤲'𞤺𞤢𞤥 𞤩𞤫 𞤼𞤮𞤪𞥆𞤫𞥅.
𞤄𞤵𞤤𞤵𞤧 𞤏𞤭'𞤭 𞤐𞤮 𞤚𞤵𞥅𞤦𞤭𞤪𞤭
“𞤉 𞤥𞤭 𞤣𞤮𞤱 𞤤𞤢𞥄𞤱𞤮𞤤 𞤴𞤢𞥄𞤳𞤭 𞤁𞤭𞤥𞤢𞤧𞤳𞤵⹁ 𞤲'𞤣𞤫 𞤩𞤢𞤣𞤭𞥅𞤥𞤭 𞤺𞤢𞤪𞤭𞥅𞤪𞤭 𞤲'𞤣𞤭𞤲⹁ 𞤷𞤢𞤳𞤢 𞤻𞤢𞤤𞤢𞤱𞤥𞤢 𞤥𞤭 𞤢𞤲'𞤣𞤢𞥄 𞤥𞤭 𞤢𞤲'𞤣𞤭𞤼𞤢𞥄 𞤧𞤫𞤴 𞤱𞤮𞤲'𞤺𞤮𞤤 𞤶𞤢𞤴𞤲'𞤺𞤮𞤤 𞤣𞤢𞤲𞤫𞤱𞤮𞤤 𞤼𞤢𞤪 𞤰𞤭𞤱𞤮𞤴𞤭 𞤣𞤢𞤺𞤢 𞤣𞤮𞤱 𞤴𞤫𞤴𞤲𞤢𞤲𞤭𞥅𞤴𞤢𞤥.
𞤅𞤫𞤴 𞤲'𞤶𞤢𞤲𞤵𞤥𞤭 𞤫 𞤤𞤫𞤴𞤣𞤭⹁ 𞤲𞤢𞤲𞤥𞤭 𞤱𞤮𞤲'𞤣𞤫 𞤸𞤮𞤲𞤮𞤲'𞤣𞤫 𞤫 𞤱𞤭'𞤢𞤴𞤢𞤥⹁ ‘𞤕𞤢𞥄𞤱𞤵𞤤𞤵⹁ 𞤕𞤢𞥄𞤱𞤵𞤤𞤵⹁ 𞤲'𞤺𞤢𞤥 𞤯𞤵𞤥𞤫 𞤼𞤮𞤪𞥆𞤢𞤼𞤢𞥄𞤴𞤢𞤥؟’
𞤐𞤮𞥅𞤼𞤭𞥅𞤥𞤭 𞤲'𞤦𞤭𞥅𞤥𞤭⹁ ‘𞤃𞤢𞤱𞤯𞤮⹁ 𞤢𞤲 𞤯𞤵𞤥 𞤥𞤮𞤴𞤫؟’
𞤌 𞤱𞤭'𞤭𞤴𞤢𞤥⹁ ‘𞤃𞤭𞤲 𞤱𞤮𞤲𞤭 𞤒𞤫𞥅𞤧𞤵 𞤐𞤢𞤶𞤢𞤪𞤢𞤲𞤳𞤫𞥅𞤶𞤮 𞤥𞤮 𞤼𞤮𞤪𞥆𞤢𞤼𞤢𞥄.’
𞤏𞤮𞤲'𞤣𞤵𞤩𞤫 𞤫 𞤢𞤥 𞤲'𞤺𞤭'𞤭 𞤶𞤢𞤴𞤲'𞤺𞤮𞤤 𞤲'𞤺𞤮𞤤⹁ 𞤢𞤥𞥆𞤢𞥄 𞤩𞤫 𞤲𞤢𞤲𞤢𞥄𞤴𞤭 𞤸𞤮𞤲𞤮𞤲'𞤣𞤫 𞤥𞤫𞤼𞤢𞤲𞤢𞤴𞤯𞤮𞤴𞤢𞤥 𞤮𞤲.
𞤐'𞤁𞤫𞤲 𞤲'𞤦𞤭𞥅𞤥𞤭⹁ ‘𞤔𞤮𞥅𞤥𞤭𞤪𞤢𞥄𞤱𞤮⹁ 𞤳𞤮 𞤲'𞤺𞤭𞤯𞥆𞤢𞥄 𞤥𞤭 𞤱𞤢𞤯𞤢؟’
𞤌 𞤱𞤭'𞤭𞤴𞤢𞤥⹁ ‘𞤓𞤥𞥆𞤢 𞤲'𞤶𞤢𞤸𞤢𞥄 𞤁𞤭𞤥𞤢𞤧𞤳𞤵.
𞤚𞤮𞤲 𞤯𞤵𞤥 𞤱𞤭'𞤢𞤼𞤢𞤥𞤢 𞤳𞤮 𞤲'𞤺𞤢𞤯𞤢𞤼𞤢𞥄 𞤬𞤵𞥅.’
𞤏𞤮𞤲'𞤣𞤵𞤩𞤫 𞤫 𞤢𞤥 𞤲'𞤶𞤮𞤺𞤢𞤲𞤭𞥅𞤴𞤢𞤥 𞤶𞤵𞥅𞤯𞤫 𞤸𞤢𞥄 𞤲'𞤣𞤫𞤪 𞤺𞤢𞤪𞤭𞥅𞤪𞤭 𞤁𞤭𞤥𞤢𞤧𞤳𞤵⹁ 𞤲'𞤺𞤢𞤥 𞤶𞤢𞤴𞤲'𞤺𞤮𞤤 𞤲'𞤺𞤮𞤤 𞤱𞤵𞤥𞤲𞤭𞥅𞤴𞤢𞤥.
“𞤐'𞤁𞤫𞤪 𞤺𞤢𞤪𞤭𞥅𞤪𞤭 𞤲'𞤣𞤭𞤲 𞤫 𞤱𞤮𞥅𞤣𞤭 𞤺𞤮𞤯𞥆𞤮 𞤲𞤫𞤯𞥆𞤮 𞤦𞤭'𞤫𞤼𞤫𞥅𞤯𞤮 𞤖𞤢𞤲𞤢𞥄𞤲𞤭𞤴𞤢⹁ 𞤳𞤵𞤤𞤮𞥅𞤱𞤮 𞤔𞤮𞥅𞤥𞤭𞤪𞤢𞥄𞤱𞤮⹁ 𞤼𞤮𞤳𞥆𞤵𞤯𞤮 𞤀𞤼𞥆𞤢𞤱𞤪𞤢⹁ 𞤥𞤮 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤶𞤮𞥅𞤯𞤭𞥅𞤩𞤫 𞤼𞤮𞤲 𞤬𞤵𞥅 𞤥𞤢𞤲𞤢𞤼𞤢.
𞤌 𞤱𞤢𞤪𞤭 𞤮 𞤣𞤢𞤪𞤭𞥅 𞤴𞤫𞥅𞤧𞤮 𞤢𞤥⹁ 𞤮 𞤱𞤭'𞤭𞤴𞤢𞤥⹁ ‘𞤄𞤢𞤲'𞤣𞤭𞤪𞤢𞥄𞤱𞤮 𞤢𞤥 𞤕𞤢𞥄𞤱𞤵𞤤𞤵⹁ 𞤱𞤵𞤥𞤼𞤵!’
𞤍𞤮𞤲 𞤫 𞤯𞤮𞤲 𞤲'𞤦𞤵𞤥𞤼𞤵𞤥𞤭 𞤲'𞤺𞤭𞥅𞤥𞤮𞥅𞤥𞤭.
𞤌 𞤱𞤭'𞤭𞤴𞤢𞤥⹁ ‘𞤀𞤤𞥆𞤢𞤸 𞤥𞤮 𞤥𞤢𞥄𞤥𞤢'𞤫𞤲 𞤥𞤫𞥅𞤯𞤫𞤲 𞤧𞤵𞤩𞤭𞥅𞤥𞤢 𞤲'𞤺𞤢𞤥 𞤢𞤲'𞤣𞤢𞥄 𞤳𞤮 𞤮 𞤴𞤭𞤯𞤭 𞤱𞤢𞤯𞤵𞤳𞤭⹁ 𞤲'𞤺𞤭'𞤢𞥄 𞤀𞥄𞤣𞤭𞤤𞤭𞥅𞤶𞤮 𞤥𞤢𞥄𞤳𞤮⹁ 𞤲𞤢𞤲𞤢𞥄 𞤳𞤮 𞤮 𞤱𞤭'𞤢𞤼𞤢 𞤫 𞤸𞤮𞤲'𞤣𞤵𞤳𞤮 𞤥𞤢𞥄𞤳𞤮⹁ 𞤲'𞤺𞤢𞤥 𞤢𞤲 𞤢𞤲'𞤣𞤭𞤲𞤼𞤢𞤥𞤮 𞤴𞤫𞥅𞤧𞤮 𞤴𞤭𞤥𞤩𞤫 𞤬𞤵𞥅 𞤣𞤮𞤱 𞤳𞤮 𞤲'𞤺𞤭𞥅𞤯𞤢𞥄 𞤫 𞤳𞤮 𞤲𞤢𞤲𞤯𞤢𞥄.
𞤔𞤮𞥅𞤲𞤭⹁ 𞤯𞤵𞤥𞤫 𞤲'𞤣𞤫𞤲𞤼𞤵𞤯𞤢𞥄؟
𞤓𞤥𞥆𞤢 𞤯𞤵𞤥 𞤱𞤢𞤯𞤢𞤲𞤥𞤢𞥄 𞤦𞤢𞤨𞤼𞤭𞤧𞤥𞤢⹁ 𞤼𞤮𞤪𞤮𞤯𞤢𞥄 𞤀𞤤𞥆𞤢𞤸 𞤴𞤢𞥄𞤬𞤢𞤲𞤮𞤥𞤢𞥄 𞤸𞤢𞤳𞥆𞤫 𞤥𞤢𞥄𞤯𞤢.’
𞤄𞤵𞤤𞤵𞤧 𞤏𞤢'𞤢𞤶𞤭𞤲𞤢𞤲𞤢𞤴 𞤒𞤭𞤥𞤩𞤫 𞤐𞤢𞥄' 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲
“𞤘𞤢𞤯𞤢 𞤥𞤭 𞤱𞤢𞤪𞤼𞤭𞥅 𞤓𞤪𞤵𞤷𞤢𞤤𞤭𞥅𞤥𞤢⹁ 𞤫 𞤥𞤭 𞤱𞤢𞤯𞤢 𞤣𞤮'𞤢𞥄𞤪𞤫 𞤲'𞤣𞤫𞤪 𞤏𞤵𞤪𞤮 𞤕𞤫𞤲𞤭𞥅𞤲'𞤺𞤮⹁ 𞤧𞤫𞤴 𞤲'𞤺𞤭𞥅𞤥𞤭 𞤱𞤢𞤸𞤢𞤴𞤵.
𞤐'𞤁𞤫𞤪 𞤱𞤢𞤸𞤢𞤴𞤵 𞤯𞤵𞤥⹁ 𞤥𞤭 𞤴𞤭'𞤭 𞤔𞤮𞥅𞤥𞤭𞤪𞤢𞥄𞤱𞤮 𞤫 𞤱𞤭'𞤢𞤴𞤢𞤥⹁ ‘𞤒𞤢𞤱𞤲𞤵⹁ 𞤱𞤵𞤪𞤼𞤢 𞤓𞤪𞤵𞤷𞤢𞤤𞤭𞥅𞤥𞤢⹁ 𞤲'𞤺𞤢𞤥 𞤴𞤭𞤥𞤩𞤫 𞤯𞤮'𞤮 𞤲'𞤶𞤢𞤩𞤢𞤼𞤢𞥄 𞤳𞤮 𞤲'𞤦𞤭'𞤢𞤼𞤢𞥄 𞤣𞤮𞤱 𞤢𞤥.’
𞤐'𞤁𞤫𞤲 𞤲𞤮𞥅𞤼𞤭𞥅𞤥𞤭 𞤲'𞤦𞤭𞥅𞤥𞤭⹁ ‘𞤔𞤮𞥅𞤥𞤭𞤪𞤢𞥄𞤱𞤮⹁ 𞤳𞤢𞤥𞤩𞤫 𞤫 𞤳𞤮'𞤫 𞤥𞤢𞤩𞥆𞤫 𞤫 𞤩𞤫 𞤢𞤲'𞤣𞤭 𞤥𞤭 𞤲𞤢𞤼𞥆𞤭𞥅 𞤲'𞤣𞤫𞤪 𞤷𞤵𞥅𞤯𞤭 𞤣𞤮'𞤢𞥄𞤪𞤫 𞤬𞤵𞥅⹁ 𞤥𞤭 𞤲𞤢𞤲'𞤺𞤭𞥅 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵⹁ 𞤥𞤭 𞤨𞤭𞤴𞤭𞥅𞤩𞤫⹁ 𞤥𞤭 𞤥𞤢𞤩𞥆𞤭𞥅𞤩𞤫 𞤲'𞤣𞤫𞤪 𞤧𞤵𞥅𞤣𞤵 𞤷𞤵𞤪𞤢𞤤.
𞤐'𞤁𞤫 𞤋𞤧𞤼𞤭𞤬𞤢𞥄𞤲𞤵𞤧 𞤥𞤫𞤼𞤢𞤲𞤢𞤴𞤯𞤮 𞤴𞤭𞤥𞤩𞤫 𞤣𞤮𞤱 𞤥𞤢𞥄𞤯𞤢 𞤱𞤢𞤪𞤢𞥄⹁ 𞤥𞤭𞤲 𞤫 𞤸𞤮𞥅𞤪𞤫 𞤢𞤥 𞤥𞤭 𞤶𞤢𞤩𞤭𞥅 𞤱𞤢𞤪𞤵𞤳𞤭𞤥𞤮⹁ 𞤥𞤭𞤲 𞤪𞤫𞥅𞤲𞤭 𞤳𞤮𞤤𞤼𞤫 𞤦𞤢𞤪𞤩𞤫𞤥𞤮.’
𞤔𞤮𞥅𞤥𞤭𞤪𞤢𞥄𞤱𞤮 𞤱𞤭'𞤭𞤴𞤢𞤥⹁ ‘𞤓𞤥𞥆𞤢⹁ 𞤥𞤭 𞤤𞤭𞤤𞤫𞤼𞤫 𞤼𞤮 𞤱𞤮𞤯𞥆𞤭 𞤲'𞤣𞤫𞤪 𞤤𞤫𞤰𞥆𞤭 𞤯𞤭 𞤲𞤢𞥄' 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲.’
”
𞤄𞤵𞤤𞤵𞤧 𞤏𞤭'𞤭𞥅 𞤐𞤮 𞤈𞤮𞥅𞤥𞤢𞤲𞤳𞤫𞥅𞤶𞤮
𞤒𞤭𞤥𞤩𞤫 𞤩𞤫𞤲 𞤫 𞤳𞤫𞤼𞥆𞤭𞤲'𞤣𞤢𞤲𞤭𞥅 𞤄𞤵𞤤𞤵𞤧 𞤲𞤢𞥄𞤳𞤭 𞤮 𞤱𞤭'𞤭 𞤳𞤢'𞤢 𞤸𞤢𞥄𞤤𞤢.
𞤅𞤫𞤴 𞤩𞤫 𞤲'𞤺𞤵𞤤𞥆𞤭 𞤧𞤫𞤲'𞤦𞤫𞥅⹁ 𞤩𞤫 𞤲'𞤦𞤭'𞤭⹁ “𞤐'𞤄𞤢𞤪𞤫𞥅𞤥𞤮⹁ 𞤭𞤼𞥆𞤫𞥅𞤥𞤮 𞤣𞤢𞤺𞤢 𞤲'𞤣𞤫𞤪 𞤣𞤵𞥅𞤲𞤭𞤴𞤢𞥄𞤪𞤵 𞤲'𞤣𞤵'𞤵!
𞤌 𞤸𞤢𞥄𞤲𞤢𞥄𞤴𞤭 𞤢𞤤𞤣𞤫𞥅𞤳𞤭 𞤫 𞤴𞤮𞤲𞤳𞤭!”
𞤉 𞤩𞤫 𞤲'𞤺𞤵𞤤𞥆𞤢⹁ 𞤫 𞤩𞤫 𞤩𞤮𞤪𞤼𞤮𞥅 𞤳𞤮𞤤𞤼𞤫 𞤥𞤢𞤩𞥆𞤫⹁ 𞤫 𞤩𞤫 𞤲𞤮𞤳𞥆𞤢 𞤲'𞤦𞤵𞤤𞤲'𞤦𞤵𞤤𞤣𞤭 𞤫 𞤩𞤫 𞤷𞤢𞤲𞤳𞤭𞤼𞤢𞤲'𞤣𞤭 𞤣𞤮𞤱.
𞤅𞤫𞤴 𞤥𞤢𞤱𞤯𞤮 𞤧𞤮𞥅𞤶𞤭'𞤫𞤲 𞤮𞤲 𞤱𞤭'𞤭 𞤯𞤵𞤥 𞤴𞤢𞥄𞤪𞤢 𞤄𞤵𞤤𞤵𞤧 𞤲'𞤣𞤫𞤪 𞤱𞤵𞤪𞤮 𞤧𞤮𞥅𞤶𞤭'𞤫𞤲⹁ 𞤩𞤫 𞤨𞤭𞤴𞤢𞤥𞤮 𞤲'𞤺𞤢𞤥 𞤩𞤫 𞤢𞤲'𞤣𞤢 𞤳𞤮 𞤱𞤢𞤯𞤭 𞤴𞤭𞤥𞤩𞤫 𞤩𞤫𞤲 𞤲'𞤺𞤵𞤤𞥆𞤭𞤪𞤼𞤢 𞤣𞤮𞤱 𞤥𞤢𞥄𞤳𞤮 𞤲𞤭𞤸𞤭.
𞤐'𞤁𞤫 𞤩𞤫 𞤳𞤢𞤩𞥆𞤭𞤥𞤮 𞤲'𞤺𞤢𞤥 𞤩𞤫 𞤨𞤭𞤴𞤢𞤥𞤮⹁ 𞤧𞤫𞤴 𞤄𞤵𞤤𞤵𞤧 𞤱𞤭'𞤭 𞤢𞤪𞤣𞤭𞥅𞤯𞤮 𞤺𞤮𞤲𞤯𞤮 𞤯𞤮𞤲⹁ “𞤑𞤮𞥅 𞤮𞤲 𞤲'𞤺𞤮𞥅𞤣𞤭 𞤤𞤢𞥄𞤥𞤵 𞤬𞤭𞥅𞤳𞤭 𞤈𞤮𞥅𞤥𞤢𞤲𞤳𞤫𞥅𞤶𞤮 𞤥𞤮 𞤱𞤢𞤯𞤢𞤲𞤢𞥄𞤳𞤢 𞤳𞤭𞥅𞤼𞤢 𞤼𞤢𞤱؟”
𞤐'𞤁𞤫 𞤢𞤪𞤣𞤭𞥅𞤯𞤮 𞤮𞤲 𞤲𞤢𞤲𞤭 𞤲𞤮𞤲⹁ 𞤮 𞤴𞤢𞤸𞤭 𞤼𞤮 𞤥𞤢𞤱𞤯𞤮 𞤥𞤢𞥄𞤳𞤮⹁ 𞤮 𞤱𞤭'𞤭⹁ “𞤍𞤵𞤥𞤫 𞤲'𞤺𞤭𞤯𞥆𞤢𞥄 𞤱𞤢𞤯𞤢𞤲𞤳𞤭𞤥𞤮؟
𞤐'𞤘𞤢𞤥 𞤲𞤫𞤯𞥆𞤮 𞤮𞤲 𞤮 𞤈𞤮𞥅𞤥𞤢𞤲𞤳𞤫𞥅𞤶𞤮!”
𞤅𞤫𞤴 𞤥𞤢𞤱𞤯𞤮 𞤧𞤮𞥅𞤶𞤭'𞤫𞤲 𞤮𞤲 𞤱𞤢𞤪𞤭 𞤼𞤮 𞤄𞤵𞤤𞤵𞤧⹁ 𞤰𞤢𞤥𞤭𞤥𞤮 𞤱𞤭'𞤭⹁ “𞤏𞤭'𞤢𞤥 𞤺𞤮𞥅𞤲'𞤺𞤢⹁ 𞤢 𞤈𞤮𞥅𞤥𞤢𞤲𞤳𞤫𞥅𞤶𞤮؟”
𞤄𞤵𞤤𞤵𞤧 𞤲𞤮𞥅𞤼𞤭𞥅⹁ 𞤱𞤭'𞤭⹁ “𞤉𞥅⹁ 𞤥𞤭 𞤈𞤮𞥅𞤥𞤢𞤲𞤳𞤫𞥅𞤶𞤮!”
𞤌 𞤱𞤭'𞤭 𞤄𞤵𞤤𞤵𞤧⹁ “𞤃𞤭𞤲⹁ 𞤫 𞤷𞤫𞥅𞤣𞤫 𞤯𞤵𞤯𞥆𞤫 𞤳𞤫𞤩𞤵𞤥𞤭 𞤱𞤢𞤪𞤼𞤵𞤳𞤭 𞤈𞤮𞥅𞤥𞤢𞤲𞤳𞤫𞥅𞤶𞤮.”
𞤄𞤵𞤤𞤵𞤧 𞤱𞤭'𞤭𞤥𞤮⹁ “𞤃𞤭𞤲 𞤦𞤮𞥅 𞤥𞤭 𞤈𞤮𞥅𞤥𞤢𞤲𞤳𞤫𞥅𞤶𞤮 𞤲'𞤺𞤢𞤥 𞤣𞤢𞤻𞤮𞥅𞤩𞤫 𞤢𞤥 𞤲'𞤺𞤢𞤪𞤼𞤭𞥅 𞤈𞤮𞥅𞤥𞤢𞤲𞤳𞤮'𞤫𞤲.”
𞤍𞤮𞤲 𞤫 𞤯𞤮𞤲 𞤷𞤭𞤪𞤴𞤭𞤲𞤮𞥅𞤩𞤫 𞤬𞤭𞥅𞤳𞤭𞤥𞤮 𞤢𞤤𞤭𞤥𞤮.
𞤃𞤢𞤱𞤯𞤮 𞤮𞤲 𞤸𞤵𞤤𞤭⹁ 𞤲'𞤺𞤢𞤥 𞤮 𞤢𞤲'𞤣𞤭𞤼𞤭𞥅 𞤄𞤵𞤤𞤵𞤧 𞤲𞤮 𞤈𞤮𞥅𞤥𞤢𞤲𞤳𞤫𞥅𞤶𞤮⹁ 𞤪𞤢𞤯𞥆𞤵𞤥 𞤸𞤢𞥄 𞤩𞤫 𞤳𞤢𞤩𞥆𞤭𞤪𞤭𞥅𞤥𞤮 𞤩𞤮𞤺𞥆𞤭 𞤲'𞤶𞤢𞤥𞤲'𞤣𞤭.
𞤄𞤵𞤤𞤵𞤧 𞤒𞤫𞥅𞤧𞤮 𞤃𞤢𞤱𞤩𞤫 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲
𞤚𞤮𞥅⹁ 𞤥𞤢𞤱𞤯𞤮 𞤧𞤮𞥅𞤶𞤭'𞤫𞤲 𞤮𞤲 𞤫 𞤴𞤭𞤯𞤭 𞤢𞤲'𞤣𞤵𞤳𞤭 𞤳𞤮 𞤱𞤢𞤯𞤭 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤲'𞤺𞤵𞤤𞥆𞤮𞤴𞤭𞥅 𞤄𞤵𞤤𞤵𞤧.
𞤐'𞤘𞤢𞤥 𞤲𞤮𞤲⹁ 𞤲'𞤣𞤫 𞤱𞤫𞥅𞤼𞤭 𞤮 𞤱𞤢𞤯𞤭 𞤯𞤵𞤥 𞤬𞤭𞤼𞥆𞤭 𞤄𞤵𞤤𞤵𞤧 𞤮 𞤲𞤮𞤣𞥆𞤭 𞤥𞤢𞤱𞤩𞤫 𞤢𞤪𞤣𞤭𞥅𞤩𞤫 𞤣𞤭𞥅𞤲𞤢 𞤫 𞤑𞤢𞤱𞤼𞤢𞤤 𞤃𞤢𞤱𞤩𞤫 𞤬𞤵𞥅 𞤩𞤫 𞤳𞤢𞤱𞤪𞤭𞤼𞤢.
𞤌 𞤱𞤢𞤣𞥆𞤭 𞤄𞤵𞤤𞤵𞤧 𞤴𞤫𞥅𞤧𞤮 𞤥𞤢𞤩𞥆𞤫.
|
Kuuɗe Lilaaɓe 23
Bulus sutii Kawtal Mawɓe, wi'iɓe, “Bandiraaɓe am, e ɓernde laaɓunde tokkirmi Allah daga arande haa warki hande.”
Sey Hanaaniya, Mawɗo Mawɓe Ardiiɓe Diina wi'i dariiɓe haade Bulus piya honduko maako.
Sey Bulus wi'imo, “An maa Allah fiyete, an munaafukiijo!
A jooɗi ngam ngaɗanaayam kiita dow dooka Attawra, ammaa an a yewii dooka ɗum ngam a wi'i mi fiyee.”
Dariiɓe haade maako mbi'imo, “A huɗu Mawɗo Mawɓe Ardiiɓe Diina mo Allah suɓi?”
Bulus wi'i, “Bandiraaɓe am, mi andaa o Mawɗo Mawɓe Ardiiɓe Diina, ngam aayaare wi'ii, ‘Taa' huɗu ardiiɗo lenyol!’
”
Nde Bulus anditi woɓɓe nder kawtal ngal ɓe Saadusanko'en, woɓɓe nder maɓɓe boo ɓe Faarisanko'en, o wi'i e sembe, “Bandiraaɓe am, min mi Faarisankeejo, ɓii Faarisanko'en.
Mi wulla dow kammunde nde ngoodumi dow ummaaki mayɓe.”
Nde o wi'i non, sey Faarisanko'en e Saadusanko'en puɗɗi yeddootirki.
Kawtal ngal sendii ɗiɗi, ngam Saadusanko'en mbi'i ummaaki mayɓe walaa, malaa'ika'en ngalaa, ruuhuuji ngalaa, ammaa Faarisanko'en e mbi'a ɗum fuu tatum e ɗum woodi.
Geddi ɓeydi ummaaki.
Woɓɓe daga nder moodiɓɓe Attawra nder Faarisanko'en ndari, ummini geddi kalluɗi, ɓe mbi'i, “Min ngi'aayi goɗɗum ko halli ko neɗɗo o'o waɗi.
Ɗum gaɗotooɗum ruuhu koo malaa'ikaajo meddii e maako!”
Geddi ɗin ngarti kalluɗi haa mawɗo sooji'en on huli to Bulus ciccitee.
Ngam non o wi'i sooji'en maako njaha teetoya Bulus to yimɓe e sembe, ɓe njaaramo wuro sooji'en.
Nder jemmaare nden Joomiraawo wangi haade Bulus, wi'imo, “Taa' hulu!
Non no andinirɗaa habaru am nder Urucaliima, doole ngaɗaa non nder gariiri Rooma.”
Dabare Waruki Bulus
Nde weeti, woɓɓe Yahuudanko'en kawti ko'e, ɓe kunii wiiki ɓe njarataa ɓe nyaamataa sey to ɓe mbarii Bulus.
Kaɓɓuɓe dabare nden ɓurii yimɓe 40.
Ɓe njahi to mawɓe ardiiɓe diina e mawɓe, ɓe mbi'iɓe, “Min kunanake Allah min njarataa min nyaamataa, sey to min mbarii Bulus.
Jooni, onon e Kawtal Mawɓe, mbi'ee mawɗo sooji'en o waddana'on Bulus, ngaɗon bo on ngiɗi ɓeydon nanuki ko o wi'ata.
Minon boo, e min ciryii warukimo ko o yottoo to mooɗon.”
Ammaa ɓii minyiraawo Bulus debbo nanii ko ɗum ciryii.
Ngam non o yahi to wuro sooji'en ngon, o natti, o wi'ika Bulus.
Sey Bulus noddi go'oto nder ardiiɓe sooji'en, wi'imo, “Yaaru kayeejo o'o to mawɗo mooɗon, ngam e mo woodi ko o wi'atamo.”
Sey ardiiɗo sooji'en on yaarimo to mawɗo on, o wi'imo, “Nangaaɗo bi'eteeɗo Bulus noddiyam, toriiyam mi wadda kayeejo o'o to maaɗa, ngam e woodi ko o wi'atama.”
Mawɗo on nangi jungo maako, fooɗimo wuttudu, ƴamimo, wi'imo, “Ɗume ngiɗɗaa wi'ukiyam?”
Kayeejo on nootii, wi'i, “Ardiiɓe Yahuudanko'en kawtii hoore jaango ɓe torete njaaranaaɓe Bulus yeeso Kawtal Mawɓe, ɓe ngaɗay bo e ɓe ngiɗi ɓe ɓeyda nanuki ko o wi'ata.
Ammaa taa' jaɓu ko ɓe mbi'i!
Ngam ko ɓuri yimɓe 40 nder maɓɓe ciryake taɓɓaakimo dow laawol.
Ɓe fuu ɓe kunake ɓe njarataa ɓe nyaamataa sey to ɓe mbariimo.
Jooni ɓe ciryake, e ɓe keɗii ko ngaɗataa.”
Mawɗo on wi'i kayeejo on, “Taa' wi'u koo moye a wi'iiyamka.”
Sey o ali kayeejo on dilli.
Bulus Yaaraama Kaysaariya
Sey mawɗo sooji'en on noddi ardiiɓe sooji'en muuɗum ɗiɗo, wi'iɓe, “Ciryee sooji'en 200 e sooji'en waɗɗotooɓe pucci kamɓe 70 e sooji'en jogotooɓe labbe 200, nangon laawol yaaki gariiri Kaysaariya njamndi joweenayi hande jemma.
Ciryee pucci ɗi Bulus waɗɗotoo njaaronmo jam to Felis gomnaajo.”
Mawɗo on windi ɗerewol, wi'i, “Min, Kalawdiyus Lisiya, e mi hownumaa, yaa Felis, laamiiɗo mawɗo.
Neɗɗo mo lildoymaami, ardiiɓe Yahuudanko'en nangiimo, e ngiɗi warkimo.
Nde ɗum wi'iyam o Roomankeejo, mi yaadii e sooji'en, teetumoomi.
Nde e mi yiɗi anduki ko ɓe ngulloriimo, njaarumoomi yeeso Kawtal Mawɓe Yahuudanko'en.
Mi tawii dow dooka maɓɓe tan ɓe ngulloriimo, ammaa ko ɓe ngulloriimo hewtaayi o waree koo o maɓɓee nder suudu cural.
Nde ɗum wi'iyam Yahuudanko'en ciryake dabare warukimo, ɗon e ɗon mi lildoyiimo to maaɗa.
Mi wi'i gulloyiiɓemo njaha mbi'a ko o waɗi yeeso maaɗa.”
Sooji'en ɓen ngaɗi ko mawɗo maɓɓe wi'iɓe, ɓe kocci Bulus jemma, ɓe njaarimo gariiri Antifaatiris.
Nde fini, sooji'en garɓe e koyɗe co''ii wuro sooji'en.
Ɓe aldi Bulus e sooji'en waɗɗotooɓe pucci njaada e maako.
Nde sooji'en waɗɗiiɓe pucci ɓen njottii Kaysaariya, ɓe kokki gomnaajo on ɗerewol ngol, ɓe ali Bulus to jungo maako.
Nde gomnaajo on jangi ɗerewol ngol, o ƴami ndiye leydi Bulus danyaa.
Nde o nani Bulus no neɗɗo leydi Kiliikiya, o wi'imo, “Mi nanay ko mbi'ataa to gulliiɓema ngarii.”
Sey o wi'i reenooɓe ndeena Bulus nder laamorde nde Hirudus mahi.
|
𞤑𞤵𞥅𞤯𞤫 𞤂𞤭𞤤𞤢𞥄𞤩𞤫 𞥒𞥓
𞤄𞤵𞤤𞤵𞤧 𞤧𞤵𞤼𞤭𞥅 𞤑𞤢𞤱𞤼𞤢𞤤 𞤃𞤢𞤱𞤩𞤫⹁ 𞤱𞤭'𞤭𞤩𞤫⹁ “𞤄𞤢𞤲'𞤣𞤭𞤪𞤢𞥄𞤩𞤫 𞤢𞤥⹁ 𞤫 𞤩𞤫𞤪𞤲'𞤣𞤫 𞤤𞤢𞥄𞤩𞤵𞤲'𞤣𞤫 𞤼𞤮𞤳𞥆𞤭𞤪𞤥𞤭 𞤀𞤤𞥆𞤢𞤸 𞤣𞤢𞤺𞤢 𞤢𞤪𞤢𞤲'𞤣𞤫 𞤸𞤢𞥄 𞤱𞤢𞤪𞤳𞤭 𞤸𞤢𞤲'𞤣𞤫.”
𞤅𞤫𞤴 𞤖𞤢𞤲𞤢𞥄𞤲𞤭𞤴𞤢⹁ 𞤃𞤢𞤱𞤯𞤮 𞤃𞤢𞤱𞤩𞤫 𞤀𞤪𞤣𞤭𞥅𞤩𞤫 𞤁𞤭𞥅𞤲𞤢 𞤱𞤭'𞤭 𞤣𞤢𞤪𞤭𞥅𞤩𞤫 𞤸𞤢𞥄𞤣𞤫 𞤄𞤵𞤤𞤵𞤧 𞤨𞤭𞤴𞤢 𞤸𞤮𞤲'𞤣𞤵𞤳𞤮 𞤥𞤢𞥄𞤳𞤮.
𞤅𞤫𞤴 𞤄𞤵𞤤𞤵𞤧 𞤱𞤭'𞤭𞤥𞤮⹁ “𞤀𞤲 𞤥𞤢𞥄 𞤀𞤤𞥆𞤢𞤸 𞤬𞤭𞤴𞤫𞤼𞤫⹁ 𞤢𞤲 𞤥𞤵𞤲𞤢𞥄𞤬𞤵𞤳𞤭𞥅𞤶𞤮!
𞤀 𞤶𞤮𞥅𞤯𞤭 𞤲'𞤺𞤢𞤥 𞤲'𞤺𞤢𞤯𞤢𞤲𞤢𞥄𞤴𞤢𞤥 𞤳𞤭𞥅𞤼𞤢 𞤣𞤮𞤱 𞤣𞤮𞥅𞤳𞤢 𞤀𞤼𞥆𞤢𞤱𞤪𞤢⹁ 𞤢𞤥𞥆𞤢𞥄 𞤢𞤲 𞤢 𞤴𞤫𞤱𞤭𞥅 𞤣𞤮𞥅𞤳𞤢 𞤯𞤵𞤥 𞤲'𞤺𞤢𞤥 𞤢 𞤱𞤭'𞤭 𞤥𞤭 𞤬𞤭𞤴𞤫𞥅.”
𞤁𞤢𞤪𞤭𞥅𞤩𞤫 𞤸𞤢𞥄𞤣𞤫 𞤥𞤢𞥄𞤳𞤮 𞤲'𞤦𞤭'𞤭𞤥𞤮⹁ “𞤀 𞤸𞤵𞤯𞤵 𞤃𞤢𞤱𞤯𞤮 𞤃𞤢𞤱𞤩𞤫 𞤀𞤪𞤣𞤭𞥅𞤩𞤫 𞤁𞤭𞥅𞤲𞤢 𞤥𞤮 𞤀𞤤𞥆𞤢𞤸 𞤧𞤵𞤩𞤭؟”
𞤄𞤵𞤤𞤵𞤧 𞤱𞤭'𞤭⹁ “𞤄𞤢𞤲'𞤣𞤭𞤪𞤢𞥄𞤩𞤫 𞤢𞤥⹁ 𞤥𞤭 𞤢𞤲'𞤣𞤢𞥄 𞤮 𞤃𞤢𞤱𞤯𞤮 𞤃𞤢𞤱𞤩𞤫 𞤀𞤪𞤣𞤭𞥅𞤩𞤫 𞤁𞤭𞥅𞤲𞤢⹁ 𞤲'𞤺𞤢𞤥 𞤢𞥄𞤴𞤢𞥄𞤪𞤫 𞤱𞤭'𞤭𞥅⹁ ‘𞤚𞤢𞥄' 𞤸𞤵𞤯𞤵 𞤢𞤪𞤣𞤭𞥅𞤯𞤮 𞤤𞤫𞤻𞤮𞤤!’
”
𞤐'𞤁𞤫 𞤄𞤵𞤤𞤵𞤧 𞤢𞤲'𞤣𞤭𞤼𞤭 𞤱𞤮𞤩𞥆𞤫 𞤲'𞤣𞤫𞤪 𞤳𞤢𞤱𞤼𞤢𞤤 𞤲'𞤺𞤢𞤤 𞤩𞤫 𞤅𞤢𞥄𞤣𞤵𞤧𞤢𞤲𞤳𞤮'𞤫𞤲⹁ 𞤱𞤮𞤩𞥆𞤫 𞤲'𞤣𞤫𞤪 𞤥𞤢𞤩𞥆𞤫 𞤦𞤮𞥅 𞤩𞤫 𞤊𞤢𞥄𞤪𞤭𞤧𞤢𞤲𞤳𞤮'𞤫𞤲⹁ 𞤮 𞤱𞤭'𞤭 𞤫 𞤧𞤫𞤲'𞤦𞤫⹁ “𞤄𞤢𞤲'𞤣𞤭𞤪𞤢𞥄𞤩𞤫 𞤢𞤥⹁ 𞤥𞤭𞤲 𞤥𞤭 𞤊𞤢𞥄𞤪𞤭𞤧𞤢𞤲𞤳𞤫𞥅𞤶𞤮⹁ 𞤩𞤭𞥅 𞤊𞤢𞥄𞤪𞤭𞤧𞤢𞤲𞤳𞤮'𞤫𞤲.
𞤃𞤭 𞤱𞤵𞤤𞥆𞤢 𞤣𞤮𞤱 𞤳𞤢𞤥𞥆𞤵𞤲'𞤣𞤫 𞤲'𞤣𞤫 𞤲'𞤺𞤮𞥅𞤣𞤵𞤥𞤭 𞤣𞤮𞤱 𞤵𞤥𞥆𞤢𞥄𞤳𞤭 𞤥𞤢𞤴𞤩𞤫.”
𞤐'𞤁𞤫 𞤮 𞤱𞤭'𞤭 𞤲𞤮𞤲⹁ 𞤧𞤫𞤴 𞤊𞤢𞥄𞤪𞤭𞤧𞤢𞤲𞤳𞤮'𞤫𞤲 𞤫 𞤅𞤢𞥄𞤣𞤵𞤧𞤢𞤲𞤳𞤮'𞤫𞤲 𞤨𞤵𞤯𞥆𞤭 𞤴𞤫𞤣𞥆𞤮𞥅𞤼𞤭𞤪𞤳𞤭.
𞤑𞤢𞤱𞤼𞤢𞤤 𞤲'𞤺𞤢𞤤 𞤧𞤫𞤲'𞤣𞤭𞥅 𞤯𞤭𞤯𞤭⹁ 𞤲'𞤺𞤢𞤥 𞤅𞤢𞥄𞤣𞤵𞤧𞤢𞤲𞤳𞤮'𞤫𞤲 𞤲'𞤦𞤭'𞤭 𞤵𞤥𞥆𞤢𞥄𞤳𞤭 𞤥𞤢𞤴𞤩𞤫 𞤱𞤢𞤤𞤢𞥄⹁ 𞤥𞤢𞤤𞤢𞥄'𞤭𞤳𞤢'𞤫𞤲 𞤲'𞤺𞤢𞤤𞤢𞥄⹁ 𞤪𞤵𞥅𞤸𞤵𞥅𞤶𞤭 𞤲'𞤺𞤢𞤤𞤢𞥄⹁ 𞤢𞤥𞥆𞤢𞥄 𞤊𞤢𞥄𞤪𞤭𞤧𞤢𞤲𞤳𞤮'𞤫𞤲 𞤫 𞤲'𞤦𞤭'𞤢 𞤯𞤵𞤥 𞤬𞤵𞥅 𞤼𞤢𞤼𞤵𞤥 𞤫 𞤯𞤵𞤥 𞤱𞤮𞥅𞤣𞤭.
𞤘𞤫𞤣𞥆𞤭 𞤩𞤫𞤴𞤣𞤭 𞤵𞤥𞥆𞤢𞥄𞤳𞤭.
𞤏𞤮𞤩𞥆𞤫 𞤣𞤢𞤺𞤢 𞤲'𞤣𞤫𞤪 𞤥𞤮𞥅𞤣𞤭𞤩𞥆𞤫 𞤀𞤼𞥆𞤢𞤱𞤪𞤢 𞤲'𞤣𞤫𞤪 𞤊𞤢𞥄𞤪𞤭𞤧𞤢𞤲𞤳𞤮'𞤫𞤲 𞤲'𞤣𞤢𞤪𞤭⹁ 𞤵𞤥𞥆𞤭𞤲𞤭 𞤺𞤫𞤣𞥆𞤭 𞤳𞤢𞤤𞥆𞤵𞤯𞤭⹁ 𞤩𞤫 𞤲'𞤦𞤭'𞤭⹁ “𞤃𞤭𞤲 𞤲'𞤺𞤭'𞤢𞥄𞤴𞤭 𞤺𞤮𞤯𞥆𞤵𞤥 𞤳𞤮 𞤸𞤢𞤤𞥆𞤭 𞤳𞤮 𞤲𞤫𞤯𞥆𞤮 𞤮'𞤮 𞤱𞤢𞤯𞤭.
𞤍𞤵𞤥 𞤺𞤢𞤯𞤮𞤼𞤮𞥅𞤯𞤵𞤥 𞤪𞤵𞥅𞤸𞤵 𞤳𞤮𞥅 𞤥𞤢𞤤𞤢𞥄'𞤭𞤳𞤢𞥄𞤶𞤮 𞤥𞤫𞤣𞥆𞤭𞥅 𞤫 𞤥𞤢𞥄𞤳𞤮!”
𞤘𞤫𞤣𞥆𞤭 𞤯𞤭𞤲 𞤲'𞤺𞤢𞤪𞤼𞤭 𞤳𞤢𞤤𞥆𞤵𞤯𞤭 𞤸𞤢𞥄 𞤥𞤢𞤱𞤯𞤮 𞤧𞤮𞥅𞤶𞤭'𞤫𞤲 𞤮𞤲 𞤸𞤵𞤤𞤭 𞤼𞤮 𞤄𞤵𞤤𞤵𞤧 𞤷𞤭𞤷𞥆𞤭𞤼𞤫𞥅.
𞤐'𞤘𞤢𞤥 𞤲𞤮𞤲 𞤮 𞤱𞤭'𞤭 𞤧𞤮𞥅𞤶𞤭'𞤫𞤲 𞤥𞤢𞥄𞤳𞤮 𞤲'𞤶𞤢𞤸𞤢 𞤼𞤫𞥅𞤼𞤮𞤴𞤢 𞤄𞤵𞤤𞤵𞤧 𞤼𞤮 𞤴𞤭𞤥𞤩𞤫 𞤫 𞤧𞤫𞤲'𞤦𞤫⹁ 𞤩𞤫 𞤲'𞤶𞤢𞥄𞤪𞤢𞤥𞤮 𞤱𞤵𞤪𞤮 𞤧𞤮𞥅𞤶𞤭'𞤫𞤲.
𞤐'𞤁𞤫𞤪 𞤶𞤫𞤥𞥆𞤢𞥄𞤪𞤫 𞤲'𞤣𞤫𞤲 𞤔𞤮𞥅𞤥𞤭𞤪𞤢𞥄𞤱𞤮 𞤱𞤢𞤲'𞤺𞤭 𞤸𞤢𞥄𞤣𞤫 𞤄𞤵𞤤𞤵𞤧⹁ 𞤱𞤭'𞤭𞤥𞤮⹁ “𞤚𞤢𞥄' 𞤸𞤵𞤤𞤵!
𞤐𞤮𞤲 𞤲𞤮 𞤢𞤲'𞤣𞤭𞤲𞤭𞤪𞤯𞤢𞥄 𞤸𞤢𞤦𞤢𞤪𞤵 𞤢𞤥 𞤲'𞤣𞤫𞤪 𞤓𞤪𞤵𞤷𞤢𞤤𞤭𞥅𞤥𞤢⹁ 𞤣𞤮𞥅𞤤𞤫 𞤲'𞤺𞤢𞤯𞤢𞥄 𞤲𞤮𞤲 𞤲'𞤣𞤫𞤪 𞤺𞤢𞤪𞤭𞥅𞤪𞤭 𞤈𞤮𞥅𞤥𞤢.”
𞤁𞤢𞤦𞤢𞤪𞤫 𞤏𞤢𞤪𞤵𞤳𞤭 𞤄𞤵𞤤𞤵𞤧
𞤐'𞤁𞤫 𞤱𞤫𞥅𞤼𞤭⹁ 𞤱𞤮𞤩𞥆𞤫 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤳𞤢𞤱𞤼𞤭 𞤳𞤮'𞤫⹁ 𞤩𞤫 𞤳𞤵𞤲𞤭𞥅 𞤱𞤭𞥅𞤳𞤭 𞤩𞤫 𞤲'𞤶𞤢𞤪𞤢𞤼𞤢𞥄 𞤩𞤫 𞤻𞤢𞥄𞤥𞤢𞤼𞤢𞥄 𞤧𞤫𞤴 𞤼𞤮 𞤩𞤫 𞤲'𞤦𞤢𞤪𞤭𞥅 𞤄𞤵𞤤𞤵𞤧.
𞤑𞤢𞤩𞥆𞤵𞤩𞤫 𞤣𞤢𞤦𞤢𞤪𞤫 𞤲'𞤣𞤫𞤲 𞤩𞤵𞤪𞤭𞥅 𞤴𞤭𞤥𞤩𞤫 𞥔𞥐.
𞤇𞤫 𞤲'𞤶𞤢𞤸𞤭 𞤼𞤮 𞤥𞤢𞤱𞤩𞤫 𞤢𞤪𞤣𞤭𞥅𞤩𞤫 𞤣𞤭𞥅𞤲𞤢 𞤫 𞤥𞤢𞤱𞤩𞤫⹁ 𞤩𞤫 𞤲'𞤦𞤭'𞤭𞤩𞤫⹁ “𞤃𞤭𞤲 𞤳𞤵𞤲𞤢𞤲𞤢𞤳𞤫 𞤀𞤤𞥆𞤢𞤸 𞤥𞤭𞤲 𞤲'𞤶𞤢𞤪𞤢𞤼𞤢𞥄 𞤥𞤭𞤲 𞤻𞤢𞥄𞤥𞤢𞤼𞤢𞥄⹁ 𞤧𞤫𞤴 𞤼𞤮 𞤥𞤭𞤲 𞤲'𞤦𞤢𞤪𞤭𞥅 𞤄𞤵𞤤𞤵𞤧.
𞤔𞤮𞥅𞤲𞤭⹁ 𞤮𞤲𞤮𞤲 𞤫 𞤑𞤢𞤱𞤼𞤢𞤤 𞤃𞤢𞤱𞤩𞤫⹁ 𞤲'𞤦𞤭'𞤫𞥅 𞤥𞤢𞤱𞤯𞤮 𞤧𞤮𞥅𞤶𞤭'𞤫𞤲 𞤮 𞤱𞤢𞤣𞥆𞤢𞤲𞤢'𞤮𞤲 𞤄𞤵𞤤𞤵𞤧⹁ 𞤲'𞤺𞤢𞤯𞤮𞤲 𞤦𞤮 𞤮𞤲 𞤲'𞤺𞤭𞤯𞤭 𞤩𞤫𞤴𞤣𞤮𞤲 𞤲𞤢𞤲𞤵𞤳𞤭 𞤳𞤮 𞤮 𞤱𞤭'𞤢𞤼𞤢.
𞤃𞤭𞤲𞤮𞤲 𞤦𞤮𞥅⹁ 𞤫 𞤥𞤭𞤲 𞤷𞤭𞤪𞤴𞤭𞥅 𞤱𞤢𞤪𞤵𞤳𞤭𞤥𞤮 𞤳𞤮 𞤮 𞤴𞤮𞤼𞥆𞤮𞥅 𞤼𞤮 𞤥𞤮𞥅𞤯𞤮𞤲.”
𞤀𞤥𞥆𞤢𞥄 𞤩𞤭𞥅 𞤥𞤭𞤻𞤭𞤪𞤢𞥄𞤱𞤮 𞤄𞤵𞤤𞤵𞤧 𞤣𞤫𞤦𞥆𞤮 𞤲𞤢𞤲𞤭𞥅 𞤳𞤮 𞤯𞤵𞤥 𞤷𞤭𞤪𞤴𞤭𞥅.
𞤐'𞤘𞤢𞤥 𞤲𞤮𞤲 𞤮 𞤴𞤢𞤸𞤭 𞤼𞤮 𞤱𞤵𞤪𞤮 𞤧𞤮𞥅𞤶𞤭'𞤫𞤲 𞤲'𞤺𞤮𞤲⹁ 𞤮 𞤲𞤢𞤼𞥆𞤭⹁ 𞤮 𞤱𞤭'𞤭𞤳𞤢 𞤄𞤵𞤤𞤵𞤧.
𞤅𞤫𞤴 𞤄𞤵𞤤𞤵𞤧 𞤲𞤮𞤣𞥆𞤭 𞤺𞤮'𞤮𞤼𞤮 𞤲'𞤣𞤫𞤪 𞤢𞤪𞤣𞤭𞥅𞤩𞤫 𞤧𞤮𞥅𞤶𞤭'𞤫𞤲⹁ 𞤱𞤭'𞤭𞤥𞤮⹁ “𞤒𞤢𞥄𞤪𞤵 𞤳𞤢𞤴𞤫𞥅𞤶𞤮 𞤮'𞤮 𞤼𞤮 𞤥𞤢𞤱𞤯𞤮 𞤥𞤮𞥅𞤯𞤮𞤲⹁ 𞤲'𞤺𞤢𞤥 𞤫 𞤥𞤮 𞤱𞤮𞥅𞤣𞤭 𞤳𞤮 𞤮 𞤱𞤭'𞤢𞤼𞤢𞤥𞤮.”
𞤅𞤫𞤴 𞤢𞤪𞤣𞤭𞥅𞤯𞤮 𞤧𞤮𞥅𞤶𞤭'𞤫𞤲 𞤮𞤲 𞤴𞤢𞥄𞤪𞤭𞤥𞤮 𞤼𞤮 𞤥𞤢𞤱𞤯𞤮 𞤮𞤲⹁ 𞤮 𞤱𞤭'𞤭𞤥𞤮⹁ “𞤐𞤢𞤲'𞤺𞤢𞥄𞤯𞤮 𞤦𞤭'𞤫𞤼𞤫𞥅𞤯𞤮 𞤄𞤵𞤤𞤵𞤧 𞤲𞤮𞤣𞥆𞤭𞤴𞤢𞤥⹁ 𞤼𞤮𞤪𞤭𞥅𞤴𞤢𞤥 𞤥𞤭 𞤱𞤢𞤣𞥆𞤢 𞤳𞤢𞤴𞤫𞥅𞤶𞤮 𞤮'𞤮 𞤼𞤮 𞤥𞤢𞥄𞤯𞤢⹁ 𞤲'𞤺𞤢𞤥 𞤫 𞤱𞤮𞥅𞤣𞤭 𞤳𞤮 𞤮 𞤱𞤭'𞤢𞤼𞤢𞤥𞤢.”
𞤃𞤢𞤱𞤯𞤮 𞤮𞤲 𞤲𞤢𞤲'𞤺𞤭 𞤶𞤵𞤲'𞤺𞤮 𞤥𞤢𞥄𞤳𞤮⹁ 𞤬𞤮𞥅𞤯𞤭𞤥𞤮 𞤱𞤵𞤼𞥆𞤵𞤣𞤵⹁ 𞤰𞤢𞤥𞤭𞤥𞤮⹁ 𞤱𞤭'𞤭𞤥𞤮⹁ “𞤍𞤵𞤥𞤫 𞤲'𞤺𞤭𞤯𞥆𞤢𞥄 𞤱𞤭'𞤵𞤳𞤭𞤴𞤢𞤥؟”
𞤑𞤢𞤴𞤫𞥅𞤶𞤮 𞤮𞤲 𞤲𞤮𞥅𞤼𞤭𞥅⹁ 𞤱𞤭'𞤭⹁ “𞤀𞤪𞤣𞤭𞥅𞤩𞤫 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤳𞤢𞤱𞤼𞤭𞥅 𞤸𞤮𞥅𞤪𞤫 𞤶𞤢𞥄𞤲'𞤺𞤮 𞤩𞤫 𞤼𞤮𞤪𞤫𞤼𞤫 𞤲'𞤶𞤢𞥄𞤪𞤢𞤲𞤢𞥄𞤩𞤫 𞤄𞤵𞤤𞤵𞤧 𞤴𞤫𞥅𞤧𞤮 𞤑𞤢𞤱𞤼𞤢𞤤 𞤃𞤢𞤱𞤩𞤫⹁ 𞤩𞤫 𞤲'𞤺𞤢𞤯𞤢𞤴 𞤦𞤮 𞤫 𞤩𞤫 𞤲'𞤺𞤭𞤯𞤭 𞤩𞤫 𞤩𞤫𞤴𞤣𞤢 𞤲𞤢𞤲𞤵𞤳𞤭 𞤳𞤮 𞤮 𞤱𞤭'𞤢𞤼𞤢.
𞤀𞤥𞥆𞤢𞥄 𞤼𞤢𞥄' 𞤶𞤢𞤩𞤵 𞤳𞤮 𞤩𞤫 𞤲'𞤦𞤭'𞤭!
𞤐'𞤘𞤢𞤥 𞤳𞤮 𞤩𞤵𞤪𞤭 𞤴𞤭𞤥𞤩𞤫 𞥔𞥐 𞤲'𞤣𞤫𞤪 𞤥𞤢𞤩𞥆𞤫 𞤷𞤭𞤪𞤴𞤢𞤳𞤫 𞤼𞤢𞤩𞥆𞤢𞥄𞤳𞤭𞤥𞤮 𞤣𞤮𞤱 𞤤𞤢𞥄𞤱𞤮𞤤.
𞤇𞤫 𞤬𞤵𞥅 𞤩𞤫 𞤳𞤵𞤲𞤢𞤳𞤫 𞤩𞤫 𞤲'𞤶𞤢𞤪𞤢𞤼𞤢𞥄 𞤩𞤫 𞤻𞤢𞥄𞤥𞤢𞤼𞤢𞥄 𞤧𞤫𞤴 𞤼𞤮 𞤩𞤫 𞤲'𞤦𞤢𞤪𞤭𞥅𞤥𞤮.
𞤔𞤮𞥅𞤲𞤭 𞤩𞤫 𞤷𞤭𞤪𞤴𞤢𞤳𞤫⹁ 𞤫 𞤩𞤫 𞤳𞤫𞤯𞤭𞥅 𞤳𞤮 𞤲'𞤺𞤢𞤯𞤢𞤼𞤢𞥄.”
𞤃𞤢𞤱𞤯𞤮 𞤮𞤲 𞤱𞤭'𞤭 𞤳𞤢𞤴𞤫𞥅𞤶𞤮 𞤮𞤲⹁ “𞤚𞤢𞥄' 𞤱𞤭'𞤵 𞤳𞤮𞥅 𞤥𞤮𞤴𞤫 𞤢 𞤱𞤭'𞤭𞥅𞤴𞤢𞤥𞤳𞤢.”
𞤅𞤫𞤴 𞤮 𞤢𞤤𞤭 𞤳𞤢𞤴𞤫𞥅𞤶𞤮 𞤮𞤲 𞤣𞤭𞤤𞥆𞤭.
𞤄𞤵𞤤𞤵𞤧 𞤒𞤢𞥄𞤪𞤢𞥄𞤥𞤢 𞤑𞤢𞤴𞤧𞤢𞥄𞤪𞤭𞤴𞤢
𞤅𞤫𞤴 𞤥𞤢𞤱𞤯𞤮 𞤧𞤮𞥅𞤶𞤭'𞤫𞤲 𞤮𞤲 𞤲𞤮𞤣𞥆𞤭 𞤢𞤪𞤣𞤭𞥅𞤩𞤫 𞤧𞤮𞥅𞤶𞤭'𞤫𞤲 𞤥𞤵𞥅𞤯𞤵𞤥 𞤯𞤭𞤯𞤮⹁ 𞤱𞤭'𞤭𞤩𞤫⹁ “𞤕𞤭𞤪𞤴𞤫𞥅 𞤧𞤮𞥅𞤶𞤭'𞤫𞤲 𞥒𞥐𞥐 𞤫 𞤧𞤮𞥅𞤶𞤭'𞤫𞤲 𞤱𞤢𞤯𞥆𞤮𞤼𞤮𞥅𞤩𞤫 𞤨𞤵𞤷𞥆𞤭 𞤳𞤢𞤥𞤩𞤫 𞥗𞥐 𞤫 𞤧𞤮𞥅𞤶𞤭'𞤫𞤲 𞤶𞤮𞤺𞤮𞤼𞤮𞥅𞤩𞤫 𞤤𞤢𞤦𞥆𞤫 𞥒𞥐𞥐⹁ 𞤲𞤢𞤲'𞤺𞤮𞤲 𞤤𞤢𞥄𞤱𞤮𞤤 𞤴𞤢𞥄𞤳𞤭 𞤺𞤢𞤪𞤭𞥅𞤪𞤭 𞤑𞤢𞤴𞤧𞤢𞥄𞤪𞤭𞤴𞤢 𞤲'𞤶𞤢𞤥𞤲'𞤣𞤭 𞤶𞤮𞤱𞤫𞥅𞤲𞤢𞤴𞤭 𞤸𞤢𞤲'𞤣𞤫 𞤶𞤫𞤥𞥆𞤢.
𞤕𞤭𞤪𞤴𞤫𞥅 𞤨𞤵𞤷𞥆𞤭 𞤯𞤭 𞤄𞤵𞤤𞤵𞤧 𞤱𞤢𞤯𞥆𞤮𞤼𞤮𞥅 𞤲'𞤶𞤢𞥄𞤪𞤮𞤲𞤥𞤮 𞤶𞤢𞤥 𞤼𞤮 𞤊𞤫𞤤𞤭𞤧 𞤺𞤮𞤥𞤲𞤢𞥄𞤶𞤮.”
𞤃𞤢𞤱𞤯𞤮 𞤮𞤲 𞤱𞤭𞤲'𞤣𞤭 𞤯𞤫𞤪𞤫𞤱𞤮𞤤⹁ 𞤱𞤭'𞤭⹁ “𞤃𞤭𞤲⹁ 𞤑𞤢𞤤𞤢𞤱𞤣𞤭𞤴𞤵𞤧 𞤂𞤭𞤧𞤭𞤴𞤢⹁ 𞤫 𞤥𞤭 𞤸𞤮𞤱𞤲𞤵𞤥𞤢𞥄⹁ 𞤴𞤢𞥄 𞤊𞤫𞤤𞤭𞤧⹁ 𞤤𞤢𞥄𞤥𞤭𞥅𞤯𞤮 𞤥𞤢𞤱𞤯𞤮.
𞤐𞤫𞤯𞥆𞤮 𞤥𞤮 𞤤𞤭𞤤𞤣𞤮𞤴𞤥𞤢𞥄𞤥𞤭⹁ 𞤢𞤪𞤣𞤭𞥅𞤩𞤫 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤲𞤢𞤲'𞤺𞤭𞥅𞤥𞤮⹁ 𞤫 𞤲'𞤺𞤭𞤯𞤭 𞤱𞤢𞤪𞤳𞤭𞤥𞤮.
𞤐'𞤁𞤫 𞤯𞤵𞤥 𞤱𞤭'𞤭𞤴𞤢𞤥 𞤮 𞤈𞤮𞥅𞤥𞤢𞤲𞤳𞤫𞥅𞤶𞤮⹁ 𞤥𞤭 𞤴𞤢𞥄𞤣𞤭𞥅 𞤫 𞤧𞤮𞥅𞤶𞤭'𞤫𞤲⹁ 𞤼𞤫𞥅𞤼𞤵𞤥𞤮𞥅𞤥𞤭.
𞤐'𞤁𞤫 𞤫 𞤥𞤭 𞤴𞤭𞤯𞤭 𞤢𞤲'𞤣𞤵𞤳𞤭 𞤳𞤮 𞤩𞤫 𞤲'𞤺𞤵𞤤𞥆𞤮𞤪𞤭𞥅𞤥𞤮⹁ 𞤲'𞤶𞤢𞥄𞤪𞤵𞤥𞤮𞥅𞤥𞤭 𞤴𞤫𞥅𞤧𞤮 𞤑𞤢𞤱𞤼𞤢𞤤 𞤃𞤢𞤱𞤩𞤫 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲.
𞤃𞤭 𞤼𞤢𞤱𞤭𞥅 𞤣𞤮𞤱 𞤣𞤮𞥅𞤳𞤢 𞤥𞤢𞤩𞥆𞤫 𞤼𞤢𞤲 𞤩𞤫 𞤲'𞤺𞤵𞤤𞥆𞤮𞤪𞤭𞥅𞤥𞤮⹁ 𞤢𞤥𞥆𞤢𞥄 𞤳𞤮 𞤩𞤫 𞤲'𞤺𞤵𞤤𞥆𞤮𞤪𞤭𞥅𞤥𞤮 𞤸𞤫𞤱𞤼𞤢𞥄𞤴𞤭 𞤮 𞤱𞤢𞤪𞤫𞥅 𞤳𞤮𞥅 𞤮 𞤥𞤢𞤩𞥆𞤫𞥅 𞤲'𞤣𞤫𞤪 𞤧𞤵𞥅𞤣𞤵 𞤷𞤵𞤪𞤢𞤤.
𞤐'𞤁𞤫 𞤯𞤵𞤥 𞤱𞤭'𞤭𞤴𞤢𞤥 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤷𞤭𞤪𞤴𞤢𞤳𞤫 𞤣𞤢𞤦𞤢𞤪𞤫 𞤱𞤢𞤪𞤵𞤳𞤭𞤥𞤮⹁ 𞤯𞤮𞤲 𞤫 𞤯𞤮𞤲 𞤥𞤭 𞤤𞤭𞤤𞤣𞤮𞤴𞤭𞥅𞤥𞤮 𞤼𞤮 𞤥𞤢𞥄𞤯𞤢.
𞤃𞤭 𞤱𞤭'𞤭 𞤺𞤵𞤤𞥆𞤮𞤴𞤭𞥅𞤩𞤫𞤥𞤮 𞤲'𞤶𞤢𞤸𞤢 𞤲'𞤦𞤭'𞤢 𞤳𞤮 𞤮 𞤱𞤢𞤯𞤭 𞤴𞤫𞥅𞤧𞤮 𞤥𞤢𞥄𞤯𞤢.”
𞤅𞤮𞥅𞤶𞤭'𞤫𞤲 𞤩𞤫𞤲 𞤲'𞤺𞤢𞤯𞤭 𞤳𞤮 𞤥𞤢𞤱𞤯𞤮 𞤥𞤢𞤩𞥆𞤫 𞤱𞤭'𞤭𞤩𞤫⹁ 𞤩𞤫 𞤳𞤮𞤷𞥆𞤭 𞤄𞤵𞤤𞤵𞤧 𞤶𞤫𞤥𞥆𞤢⹁ 𞤩𞤫 𞤲'𞤶𞤢𞥄𞤪𞤭𞤥𞤮 𞤺𞤢𞤪𞤭𞥅𞤪𞤭 𞤀𞤲𞤼𞤭𞤬𞤢𞥄𞤼𞤭𞤪𞤭𞤧.
𞤐'𞤁𞤫 𞤬𞤭𞤲𞤭⹁ 𞤧𞤮𞥅𞤶𞤭'𞤫𞤲 𞤺𞤢𞤪𞤩𞤫 𞤫 𞤳𞤮𞤴𞤯𞤫 𞤷𞤮''𞤭𞥅 𞤱𞤵𞤪𞤮 𞤧𞤮𞥅𞤶𞤭'𞤫𞤲.
𞤇𞤫 𞤢𞤤𞤣𞤭 𞤄𞤵𞤤𞤵𞤧 𞤫 𞤧𞤮𞥅𞤶𞤭'𞤫𞤲 𞤱𞤢𞤯𞥆𞤮𞤼𞤮𞥅𞤩𞤫 𞤨𞤵𞤷𞥆𞤭 𞤲'𞤶𞤢𞥄𞤣𞤢 𞤫 𞤥𞤢𞥄𞤳𞤮.
𞤐'𞤁𞤫 𞤧𞤮𞥅𞤶𞤭'𞤫𞤲 𞤱𞤢𞤯𞥆𞤭𞥅𞤩𞤫 𞤨𞤵𞤷𞥆𞤭 𞤩𞤫𞤲 𞤲'𞤶𞤮𞤼𞥆𞤭𞥅 𞤑𞤢𞤴𞤧𞤢𞥄𞤪𞤭𞤴𞤢⹁ 𞤩𞤫 𞤳𞤮𞤳𞥆𞤭 𞤺𞤮𞤥𞤲𞤢𞥄𞤶𞤮 𞤮𞤲 𞤯𞤫𞤪𞤫𞤱𞤮𞤤 𞤲'𞤺𞤮𞤤⹁ 𞤩𞤫 𞤢𞤤𞤭 𞤄𞤵𞤤𞤵𞤧 𞤼𞤮 𞤶𞤵𞤲'𞤺𞤮 𞤥𞤢𞥄𞤳𞤮.
𞤐'𞤁𞤫 𞤺𞤮𞤥𞤲𞤢𞥄𞤶𞤮 𞤮𞤲 𞤶𞤢𞤲'𞤺𞤭 𞤯𞤫𞤪𞤫𞤱𞤮𞤤 𞤲'𞤺𞤮𞤤⹁ 𞤮 𞤰𞤢𞤥𞤭 𞤲'𞤣𞤭𞤴𞤫 𞤤𞤫𞤴𞤣𞤭 𞤄𞤵𞤤𞤵𞤧 𞤣𞤢𞤻𞤢𞥄.
𞤐'𞤁𞤫 𞤮 𞤲𞤢𞤲𞤭 𞤄𞤵𞤤𞤵𞤧 𞤲𞤮 𞤲𞤫𞤯𞥆𞤮 𞤤𞤫𞤴𞤣𞤭 𞤑𞤭𞤤𞤭𞥅𞤳𞤭𞤴𞤢⹁ 𞤮 𞤱𞤭'𞤭𞤥𞤮⹁ “𞤃𞤭 𞤲𞤢𞤲𞤢𞤴 𞤳𞤮 𞤲'𞤦𞤭'𞤢𞤼𞤢𞥄 𞤼𞤮 𞤺𞤵𞤤𞥆𞤭𞥅𞤩𞤫𞤥𞤢 𞤲'𞤺𞤢𞤪𞤭𞥅.”
𞤅𞤫𞤴 𞤮 𞤱𞤭'𞤭 𞤪𞤫𞥅𞤲𞤮𞥅𞤩𞤫 𞤲'𞤣𞤫𞥅𞤲𞤢 𞤄𞤵𞤤𞤵𞤧 𞤲'𞤣𞤫𞤪 𞤤𞤢𞥄𞤥𞤮𞤪𞤣𞤫 𞤲'𞤣𞤫 𞤖𞤭𞤪𞤵𞤣𞤵𞤧 𞤥𞤢𞤸𞤭.
|
Kuuɗe Lilaaɓe 24
Bulus Wulloyaama Yeeso Felis
Gaɗa balɗe jowi, Hanaaniya, Mawɗo Mawɓe Ardiiɓe Diina, wari Kaysaariya.
E mo wondi e woɓɓe mawɓe e goɗɗo lawyaajo bi'eteeɗo Tartulus.
Ɓe ngullii Bulus yeeso Felis gomnaajo.
Nde ɗum waddi Bulus, Tartulus fuɗɗi metuki dow maako e wi'a,
“Allah reene, laamiiɗo mawɗo!
Laamu maaɗa waddaniimin jonde jam naa' seɗɗa, kadimaa a mo''inii ko haani mo''ineeki, ko leydi ndi'i ɓeydortoo, an waɗiɗum.
Ɗum fuu daga to maaɗa min keɓiɗum, min ngettiima naa' seɗɗa.
Mi yiɗaa juutinankima boliiɗe, ammaa e mi toromaa taa jaɓii hettindanamin seɗɗa.
Min tawii neɗɗo o'o no kalluɗo naa' seɗɗa, gaddoowo hawre hakkunde Yahuudanko'en nder duuniyaaru fuu.
O mawɗo nder diina Najaranko'en, waato tokkuɓe Yeesu.
Haa maa o fuɗɗii lallinki Wuro Ceniingo, kanjum waɗi min nangimo.
[Min ngiɗii waɗankimo kiita amin, ammaa Lisiya mawɗo sooji'en teetimo to juuɗe amin e sembe, o wi'i wulloyiiɓemo ngara yeeso maaɗa.]
An e hoore maaɗa, ƴamumo, a nanay boɗɗum ko min ngulloriimo fuu.”
Yahuudanko'en garduɓe e maako kawti mbi'i ko o wi'i fuu ɗum goonga.
Boliiɗe Bulus Yeeso Felis
Sey Felis gomnaajo holli Bulus meta, sey Bulus wi'imo,
“E mi andi a waɗii duuɓi ɗuɗɗi a waɗana yimɓe leydi ndi'i kiita.
Ngam maajum e mi nana belɗum wi'ukima ko yimɓe ɓe'e ngulloriiyam.
Ɗum ɓuraayi balɗe sappo e ɗiɗi ko njaami Urucaliima ngam mi mawnina Joomiraawo.
Taa ɗaɓɓitii koo ɗume, a taway non ɗum wontindiri.
Walaa tawuɗoyam e mi yeddootira e goɗɗo koo e mi ummina hakkiilo yimɓe, koo nder Wuro Ceniingo, koo nder cuuɗi do'aare, koo nder gariiri.
Ɓe mbaawataa tabbitinankima ko ɓe ngulloriiyam jooni.
E mi andi e ɓe mbi'a Laawol Yeesu ngol tokkumi ɗum fewre, ammaa e mi mawnina Allah mo maama'en amin, e mi hoolii ko windaa nder Attawra e defte annabo'en fuu.
Ɗonmaa e mi waɗi kammunde am to Allah, no kamɓe maa ɓe ngaɗiri kammunde maɓɓe dow maako, wi'uki mayɓe aadili'en e kalluɓe fuu ɓe ummoto daga mayde.
Kanjum waɗi koo ndeye nyalnde e mi yiɗi jooɗodaaki e ɓernde laaɓunde yeeso Allah e yeeso yimɓe.
“Mi waɗii duuɓi seɗɗa e leyɗe yaasi.
Gaɗa ɗon mi so''ake Urucaliima ngam yaaranki ɓe ngalanaa dokkal e sakkanki Joomiraawo.
E mi nder waɗuki ko diina amin wi'i mi waɗa ngam mi warta laaɓuɗo yeeso Joomiraawo, sey ɓe tawiyam nder Wuro Ceniingo.
Mi wondaa e yimɓe ɗuɗɓe, mi umminaayi hakkiilo koo moye.
Ammaa e woodi woɓɓe Yahuudanko'en ɗon ƴiwoyɓe leydi Aasiya, kamɓe kaani ngara ngullooyam yeeso maaɗa, to e woodi ko ɓe ngullortooyam.
Koo boo ɓe'e wonɓe ɗo'o sey ɓe mbi'a fii kalluɗum ɗum ɓe tawriyam carel ko ndariimi yeeso Kawtal Mawɓe, sey ni haala ngo'ota tan ka mbiimi nde ndariimi yeeso maɓɓe, wi'uki, ‘On ngaɗanayam kiita hande ngam mi jaɓii mayɓe ummoto daga mayde!’
”
Nde Felis nani non o ƴefti haala kan, ngam e mo andi Laawol Yeesu boɗɗum.
O wi'i, “Sey to Lisiya mawɗo sooji'en warii, mi taƴana'on kiita.”
O wi'i ardiiɗo sooji'en sura Bulus, ammaa to' o haɗamo wedditaaki, o ala higooɓe maako mballamo.
Bulus Yeeso Felis E Duruusila
Gaɗa balɗe seɗɗa Felis wardi e debbo muuɗum, Yahuudankeejo bi'eteeɗo Duruusila.
O lili Bulus noddoyee o nana ko o wi'ata dow hoolaaki Yeesu Almasiihu.
Ammaa nde Bulus waɗi ka metuki dow aadilaaku e suruki hoore e Nyalnde Jaango, sey Felis huli, wi'i, “Jooni ɗum heƴii.
Yahu!
To mi heɓii carel, mi noddete.”
E mo kammii Bulus hokkaymo ceede.
Kanjum waɗi koo ndeye e mo noddamo ngam ɓe medda.
Gaɗa duuɓi ɗiɗi, Felis jippii, Fokiyus Festus warti gomnaajo.
Nde Felis e yiɗi welnanki Yahuudanko'en ɓerɗe, o ali Bulus nder suudu cural.
|
𞤑𞤵𞥅𞤯𞤫 𞤂𞤭𞤤𞤢𞥄𞤩𞤫 𞥒𞥔
𞤄𞤵𞤤𞤵𞤧 𞤏𞤵𞤤𞥆𞤮𞤴𞤢𞥄𞤥𞤢 𞤒𞤫𞥅𞤧𞤮 𞤊𞤫𞤤𞤭𞤧
𞤘𞤢𞤯𞤢 𞤦𞤢𞤤𞤯𞤫 𞤶𞤮𞤱𞤭⹁ 𞤖𞤢𞤲𞤢𞥄𞤲𞤭𞤴𞤢⹁ 𞤃𞤢𞤱𞤯𞤮 𞤃𞤢𞤱𞤩𞤫 𞤀𞤪𞤣𞤭𞥅𞤩𞤫 𞤁𞤭𞥅𞤲𞤢⹁ 𞤱𞤢𞤪𞤭 𞤑𞤢𞤴𞤧𞤢𞥄𞤪𞤭𞤴𞤢.
𞤉 𞤥𞤮 𞤱𞤮𞤲'𞤣𞤭 𞤫 𞤱𞤮𞤩𞥆𞤫 𞤥𞤢𞤱𞤩𞤫 𞤫 𞤺𞤮𞤯𞥆𞤮 𞤤𞤢𞤱𞤴𞤢𞥄𞤶𞤮 𞤦𞤭'𞤫𞤼𞤫𞥅𞤯𞤮 𞤚𞤢𞤪𞤼𞤵𞤤𞤵𞤧.
𞤇𞤫 𞤲'𞤺𞤵𞤤𞥆𞤭𞥅 𞤄𞤵𞤤𞤵𞤧 𞤴𞤫𞥅𞤧𞤮 𞤊𞤫𞤤𞤭𞤧 𞤺𞤮𞤥𞤲𞤢𞥄𞤶𞤮.
𞤐'𞤁𞤫 𞤯𞤵𞤥 𞤱𞤢𞤣𞥆𞤭 𞤄𞤵𞤤𞤵𞤧⹁ 𞤚𞤢𞤪𞤼𞤵𞤤𞤵𞤧 𞤬𞤵𞤯𞥆𞤭 𞤥𞤫𞤼𞤵𞤳𞤭 𞤣𞤮𞤱 𞤥𞤢𞥄𞤳𞤮 𞤫 𞤱𞤭'𞤢⹁
“𞤀𞤤𞥆𞤢𞤸 𞤪𞤫𞥅𞤲𞤫⹁ 𞤤𞤢𞥄𞤥𞤭𞥅𞤯𞤮 𞤥𞤢𞤱𞤯𞤮!
𞤂𞤢𞥄𞤥𞤵 𞤥𞤢𞥄𞤯𞤢 𞤱𞤢𞤣𞥆𞤢𞤲𞤭𞥅𞤥𞤭𞤲 𞤶𞤮𞤲'𞤣𞤫 𞤶𞤢𞤥 𞤲𞤢𞥄' 𞤧𞤫𞤯𞥆𞤢⹁ 𞤳𞤢𞤣𞤭𞤥𞤢𞥄 𞤢 𞤥𞤮''𞤭𞤲𞤭𞥅 𞤳𞤮 𞤸𞤢𞥄𞤲𞤭 𞤥𞤮''𞤭𞤲𞤫𞥅𞤳𞤭⹁ 𞤳𞤮 𞤤𞤫𞤴𞤣𞤭 𞤲'𞤣𞤭'𞤭 𞤩𞤫𞤴𞤣𞤮𞤪𞤼𞤮𞥅⹁ 𞤢𞤲 𞤱𞤢𞤯𞤭𞤯𞤵𞤥.
𞤍𞤵𞤥 𞤬𞤵𞥅 𞤣𞤢𞤺𞤢 𞤼𞤮 𞤥𞤢𞥄𞤯𞤢 𞤥𞤭𞤲 𞤳𞤫𞤩𞤭𞤯𞤵𞤥⹁ 𞤥𞤭𞤲 𞤲'𞤺𞤫𞤼𞥆𞤭𞥅𞤥𞤢 𞤲𞤢𞥄' 𞤧𞤫𞤯𞥆𞤢.
𞤃𞤭 𞤴𞤭𞤯𞤢𞥄 𞤶𞤵𞥅𞤼𞤭𞤲𞤢𞤲𞤳𞤭𞤥𞤢 𞤦𞤮𞤤𞤭𞥅𞤯𞤫⹁ 𞤢𞤥𞥆𞤢𞥄 𞤫 𞤥𞤭 𞤼𞤮𞤪𞤮𞤥𞤢𞥄 𞤼𞤢𞥄 𞤶𞤢𞤩𞤭𞥅 𞤸𞤫𞤼𞥆𞤭𞤲'𞤣𞤢𞤲𞤢𞤥𞤭𞤲 𞤧𞤫𞤯𞥆𞤢.
𞤃𞤭𞤲 𞤼𞤢𞤱𞤭𞥅 𞤲𞤫𞤯𞥆𞤮 𞤮'𞤮 𞤲𞤮 𞤳𞤢𞤤𞥆𞤵𞤯𞤮 𞤲𞤢𞥄' 𞤧𞤫𞤯𞥆𞤢⹁ 𞤺𞤢𞤣𞥆𞤮𞥅𞤱𞤮 𞤸𞤢𞤱𞤪𞤫 𞤸𞤢𞤳𞥆𞤵𞤲'𞤣𞤫 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤲'𞤣𞤫𞤪 𞤣𞤵𞥅𞤲𞤭𞤴𞤢𞥄𞤪𞤵 𞤬𞤵𞥅.
𞤌 𞤥𞤢𞤱𞤯𞤮 𞤲'𞤣𞤫𞤪 𞤣𞤭𞥅𞤲𞤢 𞤐𞤢𞤶𞤢𞤪𞤢𞤲𞤳𞤮'𞤫𞤲⹁ 𞤱𞤢𞥄𞤼𞤮 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵.
𞤖𞤢𞥄 𞤥𞤢𞥄 𞤮 𞤬𞤵𞤯𞥆𞤭𞥅 𞤤𞤢𞤤𞥆𞤭𞤲𞤳𞤭 𞤏𞤵𞤪𞤮 𞤕𞤫𞤲𞤭𞥅𞤲'𞤺𞤮⹁ 𞤳𞤢𞤲'𞤶𞤵𞤥 𞤱𞤢𞤯𞤭 𞤥𞤭𞤲 𞤲𞤢𞤲'𞤺𞤭𞤥𞤮.
[𞤃𞤭𞤲 𞤲'𞤺𞤭𞤯𞤭𞥅 𞤱𞤢𞤯𞤢𞤲𞤳𞤭𞤥𞤮 𞤳𞤭𞥅𞤼𞤢 𞤢𞤥𞤭𞤲⹁ 𞤢𞤥𞥆𞤢𞥄 𞤂𞤭𞤧𞤭𞤴𞤢 𞤥𞤢𞤱𞤯𞤮 𞤧𞤮𞥅𞤶𞤭'𞤫𞤲 𞤼𞤫𞥅𞤼𞤭𞤥𞤮 𞤼𞤮 𞤶𞤵𞥅𞤯𞤫 𞤢𞤥𞤭𞤲 𞤫 𞤧𞤫𞤲'𞤦𞤫⹁ 𞤮 𞤱𞤭'𞤭 𞤱𞤵𞤤𞥆𞤮𞤴𞤭𞥅𞤩𞤫𞤥𞤮 𞤲'𞤺𞤢𞤪𞤢 𞤴𞤫𞥅𞤧𞤮 𞤥𞤢𞥄𞤯𞤢.]
𞤀𞤲 𞤫 𞤸𞤮𞥅𞤪𞤫 𞤥𞤢𞥄𞤯𞤢⹁ 𞤰𞤢𞤥𞤵𞤥𞤮⹁ 𞤢 𞤲𞤢𞤲𞤢𞤴 𞤦𞤮𞤯𞥆𞤵𞤥 𞤳𞤮 𞤥𞤭𞤲 𞤲'𞤺𞤵𞤤𞥆𞤮𞤪𞤭𞥅𞤥𞤮 𞤬𞤵𞥅.”
𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤺𞤢𞤪𞤣𞤵𞤩𞤫 𞤫 𞤥𞤢𞥄𞤳𞤮 𞤳𞤢𞤱𞤼𞤭 𞤲'𞤦𞤭'𞤭 𞤳𞤮 𞤮 𞤱𞤭'𞤭 𞤬𞤵𞥅 𞤯𞤵𞤥 𞤺𞤮𞥅𞤲'𞤺𞤢.
𞤄𞤮𞤤𞤭𞥅𞤯𞤫 𞤄𞤵𞤤𞤵𞤧 𞤒𞤫𞥅𞤧𞤮 𞤊𞤫𞤤𞤭𞤧
𞤅𞤫𞤴 𞤊𞤫𞤤𞤭𞤧 𞤺𞤮𞤥𞤲𞤢𞥄𞤶𞤮 𞤸𞤮𞤤𞥆𞤭 𞤄𞤵𞤤𞤵𞤧 𞤥𞤫𞤼𞤢⹁ 𞤧𞤫𞤴 𞤄𞤵𞤤𞤵𞤧 𞤱𞤭'𞤭𞤥𞤮⹁
“𞤉 𞤥𞤭 𞤢𞤲'𞤣𞤭 𞤢 𞤱𞤢𞤯𞤭𞥅 𞤣𞤵𞥅𞤩𞤭 𞤯𞤵𞤯𞥆𞤭 𞤢 𞤱𞤢𞤯𞤢𞤲𞤢 𞤴𞤭𞤥𞤩𞤫 𞤤𞤫𞤴𞤣𞤭 𞤲'𞤣𞤭'𞤭 𞤳𞤭𞥅𞤼𞤢.
𞤐'𞤘𞤢𞤥 𞤥𞤢𞥄𞤶𞤵𞤥 𞤫 𞤥𞤭 𞤲𞤢𞤲𞤢 𞤦𞤫𞤤𞤯𞤵𞤥 𞤱𞤭'𞤵𞤳𞤭𞤥𞤢 𞤳𞤮 𞤴𞤭𞤥𞤩𞤫 𞤩𞤫'𞤫 𞤲'𞤺𞤵𞤤𞥆𞤮𞤪𞤭𞥅𞤴𞤢𞤥.
𞤍𞤵𞤥 𞤩𞤵𞤪𞤢𞥄𞤴𞤭 𞤦𞤢𞤤𞤯𞤫 𞤧𞤢𞤨𞥆𞤮 𞤫 𞤯𞤭𞤯𞤭 𞤳𞤮 𞤲'𞤶𞤢𞥄𞤥𞤭 𞤓𞤪𞤵𞤷𞤢𞤤𞤭𞥅𞤥𞤢 𞤲'𞤺𞤢𞤥 𞤥𞤭 𞤥𞤢𞤱𞤲𞤭𞤲𞤢 𞤔𞤮𞥅𞤥𞤭𞤪𞤢𞥄𞤱𞤮.
𞤚𞤢𞥄 𞤯𞤢𞤩𞥆𞤭𞤼𞤭𞥅 𞤳𞤮𞥅 𞤯𞤵𞤥𞤫⹁ 𞤢 𞤼𞤢𞤱𞤢𞤴 𞤲𞤮𞤲 𞤯𞤵𞤥 𞤱𞤮𞤲𞤼𞤭𞤲'𞤣𞤭𞤪𞤭.
𞤏𞤢𞤤𞤢𞥄 𞤼𞤢𞤱𞤵𞤯𞤮𞤴𞤢𞤥 𞤫 𞤥𞤭 𞤴𞤫𞤣𞥆𞤮𞥅𞤼𞤭𞤪𞤢 𞤫 𞤺𞤮𞤯𞥆𞤮 𞤳𞤮𞥅 𞤫 𞤥𞤭 𞤵𞤥𞥆𞤭𞤲𞤢 𞤸𞤢𞤳𞥆𞤭𞥅𞤤𞤮 𞤴𞤭𞤥𞤩𞤫⹁ 𞤳𞤮𞥅 𞤲'𞤣𞤫𞤪 𞤏𞤵𞤪𞤮 𞤕𞤫𞤲𞤭𞥅𞤲'𞤺𞤮⹁ 𞤳𞤮𞥅 𞤲'𞤣𞤫𞤪 𞤷𞤵𞥅𞤯𞤭 𞤣𞤮'𞤢𞥄𞤪𞤫⹁ 𞤳𞤮𞥅 𞤲'𞤣𞤫𞤪 𞤺𞤢𞤪𞤭𞥅𞤪𞤭.
𞤇𞤫 𞤲'𞤦𞤢𞥄𞤱𞤢𞤼𞤢𞥄 𞤼𞤢𞤦𞥆𞤭𞤼𞤭𞤲𞤢𞤲𞤳𞤭𞤥𞤢 𞤳𞤮 𞤩𞤫 𞤲'𞤺𞤵𞤤𞥆𞤮𞤪𞤭𞥅𞤴𞤢𞤥 𞤶𞤮𞥅𞤲𞤭.
𞤉 𞤥𞤭 𞤢𞤲'𞤣𞤭 𞤫 𞤩𞤫 𞤲'𞤦𞤭'𞤢 𞤂𞤢𞥄𞤱𞤮𞤤 𞤒𞤫𞥅𞤧𞤵 𞤲'𞤺𞤮𞤤 𞤼𞤮𞤳𞥆𞤵𞤥𞤭 𞤯𞤵𞤥 𞤬𞤫𞤱𞤪𞤫⹁ 𞤢𞤥𞥆𞤢𞥄 𞤫 𞤥𞤭 𞤥𞤢𞤱𞤲𞤭𞤲𞤢 𞤀𞤤𞥆𞤢𞤸 𞤥𞤮 𞤥𞤢𞥄𞤥𞤢'𞤫𞤲 𞤢𞤥𞤭𞤲⹁ 𞤫 𞤥𞤭 𞤸𞤮𞥅𞤤𞤭𞥅 𞤳𞤮 𞤱𞤭𞤲'𞤣𞤢𞥄 𞤲'𞤣𞤫𞤪 𞤀𞤼𞥆𞤢𞤱𞤪𞤢 𞤫 𞤣𞤫𞤬𞤼𞤫 𞤢𞤲𞥆𞤢𞤦𞤮'𞤫𞤲 𞤬𞤵𞥅.
𞤍𞤮𞤲𞤥𞤢𞥄 𞤫 𞤥𞤭 𞤱𞤢𞤯𞤭 𞤳𞤢𞤥𞥆𞤵𞤲'𞤣𞤫 𞤢𞤥 𞤼𞤮 𞤀𞤤𞥆𞤢𞤸⹁ 𞤲𞤮 𞤳𞤢𞤥𞤩𞤫 𞤥𞤢𞥄 𞤩𞤫 𞤲'𞤺𞤢𞤯𞤭𞤪𞤭 𞤳𞤢𞤥𞥆𞤵𞤲'𞤣𞤫 𞤥𞤢𞤩𞥆𞤫 𞤣𞤮𞤱 𞤥𞤢𞥄𞤳𞤮⹁ 𞤱𞤭'𞤵𞤳𞤭 𞤥𞤢𞤴𞤩𞤫 𞤢𞥄𞤣𞤭𞤤𞤭'𞤫𞤲 𞤫 𞤳𞤢𞤤𞥆𞤵𞤩𞤫 𞤬𞤵𞥅 𞤩𞤫 𞤵𞤥𞥆𞤮𞤼𞤮 𞤣𞤢𞤺𞤢 𞤥𞤢𞤴𞤣𞤫.
𞤑𞤢𞤲'𞤶𞤵𞤥 𞤱𞤢𞤯𞤭 𞤳𞤮𞥅 𞤲'𞤣𞤫𞤴𞤫 𞤻𞤢𞤤𞤲'𞤣𞤫 𞤫 𞤥𞤭 𞤴𞤭𞤯𞤭 𞤶𞤮𞥅𞤯𞤮𞤣𞤢𞥄𞤳𞤭 𞤫 𞤩𞤫𞤪𞤲'𞤣𞤫 𞤤𞤢𞥄𞤩𞤵𞤲'𞤣𞤫 𞤴𞤫𞥅𞤧𞤮 𞤀𞤤𞥆𞤢𞤸 𞤫 𞤴𞤫𞥅𞤧𞤮 𞤴𞤭𞤥𞤩𞤫.
“𞤃𞤭 𞤱𞤢𞤯𞤭𞥅 𞤣𞤵𞥅𞤩𞤭 𞤧𞤫𞤯𞥆𞤢 𞤫 𞤤𞤫𞤴𞤯𞤫 𞤴𞤢𞥄𞤧𞤭.
𞤘𞤢𞤯𞤢 𞤯𞤮𞤲 𞤥𞤭 𞤧𞤮''𞤢𞤳𞤫 𞤓𞤪𞤵𞤷𞤢𞤤𞤭𞥅𞤥𞤢 𞤲'𞤺𞤢𞤥 𞤴𞤢𞥄𞤪𞤢𞤲𞤳𞤭 𞤩𞤫 𞤲'𞤺𞤢𞤤𞤢𞤲𞤢𞥄 𞤣𞤮𞤳𞥆𞤢𞤤 𞤫 𞤧𞤢𞤳𞥆𞤢𞤲𞤳𞤭 𞤔𞤮𞥅𞤥𞤭𞤪𞤢𞥄𞤱𞤮.
𞤉 𞤥𞤭 𞤲'𞤣𞤫𞤪 𞤱𞤢𞤯𞤵𞤳𞤭 𞤳𞤮 𞤣𞤭𞥅𞤲𞤢 𞤢𞤥𞤭𞤲 𞤱𞤭'𞤭 𞤥𞤭 𞤱𞤢𞤯𞤢 𞤲'𞤺𞤢𞤥 𞤥𞤭 𞤱𞤢𞤪𞤼𞤢 𞤤𞤢𞥄𞤩𞤵𞤯𞤮 𞤴𞤫𞥅𞤧𞤮 𞤔𞤮𞥅𞤥𞤭𞤪𞤢𞥄𞤱𞤮⹁ 𞤧𞤫𞤴 𞤩𞤫 𞤼𞤢𞤱𞤭𞤴𞤢𞤥 𞤲'𞤣𞤫𞤪 𞤏𞤵𞤪𞤮 𞤕𞤫𞤲𞤭𞥅𞤲'𞤺𞤮.
𞤃𞤭 𞤱𞤮𞤲'𞤣𞤢𞥄 𞤫 𞤴𞤭𞤥𞤩𞤫 𞤯𞤵𞤯𞤩𞤫⹁ 𞤥𞤭 𞤵𞤥𞥆𞤭𞤲𞤢𞥄𞤴𞤭 𞤸𞤢𞤳𞥆𞤭𞥅𞤤𞤮 𞤳𞤮𞥅 𞤥𞤮𞤴𞤫.
𞤀𞤥𞥆𞤢𞥄 𞤫 𞤱𞤮𞥅𞤣𞤭 𞤱𞤮𞤩𞥆𞤫 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤯𞤮𞤲 𞤰𞤭𞤱𞤮𞤴𞤩𞤫 𞤤𞤫𞤴𞤣𞤭 𞤀𞥄𞤧𞤭𞤴𞤢⹁ 𞤳𞤢𞤥𞤩𞤫 𞤳𞤢𞥄𞤲𞤭 𞤲'𞤺𞤢𞤪𞤢 𞤲'𞤺𞤵𞤤𞥆𞤮𞥅𞤴𞤢𞤥 𞤴𞤫𞥅𞤧𞤮 𞤥𞤢𞥄𞤯𞤢⹁ 𞤼𞤮 𞤫 𞤱𞤮𞥅𞤣𞤭 𞤳𞤮 𞤩𞤫 𞤲'𞤺𞤵𞤤𞥆𞤮𞤪𞤼𞤮𞥅𞤴𞤢𞤥.
𞤑𞤮𞥅 𞤦𞤮𞥅 𞤩𞤫'𞤫 𞤱𞤮𞤲𞤩𞤫 𞤯𞤮'𞤮 𞤧𞤫𞤴 𞤩𞤫 𞤲'𞤦𞤭'𞤢 𞤬𞤭𞥅 𞤳𞤢𞤤𞥆𞤵𞤯𞤵𞤥 𞤯𞤵𞤥 𞤩𞤫 𞤼𞤢𞤱𞤪𞤭𞤴𞤢𞤥 𞤷𞤢𞤪𞤫𞤤 𞤳𞤮 𞤲'𞤣𞤢𞤪𞤭𞥅𞤥𞤭 𞤴𞤫𞥅𞤧𞤮 𞤑𞤢𞤱𞤼𞤢𞤤 𞤃𞤢𞤱𞤩𞤫⹁ 𞤧𞤫𞤴 𞤲𞤭 𞤸𞤢𞥄𞤤𞤢 𞤲'𞤺𞤮'𞤮𞤼𞤢 𞤼𞤢𞤲 𞤳𞤢 𞤲'𞤦𞤭𞥅𞤥𞤭 𞤲'𞤣𞤫 𞤲'𞤣𞤢𞤪𞤭𞥅𞤥𞤭 𞤴𞤫𞥅𞤧𞤮 𞤥𞤢𞤩𞥆𞤫⹁ 𞤱𞤭'𞤵𞤳𞤭⹁ ‘𞤌𞤲 𞤲'𞤺𞤢𞤯𞤢𞤲𞤢𞤴𞤢𞤥 𞤳𞤭𞥅𞤼𞤢 𞤸𞤢𞤲'𞤣𞤫 𞤲'𞤺𞤢𞤥 𞤥𞤭 𞤶𞤢𞤩𞤭𞥅 𞤥𞤢𞤴𞤩𞤫 𞤵𞤥𞥆𞤮𞤼𞤮 𞤣𞤢𞤺𞤢 𞤥𞤢𞤴𞤣𞤫!’
”
𞤐'𞤁𞤫 𞤊𞤫𞤤𞤭𞤧 𞤲𞤢𞤲𞤭 𞤲𞤮𞤲 𞤮 𞤰𞤫𞤬𞤼𞤭 𞤸𞤢𞥄𞤤𞤢 𞤳𞤢𞤲⹁ 𞤲'𞤺𞤢𞤥 𞤫 𞤥𞤮 𞤢𞤲'𞤣𞤭 𞤂𞤢𞥄𞤱𞤮𞤤 𞤒𞤫𞥅𞤧𞤵 𞤦𞤮𞤯𞥆𞤵𞤥.
𞤌 𞤱𞤭'𞤭⹁ “𞤅𞤫𞤴 𞤼𞤮 𞤂𞤭𞤧𞤭𞤴𞤢 𞤥𞤢𞤱𞤯𞤮 𞤧𞤮𞥅𞤶𞤭'𞤫𞤲 𞤱𞤢𞤪𞤭𞥅⹁ 𞤥𞤭 𞤼𞤢𞤰𞤢𞤲𞤢'𞤮𞤲 𞤳𞤭𞥅𞤼𞤢.”
𞤌 𞤱𞤭'𞤭 𞤢𞤪𞤣𞤭𞥅𞤯𞤮 𞤧𞤮𞥅𞤶𞤭'𞤫𞤲 𞤧𞤵𞤪𞤢 𞤄𞤵𞤤𞤵𞤧⹁ 𞤢𞤥𞥆𞤢𞥄 𞤼𞤮' 𞤮 𞤸𞤢𞤯𞤢𞤥𞤮 𞤱𞤫𞤣𞥆𞤭𞤼𞤢𞥄𞤳𞤭⹁ 𞤮 𞤢𞤤𞤢 𞤸𞤭𞤺𞤮𞥅𞤩𞤫 𞤥𞤢𞥄𞤳𞤮 𞤲'𞤦𞤢𞤤𞥆𞤢𞤥𞤮.
𞤄𞤵𞤤𞤵𞤧 𞤒𞤫𞥅𞤧𞤮 𞤊𞤫𞤤𞤭𞤧 𞤉 𞤁𞤵𞤪𞤵𞥅𞤧𞤭𞤤𞤢
𞤘𞤢𞤯𞤢 𞤦𞤢𞤤𞤯𞤫 𞤧𞤫𞤯𞥆𞤢 𞤊𞤫𞤤𞤭𞤧 𞤱𞤢𞤪𞤣𞤭 𞤫 𞤣𞤫𞤦𞥆𞤮 𞤥𞤵𞥅𞤯𞤵𞤥⹁ 𞤒𞤢𞤸𞤵𞥅𞤣𞤢𞤲𞤳𞤫𞥅𞤶𞤮 𞤦𞤭'𞤫𞤼𞤫𞥅𞤯𞤮 𞤁𞤵𞤪𞤵𞥅𞤧𞤭𞤤𞤢.
𞤌 𞤤𞤭𞤤𞤭 𞤄𞤵𞤤𞤵𞤧 𞤲𞤮𞤣𞥆𞤮𞤴𞤫𞥅 𞤮 𞤲𞤢𞤲𞤢 𞤳𞤮 𞤮 𞤱𞤭'𞤢𞤼𞤢 𞤣𞤮𞤱 𞤸𞤮𞥅𞤤𞤢𞥄𞤳𞤭 𞤒𞤫𞥅𞤧𞤵 𞤀𞤤𞤥𞤢𞤧𞤭𞥅𞤸𞤵.
𞤀𞤥𞥆𞤢𞥄 𞤲'𞤣𞤫 𞤄𞤵𞤤𞤵𞤧 𞤱𞤢𞤯𞤭 𞤳𞤢 𞤥𞤫𞤼𞤵𞤳𞤭 𞤣𞤮𞤱 𞤢𞥄𞤣𞤭𞤤𞤢𞥄𞤳𞤵 𞤫 𞤧𞤵𞤪𞤵𞤳𞤭 𞤸𞤮𞥅𞤪𞤫 𞤫 𞤐𞤴𞤢𞤤𞤲'𞤣𞤫 𞤔𞤢𞥄𞤲'𞤺𞤮⹁ 𞤧𞤫𞤴 𞤊𞤫𞤤𞤭𞤧 𞤸𞤵𞤤𞤭⹁ 𞤱𞤭'𞤭⹁ “𞤔𞤮𞥅𞤲𞤭 𞤯𞤵𞤥 𞤸𞤫𞤰𞤭𞥅.
𞤒𞤢𞤸𞤵!
𞤚𞤮 𞤥𞤭 𞤸𞤫𞤩𞤭𞥅 𞤷𞤢𞤪𞤫𞤤⹁ 𞤥𞤭 𞤲𞤮𞤣𞥆𞤫𞤼𞤫.”
𞤉 𞤥𞤮 𞤳𞤢𞤥𞥆𞤭𞥅 𞤄𞤵𞤤𞤵𞤧 𞤸𞤮𞤳𞥆𞤢𞤴𞤥𞤮 𞤷𞤫𞥅𞤣𞤫.
𞤑𞤢𞤲'𞤶𞤵𞤥 𞤱𞤢𞤯𞤭 𞤳𞤮𞥅 𞤲'𞤣𞤫𞤴𞤫 𞤫 𞤥𞤮 𞤲𞤮𞤣𞥆𞤢𞤥𞤮 𞤲'𞤺𞤢𞤥 𞤩𞤫 𞤥𞤫𞤣𞥆𞤢.
𞤘𞤢𞤯𞤢 𞤣𞤵𞥅𞤩𞤭 𞤯𞤭𞤯𞤭⹁ 𞤊𞤫𞤤𞤭𞤧 𞤶𞤭𞤨𞥆𞤭𞥅⹁ 𞤊𞤮𞤳𞤭𞤴𞤵𞤧 𞤊𞤫𞤧𞤼𞤵𞤧 𞤱𞤢𞤪𞤼𞤭 𞤺𞤮𞤥𞤲𞤢𞥄𞤶𞤮.
𞤐'𞤁𞤫 𞤊𞤫𞤤𞤭𞤧 𞤫 𞤴𞤭𞤯𞤭 𞤱𞤫𞤤𞤲𞤢𞤲𞤳𞤭 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤩𞤫𞤪𞤯𞤫⹁ 𞤮 𞤢𞤤𞤭 𞤄𞤵𞤤𞤵𞤧 𞤲'𞤣𞤫𞤪 𞤧𞤵𞥅𞤣𞤵 𞤷𞤵𞤪𞤢𞤤.
|
Kuuɗe Lilaaɓe 25
Bulus Torake Yaaree Yeeso Kaysar
Balɗe tati gaɗa Festus warii nder leydi ndin ngam fuɗɗuki kuugal laamu muuɗum, o ummii daga Kaysaariya, o yahi Urucaliima.
Ton mawɓe ardiiɓe diina e ardiiɓe Yahuudanko'en ngullii Bulus to maako.
Ɓe toriimo o waddanaɓe Bulus Urucaliima, ngam ɓe ngaɗii dabare no ɓe mbardatamo dow laawol.
Festus wi'iɓe, “Bulus e ton maɓɓii nder suudu cural gariiri Kaysaariya.
Min e hoore am mi so''oto ton naa' ko neeɓi.
Ngam maajum, sey mawɓe mooɗon njaada e am Kaysaariya, ɓe ngulloomo ton to e woodi goɗɗum kalluɗum ɗum o waɗi.”
Festus jooɗii to maɓɓe ko ɓadii balɗe joweetati koo sappo.
Gaɗa maajum o so''ii gariiri Kaysaariya.
Nde weeti, o jooɗii dow jooɗorgal kiita, o wi'i Bulus waddee.
Nde Bulus wari, Yahuudanko'en ƴiwoyɓe Urucaliima piliimo, ɓe ngulloriimo gullaali ɗuɗɗi kalluɗi, ɗi ɓe mbaawaayi tabbitinki.
Ammaa Bulus wi'iɓe, “Mi waɗaayi ko Attawra haɗi, koo ko haanaa dow Wuro Ceniingo, koo boo dow Kaysar laamiiɗo Roomanko'en mawɗo.”
Ammaa Festus e yiɗi welnanki Yahuudanko'en ɓernde, ngam non o ƴami Bulus, o wi'i, “A jaɓay njahaa Urucaliima ngam mi waɗanmaa kiita ton dow ko ɗum wullortomaa?”
Bulus nootii, wi'i, “Jooni e mi darii yeeso jooɗorgal kiita ley laamu Kaysar laamiiɗo Roomanko'en mawɗo to haani mi waɗanee kiita.
Mi waɗanaayi Yahuudanko'en goɗɗum ko wooɗaa.
An e hoore maaɗa a andi.
To mi waɗii goɗɗum ko hewti mi waree, mi salataako wareeki.
Ammaa to ko ɓe ngulloriiyam naa' ɗum goonga, walaa baawayɗo waɗukiyam e juuɗe maɓɓe.
E mi yiɗi mi waɗanee kiita yeeso Kaysar!”
Gaɗa Festus meddii e kokkooɓemo caawori, o wi'i Bulus, “Nde a torake kiita maaɗa yaaree to Kaysar, ɗum yaarete to maako!”
Bulus Yeeso Agarifa Laamiiɗo
Balɗe seɗɗa gaɗa maajum, goɗɗo laamiiɗo bi'eteeɗo Agarifa e mawniraawo maako debbo bi'eteeɗo Banis ɓe ngari gariiri Kaysaariya ngam ɓe njaɓɓoo Festus.
Nde ɓe mbaali ton balɗe seɗɗa, Festus hokki laamiiɗo on habaru Bulus, o wi'i, “E woodi goɗɗo neɗɗo mo Felis laamiiɗo ali ɗo'o nder suudu cural.
Ko njaami Urucaliima, mawɓe ardiiɓe diina e mawɓe Yahuudanko'en ngulliimo to am, ɓe toriiyam mi taƴanamo kiita wareeki.
Nootiimi, mbiimiɓe, enen Roomanko'en en ngaɗantaa goɗɗo kiita to gulliiɗomo walaa ɗon, nden naa' o hokkaama carel ngam o wurtina hoore maako dow ko ɗum wulloriimo.
Too, nde ngardumi e maɓɓe ɗo'o, mi wonnaayi carel koo seɗɗa.
Nde fini njooɗiimi dow jooɗorgal kiita, mbiimi neɗɗo on waddee.
Nde gulliiɓemo ndarii, ɓe ngulloraakimo goɗɗum kalluɗum no kamminoomi.
Sey geddi tan ɓe ngaadi e maako dow boliiɗe diina maɓɓe, e goɗɗo mayɗo bi'eteeɗo Yeesu, mo Bulus wi'ata e foofa.
Min boo, nde mi andaa no ngaɗanaymi haala kan, ƴamumoomi to o jaɓii o yaha Urucaliima o waɗanee kiita ton dow ko ɗum wullortoomo.
Ammaa nde o toriiyam o alee nder juuɗe sooji'en naa Kaysar waɗaniimo kiita, mbiimi o suree ton naa carel ngel lildaymoomi to Kaysar.”
Nden Agarifa wi'i Festus, “Min e hoore am, e mi yiɗi nanki ko neɗɗo o'o wi'ata.”
Festus wi'imo, “A nanay ko o wi'ata jaango.”
Nde fini Agarifa e Banis ngari nder laamu mawɗum, ɓe natti nder suudu kiita, kamɓe e mawɓe sooji'en e ardiiɓe gariiri ndin fuu.
Nden Festus wi'i Bulus waddee, sey o waddaa.
Festus wi'i, “An Agarifa laamiiɗo e yimɓe hawrutuɓe ɗo'o!
On ngi'ii neɗɗo mo Yahuudanko'en fuu ngullii to am nder Urucaliima haa e ɗo'o, e ɓe mbi'a e sembe o haanaa aldeeki e yonki.
Ammaa mi tawii o waɗaayi goɗɗum ko haani o waree.
Ammaa nde kanko e hoore maako o torake kiita maako yaaree to Kaysar, mi suɓii lildukimo to Kaysar Laamiiɗo.
Ammaa mi walaa haala ndariika dow maako ko haani mi windana laamiiɗo on.
Kanjum waɗi ngaddumoomi ɗo'o yeeso mooɗon on fuu, ko ɓuri maa yeeso maaɗa an, Agarifa laamiiɗo, ngam to en ɗaɓɓitii koo ɗume mi heɓa ko mbindumi.
Ngam e yiiki am, ɗum laaɓanaayam mi yaara nangaaɗo to Laamiiɗo Mawɗo, mi heɓaayi fii jamum ɗum o nangiraa.”
|
𞤑𞤵𞥅𞤯𞤫 𞤂𞤭𞤤𞤢𞥄𞤩𞤫 𞥒𞥕
𞤄𞤵𞤤𞤵𞤧 𞤚𞤮𞤪𞤢𞤳𞤫 𞤒𞤢𞥄𞤪𞤫𞥅 𞤒𞤫𞥅𞤧𞤮 𞤑𞤢𞤴𞤧𞤢𞤪
𞤄𞤢𞤤𞤯𞤫 𞤼𞤢𞤼𞤭 𞤺𞤢𞤯𞤢 𞤊𞤫𞤧𞤼𞤵𞤧 𞤱𞤢𞤪𞤭𞥅 𞤲'𞤣𞤫𞤪 𞤤𞤫𞤴𞤣𞤭 𞤲'𞤣𞤭𞤲 𞤲'𞤺𞤢𞤥 𞤬𞤵𞤯𞥆𞤵𞤳𞤭 𞤳𞤵𞥅𞤺𞤢𞤤 𞤤𞤢𞥄𞤥𞤵 𞤥𞤵𞥅𞤯𞤵𞤥⹁ 𞤮 𞤵𞤥𞥆𞤭𞥅 𞤣𞤢𞤺𞤢 𞤑𞤢𞤴𞤧𞤢𞥄𞤪𞤭𞤴𞤢⹁ 𞤮 𞤴𞤢𞤸𞤭 𞤓𞤪𞤵𞤷𞤢𞤤𞤭𞥅𞤥𞤢.
𞤚𞤮𞤲 𞤥𞤢𞤱𞤩𞤫 𞤢𞤪𞤣𞤭𞥅𞤩𞤫 𞤣𞤭𞥅𞤲𞤢 𞤫 𞤢𞤪𞤣𞤭𞥅𞤩𞤫 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤲'𞤺𞤵𞤤𞥆𞤭𞥅 𞤄𞤵𞤤𞤵𞤧 𞤼𞤮 𞤥𞤢𞥄𞤳𞤮.
𞤇𞤫 𞤼𞤮𞤪𞤭𞥅𞤥𞤮 𞤮 𞤱𞤢𞤣𞥆𞤢𞤲𞤢𞤩𞤫 𞤄𞤵𞤤𞤵𞤧 𞤓𞤪𞤵𞤷𞤢𞤤𞤭𞥅𞤥𞤢⹁ 𞤲'𞤺𞤢𞤥 𞤩𞤫 𞤲'𞤺𞤢𞤯𞤭𞥅 𞤣𞤢𞤦𞤢𞤪𞤫 𞤲𞤮 𞤩𞤫 𞤲'𞤦𞤢𞤪𞤣𞤢𞤼𞤢𞤥𞤮 𞤣𞤮𞤱 𞤤𞤢𞥄𞤱𞤮𞤤.
𞤊𞤫𞤧𞤼𞤵𞤧 𞤱𞤭'𞤭𞤩𞤫⹁ “𞤄𞤵𞤤𞤵𞤧 𞤫 𞤼𞤮𞤲 𞤥𞤢𞤩𞥆𞤭𞥅 𞤲'𞤣𞤫𞤪 𞤧𞤵𞥅𞤣𞤵 𞤷𞤵𞤪𞤢𞤤 𞤺𞤢𞤪𞤭𞥅𞤪𞤭 𞤑𞤢𞤴𞤧𞤢𞥄𞤪𞤭𞤴𞤢.
𞤃𞤭𞤲 𞤫 𞤸𞤮𞥅𞤪𞤫 𞤢𞤥 𞤥𞤭 𞤧𞤮''𞤮𞤼𞤮 𞤼𞤮𞤲 𞤲𞤢𞥄' 𞤳𞤮 𞤲𞤫𞥅𞤩𞤭.
𞤐'𞤘𞤢𞤥 𞤥𞤢𞥄𞤶𞤵𞤥⹁ 𞤧𞤫𞤴 𞤥𞤢𞤱𞤩𞤫 𞤥𞤮𞥅𞤯𞤮𞤲 𞤲'𞤶𞤢𞥄𞤣𞤢 𞤫 𞤢𞤥 𞤑𞤢𞤴𞤧𞤢𞥄𞤪𞤭𞤴𞤢⹁ 𞤩𞤫 𞤲'𞤺𞤵𞤤𞥆𞤮𞥅𞤥𞤮 𞤼𞤮𞤲 𞤼𞤮 𞤫 𞤱𞤮𞥅𞤣𞤭 𞤺𞤮𞤯𞥆𞤵𞤥 𞤳𞤢𞤤𞥆𞤵𞤯𞤵𞤥 𞤯𞤵𞤥 𞤮 𞤱𞤢𞤯𞤭.”
𞤊𞤫𞤧𞤼𞤵𞤧 𞤶𞤮𞥅𞤯𞤭𞥅 𞤼𞤮 𞤥𞤢𞤩𞥆𞤫 𞤳𞤮 𞤩𞤢𞤣𞤭𞥅 𞤦𞤢𞤤𞤯𞤫 𞤶𞤮𞤱𞤫𞥅𞤼𞤢𞤼𞤭 𞤳𞤮𞥅 𞤧𞤢𞤨𞥆𞤮.
𞤘𞤢𞤯𞤢 𞤥𞤢𞥄𞤶𞤵𞤥 𞤮 𞤧𞤮''𞤭𞥅 𞤺𞤢𞤪𞤭𞥅𞤪𞤭 𞤑𞤢𞤴𞤧𞤢𞥄𞤪𞤭𞤴𞤢.
𞤐'𞤁𞤫 𞤱𞤫𞥅𞤼𞤭⹁ 𞤮 𞤶𞤮𞥅𞤯𞤭𞥅 𞤣𞤮𞤱 𞤶𞤮𞥅𞤯𞤮𞤪𞤺𞤢𞤤 𞤳𞤭𞥅𞤼𞤢⹁ 𞤮 𞤱𞤭'𞤭 𞤄𞤵𞤤𞤵𞤧 𞤱𞤢𞤣𞥆𞤫𞥅.
𞤐'𞤁𞤫 𞤄𞤵𞤤𞤵𞤧 𞤱𞤢𞤪𞤭⹁ 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤰𞤭𞤱𞤮𞤴𞤩𞤫 𞤓𞤪𞤵𞤷𞤢𞤤𞤭𞥅𞤥𞤢 𞤨𞤭𞤤𞤭𞥅𞤥𞤮⹁ 𞤩𞤫 𞤲'𞤺𞤵𞤤𞥆𞤮𞤪𞤭𞥅𞤥𞤮 𞤺𞤵𞤤𞥆𞤢𞥄𞤤𞤭 𞤯𞤵𞤯𞥆𞤭 𞤳𞤢𞤤𞥆𞤵𞤯𞤭⹁ 𞤯𞤭 𞤩𞤫 𞤲'𞤦𞤢𞥄𞤱𞤢𞥄𞤴𞤭 𞤼𞤢𞤦𞥆𞤭𞤼𞤭𞤲𞤳𞤭.
𞤀𞤥𞥆𞤢𞥄 𞤄𞤵𞤤𞤵𞤧 𞤱𞤭'𞤭𞤩𞤫⹁ “𞤃𞤭 𞤱𞤢𞤯𞤢𞥄𞤴𞤭 𞤳𞤮 𞤀𞤼𞥆𞤢𞤱𞤪𞤢 𞤸𞤢𞤯𞤭⹁ 𞤳𞤮𞥅 𞤳𞤮 𞤸𞤢𞥄𞤲𞤢𞥄 𞤣𞤮𞤱 𞤏𞤵𞤪𞤮 𞤕𞤫𞤲𞤭𞥅𞤲'𞤺𞤮⹁ 𞤳𞤮𞥅 𞤦𞤮𞥅 𞤣𞤮𞤱 𞤑𞤢𞤴𞤧𞤢𞤪 𞤤𞤢𞥄𞤥𞤭𞥅𞤯𞤮 𞤈𞤮𞥅𞤥𞤢𞤲𞤳𞤮'𞤫𞤲 𞤥𞤢𞤱𞤯𞤮.”
𞤀𞤥𞥆𞤢𞥄 𞤊𞤫𞤧𞤼𞤵𞤧 𞤫 𞤴𞤭𞤯𞤭 𞤱𞤫𞤤𞤲𞤢𞤲𞤳𞤭 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤩𞤫𞤪𞤲'𞤣𞤫⹁ 𞤲'𞤺𞤢𞤥 𞤲𞤮𞤲 𞤮 𞤰𞤢𞤥𞤭 𞤄𞤵𞤤𞤵𞤧⹁ 𞤮 𞤱𞤭'𞤭⹁ “𞤀 𞤶𞤢𞤩𞤢𞤴 𞤲'𞤶𞤢𞤸𞤢𞥄 𞤓𞤪𞤵𞤷𞤢𞤤𞤭𞥅𞤥𞤢 𞤲'𞤺𞤢𞤥 𞤥𞤭 𞤱𞤢𞤯𞤢𞤲𞤥𞤢𞥄 𞤳𞤭𞥅𞤼𞤢 𞤼𞤮𞤲 𞤣𞤮𞤱 𞤳𞤮 𞤯𞤵𞤥 𞤱𞤵𞤤𞥆𞤮𞤪𞤼𞤮𞤥𞤢𞥄؟”
𞤄𞤵𞤤𞤵𞤧 𞤲𞤮𞥅𞤼𞤭𞥅⹁ 𞤱𞤭'𞤭⹁ “𞤔𞤮𞥅𞤲𞤭 𞤫 𞤥𞤭 𞤣𞤢𞤪𞤭𞥅 𞤴𞤫𞥅𞤧𞤮 𞤶𞤮𞥅𞤯𞤮𞤪𞤺𞤢𞤤 𞤳𞤭𞥅𞤼𞤢 𞤤𞤫𞤴 𞤤𞤢𞥄𞤥𞤵 𞤑𞤢𞤴𞤧𞤢𞤪 𞤤𞤢𞥄𞤥𞤭𞥅𞤯𞤮 𞤈𞤮𞥅𞤥𞤢𞤲𞤳𞤮'𞤫𞤲 𞤥𞤢𞤱𞤯𞤮 𞤼𞤮 𞤸𞤢𞥄𞤲𞤭 𞤥𞤭 𞤱𞤢𞤯𞤢𞤲𞤫𞥅 𞤳𞤭𞥅𞤼𞤢.
𞤃𞤭 𞤱𞤢𞤯𞤢𞤲𞤢𞥄𞤴𞤭 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤺𞤮𞤯𞥆𞤵𞤥 𞤳𞤮 𞤱𞤮𞥅𞤯𞤢𞥄.
𞤀𞤲 𞤫 𞤸𞤮𞥅𞤪𞤫 𞤥𞤢𞥄𞤯𞤢 𞤢 𞤢𞤲'𞤣𞤭.
𞤚𞤮 𞤥𞤭 𞤱𞤢𞤯𞤭𞥅 𞤺𞤮𞤯𞥆𞤵𞤥 𞤳𞤮 𞤸𞤫𞤱𞤼𞤭 𞤥𞤭 𞤱𞤢𞤪𞤫𞥅⹁ 𞤥𞤭 𞤧𞤢𞤤𞤢𞤼𞤢𞥄𞤳𞤮 𞤱𞤢𞤪𞤫𞥅𞤳𞤭.
𞤀𞤥𞥆𞤢𞥄 𞤼𞤮 𞤳𞤮 𞤩𞤫 𞤲'𞤺𞤵𞤤𞥆𞤮𞤪𞤭𞥅𞤴𞤢𞤥 𞤲𞤢𞥄' 𞤯𞤵𞤥 𞤺𞤮𞥅𞤲'𞤺𞤢⹁ 𞤱𞤢𞤤𞤢𞥄 𞤦𞤢𞥄𞤱𞤢𞤴𞤯𞤮 𞤱𞤢𞤯𞤵𞤳𞤭𞤴𞤢𞤥 𞤫 𞤶𞤵𞥅𞤯𞤫 𞤥𞤢𞤩𞥆𞤫.
𞤉 𞤥𞤭 𞤴𞤭𞤯𞤭 𞤥𞤭 𞤱𞤢𞤯𞤢𞤲𞤫𞥅 𞤳𞤭𞥅𞤼𞤢 𞤴𞤫𞥅𞤧𞤮 𞤑𞤢𞤴𞤧𞤢𞤪!”
𞤘𞤢𞤯𞤢 𞤊𞤫𞤧𞤼𞤵𞤧 𞤥𞤫𞤣𞥆𞤭𞥅 𞤫 𞤳𞤮𞤳𞥆𞤮𞥅𞤩𞤫𞤥𞤮 𞤷𞤢𞥄𞤱𞤮𞤪𞤭⹁ 𞤮 𞤱𞤭'𞤭 𞤄𞤵𞤤𞤵𞤧⹁ “𞤐'𞤁𞤫 𞤢 𞤼𞤮𞤪𞤢𞤳𞤫 𞤳𞤭𞥅𞤼𞤢 𞤥𞤢𞥄𞤯𞤢 𞤴𞤢𞥄𞤪𞤫𞥅 𞤼𞤮 𞤑𞤢𞤴𞤧𞤢𞤪⹁ 𞤯𞤵𞤥 𞤴𞤢𞥄𞤪𞤫𞤼𞤫 𞤼𞤮 𞤥𞤢𞥄𞤳𞤮!”
𞤄𞤵𞤤𞤵𞤧 𞤒𞤫𞥅𞤧𞤮 𞤀𞤺𞤢𞤪𞤭𞤬𞤢 𞤂𞤢𞥄𞤥𞤭𞥅𞤯𞤮
𞤄𞤢𞤤𞤯𞤫 𞤧𞤫𞤯𞥆𞤢 𞤺𞤢𞤯𞤢 𞤥𞤢𞥄𞤶𞤵𞤥⹁ 𞤺𞤮𞤯𞥆𞤮 𞤤𞤢𞥄𞤥𞤭𞥅𞤯𞤮 𞤦𞤭'𞤫𞤼𞤫𞥅𞤯𞤮 𞤀𞤺𞤢𞤪𞤭𞤬𞤢 𞤫 𞤥𞤢𞤱𞤲𞤭𞤪𞤢𞥄𞤱𞤮 𞤥𞤢𞥄𞤳𞤮 𞤣𞤫𞤦𞥆𞤮 𞤦𞤭'𞤫𞤼𞤫𞥅𞤯𞤮 𞤄𞤢𞤲𞤭𞤧 𞤩𞤫 𞤲'𞤺𞤢𞤪𞤭 𞤺𞤢𞤪𞤭𞥅𞤪𞤭 𞤑𞤢𞤴𞤧𞤢𞥄𞤪𞤭𞤴𞤢 𞤲'𞤺𞤢𞤥 𞤩𞤫 𞤲'𞤶𞤢𞤩𞥆𞤮𞥅 𞤊𞤫𞤧𞤼𞤵𞤧.
𞤐'𞤁𞤫 𞤩𞤫 𞤲'𞤦𞤢𞥄𞤤𞤭 𞤼𞤮𞤲 𞤦𞤢𞤤𞤯𞤫 𞤧𞤫𞤯𞥆𞤢⹁ 𞤊𞤫𞤧𞤼𞤵𞤧 𞤸𞤮𞤳𞥆𞤭 𞤤𞤢𞥄𞤥𞤭𞥅𞤯𞤮 𞤮𞤲 𞤸𞤢𞤦𞤢𞤪𞤵 𞤄𞤵𞤤𞤵𞤧⹁ 𞤮 𞤱𞤭'𞤭⹁ “𞤉 𞤱𞤮𞥅𞤣𞤭 𞤺𞤮𞤯𞥆𞤮 𞤲𞤫𞤯𞥆𞤮 𞤥𞤮 𞤊𞤫𞤤𞤭𞤧 𞤤𞤢𞥄𞤥𞤭𞥅𞤯𞤮 𞤢𞤤𞤭 𞤯𞤮'𞤮 𞤲'𞤣𞤫𞤪 𞤧𞤵𞥅𞤣𞤵 𞤷𞤵𞤪𞤢𞤤.
𞤑𞤮 𞤲'𞤶𞤢𞥄𞤥𞤭 𞤓𞤪𞤵𞤷𞤢𞤤𞤭𞥅𞤥𞤢⹁ 𞤥𞤢𞤱𞤩𞤫 𞤢𞤪𞤣𞤭𞥅𞤩𞤫 𞤣𞤭𞥅𞤲𞤢 𞤫 𞤥𞤢𞤱𞤩𞤫 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤲'𞤺𞤵𞤤𞥆𞤭𞥅𞤥𞤮 𞤼𞤮 𞤢𞤥⹁ 𞤩𞤫 𞤼𞤮𞤪𞤭𞥅𞤴𞤢𞤥 𞤥𞤭 𞤼𞤢𞤰𞤢𞤲𞤢𞤥𞤮 𞤳𞤭𞥅𞤼𞤢 𞤱𞤢𞤪𞤫𞥅𞤳𞤭.
𞤐𞤮𞥅𞤼𞤭𞥅𞤥𞤭⹁ 𞤲'𞤦𞤭𞥅𞤥𞤭𞤩𞤫⹁ 𞤫𞤲𞤫𞤲 𞤈𞤮𞥅𞤥𞤢𞤲𞤳𞤮'𞤫𞤲 𞤫𞤲 𞤲'𞤺𞤢𞤯𞤢𞤲𞤼𞤢𞥄 𞤺𞤮𞤯𞥆𞤮 𞤳𞤭𞥅𞤼𞤢 𞤼𞤮 𞤺𞤵𞤤𞥆𞤭𞥅𞤯𞤮𞤥𞤮 𞤱𞤢𞤤𞤢𞥄 𞤯𞤮𞤲⹁ 𞤲'𞤣𞤫𞤲 𞤲𞤢𞥄' 𞤮 𞤸𞤮𞤳𞥆𞤢𞥄𞤥𞤢 𞤷𞤢𞤪𞤫𞤤 𞤲'𞤺𞤢𞤥 𞤮 𞤱𞤵𞤪𞤼𞤭𞤲𞤢 𞤸𞤮𞥅𞤪𞤫 𞤥𞤢𞥄𞤳𞤮 𞤣𞤮𞤱 𞤳𞤮 𞤯𞤵𞤥 𞤱𞤵𞤤𞥆𞤮𞤪𞤭𞥅𞤥𞤮.
𞤚𞤮𞥅⹁ 𞤲'𞤣𞤫 𞤲'𞤺𞤢𞤪𞤣𞤵𞤥𞤭 𞤫 𞤥𞤢𞤩𞥆𞤫 𞤯𞤮'𞤮⹁ 𞤥𞤭 𞤱𞤮𞤲𞥆𞤢𞥄𞤴𞤭 𞤷𞤢𞤪𞤫𞤤 𞤳𞤮𞥅 𞤧𞤫𞤯𞥆𞤢.
𞤐'𞤁𞤫 𞤬𞤭𞤲𞤭 𞤲'𞤶𞤮𞥅𞤯𞤭𞥅𞤥𞤭 𞤣𞤮𞤱 𞤶𞤮𞥅𞤯𞤮𞤪𞤺𞤢𞤤 𞤳𞤭𞥅𞤼𞤢⹁ 𞤲'𞤦𞤭𞥅𞤥𞤭 𞤲𞤫𞤯𞥆𞤮 𞤮𞤲 𞤱𞤢𞤣𞥆𞤫𞥅.
𞤐'𞤁𞤫 𞤺𞤵𞤤𞥆𞤭𞥅𞤩𞤫𞤥𞤮 𞤲'𞤣𞤢𞤪𞤭𞥅⹁ 𞤩𞤫 𞤲'𞤺𞤵𞤤𞥆𞤮𞤪𞤢𞥄𞤳𞤭𞤥𞤮 𞤺𞤮𞤯𞥆𞤵𞤥 𞤳𞤢𞤤𞥆𞤵𞤯𞤵𞤥 𞤲𞤮 𞤳𞤢𞤥𞥆𞤭𞤲𞤮𞥅𞤥𞤭.
𞤅𞤫𞤴 𞤺𞤫𞤣𞥆𞤭 𞤼𞤢𞤲 𞤩𞤫 𞤲'𞤺𞤢𞥄𞤣𞤭 𞤫 𞤥𞤢𞥄𞤳𞤮 𞤣𞤮𞤱 𞤦𞤮𞤤𞤭𞥅𞤯𞤫 𞤣𞤭𞥅𞤲𞤢 𞤥𞤢𞤩𞥆𞤫⹁ 𞤫 𞤺𞤮𞤯𞥆𞤮 𞤥𞤢𞤴𞤯𞤮 𞤦𞤭'𞤫𞤼𞤫𞥅𞤯𞤮 𞤒𞤫𞥅𞤧𞤵⹁ 𞤥𞤮 𞤄𞤵𞤤𞤵𞤧 𞤱𞤭'𞤢𞤼𞤢 𞤫 𞤬𞤮𞥅𞤬𞤢.
𞤃𞤭𞤲 𞤦𞤮𞥅⹁ 𞤲'𞤣𞤫 𞤥𞤭 𞤢𞤲'𞤣𞤢𞥄 𞤲𞤮 𞤲'𞤺𞤢𞤯𞤢𞤲𞤢𞤴𞤥𞤭 𞤸𞤢𞥄𞤤𞤢 𞤳𞤢𞤲⹁ 𞤰𞤢𞤥𞤵𞤥𞤮𞥅𞤥𞤭 𞤼𞤮 𞤮 𞤶𞤢𞤩𞤭𞥅 𞤮 𞤴𞤢𞤸𞤢 𞤓𞤪𞤵𞤷𞤢𞤤𞤭𞥅𞤥𞤢 𞤮 𞤱𞤢𞤯𞤢𞤲𞤫𞥅 𞤳𞤭𞥅𞤼𞤢 𞤼𞤮𞤲 𞤣𞤮𞤱 𞤳𞤮 𞤯𞤵𞤥 𞤱𞤵𞤤𞥆𞤮𞤪𞤼𞤮𞥅𞤥𞤮.
𞤀𞤥𞥆𞤢𞥄 𞤲'𞤣𞤫 𞤮 𞤼𞤮𞤪𞤭𞥅𞤴𞤢𞤥 𞤮 𞤢𞤤𞤫𞥅 𞤲'𞤣𞤫𞤪 𞤶𞤵𞥅𞤯𞤫 𞤧𞤮𞥅𞤶𞤭'𞤫𞤲 𞤲𞤢𞥄 𞤑𞤢𞤴𞤧𞤢𞤪 𞤱𞤢𞤯𞤢𞤲𞤭𞥅𞤥𞤮 𞤳𞤭𞥅𞤼𞤢⹁ 𞤲'𞤦𞤭𞥅𞤥𞤭 𞤮 𞤧𞤵𞤪𞤫𞥅 𞤼𞤮𞤲 𞤲𞤢𞥄 𞤷𞤢𞤪𞤫𞤤 𞤲'𞤺𞤫𞤤 𞤤𞤭𞤤𞤣𞤢𞤴𞤥𞤮𞥅𞤥𞤭 𞤼𞤮 𞤑𞤢𞤴𞤧𞤢𞤪.”
𞤐'𞤁𞤫𞤲 𞤀𞤺𞤢𞤪𞤭𞤬𞤢 𞤱𞤭'𞤭 𞤊𞤫𞤧𞤼𞤵𞤧⹁ “𞤃𞤭𞤲 𞤫 𞤸𞤮𞥅𞤪𞤫 𞤢𞤥⹁ 𞤫 𞤥𞤭 𞤴𞤭𞤯𞤭 𞤲𞤢𞤲𞤳𞤭 𞤳𞤮 𞤲𞤫𞤯𞥆𞤮 𞤮'𞤮 𞤱𞤭'𞤢𞤼𞤢.”
𞤊𞤫𞤧𞤼𞤵𞤧 𞤱𞤭'𞤭𞤥𞤮⹁ “𞤀 𞤲𞤢𞤲𞤢𞤴 𞤳𞤮 𞤮 𞤱𞤭'𞤢𞤼𞤢 𞤶𞤢𞥄𞤲'𞤺𞤮.”
𞤐'𞤁𞤫 𞤬𞤭𞤲𞤭 𞤀𞤺𞤢𞤪𞤭𞤬𞤢 𞤫 𞤄𞤢𞤲𞤭𞤧 𞤲'𞤺𞤢𞤪𞤭 𞤲'𞤣𞤫𞤪 𞤤𞤢𞥄𞤥𞤵 𞤥𞤢𞤱𞤯𞤵𞤥⹁ 𞤩𞤫 𞤲𞤢𞤼𞥆𞤭 𞤲'𞤣𞤫𞤪 𞤧𞤵𞥅𞤣𞤵 𞤳𞤭𞥅𞤼𞤢⹁ 𞤳𞤢𞤥𞤩𞤫 𞤫 𞤥𞤢𞤱𞤩𞤫 𞤧𞤮𞥅𞤶𞤭'𞤫𞤲 𞤫 𞤢𞤪𞤣𞤭𞥅𞤩𞤫 𞤺𞤢𞤪𞤭𞥅𞤪𞤭 𞤲'𞤣𞤭𞤲 𞤬𞤵𞥅.
𞤐'𞤁𞤫𞤲 𞤊𞤫𞤧𞤼𞤵𞤧 𞤱𞤭'𞤭 𞤄𞤵𞤤𞤵𞤧 𞤱𞤢𞤣𞥆𞤫𞥅⹁ 𞤧𞤫𞤴 𞤮 𞤱𞤢𞤣𞥆𞤢𞥄.
𞤊𞤫𞤧𞤼𞤵𞤧 𞤱𞤭'𞤭⹁ “𞤀𞤲 𞤀𞤺𞤢𞤪𞤭𞤬𞤢 𞤤𞤢𞥄𞤥𞤭𞥅𞤯𞤮 𞤫 𞤴𞤭𞤥𞤩𞤫 𞤸𞤢𞤱𞤪𞤵𞤼𞤵𞤩𞤫 𞤯𞤮'𞤮!
𞤌𞤲 𞤲'𞤺𞤭'𞤭𞥅 𞤲𞤫𞤯𞥆𞤮 𞤥𞤮 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤬𞤵𞥅 𞤲'𞤺𞤵𞤤𞥆𞤭𞥅 𞤼𞤮 𞤢𞤥 𞤲'𞤣𞤫𞤪 𞤓𞤪𞤵𞤷𞤢𞤤𞤭𞥅𞤥𞤢 𞤸𞤢𞥄 𞤫 𞤯𞤮'𞤮⹁ 𞤫 𞤩𞤫 𞤲'𞤦𞤭'𞤢 𞤫 𞤧𞤫𞤲'𞤦𞤫 𞤮 𞤸𞤢𞥄𞤲𞤢𞥄 𞤢𞤤𞤣𞤫𞥅𞤳𞤭 𞤫 𞤴𞤮𞤲𞤳𞤭.
𞤀𞤥𞥆𞤢𞥄 𞤥𞤭 𞤼𞤢𞤱𞤭𞥅 𞤮 𞤱𞤢𞤯𞤢𞥄𞤴𞤭 𞤺𞤮𞤯𞥆𞤵𞤥 𞤳𞤮 𞤸𞤢𞥄𞤲𞤭 𞤮 𞤱𞤢𞤪𞤫𞥅.
𞤀𞤥𞥆𞤢𞥄 𞤲'𞤣𞤫 𞤳𞤢𞤲𞤳𞤮 𞤫 𞤸𞤮𞥅𞤪𞤫 𞤥𞤢𞥄𞤳𞤮 𞤮 𞤼𞤮𞤪𞤢𞤳𞤫 𞤳𞤭𞥅𞤼𞤢 𞤥𞤢𞥄𞤳𞤮 𞤴𞤢𞥄𞤪𞤫𞥅 𞤼𞤮 𞤑𞤢𞤴𞤧𞤢𞤪⹁ 𞤥𞤭 𞤧𞤵𞤩𞤭𞥅 𞤤𞤭𞤤𞤣𞤵𞤳𞤭𞤥𞤮 𞤼𞤮 𞤑𞤢𞤴𞤧𞤢𞤪 𞤂𞤢𞥄𞤥𞤭𞥅𞤯𞤮.
𞤀𞤥𞥆𞤢𞥄 𞤥𞤭 𞤱𞤢𞤤𞤢𞥄 𞤸𞤢𞥄𞤤𞤢 𞤲'𞤣𞤢𞤪𞤭𞥅𞤳𞤢 𞤣𞤮𞤱 𞤥𞤢𞥄𞤳𞤮 𞤳𞤮 𞤸𞤢𞥄𞤲𞤭 𞤥𞤭 𞤱𞤭𞤲'𞤣𞤢𞤲𞤢 𞤤𞤢𞥄𞤥𞤭𞥅𞤯𞤮 𞤮𞤲.
𞤑𞤢𞤲'𞤶𞤵𞤥 𞤱𞤢𞤯𞤭 𞤲'𞤺𞤢𞤣𞥆𞤵𞤥𞤮𞥅𞤥𞤭 𞤯𞤮'𞤮 𞤴𞤫𞥅𞤧𞤮 𞤥𞤮𞥅𞤯𞤮𞤲 𞤮𞤲 𞤬𞤵𞥅⹁ 𞤳𞤮 𞤩𞤵𞤪𞤭 𞤥𞤢𞥄 𞤴𞤫𞥅𞤧𞤮 𞤥𞤢𞥄𞤯𞤢 𞤢𞤲⹁ 𞤀𞤺𞤢𞤪𞤭𞤬𞤢 𞤤𞤢𞥄𞤥𞤭𞥅𞤯𞤮⹁ 𞤲'𞤺𞤢𞤥 𞤼𞤮 𞤫𞤲 𞤯𞤢𞤩𞥆𞤭𞤼𞤭𞥅 𞤳𞤮𞥅 𞤯𞤵𞤥𞤫 𞤥𞤭 𞤸𞤫𞤩𞤢 𞤳𞤮 𞤲'𞤦𞤭𞤲'𞤣𞤵𞤥𞤭.
𞤐'𞤘𞤢𞤥 𞤫 𞤴𞤭𞥅𞤳𞤭 𞤢𞤥⹁ 𞤯𞤵𞤥 𞤤𞤢𞥄𞤩𞤢𞤲𞤢𞥄𞤴𞤢𞤥 𞤥𞤭 𞤴𞤢𞥄𞤪𞤢 𞤲𞤢𞤲'𞤺𞤢𞥄𞤯𞤮 𞤼𞤮 𞤂𞤢𞥄𞤥𞤭𞥅𞤯𞤮 𞤃𞤢𞤱𞤯𞤮⹁ 𞤥𞤭 𞤸𞤫𞤩𞤢𞥄𞤴𞤭 𞤬𞤭𞥅 𞤶𞤢𞤥𞤵𞤥 𞤯𞤵𞤥 𞤮 𞤲𞤢𞤲'𞤺𞤭𞤪𞤢𞥄.”
|
Kuuɗe Lilaaɓe 26
Bulus Wurtini Hoore Muuɗum Yeeso Agarifa
Nden Agarifa wi'i Bulus, “Mi aliima wi'u ko ngiɗɗaa wi'uki.”
Sey Bulus ƴefti jungo fuɗɗi wurtinki hoore muuɗum, wi'i,
“Allah reene, Agarifa laamiiɗo.
Mi nanii belɗum nde keɓumi carel metuki ngam mi wurtina hoore am yeeso maaɗa hande dow ko Yahuudanko'en ngulloriiyam fuu, ngam a andi ndonuuji Yahuudanko'en e geddi amin fuu.
Ngam maajum e mi toromaa, hettindanayam nder munyal.
“Yahuudanko'en fuu e andi jonde am daga ko mi sukayel pamarel.
E ɓe andi no njooɗoriimi nder leydi am e nder Urucaliima fuu.
Kamɓe e ko'e maɓɓe, to ɓe njaɓii waɗuki ceyda am, e ɓe andi daga arande mi go'oto nder tokkuɓe laawol diina amin ɓurngol saɗuki ngol Faarisanko'en.
Jooni, e mi darii ɗo'o yeeso mooɗon e mi waɗanee kiita ngam kammunde am dow heɓuki alkawal ngal Allah waɗani maama'en amin.
Leƴƴi amin sappo e ɗiɗi fuu e ndenti nder kammunde heɓuki alkawal ngal, kanjum waɗi e ɓe mawnina Allah jemma e nyalawma.
Allah reene, ngam e mi woodi kammunde nden waɗi Yahuudanko'en ngulliiyam!
Ngam ɗume kammiiɗon Allah waawataa umminki mayɓe?
“Min e hoore am, ndenno mi kammake e haani mi waɗa ko mbaawaymi waɗuki ngam mi wonna inde Yeesu Najarankeejo.
Kanjum ngaɗumi nder Urucaliima.
Mawɓe ardiiɓe diina kokkiiyam laamu mi maɓɓa tokkuɓe Yeesu.
Mi maɓɓi ɗuɗɓe nder suudu cural.
Nde ɓe taƴanaa kiita wareeki, mi jaɓiiɗum.
Mi torriiɓe nde ɗuɗɗum nder cuuɗi do'aare fuu.
E mi waɗaɓe ɓe nganya tokkuki Yeesu.
Mi hallaniiɓe naa' seɗɗa haa e mi ɗaɓɓitaɓe nder gariije goɗɗe leyɗe, e mi torraɓe.
Bulus Wi'ii No Tuubiri
“Nde mawɓe ardiiɓe diina kokkiyam laamu nanguki tokkuɓe Yeesu to gariiri Dimasku sey ndillumi.
Allah reene, e mi dow laawol caka nyalawma, sey ngiimi jayngol ƴiwoyii daga dow ngol ɓurii jayngol naange ngol yeynii dow amin, min e ɓe njaadaymi.
Gaɗa min fuu min njanii e leydi, sey nanmi hononde e wi'ayam nder Ibraaniyankoore, ‘Caawulu, Caawulu, ngam ɗume torrataayam?
A torra hoore maaɗa e meere nde nganyuɗaayam.’
Nootiimi mbiimi, ‘Mawɗo, an ɗum moye?’
Joomiraawo wi'i, ‘Min woni Yeesu mo torrataa.
Umma dara.
Mi wangane ngam mi suɓumaa ngartaa kuwanayɗoyam, ceydinaa ko ngiiɗaa dow am jooni e ko kollaymaami yeeso ɗo'o.
Mi hisnete daga juuɗe Yahuudanko'en e yimɓe naa' Yahuudanko'en, ɓe lilaymaami to maɓɓe.
A wumtinayɓe, ɓe mburtoyoo nder nyiwre, ɓe ngarta nder jayngol, ɓe mburtoo nder laamu Ceyɗan, ɓe co''oo to Allah, ngam ɓe keɓa yaafaneeki hakke, ɓe natta nder yimɓe gartuɓe ceniiɓe ngam ɓe koolakeyam.’
Bulus Meti Dow Kuugal Muuɗum
“Allah reene, Agarifa Laamiiɗo, kanjum waɗi mi salaaki waɗuki ko ngiimi nder wahayu daga dow.
Arande mi wa'ajinanii yimɓe Dimasku, nden e yimɓe Urucaliima e leydi Yahuudiya fuu.
Gaɗa non tokkumi nder yimɓe naa' Yahuudanko'en, mbiimiɓe ɓe tuuba, ɓe ngaylitoyoo to Allah, ɓe kuwa kuuɗe kollayɗe ɓe tuubii.
Kanjum waɗi Yahuudanko'en nangiyam nder Wuro Ceniingo, ɓe ɓadii warkiyam.
Ammaa Allah e wallayam haa hande.
Ngam non e mi darii ɗo'o e mi metana'on goonga yeeso mawɓe e pamarɓe fuu.
Mi wi'aayi koo ɗume sey ko Muusa e annabo'en horiiɓe mbi'i waɗay, waato Almasiihu torroto, nden o warta artuɗo ummaaki daga mayde, ngam o wadda jayngol to Yahuudanko'en e yimɓe naa' Yahuudanko'en.”
Bulus e nder metuki, sey Festus ƴefti hononde, wi'i, “Bulus, hoore maaɗa waylitake!
Ɗuuɗuki andal maaɗa haaŋiima!”
Ammaa Bulus wi'i, “Allah reene, Festus, mi haaŋaaki.
Ko mbiimi ɗum goonga cembiɗka.
Agarifa laamiiɗo e andi fii ɗu'um fuu.
Kanjum waɗi mi hulaayi metuki yeeso maako.
Mi tabbitinii e mo andi koo ɗume no wontindiri, ngam ɗum waɗaaka e suuɗe.
Agarifa laamiiɗo!
A jaɓii ko annabo'en mbindi?
E mi andi a jaɓii!”
Agarifa wi'i Bulus, “Nder carel seɗɗa nge'el a nyuma a waaway wartirkiyam tokkuɗo Yeesu?”
Bulus wi'imo, “Koo nder carel seɗɗa, koo naa' nder carel seɗɗa, e mi toroo Allah ngam maaɗa an e nanɓeyam hande fuu ngarton ko ngartumi, ammaa naa' e ɗi'i ɓoggi njamndi.”
Nden Agarifa e Festus e Banis e jooɗodiiɓe e maɓɓe fuu ummii, ndilli.
Nde ɓe mburtii wuro ngon, ɓe mbi'i hakkunde maɓɓe, “Neɗɗo o'o waɗaayi ko hewti o waree koo o maɓɓe nder suudu cural.”
Sey Agarifa wi'i Festus, “Daa neɗɗo o'o wi'aayino kiita maako yaaree to Kaysar, daa o yoofaama.”
|
𞤑𞤵𞥅𞤯𞤫 𞤂𞤭𞤤𞤢𞥄𞤩𞤫 𞥒𞥖
𞤄𞤵𞤤𞤵𞤧 𞤏𞤵𞤪𞤼𞤭𞤲𞤭 𞤖𞤮𞥅𞤪𞤫 𞤃𞤵𞥅𞤯𞤵𞤥 𞤒𞤫𞥅𞤧𞤮 𞤀𞤺𞤢𞤪𞤭𞤬𞤢
𞤐'𞤁𞤫𞤲 𞤀𞤺𞤢𞤪𞤭𞤬𞤢 𞤱𞤭'𞤭 𞤄𞤵𞤤𞤵𞤧⹁ “𞤃𞤭 𞤢𞤤𞤭𞥅𞤥𞤢 𞤱𞤭'𞤵 𞤳𞤮 𞤲'𞤺𞤭𞤯𞥆𞤢𞥄 𞤱𞤭'𞤵𞤳𞤭.”
𞤅𞤫𞤴 𞤄𞤵𞤤𞤵𞤧 𞤰𞤫𞤬𞤼𞤭 𞤶𞤵𞤲'𞤺𞤮 𞤬𞤵𞤯𞥆𞤭 𞤱𞤵𞤪𞤼𞤭𞤲𞤳𞤭 𞤸𞤮𞥅𞤪𞤫 𞤥𞤵𞥅𞤯𞤵𞤥⹁ 𞤱𞤭'𞤭⹁
“𞤀𞤤𞥆𞤢𞤸 𞤪𞤫𞥅𞤲𞤫⹁ 𞤀𞤺𞤢𞤪𞤭𞤬𞤢 𞤤𞤢𞥄𞤥𞤭𞥅𞤯𞤮.
𞤃𞤭 𞤲𞤢𞤲𞤭𞥅 𞤦𞤫𞤤𞤯𞤵𞤥 𞤲'𞤣𞤫 𞤳𞤫𞤩𞤵𞤥𞤭 𞤷𞤢𞤪𞤫𞤤 𞤥𞤫𞤼𞤵𞤳𞤭 𞤲'𞤺𞤢𞤥 𞤥𞤭 𞤱𞤵𞤪𞤼𞤭𞤲𞤢 𞤸𞤮𞥅𞤪𞤫 𞤢𞤥 𞤴𞤫𞥅𞤧𞤮 𞤥𞤢𞥄𞤯𞤢 𞤸𞤢𞤲'𞤣𞤫 𞤣𞤮𞤱 𞤳𞤮 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤲'𞤺𞤵𞤤𞥆𞤮𞤪𞤭𞥅𞤴𞤢𞤥 𞤬𞤵𞥅⹁ 𞤲'𞤺𞤢𞤥 𞤢 𞤢𞤲'𞤣𞤭 𞤲'𞤣𞤮𞤲𞤵𞥅𞤶𞤭 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤫 𞤺𞤫𞤣𞥆𞤭 𞤢𞤥𞤭𞤲 𞤬𞤵𞥅.
𞤐'𞤘𞤢𞤥 𞤥𞤢𞥄𞤶𞤵𞤥 𞤫 𞤥𞤭 𞤼𞤮𞤪𞤮𞤥𞤢𞥄⹁ 𞤸𞤫𞤼𞥆𞤭𞤲'𞤣𞤢𞤲𞤢𞤴𞤢𞤥 𞤲'𞤣𞤫𞤪 𞤥𞤵𞤻𞤢𞤤.
“𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤬𞤵𞥅 𞤫 𞤢𞤲'𞤣𞤭 𞤶𞤮𞤲'𞤣𞤫 𞤢𞤥 𞤣𞤢𞤺𞤢 𞤳𞤮 𞤥𞤭 𞤧𞤵𞤳𞤢𞤴𞤫𞤤 𞤨𞤢𞤥𞤢𞤪𞤫𞤤.
𞤉 𞤩𞤫 𞤢𞤲'𞤣𞤭 𞤲𞤮 𞤲'𞤶𞤮𞥅𞤯𞤮𞤪𞤭𞥅𞤥𞤭 𞤲'𞤣𞤫𞤪 𞤤𞤫𞤴𞤣𞤭 𞤢𞤥 𞤫 𞤲'𞤣𞤫𞤪 𞤓𞤪𞤵𞤷𞤢𞤤𞤭𞥅𞤥𞤢 𞤬𞤵𞥅.
𞤑𞤢𞤥𞤩𞤫 𞤫 𞤳𞤮'𞤫 𞤥𞤢𞤩𞥆𞤫⹁ 𞤼𞤮 𞤩𞤫 𞤲'𞤶𞤢𞤩𞤭𞥅 𞤱𞤢𞤯𞤵𞤳𞤭 𞤷𞤫𞤴𞤣𞤢 𞤢𞤥⹁ 𞤫 𞤩𞤫 𞤢𞤲'𞤣𞤭 𞤣𞤢𞤺𞤢 𞤢𞤪𞤢𞤲'𞤣𞤫 𞤥𞤭 𞤺𞤮'𞤮𞤼𞤮 𞤲'𞤣𞤫𞤪 𞤼𞤮𞤳𞥆𞤵𞤩𞤫 𞤤𞤢𞥄𞤱𞤮𞤤 𞤣𞤭𞥅𞤲𞤢 𞤢𞤥𞤭𞤲 𞤩𞤵𞤪𞤲'𞤺𞤮𞤤 𞤧𞤢𞤯𞤵𞤳𞤭 𞤲'𞤺𞤮𞤤 𞤊𞤢𞥄𞤪𞤭𞤧𞤢𞤲𞤳𞤮'𞤫𞤲.
𞤔𞤮𞥅𞤲𞤭⹁ 𞤫 𞤥𞤭 𞤣𞤢𞤪𞤭𞥅 𞤯𞤮'𞤮 𞤴𞤫𞥅𞤧𞤮 𞤥𞤮𞥅𞤯𞤮𞤲 𞤫 𞤥𞤭 𞤱𞤢𞤯𞤢𞤲𞤫𞥅 𞤳𞤭𞥅𞤼𞤢 𞤲'𞤺𞤢𞤥 𞤳𞤢𞤥𞥆𞤵𞤲'𞤣𞤫 𞤢𞤥 𞤣𞤮𞤱 𞤸𞤫𞤩𞤵𞤳𞤭 𞤢𞤤𞤳𞤢𞤱𞤢𞤤 𞤲'𞤺𞤢𞤤 𞤀𞤤𞥆𞤢𞤸 𞤱𞤢𞤯𞤢𞤲𞤭 𞤥𞤢𞥄𞤥𞤢'𞤫𞤲 𞤢𞤥𞤭𞤲.
𞤂𞤫𞤰𞥆𞤭 𞤢𞤥𞤭𞤲 𞤧𞤢𞤨𞥆𞤮 𞤫 𞤯𞤭𞤯𞤭 𞤬𞤵𞥅 𞤫 𞤲'𞤣𞤫𞤲𞤼𞤭 𞤲'𞤣𞤫𞤪 𞤳𞤢𞤥𞥆𞤵𞤲'𞤣𞤫 𞤸𞤫𞤩𞤵𞤳𞤭 𞤢𞤤𞤳𞤢𞤱𞤢𞤤 𞤲'𞤺𞤢𞤤⹁ 𞤳𞤢𞤲'𞤶𞤵𞤥 𞤱𞤢𞤯𞤭 𞤫 𞤩𞤫 𞤥𞤢𞤱𞤲𞤭𞤲𞤢 𞤀𞤤𞥆𞤢𞤸 𞤶𞤫𞤥𞥆𞤢 𞤫 𞤻𞤢𞤤𞤢𞤱𞤥𞤢.
𞤀𞤤𞥆𞤢𞤸 𞤪𞤫𞥅𞤲𞤫⹁ 𞤲'𞤺𞤢𞤥 𞤫 𞤥𞤭 𞤱𞤮𞥅𞤣𞤭 𞤳𞤢𞤥𞥆𞤵𞤲'𞤣𞤫 𞤲'𞤣𞤫𞤲 𞤱𞤢𞤯𞤭 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤲'𞤺𞤵𞤤𞥆𞤭𞥅𞤴𞤢𞤥!
𞤐'𞤘𞤢𞤥 𞤯𞤵𞤥𞤫 𞤳𞤢𞤥𞥆𞤭𞥅𞤯𞤮𞤲 𞤀𞤤𞥆𞤢𞤸 𞤱𞤢𞥄𞤱𞤢𞤼𞤢𞥄 𞤵𞤥𞥆𞤭𞤲𞤳𞤭 𞤥𞤢𞤴𞤩𞤫؟
“𞤃𞤭𞤲 𞤫 𞤸𞤮𞥅𞤪𞤫 𞤢𞤥⹁ 𞤲'𞤣𞤫𞤲𞥆𞤮 𞤥𞤭 𞤳𞤢𞤥𞥆𞤢𞤳𞤫 𞤫 𞤸𞤢𞥄𞤲𞤭 𞤥𞤭 𞤱𞤢𞤯𞤢 𞤳𞤮 𞤲'𞤦𞤢𞥄𞤱𞤢𞤴𞤥𞤭 𞤱𞤢𞤯𞤵𞤳𞤭 𞤲'𞤺𞤢𞤥 𞤥𞤭 𞤱𞤮𞤲𞥆𞤢 𞤭𞤲'𞤣𞤫 𞤒𞤫𞥅𞤧𞤵 𞤐𞤢𞤶𞤢𞤪𞤢𞤲𞤳𞤫𞥅𞤶𞤮.
𞤑𞤢𞤲'𞤶𞤵𞤥 𞤲'𞤺𞤢𞤯𞤵𞤥𞤭 𞤲'𞤣𞤫𞤪 𞤓𞤪𞤵𞤷𞤢𞤤𞤭𞥅𞤥𞤢.
𞤃𞤢𞤱𞤩𞤫 𞤢𞤪𞤣𞤭𞥅𞤩𞤫 𞤣𞤭𞥅𞤲𞤢 𞤳𞤮𞤳𞥆𞤭𞥅𞤴𞤢𞤥 𞤤𞤢𞥄𞤥𞤵 𞤥𞤭 𞤥𞤢𞤩𞥆𞤢 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵.
𞤃𞤭 𞤥𞤢𞤩𞥆𞤭 𞤯𞤵𞤯𞤩𞤫 𞤲'𞤣𞤫𞤪 𞤧𞤵𞥅𞤣𞤵 𞤷𞤵𞤪𞤢𞤤.
𞤐'𞤁𞤫 𞤩𞤫 𞤼𞤢𞤰𞤢𞤲𞤢𞥄 𞤳𞤭𞥅𞤼𞤢 𞤱𞤢𞤪𞤫𞥅𞤳𞤭⹁ 𞤥𞤭 𞤶𞤢𞤩𞤭𞥅𞤯𞤵𞤥.
𞤃𞤭 𞤼𞤮𞤪𞥆𞤭𞥅𞤩𞤫 𞤲'𞤣𞤫 𞤯𞤵𞤯𞥆𞤵𞤥 𞤲'𞤣𞤫𞤪 𞤷𞤵𞥅𞤯𞤭 𞤣𞤮'𞤢𞥄𞤪𞤫 𞤬𞤵𞥅.
𞤉 𞤥𞤭 𞤱𞤢𞤯𞤢𞤩𞤫 𞤩𞤫 𞤲'𞤺𞤢𞤻𞤢 𞤼𞤮𞤳𞥆𞤵𞤳𞤭 𞤒𞤫𞥅𞤧𞤵.
𞤃𞤭 𞤸𞤢𞤤𞥆𞤢𞤲𞤭𞥅𞤩𞤫 𞤲𞤢𞥄' 𞤧𞤫𞤯𞥆𞤢 𞤸𞤢𞥄 𞤫 𞤥𞤭 𞤯𞤢𞤩𞥆𞤭𞤼𞤢𞤩𞤫 𞤲'𞤣𞤫𞤪 𞤺𞤢𞤪𞤭𞥅𞤶𞤫 𞤺𞤮𞤯𞥆𞤫 𞤤𞤫𞤴𞤯𞤫⹁ 𞤫 𞤥𞤭 𞤼𞤮𞤪𞥆𞤢𞤩𞤫.
𞤄𞤵𞤤𞤵𞤧 𞤏𞤭'𞤭𞥅 𞤐𞤮 𞤚𞤵𞥅𞤦𞤭𞤪𞤭
“𞤐'𞤁𞤫 𞤥𞤢𞤱𞤩𞤫 𞤢𞤪𞤣𞤭𞥅𞤩𞤫 𞤣𞤭𞥅𞤲𞤢 𞤳𞤮𞤳𞥆𞤭𞤴𞤢𞤥 𞤤𞤢𞥄𞤥𞤵 𞤲𞤢𞤲'𞤺𞤵𞤳𞤭 𞤼𞤮𞤳𞥆𞤵𞤩𞤫 𞤒𞤫𞥅𞤧𞤵 𞤼𞤮 𞤺𞤢𞤪𞤭𞥅𞤪𞤭 𞤁𞤭𞤥𞤢𞤧𞤳𞤵 𞤧𞤫𞤴 𞤲'𞤣𞤭𞤤𞥆𞤵𞤥𞤭.
𞤀𞤤𞥆𞤢𞤸 𞤪𞤫𞥅𞤲𞤫⹁ 𞤫 𞤥𞤭 𞤣𞤮𞤱 𞤤𞤢𞥄𞤱𞤮𞤤 𞤷𞤢𞤳𞤢 𞤻𞤢𞤤𞤢𞤱𞤥𞤢⹁ 𞤧𞤫𞤴 𞤲'𞤺𞤭𞥅𞤥𞤭 𞤶𞤢𞤴𞤲'𞤺𞤮𞤤 𞤰𞤭𞤱𞤮𞤴𞤭𞥅 𞤣𞤢𞤺𞤢 𞤣𞤮𞤱 𞤲'𞤺𞤮𞤤 𞤩𞤵𞤪𞤭𞥅 𞤶𞤢𞤴𞤲'𞤺𞤮𞤤 𞤲𞤢𞥄𞤲'𞤺𞤫 𞤲'𞤺𞤮𞤤 𞤴𞤫𞤴𞤲𞤭𞥅 𞤣𞤮𞤱 𞤢𞤥𞤭𞤲⹁ 𞤥𞤭𞤲 𞤫 𞤩𞤫 𞤲'𞤶𞤢𞥄𞤣𞤢𞤴𞤥𞤭.
𞤘𞤢𞤯𞤢 𞤥𞤭𞤲 𞤬𞤵𞥅 𞤥𞤭𞤲 𞤲'𞤶𞤢𞤲𞤭𞥅 𞤫 𞤤𞤫𞤴𞤣𞤭⹁ 𞤧𞤫𞤴 𞤲𞤢𞤲𞤥𞤭 𞤸𞤮𞤲𞤮𞤲'𞤣𞤫 𞤫 𞤱𞤭'𞤢𞤴𞤢𞤥 𞤲'𞤣𞤫𞤪 𞤋𞤦𞤪𞤢𞥄𞤲𞤭𞤴𞤢𞤲𞤳𞤮𞥅𞤪𞤫⹁ ‘𞤕𞤢𞥄𞤱𞤵𞤤𞤵⹁ 𞤕𞤢𞥄𞤱𞤵𞤤𞤵⹁ 𞤲'𞤺𞤢𞤥 𞤯𞤵𞤥𞤫 𞤼𞤮𞤪𞥆𞤢𞤼𞤢𞥄𞤴𞤢𞤥؟
𞤀 𞤼𞤮𞤪𞥆𞤢 𞤸𞤮𞥅𞤪𞤫 𞤥𞤢𞥄𞤯𞤢 𞤫 𞤥𞤫𞥅𞤪𞤫 𞤲'𞤣𞤫 𞤲'𞤺𞤢𞤻𞤵𞤯𞤢𞥄𞤴𞤢𞤥.’
𞤐𞤮𞥅𞤼𞤭𞥅𞤥𞤭 𞤲'𞤦𞤭𞥅𞤥𞤭⹁ ‘𞤃𞤢𞤱𞤯𞤮⹁ 𞤢𞤲 𞤯𞤵𞤥 𞤥𞤮𞤴𞤫؟’
𞤔𞤮𞥅𞤥𞤭𞤪𞤢𞥄𞤱𞤮 𞤱𞤭'𞤭⹁ ‘𞤃𞤭𞤲 𞤱𞤮𞤲𞤭 𞤒𞤫𞥅𞤧𞤵 𞤥𞤮 𞤼𞤮𞤪𞥆𞤢𞤼𞤢𞥄.
𞤓𞤥𞥆𞤢 𞤣𞤢𞤪𞤢.
𞤃𞤭 𞤱𞤢𞤲'𞤺𞤢𞤲𞤫 𞤲'𞤺𞤢𞤥 𞤥𞤭 𞤧𞤵𞤩𞤵𞤥𞤢𞥄 𞤲'𞤺𞤢𞤪𞤼𞤢𞥄 𞤳𞤵𞤱𞤢𞤲𞤢𞤴𞤯𞤮𞤴𞤢𞤥⹁ 𞤷𞤫𞤴𞤣𞤭𞤲𞤢𞥄 𞤳𞤮 𞤲'𞤺𞤭𞥅𞤯𞤢𞥄 𞤣𞤮𞤱 𞤢𞤥 𞤶𞤮𞥅𞤲𞤭 𞤫 𞤳𞤮 𞤳𞤮𞤤𞥆𞤢𞤴𞤥𞤢𞥄𞤥𞤭 𞤴𞤫𞥅𞤧𞤮 𞤯𞤮'𞤮.
𞤃𞤭 𞤸𞤭𞤧𞤲𞤫𞤼𞤫 𞤣𞤢𞤺𞤢 𞤶𞤵𞥅𞤯𞤫 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤫 𞤴𞤭𞤥𞤩𞤫 𞤲𞤢𞥄' 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲⹁ 𞤩𞤫 𞤤𞤭𞤤𞤢𞤴𞤥𞤢𞥄𞤥𞤭 𞤼𞤮 𞤥𞤢𞤩𞥆𞤫.
𞤀 𞤱𞤵𞤥𞤼𞤭𞤲𞤢𞤴𞤩𞤫⹁ 𞤩𞤫 𞤲'𞤦𞤵𞤪𞤼𞤮𞤴𞤮𞥅 𞤲'𞤣𞤫𞤪 𞤻𞤭𞤱𞤪𞤫⹁ 𞤩𞤫 𞤲'𞤺𞤢𞤪𞤼𞤢 𞤲'𞤣𞤫𞤪 𞤶𞤢𞤴𞤲'𞤺𞤮𞤤⹁ 𞤩𞤫 𞤲'𞤦𞤵𞤪𞤼𞤮𞥅 𞤲'𞤣𞤫𞤪 𞤤𞤢𞥄𞤥𞤵 𞤕𞤫𞤴𞤯𞤢𞤲⹁ 𞤩𞤫 𞤷𞤮''𞤮𞥅 𞤼𞤮 𞤀𞤤𞥆𞤢𞤸⹁ 𞤲'𞤺𞤢𞤥 𞤩𞤫 𞤳𞤫𞤩𞤢 𞤴𞤢𞥄𞤬𞤢𞤲𞤫𞥅𞤳𞤭 𞤸𞤢𞤳𞥆𞤫⹁ 𞤩𞤫 𞤲𞤢𞤼𞥆𞤢 𞤲'𞤣𞤫𞤪 𞤴𞤭𞤥𞤩𞤫 𞤺𞤢𞤪𞤼𞤵𞤩𞤫 𞤷𞤫𞤲𞤭𞥅𞤩𞤫 𞤲'𞤺𞤢𞤥 𞤩𞤫 𞤳𞤮𞥅𞤤𞤢𞤳𞤫𞤴𞤢𞤥.’
𞤄𞤵𞤤𞤵𞤧 𞤃𞤫𞤼𞤭 𞤁𞤮𞤱 𞤑𞤵𞥅𞤺𞤢𞤤 𞤃𞤵𞥅𞤯𞤵𞤥
“𞤀𞤤𞥆𞤢𞤸 𞤪𞤫𞥅𞤲𞤫⹁ 𞤀𞤺𞤢𞤪𞤭𞤬𞤢 𞤂𞤢𞥄𞤥𞤭𞥅𞤯𞤮⹁ 𞤳𞤢𞤲'𞤶𞤵𞤥 𞤱𞤢𞤯𞤭 𞤥𞤭 𞤧𞤢𞤤𞤢𞥄𞤳𞤭 𞤱𞤢𞤯𞤵𞤳𞤭 𞤳𞤮 𞤲'𞤺𞤭𞥅𞤥𞤭 𞤲'𞤣𞤫𞤪 𞤱𞤢𞤸𞤢𞤴𞤵 𞤣𞤢𞤺𞤢 𞤣𞤮𞤱.
𞤀𞤪𞤢𞤲'𞤣𞤫 𞤥𞤭 𞤱𞤢'𞤢𞤶𞤭𞤲𞤢𞤲𞤭𞥅 𞤴𞤭𞤥𞤩𞤫 𞤁𞤭𞤥𞤢𞤧𞤳𞤵⹁ 𞤲'𞤣𞤫𞤲 𞤫 𞤴𞤭𞤥𞤩𞤫 𞤓𞤪𞤵𞤷𞤢𞤤𞤭𞥅𞤥𞤢 𞤫 𞤤𞤫𞤴𞤣𞤭 𞤒𞤢𞤸𞤵𞥅𞤣𞤭𞤴𞤢 𞤬𞤵𞥅.
𞤘𞤢𞤯𞤢 𞤲𞤮𞤲 𞤼𞤮𞤳𞥆𞤵𞤥𞤭 𞤲'𞤣𞤫𞤪 𞤴𞤭𞤥𞤩𞤫 𞤲𞤢𞥄' 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲⹁ 𞤲'𞤦𞤭𞥅𞤥𞤭𞤩𞤫 𞤩𞤫 𞤼𞤵𞥅𞤦𞤢⹁ 𞤩𞤫 𞤲'𞤺𞤢𞤴𞤤𞤭𞤼𞤮𞤴𞤮𞥅 𞤼𞤮 𞤀𞤤𞥆𞤢𞤸⹁ 𞤩𞤫 𞤳𞤵𞤱𞤢 𞤳𞤵𞥅𞤯𞤫 𞤳𞤮𞤤𞥆𞤢𞤴𞤯𞤫 𞤩𞤫 𞤼𞤵𞥅𞤦𞤭𞥅.
𞤑𞤢𞤲'𞤶𞤵𞤥 𞤱𞤢𞤯𞤭 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤲𞤢𞤲'𞤺𞤭𞤴𞤢𞤥 𞤲'𞤣𞤫𞤪 𞤏𞤵𞤪𞤮 𞤕𞤫𞤲𞤭𞥅𞤲'𞤺𞤮⹁ 𞤩𞤫 𞤩𞤢𞤣𞤭𞥅 𞤱𞤢𞤪𞤳𞤭𞤴𞤢𞤥.
𞤀𞤥𞥆𞤢𞥄 𞤀𞤤𞥆𞤢𞤸 𞤫 𞤱𞤢𞤤𞥆𞤢𞤴𞤢𞤥 𞤸𞤢𞥄 𞤸𞤢𞤲'𞤣𞤫.
𞤐'𞤘𞤢𞤥 𞤲𞤮𞤲 𞤫 𞤥𞤭 𞤣𞤢𞤪𞤭𞥅 𞤯𞤮'𞤮 𞤫 𞤥𞤭 𞤥𞤫𞤼𞤢𞤲𞤢'𞤮𞤲 𞤺𞤮𞥅𞤲'𞤺𞤢 𞤴𞤫𞥅𞤧𞤮 𞤥𞤢𞤱𞤩𞤫 𞤫 𞤨𞤢𞤥𞤢𞤪𞤩𞤫 𞤬𞤵𞥅.
𞤃𞤭 𞤱𞤭'𞤢𞥄𞤴𞤭 𞤳𞤮𞥅 𞤯𞤵𞤥𞤫 𞤧𞤫𞤴 𞤳𞤮 𞤃𞤵𞥅𞤧𞤢 𞤫 𞤢𞤲𞥆𞤢𞤦𞤮'𞤫𞤲 𞤸𞤮𞤪𞤭𞥅𞤩𞤫 𞤲'𞤦𞤭'𞤭 𞤱𞤢𞤯𞤢𞤴⹁ 𞤱𞤢𞥄𞤼𞤮 𞤀𞤤𞤥𞤢𞤧𞤭𞥅𞤸𞤵 𞤼𞤮𞤪𞥆𞤮𞤼𞤮⹁ 𞤲'𞤣𞤫𞤲 𞤮 𞤱𞤢𞤪𞤼𞤢 𞤢𞤪𞤼𞤵𞤯𞤮 𞤵𞤥𞥆𞤢𞥄𞤳𞤭 𞤣𞤢𞤺𞤢 𞤥𞤢𞤴𞤣𞤫⹁ 𞤲'𞤺𞤢𞤥 𞤮 𞤱𞤢𞤣𞥆𞤢 𞤶𞤢𞤴𞤲'𞤺𞤮𞤤 𞤼𞤮 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲 𞤫 𞤴𞤭𞤥𞤩𞤫 𞤲𞤢𞥄' 𞤒𞤢𞤸𞤵𞥅𞤣𞤢𞤲𞤳𞤮'𞤫𞤲.”
𞤄𞤵𞤤𞤵𞤧 𞤫 𞤲'𞤣𞤫𞤪 𞤥𞤫𞤼𞤵𞤳𞤭⹁ 𞤧𞤫𞤴 𞤊𞤫𞤧𞤼𞤵𞤧 𞤰𞤫𞤬𞤼𞤭 𞤸𞤮𞤲𞤮𞤲'𞤣𞤫⹁ 𞤱𞤭'𞤭⹁ “𞤄𞤵𞤤𞤵𞤧⹁ 𞤸𞤮𞥅𞤪𞤫 𞤥𞤢𞥄𞤯𞤢 𞤱𞤢𞤴𞤤𞤭𞤼𞤢𞤳𞤫!
𞤍𞤵𞥅𞤯𞤵𞤳𞤭 𞤢𞤲'𞤣𞤢𞤤 𞤥𞤢𞥄𞤯𞤢 𞤸𞤢𞥄𞤽𞤭𞥅𞤥𞤢!”
𞤀𞤥𞥆𞤢𞥄 𞤄𞤵𞤤𞤵𞤧 𞤱𞤭'𞤭⹁ “𞤀𞤤𞥆𞤢𞤸 𞤪𞤫𞥅𞤲𞤫⹁ 𞤊𞤫𞤧𞤼𞤵𞤧⹁ 𞤥𞤭 𞤸𞤢𞥄𞤽𞤢𞥄𞤳𞤭.
𞤑𞤮 𞤲'𞤦𞤭𞥅𞤥𞤭 𞤯𞤵𞤥 𞤺𞤮𞥅𞤲'𞤺𞤢 𞤷𞤫𞤲'𞤦𞤭𞤯𞤳𞤢.
𞤀𞤺𞤢𞤪𞤭𞤬𞤢 𞤤𞤢𞥄𞤥𞤭𞥅𞤯𞤮 𞤫 𞤢𞤲'𞤣𞤭 𞤬𞤭𞥅 𞤯𞤵'𞤵𞤥 𞤬𞤵𞥅.
𞤑𞤢𞤲'𞤶𞤵𞤥 𞤱𞤢𞤯𞤭 𞤥𞤭 𞤸𞤵𞤤𞤢𞥄𞤴𞤭 𞤥𞤫𞤼𞤵𞤳𞤭 𞤴𞤫𞥅𞤧𞤮 𞤥𞤢𞥄𞤳𞤮.
𞤃𞤭 𞤼𞤢𞤦𞥆𞤭𞤼𞤭𞤲𞤭𞥅 𞤫 𞤥𞤮 𞤢𞤲'𞤣𞤭 𞤳𞤮𞥅 𞤯𞤵𞤥𞤫 𞤲𞤮 𞤱𞤮𞤲𞤼𞤭𞤲'𞤣𞤭𞤪𞤭⹁ 𞤲'𞤺𞤢𞤥 𞤯𞤵𞤥 𞤱𞤢𞤯𞤢𞥄𞤳𞤢 𞤫 𞤧𞤵𞥅𞤯𞤫.
𞤀𞤺𞤢𞤪𞤭𞤬𞤢 𞤤𞤢𞥄𞤥𞤭𞥅𞤯𞤮!
𞤀 𞤶𞤢𞤩𞤭𞥅 𞤳𞤮 𞤢𞤲𞥆𞤢𞤦𞤮'𞤫𞤲 𞤲'𞤦𞤭𞤲'𞤣𞤭؟
𞤉 𞤥𞤭 𞤢𞤲'𞤣𞤭 𞤢 𞤶𞤢𞤩𞤭𞥅!”
𞤀𞤺𞤢𞤪𞤭𞤬𞤢 𞤱𞤭'𞤭 𞤄𞤵𞤤𞤵𞤧⹁ “𞤐'𞤁𞤫𞤪 𞤷𞤢𞤪𞤫𞤤 𞤧𞤫𞤯𞥆𞤢 𞤲'𞤺𞤫'𞤫𞤤 𞤢 𞤻𞤵𞤥𞤢 𞤢 𞤱𞤢𞥄𞤱𞤢𞤴 𞤱𞤢𞤪𞤼𞤭𞤪𞤳𞤭𞤴𞤢𞤥 𞤼𞤮𞤳𞥆𞤵𞤯𞤮 𞤒𞤫𞥅𞤧𞤵؟”
𞤄𞤵𞤤𞤵𞤧 𞤱𞤭'𞤭𞤥𞤮⹁ “𞤑𞤮𞥅 𞤲'𞤣𞤫𞤪 𞤷𞤢𞤪𞤫𞤤 𞤧𞤫𞤯𞥆𞤢⹁ 𞤳𞤮𞥅 𞤲𞤢𞥄' 𞤲'𞤣𞤫𞤪 𞤷𞤢𞤪𞤫𞤤 𞤧𞤫𞤯𞥆𞤢⹁ 𞤫 𞤥𞤭 𞤼𞤮𞤪𞤮𞥅 𞤀𞤤𞥆𞤢𞤸 𞤲'𞤺𞤢𞤥 𞤥𞤢𞥄𞤯𞤢 𞤢𞤲 𞤫 𞤲𞤢𞤲𞤩𞤫𞤴𞤢𞤥 𞤸𞤢𞤲'𞤣𞤫 𞤬𞤵𞥅 𞤲'𞤺𞤢𞤪𞤼𞤮𞤲 𞤳𞤮 𞤲'𞤺𞤢𞤪𞤼𞤵𞤥𞤭⹁ 𞤢𞤥𞥆𞤢𞥄 𞤲𞤢𞥄' 𞤫 𞤯𞤭'𞤭 𞤩𞤮𞤺𞥆𞤭 𞤲'𞤶𞤢𞤥𞤲'𞤣𞤭.”
𞤐'𞤁𞤫𞤲 𞤀𞤺𞤢𞤪𞤭𞤬𞤢 𞤫 𞤊𞤫𞤧𞤼𞤵𞤧 𞤫 𞤄𞤢𞤲𞤭𞤧 𞤫 𞤶𞤮𞥅𞤯𞤮𞤣𞤭𞥅𞤩𞤫 𞤫 𞤥𞤢𞤩𞥆𞤫 𞤬𞤵𞥅 𞤵𞤥𞥆𞤭𞥅⹁ 𞤲'𞤣𞤭𞤤𞥆𞤭.
𞤐'𞤁𞤫 𞤩𞤫 𞤲'𞤦𞤵𞤪𞤼𞤭𞥅 𞤱𞤵𞤪𞤮 𞤲'𞤺𞤮𞤲⹁ 𞤩𞤫 𞤲'𞤦𞤭'𞤭 𞤸𞤢𞤳𞥆𞤵𞤲'𞤣𞤫 𞤥𞤢𞤩𞥆𞤫⹁ “𞤐𞤫𞤯𞥆𞤮 𞤮'𞤮 𞤱𞤢𞤯𞤢𞥄𞤴𞤭 𞤳𞤮 𞤸𞤫𞤱𞤼𞤭 𞤮 𞤱𞤢𞤪𞤫𞥅 𞤳𞤮𞥅 𞤮 𞤥𞤢𞤩𞥆𞤫 𞤲'𞤣𞤫𞤪 𞤧𞤵𞥅𞤣𞤵 𞤷𞤵𞤪𞤢𞤤.”
𞤅𞤫𞤴 𞤀𞤺𞤢𞤪𞤭𞤬𞤢 𞤱𞤭'𞤭 𞤊𞤫𞤧𞤼𞤵𞤧⹁ “𞤁𞤢𞥄 𞤲𞤫𞤯𞥆𞤮 𞤮'𞤮 𞤱𞤭'𞤢𞥄𞤴𞤭𞤲𞤮 𞤳𞤭𞥅𞤼𞤢 𞤥𞤢𞥄𞤳𞤮 𞤴𞤢𞥄𞤪𞤫𞥅 𞤼𞤮 𞤑𞤢𞤴𞤧𞤢𞤪⹁ 𞤣𞤢𞥄 𞤮 𞤴𞤮𞥅𞤬𞤢𞥄𞤥𞤢.”
|
Kuuɗe Lilaaɓe 27
Bulus Nangi Laawol Gariiri Rooma
Nde ɗum suɓi min njaha leydi Itaaliya nder komiwal, sey Bulus e woɓɓe nangaaɓe ngaɗaa nder jungo mawɗo sooji'en bi'eteeɗo Juuliyos.
Kanko woni ardiiɗo kawtal sooji'en bi'eteengal Sooji'en Kaysar.
Min natti komiwal ƴiwoyngal Adiramitiiyum jahayngal gariije gonɗe fongo maayo nder leydi Aasiya; min ndilli.
E min ngondi e Aristarkus, neɗɗo leydi Makidooniya ƴiwoyɗo gariiri Tasaloonika.
Nde fini min njottii gariiri Sidon.
Juuliyos nani jurumɗum Bulus; o jaɓi Bulus yaha to higooɓe maako ngam ɓe mballamo.
Nde min ummii ɗon, min tokki fuuna leydi Sayiifurus ngondi caka ndiyam, ngam hendu sembiɗiraa ton.
Min kulti maayo ngo haade Kiliikiya e Bamfiiliya, min njottii gariiri Mira nder leydi Liikiya.
Ton ardiiɗo sooji'en on heɓanimin komiwal ƴiwoyngal Alijandiiriya ummaniingal Itaaliya, o nattinimingal.
Balɗe ɗuɗɗe komiwal amin waɗi e yaara seese‑seese.
E bone min njottorii haade gariiri Kinidus.
Nde hendu haɗimin yaaki yeeso, sey min tokkiri fombina haa min njotti Kiriti, leydi ngondi caka ndiyam.
Nde min ƴaɓɓii haade Salmoni min tokkiri fongo Kiriti ton to hendu sembiɗiraa.
E bone min ƴaɓɓorii, min njottii wigeere bi'eteende Jipporde Bonde haade gariiri Laasiya.
Min mbonni carel ɗungel haa nyalnde Humto Ittuki Hakke ƴaɓɓii.
Nder carel ngel yaadu nder komiwal e saɗi naa' seɗɗa.
Ngam maajum Bulus hokki caawori, o wi'i, “Bandiraaɓe, mi yi'ii komiwal ngal e ko woni nder maagal fuu wonnoto.
Naa' kanjum tan, ammaa haa e enen maa en kalkay.”
Ammaa mawɗo sooji'en ɓurii jaɓuki haala joomu komiwal ngal e pooɗoowo ngal dow haala Bulus.
Jipporde komiije to min ngoni wooɗaa nder ndungu.
Ngam non ɗuɗɓe wonɓe nder komiwal ngal ɓurii yiɗuki min njaha Finiki ngam min nduuma ton, to ɗum waɗoto.
Finiki woni jipporde komiije nder leydi Kiriti, daaraynde lokirre hirnaa e woyla e lokirre hirnaa e fombina.
Hendu Mawndu Dow Maayo
Nde hendu fombina fuɗɗi wisuki seese‑seese, huwooɓe nder komiwal ngal kammii ɓe mbaaway yaaki to ɓe ngiɗi.
Ɓe ittoyi njamnga darnirga komiwal ngal, min tokki haade fongo leydi Kiriti, min ndilli.
Ammaa gaɗa maajum seɗɗa, hendu mawndu bi'eteendu hendu lokirre woyla e fuuna ummoyii daga leydi Kiriti.
Hendu ndun taɓɓii komiwal ngal haa min mbaawaayi tokkuki nder mayru.
Ngam non, min alindu ndu dillidi e maagal.
Nde min tokki haade wondi leydi pamardi ngondi caka ndiyam bi'eteendi Kawda, ndi ustanimin hendu.
E bone min pooɗiroyi komiwal pamaral , min nattiningal nder komiwal mangal.
Nden ɓe ngaɗi ɓoggi ley komiwal mangal ngal, ɓe kaɓɓingal, ngam to' ngal feccoo.
E ɓe kula to' ngal nufa nder njaareendi nder ndiyam haade Sirtis.
Ngam non ɓe njippini gude gaɗayɗe komiwal dilla, ɓe ali hendu dillidi e maagal.
Hendu cembindu ndun waɗi ka fiiki.
Ngam non nde fini ɓe puɗɗi hubinki ko woni nder komiwal ngal nder ndiyam.
Nder nyalnde tatawre, kamɓe e ko'e maɓɓe ɓe kubini ko ɓe kuutirta nder komiwal ngal nder ndiyam.
Balɗe ɗuɗɗe min ngi'aayi naange e koode, ngam hendu ndun waɗii ka falƴinki maayo ngon sembee haa min itti kammunde hisuki.
Gaɗa ɓe ngaɗii balɗe ɓe nyaamaayi, Bulus darii yeeso maɓɓe, wi'i, “Daa on njaɓiino haala am, daa on alaayi Kiriti, daa torra ka'a e dullere nde'e heɓaayi'en.
Ammaa jooni e mi toroo'on, cembiɗinee ɓerɗe mooɗon, ngam koo go'oto nder mooɗon halkataa, sey komiwal nga'al tan.
Allah jeyɗoyam mo mawninaymi liloyii malaa'ikaajo muuɗum, o warii to am jemma.
O wi'iyam, ‘Bulus, taa' hulu, a daroto yeeso Kaysar laamiiɗo Roomanko'en mawɗo.
Kadimaa, barka maaɗa Allah hisnay yimɓe wonduɓe e maaɗa nder komiwal fuu.’
Ngam non, cembiɗinee ɓerɗe mooɗon, ngam e mi hoolii Allah, ko o wi'iyam ɗum wartay goonga.
Ammaa doole hendu no yaaray'en nder wondi leydi ngondi nder ndiyam.”
Nder jemmaare sappo e nayawre, nde hendu waɗi ka dilluduki e amin nder Maayo Adiiriya, caka jemma huwooɓe nder komiwal ngal e kammii min ɓadake leydi, sey ɓe ngaɗi ɓoggol poondirngol lugguki ndiyam ɓe ngi'i lugguki ndiyam ɗam koyɗe 40.
Min ɓeydi yeeso seɗɗa, ɓe poondi kadimaa, ɓe ngi'i lugguki maajam haade koyɗe 30.
Ɓe kuli to komiwal ngal fiya hayre, ngam non ɓe ngaɗi njamko nayo ndarnirko komiwal nder ndiyam ɗam gaɗa maagal, ɓe ngaɗi ka waɗuki do'aare gari weeta.
Nden kuwooɓe nder komiwal ngal e ɓe ngiɗi wurtaakingal ɓe ndaɗa, sey ɓe njippini komiwal pamaral nder ndiyam, ɓe ngaɗi bo ɓe njippinay njamko ndarnirko daga yeeso komiwal mangal ngal.
Sey Bulus wi'i sooji'en ɓen e mawɗo maɓɓe, “To yimɓe ɓe'e ndaraaki nder komiwal nga'al on kisataa.”
Sey sooji'en ɓen taƴi ɓoggi jogiiɗi komiwal pamaral ngal, ɓe alingal ngal tokki ndiyam.
Nde gari ɓadii weetuki, Bulus toriiɓe ɓe fuu ɓe nyaama nyamndu.
O wi'i, “Hande woni nyalnde sappo e nayawre on nyaamaayi goɗɗum ngam wannaare.
Ngam non e mi toroo'on, nyaamee ngam kison, ngam koo laasol hoore go'oto nder mooɗon halkataa.”
Nde o wi'i non, o hocci buroodi, o yetti Allah yeeso maɓɓe ɓe fuu, o ŋappitiɗum o fuɗɗi nyaamuki.
Sey ɓerɗe maɓɓe cembiɗi, kamɓe maa ɓe kocci ɓe nyaami.
Minon wonɓe nder komiwal ngal, min ngaɗii yimɓe 276.
Nde ɓe nyaami ɓe kaari, ɓe kocci buhuuji alkamaari gonɗi nder komiwal ngal, ɓe paɗɗiɗi nder ndiyam ngam ɓe ustanangal tedduɗum.
Pusuki Komiwal Ngal
Nde weeti huwooɓe nder komiwal ngal anditaayi leydi ndi ɓe njotti.
Ɓe kaynii wigeere goodunde njaareendi.
Ɓe ngiɗii yaaruki komiwal ngal ton to ɓe mbaawii.
Sey ɓe taƴi ɓoggi njamko ndarnirko komiwal ngal, ɓe aliɗi nder ndiyam.
Ɗonmaa ɓe pitti ɓoggi ɗiɗum haɓɓiri pooɗirɗum komiwal ngal.
Gaɗa maajum, ɓe ƴefti wudere wonde e hoore komiwal ngal, ngam hendu faarangal yeeso, yaarangal daande ndiyam ɗam.
Ammaa komiwal ngal fiyi moɓde njaareendi nder ndiyam, hoore maagal nufi, ngal darii ɗon.
Geelooɗi ndiyam ngaɗi ka piyuki gaɗa maagal haa ngal pusi.
Sooji'en wonɓe nder maagal ciryii dabare no ɓe mbardata curaaɓe wonɓe nder komiwal ngal, ngam to' goɗɗo nder maɓɓe yinoo daɗa.
Ammaa nde mawɗo sooji'en on e yiɗi hisnuki Bulus, o haɗiɓe waɗuki ko ɓe ciryii, o wi'i bawɓe ndiyam arta nattuki nder maajam, mburtoo.
Nden horiiɓe boo mbaɗɗoo leɗɗe komiwal ngal e pecce maagal.
Non min fuu min ngaɗi min mburtii jam.
|
𞤑𞤵𞥅𞤯𞤫 𞤂𞤭𞤤𞤢𞥄𞤩𞤫 𞥒𞥗
𞤄𞤵𞤤𞤵𞤧 𞤐𞤢𞤲'𞤺𞤭 𞤂𞤢𞥄𞤱𞤮𞤤 𞤘𞤢𞤪𞤭𞥅𞤪𞤭 𞤈𞤮𞥅𞤥𞤢
𞤐'𞤁𞤫 𞤯𞤵𞤥 𞤧𞤵𞤩𞤭 𞤥𞤭𞤲 𞤲'𞤶𞤢𞤸𞤢 𞤤𞤫𞤴𞤣𞤭 𞤋𞤼𞤢𞥄𞤤𞤭𞤴𞤢 𞤲'𞤣𞤫𞤪 𞤳𞤮𞤥𞤭𞤱𞤢𞤤⹁ 𞤧𞤫𞤴 𞤄𞤵𞤤𞤵𞤧 𞤫 𞤱𞤮𞤩𞥆𞤫 𞤲𞤢𞤲'𞤺𞤢𞥄𞤩𞤫 𞤲'𞤺𞤢𞤯𞤢𞥄 𞤲'𞤣𞤫𞤪 𞤶𞤵𞤲'𞤺𞤮 𞤥𞤢𞤱𞤯𞤮 𞤧𞤮𞥅𞤶𞤭'𞤫𞤲 𞤦𞤭'𞤫𞤼𞤫𞥅𞤯𞤮 𞤔𞤵𞥅𞤤𞤭𞤴𞤮𞤧.
𞤑𞤢𞤲𞤳𞤮 𞤱𞤮𞤲𞤭 𞤢𞤪𞤣𞤭𞥅𞤯𞤮 𞤳𞤢𞤱𞤼𞤢𞤤 𞤧𞤮𞥅𞤶𞤭'𞤫𞤲 𞤦𞤭'𞤫𞤼𞤫𞥅𞤲'𞤺𞤢𞤤 𞤅𞤮𞥅𞤶𞤭'𞤫𞤲 𞤑𞤢𞤴𞤧𞤢𞤪.
𞤃𞤭𞤲 𞤲𞤢𞤼𞥆𞤭 𞤳𞤮𞤥𞤭𞤱𞤢𞤤 𞤰𞤭𞤱𞤮𞤴𞤲'𞤺𞤢𞤤 𞤀𞤣𞤭𞤪𞤢𞤥𞤭𞤼𞤭𞥅𞤴𞤵𞤥 𞤶𞤢𞤸𞤢𞤴𞤲'𞤺𞤢𞤤 𞤺𞤢𞤪𞤭𞥅𞤶𞤫 𞤺𞤮𞤲𞤯𞤫 𞤬𞤮𞤲'𞤺𞤮 𞤥𞤢𞥄𞤴𞤮 𞤲'𞤣𞤫𞤪 𞤤𞤫𞤴𞤣𞤭 𞤀𞥄𞤧𞤭𞤴𞤢⁏ 𞤥𞤭𞤲 𞤲'𞤣𞤭𞤤𞥆𞤭.
𞤉 𞤥𞤭𞤲 𞤲'𞤺𞤮𞤲'𞤣𞤭 𞤫 𞤀𞤪𞤭𞤧𞤼𞤢𞤪𞤳𞤵𞤧⹁ 𞤲𞤫𞤯𞥆𞤮 𞤤𞤫𞤴𞤣𞤭 𞤃𞤢𞤳𞤭𞤣𞤮𞥅𞤲𞤭𞤴𞤢 𞤰𞤭𞤱𞤮𞤴𞤯𞤮 𞤺𞤢𞤪𞤭𞥅𞤪𞤭 𞤚𞤢𞤧𞤢𞤤𞤮𞥅𞤲𞤭𞤳𞤢.
𞤐'𞤁𞤫 𞤬𞤭𞤲𞤭 𞤥𞤭𞤲 𞤲'𞤶𞤮𞤼𞥆𞤭𞥅 𞤺𞤢𞤪𞤭𞥅𞤪𞤭 𞤅𞤭𞤣𞤮𞤲.
𞤔𞤵𞥅𞤤𞤭𞤴𞤮𞤧 𞤲𞤢𞤲𞤭 𞤶𞤵𞤪𞤵𞤥𞤯𞤵𞤥 𞤄𞤵𞤤𞤵𞤧⁏ 𞤮 𞤶𞤢𞤩𞤭 𞤄𞤵𞤤𞤵𞤧 𞤴𞤢𞤸𞤢 𞤼𞤮 𞤸𞤭𞤺𞤮𞥅𞤩𞤫 𞤥𞤢𞥄𞤳𞤮 𞤲'𞤺𞤢𞤥 𞤩𞤫 𞤲'𞤦𞤢𞤤𞥆𞤢𞤥𞤮.
𞤐'𞤁𞤫 𞤥𞤭𞤲 𞤵𞤥𞥆𞤭𞥅 𞤯𞤮𞤲⹁ 𞤥𞤭𞤲 𞤼𞤮𞤳𞥆𞤭 𞤬𞤵𞥅𞤲𞤢 𞤤𞤫𞤴𞤣𞤭 𞤅𞤢𞤴𞤭𞥅𞤬𞤵𞤪𞤵𞤧 𞤲'𞤺𞤮𞤲'𞤣𞤭 𞤷𞤢𞤳𞤢 𞤲'𞤣𞤭𞤴𞤢𞤥⹁ 𞤲'𞤺𞤢𞤥 𞤸𞤫𞤲'𞤣𞤵 𞤧𞤫𞤲'𞤦𞤭𞤯𞤭𞤪𞤢𞥄 𞤼𞤮𞤲.
𞤃𞤭𞤲 𞤳𞤵𞤤𞤼𞤭 𞤥𞤢𞥄𞤴𞤮 𞤲'𞤺𞤮 𞤸𞤢𞥄𞤣𞤫 𞤑𞤭𞤤𞤭𞥅𞤳𞤭𞤴𞤢 𞤫 𞤄𞤢𞤥𞤬𞤭𞥅𞤤𞤭𞤴𞤢⹁ 𞤥𞤭𞤲 𞤲'𞤶𞤮𞤼𞥆𞤭𞥅 𞤺𞤢𞤪𞤭𞥅𞤪𞤭 𞤃𞤭𞤪𞤢 𞤲'𞤣𞤫𞤪 𞤤𞤫𞤴𞤣𞤭 𞤂𞤭𞥅𞤳𞤭𞤴𞤢.
𞤚𞤮𞤲 𞤢𞤪𞤣𞤭𞥅𞤯𞤮 𞤧𞤮𞥅𞤶𞤭'𞤫𞤲 𞤮𞤲 𞤸𞤫𞤩𞤢𞤲𞤭𞤥𞤭𞤲 𞤳𞤮𞤥𞤭𞤱𞤢𞤤 𞤰𞤭𞤱𞤮𞤴𞤲'𞤺𞤢𞤤 𞤀𞤤𞤭𞤶𞤢𞤲'𞤣𞤭𞥅𞤪𞤭𞤴𞤢 𞤵𞤥𞥆𞤢𞤲𞤭𞥅𞤲'𞤺𞤢𞤤 𞤋𞤼𞤢𞥄𞤤𞤭𞤴𞤢⹁ 𞤮 𞤲𞤢𞤼𞥆𞤭𞤲𞤭𞤥𞤭𞤲'𞤺𞤢𞤤.
𞤄𞤢𞤤𞤯𞤫 𞤯𞤵𞤯𞥆𞤫 𞤳𞤮𞤥𞤭𞤱𞤢𞤤 𞤢𞤥𞤭𞤲 𞤱𞤢𞤯𞤭 𞤫 𞤴𞤢𞥄𞤪𞤢 𞤧𞤫𞥅𞤧𞤫‑𞤧𞤫𞥅𞤧𞤫.
𞤉 𞤦𞤮𞤲𞤫 𞤥𞤭𞤲 𞤲'𞤶𞤮𞤼𞥆𞤮𞤪𞤭𞥅 𞤸𞤢𞥄𞤣𞤫 𞤺𞤢𞤪𞤭𞥅𞤪𞤭 𞤑𞤭𞤲𞤭𞤣𞤵𞤧.
𞤐'𞤁𞤫 𞤸𞤫𞤲'𞤣𞤵 𞤸𞤢𞤯𞤭𞤥𞤭𞤲 𞤴𞤢𞥄𞤳𞤭 𞤴𞤫𞥅𞤧𞤮⹁ 𞤧𞤫𞤴 𞤥𞤭𞤲 𞤼𞤮𞤳𞥆𞤭𞤪𞤭 𞤬𞤮𞤲'𞤦𞤭𞤲𞤢 𞤸𞤢𞥄 𞤥𞤭𞤲 𞤲'𞤶𞤮𞤼𞥆𞤭 𞤑𞤭𞤪𞤭𞤼𞤭⹁ 𞤤𞤫𞤴𞤣𞤭 𞤲'𞤺𞤮𞤲'𞤣𞤭 𞤷𞤢𞤳𞤢 𞤲'𞤣𞤭𞤴𞤢𞤥.
𞤐'𞤁𞤫 𞤥𞤭𞤲 𞤰𞤢𞤩𞥆𞤭𞥅 𞤸𞤢𞥄𞤣𞤫 𞤅𞤢𞤤𞤥𞤮𞤲𞤭 𞤥𞤭𞤲 𞤼𞤮𞤳𞥆𞤭𞤪𞤭 𞤬𞤮𞤲'𞤺𞤮 𞤑𞤭𞤪𞤭𞤼𞤭 𞤼𞤮𞤲 𞤼𞤮 𞤸𞤫𞤲'𞤣𞤵 𞤧𞤫𞤲'𞤦𞤭𞤯𞤭𞤪𞤢𞥄.
𞤉 𞤦𞤮𞤲𞤫 𞤥𞤭𞤲 𞤰𞤢𞤩𞥆𞤮𞤪𞤭𞥅⹁ 𞤥𞤭𞤲 𞤲'𞤶𞤮𞤼𞥆𞤭𞥅 𞤱𞤭𞤺𞤫𞥅𞤪𞤫 𞤦𞤭'𞤫𞤼𞤫𞥅𞤲'𞤣𞤫 𞤔𞤭𞤨𞥆𞤮𞤪𞤣𞤫 𞤄𞤮𞤲'𞤣𞤫 𞤸𞤢𞥄𞤣𞤫 𞤺𞤢𞤪𞤭𞥅𞤪𞤭 𞤂𞤢𞥄𞤧𞤭𞤴𞤢.
𞤃𞤭𞤲 𞤲'𞤦𞤮𞤲𞥆𞤭 𞤷𞤢𞤪𞤫𞤤 𞤯𞤵𞤲'𞤺𞤫𞤤 𞤸𞤢𞥄 𞤻𞤢𞤤𞤲'𞤣𞤫 𞤖𞤵𞤥𞤼𞤮 𞤋𞤼𞥆𞤵𞤳𞤭 𞤖𞤢𞤳𞥆𞤫 𞤰𞤢𞤩𞥆𞤭𞥅.
𞤐'𞤁𞤫𞤪 𞤷𞤢𞤪𞤫𞤤 𞤲'𞤺𞤫𞤤 𞤴𞤢𞥄𞤣𞤵 𞤲'𞤣𞤫𞤪 𞤳𞤮𞤥𞤭𞤱𞤢𞤤 𞤫 𞤧𞤢𞤯𞤭 𞤲𞤢𞥄' 𞤧𞤫𞤯𞥆𞤢.
𞤐'𞤘𞤢𞤥 𞤥𞤢𞥄𞤶𞤵𞤥 𞤄𞤵𞤤𞤵𞤧 𞤸𞤮𞤳𞥆𞤭 𞤷𞤢𞥄𞤱𞤮𞤪𞤭⹁ 𞤮 𞤱𞤭'𞤭⹁ “𞤄𞤢𞤲'𞤣𞤭𞤪𞤢𞥄𞤩𞤫⹁ 𞤥𞤭 𞤴𞤭'𞤭𞥅 𞤳𞤮𞤥𞤭𞤱𞤢𞤤 𞤲'𞤺𞤢𞤤 𞤫 𞤳𞤮 𞤱𞤮𞤲𞤭 𞤲'𞤣𞤫𞤪 𞤥𞤢𞥄𞤺𞤢𞤤 𞤬𞤵𞥅 𞤱𞤮𞤲𞥆𞤮𞤼𞤮.
𞤐𞤢𞥄' 𞤳𞤢𞤲'𞤶𞤵𞤥 𞤼𞤢𞤲⹁ 𞤢𞤥𞥆𞤢𞥄 𞤸𞤢𞥄 𞤫 𞤫𞤲𞤫𞤲 𞤥𞤢𞥄 𞤫𞤲 𞤳𞤢𞤤𞤳𞤢𞤴.”
𞤀𞤥𞥆𞤢𞥄 𞤥𞤢𞤱𞤯𞤮 𞤧𞤮𞥅𞤶𞤭'𞤫𞤲 𞤩𞤵𞤪𞤭𞥅 𞤶𞤢𞤩𞤵𞤳𞤭 𞤸𞤢𞥄𞤤𞤢 𞤶𞤮𞥅𞤥𞤵 𞤳𞤮𞤥𞤭𞤱𞤢𞤤 𞤲'𞤺𞤢𞤤 𞤫 𞤨𞤮𞥅𞤯𞤮𞥅𞤱𞤮 𞤲'𞤺𞤢𞤤 𞤣𞤮𞤱 𞤸𞤢𞥄𞤤𞤢 𞤄𞤵𞤤𞤵𞤧.
𞤔𞤭𞤨𞥆𞤮𞤪𞤣𞤫 𞤳𞤮𞤥𞤭𞥅𞤶𞤫 𞤼𞤮 𞤥𞤭𞤲 𞤲'𞤺𞤮𞤲𞤭 𞤱𞤮𞥅𞤯𞤢𞥄 𞤲'𞤣𞤫𞤪 𞤲'𞤣𞤵𞤲'𞤺𞤵.
𞤐'𞤘𞤢𞤥 𞤲𞤮𞤲 𞤯𞤵𞤯𞤩𞤫 𞤱𞤮𞤲𞤩𞤫 𞤲'𞤣𞤫𞤪 𞤳𞤮𞤥𞤭𞤱𞤢𞤤 𞤲'𞤺𞤢𞤤 𞤩𞤵𞤪𞤭𞥅 𞤴𞤭𞤯𞤵𞤳𞤭 𞤥𞤭𞤲 𞤲'𞤶𞤢𞤸𞤢 𞤊𞤭𞤲𞤭𞤳𞤭 𞤲'𞤺𞤢𞤥 𞤥𞤭𞤲 𞤲'𞤣𞤵𞥅𞤥𞤢 𞤼𞤮𞤲⹁ 𞤼𞤮 𞤯𞤵𞤥 𞤱𞤢𞤯𞤮𞤼𞤮.
𞤊𞤭𞤲𞤭𞤳𞤭 𞤱𞤮𞤲𞤭 𞤶𞤭𞤨𞥆𞤮𞤪𞤣𞤫 𞤳𞤮𞤥𞤭𞥅𞤶𞤫 𞤲'𞤣𞤫𞤪 𞤤𞤫𞤴𞤣𞤭 𞤑𞤭𞤪𞤭𞤼𞤭⹁ 𞤣𞤢𞥄𞤪𞤢𞤴𞤲'𞤣𞤫 𞤤𞤮𞤳𞤭𞤪𞥆𞤫 𞤸𞤭𞤪𞤲𞤢𞥄 𞤫 𞤱𞤮𞤴𞤤𞤢 𞤫 𞤤𞤮𞤳𞤭𞤪𞥆𞤫 𞤸𞤭𞤪𞤲𞤢𞥄 𞤫 𞤬𞤮𞤲'𞤦𞤭𞤲𞤢.
𞤖𞤫𞤲'𞤣𞤵 𞤃𞤢𞤱𞤲'𞤣𞤵 𞤁𞤮𞤱 𞤃𞤢𞥄𞤴𞤮
𞤐'𞤁𞤫 𞤸𞤫𞤲'𞤣𞤵 𞤬𞤮𞤲'𞤦𞤭𞤲𞤢 𞤬𞤵𞤯𞥆𞤭 𞤱𞤭𞤧𞤵𞤳𞤭 𞤧𞤫𞥅𞤧𞤫‑𞤧𞤫𞥅𞤧𞤫⹁ 𞤸𞤵𞤱𞤮𞥅𞤩𞤫 𞤲'𞤣𞤫𞤪 𞤳𞤮𞤥𞤭𞤱𞤢𞤤 𞤲'𞤺𞤢𞤤 𞤳𞤢𞤥𞥆𞤭𞥅 𞤩𞤫 𞤲'𞤦𞤢𞥄𞤱𞤢𞤴 𞤴𞤢𞥄𞤳𞤭 𞤼𞤮 𞤩𞤫 𞤲'𞤺𞤭𞤯𞤭.
𞤇𞤫 𞤭𞤼𞥆𞤮𞤴𞤭 𞤲'𞤶𞤢𞤥𞤲'𞤺𞤢 𞤣𞤢𞤪𞤲𞤭𞤪𞤺𞤢 𞤳𞤮𞤥𞤭𞤱𞤢𞤤 𞤲'𞤺𞤢𞤤⹁ 𞤥𞤭𞤲 𞤼𞤮𞤳𞥆𞤭 𞤸𞤢𞥄𞤣𞤫 𞤬𞤮𞤲'𞤺𞤮 𞤤𞤫𞤴𞤣𞤭 𞤑𞤭𞤪𞤭𞤼𞤭⹁ 𞤥𞤭𞤲 𞤲'𞤣𞤭𞤤𞥆𞤭.
𞤀𞤥𞥆𞤢𞥄 𞤺𞤢𞤯𞤢 𞤥𞤢𞥄𞤶𞤵𞤥 𞤧𞤫𞤯𞥆𞤢⹁ 𞤸𞤫𞤲'𞤣𞤵 𞤥𞤢𞤱𞤲'𞤣𞤵 𞤦𞤭'𞤫𞤼𞤫𞥅𞤲'𞤣𞤵 𞤸𞤫𞤲'𞤣𞤵 𞤤𞤮𞤳𞤭𞤪𞥆𞤫 𞤱𞤮𞤴𞤤𞤢 𞤫 𞤬𞤵𞥅𞤲𞤢 𞤵𞤥𞥆𞤮𞤴𞤭𞥅 𞤣𞤢𞤺𞤢 𞤤𞤫𞤴𞤣𞤭 𞤑𞤭𞤪𞤭𞤼𞤭.
𞤖𞤫𞤲'𞤣𞤵 𞤲'𞤣𞤵𞤲 𞤼𞤢𞤩𞥆𞤭𞥅 𞤳𞤮𞤥𞤭𞤱𞤢𞤤 𞤲'𞤺𞤢𞤤 𞤸𞤢𞥄 𞤥𞤭𞤲 𞤲'𞤦𞤢𞥄𞤱𞤢𞥄𞤴𞤭 𞤼𞤮𞤳𞥆𞤵𞤳𞤭 𞤲'𞤣𞤫𞤪 𞤥𞤢𞤴𞤪𞤵.
𞤐'𞤘𞤢𞤥 𞤲𞤮𞤲⹁ 𞤥𞤭𞤲 𞤢𞤤𞤭𞤲'𞤣𞤵 𞤲'𞤣𞤵 𞤣𞤭𞤤𞥆𞤭𞤣𞤭 𞤫 𞤥𞤢𞥄𞤺𞤢𞤤.
𞤐'𞤁𞤫 𞤥𞤭𞤲 𞤼𞤮𞤳𞥆𞤭 𞤸𞤢𞥄𞤣𞤫 𞤱𞤮𞤲'𞤣𞤭 𞤤𞤫𞤴𞤣𞤭 𞤨𞤢𞤥𞤢𞤪𞤣𞤭 𞤲'𞤺𞤮𞤲'𞤣𞤭 𞤷𞤢𞤳𞤢 𞤲'𞤣𞤭𞤴𞤢𞤥 𞤦𞤭'𞤫𞤼𞤫𞥅𞤲'𞤣𞤭 𞤑𞤢𞤱𞤣𞤢⹁ 𞤲'𞤣𞤭 𞤵𞤧𞤼𞤢𞤲𞤭𞤥𞤭𞤲 𞤸𞤫𞤲'𞤣𞤵.
𞤉 𞤦𞤮𞤲𞤫 𞤥𞤭𞤲 𞤨𞤮𞥅𞤯𞤭𞤪𞤮𞤴𞤭 𞤳𞤮𞤥𞤭𞤱𞤢𞤤 𞤨𞤢𞤥𞤢𞤪𞤢𞤤 ⹁ 𞤥𞤭𞤲 𞤲𞤢𞤼𞥆𞤭𞤲𞤭𞤲'𞤺𞤢𞤤 𞤲'𞤣𞤫𞤪 𞤳𞤮𞤥𞤭𞤱𞤢𞤤 𞤥𞤢𞤲'𞤺𞤢𞤤.
𞤐'𞤁𞤫𞤲 𞤩𞤫 𞤲'𞤺𞤢𞤯𞤭 𞤩𞤮𞤺𞥆𞤭 𞤤𞤫𞤴 𞤳𞤮𞤥𞤭𞤱𞤢𞤤 𞤥𞤢𞤲'𞤺𞤢𞤤 𞤲'𞤺𞤢𞤤⹁ 𞤩𞤫 𞤳𞤢𞤩𞥆𞤭𞤲'𞤺𞤢𞤤⹁ 𞤲'𞤺𞤢𞤥 𞤼𞤮' 𞤲'𞤺𞤢𞤤 𞤬𞤫𞤷𞥆𞤮𞥅.
𞤉 𞤩𞤫 𞤳𞤵𞤤𞤢 𞤼𞤮' 𞤲'𞤺𞤢𞤤 𞤲𞤵𞤬𞤢 𞤲'𞤣𞤫𞤪 𞤲'𞤶𞤢𞥄𞤪𞤫𞥅𞤲'𞤣𞤭 𞤲'𞤣𞤫𞤪 𞤲'𞤣𞤭𞤴𞤢𞤥 𞤸𞤢𞥄𞤣𞤫 𞤅𞤭𞤪𞤼𞤭𞤧.
𞤐'𞤘𞤢𞤥 𞤲𞤮𞤲 𞤩𞤫 𞤲'𞤶𞤭𞤨𞥆𞤭𞤲𞤭 𞤺𞤵𞤣𞤫 𞤺𞤢𞤯𞤢𞤴𞤯𞤫 𞤳𞤮𞤥𞤭𞤱𞤢𞤤 𞤣𞤭𞤤𞥆𞤢⹁ 𞤩𞤫 𞤢𞤤𞤭 𞤸𞤫𞤲'𞤣𞤵 𞤣𞤭𞤤𞥆𞤭𞤣𞤭 𞤫 𞤥𞤢𞥄𞤺𞤢𞤤.
𞤖𞤫𞤲'𞤣𞤵 𞤷𞤫𞤲'𞤦𞤭𞤲'𞤣𞤵 𞤲'𞤣𞤵𞤲 𞤱𞤢𞤯𞤭 𞤳𞤢 𞤬𞤭𞥅𞤳𞤭.
𞤐'𞤘𞤢𞤥 𞤲𞤮𞤲 𞤲'𞤣𞤫 𞤬𞤭𞤲𞤭 𞤩𞤫 𞤨𞤵𞤯𞥆𞤭 𞤸𞤵𞤦𞤭𞤲𞤳𞤭 𞤳𞤮 𞤱𞤮𞤲𞤭 𞤲'𞤣𞤫𞤪 𞤳𞤮𞤥𞤭𞤱𞤢𞤤 𞤲'𞤺𞤢𞤤 𞤲'𞤣𞤫𞤪 𞤲'𞤣𞤭𞤴𞤢𞤥.
𞤐'𞤁𞤫𞤪 𞤻𞤢𞤤𞤲'𞤣𞤫 𞤼𞤢𞤼𞤢𞤱𞤪𞤫⹁ 𞤳𞤢𞤥𞤩𞤫 𞤫 𞤳𞤮'𞤫 𞤥𞤢𞤩𞥆𞤫 𞤩𞤫 𞤳𞤵𞤦𞤭𞤲𞤭 𞤳𞤮 𞤩𞤫 𞤳𞤵𞥅𞤼𞤭𞤪𞤼𞤢 𞤲'𞤣𞤫𞤪 𞤳𞤮𞤥𞤭𞤱𞤢𞤤 𞤲'𞤺𞤢𞤤 𞤲'𞤣𞤫𞤪 𞤲'𞤣𞤭𞤴𞤢𞤥.
𞤄𞤢𞤤𞤯𞤫 𞤯𞤵𞤯𞥆𞤫 𞤥𞤭𞤲 𞤲'𞤺𞤭'𞤢𞥄𞤴𞤭 𞤲𞤢𞥄𞤲'𞤺𞤫 𞤫 𞤳𞤮𞥅𞤣𞤫⹁ 𞤲'𞤺𞤢𞤥 𞤸𞤫𞤲'𞤣𞤵 𞤲'𞤣𞤵𞤲 𞤱𞤢𞤯𞤭𞥅 𞤳𞤢 𞤬𞤢𞤤𞤰𞤭𞤲𞤳𞤭 𞤥𞤢𞥄𞤴𞤮 𞤲'𞤺𞤮𞤲 𞤧𞤫𞤲'𞤦𞤫𞥅 𞤸𞤢𞥄 𞤥𞤭𞤲 𞤭𞤼𞥆𞤭 𞤳𞤢𞤥𞥆𞤵𞤲'𞤣𞤫 𞤸𞤭𞤧𞤵𞤳𞤭.
𞤘𞤢𞤯𞤢 𞤩𞤫 𞤲'𞤺𞤢𞤯𞤭𞥅 𞤦𞤢𞤤𞤯𞤫 𞤩𞤫 𞤻𞤢𞥄𞤥𞤢𞥄𞤴𞤭⹁ 𞤄𞤵𞤤𞤵𞤧 𞤣𞤢𞤪𞤭𞥅 𞤴𞤫𞥅𞤧𞤮 𞤥𞤢𞤩𞥆𞤫⹁ 𞤱𞤭'𞤭⹁ “𞤁𞤢𞥄 𞤮𞤲 𞤲'𞤶𞤢𞤩𞤭𞥅𞤲𞤮 𞤸𞤢𞥄𞤤𞤢 𞤢𞤥⹁ 𞤣𞤢𞥄 𞤮𞤲 𞤢𞤤𞤢𞥄𞤴𞤭 𞤑𞤭𞤪𞤭𞤼𞤭⹁ 𞤣𞤢𞥄 𞤼𞤮𞤪𞥆𞤢 𞤳𞤢'𞤢 𞤫 𞤣𞤵𞤤𞥆𞤫𞤪𞤫 𞤲'𞤣𞤫'𞤫 𞤸𞤫𞤩𞤢𞥄𞤴𞤭'𞤫𞤲.
𞤀𞤥𞥆𞤢𞥄 𞤶𞤮𞥅𞤲𞤭 𞤫 𞤥𞤭 𞤼𞤮𞤪𞤮𞥅'𞤮𞤲⹁ 𞤷𞤫𞤲'𞤦𞤭𞤯𞤭𞤲𞤫𞥅 𞤩𞤫𞤪𞤯𞤫 𞤥𞤮𞥅𞤯𞤮𞤲⹁ 𞤲'𞤺𞤢𞤥 𞤳𞤮𞥅 𞤺𞤮'𞤮𞤼𞤮 𞤲'𞤣𞤫𞤪 𞤥𞤮𞥅𞤯𞤮𞤲 𞤸𞤢𞤤𞤳𞤢𞤼𞤢𞥄⹁ 𞤧𞤫𞤴 𞤳𞤮𞤥𞤭𞤱𞤢𞤤 𞤲'𞤺𞤢'𞤢𞤤 𞤼𞤢𞤲.
𞤀𞤤𞥆𞤢𞤸 𞤶𞤫𞤴𞤯𞤮𞤴𞤢𞤥 𞤥𞤮 𞤥𞤢𞤱𞤲𞤭𞤲𞤢𞤴𞤥𞤭 𞤤𞤭𞤤𞤮𞤴𞤭𞥅 𞤥𞤢𞤤𞤢𞥄'𞤭𞤳𞤢𞥄𞤶𞤮 𞤥𞤵𞥅𞤯𞤵𞤥⹁ 𞤮 𞤱𞤢𞤪𞤭𞥅 𞤼𞤮 𞤢𞤥 𞤶𞤫𞤥𞥆𞤢.
𞤌 𞤱𞤭'𞤭𞤴𞤢𞤥⹁ ‘𞤄𞤵𞤤𞤵𞤧⹁ 𞤼𞤢𞥄' 𞤸𞤵𞤤𞤵⹁ 𞤢 𞤣𞤢𞤪𞤮𞤼𞤮 𞤴𞤫𞥅𞤧𞤮 𞤑𞤢𞤴𞤧𞤢𞤪 𞤤𞤢𞥄𞤥𞤭𞥅𞤯𞤮 𞤈𞤮𞥅𞤥𞤢𞤲𞤳𞤮'𞤫𞤲 𞤥𞤢𞤱𞤯𞤮.
𞤑𞤢𞤣𞤭𞤥𞤢𞥄⹁ 𞤦𞤢𞤪𞤳𞤢 𞤥𞤢𞥄𞤯𞤢 𞤀𞤤𞥆𞤢𞤸 𞤸𞤭𞤧𞤲𞤢𞤴 𞤴𞤭𞤥𞤩𞤫 𞤱𞤮𞤲'𞤣𞤵𞤩𞤫 𞤫 𞤥𞤢𞥄𞤯𞤢 𞤲'𞤣𞤫𞤪 𞤳𞤮𞤥𞤭𞤱𞤢𞤤 𞤬𞤵𞥅.’
𞤐'𞤘𞤢𞤥 𞤲𞤮𞤲⹁ 𞤷𞤫𞤲'𞤦𞤭𞤯𞤭𞤲𞤫𞥅 𞤩𞤫𞤪𞤯𞤫 𞤥𞤮𞥅𞤯𞤮𞤲⹁ 𞤲'𞤺𞤢𞤥 𞤫 𞤥𞤭 𞤸𞤮𞥅𞤤𞤭𞥅 𞤀𞤤𞥆𞤢𞤸⹁ 𞤳𞤮 𞤮 𞤱𞤭'𞤭𞤴𞤢𞤥 𞤯𞤵𞤥 𞤱𞤢𞤪𞤼𞤢𞤴 𞤺𞤮𞥅𞤲'𞤺𞤢.
𞤀𞤥𞥆𞤢𞥄 𞤣𞤮𞥅𞤤𞤫 𞤸𞤫𞤲'𞤣𞤵 𞤲𞤮 𞤴𞤢𞥄𞤪𞤢𞤴'𞤫𞤲 𞤲'𞤣𞤫𞤪 𞤱𞤮𞤲'𞤣𞤭 𞤤𞤫𞤴𞤣𞤭 𞤲'𞤺𞤮𞤲'𞤣𞤭 𞤲'𞤣𞤫𞤪 𞤲'𞤣𞤭𞤴𞤢𞤥.”
𞤐'𞤁𞤫𞤪 𞤶𞤫𞤥𞥆𞤢𞥄𞤪𞤫 𞤧𞤢𞤨𞥆𞤮 𞤫 𞤲𞤢𞤴𞤢𞤱𞤪𞤫⹁ 𞤲'𞤣𞤫 𞤸𞤫𞤲'𞤣𞤵 𞤱𞤢𞤯𞤭 𞤳𞤢 𞤣𞤭𞤤𞥆𞤵𞤣𞤵𞤳𞤭 𞤫 𞤢𞤥𞤭𞤲 𞤲'𞤣𞤫𞤪 𞤃𞤢𞥄𞤴𞤮 𞤀𞤣𞤭𞥅𞤪𞤭𞤴𞤢⹁ 𞤷𞤢𞤳𞤢 𞤶𞤫𞤥𞥆𞤢 𞤸𞤵𞤱𞤮𞥅𞤩𞤫 𞤲'𞤣𞤫𞤪 𞤳𞤮𞤥𞤭𞤱𞤢𞤤 𞤲'𞤺𞤢𞤤 𞤫 𞤳𞤢𞤥𞥆𞤭𞥅 𞤥𞤭𞤲 𞤩𞤢𞤣𞤢𞤳𞤫 𞤤𞤫𞤴𞤣𞤭⹁ 𞤧𞤫𞤴 𞤩𞤫 𞤲'𞤺𞤢𞤯𞤭 𞤩𞤮𞤺𞥆𞤮𞤤 𞤨𞤮𞥅𞤲'𞤣𞤭𞤪𞤲'𞤺𞤮𞤤 𞤤𞤵𞤺𞥆𞤵𞤳𞤭 𞤲'𞤣𞤭𞤴𞤢𞤥 𞤩𞤫 𞤲'𞤺𞤭'𞤭 𞤤𞤵𞤺𞥆𞤵𞤳𞤭 𞤲'𞤣𞤭𞤴𞤢𞤥 𞤯𞤢𞤥 𞤳𞤮𞤴𞤯𞤫 𞥔𞥐.
𞤃𞤭𞤲 𞤩𞤫𞤴𞤣𞤭 𞤴𞤫𞥅𞤧𞤮 𞤧𞤫𞤯𞥆𞤢⹁ 𞤩𞤫 𞤨𞤮𞥅𞤲'𞤣𞤭 𞤳𞤢𞤣𞤭𞤥𞤢𞥄⹁ 𞤩𞤫 𞤲'𞤺𞤭'𞤭 𞤤𞤵𞤺𞥆𞤵𞤳𞤭 𞤥𞤢𞥄𞤶𞤢𞤥 𞤸𞤢𞥄𞤣𞤫 𞤳𞤮𞤴𞤯𞤫 𞥓𞥐.
𞤇𞤫 𞤳𞤵𞤤𞤭 𞤼𞤮 𞤳𞤮𞤥𞤭𞤱𞤢𞤤 𞤲'𞤺𞤢𞤤 𞤬𞤭𞤴𞤢 𞤸𞤢𞤴𞤪𞤫⹁ 𞤲'𞤺𞤢𞤥 𞤲𞤮𞤲 𞤩𞤫 𞤲'𞤺𞤢𞤯𞤭 𞤲'𞤶𞤢𞤥𞤳𞤮 𞤲𞤢𞤴𞤮 𞤲'𞤣𞤢𞤪𞤲𞤭𞤪𞤳𞤮 𞤳𞤮𞤥𞤭𞤱𞤢𞤤 𞤲'𞤣𞤫𞤪 𞤲'𞤣𞤭𞤴𞤢𞤥 𞤯𞤢𞤥 𞤺𞤢𞤯𞤢 𞤥𞤢𞥄𞤺𞤢𞤤⹁ 𞤩𞤫 𞤲'𞤺𞤢𞤯𞤭 𞤳𞤢 𞤱𞤢𞤯𞤵𞤳𞤭 𞤣𞤮'𞤢𞥄𞤪𞤫 𞤺𞤢𞤪𞤭 𞤱𞤫𞥅𞤼𞤢.
𞤐'𞤁𞤫𞤲 𞤳𞤵𞤱𞤮𞥅𞤩𞤫 𞤲'𞤣𞤫𞤪 𞤳𞤮𞤥𞤭𞤱𞤢𞤤 𞤲'𞤺𞤢𞤤 𞤫 𞤩𞤫 𞤲'𞤺𞤭𞤯𞤭 𞤱𞤵𞤪𞤼𞤢𞥄𞤳𞤭𞤲'𞤺𞤢𞤤 𞤩𞤫 𞤲'𞤣𞤢𞤯𞤢⹁ 𞤧𞤫𞤴 𞤩𞤫 𞤲'𞤶𞤭𞤨𞥆𞤭𞤲𞤭 𞤳𞤮𞤥𞤭𞤱𞤢𞤤 𞤨𞤢𞤥𞤢𞤪𞤢𞤤 𞤲'𞤣𞤫𞤪 𞤲'𞤣𞤭𞤴𞤢𞤥⹁ 𞤩𞤫 𞤲'𞤺𞤢𞤯𞤭 𞤦𞤮 𞤩𞤫 𞤲'𞤶𞤭𞤨𞥆𞤭𞤲𞤢𞤴 𞤲'𞤶𞤢𞤥𞤳𞤮 𞤲'𞤣𞤢𞤪𞤲𞤭𞤪𞤳𞤮 𞤣𞤢𞤺𞤢 𞤴𞤫𞥅𞤧𞤮 𞤳𞤮𞤥𞤭𞤱𞤢𞤤 𞤥𞤢𞤲'𞤺𞤢𞤤 𞤲'𞤺𞤢𞤤.
𞤅𞤫𞤴 𞤄𞤵𞤤𞤵𞤧 𞤱𞤭'𞤭 𞤧𞤮𞥅𞤶𞤭'𞤫𞤲 𞤩𞤫𞤲 𞤫 𞤥𞤢𞤱𞤯𞤮 𞤥𞤢𞤩𞥆𞤫⹁ “𞤚𞤮 𞤴𞤭𞤥𞤩𞤫 𞤩𞤫'𞤫 𞤲'𞤣𞤢𞤪𞤢𞥄𞤳𞤭 𞤲'𞤣𞤫𞤪 𞤳𞤮𞤥𞤭𞤱𞤢𞤤 𞤲'𞤺𞤢'𞤢𞤤 𞤮𞤲 𞤳𞤭𞤧𞤢𞤼𞤢𞥄.”
𞤅𞤫𞤴 𞤧𞤮𞥅𞤶𞤭'𞤫𞤲 𞤩𞤫𞤲 𞤼𞤢𞤰𞤭 𞤩𞤮𞤺𞥆𞤭 𞤶𞤮𞤺𞤭𞥅𞤯𞤭 𞤳𞤮𞤥𞤭𞤱𞤢𞤤 𞤨𞤢𞤥𞤢𞤪𞤢𞤤 𞤲'𞤺𞤢𞤤⹁ 𞤩𞤫 𞤢𞤤𞤭𞤲'𞤺𞤢𞤤 𞤲'𞤺𞤢𞤤 𞤼𞤮𞤳𞥆𞤭 𞤲'𞤣𞤭𞤴𞤢𞤥.
𞤐'𞤁𞤫 𞤺𞤢𞤪𞤭 𞤩𞤢𞤣𞤭𞥅 𞤱𞤫𞥅𞤼𞤵𞤳𞤭⹁ 𞤄𞤵𞤤𞤵𞤧 𞤼𞤮𞤪𞤭𞥅𞤩𞤫 𞤩𞤫 𞤬𞤵𞥅 𞤩𞤫 𞤻𞤢𞥄𞤥𞤢 𞤻𞤢𞤥𞤲'𞤣𞤵.
𞤌 𞤱𞤭'𞤭⹁ “𞤖𞤢𞤲'𞤣𞤫 𞤱𞤮𞤲𞤭 𞤻𞤢𞤤𞤲'𞤣𞤫 𞤧𞤢𞤨𞥆𞤮 𞤫 𞤲𞤢𞤴𞤢𞤱𞤪𞤫 𞤮𞤲 𞤻𞤢𞥄𞤥𞤢𞥄𞤴𞤭 𞤺𞤮𞤯𞥆𞤵𞤥 𞤲'𞤺𞤢𞤥 𞤱𞤢𞤲𞥆𞤢𞥄𞤪𞤫.
𞤐'𞤘𞤢𞤥 𞤲𞤮𞤲 𞤫 𞤥𞤭 𞤼𞤮𞤪𞤮𞥅'𞤮𞤲⹁ 𞤻𞤢𞥄𞤥𞤫𞥅 𞤲'𞤺𞤢𞤥 𞤳𞤭𞤧𞤮𞤲⹁ 𞤲'𞤺𞤢𞤥 𞤳𞤮𞥅 𞤤𞤢𞥄𞤧𞤮𞤤 𞤸𞤮𞥅𞤪𞤫 𞤺𞤮'𞤮𞤼𞤮 𞤲'𞤣𞤫𞤪 𞤥𞤮𞥅𞤯𞤮𞤲 𞤸𞤢𞤤𞤳𞤢𞤼𞤢𞥄.”
𞤐'𞤁𞤫 𞤮 𞤱𞤭'𞤭 𞤲𞤮𞤲⹁ 𞤮 𞤸𞤮𞤷𞥆𞤭 𞤦𞤵𞤪𞤮𞥅𞤣𞤭⹁ 𞤮 𞤴𞤫𞤼𞥆𞤭 𞤀𞤤𞥆𞤢𞤸 𞤴𞤫𞥅𞤧𞤮 𞤥𞤢𞤩𞥆𞤫 𞤩𞤫 𞤬𞤵𞥅⹁ 𞤮 𞤽𞤢𞤨𞥆𞤭𞤼𞤭𞤯𞤵𞤥 𞤮 𞤬𞤵𞤯𞥆𞤭 𞤻𞤢𞥄𞤥𞤵𞤳𞤭.
𞤅𞤫𞤴 𞤩𞤫𞤪𞤯𞤫 𞤥𞤢𞤩𞥆𞤫 𞤷𞤫𞤲'𞤦𞤭𞤯𞤭⹁ 𞤳𞤢𞤥𞤩𞤫 𞤥𞤢𞥄 𞤩𞤫 𞤳𞤮𞤷𞥆𞤭 𞤩𞤫 𞤻𞤢𞥄𞤥𞤭.
𞤃𞤭𞤲𞤮𞤲 𞤱𞤮𞤲𞤩𞤫 𞤲'𞤣𞤫𞤪 𞤳𞤮𞤥𞤭𞤱𞤢𞤤 𞤲'𞤺𞤢𞤤⹁ 𞤥𞤭𞤲 𞤲'𞤺𞤢𞤯𞤭𞥅 𞤴𞤭𞤥𞤩𞤫 𞥒𞥗𞥖.
𞤐'𞤁𞤫 𞤩𞤫 𞤻𞤢𞥄𞤥𞤭 𞤩𞤫 𞤳𞤢𞥄𞤪𞤭⹁ 𞤩𞤫 𞤳𞤮𞤷𞥆𞤭 𞤦𞤵𞤸𞤵𞥅𞤶𞤭 𞤢𞤤𞤳𞤢𞤥𞤢𞥄𞤪𞤭 𞤺𞤮𞤲𞤯𞤭 𞤲'𞤣𞤫𞤪 𞤳𞤮𞤥𞤭𞤱𞤢𞤤 𞤲'𞤺𞤢𞤤⹁ 𞤩𞤫 𞤨𞤢𞤯𞥆𞤭𞤯𞤭 𞤲'𞤣𞤫𞤪 𞤲'𞤣𞤭𞤴𞤢𞤥 𞤲'𞤺𞤢𞤥 𞤩𞤫 𞤵𞤧𞤼𞤢𞤲𞤢𞤲'𞤺𞤢𞤤 𞤼𞤫𞤣𞥆𞤵𞤯𞤵𞤥.
𞤆𞤵𞤧𞤵𞤳𞤭 𞤑𞤮𞤥𞤭𞤱𞤢𞤤 𞤐'𞤘𞤢𞤤
𞤐'𞤁𞤫 𞤱𞤫𞥅𞤼𞤭 𞤸𞤵𞤱𞤮𞥅𞤩𞤫 𞤲'𞤣𞤫𞤪 𞤳𞤮𞤥𞤭𞤱𞤢𞤤 𞤲'𞤺𞤢𞤤 𞤢𞤲'𞤣𞤭𞤼𞤢𞥄𞤴𞤭 𞤤𞤫𞤴𞤣𞤭 𞤲'𞤣𞤭 𞤩𞤫 𞤲'𞤶𞤮𞤼𞥆𞤭.
𞤇𞤫 𞤳𞤢𞤴𞤲𞤭𞥅 𞤱𞤭𞤺𞤫𞥅𞤪𞤫 𞤺𞤮𞥅𞤣𞤵𞤲'𞤣𞤫 𞤲'𞤶𞤢𞥄𞤪𞤫𞥅𞤲'𞤣𞤭.
𞤇𞤫 𞤲'𞤺𞤭𞤯𞤭𞥅 𞤴𞤢𞥄𞤪𞤵𞤳𞤭 𞤳𞤮𞤥𞤭𞤱𞤢𞤤 𞤲'𞤺𞤢𞤤 𞤼𞤮𞤲 𞤼𞤮 𞤩𞤫 𞤲'𞤦𞤢𞥄𞤱𞤭𞥅.
𞤅𞤫𞤴 𞤩𞤫 𞤼𞤢𞤰𞤭 𞤩𞤮𞤺𞥆𞤭 𞤲'𞤶𞤢𞤥𞤳𞤮 𞤲'𞤣𞤢𞤪𞤲𞤭𞤪𞤳𞤮 𞤳𞤮𞤥𞤭𞤱𞤢𞤤 𞤲'𞤺𞤢𞤤⹁ 𞤩𞤫 𞤢𞤤𞤭𞤯𞤭 𞤲'𞤣𞤫𞤪 𞤲'𞤣𞤭𞤴𞤢𞤥.
𞤍𞤮𞤲𞤥𞤢𞥄 𞤩𞤫 𞤨𞤭𞤼𞥆𞤭 𞤩𞤮𞤺𞥆𞤭 𞤯𞤭𞤯𞤵𞤥 𞤸𞤢𞤩𞥆𞤭𞤪𞤭 𞤨𞤮𞥅𞤯𞤭𞤪𞤯𞤵𞤥 𞤳𞤮𞤥𞤭𞤱𞤢𞤤 𞤲'𞤺𞤢𞤤.
𞤘𞤢𞤯𞤢 𞤥𞤢𞥄𞤶𞤵𞤥⹁ 𞤩𞤫 𞤰𞤫𞤬𞤼𞤭 𞤱𞤵𞤣𞤫𞤪𞤫 𞤱𞤮𞤲'𞤣𞤫 𞤫 𞤸𞤮𞥅𞤪𞤫 𞤳𞤮𞤥𞤭𞤱𞤢𞤤 𞤲'𞤺𞤢𞤤⹁ 𞤲'𞤺𞤢𞤥 𞤸𞤫𞤲'𞤣𞤵 𞤬𞤢𞥄𞤪𞤢𞤲'𞤺𞤢𞤤 𞤴𞤫𞥅𞤧𞤮⹁ 𞤴𞤢𞥄𞤪𞤢𞤲'𞤺𞤢𞤤 𞤣𞤢𞥄𞤲'𞤣𞤫 𞤲'𞤣𞤭𞤴𞤢𞤥 𞤯𞤢𞤥.
𞤀𞤥𞥆𞤢𞥄 𞤳𞤮𞤥𞤭𞤱𞤢𞤤 𞤲'𞤺𞤢𞤤 𞤬𞤭𞤴𞤭 𞤥𞤮𞤩𞤣𞤫 𞤲'𞤶𞤢𞥄𞤪𞤫𞥅𞤲'𞤣𞤭 𞤲'𞤣𞤫𞤪 𞤲'𞤣𞤭𞤴𞤢𞤥⹁ 𞤸𞤮𞥅𞤪𞤫 𞤥𞤢𞥄𞤺𞤢𞤤 𞤲𞤵𞤬𞤭⹁ 𞤲'𞤺𞤢𞤤 𞤣𞤢𞤪𞤭𞥅 𞤯𞤮𞤲.
𞤘𞤫𞥅𞤤𞤮𞥅𞤯𞤭 𞤲'𞤣𞤭𞤴𞤢𞤥 𞤲'𞤺𞤢𞤯𞤭 𞤳𞤢 𞤨𞤭𞤴𞤵𞤳𞤭 𞤺𞤢𞤯𞤢 𞤥𞤢𞥄𞤺𞤢𞤤 𞤸𞤢𞥄 𞤲'𞤺𞤢𞤤 𞤨𞤵𞤧𞤭.
𞤅𞤮𞥅𞤶𞤭'𞤫𞤲 𞤱𞤮𞤲𞤩𞤫 𞤲'𞤣𞤫𞤪 𞤥𞤢𞥄𞤺𞤢𞤤 𞤷𞤭𞤪𞤴𞤭𞥅 𞤣𞤢𞤦𞤢𞤪𞤫 𞤲𞤮 𞤩𞤫 𞤲'𞤦𞤢𞤪𞤣𞤢𞤼𞤢 𞤷𞤵𞤪𞤢𞥄𞤩𞤫 𞤱𞤮𞤲𞤩𞤫 𞤲'𞤣𞤫𞤪 𞤳𞤮𞤥𞤭𞤱𞤢𞤤 𞤲'𞤺𞤢𞤤⹁ 𞤲'𞤺𞤢𞤥 𞤼𞤮' 𞤺𞤮𞤯𞥆𞤮 𞤲'𞤣𞤫𞤪 𞤥𞤢𞤩𞥆𞤫 𞤴𞤭𞤲𞤮𞥅 𞤣𞤢𞤯𞤢.
𞤀𞤥𞥆𞤢𞥄 𞤲'𞤣𞤫 𞤥𞤢𞤱𞤯𞤮 𞤧𞤮𞥅𞤶𞤭'𞤫𞤲 𞤮𞤲 𞤫 𞤴𞤭𞤯𞤭 𞤸𞤭𞤧𞤲𞤵𞤳𞤭 𞤄𞤵𞤤𞤵𞤧⹁ 𞤮 𞤸𞤢𞤯𞤭𞤩𞤫 𞤱𞤢𞤯𞤵𞤳𞤭 𞤳𞤮 𞤩𞤫 𞤷𞤭𞤪𞤴𞤭𞥅⹁ 𞤮 𞤱𞤭'𞤭 𞤦𞤢𞤱𞤩𞤫 𞤲'𞤣𞤭𞤴𞤢𞤥 𞤢𞤪𞤼𞤢 𞤲𞤢𞤼𞥆𞤵𞤳𞤭 𞤲'𞤣𞤫𞤪 𞤥𞤢𞥄𞤶𞤢𞤥⹁ 𞤲'𞤦𞤵𞤪𞤼𞤮𞥅.
𞤐'𞤁𞤫𞤲 𞤸𞤮𞤪𞤭𞥅𞤩𞤫 𞤦𞤮𞥅 𞤲'𞤦𞤢𞤯𞥆𞤮𞥅 𞤤𞤫𞤯𞥆𞤫 𞤳𞤮𞤥𞤭𞤱𞤢𞤤 𞤲'𞤺𞤢𞤤 𞤫 𞤨𞤫𞤷𞥆𞤫 𞤥𞤢𞥄𞤺𞤢𞤤.
𞤐𞤮𞤲 𞤥𞤭𞤲 𞤬𞤵𞥅 𞤥𞤭𞤲 𞤲'𞤺𞤢𞤯𞤭 𞤥𞤭𞤲 𞤲'𞤦𞤵𞤪𞤼𞤭𞥅 𞤶𞤢𞤥.
|
Subsets and Splits
No community queries yet
The top public SQL queries from the community will appear here once available.